
Perioada de timp în care a fost scris volumul 5 


Mai puţin de un deceniu este cuprins în Mărturiile nr. 31, 32 
şi 33, care formează volumul cinci din Mărturii ( Testimonies ). 
Prima a fost publicată în 1882, dar cuprinde şi solii date în 1881 şi în 
continuare. Mărturia numărul 32 a fost publicată în 1885, iar numărul 
33 a ieşit de sub tipar în 1889. În acelaşi an, cele trei Mărturii au 
fost publicate într-un singur volum — volumul 5. 

Aceasta a fost o perioadă foarte interesantă în dezvoltarea ra- 
pidă a lucrării adventiştilor de ziua a şaptea. În America de Nord, 
două noi şcoli moderne au fost înfiinţate în anul 1882, una la South 
Lancaster, Massachusetts, iar alta la Healdsburg, California. Astfel, 
din centrul nostru denominaţional de la Battle Creek, lucrarea edu- 
caţională a început să se extindă până la marginile pământului. Cu 
zece ani mai înainte, prima noastră şcoală fusese deschisă la Battle 
Creek, iar doi ani mai târziu, au fost inaugurate noile ei clădiri. În 
timpul acestor zece ani, a trebuit să se facă faţă multor probleme ine- 
vitabile lucrării de pionierat în această nouă şi importantă ramură de 
activitate. Uneori, problemele erau de ordin general şi, nu în puţine 
cazuri, sfaturi speciale au fost date prin Spiritul Profetic pentru a 
călăuzi şi apăra această lucrare. Aceste solii, ocupându-se de mai 
multe probleme, de la disciplină şi până la materiile din planul de 
învăţământ, formează o parte din această carte. 

Perioada de nouă ani ce este acoperită de acest volum a fost, de 
asemenea, un timp de scriere şi publicare intensivă din partea Ellenei 
G. White. În 1882, au fost făcute aranjamente pentru publicarea cărţii 
O schiţă a experienţei creştine şi a viziunilor Ellenei G. White ( A 
Sketch of the Christian Experience and Views of Ellen G. White ) şi 
Daruri Spirituale volumul 1( Spiritual Gifts ). În acelaşi an, aceste 
două cărţi au fost publicate într-un singur volum, intitulat Experienţe 
şi viziuni ( Early Writings ). Pentru a răspunde cererilor perseverente 
pentru Mărturii ( Testimonies ), primele treizeci de numere au fost 
retipărite în 1885 în patru cărţi — volumele 1 la 4, aşa cum apar ele 
astăzi. Schițe din viaţa lui Pavel ( Sketches From the Life of Paul ), 

precursoare a cărţii Faptele Apostolilor ( The Acts of the Apostles 
), a fost publicată în 1883. În 1884, Ellen White a terminat de scris 
volumul patru al cărții Spiritul Profeţiei ( Spirit of Prophecy ) — 
Marea Luptă sau Tragedia Veacurilor ( The Great Controvercy ), 
care a fost publicat imediat. Ea şi-a făcut de îndată drum în multe 
mii de cămine, prin lucrarea de colportaj, şi au fost scoase trei ediţii 
în următorii trei ani. În 1888, a fost publicată în locul volumului 
mai scurt, publicat mai înainte, o ediţie extinsă a cărţii Marea Luptă, 
carte pe care noi o cunoaştem aşa de bine astăzi. 

La sediul bisericii din Battle Creek avea loc o dezvoltare conti- 
nuă. Utilaje noi au fost achiziţionate pentru casa de editură. Sanato- 
riul şi colegiul erau foarte prospere şi continuau să crească. Aceste 
dezvoltări au adus un mare număr de adventişti de ziua a şaptea în 
acest oraş. Primejdia strângerii într-un singur centru, cu inevitabila 
tendinţă a unui sentiment de mai puţină responsabilitate şi a unor 
standarde mai coborâte, este scoasă în evidenţă în prima parte a 
acestui volum. Aceste dezvoltări instituţionale erau amenințate de 
primejdia ca lucrarea să devină mecanică şi să-şi piardă simplitatea 
ei iniţială. Astfel de primejdii au apărut în mod special în lucrarea 
de publicaţii a casei de editură. Mărturiile acestui volum subliniază 
nevoia de economie, hărnicie, promptitudine şi îi înzestrează pe ad- 
ministratori şi maiştri cu instrucţiuni călăuzitoare pentru împlinirea 
sarcinilor lor. 

În acelaşi timp, în vreme ce problemele lucrării începute de 
mult erau rezolvate la sediul nostru, noi câmpuri se înfiinţau şi se 
dezvoltau în Pacificul de Nord-Vest şi mulţi primeau solia. O dată cu 
deschiderea acestor noi frontiere, în regiuni noi, au apărut şi multe 
probleme noi. Ellen G. White a făcut două vizite în nord-vest şi, 
referitor la ultima vizită, le-a scris multe sfaturi acelora care lucrau 
acolo — sfaturi cu privire la subiecte practice şi vitale pentru bunul 
mers al lucrării şi al pastorilor care lucrau printre oameni, bărbaţi şi 
femei puternici şi independenţi, care s-au dus spre vest întemeindu-şi 
căminele în aceste regiuni vaste, deschise de curând. Aceştia erau 
plini de energie, îndrăzneţi, oameni dintr-o bucată, cu o personalitate 
mai necizelată; şi mulţi erau persoane cu convingeri profunde, care 
au primit chemarea soliei advente. Aceşti pionieri viguroşi aveau 
nevoie de influenţă, de puternica influenţa modelatoare a Duhului 
lui Dumnezeu în dezvoltarea unui caracter creştin. Ei aveau nevoie 

de avertizări împotriva iubirii de bani şi a ambițiilor lumești. 

Pastorilor le-au fost adresate sfaturi stăruitoare, subliniind pri- 
mejdia ca soliile lor să fie modelate de către părerile acestor membri 
inteligenți ai bisericii. Au fost date sfaturi împotriva neglijenței în 
construirea edificiilor bisericii, aşa cum s-a văzut în unele situații. 
Au fost date, de asemenea, avertizări împotriva tratării cu uşurătate 
a voturilor făcute de a da daruri pentru cauza lui Dumnezeu. Toate 
aceste sfaturi şi altele asemenea lor, ocupându-se cu multe alte pro- 
bleme legate de lucrarea în aceste noi teritorii, ocupă un loc principal 
în acest volum. 

Ochii adventiştilor de ziua a şaptea erau din ce în ce mai mult 
îndreptați spre câmpul mondial. De o decadă duceam mai departe 
lucrarea în Europa. Acum, în 1885, frații S.N. Haskell şi J.O. Corliss, 
cu o grupă de lucrători, au fost trimişi în Australia să înceapă lucrarea 
în acest continent din sud. Doi ani mai târziu, s-a intrat în Africa 
prin fr. D.A. Robinson şi C.L. Boyd, şi în acelaşi an, solia a fost dusă 
în Hong Kong de către un membru laic, fr. Abraham La Rue. Apoi, 
în 1889, colportorii şi-au început lucrarea în America de Sud. Până 
şi sora White a fost chemată peste mări, plecând în Europa în 1885. 
Aici a petrecut doi ani şi jumătate călătorind, sfătuind, vorbind şi 
scriind. În iunie 1887, la Moss, Norvegia, ea a luat parte la prima 
adunare de tabără ținută de adventiștii de ziua a şaptea în afara 
Statelor Unite. Lucrarea ei în Europa a fost foarte mult apreciată. 

În acest timp acoperit de volumul 5, a avut loc, de asemenea, o 
considerabilă opoziţie din partea unui mic grup de suflete nemulţu- 
mite, care, cu ani înainte, părăsiseră rândurile noastre. Atacurile lor 
au fost îndreptate în primul rând împotriva instrumentului darului 
profetic şi a scrierilor ei, care de-a lungul anilor au întărit şi au zidit 
biserica. De asemenea, în timpul decadei cuprinse în acest volum, 
unul dintre evangheliştii noştri de frunte şi-a pierdut direcţia şi în 
curând s-a angajat în mod activ în dărâmarea lucrării la care lucrase 
mai înainte, s-o întemeieze. În acest volum, se află două comunicări 
scrise de către E.G. White, pentru a-l împiedica pe acest om să por- 
nească pe drumul pe care era gata să meargă. Una începe la pagina ( 
571 orig. ) şi cealaltă la pagina ( 621 orig. ). Încercarea de a-l salva 
a fost fără rezultat şi el s-a întors într-o puternică tiradă împotriva 
Ellenei White şi a Spiritului Profetic. În vreme ce asemenea atacuri, 
desigur, nu au împiedicat lucrarea Bisericii Adventiste de Ziua a 


Șaptea, este totuşi clar faptul că au fost recunoscute ca elemente 
turbulente ce trebuia să fie neutralizate. 

Deci, nu este curios faptul că mai multe articole vitale, în legătură 
cu darul profetic, au fost scrise în acest timp. Unul din acestea 
formează baza introducerii la cartea Marea Luptă, ediţia din 1888. 
Altele se găsesc în acest volum. De asemenea, în acest timp, Ellen 
White a strâns Mărturiile publicate — ceea ce a scris cu privire la 
natura şi influenţa Mărturiilor pentru Comunitate — şi le-a cuprins 
într-un articol de treizeci şi opt de pagini, care se află aproape de 
încheierea acestui volum. 

În toamna anului 1888, s-a ținut la Minneapolis, Minnesota, o 
importantă sesiune a Conferinţei Generale. La această întâlnire a fost 
prezentată o concepţie mai largă a marelui adevăr al neprihănirii prin 
credinţă. Eşecul unora de a-şi deschide inima în faţa luminii ce se 
afla acolo a făcut să lumineze atât de strălucitor îndemnurile Ellenei 
White, încurajându-i la o zeloasă studiere a Bibliei şi la dărâmarea 
barierelor ce stăteau în calea înaintării în înţelegerea adevărului. La 
sesiunea Conferinţei Generale din anul următor, 1889, lucrătorii şi 
membrii laici, deopotrivă, au raportat la întâlnirile sociale că „anul 
trecut“ a fost „cel mai bun din viaţa lor; lumina ce a strălucit din 
Cuvântul lui Dumnezeu a fost clară şi distinctă — îndreptăţirea 
prin credinţă şi Domnul Hristos, neprihănirea noastră... Mărturia 
generală a celor care au luat cuvântul a fost aceea că această solie 
de lumină şi adevăr care a fost revărsată asupra poporului nostru 
este exact adevărul pentru timpul acesta şi, oriunde mergeau prin 
comunităţi, lumina, mângâierea şi binecuvântarea lui Dumnezeu 
erau, în mod sigur, prezente.“ ( E.G.White, Ms.10, 1889, citat în 
Roadele Darurilor Spirituale — The Fruitage of Spiritual Gifts, Pag. 
234 ). Solia lui Dumnezeu către poporul Său s-a transformat într-o 
glorioasă biruinţă asupra valului ce ameninţa cu înfrângerea. 

Pe când scrierea acestui volum se apropia de sfârşit, o criză 
ameninţa Statele Unite sub forma propunerii unei legi naţionale 
duminicale. În legătură cu aceasta, Ellenei White i-a fost prezentată 
viziunea unui conflict iminent, cum şi probleme pe care biserica 
trebuie să le întâmpine, în timp ce protestantismul apostat se uneşte 
cu catolicismul pentru a impune măsuri opresive. Letargia patetică a 
celor ce înţeleg problemele a fost în mod clar înfăţişată şi s-a adresat 
chemarea la acţiune. 

În volumul 5 este o mare diversitate de subiecte, mai mare decât 
în toate cele nouă volume ale Mărturiilor ( Testimonies ). Acesta a 
fost ultimul din grupa volumelor de Mărturii ( Testimonies ) care 
cuprind „mărturii personale“, adresate diferitelor persoane. O peri- 
oadă de unsprezece ani avea să treacă până la publicarea volumului 
6 al Märturiilor ( Testimonies ). 

Acest volum are o mare valoare pentru biserica de astăzi, da- 
torită naturii practice a avertizărilor şi sfaturilor venite la timp. În 
tot volumul sunt subliniate declaraţiile solemne ce scot în evidenţă 
apropierea sfârşitului şi pregătirea necesară în lumina conflictului ce 
stă să vină. Pastorii sunt chemaţi la o profundă consacrare. Adminis- 
tratorii sunt mustraţi. Medicii sunt sfătuiți. Profesorii sunt avertizaţi 
împotriva adoptării de principii lumegşti şi sunt încurajați să-şi că- 
lăuzească studenţii în lucrarea de câştigare de suflete. Colportorii 
evanghelişti sunt chemaţi la un standard mai înalt de calificare. Pă- 
rinţii sunt învăţaţi cu privire la viaţa de cămin şi educaţia copiilor. 
Aceia care au aşa-numita lumină nouă, dar care cuprinde un mesaj 
contrar doctrinei fundamentale, sunt mustraţi. Toţi, mic şi mare, sunt 
chemaţi la reînviorare şi reformă. 

Învățăturile şi avertizările din acest volum exercită o influenţă si- 
gură şi sobră asupra adventiştilor de ziua a şaptea, când ei întreprind 
eforturi şi mai mari. Ele exercită şi astăzi aceeaşi influenţă. 


Institutul pentru studiul scrierilor E.G.White 

Cuvânt rostit la o adunare de tabără 


Boulder, Colorado, 25 septembrie 1881 

Stimaţi fraţi şi surori care vă veţi aduna la Adunarea de tabără 
de la Michigan“, 

Simt un interes mai profund pentru această întâlnire decât pentru 
oricare alta ce s-a ţinut cu ocazia acestei sesiuni. În Michigan nu s-a 
lucrat aşa cum ar fi trebuit să se lucreze. Dumnezeu a sădit institu- 
tii importante în mijlocul vostru, şi aceasta aduce asupra voastră o 
mai mare responsabilitate decât asupra oricărei alte conferinţe din 
întregul câmp — v-a fost dată o mare lumină, dar puţini au răspuns 
acestei lumini; şi totuşi inima mea se îndreaptă cu grijă duioasă spre 
iubiții noştri din Michigan. Avertizarea că Fiul omului va veni în 
curând pe norii cerului a devenit pentru mulţi o poveste obişnuită. 
Ei au părăsit atitudinea de aşteptare şi veghere. Egoismul şi spiritul 
lumesc, manifestate în viaţa de fiecare zi, dau pe faţă sentimentul 
inimii: „Stăpânul meu întârzie să vină.“ Unii sunt învăluiţi într-un 
întuneric aşa de mare, încât îşi exprimă pe faţă necredinţa, în ciuda 
declaraţiei Mântuitorului nostru că toţi aceştia sunt servi necredin- 
cioşi şi soarta lor va fi ca aceea a făţarnicilor şi a celor necredincioşi. 

Predicatorii noştri nu-şi fac toată datoria. Atenţia oamenilor tre- 
buie îndreptată spre evenimentele importante ce sunt aşa de aproape. 
Semnele timpului trebuie să fie păstrate vii înaintea minţilor lor. 
Viziunile profetice ale lui Daniel şi Ioan prevestesc o perioadă de 
întunecime şi decădere morală, dar la timpul sfârşitului, timpul pe 
care îl trăim noi acum, viziunea trebuie să vorbească şi să nu mintă. 
Când semnele ce au fost profetizate încep să se împlinească, cei 
ce aşteaptă şi veghează sunt gata să privească în sus, să-şi ridice 
capetele şi să se bucure pentru că mântuirea lor se apropie. 

Când aceste lucruri sunt tratate aşa cum ar trebui, vor apărea 
batjocoritori care umblă după propriile lor pofte, spunând: „Unde 
este făgăduinţa venirii Lui? Căci de când au adormit părinţii noştri, 
toate rămân aşa cum erau de la începutul zidirii. Când vor zice 
însă pace şi siguranţă, atunci deodată le va veni pieirea“. „Dar voi, 

ce 


fraților, nu sunteţi în întuneric, ca să vă apuce ziua aceea ca un hoţ. 
Mulţumiri fie aduse lui Dumnezeu că nu toţi vor fi legănaţi ca să 
adoarmă în leagănul siguranţei fireşti. Vor fi unii credincioşi care 
vor deosebi semnele timpului. În vreme ce un mare număr dintre cei 
ce mărturisesc adevărul prezent îşi vor tăgădui credinţa prin faptele 
pe care le săvârşesc, vor fi unii care vor răbda până la sfârşit. 

Acelaşi spirit de egoism şi de conformare cu practicile lumii 
există şi în zilele noastre, aşa cum a existat şi în zilele lui Noe. 
Mulţi dintre cei care mărturisesc a fi copii ai lui Dumnezeu urmează 
înclinațiile lor lumești cu o aşa intensitate, încât fac de minciună 
mărturisirea lor. Ei vor sădi şi vor clădi, vor cumpăra şi vor vinde, vor 
mânca şi vor bea, se vor însura şi se vor mărita până în ultimele clipe 
ale încercării lor. Aceasta este starea unui mare număr din poporul 
nostru. Pentru că nelegiuirea abundă, iubirea celor mai mulți se va 
răci. Numai despre puţini se poate spune: „Voi sunteţi copii ai zilei, 
iar nu ai nopții şi nici ai întunericului.“ 

Sufletul meu este apăsat când văd o lipsă atât de mare de spiritu- 
alitate în mijlocul nostru. Moda şi obiceiurile lumii, mândria, iubirea 
de plăceri, iubirea de distracţii, extravaganţa în îmbrăcăminte, în 
case şi ţarine — acestea jefuiesc tezaurul lui Dumnezeu, folosind 
pentru satisfacerea egoistă mijloacele care trebuia să fie folosite 
pentru a transmite lumii lumina adevărului. Scopul şi planurile ego- 
iste au prioritate. Lucrarea de a pregăti oameni ca să lucreze pentru 
salvarea sufletelor nu este considerată ca având o însemnătate aşa 
de mare ca afacerile lumeşti. Suflete pier din lipsă de cunoaştere. 
Aceia care au avut lumina adevărului prezent şi totuşi lucrează şi 
nu-i avertizează pe semenii lor cu privire la judecata ce stă să vină 
trebuie să dea socoteală lui Dumnezeu pentru neglijarea datoriei lor. 
Sângele sufletelor va fi pe veşmintele lor. 

Bătrânii purtători ai stindardului sunt istoviţi şi cad. Tinerii 
noştri n-au fost educați să simtă răspunderea pe care o au faţă de 
Dumnezeu; lucrarea pentru cauza lui Dumnezeu prezintă prea puţină 
atracţie şi ei intră în câmpurile care promit cele mai mari rezultate, cu 
cât mai puţină muncă şi responsabilitate. Ca popor, noi nu avansăm 
în spiritualitate, în măsura în care ne apropiem de sfârşit. Noi nu 
ne dăm seama de mărimea şi importanţa lucrării ce ne stă în faţă. 
Din cauza aceasta, planurile noastre nu au devenit mai vaste şi mai 

cuprinzătoare. Există o regretabilă lipsă de oameni pregătiți, care să 
ducă mai departe lucrarea mereu crescândă pentru acest timp. 

Nu facem nici a douăzecea parte din ceea ce ne cere Dumnezeu 
să facem. A avut loc o îndepărtare de simplitatea lucrării, făcând- 
o să fie complicată, greu de înţeles şi dificil de îndeplinit. Prea 
adesea, judecata şi înţelepciunea omului, mai degrabă decât ale lui 
Dumnezeu, au călăuzit şi controlat. Mulţi consideră că n-au timp 
să vegheze asupra sufletelor, ca unii care au să dea socoteală. Şi ce 
scuză vor aduce ei pentru această neglijare a importanţei lucrării pe 
care trebuie să o facă? 

La colegiile noastre, tinerii trebuie să fie educați într-un mod cât 
mai atent şi mai temeinic posibil, ca să fie pregătiţi să lucreze pentru 
Dumnezeu. Acesta a fost scopul pentru care această instituţie a fost 
adusă la existenţă. Fraţii noştri din străinătate ar trebui să simtă un 
interes nu numai pentru a susţine, ci şi pentru a păzi colegiul, ca 
să nu fie îndepărtat de modelul lui şi modelat după alte instituţii de 
acest fel. Interesul religios trebuie păstrat mereu. Timpul se apropie 
de sfârşit. Veşnicia este aproape. Marele seceriş trebuie să fie strâns. 
Ce facem pentru a ne pregăti în vederea acestei lucrări? 

Conducătorii colegiilor noastre trebuie să fie oameni evlavioşi şi 
devotați. Ei trebuie să facă din Biblie regula şi călăuza vieţii, dând 
ascultare cuvântului cel temeinic al profeţiei ca la „o lumină ce stră- 
luceşte într-un loc întunecos“. Nimeni dintre noi să nu îndrăznească 
să neglijeze vegherea nici pentru un moment, căci „în ceasul în care 
nu vă gândiţi, va veni Fiul omului“. Numai aceia care continuă cu 
credincioşie în facerea de bine vor strânge recolta. Multora dintre cei 
care nu au nici o parte cu Hristos li se dă un loc printre noi. Pastorii, 
profesorii şi învățătorii neconsacraţi îl ajută pe Satana să-şi înfigă 
steagul chiar în fortărețele noastre. 

Scopul colegiilor noastre a fost declarat mereu şi mereu, dar, cu 
toate acestea, mulţi sunt foarte orbiţi de dumnezeul lumii acesteia, 
încât scopul lor real, adevărat, nu mai este înţeles. Dumnezeu doreşte 
ca tinerii să fie atraşi acolo spre El, ca să obţină o pregătire pentru a 
predica Evanghelia lui Hristos, să scoată din comoara inepuizabilă 
a Cuvântului lui Dumnezeu lucruri noi şi vechi, pentru instruirea 
şi edificarea poporului. Învăţătorii şi profesorii trebuie să aibă un 
simţământ viu al primejdiilor acestui timp şi al lucrării ce trebuie 
împlinită, de a pregăti un popor care să stea în ziua lui Dumnezeu. 

Unii dintre învăţători au risipit de la Hristos, în loc să adune cu El. 
Prin propriul lor exemplu, ei i-au condus pe cei ce erau daţi în grija 
lor să adopte deprinderile şi obiceiurile lumeşti. Ei unesc mâinile 
elevilor lor cu ale celor necredincioşi, iubitori de modă şi de plăceri, 
făcându-i să facă un pas înainte spre lume, îndepărtându-i de Hristos. 
Ei fac lucrul acesta neţinând seama de avertizările cerului, nu numai 
de acelea date oamenilor, în general, ci nici chiar de cele personale 
adresate lor. Din cauza acestor lucruri, mânia lui Dumnezeu este 
aprinsă. 

Dumnezeu va pune la probă credincioşia poporului Său. Multe 
dintre greşelile care se fac de către aşa-zişii slujitori ai lui Dumnezeu 
sunt o consecinţă a iubirii lor egoiste de sine, a dorinţei lor de a fi 
acceptaţi datorită setei lor de popularitate. Orbiţi în felul acesta, 
ei nu-şi dau seama că sunt mai degrabă elemente ale întunericului 
decât ale luminii. „leşiţi din mijlocul lor şi despărțiţi-vă de ei, zice 
Domnul; nu vă atingeţi de ce este necurat şi vă voi primi. Eu vă voi 
fi Tată şi voi îmi veți fi fii şi fiice, zice Domnul Cel Atotputernic.“ 
Acestea sunt condiţiile prin care putem fi recunoscuţi ca fii ai lui 
Dumnezeu — despărțiți de lume şi renunțând la acele lucruri care 
înşeală, fascinează şi înrobesc. 

Apostolul Pavel declară că este imposibil pentru copiii lui Dum- 
nezeu să se unească cu cei lumești. „Nu vă înjugaţi la un jug nepo- 
trivit cu cei necredincioşi.“ Aceasta nu se referă numai la căsătorie; 
ci orice legătură intimă de încredere şi întovărăşire cu aceia care nu 
iubesc pe Dumnezeu sau adevărul Lui este o cursă. 

Şi apostolul continuă: „Căci ce legătură este între neprihănire şi 
fărădelege? Sau cum poate sta împreună lumina cu întunericul? Ce 
înţelegere poate fi între Hristos şi Belial? Sau ce legătură are cel cre- 
dincios cu cel necredincios? Cum se împacă Templul lui Dumnezeu 
cu idolii? Căci noi suntem Templul Dumnezeului Celui Viu, cum 
a zis Dumnezeu. Eu voi locui şi voi umbla în mijlocul lor; Eu voi 
fi Dumnezeul lor şi ei vor fi poporul Meu“. Luând în consideraţie 
aceste fapte, el exclamă: „Ieşiţi din mijlocul lor şi despărțiţi-vă de 
ei.“ „Deci, fiindcă avem astfel de făgăduinţe, prea iubiţilor, să ne 
curăţim de orice întinăciune a cărnii şi a duhului şi să ne ducem 
sfinţirea până la capăt, în frica de Dumnezeu“. 

Dacă ne conformăm condiţiilor, Domnul va împlini faţă de noi 
făgăduinţele Sale. Dar avem o lucrare de făcut, pe care în nici un 

caz n-ar trebui s-o neglijăm. În puterea lui Isus, noi o putem împlini 
aşa cum trebuie. Noi trebuie să mergem înainte şi în sus, crescând 
mereu în har şi în cunoştinţa adevărului. 

Copiii luminii ŞI ai zilei nu trebuie să strângă în jurul lor umbrele 
nopţii şi ale întunericului care îi învăluie pe lucrătorii nelegiuirii. 
Din contră, ei trebuie să stea cu credincioşie la postul datoriei lor ca 
purtători de lumină, strângând lumină de la Dumnezeu, pentru a o 
revărsa asupra acelora ce sunt în întuneric. Domnul cere poporului 
Său să-şi păstreze integritatea, fără să atingă — adică să nu imite — 
practicile celor nelegiuiţi. 

Creştinii vor fi în această lume „un neam sfânt, un popor de- 
osebit““, aducând laude Aceluia care i-a chemat „din întuneric la 
lumina Sa minunată“. Această lumină nu trebuie să se micşoreze, ci 
să strălucească mai puternic şi tot mai puternic până la miezul zilei. 
Purtătorii stindardului lui Hristos nu trebuie să lipsească niciodată 
de la datoria lor. Ei au un vrăjmaş vigilent, care pândeşte şi aşteaptă 
să cucerească fortăreaţa. Unii dintre pretinşii veghetori ai lui Hristos 
i-au invitat pe inamici în fortăreaţa lor, s-au amestecat cu ei şi, în 
eforturile lor de a se face plăcuţi, au înlăturat deosebirea dintre copiii 
lui Dumnezeu şi copiii lui Satana. 

Domnul n-a dorit niciodată ca şcolile noastre să imite alte in- 
stituţii de învăţământ. Elementul religios trebuie să fie puterea ce 
controlează. Dacă necredincioşii aleg această influenţă, este bine; 
dacă aceia care sunt în întuneric aleg să vină la lumină, este potrivit 
cu voinţa lui Dumnezeu. Dar a slăbi vigilenţa, lăsând ca elementul 
omenesc să preia conducerea pentru a avea elevi, acest lucru este 
contrar voinţei lui Dumnezeu. Tăria colegiilor noastre stă în păstra- 
rea influenţei dominante a elementului religios. Când vor sacrifica 
principiul religios pentru a fi pe placul unei categorii iubitoare de 
lume şi de plăcerile ei, învățătorii sau profesorii vor fi consideraţi 
necredincioşi faţă de încrederea ce li s-a acordat şi trebuie să fie 
concediaţi. 

Adevărul emoţionant ce a răsunat de mulţi ani în urechile noastre 


— „Domnul este la uşă, fiţi deci gata“ — nu este mai puţin adevăr 


astăzi decât a fost atunci când am auzit solia pentru prima dată. Aici 
sunt cuprinse interesele cele mai scumpe ale bisericii şi ale poporului 
lui Dumnezeu, cum şi destinul unei lumi nepocăite şi necredincioase, 
pentru prezent şi veşnicie. Noi stăm cu toţii în faţa judecății. „Căci 

Însuşi Domnul, cu un strigăt, cu glasul unui arhanghel şi cu trâmbiţa 
lui Dumnezeu, Se va pogort din cer şi întâi vor învia cei morţi 
în Hristos. Apoi, noi cei vii, care vom fi rămas, vom fi răpiți toți 
împreună cu ei, în nori, ca să întâmpinăm pe Domnul în văzduh; şi 
astfel vom fi totdeauna cu Domnul“. Domnul Hristos Se va descoperi 
apoi în ceruri, răzbunându-Se asupra acelora care nu au cunoscut pe 
Dumnezeu şi care nu au ascultat de Evanghelie. 

Aceste evenimente memorabile sunt gata să se împlinească şi, 
totuşi, mulţi care mărturisesc a crede adevărul dorm. În mod sigur, ei 
vor fi socotiți asemenea servului necredincios care a spus în inima sa: 
„Stăpânul meu întârzie să vină“, dacă vor rămâne în starea actuală 
de prietenie cu lumea. Numai acelora care aşteaptă în credinţă şi 
speranţă li Se va descoperi Domnul Hristos, fără păcat, spre mântuire. 
Sunt mulţi care au teoria adevărului, dar nu cunosc puterea evlaviei. 
Dacă locuieşte în inimă, Cuvântul lui Dumnezeu va controla viaţa. 
Credinţa, curăţia şi supunerea faţă de voia lui Dumnezeu vor da 
mărturie despre puterea lui sfinţitoare. 


Responsabilitatea pastorilor 


O responsabilitate solemnă zace asupra veghetorului. Cât de 
plini de grijă trebuie să fie, pe bună dreptate, pentru a înţelege şi 
explica Cuvântul lui Dumnezeu! „Ferice de cine citeşte şi de cei ce 
ascultă cuvintele acestei proorocii, şi păzesc lucrurile scrise în ea“. 
Profetul Ezechiel spune: „Cuvântul Domnului mi-a vorbit astfel: 
«Fiul omului, vorbeşte copiilor poporului tău şi spune-le: Când voi 
aduce sabia peste vreo ţară şi poporul ţării va lua din mijlocul lui 
pe un om oarecare, şi-l va pune ca străjer, dacă omul acela va vedea 
venind sabia asupra ţării, va suna din trâmbiţă şi va da de ştire 
poporului şi dacă cel ce va auzi sunetul trâmbiţei nu se va feri şi 
va veni sabia şi-l va prinde, sângele lui să cadă asupra capului lui. 
Fiindcă a auzit sunetul trâmbiţei şi nu s-a ferit, de aceea sângele lui 
să cadă asupra lui. Dar dacă se va feri, îşi va scăpa viaţa. Dacă însă 
străjerul va vedea venind sabia şi nu va suna din trâmbiţă şi dacă 
poporul nu va fi înştiinţat şi va veni sabia şi va răpi viaţa vreunui om, 
omul acela va pieri din pricina nelegiuirii lui, dar voi cere sângele 
lui din mâna străjerului. Acum, fiul omului, te-am pus străjer peste 
casa lui Israel. Tu trebuie să asculţi Cuvântul care iese din gura Mea 

şi să-i înştiinţezi din partea Mea. Când zic celui rău: Răule, vei muri 
negreşit! şi tu nu-i spui, ca să-l întorci de la calea lui cea rea, răul 
acela va muri în nelegiuirea lui, dar sângele lui îl voi cere din mâna 
ta. Dar dacă vei înştiinţa pe cel rău, ca să se întoarcă de la calea lui 
şi el nu se va întoarce, va muri în nelegiuirea lui, dar tu îţi vei mântui 
sufletul». 

Responsabilitatea veghetorului de astăzi este tot aşa de mare ca 
în zilele profetului, având în vedere că lumina noastră este mai clară 
şi privilegiile şi ocaziile noastre, mai mari decât ale lor. Este datoria 
pastorului de a avertiza pe fiecare om, de a învăţa pe fiecare om, 
cu toată blândeţea şi înţelepciunea. El nu trebuie să se conformeze 
practicilor lumii, ci, ca slujitor al lui Dumnezeu, trebuie să fie mul- 
tumit cu credinţa dată sfinţilor o dată pentru totdeauna. Satana este 
mereu la lucru pentru a înfrânge fortărețele care-i interzic accesul 
liber la suflete; şi în timp ce pastorii noştri nu mai au deloc înclinații 
spirituale, în vreme ce ei nu au o legătură strânsă cu Dumnezeu, 
vrăjmaşul are un mare avantaj, iar Domnul consideră răspunzător pe 
veghetor pentru succesul acestuia. 

Aş dori acum să fac să se audă un glas de avertizare pentru aceia 
care se vor întâlni la adunarea noastră de tabără. Sfârşitul tuturor 
lucrurilor este aproape. Fraţii mei, pastori şi laici, mi-a fost arătat că 
trebuie să lucraţi într-un mod diferit de felul în care aveaţi obiceiul 
să lucraţi. Mândria, invidia, îngâmfarea şi independenţa nesfinţită au 
stricat munca voastră. Când oamenii îşi permit să fie flataţi şi înălţaţi 
de către Satana, Domnul poate face puţin pentru ei sau prin ei. La 

ce umilinţă nemăsurată S-a coborât Fiul omului venind aici pe 
pământ, ca să poată înălța omenirea! Lucrătorii lui Dumnezeu, nu 
numai pastorii, ci tot poporul, au nevoie de blândeţea şi smerirea 
Domnului Hristos, dacă doresc să aducă beneficii concetăţenilor lor, 
după cum Dumnezeu, Mântuitorul nostru, S-a umilit atunci când 
a luat asupra Sa natura omului. Dar El a coborât şi mai jos. „Ca 
om, El S-a smerit şi a devenit ascultător până la moarte şi chiar 
moarte de cruce.“ Dacă aş putea găsi limbajul prin care să prezint 
aceste lucruri înaintea voastră! Dacă s-ar putea rupe vălul şi aţi putea 
vedea cauza slăbiciunii voastre spirituale! O, dacă aţi putea să vă 
imaginaţi bogăţia şi puterea harului ce aşteaptă cererile voastre! 
Aceia care flămânzesc şi însetează după neprihănire vor fi săturaţi. 
Noi trebuie să exercităm o credinţă mai mare în a cere lui Dumnezeu 

toate binecuvântările de care avem nevoie. Trebuie să ne străduim, 
să agonizăm spre a intra pe poarta cea strâmtă. 

Domnul Hristos spune: „Veniţi la Mine, toți cei trudiți şi îm- 
povărați şi Eu vă voi da odihnă. Luaţi jugul Meu asupra voastră şi 
învăţaţi de la Mine, căci Eu sunt blând şi smerit cu inima şi veţi 
găsi odihnă pentru sufletele voastre“. Vă mărturisesc, scumpi fraţi, 
pastori şi laici, că n-aţi învăţat încă lecţia aceasta. Domnul Hristos a 
îndurat ruşinea, agonia şi moartea pentru noi. „Să aveţi în voi gândul 
acesta, care era şi în Hristos Isus“. El a suportat batjocura şi ocara 
fără să recurgă la represalii, fără un spirit de răzbunare. Isus a murit, 
nu numai să facă ispășire pentru noi, ci ca să fie exemplul nostru. O, 
minunată condescendenţă! Iubire fără egal! Privind la Prinţul Vieţii 
atârnând pe cruce, poţi să mai fii egoist? Poţi să-ţi mai permiţi ura şi 
răzbunarea? 

Fie ca spiritul cel mândru să se plece în umilinţă. Fie ca inima 
de piatră să se sfărâme. Nu te mai compătimi şi lamenta, nu mai 
înălța eul. Priveşte, priveşte la El, la Acela pe care păcatele noastre 
L-au străpuns. Priveşte cum coboară pas cu pas pe cărarea umilinţei 
pentru a ne înălța; El S-a umilit până la limita de unde nu Se mai 
putea cobori, şi toate acestea pentru mântuirea noastră, care eram 
căzuţi în păcat. De ce să fim atunci aşa de indiferenți, aşa de reci, 
aşa de formalişti, aşa de mândri, aşa de mulţumiţi de noi? 

Cine dintre noi urmează cu credincioşie Modelul? Cine dintre 
noi a început şi a continuat lupta împotriva mândriei inimii? Cine 
dintre noi, cu toată seriozitatea, a ajuns să se lupte cu egoismul, până 
când acesta nu se mai găseşte în inimă şi nu se mai dă pe faţă în 
viaţă? Să dea Dumnezeu ca lecţiile ce ne sunt date în timp ce privim 
la crucea Domnului Hristos, şi vedem împlinindu-se semnele care 
ne aduc mai aproape de timpul judecății, să impresioneze atât de 
mult inimile noastre, încât să ne facă mai umiliţi, mai dispuşi la a ne 
lepăda de noi înşine, mai buni unii cu alţii, mai puţin preocupaţi de 
eul nostru, mai puţin critici şi mai dispuşi a ne purta poverile unii 
altora decât o facem astăzi. 

Mi-a fost arătat că noi, ca popor, ne îndepărtăm de simplitatea 
credinţei şi de puritatea Evangheliei. Mulți sunt în mare primejdie. 
Dacă nu-şi schimbă umblarea, atunci vor fi tăiaţi din Adevăratul 
Butuc al Viei ca ramuri nefolositoare. Fraţi şi surori, mi-a fost arătat 
că noi stăm în pragul lumii veşnice. Avem nevoie acum să câştigăm 

biruinţa la fiecare pas. Fiecare faptă bună este o sămânță semănată, 
care să aducă roade pentru viaţa veşnică. Fiecare succes ne aşează 
pe o treaptă mai înaltă a scării succesului şi obţinem tărie spirituală 
din fiecare nouă victorie. Fiecare acţiune dreaptă pregăteşte calea 
pentru repetarea ei. 

Unii îşi încheie timpul încercării lor; dar stau bine? Au obţinut 
ei vrednicia corespunzătoare pentru viaţa viitoare? Raportul lor din 
ceruri nu va arăta oare ocazii pierdute, privilegii neglijate, o viaţă 
de egoism şi lumească, ce n-a adus roade spre slava lui Dumnezeu? 
Şi cât de mult din lucrarea pe care Stăpânul a lăsat s-o facem a 
rămas nefăcută? De jur împrejurul nostru sunt suflete ce trebuie să 
fie avertizate; dar de câte ori timpul nostru n-a fost ocupat pentru 
o slujire egoistă, şi raportul merge la Dumnezeu, vorbind despre 
suflete ce coboară în mormintele lor neavertizate şi nemântuite. 

Domnul are încă milă faţă de noi. Există loc pentru pocăință. 
Putem deveni preaiubiţi ai lui Dumnezeu. Vă implor pe voi, care aţi 
împins revenirea Domnului Hristos undeva departe, foarte departe, 
începeţi acum să lucraţi pentru a răscumpăra vremea. Studiaţi Cu- 
vântul lui Dumnezeu. Fie ca toţi aceia care vin la aceste întâlniri să 
facă un legământ cu Dumnezeu, ca să dea la o parte orice vorbire 
uşoară, batjocoritoare şi frivolă, cum şi lectura neimportantă; iar 
pentru anii ce vin, să faceţi un studiu sârguincios şi cu rugăciune al 
Bibliei, ca să puteţi da fiecărui om care vă cere un temei al nădejdii 
din voi, dar cu blândeţe şi temere de Dumnezeu. Nu vreţi ca fără 
nici O întârziere să vă umiliţi inimile înaintea lui Dumnezeu şi să vă 
pocăiţi de păcatele voastre? 

Nimeni să nu nutrească cumva gândul că regret sau că-mi retrag 
mărturia clară pe care am adresat-o atât persoanelor în mod indivi- 
dual, cât şi poporului. Dacă am greşit undeva, atunci am greşit în 
faptul că n-am mustrat păcatul în mod mai categoric şi mai ferm. 
Unii dintre fraţi şi-au asumat răspunderea de a critica lucrarea mea şi 
a propune o cale mai uşoară de a corecta greşelile. Acestor persoane 
le spun: Eu am ales calea lui Dumnezeu, şi nu a voastră. Ceea ce am 
spus sau am scris în mărturiile adresate n-a fost exprimat aşa de clar 
cum ar fi trebuit. 

Dumnezeu mi-a dat lucrarea pe care o fac şi eu trebuie să mă 
întâlnesc cu ea în ziua judecății. Aceia care au ales propria lor 
cale, care s-au ridicat împotriva mărturiilor ce mi-au fost date şi au 

căutat să zdruncine credinţa altora în ele trebuie să rezolve această 
problemă cu Dumnezeu. Nu retrag nimic, nu îndulcesc nimic ca 
să corespundă cu ideile lor sau ca să scuze defectele de caracter. 
Eu n-am vorbit, de fapt, aşa de clar cum era cazul. Aceia, care pe 
orice cale caută să slăbească forţa mustrărilor pătrunzătoare pe care 
mi le-a dat Dumnezeu să le rostesc, va trebui să se întâlnească cu 
această lucrare a lor în ziua judecății. 

Cu câteva săptămâni în urmă, aflându-mă faţă în faţă cu moartea, 
am avut ocazia să privesc mult mai de aproape veşnicia. Dacă Dom- 
nul va dori să mă ridice din starea mea actuală de slăbiciune, sper, în 
puterea harului şi a tăriei ce vin de sus, să rostesc cu credincioşie cu- 
vintele pe care El mi le dă să le rostesc. În toată viaţa mi-a fost teribil 
de greu să rănesc simţămintele cuiva sau să zdruncin autoînşelarea 
lor, atunci când am rostit mărturia ce mi-a fost dată de Dumnezeu. 
Este contrar naturii mele. Îmi produce mare durere şi multe nopţi 
nedormite. Acelora care şi-au luat răspunderea să mă mustre şi, în 
judecata lor mărginită, să propună o cale ce le pare lor mai înţeleaptă, 
le repet: Nu accept eforturile voastre. Lăsaţi-mă cu Dumnezeu şi 
lăsaţi-mă să mă înveţe El. Am să iau cuvintele de la Domnul şi am 
să le rostesc poporului. Nu aştept ca toţi să primească mustrarea şi 
să facă reformă în viaţa lor, dar trebuie să-mi îndeplinesc datoria 
întotdeauna la fel. Voi umbla în umilinţă înaintea lui Dumnezeu, 
îndeplinindu-mi lucrarea pentru prezent şi veşnicie. 

Dumnezeu n-a dat fraţilor mei lucrarea pe care mi-a dat-o mie. 
Mi s-a reproşat că modul meu de a transmite mustrările în public 
i-a făcut pe alţii să fie tăioşi, critici şi severi. Dacă lucrurile stau 
astfel, atunci aceştia trebuie să-şi rezolve problema cu Dumnezeu. 
Dacă alţii îşi asumă o responsabilitate pe care Dumnezeu nu le-a 
dat-o; dacă ei nesocotesc învăţătura pe care El le-a dat-o mereu şi 
mereu prin instrumentul umil pe care l-a ales, de a fi buni, răbdători 
şi îngăduitori, atunci ei singuri trebuie să răspundă pentru urmări. Cu 
o inimă plină de durere mi-am adus la îndeplinire datoria neplăcută 
faţă de scumpii mei prieteni, neîndrăznind să-mi plac mie însumi, 
nereţinând mustrările, chiar când era vorba de soţul meu; şi nu voi fi 
mai puţin credincioasă în avertizarea altora, fie că vor auzi sau nu. 
Când le vorbesc oamenilor, eu rostesc multe cuvinte pe care nu le-am 
gândit mai dinainte. Duhul Domnului vine adesea asupra mea. Simt 
că sunt purtată, dusă departe de mine; viaţa şi caracterul diferitelor 

persoane sunt prezentate în mod clar minţii mele. Văd greşelile lor 
şi primejdiile în care se află şi mă simt obligată să vorbesc despre 
cele ce sunt aduse înaintea mea. Nu îndrăznesc să mă împotrivesc 
Duhului lui Dumnezeu. 

Ştiu că unora nu le place mărturia mea. Ea nu se potriveşte 
cu mândria lor, cu inimile lor neconsacrate. Simt din ce în ce mai 
profund pierderea pe care poporul nostru a suportat-o prin eşecul de 
a primi lumina pe care Dumnezeu le-a dat-o şi a asculta de ea. Tinerii 
mei fraţi în lucrarea de slujire, vă somez să reflectaţi mai mult şi mai 
profund asupra responsabilităţii voastre solemne. Dacă vă consacraţi 
lui Dumnezeu, puteţi exercita o influenţă puternică spre bine în 
biserică şi în lume; dar vă lipseşte o evlavie şi o devoțiune sinceră. 
Dumnezeu v-a trimis să fiţi o lumină în lume, atât prin faptele voastre 
bune, cât şi prin cuvintele şi teoriile voastre. Dar mulţi dintre voi 
sunt, într-adevăr, reprezentaţi prin fecioarele neînţelepte, care nu 
aveau ulei în candelele lor. 

Fraţii mei, daţi ascultare mustrării şi sfatului Martorului Cre- 
dincios şi Dumnezeu va lucra pentru voi şi cu voi. Vrăjmaşii voştri 
pot fi puternici şi hotărâți, dar Unul mai mare decât ei va fi ajutorul 
vostru. Lăsaţi lumina să lumineze şi ea îşi va face lucrarea. Domnul 
oştirilor este cu noi; Dumnezeul lui Iacov este refugiul nostru. 


Colegiul nostru 


[Citită la College Hall, Decembrie, 1881, înaintea delegaților şi a 
lucrătorilor din spitale, colegii, birourile Review and Herald.] 


Există primejdia pentru colegiul nostru să fie îndepărtat de la 
scopul lui originar. Scopul lui Dumnezeu a fost făcut cunoscut, 
ca poporul nostru să aibă ocazia să studieze ştiinţa, dar în acelaşi 
timp să înveţe cerinţele Cuvântului Său. Trebuie să fie prezentate 
lecturi biblice; studiul Sfintelor Scripturi trebuie să aibă primul loc 
în sistemul nostru de educaţie. 

Studenţii sunt trimişi la mare distanţă ca să urmeze Colegiul 
de la Battle Creek, cu scopul de a primi învăţătură din lecţiile ce 
tratează subiecte biblice. Dar de un an sau doi s-a făcut un efort de a 
modela şcoala noastră după alte colegii. Când se face acest lucru, 
nu-i mai putem încuraja pe părinți să-şi trimită copiii la Colegiul 
de la Battle Creek. Influențele morale şi religioase nu trebuie să fie 
neglijate. În trecut, Dumnezeu a conlucrat cu eforturile profesorilor 
şi multe suflete au cunoscut adevărul şi l-au îmbrăţişat şi s-au întors 
la casele lor să trăiască de atunci încolo pentru Dumnezeu, ca rezultat 
al legăturii lor cu colegiul. Văzând că studiul Bibliei făcea parte din 
educaţia lor, ei au fost îndrumați să-l considere ca o problemă de cel 
mai mare interes şi de cea mai mare importanţă. 

Prea puţină atenţie a fost dată educaţiei tinerilor pentru slujire. 
Acesta era primul lucru ce trebuia realizat la înfiinţarea colegiului. În 
nici un caz lucrul acesta nu trebuie ignorat sau privit ca un lucru de o 
importanţă secundară. De ani de zile, totuşi, numai puţini au plecat 
din această instituţie pregătiţi să-i înveţe pe alţii adevărul. Unii care 
au venit cu preţul unor mari cheltuieli, şi care aveau în plan pregătirea 
pentru pastoraţie, au fost încurajați de către profesori să se angajeze 
în studii mai avansate, timp de mulţi ani, iar pentru a obţine mijloace 
pentru realizarea acestor planuri, au intrat în lucrarea de colportaj, 
abandonând orice gând în legătură cu lucrarea de predicare. Acest 
lucru este în totul greşit. Nu mai avem prea mulţi ani de lucrat şi 

profesorii şi directorul ar trebui să fie plini de Duhul lui Dumnezeu 
şi să lucreze în armonie cu voinţa Sa descoperită, în loc să aducă 
la îndeplinire propriile lor planuri. În fiecare an, noi pierdem mult 
pentru că nu ascultăm ce a spus Dumnezeu despre aceste lucruri. 

Colegiul nostru este destinat de Dumnezeu să răspundă nevoilor 
din ce în ce mai mari ale acestui timp primejdios şi demoralizator. 
Numai studierea cărților nu poate să le dea studenţilor educaţia de 
care au nevoie. Trebuie să fie pusă o temelie mai largă. Colegiul n-a 
fost adus la existenţă ca să poarte amprenta vreunei minţi omeneşti. 
Profesorii şi directorul trebuie să lucreze împreună ca fraţi. Ei trebuie 
să se consulte împreună şi, de asemenea, să se sfătuiască cu pastorii şi 
bărbaţii de răspundere şi, mai presus de toate, să caute înţelepciunea 
de sus, pentru ca toate hotărârile lor cu privire la şcoală să poarte 
aprobarea lui Dumnezeu. 

Scopul acestei instituţii nu este acela de a da studenţilor numai o 
cunoştinţă din cărți. O astfel de educaţie poate fi obținută la oricare 
alt colegiu din ţară. Mi-a fost arătat că este scopul lui Satana să îm- 
piedice atingerea acelui obiectiv pentru care a fost înfiinţat colegiul. 
Împiedicaţi de şiretlicurile lui, administratorii gândesc în modul 
în care gândeşte lumea, copiază planurile ei şi imită obiceiurile ei. 
Dar, făcând astfel, ei nu vor fi în armonie cu gândul Spiritului lui 
Dumnezeu. 

Este nevoie de o educaţie mult mai cuprinzătoare, educaţie care 
să ceară de la profesori şi director o astfel de gândire şi un astfel de 
efort, pe care instruirea numai în cele ale ştiinţei nu o cere. Caracte- 
rul trebuie să primească o educaţie potrivită, pentru deplina şi nobila 
lui dezvoltare. La colegiu, studenţii trebuie să primească o astfel 
de educaţie, care să-i facă în stare să menţină o atitudine respecta- 
bilă, onestă şi virtuoasă în societate, împotrivindu-se influențelor 
demoralizatoare care îi strică pe tineri. 

Ar fi bine dacă s-ar putea ca acest colegiu să aibă un teren pentru 
a fi cultivat şi ateliere sub conducerea unor oameni competenţi, 
care să-i înveţe pe studenţi în diferite compartimente ale muncii 
fizice. Se pierde foarte mult prin neglijarea îmbinării muncii fizice 
cu eforturile intelectuale. Orele libere ale studenţilor sunt adesea 
ocupate cu plăceri frivole, care slăbesc puterile fizice, mintale şi 
morale. Datorită puterii înjositoare a îngăduinţei senzuale sau a 
emoţiilor înainte de vreme ale curteniei şi căsătoriei, mulți studenţi 

nu ajung la acea înălțime a dezvoltării intelectuale, la care altfel ar 
putea ajunge. 

Tinerii trebuie să fie impresionați zilnic de simțământul răspun- 
derii lor faţă de Dumnezeu. Legea Sa este continuu violată chiar de 
către copiii ai căror părinți sunt religioşi. Unii dintre aceştia, foarte 
tineri, frecventează casele de desfrâu şi puterile minții şi ale corpului 
suferă consecinţele. Această categorie de tineri îi fac şi pe alţii să 
urmeze căile lor. Astfel că, în timp ce directorul şi profesorii lor 
predau învățături în cele ale ştiinţei, Satana, cu iscusinţa lui dia- 
volească, foloseşte orice energie pentru a câştiga controlul asupra 
minţii elevilor şi îi duce la ruină. 

Vorbind la modul general, tinerii au puţină tărie morală. 

Acesta este rezultatul neglijării educaţiei din copilărie. O cunoaş- 
tere a caracterului lui Dumnezeu şi a obligaţiilor noastre faţă de El 
n-ar trebui să fie socotită ca având consecinţe neînsemnate. Religia 
Bibliei este singura siguranţă pentru tineri. Moralitatea şi religia 
ar trebui să se bucure de o atenţie specială în instituţiile noastre de 
educaţie. 


Biblia ca manual de studiu 


Nici un alt studiu nu va înnobila fiecare gând, fiecare simţământ 
şi aspirație ca studiul Sfintelor Scripturi. Acest cuvânt sacru este voia 
lui Dumnezeu descoperită oamenilor. Din ea, învăţăm ce aşteaptă 
Dumnezeu de la fiinţele făcute după chipul Său. Învăţăm, de ase- 
menea, cum să facem viaţa aceasta mai bună şi cum să ne asigurăm 
de viaţa viitoare. Nici o altă carte nu poate să satisfacă căutările 
minţii şi năzuinţa inimii. Obţinând o cunoaştere a Cuvântului lui 
Dumnezeu şi ascultând apoi de el, oamenii se pot ridica din cele mai 
de jos adâncimi ale ignoranței şi degradării, spre a deveni fii ai lui 
Dumnezeu, conlucrători ai îngerilor necăzuţi în păcat. 

O concepţie clară cu privire la Dumnezeu şi cu privire la ceea 
ce ne cere să fim ne va face să avem păreri umile despre noi. Acela 
care va studia Cuvântul lui Dumnezeu aşa cum se cuvine va învăţa 
că intelectul uman nu este atotputernic; va învăţa că, fără un ajutor, 
care nu este altul decât acela pe care Dumnezeu îl poate da, tăria şi 
înţelepciunea omenească nu sunt decât slăbiciune şi ignoranță. 

Ca putere educatoare, Biblia nu are rival. Nimic nu va da vigoare 
tuturor facultăţilor de care studenţii au nevoie pentru a pricepe desco- 
peririle minunate ale adevărului. Mintea se adaptează în mod treptat 
subiectelor de care i se îngăduie să se ocupe. Dacă este ocupată 
numai cu probleme obişnuite, până acolo încât să excludă subiectele 
mari ŞI înălţătoare, ea se va pipernici şi va slăbi. Dacă nu va fi pusă 
niciodată să se ocupe cu probleme dificile sau să fie lărgită pentru a 
înţelege adevăruri importante, după un timp, ea îşi va pierde puterea 
de a se dezvolta. 

Biblia este cea mai completă şi cea mai instructivă istorie pe 
care o au oamenii. Ea vine proaspătă din fântâna adevărurilor eterne 
şi o mână divină a păstrat puritatea ei în decursul veacurilor. Razele 
ei luminoase strălucesc la o mare distanţă în trecut, acolo unde 
zadarnic caută cercetările omeneşti să ajungă. Numai în Cuvântul 
lui Dumnezeu găsim o autentică relatare a creaţiunii. Aici privim 
puterea ce a pus temeliile pământului şi care a întins cerurile. Numai 
aici putem găsi o istorie a rasei umane, nemânjită de prejudecăţi sau 
mândrie omenească. 

În Cuvântul lui Dumnezeu, mintea găseşte subiecte pentru cele 
mai profunde meditații, cum şi pentru cele mai înalte aspirații. Aici, 
putem avea comuniune cu patriarhii şi profeţii şi putem asculta vocea 
Celui Veşnic vorbindu-le oamenilor. Aici privim Maiestatea cerului, 
umilindu-Se pentru a deveni Înlocuitorul şi siguranţa noastră, spre 
a Se împotrivi cu mâinile goale puterilor întunericului şi a câştiga 
biruinţa pentru noi. O contemplare plină de respect a unor astfel de 
subiecte cu siguranţă va înmuia, va curăţi şi înnobila inima şi, în 
acelaşi timp, va inspira mintea cu noi puteri şi cu vigoare. 

Dacă moralitatea şi religia trebuie să fie prezente, să fie vii într-o 
şcoală, atunci aceasta se poate realiza printr-o cunoaştere a Cuvân- 
tului lui Dumnezeu. Unii vor susţine că, dacă educaţia religioasă 
va fi predominantă în şcolile noastre, ele vor deveni nepopulare; că 
aceia care nu au credinţa noastră nu vor veni la colegiu. Foarte bine, 
deci, să meargă la alte colegii, acolo unde vor găsi un sistem de 
educaţie care să le satisfacă gusturile. Şcolile noastre sunt înfiinţate 
nu numai să studieze ştiinţa, ci şi pentru scopul de a da învăţătură în 
ceea ce priveşte marile principii ale Cuvântului lui Dumnezeu şi în 
îndatoririle practice ale vieţii de fiecare zi. 

Aceasta este educaţia de care este atâta nevoie în prezent. Dacă 
o influenţă omenească trebuie să domine în şcolile noastre, atunci 
vindeţi-le celor lumești şi lăsaţi-i să aibă întregul control asupra lor; 
iar aceia care şi-au investit mijloacele în aceste instituţii să înfiinţeze 
alte şcoli, care să fie conduse nu după planul şcolilor populare, nu 
după dorinţele directorului şi ale profesorilor, ci după planul pe care 
Dumnezeu l-a arătat. 

În Numele Domnului meu, vă somez pe toţi cei ce aveţi poziţii de 
răspundere în această şcoală, să fiţi oameni ai lui Dumnezeu. Când 
Domnul ne cere să fim deosebiți şi aparte, cum putem să râvnim 
după popularitate sau să căutăm să învăţăm obiceiurile şi practicile 
lumii? Dumnezeu a făcut cunoscut scopul Său, acela de a avea un 
colegiu în ţară, unde Biblia să aibă locul ei în educarea tinerilor. Ne 
vom face oare noi partea noastră în realizarea acestui scop? 

Ar putea să pară că învăţarea Cuvântului lui Dumnezeu nu are 
decât un mic efect supra minţii şi inimii multor studenţi; dar dacă 
lucrarea profesorului a fost adusă la îndeplinire în Dumnezeu, atunci 
unele lecţii ale adevărului divin vor rămâne în memoria chiar şi 
a celor mai nepăsători. Duhul Sfânt va uda sămânţa semănată şi, 
adesea, ea va răsări după multe zile şi va da roade spre slava lui 
Dumnezeu. 

Satana caută mereu să abată atenţia oamenilor de la Biblie. Cu- 
vintele lui Dumnezeu adresate oamenilor, care ar trebui să capteze 
atenţia noastră, sunt neglijate în favoarea celor spuse de înţelepciunea 
omenească. Cum poate El, care este infinit în putere şi înţelepciune, 
să suporte neruşinarea oamenilor! 

Prin mijlocirea presei, cunoştinţe de tot felul sunt aşezate la 
îndemâna tuturor; şi totuşi, o mare parte din fiecare comunitate de 
oameni sunt stricaţi din punct de vedere moral şi superficiali în 
realizările lor intelectuale. Dacă oamenii ar deveni cititori studioşi 
ai Sfintelor Scripturi, am vedea o cu totul altă stare de lucruri. 

Într-un veac ca acesta în care trăim, în care nelegiuirea abundă şi 
caracterul lui Dumnezeu şi Legea Sa sunt privite cu dispreţ, o grijă 
deosebită trebuie să fie manifestată în a învăţa pe tineri să studieze, 
să respecte şi să asculte de voinţa divină aşa cum este ea descoperită 
oamenilor. Temerea de Domnul dispare din mintea tinerilor noştri, 
din cauză că ei neglijează studiul Bibliei. 

Directorul şi profesorii ar trebui să aibă o legătură vie cu Dum- 
nezeu şi ar trebui să stea tari şi fără teamă, ca martori pentru El. 
Niciodată, din laşitate sau din interese omeneşti, nu lăsa ca Cuvântul 
lui Dumnezeu să fie aşezat pe locul al doilea. Prin studierea lui, 
studenţii vor avea de câştigat atât din punct de vedere intelectual, 
cât şi moral şi spiritual. 


Scopul colegiului 


Colegiul nostru se află astăzi într-o poziţie pe care Dumnezeu nu 
o aprobă. Mi-a fost arătată primejdia ce ameninţă această importantă 
instituţie. Dacă oamenii ce poartă răspunderea lui caută să atingă 
standardele lumii, dacă ei copiază planurile şi metodele altor colegii, 
mânia lui Dumnezeu va fi asupra şcolii noastre. 

A venit timpul să vorbesc în mod categoric. Scopul lui Dumnezeu 
în înfiinţarea colegiului nostru a fost prezentat în mod clar. Este 
o nevoie urgentă de lucrători în câmpul Evangheliei. Tinerii care 
doresc să intre în lucrarea de slujire nu-şi pot permite să petreacă un 
număr de ani pentru obţinerea educaţiei necesare. Profesorii trebuie 
să fie capabili să înţeleagă situaţia şi să-şi adapteze planul lor de 
învăţământ la nevoile acestei clase. Avantaje speciale ar trebui să 
le fie acordate pentru un studiu scurt, dar cuprinzător al ramurilor 
celor mai necesare, spre a-i face capabili în lucrarea lor. Dar mi-a 
fost arătat că lucrul acesta nu s-a realizat. 

Fratele ____ ar fi putut face o lucrare mai bună decât aceea pe care 
a făcut-o pentru aceia care aveau să fie slujitori ai lui Dumnezeu. 
Dumnezeu nu este mulţumit cu poziţia lui în problema aceasta. El 
nu s-a adaptat acestei situaţii. Oameni care şi-au părăsit câmpul de 
lucru, făcând un sacrificiu considerabil pentru a învăţa ceea ce pot 
într-un timp scurt, n-au primit totdeauna acel ajutor şi încurajare 
pe care ar fi trebuit să le găsească. Oameni care au ajuns la vârsta 
maturizării lor, care au ajuns chiar la apogeul vieţii lor, care au 
familii, au fost supuşi unor dificultăţi nenecesare. Fratele___ este el 
însuşi extrem de sensibil, dar nu şi-a dat seama de faptul că şi alţii 
pot simţi ascuţimea batjocurii, a sarcasmului sau a cenzurii tot atât 
de puternic ca şi el. Comportându-se astfel, a rănit pe fraţii săi şi a 
displăcut lui Dumnezeu. 

Profesorii din colegii 


Este o lucrare de făcut pentru fiecare profesor din colegiul nostru. 
Nici unul nu este lipsit de egoism. Dacă profesorii ar avea un caracter 
moral şi religios, atunci s-ar exercita o influență mai bună asupra 
studenților. Profesorii nu caută în mod individual să-şi aducă la 
îndeplinire lucrarea, având ochiul îndreptat numai spre slava lui 
Dumnezeu. În loc să privească la Isus şi să-l imite viaţa şi caracterul, 
privesc la ei înşişi şi doresc prea mult să atingă un standard omenesc. 
Aş dori să pot influenţa pe fiecare profesor, spre a avea o înţelegere 
deplină a responsabilităţi sale, având în vedere influenţa pe care o 
exercită asupra tinerilor. Satana este neobosit în eforturile sale de 
a se asigura de serviciile tinerilor noştri. Cu o mare atenţie, el îşi 
întinde cursele pentru picioarele lipsite de experienţă. Poporul lui 
Dumnezeu să se păzească cu gelozie împotriva şiretlicurilor sale. 

Dumnezeu este întruchiparea bunăvoinţei, a milei şi a iubirii. 
Aceia care sunt într-adevăr legaţi de El nu vor putea să fie în dezacord 
unii cu alţii. Spiritul Său domnind în inimă va aduce armonie, iubire 
şi unitate. Ceea ce este în opoziţie cu aceasta este văzut printre copiii 
lui Satana. Lucrarea sa este aceea de a stârni invidie, lupte şi gelozie. 
În Numele Stăpânului meu, îi întreb pe cei ce mărturisesc a fi urmaşi 
ai lui Hristos: Ce roade aduceţi? 

În sistemul de instruire folosit în şcolile obişnuite, partea esenţi- 
ală a educaţiei este neglijată, şi anume religia Bibliei. Educaţia nu 
numai că afectează într-o mare măsură viaţa studenţilor din această 
lume, dar influenţa ei se extinde până în veşnicie. Deci, cât de impor- 
tant este ca profesorii să fie persoane capabile să exercite o influenţă 
dreaptă! Ei trebuie să fie bărbaţi şi femei cu o experienţă religioasă, 
primind zilnic lumină divină, pe care s-o împartă cu elevii lor. 

Dar nu trebuie să aşteptăm ca profesorul să facă lucrarea ce le 
revine părinţilor. La mulţi părinţi s-a văzut o încrezătoare neglijare 
a datoriei. Asemenea lui Eli, ei au greşit în a exercita o cuvenită 
restricţie; apoi, ei şi-au trimis copiii lor nedisciplinaţi la colegiu 
pentru a primi educaţia pe care părinţii ar fi trebuit să le-o dea 
în cămin. Profesorii au de făcut o lucrare pe care numai puţini 
o apreciază. Dacă reuşesc să producă o reformă în aceşti tineri 
îndărătnici, ei primesc puţină recunoştinţă pentru lucrarea lor. Dacă 

tinerii aleg însă societatea celor înclinați spre cele rele şi merg din 
rău în mai rău, atunci profesorii sunt învinuiți şi şcoala condamnată. 

În multe cazuri, condamnarea se cuvine părinţilor. Ei au cea 
dintâi şi cea mai favorabilă ocazie de a-i controla şi instrui pe copiii 
lor, atunci când spiritul lor era dispus să fie învăţat, iar mintea şi inima 
uşor de impresionat. Dar datorită neglijenţei părinţilor, copiilor li se 
îngăduie să urmeze propriile lor înclinații până când se împietresc 
într-un comportament rău. 

Fie ca părinţii să studieze mai puţin lumea şi mai mult pe Hristos; 
fie ca ei să depună mai puţin efort în a imita obiceiurile şi moda lumii 
şi să consacre mai mult timp şi să facă mai multe eforturi pentru a 
modela mintea şi caracterul copiilor lor, după Modelul divin. Atunci 
vor putea să-şi trimită fiii şi fiicele, fortificaţi printr-o morală curată 
şi scopuri nobile, spre a primi o educaţie în vederea unor poziţii de 
încredere şi folositoare. Profesorii care sunt conduşi de iubirea şi 
temerea de Dumnezeu pot să-i conducă astfel pe tineri înainte şi în 
sus, instruindu-i spre a deveni o binecuvântare pentru lume şi spre 
onoarea Creatorului lor. 

Legat de Dumnezeu, fiecare educator va exercita acea influenţă 
care să-i conducă pe elevii săi la studierea Cuvântului lui Dumnezeu 
şi la ascultarea de Legea Sa. El le va îndrepta mintea spre contem- 
plarea intereselor veşnice, deschizând înaintea lor un vast câmp de 
gândire, subiecte mari şi nobile, pe care şi cele mai puternice minţi 
pot să-şi folosească puterea spre a le pricepe şi totuşi să simtă că 
mai este încă un infinit înaintea lor. 

Răul unei independenţe nesfinţite şi al unei păreri prea bune 
despre noi, care ne împiedică cel mai mult să fim de folos şi care de- 
monstrează ruina noastră dacă nu le vom birui, izvorăşte din egoism. 
„Sfătuiţi-vă împreună“ este solia care mi-a fost repetată mereu şi 
mereu de către îngerul lui Dumnezeu. Influenţând judecata unui om, 
Satana poate să se străduiască să controleze lucrurile, făcându-le să i 
se potrivească. El poate să aibă succes ca să conducă greşit mintea a 
două persoane, dar atunci când se consultă mai mulţi, este mai multă 
siguranţă. Fiecare plan va fi atunci mai mult şi mai atent analizat; 
fiecare plan de înaintare va fi studiat mai cu atenţie. În felul acesta, 
va fi mai mică primejdia de a face mişcări necugetate şi a ne lua după 
sfaturi greşite, care vor aduce confuzie, încurcături şi înfrângere. În 
unire este tărie. În divizare este slăbiciune şi înfrângere. 

Dumnezeu conduce un popor şi îl pregăteşte pentru a-l lua la cer. 
Stăm noi, cei care îndeplinim o parte a acestei lucrări, ca veghetori 
pentru Dumnezeu? Căutăm, ne străduim noi să lucrăm uniţi? Suntem 
dispuşi să devenim slujitori ai tuturor? Urmăm noi marele nostru 
Exemplu? 

Frații mei conlucrători, fiecare dintre noi semănăm seminţe în 
ogorul vieţii. După cum am semănat, aşa şi vom culege. Dacă se- 
mănăm neîncredere, invidie, gelozie, iubire de sine, amărăciunea 
gândirii şi simţămintelor noastre, vom secera amărăciune în propri- 
ile noastre suflete. Dar dacă dăm pe faţă bunătate, iubire, gânduri 
pline de bunătate faţă de simţămintele altora, vom primi, ca răspuns, 
acelaşi lucru. 

Profesorul care este sever, criticant, autoritar, care nu ţine seama 
de simţămintele altora, trebuie să se aştepte ca acelaşi spirit să se 
manifeste faţă de el. Cel care vrea să-şi păstreze propria sa demnitate 
şi respectul de sine trebuie să fie atent să nu rănească, fără să fie 
nevoie, respectul de sine al altora. Această regulă trebuie respectată 
cu sfinţenie faţă de cei mai obtuzi, cei mai tineri şi cei mai greşiţi 
oameni de ştiinţă. Ce doreşte să facă Dumnezeu cu aceşti tineri în 
aparenţă neinteresanţi, tu nu ştii. În trecut, El a acceptat persoane care 
nu erau prea promițătoare sau atractive, să facă o mare lucrare pentru 
El. Duhul Său, mişcând inima, a trezit fiecare capacitate la o acţiune 
viguroasă. Dumnezeu a văzut în fiecare piatră aspră, necizelată, un 
material preţios care va rezista probei furtunii, a căldurii şi presiunii. 
Dumnezeu nu vede aşa cum vede omul. El nu judecă după ceea ce 
izbeşte privirea, ci cercetează inima şi judecă cu dreptate. 

Profesorul trebuie să se comporte totdeauna ca un creştin care 
se respectă. El trebuie să aibă totdeauna atitudinea unui prieten şi 
sfătuitor al elevilor săi. Dacă tot poporul nostru- profesori, pastori şi 
membri — ar cultiva spiritul creştin al curtoaziei, ei vor găsi mult 
mai repede acces la inimile oamenilor; mult mai mulţi vor fi atunci 
aduşi să cerceteze şi să primească adevărul. Când fiecare profesor 
va uita eul şi va simţi un profund interes în succesul şi prosperitatea 
elevilor lui, înțelegând faptul că ei sunt proprietatea lui Dumnezeu 
şi că el trebuie să dea socoteală de influenţa lui asupra minţilor 
şi caracterului lor, atunci vom avea o şcoală în care îngerii vor 
simţi plăcere să zăbovească. Isus va privi aprobator asupra lucrării 
profesorilor şi va trimite harul Său în inimile studenţilor. 

Colegiul nostru din Battle Creek este un loc unde membrii cei 
tineri ai familiei lui Dumnezeu trebuie să fie educați în armonie 
cu planul lui Dumnezeu de creştere şi dezvoltare. Ei trebuie să fie 
mişcaţi de ideea că sunt creaţi după chipul Făcătorului lor şi că 
Domnul Hristos este Modelul pe care trebuie să-L urmeze. Fraţii 
noştri îngăduie ca mintea lor să urmeze o cale prea îngustă şi prea 
joasă. Ei nu menţin totdeauna în atenţia lor planul divin, ci îşi fixează 
ochii asupra modelelor lumeşti. Priviţi în sus, unde Domnul Hristos 
stă la dreapta lui Dumnezeu, şi apoi lucraţi pentru ca elevii voştri să 
fie conform acestui caracter desăvârşit. 

Dacă cobori standardul pentru a-ţi face popularitate şi pentru a 
face să crească numărul, şi apoi faci din această creştere o pricină 
de bucurie, dai pe faţă o mare orbire. Dacă numărul este dovada 
succesului, atunci Satana trebuie să pretindă întâietatea, căci în lumea 
aceasta urmaşii săi au o mare majoritate. 

Gradul de putere morală predominant în colegiu este un test al 
prosperității. Virtutea, inteligenţa şi evlavia oamenilor ce formează 
comunităţile noastre, şi nu numărul lor, ar trebui să fie o sursă de 
bucurie şi mulţumire. 

Fără influenţa harului divin, educaţia nu se va dovedi a fi de 
un real folos; cel ce învaţă va deveni mândru, îngâmfat şi bigot. 
Dar acea educaţie care este primită sub influenţa înnobilatoare şi 
purificatoare a marelui Învățător va înălța pe om pe scara valorilor 
morale a lui Dumnezeu. Fa îl va face în stare să-şi supună mândria 
şi pasiunile şi să umble smerit înaintea lui Dumnezeu, depinzând de 
EI pentru fiecare capacitate, fiecare ocazie şi fiecare privilegiu. 

Mă adresez lucrătorilor noştri din acest colegiu. Voi nu trebuie 
numai să mărturisiţi că sunteţi creştini, ci trebuie să exemplificaţi 
caracterul Domnului Hristos. Lăsaţi ca înţelepciunea de sus să cu- 
prindă toată învăţătura pe care o daţi. Într-o lume plină de întuneric 
moral şi corupţie, lăsaţi să se vadă că spiritul prin care sunteţi puşi 
în mişcare să acţionaţi este de sus, şi nu de jos. În timp ce te sprijini 
în totul pe propria ta putere şi înţelepciune, cele mai bune eforturi 
ale tale vor realiza foarte puţin. Dar dacă eşti mişcat de iubirea lui 
Dumnezeu, Legea Lui fiind temelia ta, lucrarea ta va dura. În timp ce 
fânul, lemnul şi paiele de pe mirişte sunt arse, lucrarea ta va rezista 
încercării. Trebuie să-i întâlneşti din nou în jurul marelui tron alb 
pe tinerii care sunt daţi în grija ta. Dacă îngădui ca manierele tale 

necultivate şi temperamentul tău necontrolat să şovăie şi astfel să 
dai greş să influenţezi pe aceşti tineri spre binele lor veşnic, în acea 
zi Va trebui să stai în faţa gravelor consecinţe ale lucrării tale. Prin 
cunoaşterea Legii divine şi prin ascultare de preceptele ei, oamenii 
pot deveni fii ai lui Dumnezeu. Prin călcarea acestei legi, ei devin 
robi ai lui Satana. Pe de o parte, ei se pot ridica la orice înălţime 
a desăvârşirii morale, iar pe de altă parte, pot să se coboare până 
în profunzimea nelegiuirii şi a degradării. Lucrătorii din colegiul 
nostru trebuie să dea pe faţă un zel şi o fervoare proporţionale cu 
valoarea preţului pus în joc - sufletele studenţilor lor, aprobarea lui 
Dumnezeu, viaţa veşnică şi bucuria mântuirii. 

Fiind colaboratori, conlucrători cu Hristos, având atâtea ocazii 
favorabile de a împărtăşi şi altora cunoaşterea lui Dumnezeu, pro- 
fesorii noştri ar trebui să lucreze ca şi când ar fi inspirați de sus. 
Inimile tinerilor nu sunt împietrite şi nici ideile şi părerile lor nu 
sunt stereotipe, aşa cum sunt cele ale persoanelor în vârstă. Ei pot 
fi câştigaţi la Hristos prin comportarea, evlavia şi prin umblarea 
voastră asemenea lui Hristos. Ar fi mult mai bine să îi împovăraţi 
mai puţin cu studierea ştiinţelor şi să le lăsaţi mai mult timp pentru 
privilegii religioase. Aici s-au făcut multe greşeli. 

Scopul lui Dumnezeu în aducerea la existenţă a acestui colegiu 
a fost pierdut din vedere. Slujitorii Evangheliei şi-au manifestat 
lipsa dorinţei lor după înţelepciunea de sus, încât au unit un element 
omenesc cu acest colegiu; ei s-au unit cu vrăjmaşii lui Dumnezeu şi 
ai adevărului, până acolo că le-au oferit distracţii studenţilor. Astfel, 
conducându-i greşit pe tineri, ei au făcut lucrarea lui Satana. Cu 
lucrarea aceasta, cu toate urmările ei, se vor mai întâlni iarăşi la bara 
de judecată a lui Dumnezeu. Aceia care urmează un astfel de drum 
demonstrează că nu pot fi oameni de încredere. După ce lucrarea 
răului s-a făcut, ei pot să-şi mărturisească greşeala, dar pot oare ei 
tot aşa de uşor să strângă, să adune influenţa pe care au exercitat-o? 
Poate să fie spus „bine“ în dreptul acelora care au fost necredincioşi 
faţă de cele ce li s-au încredinţat? Aceşti oameni necredincioşi n- 
au zidit pe Stânca cea veşnică. Temelia lor se va dovedi a fi nisip 
mişcător. Nu ştiţi că prietenia cu lumea este vrăjmăşie cu Dumnezeu? 
Şi, deci, cine este prieten cu lumea este vrăjmaş cu Dumnezeu? 

Nu se poate pune nici o limită influenţei noastre. Un act necu- 
getat se poate dovedi a fi ruina multor suflete. Comportarea fiecărui 

lucrător din colegiul nostru are o influenţă asupra minţii tinerilor, 
şi aceasta urmează să fie reprodusă în alţii. 'Ținta fiecărui profesor 
trebuie să fie aceea de a pregăti pe fiecare tânăr care se află în grija 
sa spre a fi o binecuvântare pentru lume. Acest obiectiv nu trebuie 
pierdut din vedere. Sunt unii care mărturisesc că lucrează pentru 
Hristos, dar adesea, când ocazia se iveşte, ei merg de partea lui Sa- 
tana şi fac lucrarea lui. Poate oare Mântuitorul să-i declare pe aceştia 
robi buni şi credincioşi? Sunt ei păzitori care dau un sunet clar din 
trâmbiţele lor? 

Fiecare om va primi la judecată după faptele pe care le-a fă- 
cut în trup, fie ele bune sau rele. Mântuitorul nostru ne îndeamnă: 
„Vegheaţi şi rugaţi-vă, ca să nu cădeţi în ispită“. Dacă întâmpinăm 
greutăţi şi în tăria lui Hristos le biruim, dacă acceptăm responsabili- 
tăţi şi în puterea lui Hristos le aducem la îndeplinire cu credincioşie, 
câştigăm o experienţă prețioasă. Învăţăm, aşa cum altfel n-am învăţa, 
că Mântuitorul nostru este un ajutor care nu lipseşte niciodată în 
nevoi. 

Există o mare lucrare de făcut în colegiul nostru, o lucrare care 
cere conlucrarea fiecărui profesor; şi acela care descurajează pe un 
altul este neplăcut înaintea lui Dumnezeu. Dar se pare că toți uită 
că Satana este un acuzator al fraților şi se unesc cu vrăjmaşul în 
lucrarea sa. În timp ce aceia care mărturisesc că sunt creştini se 
luptă între ei, Satana îşi întinde cursele pentru picioarele lipsite de 
experienţă ale copiilor şi tinerilor. Aceia care au avut o experienţă 
religioasă ar trebui să caute să-i ocrotească pe tineri de şiretlicurile 
lui. Ei niciodată nu trebuie să uite că odată, cândva, ei erau vră- 
jiti de plăcerile păcatului. Noi avem nevoie de mila şi iertarea lui 
Dumnezeu în fiecare oră şi cât de nepotrivit este pentru noi să fim 
nerăbdători cu greşelile tinerilor lipsiţi de experienţă. Atâta vreme 
cât Dumnezeu îi suportă, să îndrăznim noi oare, păcătoşi ca şi ei, 
să-i dăm la o parte? 

Noi ar trebui să privim totdeauna la tineri ca fiind cumpăraţi cu 
sângele Domnului Hristos. În felul acesta, ei au dreptul la iubirea 
noastră, la răbdarea şi simpatia noastră. Dacă Îl urmăm pe Isus, 
atunci nu putem restrânge interesul şi preocuparea noastră, afecţiu- 
nea noastră, numai la noi înşine şi la familiile noastre; noi nu ne 
putem folosi timpul şi atenţia numai pentru problemele trecătoare 
şi să uităm interesele veşnice ale celor din jurul nostru. Mi-a fost 

arătat că acesta este rezultatul egoismului nostru, şi anume că nu 
sunt o sută de tineri acolo unde este acum angajat unul singur într-o 
activitate susţinută pentru mântuirea semenilor lor. „lubiţi-vă unii pe 
alţii aşa cum v-am iubit Eu“ este porunca Domnului Hristos. Priviţi 
la renunţarea Sa de Sine; priviţi la felul iubirii pe care El a revărsat-o 
asupra noastră; apoi, căutaţi să imitaţi Modelul. 

Au fost multe lucruri care n-au plăcut lui Dumnezeu la tinerii şi 
tinerele care au lucrat ca profesori la colegiul nostru. Aţi fost atât de 
absorbiți de voi înşivă şi atât de lipsiţi de spiritualitate, încât nu i-aţi 
putut conduce pe tineri la sfinţenie şi la cer. Mulţi s-au întors acasă 
mai hotărâți în nepocăinţa lor datorită lipsei voastre de iubire pentru 
Dumnezeu şi pentru Domnul Hristos. Umblând astfel fără spiritul 
Domnului Hristos, aţi încurajat nereligiozitatea, uşurătatea şi lipsa 
de bunătate pentru că voi înşivă v-aţi complăcut în aceste rele. Voi 
nu sunteţi conştienţi de rezultatul umblării voastre — s-au pierdut 
suflete care ar fi putut fi salvate. 

Mulţi au sentimente puternice împotriva fratelui ____. Ei îl acuză 
de lipsă de bunătate, de asprime şi severitate. Dar chiar unii dintre 
cei care îl condamnă nu sunt nici ei mai puţin vinovaţi. „Cel care 
este fără păcat între voi să arunce primul cu piatra“. Fratele __ nu s-a 
comportat totdeauna în mod înţelept şi a fost foarte greu de convins 
că n-a avut atitudinea cea mai bună. El n-a fost dispus, aşa cum ar fi 
trebuit să fie, să primească sfat şi să-şi schimbe metodele de predare 
şi felul de a se comporta cu studenţii. Dar aceia care-l condamnă 
pentru defectele sale pot, la rândul lor, şi pe bună dreptate, să fie şi ei 
condamnaţi. Fiecare om are defectele lui de caracter, specifice. Unul 
poate că nu are slăbiciunea pe care o vede la fratele său, însă, el 
poate avea, în acelaşi timp, greşeli mult mai condamnabile înaintea 
lui Dumnezeu. 

Acest reciproc spirit nemilos de critică este în totul satanic. Mi-a 
fost arătat că fratele___ merită respect pentru binele pe care l-a făcut. 
Să fie tratat cu blândeţe. El a 

făcut munca pe care trebuia să o facă trei oameni. Aceia care 
sunt aşa de nerăbdători să găsească greşeli la el să caute să vadă ce 
au făcut ei în comparaţie cu el. El a muncit din greu, în timp ce alţii 
căutau odihnă şi plăceri. Este obosit; Dumnezeu doreşte ca el să mai 
dea jos, pentru un timp, unele dintre poverile ce sunt în plus. El are 

aşa de multe lucruri care îi solicită timpul şi atenţia, încât nu poate 
satisface în mod drept pe nici unul. 

Fratele __ n-ar trebui să îngăduie ca spiritul său combativ să fie 
trezit şi să-l ducă la îndreptăţire de sine. El a dat ocazie la nemulţu- 
mire. Domnul i-a arătat aceasta într-o mărturie. 

Studenţii n-ar trebui încurajați în pornirea lor de a găsi greşeli. 
Acest spirit de a te plânge va creşte dacă este încurajat şi studenţii 
se vor simţi liberi să-i critice pe profesorii care nu corespund cu 
dorinţele lor şi un spirit de nemulţumire şi de ceartă va creşte cu 
repeziciune. Acest lucru trebuie să fie dezaprobat până când va 
dispărea. Va putea fi corectat acest spirit? Vor renunţa profesorii 
la dorinţele lor de supremație? Vor lucra ei în umilinţă, în iubire şi 
armonie? Timpul ne va spune. 


Educaţia dată de părinţi 


Mi-a fost arătat că foarte mulţi dintre părinţii care mărturisesc a 
crede solemna solie pentru acest timp nu şi-au educat copiii pentru 
Dumnezeu. Ei nu s-au înfrânat şi s-au supărat pe oricine a încercat 
să-i oprească. Ei nu şi-au legat zilnic, printr-o credinţă vie, copiii de 
altarul Domnului. Multora dintre aceşti tineri li s-a îngăduit să calce 
porunca a patra, căutând satisfacerea plăcerilor lor în ziua cea sfântă 
a lui Dumnezeu. Ei n-au simţit nici o mustrare de conştiinţă mergând 
pe străzi în ziua Sabatului pentru propria lor distracţie. Mulţi merg 
acolo unde le place şi fac ceea ce le place şi părinţii lor se tem atât 
de mult că nu le sunt pe plac, imitând atitudinea lui Eli, încât nu 
îndrăznesc să le poruncească. 

Aceşti tineri, în cele din urmă, pierd orice respect pentru Sabat 
şi n-au nici o plăcere pentru adunările religioase sau pentru lucrurile 
sacre şi veşnice. Dacă părinţii lor încearcă să-i mustre cu blândeţe, 
ei se apără, arătând spre greşelile unora dintre membrii bisericii. În 
loc să aducă la tăcere de prima dată orice încercare de felul acesta, 
părinţii gândesc la fel ca şi copiii lor; dacă acesta sau acela ar fi 
desăvârşit, copiii lor ar fi cum trebuie. În loc de a proceda astfel, 
ei ar trebui să-i înveţe că păcatele altora nu constituie scuze pentru 
ei. Domnul Hristos este singurul lor model. Greşelile multora nu 
vor scuza nici chiar o singură greşeală a lor şi nici nu vor uşura cu 
ceva vinovăția lor. Dumnezeu le-a dat un singur standard, desăvârşit, 
nobil şi înălţător. Ei trebuie să-l atingă, indiferent de atitudinea, de 
drumul pe care merg ceilalţi. Dar mulţi părinți se pare că-şi pierd 
raţiunea şi judecata în slăbiciunea pe care o au pentru copiii lor, şi 
prin aceşti tineri egoişti, care nu-şi refuză nimic, rău educați, Satana, 
la rândul său, lucrează în mod efectiv la ruinarea părinţilor. Mă 
refer la mânia lui Dumnezeu care a venit asupra poporului Israel 
din vechime, neîncrezător şi neascultător. Datoria lor de a-şi învăţa 
copiii le-a fost prezentată în mod clar. Ea este tot atât de obligatorie 
şi pentru părinţii credincioşi din generaţia aceasta. „Ascultă, poporul 
meu, învăţăturile mele! Luaţi aminte la cuvintele gurii mele! Îmi 

deschid gura şi vorbesc în pilde, vestesc înţelepciunea vremurilor 
străvechi. Ce am auzit, ce ştim, ce ne-au povestit părinţii noştri, nu 
vom ascunde de copiii lor; ci vom vesti neamului de oameni care va 
veni laudele Domnului, puterea Lui şi minunile pe care le-a făcut“. 

Copiii sunt ceea ce părinţii au făcut din ei prin educarea, disci- 
plina şi exemplul lor. De aici, importanţa copleşitoare a credincioşiei 
părinţilor în instruirea tinerilor pentru slujirea lui Dumnezeu. Copiii 
trebuie să fie învăţaţi de la început sfinţenia obligaţiunilor religioase. 
Aceasta este cea mai importantă parte a educaţiei lor. Datoria noastră 
faţă de Dumnezeu ar trebui să fie adusă la îndeplinire mai înainte de 
orice altceva. Observarea strictă a legii lui Dumnezeu, şi aceasta din 
principiu, trebuie învățată şi poruncită. „EI a pus o mărturie în Iacov, 
a dat o lege în Israel, şi a poruncit părinţilor noştri să-şi înveţe în ea 
copiii, ca să fie cunoscută de cei ce vor veni după ei, de copiii care 
se vor naşte, şi care, când se vor face mari, să vorbească despre ea 
copiilor lor; pentru ca aceştia să-şi pună încrederea în Dumnezeu, 
să nu uite lucrările lui Dumnezeu şi să păzească poruncile Lui. Să 
nu fie ca părinţii lor, un neam neascultător şi răzvrătit, un neam care 
n-avea o inimă tare şi al cărui duh nu era credincios lui Dumnezeu“. 

Vedem aici marea responsabilitate pe care o au părinţii. Copiii 
cărora li se îngăduie să ajungă la maturitate cu voinţa nedisciplinată 
şi pasiunile necontrolate, în general, vor avea un mers al vieţii pe 
care Dumnezeu îl condamnă. Aceştia sunt foarte dornici după plă- 
ceri frivole şi prietenii nereligioase. Lor li s-a îngăduit să neglijeze 
îndatoririle religioase, au dat curs înclinațiilor inimii fireşti şi, în 
consecinţă, Satana le controlează mintea şi principiile. În ____, 
părinţii i-au dat destul loc ca să lucreze astfel. Mare parte din în- 
depărtarea de Dumnezeu care a avut loc acolo este o consecinţă a 
neglijării părinților de a-şi instrui copiii pentru o viaţă conştiincioasă, 
religioasă. Condiţia acestor copii este lamentabilă. Ei mărturisesc că 
sunt creştini, dar părinţii lor n-au luat asupra lor sarcina de a-i învăţa 
cum să fie creştini, cum să înfăţişeze bunătatea lui Dumnezeu, cum 
să-l aducă laude, cum să exemplifice, în viaţa lor, viaţa Domnului 
Hristos. 

Când aceşti copii intră la şcoală şi se împrietenesc cu alţi studenţi, 
acelora care într-adevăr au încercat să fie creştini le este ruşine 
să-şi manifeste credinţa în prezenţa celor care au avut o aşa de 
mare lumină. Lor le este ruşine să apară ca fiind deosebiți, să-şi 

înfrângă înclinațiile, şi astfel îşi aruncă armătura tocmai atunci când 
este cel mai mult necesară, când puterile întunericului lucrează prin 
aceşti tovarăşi nereligioşi ca să-i îndepărteze de Hristos. Ei intră 
pe un drum, care este plin de primejdii, fără protecția şi sprijinul 
principiului religios, pentru că gândesc că va fi dificil sau neplăcut 
să-şi poarte religia cu ei în sălile de clasă, pe terenul de joacă şi în 
mijlocul tuturor colegilor. Astfel, ei îşi lasă sufletele goale în faţa 
săgeţilor lui Satana. Unde sunt păzitorii acestor suflete? Cine s-a 
prins bine de tronul lui Dumnezeu cu o mână, în timp ce cu cealaltă 
a cuprins pe aceşti tineri ca să-i atragă la Hristos? Şi tocmai aici, 
aceşti tineri au nevoie să cunoască puterea religiei, nevoia de a fi 
ţinuţi cu o mână puternică. 

Mulţi dintre aceia care au respins atât de mult călăuzirea şi 
ocrotirea divină aleargă pe calea uşurătăţii şi a plăcerilor egoiste, 
afundându-se mai mult în acţiuni înjositoare şi în pângărirea cor- 
pului. Şi ca o consecinţă, mintea le este poluată, iar religia le este 
neplăcută. Unii au mers atât de departe în acest curs coborâtor al 
Vieţii şi au urmat aşa de zelos calea sodomiţilor, încât ei sunt astăzi 
aproape de blestem, iar vocea mustrării şi a avertizării nu mai are 
nici un efect asupra lor. Ei nu vor fi niciodată răscumpăraţi, iar pă- 
rinţii sunt vinovaţi de ruina lor. Plăcerile înjositoare, pentru care ei 
au făcut un sacrificiu aşa de mare — sănătatea, pacea lăuntrică şi 
viaţa veşnică -, se vor dovedi în final a fi pline de amărăciune. 

Părinţi, de dragul Domnului Hristos, nu greşiţi în cea mai im- 
portantă lucrare a voastră, aceea de a modela caracterele copiilor 
voştri pentru prezent şi veşnicie. O greşeală din partea voastră în 
neglijarea unei educaţii credincioase sau în indulgenţa acelei afec- 
iuni neînţelepte, care nu vă lasă să vedeţi defectele şi vă împiedică 
să le impuneţi restricţiile cuvenite, se va dovedi a fi spre ruina lor. 
Felul vostru de purtare poate să imprime o direcţie greşită pentru 
toată cariera lor viitoare. Voi hotărâți pentru ei ce vor fi şi ce vor 
face pentru Hristos, pentru oameni şi pentru propriile lor suflete. 

Purtaţi-vă în mod cinstit şi cu credincioşie cu copiii voştri. Lu- 
craţi în mod curajos şi cu răbdare. Nu vă temeţi de necazuri, nu 
precupeţiţi timpul şi munca, povara sau suferinţa. Viitorul copii- 
lor voştri va fi o mărturie cu privire la caracterul lucrării voastre. 
Credincioşia voastră faţă de Hristos poate fi mai bine exprimată 
în caracterul echilibrat al copiilor voştri decât în oricare alt mod. 

Ei sunt proprietatea Domnului Hristos, cumpăraţi cu propriul Său 
sânge. Dacă influenţa lor este în întregime de partea Domnului Hris- 
tos, atunci ei sunt colaboratorii Lui, ajutându-i pe alţii să găsească 
calea vieţii. Dacă neglijezi lucrarea pe care ţi-a dat-o Dumnezeu, 
atunci modul tău neînţelept de disciplină îi aşează printre cei care nu 
adună, ci împrăştie de la Hristos şi întăresc împărăţia întunericului. 

Vorbesc despre lucruri pe care le cunosc; vă mărturisesc despre 
lucruri pe care le-am văzut, atunci când am spus că printre tinerii 
noştri educați şi printre părinţii care mărturisesc că sunt creştini 
există o ofensă grozavă la adresa lui Dumnezeu, care este atât de 
obişnuită, încât constituie unul din semnele zilelor din urmă. Este 
atât de plină de tendinţe rele, încât cere o hotărâtă prezentare şi 
denunţare a ei. Este păcatul de a privi cu uşurătate sau dispreţ le- 
gământul lor de la început, de consacrare lui Dumnezeu. Pentru un 
interes religios, Duhul Sfânt îi mişcă pentru a lua o poziţie categorică 
sub steagul însângerat al Prințului Emanuel. Dar părinţii au fost ei 
înşişi atât de departe de Dumnezeu, atât de mult prinşi în afaceri 
lumești sau atât de plini de îndoieli şi nemulțumiri în ceea ce priveşte 
propria lor experienţă religioasă, încât erau cu totul nepregătiţi ca 
să-i educe. Aceşti tineri, în lipsa lor de experienţă, au nevoie de o 
mână înţeleaptă şi fermă care să le arate drumul cel drept şi care să 
bareze prin sfat şi restricţii drumul cel rău. 

O viaţă religioasă ar trebui să fie într-un vădit contrast cu o viaţă 
lumească şi căutătoare de plăceri. Aceia care vor fi ucenici ai lui 
Hristos trebuie să-şi ia crucea şi, purtând-o, să-L urmeze pe Hristos. 
Mântuitorul nostru n-a trăit ca să-Şi placă Sieşi şi nici noi nu trebuie 
să trăim astfel. Realizări spirituale înalte cer o totală consacrare lui 
Dumnezeu. Dar această instruire n-a fost dată tinerilor, pentru că 
ea ar fi fost în contradicţie cu viaţa părinţilor. De aceea, copiii au 
fost lăsaţi să-şi câştige o cunoaştere a vieţii creştine cum au putut ei 
mai bine. Când au fost ispitiţi să caute compania celor lumești şi să 
participe la petrecerile lumeşti, indulgenţa părinţilor n-a dorit să le 
refuze nici o plăcere — dacă ei au spus sau au făcut ceva în această 
problemă -, au luat o poziţie atât de nedefinită şi nehotărâtă, încât 
copiii au tras concluzia că drumul pe care doresc să meargă era în 
armonie cu viaţa şi caracterul creştin. 

O dată porniţi pe acest drum, de regulă au continuat să meargă 
pe el până când elementul omenesc a ajuns predominant şi au râs în 

mod batjocoritor de vechile lor convingeri. Ei dispreţuiesc simplita- 
tea manifestată atunci când inimile lor au fost calme, găsind scuze 
pentru a ocoli cerinţele sfinte ale bisericii şi ale Răscumpărătorului 
crucificat. Această clasă nu poate deveni niciodată ceea ce ei ar fi 
putut fi dacă convingerile conştiinţei n-ar fi fost afectate şi cele mai 
sfinte şi mai iubitoare afecţiuni n-ar fi fost slăbite. Dacă, în anii de 
mai târziu, vor deveni urmaşi ai Domnului Hristos, ei vor purta încă 
cicatricele pe care lipsa de respect pentru lucrurile sfinte le-au lăsat 
în sufletul lor. 

Părinţii nu văd aceste lucruri. Ei nu prevăd rezultatul modului lor 
de a fi. Nu simt că copiii lor au nevoie de cea mai delicată cultură, de 
cea mai atentă disciplină în viaţa divină. Ei nu privesc la ei ca fiind, 
într-un mod special, proprietatea Domnului Hristos, cumpărată cu 
sângele Său, ca trofeu al harului Său, şi astfel, instrumente pline de 
iscusinţă în mâinile lui Dumnezeu, spre a fi folosite pentru zidirea 
Împărăției Sale. Satana caută totdeauna să-i smulgă pe aceşti tineri 
din mâinile Domnului Hristos, iar părinţii nu pricep faptul că marele 
adversar îşi înfige steagul lui diavolesc lângă ei. Sunt aşa de orbi, 
încât cred că acesta este steagul lui Hristos. 

Prin ambiţie sau indolenţă, scepticism sau îngăduinţă de sine, 
Satana îi ademeneşte pe tineri de pe calea îngustă a sfinţeniei, lăsată 
pentru cei răscumpăraţi de Domnul pentru a umbla pe ea. Vorbind 
la modul general, ei nu părăsesc această cale aşa, dintr-o dată, ci 
sunt câştigaţi în mod treptat. Făcând un pas greşit, ei pierd mărturia 
Duhului Sfânt în ceea ce priveşte acceptarea lor de către Dumnezeu. 
Astfel, cad într-o stare de descurajare şi neîncredere. Pierd interesul, 
plăcerea pentru serviciile creştine, deoarece conştiinţa îi condamnă. 
Ei au căzut în cursa lui Satana şi nu există decât o singură cale 
de a scăpa din ea — trebuie să-şi retragă paşii de pe calea pe care 
au apucat să meargă şi, cu sufletul umilit, să mărturisească şi să 
părăsească drumul pe care au mers până atunci. Aceştia trebuie să-şi 
reînnoiască prima lor experienţă pe care au uitat-o,să nutrească orice 
aspirație divină şi să lase ca acele emoţii sfinte, pe care numai Duhul 
Sfânt le poate inspira, să le stăpânească sufletele. Credinţa în puterea 
lui Dumnezeu va da tărie spre a susţine, lumina şi călăuzi. 

Această instruire practică în experienţa religioasă este ceea ce 
părinţii creştini ar trebui să fie pregătiţi să o dea copiilor lor. Dum- 
nezeu cere aceasta de la tine şi înseamnă să-ţi neglijezi datoria dacă 

dai greş în a-ţi aduce la îndeplinire lucrarea. Învaţă-i pe copiii tăi în 
legătură cu metodele alese de Dumnezeu de a disciplina, cum şi con- 
diţiile succesului din viaţa creştină. Învaţă-i că nu pot să slujească 
lui Dumnezeu şi în acelaşi timp să aibă mintea ocupată de o prea 
mare grijă pentru lucrurile acestei vieţi; dar nu-i lăsa să nutrească 
gândul că nu trebuie să muncească şi astfel să petreacă timpul în 
lenevie. Cuvântul lui Dumnezeu este clar în privinţa aceasta. Isus, 
Maiestatea cerului, a lăsat un exemplu pentru tineri. El a lucrat în 
atelierul de dulgherie din Nazaret, pentru pâinea cea de toate zilele. 
A fost supus părinţilor Săi şi nu a căutat să folosească doar pentru 
Sine timpul Său sau să urmeze propria Sa voinţă. Printr-o viaţă 
de uşurătate şi îngăduinţă ca om sau creştin, un tânăr nu va putea 
niciodată să ajungă în mod real la desăvârşire. Dumnezeu nu ne 
făgăduieşte lejeritate sau bogăţie în slujba Sa; dar El ne asigură că 
toate binecuvântările necesare ne vor fi date, vor fi ale noastre, „cu 
persecuție“, iar în lumea ce stă să vină, „viaţa veşnică“. Domnul 
Hristos nu va accepta nimic altceva decât o consacrare deplină în 
slujba Sa. Aceasta este lecţia pe care fiecare dintre noi trebuie s-o 
învăţăm. 

Aceia care studiază Biblia, care se sfătuiesc cu Dumnezeu şi 
se sprijină pe Domnul Hristos vor fi făcuţi în stare să acţioneze 
cu înţelepciune în toate timpurile şi în toate situațiile. Principiile 
bune vor fi ilustrate în viaţa lor zilnică. Lăsaţi numai ca adevărul 
pentru timpul acesta să fie primit în mod cordial şi să devină temelia 
caracterului, şi aceasta va produce trăinicia scopului urmărit, pe 
care ademenirile plăcerii, nestatornicia obiceiurilor, disprețul iubirii 
de lume şi strigătul îngăduinţei de sine sunt neputincioase să le 
influenţeze. Conştiinţa trebuie să fie iluminată mai întâi, iar voinţa 
trebuie să fie adusă în supunere. lubirea adevărului şi a neprihănirii 
trebuie să domnească în suflet şi va apărea astfel un caracter pe care 
cerul îl poate aproba. 

Noi avem ilustraţii deosebite ale puterii susținătoare a principiu- 
lui ferm, religios. Nici chiar teama de moarte nu l-a putut face pe 
însetatul David să bea din apa de la Betleem, pentru obţinerea căreia 
oameni şi vite şi-au riscat viaţa. Groapa cu lei nu l-a putut reţine pe 
Daniel de la rugăciunea lui zilnică şi nici teama de cuptorul aprins 
nu i-a făcut pe Şadrac şi pe tovarăşii săi să cadă în genunchi înaintea 
idolului pe care l-a înălţat Nebucadneţar. Tinerii care au principii 

ferme vor evita plăcerea, vor sfida mai degrabă durerea şi vor fi plini 
de curaj chiar şi în groapa cu lei şi în văpaia cuptorului aprins decât 
să fie găsiţi necredincioşi lui Dumnezeu. Să reținem caracterul lui 
Iosif. Virtutea a fost foarte sever încercată, dar triumful ei a fost 
deplin. Nobilul tânăr a trecut proba în toate încercările la care a fost 
supus. Acelaşi principiu înălţător, care nu se îndoaie, este prezent 
în fiecare încercare. Domnul a fost cu el şi Cuvântul Său a fost lege 
pentru el. 

Un astfel de principiu ferm şi nepătat străluceşte puternic în 
contrast cu slăbiciunea şi ineficienţa tinerilor din această generaţie. 
Doar cu puţine excepţii, ei sunt şovăitori cu fiecare schimbare a 
împrejurărilor şi lucrurilor din jur, un lucru astăzi şi altul mâine. 
Lăsaţi numai ca atracţia plăcerii sau egoismul satisfacerii să fie 
prezente, şi conştiinţa va fi sacrificată pentru a obţine îngăduinţa 
dorită. Poţi avea oare încredere într-o astfel de persoană? Niciodată. 
În absenţa ispitei, el se poate comporta în mod aşa de drept, încât 
îndoielile şi suspiciunea ta să pară nedrepte; dar să se ivească ocazia, 
şi el îţi va trăda încrederea. Inima lui nu este sănătoasă. Tocmai 
atunci când fermitatea şi principiul sunt cel mai mult cerute, îl vei 
găsi cedând; şi dacă nu devine un Arnold sau un Iuda, este pentru că 
îi lipseşte ocazia potrivită. 

Părinţi, prima voastră preocupare ar trebui să fie aceea de a 
asculta chemarea datoriei şi a intra cu inima şi sufletul în lucrarea pe 
care v-a dat-o Dumnezeu s-o faceţi. Dacă daţi greş în toate celelalte, 
fiți serioşi şi eficienţi aici. Dacă copiii voştri ies din cămin instruiți, 
curaţi şi virtuoşi, dacă ocupă cel mai de pe urmă şi cel mai modest 
loc în marele plan al lui Dumnezeu pentru binele acestei lumi, atunci 
viața voastră nu va fi niciodată un eşec şi niciodată nu va fi privită 
cu părere de rău şi remuşcări. 

Ideea că trebuie să ne supunem căilor perverse ale copiilor este 
o greşeală. Elisei, chiar la începutul lucrării sale, a fost batjocorit 
şi luat în derâdere de tinerii din Betel. El a fost un om de o mare 
bunătate, dar Duhul lui Dumnezeu l-a obligat să pronunţe un blestem 
asupra acestor batjocoritori. Ei auziseră de luarea la cer a lui Ilie 
şi au făcut din acest eveniment solemn un subiect de batjocură. 
Elisei a arătat că nu trebuia să fie luat în bătaie de joc de bătrân 
sau de tânăr în dreptul chemării sale sfinte. Când ei i-au spus că ar 
face mai bine dacă ar urca aşa cum a făcut Ilie, el i-a blestemat în 

Numele Domnului. Teribila judecată care a venit asupra lor a fost 
de la Dumnezeu. După aceasta, Elisei n-a mai avut nici un necaz 
în misiunea lui. Timp de cincizeci de ani, el a intrat şi a ieşit pe 
poarta cetăţii Betel şi a umblat încoace şi încolo, de la o cetate la 
alta, trecând prin mulţimi de tineri dintre cei mai obraznici, leneşi 
şi desfrânaţi, dar nimeni nu şi-a mai bătut joc de el sau să râdă de 
poziţia lui de profet al Celui Prea Înalt. Această unică ocazie de 
groaznică severitate de la începutul carierei sale a fost suficientă 
pentru a impune respect pentru întreaga lui viaţă. Dacă ar fi îngăduit 
ca această batjocură să treacă neobservată, el ar fi fost ridiculizat, 
insultat şi chiar omorât de gloată, iar misiunea lui de a instrui şi salva 
națiunea din marea ei primejdie ar fi fost înfrântă. 

Chiar şi bunătatea trebuie să aibă limitele ei. Dacă autoritatea nu 
este susţinută printr-o severitate fermă, va fi întâmpinată de mulţi cu 
batjocură şi împotrivire. Aşa-numita bunătate şi indulgenţa folosită 
faţă de tineri de către părinţi şi educatori este cel mai mare rău ce 
poate veni asupra lor. Fermitatea, hotărârea şi cerinţele pozitive sunt 
esenţiale în fiecare familie. Părinţi, reluaţi-vă răspunderile neglijate 
şi educaţi-vă copiii conform planului lui Dumnezeu, aducându-l 
„închinare Aceluia care ne-a chemat din întuneric la lumina Sa 
minunată“. 

Healdsburg, California, 28 martie 1882 

Scumpe frate ___: Am primit scrisoarea ta la timpul cuvenit. Mă 
bucur să aud veşti de la tine, dar m-am întristat citindu-i conţinutul. 
Am primit o scrisoare asemănătoare de la sora__ şi de la fratele__, 
dar n-am primit nici o veste de la fratele__ sau de la cei care îl susţin. 
Din scrisoarea ta, am luat cunoştinţă de drumul pe care l-ai urmat în 
acțiunile împotriva fratelui ___. 

Nu sunt surprinsă că o astfel de stare de lucruri există în Battle 
Creek, dar mă doare să aflu că tu, mult stimatul meu frate, eşti 
implicat în această problemă de partea cea rea, alături de aceia pe 
care eu îi ştiu că nu sunt conduşi de Dumnezeu. Unele dintre aceste 
persoane sunt oneste, dar sunt înşelate. Ei au fost inspirați din altă 
sursă decât aceea a Duhului lui Dumnezeu. 

Am fost foarte atentă ca nu cumva să-mi exprim părerile mele 
unor persoane, cu privire la acele probleme importante, căci un 
avantaj nedrept este adesea folosit cu referire la ceea ce eu am zis 
chiar şi în modul cel mai confidenţial. 

Unele persoane, cu de la sine putere, au pornit la lucru pentru a 
scoate declaraţii de la mine, cu privire la diferite puncte, apoi le-au 
schimbat şi le-au prezentat greşit şi au făcut ca vorbele mele să 
exprime idei şi opinii cu totul diferite de ceea ce am spus eu. Dar cu 
acestea ei se vor întâlni la bara de judecată a lui Dumnezeu. 

Cu privire la întâmplările, la necazurile tale prezente, sunt ho- 
tărâtă să tac. Cred că este mai bine să las lucrurile să se dezvolte, 
pentru ca cei care au fost aşa de nerăbdători să-l cenzureze pe soţul 
meu să vadă că spiritul murmurării a existat în inimile lor şi că este 
încă activ, deşi, acum, omul de care s-au plâns doarme în tăcere în 
mormânt. 

Ştiu că o criză trebuie să vină. Dumnezeu a dat acestui popor 
mărturii clare şi precise pentru a preveni această stare de lucruri. 
Dacă ar fi ascultat vocea Duhului Sfânt avertizând, sfătuind şi ape- 
lând la ei, acum s-ar fi bucurat de unitate şi pace. Dar aceste mărturii 

n-au fost ascultate de către cei ce mărturiseau a crede în ele, iar 
ca rezultat, a avut loc o mare depărtare de Dumnezeu şi retragerea 
binecuvântărilor Sale. 

Pentru a realiza mântuirea oamenilor, Dumnezeu a folosit diferite 
instrumente omeneşti. El le-a vorbit prin Cuvântul Său, prin slujito- 
rii Săi şi prin Duhul Său Cel Sfânt şi le-a trimis solii de avertizare, 
mustrări şi învățături. Aceste mijloace sunt destinate să lumineze 
înţelegerea poporului, să le descopere datoria şi păcatele, cum şi 
binecuvântarea pe care ei pot s-o primească; sunt destinate să tre- 
zească în ei un simţământ al nevoii spirituale, ca să poată merge la 
Domnul Hristos şi să găsească în El harul de care au nevoie. Dar 
mulţi aleg să urmeze propria lor cale, în loc să o aleagă pe a lui 
Dumnezeu. Ei nu sunt împăcaţi cu Dumnezeu şi nici nu pot fi, până 
când eul nu este crucificat şi Hristos nu trăieşte în inima lor prin 
credinţă. 

Fiecare persoană în parte, prin propria sa hotărâre, fie că ÎL înde- 
părtează pe Hristos, refuzând să primească Duhul Său şi să urmeze 
exemplul Său, fie că intră într-o unire personală cu Domnul Hristos 
printr-o renunțare de sine, credinţă şi ascultare. Noi trebuie, fiecare 
pentru el, să alegem pe Hristos, pentru că El ne-a ales mai întâi pe 
noi. Această unire cu Hristos trebuie să fie realizată de aceia care 
din fire sunt în vrăjmăşie cu El. Aceasta este o legătură de totală 
dependenţă, în care poate să intre o inimă îngâmfată. Aceasta este 
o lucrare apropiată, intimă, despre care mulți dintre cei care mărtu- 
risesc că sunt urmaşi ai lui Hristos nu ştiu nimic. Ei ÎI primesc pe 
Domnul Hristos cu numele, dar nu ca singurul conducător al inimilor 
lor. 

Unii simt nevoia ispăşirii şi, o dată cu recunoaşterea acestei 
nevoi şi cu dorinţa unei schimbări a inimii, începe o luptă. A renunţa 
la voinţa lor, poate la obiectele afecțiunii lor alese sau urmărite, 
cere un efort, în faţa căruia mulţi ezită, se poticnesc şi renunţă. Şi 
totuşi, această luptă trebuie dusă de fiecare inimă care este pe deplin 
convertită. Noi trebuie să ne luptăm împotriva ispitelor dinăuntru şi 
din afara noastră. Noi trebuie să câştigăm biruinţa asupra eului, să 
crucificăm afecțiunile şi plăcerile şi numai după aceea începe unirea 
sufletului cu Hristos. După cum ramura uscată şi în aparenţă lipsită 
de viaţă este altoită în pomul cel viu, tot aşa trebuie să devenim şi 
noi mlădiţe vii ale Adevăratului Butuc de Vie. Şi roadele care au 

fost aduse de Domnul Hristos vor fi aduse de toţi urmaşii Săi. După 
ce această unire este creată, ea poate să fie păstrată numai printr-un 
efort continuu şi scrupulos. Domnul Hristos Îşi exercită puterea de 
a păstra şi păzi această legătură sfântă, iar păcătosul dependent şi 
neajutorat trebuie să-şi facă partea cu o neobosită energie sau, de nu, 
Satana, prin puterea lui crudă şi vicleană, îl va despărţi de Hristos. 

Fiecare creştin trebuie să stea totdeauna în gardă, veghind asupra 
fiecărei căi de acces la suflet, pe unde Satana ar putea avea acces. El 
trebuie să se roage pentru ajutor divin şi în acelaşi timp să reziste 
cu hotărâre fiecărei înclinații spre păcat. Cu curaj şi credinţă, printr- 
o muncă perseverentă, el poate câştiga biruinţa. Hristos trebuie să 
rămână în el şi el în Hristos. 

O unire a credincioşilor cu Domnul Hristos va conduce, ca un 
rezultat natural, la unirea unuia cu altul, legătură a unirii care este 
cea mai rezistentă de pe pământ. Noi suntem una în Hristos, aşa 
cum Domnul Hristos este una cu Tatăl. Creştinii sunt mlădiţele şi 
numai mlădiţe în butucul cel viu al viței. O ramură sau o mlădiţă 
nu împrumută seva hrănitoare de la o altă ramură sau mlădiţă. Viaţa 
noastră trebuie să vină de la butucul viei. Numai printr-o unire 
personală cu Hristos, printr-o comuniune zilnică şi ceas de ceas cu 
EI, vom putea aduce roadele Duhului Sfânt. 

În comunitatea din Battle Creek, a pătruns un spirit care nu 
are nici o legătură cu Hristos. Nu este nici un zel pentru adevăr, 
nici o iubire pentru voia lui Dumnezeu aşa cum este descoperită 
în Cuvântul Său. Este un spirit al îndreptăţirii de sine. Acesta te 
duce la înălţarea eului mai presus de Isus şi la a privi propriile tale 
păreri şi idei ca fiind mai importante decât unirea cu Hristos şi unirea 
unuia cu celălalt. Vă spun cu părere de rău, dar vă lipseşte iubirea 
frăţească. Sunteţi o comunitate apostaziată. A cunoaşte adevărul, 
a pretinde că eşti unit cu Hristos şi totuşi să nu aduci roade, să nu 
trăieşti într-o continuă exercitare a credinţei, aceasta face ca inima 
să se întărească în neascultare şi încredere în sine. Creşterea noastră 
în har, bucuria noastră, toate depind de unirea noastră cu Hristos şi 
de gradul de credinţă pe care o exercităm în El. Aici este izvorul 
puterii noastre în lume. 

Mulţi dintre voi căutaţi cinstea, unul de la altul. Dar ce este onoa- 
rea sau aprobarea omului pentru acela care se consideră un fiu al lui 
Dumnezeu, un împreună moştenitor cu Domnul Hristos? Ce valoare 

au plăcerile acestei lumi pentru acela care se împărtăşeşte zilnic de 
iubirea lui Hristos, care întrece orice cunoştinţă? Ce sunt disprețul şi 
opoziţia omului pentru acela pe care Dumnezeu îl primeşte prin Isus 
Hristos? Egoismul nu mai poate locui în inima care exercită credinţă 
în Hristos, aşa după cum lumina şi întunericul nu pot locui împreună. 
Răceala spirituală, lenevia, mândria şi laşitatea dau înapoi din faţa 
credinţei. Pot aceia care sunt tot aşa de strâns uniţi cu Hristos ca 
mlădiţele cu butucul de vie să vorbească cu toţi, dar cu Hristos nu? 

Eşti în Hristos? Nu, dacă nu recunoşti că eşti un păcătos greşit, 
fără speranţă şi condamnat. Dacă este ceva bun în tine, atunci totul 
se datoreşte bunătăţii unui Mântuitor milostiv. Naşterea ta, evlavia 
ta, dispoziţia ta de a face bine altora şi orice altceva ce-ţi aparţine sau 
este legat de tine nu pot constitui o legătură de unire între sufletul 
tău şi Hristos. Legătura ta cu biserica, modul în care te privesc fraţii, 
nu va fi de nici un folos, dacă nu crezi în Domnul Hristos. Nu este 
suficient să crezi despre El; trebuie să crezi în El. Tu trebuie să te 
sprijini în totul pe harul Său mântuitor. 

Mulţi dintre voi, cei de la Battle Creek, trăiesc fără să se roage, 
fără să se gândească la Domnul Hristos şi fără să-L înalțe înaintea 
celor din jurul lor. Tu nu ai cuvinte pentru a înălța pe Hristos; tu 
nu faci nimic care să-L onoreze. Mulţi dintre voi sunt tot atât de 
străini pentru Hristos ca şi când n-ar fi auzit niciodată de Numele 
Lui. Tu nu ai pace cu Hristos pentru că nu ai un adevărat motiv 
de pace. Tu nu ai nici o legătură, nici o comuniune cu Dumnezeu, 
pentru că nu eşti unit cu Hristos. Mântuitorul nostru spune: „Nimeni 
nu vine la Tatăl decât prin Mine“. Tu nu eşti folositor pentru cauza 
lui Dumnezeu. Dacă nu rămâneţi în Mine, spune Isus, nu puteţi 
face nimic, nimic înaintea lui Dumnezeu, nimic din ceea ce Domnul 
Hristos ar putea să accepte din mâinile tale. Fără Isus nu puteţi avea 
nimic, decât o speranţă înşelătoare, căci El personal declară: „Dacă 
nu rămâne cineva în Mine, este aruncat afară, ca mlădiţa neroditoare, 
şi se usucă; apoi mlădiţele uscate sunt strânse, aruncate în foc, şi 
ard.“ 

Înaintarea în experienţa creştină este caracterizată de creşterea 
umilinţei, ca rezultat al creşterii cunoaşterii. Oricine este unit cu 
Domnul Hristos se va depărta de orice nelegiuire. Vă spun în temere 
de Dumnezeu, mi-a fost arătat că mulţi dintre voi vor pierde viaţa 
veşnică pentru că vă bazaţi speranţele pentru ceruri pe o temelie 

falsă. Domnul te lasă singur „ca să te smerească şi să te încerce, 
ca să-ți cunoască pornirile inimii“. Tu ai neglijat Scripturile. Tu 
ai disprețuit şi ai respins mărturia pentru că mustra păcatele ce-ţi 
erau scumpe şi tulbura mulțumirea de sine. Când Domnul Hristos 
este binevenit în inimă, atunci asemănarea cu El va fi descoperită 
în viaţă. Umilinţa va domni acolo unde mândria predomina cândva. 
Supunerea şi blândeţea, răbdarea vor cizela trăsăturile colţuroase ale 
unei dispoziţii fireşti, perverse. Iubirea faţă de Isus se va manifesta în 
iubirea faţă de poporul Său. Ea nu este schimbătoare, nici oscilantă, 
ci calmă, profundă şi puternică. Iubirea creştinului va fi lipsită de 
orice pretenţie, liberă de orice prefăcătorie, aruificialitate şi falsitate. 
Ea este caldă, reală şi sublimă. Domnul vorbeşte în fiecare cuvânt. 
El este văzut în fiecare faptă. Viaţa este strălucitoare ca lumina unui 
mântuitor lăuntric. În convorbirea cu Dumnezeu şi în contemplarea 
fericită a lucrurilor cereşti, sufletul se pregăteşte pentru ceruri şi 
lucrează la strângerea altor suflete în staulul Domnului Hristos. 
Mântuitorul nostru este în stare şi este dispus să facă pentru noi mai 
mult decât putem cere şi gândi. 

Biserica din Battle Creek are nevoie de un spirit nepretenţios şi 
plin de umilinţă de sine. Mi-a fost arătat că mulți nutresc o dorinţă 
nesfântă după supremație. Multora le place să fie lăudaţi şi urmă- 
resc cu gelozie orice desconsiderare şi neglijenţă. Există un spirit 
împietrit şi nerăbdător. Există invidie, luptă şi întrecere. 

Nimic nu este mai important pentru comuniunea cu Dumnezeu 
ca cea mai profundă umilinţă. „Eu locuiesc“, spune Cel Preaînalt 
şi Sfânt, „cu cel smerit şi umilit cu duhul“. În timp ce te străduieşti 
cu atâta zel să fii primul, adu-ţi aminte că vei fi ultimul înaintea lui 
Dumnezeu, dacă nu reuşeşti să ai un duh zdrobit şi smerit. Mândria 
inimii îi va face pe mulţi să dea greş acolo unde ar fi putut avea 
succes. „Înaintea onoarei vine umilinţa“ şi cel răbdător în spirit 
este mai bun decât cel cu un spirit mândru. „Când vorbea Efraim, 
răspândea groaza în Israel. Dar cum a păcătuit cu Baal, a murit.“ 
„Mulți chemaţi, dar puţini aleşi.“ Mulţi aud invitaţia harului, sunt 
puşi la probă şi încercaţi; dar puţini sunt sigilaţi cu sigiliul viului 
Dumnezeu. Puţini sunt aceia care se vor umili ca un copilaş, pentru 
ca să intre în Împărăţia cerurilor. 

Puţini primesc harul lui Dumnezeu cu lepădare de sine, cu un 
profund şi permanent sentiment de nevrednicie. Ei 

nu pot suporta manifestarea puterii lui Dumnezeu, căci aceasta 
ar încuraja în ei prețuirea de sine, mândria şi invidia. Din cauza 
aceasta, Domnul poate face aşa de puțin pentru noi acum. Dumnezeu 
doreşte ca voi, personal, să căutați desăvârşirea iubirii şi a umilinței 
în propriile voastre inimi. Principala voastră grijă să fie aceea de a 
cultiva acele trăsături deosebite de caracter care să vă facă potriviţi 
pentru societatea cea curată şi sfântă. 

Voi toţi aveţi nevoie de puterea transformatoare a lui Dumnezeu. 
Trebuie să-L căutaţi pentru voi înşivă. De dragul mântuirii voastre, 
nu neglijaţi deloc această lucrare. Toate necazurile voastre cresc 
până acolo că duc la despărţirea de Dumnezeu. Lipsa de unire şi 
certurile voastre sunt roadele unui caracter necreştin. 

Am considerat că este bine să tac şi să te las să mergi până când 
al Să vezi şi ai să te scârbeşti de drumul păcătos pe care mergi; dar 
îndepărtarea de Dumnezeu dă loc la împietrirea inimii şi orbirea 
minţii şi este mai puţină şi tot mai puţină înţelegere a adevăratei 
stări, până când, în cele din urmă, harul lui Dumnezeu este retras, ca 
şi de la națiunea iudaică. 

Doresc ca poziţia mea să fie în mod clar înţeleasă. Nu am nici o 
simpatie pentru atitudinea care a fost luată faţă de fratele___. Vrăjma- 
şul a încurajat sentimente de ură în inimile multora. Greşelile făcute 
de el au fost transmise de la o persoană la alta, au crescut mereu, în 
timp ce limbi pregătite să bârfească au adăugat gaz pe foc. Părinţi 
care n-au simţit niciodată grija pe care ar fi trebuit să o aibă faţă de 
sufletele copiilor lor, care nu le-au impus niciodată restricţiile ce se 
cuveneau şi nu le-au dat educaţie, sunt acum aceia care manifestă 
cea mai categorică opoziţie când copiii lor sunt disciplinaţi, mustraţi 
şi corectaţi la şcoală. Unii dintre aceşti copii sunt o ruşine pentru 
biserică şi o ruşine pentru numele de adventişti. 

Părinţii resping ei înşişi mustrarea şi resping mustrarea dată 
copiilor lor şi n-au fost destul de atenţi ca să nu manifeste acest lucru 
de faţă cu ei. Păcatul părinţilor a început cu greşita administrare a 
problemelor familiei lor. Sufletele unora dintre aceşti copii se vor 
pierde pentru că ei n-au primit învăţătura din Cuvântul lui Dumnezeu 
şi n-au devenit creştini în căminul lor. În loc de a simpatiza cu copiii 
lor într-un mod nedemn, părinţii ar fi trebuit să-i mustre şi să susțină 
astfel pe profesorul credincios. Aceşti părinţi nu au fost ei înşişi uniţi 

cu Hristos, şi acesta este motivul teribilei lor neglijări a datoriei. Ei 
vor culege ceea ce au semănat şi sunt siguri de acest seceriş. 

În şcoală, fratele __nu a fost împovărat numai datorită compor- 
tamentului rău al copiilor, dar şi datorită modului incorect în care 
părinţii şi-au îndeplinit obligaţiile, care au produs şi au hrănit ură 
faţă de restricţii. Lucrul peste măsură, o grijă continuă, fără să aibă 
ajutor de acasă, ci mai degrabă o continuă iritare, l-au făcut adesea 
să-şi piardă controlul de sine şi să acţioneze în mod necuvenit. Unii 
au profitat de lucrul acesta şi greşeli minore au fost făcute să apară 
ca nişte păcate deosebit de grave. 

Cei care mărturisesc a fi păzitori ai Sabatului şi care încearcă 
să formeze o unire între Hristos şi Belial, care se ţin cu o mână de 
adevăr şi cu cealaltă de lume, au înconjurat pe copiii lor şi au adus 
asupra comunităţii un nor şi o atmosferă cu totul străină religiei şi 
Spiritului lui Hristos. Nu îndrăznesc să ia o poziţie deschisă împo- 
triva cerinţelor adevărului. Ei nu îndrăznesc să ia o poziţie curajoasă 
şi să spună că ei nu cred mărturiile; dar, în timp ce teoretic le acceptă 
pe ambele, ei n-ascultă nici de una, nici de alta. Prin atitudinea lor, 
ei le neagă pe amândouă. Ei doresc ca Domnul să-Şi împlinească 
făgăduinţele faţă de ei, dar refuză să îndeplinească condiţiile pe care 
se bazează aceste făgăduinţe. Ei nu vor să renunţe la orice rivalitate 
pentru Hristos. Sub influenţa predicării cuvântului, există o înăbuşire 
parţială a celor lumeşti, dar nici o schimbare radicală a afecţiunilor. 
Dorinţele lumești, pofta firii şi a ochilor şi lăudăroşenia vieţii câştigă 
până la urmă biruinţa. Cei ce compun această clasă mărturisesc cu 
toţii că sunt creştini. Numele lor sunt scrise în registrele comunităţii. 
Pentru un timp, ei trăiesc o presupusă viaţă religioasă şi apoi îşi 
supun inimile, prea adesea, în final, influenţei predominante a lumii. 

Oricare ar fi greşelile fratelui___ „atitudinea ta este nejustificată şi 
necreştină. Aţi mers înapoi ani de zile în istoria vieţii lui şi aţi căutat 
tot ce era nefavorabil, fiecare umbră a răului, şi l-aţi făcut vinovat 
pentru un cuvânt. Aţi adus toate puterile pe care le-aţi putut aduna ca 
să vă susţină în atitudinea voastră de acuzatori. Nu uitaţi, Dumnezeu 
Se va purta în acelaşi fel cu fiecare dintre voi. „Cu ce judecată veţi 
judeca, cu aceea veți fi judecaţi; şi cu ce măsură măsuraţi, cu aceea 
vi se va măsura.“ Aceia care au luat parte la această degradantă 
acţiune se vor mai întâlni cu lucrarea lor. Ce influenţă crezi că va 
avea comportamentul tău asupra studenţilor, care au fost totdeauna 

refractari când era vorba de restricții? Cum ar afecta aceste lucruri 
caracterul lor şi istoria vieții lor? 

Ce spun mărturiile despre aceste lucruri? Chiar şi o singură tră- 
sătură rea de caracter sau o singură dorinţă păcătoasă nutrită va face 
în cele din urmă fără efect toată puterea Evangheliei. Predominarea 
unei dorinţe păcătoase arată înşelarea sufletului. Fiecare satisfacere 
a acestei dorinţe întăreşte aversiunea sufletului faţă de Dumnezeu. 
Truda, osteneala datoriei şi plăcerile păcatului sunt funiile cu care 
Satana îi leagă pe oameni în cursele lui. Aceia care preferă mai 
degrabă să moară decât să facă un rău sunt singurii care vor fi găsiţi 
credincioşi. 

Un copil poate să primească o educaţie religioasă sănătoasă, 
dar, dacă părinţii, profesorii sau cei ce veghează asupra lui îngăduie 
caracterului său să fie influenţat de către un obicei rău, acel obicei, 
dacă nu este biruit, va deveni o putere predominantă, iar copilul va 
fi pierdut. 

Mărturia dată de Duhul lui Dumnezeu este aceasta: Nu sta la 
discuţie cu vrăjmaşul. Distruge mărăcinii sau, de nu, mărăcinii te 
vor distruge pe tine. Desţeleneşte ogorul inimii. Lasă ca lucrarea 
să meargă profund şi serios. Lasă ca lama plugului adevărului să 
smulgă buruienile şi mărăcinu. 

Domnul Hristos le-a spus fariseilor mânioşi şi acuzatori: „Cine 
este fără păcat să arunce primul cu piatra“. Unde sunt cei fără păcat, 
care erau gata să-l acuze şi să-l condamne pe fratele__? Dacă viaţa 
şi caracterele lor ar fi cercetate tot aşa de atent şi public cum le-au 
cercetat ei pe ale fratelui__, unii dintre ei ar ieşi mai rău decât au 
încercat ei să-l prezinte pe el. 

Dar nu îndrăznesc să rămân mult timp fără să vorbesc. Îţi vorbesc 
ție şi comunităţii din Battle Creek. Ai făcut o mare greşeală. Ai tratat 
nedrept pe acela căruia tu şi copiii tăi îi datoraţi recunoştinţa, de 
care însă voi nu vă daţi seama. Eşti răspunzător pentru influenţa pe 
care ai exercitat-o asupra colegiului. Pacea s-a restabilit pentru că 
studenţii îşi au drumul lor. Cu ocazia unei alte crize, ei vor fi tot 
atât de hotărâți şi de perseverenţi cum au fost cu această ocazie; 
şi dacă ei vor găsi un avocat tot aşa de capabil cum l-au găsit pe 
fratele, îşi vor împlini din nou scopul. Dumnezeu le-a vorbit atât 
profesorilor şi studenţilor, cât şi membrilor bisericii, dar n-ai luat în 

seamă cuvintele Lui. Te-ai gândit că este cel mai bine să-ți urmezi 
drumul, indiferent de consecințe. 

Ca popor, Dumnezeu ne-a dat avertizări, mustrări şi sfaturi din 
stânga şi din dreapta, pentru a ne îndepărta de obiceiurile omeneşti 
şi de rânduielile omeneşti. El ne cere să fim deosebiți în credință şi 
în caracter şi să avem un standard mult mai înalt decât cel lumesc. 
Fratele___a venit printre voi fără să cunoască modul în care Se poartă 
Dumnezeu cu noi. Fiind de curând venit la credinţă, el trebuia să 
înveţe aproape totul. Şi totuşi, fără nici o ezitare, ai fost de acord cu 
judecata lui. Ai aprobat în el un spirit şi un fel de a acţiona care nu 
au nimic din Hristos. 

Tu ai încurajat în studenţi un spirit de critică, pe care Duhul 
lui Dumnezeu a căutat să-l înfrângă. I-ai dus până acolo încât să 
trădeze încrederea. Nu sunt puţini acei tineri dintre noi care sunt 
îndatoraţi pentru cele mai valoroase trăsături de caracter cunoştin- 
telor şi principiilor primite de la fratele __. Datorită instruirii lui, 
mulţi sunt de folos nu numai în Şcoala de Sabat, ci şi în diferite alte 
ramuri ale lucrării noastre. Cu toate acestea, influenţa ta a încurajat 
nerecunoştinţa şi i-a făcut pe studenţi să nesocotească lucrurile pe 
care ei ar fi trebuit să le dorească. 

Poate că cei care n-au trecut prin unele încercări deosebite se 
felicită, considerându-se mai buni decât aceia care au fost încercaţi. 
Dar puneţi-i în cuptorul încercărilor şi poate că nu vor rezista nici 
măcar cât aceia pe care i-au criticat şi i-au judecat greşit. Cât de 
puţin putem cunoaşte din suferinţa inimii celuilalt! Cât de puţini 
sunt aceia care înţeleg situaţiile celuilalt! De aici vine şi greutatea 
de a da un sfat înţelept. Ce ni se pare nouă că este un sfat potrivit ar 
putea, în realitate, să fie exact invers. 

Fratele __ a fost un căutător zelos de cunoştinţe. El a căutat 
să le imprime studenţilor realitatea faptului că ei sunt răspunzători 
pentru timpul lor, pentru talentele lor, pentru ocaziile pe care le au. 
Este imposibil pentru un om să aibă o atât de mare grijă, să poarte 
răspunderi aşa de grele, fără să fie grăbit, obosit şi nervos. Acela care 
refuză să primească poveri care să le solicite tăria până la maximum 
nu ştiu nimic de presiunea ce se exercită asupra acelora care trebuie 
să poarte aceste poveri. 

Sunt unii în colegiu care privesc numai la ceea ce a creat neferi- 
cire şi neplăcere în relaţiile lor cu fratele___. Aceste persoane n-au 

spiritul acela nobil, asemenea Domnului Hristos, care nu se gândeşte 
la rău. Ei s-au folosit la maximum de orice cuvânt sau acțiune ne- 
chibzuită şi şi-au reamintit într-un timp când invidia, prejudecata şi 
gelozia erau active în inimile necreştine. 

Un scriitor a spus că „memoria invidiosului nu este altceva decât 
un rând de cârlige pentru a atârna în ele animozitățile“. Sunt mulți în 
lume care consideră că este o dovadă de superioritate să ţii socoteala 
lucrurilor şi a persoanelor pe care „nu le poți suporta“, mai degrabă 
decât a lucrurilor şi persoanelor de care eşti atras. Dar nu aşa spune 
marele apostol. El îi sfătuieşte pe fraţii săi: „Încolo, fraţii mei, tot ce 
este adevărat, tot ce este vrednic de cinste, tot ce este drept, tot ce 
este curat, tot ce este vrednic de iubit, tot ce este vrednic de primit, 
orice faptă bună şi orice laudă, aceea să vă însufleţească.“ 

Invidia nu este numai o pervertire a firii, ci şi o nemulţumire 
care tulbură toate facultăţile. Ea a început cu Satana. El a dorit să fie 
primul în ceruri şi, pentru că n-a putut să aibă toată puterea şi slava 
pe care le dorea, s-a răzvrătit împotriva guvernării lui Dumnezeu. 
El i-a invidiat pe primii noştri părinţi şi i-a ispitit să păcătuiască, în 
felul acesta ruinându-i atât pe ei, cât şi tot neamul omenesc. 

Omul invidios închide ochii în faţa calităţilor bune şi a fapte- 
lor bune ale altora. El este totdeauna gata să vorbească de rău şi 
să prezinte greşit ceea ce, de fapt, este excelent. Adesea, oamenii 
mărturisesc şi iartă greşelile altora, dar este puţină speranţă de la 
omul invidios. Aceasta pentru că a invidia o persoană înseamnă să 
admiţi că el îţi este superior, iar mândria nu admite nici o concesie. 
Dacă se face o încercare de a convinge pe cel invidios de păcatul 
său, el devine şi mai pornit împotriva obiectului patimii sale şi, prea 
adesea, este incurabil. 

Omul invidios împrăştie otravă oriunde merge, înstrăinând pe 
prieteni şi stârnind ură şi răzvrătire împotriva lui Dumnezeu şi a 
omului. El caută să fie considerat ca fiind cel mai bun şi cel mai 
mare, nefăcând eforturi eroice cu lepădare de sine de a atinge ţinta 
desăvârşirii, ci stând pe loc şi micşorând meritele altora. 

Invidia a fost nutrită în inimile unora din comunitate, ca şi de 
la Colegiu. Dumnezeu este nemulţumit de poziţia ta. Te somez, 
pentru Dumnezeu, nu trata pe altul aşa cum l-ai tratat pe fratele__. 
O natură nobilă nu se înalţă cauzând altora dureri sau găsind plăcere 
în a descoperi deficienţele lor. Un ucenic al Domnului Hristos se 

va depărta cu scârbă de acest prânz al scandalului. Unii care au 
fost activi cu ocazia aceasta repetă atitudinea luată față de unul din 
slujitorii Domnului ce era suferind, unul care şi-a sacrificat sănătatea 
şi puterea în slujba lor. Domnul a reabilitat cauza celui asuprit şi şi-a 
întors lumina feţei Sale asupra slujitorului Său suferind. Am văzut 
apoi că Dumnezeu va dovedi că aceste persoane sunt vinovate, aşa 
cum a făcut acum, pentru a scoate la iveală ceea ce era în inimile lor. 

Când David a păcătuit, Dumnezeu i-a oferit posibilitatea să 
aleagă, să primească pedeapsa de la Dumnezeu sau din mâna oa- 
menilor. Împăratul pocăit a ales să cadă în mâna lui Dumnezeu. 
Compătimirea milostivă a celui rău este crudă. Omul greşit, păcătos, 
poate să se păstreze pe drumul cel drept numai prin puterea lui Dum- 
nezeu şi, cu toate acestea, este totuşi cu inima împietrită, neiertător 
faţă de fratele său greşit. Fraţii mei din Battle Creek, ce raport veţi 
prezenta la bara de judecată a lui Dumnezeu? O mare lumină v-a 
fost dată, prin mustrări, avertizări şi apeluri. Cum aţi respins în mod 
dispreţuitor razele trimise de cer? 

Limba ce se complace în răutate, limba care flecăreşte, care 
spune: „Spune-mi şi-am să-ţi spun şi eu“, este numită de apostolul 
Iacov „focul gheenei“. Ea aruncă cărbuni aprinşi în toate părţile. 
Ce-i pasă bârfitorului că îl defăimează pe cel nevinovat? El nu-şi va 
opri lucrarea cea rea, deşi nimiceşte speranţa şi curajul în aceia care 
deja se prăbuşesc sub povara lor. El n-are altă grijă decât satisfacerea 
înclinațiilor lui iubitoare de scandal. Chiar şi cei care mărturisesc 
că sunt creştini îşi închid ochii faţă de tot ceea ce este curat, sincer, 
nobil şi iubitor şi strâng tot ce este îndoielnic şi neplăcut şi apoi le 
trâmbiţează în lume. 

Voi aţi deschis larg uşile ca Satana să intre. I-aţi dat un loc de 
cinste în cercetările voastre sau în întâlnirile inchizitoriale. Dar n-aţi 
dat pe faţă nici un respect faţă de un caracter deosebit, realizat de-a 
lungul anilor de credincioşie. Gelozia şi o vorbire răzbunătoare au 
colorat astfel acţiunile şi motivele pentru ca să se potrivească cu 
ideile voastre. Ei au făcut ca negrul să arate alb şi ceea ce era alb, 
negru. Când au fost mustraţi pentru declaraţiile lor, unii au spus: 
„Este adevărat.“ Să admitem că cele afirmate sunt adevărate. Justifică 
aceasta atitudinea voastră? Nu, categoric nu! Dacă Dumnezeu ar lua 
toate acuzaţiile care într-adevăr ar putea fi aduse împotriva ta şi le-ar 
împleti într-un bici, ca să te pedepsească, rănile tale ar fi mai multe 

şi mai profunde decât acelea pe care le-ai făcut tu fratelui___. Chiar 
faptele pot fi astfel prezentate, încât să transmită o impresie falsă. 
Nu ai dreptul să strângi fiecare lucru ce se spune împotriva lui şi să-l 
foloseşti apoi spre a-i ruina reputaţia şi a-i distruge capacitatea lui 
de a fi folositor. Dacă Domnul ar manifesta faţă de tine acelaşi spirit 
pe care l-ai manifestat tu faţă de fratele tău, ai fi nimicit fără milă. 
N-ai nici o mustrare de conştiinţă? Mi-e teamă că nu. A sosit timpul 
ca această vrajă satanică să-şi piardă puterea. Dacă fratele___ar fi 
aşa cum l-ai prezentat tu că este — dar eu ştiu că nu este aşa -, nici 
atunci atitudinea ta n-ar fi justificată. 

Când ascultăm un reproş la adresa fratelui nostru, ne încărcăm 
cu acel reproş. La întrebarea: „Doamne, cine va locui în cortul Tău? 
Cine va locui pe muntele Tău cel sfânt?“, psalmistul răspunde: „Cel 
ce umblă în neprihănire, cel ce face voia lui Dumnezeu şi spune 
adevărul din inimă. Acela nu cleveteşte cu limba lui, nu face rău 
semenului său şi nu aruncă ocara asupra aproapelui său.“ 

Ce lume de bârfeli ar fi evitată dacă fiecare om şi-ar aduce aminte 
că aceia care îi spun greşelile altora vor face publice tot atât de ne- 
îngrădit greşelile lui cu o ocazie favorabilă. Trebuie să ne străduim 
să gândim bine despre toţi oamenii, în mod deosebit despre fraţii 
noştri, până când vom fi determinaţi să gândim altfel. Nu trebuie să 
ne grăbim în a primi şi crede veşti rele. Adesea, ele sunt rezultatul 
invidiei sau al unei înţelegeri greşite sau poate că au pornit dintr-o 
exagerare sau dintr-o prezentare parţială a faptelor. Gelozia şi sus- 
piciunea, o dată ce-i permitem să ia loc, vor semăna pretutindeni, 
asemenea pufului de scaieţi. Dacă cunoşti un frate care se află pe 
drumul rătăcirii, atunci este timpul să-ţi arăţi adevăratul tău inte- 
res faţă de el. Mergi la el cu blândeţe, roagă-te cu el şi pentru el, 
aducându-ţi aminte preţul nespus de mare pe care Domnul Hristos 
l-a plătit pentru răscumpărarea lui. În felul acesta, poţi mântui un 
suflet de la moarte şi vei acoperi o sumedenie de păcate. 

O privire, un cuvânt, chiar şi numai o intonaţie a vocii pot fi 
vitale pentru minciună, înfigându-se asemenea unei săgeți cu ţepi în 
inima cuiva, făcându-i o rană de nevindecat. În acest fel, o îndoială 
sau un reproş poate fi aruncat asupra unuia prin care Dumnezeu 
a realizat o lucrare bună şi, astfel, influenţa lui este distrusă, iar 
capacitatea lui de a fi de folos, nimicită. Printre unele specii de 
animale, dacă unul dintre ele este rănit şi cade, este imediat rupt în 

bucăţi şi mâncat de celelalte animale. Acelaşi spirit crud este nutrit 
de bărbaţi şi femei care poartă numele de creştini. Ei dau pe faţă un 
zel fariseic de a arunca cu pietre în alţii care sunt mai puţin vinovaţi 
decât ei. Sunt unii care arată spre greşelile şi căderile altora pentru a 
distrage atenţia de la propriile lor greşeli sau pentru a obţine credit 
şi a arăta un mare zel pentru Dumnezeu şi pentru biserică. 

Acum câteva săptămâni, am avut un vis, când am fost dusă în 
una din adunările voastre pentru cercetare. Am auzit mărturii aduse 
de studenţi împotriva fratelui___. Aceiaşi studenţi au primit multe 
avantaje de pe urma modului său credincios şi desăvârşit de a-i 
instrui. Cândva, ei considerau că nu-i aduc atâtea laude câte i se 
cuveneau. Atunci, era un lucru obişnuit să-l preţuieşti. Dar acum, 
curentul s-a inversat. Aceste persoane şi-au dat pe faţă adevăratul lor 
caracter. Am văzut un înger cu o carte voluminoasă deschisă, în care 
a scris fiecare mărturie dată. În dreptul fiecărei mărturii, erau arătate 
păcatele, defectele şi greşelile celui ce depunea mărturia. Apoi, era 
un raport al marilor beneficii pe care aceste persoane le-au primit ca 
urmare a activităţii fratelui___. 

Noi, ca popor, culegem roadele muncii neprecupeţite a fratelui 
___. N-a existat un om printre noi care să fi devotat mai mult timp şi 
mai multă gândire lucrului său decât fratele___. El a avut simţământul 
că nimeni nu-l susţine şi ar fi fost foarte recunoscător pentru orice 
încurajare. 

Unul dintre marile obiective de atins prin înfiinţarea colegiului 
a fost despărţirea tinerilor noştri de spiritul şi influenţa lumii, de 
obiceiurile ei, de poleiala şi de idolatria ei. Colegiul trebuia să ridice 
o barieră împotriva imoralităţii veacului acestuia, care face ca această 
lume să fie tot aşa de stricată ca şi în zilele lui Noe; tinerii sunt 
vrăjiţi de mania curteniei şi căsătoriei. Sentimentalismul bolnăvicios 
predomină. O mare atenţie şi tact sunt necesare pentru a-i păzi 
pe tineri de aceste influenţe rele. Mulţi părinţi sunt orbi faţă de 
tendinţele copiilor lor. Unii părinţi mi-au spus, cu o mare satisfacţie, 
că fiii şi fiicele lor nu au nevoie de atenţia sexului opus, când, de 
fapt, aceşti tineri, în secret, primeau şi dădeau asemenea atenţii, iar 
părinţii erau aşa de absorbiți de cele lumești şi de bârfeli, încât nu 
ştiau nimic despre această problemă. 

Obiectivul principal al colegiului nostru era de a le oferi tinerilor 
ocazia de a studia în vederea lucrării de slujire şi pentru a pregăti 

persoane tinere, de ambele sexe, pentru a deveni lucrători în diferi- 
tele ramuri ale lucrării. Aceşti studenţi au nevoie de o cunoaştere a 
obişnuitelor ramuri ale educaţiei şi, mai presus de toate, a Cuvântului 
lui Dumnezeu. În această privinţă, şcoala noastră a fost deficitară. 
N-a fost nici un om devotat lui Dumnezeu care să se consacre aces- 
tei ramuri a lucrării. Tineri, mişcaţi de Duhul lui Dumnezeu să se 
consacre lucrării de slujire, au venit la colegiu cu acest scop şi au 
fost dezamăgiţi. N-au fost făcute pregătirile necesare pentru această 
categorie, iar unii dintre profesori, cunoscând acest lucru, i-au sfătuit 
pe tineri să studieze altceva şi să se pregătească pentru alte ramuri de 
activitate. Dacă aceşti tineri n-ar fi fost hotărâți în urmărirea scopului 
lor, ei ar fi fost determinaţi să renunţe la ideea de a studia pentru a 
se pregăti pentru lucrarea de pastoraţie. 

Acesta este rezultatul influenţei exercitate de profesori nesfințiţi, 
care lucrează numai pentru salarii, care nu sunt plini de Duhul lui 
Dumnezeu şi nu sunt uniţi cu Domnul Hristos. Nimeni n-a fost mai 
activ în această lucrare ca fratele __. Biblia trebuie să fie unul din 
subiectele principale de studiu. 

Această carte, care ne spune cum să ne petrecem această viaţă, 
ca să putem s-o câştigăm pe cea viitoare, veşnică, este mult mai 
valoroasă pentru studenţi decât orice altceva. Nu avem decât o scurtă 
perioadă în care să facem cunoştinţă cu adevărurile ei. Dar acela care 
a făcut din Cuvântul lui Dumnezeu un subiect de studiu şi care a 
putut, mai mult decât oricare alt profesor, să-i ajute pe tineri să capete 
o cunoaştere a Scripturilor a fost despărţit de şcoală. Profesorii şi 
învățătorii n-au înţeles care era scopul colegiului. Noi am investit 
mijloace, gândire şi muncă pentru a face din această şcoală ceea 
ce Dumnezeu doreşte să fie. Voința şi judecata acelora care sunt 
aproape în totul ignoranţi cu privire la modul în care Dumnezeu 
ne-a condus ca popor n-ar fi trebuit să aibă o influenţă predominantă 
asupra acestui colegiu. Domnul mi-a arătat în repetate rânduri că 
noi n-ar trebui să ne luăm după modelul şcolilor populare. Pastorii 
altor denominaţiuni petrec ani de zile în obţinerea unei educaţii. 
Tinerii noştri trebuie să o obţină pe a lor într-un timp mai scurt. 
Acolo unde este astăzi un pastor, ar trebui să fie douăzeci, pe care 
colegiul nostru să-i fi pregătit, cu ajutorul lui Dumnezeu, ca să intre 
în câmpul Evangheliei. 


O mărturie importantă 61 


Mulţi dintre tinerii noştri pastori, şi unii cu o experienţă mai 
matură, neglijează Cuvântul lui Dumnezeu şi, de asemenea, dispre- 
ţuiesc mărturiile Spiritului Sfânt. Ei nu ştiu ce conţin mărturiile 
şi nici nu vor să ştie. Ei nu doresc să descopere şi să-şi corecteze 
defectele de caracter. Mulţi părinţi nu caută ei înşişi învăţătură din 
mărturii şi desigur că ei nu pot s-o împărtăşească copiilor lor. Ei îşi 
arată disprețul pentru lumina pe care Dumnezeu a dat-o, mergând 
în mod direct contrar învățăturilor Sale. Aceia care se află în inima 
lucrării au dat exemplu. 

Voi aţi făcut cunoscut lumii agresivitatea voastră. Credeţi că staţi, 
ca popor, într-o lumină mai favorabilă în Battle Creek? Domnul 
Hristos S-a rugat ca ucenicii Săi să fie una, cum El era cu Tatăl, 
pentru ca lumea să ştie că Dumnezeu L-a trimis. Ce mărturie ai dat 
în ultimele luni? Domnul priveşte la fiecare inimă. El cântăreşte 
motivele noastre. El va încerca fiecare suflet. Cine va trece cu bine 
testul? 

Healdsburg, California, 20 iunie 1882 

Scumpi fraţi şi surori din Battle Creek: Înţeleg că mărturia* pe 
care am trimis-o fratelui __,cu rugămintea să fie citită în comunitate, 
a fost oprită să vă fie adusă la cunoştinţă timp de câteva săptămâni 
după ce a fost primită de el. Mai înainte de a trimite această mărturie, 
mintea mea a fost atât de impresionată de Duhul lui Dumnezeu, încât 
n-am avut odihnă nici zi, nici noapte până nu v-am scris. Aceasta 
n-a fost o lucrare pe care eu am ales s-o fac. Mai înainte de moartea 
soțului meu, am hotărât că nu este datoria mea să dau mărturii cuiva, 
ca mustrare pentru ceva rău sau în apărarea a ceea ce este drept, 
deoarece cuvintele mele au fost folosite pentru a se comporta aspru 
cu cei greşiţi şi a înălța în mod neînţelept pe alţii, a căror atitudine 
n-am vrut nicidecum s-o susţin. Mulţi au explicat mărturiile ca să 
li se potrivească. Adevărul lui Dumnezeu nu este în armonie cu 
tradiţiile oamenilor şi nici nu este conform cu părerile lor. Asemenea 
Autorului ei divin, ea este de neschimbat, este aceeaşi ieri, astăzi şi 
întotdeauna. Aceia care se separă de Dumnezeu vor numi întunericul 
lumină şi eroarea adevăr. Dar întunericul nu va dovedi niciodată că 
este lumină şi nici eroarea nu devine adevăr. 

Mintea multora a fost aşa de întunecată şi confuză, datorită obice- 
iurilor omeneşti, a practicilor şi influenţei lumești, încât toată puterea 
de a face deosebire între lumină şi întuneric, adevăr şi minciună, 
aproape s-a distrus. Am puţină speranţă în ceea ce priveşte înțelege- 
rea cuvintelor mele; dar când Domnul m-a mişcat atât de categoric, 
n-am putut rezista Duhului Său. Ştiind că şi voi sunteţi cuprinşi în 
cursele lui Satana, am simţit că primejdia ca să tac era prea mare 
pentru mine. 

Timp de ani de zile, Domnul a prezentat înaintea voastră situaţia 
bisericii. Din nou şi din nou au fost date mustrări şi avertizări. Pe 23 
octombrie 1879, Domnul mi-a dat mărturia cea mai impresionantă 
cu privire la comunitatea din Battle Creek. În timpul ultimelor luni 
cât am fost cu voi, am purtat o povară grea pentru comunitate, în timp 

ce aceia care ar fi trebuit să simtă aceasta până în adâncul sufletelor 
lor erau, în mod relativ, comozi şi neinteresaţi. N-am ştiut ce să fac 
sau ce să zic. N-am avut încredere în atitudinea pe care mulţi au 
luat-o, pentru că ei făceau chiar acele lucruri pe care Dumnezeu i-a 
avertizat să nu le facă. 

Dumnezeu, care cunoaşte starea lor spirituală, declară: Ei au 
nutrit răul şi s-au despărţit de Mine. Au plecat departe de Mine. 
Nici unul nu este nevinovat. M-au uitat, pe Mine, izvorul apei vieţii, 
şi şi-au săpat fântâni crăpate, care nu ţin apă. Mulţi şi-au stricat 
căile înaintea Mea. Invidia, ura unul faţă de altul, gelozia, bănuiala, 
întrecerea, lupta, amărăciunea, acestea sunt roadele pe care le aduc. 
Şi nu vor da ascultare mărturiei pe care le-am trimis-o. Ei nu vor 
vedea căile lor stricate şi astfel să fie convertiți, ca să-i vindec. 

Mulţi privesc cu mulţumire de sine asupra lungilor ani în care 
au susţinut adevărul. Acum au simţământul că sunt îndreptăţiţi la o 
răsplată pentru încercările prin care au trecut în acei ani şi pentru 
ascultarea lor. Dar această experienţă reală în lucrurile lui Dumne- 
zeu în trecut îi fac şi mai vinovaţi înaintea Lui, pentru că nu şi-au 
păstrat integritatea şi n-au mers înainte spre desăvârşire. Credincio- 
şia din anul trecut nu va ispăşi niciodată neglijenţa din anul acesta. 
Credincioşia unui om de ieri nu va ispăşi necredincioşia lui de azi. 

Mulţi scuză desconsiderarea mărturiilor, spunând: „Sora White 
este influenţată de soţul ei; mărturiile sunt modelate după spiritul şi 
judecata lui.“ Alţii caută să obțină ceva de la mine, pe care să poată 
construi îndreptăţirea atitudinii lor sau care să le confere influenţă. 
Atunci am hotărât ca nimic să nu mai iasă din pana mea, până 
când puterea transformatoare a lui Dumnezeu nu se va vedea în 
comunitate. Dar Domnul a pus această povară pe sufletul meu. Am 
lucrat cu zel pentru voi. Cât ne-a costat aceasta, pe soţul meu şi pe 
mine, numai veşnicia va putea spune. Să nu am oare cunoştinţă de 
situaţia comunităţii, când Domnul mi-a prezentat cazul lor mereu 
şi mereu, timp de ani de zile? Avertizări repetate au fost date şi, cu 
toate acestea, n-a avut loc o schimbare hotărâtă. 

Am văzut că mânia lui Dumnezeu era asupra poporului Său 
din cauza asemănării lor cu lumea. Am văzut cum copiii fratelui_- 
_ au fost o cursă pentru el. Ideile şi părerile lor, simţămintele şi 
declaraţiile lor au avut o influenţă asupra minţii lui şi i-au orbit 
judecata. Aceşti tineri sunt puternic înclinați spre necredincioşie. 

Dorinţa mamei pentru credinţă şi încredere în Dumnezeu le-a fost 
dată ca moştenire copiilor săi. Devoţiunea sa pentru ei este mai mare 
ca aceea pentru Dumnezeu. Tatăl şi-a neglijat datoria. Consecința 
atitudinii lor rele se vede în copiii lor. 

Vorbind comunităţii, am încercat să imprim în părinţi obligaţia 
solemnă faţă de copiii lor, pentru că eu cunoşteam situaţia acestor 
tineri şi ce tendinţe au făcut din ei ceea ce sunt. Dar cuvântul n-a 
fost primit. Eu ştiu ce povară am purtat în ultima parte a lucrării 
mele printre voi. N-aş fi solicitat niciodată puterile mele atât de mult, 
dacă n-aş fi văzut primejdia în care vă găseaţi. Doresc foarte mult 
să vă treziţi, să vă smeriţi inimile înaintea lui Dumnezeu şi să vă 
întoarceţi la El cu pocăință şi credinţă. 

ŞI totuşi, acum, când vă trimit o mărturie de avertizare şi mus- 
trare, mulţi dintre voi declară că ea este numai părerea sorei White. 
Voi aţi insultat astfel pe Duhul lui Dumnezeu. Ştiţi cum S-a mani- 
festat Domnul prin Spiritul Profeţiei. Trecutul, prezentul şi viitorul 
mi-au trecut pe dinainte. 

Mi-au fost arătate feţe pe care nu le-am văzut niciodată şi abia 
după ani de zile am ştiut unde le-am văzut. Am fost trezită din som- 
nul meu, având un viu simţământ al subiectelor prezentate minţii 
mele mai înainte; şi la miezul nopţii am scris scrisori care au tra- 
versat continentul şi, într-un moment de criză, au salvat cauza lui 
Dumnezeu de la un mare dezastru. Aceasta a fost lucrarea mea timp 
de mulţi ani de zile. O putere mi-a poruncit să mustru şi să condamn 
greşeli la care nu m-am gândit. Este oare această lucrare din ultimii 
treizeci şi şase de ani de sus sau din abis? 

Să presupunem, aşa cum fac unii să pară, desigur în mod incorect, 
că am fost influenţată să scriu ceea ce am scris de scrisorile primite 
de la membrii bisericii. Cum stau lucrurile cu apostolul Pavel? 
Veştule pe care el le-a primit de la cei ai Cloei cu privire la starea 
comunităţii din Corint l-au determinat să scrie prima sa epistolă către 
această biserică. A primit scrisori particulare, înfățișând faptele aşa 
cum erau ele, şi în răspunsul său el a stabilit nişte principii generale, 
care, dacă erau ascultate, aveau să corecteze relele existente. Cu o 
mare bunătate şi înţelepciune, el i-a îndemnat pe toţi să rostească 
aceleaşi lucruri şi să nu fie nici o disensiune între ei. 

Pavel a fost un apostol inspirat, dar, cu toate acestea, Domnul nu 
i-a descoperit întotdeauna condiţiile exacte ale poporului Său. Aceia 

care erau interesaţi în prosperitatea bisericii, şi care au văzut răul 
furişându-se înăuntru, i-au prezentat lucrurile şi din lumina pe care el 
o primise mai înainte şi a fost pregătit să judece adevăratul caracter 
al acestor situaţii. Pentru că Domnul nu i-a dat în mod special o nouă 
descoperire pentru timpul acela, aceia care căutau într-adevăr lumină 
n-au dat la o parte solia lui ca fiind numai o scrisoare obişnuită. Într- 
adevăr, nu! Domnul i-a arătat greutăţile şi primejdiile care se vor ivi 
în biserică pentru ca, atunci când ele aveau să aibă loc, să ştie cum 
să le trateze. 

EI a fost pus să apere biserica. Trebuia să vegheze asupra sufle- 
telor ca unul care avea să dea socoteală lui Dumnezeu de ele; dacă 
n-ar fi ţinut seama de veştile primite cu privire la starea de anarhie 
şi disensiuni, mai mult ca sigur că aşa se întâmpla; şi mustrarea pe 
care el le-a trimis-o a fost tot atât de mult inspirată de Duhul lui 
Dumnezeu ca şi epistolele sale. Dar atunci când aceste mustrări au 
venit, nu s-au lăsat îndreptaţi. Ei au considerat că Dumnezeu nu le-a 
vorbit prin Pavel, ci că el le-a transmis numai părerea lui ca om, şi 
ei au considerat judecata lor tot aşa de bună ca şi aceea a lui Pavel. 

Tot aşa stau lucrurile cu mulţi din poporul nostru care s-au în- 
depărtat mult de la vechile semne de hotar şi care au urmat propria 
lor înţelegere. Ce mare uşurare va fi pentru unii ca aceştia dacă 
şi-ar putea linişti conştiinţa, crezând că lucrarea mea nu este de la 
Dumnezeu! Dar necredinţa voastră nu va schimba faptele în cazul 
acesta. Aveţi lipsuri în caracter, în experienţa morală şi religioasă. 
Închide ochii la fapte, dacă vrei, dar aceasta nu te va face cu nimic 
mai desăvârşit. Singurul remediu este acela de a te spăla în sângele 
Mielului. 

Dacă încerci să suceşti sfatul lui Dumnezeu pentru a ţi se potrivi, 
dacă slăbeşti încrederea poporului lui Dumnezeu în mărturiile pe 
care EI le-a trimis, te răzvrăteşti împotriva lui Dumnezeu, aşa cum 
au făcut Core, Datan şi Abiram. Cunoşti istoria lor. Ştii cât de încă- 
păţânaţi au fost în părerile lor. Ei au hotărât că judecata lor era mai 
bună decât aceea a lui Moise şi că Moise făcea un mare rău lui Israel. 
Aceia care s-au unit cu ei erau aşa de prinşi de părerile lor, încât, 
cu toate că judecăţile lui Dumnezeu într-un mod deosebit au distrus 
pe conducători şi pe prinți, a doua zi dimineaţă, supraviețuitorii au 
venit la Moise şi au zis: „Ai nimicit poporul Domnului“. Noi vedem 
că teribila înşelăciune va veni asupra minţii omeneşti. Cât de greu 

este să convingi sufletele care au ajuns pline de un spirit ce nu este 
al lui Dumnezeu! Ca trimis al lui Hristos, vreau să-ți spun: Fii atent 
ce poziție iei. Aceasta este lucrarea lui Dumnezeu şi trebuie să-l dai 
socoteală de modul în care tratezi solia Lui. 

În timp ce stăteam lângă patul soțului meu muribund, am ştiut 
că, dacă alții ar fi purtat şi ei partea lor de poveri, el ar mai fi trăit. 
Am mijlocit apoi până la agonia sufletului ca cei prezenți să nu mai 
întristeze pe Duhul lui Dumnezeu prin împietrirea inimii lor. Câteva 
zile mai târziu, mă aflam eu însumi față în față cu moartea. Apoi am 
avut cele mai clare descoperiri de la Dumnezeu cu privire la mine 
şi la biserică. În marea mea slăbiciune, îți aduc mărturia mea, fără 
să ştiu dacă aceasta nu va fi ultima mea ocazie. Ai uitat oare acea 
ocazie solemnă? Eu n-o pot uita, căci mi se părea că mă aflu în faţa 
scaunului de judecată al Domnului Hristos. Starea ta de rătăcire, 
împietrirea inimii tale, lipsa ta de armonie a iubirii şi spiritualităţii, 
depărtarea ta de simplitatea şi curăţia pe care Dumnezeu a vrut ca să 
le păstrezi — le cunosc, le simt. Căutarea de greşeli, condamnarea, 
invidia, cearta pentru locurile de frunte erau printre voi. Am văzut 
aceasta şi unde aveau să ducă. Mi-e teamă că efortul acesta mă va 
costa viaţa, dar interesul pe care îl am pentru tine mă face să vorbesc. 
Dumnezeu ţi-a vorbit în ziua aceea. A făcut oare aceasta o impresie 
durabilă asupra ta? 

Când am plecat în Colorado, am fost aşa de împovărată pentru 
tine, încât, în slăbiciunea mea, am scris multe pagini ca să fie citite în 
adunarea voastră de tabără. Slabă şi tremurând, m-am sculat la orele 
trei dimineaţa ca să-ţi scriu. Dumnezeu vorbea prin ţărâna aceasta. 
Poți să spui că această comunicare a fost numai o scrisoare. Da, 
era o scrisoare, dar inspirată de Duhul lui Dumnezeu, ca să aducă 
înaintea minţii tale lucrurile care mi-au fost arătate. În aceste scrisori 
pe care le-am scris, în mărturiile pe care le aduc, îţi prezint ceea ce 
Domnul mi-a prezentat. Nu scriu nici un singur paragraf pe hârtie 
care să exprime numai ideile mele. Ele sunt ceea ce Dumnezeu mi-a 
prezentat în viziune — razele cele preţioase de lumină strălucind de 
la tronul lui Dumnezeu. 

După ce am venit de la Oakland, am fost apăsată de un simţământ 
al stării de lucruri din Battle Creek şi eu, slabă şi fără putere, trebuie 
să vă ajut. Ştiam că aluatul necredinţei era la lucru. Aceia care 
nesocotesc poruncile clare ale Cuvântului lui Dumnezeu nesocotesc 

mărturiile care îi somează să dea ascultare Cuvântului. În timp ce 
vizitam oraşul Healdsburg iarna trecută, m-am rugat foarte mult 
şi eram apăsată de îngrijorare şi durere. Dar Domnul a împrăștiat 
întunericul la un moment dat, în timp ce mă rugam, şi o mare lumină 
a umplut camera în care mă aflam; un înger al Lui era lângă mine şi 
se făcea că eram la Battle Creek. Eram în comitetele voastre. Am 
auzit rostindu-se cuvinte, am văzut şi auzit lucruri care, dacă era voia 
lui Dumnezeu, aş fi dorit să fie pentru totdeauna şterse din memoria 
mea. Sufletul meu era aşa de rănit, încât nu ştiam ce să fac sau să 
zic. Unele lucruri nu le pot menţiona. Mi s-a poruncit ca nimeni să 
nu ştie nimic în legătură cu aceasta, căci multe mai aveau încă să se 
întâmple. 

Mi s-a spus să acumulez lumina ce mi-a fost dată şi să las ca 
razele ei să strălucească asupra poporului lui Dumnezeu. Fac lucrul 
acesta în paragrafele de pe paginile acestea. M-am sculat la orele 
trei aproape în fiecare dimineaţă, timp de luni de zile, şi am strâns 
laolaltă diferitele teme scrise după ultimele două mărturii ce mi-au 
fost date în Battle Creek. Am scris aceste lucruri şi ți le-am trimis în 
grabă; dar am neglijat să am grijă de mine şi rezultatul a fost acela 
că m-am prăbuşit sub povară; scrierile mele nu erau în totul gata 
pentru a ajunge la tine, la Conferinţa Generală. 

Iarăşi, în timp ce mă rugam, Domnul mi S-a descoperit. Mă 
aflam din nou la Battle Creek. Am fost prin multe case şi am auzit 
cuvintele pe care le rosteaţi în jurul meselor voastre. În mod deosebit, 
acestea nu am libertatea să le relatez acum. Sper ca niciodată să nu 
mi se ceară să le relatez. Am avut, de asemenea, mai multe vise 
stranii. 

Ce voce recunoşti ca fiind vocea lui Dumnezeu? Ce putere are 
Domnul la îndemână pentru a corecta greşelile şi a-ți arăta atitudi- 
nea şi starea ta aşa cum sunt? Ce putere să lucreze în comunitate? 
Dacă refuzi să crezi, până când orice umbră de nesiguranţă şi orice 
posibilitate de îndoială sunt îndepărtate, nu vei mai crede niciodată. 
Îndoiala care cere o perfectă cunoaştere nu va ceda niciodată credin- 
tei. Credinţa se bazează pe dovezi, şi nu pe demonstrare. Domnul 
ne cere să ascultăm de vocea datoriei, în timp ce sunt alte voci de 
jur împrejurul nostru, cerându-ne să urmăm un drum opus. Se cere 
o deosebită atenţie din partea noastră pentru a deosebi vocea care 
ne vorbeşte de la Dumnezeu. Noi trebuie să rezistăm şi să biruim 

înclinația şi să ascultăm de vocea conştiinţei fără târguieli sau com- 
promisuri; dacă nu, îndemnurile ei încetează şi voinţa şi impulsiunile 
preiau controlul. Cuvântul Domnului vine la noi toţi care n-am re- 
zistat Spiritului Său, hotărându-ne să nu auzim şi să nu ascultăm. 
Această voce se aude în avertizări, sfaturi şi mustrări. Este solia de 
lumină a Domnului pentru poporul Său. Dacă aşteptăm să auzim o 
chemare mai tare sau ocazii mai bune, lumina poate să fie retrasă şi 
să fim lăsaţi în întuneric. 

Neglijând o dată să se supună chemării Duhului lui Dumnezeu 
şi Cuvântului Său, când ascultarea implică o cruce, mulţi au pier- 
dut mult. Cât de mult nu vor şti niciodată, până când cărţile vor fi 
deschise în ziua judecății finale. Chemările insistente ale Duhului 
Sfânt neglijate astăzi, pentru că plăcerea sau înclinațiile duc în partea 
opusă, pot fi lipsite de puterea de a convinge sau de a impresiona, 
mâine. A dezvolta ocaziile prezentului cu inimi ce sunt gata şi bine- 
voitoare să răspundă, aceasta este singura cale de a creşte în harul şi 
cunoştinţa adevărului. Trebuie să nutrim totdeauna sentimentul că, 
în mod individual, noi stăm înaintea Domnului oştirilor. Nu trebuie 
să îngăduim ca vreun cuvânt, vreo faptă sau vreun gând chiar să 
ofenseze ochiul Celui Veşnic. Apoi, noi nu trebuie să avem teamă 
de oameni sau de puterile pământeşti, pentru că un Monarh, al cărui 
imperiu este Universul, care ţine în mâinile Lui destinul nostru in- 
dividual pentru prezent şi veşnicie, are cunoştinţă de toată lucrarea 
noastră. Dacă am simţi că pretutindeni suntem slujitorii Celui Prea 
Înalt, am fi mult mai atenţi; întreaga noastră viaţă va avea pentru noi 
o însemnătate şi o sfinţenie pe care onorurile pământeşti nu le pot 
da niciodată. 

Gândurile inimii, cuvintele buzelor şi fiecare act al vieţii vor 
face caracterul nostru mult mai valoros, dacă prezenţa lui Dumnezeu 
este simțită în mod continuu. Lăsaţi ca limbajul inimii să fie: „lată, 
Dumnezeu este aici“. Atunci, viaţa va fi curată, caracterul nepătat, 
sufletul înălţat continuu la Domnul. Tu n-ai luat atitudinea aceasta 
la Battle Creek. Mi-a fost arătat că o boală dureroasă şi contagioasă 
este asupra ta, boală care va aduce moarte spirituală, dacă nu este 
oprită. 

Mulţi sunt ruinaţi din cauza dorinţei lor după o viaţă uşoară şi 
plăceri. Renunţarea de sine nu le este plăcută. Ei caută mereu să 
scape de încercările ce sunt nedespărţite de o atitudine de credin- 

cioşie faţă de Dumnezeu. Ei şi-au îndreptat inimile spre a obţine 
lucrurile bune ale acestei vieţi. Acesta este un succes omenesc, dar 
oare nu este el obținut pe seama intereselor viitoare, veşnice? Marea 
preocupare a vieţii este aceea de a ne comporta ca nişte adevăraţi 
slujitori ai lui Dumnezeu, iubind neprihănirea şi urând nelegiuirea. 
Noi vom accepta cu recunoştinţă astfel de măsuri ale fericirii şi suc- 
cesului prezent pe care le găsim pe cărările datoriei. Cea mai mare 
tărie a noastră se realizează atunci când ne simţim şi ne recunoaştem 
slăbiciunea. Cea mai mare pierdere pe care oricare dintre voi, cei 
din Battle Creek, o poate suferi este pierderea interesului şi a zelului 
perseverent de a face ceea ce este drept, pierderea tăriei de a rezista 
ispitei, pierderea credinţei în principiile adevărului şi ale datoriei. 

Nimeni să nu se felicite singur că este un om de succes, dacă nu- 
şi păstrează integritatea conştiinţei, dedicându-se în totul adevărului 
şi lui Dumnezeu. Noi trebuie să ne mişcăm cu hotărâre înainte, să 
nu ne pierdem nădejdea şi nici inima în lucrarea cea bună, indiferent 
de încercările care ar pune o stavilă în calea noastră, indiferent de 
întunericul moral ce ne-ar înconjura. Supunerea eului şi privirea la 
Isus trebuie să fie o lucrare zilnică. Domnul nu va uita niciodată 
sufletul care se încrede în El şi caută ajutorul Său. Coroana vieţii 
este aşezată numai pe fruntea celui biruitor. Există pentru fiecare o 
lucrare zeloasă şi solemnă pentru Dumnezeu, atâta vreme cât există 
viaţă. Cum puterea lui Satana creşte şi şiretlicurile lui se înmulţesc, 
iscusinţa, priceperea şi o îndemânare ageră trebuie să fie exercitate 
de către aceia care sunt răspunzători de turma lui Dumnezeu. Nu 
numai Că fiecare dintre noi avem o lucrare de făcut pentru propriile 
noastre suflete, dar noi avem, de asemenea, datoria de a-i ajuta şi pe 
alții să câştige viaţa veşnică. 

Fraţii mei, mă doare să spun că neglijenţa voastră păcătoasă de 
a umbla în lumină v-a învăluit în întuneric. Poţi fi acum cinstit, ne- 
recunoscând şi neascultând lumina; îndoiala pe care ai întreţinut-o, 
neglijarea de a asculta de cerinţele lui Dumnezeu te-au orbit în aşa 
măsură, încât întunericul este pentru tine acum lumină, iar lumina 
întuneric. Dumnezeu te-a chemat să mergi înainte, spre desăvârşire. 
Creştinismul este o religie a progresului. Lumina de la Dumnezeu 
este deplină şi îndestulătoare, aşteptând să fie cerută. Orice binecu- 
vântări ar da Dumnezeu, El are încă o rezervă infinită, un depozit 
inepuizabil, din care noi putem să ne aprovizionăm. Scepticismul 

poate trata cerințele sfinte ale Evangheliei cu ironie, batjocură şi 
negare. Spiritul lumesc poate contamina pe mulți şi controla câțiva. 
Cauza lui Dumnezeu poate să se mențină numai cu mari eforturi şi 
sacrificii permanente, totuşi ea va triumfa în final. 

Cuvântul este: Mergeţi înainte; îndeplineşte-ţi îndatoririle per- 
sonale şi lasă toate consecințele în mâinile lui Dumnezeu. Dacă 
mergem acolo unde ne conduce Domnul Isus, vom vedea biruința 
Lui şi ne vom împărtăşi de bucuria Lui. Noi trebuie să fim părtaşi 
luptelor, dacă vrem să purtăm coroana biruinţei. Asemenea lui Isus, 
noi trebuie să fim făcuţi desăvârşiţi prin suferinţă. Dacă viaţa Dom- 
nului Isus ar fi fost o viaţă uşoară, atunci am putea ca în siguranţă 
să ne dedăm leneviei. Deoarece viaţa Sa a fost marcată de o con- 
tinuă lepădare de sine, de suferinţă şi sacrificiu de sine, nu trebuie 
să ne plângem dacă suntem părtaşi cu El. Noi putem să mergem în 
siguranţă pe cea mai întunecată cale, dacă avem Lumina lumii ca 
ghid. 

Domnul încearcă, pune la probă. El a sfătuit, a mustrat şi a insistat 
în mod serios. Toate aceste mustrări solemne vor face biserica ori 
mai bună, ori în mod categoric mai rea. Cu cât vorbeşte mai des 
Domnul pentru a corecta şi sfătui, iar tu Îi nesocoteşti vocea, cu atât 
vei fi mai dispus să o respingi iarăşi şi iarăşi, până când Dumnezeu 
zice: „Fiindcă Eu chem şi voi vă împotriviţi, fiindcă Îmi întind mâna 
şi nimeni nu ia seama, fiindcă lepădaţi toate sfaturile Mele şi nu vă 
plac mustrările Mele, de aceea şi Eu voi râde când veţi fi în vreo 
nenorocire, Îmi voi bate joc de voi când vă va apuca groaza, când vă 
va apuca groaza ca o furtună, şi când vă va învălui nenorocirea ca un 
vârtej, când va da peste voi necazul şi strâmtorarea. Atunci Mă vor 
chema, şi nu voi răspunde; Mă vor căuta, şi nu Mă vor găsi. Pentru 
că au urât ştiinţa şi n-au ales frica Domnului, pentru că n-au iubit 
sfaturile Mele şi au nesocotit toate mustrările Mele. De aceea, se vor 
hrăni cu roadele umbletelor lor şi se vor sătura cu sfaturile lor.“ 

Nu pendulezi între două opinii? Nu neglijezi cumva să dai ascul- 
tare luminii pe care ţi-a dat-o Dumnezeu? Ascultă, ca nu cumva să 
fie în voi o inimă rea şi necredincioasă, depărtându-vă de Dumnezeul 
cel viu. Tu nu cunoşti timpul cercetării tale. Marele păcat al iudeilor 
a fost acela al neglijării şi respingerii ocaziilor prezente. Privind la 
starea de astăzi a celor ce mărturisesc că sunt urmaşii Săi, Isus vede 

o mare nerecunoştinţă, un formalism gol; o super critică nesinceră, 
o mândrie fariseică şi apostazie. 

Lacrimile pe care Domnul Hristos le-a vărsat pe vârful Munte- 
lui Măslinilor au fost pentru lipsa ta de pocăință şi ingratitudinea 
fiecărei persoane, până la încheierea timpului. El vede că iubirea 
Lui este dispreţuită. Curtea templului sufletului a fost transformată 
într-un loc de tranzacţii nesfinte. Egoism, iubire de bani, răutate, 
invidie, mândrie, pasiuni nesfinte, toate acestea sunt nutrite în inima 
omenească. Avertizările Sale sunt respinse şi batjocorite, trimişii 
Săi sunt trataţi cu indiferenţă, cuvintele lor sunt socotite ca nişte 
poveşti fără rost. Isus a vorbit prin fapte de milă, dar acestea n-au 
fost recunoscute astfel. EI a vorbit prin avertizări solemne, dar aceste 
avertizări au fost respinse. 

Vă rog fierbinte, pe voi, care mărturisiţi de multă vreme credinţa 
şi care încă mai manifestaţi în exterior respectul pentru Domnul 
Hristos, nu vă înşelaţi propriile voastre suflete. Întreaga inimă este 
ceea ce preţuieşte Domnul Isus. Credincioşia sufletului este singura 
care are valoare înaintea lui Dumnezeu. „Dacă ai fi cunoscut şi tu, 
măcar în această zi, lucrurile care puteau să-ţi dea pacea!“ „Dacă... 
şi tu“. Domnul Hristos ţi Se adresează în acest moment personal, 
coborând de pe tronul Său, cu un simţământ de compătimire şi grijă 
faţă de aceia care nu-şi dau seama de primejdie, care nu au nici o 
milă faţă de ei înşişi. 

Multora le merge numele că sunt vii, în timp ce sunt morţi spiri- 
tual. Aceştia vor spune într-o zi: „Doamne, Doamne! N-am proorocit 
noi în Numele Tău? N-am scos noi draci în Numele Tău? Şi n-am 
făcut noi multe minuni în Numele Tău? Atunci le voi spune curat: 
«Niciodată nu v-am cunoscut; depărtaţi-vă de la Mine, voi toţi care 
lucraţi fărădelege».“ Vaiul va fi pronunţat împotriva ta, dacă vei 
hoinări şi vei zăbovi până când Soarele neprihănirii va apune; întu- 
necimea nopţii veşnice va fi atunci partea ta. O, dacă inima aceasta 
rece, formalistă şi lumească s-ar topi! Domnul Hristos n-a vărsat nu- 
mai lacrimi pentru noi, ci chiar sângele Său. Oare aceste manifestări 
ale iubirii Sale nu ne vor trezi la o profundă umilinţă înaintea lui 
Dumnezeu? De aceea, avem nevoie de umilinţă şi lepădare de sine 
pentru a fi aprobaţi de Dumnezeu. 

Omul pe care Dumnezeu îl conduce nu va fi mulţumit de sine 
pentru că lumina de la omul desăvârşit luminează asupra sa. Dar 

aceia care nu mai privesc Modelul şi aşează asupra lor o valoare 
necuvenită vor vedea totdeauna greşeli de criticat în alţii; vor fi 
critici, Suspicioşi şi gata de a condamna; ei vor călca pe alţii în 
picioare pentru a se ridica pe ei înşişi. 

Când Domnul mi-a prezentat pentru ultima dată cazul tău şi mi-a 
făcut cunoscut că tu nu dai atenţie luminii ce ţi-a fost dată, am fost 
instruită să-ţi vorbesc deschis în Numele Său, căci mânia Lui s-a 
aprins împotriva ta. Aceste cuvinte mi-au fost spuse: „Lucrarea ta 
ţi-a fost dată de Dumnezeu ca s-o faci. Mulţi nu te vor asculta, pentru 
că ei refuză să asculte pe Marele Învățător; mulţi nu se vor corecta, 
nu se vor îndrepta, pentru că drumurile, căile lor le par drepte în 
ochii lor. Cu toate acestea, transmite-le mustrările şi avertizările pe 
care am să ţi le dau, fie că vor asculta sau nu.“ 

V-am dat mărturia Domnului. Toţi aceia care vor fi dispuşi să 
fie corectaţi vor auzi vocea Lui; dar aceia care au fost înşelaţi de 
vrăjmaşul nu sunt dispuşi să vină acum la lumină, ca nu cumva să fie 
mustraţi pentru faptele lor. Mulţi dintre voi nu pot deosebi lucrarea 
şi prezenţa lui Dumnezeu. Nu ştiţi că ea este a Lui. Domnul este încă 
milostiv, gata să ierte pe toţi aceia care se întorc la El în pocăință şi 
credinţă. Domnul spune: „Mulţi nu ştiu de ce se împiedică. Ei nu 
ascultă vocea lui Dumnezeu, ci urmează după cum văd ochii lor şi 
după înţelegerea propriilor lor inimi. Necredinţa şi scepticismul au 
luat locul credinţei. Ei M-au uitat“. 

Mi-a fost arătat că taţii şi mamele s-au depărtat de simplitatea lor 
şi au uitat chemarea sfântă a Evangheliei. Domnul i-a avertizat să nu 
se strice, adoptând obiceiurile şi principiile lumii. Domnul Hristos a 
vrut să le dea bogăţiile necuprinse ale harului Său din abundență şi 
fără plată, dar ei au dovedit că sunt nevrednici. 

Mulţi îşi ridică sufletul spre cele deşarte. De îndată ce o persoană 
îşi imaginează că are orice talent ce poate fi folositor pentru cauza lui 
Dumnezeu, el supraevaluează darul şi este înclinat să creadă lucruri 
prea înalte despre el, ca şi când ar fi stâlpul bisericii. Lucrarea pe 
care el ar putea s-o facă şi să fie acceptată o lasă să fie făcută de 
altcineva, cu o mai puţină iscusinţă decât consideră el că are. El 
gândeşte şi vorbeşte de pe o poziţie mai înaltă. El trebuie să lase 
ca lumina lui să strălucească înaintea oamenilor; dar în loc de har, 
blândeţe, smerenie, bunătate, demnitate şi iubire, care să se vadă 
luminând în viaţa lui, eul, importanţa lui, apare pretutindeni. 

Duhul lui Hristos trebuie să controleze în aşa fel caracterul şi 
modul nostru de a ne comporta, încât influenţa noastră să fie o 
binecuvântare, o încurajare şi o edificare. Gândurile, cuvintele şi 
acţiunile noastre ar trebui să mărturisească faptul că suntem născuţi 
din Dumnezeu şi că pacea Domnului Hristos domneşte în inimile 
noastre. În felul acesta, noi răspândim în jurul nostru o strălucire 
plină de bunăvoință despre care vorbea Mântuitorul atunci când ne 
spunea să lăsăm ca lumina noastră să lumineze în mijlocul oamenilor. 
În felul acesta, noi lăsăm o urmă strălucitoare spre cer. Toţi aceia 
care sunt legaţi cu Hristos pot deveni predicatori ai neprihănirii 
mai eficienţi decât cel mai capabil efort făcut de la amvon, dar fără 
această ungere din cer. Aceşti purtători de lumină răspândesc cea 
mai curată strălucire cu cât sunt mai puţin conştienţi de strălucirea 
lor, asemenea acelor flori care emană cel mai plăcut miros, cu cât 
este mai mică manifestarea exterioară. 

Poporul nostru face o greşeală foarte primejdioasă. Noi nu putem 
să lăudăm sau să flatăm pe cineva fără a-i face un mare rău; aceia 
care fac astfel se vor izbi de o serioasă dezamăgire. Ei se încred prea 
mult în omul cel limitat, trecător, şi nu se încred destul în Dumnezeu, 
care nu greşeşte niciodată. Dorinţa nerăbdătoare de a-i aduce pe oa- 
meni în atenţia publică este o dovadă a îndepărtării de Dumnezeu şi 
de prietenie cu lumea. Acesta este spiritul ce caracterizează ziua de 
azi. Aceasta demonstrează că oamenii nu au gândul lui Isus; orbirea 
spirituală şi sărăcia sufletului au venit peste ei. Adesea, persoane cu 
o gândire inferioară privesc undeva, departe de Isus, la un standard 
omenesc prin care ei nu sunt făcuţi conştienţi de nimicnicia lor şi de 
aceea au o părere necuvenită cu privire la capacitatea şi înzestrarea 
lor. Există printre noi, ca popor, o idolatrie a instrumentelor ome- 
neşti şi a talentului omenesc, chiar când acestea sunt de un caracter 
superficial. Noi trebuie să murim faţă de eu şi să avem o credinţă 
umilă, asemenea unui copilaş. Poporul lui Dumnezeu s-a depărtat 
de simplitatea lui. El n-a făcut din Dumnezeu tăria lui şi de aceea 
este slab şi neputincios din punct de vedere spiritual. 

Mi-a fost arătat că spiritul lumii molipseşte foarte repede biserica. 
Urmaţi acelaşi drum pe care a mers vechiul Israel. Este aceeaşi 
îndepărtare de la chemarea sfântă ca popor ales al lui Dumnezeu. 
Voi aveţi legătură cu lucrările neroditoare ale întunericului. Însoţirea 
voastră cu cei necredincioşi a provocat neplăceri Domnului. Nu 

cunoşti lucrurile care-ţi dau pace şi ele se ascund repede de ochii 
tăi. Neglijenţa ta de a urma lumina te va aşeza într-o poziţie mai 
nefavorabilă decât poporul iudeu asupra căruia Domnul Hristos a 
pronunţat un val. 

Mi-a fost arătat că necredinţa în mărturii a crescut în mod sigur, 
pe măsură ce poporul s-a îndepărtat de Dumnezeu. Şi acest lucru 
este prezent în rândurile noastre, în tot câmpul. Dar puţini sunt aceia 
care cunosc experienţele prin care trec comunităţile noastre. Am 
văzut că în prezent noi suntem sub îndurarea divină, dar nimeni nu 
poate să spună cât timp va mai dura aceasta. Nimeni nu cunoaşte 
mila cea mare manifestată faţă de noi. Dar puţini sunt aceia care 
sunt din toată inima devotați lui Dumnezeu, numai puţini sunt aceia 
care, asemenea stelelor într-o noapte furtunoasă, strălucesc ici şi 
colo printre nori. 

Mulţi dintre aceia care, vanitoşi, mulţumiţi de ei înşişi, ascultă 
adevărurile Cuvântului lui Dumnezeu sunt morţi din punct de vedere 
spiritual, în timp ce mărturisesc că trăiesc. Ani de zile, ei au venit şi 
au plecat din adunările noastre, dar erau din ce în ce mai puţin sensi- 
bili cu privire la valoarea adevărului descoperit. Ei nu flămânzesc 
şi nu însetează după neprihănire. Ei nu au plăcere pentru lucrurile 
spirituale sau divine. Ei recunosc adevărul, dar nu sunt sfinţiţi prin el. 
Nici Cuvântul lui Dumnezeu şi nici mărturia Duhului Său cel Sfânt 
nu fac o impresie dăinuitoare asupra lor. Condamnarea acestora va 
fi în raport cu lumina, privilegiile şi ocaziile pe care le-au nesocotit. 
Mulţi dintre acei care predică altora adevărul se complac în nele- 
giuire. Apelurile stăruitoare ale Duhului lui Dumnezeu, asemenea 
unei melodii divine, făgăduinţele Cuvântului Său atât de bogate, de 
abundente, amenințările împotriva idolatriei şi neascultării — toate 
sunt fără putere şi nu pot topi o inimă împietrită în cele lumești. 

Mulţi dintre noi sunt încropiţi. Ei ocupă poziţia lui Meroza, nici 
pentru, dar nici împotrivă, nici rece, nici fierbinte. Ei aud cuvintele 
Domnului Hristos, dar nu le împlinesc. Dacă rămân în starea aceasta, 
El îi va lepăda cu scârbă. Mulţi dintre aceia care au avut o mare 
lumină, mari ocazii şi orice avantaj spiritual Îl laudă pe Dumnezeu, 
dar şi lumea, cu acelaşi glas. Ei se pleacă şi înaintea lui Dumnezeu, 
dar şi înaintea lui Mamona. Ei petrec cu copiii acestei lumi şi totuşi 
pretind să fie binecuvântaţi o dată cu copiii lui Dumnezeu. Ei doresc 
să aibă pe Domnul Hristos ca Mântuitor al lor, dar nu poartă crucea 

şi nu duc jugul Său. Domnul să aibă milă de voi; căci, dacă mergeţi 
tot aşa înainte, nimic în afară de ceea ce este rău nu poate să fie 
proorocit despre voi. 

Răbdarea lui Dumnezeu are un scop, dar voi l-aţi făcut să eşueze. 
El îngăduie să vină o stare de lucruri pe care ai fi bucuros să o vezi 
contracarată cândva, dar va fi prea târziu. Dumnezeu i-a poruncit lui 
Ilie să ungă pe crudul şi înşelătorul Hazael, împăratul Siriei, pentru a 
fi o nenorocire pentru idolatrul Israel. Cine ştie dacă Dumnezeu nu vă 
va abandona înşelăciunilor pe care le iubiţi? Cine ştie dacă nu cumva 
predicatorii care sunt credincioşi, fermi şi adevăraţi nu sunt ultimii 
care să ofere Evanghelia păcii pentru comunităţile nerecunoscătoare? 
Poate că distrugătorii sunt deja instruiți sub mâna lui Satana şi 
aşteaptă numai ca încă câţiva purtători ai stindardului să dispară, 
pentru ca să le ia locul, şi cu vocea unui prooroc fals să strige: „Pace, 
pace“, când Domnul n-a vorbit despre pace. Adesea plâng, şi acum, 
ochii mei au orbit de lacrimi; ele cad pe hârtie în timp ce scriu. 
Se pare că, în scurtă vreme, toate profetizănile din mijlocul nostru 
se vor sfârşi şi că vocea care a mişcat poporul nu va mai tulbura 
somnolenţa lor firească. 

Când Dumnezeu va aduce la îndeplinire lucrarea Lui străină pe 
pământ, când arca nu va mai fi purtată de mâini sfinte, nenorocirea 
va fi asupra poporului. O, dacă ai fi cunoscut, chiar tu, în această 
zi, lucrurile care să-ţi dea pacea! O, dacă poporul nostru s-ar pocăi, 
aşa cum au făcut cei din Ninive, cu toată puterea lor, şi ar crede din 
toată inima, ca Dumnezeu să-ŞI abată mânia Sa teribilă de la ei! 

Sunt plină de durere şi chin sufletesc când văd părinţi 
conformându-se lumii, îngăduindu-le copiilor lor să se supună stan- 
dardelor lumeşti într-un timp ca acesta. Sunt plină de groază atunci 
când condiţiile familiilor ce mărturisesc a crede adevărul prezent 
mi-au fost prezentate. Stricăciunea tinerilor şi chiar a copiilor este 
aproape incredibilă. Părinții nu ştiu că vicii ascunse distrug şi desfi- 
gurează chipul lui Dumnezeu în copiii lor. Păcatele care îi carac- 
terizau pe sodomiţi există şi printre ei. Părinţii poartă răspunderea, 
pentru că ei nu şi-au educat copiii să-L iubească şi să-L asculte pe 
Dumnezeu. Ei nu i-au ţinut în frâu şi nici nu i-au învăţat în mod 
inteligent calea Domnului. Ei le-au permis să plece de acasă şi să 
vină când au vrut şi să se asocieze cu cei lumeşti. Aceste influenţe 
lumeşti, care i-au opus învăţăturii şi autorităţii părintești, se află în 

mare măsură în aşa-numita societate bună. Prin îmbrăcămintea lor, 
prin înfăţişarea şi distracţiile lor, ei se înconjoară cu o atmosferă 
care este potrivnică Domnului Hristos. 

Singura noastră siguranţă este aceea de a sta şi a rămâne un 
popor care Îi aparţine lui Dumnezeu. Noi nu trebuie să cedăm nici 
un pas obiceiurilor şi modei acestui veac degenerat, ci să rămânem, 
să avem o independenţă morală, nefăcând nici un fel de compromis 
cu practicile corupte şi idolatre. 

Se cere curaj şi independenţă spre a te ridica mai presus de 
standardul religios al lumii creştine. Ei nu urmează exemplul Mân- 
tuitorului de renunțare de sine; ei nu fac nici un sacrificiu, ci caută 
mereu să evite crucea pe care Domnul Hristos a declarat-o ca fiind o 
dovadă a uceniciei. 

Ce pot să spun pentru a trezi poporul nostru? Vă spun că nu 
puţini pastori, care stau înaintea poporului ca să explice Scripturile, 
sunt mânjiţi. Inimile lor sunt corupte, mâinile lor necurate. Cu toate 
acestea, mulţi strigă: „Pace, pace“, iar lucrătorii nelegiuirii nu sunt 
alarmaţi. Mâna Domnului nu este scurtă ca să nu poată mântui şi 
nici urechea Sa grea ca să nu poată auzi; dar păcatele noastre sunt 
acelea care ne despart de Dumnezeu. Biserica este coruptă datorită 
membrilor ei care îşi pângăresc corpurile şi îşi poluează sufletele. 

Dacă toți aceia care se strâng laolaltă în întâlniri de înălţare su- 
fletească şi rugăciune ar putea fi consideraţi ca adevăraţi închinători, 
atunci am putea să nădăjduim, deşi ar mai rămâne încă mult de făcut 
pentru noi. Dar este zadarnic să ne înşelăm singuri. Lucrurile sunt 
departe de a fi ceea ce arată aparenţa. Privite de la distanţă, multe pot 
apărea frumoase, dar la o examinare atentă, vor fi găsite având multe 
diformităţi. Spiritul care predomină în vremea noastră este acela de 
necredinţă şi apostazie — un spirit ce pretinde că este iluminat, da- 
torită unei cunoaşteri a adevărului, dar în realitate este cea mai mare 
cutezanţă. Există un spirit de opoziţie faţă de cuvântul simplu al lui 
Dumnezeu şi a mărturiei Spiritului Său. Există un spirit de înălţare 
idolatră a raţiunii umane, mai presus de înţelepciunea descoperită a 
lui Dumnezeu. 

Sunt mulţi printre noi în poziţii de răspundere care susţin că 
opiniile câtorva aşa-zişi filozofi orgolioşi trebuie să fie mult mai 
vrednice de încredere decât adevărul Bibliei sau mărturiile Duhului 
Sfânt. O astfel de credinţă ca aceea a lui Pavel, Petru şi loan este 

considerată ca fiind învechită şi insuportabilă pentru ziua de astăzi. 
Ea este considerată ca fiind absurdă, mistică şi nevrednică de o minte 
inteligentă. 

Dumnezeu mi-a arătat că aceşti oameni sunt Hazaeli care sunt 
ca un bici pentru poporul nostru. Ei sunt „înțelepți“, mai presus de 
ceea ce este scris. Această necredință chiar în adevărurile Cuvântu- 
lui lui Dumnezeu, pentru că judecata omenească nu poate înțelege 
tainele lucrării Sale, se află în fiecare loc, în toate clasele sociale. 
Ea se înalță în majoritatea şcolilor noastre şi este prezentă în lecțiile 
şcolilor de asistente medicale. Unii care mărturisesc a fi creştini dau 
ascultare spiritelor mincinoase. Pretutindeni ne va confrunta spiritul 
întunericului în veşmânt religios. 

Dacă tot ceea ce pare a fi viaţă divină ar fi astfel şi în realitate; 
dacă toţi aceia care mărturisesc că prezintă lumii adevărul ar predica 
adevărul, şi nu împotriva lui, şi dacă ar fi oameni ai lui Dumnezeu, 
călăuziţi de Spiritul Său, atunci am putea vedea ceva ce ne-ar umple 
de bucurie în mijlocul întunericului moral ce predomină. Dar spiritul 
lui Antihrist predomină într-o aşa măsură, ca niciodată până acum. 
Da, dar am putea exclama: „Vino în ajutor, Doamne, căci se duc 
oamenii evlavioşi, pier credincioşii dintre fiii oamenilor“. Aceste 
suflete iubitoare de plăceri vor fi cuprinse în ruina generală. Cu toate 
acestea, nu disperăm. Am fost înclinați să credem că acolo unde 
nu sunt slujitori credincioşi ai altarului, acolo nu pot fi adevăraţi 
creştini. Dar nu este aşa. Dumnezeu ne-a făgăduit că, acolo unde 
păstorii nu sunt păstori adevăraţi, El personal Se va îngriji de turmă. 
Dumnezeu n-a lăsat niciodată ca turma să fie în totul dependentă 
de instrumentele omeneşti. Dar zilele purificării bisericii se grăbesc 
foarte. Dumnezeu va avea un popor curat şi credincios. În marea 
cernere care va avea loc în curând, vom fi mult mai capabili să 
măsurăm tăria lui Israel. Semnele descoperă faptul că timpul este 
aproape. Va demonstra că mătura este în mâna Sa şi că El va curăţi 
în mod desăvârşit aria. 

Se apropie în mare grabă zilele când va avea loc o mare confuzie 
şi nedumerire. Satana, îmbrăcat în veşminte de înger, va înşela, 
dacă va fi cu putinţă, chiar şi pe cei aleşi. Vor fi mulţi zei şi mulţi 
domni. Va bate fiecare vânt de învăţătură. Acelora care au dat un 
omagiu suprem „ştiinţei, pe nedrept numită astfel“, nu vor fi atunci 
conducători. Aceia care s-au încrezut în intelect, în geniu sau talent 

nu vor sta atunci în fruntea membrilor bisericii. Ei nu vor ține pasul 
cu lumina. Celor care s-au dovedit necredincioşi nu li se va încredința 
turma. În ultima şi solemna lucrare, puţini oameni mari vor fi angajaţi 
în ea. Ei sunt mulţumiţi de ei înşişi, independenţi de Dumnezeu 
şi El nu-i poate folosi. Dumnezeu are slujitori credincioşi care, în 
timpul zguduirii, în timpul de probă, vor fi scoşi la iveală. Acum sunt 
ascunse suflete preţioase, care nu şi-au plecat genunchii înaintea lui 
Baal. Ei n-au avut lumina care a strălucit asupra ta atât de puternic. 
Dar, sub un exterior neatrăgător şi necioplit, poate fi descoperită cea 
mai curată strălucire a unui caracter creştin. În timpul zilei privim 
spre ceruri, dar nu vedem stelele. Ele sunt acolo, pe firmament, dar 
ochiul nu le poate distinge. Dar noaptea putem vedea strălucirea lor 
adevărată. 

Nu este prea departe timpul când încercarea va veni pentru fie- 
care suflet. Ni se va impune semnul fiarei. Aceia care pas cu pas s-au 
supus cerinţelor lumești şi s-au conformat obiceiurilor lumii nu vor 
găsi că este o problemă grea să se supună puterilor ce vor fi atunci, 
decât să suporte batjocurile, insultele, ameninţarea cu închisoarea 
şi moartea. Lupta se dă între poruncile lui Dumnezeu şi poruncile 
oamenilor. În acest timp, aurul va fi separat de zgura din biserică. 
Adevărata sfinţenie va fi în mod clar deosebită de aparențele înşelă- 
toare ale ei. Multe stele, pe care le-am admirat pentru strălucirea lor, 
se vor pierde în întuneric. Pleava asemenea unui nor va fi spulbe- 
rată de vânt chiar din locuri unde vedem numai arii bogate de grâu. 
Toţi aceia care iau asupra lor podoabele sanctuarului, dar nu sunt 
îmbrăcaţi cu neprihănirea Domnului Hristos, vor apărea în ruşinea 
propriei lor goliciuni. 

Când pomii ce nu aduc roade sunt tăiaţi pentru că ocupă pămân- 
tul degeaba, când mulţimi de fraţi falşi se deosebesc de cei adevăraţi, 
atunci cei ce erau în umbră vor ieşi în faţă şi cu osanale vor intra în 
rânduri sub steagul Domnului Hristos. Cei care au fost timizi şi ne- 
încrezători în ei înşişi se vor declara pe faţă pentru Hristos şi pentru 
adevărul Său. Cel mai slab şi cel mai ezitant din biserică va fi atunci 
ca David — hotărât să facă ceva. Cu cât este mai profundă noaptea 
pentru poporul lui Dumnezeu, cu atât stelele sunt mai strălucitoare. 
Satana îi va hărţui în mod teribil pe cei credincioşi; dar în Numele 
lui Hristos ei vor ieşi din această situaţie mai mult decât biruitori. 

Atunci, biserica lui Dumnezeu va apărea „frumoasă ca luna, curată 
ca soarele, dar cumplită ca nişte oşti sub steagurile lor“. 

Semințele adevărului ce au fost semănate prin eforturi misionare 
vor răsări atunci, vor înflori şi vor aduce roade. Suflete vor primi 
adevărul şi vor îndura necazuri şi vor aduce laude lui Dumnezeu că 
pot să sufere pentru Isus. „În lume veţi avea necazuri; dar îndrăzniţi, 
Eu am biruit lumea.“ Când flagelul se va revărsa peste tot pământul, 
când vânturătoarea va curăţi aria lui Iehova, Dumnezeu va fi ajutorul 
poporului Său. Trofeele lui Satana pot fi ridicate, dar credinţa celor 
curaţi şi sfinţi nu va fi intiumidată. 

Ile l-a luat pe Elisei de la plug şi a aruncat asupra lui mantaua 
consacrării. Chemarea la această mare şi solemnă lucrare a fost 
adresată oamenilor învăţaţi şi în poziţii de răspundere; dacă aceştia 
ar fi fost mici în ochii lor şi s-ar fi încrezut pe deplin în Domnul, El 
i-ar fi onorat ca purtători ai stindardului în triumful biruinţei. Dar ei 
s-au depărtat de Dumnezeu, s-au supus influenţei lumii şi Domnul 
i-a lepădat. 

Mulţi au preamărit ştiinţa şi au pierdut din vedere pe Dumnezeul 
ştiinţei. Dar nu aceasta a fost situaţia cu biserica în cele mai curate 
timpuri. 

Dumnezeu va aduce la îndeplinire o lucrare în zilele noastre, 
pe care puţini o anticipează. El va înălța şi va înflăcăra în mijlocul 
nostru pe aceia care sunt învăţaţi mai degrabă prin ungerea de către 
Duhul Sfânt decât printr-o instruire exterioară în instituţii ştiinţifice. 
Aceste posibilităţi nu trebuie să fie dispreţuite sau condamnate; ele 
sunt rânduite de Dumnezeu, dar ele nu pot să ofere decât numai 
calificări exterioare. Dumnezeu va demonstra faptul că El nu este 
dependent de muritori învăţaţi şi importanţi în ochii lor. 

Sunt puţini oameni printre noi care sunt în mod real consacraţi, 
puţini care au luptat şi au biruit în lupta cu eul. Convertirea adevărată 
este o schimbare hotărâtă a sentimentelor şi a motivelor; aceasta 
este o virtuală părăsire a tuturor legăturilor lumeşti, o grabnică ieşire 
din atmosfera lor spirituală, o retragere de sub controlul gândurilor, 
opiniilor şi influenţei lor. Despărțirea cauzează durere şi amărăciune 
de ambele părţi. Este despărțirea pe care Domnul Hristos declară că 
a venit s-o aducă. Dar cel convertit va simţi o continuă dorinţă ca 
prietenii lui să părăsească totul pentru Hristos, ştiind că, dacă nu fac 
lucrul acesta, va fi o despărțire finală şi veşnică. Adevăratul creştin 

nu va putea, în timp ce se află în compania celor necredincioşi, să 
fie lumină şi să aibă şi o purtare uşuratică. Valoarea sufletelor pentru 
care a murit Domnul Hristos este prea mare. 

Cel care „nu se leapădă de tot ce are“, spune Domnul Isus, „nu 
poate să fie ucenicul Meu“. Tot ce îndepărtează afecțiunile noastre de 
Dumnezeu trebuie să fie dat la o parte. Mamona este idolul multora. 
Lanţul lui de aur îi leagă de Satana. Renumele şi onoarea lumească 
sunt adorate de o altă clasă de oameni. Viaţa de uşurătate egoistă şi 
eliberarea de răspunderi sunt idolii altora. Acestea sunt cursele lui 
Satana, aşezate înaintea paşilor celor nechibzuiţi. 

Dar aceste legături ale sclaviei trebuie să fie rupte; firea trebuie 
să fie crucificată cu năzuinţele şi plăcerile ei. Noi nu putem să fim 
Jumătate ai Domnului şi jumătate ai lumii. Noi nu putem să fim copiii 
lui Dumnezeu dacă nu suntem în totul ai Lui. Orice povară şi orice 
păcat care ne înconjoară trebuie să fie lăsate la o parte. Veghetorii 
lui Dumnezeu nu vor zice „Pace, pace“, când Domnul nu le-a vorbit 
de pace. Vocea veghetorului credincios se va auzi strigând: „Plecaţi, 
plecaţi, ieşiţi din Babilon! Nu vă atingeţi de nimic necurat! leşiţi din 
mijlocul lui! Curăţiţi-vă, cei ce purtaţi vasele Domnului!“ 

Biserica nu se poate măsura pe sine cu lumea, nici cu părerile 
oamenilor şi nici cu ceea ce a fost ea cândva. Credinţa şi poziţia 
ei în lume, aşa cum sunt ele acum, trebuie să fie comparate cu 
ceea ce ar fi trebuit să fie dacă mersul ei ar fi fost continuu înainte 
şi în sus. Biserica va fi cântărită în cântarul sanctuarului. Dacă, 
deci, caracterul ei moral şi starea ei spirituală nu vor corespunde cu 
favoarea şi binecuvântările pe care Dumnezeu le-a revărsat asupra 
ei, ea va fi găsită cu lipsă. 

Lumina a strălucit în mod clar şi categoric pe cărarea ei, iar 
lumina de la 1882 îi cere să dea socoteală. Dacă talentele ei nu s-au 
dezvoltat, dacă roadele nu sunt desăvârşite înaintea lui Dumnezeu, 
dacă lumina ei a devenit întuneric, într-adevăr, va fi găsită cu lipsă. 
Noi nu vedem în ce stare suntem aşa cum ne vede Dumnezeu. 
Vedem, dar nu înţelegem; auzim, dar nu pricepem; şi ne oprim, ne 
odihnim, fără să fim interesaţi dacă stâlpul de nor ziua şi stâlpul de 
foc noaptea stau deasupra sanctuarului nostru. Noi mărturisim că Îi 
cunoaştem pe Dumnezeu şi credem adevărul, dar, în faptele noastre, 
noi negăm acest lucru. Faptele noastre sunt în mod direct împotriva 

principiilor adevărului şi neprihănirii, de care mărturisim că suntem 
guvernaţi. 


Lucrătorii din colegiul nostru 


Izvorul oricărei adevărate prosperităţi pentru colegiul nostru este 
o strânsă comuniune cu Dumnezeu din partea profesorilor şi studen- 
ților. Temerea de Domnul este începutul înţelepciunii. Preceptele 
Sale trebuie recunoscute ca fiind reguli de viaţă. Voia lui Dumnezeu 
pentru copiii Săi este descoperită în Biblie. Oriunde este studiată, 
în cercul familiei, în şcoală sau în biserică, toţi trebuie să asculte în 
tăcere, cu o atenţie plină de devoțiune, ca şi când Dumnezeu ar fi 
prezent personal şi le-ar vorbi. 

Un înalt standard religios n-a fost niciodată păstrat în şcoala 
noastră. Majoritatea profesorilor şi studenţilor caută continuu să-şi 
păstreze religia în ascuns. În mod deosebit, aşa s-a întâmplat de 
când cele lumești au început să patroneze colegiul. Domnul Hristos 
cere de la toţi urmaşii Săi o mărturisire deschisă, bărbătească, a 
credinţei lor. Fiecare trebuie să-şi precizeze poziţia şi să fie ceea ce 
Dumnezeu a stabilit ca el să fie, o privelişte pentru lume, îngeri şi 
oameni. Fiecare creştin trebuie să fie o lumină, nu ascunsă sub obroc 
sau sub pat, ci să fie pusă în sfeşnic, ca să dea lumină tuturor celor 
ce sunt în casă. 

Profesorii din colegiul nostru nu trebuie să se conformeze obi- 
ceiurilor lumeşti sau să adopte principii lumeşti. Atributele pe care 
Dumnezeu le apreciază cel mai mult sunt iubirea şi curăţia. Aceste 
atribute trebuie să fie nutrite de orice creştin. „ŞI oricine iubeşte, 
este născut din Dumnezeu şi cunoaşte pe Dumnezeu“. „Dacă ne 
iubim unii pe alţii, Dumnezeu rămâne în noi şi dragostea Lui a ajuns 
desăvârşită în noi.“ „Oricine are nădejdea aceasta în El, se curăţeşte 
după cum EI este curat.“ 

Dumnezeu a mişcat inimile tinerilor, ca aceştia să se consacre 
lucrării de slujire. Ei au venit la colegiul nostru în speranţa de a 
găsi posibilităţi pe care nu le găsesc nicăieri în altă parte. Dar con- 
vingerile solemne ale Duhului lui Dumnezeu au fost cu uşurinţă 
desconsiderate de către profesorii care nu cunosc decât puţin des- 
pre valoarea sufletelor şi nu simt decât foarte puţin povara pentru 

mântuirea lor şi ei şi-au îngăduit să-i întoarcă pe tineri de la calea pe 
care Dumnezeu caută să-i conducă. 

Salariul profesorilor cu o înaltă calificare este mult mai mare 
decât al pastorilor noştri şi profesorul nu lucrează chiar aşa de greu şi 
nu se supune la atât de multe şi mari neajunsuri, aşa cum este supus 
pastorul care se devotează cu totul lucrării. Aceste lucruri au fost 
prezentate înaintea tinerilor şi ei au fost încurajați să nu se încreadă 
în Dumnezeu şi să nu dea ascultare făgăduinţelor Sale. Mulţi au ales 
drumul cel mai uşor şi s-au pregătit să predea ca profesori ştiinţele 
sau s-au angajat în alte lucrări, în loc de a predica adevărul. 

Lucrarea lui Dumnezeu a fost împiedicată de către profesori ne- 
consacraţi, care mărturisesc a crede adevărul, dar care nu au iubire în 
inimile lor. Tânărul educat este învăţat să privească la el, la capacită- 
tile lui ca fiind prea preţioase pentru a fi consacrate slujirii Domnului 
Hristos. Dar Dumnezeu nu are nimic de spus în legătură cu el? Cine 
a dat puterea de a obţine această educaţie a minţii şi aceste realizări? 
Sunt ele obținute şi păstrate în mod cu totul independent de Iehova? 

De multe ori, un tânăr care este ignorant în cele ale lumii, igno- 
rant în ceea ce priveşte slăbiciunea sa, neştiutor cu privire la viitor, 
nu simte nevoia unei mâini divine care să-l călăuzească. El se con- 
sideră că este pe deplin în stare să-şi ducă corabia printre valuri. 
Astfel de tineri să-şi aducă aminte că, oriunde ar merge, nu sunt în 
afara domeniului lui Dumnezeu. Ei nu sunt liberi să aleagă ce vor, 
fără să consulte voinţa Creatorului lor. 

Talentul este cel mai bine dezvoltat şi cel mai bine apreciat acolo 
unde este cel mai mult nevoie de el. Dar acest adevăr este trecut 
cu vederea de către mulţi aspiranţi dornici de afirmare. Deşi sunt 
superficiali în experienţa religioasă şi realizări intelectuale, ambiția 
lor mioapă acoperă o sferă mai înaltă de acţiune decât aceea pe care 
Providența a pus-o înaintea lor. Domnul nu i-a chemat, aşa cum a 
făcut cu Iosif şi Daniel, să facă faţă ispitelor onorurilor lumeşti şi 
unei înalte poziţii sociale. Dar aceştia s-au pus ei înşişi în poziţii 
primejdioase, abandonând singurul post al datoriei pentru care sunt 
potriviţi. 

Strigătul macedonean ajunge la noi din toate părțile: „Trimiteţi- 
ne lucrători“ este apelul urgent din Est şi Vest. Împrejurul nostru 
sunt câmpuri „albe, gata pentru seceriş. Şi cel ce seceră primeşte o 
plată şi strânge roadă pentru viaţa veşnică“. Nu este oare o nebunie 

să te întorci de la aceste câmpuri şi să te angajezi într-o afacere 
care poate aduce numai un câştig financiar? Domnul Hristos nu 
doreşte lucrători egoişti, pe care nu-i interesează decât cele mai 
mari salarii! El îi cheamă pe aceia care sunt dispuşi să devină săraci 
pentru El, aşa cum El a devenit sărac pentru ei. Care au fost tentaţiile 
ce se prezentau înaintea Domnului Hristos în această lume? Insulte, 
batjocură, sărăcie, ruşine, respingere şi crucificare. Oare subpăstorii 
să caute un destin mai uşor decât acela al Stăpânului lor? 

Cuvântul lui Dumnezeu este un mare simplificator al complica- 
telor năzuinţe ale vieţii. Fiecărui căutător zelos el îi împarte înţelep- 
ciune divină. Nu trebuie să uităm niciodată că am fost răscumpăraţi 
prin suferinţă. Sângele preţios al Domnului Hristos este acela care 
face ispăşire pentru noi. Prin muncă asiduă, sacrificiu şi primejdii, 
prin pierderi de bunuri lumești şi în agonia sufletului, Evanghelia 
s-a născut în lume. Dumnezeu îi cheamă pe tineri, în vigoarea şi 
tăria tinereţii lor, să împartă cu El renunţarea de sine, sacrificiul 
şi suferinţa. Dacă ei acceptă chemarea, El îi va face instrumente 
ale Sale pentru mântuirea sufletelor pentru care El a murit. Dar El 
doreşte ca ei să socotească costul şi să intre în lucrare cu o deplină 
cunoaştere a condiţiilor în baza cărora ei slujesc unui Răscumpărător 
crucificat. 

Cu greu pot să-mi exprim sentimentele atunci când mă gândesc la 
modul în care a fost desconsiderat scopul lui Dumnezeu în înfiinţarea 
colegiului nostru. Aceia care au o formă de evlavie neagă, prin viaţa 
lor neconsacrată, puterea adevărului de a-i face pe oameni înţelepţi 
spre mântuire. Priviţi la istoria apostolilor care au suferit sărăcie, 
ruşine, abuz şi chiar moarte de dragul adevărului. Ei s-au bucurat că 
au fost consideraţi vrednici să sufere pentru Hristos. 

Dacă pot fi obţinute rezultate mari cu eforturi şi suferinţe mari, 
cine dintre noi, care suntem supuşi harului divin, putem refuza sacri- 
ficiul? Evanghelia Domnului Hristos cuprinde în cerinţele ei fiecare 
suflet care a auzit mesajul veştii celei bune. Ce vom putea da noi lui 
Dumnezeu pentru toate binefacerile Lui pentru noi? Mila Sa neega- 
lată nu poate fi răsplătită niciodată. Numai printr-o ascultare de bună 
voie şi o slujire plină de iubire putem să ne dovedim credincioşia şi 
să-L încoronăm cu cinste pe Răscumpărătorul nostru. 

Nu am nici o dorinţă mai mare decât aceea de a-i vedea pe tinerii 
noştri plini de acel spirit al adevăratei religii, care să-i facă să ia 

crucea şi să-L urmeze pe Domnul Isus. Mergeţi înainte, tineri ucenici 
ai Domnului Hristos, stăpâniţi de principii, îmbrăcaţi în veşmântul 
curăţiei şi al neprihănirii. Mântuitorul vostru vă va călăuzi în poziţia 
cea mai bună ce se potriveşte talentelor voastre şi unde puteţi fi de 
folos. Pe calea datoriei, puteţi fi siguri de primirea harului în măsură 
suficientă pentru fiecare zi. 

Propovăduirea Evangheliei este instrumentul lui Dumnezeu pen- 
tru mântuirea sufletelor. Dar prima noastră lucrare ar trebui să fie 
aceea de a ne aduce inimile în armonie cu Dumnezeu şi apoi ne vom 
pregăti să lucrăm pentru alţii. În zilele de demult, era o intensă cer- 
cetare a inimii printre lucrătorii noştri cei mai zeloşi. Ei se sfătuiau 
împreună şi se uneau în rugăciuni umile şi pline de căldură pentru 
călăuzire divină. A avut loc un declin al adevăratului spirit misionar 
printre pastori şi profesori. Cu toate acestea, Domnul Hristos este 
mai aproape acum decât atunci când am crezut. Fiecare zi ce trece 
înseamnă o zi mai puţin pentru a vesti lumii solia de avertizare. O, 
dacă ar fi astăzi o mijlocire mai zeloasă înaintea lui Dumnezeu, o 
umilinţă mai mare, o curăţie mai mare şi o credinţă mai mare! 

Toţi suntem într-o continuă primejdie. Îi avertizez pe membrii 
bisericii să fie atenţi la cei care le predică altora Cuvântul vieţii, 
dar care nu nutresc un spirit de umilinţă şi lepădare de sine, care 
sunt cuprinse în el. Pe astfel de oameni nu poţi să te sprijini într-un 
timp de criză. Ei nesocotesc vocea lui Dumnezeu tot aşa cum a 
făcut şi Saul şi, ca şi el, mulţi sunt gata să-şi justifice atitudinea. 
Când a fost mustrat de Domnul prin profetul Său, Saul a declarat cu 
fermitate că a ascultat de vocea lui Dumnezeu; dar behăitul oilor şi 
mugetul boilor au mărturisit că el nu ascultase. În acelaşi fel, mulţi îşi 
mărturisesc astăzi credincioşia faţă de Dumnezeu, dar interesul lor şi 
alte întâlniri pentru plăceri, tovărăşule lor lumegşti, glorificarea eului 
şi dorinţa lor nepotolită după popularitate, toate acestea mărturisesc 
că ei n-au ascultat vocea Sa: „Poporul meu este asuprit de nişte copii, 
şi-l stăpânesc nişte femei.“ 

Acesta este un standard înalt pe care Evanghelia I-a pus înaintea 
noastră. Creştinul consecvent nu este numai o nouă creatură, ci şi 
o creatură nobilă în Isus Hristos. El este o lumină sigură, pentru a 
arăta altora calea spre ceruri şi spre Dumnezeu. Acela care îşi trage 
viaţa din Hristos nu va avea nici o dorinţă pentru plăcerile frivole şi 
nesatisfăcătoare ale lumii. 

Printre tineri se va găsi o mare diversitate de caractere şi educație. 
Unii au trăit într-un mediu de constrângere şi severitate arbitrară, 
care a dezvoltat în ei un spirit de îndărătnicie şi sfidare. Alţii au 
fost favoriţii familiei, cărora li s-a permis, de către părinţii lor prea 
îngăduitori, să-şi urmeze propriile înclinații. Fiecare defect a fost 
scuzat, până când caracterul lor s-a deformat. Pentru a se ocupa cu 
succes de aceste minţi diferite, profesorul are nevoie să exercite tact 
şi îndemânare în tratarea lor, ca şi fermitate în conducere. 

Se va manifesta adesea neplăcere şi chiar dispreţ faţă de rându- 
ielile cuvenite. Unii îşi vor folosi toată inteligenţa pentru a ocoli 
pedepsele, în timp ce alţii vor da pe faţă o indiferenţă nepăsătoare 
faţă de consecinţele nelegiuirii. Toate acestea cer răbdare şi o stră- 
duinţă mai mare din partea acelora cărora li s-a încredinţat educaţia 
lor. 

Una dintre cele mai mari dificultăţi cu care se confruntă profeso- 
rii este lipsa, din partea părinţilor, a cooperării în ceea ce priveşte 
administrarea disciplinei în colegiu. Dacă părinţii ar fi fermi şi ar 
susţine autoritatea profesorului, atunci s-ar preveni multă insubordo- 
nare, viciu şi nelegiuire. Părinţii ar trebui să le ceară copiilor lor să 
respecte şi să se supună autorităţii legitime. Ei ar trebui să lucreze cu 
grijă şi cu o silinţă neîntreruptă pentru a-i instrui, călăuzi şi înfrâna 
pe copiii lor, până când se vor forma în mod stabil obiceiuri corecte. 
Cu o astfel de educaţie, tinerii vor fi supuşi instituţiilor societăţii, 
precum şi restricțiilor generale ale obligaţiilor morale. 

Atât prin învăţătură, cât şi prin exemplu, tânărul ar trebui să fie 
învăţat simplitatea în îmbrăcăminte, în comportament, hărnicia, so- 
brietatea şi economia. Mulţi studenţi sunt extravaganţi în cheltuirea 
mijloacelor date de părinţii lor. Ei încearcă să se prezinte mai presus 
decât colegii lor printr-o cheltuire a banilor pentru paradă şi satisfa- 
cerea egoistă a plăcerilor. În unele instituţii de învăţământ, această 
problemă a fost considerată de o importanţă aşa de mare, încât îm- 
brăcămintea studenţilor este stabilită, iar cheltuirea banilor limitată 
prin rânduieli. Dar indulgenţa părinţilor şi indulgenţa studenţilor 
vor găsi o cale pentru a ocoli legea. N-ar trebui să recurgem la ase- 
menea mijloace. Le cerem părinților creştini să ia în consideraţie 
toate aceste probleme cu multă atenţie şi rugăciune, căutând sfat din 
Cuvântul lui Dumnezeu, şi apoi să se străduiască să acţioneze în 
armonie cu învăţăturile lui. 

Dacă s-ar procura unelte pentru lucrul manual la şcolile noastre 
şi s-ar cere studenţilor ca o parte din timpul lor să-l folosească pentru 
unele activităţi practice, aceasta se va dovedi a fi o pavăză împotriva 
multor influenţe rele ce predomină în instituţiile de învăţământ. În 
mod deosebit, ocupațiile folositoare, în locul distracţiilor frivole şi 
corupte, vor da o ţintă, un scop legitim pentru vioiciune vieţii tine- 
reşti şi vor promova sobrietate şi un caracter stabil. Trebuie făcute 
toate eforturile posibile pentru a încuraja o dorinţă pentru o îmbună- 
tățire morală, fizică şi intelectuală. Dacă fetele ar fi învăţate cum să 
gătească, în mod deosebit cum să facă o pâine bună, educaţia lor va 
avea o valoare cu mult mai mare. O cunoaştere a muncii folositoare 
va preveni, în mare măsură, acel sentimentalism bolnăvicios, care 
a ruinat şi continuă să ruineze mii de oameni. Punerea la lucru atât 
a muşchilor, cât şi a creierului va încuraja gustul pentru împlinirea 
obligaţiilor vieţii practice din cămin. 

Veacul acesta este un veac al fastului şi al lucrului de mântuială 
în educaţie. Fratele ____ are în mod natural iubire pentru sistem şi 
perfecţiune, şi aceasta a devenit obişnuit printr-o viaţă de instruire şi 
disciplină. El a fost aprobat de Dumnezeu pentru acest lucru. Activi- 
tățile sale au o reală valoare, pentru că el nu le va îngădui studenţilor 
să fie superficiali. Dar în primele eforturi pentru înfiinţarea unei 
şcoli, el s-a lovit de multe obstacole. Dacă ar fi fost mai puţin hotărât 
şi perseverent, el ar fi abandonat lupta. Unii dintre părinţi au neglijat 
sprijinirea şcolii, iar copiii lor nu respectă pe profesor pentru că 
poartă haine sărace. Ei au permis ca înfăţişarea lui exterioară să le 
creeze prejudecăţi cu privire la el. Acest spirit lipsit de respect a 
fost mustrat de Domnul şi profesorul a fost încurajat în lucrul lui. 
Dar o reclamaţie şi un raport neînţelept dus acasă de copii au întă- 
rit prejudecata părinţilor. În timp ce fratele __căuta să le imprime 
principii drepte şi să stabilească obiceiuri drepte, copiii cărora li s-a 
permis prea mult se plângeau de studiile ce le erau impuse. Mi-a 
fost arătat că tocmai aceştia sufereau, pentru că mintea nu era în 
mod suficient ocupată cu subiectele cuvenite. Gândurile lor erau la 
subiecte demoralizatoare şi atât mintea, cât şi corpul erau slăbite 
datorită abuzurilor de îngăduinţe egoiste. Această practică stricată, 
şi nu studiul peste măsură, a fost cauza îmbolnăvirilor frecvente ale 
acestor copil şi i-a împiedicat să avanseze aşa cum doreau părinţii 
lor. 

Domnul a aprobat comportamentul general al fratelui,atunci când 
acesta punea temelia şcolii care funcţionează acum. Dar omul a mun- 
cit prea din greu, fără o influenţă trainică, binecuvântată şi întăritoare 
a familiei, pentru a-i uşura sarcina. Sub încordarea lucrului peste 
măsură, el a făcut unele greşeli, totuşi nici pe jumătate aşa de grele 
ca acelea ale persoanelor care au nutrit amărăciune împotriva lui. 
În legăturile lui cu tinerii, el a trebuit să facă faţă acelui spirit de 
rebeliune şi nesupunere despre care apostolul declară că este unul 
din semnele zilelor din urmă. 

Unii dintre profesorii colegiului n-au reuşit să înţeleagă care 
este responsabilitatea poziţiei lor. Ei personal n-au fost învăţăcei în 
şcoala Domnului Hristos şi de aceea n-au fost pregătiţi să îi înveţe 
pe alții. 

Printre studenţi, se vor găsi unele obiceiuri de lenevie şi vicii. Va 
fi nevoie de mustrare şi disciplină; dar dacă nu pot fi reformaţi, atunci 
să nu fie duşi mai departe spre cădere prin nerăbdare şi asprime. 
Profesorii să-şi aducă totdeauna aminte că tinerii de sub răspunderea 
lor sunt cumpăraţi cu sângele Domnului Hristos şi sunt membrii mai 
tineri ai familiei Domnului. Domnul Hristos a făcut un sacrificiu 
infinit pentru a-i răscumpăra. Profesorii trebuie să aibă simţământul 
că trebuie să lucreze ca misionari pentru a-i câştiga pe aceşti studenţi 
la Hristos. Dacă ei sunt de la natură combativi, atunci, cu multă 
grijă, trebuie să fie în gardă împotriva acestei trăsături de caracter. 
Aceia care au trecut de perioada critică a tinereţii să nu uite niciodată 
ispitele şi încercările acestei perioade a vieţii şi cât de mult tânjeau 
ei după simpatie, bunătate şi iubire. 

Acela care se consacră unei zeloase activităţi publice pentru ca- 
uza omenirii adesea găseşte puţin timp pe care să-l consacre familiei 
sale şi, într-un anumit sens, ei sunt fără familie, fără ocazia de a 
sta la gura sobei, fără influenţe sociale. Aşa au stat lucrurile şi cu 
fratele___. Mintea sa a fost încordată în mod permanent. El a avut 
puţine ocazii de a câştiga ataşamentul şi iubirea copiilor săi sau de a 
le oferi acea strângere şi călăuzire de care au ei nevoie. 

Sunt mulţi din colegiu care au nevoie de o convertire desăvârşită. 
Nimeni să nu caute paiul din ochii fraţilor lor, pe când ei au o bârnă 
în propriii lor ochi. Fiecare trebuie să-şi curețe templul propriului 
său suflet de întinările lui. Să lăsăm ca invidia şi gelozia să meargă 
împreună cu gunoiul ce se acumulează. Privilegii înalte şi realizări 

cereşti, cumpărate pentru noi la un preţ imens, sunt prezentate fără 
plată spre acceptarea noastră. Dumnezeu ne consideră vinovaţi în 
mod individual pentru măsura luminii şi privilegiilor pe care El ni 
le-a dat. Iar dacă noi refuzăm să Îi dăm lui Dumnezeu talentele care 
ne-au fost încredințate, atunci pierdem favoarea Sa. 

Profesorul __v-ar fi slujit bine dacă n-ar fi fost lăudat de unii 
şi condamnat de alţii, devenind confuz. El are trăsături de caracter 
care trebuie să fie suprimate. În entuziasmul lor, unii i-au acordat o 
încredere şi laude nemeritate. Voi v-aţi încrezut într-un om, pentru 
care a fost dificil să-şi găsească şi să-şi redobândească adevărata lui 
poziţie. El a fost sacrificat de ambele părţi din biserică, pentru că 
membrii ei n-au luat aminte la mustrările Duhului lui Dumnezeu. 
Aceasta a fost o nedreptate. El venise de curând la credinţă şi nu era 
pregătit pentru întâmplările ce au urmat. 

Cât de puţin ştim despre consecinţele pe care le au acţiunile 
noastre atât asupra viitorului nostru, cât şi al altora. Mulţi gândesc 
că este de mică importanţă ceea ce fac. Nu le va dăuna în nici 
un fel dacă vor lua parte la acest concert sau dacă se vor uni cu 
lumea în acea distracţie, atâta timp cât doresc să facă acest lucru. În 
felul acesta, Satana conduce şi controlează dorinţele lor, iar ei nu 
consideră că rezultatele vor fi cele mai importante. Aceasta poate fi 
o verigă în lanţul evenimentelor ce leagă un suflet în cursa lui Satana 
şi care determină ruina lui veşnică. 

Fiecare act, oricât de mic, îşi are locul lui în marea dramă a vieţii. 
Să reținem faptul că o singură dorinţă de satisfacere a poftei a adus 
păcatul în lume, cu teribilele lui consecinţe. Căsătoriile nesfinte ale 
fiilor lui Dumnezeu cu fetele oamenilor au avut ca rezultat apostazia, 
care s-a sfârşit în distrugerea lumii prin potop. Cel mai neînsemnat 
act al satisfacerii egoiste a poftei a rezultat într-o mare revoluţie. 
Acesta este cazul acum. Sunt foarte puţini aceia care sunt prevăzători. 
Asemenea copiilor lui Israel, ei nu vor asculta sfaturile, ci vor urma 
propriile lor înclinații. Ei se unesc cu un element omenesc atunci 
când iau parte la întâlnirile la care vor fi puşi în atenţie şi astfel 
conduc pe acest drum pe care şi alţii îl urmează. Ceea ce a fost făcut 
odată va fi făcut din nou de ei şi de către mulţi alţii. Fiecare pas 
pe care aceştia îl fac lasă o impresie dăinuitoare nu numai asupra 
propriei lor conştiinţe şi obiceiuri, ci şi asupra altora. Această analiză 
dă o teribilă demnitate vieţii umane. 

Inima mă doare, zi de zi şi noapte de noapte, pentru comunităţile 
noastre. Mulţi progresează, dar spre înapoi. „Dar cărarea celor ne- 
prihăniţi este ca lumina strălucitoare a cărei strălucire merge mereu 
crescând până la miezul zilei.“ Mersul lor este înainte şi în sus. Ei 
progresează din tărie în tărie, din har în har şi din slavă în slavă. 
Acesta este privilegiul tuturor comunităţilor noastre. Dar cât de dife- 
rită a fost situaţia lor! Ei au nevoie de iluminare divină. Ei trebuie să 
pună lucrurile în rânduială. Eu ştiu ce spun. Dacă nu vor deveni, cu 
adevărat, creştini, vor merge din slăbiciune în slăbiciune, dezbinările 
se vor înmulţi şi multe suflete vor fi duse la pierzare. 

Tot ceea ce pot să-ţi spun este: Primeşte lumina pe care ţi-a 
dat-o Dumnezeu şi urmează-o, indiferent cât te-ar costa. Aceasta 
este singura ta siguranţă. Ai o lucrare de făcut, şi anume aceea de 
a ajunge să fii în armonie cu lumina dată şi Domnul să te ajute să 
faci lucrul acesta, chiar dacă eul trebuie crucificat. Strânge razele 
de lumină pe care le-ai nesocotit şi respins. Strânge-le cu smerenie, 
tremurând şi cu teamă. Păcatul vechiului Israel a fost acela că a 
nesocotit voinţa expresă a lui Dumnezeu şi a urmat propria lor cale, 
după pornirile unor inimi nesfinţite. Israelul modern calcă repede pe 
urmele lor, iar nemulţumirea Domnului este în mod sigur asupra lor. 

Nu este niciodată greu să facem ceea ce iubim, dar a lua o atitu- 
dine care să fie în directă opoziţie cu înclinațiile noastre înseamnă 
să ridici o cruce. Domnul Hristos S-a rugat ca ucenicii Săi să fie 
una, după cum El era una cu Tatăl. Această unitate este recoman- 
darea Domnului Hristos faţă de lume, pentru faptul că Dumnezeu 
L-a trimis. Când se renunţă la voinţa personală, atunci când sunt 
în discuţie unele probleme, se va realiza unirea credincioşilor cu 
Domnul Hristos. Pentru aceasta, toți trebuie să se roage şi să lucreze 
în mod hotărât, răspunzându-se astfel, pe cât este posibil, rugăciunii 
Domnului Hristos pentru unitate în biserica Sa. 


Gelozia şi căutarea de greşeli condamnate 


Mă doare să spun că printre membrii bisericii sunt limbi nestă- 
pânite. Există limbi mincinoase care se hrănesc cu greşeli şi răutate. 
Sunt limbi şirete, şoptitoare. Sunt limbi frivole, necuviincioase, in- 
trigante, dibace şi batjocoritoare. Printre iubitorii de bârfeli, unii 
acționează din curiozitate, alţii din gelozie, mulţi din ură împotriva 
acelora prin care a vorbit Dumnezeu ca să-i mustre. Toate aceste 
elemente discordante sunt la lucru. Unele ascund adevăratele lor 
sentimente, în vreme ce altele sunt nerăbdătoare să facă public tot 
ceea ce ştiu sau chiar doar bănuieli rele împotriva celuilalt. 

Am văzut că până şi spiritul de sperjur, care schimbă adevărul în 
minciună, binele în rău, nevinovăția în crimă, este acum activ. Satana 
jubilează în faţa condiţiei acelora care mărturisesc a fi poporul lui 
Dumnezeu. În timp ce mulţi îşi neglijează propriile lor suflete, ei 
aşteaptă cu înflăcărare orice ocazie pentru a critica şi condamna pe 
alţii. Toți au defecte de caracter şi de aceea nu este greu să găseşti 
ceva care poate fi interpretat în dauna acestora de către cei geloşi. 
„Acum“, spun aceşti judecători cu de la sine putere, „avem fapte. 
Vom folosi aceste fapte pentru a le pune în spate acuzaţii de care 
nu se pot disculpa“. Ei aşteaptă o ocazie potrivită şi atunci îşi varsă 
valul de bârfeli şi noutăţi picante. 

În efortul lor de a impune un punct de vedere, persoane care au 
în mod natural o imaginaţie puternică sunt în primejdia de a se înşela 
singure şi de a-i înşela şi pe alţii. Ei adună expresii necugetate de 
la alţii, fără să ţină seama de faptul că poate au fost rostite în grabă 
şi că, de fapt, nu reprezintă adevăratele sentimente ale vorbitorului. 
Dar observaţiile acelea necugetate, adesea atât de neînsemnate spre 
a fi vrednice de luat în seamă, sunt văzute prin lupa lui Satana, se 
meditează la ele şi sunt repetate până când muşuroaiele de cârtiţe 
devin munţi. Despărţiţi de Dumnezeu, bănuitorii de rele devin ţinta 
ispitelor. Ei nu cunosc tăria sentimentelor lor sau efectul cuvintelor 
lor. În timp ce condamnă greşelile altora, ei se complac în greşeli 
mult mai mari. Statornicia este o piatră rară. 

Nu există nici o lege a bunătății care trebuie observată? Au fost 
oare creştinii autorizați de Dumnezeu să critice şi să se condamne 
unul pe altul? Este oare onorabil, sau chiar cinstit, să obţii de pe bu- 
zele altuia, sub înfăţişarea prieteniei, secrete ce i-au fost încredințate 
şi apoi să transformi cunoştinţele aflate în condiţiile acestea spre a-i 
face rău? Este oare iubire creştină aceea de a strânge orice zvon, de a 
dezgropa tot ceea ce ar arunca suspiciune asupra caracterului altuia 
şi apoi să-ţi găseşti plăcerea în a le folosi pentru a-i face rău? Satana 
jubilează atunci când îi poate defăima sau răni pe urmaşii Domnu- 
lui Hristos. El este „acuzatorul fraţilor“. Să-l ajute oare creştinii în 
lucrarea sa? 

Ochiul atotvăzător al lui Dumnezeu reţine defectele tuturor şi 
pasiunile ce-i stăpânesc şi, cu toate acestea, El rabdă greşelile noastre 
şi-l pare rău de slăbiciunile noastre. El cere poporului să nutrească 
acelaşi spirit de blândeţe şi îngăduinţă. Adevăraţii creştini nu vor 
jubila, expunând greşelile şi scăderile altora. Ei se vor îndepărta de 
josnicie şi diformitate, de tot ceea ce este urât, spre a-şi fixa mintea 
asupra a ceea ce este atractiv şi plăcut. Pentru creştini, fiecare act de 
găsire de greşeli, fiecare cuvânt de cenzurare sau condamnare este 
dureros. 

Totdeauna au fost oameni, bărbaţi şi femei, care au mărturisit 
adevărul, dar care nu şi-au conformat viaţa influenţei lui sfinţitoare; 
oameni care sunt necredincioşi, înşelându-se pe sine şi încurajându- 
se astfel la păcat. În viaţa lor, în comportamentul şi caracterul lor se 
vede necredinţa, şi acest rău teribil acţionează asemenea cancerului. 

Dacă toţi cei ce mărturisesc că sunt creştini şi-ar folosi puterea 
cercetătoare pentru a vedea ce rele trebuie să fie corectate în propria 
lor viaţă, în loc să vorbească despre greşelile altora, ar fi o atmosferă 
mult mai sănătoasă în biserică, astăzi. Unii vor fi cinstiţi atunci când 
aceasta nu costă nimic; dar când modul de comportare aduce foloase, 
cinstea va fi uitată. Cinstea şi comportarea din interes nu pot lucra 
împreună în acelaşi timp. În decursul timpului, fie comportamentul 
interesat va fi înlăturat şi adevărul şi cinstea vor domni în mod 
categoric, fie, dacă comportarea din interes este nutrită şi folosită, 
atunci cinstea va fi uitată. Ele nu sunt niciodată în armonie; ele nu au 
nimic în comun. Una este profetul lui Baal, alta este adevăratul profet 
al lui Dumnezeu. Când Domnul Îşi prezintă pietrele Lui preţioase, 
adevărul, sinceritatea, cinstea vor fi privite cu plăcere. Îngerii sunt 

ocupați în a face coroane pentru unii ca aceştia, şi pe aceste coroane 
împodobite cu stele şi nestemate, se va reflecta cu splendoare lumina 
ce străluceşte de la tronul lui Dumnezeu. 

Frații noştri pastori sunt prea adesea înşelaţi, implicaţi în pro- 
blemele din comunitate, pe care foarte adesea le amintesc în luările 
lor de cuvânt. Ei nu trebuie să-i încurajeze pe membrii bisericii să 
se plângă unul de celălalt, ci ar trebui ca fiecare să-şi urmărească 
propriile lor acţiuni. Nimeni n-ar trebui să îngăduie ca propriile lor 
simţăminte, prejudecăţi şi resentimente să fie trezite prin relatările 
relelor făcute de alţii; toţi trebuie să aştepte cu răbdare, să asculte 
ambele părţi în legătură cu problema respectivă şi apoi să creadă 
numai strict faptele care îi obligă să creadă. Întotdeauna, modul cel 
mai sigur de a proceda nu este acela de a asculta un raport despre un 
anume rău, până când nu a fost îndeplinită cu stricteţe regula biblică. 
Aceasta se va aplica unora care au lucrat în mod iscusit pentru a ieşi 
fără să fie bănuiţi din problema cu care nu aveau nici o legătură şi 
care nu le făcea deloc bine să o cunoască. 

Fraţii mei, pentru propriul vostru suflet, aveţi ochii numai spre 
slava lui Dumnezeu. Lăsaţi eul, pe cât este posibil, afară din gândirea 
voastră. Ne apropiem de timpul sfârşitului. Examinaţi-vă motivele în 
lumina veşniciei. Ştiu că aveţi nevoie să fiţi avertizaţi; vă îndepărtați 
de vechile semne de hotar. Aşa-numita ştiinţă a voastră subminează 
temelia principiului creştin. Mi-a fost arătat drumul pe care în mod 
sigur îl veţi urma dacă veţi rupe legătura cu Dumnezeu. Nu vă 
încredeţi în propria voastră înţelepciune. Vă spun, sufletele voastre 
sunt într-o iminentă primejdie. Din iubire pentru Domnul Hristos, 
cercetaţi şi vedeţi de ce aveţi aşa de puţină iubire, plăcere pentru 
exerciţiile religioase. 

Domnul încearcă şi pune la probă pe poporul Său. Poţi fi cât îți 
place de sever şi critic cu propriile tale defecte de caracter; dar fii 
bun, milos şi curtenitor cu alţii. Întreabă-te zilnic: sunt eu sănătos 
până în profunzime sau sunt fals în inima mea? Cere Domnului să 
te scape din toate decepţiile din acest punct de vedere. Aici sunt 
cuprinse interese veşnice. În vreme ce mulţi aleargă după onoare şi 
sunt lacomi după câştig, sunteţi voi, fraţii mei iubiţi, zeloşi să căutaţi 
asigurarea iubirii lui Dumnezeu şi să strigaţi: Cine îmi va arăta cum 
să-mi fac chemarea şi alegerea sigură? 


[97] 


94 Mărturii pentru comunitate vol.5 


Satana studiază cu multă atenţie păcatele naturale ale oamenilor 
şi apoi îşi începe lucrarea, ademenindu-i şi prinzându-i în cursă. 
Noi ne aflăm în ispitele cele mai dese, dar putem avea biruinţa dacă 
luptăm cu bărbăţie luptele Domnului. Toţi sunt în primejdie. 

Dar dacă umbli în umilinţă şi rugăciune, vei ieşi din acest proces 
al probării mult mai preţios decât aurul cel mai fin, chiar decât aurul 
de Ofir. Dacă eşti nepăsător şi nu te rogi, vei fi ca o aramă sunătoare 
şi un chimval zăngănitor. 

Unii aproape s-au pierdut în labirintul scepticismului. Unora ca 
aceştia le spun: Ridicaţi-vă mintea, scoateţi-o afară din acel făgaş. 
Ţineţi-vă bine de Dumnezeu. Cu cât te leagă mai strâns credinţa şi 
sfinţenia de Cel veşnic, cu atât mai curată şi mai strălucitoare îţi va 
apărea dreptatea modului Său de comportare. Faceţi din viaţă, din 
viaţa veşnică, obiectul năzuinţelor voastre. 

Cunosc primejdia în care vă aflaţi. Dacă vă pierdeţi încrederea 
în mărturii, atunci vă veţi îndepărta de adevărul Bibliei. M-am temut 
de faptul că mulţi vor lua o poziţie de îndoială şi, în durerea mea 
pentru sufletele voastre, v-am avertizat. Câţi vor da ascultare acestei 
avertizări? Cum voi aveţi acum mărturiile, dacă una dintre ele se va 
intersecta cu drumul vostru, corectându-vă greşelile, vă veţi simţi 
liberi să acceptaţi sau să respingeţi o parte din ea sau totul? Ceea ce 
sunteţi cel mai puţin înclinați să primiţi este, de fapt, partea de care 
aveţi cel mai mult nevoie. Dumnezeu şi Satana nu lucrează niciodată 
împreună. Mărturiile poartă fie amprenta lui Dumnezeu, fie pe aceea 
a lui Satana. Un pom bun nu poate face fructe rele şi nici un pom rău, 
stricat, nu poate aduce roade bune. După roadele lor îi veţi cunoaşte. 
Dumnezeu a vorbit. Cine s-a cutremurat la rostirea Cuvântului Său? 

„Ziua cea mare a Domnului este aproape, este aproape şi vine 
în grabă mare. Da, este aproape ziua cea amarnică a Domnului şi 
viteazul ţipă cu amar. Ziua aceea este o zi de mânie, o zi de necaz şi 
de groază, o zi de pustiire şi nimicire, o zi de întuneric şi negură, o zi 
de nori şi de întunecime, o zi în care vor răsuna trâmbiţa şi strigătele 
de război împotriva cetăților întărite şi turnurilor înalte. Atunci voi 
pune pe oameni în strâmtorare şi vor bâjbâi ca nişte orbi, pentru că 
au păcătuit împotriva Domnului.“ 

„În vremea aceea, voi scormoni Ierusalimul cu felinare ŞI voi 
pedepsi pe toţi oamenii care se bizuiesc pe drojdiile lor, şi zic în 
inima lor: Domnul nu face nici bine, nici rău.“ 

„Veniţi-vă în fire şi cercetaţi-vă, neam fără ruşine, până nu se 
împlineşte hotărârea — ca pleava trece vremea — până nu vine 
peste voi mânia aprinsă a Domnului, până nu vine peste voi ziua 
mâniei Domnului! Căutaţi pe Domnul, toţi cei smeriţi din ţară, care 
împliniţi poruncile Lui! Căutaţi dreptatea, căutaţi smerenia! Poate 
că veţi fi cruţaţi în ziua mâniei Domnului.“ 

Suntem aproape de încheierea timpului. Mi-a fost arătat că jude- 
căţile de pedepsire ale lui Dumnezeu sunt deja pe pământ. Domnul 
ne-a avertizat cu privire la evenimentele care vor avea loc. Lumina 
străluceşte din Cuvântul Său; şi cu toate acestea, „întunericul aco- 
peră pământul şi negură mare popoarele“. „Când vor zice: «Pace şi 
linişte!» atunci o prăpădenie neaşteptată va veni peste ei... şi nu va 
fi chip de scăpare.“ 

Este datoria noastră aceea de a cerceta cauzele acestei teribile în- 
tunecimi, pentru ca să ocolim calea prin care oamenii au adus asupra 
lor o mare amăgire. Dumnezeu a dat lumii o ocazie de a învăţa şi de 
a asculta de voia Sa. În Cuvântul Său, El le-a dat oamenilor lumina 
adevărului; El le-a trimis avertizări, sfaturi şi mustrări; dar puţini 
vor fi aceia care vor asculta vocea Sa. Asemenea naţiunii iudaice, 
majoritatea celor care mărturisesc că sunt creştini se mândresc cu 
avantajele superioare pe care le au, dar nu înapoiază lui Dumnezeu 

nimic pentru aceste mari binecuvântări. În infinita Sa milă, o ultimă 
solie de avertizare a fost dată lumii şi, făcând cunoscut că Domnul 
Hristos este la uşă, atrage atenţia asupra Legii călcate a lui Dumne- 
zeu. Dar aşa după cum antediluvienii au respins în mod batjocoritor 
avertizarea lui Noe, tot aşa iubitorii de plăceri de astăzi resping solia 
slujitorilor credincioşi ai lui Dumnezeu. Lumea îşi urmăreşte în mod 
invariabil ocupațiile obişnuite ale zilei, absorbiți ca întotdeauna de 
afacerile ei, de plăcerile ei, în timp ce mânia lui Dumnezeu este 
aproape să fie revărsată asupra călcătorilor Legii Sale. 

Răscumpărătorul nostru milostiv, prevăzând pericolele ce îi vor 
înconjura pe urmaşii Săi din timpul acesta, le-a dat o avertizare 
specială: „Luaţi seama la voi înşivă, ca nu cumva să vi se îngreuieze 
inimile cu îmbuibare de mâncare şi băutură, şi cu îngrijorările vieţii 
acesteia, şi astfel, ziua aceea să vină fără veste asupra voastră. Căci 
ziua aceea va veni ca un hoţ peste toţi cei ce locuiesc peste toată 
suprafaţa pământului. Vegheaţi dar în tot timpul şi rugaţi-vă, ca să 
aveţi putere să scăpaţi de toate lucrurile acestea care se vor întâmpla, 
ca să staţi în picioare înaintea Fiului omului.“ Dacă biserica urmează 
un drum asemănător cu acela al lumii, va împărtăşi aceeaşi soartă. 
Dar nu, mai degrabă, pentru că ei au primit o lumină mai mare, 
pedeapsa lor va fi mai mare decât aceea a celor nepocăiţi. 

Ca popor, noi mărturisim că avem adevărul înaintea oricăror alți 
oameni de pe pământ. Deci, viaţa şi caracterul nostru trebuie să fie 
în armonie cu o astfel de credinţă. Ziua este aproape venită când cei 
neprihăniţi vor fi strânşi asemenea grâului preţios în snopi pentru 
grânarul ceresc, în timp ce cei nelegiuiţi vor fi asemenea neghinei, 
strânsă pentru focul ultimei şi marii zi a lui Dumnezeu. Dar grâul 
şi neghina „cresc împreună până la seceriş“. În îndeplinirea înda- 
toririlor vieţii, cei neprihăniţi vor fi, până în final, împreună cu cei 
nelegiuiţi. Copiii luminii sunt răspândiţi printre copiii întunericului, 
pentru ca deosebirea să poată fi văzută de toţi. În felul acesta, copiii 
lui Dumnezeu sunt chemaţi „ca să vestiți puterile minunate ale Celui 
ce v-a chemat din întuneric la lumina Sa minunată“. Iubirea divină 
strălucind în inimă şi armonia asemănării cu Hristos manifestată 
în viaţă vor fi ca o străfulgerare a cerului acordată oamenilor lu- 
mii acesteia, pentru ca ei să vadă şi să poată aprecia superioritatea, 
desăvârşirea ei. 

Cei ce se aseamănă se atrag. Cei care beau din acelaşi izvor al 

binecuvântării se vor strânge laolaltă. Adevărul locuind în inimile 
credincioşilor va duce la o binecuvântată şi fericită asimilare a aces- 
tuia. În acest fel, se va răspunde la rugăciunea Domnului Hristos ca 
ucenicii Săi să fie una, aşa cum El este una cu Tatăl. Pentru această 
unitate, trebuie să se străduiască fiecare inimă care este convertită 
cu adevărat. 

Cu cei nesfinţiţi nu va fi decât o armonie înşelătoare ce nu face 
decât să ascundă, în parte, un continuu dezacord. Ei sunt uniţi în 
opoziţia lor faţă de voinţa şi adevărul lui Dumnezeu, în timp ce în 
toate celelalte puncte ei sunt împărțiți datorită urii, întrecerii, geloziei 
şi luptei de moarte. 

Metalul bun, pur, este acum aşa de amestecat cu cel rău, încât 
numai ochiul pătrunzător al Dumnezeului infinit le poate distinge cu 
certitudine. Dar magnetul moral al sfinţeniei şi adevărului va atrage 
laolaltă metalul pur, în timp ce respinge pe cel rău şi fals. 

„Ziua cea mare a Domnului este aproape, este aproape şi se 
grăbeşte foarte“; dar unde vedem noi adevăratul spirit advent? Cine 
se pregăteşte pentru a sta în acel timp de încercare, de ispită, care 
este chiar înaintea noastră? Poporul căruia Dumnezeu i-a încredinţat 
adevărurile sacre, solemne şi probatoare pentru acest timp doarme 
la postul lui. Prin atitudinea lor, ei spun: Noi avem adevărul, suntem 
„bogaţi, ne-am îmbogăţit şi nu ducem lipsă de nimic“; în timp ce 
Martorul Credincios declară: „Şi nu ştii că eşti ticălos, nenorocit, 
sărac, orb şi gol“. 

Cu câtă fidelitate înfăţişează aceste cuvinte starea prezentă a 
bisericii: „ŞI nu ştii că eşti ticălos, nenorocit, sărac, orb şi gol“! 
Solii de avertizare dictate de Duhul Sfânt sunt purtate de slujitorii 
lui Dumnezeu, defectele de caracter sunt prezentate înaintea celor 
greşiţi, dar ei spun: „Aceasta nu reprezintă cazul meu. Nu primesc 
solia pe care mi-ai adus-o. Fac tot ce pot mai bine. Eu cred adevărul.“ 

Slujitorul cel rău, care spune în inima sa: „Stăpânul meu întârzie 
să vină“, mărturiseşte că aşteaptă pe Hristos. El era un „slujitor“ în 
aparenţă devotat slujirii lui Dumnezeu, în vreme ce în inima lui se 
supusese lui Satana. Spre deosebire de cel batjocoritor, el nu a negat 
pe faţă adevărul, dar în viaţa sa dă pe faţă sentimentul inimii — acela 
că venirea Domnului întârzie. Presupunerea aceasta l-a făcut să fie 
lipsit de interes faţă de adevărurile veşnice. El acceptă principiile de 
comportare ale lumii şi se conformează obiceiurilor şi practicilor ei. 

Egoismul, mândria firească şi ambiția predomină. Temându-se ca 
nu cumva fraţii lui să fie mai presus ca el, începe să le discrediteze 
eforturile şi să le atace motivele. În felul acesta, el îi loveşte pe 
tovarăşii lui de muncă. Pe măsură ce se înstrăinează de poporul lui 
Dumnezeu, el se uneşte mai mult şi tot mai mult cu cei nelegiuiţi. 
El este găsit mâncând şi bând cu „beţivii“* — asociindu-se cu cei 
lumești şi împărtăşindu-se de spiritul lor. Astfel, el este adormit 
într-o siguranţă firească şi este biruit de spiritul iertător, indiferenţă 
şi lenevie. 

Chiar de la începutul răului a existat o neglijare a vegherii şi 
a rugăciunii personale, apoi a urmat o neglijare a altor îndatoriri 
religioase şi în felul acesta calea a fost deschisă pentru toate păcatele 
ce au urmat. Fiecare creştin va fi asaltat de fascinația lumii, de 
strigătele naturii trupeşti şi de ispitele directe ale lui Satana. Nimeni 
nu este sigur. Indiferent care a fost experienţa noastră, indiferent cât 
de înaltă era poziţia noastră socială, noi trebuie să veghem şi să ne 
rugăm continuu. Noi trebuie să fim controlaţi zilnic de Duhul lui 
Dumnezeu sau, de nu, suntem controlaţi de Satana. 

Instrucţiunile Domnului Hristos pentru ucenici au fost date pen- 
tru binele urmaşilor Săi din toate veacurile. El are în vedere pe aceia 
care trăiesc în imediata apropiere a încheierii timpului, când El a 
spus: „la seama la tine însuţi“. Este lucrarea noastră. Fiecare pentru 
el însuşi, să nutrim în inimă harul preţios al Duhului Sfânt. 

Satana lucrează cu o perseverenţă inepuizabilă şi cu o energie 
intensă, pentru a atrage în rândurile lui pe cei ce mărturisesc a fi 
urmaşii Domnului Hristos. El lucrează „cu toate amăgirile nelegiuirii 
pentru cei ce sunt pe calea pierzării““. Dar Satana nu este singurul 
lucrător prin care este susținută împărăţia întunericului. Oricine 
imită pe marele înşelător devine unealta, ajutorul său. Aceia care, 
prin influenţa lor, susţin o lucrare rea fac munca ingrată de rob al lui 
Satana. 

Acţiunile dau pe faţă principii şi motive. Rodul adus de mulţi 
care pretind că sunt plante în via Domnului dovedesc, de fapt, că 
sunt mărăcini şi spini. O întreagă biserică poate să aprobe compor- 
tamentul rău al unor membri, dar această acceptare nu dovedeşte 
faptul că răul este drept, bun. Din boabele mărăcinilor nu se pot face 
struguri. 

Dacă unii care mărturisesc a crede adevărul prezent ar putea 
înţelege adevărata lor poziţie, ei şi-ar pierde speranţa în mila lui 
Dumnezeu. Ei şi-au folosit toată influenţa împotriva adevărului, îm- 
potriva glasului de avertizare, împotriva poporului lui Dumnezeu. Ei 
fac lucrarea lui Satana. Mulţi au devenit aşa de orbiţi de înşelăciunile 
lui, încât nu-şi vor reveni niciodată. O astfel de situaţie de decădere 
nu poate exista fără să cauzeze pierderea multor suflete. 

Biserica a primit avertizare după avertizare. Datoriile şi primej- 
diile poporului lui Dumnezeu au fost în mod clar făcute cunoscut. 
Dar elementul omenesc s-a dovedit a fi prea puternic pentru ei. Obi- 
ceiurile, practicile şi moda care au dus sufletul departe de Dumnezeu 
au câştigat teren în cursul anilor, în ciuda avertizărilor şi apelurilor 
Duhului Sfânt, până când, în final, căile au devenit drepte în ochii lor, 
iar vocea Duhului Sfânt de-abia se mai aude. Nimeni nu poate spune 
cât de departe poate să meargă în păcat, o dată ce s-a supus puterii 
marelui amăgitor. Satana a intrat în Iuda Iscarioteanul şi l-a făcut 
să-L trădeze pe Domnul său. Satana i-a făcut pe Anania şi Safira să 
mintă pe Duhul Sfânt. Aceia care nu sunt pe deplin consacraţi lui 
Dumnezeu pot fi determinaţi să facă lucrarea lui Satana, în timp ce 
se felicită că sunt în slujba Domnului Hristos. 

Fraţi şi surori, vă implor, „pe voi înşivă încercaţi-vă dacă sunteţi 
în credinţă. Pe voi înşivă cercaţi-vă“. Pentru a menţine căldura şi 
puritatea iubirii creştine, este nevoie de o continuă alimentare cu 
harul lui Hristos. Aţi folosit toate mijloacele pentru ca „dragostea 
voastră să crească tot mai mult, ca să deosebiți lucrurile alese şi să 
fiți plini de roadele neprihănirii prin Isus Hristos, spre slava şi lauda 
lui Dumnezeu“. 

Mulţi dintre cei care ar fi trebuit să stea neclintiţi pentru neprihă- 
nire şi adevăr au dat pe faţă slăbiciune şi nehotărâre, care au încurajat 
atacurile lui Satana. Aceia care n-au crescut în har, care n-au căutat 
să atingă cel mai înalt standard al realizărilor divine, vor fi biruiți. 

Pentru un creştin, această lume este un pământ al străinilor şi 
vrăjmaşilor. Dacă nu se va apăra cu armura divină şi nu va mânui 
sabia Duhului, el va cădea pradă puterilor întunericului. Credinţa 
tuturor va fi probată. Toţi vor fi încercaţi aşa cum aurul este încercat 
în foc. 

Biserica este formată din oameni imperfecţi, greşiţi, fapt ce cere 
o continuă exercitare a iubirii şi îngăduinţei. Dar a fost o lungă 

perioadă de încropire; un spirit lumesc s-a strecurat în biserică, 
acesta a fost urmat de înstrăinare, căutare de greşeli, răutate, ceartă 
şi nedreptate. 

Dacă oameni neconsacraţi în inimă şi viaţă ar predica mai puţin 
şi şi-ar umili mai mult sufletul înaintea lui Dumnezeu, atunci am 
putea spera că Domnul va veni în ajutorul tău şi îţi va vindeca rănile. 
O mare parte din predicarea din ultimul timp a dat naştere la o falsă 
siguranţă. Interesele importante ale cauzei lui Dumnezeu nu pot fi 
administrate cu înţelepciune de către aceia care au avut o atât de 
puţină şi reală comuniune cu Dumnezeu, aşa cum au avut unii dintre 
pastorii noştri. A încredința lucrarea unor astfel de oameni este ca şi 
când ai pune copiii să conducă marile nave pe mări şi oceane. Cei 
cărora le lipseşte înţelepciunea cerului, cărora le lipseşte puterea 
cea vie a lui Dumnezeu, nu sunt capabili să conducă vasul Evan- 
gheliei printre aisberguri şi prin furtuni. Biserica trece prin conflicte 
serioase, dar, în primejdia în care se află, mulţi o vor încredința în 
mâinile unora care în mod sigur o vor duce la naufragiu. Avem 
nevoie acum de un pilot la bord, căci ne apropiem de port. Ca popor, 
noi trebuie să fim lumina lumii. Dar cât de mulţi sunt asemenea 
fecioarelor neînţelepte, fără ulei în candelele lor! Fie ca Domnul 
harului, bogat în bunătate, plin de iertare şi milă, să ne salveze ca să 
nu pierim o dată cu cei nelegiuiţi. 

În acest timp de conflict şi încercări, avem nevoie de tot sprijinul 
şi mângâierea pe care le putem obţine din trăirea principiilor nepri- 
hănirii, din convingeri religioase ferme, din asigurarea statornică 
a iubirii Domnului Hristos şi dintr-o bogată experienţă în lucrurile 
divine. Noi trebuie să ajungem până la statura plinătății de bărbaţi şi 
femei în Isus Hristos, dar numai ca rezultat al unei continue creşteri 
în har. 

O, ce aş putea spune pentru a deschide ochii orbiţi, pentru a 
ilumina înţelegerea spirituală? Păcatul trebuie să fie crucificat. O 
completă schimbare morală trebuie să fie lucrată de Duhul Sfânt. 
Noi trebuie să avem iubirea lui Dumnezeu, cu o credinţă vie şi 
statornică. Acesta este aurul curăţit prin foc. ÎL putem obţine numai 
de la Domnul Hristos. Fiecare cercetător sincer şi zelos va deveni un 
părtaş al naturii divine. Sufletul său va fi plin de o puternică dorinţă 
de a cunoaşte plinătatea acelei iubiri, care întrece orice cunoştinţă; 
în timp ce înaintează într-o viaţă divină, el va fi mult mai capabil 

să priceapă adevărurile cele înalte şi înnobilatoare ale Cuvântului 
lui Dumnezeu, până când, privind, va fi schimbat şi făcut în stare să 
reflecte asemănarea cu Răscumpărătorul său. 

Mi-a fost arătat că tinerii de astăzi nu sunt conştienţi de marile 
primejdii care îi pândesc. Sunt mulţi tineri pe care Dumnezeu i-ar 
accepta ca lucrători în diferite ramuri ale lucrării Sale, dar Satana 
a intervenit şi i-a prins în aşa măsură în plasa sa, încât aceştia s-au 
înstrăinat de Dumnezeu şi au devenit lipsiţi de putere în lucrarea 
Sa. Satana este un lucrător şiret şi perseverent. El ştie exact cum să 
prindă în cursă pe cel neprevăzător şi este un fapt alarmant acela 
că numai puţini reuşesc să scape de vicleniile lui. Ei nu văd nici o 
primejdie şi nu se păzesc împotriva şiretlicurilor lui. El îi îndeamnă 
să-şi lege sentimentele unul de celălalt fără să ceară înţelepciunea 
lui Dumnezeu sau a acelora pe care El i-a trimis să avertizeze, să 
mustre şi să sfătuiască. Ei se simt mulţumiţi de ei înşişi şi nu vor să 
se supună restricţiilor. 

Cazul tău, frate ___, este o ilustrare puternică a acestui lucru. Ai 
devenit orb la gândul căsătoriei. Cum este în general cazul acelora 
care au mintea îndreptată în direcţia aceasta, avertizările slujitorilor 
lui Dumnezeu nu au decât puţină influenţă asupra ta. Mi-a fost arătat 
cât de uşor eşti afectat de influenţele corupătoare. Dacă te asociezi 
cu tovarăşi a căror minte este modelată într-o formă inferioară, vei 
deveni asemenea lor. Dacă iubirea şi temerea de Dumnezeu nu vor fi 
înaintea lor, atunci gândurile lor vor fi gândurile tale; dacă acestora 
le lipseşte respectul, şi tu vei deveni nerespectuos. Dacă ei vor fi 
uşuratici, dedaţi căutării de plăceri, vei merge şi tu pe acelaşi drum, 
cu un zel şi o perseverenţă demne de o cauză mai bună. 

Tânăra de care ţi-ai legat sentimentele nu are o profunzime a 
gândirii sau a caracterului. Viaţa ei a fost uşoară şi mintea ei este 
îngustă şi superficială. Cu toate acestea, ai refuzat cu încăpățânare 
sfaturile tatălui tău, ale sorei tale iubitoare sau ale prietenilor tăi 
din comunitate. Am venit la tine ca un trimis al lui Dumnezeu; dar 
sentimentele tale puternice, încrederea în tine însuţi ti-au închis ochii 
în faţa primejdiei şi urechile la avertizări. Atitudinea ta a fost aşa 

de persistentă, ca şi când nimeni nu ştia cât ştii tu sau ca şi când 
mântuirea sufletului tău depindea de urmarea propriei tale judecăţi. 

Dacă fiecare tânăr care mărturiseşte adevărul ar fi făcut aşa cum 
ai făcut tu, care ar fi starea familiilor şi a bisericii? Să luăm în consi- 
derare influenţa lipsei de respect faţă de părinţii tăi, prin îndărătnicia 
şi mulţumirea de sine. Tu faci parte dintre cei trufaşi şi nesăbuiţi. 

Această orbire te-a făcut să-ţi pierzi interesul pentru lucrurile 
religioase şi să te gândeşti numai la tine, în loc să te gândeşti la 
slava lui Dumnezeu. Din această intimitate sau ataşament nu poate 
ieşi nimic bun. Binecuvântarea lui Dumnezeu nu va însoţi nici o 
comportare încăpăţânată ca aceasta pe care o dai tu pe faţă. N- 
ar trebui să fii aşa de grăbit să intri în relaţii de căsătorie şi să-ţi 
în profunzime, propriul tău caracter. Te văd într-o mare întunecime, 
incapabil să-ţi dai seama de primejdia în care te afli. 

Adevărul a produs o reformă în viaţa şi caracterul tău şi a sporit 
încrederea fraţilor; dar Satana a văzut că te pierde şi de aceea şi-a 
mărit eforturile pentru a te prinde în cursele lui viclene; şi a reuşit 
de minune. Slăbiciunea naturii tale, nedescoperită până acum, este 
dezvoltată. Nu vezi starea în care te afli, deşi este foarte vizibilă. 
Lumina nu vine la un om care nu face nici un efort ca s-o obţină. 
Când vezi că fraţii şi surorile tale sunt întristate de comportamentul 
tău, atunci este timpul să te opreşti, să analizezi ceea ce ai făcut până 
acum, să te rogi mult şi să te sfătuieşti cu bărbaţi cu experienţă din 
biserică şi să primeşti cu mulţumire şi recunoştinţă sfatul lor. 

„Dar“, vei spune, „să urmez eu oare sfatul şi judecata fraţilor, 
fără să ţin cont de propriile mele sentimente?“ Răspund: Biserica 
este autoritatea delegată de Dumnezeu pe pământ. Domnul Hristos 
a spus: „ŞI orice vei lega pe pământ, va fi legat în ceruri şi orice vei 
dezlega pe pământ, va fi dezlegat în ceruri.“ În general, se acordă 
prea puţin respect opiniilor membrilor comunităţii. Lipsa respectului 
faţă de opiniile bisericii este ceea ce produce atât de multe necazuri 
printre fraţi. Ochiul comunităţii poate să fie în stare să distingă la un 
membru greşit ceea ce el personal nu vede. Puţini pot fi tot aşa de 
orbi ca aceia care greşesc, dar majoritatea comunităţii este o putere 
care ar trebui să-şi controleze membrii în mod individual. 

Apostolul Petru spune: „Tot aşa şi voi, tinerilor, fiți supuşi celor 
bătrâni. Şi în legăturile voastre, să fiţi împodobiţi cu smerenie. Căci 

Dumnezeu stă împotriva celor mândri, dar celor smeriți le dă har.‘ 
Pavel îndeamnă: „lubiţi-vă unii pe alții cu o dragoste frățească. În 
cinste fiecare să dea întâietate altuia.“ „Supuneţi-vă unii altora în 
frica lui Hristos.“ „Nu faceţi nimic din duh de ceartă sau din slavă 
deşartă; ci în smerenie fiecare să privească pe altul mai pe sus de 
el însuşi.“ Dacă nu sunt ascultate, sfatul şi îndemnul bisericii nu au 
nici o putere. Dumnezeu a aşezat în biserică o voce care trebuie să-i 
conducă pe membrii ei. 

Dacă eşti condus mai degrabă de adevăr decât de rătăcire, atunci 
vei fi dispus să asculţi de părinţi şi vei considera vocea bisericii ca 
fiind sacră. Rugăciunile tale au fost făcute cu hotărârea de a aduce 
la îndeplinire ceea ce tu consideri că este drept, indiferent de dorinţa 
părinţilor tăi sau a bisericii. În toată viaţa ai fost influenţat, în mare 
măsură, de sentimente egoiste. Adesea, a trebuit să se facă un mare 
sacrificiu de sentimente pentru a împlini condiţiile puse în Cuvântul 
lui Dumnezeu şi pentru a acţiona din principiu. 

„Dar“, vei întreba, „să aleagă părinţii un partener de viaţă, fără să 
țină seama de judecata sau sentimentele fiului sau fiicei lor?“ Îţi pun 
însă această întrebare aşa cum ar trebui să fie pusă: Să aleagă oare 
fiul sau fiica un tovarăş de viaţă, fără ca mai întâi să se consulte cu 
părinţii, când un astfel de pas poate să afecteze în mod vital fericirea 
părinţilor, dacă au cât de cât afecţiune pentru copilul lor? Şi ar trebui 
oare ca acest copil, cu toate sfaturile şi apelurile părinţilor săi, să 
continue să meargă pe drumul lui? Răspund în mod categoric: Nu, 
chiar dacă ar rămâne necăsătorit. Porunca a cincea interzice un astfel 
de comportament. „Cinsteşte pe tatăl tău şi pe mama ta, pentru ca 
să ţi se lungească zilele în ţara pe care ţi-o dă Domnul, Dumnezeul 
tău.“ Avem aici o poruncă cu o făgăduinţă, pe care Domnul o va 
împlini cu siguranţă în dreptul acelora care vor asculta. 

Părinţii înţelepţi nu vor alege niciodată tovarăşi de viaţă pen- 
tru copiii lor fără să ţină seama de dorinţele acestora. În cazul tău, 
nimeni nu şi-a propus vreodată să facă lucrul acesta. Dar, în mare 
măsură, ceea ce numesc tinerii, în zilele noastre, iubire nu este de- 
cât un impuls orb, care îşi are originea în Satana, pentru a realiza 
distrugerea lor. 

Dacă tu, fratele meu, vei merge acum la colegiul nostru, aşa cum 
ai plănuit, mă tem cu privire la modul în care te vei comporta acolo. 
Hotărârea ta categorică de a avea compania unei domnişoare oriunde 

vei merge, îmi spune că eşti departe de a beneficia de mergerea la 
Battle Creek. Pasiunea pe care o ai este mai mult satanică decât 
divină. Nu doresc să fii dezamăgit cu privire la Battle Creek. Acolo, 
regulile sunt stricte. Nu este îngăduit să faci curte unei domnişoare. 
Şcoala n-ar mai avea nici o valoare pentru studenţi, dacă ei s-ar 
implica în probleme de dragoste, aşa cum ai fost tu. Disciplina 
colegiului nostru ar fi în curând subminată. Părinţii nu-şi trimit 
copiii la colegiul nostru sau în birourile noastre pentru a începe o 
viaţă de dragoste, sentimentală, ci pentru a fi educați în cele ale 
ştiinţei sau pentru a învăţa meşteşugul tipăritului. Dacă regulile ar 
fi aşa de libertine, încât le-ar permite tinerilor să se încurce şi să fie 
pasionaţi de societatea sexului opus, aşa cum ai fost tu în ultimele 
luni, scopul mergerii lor la Battle Creek ar fi pierdut. Dacă nu-ţi 
poţi scoate aceasta cu totul din minte şi să mergi acolo în spiritul 
unui învățăcel, cu scopul de a te trezi la cele mai sincere, zeloase şi 
umile eforturi, rugându-te ca să poţi să ai o strânsă comuniune cu 
Dumnezeu, ar fi mai bine pentru tine să rămâi acasă. 

Dacă trebuie să mergi, atunci trebuie să fii pregătit să rezişti 
ispitei şi să susţii mâinile profesorilor şi ale învăţătorilor, lăsând ca 
influenţa ta să fie în totul de partea disciplinei şi ordinii. Dumnezeu 
doreşte ca toţi aceia care lucrează pentru cauza Sa să fie supuşi 
unii altora, dispuşi să primească sfat şi învăţătură. Ei ar trebui să se 
antreneze, să se pregătească singuri printr-o severă disciplină inte- 
lectuală şi morală, pentru ca prin asistenţa harului lui Dumnezeu să 
fie pregătiţi în mintea şi inima lor să-i instruiască pe alţii. Rugăciuni 
stăruitoare, umilinţă şi un caracter serios trebuie să fie combinate 
cu ajutorul lui Dumnezeu, pentru că uşurătatea şi sentimentele ome- 
neşti se luptă continuu pentru supremație. Fiecare om trebuie să-şi 
curețe sufletul prin ascultarea de adevăr şi, cu ochii aţintiţi la slava 
lui Dumnezeu, trebuie să-şi umilească eul şi să-L înalțe pe Isus şi 
harul Său. Făcând astfel, el va înainta continuu spre lumină, ÎL va 
cunoaşte pe Dumnezeu şi va primi ajutorul Său. 

Unii dintre cei care frecventează cursurile colegiului nu-şi folo- 
sesc timpul cum trebuie. Plini de energie tinerească, ei nesocotesc 
restricţiile ce le sunt impuse. În mod deosebit, se răzvrătesc îm- 
potriva rânduielilor care nu le îngăduie tinerilor să acorde atenţie 
tinerelor fete. Se cunoaşte foarte bine răul ce decurge dintr-o astfel 
de comportare într-un veac degenerat ca acesta. Într-un colegiu, în 

care atât de mulţi tineri sunt laolaltă, imitarea obiceiurilor lumii în 
direcţia aceasta ar îndrepta gândurile într-o direcţie care îi va îm- 
piedica în preocuparea lor de a cunoaşte şi în interesul lor pentru 
lucrurile religioase. Pasiunea oarbă exercitată atât din partea tineri- 
lor, cât şi a tinerelor, îndreptându-şi astfel afecțiunile unul faţă de 
altul în timpul şcolii, este o dovadă a lipsei unei judecăţi sănătoase. 
Ca şi în cazul tău, pornirile oarbe controlează raţiunea şi judecata. 
Sub această amăgire fermecată, răspunderea însemnată simțită de 
fiecare creştin sincer este dată la o parte, spiritualitatea moare, iar 
Judecata şi eternitatea îşi pierd importanţa lor deosebită. 

Fiecare capacitate a acelora care sunt afectaţi de această boală 
contagioasă — iubirea oarbă — este făcută să se supună ei. Ei para fi 
lipsiţi de bunul simţ, iar comportamentul lor este dezgustător pentru 
toţi aceia care îl privesc. Fratele meu, te-ai făcut singur un subiect 
de discuţie şi ai decăzut în ceea ce priveşte respectul acelora a căror 
aprobare ar trebui s-o preţuieşti. Asemenea multora, apogeul acestei 
boli este atins într-o căsătorie imatură, iar atunci când noutatea a 
trecut şi puterea fermecată de a face dragoste s-a consumat, una sau 
ambele părţi se trezesc la adevărata lor situaţie. Ei se trezesc astfel 
cu un tovarăş de viaţă nepotrivit, dar uniţi pentru toată viaţa. Uniţi 
unul cu altul prin cele mai solemne legăminte, ei privesc cu inimile 
pline de tristeţe la viaţa mizerabilă pe care trebuie s-o ducă. Apoi, 
ei trebuie să facă tot ce pot mai bine în situaţia lor, dar mulţi nu vor 
face acest lucru. Ei fie se vor dovedi necredincioşi faţă de legământul 
căsătoriei, fie vor face ca jugul pe care continuă să-l poarte să fie 
atât de amar, încât nu puţini laşi îşi vor pune capăt existenţei. 

Asocierea cu cei frivoli, vanitoşi, superficiali şi sceptici va aduce 
depravare şi ruină morală. Tinere sau tineri îndrăzneţi pot avea ceva 
plăcut în cuvintele lor; ei pot avea capacităţi intelectuale strălucite şi 
iscusinţa de a face ca ceea ce este rău să pară chiar preferabil faţă de 
ceea ce este bun. Astfel de persoane vor încânta şi vor uimi o anume 
clasă de oameni, şi ca urmare, suflete se vor pierde. Influenţa gândirii 
fiecărui om şi acţiunile ce-l înconjoară asemenea unei atmosfere 
invizibile sunt în mod inconştient inspirate de către toţi cei ce vin în 
contact cu el. Această atmosferă este în mod frecvent încărcată cu 
influenţe otrăvitoare, iar când acestea sunt inhalate, rezultatul sigur 
este degenerarea morală. 

Tânărul meu frate, dacă aş putea să te fac să înţelegi adevărata 
ta stare! Tu trebuie să te pocăieşti sau, de nu, nu vei vedea niciodată 
Împărăţia cerului. Mulţi tineri şi tinere care mărturisesc a fi evlavioşi 
nu ştiu ce înseamnă să-L urmezi pe Domnul Hristos. Ei nu urmează 
exemplul Lui în facerea binelui. Iubirea şi recunoştinţa faţă de Dum- 
nezeu nu izvorăsc din inima lor şi nici nu sunt exprimate în cuvintele 
şi comportamentul lor. Ei nu au spiritul renunţării de sine şi nici 
nu se încurajează unul pe altul pe calea sfinţeniei. Noi nu dorim ca 
astfel de tineri să se angajeze în lucrarea solemnă a lui Dumnezeu; 
tineri care mărturisesc pe Domnul Hristos, dar care nu au puterea 
morală de a lua poziţie alături de aceia care sunt sobri şi veghează în 
rugăciune, a căror conversaţie este cu privire la cele cereşti şi care 
privesc la Mântuitorul. Noi nu suntem aşa de nerăbdători ca la Battle 
Creek să meargă tineri care mărturisesc a fi păzitori ai Sabatului,dar 
care arată prin alegerea tovarăşilor starea lor morală decăzută. 

Uşa colegiului nostru va fi totdeauna deschisă pentru aceia care 
nu se preocupă de religie, iar tinerii care vin la Battle Creek pot 
avea societatea acestor oameni nereligioşi, dacă aceasta este ale- 
gerea lor. Dacă au motive îndreptăţite să se asocieze cu aceştia şi 
suficientă tărie spirituală să se împotrivească influenţei lor, atunci 
pot fi o putere spre bine; căci, în timp ce sunt învăţăcei, pot deveni 
învăţători. Adevăratul creştin nu alege compania celor neconvertiţi 
numai pentru plăcerea atmosferei degajate de viaţa lor nereligioasă 
sau pentru a trezi admiraţie şi a cuceri aplauze, ci pentru a transmite 
lumină şi cunoaştere, ridicându-i la un standard nobil şi elevat, pe 
platforma cea largă a adevărului veşnic. 

Un tânăr cu motive curate, care intenţionează să devină inteli- 
gent, astfel încât să-şi poată folosi în mod drept capacităţile, va putea 
fi o putere spre bine în şcoală. El va avea o influenţă modelatoare. 
Când părinții încep să justifice plângerile copiilor lor împotriva au- 
torităţii şi disciplinei din şcoală, ei nu văd că fac să crească puterea 
demoralizatoare care predomină acum pe o întindere înspăimântă- 
toare. Orice influenţă care îi înconjoară pe tineri trebuie să fie de 
partea cea bună, deoarece decăderea tineretului este în creştere. 

Cu tineri lumești, iubirea pentru viaţa de societate şi plăceri de- 
vine o pasiune absorbitoare. A te îmbrăca, a face vizite, a-ţi satisface 
apetitul şi poftele, a te învârti prin cercurile de distracţii pare a fi 
marele scop al existenţei. Ei se simt nefericiţi dacă sunt lăsaţi singuri. 

Marea lor dorinţă este aceea de a fi admiraţi şi flataţi şi de a face 
senzaţie în societate; iar când această dorinţă nu este satisfăcută, 
viaţa devine insuportabilă. 

Aceia care se îmbracă cu toată armătura lui Dumnezeu şi con- 
sacră zilnic un timp pentru meditaţie, rugăciune şi studierea Scrip- 
turilor, vor fi legaţi de cer şi vor avea o influenţă mântuitoare şi 
transformatoare asupra celor din jurul lor. Le vor aparţine gânduri 
mari, aspirații nobile, o înţelegere clară a adevărului şi datoriei faţă 
de Dumnezeu. Ei vor avea o dorinţă arzătoare după curăţie, lumină 
şi iubire, pentru toate darurile naşterii cereşti. Rugăciunile lor stăru- 
itoare vor trece dincolo de perdeaua dinăuntru. Aceşti oameni vor 
avea o îndrăzneală sfinţitoare de a veni în prezenţa Celui infinit. Ei 
vor simţi că lumina şi slava cerului sunt pentru ei, că vor ajunge 
să fie curăţiţi, înălţaţi şi înnobilaţi prin această intimă legătură cu 
Dumnezeu. Acesta este privilegiul adevăraţilor creştini. 

Meditaţia abstractănu este suficientă; acţiunea grăbită nu ajunge 
— ambele sunt esenţiale pentru formarea caracterului creştin. Tăria 
se capătă prin rugăciuni fierbinţi, tainice, care ne pregătesc pentru a 
rezista fascinaţiei societăţii. Şi totuşi, nu ne vom izola de lume, căci 
experienţa noastră creştină trebuie să fie lumina lumii. Societatea 
necredincioşilor nu ne va face nici un rău, dacă ne amestecăm printre 
ei cu scopul de a-i lega de Dumnezeu şi dacă suntem destul de puter- 
nici din punct de vedere spiritual pentru a ne împotrivi influențelor 
lor. 

Domnul Hristos a venit în lume ca s-o mântuiască, să lege pe 
omul căzut cu Dumnezeul Cel infinit. Urmaşii Domnului Hristos 
trebuie să fie canale de lumină. Păstrând comuniunea cu Dumnezeu, 
ei trebuie să transmită celor ce sunt în întuneric şi rătăcire alegerea 
binecuvântărilor pe care le-au primit din cer. Enoh nu s-a mânjit cu 
nelegiuirile existente în timpul său. De ce oare trebuie să ne mânjim 
noi în zilele noastre? Dar, ca şi Domnul nostru, noi putem avea 
compasiune pentru omenirea suferindă, milă faţă de cei nefericiţi 
şi o generoasă consideraţie pentru simţămintele şi trebuinţele celor 
nevoiaşi, în necazuri şi disperare. 

Aceia care sunt într-adevăr creştini vor căuta să facă bine altora 
şi, în acelaşi timp, îşi vor păstra în ordine vorbirea şi comportamentul, 
pentru a menţine o judecată calmă şi o pace sfințită. Cuvântul lui 
Dumnezeu ne cere să fim asemenea Mântuitorului nostru, să purtăm 

chipul Său, să imităm exemplul Său şi să trăim viaţa Lui. Egoismul 
şi cele lumeşti nu sunt roade ale unui pom creştin. Nimeni nu poate 
trăi pentru sine şi totuşi să se bucure de aprobarea lui Dumnezeu. 5 
septembrie 1879 

În comunitatea din __, există un element care este diametral opus 
interesului ei spiritual. Există o mare lipsă de sfinţenie, de religie 
experimentală. Nu dau nici un nume. Deci, fiecare să-şi cerceteze 
propria sa inimă şi să-şi cunoască propriile sale imperfecţiuni. Sunt 
unii care întotdeauna se îndreaptă spre lume, coborând totdeauna 
standardul religiei prin vorbirea lor lumească. Ei nu au iubirea lui 
Hristos în inimă. Ei sunt slabi în a da o mână de ajutor atunci 
când este nevoie în comunitate. Această slăbiciune spirituală este 
rezultatul lipsei de bunăvoință în a purta poveri când şi unde este 
nevoie cel mai mult de aceasta. Totuşi, când este vreun plan sau 
vreun proiect personal pe care să-l aducă la îndeplinire, ei sunt 
dispuşi să-şi asume orice responsabilitate; scopul lor este acela de a 
urma propriul drum. Dacă ar fi fost un drum sfinţit, n-ar fi fost rău, 
dar nu este. 

Este o mare nevoie de lucrători zeloşi şi dezinteresaţi pentru 
cauza lui Dumnezeu. Un membru devotat al bisericii, care ÎI iubeşte 
pe Domnul Hristos, poate face mai mult bine într-o comunitate decât 
o sută de lucrători pe jumătate convertiți, nesfințiţi şi încrezători în 
sine. Este imposibil ca o biserică să fie vie, activă, dacă membrii ei 
nu sunt dispuşi să poarte poveri şi să-şi asume responsabilităţi. În 
legăturile din biserică sunt aduse laolaltă diferite temperamente şi 
dispoziţii. În comunitatea __, sunt puţine suflete devotate, temătoare 
de Dumnezeu, credincioase, care se roagă mult, care duc povara 
comunităţii şi a căror fericire constă în prosperitatea membrilor 
ei. Aici, ca şi în alte părţi, Satana este continuu la lucru pentru a 
dobort şi demoraliza. Este preocuparea vrăjmaşului aceea de a slăbi 
sufletele şi a distruge orice organizaţie care, dacă ar prospera, ar fi 
spre slava lui Dumnezeu. 

Tinerii au primit adevărul şi au mers bine pentru un timp, dar 
Satana şi-a ţesut plasele în jurul lor prin legături de iubire neînţelepte 
şi căsătorii neinspirate. El a văzut că aceasta va fi cea mai de succes 
metodă cu care îi poate fermeca, abătându-i de pe calea sfințirii. 

Pentru un timp, unii dintre aceşti tineri poartă armătura Evanghe- 
liei cu demnitate şi har. Atâta vreme cât inima şi mintea au rămas 
în supunere faţă de voinţa divină, a fost prosperitate, progres; dar 
când ochii au fost abătuţi de la Isus şi atraşi de obiecte nevrednice, 
atunci eul a fost acela care şi-a impus stăpânirea, raţiunea firească 
a înăbuşit judecata sănătoasă şi integritatea, iar armura creştină a 
fost considerată prea grea spre a mai fi purtată de cei tineri. Ea este 
bună pentru soldaţii în vârstă, cu experienţă ai Evangheliei, dar este 
prea grea pentru tineri. Ispititorul a oferit multe sugestii calculate să 
producă nestatornicie şi nehotărâre pe calea creştină. 

Căpitanul mântuirii lor a dat următoarea poruncă: „Luaţi seama, 
vegheaţi şi rugaţi-vă“, „ca să nu cădeţi în ispită“, dar erau prea multe 
neplăceri să păzeşti cu credincioşie sufletul de puterea înşelătoare a 
lui Satana şi de inima înşelătoare, dusă departe de Domnul Hristos. 
Dacă aceşti tineri şi tinere ar fi luat seama la cuvintele apostolului, 
„Căci voi nu sunteţi ai voştri, căci aţi fost cumpăraţi cu un preţ“, 
atunci nu s-ar fi simţit liberi să ţină departe de Dumnezeu ceea ce El 
a cumpărat cu un preţ infinit. 

Nu este nici un tânăr dintr-o sută care să simtă responsabilitatea 
pe care i-a dat-o Dumnezeu. Fiecare capacitate fizică şi intelectuală 
ar trebui să fie păstrată cu multă atenţie şi folosită în modul cel mai 
bun şi cel mai înalt cu putinţă pentru înaintarea slavei lui Dumnezeu. 
Acei tineri care îngăduie ca puterile lor să fie pervertite, abuzând 
astfel de darurile date lor de Dumnezeu, vor fi chemaţi să dea o 
amănunţită socoteală pentru binele pe care îl puteau face, dacă ar 
fi folosit mijloacele puse la dispoziţia lor prin Domnul Isus Hris- 
tos. Dumnezeu pretinde ca toate facultăţile noastre să fie active, să 
lucreze. 

În comunitatea __, există tineri care ar trebui să cultive darul 
creştin al statorniciei şi al creşterii, spre a fi bărbaţi ai credinţei. Ei ar 
fi trebuit să devină statornici, neşovăitori, înrădăcinaţi şi întemeiaţi 
în adevăr. Biserica are nevoie de orice ajutor pe care Dumnezeu a 
socotit că ei îl pot da. Cei care mărturisesc Numele Lui nu şi-au 
consacrat puterea pe deplin şi în totalitate Lui, ci au supus-o, într-o 
măsură oarecare, slujirii lui Satana. Unii ca aceştia L-au jefuit şi 
continuă să-L jefuiască pe Dumnezeu. Asemenea servului necre- 
dincios căruia i-au fost încredinţaţi talanţi, ei au ascuns darurile lui 
Dumnezeu în lume. 

O altă mare pagubă pentru comunitatea din ____ a fost materialul 
care a venit în ea. Acest material trebuie să fie topit de către Duhul 
lui Dumnezeu. Zgura este vizibilă în trăsăturile grosolane, tăioase 
de caracter, care ar fi putut să fie îndepărtate, dacă aceste persoane ar 
fi învăţat de la Hristos. Dar ei nu s-au despărţit pe deplin de spiritul 
şi influenţa lumii. Ei ÎI jefuiesc pe Dumnezeu prin amestecarea 
zilnică a timpului Său, a talentelor Sale şi a puterii Sale cu elemente 
omeneşti. Aceste puteri nu pot fi reţinute de la Dumnezeu, fără ca 
urmarea să nu fie ruina veşnică. Aţi fost cumpăraţi cu un preţ, chiar 
dacă veţi pieri pentru faptul că nu veţi fi mântuiţi pe calea rânduită 
de Dumnezeu. 

Îngerii sfinţi privesc cu un viu interes să vadă dacă membrii bi- 
sericii, în mod individual, vor onora pe Răscumpărătorul lor, să vadă 
dacă ei se aşează în legătură cu cerul şi nu mai înşeală pe Domnul, 
pe care mărturisesc că-L iubesc, ÎI onorează şi Îl slujesc. Dumnezeu 
cheamă pe cei ce sunt ai Săi. Voi sunteţi ai Lui prin creaţiune şi încă 
o dată prin lucrarea răscumpărării Sale. Dar când focul pasiunilor 
nesfinte vă înflăcărează ochii, când rostiţi cuvinte ce determină înge- 
rii sfinţi să plece de la voi, când gândiţi rău despre fraţii voştri, când 
vă murdăriţi mâinile cu câştiguri nesfinte, vă transformați membrele 
în instrumente ale nelegiuirii. 

Frate __, am văzut că în dreptul numelui tău, în Cartea Cerului, 
este scris „Cu lipsă“ — lipsa răbdării, îngăduinţă în ceea ce priveşte 
controlul de sine, deficitar în umilinţă şi blândeţe. Lipsa acestor 
daruri cereşti îţi va închide în mod sigur porţile cerului. Dumnezeu 
cere corpul tău, sufletul tău şi întreaga ta fiinţă, cu toate capacităţile 
ei, ca fiind ale Lui. 

Temperamentul acesta nestăpânit trebuie să fie controlat. Îm- 
bolnăvirea spirituală este rezultatul sigur al lăsării libere a acestui 
spirit agitat, nemulţumit şi murmurător. Această boală a sufletului 
va fi greşeala ta. Nu mai fi agitat, încăpățânat, nu-ţi mai răsfăţa eul 
şi fii un om cu o inimă nobilă şi curajos pentru Dumnezeu. Isus 
Hristos te iubeşte. N-a făcut El oare rezerve pentru tine, ca să poţi 
avea ajutor, atunci când te afli în situaţii dificile? „Ce aş fi putut face 
viei Mele“, spune EI, „şi nu i-am făcut? Pentru ce a făcut ea struguri 
sălbatici, când Eu mă aşteptam să facă struguri buni?“ Roadele pe 
care Domnul Hristos le aşteaptă, după ce a avut pentru biserica Sa o 
grijă plină de răbdare, sunt: credinţă, răbdare, iubire, îngăduinţă, o 

gândire cerească, blândeţe. Acestea sunt ciorchine de roade care se 
maturizează atât în mijlocul furtunii, norului şi întunericului, cât şi 
în lumina soarelui. 

Fratele ___ s-a alăturat bisericii, dar nu Domnului. El are o religie 
anemică. Nu este cinstit cu Dumnezeu şi este plin de sine. A pierdut 
mult prin unirea cu persoane care nu au spiritul Domnului Hristos. 
Lui îi lipseşte aproape orice har. Este fără de folos pentru el însuşi şi 
o mare piatră de pouicnire pentru biserică. Scumpe frate, Satana te-a 
controlat într-o mare măsură; gândurile tale sunt nesfinţite, acţiunile 
tale nu sunt în armonie cu spiritul unui adevărat creştin. Tu ţi-ai 
pricinuit propria ta boală; tu trebuie să fii propriul tău restaurator, 
cu ajutorul Medicului divin. Puterile tale morale sunt slabe din lipsă 
de hrană. Tu flămânzeşti spiritual după adevărul biblic — pâinea 
vieții. Ai nevoie să-ţi iei hrana zilnică din Butucul cel viu al viței. 
Biserica nu primeşte nici o tărie de la tine, şi în starea ta prezentă, ar 
fi mai bine fără tine, căci acum, dacă apare în calea ta vreun necaz 
şi tu nu poţi controla problemele, te dai înapoi cu încăpățânare, fiind 
o povară fără viaţă pentru biserică. Tu nu porţi nici o povară sau 
greutate pentru cauza lui Dumnezeu. Domnul te-a suportat mult, 
dar există o limită a răbdării Sale; o linie dincolo de care te poţi 
aventura, dar unde Duhul Său nu Se va mai lupta cu tine, ci te va 
lăsa în propria ta stricăciune, mânjit de egoism şi înjosit de păcat. 

Fratele ___nu are un spirit bun. Dispoziţia sa de a conduce îi face 
rău, pentru că nu este potrivit pentru o astfel de lucrare. El poate să 
facă o lucrare bună în comunitate, dacă eul nu este înălţat. Mai multă 
bunătate şi umilinţă vor face ca eforturile lui să fie o binecuvântare 
pentru comunitate, şi nu un blestem. 

Frate şi soră ___:În dreptul numelor voastre din registrul cerului 
am văzut scris cuvântul „lipsă“. Aveţi nevoie să fiţi goliţi de eul 
vostru, iar templul sufletului să fie curăţit. Amândoi aveţi capacitatea 
de a face bine, dar ea nu este sfinţită. Aveţi mari deficienţe în ceea 
ce priveşte simplitatea şi sfinţenia. Dacă comunitatea ar fi lăsată spre 
a fi modelată de standardul vostru religios, ar fi demoralizată, având 
o formă lumească, neconsacrată. Aţi fi putut fi o mare binecuvântare 
pentru comunitate, dar în mare măsură aţi dat greş. Domnul Isus vă 
somează să părăsiţi spiritul lumii. Soră____, sunt alarmată de starea 
ta şi pentru aceia care vin în contact cu influenţa ta. Ai atins un 
standard foarte scăzut. „Ce seamănă omul aceea va şi secera.“ Prin 

cuvintele şi faptele voastre, voi semănaţi sămânţa. Voi semănaţi în 
firea pământească sau în Duhul. În ziua socotelilor finale, fiecare 
trebuie să pună mâna pe seceră şi să secere recolta semănată cu 
mâna sa. 

Soţul tău şi-a greşit lucrarea. Când îşi va umili inima asemenea 
unui copilaş, când va ajunge să-şi dea o mai mică importanţă şi va 
simţi o mai mare nevoie de ajutorul lui Dumnezeu, atunci va fi acolo 
unde poate fi folosit spre slava lui Dumnezeu. Dar, aşa cum este el, 
nu-şi poate da seama de nevoile lucrării. Se vede prea mult „marele 
eu“ şi prea puţin Domnul Isus în viaţa şi caracterul multora de aceea, 
Dumnezeu nu va primi nimic din mâinile lor. Dar puţini îşi dau 
seama de solemnitatea timpului în care trăim — ziua pregătirii lui 
Dumnezeu. Dacă ai fi convertit şi ţi-ai devota capacitatea studiind 
cum să zideşti comunitatea, în loc să o slăbeşti ajutându-l pe vrăjmaş 
în lucrarea lui de a duce pe membrii ei în lume, ai câştiga zilnic 
o experienţă valoroasă. Fratele ____ a fost o mare piedică pentru 
biserică. El n-ar trebui să fie membru al bisericii, până când viaţa sa 
zilnică nu va fi în armonie cu mărturisirea sa de credinţă. Dumnezeu 
nu-l recunoaşte ca pe un copil al Său. El se află astăzi sub steagul cel 
negru al puterilor întunericului. Satana îl are în totul sub controlul 
său. 

Asemenea influenţe ca acestea, puternice, descurajatoare, au fost 
pentru biserică un val aproape prea puternic să i se împotrivească. 
Zece membri care umblă în toată umilinţa judecății şi gândirii lor 
vor avea o putere mult mai mare asupra lumii decât are întreaga 
comunitate, cu membrii ei de acum, dar lipsiţi de unitate. Cu cât 
există mai multe elemente de dezbinare şi lipsă de armonie, cu atât 
va fi mai puţină putere spre bine în biserică şi în lume. 

O, fraţii mei, dacă aş putea face clar înţelegerii voastre întunecate, 
marea primejdie în care vă aflaţi! Fiecare acţiune, bună sau rea, 
pregăteşte terenul pentru repetarea ei. Cum a fost în cazul lui Faraon? 
Declaraţia din Sfânta Scriptură este aceea că Dumnezeu i-a împietrit 
inima şi la fiecare repetare a luminii în manifestarea puterii lui 
Dumnezeu, declaraţia se repetă. De fiecare dată când el refuza să se 
supună voinţei lui Dumnezeu, inima sa devenea mai împietrită şi mai 
puţin impresionabilă de către Duhul lui Dumnezeu. El a semănat 
sămânţa încăpăţânării şi Dumnezeu a lăsat-o să germineze. El ar 
fi putut s-o prevină printr-o minune, dar nu acesta era planul Său. 

EI i-a îngăduit să crească şi să producă un seceriş după soiul ei, 
demonstrând astfel credincioşia Sfintei Scripturi. „Ce seamănă omul 
aceea va şi secera.“ Când un om plantează îndoieli, el va secera 
îndoieli. Respingând prima rază de lumină şi apoi fiecare rază ce 
a urmat, Faraon a mers de la un anume grad de împietrire a inimii 
la altul, până când corpurile reci, moarte, ale primilor născuţi n-au 
făcut decât să oprească necredinţa şi încăpăţânarea lui pentru o clipă. 
Apoi, hotărât să nu se supună căii lui Dumnezeu, el şi-a continuat 
drumul cu încăpățânare, până când apele Mării Roşii l-au acoperit 
cu totul. 

Cazul acesta este redat în raportul Sfintei Scripturi spre folo- 
sul nostru. Ceea ce a avut loc în inima lui Faraon, exact acelaşi 
lucru va avea loc în fiecare suflet care neglijează să se împărtăşească 
de lumină şi să umble imediat în lumina razelor ei. Dumnezeu nu 
distruge pe nimeni. Păcătosul se distruge singur prin propria sa nepo- 
căinţă. Când o persoană neglijează o dată să dea ascultare invitaţiilor, 
mustrărilor şi avertizărilor Duhului lui Dumnezeu, conştiinţa sa se 
împietreşte şi data următoare când este mustrat va fi mult mai dificil 
să se supună şi să asculte decât înainte. Şi astfel se va întâmpla cu 
fiecare repetare. Conştiinţa este vocea lui Dumnezeu ce se aude în 
mijlocul conflictului pasiunilor omeneşti; când i se rezistă, Duhul 
lui Dumnezeu este întristat. 

Noi dorim să înţelegem cum se distruge sufletul. Aceasta are 
loc nu pentru că Dumnezeu dă un decret potrivit căruia omul nu va 
fi mântuit. El nu aruncă un întuneric înaintea ochilor, întuneric ce 
nu poate fi pătruns. Dar omul, la început, rezistă unei influenţe a 
Duhului lui Dumnezeu şi, rezistându-i o dată, este mult mai uşor să 
facă acelaşi lucru şi a doua oară, apoi şi mai uşor a treia oară şi cu 
mult mai uşor a patra oară. Apoi vine secerişul care să fie strâns din 
sămânţa necredinţei şi a împotrivirii. O, ce seceriş al îngăduinţelor 
păcătoase se pregăteşte pentru seceră! 

Când studierea Sfintei Scripturi şi rugăciunea tainică sunt negli- 
jate o dată, apoi ele pot să fie omise cu o mult mai mică mustrare de 
conştiinţă. Va fi apoi o lungă listă de omisiuni, toate datorate unei 
singure dispoziţii sufleteşti semănate în terenul inimii. Pe de altă 
parte, fiecare rază de lumină cultivată va aduce un seceriş de lumină. 
Ispita, o dată rezistându-i-se, va aduce a doua oară putere pentru o şi 
mai fermă rezistenţă; fiecare nouă biruinţă câştigată asupra eului va 

netezi calea pentru un triumf mai mare şi mai nobil. Fiecare biruinţă 
este o sămânță semănată pentru viaţa veşnică. 

Este o mare nevoie de lucrători zeloşi, credincioşi şi cu lepădare 
de sine în comunităţile noastre din toată ţara. Nimeni nu poate lucra 
în Şcoala de Sabat sau în lucrarea de temperanţă fără să culeagă 
un seceriş bogat, nu numai la sfârşitul lumii, ci şi în viaţa aceasta. 
Chiar în efortul de a lumina şi binecuvânta pe alţii, propriile lui 
vederi vor deveni mai clare şi mai largi. Cu cât ne vom strădui să 
explicăm adevărul altora, cu iubire pentru suflete, cu atât vederile 
noastre vor deveni mai clare şi mai largi. Aceasta deschide totdeauna 
noi frumuseți, noi puteri pentru înţelegerea celui ce expune. 

Există lucrători buni în comunitatea voastră şi aceşti lucrători 
care manifestă lepădare de sine nu vor cunoaşte niciodată cât de mult 
bine au făcut prin eforturile lor perseverente în câmpurile misionare. 
Dar Domnul solicită mai mulţi bărbaţi şi femei din comunitate decât 
aceia care s-au supus cerinţelor Lui. Unele dintre pietrele ce compun 
templul cel sfânt al lui Dumnezeu reflectă lumina ce străluceşte 
asupra lor de la Domnul Isus Hristos, în vreme ce alţii nu transmit 
nici o lumină, arătând astfel în mod clar că ei nu sunt pietre vii 
alese, preţioase. Ei nu sunt spirituali, nu practică rugăciunea, fiind în 
schimb vorbăreţi şi nereligioşi. Adevăraţii creştini vor copia modelul 
dat lor de Mântuitorul nostru şi fiind umili şi răbdători, binevoitori, 
uşor de înduplecat, liberi de orice îngâmfare şi încăpățânare. 


Primejdii ce confruntă pe tineri 


Domnul ___are o natură pe care Satana o foloseşte cu un succes 
remarcabil. Din acest caz, tânărul ar trebui să înveţe o lecţie cu 
privire la căsătorie. Soţia sa şi-a urmat sentimentele şi impulsurile, 
şi nu raţiunea şi judecata în alegerea unui tovarăş de viaţă. A fost 
oare căsătoria lor rezultatul unei adevărate iubiri? Nu, nu; ea a fost 
rezultatul impulsului — o pasiune oarbă şi nesfinţită. Nici unul 
n-a fost pregătit pentru responsabilităţile vieţii de căsătorie. Când 
noutatea unei noi ordini a lucrurilor s-a consumat şi fiecare a ajuns 
să-l cunoască pe celălalt, a devenit oare dragostea lor mai puternică, 
afecțiunile lor mai profunde şi vieţile lor împletite laolaltă într-o 
frumoasă armonie? A fost cu totul invers. Cele mai rele trăsături de 
caracter au început să se adâncească prin exerciţiu şi, în loc să fie 

o viaţă fericită, viaţa lor de căsătorie a fost una de necazuri tot mai 
mari, în mod deosebit pentru soţie. Dumnezeu, în mila Sa, a pus-o 
la probă, i-a cruțat viaţa şi i-a lungit timpul de probă cu scopul ca ea 
să poată obţine pregătirea necesară pentru viaţa viitoare. 

Soţul ei are un caracter foarte defectuos. Fără o transformare 
deplină prin harul lui Dumnezeu, el nu va fi pregătit pentru a se 
lega prin căsătorie cu vreo femeie. El este atât de plin de eu, atât de 
dedat obiceiului satisfacerii egoiste a plăcerilor, încât mai degrabă 
este nevoie ca el să se autodisciplineze decât să facă ceva pentru 
disciplina soţiei sau a copiilor. Mintea acestui om a fost modelată 
într-o formă inferioară. El a încurajat trivialitatea şi trăsături de 
caracter neplăcute atât de mult, încât mi s-a descoperit că este puţin 
probabil să aibă în caracterul său vreo însuşire spre mântuire. Nu 
este decât o singură speranţă, şi aceasta este aceea ca el să se vadă pe 
sine aşa cum este şi să ajungă atât de plin de dispreţ şi scârbit de sine, 
încât să caute o inimă nouă, să fie născut din nou şi să devină un om 
nou în Isus Hristos. El trebuie să devină un om harnic. Hărnicia va fi 
pentru el de mare ajutor. Atitudinea sa este neplăcută lui Dumnezeu, 
prin aceea că el invită ispitele. Lipsa sa de bunăvoință, amenințările 
sale, spiritul său nesupus şi necurtenitor îl fac să ajungă un blestem 
pentru el şi pentru alţii. Comportamentul său faţă de mama soției sale 
a fost nepoliticos, aspru şi nedelicat. De aici înainte, atât preocuparea 
soţului, cât şi a soţiei ar trebui să fie de a evita tot ceea ce conduce 
la ceartă şi să păstreze legământul căsătoriei nerupt. 

Asemenea căsătorii nesfinţite umplu rândurile păzitorilor Saba- 
tului. Dumnezeu doreşte ca toţi copiii Săi să fie fericiţi şi, dacă vor 
învăţa de la El, îi va scăpa din mizeria zilnică ce vine ca o consecinţă 
a acestei uniri nefericite. Multe căsătorii nu pot decât să fie produ- 
cătoare de mizerie; şi cu toate acestea, mintea tinerilor aleargă pe 
calea aceasta pentru că Satana îi conduce acolo, făcându-i să creadă 
că trebuie să se căsătorească pentru a fi fericiţi, când, de fapt, ei nu 
au capacitatea să se stăpânească pe ei înşişi sau să susţină o familie. 
Aceia care nu sunt dispuşi să se adapteze la temperamentul celuilalt, 
astfel încât să evite deosebirile neplăcute şi discuţiile, n-ar trebui 
să facă acest pas. Dar acesta este unul din paşii fascinanţi ai zilelor 
din urmă, prin care mii sunt ruinaţi atât pentru viaţa aceasta, cât şi 
pentru cea viitoare. Ar trebui să ne ferim ca de lepră de imaginaţia şi 
sentimentalismul bolnav. Multora dintre tinerii şi tinerele din veacul 

acesta le lipseşte virtutea; de aceea, este nevoie de o mare atenţie. 
Un caracter virtuos este temelia pe care trebuie să clădim; dar dacă 
temelia dispare, clădirea nu mai valorează nimic. Celor care au cul- 
tivat un caracter virtuos, deşi poate că le lipsesc alte calităţi care ar 
fi de dorit, aceasta poate să le confere o reală valoare morală. 

Pentru ca biserica să prospere, membrii ei trebuie să depună un 
efort stăruitor spre a cultiva preţioasa plantă a iubirii. Fie ca ea să 
aibă orice avantaj ca să poată să înflorească în inimă. Orice adevărat 
creştin va dezvolta în viaţa lui caracteristicile iubirii divine; el va 
da pe faţă un spirit de îngăduinţă, de binefacere şi eliberare de orice 
invidie şi gelozie. Această dezvoltare a caracterului în cuvânt şi faptă 
nu va fi respingătoare sau inaccesibilă, rece şi indiferentă faţă de 
interesele altora. Persoana care cultivă planta cea prețioasă a iubirii 
va fi plină de un spirit de lepădare de sine şi nu va renunţa la controlul 
de sine, chiar când este provocată. El nu va pune în sarcina altora 
motive şi intenţii rele, ci se va întrista din cauza păcatului atunci 
când acesta se vede în oricare dintre ucenicii Domnului Hristos. 

Iubirea nu se laudă. Ea este un element umil; ea niciodată nu 
face pe un om să se îngâmfe, să se înalțe pe sine. Iubirea pentru 
Dumnezeu şi pentru semenii noştri nu va fi dată pe faţă prin acte 
de nechibzuinţă şi nici nu ne va face să fim aroganţi, căutători de 
greşeli sau dictatori. Dragostea nu se umflă de mândrie. Inima în 
care domneşte iubirea va fi îndrumată spre un comportament nobil, 
curtenitor şi plin de milă faţă de alţii, fie că aceştia sunt de acord sau 
nu cu gusturile noastre, dacă ne respectă sau nu sau dacă ne tratează 
rău. Iubirea este un principiu activ; ea păstrează totdeauna înaintea 
noastră ceea ce este bun la alţii, împiedicându-ne astfel să acţionăm 
nechibzuit şi ajutându-ne să nu dăm greş în obiectivul nostru de a 
câştiga suflete pentru Hristos. Dragostea nu caută, nu umblă după 
ale sale. Ea nu-i va îndemna pe oameni să caute comoditatea şi 
satisfacerea eului. Respectul pe care îl dăm eului este ceea ce face 
ca adesea să împiedicăm creşterea iubirii. 

Sunt oameni săraci şi necunoscuţi, a căror viaţă Dumnezeu o 
va accepta şi o va face să fie de folos pe pământ şi plină de slavă 
în ceruri, dar Satana lucrează în mod persistent pentru a înfrânge 
planurile Sale şi a-i trage în jos la pieire prin căsătorie cu aceia al 
căror caracter îi determină să se arunce împotriva mersului normal 
al vieţii. Foarte puţini sunt aceia care ies biruitori din această situaţie 

dificilă. Frate „tu eşti dispus să experimentezi şi să încerci să 
dovedeşti că vei fi o excepţie de la regula generală. Iosif a fost unul 
dintre puţinii care au putut să se împotrivească ispitei. A arătat că 
are ochiul îndreptat numai spre slava lui Dumnezeu. El a manifestat 
o înaltă consideraţie faţă de voia lui Dumnezeu, fie că se afla în 
celula închisorii, fie că stătea lângă tron. El ducea cu sine religia 
sa oriunde mergea şi în orice situaţie se afla. Adevărata religie are 
o putere atotcuprinzătoare. Ea dă tonul la tot ceea ce face omul. 
Nu trebuie să ieşi din lume pentru a fi creştin, ci trebuie să porţi cu 
tine religia ta, cu toată influenţa ei sfinţitoare, în tot ceea ce faci şi 
spui. Tu poţi foarte bine să te achiţi de datoriile pe care ţi le impune 
situaţia în care te-a aşezat Dumnezeu, păstrând inima fixată asupra 
lucrurilor cereşti, rupând astfel vraja ce este asupra ta prin tovărăşii 
neînţelepte. Dacă ai fi urmat lumina, ai fi acum în stare să scapi de 
cursele pe care aceia care nu recunosc voia lui Dumnezeu le-au pus 
pentru a-ţi prinde sufletul în cursă. 

Un alt punct evident în caracterul lui Iosif, vrednic de imitat de 
către toţi tinerii, este profundul lui respect. Întâmpinându-şi tatăl cu 
lacrimi în ochi, într-o îmbrăţişare plină de afecţiune şi iubire, s-a 
prins de gâtul său. El avea simţământul că nu poate să facă suficient 
de mult pentru binele şi liniştea părinţilor lui şi a vegheat asupra 
anilor bătrâneţii lor cu o iubire tot atât de gingaşă ca şi a unei mame. 
N-a precupeţit nimic, nici un efort ca să-şi arate respectul şi iubirea 
în toate ocaziile. Iosif este un exemplu a ceea ce trebuie să fie un 
tânăr. Iubirea manifestată pentru mama ta va da pe faţă o frumoasă 
trăsătură de caracter, pe care Dumnezeu o va aproba. 

Lipsa respectului faţă de sfatul unor părinţi evlavioşi este unul 
dintre semnele importante ale acestui veac degenerat. În ţara noastră 
sunt multe vieţi care se află în întuneric şi sunt nefericite datorită unui 
pas făcut în întuneric. Printr-un singur act de neascultare, mulţi tineri 
şi-au distrus întreaga viaţă şi au zdrobit de durere inima unei mame 
iubitoare. Dumnezeu nu te va considera nevinovat dacă urmezi un 
asemenea drum în viaţă. Dispreţuind sfatul unei mame temătoare de 
Dumnezeu, care şi-ar da bucuros viaţa pentru copiii ei, calci porunca 
a cincea. Nu ştii, nu-ţi dai seama încotro te duc paşii tăi. 

Insist din nou pentru ceea ce se cuvine mamei, iubirii unei mame. 
Nu poate fi o mai nedemnă lipsă de recunoştinţă decât aceea care 
însoţeşte păcatul neascultării de o mamă creştină. În zilele copilăriei 

tale neajutorate, ea a vegheat asupra ta; rugăciunile şi lacrimile ei 
sunt martore înaintea cerului pentru modul plin de iubire în care 
te-a crescut. Ea a muncit din greu şi a făcut planuri pentru copiii 
ei, a gândit, s-a rugat şi a practicat renunţarea de sine. În decursul 
întregii tale vieţi, inima ei a fost neliniştită şi plină de zel pentru 
binele tău. Şi, cu toate acestea, acum îţi urmezi propriul tău drum; 
urmezi propria ta voinţă oarbă şi încăpăţânată, fără să ţii seama de 
secerişul amar pe care îl vei strânge şi de necazul pe care îl vei aduce 
asupra ei. 

Neputinţele se îngrămădesc asupra mamei tale. Ea are nevoie de 
tine; orice ajutor pe care i-l dai va fi foarte preţios pentru ea. Tu eşti 
singurul dintre copiii ei spre care se poate îndrepta. Ei nu simt nici o 
obligaţie faţă de ea. Dar vei constata că privilegiul pe care îl ai s-ar 
putea să fie pierdut în curând. Totuşi, să nu crezi că, dacă neglijezi 
privilegiul pe care îl ai şi datoria ta de fiu, mama ta va suferi. Ea 
are prieteni buni care ar considera un privilegiu să îndeplinească 
îndatoririle de la care tu te sustragi. Dumnezeu o iubeşte pe mama 
ta şi Se va îngriji de ea. Dacă propriii ei copii o neglijează, El va 
scoate pe alţii care să facă lucrarea pe care ar fi trebuit s-o facă ei, 
primind astfel binecuvântarea care le era oferită. Este privilegiul lor 
de a face ca ultimele ei zile să fie cele mai bune şi cele mai fericite. 

Îţi spun deschis, Dumnezeu este nemulţumit de atitudinea ta. 
Înaintea ta sunt necazuri pe care tu nu le observi, dar care pot fi 
evitate dacă alegi să dai ascultare sfatului înţelept. Mântuitorul 
nostru te-a făcut obiectul preocupărilor Sale neobosite şi al grijii 
Sale pline de gingăşie, ca să fii înţelept şi să nu te ruinezi. El tânjeşte 
după tine cu o neţărmurită milă şi iubire, exclamând: „De câte ori 
am vrut să strâng pe fiii tăi, cum îşi strânge găina puii sub aripi, şi 
n-aţi vrut“. Inima ta lipsită de înţelepciune te-a îndepărtat de sfatul 
celor mai buni prieteni ai tăi. 

Datorită avertizărilor pline de căldură şi credincioşie care voiau 
să te apere împotriva greşelilor vieţii, ai crezut că eşti de un mare 
bine pentru biserică. Este adevărat că eşti capabil, în Isus Hristos, de 
a te face de folos; dar, cu toate acestea, atât Domnul Isus Hristos, cât 
şi biserica pot să meargă înainte şi fără tine. Dacă vrei, te poţi uni 
cu armata urmaşilor Domnului Hristos, te poţi împărtăşi de luptele 
şi biruinţele ei. Dar dacă alegi să nu faci lucrul acesta, armata celor 
ce aleg lepădarea de sine sub steagul însângerat al crucii va merge 

înainte spre o biruință sigură, şi pe tine te va lăsa în urmă. Dacă 
alegi să-ţi conduci propriul tău vas şubred peste apele învolburate 
ale vieţii tale, trebuie să răspunzi pentru această îndrăzneală şi să fii 
răspunzător pentru rezultat. 

Dacă ai putea vedea cum ai ajuns atât de slab în ceea ce priveşte 
principiul, dacă ai putea vedea cum cinstea şi onoarea ta sunt în 
primejdie, ai vedea atunci că Dumnezeu nu este cu tine şi că nu 
trebuie să stai în locul de răspundere pe care îl ocupi acum; eşti 
nevrednic de acest lucru. Inima mea este într-adevăr tristă când ştiu 
ce ai fi putut ajunge dacă te-ai fi predat cu totul lui Dumnezeu şi 
dacă ai fi văzut puterea pe care vrăjmaşul o are asupra ta. 

Lucrarea Şcolii de Sabat este importantă şi toţi aceia care sunt 
interesaţi de adevăr se vor strădui să o facă prosperă. Fratele__- 
_ar fi putut sluji bine în această ramură a lucrării, dacă el şi alţii 
din comunitate ar fi urmat un drum drept. Dar el a fost prea mult 
lăudat şi răsfăţat. Aceasta aproape l-a ruinat. Domnul poate să-şi facă 
lucrarea şi fără el, dar el nu-şi poate permite să o facă fără Dumnezeu. 
Domnul a încredinţat lucrarea Sa unor oameni cu mâinile şi inimile 
curate; de aceea, este o onoare să porţi răspunderi pentru cauza Sa. 

Lucrarea cumpătării este, de asemenea, vrednică de cele mai 
bune strădanii ale tale. Dar trebuie avută o mare grijă în a face ca 
întâlnirile cumpătării să fie cât mai înălţătoare şi înnobilatoare cu 
putinţă. Evitaţi o lucrare superficială şi tot ceea ce are un caracter 
teatral. Aceia care ajung să-şi dea seama de caracterul solemn al 
acestei lucrări vor păstra sus standardul. Dar este o clasă de oameni 
care nu au un respect real pentru cauza temperanţei; singura lor 
preocupare este aceea de a-şi etala isteţimea pe scenă. Cei curaţi, 
serioşi şi care gândesc profund şi aceia care înţeleg scopul acestei 
lucrări vor fi încurajați să lucreze în aceste mari ramuri ale reformei. 
Aceştia poate că nu sunt mari intelectuali, dar, dacă sunt curaţi şi 
umili, temători de Dumnezeu şi sinceri, Domnul va accepta lucrul 
lor. 

Societăţi literare sunt organizate în mod frecvent, dar, în nouă 
cazuri din zece, ele s-au dovedit a fi mai degrabă o pagubă pentru 
suflete decât o binecuvântare. Aceasta datorită faptului că s-a făcut 
o alianţă cu lumea sau cu o clasă de oameni a cărei tendinţă este 
totdeauna aceea de a îndepărta de ceea ce este solid spre superficial, 
de la ceea ce este real, la ficţiune. Societăţile literare ar putea fi 

de mare folos, dacă ar fi conduse de un element religios; dar, mai 
curând sau mai târziu, elementul nereligios este mai mult ca sigur 
că va câştiga ascendență şi va avea o influență conducătoare asupra 
lor. Tot aşa este şi cu societățile noastre de temperanță. Solemnitatea 
lucrării este în totul acoperită cu ceea ce este superficial şi o continuă 
ispită este aşezată înaintea tinerilor pe care noi dorim să-i salvăm. 

Faptele sunt înaintea noastră. Purtătorii de poveri dintre voi 
adorm în tăcerea mormântului. Membrii activi ai comunităţii, ade- 
văraţii lucrători în orice reformă, sunt aproape trecuţi de punctul de 
apogeu al vieţii şi puterea lor, fizică şi intelectuală, este în declin. 
Noi trebuie să ne gândim cu neliniște cine se va ridica şi le va lua 
locul. Cui trebuie să li se încredinţeze interesele vitale ale bisericii? 
Întrebarea aceasta trebuie să fie pusă de noi cu cea mai profundă 
preocupare. Cine va purta răspunderile cauzei lui Dumnezeu, atunci 
când alţi câţiva purtători de poveri vor cădea? Noi nu putem decât să 
privim cu nelinişte la tinerii de astăzi ca fiind aceia care trebuie să ia 
aceste poveri şi asupra cărora trebuie să fie puse aceste răspunderi. 
Ei trebuie să preia lucrarea de acolo de unde au lăsat-o alţii şi com- 
portarea lor va hotărî dacă moralitatea, religia şi sfinţenia, care este 
vitală, vor predomina sau dacă imoralitatea şi necredincioşia vor 
corupe şi vor nimici tot ce este valoros. Modul în care este păstrat 
standardul astăzi va determina viitorul. 

Părinţi, vreţi să arătaţi acum, prin felul vostru de a fi şi a acţiona, 
că restricţiile sănătoase, ordinea cea bună, armonia şi pacea vor fi 
principiul care conduce? Sau aceia a căror viaţă arată că au o minte 
uşuratică şi sunt jos de tot pe scara valorii morale au o influenţă 
modelatoare şi stăpânitoare? Dumnezeu cheamă pe poporul Său 
credincios să menţină comuniunea cu El, să-şi curețe sufletul, um- 
blând în umilinţă pe urmele paşilor Domnului Hristos. Dumnezeu 
vă cheamă să daţi la o parte mândria părerilor personale, a îmbrăcă- 
mintei, a înălţării de sine, şi să lăsaţi ca facultăţile, capacităţile bune 
şi nobile ale minţii să se întărească prin folosire. 

Doresc cei care mărturisesc cele mai solemne adevăruri ce au 
fost aduse vreodată celor muritori să fie credincioşi faţă de principii? 
Dacă vor să aibă o influenţă care să conducă lumea la o cercetare 
serioasă, atunci îmbrăcămintea şi vorbirea lor trebuie să fie într-o 
strictă armonie cu credinţa lor. Aceia care sunt mai în vârstă trebuie 
să-i educe pe tineri, prin cuvânt şi exemplu, ca să ştie cum să-şi 

îndeplinească acele cerinţe pe care societatea şi Făcătorul lor le-au 
pus asupra lor. Asupra acestor tineri trebuie să fie puse răspunderi 
grele. Întrebarea care se pune este aceea dacă ei sunt capabili să 
se conducă pe ei înşişi şi să stea în puritatea bărbăţiei dată lor de 
Dumnezeu, scârbindu-se de tot ce conţine imoralitate şi discordie. 

Pot să spun ceva care să facă impresie asupra celor tineri? Nicio- 
dată mai înainte n-a fost atât de mult în joc; niciodată n-au depins 
rezultate atât de importante de o generaţie, ca de cei care vin acum 
pe scena acţiunii. Nici pentru un singur moment n-ar trebui să creadă 
că ei pot ocupa orice poziţie de încredere, fără a avea un caracter 
bun. Aceasta este tot aşa ca şi cum s-ar aştepta să culeagă struguri 
din mărăcini sau smochine din ciulini. Un caracter bun trebuie să fie 
zidit cărămidă cu cărămidă, fiecare zi crescând în raport cu efortul 
făcut. Acele caracteristici pe care le vor lua cu ei la cer trebuie să 
fie obţinute printr-o silitoare exercitare a propriilor lor capacităţi, 
îmbunătăţind fiecare avantaj pe care providenţa li-l dă şi prin le- 
gătura cu Izvorul a toată înţelepciunea. Nu ţintiţi la un standard 
scăzut. Judecata voastră să nu fie modelată într-o formă inferioară. 
Caracterele lui Iosif şi Daniel sunt modele bune pe care să le urmaţi, 
dar Domnul Hristos este modelul perfect. 

Unii dintre fraţii şi surorile din comunitatea au făcut o bună 
lucrare misionară, dar interesul lor nu trebuie să slăbească. Câţiva 
au făcut mai mult decât puteau, dar era de datoria lor să facă aceasta. 
Toţi pot face ceva în această lucrare şi nimeni nu este scuzat. Domnul 
doreşte ca toţi aceia care mărturisesc Numele Lui să devină lucrători 
zeloşi pentru El. Este necesar ca fiecare membru al bisericii, în 
mod individual, să zidească pe Stâncă, pe Isus Hristos. O furtună 
se ridică la orizont, care va zdruncina şi va pune la probă până la 
extrem temelia spirituală a fiecăruia. De aceea, evitaţi să construiți 
pe nisip; căutaţi stânca. Săpaţi adânc; puneţi-vă o temelie sigură. 
Zidiţi, o, zidiţi pentru veşnicie! Zidiţi cu lacrimi, cu rugăciuni din 
inimă. De aici înainte, fiecare dintre voi să-şi facă viaţa frumoasă 
prin fapte bune. Oamenii de care este cea mai mare nevoie astăzi sunt 
cei asemenea lui Caleb. Ceea ce va conferi comunităţilor noastre 
vigoare şi succes în eforturile lor nu este o lucrare agitată, ci una 
liniştită, umilă; nu o lucrare de paradă, ceva bombastic, ci un efort 
plin de răbdare, cu rugăciune şi perseverent. 

„Cine nu este cu Mine“, spunea Domnul Hristos, „este împotriva 
Mea.“ Cei de care este nevoie acum sunt bărbaţi şi femei ce sunt 
cu toată inima şi în mod serios hotărâți. Domnul Hristos şi-a cernut 
urmaşii din nou, până când, la un moment dat, au rămas numai 
unsprezece şi câteva femei credincioase care să pună temelia bisericii 
creştine. Vor fi şi din aceia care se vor da înapoi atunci când trebuie 
să fie purtate poveri; dar când biserica este fierbinte, aceştia sunt 
plini de entuziasm, cântă, strigă şi devin şi ei bucuroşi; dar priviţi la 
ei. Când zelul acesta trece, numai puţini Calebi credincioşi vor ieşi 
înainte şi vor da pe faţă principii neabătute. Aceştia sunt sarea care 
dă gust. Când lucrarea merge greu, atunci comunităţile îşi dezvoltă 
adevărații susținători. Aceştia nu vor vorbi despre eu, nu vor lua 
apărarea eului, ci îşi vor pierde identitatea în Isus Hristos. Pentru 
a fi mare în Împărăţia lui Dumnezeu, trebuie să fii asemenea unui 
copilaş în umilinţă, în simplitatea credinţei şi în puritatea iubirii. 
Orice mândrie trebuie să piară, orice gelozie să fie biruită, trebuie 
să se renunţe la orice ambiţie pentru supremație şi să fie încurajate 
bunătatea şi încrederea asemenea unui copilaş. Toţi aceştia vor găsi 
în Hristos Stânca lor de apărare, turnul lor cel puternic de scăpare. 
În El trebuie să se încreadă fără rezervă, şi El niciodată nu-i va trăda. 

O, dacă toţi aceia care cred adevărul prezent vor fi avertizaţi 
să-L caute pe Domnul! Gândul infinitei bunătăţi a lui Dumnezeu 
şi iubirea Lui neegalată îi vor influenţa pe toţi să urmeze exemplul 
Său. Dar nu acesta este cazul aici. Unele dintre surorile noastre 
manifestă un interes prea mare pentru îmbrăcăminte şi pentru a 
face paradă; ele nu se îmbracă deloc în armonie cu sfânta noastră 
credinţă. Acest lucru este adevărat pentru sora ___. Lumea ar trebui 
să aibă un exemplu mai bun decât acela pe care îl dă ea. Ar trebui 
să simtă responsabilitatea dată ei de Dumnezeu şi să pună toată 
greutatea influenţei ei de partea Domnului Hristos şi să caute să 
facă mai puţin lumegşti pe aceia cu care vine în legătură. Ea şi sora 
____ar fi de un mai mare folos bisericii dacă vor încuraja simplitatea 
în îmbrăcăminte atât în ceea ce le priveşte, cât şi în dreptul altora. 
Acele surori care sunt croitorese şi care studiază jurnalele de modă le 
conduc în mod frecvent şi pe celelalte surori din comunitate să facă 
ceea ce este neplăcut lui Dumnezeu, încurajându-le să-şi croiască şi 
să-şi împodobească rochiile, imitându-le pe cele din lume. Efortul 
acestor surori în facerea de bine ar fi mult mai bine plăcut Domnului 

dacă s-ar vedea în viaţa lor mai puţină preocupare pentru toalete, mai 
puţină vorbire ieftină şi lumească şi mai puţine vizite; mai puţină 
murmurare şi plângere împotriva pastorilor care lucrează pentru voi 
şi mai multă rugăciune şi studiere a Sfintelor Scripturi. 

Domnul este nemulţumit de atitudinea multora din biserică faţă 
de unii dintre fraţii lor slujitori. El vă somează să încetaţi vorbirea 
voastră plină de cruzime şi să rostiţi cuvinte de încurajare în locul 
murmurării, al nemulțumirii şi găsirii de greşeli. Domnul Hristos vă 
vorbeşte în persoana sfinţilor Săi, dar voi aţi disprețuit sfatul Său şi 
aţi respins mustrarea Sa. Nu mai faceţi lucrul acesta. Fratele____ are 
o lucrare de făcut, nu numai în Est, ci şi în multe alte locuri. Domnul 
va fi cu el şi îl va face să prospere, dacă se va ascunde în Hristos. El 
nu este infailibil; poate să greşească adesea în judecata sa. Dar ai 
grijă cum vorbeşti, ca nu cumva să faci să nu aibă efect cuvintele pe 
care Dumnezeu i-a poruncit să le rostească. 

Când va şti care este voia lui Dumnezeu, el nu va ezita să o 
facă, chiar dacă aceasta îl va costa viaţa. În timp ce mulţi dintre voi 
plănuiţi cum să fiţi plăcuţi vouă înşivă şi să aveţi o viaţă uşoară, el 
şi-a pus întreaga viaţă în slujba lui Dumnezeu, pentru cauza Sa. În 
timp ce studia şi plănuia în interesul cauzei lui Dumnezeu, uneori 
el a dat pe faţă asprime şi spirit tăios, care i-au făcut pe alţii să-l 
judece greşit. Scopul său n-a fost acela de a-şi aduce lui avantaje, ci 
cauzei lui Dumnezeu pe care o iubea. În timp ce Domnul doreşte ca 
să susţineţi cu credincioşie mâinile slujitorilor Săi încercaţi, El vă 
avertizează împotriva faptului de a vă pune o prea mare încredere în 
aceia care au venit de curând la credinţă sau despre care nu ştiţi ce 
viaţă şi activitate au avut în trecut. 

Este privilegiul vostru acela de a fi o comunitate prosperă şi 
fericită. Fiecare dintre voi să-şi cerceteze propria lui inimă, să-şi 
curețe templul mânjit al sufletului şi să vegheze în rugăciune. Fiţi 
hotărâți şi căutaţi-L pe Isus până când Îi veţi găsi; nu-I daţi drumul 
până când iubirea Lui nu va locui în inimile voastre şi până când 
spiritul Său nu supune viaţa voastră şi nu va modela caracterul 
vostru. Apoi credeţi şi apropiaţi-vă cu îndrăzneală de tronul Său, 
ştiind că El vă va asculta rugăciunile. 

Stimaţi fraţi împreună lucrători în marele câmp al secerişului, nu 
avem decât puţin timp care a mai rămas şi în care trebuie să lucrăm. 
Acum este ocazia cea mai favorabilă pe care am avut-o vreodată 
şi fiecare moment trebuie folosit atent şi cu grijă. Aşa de devotat 
a fost Răscumpărătorul nostru în lucrarea de salvare a sufletelor, 
încât El chiar tânjea după botezul sângelui Său. Apostolii au fost 
cuceriţi de zelul Învăţătorului lor şi, hotărâți, neclintiţi şi plini de zel, 
au mers înainte în îndeplinirea marii lor lucrări, luptând împotriva 
căpeteniilor, împotriva domniilor. .., împotriva duhurilor răutăţii 
care sunt în locurile cereşti. 

Trăim într-un timp când este nevoie de un zel mult mai mare 
decât acela din timpul apostolilor. Dar printre mulţi slujitori ai Dom- 
nului Hristos, există un simţământ de nelinişte, o dorinţă de a imita 
stilul romantic al reformatorilor moderni, o dorinţă de a face ceva 
măreț, de a crea ceva senzaţional, de a fi vorbitori capabili şi a câştiga 
pentru ei onoare şi consideraţie. Dacă unii ca aceştia ar înfrunta pri- 
mejdii şi ar primi onoarea ce se dă eroilor, ei s-ar angaja atunci 
în lucrare cu o energie neînfrântă. Dar să trăiască şi să muncească 
aproape ca un necunoscut, să muncească din greu şi cu sacrificiu 
pentru Isus în obscuritate, fără să primească o laudă deosebită de 
la oameni — aceasta cere un principiu sănătos şi o statornicie a 
scopului pe care puţini le au. Acolo unde se depune un efort mai 
mare de a umbla umil cu Dumnezeu, privind dincolo, departe de 
oameni, şi lucrând numai din iubire pentru Domnul Hristos, se va 
realiza mult mai mult. 

Frații mei împreună slujitori, căutaţi-L pe Isus cu toată smere- 
nia şi blândeţea. Nu încercaţi să atrageţi atenţia oamenilor asupra 
voastră. În timp ce ÎL înălţaţi pe Isus, faceţi ca ei să piardă din vedere 
instrumentul. Vorbiţi-le despre Isus, contopiţi-vă cu Isus. Există prea 
multă agitaţie, prea multă mişcare în legătură cu religia noastră, în 
timp ce Calvarul şi crucea sunt date uitării. 

Suntem în cea mai mare primejdie atunci când primim laude 
de la altcineva, când intrăm într-o alianţă pentru a ne înălța unul 
pe altul. Marea povară a fariseilor era aceea de a se asigura de 
laudele oamenilor; şi Domnul Hristos le-a spus că aceasta le era 
toată răsplata pe care o vor primi vreodată. Să ne luăm lucrarea ce 
ne-a fost dată şi s-o facem pentru Domnul Hristos; dacă suferim 
neajunsuri, atunci să fie din iubire pentru El. Divinul nostru Domn a 
fost făcut desăvârşit prin ceea ce a suferit. O, când îi vom vedea pe 
oameni lucrând aşa cum a lucrat El?! 

Cuvântul lui Dumnezeu este standardul nostru. Fiecare act de 
iubire, fiecare cuvânt de bunătate, fiecare rugăciune în favoarea celor 
suferinzi şi oprimaţi sunt raportate înaintea tronului cel veşnic şi 
păstrate în raportul nepieritor al cerului. Cuvântul divin revarsă 
lumină în cea mai întunecată înţelegere şi acea lumină îi face şi pe 
cei mai cultivați să simtă ineficienţa şi păcătoşenia lor. 

Astăzi, vrăjmaşul cumpără sufletele foarte ieftin. V-aţi vândut 
pe nimic, acesta este limbajul cerului. Unul îşi vinde sufletul pentru 
aplauzele lumii, altul pentru bani; unul îşi satisface pasiunile jos- 
nice, altul pentru amuzamentele lumeşti. Astfel de târguieli se fac 
zilnic. Satana se oferă să-i cumpere pe cei răscumpăraţi prin sângele 
Domnului Hristos şi-i cumpără ieftin, în ciuda preţului infinit care a 
fost plătit pentru răscumpărarea lor. 

Marile privilegii şi binecuvântări sunt ale noastre. Noi putem să 
obținem cele mai valoroase comori ale cerului. Pastorii şi poporul să 
nu uite că adevărul Evangheliei, dacă nu mântuieşte, atunci ruinează. 
Sufletul care refuză să asculte invitaţia milei, şi aceasta zi după zi, 
în curând va auzi cele mai urgente apeluri fără acea emoție care să-l 
impresioneze. 

Ca împreună lucrători cu Dumnezeu, avem nevoie de cea mai 
fierbinte evlavie şi mai puţină înălţare de sine. Cu cât este mai 
înălţat eul, cu atât va fi mai mică credinţa în mărturiile Duhului lui 
Dumnezeu. Aceia care sunt cei mai strâns legaţi de Dumnezeu sunt 
aceia care Îi cunosc vocea atunci când EI le vorbeşte. Aceia care 
sunt spirituali recunosc lucrurile spirituale. Unii ca aceştia vor fi 
recunoscători pentru faptul că Domnul le-a arătat greşelile, în vreme 
ce aceia care se încred în totul în ei înşişi ÎI vor vedea din ce în ce 
mai puţin pe Dumnezeu în mărturiile Spiritului Său. 

Lucrarea noastră trebuie să fie însoţită de o profundă umilinţă, 
de post şi rugăciune. Noi nu trebuie să ne aşteptăm numai la pace şi 
bucurie. Va fi şi întristare; dar dacă semănăm plângând, vom secera 
cu bucurie. Întunericul şi descurajarea pot să intre uneori în inima 
celor ce sunt gata de sacrificiu de sine; dar aceasta nu este împotriva 
lor. Poate să fie planul lui Dumnezeu pentru a-i determina să-L caute 
mult mai stăruitor. 

Acum avem nevoie de oameni asemenea lui Caleb, oameni cre- 
dincioşi şi drepţi. Lenea marchează viaţa prea multor oameni de 
astăzi. Ei nu pun umărul tocmai atunci când ar trebui să persevereze 
şi să-şi pună toate puterile într-un exerciţiu activ. Slujitori ai lui Hris- 
tos, „deşteaptă-te tu, care dormi, scoală-te din morţi şi... Hristos te 
va lumina“. Munca voastră este aşa de plină de eu, încât Domnul 
Hristos este uitat. Unii dintre voi sunt prea mult alintaţi şi lăudaţi. Ca 
şi în zilele lui Noe, se mănâncă şi se bea, se plantează şi se zideşte 
prea mult. Lumea a furat energia slujitorilor lui Hristos. Fraţilor, 
dacă doriţi ca religia voastră să fie respectată de către necredincioşi, 
atunci respectaţi-o voi înşivă prin fapte corespunzătoare. Printr-o 
strânsă legătură cu Dumnezeu şi o strictă respectare a adevărului 
biblic, şi aceasta în faţa dificultăţilor şi a presiunii lumii, puteţi face 
ca duhul adevărului să umple inimile copiilor voştri, astfel încât ei 
să lucreze în mod efectiv cu voi ca instrumente spre bine în mâinile 
lui Dumnezeu. 

Mulţi nu sunt în stare să lucreze, atât din punct de vedere mintal, 
cât şi fizic, din cauza excesului de mâncare şi a satisfacerii pasiuni- 
lor păcătoase. Tendinţele animalice sunt întărite, în timp ce natura 
morală şi spirituală este slăbită. Când vom sta în jurul marelui tron 
alb, ce raport va prezenta atunci viaţa multora! Atunci vor vedea 
ce ar fi putut să facă, dacă nu şi-ar fi degradat puterile primite de 
la Dumnezeu. Atunci vor ajunge să înţeleagă ce înălțimi ale puterii 
lor intelectuale puteau atinge, dacă I-ar fi dat lui Dumnezeu toată 
puterea fizică şi mintală pe care El le-a încredinţat-o. În agonia 
remuşcărilor, ei ar dori mult să-şi mai poată trăi viaţa încă o dată. 

Mă adresez acelora care mărturisesc a fi purtători de lumină — 
exemple pentru comunitate — să se depărteze de orice nelegiuire. 
Folosiţi bine puţinul timp care v-a mai rămas. Aveţi voi acea puter- 
nică legătură cu Dumnezeu, acea consacrare în lucrarea Sa, încât 
religia voastră să nu cedeze în faţa celei mai înfricoşătoare persecu- 

ţii? Numai dragostea profundă a lui Dumnezeu vă va susţine sufletul 
în mijlocul încercărilor care sunt acum asupra noastră. 

Lepădarea de sine şi crucea sunt partea noastră. O vom accepta? 
Nimeni dintre noi să nu se aştepte ca, atunci când ultimele mari 
încercări vor veni asupra noastră, un spirit de sacrificiu de sine, 
patriotic, să se dezvolte, pe moment, pentru că este necesar. Nu, 
categoric nu, căci acest spirit trebuie să fie prezent, amestecat în 
experienţa noastră zilnică, să cuprindă mintea şi inima copiilor, atât 
prin învăţătură, cât şi prin exemplu. Mamele din Israel poate că ele 
însele nu sunt războinice, dar pot creşte războinici care să-şi încingă 
toată armătura şi să poarte bărbăteşte bătăliile Domnului. 

Pastorii şi întregul popor au nevoie de puterea de convertire a 
harului, mai înainte ca să fie în stare să stea în ziua cea mare a 
Domnului. Lumea se apropie cu repeziciune de acel punct culminant 
al nelegiuirii şi stricăciunii omeneşti, când intervenţia lui Dumnezeu 
va fi necesară. Şi atunci, în timpul acela, cei ce mărturisesc a fi 
urmaşii Săi vor fi mult mai vizibil marcați de credincioşia lor faţă de 
Legea Sa cea sfântă. Rugăciunea lor va fi asemenea celeia lui David: 
„Este vremea ca Domnul să lucreze; căci ei calcă legea Ta“. Şi prin 
umblarea lor, ei vor spune: „De aceea, eu iubesc poruncile Tale, mai 
mult decât aurul, da, mai mult decât aurul curat.“ Chiar disprețul ce 
este manifestat faţă de Legea lui Dumnezeu este un motiv suficient 
pentru ca poporul păzitor al poruncilor Sale să iasă în faţă şi să-şi 
manifeste consideraţia şi respectul lor faţă de Legea Sa călcată. 

„ŞI, din pricina înmulțirii fărădelegii, dragostea celor mai mulţi 
se va răci.“ Chiar atmosfera este poluată de păcat. În curând, poporul 
lui Dumnezeu va fi testat prin încercări teribile; mulți dintre aceia 
care acum par a fi sinceri şi autentici se vor dovedi a fi metale obiş- 
nuite, fără valoare. În loc de a fi întăriţi şi consolidaţi de ameninţări 
şi abuzuri, ei, în mod laş, vor lua partea oponenților. Făgăduinţa 
este: „Voi cinsti pe cine Mă cinsteşte“. Să ne ataşăm mai puţin de 
Legea lui Dumnezeu pentru că lumea, în mare măsură, a încercat 
s-o elimine? 

Judecăţile lui Dumnezeu sunt deja asupra pământului, aşa cum 
se poate vedea în furtuni, inundaţii, uragane, cutremure şi pericole 
pe mare şi pe uscat. Marele EU SUNT vorbeşte acelora care dau la 
o parte Legea Sa. Când mânia lui Dumnezeu este revărsată asupra 
pământului, cine va putea să stea atunci? Acum este timpul pentru 

poporul lui Dumnezeu să se arate sinceri şi credincioşi principii- 
lor. Când religia Domnului Hristos este cel mai mult dispreţuită, 
când Legea Sa este cel mai mult desconsiderată, atunci ar trebui 
ca zelul nostru să fie fierbinte şi curajul şi statornicia noastră să fie 
de neclintit. Să stai în apărarea adevărului şi a neprihănirii când 
majoritatea ne uită, să porţi bătăliile Domnului atunci când luptătorii 
sunt puţini — aceasta va fi proba, încercarea noastră. În acest timp, 
noi trebuie să strângem căldură din răceala altora, curaj din laşitatea 
lor, credincioşie din trădarea lor. Naţiunile vor fi de partea marelui 
conducător rebel. 

Încercarea va veni în mod sigur. Cu treizeci şi şase de ani în 
urmă, mi-a fost arătat că ceea ce astăzi pare a fi numai la orizont va 
avea loc, că păzirea unei instituţii a papalității va fi impusă poporului 
printr-o lege duminicală, în timp ce ziua de odihnă sfinţită de Iehova 
va fi călcată în picioare. 

Căpitanul mântuirii noastre va întări pe poporul Său în vederea 
conflictului în care ei trebuie să se angajeze. De câte ori, atunci când 
Satana şi-a adus toate forţele ca să lupte împotriva urmaşilor Dom- 
nului Hristos şi când moartea îi privea în faţă, rugăciunile înălțate cu 
zel şi credinţă nu L-au adus pe Căpitanul oştirii Domnului pe câmpul 
de bătălie! Şi faptul acesta a schimbat cursul bătăliei, eliberându-i 
pe cei oprimaţi. 

Acum este timpul când ar trebui să fim strâns legaţi de Dum- 
nezeu, în care putem fi ascunşi atunci când furia mâniei Sale este 
revărsată asupra fiilor oamenilor. Noi am rătăcit departe de vechile 
semne de hotar. Să ne reîntoarcem. Dacă Domnul este Dumnezeu, 
atunci să-l slujim; dacă este Baal, să-i slujim lui. De partea cui vei 
fi? 


Agenţi ai lui Satana 


Satana foloseşte bărbaţi şi femei ca agenţi ai săi care să îndemne 
la păcat, făcându-l atractiv. Aceşti agenţi sunt cu credincioşie educați 
de el ca să mascheze astfel păcatul, încât să poată distruge sufletele 
mai cu succes şi să jefuiască pe Hristos de slava Lui. Satana este 
marele vrăjmaş al lui Dumnezeu şi al omului. El se preface, prin 
agenţii lui, într-un înger de lumină. În Sfânta Scriptură, el este numit 
nimicitorul, un acuzator al fraţilor, un înşelător, un mincinos, un 
chinuitor şi un ucigaş. Satana are pe mulți în slujba sa, dar are cel 
mai mare succes atunci când poate să folosească pentru lucrarea sa 
satanică pe cei ce mărturisesc că sunt creştini. Şi cu cât este mai mare 
influenţa lor, cu cât este mai înaltă poziţia lor, cu cât mărturisesc că 
au mai multă cunoştinţă despre Dumnezeu şi lucrarea Lui, cu atât 
mai cu succes îi poate folosi. Oricine este sedus de păcat devine 
agentul lui. 

În timp ce luam parte la una din adunările de tabără din Est, 
într-o vineri, mi-a fost prezentat un om care stătea într-un cort cu 
mai multe femei şi mai mulţi copii. În seara aceea n-am putut dormi; 
sufletul meu era foarte mult apăsat. În timp ce stăruiam înaintea lui 
Dumnezeu în timpul nopţii, mi-a venit în minte foarte clar o viziune 
ce mi-a fost dată cu ani în urmă, pe când atitudinea lui Nathan 
Fuller era condamnată. La data aceea, mi s-au arătat trei oameni pe 
care trebuia să-i întâlnesc şi care aveau să urmeze acelaşi drum al 
nelegiuirii sub înfăţişarea sfinţeniei. Acest om era unul dintre cei 
trei. În timp ce mi-am rostit mărturia în adunarea din dimineaţa 
aceea, puterea Duhului lui Dumnezeu a venit asupra mea; dar nu am 
menţionat fiecare caz în mod individual. Mai târziu, în cursul zilei, 
am simţit clar că am datoria să fac publică, mărturia cu privire la 
cazul său ca fiind cel mai de seamă. Prin această acţiune, acest om a 
acţionat exact invers faţă de sfatul apostolului „de a se abţine de la 
orice aparenţă rea“. El călca porunca a şaptea, în timp ce mărturisea 
că o păzeşte pe a patra. Prin această înşelăciune, el strângea din loc în 

loc, în jurul său câte o grupă de femei, aşa cum o soție credincioasă 
îşi însoţeşte soţul. 

Ca popor, noi suntem priviţi ca fiind deosebiți. Poziţia, atitudinea 
şi credincioşia noastră trebuie să ne deosebească de oricare altă 
denominaţiune. Dacă prin viaţa şi caracterul nostru nu suntem mai 
buni decât cei din lume, ei ne vor arăta cu degetul, vor râde de noi 
ŞI vor zice: „Aceştia sunt adventişti de ziua a şaptea“. „Avem aici 
un exemplu, un model al poporului care ţine ziua a şaptea în locul 
duminicii.“ Stigmatul care ar trebui, şi pe bună dreptate, să fie pus 
pe o asemenea clasă de oameni este în acest fel pusă asupra tuturor 
acelora care, în mod conştient, păzesc ziua a şaptea. O, cât de bine 
ar fi dacă o astfel de clasă de oameni n-ar pretinde că ascultă de 
adevăr! 

M-am simţit îndemnată şi condusă să mustru pe acest om în 
Numele Domnului şi să chem pe femeile ce erau cu el să se despartă 
de el şi să-şi retragă încrederea pe care în mod greşit i-au acordat-o, 
pentru că ruina şi nefericirea erau pe calea pe care se aflau. 

În registrul cerului se spune astfel despre acest om: „Un înşelător, 
un adulter, care se furişează în case şi momeşte femeile uşuratice“. 
Cât de multe suflete va distruge cu sofismele lui, numai judecata 
va descoperi. Astfel de oameni trebuie mustraţi şi dezaprobaţi ime- 
diat, pentru ca să nu aducă un continuu reproş asupra cauzei lui 
Dumnezeu. 

Pe măsură ce ne apropiem de încheierea istoriei acestui pământ, 
pericolele şi primejdiile se înmulţesc în jurul nostru. Numai o simplă 
mărturisire a evlaviei nu va folosi la nimic. Trebuie să existe o 
legătură vie cu Dumnezeu, pentru ca noi să putem avea o vedere 
spirituală capabilă de a discerne nelegiuirea ce se furişează în modul 
cel mai iscusit cu putinţă şi pe ascuns în mijlocul nostru, printre 
aceia care mărturisesc a avea credinţa noastră. Cele mai mari păcate 
sunt introduse prin aceia care mărturisesc că sunt sfinţi şi pretind că 
nu pot păcătui. Cu toate acestea, mulţi din această clasă păcătuiesc 
zilnic şi sunt stricaţi în inima şi viaţa lor. Astfel de oameni sunt 
mulţumiţi de ei înşişi şi de propria lor neprihănire, stabilindu-şi 
propriul lor standard al neprihănirii, dar dând greş în mod categoric 
în împlinirea standardului biblic. Cu toate pretenţiile lor înalte, ei 
sunt străini de legământul făgăduinţei. În marea Sa milă, Dumnezeu 
le rabdă stricăciunea şi nu sunt tăiaţi ca nişte buruieni ce ocupă 

pământul, ci rămân încă în cadrul posibilităţii iertării. Se abuzează 
în mod continuu de îndelunga răbdare a lui Dumnezeu, aşa cum 
se abuzează şi de mila Sa. David, în zilele sale, învăţa că oamenii 
au trecut dincolo de graniţele îndelungii răbdări a lui Dumnezeu 
şi că El trebuie să intervină pentru a-i apăra onoarea şi a restrânge 
nelegiuirea. 

Domnul __este un învăţător al doctrinelor ce pângăresc templul 
lui Dumnezeu. Pentru el, abia dacă mai există o slabă rază de spe- 
ranţă; el s-a înşelat pe sine şi i-a înşelat şi pe alţii atâta vreme, încât 
Satana are aproape întregul control asupra minţii şi corpului său. 
Dacă aşa-zisa lui haină a neprihănirii ar putea fi smulsă de pe el şi 
scopurile şi gândurile lui murdare ar putea fi expuse, astfel încât să 
nu mai continue să ducă pe alţii pe calea spre pieire, ar fi tot ce am 
putea aştepta. 

Avertizările lui Dumnezeu, pe care la început le-a urât, iar apoi 
le-a rezistat, l-ar fi făcut să vadă propria sa nelegiuire în lumina Legii 
lui Dumnezeu. Aceasta este una dintre cele mai triste dovezi ale 
influenţei înrobitoare a păcatului ce şi-a făcut lucrarea luni şi ani 
şi nu există nici o trezire la pocăință. Cu o persistenţă neclintită, el 
şi-a urmat calea spre cădere. El nu are nici un simţământ amar de 
remuşcare, nici o teamă de răzbunarea cerului. Dacă prin minciuni 
şi înşelăciune poate să-şi acopere păcatele ca să nu fie observate, 
el este mulţumit. Orice sentiment de bine sau rău este mort în el. 
Înaintea lui stă un seceriş pe care va fi îngrozit să-l strângă. 

Cea mai rea parte a acestui caz este aceea că toată lucrarea lui 
satanică este făcută sub masca de a fi reprezentant al lui Isus Hristos. 
Un păcătos îmbrăcat ca un înger de lumină poate să producă un rău 
incalculabil. Planuri întunecate, negre şi teribile sunt făcute în mod 
deliberat pentru a despărţi pe bărbat de soţie. Apostolul spune: „sunt 
printre ei unii care se vâră prin case şi momesc pe femeile uşura- 
tice îngreunate de păcate şi frământate de felurite pofte“. Aceste 
caractere uşuratice se furişează chiar şi în familii respectabile şi, prin 
vicleniile şi intrigile lor înşelătoare, duc în rătăcire pe cei sinceri. 
Erezii condamnabile sunt primite ca adevăr şi păcatele cele mai re- 
voltătoare sunt comise ca fapte ale neprihănirii, deoarece conştiinţa 
ajunge confuză şi amorțită. 

Acest om a îmbrăţişat doctrina nepopulară că ziua a şaptea este 
Sabatul Domnului, pentru a da experienţei sale religioase o înfăţişare 

cinstită. Punctele noastre de vedere au fost foarte clar definite în 
publicaţiile noastre, dar, ascunzând acest fapt, el a amestecat propriile 
lui erezii corupte şi a încercat să-i facă şi pe alţii să creadă că 
Dumnezeu i-a dat o nouă lumină asupra Bibliei. Pretinzând în felul 
acesta că are o mare lumină pentru oameni cu privire la Sabatul 
poruncii a patra şi alte adevăruri înrudite, pentru cei neavizaţi, el 
avea înfăţişarea unei reale călăuziri de către Dumnezeu. Dar, o 
dată ce le-a căpătat încrederea, el îşi începe lucrarea lui satanică 
de a denatura adevărata însemnătate a Scripturii, căutând să arate 
că adulterul condamnat în Legea lui Dumnezeu nu este ceea ce se 
consideră în general a fi. În realitate, el încearcă să facă pe femeile 
uşuratice să creadă că nu este neplăcut lui Dumnezeu ca femeile 
să fie necredincioase legământului căsătoriei. El nici nu va admite 
că aceasta înseamnă călcarea poruncii a şaptea. Satana se bucură 
să aibă păcătoşi intraţi în biserică, dintre cei care mărturisesc a fi 
păzitori ai Sabatului, în timp ce îi îngăduie să le stăpânească mintea 
şi sentimentele, folosindu-i pentru a înşela şi corupe şi pe alţii. 

În veacul acesta degenerat, se vor găsi mulţi dintre cei care sunt 
atât de orbiţi de ticăloşia păcatului, încât aleg o viaţă destrăbălată, 
pentru că ea se potriveşte înclinațiilor naturale şi perverse ale inimii. 
În loc să se uite în oglindă, la Legea lui Dumnezeu, şi să-şi aducă 
inimile şi caracterele după standardul lui Dumnezeu, ei îngăduie 
agenţilor lui Satana să înalțe steagul lui în inimile lor. Oamenii 
stricaţi gândesc că este mai uşor să interpreteze greşit Scripturile 
pentru a-şi susţine nelegiuirea decât să renunţe la corupţia şi păcatul 
lor şi să fie curaţi în inimă şi în viaţă. 

Sunt mult mai mulţi oameni de felul acesta decât îşi închipuie 
mulţi şi ei se vor înmulţi pe măsură ce ne apropiem de sfârşitul 
timpului. Dacă nu sunt înrădăcinaţi şi întemeiaţi în adevărul Scrip- 
turilor şi dacă nu vor avea o comuniune vie cu Dumnezeu, mulţi vor 
fi orbiţi şi înşelaţi. Primejdii nevăzute ne barează drumul. Singura 
noastră siguranţă constă într-o continuă veghere în rugăciune. Cu 
cât trăim mai aproape de Domnul Isus Hristos, cu atât mai mult ne 
vom împărtăşi de caracterul Său curat şi sfânt; şi cu cât păcatul este 
mai ofensiv pentru noi, cu atât mai înălţat şi mai de dorit va apărea 
puritatea şi strălucirea Domnului Hristos. 

Pentru a acoperi viaţa lui coruptă şi a face păcatele să apară 
nevătămătoare, acest om va prezenta ocazii ce sunt raportate în 

Biblie şi în care oameni buni au căzut în ispită. Pavel s-a întâlnit 
cu astfel de oameni din zilele sale, iar biserica a fost împovărată 
cu ei în decursul tuturor veacurilor. La Milet, Pavel a chemat pe 
prezbiterii bisericii laolaltă şi i-a avertizat cu privire la ceea ce vor 
avea de întâmpinat: „Luaţi seama dar la voi înşivă şi la toată turma 
peste care v-a pus Duhul Sfânt episcopi, ca să păstoriţi biserica 
Domnului, pe care a câştigat-o cu însuşi sângele Său. Ştiu bine că, 
după plecarea mea, se vor vâri între voi lupi răpitori, care nu vor 
cruța turma şi se vor scula din mijlocul vostru oameni, care vor 
învăţa lucruri stricăcioase ca să tragă pe ucenici de partea lor. De 
aceea vegheaţi, şi aduceţi-vă aminte că, timp de trei ani, zi şi noapte, 
n-am încetat să sfătuiesc cu lacrimi pe fiecare din voi.“ 

Acela care amestecă adevărul cu nelegiuirea, care declară cre- 
dinţa sa în el şi totuşi îl răneşte în fiecare zi printr-o viaţă nestator- 
nică, se supune slujirii lui Satana şi îşi duce sufletul la ruină. Această 
categorie de oameni are legături cu îngerii căzuţi şi sunt ajutaţi de 
ei în câştigarea controlului asupra minţii. Când puterea fascinantă a 
lui Satana a pus stăpânire pe o persoană, Dumnezeu este uitat, iar 
omul care este plin de scopuri stricate este înălţat. Fapte imorale sunt 
practicate în secret de către aceste suflete înşelate, considerându-le a 
fi o virtute. Aceasta este un fel de vrăjitorie. Întrebarea pusă de apos- 
tol galatenilor poate, şi pe bună dreptate, să fie pusă: „O, galateni 
nechibzuiţi! Cine v-a fermecat, pe voi, înaintea ochilor cărora a fost 
zugrăvit Isus Hristos ca răstignit?“ Există totdeauna o putere ferme- 
cătoare în erezii şi în imoralitate. Mintea este aşa de înşelată, încât 
nu mai poate raţiona în mod inteligent şi o iluzie este aceea care-i 
duce departe de curăţie. Vederea spirituală ajunge să se întunece şi 
persoane care până acum au dus o viaţă morală, nepătată, ajung să 
fie confuze datorită sofismelor înşelătoare ale acelor agenţi ai lui 
Satana care mărturisesc a fi soli ai luminii. Această înşelăciune este 
cea care le dă putere acestor agenţi. Dacă ar veni cu îndrăzneală şi 
şi-ar face în mod deschis propunerile, ei ar fi respinşi fără nici un fel 
de ezitare. Dar, la început, ei lucrează pentru a obţine simpatie şi a-şi 
asigura o încredere în ei ca oameni sfinţi ai lui Dumnezeu şi gata de 
sacrificiu de sine. Ca soli speciali ai lui Satana, ei îşi încep lucrarea 
iscusită de a atrage suflete departe de calea cea dreaptă, încercând 
să desființeze Legea lui Dumnezeu. 

Când slujitorii se folosesc astfel de încrederea pe care poporul 
şi-o pune în ei şi duc sufletele la ruină, ei se fac mult mai vinovaţi 
decât un păcătos obişnuit, pentru că şi poziţia, şi chemarea lor sunt 
mai înalte. În ziua Domnului, când cartea cea mare a cerului va 
fi deschisă, se va vedea că ea cuprinde numele multor slujitori ai 
Evangheliei care au avut pretenţii de curăţie a inimii şi a vieţii şi au 
mărturisit că li s-a încredinţat Evanghelia lui Hristos, dar care s-au 
folosit de poziţia lor pentru a înşela sufletele şi a le face să calce 
Legea lui Dumnezeu. 

Când bărbaţi şi femei cad sub puterea coruptă a lui Satana, este 
aproape imposibil să-i recuperezi din cursele oribile ale acestuia, 
aşa încât să aibă din nou gânduri curate şi concepţii clare despre 
cerinţele lui Dumnezeu. Pentru mintea lor înşelată, păcatul a fost 
sfinţit de către slujitor şi nu va mai fi niciodată privit iarăşi în lumina 
aceea dezgustătoare, cum îl priveşte Dumnezeu. După ce standardul 
moral a fost coborât în mintea oamenilor, judecata lor se perverteşte 
şi ei privesc păcatul ca fiind neprihănire, iar neprihănirea păcat. 
Asociindu-se cu unii dintre aceştia, ale căror înclinații şi obiceiuri 
nu sunt înalte şi curate, şi alţii devin asemenea lor. Gusturile şi 
principiile lor sunt adoptate aproape în mod inconştient. 

Dacă este aleasă societatea unui om cu o minte necurată şi cu 
obiceiuri stricate, preferând-o aceleia care este virtuoasă şi curată, 
aceasta este o indicație sigură că gusturile şi înclinațiile se armoni- 
zează, că s-a ajuns la un nivel moral foarte scăzut. Acest nivel este 
numit, de către aceste suflete înşelate şi oarbe, ca fiind o înaltă şi 
sfântă afinitate a spiritului — o armonie spirituală. Dar apostolul 
numeşte aceasta „duhurile răutăţii din locurile cereşti“, împotriva 
cărora noi trebuie să ducem o luptă viguroasă. 

Când îşi începe lucrarea, înşelătorul găseşte în mod frecvent de- 
osebiri de gusturi şi obiceiuri; şi, printr-o pretinsă evlavie, el câştigă 
încredere, iar când aceasta se realizează, puterea lui vicleană şi înşe- 
lătoare este exercitată în stilul său propriu de a-şi aduce la îndeplinire 
născocirile. Asociindu-se cu aceste elemente primejdioase, femeile 
se obişnuiesc să respire atmosfera necurată şi, fără să bage de seamă, 
sunt cuprinse de acelaşi spirit. Ele îşi pierd identitatea şi devin umbra 
celui ce le-a sedus. 

Oameni ce mărturisesc a avea o lumină nouă, pretinzând a fi 
reformatori, vor avea o mare influenţă asupra unei anume categorii 

de credincioşi, care sunt convinşi de ereziile ce există în acest veac, 
dar care nu sunt satisfăcuţi de starea spirituală a comunităţilor. Cu 
inimi devotate, cinstite, ei doresc să vadă producându-se schimbări 
spre mai bine şi atingerea unui standard mai înalt. Dacă slujito- 
rii credincioşi ai Domnului Hristos vor prezenta adevărul, curat şi 
nealterat, acestei categorii de credincioşi, ei îl vor accepta şi vor fi 
curăţiţi prin ascultarea de adevăr. Dar Satana, totdeauna vigilent, 
se aşează în calea acestor suflete cercetătoare. Unii vin la ei ca re- 
formatori, făcând mărturisiri de credinţă, aşa cum Satana a venit la 
Domnul Hristos sub înfăţişarea unui înger de lumină, şi îi atrag tot 
mai departe de calea dreaptă. 

Nefericirea şi degradarea ce urmează pe calea imoralităţii nu 
pot fi estimate. Lumea este mânjită de locuitorii ei. Aceştia aproape 
au împlinit măsura nelegiuirii lor; dar ceea ce va aduce cea mai 
grozavă pedeapsă este practicarea nelegiuirii sub mantia evlaviei. 
Răscumpărătorul lumii n-a respins niciodată adevărata pocăință, 
oricât de mare sau gravă ar fi fost vina; dar El îi condamnă aspru 
pe farisei şi pe cei ipocriţi. Este mult mai multă speranţă pentru un 
păcătos sincer decât pentru astfel de oameni. 

„Din această pricină, Dumnezeu le trimite o lucrare de rătăcire, 
ca să creadă o minciună: pentru ca toţi cei ce n-au crezut adevărul, ci 
au găsit plăcere în nelegiuire, să fie osândiţi.“ Acest om şi cei ce au 
fost înşelaţi de el nu iubesc adevărul, ci au plăcere de nelegiuire. Şi ce 
înşelăciune mai mare poate veni asupra lor decât aceea că Dumnezeu 
nu găseşte nici o neplăcere în imoralitate şi adulter? Biblia conţine 
multe avertizări împotriva acestor păcate. Pavel îi scrie lui Tit despre 
aceia care „se laudă că au pe Dumnezeu, dar cu faptele ÎL tăgăduiesc, 
căci sunt o scârbă, nesupuşi şi netrebnici pentru orice faptă bună“. 
„În norod s-au ridicat şi prooroci mincinoşi, care vor strecura pe furiş 
erezii mincinoase, se vor lepăda de Stăpânul care i-a răscumpărat şi 
vor face să cadă asupra lor o pierzare veşnică. Mulţi îi vor urma în 
destrăbălările lor. Şi, din pricina lor, calea adevărului va fi vorbită 
de rău.“ Cei la care se face referire aici nu sunt aceia care declară în 
mod deschis că nu au nici un fel de credinţă în Domnul Hristos, ci 
cei care mărturisesc a crede adevărul, dar care, prin caracterul lor 
stricat, aduc un reproş asupra lui, făcând să fie vorbit de rău. 

„În lăcomia lor vor căuta ca, prin cuvântări înşelătoare, să aibă un 
câştig de la voi. Dar osânda îi pândeşte de multă vreme şi pierzarea 

lor nu dormitează.“ „Dar aceştia, ca nişte dobitoace fără minte, din 
fire sortite să fie prinse şi nimicite, batjocorind ce nu cunosc, vor pieri 
în însăşi stricăciunea lor şi îşi vor lua astfel plata cuvenită pentru 
nelegiuire. Fericirea lor este să trăiască în plăceri ziua-n amiaza 
mare. Ca nişte întinaţi şi spurcaţi, se pun pe chefuit la mesele lor 
de dragoste, când ospătează împreună cu voi. Le scapără ochii de 
preacurvie, şi nu se satură de păcătuit. Momesc suflete nestatornice, 
au inima deprinsă la lăcomie, sunt nişte blestemaţi. După ce au 
părăsit calea cea dreaptă, au rătăcit şi au urmat calea lui Balaam, fiul 
lui Beor, care a iubit plata fărădelegii.“ 

„Oamenii aceştia sunt nişte fântâni fără apă, nişte nori alungaţi 
de furtună, cărora le este păstrată negura întunericului. Ei vorbesc cu 
trufie lucruri de nimic“, mândrindu-se cu lumina lor, cu cunoştinţa 
şi iubirea pe care o au faţă de adevăr, „ei atrag cu poftele cărnii şi cu 
desfrânări pe cei ce de-abia au scăpat de cei ce trăiesc în rătăcire.“ 

În acest veac al stricăciunii morale, când adversarul nostru, dia- 
volul, aleargă ca un leu răcnind, căutând pe cine să înghită, văd că 
este necesar să-mi ridic vocea şi să avertizez: „Vegheaţi şi rugați- 
vă ca să nu cădeţi în ispită“. Sunt mulţi care au talente strălucite, 
dar care le folosesc în mod rău, slujindu-i lui Satana. Ce averti- 
zare să adresez unor oameni care mărturisesc că au ieşit afară din 
lume şi că au părăsit faptele ei, faptele întunericului? Unui popor pe 
care Dumnezeu l-a făcut păstrătorul legii Sale, dar care, asemenea 
smochinului, îşi flutură ramurile, aparent înfloritoare, în faţa Celui 
Atotputernic, dar care nu are nici un rod spre slava lui Dumnezeu? 
Mulți dintre aceştia nutresc gânduri necurate, închipuiri nesfinte, 
dorinţe nesfinţite şi pasiuni josnice. Dumnezeu urăște roadele aduse 
de un astfel de pom. Îngerii curaţi şi sfinţi privesc la o asemenea 
atitudine cu scârbă, în timp ce Satana jubilează. O, dacă bărbaţii 
şi femeile ar lua în consideraţie ce anume se câştigă prin călcarea 
Legii lui Dumnezeu! În orice împrejurare, călcarea Legii lui Dum- 
nezeu este o dezonoare la adresa lui Dumnezeu şi un blestem pentru 
om. Noi trebuie să-l privim în felul acesta, în ciuda deghizării lui şi 
indiferent de cine îl făptuieşte. 

Ca trimis al Domnului Hristos, vă somez pe cei care mărturisiţi 
adevărul prezent să vă reţineţi categoric de la orice atingere de 
ceea ce este necurat şi să abandonaţi societatea acelora care insuflă 
sugestii necurate. Fie-vă scârbă cu cea mai intensă ură de aceste 

păcate pângăritoare. Feriţi-vă de aceia care, chiar şi numai în vorbire, 
lasă mintea să alerge în această direcţie. „Căci din prisosul inimii 
vorbeşte gura.“ 

Având în vedere că numărul acelora care practică aceste păcate 
pângăritoare creşte continuu în lume şi vor pătrunde şi în biserica 
noastră, vă avertizez să nu le daţi nici un loc. Îndepărtaţi-vă de 
seducători. Deşi unul ca acesta mărturiseşte că este un urmaş al 
Domnului Hristos, el este Satana sub chipul unui om; el a împrumutat 
haina cerului pentru a putea sluji mai bine pe stăpânul său. Nici 
pentru un moment n-ar trebui să dai loc unui gând necurat, ascuns; 
Căci şi numai acesta va mânji sufletul, după cum apa ce nu este 
curată murdăreşte conducta prin care trece. 

Alege mai degrabă sărăcia, reproşul, despărţirea de prieteni sau 
orice altă suferinţă decât să-ţi pângăreşti sufletul de păcat. Mai bine 
moartea decât dezonoarea sau călcarea Legii lui Dumnezeu — ar 
trebui să fie motoul fiecărui creştin. Ca oameni ce mărturisim a fi 
reformatori, tezaurizând cele mai solemne şi purificatoare adevăruri 
ale Cuvântului lui Dumnezeu, noi trebuie să înălţăm standardul mult 
mai sus decât este astăzi. Păcatul şi păcătoşii din biserică trebuie să 
fie imediat trataţi, ca să nu fie contaminaţi şi alţii. Adevărul şi curăţia 
inimii cer ca să facem o lucrare desăvârşită de curăţire a taberei de 
Acani. Cei în poziţii de răspundere să nu sufere păcatul în fratele 
său. Arătaţi-i că el trebuie să-şi părăsească păcatele sau, dacă nu va 
fi despărțit de biserică. 

Când membrii individuali ai bisericii vor activa ca adevăraţi ur- 
maşi ai blândului şi smeritului Mântuitor, atunci va fi o mai puţină 
acoperire sau scuzare a păcatului. Toţi se vor strădui să acţioneze ca 
în prezenţa lui Dumnezeu. Ei îşi vor da seama că ochiul Său atotvă- 
zător este totdeauna asupra lor şi că până şi cele mai tainice gânduri 
îi sunt cunoscute. Caracterul, motivele, dorinţele şi scopurile sunt tot 
aşa de clare ca şi lumina soarelui pentru ochiul Celui Atotputernic. 
Dar puţini sunt aceia care gândesc astfel. Cea mai mare clasă de 
oameni nu sunt conştienţi de socoteala înfricoşătoare ce trebuie să 
fie dată la bara judecății lui Dumnezeu de către toţi călcătorii Legii 
Sale. 

Poţi tu, care ai mărturisit că ai primit o lumină aşa de mare, să 
fii mulţumit cu un nivel aşa de scăzut? O, cât de zelos şi cât de con- 
tinuu ar trebui să căutăm prezenţa divină şi înţelegerea adevărurilor 

solemne că sfârşitul tuturor lucrurilor este aproape şi că judecătorul 
întregului pământ este la uşă! Cum poţi să nesocoteşti cerințele Lui 
drepte şi sfinte? Cum poţi să păcătuieşti, să calci Legea Sa chiar în 
prezenţa lui Iehova? Cum poţi să nutreşti gânduri necurate şi pasiuni 
Josnice în prezenţa îngerilor sfinţi şi a Răscumpărătorului, care S-a 
dat pe Sine pentru tine ca să te poată răscumpăra din orice nelegiuire 
şi să curăţească pentru Sine un popor deosebit, zelos pentru fapte 
bune? Contemplând această problemă în lumina care străluceşte de 
la crucea Domnului Hristos, nu va apărea oare păcatul prea josnic, 
prea periculos ca să fie nutrit în timp ce stăm chiar la graniţele lumii 
veşnice? 

Mă adresez poporului meu. Dacă te apropii de Isus şi cauţi să 
împodobeşti mărturisirea ta de credinţă printr-o viaţă bine ordonată şi 
o vorbire sfântă, atunci picioarele tale vor fi păzite ca să nu rătăcească 
pe căi nepermise. Dacă vei veghea continuu în rugăciune, dacă vei 
face totul ca şi când ai fi în imediata prezenţă a lui Dumnezeu, 
atunci vei fi salvat de a te supune ispitei, iar nădejdea va putea 
fi păstrată curată, fără pată şi nemânjită până la sfârşit. Dacă îţi 
păstrezi până la sfârşit încrederea, căile tale vor fi bine fixate în 
Dumnezeu; şi ceea ce a început harul va fi încoronat cu slavă în 
Împărăţia lui Dumnezeu. Roadele Duhului sunt: „dragostea, bucuria, 
pacea, îndelunga răbdare, bunătatea, facerea de bine, credincioşia, 
blândeţea, înfrânarea poftelor; împotriva acestor lucruri nu este lege“. 
Dacă Hristos este înăuntrul nostru, atunci noi vom crucifica firea 
pământească cu toate pasiunile şi plăcerile ei. 


Va jefui oare un om pe Dumnezeu? 


Dumnezeu a stabilit ca răspândirea luminii şi adevărului pe 
acest pământ să fie dependentă de eforturile şi darurile benevole ale 
acelora care s-au împărtăşit de darurile cerului. Judecând în mod 
comparativ, puţini sunt aceia care sunt chemaţi să meargă ca slujitori 
ai Evangheliei şi misionari, dar mulţi trebuie să conlucreze pentru 
răspândirea adevărului cu mijloacele lor. 

Istoria lui Anania şi a Safirei ne este dată ca să putem înţelege 
păcatul înşelăciunii în ceea ce priveşte darurile şi contribuţiile noas- 
tre. Ei au făgăduit în mod voluntar să dea o parte din averea lor 
pentru dezvoltarea cauzei Domnului Hristos; dar atunci când banii 
au fost în mâinile lor, nu şi-au mai împlinit obligaţia pentru care 
s-au angajat, în acelaşi timp dorind ca ceilalţi să creadă că au dat tot. 
Pedepsirea lor a fost remarcabilă, ca o continuă avertizare pentru 
creştinii din toate veacurile. Acelaşi păcat este şi astăzi teribil de 
răspândit, dar, cu toate acestea, noi nu auzim de o pedepsire aşa de 
evidentă. Domnul le arată oamenilor o dată cu ce scârbă priveşte 
El o asemenea ofensă adusă cerinţelor Sale sacre, demnităţii Sale, 
apoi sunt părăsiţi, urmând ca principiile generale ale administraţiei 
divine să intre în acţiune. 

Darurile de bună voie şi zecimea constituie venitul Evangheliei. 
Cu referire la mijloacele încredințate oamenilor, Dumnezeu cere 
o anumită parte- o zecime; dar El lasă la alegerea lor să spună cât 
de mare este zecimea şi dacă să dea sau nu mai mult decât atât. Ei 
trebuie să dea cât au hotărât în inima lor. Dar când inima este mişcată 
de influenţa Duhului lui Dumnezeu şi este făcută o juruinţă de a da 
o anumită sumă, cel care a făcut această juruinţă nu mai are dreptul 
asupra părţii ce a fost consacrată lui Dumnezeu. El şi-a dat cuvântul 
înaintea oamenilor şi ei sunt martori ai acestei tranzacţii. În acelaşi 
timp, el şi-a asumat obligaţia sacră de a coopera cu Domnul la zidirea 
Împărăției Sale pe pământ. Făgăduinţe de acest fel făcute oamenilor 
ar fi considerate ca fiind obligatorii. Nu sunt ele oare mult mai sacre 
şi mai obligatorii atunci când sunt făcute lui Dumnezeu? Sunt oare 

făgăduinţele făcute înăuntrul conştiinţei mai puţin obligatorii decât 
angajamentele scrise dintre oameni? 

Când lumina divină străluceşte în inimă cu o claritate şi o putere 
neobişnuită, egoismul îşi dezleagă legăturile şi are loc o dispoziţie 
de a da pentru cauza lui Dumnezeu. Nimeni nu trebuie să aştepte 
ca să li se îngăduie să-şi aducă la îndeplinire făgăduinţele făcute, 
fără un protest din partea lui Satana. Lui nu-i place să vadă cum se 
zideşte Împărăţia Răscumpărătorului pe pământ. EI furnizează ideea 
că făgăduinţa dată este prea mare, că, dacă ar duce-o la îndeplinire, 
i-ar afecta în eforturile lor de a avea cele necesare sau de a satisface 
dorinţele familiei. Puterea pe care o are Satana asupra minţii ome- 
neşti este uimitoare. El lucrează cu mult zel pentru a păstra inima 
legată de eu. 

Singurele mijloace pe care Dumnezeu le-a rânduit pentru înain- 
tarea cauzei Sale sunt acelea de a binecuvânta pe oameni cu avere, 
cu bunuri. El le dă strălucirea soarelui şi ploaia. El face ca vege- 
taţia să crească; El dă sănătatea şi iscusinţa de a obţine mijloacele 
materiale. Toate binecuvântările noastre vin din mâna Lui gene- 
roasă, îmbelşugată. În schimb, El doreşte ca bărbaţii şi femeile să-şi 
arate recunoştinţa, dându-l lui Dumnezeu înapoi o parte, în zecimi 
şi daruri, daruri de mulţumire, daruri de bunăvoie şi daruri pentru 
vină. 

Inimile oamenilor se împietresc prin egoism şi, asemenea lui 
Anania şi a Safirei, ei sunt ispitiţi să reţină o parte din bani, în timp 
ce pretind că sunt credincioşi rânduielii zecimii. Va jefui un om pe 
Dumnezeu? Dacă ar curge în tezaurul bisericii mijloacele materiale 
după planul lui Dumnezeu — a zecea parte din toate veniturile -, ar 
fi abundență de mijloace pentru a duce mai departe lucrarea Sa. 

Da, spun unii,apelul de a da pentru cauza lui Dumnezeu este 
permanent; m-am săturat să tot dau. Tu nu? Îngăduie-mi să te întreb: 
Nu te-ai săturat să tot primeşti din mâna cea darnică a lui Dumnezeu? 
Până când El nu va înceta să te binecuvânteze, tu ai obligaţia de a-l 
înapoia partea pe care El o cere. El te binecuvântează pentru ca, la 
rândul tău, să ai şi tu puterea de a binecuvânta pe alţii. Când te vei 
sătura primind, atunci poţi spune: M-am săturat de atâtea apeluri 
pentru a da. Dumnezeu Şi-a rezervat pentru El o parte din tot ce am 
primit. Când aceasta Îi este înapoiată, ce a rămas este binecuvântat; 
dar atunci când este reţinut totul, mai curând sau mai târziu, este 

blestemat. Mai întâi, partea lui Dumnezeu; orice altceva este pe 
planul al doilea. 

În fiecare comunitate trebuie să existe un fond pentru săraci. 
Fiecare membru să aducă un dar de mulţumire lui Dumnezeu, o dată 
pe săptămână sau o dată pe lună, după cum se consideră mai bine. 
Aceste daruri vor exprima mulţumirea noastră pentru darul sănătății, 
al hranei şi al hainelor în care ne simţim bine. Şi după cum ne-a 
binecuvântat Dumnezeu cu aceste înlesniri, să dăm şi noi pentru 
cei săraci şi pentru cei în suferinţă. Aş dori să atrag atenţia fraților 
mei în mod deosebit asupra acestui punct. Aduceţi-vă aminte de 
cei săraci. Renunţaţi la ceva din surplusul vostru, da, chiar la traiul 
vostru bun, şi ajutaţi-i pe aceia care nu pot obţine decât foarte puţină 
hrană şi îmbrăcăminte. Făcând acest lucru pentru ei, îl faceţi pentru 
Domnul Isus în persoana sfinţilor Săi. El Se identifică cu suferinţele 
neamului omenesc. Nu aşteptaţi până când nevoile voastre închipuite 
sunt toate satisfăcute. Nu vă încredeţi în sentimentele voastre, dând 
doar atunci când simţiţi că trebuie să daţi şi să vă reţineţi să daţi 
atunci când nu simţiţi nevoia de a da. Dă cu regularitate, fie zece, fie 
douăzeci sau cincizeci de cenți pe săptămână, aşa sau atât cât ai vrea 
să vezi în rapoartele cerului în ziua cea mare a Domnului. 

Vă mulţumim pentru intenţiile voastre bune, dar cei săraci nu pot 
fi ajutaţi să se simtă bine numai cu bunele voastre intenţii. Ei trebuie 
să aibă dovezi palpabile ale bunătăţii voastre materializate în hrană 
şi îmbrăcăminte. Dumnezeu nu înţelege ca vreunul dintre urmaşii 
Săi să-şi cerşească pâinea. El v-a dat o abundență de mijloace ca să 
puteţi da celor în nevoie ajutorul de care aceştia au nevoie şi pe care 
hărnicia şi economia nu le pot da. Nu aşteptaţi ca ei să vă atragă 
atenţia la nevoile lor. Faceţi aşa cum a făcut lov. El căuta să înţeleagă 
lucrul pe care nu-l cunoştea. Mergi într-un tur de informare şi ia 
cunoştinţă de ceea ce este necesar şi observă modul în care pot să 
fie cel mai bine satisfăcute aceste nevoi. 

Mi-a fost arătat că mulţi dintre oamenii voştri ÎL jefuiesc pe 
Domnul de zecimi şi daruri şi, ca rezultat, lucrarea Sa este foarte mult 
frânată. Blestemul lui Dumnezeu va zăcea asupra acelora care trăiesc 
pe seama bunătății lui Dumnezeu şi care totuşi îşi închid inima şi 
nu fac nimic sau aproape nimic pentru înaintarea cauzei Sale. Fraţi 
şi surori, cum va putea binefăcătorul nostru Tată să continue să vă 
facă administratorii Săi, oferindu-vă mijloace care să fie folosite în 

Numele Lui, atunci când le ţineţi toate pentru voi, pretinzând în mod 
egoist că sunt ale voastre? 

În loc să-i dea lui Dumnezeu mijloacele pe care El le-a aşezat 
în mâinile lor, mulți investesc aceste mijloace cumpărând mai mult 
pământ. Răul acesta creşte printre fraţii noştri. Ei au tot ce le-ar 
îngădui să se îngrijească de nevoile altora, dar iubirea de bani sau 
dorinţa de a fi socotiți la fel ca vecinii lor îi fac să îngroape mijloacele 
lor în lume şi să reţină de la Dumnezeu ceea ce I se cuvine de drept. 
Să ne mai mire faptul că ei nu prosperă dacă Dumnezeu nu le 
binecuvântează holdele, iar ei sunt dezamăgiţi? Dacă fraţii noştri 
şi-ar aminti de faptul că Dumnezeu poate să binecuvânteze douăzeci 
de pogoane de pământ şi să le facă să fie tot aşa de productive ca 
şi o sută de pogoane, atunci n-ar mai continua să se „îngroape“ în 
pământuri, ci ar lăsa ca mijloacele să curgă în tezaurul lui Dumnezeu. 
„Luaţi seama“, spunea Domnul Hristos, „la voi înşivă, ca nu cumva 
să vi se îngreuneze inimile cu îmbuibare de mâncare şi băutură şi 
cu îngrijorările vieţii acesteia.“ Satana este încântat să vă vadă că 
vă întindeţi fermele şi că vă investiţi mijloacele în afaceri lumești; 
căci, făcând astfel, nu numai că împiedicaţi înaintarea cauzei lui 
Dumnezeu, dar, prin neliniştea şi munca peste măsură, nu faceţi 
decât să slăbiţi perspectiva voastră pentru viaţa veşnică. 

Trebuie să dăm acum ascultare poruncii Mântuitorului nostru: 
„Vindeţi ce aveţi şi daţi milostenie. Faceţi-vă rost de pungi, care 
nu se învechesc, o comoară nesecată în ceruri, unde nu se apropie 
hoţul şi unde nu roade molia“. Acum este timpul ca fraţii noştri 
să-şi reducă averile, şi nu să le mărească. Suntem pe punctul de a ne 
strămuta într-o ţară mai bună, chiar în ceruri. Deci, să nu rămânem 
locuitori ai pământului. 

Vine timpul când nu vom mai putea vinde nicidecum. În curând 
se va da decretul, care le va interzice oamenilor să cumpere sau să 
vândă, în afara acelora care au semnul fiarei. Nu de mult, cu noi 
era gata să se împlinească acest lucru în California; dar aceasta n-a 
fost decât ameninţarea cu cele patru vânturi care vor sufla. Până 
în prezent, ele sunt ţinute de cei patru îngeri. Noi nu suntem încă 
gata. Este o lucrare ce trebuie să fie încă făcută şi apoi îngerilor 
li se va porunci să le dea drumul, să lase ca cele patru vânturi să 
sufle pe pământ. Acesta va fi un timp hotărâtor pentru copiii lui 

Dumnezeu, un timp de necaz cum n-a fost niciodată de când sunt 
naţiunile. Acum este ocazia noastră de a lucra. 

Printre mulţi dintre cei care mărturisesc adevărul există un spirit 
de nelinişte. 

Unii vor să meargă într-o altă ţară, într-un alt stat, să cumpere 
mari întinderi de pământ, să facă afaceri mari şi întinse; alţii vor să 
se mute în oraşe. În felul acesta, comunităţile mici rămân părăsite 
şi descurajate, pe moarte, pe când, dacă cei care le-au părăsit ar fi 
fost mulţumiţi să lucreze într-un mod mai modest, îndeplinindu- 
şi cu credincioşie activitatea lor umilă, ar fi făcut ca familiile lor 
să trăiască confortabil şi ar fi fost liberi să-şi păstreze sufletele în 
dragostea lui Dumnezeu. Mulţi dintre cei care se mută astfel sunt 
dezamăgiţi. Ei îşi pierd mica lor proprietate, îşi pierd sănătatea şi în 
cele din urmă părăsesc adevărul. 

Domnul vine. Fiecare să-şi dovedească credinţa prin fapte. Cre- 
dinţa în apropiata venire a Domnului Hristos piere din comunităţi 
şi egoismul îi face să jefuiască pe Dumnezeu servindu-şi propriul 
lor interes. Când Domnul Hristos locuieşte în noi, atunci vom da pe 
faţă lepădare de sine, asemenea Lui. 

În trecut, s-a dat pe faţă o mare dărnicie din partea poporului 
nostru. Ei n-au întârziat să răspundă chemărilor de a ajuta diferitele 
ramuri ale lucrării. Dar mai târziu a intervenit o schimbare. A în- 
ceput să aibă loc, în mod deosebit printre fraţii din Est, o reţinere a 
mijloacelor, în timp ce cele lumești şi iubirea de avere au crescut. 
Există o crescândă desconsiderare a făgăduinţelor făcute de a ajuta 
diferitele noastre instituţii şi proiecte sau planuri. Înscrierile pentru 
construirea unei case de rugăciune, pentru dotarea unui colegiu sau 
pentru a ajuta în lucrarea misionară sunt privite ca promisiuni pe 
care persoanele în cauză nu au obligaţia să le împlinească, dacă nu 
le convine acest lucru. Aceste promisiuni au fost făcute sub impulsul 
Duhului Sfânt al lui Dumnezeu. De aceea, nu-L jefui, reţinând ceea 
ce-l aparține de drept. Fraţi şi surori, priviţi asupra vieţii voastre din 
trecut şi vedeţi dacă aţi procedat cu credincioşie faţă de Dumnezeu. 
Aveţi vreo făgăduinţă neîmplinită? Dacă da, achitaţi-vă de ea, dacă 
stă în puterea voastră. 

Ascultaţi sfatul Domnului: „Aduceţi însă la casa vistieriei toate 
zeciuielile, ca să fie hrană în casa Mea; puneţi-Mă astfel la încer- 
care... ŞI veţi vedea dacă nu vă voi deschide zăgazurile cerurilor, şi 

dacă nu voi turna peste voi belşug de binecuvântare. Şi voi mustra 
pentru voi pe cel ce mănâncă ( lăcusta ) şi nu vă va nimici roadele 
pământului şi viţa nu va fi neroditoare în câmpiile voastre“. „Toate 
neamurile vă vor ferici atunci, căci veţi fi o ţară plăcută.“ 

Nu sunteţi voi dispuşi să acceptaţi făgăduinţele pe care Domnul 
le face aici, dând egoismul la o parte şi să începeţi să lucraţi cu 
zel pentru înaintarea cauzei Sale? Nu vă întăniţi poziţia voastră 
în această lume, luând de la vecinii voştri mai săraci, căci ochiul 
lui Dumnezeu este asupra voastră; El cunoaşte orice motiv şi vă 
cântăreşte în balanţa sanctuarului. 

Am văzut că mulţi rețin ceea ce aparţine lui Dumnezeu, atâta 
vreme cât sunt în viaţă, liniştindu-şi conştiinţa că vor fi foarte ge- 
neroşi la moartea lor; cu greu îndrăznesc să exercite credinţa şi 
încrederea în Dumnezeu pentru a da ceva în timp ce trăiesc. Dar 
această caritate pe patul de moarte nu este ceea ce cere sau aşteaptă 
Dumnezeu de la urmaşii Săi; ea nu poate să constituie o scuză a 
egoismului în timpul vieţii. Aceia care se ţin strâns de proprietăţile 
lor până în ultimul moment le dau mai degrabă morţii decât cauzei 
lui Dumnezeu. Pierderile se petrec încontinuu. Băncile dau faliment, 
averile dispar în foarte multe feluri. Mulţi îşi propun să facă ceva, 
dar amână problema şi Satana va fi la lucru pentru a împiedica mij- 
loacele financiare să intre în tezaurul lui Dumnezeu. Aceste mijloace 
se pierd mai înainte ca ele să se întoarcă la Dumnezeu, iar Satana 
jubilează că lucrurile stau astfel. 

Dacă vrei să faci bine cu mijloacele tale, atunci fă lucrul acesta 
acum, ca nu cumva Satana să le ia în mâinile sale şi să împiedice 
astfel lucrarea lui Dumnezeu. De multe ori, când Domnul a deschis 
căi pentru ca fraţii să-şi folosească mijloacele pentru înaintarea 
cauzei Sale, agenţii lui Satana au prezentat unele planuri prin care 
fraţii erau convinşi că îşi puteau dubla mijloacele. Ei au muşcat 
momeala; banii lor sunt investiţi şi cauza lui Dumnezeu, şi adesea 
chiar şi ei, nu mai primesc niciodată nici un ban. 

Fraţilor, nu uitaţi cauza lui Dumnezeu; şi atunci când aveţi mij- 
loace la dispoziţie, puneţi-vă o bună temelie pentru timpul ce stă 
să vină, ca să puteţi să aveţi viaţa veşnică. Domnul Isus S-a făcut 
sărac pentru voi, pentru ca, prin sărăcia Lui, voi să vă îmbogăţiţi în 
comori cereşti. Ce veţi da Domnului Isus care a dat totul pentru voi? 

N-ar trebui să faceţi ca darurile voastre caritabile să depindă de 
clauzele testamentare. Nu puteţi calcula nici cu cel mai mic grad 
de certitudine dacă lucrarea lui Dumnezeu va beneficia vreodată 
de aceste testamente. Satana lucrează cu o iscusinţă pătrunzătoare 
pentru a agita rudele şi este luată orice poziţie falsă pentru a câştiga 
pentru lume ceea ce a fost consacrat în mod solemn cauzei lui 
Dumnezeu. Totdeauna este primită o sumă cu mult mai mică decât 
aceea care a fost dată prin testament. Satana chiar pune în inimile 
bărbaţilor şi femeilor gândul de a protesta împotriva acţiunii rudelor 
lor de a face ceea ce doresc în legătură cu donarea averilor lor. Ei par 
să considere tot ceea ce este dat Domnului ca fiind o jefuire a rudelor 
celor decedați. Dacă doriţi ca mijloacele voastre sau tot ceea ce nu 
vă este absolut necesar pentru susţinerea vieţii să meargă pentru 
cauza lui Dumnezeu, atunci daţi-le pentru aceasta, în timpul vieţii 
voastre. Câţiva dintre fraţi fac acest lucru şi se bucură de plăcerea 
de a fi propriii lor executori testamentari. Lăcomia oamenilor să 
facă oare necesar faptul ca ei să fie lipsiţi de viaţă pentru ca abia 
atunci averea pe care Dumnezeu le-a împrumutat-o să nu rămână 
pentru totdeauna inutilă? Nimeni dintre voi să nu-şi atragă asupră-şi 
blestemul servului necredincios, care a ascuns în pământ banii pe 
care i i-a dat Domnul. 

Facerea de bine pe patul de moarte este o substituire săracă a 
facerii de bine în timpul vieţii. Mulţi vor da totul, prin testamentele 
lor, prietenilor şi rudelor, cu excepţia unei foarte mici părţi din averea 
lor. Această mică parte o lasă pentru supremul lor Prieten, care a 
devenit sărac pentru ei, care a suferit insulte, batjocuri şi moarte, ca 
ei să poată deveni fii şi fiice ale lui Dumnezeu. Şi cu toate acestea, 
ei aşteaptă ca, atunci când morţii cei drepţi vor ieşi din mormânt la 
viaţă veşnică, acest Prieten să-i ia cu El în locuinţele Sale veşnice. 

Cauza Domnului Hristos nu este jefuită printr-un gând fugitiv, 
printr-un act nepremeditat. Nu! Ci prin acţiunea ta proprie, delibe- 
rată, ţi-ai făcut testamentul, punându-ţi averea la dispoziţia celor 
necredincioşi. După ce ai jefuit pe Dumnezeu în timpul vieţii, conti- 
nui să-L jefuieşti şi după moartea ta şi faci lucrul acesta în cunoştinţă 
de cauză, într-un document numit testament. Ce crezi, care va fi voia 
Stăpânului tău faţă de tine pentru modul în care ai dispus de bunurile 
Sale? Ce vei spune atunci când se va cere socoteala isprăvniciei tale? 

Fraţilor, treziţi-vă din egoismul vieţii voastre şi acţionaţi aseme- 
nea unor creştini consecvenţi. Domnul vă cere să vă economisiţi 
mijloacele şi să lăsaţi ca fiecare bănuţ de care nu aveţi nevoie pentru 
existenţa voastră să curgă în tezaur. Surori, luaţi acele zece parale, 
acele douăzeci de parale, acei bani pe care sunteţi gata să-i cheltuiţi 
pe dulciuri, pe înfrumusețare şi împodobire, şi daţi-i pentru cauza 
lui Dumnezeu. Multe dintre surorile noastre au salarii bune, dar ele 
sunt aproape în întregime cheltuite pentru satisfacerea mândriei lor 
în îmbrăcăminte. 

Nevoile cauzei lui Dumnezeu vor continua să crească pe mă- 
sură ce ne apropiem de încheierea timpului. Sunt necesare mijloace 
pentru a le da tinerilor noştri ocazia unor studii sau cursuri rapide 
în şcolile noastre, pentru a-i pregăti pentru o lucrare eficientă în 
pastoraţie, cum şi în diferite ramuri ale lucrării. Noi nu ne-am ridicat 
la nivelul privilegiilor noastre în această problemă. În curând, toate 
şcolile noastre vor fi închise. Cu mult mai mult s-ar fi putut face 
dacă oamenii ar fi ascultat de cerinţele Domnului Hristos în ceea 
ce priveşte dăruirea creştină. Ce influenţă ar fi avut asupra lumii 
această dispoziţie de a da totul pentru Hristos! Ar fi fost unul dintre 
argumentele cele mai convingătoare în favoarea adevărului pe care 
mărturisim a-l crede. Un argument pe care lumea nu-l poate înţelege 
greşit şi nici contrazice. Domnul ne-ar fi onorat cu binecuvântările 
Sale chiar în faţa lumii. 

Prima biserică creştină nu s-a bucurat de privilegiile şi ocaziile 
pe care le avem noi. Ei erau oameni săraci, dar au simțit puterea 
adevărului. Ținta ce le stătea înainte era suficientă pentru a-i face 
să investească totul în realizarea ei. Ei simțeau că mântuirea sau 
pierderea unei lumi este dependentă de mijloacele lor, de ei. De 
aceea au adus tot ce aveau şi ei înşişi erau gata să meargă sau să vină 
la porunca Domnului. 

Noi mărturisim că suntem guvernaţi de aceleaşi principii, că 
suntem influenţaţi de acelaşi spirit. Dar, în loc să dăm totul pentru 
Hristos, mulţi au luat o placă de aur şi o manta babiloniană şi le-au 
ascuns în tabără. Dacă prezenţa unui singur Acan a fost suficientă 
pentru a slăbi întreaga tabără a lui Israel, să fim oare surprinşi de 
puţinul succes ce însoţeşte eforturile noastre, când fiecare comunitate 
şi aproape fiecare familie îşi au Acanii lor? Să mergem fiecare dintre 
noi să lucrăm spre a stimula pe alţii prin exemplul nostru de dăruire 

dezinteresată. Lucrarea ar fi putut merge înainte cu o putere şi mai 
mare, dacă toţi ar fi făcut tot ce puteau pentru a aproviziona cu 
mijloace tezaurul cauzei lui Dumnezeu. 


Puterea adevărului 


Cuvântul lui Dumnezeu a fost predicat de către slujitorii Săi 
din primele zile cu o „dovadă dată de Duhul şi de putere“. Inimile 
oamenilor erau mişcate de vestirea Evangheliei. De ce oare vestirea 
Evangheliei are acum o aşa de mică putere de a-i mişca pe oameni? 
Este oare Dumnezeu mai puţin binevoitor să reverse binecuvântările 
Sale asupra lucrătorilor cauzei Sale din acest veac de cum a fost în 
zilele apostolilor? 

Avertizarea pe care o adresăm lumii trebuie să arate că este 
pentru ei fie o mireasmă de viaţă spre viaţă, fie de moarte spre 
moarte. Şi va trimite oare Domnul pe slujitorii Săi să vestească acest 
mesaj teribil şi solemn şi în acelaşi timp să reţină de la ei Duhul 
Său Cel Sfânt? Să îndrăznească oare omul trecător şi supus greşelii, 
fără ajutorul special al harului şi puterii lui Dumnezeu, să stea între 
vii şi morți şi să rostească cuvintele vieţii veşnice? Domnul nostru 
este bogat în har şi tare în putere; El va revărsa din abundență aceste 
daruri asupra tuturor acelora care vin la El în credinţă. El este mult 
mai binevoitor să dea Duhul Sfânt celor ce-l cer de la El decât sunt 
părinţii dispuşi să dea daruri bune copiilor lor. Motivul pentru care 
acest adevăr important şi preţios pentru timpul acesta nu este atât de 
puternic pentru a mântui este acela că noi nu lucrăm cu credinţă. 

Noi trebuie să ne rugăm tot atât de zelos pentru revărsarea Duhu- 
lui Sfânt, cum s-au rugat ucenicii în Ziua Cincizecimii. Dacă ei aveau 
nevoie de el atunci, cu atât mai mult avem noi nevoie de el astăzi. 
Întunericul moral, asemenea unui giulgiu mortuar, acoperă pământul. 
Tot felul de învățături false, de erezii şi înşelăciuni satanice smintesc 
mintea oamenilor. Fără Duhul şi puterea lui Dumnezeu, toată munca 
de a prezenta adevărul va fi zadarnică. 

Vom fi în stare să-L prezentăm lumii pe Dumnezeu numai prin 
contemplarea lui Hrist, prin exercitarea credinţei în El şi prin ex- 
primarea pentru noi a harului Său salvator. Dacă vom învăţa de la 
EI, Isus va fi tema propovăduirii noastre; dragostea Lui arzând pe 
altarul inimilor noastre va îmbogăţi inimile oamenilor. Adevărul nu 

va fi prezentat ca o teorie rece, lipsită de viaţă, ci prin manifestarea 
Duhului. 

Mulţi dintre pastorii noştri, în vorbirile lor, se ocupă prea mult 
de teoria sfinţeniei şi nu suficient de mult de sfinţenia practică. Ei 
cunosc adevărul numai teoretic, dar inimile lor nu sunt atinse de 
adevăratul zel al iubirii Domnului Hristos. Prin studierea publica- 
tiilor noastre, mulți au ajuns să aibă o cunoaştere a argumentelor 
ce susţin adevărul, dar ei n-au devenit cercetători ai Bibliei pentru 
ei înşişi. Ei nu caută în mod continuu pentru o profundă şi o mai 
desăvârşită cunoaştere a planului de mântuire, aşa cum este el des- 
coperit în Scriptură. În timp ce predică altora, ei devin pitici în ceea 
ce priveşte creşterea în cele religioase. Ei nu merg adesea înaintea 
lui Dumnezeu pentru a cere Duhul Său cel Sfânt şi har ca să prezinte 
drept pe Domnul Hristos lumii. 

Tăria omenească este slăbiciune, iar înţelepciunea omenească 
este nebunie. Succesul nostru nu depinde de talentele sau învăţătura 
noastră, ci de legătura noastră vie cu Dumnezeu. Adevărul este lipsit 
de puterea lui atunci când este predicat de oameni care caută să facă 
paradă de învăţătura şi iscusinţa lor. Astfel de oameni dovedesc că 
au o prea puţină cunoaştere a religiei practice, că ei sunt nesfinţiţi în 
inimile şi viaţa lor şi că sunt plini de gânduri deşarte. Ei nu învaţă 
de la Isus. Ei nu pot prezenta şi altora un Mântuitor pe care ei înşişi 
nu-L cunosc. Propriile lor inimi nu sunt înmuiate şi nu sunt supuse 
printr-un simţământ viu al sacrificiului cel mare pe care Domnul 
Hristos l-a făcut pentru a mântui pe omul pieritor. Ei nu simt că este 
un privilegiu acela de a tăgădui eul şi a suferi de dragul Lui. Unii 
înalță eul şi vorbesc despre eu; ei pregătesc predici şi scriu articole 
pentru a atrage atenţia oamenilor la pastor, temându-se ca nu cumva 
acesta să nu primească onoarea ce 1 se cuvine. Dacă s-ar fi înălţat mai 
mult persoana Domnului Isus şi mai puţin cea a pastorului, dacă s-ar 
fi adus mai multe laude Autorului adevărului şi mai puţin slujitorilor 
Săi, am ocupa o poziţie mai favorabilă înaintea lui Dumnezeu decât 
o avem astăzi. 

Planul de mântuire nu este prezentat în toată simplitatea lui pen- 
tru motivul că puţini slujitori ai Evangheliei ştiu cât de simplă este 
credinţa. O cunoaştere intelectuală a adevărului nu este suficientă; 
noi trebuie să cunoaştem puterea ei asupra inimii şi vieţii noastre. 
Slujitorii lui Dumnezeu au nevoie să vină la Hristos ca nişte copilaşi. 

Fraţilor, căutaţi-L pe Isus, mărturisiţi-vă păcatele, cereţi, mijlociţi 
înaintea lui Dumnezeu zi şi noapte, până când veţi avea conştienţa 
faptului că pentru Domnul Isus Hristos sunteţi iertaţi şi primiţi. Apoi 
veţi iubi mai mult pentru că vi s-a iertat mult. Apoi, veţi putea în- 
drepta pe alţii la Domnul Hristos, ca la un răscumpărător iertător 
de păcate. Numai după aceea puteţi să prezentaţi adevărul din toată 
inima, o inimă ce simte puterea lui sfinţitoare. Mă tem pentru voi, 
frații mei. Vă sfătuiesc să rămâneţi în Ierusalim, aşa cum au rămas şi 
primii apostoli, până când, asemenea lor, veţi primi botezul Duhului 
Sfânt. Niciodată să nu vă simţiţi liberi să mergeţi la amvon, până 
când, prin credinţă, nu v-aţi prins puternic de braţul tăriei voastre. 

Dacă avem spiritul lui Hristos, atunci vom lucra aşa cum a lucrat 
EI; ne vom umple de învăţătura omului din Nazaret şi o vom prezenta 
apoi poporului. Dacă, în loc de a fi profesori formalişti şi pastori 
neconvertiţi, noi am fi într-adevăr urmaşi ai Domnului Hristos şi 
am prezenta adevărul cu o aşa umilinţă şi zel şi îl vom exemplifica 
astfel în viaţa noastră, atunci lumea nu ne va întreba mereu dacă noi 
credem ceea ce mărturisim a crede. Solia adusă din iubire pentru 
Domnul Isus Hristos, având totdeauna înaintea noastră valoarea 
sufletelor, va câştiga chiar printre cei lumeşti recunoaşterea: „Ei sunt 
asemenea lui Isus“. 

Dacă dorim să reformăm pe alţii, atunci trebuie ca noi înşine să 
practicăm principiile pe care dorim să le cerem lor să le împlinească. 
Cuvinte, de altfel bune, vor fi fără putere dacă ele sunt contrazise de 
viaţa de fiecare zi. Slujitori ai lui Hristos, vă sfătuiesc: „Fii cu luare 
aminte asupra ta însuţi şi asupra învăţăturii“. Nu scuza la tine însuţi 
păcatele pe care le mustri la alţii. Dacă predici despre blândeţe şi 
iubire, atunci lasă ca aceste virtuţi să fie exemplificate în propria 
ta viaţă. Dacă îi îndemni pe alţii să fie buni, curtenitori şi atenţi în 
cămin, exemplul tău să dea putere îndemnurilor tale. Cum ai primit 
o lumină mai mare decât alţii, tot astfel şi răspunderea ta este mai 
mare. Vei fi bătut cu mai multe lovituri dacă neglijezi să faci voia 
Domnului tău. 

Cursele lui Satana sunt întinse înaintea noastră tot aşa cum au 
fost întinse pentru copiii lui Israel, chiar înaintea intrării lor în ţara 
Canaanului. Noi repetăm istoria acestui popor. Comoditatea, de- 
şertăciunea, iubirea unei vieţi uşoare şi a plăcerilor, egoismul şi 
necurăţia cresc în mijlocul nostru. Este nevoie acum de bărbaţi care 


Puterea adevărului 153 


sunt neclintiţi şi neînfricaţi în a face cunoscut pe deplin sfatul lui 
Dumnezeu; oameni care să nu doarmă aşa cum fac alţii, ci să ve- 
gheze şi să fie sobri. Cunoscând aşa cum cunosc eu lipsa cea mare 
a sfinţeniei şi puterii slujitorilor noştri, mă doare profund să văd 
eforturile făcute pentru înălţarea de sine. Dacă aceştia ar putea vedea 
pe Domnul Isus aşa cum este El şi pe ei aşa cum sunt, aşa de slabi, 
aşa de ineficienţi, aşa de neasemenea cu Domnul lor, ar spune: Dacă 
numele meu poate fi scris în cea mai obscură parte a cărţii vieţii, este 
destul pentru mine, aşa de nevrednic sunt ca El să mă ia în seamă. 

Este lucrarea ta aceea de a studia şi a imita Modelul. A fost 
Domnul Hristos plin de lepădare de sine? Aşa trebuie să fii şi tu. A 
fost El blând şi smerit cu inima? Aşa trebuie să fii şi tu. A fost El 
zelos în lucrarea mântuirii sufletelor? Aşa trebuie să fii şi tu. A lucrat 
El pentru a promova slava Tatălui Său? Tot aşa trebuie să faci şi tu. 
A căutat El, adesea, ajutor de la Dumnezeu? Tot aşa trebuie să faci 
şi tu. A fost Domnul Hristos răbdător? ŞI tu trebuie să fii răbdător. 
După cum Şi-a iertat Domnul Hristos vrăjmaşii, tot aşa trebuie să 
ierți și tu. 

Religia care dă pe față adevăratul nostru caracter nu este atât de 
mult religia de la amvon, cât religia trăită în familie. Soția pastorului, 
copiii săi şi aceia care lucrează ca ajutoare în familia sa sunt cel mai 
bine calificați să judece evlavia lui. Un om bun va fi o binecuvântare 
pentru casa sa. Soția, copiii şi ajutoarele se vor simți cu toţii mai 
bine, datorită religiei lui. 

Fraților, duceți pe Hristos în familie, duceți-L la amvon, duceți-L 
cu voi oriunde veți merge. Apoi, nu este nevoie să puneţi asupra 
altora sarcina de a aprecia lucrarea slujirii voastre, căci voi purtați 
împuternicirea cerului cu care să dovediți tuturor că sunteți slujitorii 
Domnului Hristos. Duceţi pe Isus cu voi în orele voastre de singură- 
tate. Aduceţi-vă aminte că El Se pleca adesea în rugăciune şi viaţa 
Sa a fost continuu susţinută de influenţa proaspătă a Duhului Sfânt. 
Lăsaţi ca gândurile voastre, viaţa voastră lăuntrică să fie astfel, încât 
să nu vă fie ruşine să staţi în faţa raportului ei în ziua cea mare a lui 
Dumnezeu. 

Cerul nu este închis ca să n-asculte rugăciunile fierbinţi ale celor 
neprihăniţi. Ilie a fost un om supus aceloraşi slăbiciuni ca şi ale 
noastre şi totuşi Domnul l-a auzit şi într-un mod foarte evident a 
răspuns cererilor sale. Singurul motiv al lipsei puterii lui Dumnezeu 

trebuie să fie găsit în noi înşine. Dacă viaţa lăuntrică a multora dintre 
cei ce mărturisesc adevărul ar fi prezentată înaintea lor, ei n-ar mai 
pretinde că sunt creştini. Ei nu cresc în har. O rugăciune grăbită este 
înălţată din când în când, dar nu există o adevărată comuniune cu 
Dumnezeu. 

Noi trebuie să ne rugăm mai mult dacă vrem să facem progrese 
în viaţa divină. Când solia adevărului a fost vestită pentru prima dată, 
cât de mult ne rugam! Cât de des vocea mijlocirii s-a auzit în cameră, 
în hambar, în grădină sau în dumbravă! Adesea am petrecut ore în 
rugăciuni stăruitoare, doi sau trei laolaltă, cerând împlinirea făgădu- 
inţei; adesea, suspinul plânsului era auzit şi apoi vocea mulţumirii 
şi a cântecului de laudă. Acum, ziua Domnului este mai aproape 
decât atunci când am crezut prima dată şi de aceea trebuie să fim 
mai doritori, mai zeloşi şi mai fierbinţi decât în acele zile de început. 
Primejdiile sunt mult mai mari acum decât atunci. Sufletele sunt 
mult mai împietrite. Avem nevoie să fim plini de spiritul Domnului 
Hristos şi nu trebuie să ne odihnim până când nu-l vom primi. 

Fraţi şi surori, aţi uitat oare că rugăciunile voastre trebuie să 
fie, asemenea unor seceri ascuţite, alături de lucrătorii în marele 
câmp al secerişului? Când tinerii merg să predice adevărul, trebuie 
să aveţi momente de rugăciuni pentru ei. Rugaţi-vă ca Dumnezeu 
să-i lege de El şi să le dea înţelepciune, har şi cunoaştere. Rugaţi-vă 
să-i păzească de cursele lui Satana şi să-i păstreze curaţi în gând 
şi sfinți în inimi. Vă implor pe voi, care vă temeţi de Domnul, să 
nu pierdeţi timpul în discuţii nefolositoare sau în lucrări nenecesare 
pentru satisfacerea mândriei sau în satisfacerea apetitului. Timpul 
astfel câştigat să fie petrecut în luptă cu Dumnezeu pentru pastorii 
voştri. Ţineţi-le mâinile aşa cum Aaron şi Hur i-au ţinut mâinile lui 
Moise. 


Adunările noastre de tabără 


Mi-a fost arătat că unele din adunările noastre din corturi sunt 
departe de a fi ceea ce Domnul le-a destinat să fie. Oamenii vin 
nepregătiţi pentru primirea Duhului Sfânt. În general, surorile petrec 
foarte mult timp înaintea adunării ca să-şi pregătească toaletele şi să 
se împodobească, în exterior, în timp ce uită cu totul podoaba lăun- 
trică, care înaintea lui Dumnezeu are o mare valoare. De asemenea, 
se cheltuieşte mult timp pentru a găti bucate ce nu sunt necesare, 
pentru pregătirea de plăcinte bogate, prăjituri şi alte feluri de mân- 
care care sunt vătămătoare pentru aceia care le vor mânca. Dacă 
surorile noastre ar face o pâine bună şi alte feluri de mâncăruri sănă- 
toase, atât ele, cât şi familiile lor ar fi mai bine pregătite să aprecieze 
cuvintele vieţii şi ar fi mult mai deschise influenţei Duhului Sfânt. 

Adesea, stomacul este supraîncărcat cu hrană ce rareori este 
modestă, simplă, ca aceea mâncată acasă, unde numărul exerciţiilor 
făcute este dublu sau triplu. Aceasta face ca mintea să fie într-o 
letargie ce face dificil de apreciat lucrurile veşnice; şi adunarea se 
termină, şi ei sunt dezamăgiţi pentru că nu s-au bucurat mai mult de 
Duhul lui Dumnezeu. 

În timp ce se pregăteşte pentru întâlnire, fiecare persoană ar tre- 
bui să examineze în mod amănunţit şi critic propria sa inimă înaintea 
lui Dumnezeu. Dacă au fost simţăminte neplăcute, neînţelegeri sau 
ceartă în familie, primul act de pregătire ar trebui să fie acela de a 
mărturisi unul altuia aceste greşeli şi de a se ruga unul cu altul şi 
unul pentru altul. Umileşte-te înaintea lui Dumnezeu şi fă un efort 
stăruitor de a-ţi goli templul sufletului de orice gunoi — orice invi- 
die, orice gelozie, orice suspiciune şi căutare de greşeli. „Curăţiţi-vă 
mâinile, păcătoşilor; curăţiţi-vă inima, oameni cu inima împărțită. 
Simţiţi-vă ticăloşia; tânguiţi-vă şi plângeţi. Râsul vostru să se pre- 
facă în tânguire şi bucuria voastră în întristare. Smeriţi-vă înaintea 
Domnului şi El vă va înălța.“ 

Domnul vorbeşte: intră în cămăruţa ta şi, în tăcere, intră în comu- 
niune tăcută cu inima ta; ascultă de vocea adevărului şi a conştiinţei. 

Nimic nu va da o privire mai clară asupra eului ca rugăciunea în 
taină. El, care te vede în ascuns şi cunoaşte toate lucrurile, va ilu- 
mina înţelegerea ta şi va răspunde cererilor tale. Îndatoriri clare, 
simple, ce nu trebuie să fie neglijate, se vor deschide înaintea ta. Fă 
un legământ cu Dumnezeu, ca să te supui pe tine şi toate puterile 
tale slujirii Lui. Nu duce această lucrare neterminată în adunările în 
corturi. Dacă ea nu s-a făcut în cămin, propriul tău suflet va suferi şi 
alţii vor fi foarte mult răniţi prin răceala, insensibilitatea şi letargia 
ta. 

Am văzut starea oamenilor ce mărturisesc adevărul. Cuvintele 
profetului Ezechiel li se pot aplica astăzi şi lor: „Fiul omului, oamenii 
aceştia îşi poartă idolii în inimă şi îşi pironesc privirile spre ceea ce 
i-a făcut să cadă în nelegiuire! Să mă las Eu să fiu întrebat de ei? De 
aceea vorbeşte-le, şi spune-le: «Aşa vorbeşte Domnul, Dumnezeu: 
orice om din casa lui Israel, care îşi poartă idolii în inimă, şi care 
îşi pironeşte privirile spre ceea ce l-a făcut să cadă în nelegiuirea 
lui — dacă va veni să vorbească proorocului — Eu, Domnul, îi voi 
răspunde, în ciuda mulţimii idolilor lui». 

Dacă iubim lucrurile lumii şi ne complăcem în nelegiuire sau co- 
muniune cu lucrările nefolositoare ale întunericului, am aşezat piatra 
de poticnire a nelegiuirii înaintea feţei noastre şi am introdus idoli 
în inima noastră. Şi dacă, printr-un efort categoric, nu-i îndepărtăm, 
nu vom fi niciodată recunoscuţi ca fii şi fiice ale lui Dumnezeu. 

Aceasta este o lucrare pentru familii în care trebuie să vă angajaţi 
mai înainte de a vă strânge la sfânta noastră întâlnire. Lăsaţi ca 
pregătirea mâncării şi a îmbrăcămintei să fie pe planul al doilea; în 
schimb, o profundă cercetare a inimii să înceapă în cămin. Rugaţi-vă 
de trei ori pe zi şi, asemenea lui Iacov, fiţi insistenţi. În cămin este 
locul unde să-L găsim pe Isus; deci, luaţi-L pe Isus cu voi la adunare 
şi cât de preţioase vor fi atunci orele pe care le veţi petrece acolo! 
Dar cum veţi putea să aşteptaţi să simţiţi prezenţa Domnului şi să 
vedeţi puterea Sa desfăşurată, atunci când lucrarea individuală de 
pregătire pentru timpul acela este neglijată? 

Pentru propriul vostru suflet, pentru Domnul Hristos şi pentru 
alții, lucraţi în cămin. Rugaţi-vă, deşi nu sunteţi obişnuiţi să vă 
rugaţi. Deschideţi-vă inima înaintea lui Dumnezeu. Puneţi-vă casa 
în rânduială. Pregătiţi-vă copiii pentru această ocazie. Învăţaţi-i că 
nu este mai important ca ei să vină îmbrăcaţi în haine frumoase, ci să 

vină înaintea lui Dumnezeu cu mâini şi inimi curate. Înlăturaţi orice 
obstacol care ar putea fi în calea lor — toate diferendele ce există, 
poate, între ei sau între voi şi ei. Făcând astfel, invitaţi prezenţa 
Domnului în căminele voastre şi îngerii cei sfinţi vă vor însoţi atunci 
când veţi merge la adunare, iar lumina şi prezenţa lor vor face pe 
îngerii cei răi ai întunericului să dea înapoi. Chiar necredincioşii vor 
simţi atmosfera sfântă atunci când vor intra în tabără. O, cât de mult 
se pierde prin neglijarea acestei importante lucrări! Poate că îți va 
plăcea predicarea, poate că vei fi mişcat şi reînviorat, dar puterea 
transformatoare şi reformatoare a lui Dumnezeu nu va fi simțită în 
inimă, iar lucrarea nu va fi atât de profundă, desăvârşită şi dăinuitoare 
aşa cum ar trebui să fie. Lasă ca mândria să fie crucificată şi sufletul 
să fie îmbrăcat cu haina nepreţuită a neprihănirii Domnului Hristos 
şi te vei bucura atunci de o adunare deosebită. Pentru sufletul tău, 
aceasta va fi chiar poarta cerului. 

Aceeaşi lucrare a umilinţei şi a cercetării de inimă ar trebui, de 
asemenea, să aibă loc în biserică, astfel încât toate diferenţele şi 
înstrăinările dintre fraţi să fie lăsate la o parte mai înainte de a ne 
înfăuişa înaintea Domnului la aceste întâlniri anuale. Consacră-te 
acestei lucrări cu zel şi nu te odihni până când ea nu este îndeplinită; 
căci, dacă vii la aceste întâlniri cu îndoielile, cu murmurările, cu 
disputele tale, atunci aduci îngerii cei răi în tabără şi duci cu tine 
întuneric oriunde vei merge. 

Mi-a fost arătat că, din lipsa unei astfel de pregătiri, aceste în- 
tâlniri anuale au realizat foarte puţin. Martorii sunt rareori pregătiţi 
să lucreze pentru Dumnezeu. Sunt mulţi vorbitori — aceia care pot 
rosti cuvinte tăioase, ieşite din făgaşul lor, pentru a biciui alte biserici 
şi a batjocori credinţa lor -, dar nu sunt decât puţini lucrători zeloşi 
pentru Dumnezeu. Aceşti vorbitori aspri, care îşi dau importanţă, 
mărturisesc că au primit adevărul înaintea celorlalţi oameni, dar 
felul lor de a lucra şi zelul lor religios nu corespund în nici un fel cu 
mărturisirea lor de credinţă. 

M-am uitat ca să văd umilinţa sufletului, care ar trebui să fie 
ca o haină potrivită pe pastorii noştri, dar ea nu era asupra lor. 
M-am uitat ca să văd dragostea profundă pentru suflete, pe care 
Domnul a spus că trebuie s-o aibă, dar nu o aveau. Am ascultat să 
aud rugăciuni stăruitoare, înălțate cu lacrimi şi zdrobire de suflet 
pentru cei nepocăiţi şi necredincioşi din propriile lor cămine, şi din 

biserică, dar nu le-am auzit. Am ascultat să aud făcându-se apeluri 
pentru manifestarea Duhului Sfânt, dar acestea lipseau. M-am uitat 
să văd purtători de poveri, care în timpuri ca acestea să plângă între 
tindă şi altar, strigând: „Ai milă de poporul Tău, Doamne, şi nu lăsa 
de ocară moştenirea Ta“, dar n-am auzit astfel de rugăciuni. Puţini 
oameni zeloşi şi umili Îl caută pe Domnul. La unele din aceste 
întâlniri, unul sau doi pastori au simţit povara şi au fost apăsaţi 
asemenea unui car sub greutatea snopilor. Dar marea majoritate a 
pastorilor nu au un simţământ al sfinţeniei lucrării lor mai mare decât 
îl au copiii. 

Am văzut că aceste întâlniri anuale ar putea fi ceea ce ar trebui 
să fie, întâlniri ale unei lucrări pline de zel. Pastorii ar trebui să caute 
să facă o pregătire a inimii mai înainte de a se angaja în lucrarea 
de a ajuta pe alţii, căci poporul este cu mult înaintea multor pastori. 
Ei trebuie să se lupte neobosit în rugăciune, până când Domnul îi 
binecuvântează. Când iubirea lui Dumnezeu arde pe altarul inimii 
lor, atunci ei nu vor predica pentru a-şi etala propria lor isteţime, ci 
pentru a-L prezenta pe Hristos, care ridică păcatele lumii. 

În prima biserică, creştinismul era predicat în toată puritatea 
lui; preceptele lui au fost date de vocea inspiraţiei; orânduirile lui 
erau necorupte de înşelăciunile oamenilor. Biserica a dat pe faţă 
spiritul Domnului Hristos şi s-a prezentat frumoasă în simplitatea 
ei. Podoaba ei erau principiile sfinte şi viaţa exemplară a membrilor 
ei. Muluimi au fost câştigate la Hristos, nu printr-o manifestare 
exterioară sau prin învăţătură, ci prin puterea lui Dumnezeu care 
însoțea predicarea deschisă, simplă, a Cuvântului Său. Dar biserica 
s-a corupt. Şi acum, era o mai mare nevoie, mai mult decât oricând, 
ca slujitorii Evangheliei să fie canale de lumină. 

Sunt mulţi vorbitori superficiali ai adevărului biblic, ale căror 
suflete sunt tot atât de pustii şi lipsite de Duhul lui Dumnezeu, cum 
erau dealurile de la Ghilboa de rouă şi ploaie. Avem nevoie de 
bărbaţi care să fie ei înşişi convinşi pe deplin şi care pot învăţa 
pe alţii cum să-şi predea inima lui Dumnezeu. Puterea sfinţeniei 
aproape a încetat să mai existe în comunităţile noastre. Şi de ce este 
lucrul acesta? Domnul aşteaptă încă să fie milostiv; El n-a închis 
ferestrele cerului. Noi ne-am despărţit de El. Avem nevoie să ne 
fixăm ochiul credinţei la cruce şi să credem că Domnul Isus este 
tăria şi mântuirea noastră. 

Văzând aşa de puţină preocupare pentru lucrare la pastori şi 
la popor, întrebăm: Când va veni Domnul, va găsi El credinţă pe 
pământ? Ceea ce ne lipseşte este credinţa. Dumnezeu are o abun- 
denţă de har şi putere ce aşteaptă să fie cerute de noi. Dar motivul 
pentru care noi nu simţim marea noastră nevoie de ele este acela că 
privim la noi înşine, şi nu la Domnul Isus. Noi nu înălțăm pe Isus şi 
nu ne sprijinim în totul pe meritele Sale. 

O, dacă aş putea să imprim în mintea pastorilor şi a poporului 
nevoia unei profunde lucrări a harului în inimă şi o mai categorică 
pregătire pentru a intra în spiritul şi activitatea adunărilor noastre 
de tabără, astfel încât să poată primi cel mai mare beneficiu posibil 
din aceste întâlniri. Aceste adunări anuale pot fi ocazii speciale de 
binecuvântare sau pot să producă răni mari vieţii spirituale. Ce vor 
fi ele pentru tine, scumpe cititor? Rămâne ca fiecare dintre noi să 
decidem în dreptul nostru. 

„Prin aceasta vor cunoaşte toţi că sunteţi ucenicii Mei, dacă veți 
avea dragoste unii pentru alţii“. Cu cât semănăm mai mult în caracter 
cu Mântuitorul nostru, cu atât mai mare va fi iubirea noastră faţă de 
aceia pentru care a murit El. Creştinii care manifestă un spirit de 
iubire neegoistă unul faţă de celălalt dau o mărturie pentru Hristos, 
căreia cei necredincioşi nu-i pot rezista şi nici n-o pot tăgădui. Este 
imposibil să estimezi puterea unui astfel de exemplu. Nimic nu va 
înfrânge cu atâta succes cursele lui Satana şi ale emisarilor lui, nimic 
nu va zidi Împărăţia Răscumpărătorului, ca iubirea Domnului Hristos 
manifestată de către membrii bisericii. De pace şi prosperitate te 
poţi bucura numai dacă blândeţea şi iubirea sunt exercitate în mod 
activ. 

În prima sa epistolă către Corinteni, apostolul Pavel prezintă 
importanţa acelei iubiri care trebuie să fie nutrită de către urmaşii 
Domnului Hristos. „Chiar dacă aş vorbi în limbi omeneşti şi înge- 
reşti şi n-aş avea dragoste, sunt o aramă sunătoare sau un chimval 
zăngănitor. Şi chiar dacă aş avea darul proorociei, şi aş cunoaşte 
toate tainele şi toată ştiinţa; chiar dacă aş avea toată credinţa, aşa 
încât să mut şi munţii, şi n-aş avea dragoste, nu sunt nimic. Şi chiar 
dacă mi-aş împărţi toată averea pentru hrana săracilor, chiar dacă 
mi-aş da trupul să fie ars, şi n-aş avea dragoste, nu-mi foloseşte la 
nimic.“ 

Nu contează cât de pompoasă îi este mărturisirea de credință; 
acela a cărui inimă nu este plină de iubire faţă de Dumnezeu şi 
pentru aproapele lui nu este un ucenic al Domnului Hristos. Deşi ar 
putea să aibă o credinţă mare, având chiar puterea de a face minuni, 
totuşi, lipsită de iubire, credinţa sa ar fi fără folos. El poate să dea 
pe faţă o mare dărnicie, să-şi dea toată averea săracilor; dar din 
alte motive decât dintr-o iubire adevărată, faptul acesta însă nu-l va 
recomanda să se bucure de favoarea lui Dumnezeu. În felul său, el 
poate să aibă o moarte de martir, şi cu toate acestea, dacă este lipsit 

de aurul iubirii, să fie privit de Dumnezeu ca un entuziast înşelat sau 
un ipocrit ambițios. 

Apostolul începe să enumere roadele dragostei: „Dragostea este 
îndelung răbdătoare, este plină de bunătate; dragostea nu pizmu- 
jeşte“. Iubirea divină stăpânind în inimă înlătură mândria şi ego- 
ismul. „Dragostea nu pizmuieşte, nu se umflă de mândrie.“ Cea 
mai curată bucurie izvorăşte dintr-o profundă umilinţă. Cele mai 
puternice şi cele mai nobile caractere au la bază răbdarea şi iubirea, 
cum ŞI supunerea plină de încredere faţă de voia lui Dumnezeu. 

Dragostea „nu se poartă necuviincios, nu caută folosul său, nu se 
mânie, nu se gândeşte la rău“. Inima în care dragostea este stăpână 
nu va fi plină de furie sau gânduri de răzbunare pentru nedreptatea pe 
care mândria şi iubirea de sine le consideră de nesuportat. Dragostea 
nu este bănuitoare, ea totdeauna interpretează în modul cel mai 
favorabil motivele şi acţiunile altora. Dragostea nu va face niciodată 
public, fără să fie nevoie, greşelile altora. Ea nu ascultă cu nerăbdare 
veştile rele, ci mai degrabă caută să aducă în minte unele calităţi 
bune ale celui vorbit de rău. 

Dragostea „nu se bucură de nelegiuire, ci se bucură de adevăr“. 
Acela a cărui inimă este plină de dragoste simte durere faţă de 
greşelile şi slăbiciunile altora; dar atunci când adevărul triumfă, 
atunci când norul ce întunecă bunul nume al altuia este înlăturat sau 
când păcatele sunt mărturisite şi greşelile corectate, el se bucură. 

„Acoperă totul, crede totul, nădăjduieşte totul, suferă totul“. Dra- 
gostea nu numai că suportă scăderile altora, dar se supune cu bucurie 
oricăror suferinţe sau neajunsuri pe care le implică răbdarea. Această 
dragoste „nu va pieri niciodată“. Ea nu-şi pierde niciodată valoarea; 
ea este atributul cerului. Ca o comoară prețioasă, ea va fi dusă de cel 
ce o deţine prin porţile cetăţii lui Dumnezeu. 

Roadele Duhului sunt dragostea, bucuria, pacea. Discordia şi 
luptele sunt lucrarea lui Satana şi rodul păcatului. Dacă noi, ca 
popor, iubim pacea şi dragostea, atunci trebuie să lăsăm deoparte 
păcatele; trebuie să ajungem în armonie cu Dumnezeu şi atunci 
vom fi în armonie şi unul cu altul. Fiecare să se întrebe pe sine: 
Am eu darul iubirii? Am învăţat să fiu îndelung răbdător şi bun? 
Talentele, învăţătura şi elocvenţa, fără acest atribut ceresc, vor fi 
tot atât de lipsite de importanţă ca şi sunetul aramei şi zăngănitul 
chimvalului. Dar, din nefericire, această comoară prețioasă este aşa 

de puţin preţuită şi căutată de către mulţi dintre cei care mărturisesc 
credinţa. 

Apostolul Pavel le scrie colosenilor: „Astfel dar, ca nişte aleşi 
ai lui Dumnezeu, sfinţi şi prea iubiţi, îmbrăcaţi-vă cu o inimă plină 
de îndurare, cu bunătate, cu smerenie, cu blândeţe, cu îndelungă 
răbdare. Îngăduiţi-vă unii pe alţii, şi dacă unul are pricină să se 
plângă de altul, iertaţi-vă unul pe altul. Cum v-a iertat Hristos, aşa 
jertaţi-vă şi voi. Dar mai pe sus de toate acestea, îmbrăcaţi-vă cu 
dragostea care este legătura desăvârşirii. Pacea lui Hristos la care aţi 
fost chemaţi, ca să alcătuiți un singur trup, să stăpânească în inimile 
voastre, şi fiţi recunoscători. Şi orice faceţi, cu cuvântul sau cu fapta, 
să faceţi totul în Numele Domnului Isus şi mulţumiţi, prin EI, lui 
Dumnezeu Tatăl“. 

Faptul că suntem sub o aşa de mare obligaţie faţă de Domnul 
Hristos ne face să fim sub cea mai sacră obligaţie faţă de aceia 
pentru care El a murit ca să-i răscumpere. Noi trebuie să manifestăm 
faţă de ei aceeaşi simpatie, aceeaşi delicată împreună simţire şi 
dragoste neegoistă, pe care a dat-o pe faţă Domnul Hristos faţă de 
noi. Ambiţia egoistă şi dorinţa de supremație vor muri atunci când 
Domnul Hristos va lua în stăpânire sentimentele noastre. 

Mântuitorul nostru i-a învăţat pe ucenicii Săi să se roage: „ŞI ne 
iartă nouă greşelile noastre, precum şi noi iertăm greşiţilor noştri“. 
O mare binecuvântare este cerută aici în mod condiţionat. Noi înşine 
suntem cei care facem să fie cunoscute aceste condiţii. Noi cerem 
ca mila lui Dumnezeu faţă de noi să fie măsurată cu mila pe care 
noi o manifestăm faţă de alții. Domnul Hristos declară că aceasta 
este regula pe care o foloseşte Domnul în relaţiile cu noi: „Dacă 
iertați oamenilor greşelile lor, şi Tatăl vostru cel ceresc vă va ierta 
greşelile voastre“. Minunaţi termeni! Dar cât de puţini sunt ei înţeleşi 
sau ascultați! Unul dintre cele mai obişnuite păcate, însoţit de cele 
mai vătămătoare rezultate, este îngăduirea unui spirit neiertător. Cât 
de mulţi vor nutri un spirit de duşmănie sau răzbunare şi apoi se 
vor pleca înaintea lui Dumnezeu şi vor cere iertare aşa cum iartă 
ei! În mod sigur, ei n-au un simţământ real al importanţei acestei 
rugăciuni sau nu îndrăznesc să o rostească cu buzele lor. Noi suntem 
dependenţi de mila iertătoare a lui Dumnezeu, şi aceasta în fiecare 
ZI Şi în fiecare ceas. Cum putem deci să mai nutrim amărăciune şi 
răutate faţă de cei păcătoşi ca şi noi? Dacă, în legăturile lor zilnice, 

creştinii ar duce cu ei principiile acestei rugăciuni, ce binecuvântată 
schimbare ar avea loc în biserică şi în lumea întreagă! Aceasta va 
fi cea mai convingătoare mărturie ce poate fi dată despre realitatea 
religiei Bibliei. 

Dumnezeu cere mult mai mult de la urmaşii Săi decât îşi pot da 
seama mulţi. Dacă nu vrem să ne construim speranţele pentru cer pe 
o temelie falsă, atunci trebuie să acceptăm Biblia aşa cum este ea şi 
să credem că Domnul împlineşte ceea ce spune. El nu cere ceva de 
la noi fără să ne dea harul sau puterea de a îndeplini. Nu vom avea 
nici O scuză pe care s-o prezentăm în ziua lui Dumnezeu, dacă vom 
da greş în a atinge standardul pus înaintea noastră în Cuvântul Său. 

Suntem mustraţi de către apostol: „Dragostea să fie fără prefă- 
cătorie. Fie-vă groază de rău, şi lipiţi-vă tare de bine. Iubiţi-vă unii 
pe alţii cu o dragoste frăţească. În cinste, fiecare să dea întâietate 
altora“. Pavel doreşte să facem deosebirea între ceea ce este curat, 
iubire neegoistă, atitudine care este inspirată de Spiritul lui Hristos 
şi pretenţiile lipsite de importanţă, înşelătoare, de care este plină 
lumea. Această josnică imitație a dus multe suflete în rătăcire. Ea 
a şters deosebirea dintre bine şi rău, fiind de acord cu cel păcătos, 
în loc să-i arate cu credincioşie greşelile. O astfel de atitudine nu 
izvorăşte niciodată dintr-o adevărată prietenie. Spiritul ce inspiră la 
aceasta locuieşte numai în inimile fireşti. În timp ce creştinul va fi 
totdeauna bun, milos şi iertător, el nu va fi niciodată în armonie cu 
păcatul. El va urî răul şi se va prinde de ceea ce este bun, sacrificând 
întovărăşirea sau prietenia cu cei neevlavioşi. Spiritul Domnului 
Hristos ne va face să urâm păcatul, în timp ce suntem dispuşi să 
facem orice sacrificiu pentru salvarea păcătosului. 

„lată dar ce vă spun şi mărturisesc eu în Domnul; să nu mai trăiţi 
cum trăiesc păgânii, în deşertăciunea gândurilor lor, având mintea în- 
tunecată, fiind străini de viaţa lui Dumnezeu, din pricina neştiinţei în 
care se află în urma împietririi inimii lor. Ei şi-au pierdut orice pic de 
simţire, s-au dedat la desfrânare şi săvârşesc cu lăcomie orice fel de 
necurăţie.“* Apostolul îi mustră pe fraţii săi, în Numele şi autoritatea 
Domnului Isus Hristos, pentru că după ce au făcut cunoscut în mod 
public Evanghelia, ei n-ar trebui să se poarte asemenea Neamurilor, 
ci, prin comportamentul sau umblarea lor zilnică, să arate că au fost 
într-adevăr convertiți. 

„Cu privire la felul vostru de viaţă din trecut, să vă dezbrăcaţi de 
omul cel vechi care se strică după poftele înşelătoare şi să vă înnoiţi 
în duhul minţii voastre şi să vă îmbrăcaţi în omul cel nou, făcut după 
chipul lui Dumnezeu, de o neprihănire şi o sfinţenie pe care o dă 
adevărul.“ O dată ce s-au stricat, s-au degradat şi s-au robit pasiunilor 
păcătoase, ei au fost otrăviţi de droguri lumeşti, orbiţi, rătăciţi şi 
trădaţi de şiretlicurile lui Satana. Acum, că au fost învăţaţi adevărul 
aşa cum este el în Isus, trebuie să aibă loc o hotărâtă schimbare în 
viaţa şi caracterul lor. 

Pătrunderea în comunitate a membrilor care n-au fost renăscuţi 
în inimă şi transformați în viaţa lor este o sursă de slăbiciune pen- 
tru biserică. Acest lucru este adesea ignorat. Unii pastori şi unele 
comunităţi sunt aşa de dornice de a avea o creştere a numărului de 
membri, încât ajung să nu mai dea o mărturie credincioasă împotriva 
obiceiurilor şi practicilor necreştineşti. Aceia care acceptă adevărul 
nu sunt învăţaţi că ei nu pot fi în siguranţă având un comportament 
lumesc, în timp ce cu numele sunt creştini. Până acum, aceştia au 
fost supuşi ai lui Satana; de aici înainte, ei trebuie să fie supuşi ai 
Domnului Hristos. Viaţa trebuie să dea mărturie despre schimbarea 
conducătorului. Opinia publică favorizează o mărturisire a creşti- 
nismului. Este necesară puţină lepădare de sine sau sacrificiu de 
sine pentru a îmbrăca o formă de evlavie şi pentru a avea numele 
scris în registrul comunităţii. Din această cauză, mulţi se unesc cu 
biserica, fără ca mai întâi să fie uniţi cu Hristos. Prin aceasta, Satana 
triumfă. Astfel de convertiți sunt cei mai eficienţi agenţi ai săi, fiind 
o cursă pentru alte suflete. Ei sunt lumini false, ducând la pieire pe 
cei neprevăzători. Este zadarnic să caute oamenii să facă drumul, 
calea creştinului largă şi plăcută pentru cei lumeşti. Dumnezeu n-a 
netezit şi nici n-a lărgit calea cea îngustă şi aspră. Dacă vrem să 
intrăm în viaţă, noi trebuie să mergem pe aceeaşi cale pe care au 
mers Domnul Isus şi ucenicii Săi, calea umilinţei, a lepădării de sine 
şi a sacrificiului. 

Pastorii ar trebui să vadă dacă inimile lor sunt sfinţite prin adevăr 
şi apoi să lucreze pentru a asigura aceste rezultate pentru convertiți 
lor. Atât pastorii, cât şi membrii au nevoie de o religie adevărată. 
Aceia care îndepărtează nelegiuirea din inima lor şi îşi întind mâinile 
într-o rugăciune fierbinte către Dumnezeu vor avea acel ajutor pe 
care numai Dumnezeu li-l poate da. Pentru mântuirea oamenilor s-a 

plătit un preţ de răscumpărare, pentru ca ei să aibă ocazia să scape 
din robia păcatului şi să obțină iertarea, curăţia şi cerul. 

Dumnezeu aude strigătul celui umil şi cu inima plină de căinţă. 
Aceia care vin în mod frecvent înaintea tronului de har al lui Dum- 
nezeu, înălţând rugăciuni sincere şi arzătoare pentru înţelepciune şi 
putere divină, nu vor neglija să devină slujitori activi şi folositori 
ai Domnului Hristos. Poate că nu au talente mari, dar, cu o inimă 
umilită şi cu o încredere neclintită în Domnul Isus, ei pot face o 
bună lucrare, aceea de a aduce suflete la Hristos. Ei pot să ajungă la 
oameni prin Dumnezeu. 

Slujitorii lui Hristos ar trebui să simtă totdeauna că o lucrare 
sfântă le angajează sufletele; eforturile lor ar trebui să fie pentru 
zidirea trupului lui Hristos, şi nu pentru a se înălța pe ei înşişi înaintea 
oamenilor. Şi, în timp ce creştinii ar trebui să respecte pe slujitorii cei 
credincioşi ai Evangheliei, ca fiind ambasadori ai Domnului Hristos, 
ei ar trebui să evite orice fel de laudă adusă omului. 

„Urmaţi dar pilda lui Dumnezeu ca nişte copii prea iubiţi. Trăiţi 
în dragoste, după cum şi Hristos ne-a iubit şi S-a dat pe Sine pentru 
noi, ca un prinos şi ca o jertfă de bun miros lui Dumnezeu“. Oame- 
nii, prin faptele lor rele, se înstrăinează de Dumnezeu, dar Domnul 
Hristos Şi-a dat viaţa ca toţi aceia care vor să fie eliberaţi de păcat 
şi readuşi în graţia Creatorului. Ceea ce L-a determinat pe Domnul 
Hristos să facă acest mare sacrificiu a fost anticiparea unui univers 
răscumpărat şi sfânt. Am acceptat noi aceste privilegii ce au fost 
plătite cu un preţ aşa de mare? Suntem noi urmaşi ai lui Dumnezeu, 
asemenea unor copilaşi, sau suntem robii prinţului întunericului? 
Suntem închinători sau adoratori ai lui Dumnezeu sau ai lui Baal? 
Ne închinăm viului Dumnezeu sau idolilor? 

Poate că nu există nici un altar vizibil în exterior, poate că nu 
există nici un chip pe care ochiul să se oprească şi, cu toate acestea, 
noi putem practica idolatria. 

Este tot aşa de uşor să-ţi faci un idol dintr-o idee sau un obiect 
care îți place, cum poţi modela idoli din lemn sau piatră. Mii de 
oameni au o concepţie greşită despre Dumnezeu şi atributele Sale. 
Într-adevăr, ei slujesc unui dumnezeu fals, tot aşa cum făceau şi 
slujitorii lui Baal. Ne închinăm noi adevăratului Dumnezeu, aşa cum 
este El descoperit în Cuvântul Său, în Domnul Hristos, în natură 
sau adorăm vreun idol filozofic, aşezat în locul Lui? Dumnezeu este 

Dumnezeul adevărului. Dreptatea şi mila sunt atributele tronului Său. 
El este un Dumnezeu al dragostei, al milei şi al unei împreune simţuri 
pline de bunătate. În felul acesta, El este reprezentat în Fiul Său, 
Mântuitorul nostru. El este un Dumnezeu al răbdării şi al îndelungii 
răbdări. Dacă astfel este Fiinţa pe care o adorăm şi al cărei caracter 
căutăm să ni-l însuşim, atunci ne închinăm adevăratului Dumnezeu 
şi ÎI adorăm. 

Dacă urmăm Domnului Hristos, meritele Sale ce ne sunt acordate 
ajung înaintea Tatălui ca o mireasmă plăcută. Iar farmecul caracte- 
rului Mântuitorului nostru, implantat în inimile noastre, va răspândi 
în jurul nostru un miros plăcut. Spiritul iubirii, al blândeţii, al îngă- 
duinţei predominând în viaţa noastră va avea puterea să înmoaie şi 
să supună inimile împietrite şi să câştige pentru Hristos pe cei mai 
înverşunaţi împotrivitori ai adevărului. 

„Nu faceţi nimic din duh de ceartă sau din slavă deşartă; ci în 
smerenie fiecare să privească pe altul mai pe sus de el însuşi. Fiecare 
din voi să se uite nu la foloasele lui, ci şi la foloasele altora... Faceţi 
toate lucrurile fără cârtiri şi fără şovăieli, ca să fiţi fără prihană şi 
curaţi, copii ai lui Dumnezeu, fără vină, în mijlocul unui neam ticălos 
şi stricat, în care străluciți ca nişte lumini în lume.“ 

Glorie deşartă, ambiţie egoistă sunt stâncile pe care multe suflete 
au naufragiat şi multe comunităţi au ajuns lipsite de putere. Aceia 
care cunosc cel mai puţin viaţa de consacrare, care sunt cel mai 
puţin legaţi de Dumnezeu, sunt aceia care caută cel mai mult locurile 
cele mai înalte. Dacă mulţi dintre tinerii noştri pastori nu vor simţi 
puterea lui Dumnezeu ce converteşte, munca, activitatea lor va fi 
mai degrabă o piedică decât un ajutor pentru biserică. Ei poate că 
au învăţat doctrina lui Hristos, dar nu-L au pe Hristos. Sufletul care 
priveşte continuu la Isus va vedea iubirea Sa plină de lepădare de 
sine şi adâncă umilinţă şi va imita exemplul Său. Mândria, ambiția, 
înşelăciunea, ura, egoismul trebuie să fie îndepărtate din inima noas- 
tră. Multe din aceste trăsături rele de caracter sunt în mod parţial 
supuse, dar nu sunt în mod radical smulse din rădăcină din inimă. 
În împrejurări favorabile, ele răsar din nou şi rodesc răzvrătire îm- 
potriva lui Dumnezeu. În aceasta există o mare primejdie. A cruța, 
a fi îngăduitor cu vreun păcat înseamnă să cultivi un vrăjmaş ce nu 
aşteaptă decât un moment de neatenţie pentru a ne duce la ruină. 

„Cine dintre voi este înţelept şi priceput? Să-şi arate, prin pur- 
tarea lui bună, faptele făcute cu blândeţea înţelepciunii.“ Fraţii şi 
surorile mele, cum folosiţi darul vorbirii? Aţi învăţat să vă controlaţi 
în aşa mod limba ca ea să asculte totdeauna de poruncile unei con- 
ştiinţe iluminate şi ale unor sentimente sfinte? Este vorbirea voastră 
liberă de uşurătate, de mândrie, de răutate, înşelăciune şi necurăţie? 
Sunteţi fără viclenie înaintea lui Dumnezeu? Cuvintele exercită o 
putere grăitoare. Prin noi înşine, nu putem să controlăm un mădular 
nesupus. Singura noastră nădejde este harul divin. 

Aceia care studiază cu mult zel cum să-şi asigure întâietatea ar 
trebui mai degrabă să studieze cum să câştige acea înţelepciune care 
este „întâi curată, apoi paşnică, blândă, uşor de înduplecat, plină 
de îndurare şi de roade bune fără părtinire, nefăţarnică“. Mi-a fost 
arătat că mulţi pastori au nevoie să aibă aceste cuvinte, imprimate 
pe tablele sufletelor lor. Cel care Îl are pe Hristos înăuntrul său, 
nădejdea slavei, va „arăta, prin purtarea lui bună, faptele făcute cu 
blândeţea înţelepciunii“. 

Petru îi îndeamnă pe credincioşi: „Încolo, toți să fiţi cu ace- 
leaşi gânduri, simțind cu alţii, iubind ca frații, miloşi, smeriţi. Nu 
întoarceţi rău pentru rău, nici ocară pentru ocară; dimpotrivă, binecu- 
vântaţi, căci la aceasta aţi fost chemaţi; să moşteniţi binecuvântarea, 
căci cine iubeşte viaţa şi vrea să vadă zile bune, să-şi înfrâneze limba 
de la rău şi buzele de la cuvinte înşelătoare. Să se depărteze de 
rău şi să facă binele, să caute pacea şi s-o urmărească. Căci ochii 
Domnului sunt peste cei neprihăniţi şi urechile Lui iau aminte la 
rugăciunile lor. Dar faţa Domnului este împotriva celor ce fac răul“. 

Când drumul cel drept este aşa de clar înfăţişat, de ce atunci cei 
ce mărturisesc a fi poporul lui Dumnezeu nu umblă pe el? De ce 
nu studiază, nu se roagă şi nu lucrează cu zel pentru a fi uniți? De 
ce nu caută să nutrească simţăminte de împreună simţire unii faţă 
de ceilalți, iubind ca fraţii, în loc să răspundă cu rău pentru rău şi 
ocară pentru ocară? Cine nu iubeşte viaţa şi nu doreşte zile bune? 
Şi cu toate acestea, cât de puţini îşi rețin limba de la rău şi buzele 
de la vorbirea vicleană! Puţini sunt dispuşi să urmeze exemplul 
Mântuitorului de blândeţe şi umilinţă. Mulţi Îi cer lui Dumnezeu 
să-i umilească, dar nu sunt dispuşi să se supună disciplinei necesare. 
Atunci când vin încercările sau chiar necazurile, inima se răzvrăteşte 

şi limba rosteşte cuvinte ce sunt asemenea săgeţilor otrăvite sau 
furtunii nimicitoare. 

Vorbirea de rău este un îndoit blestem, căzând mai greu asu- 
pra celui care vorbeşte decât a celui care aude. Cel care împrăştie 
sămânţa neînţelegerii şi a certei culege în propriul său suflet roadele 
ei nimicitoare. Cât de jalnică este starea bârfitorilor, a bănuitorilor 
de rău! El este străin de adevărata fericire. 

„Ferice de făcătorii de pace.“ Har şi pace odihnesc asupra acelora 
care refuză să ia parte la lupta de cuvinte. Când vânzătorii sau cei 
ce promovează scandalul trec din familie în familie, cei care se 
tem de Dumnezeu vor fi virtuoşi apărători ai căminului. Timpul, 
care este de atâtea ori folosit aşa de rău în lenevie, frivolităţi şi 
bârfă răutăcioasă, ar trebui să fie folosit pentru scopuri mai înalte 
şi mai nobile. Dacă fraţii şi surorile noastre ar deveni misionari 
pentru Dumnezeu, vizitându-i pe cei bolnavi şi năpăstuiţi şi lucrând 
cu răbdare şi bunătate pentru cei greşiţi — pe scurt, dacă ar imita 
Modelul -, biserica ar prospera în toate ramurile ei. 

Păcatul vorbirii de rău începe cu nutrirea gândurilor rele. Şirete- 
nia include necurăţia în toate formele ei. Un gând necurat tolerat, o 
dorinţă nesfântă nutrită şi astfel sufletul este contaminat, integritatea 
lui compromisă. „Apoi pofta, când a zămislit, dă naştere păcatului, 
şi păcatul o dată făptuit, aduce moartea.“ Dacă vrem să nu săvârşim 
păcat, atunci să-l evităm chiar de la început. Fiecare sentiment şi 
fiecare dorinţă trebuie s-o punem sub stăpânirea raţiunii şi a conşti- 
inţei. Fiecare gând nesfânt trebuie să fie imediat respins. Mergeţi 
în cămăruţa voastră, urmaşi ai lui Hristos, rugaţi-vă cu credinţă şi 
din toată inima. Satana urmăreşte să-ţi prindă picioarele în cursă. 
Trebuie să fii ajutat de sus dacă vrei să scapi de şiretlicurile lui. 

Prin credinţă şi rugăciune, toţi pot să îndeplinească cerinţele 
Evangheliei. Nimeni nu poate fi forţat să păcătuiască. În primul 
rând trebuie să fie câştigat consimţământul său; sufletul trebuie să ia 
o hotărâre în legătură cu actul păcătos, mai înainte ca pasiunea să 
domine asupra raţiunii sau nelegiuirea să triumfe asupra conştiinţei. 
Ispitirea, deşi puternică, nu este niciodată o scuză pentru păcat. 
„Căci ochii Domnului sunt peste cei neprihăniţi şi urechile Lui iau 
aminte la rugăciunile lor.“ Strigă la Domnul, suflet ispitit. Aruncă- 
te neajutorat şi nevrednic la picioarele lui Isus şi cere împlinirea 

făgăduinţelor Sale. Domnul va auzi. El ştie cât de puternice sunt 
înclinațiile inimii fireşti şi el vă ajută de fiecare dată în ispită. 

Ai păcătuit? Atunci caută-L pe Dumnezeu fără întârziere pentru 
milă şi iertare. Când a fost convins de păcatul său, David şi-a revăr- 
sat sufletul în pocăință şi umilinţă înaintea lui Dumnezeu. El avea 
simţământul că putea să îndure pierderea coroanei sale, dar nu putea 
îndura să fie lipsit de favoarea, de graţia lui Dumnezeu. Mila este 
încă extinsă spre păcătos. Domnul ne cheamă înapoi din rătăcirile 
noastre: „Întoarceţi-vă, copii răzvrătiți, şi vă voi ierta abaterile“. 
Binecuvântarea lui Dumnezeu poate fi a noastră, dacă vom asculta 
chemarea vocii Duhului Său. „Cum se îndură un tată de copiii lui, 
aşa se îndură Domnul de cei ce se tem de El.“ 

„Dacă vezi un om iscusit în lucrul lui, acela poate sta lângă 
împărați, nu lângă oamenii de rând.“ „Cine lucrează cu o mână 
leneşă sărăceşte, dar mâna celor harnici îmbogăţeşte.“ „lubiţi-vă unii 
pe alţii cu o dragoste frăţească. În cinste, fiecare să dea întâietate 
altuia. În sârguinţă, fiţi fără preget. Fiţi plini de râvnă cu duhul. 
Slujiţi Domnului.“ 

Multe îndemnuri la silinţă se găsesc atât în Vechiul, cât şi în 
Noul Testament, arătând în mod clar relaţia intimă ce există între 
obiceiurile noastre de viaţă şi simţămintele şi practicile noastre 
religioase. Mintea şi trupul omenesc sunt astfel constituite, încât 
sunt necesare multe exerciţii pentru o dezvoltare corectă a tuturor 
aptitudinilor. În timp ce mulţi sunt prea mult angajaţi în afaceri 
lumești, alţii merg în extrema opusă şi nu lucrează suficient de mult 
pentru întreţinerea lor sau a acelora ce depind de ei. Fratele __ face 
parte din această categorie. În timp ce ocupă poziţia de conducător 
al familiei, în realitate el nu este aşa. Cele mai grele răspunderi şi 
poveri le lasă asupra soţiei sale, în timp ce el se complace într-o 
indolenţă crasă sau se ocupă cu lucruri mărunte ce sunt de puţin 
ajutor în susţinerea familiei sale. El stă ore întregi de vorbă cu copiii 
sau vecinii săi despre unele probleme de mică importanţă. El tratează 
lucrurile foarte uşor şi se bucură, îi face plăcere atunci când soţia 
se ocupă de pregătirea hranei, pentru a avea ce mânca, şi a hainelor, 
pentru a avea ce purta. 

Acest frate este sărac şi va fi totdeauna o povară pentru societate, 
afară de cazul în care va folosi privilegiul pe care i l-a dat Dumnezeu, 
devenind un adevărat bărbat. Oricine poate găsi ceva de făcut dacă, 
într-adevăr, doreşte acest lucru; dar dacă este neglijent şi neatent, 
poziţiile sau serviciile pe care ar fi putut să le obţină le va găsi 
ocupate de aceia care au o mai mare activitate şi cu mai multă 
pricepere în afaceri. 

Dumnezeu n-a hotărât niciodată ca tu, frate al meu, să fii sărac, 
aşa cum eşti acum. De ce ţi-a dat El constituţia aceasta fizică? Tu 

eşti tot aşa de răspunzător de puterile tale fizice, cum sunt fraţii tăi 
pentru mijloacele lor. Unii dintre aceştia ar fi mulţumiţi astăzi, dacă 
şi-ar putea schimba averea cu puterea ta fizică. Dar, dacă ar fi în locul 
tău, printr-o inteligenţă şi o folosire silitoare a puterii intelectuale şi 
fizice, ei ar fi în curând deasupra şi n-ar mai datora nimănui nimic. 
Împrejurările nu îţi sunt potrivnice din cauză că Dumnezeu este 
pornit împotriva ta, ci pentru că nu foloseşti puterea pe care ţi-a 
dat-o El. Nu a fost intenţia Lui ca puterile tale să ruginească din 
cauza inactivităţii, ci să se întărească prin folosire. 

Prin religia pe care mărturiseşti că o ai, îţi revine datoria de a-ţi 
folosi bine timpul în cele şase zile lucrătoare, cât şi de a lua parte 
la serviciile divine de la comunitate, în Sabat. Nu eşti activ, silitor 
în afaceri. Laşi ca ore, zile şi chiar săptămâni să treacă fără să faci 
ceva. Cea mai bună predică pe care o poţi ţine lumii va fi aceea de 
a arăta o reformă hotărâtă în viaţa ta şi de a procura cele necesare 
pentru familia ta. Apostolul spune: „Dacă nu poartă cineva de grijă 
de ai lui, şi mai ales de cei din casa lui, s-a lepădat de credinţă şi 
este mai rău decât un necredincios“. 

Tu aduci un blam asupra cauzei lui Dumnezeu prin faptul că te 
aşezi într-un loc, unde te complaci în lenevie pentru o perioadă de 
timp, şi ca urmare eşti obligat să intri în datorii pentru întreţinerea 
familiei. Aceste datorii nu pot fi totdeauna plătite şi atunci, în loc să 
le plăteşti, te muţi în alt loc. Aceasta înseamnă să înşeli pe vecinul 
tău. Lumea are dreptul să aştepte o integritate strictă de la cei care 
mărturisesc a fi creştini, oameni ai Bibliei. Prin indiferența unui om 
cu privire la plătirea în mod drept a datoriilor lui, tot poporul nostru 
este în primejdia de a fi considerat ca neinspirând încredere. 

„Tot ce voiţi să vă facă vouă oamenii, faceţi-le şi voi la fel.“ 
Acest verset se referă atât la aceia care lucrează cu mâna lor, cât şi 
la aceia care au oferit daruri. Dumnezeu ţi-a dat putere şi iscusinţă, 
dar tu nu le-ai folosit. 

Puterea ta este suficientă pentru a-ţi susţine din belşug familia. 
Scoală-te dimineaţa, chiar când stelele mai strălucesc încă, dacă 
este necesar. Plănuiţi să faceţi ceva şi apoi realizaţi ce aţi plănuit. 
Ţineţi-vă de orice făgăduinţă făcută, exceptând cazul că boala vă 
ține la pat. Mai bine să vă lipsiţi de hrană şi de somn decât să vă 
faceţi vinovaţi că aţi reţinut de la alţii ceea ce le datoraţi de drept. 

Dealul progresului nu poate să fie urcat fără efort. Nimeni nu 
trebuie să se aştepte să fie dus spre câştigarea premiului, atât în 
problemele religioase, cât şi în cele seculare, în mod independent 
de propriile sale eforturi. Alergarea nu este totdeauna pentru cel 
sprinten şi nici bătălia pentru cel puternic; cu toate acestea, cel care 
lucrează cu o mână leneşă va sărăci. Cei harnici şi stăruitori nu sunt 
fericiţi numai ei, ci contribuie în mare măsură la fericirea altora. 
Competența şi bunăstarea nu se obţin, de obicei, decât cu preţul unei 
hărnicii serioase. Faraon şi-a manifestat aprecierea faţă de această 
trăsătură de caracter atunci când i-a spus lui Iosif: „Dacă găseşti 
printre ei oameni destoinici, pune-i în fruntea turmelor mele“. 

Nu este nici o scuză pentru fratele „doar dacă iubirea pentru 
o viaţă uşoară şi neputinţa de a plănui şi a porni la lucru este o scuză. 
Cel mai bun lucru pentru el acum este acela de a pleca de acasă şi a 
lucra cu cineva care să gândească şi să plănuiască pentru el. El a fost 
atât de mult timp — pentru el — un stăpân leneş şi indolent, încât a 
realizat foarte puţin, iar exemplul pe care îl dă copiilor săi este rău. 
Ei sunt marcați de caracterul tatălui. Ei lasă ca mama să ducă toate 
poverile. Când li se cere să facă ceva, ei fac, dar nu cultivă, aşa cum 
ar trebui să facă copiii, capacitatea de a observa ceea ce este de făcut 
şi să facă fără să fie nevoie să li se spună. 

O femeie îşi face rău atât ei înseşi, cât şi membrilor familiei 
sale, atunci când îndeplineşte lucrarea ce-i revine ei, dar şi pe a 
celorlalți — când aduce lemne şi apă chiar, punând mâna pe topor şi 
tăind lemnele, în timp ce soţul şi fiii ei stau în jurul focului, având o 
întâlnire socială, un timp de repaus. Dumnezeu n-a dorit niciodată 
ca soțiile şi mamele să fie sclave ale familiilor lor. Multe mame sunt 
copleşite de griji, în vreme ce copiii lor nu sunt educați să poarte 
o parte din poverile casei. Ca rezultat, ea îmbătrâneşte şi moare 
înainte de vreme, lăsându-și copiii tocmai atunci când aceştia au cea 
mai mare nevoie de o mamă pentru a le călăuzi picioarele lipsite de 
experienţă. Cine este vinovat? 

Soții trebuie să facă tot ce pot pentru a-şi scuti soțiile de griji şi 
a le păstra spiritul bine dispus. Niciodată n-ar trebui ca lenevia să fie 
încurajată sau îngăduită la copii, pentru că, în curând ea va deveni 
un obicei. Când nu sunt angajaţi într-o lucrare folositoare, atunci 
capacităţile lor fie se depreciază, fie devin active, dar într-o lucrare 
rea. 

Scumpul meu frate, ceea ce-ţi trebuie este o activitate practică, 
activă. Fiecare trăsătură a feței tale, fiecare capacitate a minții tale 
arată acest lucru. Ție nu-ți place să munceşti din greu şi nici să-ți 
câştigi pâinea prin sudoarea frunții. Dar acesta este planul stabilit de 
Dumnezeu în economia vieții. 

Tu nu duci la bun sfârşit ceea ce începi. Nu te-ai disciplinat în 
ceea ce priveşte ordinea, continuitatea. Sistemul este totul. Nu face 
decât un singur lucru o dată, dar fă-l bine şi termină-l mai înainte 
de a te apuca de altceva. Trebuie să ai ore regulate pentru sculare, 
rugăciune şi mâncare. Mulţi pierd ore preţioase în pat, pentru că 
acest lucru satisface înclinațiile naturale, iar pentru a face altfel, cere 
un efort. O oră pierdută în pat dimineaţa este pierdută şi nu mai 
poate fi recuperată niciodată. Înțeleptul spune: „Am trecut pe lângă 
ogorul unui leneş, şi pe lângă via unui om fără minte. Şi era numai 
spini, acoperit de mărăcini şi zidul de piatră era prăbuşit. M-am uitat 
bine şi cu luare aminte şi am tras învăţătură din ce am văzut. «Să 
mai dorm puţin, să mai aţipesc puţin, să-mi încrucişez mâinile puţin 
ca să mă odihnesc!» Şi sărăcia vine peste tine pe neaşteptate, ca un 
hoţ, şi lipsa, ca un om înarmat“. 

Aceia care ridică pretenţii de evlavie ar trebui să-şi înfrumuseţeze 
învăţătura pe care o mărturisesc şi să nu dea ocazie ca adevărul 
să fie batjocorit prin modul lor nechibzuit de comportare. „Să nu 
datoraţi nimănui nimic“, spune apostolul. Acum, scumpul meu frate, 
trebuie să pui mâna cu seriozitate şi să corecteze obiceiurile tale de 
indolenţă, răscumpărând vremea. Lasă ca lumea să vadă că adevărul 
a adus o reformă în viaţa ta. 

Mântuitorul nostru S-a reprezentat pe Sine asemenea unui om 
care, plecând într-o ţară îndepărtată, şi-a lăsat casa în grija unor 
slujitori aleşi, dând fiecărui om lucrul său. Fiecare creştin are ceva de 
făcut în slujba Stăpânului. Noi nu trebuie să căutăm comoditatea sau 
confortul, ci mai degrabă să facem din înălţarea Împărăției Domnului 
Hristos prima noastră preocupare. Eforturile neegoiste de a ajuta şi 
binecuvânta pe aproapele nostru nu numai că vor pune în evidenţă 
iubirea noastră pentru Domnul Isus, ci ne vor păstra lângă El, în 
dependenţă şi credinţă, şi sufletele noastre vor creşte în har şi în 
cunoştinţa adevărului. 

Dumnezeu are pe copiii Săi răspândiţi în diferite comunităţi 
umane, pentru ca lumina adevărului să fie păstrată luminând în mij- 
locul întunericului moral ce înconjoară pământul. Cu cât întunericul 
din jurul nostru este mai profund, cu atât mai mare este nevoia ca 
lumina noastră să lumineze pentru Dumnezeu. Noi putem fi aşe- 
zaţi în împrejurări foarte dificile şi încercări, dar lucrul acesta nu 
dovedeşte că noi nu suntem în locul ce ne-a fost dat de Providenţă. 
Printre creştinii din Roma, din zilele lui Pavel, apostolul îi menţiona 
pe „cei din casa Cezarului“. Nicăieri atmosfera morală nu putea fi 
mai nefavorabilă pentru creştinism decât la acea curte romană, sub 
crudul şi nelegiuitul Nero. Cu toate acestea, aceia care, în timp ce se 
aflau în slujba împăratului, L-au acceptat pe Hristos nu se simțeau 
liberi, după convertirea lor, să părăsească postul datoriei lor. În faţa 
ispitelor seducătoare, a opoziţiei violente şi în ciuda primejdulor 
îngrozitoare, ei au fost martori credincioşi pentru Domnul Hristos. 

Oricine se va sprijini în totul pe harul divin poate să facă din viaţa 
aceasta o mărturie continuă pentru adevăr. Nimeni nu este într-o 
astfel de situaţie, încât să nu poată fi un creştin adevărat şi credincios. 
Oricât de mari ar fi obstacolele, toţi aceia care sunt hotărâți să asculte 
de Dumnezeu vor găsi calea deschisă pe măsură ce merg înainte. 

Aceia care-şi păstrează credincioşia lor faţă de Dumnezeu în 
mijlocul influențelor vrăjmaşe câştigă o experienţă de cea mai mare 

valoare. Tăria lor creşte cu fiecare obstacol trecut şi fiecare ispită 
biruită. Acest fapt este trecut cu vederea. Când o persoană a primit 
adevărul, prietenii falşi se tem să-l expună la vreo încercare sau vreun 
test şi se străduiesc imediat să-i găsească un loc mai uşor. Astfel 
că merge într-un loc unde totul este în armonie cu el. Dar creşte, se 
dezvoltă în felul acesta puterea spirituală? În multe cazuri... nu! El 
ajunge să aibă tot atât de puţină robusteţe reală ca şi plantele de seră. 
EI încetează să mai vegheze; credinţa sa slăbeşte; el nici nu creşte 
în har şi nici în a fi de ajutor altora. Unii dau înapoi de la păstrarea 
adevărului în mijlocul necredinţei şi al opoziţiei? Le cer acestora 
să-şi aducă aminte de credincioşii din casa lui Nero; să ne gândim la 
stricăciunea şi persecuția pe care au întâmpinat-o ei, şi din exemplul 
lor să luăm o lecţie de curaj, tărie şi credinţă. 

Uneori, poate fi recomandabil pentru cei care sunt tineri în cre- 
dinţă să fie retraşi din faţa marilor ispite şi a opoziţiei şi să fie aşezaţi 
acolo unde se pot bucura de îngrijirea şi sfatul creştinilor cu expe- 
rienţă. Dar ei trebuie să aibă totdeauna în minte că viaţa de creştin 
este o luptă continuă; şi că îngăduinţa faţă de lenevie sau indolenţă 
va fi fatală pentru succes. 

După ce am primit adevărul, n-ar trebui să ne mai unim cu aceia 
care se opun acestuia şi în nici un fel n-ar trebui să ne aşezăm acolo 
unde va fi dificil să ne trăim credinţa. Dar ar trebui ca oricine se află 
într-o astfel de situaţie să cântărească cu multă grijă problema mai 
înainte a a-şi părăsi poziţia. Poate că este planul Providenţei ca in- 
fluenţa şi exemplul său să-i aducă pe alţii la cunoaşterea adevărului. 

Mulţi sunt prinşi în legături familiale cu împotrivitorii adevărului. 
Aceşti credincioşi sunt adesea supuşi la mari încercări, dar prin harul 
divin ei pot să slăvească pe Dumnezeu prin ascultarea de adevăr. 

Ca slujitori ai Domnului Hristos, noi trebuie să fim credincioşi 
în poziţia în care Dumnezeu a considerat că putem sluji cel mai 
eficient. Dacă ni se prezintă ocazii ce pot fi de un mare folos, trebuie 
să le acceptăm la îndemnul Domnului şi zâmbetul Său aprobator va 
fi asupra noastră. Dar ar trebui să ne temem să părăsim lucrarea ce 
ne-a fost dată, în afară de cazul în care Domnul vă arată în mod că 
doreşte să-i slujiţi într-un alt câmp. 

Sunt necesare calităţi şi calificări diferite pentru lucrarea în dife- 
rite departamente. Tâmplarul nu este potrivit să lucreze la nicovală 
şi nici fierarul să folosească rindeaua. Negustorul nu va fi la locul lui 

lângă patul celui bolnav, iar medicul la serviciul contabilităţii. Aceia 
care se satură de lucrarea pe care Dumnezeu le-a dat s-o facă, şi se 
aşează singuri în poziţii în care nu pot sau nu vor să lucreze, vor fi 
socotiți ca nişte slujitori leneşi. „Fiecărui om, lucrarea sa.“ Nimeni 
nu este scuzat. 

Datoria noastră de a acţiona ca misionari pentru Dumnezeu în 
locul în care El ne-a aşezat a fost în mare măsură uitată de noi, ca 
popor. Mulţi se întorc repede de la ocaziile şi îndatoririle prezente, 
spre alte câmpuri mai întinse; mulţi îşi imaginează că, în alte posturi 
sau poziţii, vor găsi că este mai puţin dificil să asculte de adevăr. Co- 
munităţile noastre mari sunt văzute ca bucurându-se de mari avantaje 
şi în poporul nostru este o tendinţă mereu crescândă de a părăsi locul 
datoriei şi de a se muta la Battle Creek sau în vecinătatea altor mari 
comunităţi. Această practică nu numai că este o ameninţare la adresa 
prosperității şi chiar a vieţii comunităţilor noastre mai mici, dar ea ne 
împiedică să facem lucrarea pe care Dumnezeu ne-a încredinţat-o, 
şi ne distruge spiritualitatea şi capacitatea, ca popor, de a fi de folos. 

Din aproape toate comunităţile noastre din Michigan, şi într-o 
măsură şi din alte state, fraţii şi surorile noastre s-au îngrămădit la 
Battle Creek. Mulţi dintre ei au fost ajutoare eficiente în comunităţile 
MICI şi mutarea lor a slăbit mult acele grupe mici; în unele cazuri, 
comunitatea a fost în felul acesta în mod complet dezorganizată. 

Aceia care s-au mutat la Battle Creek s-au dovedit oare un ajutor 
pentru biserică? După cum mi-a fost prezentată problema, am căutat 
că văd cine dă o mărturie vie pentru Dumnezeu, cine are simţământul 
unei poveri pentru cei tineri, cine sunt cei care merg din casă în casă, 
rugându-se cu familiile şi lucrând pentru interesele lor spirituale. 
Am văzut că această lucrare a fost neglijată. Venind în această mare 
comunitate, mulţi simt că nu au nici o lucrare de îndeplinit. Astfel, 
îşi încrucişează mâinile şi ocolesc orice responsabilitate şi efort. 

Sunt unii care au venit aici numai pentru a se bucura de beneficii 
financiare. Aceşti oameni sunt o mare povară pentru biserică. Ei 
sunt o piedică pentru teren, ramurile lor neproductive împiedicând 
ceilalţi copaci să se bucure de lumina glorioasă a soarelui. 

Nu-l este plăcut lui Dumnezeu faptul că atât de mulţi pastori 
s-au stabilit la Battle Creek. Dacă familiile lor ar fi împrăştiate în 
diferite părţi ale câmpului, ei ar fi mult mai folositori. Este adevărat 
că pastorul petrece puţin timp acasă, în familie; cu toate acestea, 

sunt multe locuri în care timpul va fi folosit mult mai benefic pentru 
cauza lui Dumnezeu. 

Domnul spune multora din Battle Creek: Ce faci tu aici? Ce 
motiv ai avut ca să părăseşti lucrarea ce ţi-a fost încredințată şi să 
devii astfel mai degrabă o piedică decât un ajutor pentru biserică? 

Fraţilor, vă implor să comparaţi starea voastră spirituală, aşa 
cum este ea acum, cu aceea pe care o aveaţi la data când aţi fost 
angajaţi în mod activ în lucrarea lui Dumnezeu. În timp ce ajutaţi 
şi încurajați biserica, câştigaţi o experienţă folositoare şi vă păstraţi 
sufletele în iubirea de Dumnezeu. Încetând să mai lucraţi pentru 
alţii, nu s-a răcit oare iubirea voastră şi zelul vostru nu lâncezeşte? 
ŞI care este situaţia copiilor voştri? Sunt ei mai ferm fixaţi în adevăr 
şi mai devotați lui Dumnezeu decât mai înainte de a veni în această 
comunitate mare? 

Influenţa exercitată de unii care au fost mult timp legaţi de lu- 
crarea lui Dumnezeu este fatală spiritualităţii şi devoţiunii. Aceşti 
tineri, cu inima împietrită faţă de Evanghelie, s-au înconjurat cu o 
atmosferă lumească, lipsită de respect şi necredincioasă. Îndrăzneşti 
oare să-ţi asumi riscul ca efectul unor astfel de întovărăşiri să se 
răsfrângă asupra copiilor tăi? Ar fi fost mai bine pentru ei să nu fi ob- 
ținut vreodată o educaţie decât s-o obţină cu sacrificarea principiului 
şi a binecuvântării lui Dumnezeu. 

Printre tinerii care au venit la Battle Creek, sunt unii care păs- 
trează credincioşia lor faţă de Dumnezeu în mijlocul ispitei, dar 
numărul lor este mic. Mulţi din cei care vin aici având încredere în 
adevăr, în Biblie şi în religie au fost duşi în rătăcire de către colegi 
nereligioşi şi s-au întors în familiile lor, îndoindu-se de orice adevăr 
pe care noi, ca popor, îl păstrăm cu scumpătate. 

De aceea, toţi fraţii noştri care se gândesc să se mute la Bat- 
tle Creek sau să-şi trimită copiii aici să analizeze bine problema 
înainte de a face pasul acesta. Dacă forţele acestui mare centru nu 
păstrează fortăreaţa, dacă consacrarea şi credinţa comunităţii nu sunt 
pe măsura privilegiilor şi ocaziilor ei, atunci aceasta este cea mai 
primejdioasă poziţie pe care o puteţi alege. Am văzut starea acestei 
comunităţi când îngerii priveau asupra ei. Există o înşelăciune spi- 
rituală atât a poporului, cât şi a veghetorilor. Ei păstrează formele 
religiei, dar le lipsesc principiile statornice ale neprihănirii. Dacă 

nu există o schimbare hotărâtă, o transformare însemnată a acestei 
comunități, atunci şcoala va trebui să fie mutată într-o altă localitate. 

Dacă tinerii care au trăit aici ani de zile ar fi folosit privilegiile 
avute, mulţi din cei care sunt sceptici acum s-ar fi consacrat lucră- 
rii de slujire. Dar ei au considerat că este o dovadă a superiorității 
intelectuale să se îndoiască de adevăr şi să se mândrească cu inde- 
pendenţa lor în a nutri necredinţă. Ei au făcut lucrul acesta în ciuda 
Duhului harului şi au călcat în picioare sângele Domnului Hristos. 

Unde sunt misionarii care trebuie să se ridice în inima lucrării? 
Între douăzeci şi cincizeci ar trebui să fie trimişi afară din Bat- 
tle Creek în fiecare an, pentru a duce adevărul la aceia care sunt 
în întuneric. Dar evlavia este la un nivel aşa de scăzut, spiritul de 
consacrare aşa de slab, atitudinea lumească şi egoismul aşa de pre- 
dominante, încât atmosfera morală dă naştere la o letargie fatală 
zelului misionar. 

Nu este nevoie să mergem în ţări străine pentru a deveni mi- 
sionari pentru Dumnezeu. De jur împrejurul nostru sunt „câmpuri 
albe, gata pentru seceriş, şi oricine poate strânge „roade pentru 
viaţa veşnică“. Dumnezeu îi cheamă pe mulţi din Battle Creek care 
mor din cauza leneviei spirituale să meargă acolo unde este nevoie 
de lucrul lor pentru cauza Sa. Ieşiți din Battle Creek, chiar dacă 
lucrul acesta cere un sacrificiu financiar. Mergeţi undeva, acolo unde 
puteţi fi o binecuvântare pentru alţii. Mergeţi acolo unde puteţi întări 
vreo comunitate slabă. Puneţi-vă la lucru puterile pe care ţi le-a dat 
Dumnezeu. 

Scuturaţi-vă de letargia voastră spirituală. Lucraţi cu toată pu- 
terea pentru mântuirea voastră şi a altora. Nu este acum timpul să 
strigăm „pace şi siguranţă“. Nu avem acum nevoie de oratori cu 
limbă de argint pentru a vesti această solie. Adevărul trebuie rostit în 
toată severitatea lui. Sunt necesari oameni de acţiune — oameni care 
să lucreze cu zel, cu o energie neîntreruptă pentru curățirea bisericii 
şi avertizarea lumii. 

O mare lucrare trebuie să fie înfăptuită; planuri mari, întinse, 
trebuie să fie făcute; o voce trebuie să meargă să trezească națiunea. 
Oameni a căror credinţă este slabă şi şovăitoare nu sunt potriviţi să 
ducă mai departe lucrarea în această importantă criză. Avem nevoie 
de curajul eroilor şi credinţa martirilor. 


Lumea în biserică 


Despre oamenii sfinţi din vechime ne este raportat că Dumnezeu 
nu se ruşina să fie numit Dumnezeul lor. Motivul determinant este 
acela că, în loc să umble după averi pământeşti sau să caute fericirea 
în realizarea unor planuri sau aspirații pământeşti, ei au pus tot 
ceea ce aveau pe altarul lui Dumnezeu şi au folosit pentru zidirea 
Împărăției Sale. Ei au trăit numai pentru slava lui Dumnezeu şi au 
declarat în mod clar că erau străini şi călători pe pământ, căutând 
o ţară mai bună, adică cerească. Comportarea lor vorbea despre 
credinţa lor. Dumnezeu a putut să le încredinţeze adevărul Său şi a 
putut să lase ca lumea să primească de la ei o cunoaştere a voii Sale. 

Dar cum păstrează cei ce mărturisesc a fi poporul lui Dumnezeu 
onoarea Numelui Său? Cum poate lumea să tragă concluzia că ei 
sunt un popor aparte? Cum dovedesc ei că sunt cetăţeni ai cerului? 
Îngăduinţa de sine şi comportarea lor iubitoare de plăceri denatu- 
rează caracterul Domnului Hristos. El nu-i poate onora în nici un fel 
înaintea lumii, fără să aprobe falsele lor reprezentări ale caracterului 
Său. 

Mă adresez comunităţii din Battle Creek: Ce mărturie daţi voi 
lumii? Când cursul vieţii tale mi-a fost prezentat, am fost îndrumată 
spre locuinţele înălțate nu de mult de poporul nostru în acest oraş. 
Aceste locuinţe sunt tot atâtea monumente ale necredinţei voastre 
în învăţăturile pe care mărturiseşti că le păstrezi. Ele rostesc predici 
mai eficiente decât orice predică rostită de la amvon. l-am văzut pe 
cei lumeşti arătând spre ele cu batjocură şi dispreţ, ca la o negare a 
credinţei noastre. Ele proclamă ceea ce proprietarii spun în inima 
lor: „Stăpânul meu întârzie să vină“. 

M-am uitat la îmbrăcăminte şi am ascultat convorbirea multora 
dintre cei care mărturisesc adevărul. Amândouă sunt opuse princi- 
piilor adevărului. Îmbrăcămintea şi conversaţia descoperă ceea ce 
este cel mai mult tezaurizat de către aceia care pretind a fi călători şi 
străini pe pământ. „Ei sunt din lume; de aceea vorbesc ca din lume, 
şi lumea îi ascultă“. 

Claritatea şi simplitatea puritană trebuie să caracterizeze locu- 
inţele şi înfăţişarea tuturor acelora care cred solemnele adevăruri 
pentru acest timp. Să cheltuieşti toate mijloacele în mod nenecesar 
pe îmbrăcăminte sau în împodobirea caselor noastre înseamnă să 
iroseşti banii Domnului. Aceasta înseamnă o înşelare a cauzei lui 
Dumnezeu pentru satisfacerea mândriei. Instituțiile noaste sunt îm- 
povărate de datorii şi cum putem aştepta ca Domnul să răspundă 
rugăciunilor noastre pentru prosperitatea lor, când nu facem ceea ce 
putem pentru a le scăpa de dificultăţi? 

Am să vă spun ceea ce Domnul Hristos i-a spus lui Nicodim: 
„Trebuie să vă năşteţi din nou“. Aceia care au pe Hristos domnind 
înăuntrul fiinţei lor nu vor simţi nici o dorinţă de a imita fastul lu- 
mii. Ei vor aduce totul la standardul crucii, dând totdeauna mărturie 
despre scopuri mai înalte, teme mai nobile decât aceia în care este 
absorbită lumea. Îmbrăcămintea noastră, locuinţele noastre, vorbi- 
rea noastră trebuie să mărturisească despre consacrarea noastră lui 
Dumnezeu. Ce putere îi va însoţi pe aceia care dovedesc astfel că au 
renunţat la toate pentru Hristos. Dumnezeu nu Se va ruşina să-i recu- 
noască drept copiii Săi. El va binecuvânta pe poporul Său consacrat 
şi cei necredincioşi se vor teme de El. 

Domnul Hristos doreşte mult să lucreze cu putere prin Spiritul 
Său pentru convingerea şi convertirea păcătoşilor. Dar, în conformi- 
tate cu planul Său divin, lucrarea trebuie să fie adusă la îndeplinire 
prin biserica Sa şi membrii ei s-au îndepărtat atât de mult de El, 
încât nu poate să-Şi aducă la îndeplinire voia Sa prin ei. El alege să 
lucreze prin anumite mijloace şi totuşi mijloacele folosite trebuie să 
fie în armonie cu caracterul Său. 

Cine sunt cei credincioşi şi sinceri din Battle Creek? Să vină 
de partea Domnului. Dacă vom fi într-o poziţie în care Dumnezeu 
ne poate folosi, atunci trebuie să avem o credinţă individuală şi 
o experienţă individuală. Numai aceia care se încred în totul în 
Dumnezeu sunt acum în siguranţă. Noi nu trebuie să urmăm nici un 
exemplu omenesc sau să ne bazăm pe un sprijin omenesc. Mulţi iau 
în mod constant poziţii greşite şi fac astfel mişcări greşite; dacă ne 
încredem în călăuzirea lor, vom fi duşi pe căi greşite. 

Unii care pretind a fi portavocea lui Dumnezeu, în viaţa lor de fi- 
ecare zi, neagă credinţa. Fi prezintă oamenilor adevăruri importante; 
dar cine este impresionat de aceste adevăruri? Cine este convins de 

păcat? Ascultătorii ştiu că aceia care predică astăzi, mâine, vor fi 
primii care se vor alătura plăcerilor veseliei şi frivolităţii. Influenţa 
lor, în afara amvonului, linişteşte, adoarme conştiinţa păcătosului şi 
face ca lucrarea de slujitor al Evangheliei să fie desconsiderată. Ei 
înşişi sunt adormiţi chiar în pragul vieţii veşnice. Sângele sufletelor 
este pe hainele lor. 

Cum sunt folosiţi slujitorii cei credincioşi ai lui Hristos? „Fa- 
ceţi în toată vremea, prin Duhul, tot felul de rugăciuni şi cereri“, 
rugaţi-vă în cămăruţă, în familie, în adunare, „vegheaţi la aceasta, 
cu toată stăruința“. Ei simt că sufletele sunt în pericol şi, cu credinţă 
zeloasă şi smerită, cer împlinirea făgăduinţelor lui Dumnezeu cu ei. 
Răscumpărarea plătită de Domnul Hristos — ispăşirea pe crucea 
Golgotei — este pentru totdeauna înaintea lor. Ei vor avea suflete ca 
sigilii ale lucrării slujirii lor. 

Mustrarea Domnului este asupra poporului Său pentru mândria 
şi necredinţa lor. El nu le va reda bucuria mântuirii Sale, în timp ce 
se îndepărtează de la instrucţiunile cuvântului şi Spiritului Său. El 
va da har acelora care se tem de El şi merg în calea adevărului şi va 
retrage binecuvântările Sale de la toţi aceia care se aseamănă lumii. 
Mila şi adevărul sunt făgăduite celui umil şi pocăit şi judecăţile sunt 
rostite împotriva celor răzvrătiți. 

Comunitatea din Battle Creek ar fi trebuit să fie liberă de idolatrie 
şi credincioşia ei ar fi trebuit să fie un exemplu pentru alte comunităţi. 
Dar ea este mult mai dispusă să se îndepărteze de poruncile lui 
Dumnezeu decât să renunţe la prietenia cu lumea. Ea se uneşte 
cu idolii pe care şi i-a ales; şi pentru că prosperitatea temporară 
şi favorurile lumii nelegiuite sunt ale ei, ea se crede bogată faţă 
de Dumnezeu. Pentru mulţi aceasta se va dovedi o amăgire fatală. 
Caracterul divin şi tăria ei spirituală s-au depărtat de ea. 

Sfătuiesc această comunitate să dea ascultare mustrării Mântui- 
torului: „Adu-ţi aminte de unde ai căzut; pocăieşte-te şi întoarce-te 
la faptele tale dintâi. Altfel, voi veni la tine, şi-ţi voi lua sfeşnicul 
din locul lui, dacă nu te pocăieşti“. 

„Ahazia a căzut printre zăbrelele odăii lui de sus, în Samaria, şi s- 
a îmbolnăvit. A trimis nişte soli şi le-a zis: «Duceţi-vă şi întrebaţi pe 
Baal-Zebub, dumnezeul Ecronului, ca să ştiu dacă mă voi vindeca de 
boala aceasta». Dar îngerul Domnului a zis lui Ile Tişbitul: «Scoală- 
te, suite-te înaintea solilor împăratului Samariei, şi spune-le: Oare 
nu este Dumnezeu în Israel, de vă duceți să întrebaţi pe Baal-Zebub, 
dumnezeul Ecronului? De aceea, aşa vorbeşte Domnul: Nu te vei 
mai da jos din patul în care te-ai suit, ci vei muri». 

Această relatare foarte izbitoare înfăţişează neplăcerea divină 
faţă de aceia care întorc spatele lui Dumnezeu şi se îndreaptă spre 
agenţii sau instrumentele lui Satana. Cu puţin timp înaintea eveni- 
mentelor redate mai sus, împărăţia lui Israel şi-a schimbat conducă- 
torii. Ahab a ajuns sub judecata lui Dumnezeu şi a fost urmat de fiul 
său Ahazia, un caracter nevrednic, care a făcut numai rău înaintea lui 
Dumnezeu, umblând în căile tatălui şi mamei sale, făcând pe Israel 
să păcătuiască. El i-a slujit lui Baal şi s-a închinat înaintea lui, pro- 
vocând la mânie pe Domnul Dumnezeul lui Israel, aşa cum a făcut 
şi tatăl său Ahab. Dar judecăţile au urmat imediat datorită păcatelor 
răzvrătitului împărat. Un război cu Moabul şi apoi accidentul din 
pricina căruia viaţa îi era ameninţată au atestat mânia lui Dumnezeu 
împotriva lui Ahazia. 

Cât de mult auzise şi văzuse împăratul lui Israel în timpul tatălui 
său de lucrările minunate ale Celui Prea Înalt! Ce dovezi teribile 
ale severităţii şi geloziei Sale i-a dat Dumnezeu Israelului apostat! 
Ahazia era în cunoştinţă despre toate acestea; însă el a acţionat ca şi 
când aceste realităţi teribile, şi chiar sfârşitul îngrozitor al tatălui său, 
ar fi fost numai nişte poveşti. În loc să-şi umilească inima înaintea 
Domnului, el s-a aventurat în cel mai îndrăzneţ act de nelegiuire 
care i-a marcat viaţa. El le-a poruncit slujitorilor săi: „duceţi-vă şi 
întrebaţi pe Baal-Zebub, dumnezeul Ecronului, ca să ştiu dacă mă 
voi vindeca de boala aceasta“. 

Se considera că idolul Ecronului dă informaţii, prin mijlocirea 
preoţilor lui, cu privire la evenimentele viitoare. El obținuse un astfel 
de renume general, încât era căutat de un mare număr de persoane, 
de la distanţe considerabile. Prezicerile rostite acolo şi informaţiile 
date veneau direct de la prinţul întunericului. Satana a fost acela 
care a creat şi care a menţinut închinarea la idoli, pentru a abate 
mintea oamenilor de la Dumnezeu. Datorită instrumentelor lui sunt 
susţinute împărăţia întunericului şi înşelăciunea. 

Istoria păcatului împăratului Ahazia şi pedeapsa venită asupra sa 
cuprind o lecţie de avertizare pe care nimeni n-o poate desconsidera 
să rămână nepedepsit. Deşi noi nu aducem închinare zeilor păgâni, 
totuşi sunt mii aceia care se închină la altarul lui Satana, tot aşa 
de adevărat cum s-a închinat împăratul lui Israel. Spiritul idolatriei 
păgâne este răspândit astăzi, deşi, sub influenţa ştiinţei şi a educaţiei, 
aceasta a luat o formă mult mai rafinată şi mai atractivă. Fiecare zi 
adaugă dovezi dureroase, cum ar fi aceea că încrederea în cuvântul 
temeinic al profeţiei scade repede şi că, în locul lui, superstiţia şi 
vrăjitoria satanică acaparează minţile oamenilor. Toţi aceia care nu 
cercetează cu zel Scripturile şi care nu-şi supun orice dorinţă şi 
orice scop al vieţii acelui test infailibil, toţi aceia care nu caută pe 
Dumnezeu în rugăciune, pentru cunoaşterea voii Sale, se vor abate 
de la calea cea dreaptă şi vor cădea sub înşelăciunile lui Satana. 

Oracolele păgâne au corespondentul lor în mediile spiritiste, 
prezicătorii şi ghicitorii de astăzi. Vocile mistice ce au vorbit la Ecron 
şi Endor continuă încă să ducă pe cărări greşite pe fiii oamenilor 
prin minciunile lor. Prinţul întunericului nu a făcut decât să apară 
sub o nouă înfăţişare. Misterele închinării păgâne sunt înlocuite de 
asociaţiile secrete şi şedinţele spiritiste, obscurităţile şi minunile 
vrăjitorilor din vremea noastră. Spusele lor sunt primite cu nesaţ 
de miile de oameni care refuză să accepte lumina Cuvântului lui 
Dumnezeu sau a Spiritului Său. În timp ce ei vorbesc în batjocură 
despre magicienii din vechime, marele înşelător râde triumfător în 
timp ce acestea se supun măiestriei sale, dar sub o formă diferită. 

Agenţii săi încă pretind că vindecă bolile. Ei atribuie puterea 
lor magnetismului electric, sau aşa-numitelor „remedii simpatice“. 
În realitate, ei nu sunt decât canale ale curenților electrici satanici. 
Prin aceste mijloace, el îşi întinde vraja peste trupurile şi sufletele 
oamenilor. 

Din când în când, am primit scrisori atât de la pastori, cât şi de 
la membri ai bisericii, întrebând dacă eu cred că este ceva rău să 
consultăm pe medicii spiritişti şi pe prezicători. N-am răspuns la 
aceste scrisori din lipsă de timp. Dar chiar acum subiectul mi-a fost 
adus în atenţie. Atât de numeroşi devin aceşti agenţi ai lui Satana 
şi aşa de generală este practica de a căuta sfaturi la ei, încât este 
necesar să rostesc cuvinte de avertizare. 

Dumnezeu ne-a dat puterea să obţinem o cunoaştere a legilor 
sănătăţii. El a făcut din aceasta o datorie a noastră de a ne păstra 
puterile fizice în cele mai bune condiţii, pentru ca să-l putem aduce 
o slujire acceptabilă. Aceia care refuză să dezvolte lumina şi cunoş- 
tinţa, ce au fost cu atâta înţelegere aşezate la îndemâna lor, resping 
unul din mijloacele pe care Dumnezeu le-a dat pentru dezvolta- 
rea vieţii spirituale şi fizice. Ei se aşează acolo unde vor fi expuşi 
înşelăciunilor lui Satana. 

Nu puţini, în acest veac creştin şi în această naţiune creştină, 
recurg mai degrabă la spiritele rele decât să se încreadă în puterea 
viului Dumnezeu. Mama, veghind la patul de suferinţă al copilului 
ei, exclamă: „Nu pot face mai mult. Există vreun medic care are pu- 
terea de a-mi însănătoşi copilul?“ Ei i se povesteşte despre vindecări 
minunate, înfăptuite de unii vindecători magicieni sau prin magne- 
tism, şi ea încredinţează pe cel drag în mâinile sale, aşezându-l de 
fapt în mâinile lui Satana, ca şi când el ar sta alături de ea. În multe 
cazuri, viitorul vieţii copilului este controlat de puterea lui Satana, 
ce pare că este imposibil de sfărâmat. 

Mulţi nu sunt dispuşi să depună eforturile necesare pentru a 
obţine o cunoaştere a legilor vieţii şi a mijloacelor simple ce trebuie 
să fie folosite pentru refacerea sănătăţii. Ei nu se aşează într-o relaţie 
dreaptă cu viaţa. Când boala este rezultatul călcărilor legilor naturale, 
ei nu caută să-şi corecteze greşelile şi apoi să ceară binecuvântarea 
lui Dumnezeu, ci se sprijină pe medici. Dacă îşi recapătă sănătatea, 
atunci dau toată cinstea şi onoarea medicamentelor şi doctorilor. Ei 
sunt totdeauna gata să idealizeze puterea şi înţelepciunea omenească, 
părând că nu vor să cunoască nici un alt Dumnezeu, decât creatura 
— care nu este decât praf şi cenuşă. 

Am auzit o mamă insistând pe lângă un medic necredincios să-i 
salveze viaţa copilului său, dar când i-am cerut să caute ajutor la 
Dumnezeu, Marele Medic care poate să mântuiască în chip desă- 

vârşit pe toţi cei ce vin la El în credinţă, ea s-a întors şi a plecat 
nervoasă. Aici, vedem acelaşi spirit care a fost manifestat de Ahazia. 

Nu este sigur să ne încredem în medicii care nu au temere de 
Dumnezeu. Fără influenţa harului divin, inimile oamenilor sunt „ne- 
spus de înşelătoare şi de deznădăjduit de rele“. Înălţarea de sine 
este ţinta lor. Sub acoperirea profesiunii medicale, câte nelegiuiri au 
fost acoperite, câte amăgiri suportate! Medicul poate pretinde că are 
o mare înţelepciune şi o minunată îndemânare, pe când caracterul 
său este în paragină, iar practicile lui sunt contrare legilor vieţii. 
Domnul, Dumnezeul nostru ne asigură că El aşteaptă să fie milostiv; 
El ne invită să-L chemăm în ziua necazului. Cum putem noi oare 
să-l întoarcem spatele şi să ne încredem într-un braţ de carne? 

Hai cu mine în camera unui bolnav. Acolo zace un soţ, un tată, 
un om care este o binecuvântare pentru societate şi pentru cauza 
lui Dumnezeu. El a fost lovit dintr-o dată de boală. Focul febrei 
pare că îl consumă. El tânjeşte după puţină apă curată, care să-i 
umezească buzele arse, să potolească furia setei şi să-i răcorească 
fruntea cuprinsă de febră. Dar... nu; doctorul a interzis apa. I se 
dă stimulentul unei băuturi tari, adăugând astfel benzină pe foc. 
Binecuvântarea apei dată de cer, aplicată cu iscusinţă, ar stinge febra 
devastatoare; dar ea este dată la o parte pentru droguri otrăvitoare. 

Pentru un timp, natura se luptă pentru drepturile ei; dar în cele 
din urmă, biruită, abandonează lupta şi moartea face ca suferinţa să 
înceteze. Dumnezeu doreşte ca omul să trăiască, să fie o binecuvân- 
tare pentru lume; Satana este hotărât să-l distrugă şi, prin mijlocirea 
medicului, reuşeşte. Cât timp vom îngădui ca cele mai preţioase 
lumini ale noastre să fie astfel stinse? 

Ahazia şi-a trimis slujitorii să întrebe pe Baal-Zebub, la Ecron; 
dar în locul unei solii din partea idolului, el a auzit teribila denunţare 
din partea Dumnezeului lui Israel: „Nu te vei mai da jos din patul 
în care te-ai suit, ci vei muri“ Domnul Hristos a fost acela care i-a 
cerut lui Ilie să adreseze aceste cuvinte împăratului apostat. Iehova, 
Emanuel, a fost foarte nemulţumit de nelegiuirea lui Ahazia. Ce 
n-a făcut Domnul Hristos ca să câştige inimile păcătoşilor şi să 
le inspire o încredere neşovăielnică în El? De veacuri, El a dat 
poporului Său manifestări ale celei mai binevoitoare bunătăţi şi a 
unei iubiri inegalabile. Din timpul patriarhilor, El a arătat că „Îşi 
găseşte plăcerea în fiii oamenilor“. El a fost un ajutor prezent pentru 

toţi aceia care L-au căutat cu sinceritate. „În toate necazurile lor 
n-au fost fără ajutor şi îngerul care este înaintea feţei Lui i-a mântuit; 
El însuşi i-a răscumpărat în dragostea şi îndurarea Lui“. Şi cu toate 
acestea, Israel s-a răzvrătit împotriva lui Dumnezeu şi s-a dus după 
ajutor la cel mai rău din vrăjmaşii Domnului. 

Evreii au fost singura naţiune favorizată cu o cunoaştere a ade- 
văratului Dumnezeu. Când împăratul lui Israel a trimis să întrebe un 
oracol păgân, prin aceasta el le-a spus păgânilor că are mai multă 
încredere în idolii lor decât în Dumnezeul poporului său, Creato- 
rul cerului şi al pământului. În acelaşi fel procedează aceia care 
mărturisesc a avea o cunoaştere a Cuvântului lui Dumnezeu, dar Îl 
dezonorează atunci când se întorc de la Izvorul tăriei şi înţelepciunii 
pentru a cere ajutor sau sfat de la puterile întunericului. Dacă mânia 
lui Dumnezeu a fost aprinsă datorită unei astfel de purtări a unui rege 
nelegiuit şi idolatru, cum va considera El o asemenea comportare la 
cei care mărturisesc a fi slujitorii Săi? 

De ce oare oamenii nu sunt aşa de dispuşi să se încreadă în EI, 
care a creat pe om şi care, printr-o atingere, un cuvânt, o privire, 
poate să vindece tot felul de boli? Cine este mai vrednic de încre- 
derea noastră decât Acela care a făcut un sacrificiu atât de mare 
pentru răscumpărarea noastră? Domnul nostru ne-a dat instrucțiuni 
categorice prin apostolul Iacov cu privire la datoria noastră în caz 
de boală. Când ajutorul omenesc este neputincios, Dumnezeu va fi 
ajutorul poporului Său. „Este vreunul printre voi bolnav? Să cheme 
pe prezbiterii bisericii; şi să se roage pentru el, după ce-l vor unge cu 
untdelemn în Numele Domnului. Rugăciunea făcută cu credinţă va 
mântui pe cel bolnav, şi Domnul îl va însănătoşi; dacă a făcut păcate, 
îi vor fi iertate“. Dacă cei ce mărturisesc a fi urmaşi ai Domnului 
Hristos vor exercita, cu curăţie de inimă, atâta credinţă în făgădu- 
inţele lui Dumnezeu cât îşi pun în instrumentele lui Satana, ei vor 
vedea în mod clar în sufletul şi trupul lor puterea dătătoare de viaţă 
a Duhului Sfânt. 

Dumnezeu a dat poporului Său o mare lumină, şi totuşi noi nu 
suntem scutiţi de ispite. Cine dintre noi caută ajutor la zeii Ecro- 
nului? Să privim la acest tablou care nu este luat din imaginaţia 
noastră. La câţi chiar dintre adventiștii de ziua a şaptea pot fi văzute 
caracteristicile lui? Un om bolnav — în aparenţă foarte conştient, 
şi totuşi fanatic şi încrezut în sine — mărturisind deschis dispre- 

tul său pentru legile sănătăţii şi ale vieţii, pe care mila divină ne-a 
condus, ca popor, să le primim. Hrana sa trebuie să fie preparată 
într-un fel care să satisfacă pofta lui bolnăvicioasă. Decât să stea la 
o masă unde este servită o hrană sănătoasă, el va fi un client obişnuit 
al restaurantelor, pentru că, acolo, îşi poate satisface apetitul fără 
nici o restricţie. Un apărător oscilant al cumpătării, el nesocoteşte 
principiile ei fundamentale. El doreşte o uşurare, dar refuză să o 
obţină cu preţul lepădării de sine. Acest om se închină la altarul 
unui apetit pervertit. El este un idolatru. Puterile care, sfinţite şi 
înnobilate, puteau fi folosite spre onoarea lui Dumnezeu sunt slăbite 
şi aduc puţină slujire. Un temperament irascibil, un creier confuz 
şi nişte nervi zdruncinaţi sunt printre rezultatele nesocotirii legilor 
naturale. El este ineficient, nu te poţi baza pe el. 

Oricine are curajul şi sinceritatea de a-l avertiza cu privire la 
primejdia în care se află îşi atrage nemulţumirea lui. Cea mai slabă 
mustrare sau împotrivire este suficientă pentru a trezi spiritul său 
combativ. Dar acum s-a oferit ocazia de a căuta ajutor de la unul a 
cărui putere vine prin mijlocirea vrăjitoriei. El face apel cu mult zel 
la această sursă, folosind şi cheltuind bani în speranţa de a obţine 
avantajele ce i se oferă. El este înşelat, orbit. Puterea vrăjitorului 
devine subiect de laudă şi sunt influenţaţi şi alţii să caute ajutorul 
acestuia. În felul acesta, Dumnezeul lui Israel este dezonorat, în timp 
ce puterea lui Satana este onorată şi înălţată. 

În Numele Domnului Hristos, vreau să mă adresez celor ce 
mărturisesc a fi urmaşii Săi. Rămâneţi în credinţa pe care aţi primit- 
o de la început. Feriţi-vă de bolboroselile profane şi zadarnice. În loc 
să vă puneţi încrederea în vrăjitorie, aveţi credinţă în viul Dumnezeu. 
Blestemată este calea ce duce la Endor sau la Ecron. Picioarele care 
se aventurează pe terenul interzis se vor clătina şi vor cădea. Există 
un Dumnezeu în Israel, prin care este eliberare de tot ceea ce ne 
apasă. Neprihănirea este locuinţa tronului Său. 

Există o primejdie în îndepărtarea de la cele mai „mici“ învățături 
ale Domnului Hristos. 

Când ne abatem de la calea cea clară a datoriei, se va ivi un 
lanţ de împrejurări ce par irezistibile, care te duc departe şi tot 
mai departe de calea cea dreaptă. Intimităţile nenecesare cu aceia 
care nu au nici un respect pentru Dumnezeu ne vor seduce, dacă 
nu suntem prevăzători. Teama de a nu-i ofensa pe prietenii noştri 

lumeşti ne va împiedica să aducem mulţumire lui Dumnezeu sau să 
recunoaştem dependenţa noastră de El. Trebuie să ne ţinem strâns de 
Cuvântul lui Dumnezeu. Avem nevoie de avertizările şi încurajările 
Lui, de amenințările şi făgăduinţele Lui. Avem nevoie de exemplul 
desăvârşit pe care-l avem numai în viaţa şi caracterul Mântuitorului 
nostru. 

Îngerii lui Dumnezeu vor ocroti pe poporul Său în timp ce umblă 
pe calea datoriei, dar nu este nici o siguranţă pentru o astfel de 
protecţie pentru cei care în mod voit se aventurează pe terenul lui 
Satana. Un instrument al marelui înşelător va spune şi va face totul 
pentru a-şi atinge obiectivul. Nu contează dacă acesta se numeşte 
spiritist, „medic bioenergetic“ sau „vindecător prin magnetism“. Prin 
pretenţii amăgitoare, el câştigă încrederea celor neavizaţi. El pretinde 
că citeşte istoria vieţii şi că înţelege toate greutăţile şi necazurile 
acelora care apelează la el. Prefăcându-se într-un înger de lumină, 
în timp ce întunericul abisului este în inima lui, el manifestă un 
mare interes pentru femeile care caută sfatul lui. El le spune că 
toate necazurile lor se datorează unei căsătorii nefericite. Aceasta 
poate fi foarte adevărat, dar un astfel de sfătuitor nu face ca starea 
lor să fie mai bună. El le spune că au nevoie de iubire şi simpatie. 
Pretinzând că sunt foarte interesaţi de bunăstarea, el aruncă o vrajă 
asupra victimelor lui care nu bănuiesc nimic, vrăjindu-le aşa cum 
şarpele vrăjeşte pasărea tremurândă. Nu peste mult timp, ele sunt în 
mod complet în stăpânirea lui; urmările teribile ale acestui fapt sunt 
păcatul, dezonoarea şi ruina. 

Aceşti lucrători ai nelegiuirii nu sunt puţini. Drumul lor este 
marcat de cămine părăsite, pustii, reputaţii distruse şi inimi frânte. 
Dar despre toate acestea lumea ştie foarte puţin; ei încă merg înainte, 
făcând noi victime, şi Satana tresaltă în faţa ruinelor pe care le-a 
făcut. 

Lumea vizibilă şi invizibilă sunt într-o strânsă legătură. Dacă 
s-ar putea da vălul la o parte, am vedea pe îngerii cei răi adunând 
întunericul lor de jur împrejurul nostru şi lucrând cu toată puterea să 
înşele şi să distrugă. Oamenii nelegiuiţi sunt înconjurați, influenţaţi 
şi ajutaţi de spiritele rele. Omul credinţei şi al rugăciunii şi-a supus 
ființa călăuzirii divine şi îngerii lui Dumnezeu îi aduce lumină şi 
întărire din ceruri. 

Nimeni nu poate sluji la doi stăpâni. Lumina şi întunericul nu 
mai sunt în opoziţie atunci când sunt în slujba lui Dumnezeu şi 
în slujba lui Satana. Profetul Ilie a prezentat această problemă în 
adevărata ei lumină, atunci când, neînfricat, a făcut apel la Israelul 
apostaziat: „Dacă Domnul este Dumnezeu, mergeţi după EI; iar dacă 
este Baal, mergeţi după Baal“. 

Aceia care se abandonează farmecelor lui Satana se pot lăuda 
cu mari beneficii primite după aceea, dar dovedeşte oare aceasta 
faptul că atitudinea lor este înţeleaptă sau sigură? Ce dacă viaţa va fi 
prelungită? Ce se realizează dacă se obțin nişte câştiguri materiale, 
temporale? Vom plăti în final cu nesocotirea voinţei lui Dumnezeu? 
Toate aceste câştiguri aparente se vor dovedi în final ca o irevocabilă 
pierdere. Noi nu putem, fără a fi pedepsiţi, să rupem o singură barieră 
pe care Dumnezeu a ridicat-o pentru a păzi pe poporul Său de puterea 
lui Satana. 

Singura noastră siguranţă stă în păstrarea vechilor semne de 
hotar. „La lege şi la mărturie! Căci dacă nu vor vorbi aşa, nu vor 
mai răsări zorile pentru poporul acesta“. „Căci dacă nu vor vorbi 
în armonie cu acest cuvânt, aceasta se datorează faptului că nu este 
nici o lumină în ei“ — KJV. 

Mulţi fac o greşeală serioasă în viaţa lor religioasă, având atenţia 
îndreptată asupra sentimentelor lor şi judecând după acest criteriu 
înaintarea, progresul sau declinul lor. Sentimentele nu sunt un cri- 
teriu sigur. Noi nu trebuie să privim înăuntrul nostru ca să avem 
dovada că Dumnezeu ne-a primit. Nu vom găsi acolo decât descu- 
rajare. Singura noastră speranţă este de a „privi la Isus, Autorul şi 
desăvârşitorul credinţei noastre“. În El există tot ce inspiră speranţă, 
credinţă şi curaj. El este neprihănirea noastră, mângâierea şi bucuria 
noastră. 

Aceia care vor privi înăuntrul lor pentru sprijin vor fi dezgustaţi 
şi dezamăgiţi. Un simţământ al slăbiciunii şi nevredniciei noastre ne 
va conduce cu o inimă smerită să facem apel la jertfa ispăşitoare a 
Domnului Hristos. Sprijinindu-ne pe meritele Lui, vom găsi odihnă, 
pace şi bucurie. El îi mântuieşte în chip desăvârşit pe toţi cei care 
vin la Dumnezeu prin El. 

Trebuie să ne încredem zilnic şi în fiecare clipă în Domnul Isus. 
El a făgăduit că tăria noastră va fi cât zilele noastre. Prin harul 
Său, noi putem purta toate poverile prezente şi ne putem îndeplini 
toate îndatoririle. Dar mulţi sunt doborâţ de anticiparea necazurilor 
viitoare. Ei caută mereu să aducă în prezent poverile de mâine. În 
felul acesta, o mare parte din necazurile lor sunt imaginare. Pentru 
astfel de necazuri Dumnezeu n-a făcut nici o rezervă, El făgăduieşte 
har numai pentru astăzi. El ne cere să nu ne împovărăm singuri cu 
grijile şi necazurile zilei de mâine; căci „ajunge zilei necazul ei“. 

Obiceiul de a te gândi la relele ce vor veni este neînţelept şi 
necreştinesc. Făcând astfel, nu ne vom bucura de binecuvântările 
oferite şi nu vom folosi ocaziile prezente. Domnul ne cere să ne 
îndeplinim îndatoririle zilei de astăzi şi să suportăm încercările ei. 
Noi trebuie să veghem astăzi ca nu cumva să greşim în cuvânt sau 
faptă. Noi trebuie să lăudăm astăzi şi să onorăm pe Dumnezeu. 
Prin exercitarea unei credinţe vii astăzi, noi vom putea să biruim 
pe vrăjmaş. Noi trebuie să căutăm pe Dumnezeu astăzi şi să fim 

hotărâți să nu ne oprim satisfăcuţi, fără prezenţa Lui. Noi trebuie să 
veghem şi să ne rugăm ca şi când aceasta ar fi ultima zi ce ne mai 
este dată. Cât de intensă şi plină de zel ar fi viaţa noastră! Cât de 
strâns am urma noi atunci pe Isus în tot ceea ce spunem şi facem! 

Sunt puţini aceia care apreciază cum se cuvine şi folosesc preţio- 
sul privilegiu al rugăciunii. Noi trebuie să mergem la Domnul Isus şi 
să-l spunem toate nevoile noastre. Noi trebuie să-l prezentăm micile 
noastre griji şi nedumeriri, ca şi marile noastre necazuri. Orice pro- 
bleme s-ar ivi, care ne-ar tulbura sau ne-ar întrista, să venim cu ele 
la Domnul, în rugăciune. Când simţim că avem nevoie de prezenţa 
Domnului Hristos la fiecare pas, atunci Satana va avea puţine ocazii 
să vină cu ispitele lui. Efortul său studiat este acela de a ne ţine 
departe de cel mai bun şi cel mai înţelegător prieten al nostru. N-ar 
trebui să avem alt confident, decât pe Domnul Isus. Noi putem să 
împărtăşim cu El tot ce avem în inimile noastre. 

Fraţi şi surori, când vă adunaţi pentru a vă închina, să credeţi 
că Isus Se întâlneşte cu voi; să credeţi că El este binevoitor să vă 
binecuvânteze. Întoarceţi-vă ochii de la voi; priviţi la Isus, vorbiţi 
despre dragostea Lui inegalabilă. Privind la EI, vă veţi schimba, 
făcându-vă asemenea Lui. Când vă rugaţi, fiţi scurți şi la subiect. Nu 
ţineţi o predică Domnului în rugăciunea voastră lungă. Cereţi pâinea 
vieţii aşa cum un copil flămând cere pâine de la tatăl său pământesc. 
Dumnezeu va revărsa asupra noastră orice binecuvântare de care 
avem nevoie, dacă cerem de la El în simplitate şi credinţă. 

Rugăciunile înălțate de pastori înainte de predica lor sunt în mod 
frecvent lungi şi nepotrivite. Ei cuprind o mulţime de subiecte ce 
nu au nici o legătură cu nevoile ocaziei respective sau cu nevoile 
oamenilor. Astfel de rugăciuni sunt potrivite a fi înălțate în cămă- 
ruţă, dar nu în public. Ascultătorii obosesc şi doresc ca pastorul să 
încheie. Fraţilor, purtaţi pe oameni cu voi în rugăciune. Mergeţi 
la Mântuitorul vostru în credinţă, spuneţi-l cu ocazia aceea tot ce 
aveţi nevoie. Lăsaţi ca fiinţa să se înalțe spre Dumnezeu cu o dorinţă 
puternică pentru binecuvântarea necesară pentru acel timp. 

Rugăciunea este exerciţiul cel mai sfânt pentru suflet. Ea trebuie 
să fie sinceră, smerită, călduroasă — dorinţa unei inimi renăscute, 
rostite în prezenţa unui Dumnezeu Sfânt. Când cel care se roagă 
simte că se află în prezenţa Divinităţii, eul va fi iertat. El nu va avea 

dorinţa să etaleze talentul omenesc; el nu va căuta să placă urechii 
omeneşti, ci să obţină binecuvântarea după care tânjeşte sufletul. 

Dacă am crede pe Domnul pe cuvânt, ce binecuvântări am avea. 
O, dacă ar fi rugăciuni mai fierbinţi, mai eficiente! Domnul Hristos 
va fi ajutorul tuturor acelora care-l caută cu credinţă. 


Nevoia de lucrători 


Un spirit lumesc şi egoismul a lipsit biserica de multe binecu- 
vântări. Nu avem nici un drept să presupunem că există o reţinere 
arbitrară de la biserică a luminii şi puterii divine, datorită limitatei 
ei utilizări. 

Măsura succesului care a urmat în trecut eforturile bine canali- 
zate contrazice o astfel de idee. Succesul a fost totdeauna proporţio- 
nal cu munca depusă. Numai limitarea muncii şi sacrificiilor a fost 
cea care a restrâns capacitatea bisericii de a fi de folos. Spiritul ne- 
sincer este slab; devoţiunea este firavă; egoismul şi avariţia, lăcomia 
şi înşelăciunea există printre membrii ei. 

Nu are în vedere Dumnezeu toate aceste lucruri? Nu poate citi 
EI citi intenţiile şi scopurile inimii? Zelul, fervoarea, rugăciunea 
plină de căinţă va deschide ferestrele cerului şi va face să cadă 
ploaia harului. O vedere clară, continuă, a crucii Domnului Hristos 
va contracara ceea ce este lumesc în ei şi le va umple sufletele de 
umilinţă, pocăință şi recunoştinţă. Atunci, ei vor simţi că nu mai 
sunt ai lor, ci că au fost răscumpăraţi cu sângele Domnului Hristos. 

În biserică există o boală spirituală mortală. Membrii ei sunt 
răniţi de către Satana; dar ei nu vor privi la crucea Domnului Hristos 
aşa cum au privit israeliţii la şarpele de aramă ca să trăiască. Lumea 
cere atât de mult de la ei, încât nu mai au timp să privească suficient 
de mult la crucea Golgotei, pentru a putea vedea slava ei sau simţi 
puterea ei. Când, din când în când, ei zăresc în treacăt lepădarea de 
sine şi consacrarea pe care le cer adevărul, lucrul acesta nu este bine 
venit şi îşi întorc privirea în altă parte, aşa că în curând le vor uita. 
Domnul nu poate face pe poporul Lui folositor şi eficient în timp ce 
ei nu au grijă să se supună condiţiilor pe care EI le-a pus. 

Mari cereri sunt făcute pretutindeni pentru lumina pe care Dom- 
nul a dat-o poporului Său; dar aceste chemări sunt în mare măsură 
zadarnice. Cine simte oare povara de a se consacra lui Dumnezeu 
şi lucrării Sale? Unde sunt tinerii care să se califice pentru a răs- 
punde acestor chemări? Teritorii vaste în care lumina adevărului nu 

a pătruns niciodată sunt deschise înaintea noastră. Oriunde privim, 
vedem secerişuri bogate gata să fie strânse, dar nu este nimeni care 
să strângă aceste recolte. Rugăciuni sunt înălțate pentru triumful ade- 
vărului. Fraţilor, ce înseamnă rugăciunile voastre? Ce fel de succes 
doriţi? Un succes care să corespundă indolenţei voastre, satisfacerii 
egoiste a plăcerilor voastre? Un succes care se va susţine şi se va 
sprijini singur, fără nici un efort din partea voastră? 

În biserică, trebuie să aibă loc o schimbare hotărâtă care nu va 
fi pe placul acelora care se sprijină pe drojdia lor, mai înainte ca 
lucrătorii care sunt pregătiţi pentru lucrarea lor solemnă să poată fi 
trimişi în câmp. Trebuie să aibă loc o trezire, o renaştere spirituală. 
Temperatura evlaviei creştine trebuie să crească. Planuri trebuie 
făcute şi aduse la îndeplinire pentru răspândirea adevărului la toate 
naţiunile pământului. Satana leagănă pe aşa-zişii urmaşi ai Domnului 
Hristos ca să doarmă, în timp ce sufletele pier în jurul lor şi ce scuze 
pot să aducă Domnului pentru neglijenţa lor? 

Cuvintele Domnului Hristos se aplică şi bisericii: „De ce staţi 
aici toată ziua fără lucru?“ De ce nu lucrezi într-o slujbă oarecare 
în via Mea? Din nou şi din nou El vă spune: „Duceţi-vă şi voi în 
via Mea şi veţi primi ce va fi cu dreptul“. Dar această chemare 
binevoitoare a cerului a fot desconsiderată de marea majoritate. Nu 
este oare timpul să asculţi poruncile lui Dumnezeu? Există de lucru 
pentru fiecare persoană care poartă Numele Domnului Hristos. Un 
glas din ceruri te cheamă în mod solemn la împlinirea datoriei. 
Ascultă această voce şi mergi la lucru de îndată, în orice loc şi în 
orice capacitate. De ce stai aici toată ziua fără să lucrezi? Este de 
lucru pentru tine, o lucrare ce cere cele mai bune energii ale tale. 
Fiecare moment preţios al vieţii este legat de unele îndatoriri pe care 
le datorezi lui Dumnezeu sau aproapelui tău, şi cu toate acestea stai 
în lenevie! 

O mare lucrare de salvare de suflete rămâne încă de făcut. Fi- 
ecare înger din slavă este angajat în această lucrare, în vreme ce 
fiecare demon al întunericului i se opune. Domnul Hristos ne-a de- 
monstrat marea valoare a sufletelor prin aceea că a venit în lume, 
având în inima Sa comoara iubirii eterne, oferindu-Se să facă pe om 
moştenitor al întregii Lui bogății. El a desfăşurat înaintea noastră 
iubirea Tatălui pentru neamul omenesc vinovat şi-L prezintă ca fiind 
drept şi îndreptăţind pe cel ce crede. 

„Hristos nu Şi-a plăcut Lui însuşi“. El n-a făcut nimic pentru EI; 
lucrarea Sa a fost în favoarea omului căzut. În prezenţa Sa, egoismul 
stă ruşinat. El a luat asupra Sa natura noastră, ca să poată suferi 
în locul nostru. Egoismul, păcatul lumii, a devenit un păcat predo- 
minant în biserică. Jertfindu-Se pentru binele oamenilor, Domnul 
Hristos a lovit la rădăcina a tot egoismul. El nu reţine nimic, nici 
chiar onoarea Sa şi slava cerului. El aşteaptă o lepădare şi sacrificiu 
de sine corespunzătoare din partea acelora pe care El a venit să-i 
binecuvânteze şi să-i salveze. De la fiecare se cere să lucreze după 
măsura capacităţii sale. Orice socoteală trebuie lăsată la o parte 
pentru slava lui Dumnezeu. Singura dorinţă în legătură cu avantajele 
acestei lumi ar trebui să fie să lucrăm mai bine pentru înaintarea 
cauzei lui Dumnezeu. 

Interesele Domnului Hristos şi ale urmaşilor Săi trebuie să fie 
aceleaşi; dar lumea va considera că ele sunt separate şi distincte, 
căci aceia care pretind că sunt ai lui Hristos îşi urmează propriile 
lor scopuri tot aşa de zeloşi şi îşi irosesc în mod egoist averea, ca 
şi cei ce nu pretind a fi ai lui Hristos. Prosperitatea lumească este 
pe primul loc; nimic nu este pus pe picior de egalitate cu aceasta. 
Cauza lui Hristos trebuie să aştepte până când ei adună o anumită 
cantitate pentru ei. Ei trebuie să-şi mărească câştigurile cu orice 
risc. Suflete trebuie să piară fără o cunoaştere a adevărului. Ce 
valoare are pentru ei un suflet pentru care a murit Domnul Hristos, în 
comparaţie cu câştigurile, cu mărfurile, cu casele şi pământurile lor? 
Sufletele trebuie să aştepte până când ei sunt pregătiți să facă ceva. 
Dumnezeu îi numeşte pe aceşti servitori ai lui mamona robi leneşi şi 
necredincioşi, iar mamona se mândreşte cu ei ca fiind printre cei mai 
silitori şi mai devotați slujitori ai lui. Ei sacrifică bunurile Domnului 
lor pentru o viaţă uşoară şi plăceri. Eul este idolul lor. 

A nu face nimic pentru a aduce suflete la Isus, care a sacrificat 
totul pentru a aduce mântuirea la îndemâna. Egoismul îndepărtează 
bunătatea şi iubirea Domnului Hristos din biserică. Milioane din 
banii Domnului sunt irosite pentru satisfacerea plăcerilor lumești, în 
timp ce tezaurul Său este lăsat gol. Nu ştiu cum să prezint această 
problemă înaintea voastră, aşa cum mi-a fost ea prezentată mie. 
Milioane de dolari sunt cheltuite în fiecare an pentru satisfacerea 
mândriei în îmbrăcăminte. Aceste mijloace ar trebui să fie folosite 
în lucrarea noastră misionară. Mi-au fost arătate familii care umplu 


[206] 


196 Mărturii pentru comunitate vol.5 


mesele lor cu aproape orice articol de lux şi îşi satisfac orice dorinţă 
după haine scumpe. Ei sunt prinşi în afaceri prospere, au salarii 
bune, dar aproape fiecare ban îl cheltuiesc pentru ei şi familiile lor. 
Făcând aşa, imită ei pe Hristos? Ce povară simt aceştia pentru a 
face în mod grijuliu economie şi a înfrânge orice înclinaţie, spre a 
face mai mult pentru înaintarea lucrării lui Dumnezeu pe pământ? 
Dacă fratele Andrews ar fi avut avantajele unor astfel de mijloace, 
ce sunt cheltuite în mod inutil, ar fi fost o mare binecuvântare pentru 
el şi i-ar fi dat posibilităţi care să-i prelungească viaţa. Lucrarea 
misionară ar fi putut să fie lărgită de o sută de ori, dacă ar fi fost 
mai multe mijloace care să fie folosite pentru aducerea la îndeplinire 
a unor planuri mai mari. Dar mijloacele pe care Dumnezeu le-a 
destinat să fie folosite în acest scop sunt cheltuite pentru articole 
care se crede că sunt necesare pentru confort şi fericire şi care n-ar 
constitui nici un păcat să le ai, dacă n-ar fi mijloacele ce sunt atât de 
necesare pentru extinderea adevărului. Câţi dintre dumneavoastră, 
fraţii mei, căutaţi propriile voastre interese, şi nu lucrurile care sunt 
ale Domnului Hristos? 

Să presupunem că Domnul Hristos ar locui în fiecare inimă şi 
egoismul, sub toate formele lui, ar fi îndepărtat din biserică. Care ar 
fi rezultatul? Armonia, unitatea şi iubirea frăţească s-ar vedea tot aşa 
de real şi adevărat ca în biserica pe care a înfiinţat-o, pentru prima 
dată, Domnul Hristos. Activitatea creştină s-ar vedea pretutindeni. 
Întreaga biserică ar fi cuprinsă de flăcările sacrificiului pentru slava 
lui Dumnezeu. Fiecare creştin va oferi totul pentru a fi consumat pe 
altar, ca rezultat al sacrificiului sau de său. Ar fi atunci o activitate 
mult mai mare în a produce metode noi care să fie folosite şi în 
studierea modului în care să ne apropiem mai mult de sărmanii 
păcătoşi, spre a-i salva de la ruina veşnică. 

Dacă ne-am îmbrăca în haine modeste, simple, fără să ţinem 
seama de modă; dacă mesele noastre ar avea pe ele o hrană simplă 
şi sănătoasă, evitând orice exces, orice extravaganţă; dacă, de ase- 
menea, casa noastră ar fi construită în mod simplu şi mobilată în 
acelaşi fel, toate aceasta ar arăta puterea sfinţitoare a adevărului şi ar 
avea o influenţă puternică asupra celor necredincioşi. Dar în timp 
ce ne conformăm lumii în aceste probleme, iar în unele cazuri în 
mod vădit căutăm să întrecem pe cei din lume în aranjamente fan- 
teziste, predicarea adevărului nu va avea decât un efect mic sau nu 

va avea nici un efect. Cine va crede adevărul solemn pentru timpul 
acesta, când cei care mărturisesc deja a-l crede contrazic credinţa lor 
prin faptele pe care le săvârşesc? Nu Dumnezeu este Acela care a 
închis ferestrele cerului pentru noi, ci propriile noastre conformări 
la obiceiurile şi practicile lumii. 

Al treilea înger din Apocalipsa 14 este prezentat zburând repede 
prin mijlocul cerului, strigând: „Aici este răbdarea sfinţilor, care 
păzesc poruncile lui Dumnezeu şi credinţa lui Isus“. Aici ne este 
arătată natura lucrării poporului lui Dumnezeu. Copiii Lui au o 
solie de o importanţă aşa de mare, încât sunt reprezentaţi ca zburând 
să o proclame în lumea întreagă. În mâinile lor ţin pâinea vieţii 
pentru o lume înfometată. Iubirea Domnului Hristos îi constrânge. 
Aceasta este ultima solie. Nu mai urmează nimic, nici o invitaţie a 
milei nu va mai fi dată, după ce această solie îşi va fi făcut lucrarea. 
Ce încredere! Ce responsabilitate zace asupra tuturor, aceea de a 
transmite mai departe cuvintele invitaţiei binevoitoare: „Şi Duhul 
şi Mireasa zic: «Vino!» Şi cine aude să zică: «Vino!» Şi Celui ce îi 
este sete să vină, cine vrea să ia apa vieţii fără plată“. 

Oricine aude să zică: Vino! Nu numai pastorii, ci toţi oamenii. 
Toţi trebuie să se alăture invitaţiei. Nu numai prin mărturisire, ci şi 
prin caracterul şi îmbrăcămintea lor, toți trebuie să aibă o influenţă 
care să câştige. Ei sunt făcuţi administratori pentru lume, executori ai 
voinţei Aceluia care a dat oamenilor adevărul cel sacru. O, dacă toți 
ar simţi demnitatea şi slava încrederii pe care le-a dat-o Dumnezeul 
lor! 

„Apoi a strigat cu glas tare la urechile mele: «Apropiați-vă voi, 
care trebuie să pedepsiți cetatea, fiecare cu unealta lui de nimicire în 
mână...» 

„ŞI el a chemat pe omul acela care era îmbrăcat cu haina de 
in şi care avea călimara la brâu. Domnul i-a zis: «Treci prin mij- 
locul cetății, prin mijlocul Ierusalimului, şi fă un semn pe fruntea 
oamenilor, care suspină şi gem din pricina tuturor urâciunilor care 
se săvârşesc acolo.» Iar celorlalţi le-a spus în auzul meu: «Treceţi 
după el în cetate şi loviți. Ochiul vostru să fie fără milă şi să nu vă 
înduraţi. Ucideţi şi nimiciţi pe bătrâni, pe tineri, pe fecioare, pe copii 
şi pe femei; dar să nu vă atingeţi de nici unul din cei ce au semnul 
pe frunte! Începeţi însă cu Locaşul Meu cel sfânt!» Ei au început cu 
bătrânii care erau înaintea Templului“. 

Isus este gata să părăsească locul milei din sanctuarul ceresc, ca 
să-Şi îmbrace hainele răzbunării şi să-Şi reverse mânia în judecăţile 
Sale asupra acelora care n-au răspuns luminii pe care Dumnezeu 
le-a dat-o. „Pentru că sentinţa împotriva lucrării celui rău nu este 
executată imediat, de aceea inima fiilor oamenilor este în totul dedată 
să facă răul“. În loc de a se înmuia pentru răbdarea şi îndelunga 
răbdare pe care Domnul a manifestat-o faţă de ei, aceia care nu se 
tem de Dumnezeu şi nu iubesc adevărul îşi împietresc inimile în 
comportarea lor rea. Dar sunt limite chiar pentru îndelunga răbdare 
a lui Dumnezeu şi mulţi trec dincolo de aceste limite. Ei au depăşit 
limitele harului şi de aceea Dumnezeu trebuie să intervină pentru 
a-Şi apăra onoarea. 

Despre amoriţi, Domnul a spus: „În al patrulea neam, ei se vor în- 
toarce aici; căci nelegiuirea amoriţilor nu şi-a atins încă vârful“. Deşi 
această naţiune se făcea remarcată datorită idolatriei şi corupţiei, ea 
nu umpluse încă cupa nelegiuirii ei şi Dumnezeu n-a dat porunca 
pentru totala ei distrugere. Poporul trebuie să vadă puterea divină 
manifestată într-un mod remarcabil, încât ei să fie lăsaţi fără scuze. 
Creatorul Cel milostiv a fost binevoitor să suporte nelegiuirea lor 

până la a patra generaţie. Apoi, dacă nu se va vedea nici o schimbare 
spre bine, judecăţile Sale aveau să cadă asupra lor. 

Cu o corectitudine ce nu greşeşte, Cel Infinit păstrează încă 
un raport al tuturor naţiunilor. În timp ce mila Sa este oferită, cu 
chemarea la pocăință, acest raport va rămâne deschis; dar când 
cifra ajunge la o anumită sumă pe care a fixat-o Dumnezeu, începe 
aplicarea mâniei Sale. Socoteala este închisă. Răbdarea divină a 
ajuns la capăt. Nu mai există nici o implorare, nici o acţiune a milei 
în favoarea lor. 

Profetul, privind de-a lungul veacurilor, a avut acest moment 
prezentat în viziune, înaintea sa. Naţiunile veacului acestuia au 
beneficiat de o milă fără precedent. Le-au fost date cele mai alese 
binecuvântări ale lui Dumnezeu, dar o mândrie mereu crescândă, 
lăcomie, idolatrie, disprețul faţă de Dumnezeu, nerecunoştinţa cea 
mai josnică sunt scrise în dreptul şi împotriva lor. Ei au depăşit 
măsura îndurării lui Dumnezeu. 

Dar ceea ce m-a făcut să mă cutremur a fost faptul că aceia 
care au avut cea mai mare lumină şi cele mai mari privilegii s-au 
contaminat de nelegiuirea ce predomina. Influenţaţi de cei nelegiuiţi 
din jurul lor, mulţi, chiar dintre aceia care mărturisesc adevărul, 
s-au răcit şi au fost luaţi de curentul puternic al răului. Batjocura 
universală aruncată asupra adevăratei evlavii şi sfinţenii i-a dus pe 
aceia care nu sunt strâns legaţi de Dumnezeu să piardă respectul faţă 
de Legea Sa. Dacă ar fi urmat lumina şi dacă ar fi ascultat de adevăr 
din inimă, această lege sfântă avea să fie privită ca fiind mult mai 
prețioasă pentru ei, atunci când era dispreţuită şi dată la o parte. Pe 
măsură ce lipsa de respect faţă de Legea lui Dumnezeu se manifesta 
din ce în ce mai mult, linia de demarcaţie dintre păzitorii ei şi lume 
a devenit mai distinctă. Iubirea pentru preceptele divine creştea cu o 
clasă, în timp ce disprețul faţă de lume creştea cu o altă clasă. 

Criza se apropie foarte repede. Rapiditatea cu care cifrele se 
umflă arată că timpul pentru revărsarea mâniei lui Dumnezeu este 
gata să vină. Deşi nu-i face plăcere să pedepsească, cu toate acestea, 
EI va pedepsi şi va face acest lucru repede. Aceia care umblă în 
lumină vor vedea semnele primejdiei ce se apropie; dar ei nu trebuie 
să stea liniştiţi, într-o aşteptare nepăsătoare a ruinei, mângâindu-se 
cu credinţa că Dumnezeu va ocroti pe poporul Său în ziua mâniei. 
Departe de aşa ceva. Ei trebuie să-şi dea seama că este de datoria 

lor să lucreze în mod stăruitor pentru salvarea altora, privind cu 
o credinţă puternică la Dumnezeu pentru ajutor. „Mare putere are 
rugăciunea fierbinte a celui neprihănit.“ 

Aluatul evlaviei nu şi-a pierdut în totul puterea. În timpul când 
primejdia şi criza bisericii sunt cele mai mari, mica grupă care stă în 
lumină va geme şi va suspina pentru nelegiuirile ce au loc în ţară. 
Dar în mod special rugăciunile se vor înălța în favoarea bisericii, 
pentru că membrii ei se comportă la fel ca lumea. 

Rugăciunile stăruitoare, calde, ale celor puţini, dar credincioşi, 
nu vor fi în zadar. Când Domnul va veni ca un răzbunător, El va veni, 
de asemenea, ca un protector al acelora care au păstrat credinţa în 
toată puritatea ei şi s-au păstrat pe ei înşişi neîntinaţi faţă de lume. 
Într-un timp ca acesta, Dumnezeu deşi a avut multă răbdare cu ei, a 
făgăduit să-i răzbune pe aleşii Săi care strigă zi şi noapte la EI. 

Porunca este: „Treci prin mijlocul cetăţii, prin mijlocul lerusali- 
mului, şi fă un semn pe fruntea oamenilor care suspină şi gem din 
pricina tuturor urâciunilor care se săvârşesc acolo“. Aceştia care 
suspină şi gem au ţinut sus cuvintele vieţii; ei au mustrat, au sfă- 
tuit şi au stăruit. Unii care au dezonorat pe Dumnezeu s-au pocăit, 
şi-au umilit inimile înaintea Lui. Dar slava Domnului s-a depărtat 
de Israel; deşi mulţi continuă să observe formele religiei, puterea şi 
prezenţa Sa lipsesc. 

În timpul când mânia Sa se va revărsa în judecăţile Sale, aceşti 
umili şi devotați urmaşi ai Domnului Hristos vor fi deosebiți de 
restul lumii prin chinul sufletesc, care este exprimat în jale şi plâns, 
mustrări şi avertizări. În timp ce alţii caută să arunce o mărturie asu- 
pra răului existent şi să scuze nelegiuirea ce predomină pretutindeni, 
aceia care au zel pentru onoarea şi iubirea lui Dumnezeu pentru 
suflete nu vor căuta să obţină favoarea nimănui. Sufletele lor nepri- 
hănite sunt chinuite, zi de zi, de faptele nesfinte şi de comportări 
nelegiuite. Ei nu au putere să oprească torentul năvalnic al nelegiuirii 
şi astfel sunt plini de necaz şi alarmaţi de această stare de lucruri. Ei 
plâng înaintea lui Dumnezeu atunci când văd religia desconsiderată 
chiar în căminele acelora care au avut o mare lumină. Ei plâng şi 
îşi chinuiesc sufletele din cauza mândriei, avariţiei, egoismului şi 
a înşelăciunii de orice fel în biserică. Duhul lui Dumnezeu, care 
inspiră la mustrare, este călcat în picioare, în vreme ce slujitorii lui 

Satana triumfă. Dumnezeu este dezonorat, iar adevărul este făcut 
fără efect. 

Cei care nu sunt întristaţi de declinul lor spiritual şi care nu 
plâng pentru păcatele altora vor fi lăsaţi fără sigiliul lui Dumnezeu. 
Domnul îi însărcinează pe solii Săi, oamenii cu uneltele de nimicire 
în mâinile lor: „Treceţi după el în cetate, şi loviți. Ochiul vostru să 
fie fără milă şi să nu vă înduraţi. Ucideţi şi nimiciţi pe bătrâni, pe 
tineri, pe fecioare, pe copii şi pe femei; dar să nu vă atingeţi de nici 
unul din cei ce au semnul pe frunte! Începeţi însă cu Locaşul Meu 
Cel sfânt! Ei au început cu bătrânii care erau înaintea Templului.“ 

Aici, vedem că biserica — Sanctuarul Domnului — a fost prima 
care a simţit lovitura mâniei lui Dumnezeu. Oamenii din vechime, 
aceia cărora Dumnezeu le-a dat o mare lumină şi care au stat ca 
păzitori ai intereselor spirituale ale poporului, au trădat încrederea ce 
le-a fost acordată. Ideea lor este aceea că nu avem nevoie să privim 
după minuni şi manifestări deosebite ale puterii lui Dumnezeu ca 
în vremurile din vechime. Timpurile s-au schimbat. Aceste cuvinte 
întăresc necredinţa lor şi ei spun: Domnul nu face nici bine, nu 
face nici rău. El este prea milostiv pentru a aduce asupra oamenilor 
judecăţile Lui. Astfel, „pace şi siguranţă“ este strigătul oamenilor 
care nu-şi vor mai ridica niciodată glasul asemenea unei trâmbiţe, 
pentru a arăta poporului lui Dumnezeu nelegiuirea lor şi casei lui 
Iacob, păcatele lor. Aceşti câini muţi, care nu latră, sunt aceia care 
vor simţi răzbunarea cea dreaptă a unui Dumnezeu ofensat. Bărbaţi, 
fecioare ŞI copii, vor pieri cu toţii împreună. 

Ochii aceştia mărginiţi au văzut doar urâciunile pentru care cei 
credincioşi gem şi suspină, dar păcate cu mult mai grele, acelea care 
au provocat gelozia şi mânia unui Dumnezeu sfânt şi curat, nu au 
fost date pe faţă. Marele cercetător al inimii cunoaşte fiecare pă- 
cat săvârşit în secret de către lucrătorii nelegiuirii. Aceste persoane 
ajung să se simtă în siguranţă în înşelăciunea lor şi, datorită îndelun- 
gii Lui răbdări, ei spun că Domnul nu vede şi acţionează astfel ca 
şi când El ar fi dat uitării pământul. Dar El va da pe faţă ipocrizia 
lor şi va face cunoscut înaintea altora acele păcate pe care ei le-au 
ascuns cu atâta grijă. 

Nici o superioritate în rang, demnitate sau înţelepciune ome- 
nească, nici o poziţie în slujba sfântă nu vor păzi pe oameni de 
sacrificarea principiilor, atunci când lucrul acesta este lăsat la dispo- 

ziţia inimilor lor înşelătoare. Aceia care au fost consideraţi vrednici 
şi neprihăniţi se dovedesc a fi instigatori la apostazie şi exemple de 
indiferenţă şi în ceea ce priveşte abuzul faţă de mila lui Dumnezeu. 
El nu va mai tolera atitudinea lor nelegiuită şi în mânia Sa, Se ocupă 
de ei fără milă. 

Cu multă neplăcere, Domnul Îşi retrage prezenţa de la aceia care 
au fost binecuvântaţi cu o mare lumină şi care au simţit puterea 
cuvântului în slujirea altora. Cândva, ei au fost slujitorii Săi credin- 
cioşi, favorizați cu prezenţa şi călăuzirea Sa; dar ei s-au depărtat de 
El şi au dus şi pe alţii în rătăcire, şi pentru aceasta ei au ajuns în 
dizgraţia divină. 

Ziua răzbunării lui Dumnezeu este asupra noastră. Sigiliul lui 
Dumnezeu va fi aşezat numai pe fruntea acelora care suspină şi gem 
din pricina urâciunilor ce se săvârşesc în ţară. Aceia care, legaţi fiind 
prin legături de simpatie cu lumea, mănâncă şi beau cu beţivii vor fi 
cu siguranţă nimiciţi împreună cu cei ce săvârşesc nelegiuire. „Ochii 
Domnului sunt peste cei fără prihană şi urechile Lui iau aminte la 
strigătele lor. Domnul Îşi întoarce faţa împotriva celor răi.“ 

Faptele noastre vor hotărî dacă vom primi sigiliul viului Dum- 
nezeu sau vom fi doborâţi de armele de nimicire. Deja câţiva stropi 
ai mâniei lui Dumnezeu au căzut asupra pământului; dar când cele 
şapte plăgi de pe urmă vor fi revărsate fără să mai fie amestecate 
în potirul indignării Sale, atunci va fi pentru totdeauna prea târziu 
pentru pocăință şi pentru a găsi adăpost. Nici un sânge ispăşitor nu 
va mai spăla atunci mânjitura păcatului. 

„În vremea aceea se va scula marele voievod Mihail, ocrotitorul 
copiilor poporului tău; căci aceasta va fi o vreme de strâmtorare, 
cum n-a mai fost de când sunt neamurile şi până la vremea aceasta. 
Dar în vremea aceea, poporul tău va fi mântuit, şi anume, oricine va 
fi găsit scris în carte.“ Când vine acest timp de strâmtorare, fiecare 
caz este hotărât; nu mai este timp de probă, nu va mai fi nici un 
fel de milă pentru cel nepocăit. Sigiliul viului Dumnezeu este pus 
pe fruntea poporului Său. Această mică rămăşiţă, neputincioasă 
să se apere singură în conflictul acesta pe viaţă şi pe moarte cu 
puterile pământului ce mărşăluiesc conduse de oastea balaurului, 
fac din Dumnezeu apărarea lor. Decretul ca să se închine fiarei şi să 
primească semnul ei, sub pedeapsa persecuției şi a morţii, a fost emis 
de către cea mai înaltă autoritate pământească. Fie ca Dumnezeu să 

ajute pe poporul Său acum, căci ce ar putea face ei într-o luptă atât 
de teribilă fără ajutorul Său? 

Curajul, tăria, credinţa şi în mod implicit credinţa în puterea lui 
Dumnezeu de a mântui nu vin într-o clipă. Aceste daruri cereşti se 
capătă prin experienţa anilor. Printr-o viaţă de sfinte străduinţe şi 
o aderare fermă faţă de adevăr, copiii lui Dumnezeu şi-au sigilat 
destinul. Asaltaţi de ispite fără număr, ei ştiu că trebuie să reziste cu 
fermitate sau să fie înfrânți. Ei au simţământul că au o mare lucrare 
de făcut şi că oricând, în orice oră, ei pot ajunge la încheierea vieţii 
cu lucrarea lor neterminată, ceea ce ar fi o pierdere veşnică. Ei au 
acceptat cu mult zel lumina cerului de pe buzele Domnului Isus, aşa 
cum au făcut şi primii ucenici, primii creştini, au fost exilați pe munţi 
sau pustiuri, când au fost lăsaţi să moară în închisori de foame, frig 
sau tortură când martirajul părea că este singura cale de a ieşi din 
acest necaz, ei s-au bucurat că sunt socotiți vrednici să sufere pentru 
Hristos, care a fost crucificat pentru ei. Exemplul lor valoros va fi o 
mângâiere şi o încurajare pentru poporul lui Dumnezeu, care va fi 
trecut prin timpul de probă, de necaz, aşa cum n-a fost niciodată. 

Nu toţi cei care mărturisesc a păstra Sabatul vor fi sigilaţi. 

Printre cei care învaţă pe alţii adevărul, sunt mulţi care nu vor 
primi sigiliul lui Dumnezeu pe frunţile lor. Ei au lumina adevărului, 
cunosc voia stăpânului lor, înţeleg fiecare punct din credinţa noastră, 
dar nu fac fapte corespunzătoare. Aceştia, care sunt atât de famili- 
arizaţi cu profeţiile şi cu comorile înţelepciunii divine, ar fi trebuit 
să acţioneze în armonie cu credinţa lor. Ei ar fi trebuit ca, printr-o 
familie bine ordonată, să poată prezenta lumii influenţa adevărului 
asupra inimii omeneşti. 

Din cauza lipsei de consacrare şi de evlavie şi a faptului că au dat 
greş în ce atinge un înalt standard religios, ei au făcut ca şi alte suflete 
să fie mulţumite cu starea lor. Oameni cu judecata mărginită nu pot 
vedea că, luând ca model pe aceşti oameni care le-au deschis atât de 
des comorile Cuvântului lui Dumnezeu, îşi primejduiesc sufletele. 
Isus este singurul model adevărat. Fiecare trebuie să cerceteze acum 
Biblia pentru sine, pe genunchi, înaintea lui Dumnezeu, cu inima 
umilă şi gata de a primi învăţătura ca un copil, dacă vrea să cunoască 
ceea ce cere Dumnezeu de la el. Oricât de înaltă ar fi favoarea în 
care un slujitor stă înaintea lui Dumnezeu, dacă neglijează să urmeze 
lumina pe care i-a dat-o Dumnezeu, dacă refuză să se lase învăţat 

asemenea unui copilaş, va ajunge în întuneric, iar înşelăciunile şi 
voia lui Satana vor duce şi pe alţii pe acelaşi drum. 

Nici unul dintre noi nu va primi sigiliul lui Dumnezeu, atâta 
timp cât caracterele noastre au o zbârcitură sau o pată pe ele. Nouă 
ne este lăsată remedierea caracterelor noastre, curățirea templului 
sufletului de orice întinăciune. Atunci, ploaia târzie va cădea asupra 
noastră, aşa cum ploaia timpurie a căzut asupra ucenicilor în Ziua 
Cincizecimil. 

Noi suntem prea uşor satisfăcuţi cu realizările noastre. Ne con- 
siderăm bogaţi şi plini de bunuri şi nu ştim că suntem „nenorociţi, 
ticăloşi, săraci, orbi şi goi“. Acum este timpul, să dăm ascultare mus- 
trării martorului credincios: „Ie sfătuiesc să cumperi de la Mine aur 
curăţit prin foc, ca să te îmbogăţeşti; şi haine albe, ca să te îmbraci 
cu ele, şi să nu ţi se vadă ruşinea goliciunii tale; şi doftorie pentru 
ochi, ca să-ţi ungi ochii şi să vezi“. 

În viaţa aceasta trebuie să întâmpinăm încercări teribile şi să 
facem sacrificii costisitoare, dar pacea lui Isus este răsplata. A fost 
atât de puţină lepădare de sine, atât de puţină suferinţă pentru Isus 
Hristos, încât crucea este aproape uitată cu totul. Noi trebuie să avem 
părtăşie cu Hristos, cu suferinţele Lui, dacă vrem să stăm triumfă- 
tori cu El pe tronul Său. Atâta vreme cât alegem calea cea uşoară 
a satisfacerii plăcerilor egoiste şi suntem înspăimântați la gândul 
lepădării de sine, credinţa noastră nu va deveni niciodată fermă şi 
nici nu vom cunoaşte pacea lui Isus, nici bucuria ce vine printr-o 
conştientă biruinţă. Cei mai înălţaţi din oastea celor răscumpăraţi, 
care stau înaintea lui Dumnezeu şi a Mielului, îmbrăcaţi în haine 
albe, cunosc conflictul biruinţei, căci ei vin din mari încercări. Aceia 
care s-au supus împrejurărilor mai degrabă decât să se angajeze în 
acest conflict nu vor şti cum vor sta în ziua când chinul şi suferinţa 
vor veni peste fiecare suflet; căci chiar dacă Noe, Iov şi Daniel ar fi 
pe pământ, ei n-ar putea salva nici pe fiu şi nici pe fiică, pentru că 
fiecare trebuie să-şi elibereze sufletul prin propria sa neprihănire. 

Nimeni nu trebuie să spună că situaţia lui este fără speranţă, că 
el nu poate să trăiască viaţa unui creştin. Prin moartea Domnului 
Hristos, s-au realizat posibilităţi ample pentru fiecare suflet. Isus este 
ajutorul nostru, totdeauna prezent în vreme de nevoie. Dacă îl chemi 
cu credinţă, El a făgăduit că va asculta şi va răspunde cererilor tale. 

O, câtă nevoie este de o credinţă vie, activă! Avem nevoie de ea; 
trebuie s-o avem sau, de nu, vom fi fără putere, vom suferi un eşec 
în ziua judecății. Întunericul care va fi atunci pe calea noastră nu 
trebuie să ne descurajeze sau să ne ducă la disperare. Este vălul cu 
care Dumnezeu Îşi acoperă slava atunci când vine să împartă bogate 
binecuvântări. Trebuie să ştim acest lucru din experienţa noastră 
trecută. În ziua aceea, când Dumnezeu va avea o dispută cu poporul 
Său, experienţa aceasta va fi un izvor de mângâiere şi speranţă. 

Acum trebuie să ne păstrăm, pe noi şi pe copiii noştri, nepătaţi 
faţă de lume. Acum trebuie să ne spălăm hainele caracterului şi 
să le albim în sângele Mielului. Acum trebuie să biruim mândria, 
pasiunile şi lenevia spirituală. Acum trebuie să ne trezim şi să facem 
un efort hotărât pentru un caracter armonios. „Astăzi, dacă auziţi 
glasul Lui, nu vă împietriţi inimile.“ Suntem în cea mai dificilă 
situaţie, aşteptând, veghind în vederea revenirii Domnului Hristos. 
Lumea este în întuneric. „Dar voi, fraţilor“, spune Pavel, „nu sunteţi 
în întuneric, pentru ca ziua aceea să vă prindă ca un hoţ.“ A fost 
planul lui Dumnezeu din totdeauna să scoată lumină din întuneric, 
bucurie din necaz şi odihnă din oboseală, pentru sufletul ce aşteaptă 
plin de dor. 

Ce faceţi, fraţilor, în timpul marii lucrări de pregătire? Aceia care 
se unesc cu lumea vor fi modelaţi de lume şi pregătiţi pentru semnul 
fiarei. Acei care nu se încred în ei înşişi, care se umilesc înaintea 
lui Dumnezeu şi îşi curăţă sufletul prin ascultarea de adevăr sunt 
modelaţi de cer şi pregătiţi pentru sigiliul lui Dumnezeu pe frunţile 
lor. Când decretul va fi promulgat şi sigiliul va fi pus, caracterul va 
rămâne pentru veşnicie curat şi fără pată. 

Acum este timpul să ne pregătim. Sigiliul lui Dumnezeu nu va 
fi pus niciodată pe fruntea unui bărbat sau a unei femei necurate. 
El nu va fi pus pe fruntea unui bărbat sau a unei femei ambiţioase 
sau care iubeşte ceea ce este lumesc. El nu va fi pus niciodată pe 
fruntea bărbaţilor şi femeilor cu limba şi inima înşelătoare. Toţi cei 
care primesc sigiliul trebuie să fie fără pată înaintea lui Dumnezeu 
— candidaţi ai Împărăției lui Dumnezeu. Mergeţi înainte, fraţii şi 
surorile mele. Nu pot să scriu decât pe scurt despre aceste lucruri în 
timpul acesta, numai atrăgând atenţia la necesitatea pregătirii. Cer- 
cetaţi Scripturile pentru voi înşivă, ca să puteţi înţelege solemnitatea 
teribilă a ceasului de faţă. 


[216] 


[217] 


[218] 


Un apel 


Sunt plină de tristețe când mă gândesc la starea noastră, ca popor. 
Domnul n-a închis cerul pentru noi, dar viața noastră de continuă 
apostazie ne-a despărțit de El. Mândria, lăcomia şi iubirea de lume au 
fost vii în inimă, fără teama de a fi lepădaţi sau condamnați. Păcate 
grele şi îndrăzneţe s-au cuibărit printre noi. Şi cu toate acestea, 
părerea generală este aceea că biserica înfloreşte şi că pacea şi 
prosperitatea spirituală se află în mijlocul ei. 

Biserica şi-a întors spatele şi n-a mai urmat pe Domnul Hristos, 
conducătorul ei, şi se retrage în mod sigur spre Egipt. Şi cu toate 
acestea, puţini sunt alarmaţi sau surprinşi de lipsa lor de putere 
spirituală. Îndoiala şi chiar necredinţa în Mărturiile Duhului lui 
Dumnezeu se ridică în comunităţile noastre de pretutindeni. Satana 
doreşte ca lucrurile să fie astfel. Pastorii care predică eul în loc să-L 
predice pe Hristos au făcut ca lucrurile să fie astfel. Mărturiile nu 
sunt citite şi nici apreciate. Dumnezeu v-a vorbit. Lumina a strălucit 
din Cuvântul Său şi din Mărturii şi ambele au fost dispreţuite şi 
desconsiderate. Rezultatul este vădit acela al lipsei de curăţie şi 
consacrare; al lipsei unei credinţe adevărate în mijlocul vostru. 

Fiecare să-şi întrebe propria sa inimă: „Cum am ajuns în această 
stare de slăbiciune şi conflict spiritual? N-am adus noi oare mânia 
lui Dumnezeu asupra noastră, pentru că acţiunile nu corespund 
cu credinţa? Nu căutăm noi oare prietenia şi aplauzele lumii mai 
degrabă decât prezenţa Domnului Hristos şi o profundă cunoaştere a 
voii Sale?“ Cercetaţi-vă inimile, judecaţi-vă cursul vieţii. Vedeţi ce 
tovarăşi, ce prieteni vă alegeţi. Căutaţi oare compania celor înţelepţi 
sau sunteţi dispuşi să alegeţi tovarăşi lumeşti, prieteni care nu se tem 
de Dumnezeu şi nu ascultă de Evanghelie? 

Sunt recreaţiile voastre de natură să aducă vigoare morală şi spi- 
rituală? Vă conduc ele la curăţia gândirii şi a acţiunii? Necurăţia este 
foarte răspândită astăzi, şi aceasta chiar printre cei ce mărturisesc a 
fi urmaşi ai Domnului Hristos. Pasiunile nu sunt ţinute sub control, 
în vreme ce puterile morale devin în mod continuu mai slabe. Mulţi 

iau parte cu nesaţ la distracţiile demoralizatoare pe care Cuvântul lui 
Dumnezeu le interzice. În acest fel, ei rup legătura cu Dumnezeu şi 
se însoțesc cu iubitorii de plăceri ai lumii. Păcatele care i-au nimicit 
pe oamenii dinainte de potop există şi astăzi — nu numai în ţările 
păgâne, nu numai printre creştini cu numele, dar şi printre unii care 
mărturisesc că aşteaptă venirea Fiului omului. Dacă Dumnezeu ar 
prezenta aceste păcate înaintea voastră aşa cum apar ele înaintea Sa, 
v-aţi umple de ruşine şi groază. 

Şi ce anume a determinat această stare de lucruri alarmantă? 
Mulţi au acceptat teoria adevărului, dar nu sunt în mod real convertiți. 
Ştiu ce vorbesc. Puţini sunt aceia care simt o reală părere de rău 
pentru păcat, care au convingeri profunde, pătrunzătoare, cu privire 
la stricăciunea naturii nenăscute din nou. Inima de piatră nu este 
schimbată cu o inimă de carne. Puţini sunt dispuşi să cadă pe Stâncă 
şi să se frângă. 

Nu contează cine eşti sau care a fost viaţa ta. Poţi fi mântuit 
numai pe calea arătată de Dumnezeu. Trebuie să te pocăieşti; trebuie 
să cazi pe Stânca Isus Hristos. Trebuie să simţi nevoia unui medic 
şi a singurului remediu pentru păcat, sângele lui Isus Hristos. Acest 
remediu poate fi obţinut numai prin pocăință faţă de Dumnezeu şi 
credinţă în Domnul nostru Isus Hristos. 

Aceasta este lucrarea cu care trebuie să înceapă mulţi dintre cei 
ce mărturisesc a fi creştini şi chiar slujitori ai lui Hristos. Asemenea 
fariseilor din vechime, mulţi dintre voi cred că nu au nevoie de un 
mântuitor. Eşti plin de mulţumire şi înălţare de sine. „Căci n-am 
venit să chem la pocăință pe cei neprihăniţi, ci pe cei păcătoşi“. 
Sângele lui Isus Hristos nu va fi de folos decât numai acelora care 
simt nevoia puterii lui curăţitoare. 

Ce iubire şi bunăvoință neîntrecută s-a manifestat, căci, atunci 
când n-am cerut mila divină, Domnul Hristos a fost binevoitor să-Şi 
asume mântuirea noastră. Dar marele nostru medic cere din partea 
fiecărui suflet o supunere necondiționată. Noi nu trebuie niciodată 
să prescriem reţete pentru cazul nostru. Domnul Hristos trebuie să 
aibă întreaga conducere a voinţei şi acţiunii. 

Mulţi nu-şi dau seama de starea lor şi de primejdia în care se 
află; şi există multe în natura şi modul de lucru al Domnului Hristos 
care sunt contrare oricărui principiu lumesc şi opus mândriei inimii 

omeneşti. Isus cere de la noi să ne încredem în totul în mâinile Sale 
şi să ne încredem în iubirea şi înţelepciunea Sa. 

Ne putem înşela singuri, aşa cum a făcut Nicodim, că morala, ca- 
racterul nostru moral a fost corect şi că nu avem nevoie să ne umilim 
înaintea lui Dumnezeu, asemenea păcătosului de rând. Dar trebuie 
să fim gata să intrăm în viaţă în acelaşi fel ca cel mai mare dintre 
păcătoşi. Trebuie să renunţăm la neprihănirea noastră şi să cerem 
neprihănirea Domnului Hristos, care să ne fie atribuită. Noi trebuie 
să depindem în totul de Hristos pentru tăria noastră. Eul trebuie să 
moară. Trebuie să recunoaştem că tot ce avem este din nemărginita 
bogăţie a harului divin. Limbajul inimii noastre să fie: „Nu nouă, 
Doamne, nu nouă, ci Numelui Tău dă slavă pentru bunătatea Ta, 
pentru credincioşia Ta“. 

Adevărata credinţă este urmată de iubire şi iubirea de ascultare. 
Toate puterile şi pasiunile omului convertit sunt aduse sub controlul 
Domnului Hristos. Duhul Său este o putere regeneratoare, trans- 
formând pe toţi cei care o primesc după chipul divin. Mă întristez 
când spun că această experienţă este înţeleasă numai de către puţini 
dintre cei ce mărturisesc adevărul. Foarte mulţi merg pe căile lor şi 
îşi satisfac dorinţele păcătoase şi totuşi mărturisesc a fi ucenici ai lui 
Hristos. Ei nu şi-au supus niciodată inimile lui Dumnezeu. Aseme- 
nea fecioarelor neînţelepte, ei au neglijat să pună uleiul harului în 
vasele şi lămpile lor. Vă spun, fraţii mei, că un mare număr dintre 
aceia care mărturisesc a crede şi chiar învaţă pe alţii adevărul sunt 
sub robia păcatului. Pasiuni josnice mânjesc mintea şi corup sufletul. 
Unii dintre cei care sunt în cele mai josnice păcate au împrumutat 
uniforma cerului ca să poată sluji lui Satana mai cu succes. 

„Oricine este născut din Dumnezeu, nu păcătuieşte“. El simte că 
este cumpărat cu sângele lui Isus Hristos şi legat în cel mai solemn 
legământ să slăvească pe Dumnezeu în trupul şi spiritul său, ca unele 
care sunt ale lui Dumnezeu. Iubirea păcatului şi a eului sunt supuse 
în El. El întreabă zilnic: „Ce pot să-i dau lui Dumnezeu pentru 
toate binefacerile Sale faţă de mine?“ „Doamne, ce vrei să fac?“ 
Adevăratul creştin nu se va plânge niciodată că jugul Domnului 
Hristos îi roade gâtul. El consideră slujirea lui Isus ca fiind cea mai 
reală libertate. Legea lui Dumnezeu este plăcerea lui. În loc să caute 
să coboare poruncile divine pentru a se armoniza cu scăderile lui, el 
se străduieşte continuu să ridice nivelul desăvârşirii lor. 

O astfel de experienţă trebuie să fie şi experienţa noastră, dacă 
vrem să fim pregătiți pentru ziua judecății lui Dumnezeu. Acum, 
în vreme ce timpul de probă încă mai continuă, în timp ce vocea 
milei mai este încă auzită, este timpul să ne debarasăm de păcatele 
noastre. În timp ce întunericul moral acoperă pământul asemenea 
unui giulgiu funerar, lumina purtătorilor stindardului lui Dumnezeu 
trebuie să lumineze mai strălucitor, făcând să se vadă clar deosebirea 
dintre lumina cerului şi întunericul lui Satana. 

Dumnezeu a luat ample măsuri ca să putem sta în mod desăvârşit 
în harul Său, fără să ne lipsească ceva, aşteptând venirea Domnu- 
lui nostru. Sunteţi gata? V-aţi îmbrăcat cu haina de nuntă? Acest 
veşmânt nu va acoperi niciodată înşelăciunea, necurăţia, corupţia şi 
ipocrizia. Ochiul lui Dumnezeu este asupra voastră. El este cel care 
pătrunde gândurile şi intenţiile inimii. Noi ne putem ascunde păca- 
tele de ochii oamenilor, dar nu putem ascunde nimic de Făcătorul 
nostru. 

Dumnezeu n-a cruțat pe Fiul Său, ci L-a dat să moară pentru 
vinovăția noastră şi L-a înviat pentru îndreptăţirea noastră. Prin 
Hristos, putem să ne prezentăm cererile la tronul harului. Prin EI, 
nevrednici aşa cum suntem, putem obţine toate binecuvântările spi- 
rituale. Venim noi oare la El ca să avem viaţă? 

Cum vom putea cunoaşte bunătatea lui Dumnezeu şi iubirea Lui? 
Psalmistul ne spune — nu auziţi şi cunoaşteţi, citiţi şi cunoaşteţi sau 
credeţi şi cunoaşteţi; ci „gustaţi şi vedeţi cât de bun este Domnul“. 

Experienţa este cunoaştere izvorâtă din experimentare. Avem 
nevoie de religie experimentală. „Gustaţi şi vedeţi ce bun este Dom- 
nul.“ În loc să ne luăm după vorbele altora, să gustăm noi înşine. 

Foarte mulţi oameni au o cunoaştere teoretică a adevărului reli- 
gios, dar n-au simţit niciodată puterea reînnoitoare a harului divin 
asupra inimilor lor. Aceste persoane sunt totdeauna încete când este 
vorba să asculte mărturiile de avertizare, mustrările şi învăţăturile 
date de Duhul Sfânt. Ei cred în mânia lui Dumnezeu, dar nu fac 
nici un efort serios ca să scape de ea. Ei cred în cer, dar nu fac nici 
un sacrificiu pentru a ajunge în el. Ei cred în valoarea sufletului 
şi în faptul că în curând lucrarea de mântuire se va încheia pentru 
totdeauna. Şi cu toate acestea, neglijează cele mai preţioase ocazii 
pentru a face pace cu Dumnezeu. 

Ei pot să citească Biblia, dar avertizările ei nu-i alarmează, iar 
făgăduinţele ei nu-i câştigă. Ei sunt de acord cu lucruri ce sunt 
minunate şi, cu toate acestea, merg pe căi pe care Dumnezeu le-a 
interzis să meargă. Ei cunosc un loc de refugiu, dar nu se folosesc de 
el. Ei cunosc un remediu pentru păcat, dar nu-l folosesc. Ei ştiu ceea 
ce este drept, dar n-au nici o plăcere pentru acesta. Toată cunoştinţa 
lor nu va face decât să le mărească condamnarea. Ei n-au gustat şi 
n-au învăţat niciodată din proprie experienţă că Domnul este bun. 

Pentru a deveni un ucenic al Domnului Hristos, trebuie să dai 
dovadă de lepădare de sine şi să-L urmezi pe Isus atât atunci când 
lucrurile sunt bune, cât şi atunci când ele sunt rele. Puţini fac acum 
lucrul acesta. Mulţi profetizează neadevăruri şi poporului îi place 
să fie astfel; dar ce se va face la sfârşit? Care va fi hotărârea atunci 
când faptele lor, cu toate rezultatele lor, vor fi aduse înaintea lui 
Dumnezeu? 

Viaţa de creştin este o luptă. Apostolul Pavel vorbeşte despre o 
luptă împotriva căpeteniilor şi puterilor, aşa cum a luptat el lupta cea 
bună a credinţei. El declară, de asemenea: „Voi nu v-aţi împotrivit 
încă până la sânge, în lupta împotriva păcatului“. O, nu! Astăzi, 
păcatul este nutrit şi scuzat. Sabia ascuţită a Duhului, Cuvântul lui 
Dumnezeu, nu taie în suflet. S-a schimbat religia? S-a micşorat, 
s-a anulat vrăjmăşia lui Satana împotriva lui Dumnezeu? O viaţă 
religioasă însemna cândva dificultăţi şi a cerut renunțare de sine. 
Acum totul se face prea uşor. Şi de ce se întâmplă astfel? Cei ce măr- 
turisesc a fi poporul lui Dumnezeu au făcut compromis cu puterea 
întunericului. 

Trebuie să fie o reînviorare a mărturiei drepte, corecte. Calea 
spre ceruri nu este acum mai netedă, mai liniştită decât în zilele 
Mântuitorului. Toate păcatele noastre trebuie să fie înlăturate. Orice 
îngăduinţă faţă de ceea ce place, şi care stinghereşte viaţa noastră 
religioasă, trebuie să fie înlăturată. Ochiul drept sau mâna dreaptă 
trebuie să fie sacrificat dacă ne supără. Suntem dispuşi să renunţăm 
la înţelepciunea noastră şi să primim Împărăţia cerului ca un copilaş? 
Suntem dispuşi să ne despărțim de neprihănirea noastră? Suntem noi 
dispuşi să renunţăm la tovarăşii, la prietenii noştri lumeşti pe care ni 
i-am ales? Suntem noi dispuşi să sacrificăm aprobarea oamenilor? 
Preţul vieţii veşnice nu o valoare infinită. Vom face noi eforturi şi 
sacrificii proporţionale cu valoarea obiectivului ce trebuia realizat? 

Orice asociere, orice tovărăşie pe care o formăm, oricât de li- 
mitată ar fi, exercită o anume influenţă asupra noastră. Măsura în 
care ne supunem acestei influenţe va fi determinată de gradul de 
intimitate, de consecvenţa relaţiilor, cum şi de iubirea şi veneraţia 
noastră pentru cel cu care ne asociem. În felul acesta, prin cunoaşte- 
rea şi asocierea cu Domnul Hristos, putem deveni asemenea Lui, un 
Exemplu desăvârşit. 

Comuniunea cu Hristos — cât este de prețioasă! Este privilegiul 
nostru de a avea o astfel de comuniune, dacă umblăm după ea şi dacă 
vom face orice sacrificiu pentru a o avea. Când au auzit cuvintele 
Domnului Hristos, primii ucenici au simţit nevoia de El. Ei L-au 
căutat, L-au găsit şi L-au urmat. Ei au fost cu EI în casă, la masă, în 
cămăruţă, în câmp. Ei au fost cu El ca nişte învăţăcei cu un învăţător, 
de pe buzele Lui au primit zilnic lecțiile adevărului sfânt. Ei au privit 
la El ca nişte slujitori la stăpânul lor, pentru a învăţa care le este 
datoria. Ei L-au slujit cu bucurie, în mod voios. L-au urmat, aşa 
cum urmează soldaţii pe comandantul lor, luptând „lupta cea bună a 
credinţei“. „Şi cei chemaţi, aleşi şi credincioşi, care sunt cu El, de 
asemenea îi vor birui“. 

„Cine zice că rămâne în El, trebuie să trăiască şi el cum a trăit 
Isus“. „Dacă n-are cineva Duhul lui Hristos, nu este al Lui“. Această 
conformare, această ascultare de Isus nu va rămâne neobservată de 
lume. Ea este un subiect de reţinut şi de comentat. Creştinul poate 
că nu este conştient de schimbarea cea mare; dar cu cât seamănă mai 
mult cu Isus Hristos în caracter, cu atât mai modeste vor fi părerile 
lui despre sine; dar lucrul acesta va fi văzut şi simţit de toţi cei din 
jurul său. Aceia care au avut cea mai profundă experienţă în lucrurile 
lui Dumnezeu sunt departe de mândrie sau înălţare de sine. Ei au 
cele mai smerite gânduri despre ei şi cele mai înalte concepţii despre 
slava şi desăvârşirea Domnului Hristos. Ei au simţământul că cel 
mai de jos loc în slujba Sa este prea onorabil pentru ei. 

Moise n-a ştiut că faţa sa strălucea cu o strălucire dureroasă şi 
îngrozitoare pentru aceia care n-au avut, asemenea lui, comuniune 
cu Dumnezeu. Pavel avea o părere foarte umilă despre propria sa 
înaintare în viaţa creştină. El spune: „Nu că am şi câştigat premiul 
sau că am şi ajuns desăvârşit. Despre el, Pavel vorbea ca fiind 
„şeful“ păcătoşilor. Şi cu toate acestea, Pavel a fost foarte mult 
onorat de către Domnul. El a fost luat într-o viziune sfântă în cel 

de-al treilea cer şi acolo a primit descoperiri ale slavei divine, pe 
care nu i-a fost îngăduit să le facă cunoscute. 

loan Botezătorul a fost numit de către Mântuitorul nostru ca 
fiind cel mai mare dintre profeţi. Şi cu toate acestea, ce contrast 
între limbajul acestui om al lui Dumnezeu şi acela al multora care 
mărturisesc a fi slujitori ai crucii. Când a fost întrebat dacă este 
Hristos, loan a declarat despre sine că nu este vrednic nici să-i 
„dezlege cureaua încălțămintelor Lui“. Când ucenicii săi au venit cu 
plângerea că atenţia poporului s-a întors spre Noul Învățător, Ioan 
le-a reamintit că el nu este decât înainte mergătorul Celui Făgăduit. 
Lui Hristos, ca mire, îi aparţinea primul loc în iubirea poporului Său. 
„Prietenul mirelui, care stă şi-l ascultă, se bucură foarte mult când 
aude glasul mirelui; şi această bucurie, care este a mea, este deplină. 
Trebuie ca El să crească, iar eu să mă micşorez. Cel ce vine din cer 
este mai pe sus de toţi“. „Cine primeşte mărturia Lui, adevereşte 
prin aceasta că Dumnezeu spune adevărul“. 

Astfel de lucrători sunt necesari astăzi pentru cauza lui Dum- 
nezeu. Cei mulţumiţi de sine, invidioşi şi geloşi, gata de critică şi 
găsitori de greşeli pot foarte bine să lipsească din sfânta Sa lucrare. 
Ei nu trebuie să fie toleraţi în lucrarea de slujire, chiar dacă, în mod 
evident ei au realizat unele lucruri bune. Dumnezeu nu duce lipsă de 
oameni şi mijloace. El cheamă lucrători care sunt drepţi şi credin- 
CIOŞI, curaţi şi sfinţi; se adresează acelora care au simţit nevoia de 
sângele ispăşitor al Domnului Hristos şi de harul sfinţitor al Duhului 
Sfânt. 

Fraţii mei, Dumnezeu este întristat din cauza invidiei şi geloziei 
voastre, din cauza amărăciunii şi certurilor voastre. În toate aceste 
lucruri, vă supuneţi în ascultare de Satana şi nu de Hristos. Când 
vedem bărbaţi tari la principii, netemători în împlinirea datoriei lor, 
blânzi şi iubitori, răbdători faţă de toţi, gata să ierte, manifestând 
iubire faţă de sufletele pentru care a murit Hristos, nu trebuie să mai 
întrebăm: „Sunt ei creştini?“ Ei dau o dovadă fără de greş că au fost 
cu Hristos şi au învăţat de la El. Când oamenii descoperă trăsături 
de caracter opuse, când sunt mândri, vanitoşi, frivoli, lumești, avari, 
răi, aspri, nu trebuie să ni se mai spună cu cine se asociază, care sau 
cine este cel mai intim prieten al lor. Poate că ei nu cred în vrăjitorie; 
dar, cu toate acestea, au comuniune cu un spirit rău. 

Acestei categorii le spun: „Să nu vă lăudaţi şi să nu minţii 
împotriva adevărului. Înţelepciunea aceasta nu vine de sus, ci este 
pământească, firească, drăcească. Căci acolo unde este pizmă şi duh 
de ceartă, există tulburare şi tot felul de fapte rele. Înţelepciunea care 
vine de sus este întâi curată, apoi paşnică, blândă, uşor de înduplecat, 
plină de îndurare şi fapte bune, fără părtinire, nefăţarnică. Şi roada 
neprihănirii este semănată în pace pentru cei ce fac pace“. 

Când Fariseii şi Saducheii au venit cu grămada unde boteza 
loan, neînfricatul predicator al neprihănirii li s-a adresat: „Pui de 
năpârci, cine v-a învăţat să fugiţi de mânia viitoare? Faceţi dar roade 
vrednice de pocăință“. Aceşti oameni erau puşi în mişcare să vină la 
Ioan de motive nesfinte. Ei erau oameni cu principii otrăvitoare şi 
practici corupte. Şi cu toate acestea, nu aveau simţământul adevăratei 
lor stări. Plini de mândrie şi ambiţie, ei nu vor ezita să folosească 
orice mijloc să se înalțe pe ei şi să întărească influenţa lor asupra 
poporului. Ei au venit să fie botezați de Ioan pentru ca să poată să 
aducă mai bine la îndeplinire aceste planuri. 

Ioan le-a citit motivele şi i-a întâmpinat cu întrebarea cercetă- 
toare: „Cine v-a învăţat să fugiţi de mânia viitoare?“ Dacă ar fi auzit 
vocea lui Dumnezeu vorbind inimilor lor, ei ar fi dovedit acest lucru 
aducând sau făcând roade vrednice de pocăință. Dar n-au fost văzute 
astfel de roade. Ei au auzit avertizarea numai ca vocea sau glasul 
unui om. Ei 

erau încântați de puterea şi îndrăzneala cu care vorbea Ioan, 
dar Duhul lui Dumnezeu n-a adus în inima lor convingerea şi, ca 
rezultate sigure, să aducă roade pentru viaţa veşnică. Ei n-au dat nici 
o dovadă a unei schimbări a inimii. Fără puterea transformatoare 
a Duhului Sfânt, loan dorea să-i facă să înţeleagă că o ceremonie 
exterioară nu le este de nici un folos. 

Mustrarea profetului este aplicabilă multora din zilele noastre. 
Ei nu pot să contrazică argumentele clare şi convingătoare ce susţin 
adevărul, ci îl acceptă mai mult ca rezultat al raţionamentului ome- 
nesc decât ca o descoperire divină. Ei nu au un simţământ real al 
stării lor păcătoase, ei nu dau pe faţă o adevărată frângere a inimii; ci, 
asemenea fariseilor, consideră că este o mare bunăvoință din partea 
lor aceea de a accepta adevărul. 

Nimeni nu este mai departe de Împărăţia cerului ca formaliştii 
plini de neprihănirea lor de sine, plini de mândrie pentru realizările 

lor, în timp ce sunt cu totul lipsiți de spiritul lui Hristos, iar invidia, 
gelozia sau iubirea de popularitate şi de a fi lăudaţi îi stăpânesc. Ei 
aparţin aceleaşi clase căreia Ioan i s-a adresat ca fiind o generaţie 
de năpârci, copii ai celui rău. Există astfel de persoane printre noi, 
nevăzute şi nesuspectate. Ei slujesc cauzei lui Satana mult mai 
eficient decât cel mai josnic nelegiuit; pentru că acesta din urmă 
nu-şi ascunde adevăratul său caracter, el apare aşa cum este. 

Dumnezeu cere roade vrednice de pocăință. Fără astfel de roade, 
mărturisirea noastră de credinţă nu are nici o valoare. Domnul este 
în stare să ridice astfel de adevăraţi credincioşi printre aceia care 
n-au auzit niciodată de Numele Său. „Să nu credeţi că puteţi zice în 
voi înşivă: «Avem ca tată pe Avraam»! Căci vă spun că Dumnezeu, 
din pietrele acestea, poate să ridice fii lui Avraam“. 

Dumnezeu nu este dependent de oameni care sunt neconvertiţi 
în inimă şi viaţă. El nu va favoriza niciodată vreun om care practică 
nelegiuirea. „Securea a şi fost înfiptă la rădăcina pomilor; deci, orice 
pom care nu face roadă bună este tăiat şi aruncat în foc“. 

Aceia care îl laudă şi îl măgulesc pe pastor, în timp ce neglijează 
faptele neprihănirii, dau o dovadă fără de greş că sunt convertiți de 
pastor, şi nu de Dumnezeu. Întrebăm: „Cine v-a învăţat să fugiţi 
de mânia viitoare?“ A fost oare vocea Duhului Sfânt sau numai 
vocea omului aceea pe care ai auzit-o în solia trimisă de Dumnezeu? 
Roadele aduse vor mărturisi despre caracterul pomului. 

Nici o formă exterioară nu ne poate curăţi; nici o orânduire admi- 
nistrată de cel mai sfânt dintre oameni nu poate lua locul botezului 
cu Duhul Sfânt. Duhul lui Dumnezeu trebuie să-şi facă lucrarea asu- 
pra inimii. Toţi cei care n-au experimentat puterea lui regeneratoare 
sunt ca pleava între grâu. Domnul nostru are lopata în mâini şi El Îşi 
va curăţi aria. În ziua ce vine, El va face deosebirea „dintre cel ce 
slujeşte lui Dumnezeu şi cel ce nu-l slujeşte“. 

Spiritul lui Hristos Se va descoperi în toţi aceia care sunt născuţi 
din Dumnezeu. Disputele şi vrajba nu pot avea loc printre aceia 
care sunt conduşi de Duhul Său. „Curăţiţi-vă, cei ce purtaţi vasele 
Domnului“. Foarte rar biserica va avea un standard mai înalt decât 
acela al slujitorilor ei. Avem nevoie de un corp de lucrători convertiți 
şi de un popor convertit. Păstorii care veghează sufletele ca unii 
care au să dea socoteală de ele vor conduce turma pe cărările păcii 
şi ale sfințirii. Succesul lor în această lucrare va fi proporțional cu 

creşterea lor în harul şi cunoaşterea adevărului. Când cei ce învaţă 
sunt sfințiţi, suflet, corp şi spirit, atunci ei pot să imprime poporului 
conştienţa unei astfel de sfințiri. 

Nu are prea mare importanţă şi vorbeşte despre religie doar 
ocazional, să te rogi pentru binecuvântări spirituale fără o adevărată 
foame a sufletului şi o credinţă vie. Mulțimea uimită ce se îmbulzea 
în jurul Domnului Hristos n-a obţinut nici o putere reală din această 
atingere. Dar când femeia aceea săracă, suferindă, în marea ei nevoie, 
a întins mâna şi s-a atins de haina Domnului Isus, ea a simţit puterea 
vindecătoare. Atingerea ei a fost atingerea credinţei. Domnul Hristos 
a recunoscut această atingere şi S-a hotărât să le dea o lecţie tuturor 
urmaşilor până la încheierea timpului. El ştia că o putere a ieşit din 
EI şi, întorcându-Se spre mulţime, a spus: „Cine s-a atins de hainele 
Mele?“ Surprinşi de o astfel de întrebare, ucenicii I-au răspuns: 
„Noroadele Te împresoară şi 'Te îmbulzesc, şi mai întrebi: «Cine s-a 
atins de Mine?» 

Isus Şi-a fixat ochii asupra ei, asupra aceleia care făcuse acest 
lucru. Ea era plină de teamă. Avea o mare bucurie, dar nu cumva 
depăşise măsura respectului? Știind ce se petrecuse în ea, a venit 
tremurând şi a căzut la picioarele Sale, spunându-l tot adevărul. 
Domnul Hristos n-a mustrat-o. În mod blând, i-a spus: „Du-te în 
pace şi fii vindecată de suferinţa ta“. 

Aici avem o deosebire între atingerea ocazională şi atingerea 
credinţei. Rugăciunea şi predicarea fără exercitarea unei credinţe vii 
în Dumnezeu vor fi zadarnice. Dar atingerea credinţei ne deschide 
tezaurul de putere şi înţelepciune divină; şi astfel, prin instrumente 
de lut, Dumnezeu aduce la îndeplinire lucrările minunate ale harului 
Său. 

Această credinţă vie este marea noastră nevoie de astăzi. Noi 
trebuie să cunoaştem că Isus este în adevăr al nostru, că spiritul 
Său ne purifică şi ne curăţă inimile. Dacă slujitorii lui Hristos au 
o credinţă adevărată, cu blândeţe şi iubire, ce lucrare vor putea să 
aducă la îndeplinire! Ce roade vor putea fi văzute spre slava lui 
Dumnezeu! 

Ce vă pot spune, fraţii mei, să vă trezească din siguranţa aceasta 
firească a voastră? V-am arătat primejdiile. În biserică sunt atât 
credincioşi, cât şi necredincioşi. Domnul Hristos a înfăţişat aceste 
două clase în parabola Sa cu via şi mlădiţele ei. El i-a îndemnat pe 


[228] 


[229] 


216 Mărturii pentru comunitate vol.5 


urmaşii Săi: „Rămâneţ în Mine, şi Eu voi rămâne în voi. După cum 
mlădiţa nu poate aduce roadă de la sine, dacă nu rămâne în viţă, tot 
aşa nici voi nu puteţi aduce roadă, dacă nu rămâneţi în Mine. Eu sunt 
viţa, voi sunteţi mlădiţele. Cine rămâne în Mine şi în cine rămân Eu, 
aduce multă roadă; căci despărțiți de Mine nu puteţi face nimic“. 

Există o mare diferenţă între o pretinsă unire cu Hristos şi o reală 
legătură cu Hristos prin credinţă. O mărturisire a adevărului îi aşează 
pe oameni în biserică, dar aceasta nu dovedeşte totodată că ei au o 
legătură vitală cu viţa cea vie. Se dă o regulă prin care adevăratul 
ucenic poate să fie deosebit de aceia care pretind a fi urmaşi ai Dom- 
nului Hristos, dar care nu au credinţă în El. O categorie are roade, 
cealaltă nu are roade. Una este adesea supusă cuţitului curăţitor al 
lui Dumnezeu, ca să aducă mai multă roadă; cealaltă urmează în 
curând să fie tăiată din butucul viu al viței ca ramuri uscate. 

Sunt profund preocupată de faptul că poporul nostru trebuie să 
păstreze între ei mărturia vie şi că biserica trebuie păstrată curată de 
elementul necredinţei. Putem să concepem o legătură mai intimă, 
mai strânsă cu Domnul Hristos decât aceea prezentată în cuvintele: 
„Eu sunt Viţa, voi sunteţi mlădiţele“? Fibrele mlădiţelor sunt aproape 
identice cu acelea ale viței. Transmiterea vieţii, a tăriei şi a rodirii din 
butuc la mlădiţe este neîmpiedicată şi continuă. Rădăcina îşi trimite 
hrana prin mlădiţe. Aşa este şi adevărata relaţie dintre credincios şi 
Hristos. El rămâne în Hristos şi îşi primeşte hrana de la El. 

Această relaţie spirituală poate fi stabilită numai printr-o exer- 
citare personală a credinţei. Această credinţă trebuie să exprime 
din partea noastră o supremă preferinţă, o încredere perfectă şi o 
consacrare întreagă. Voința noastră trebuie să fie în totul predată 
voinţei divine, simţămintele noastre, dorinţele, interesele şi onoarea, 
identificate cu prosperitatea împărăției Domnului Hristos şi onoarea 
cauzei Sale şi atunci vom primi mereu de la El har şi Domnul Hristos 
va primi recunoştinţa noastră. 

Când această intimitate a legăturii şi comuniunii este formată, 
atunci păcatele noastre sunt aşezate asupra lui Hristos; şi neprihăni- 
rea Sa ne este atribuită. El a fost făcut păcat pentru noi, pentru ca 
noi să putem fi făcuţi neprihănirea lui Dumnezeu în El. Noi avem 
acces la Dumnezeu prin El; noi suntem primiţi în Cel Prea Iubit. 
Tot ceea ce prin vatămă un credincios, cuvânt sau faptă Îl răneşte 
astfel pe Isus. Oricine dă un pahar cu apă rece unui ucenic pentru că 

este un copil al lui Dumnezeu va fi considerat de Domnul Hristos ca 
dându-i-l Lui. 

Când era aproape să-şi ia la revedere de la ucenicii Săi, Domnul 
Hristos le-a dat cel mai frumos simbol al legăturii Sale cu credincio- 
şii. Le-a prezentat felul în care puteau să menţină o legătură strânsă 
când prezenţa Sa vizibilă va fi retrasă. Pentru a imprima aceasta în 
mintea lor, EI le-a dat vinul ca cel mai izbitor şi mai potrivit simbol. 

Iudeii au considerat totdeauna viţa ca fiind cea mai nobilă dintre 
plante şi o reprezentare a tot ce era puternic, minunat şi rodnic. 
„Viţa“, pare că spune Domnul, „pe care voi o apreciaţi atât de mult 
este un simbol. Eu sunt realitatea; eu sunt adevărata viţă. Ca naţiune, 
voi apreciaţi vinul; ca păcătoşi, voi trebuie să Mă preţuiţi mai presus 
de toate lucrurile pământeşti. Mlădiţa nu poate să trăiască separat de 
viță; nici voi nu puteţi să trăiţi dacă nu rămâneţi în Mine.“ 

Toţi urmaşii Domnului Hristos sunt tot atât de profund interesaţi 
de această lecţie cum au fost şi ucenicii care au ascultat cuvintele 
Sale. În apostazie, omul s-a înstrăinat de Dumnezeu. Despărțirea 
este considerabilă şi îngrozitoare; dar Domnul Hristos a luat din nou 
măsuri să ne lege de Sine. Puterea răului este atât de identificată cu 
natura umană, încât nici un om nu poate birui, decât dacă se uneşte 
cu Hristos. Prin această unire primim putere morală şi spirituală. 
Dacă avem spiritul lui Hristos, vom face roade ale neprihănirii, roade 
ce vor onora şi binecuvânta pe oameni şi vor glorifica pe Dumnezeu. 

Tatăl este vierul. În mod iscusit şi plin de milă, El curăţă fiecare 
mlădiţă purtătoare de roade. Aceia care împărtăşesc acum suferinţele 
Domnului Hristos, reproşul şi ruşinea, vor fi părtaşi ai slavei Sale 
în viitor. Lui „nu-l este ruşine să-i numească fraţi“. Îngerii Săi le 
slujesc. La a doua Sa venire, va fi ca Fiu al omului, identificându-Se 
astfel cu omenirea chiar în slava Sa. Acelora care s-au unit cu EI, 
le declară: „Poate o femeie să uite copilul pe care-l alăptează, şi să 
n-aibă milă de rodul pântecului ei? Dar chiar dacă l-ar uita, totuşi Eu 
nu te voi uita cu nici un chip. Iată că te-am săpat pe palmele Mele şi 
zidurile tale sunt totdeauna înaintea ochilor mei“. 

O, ce privilegii minunate ne sunt oferite! 

Vom depune noi cele mai zeloase eforturi pentru a forma această 
alianţă cu Hristos, prin care sunt obţinute aceste binecuvântări? 
Ne vom lepăda păcatele şi nelegiuirile, pentru neprihănire, să ne 
întoarcem astfel la Domnul? Scepticismul şi necredincioşia sunt 

foarte răspândite. Domnul Hristos a pus întrebarea: „Dar când va 
veni Fiul omului, va găsi El credinţă pe pământ?“ Noi trebuie să 
ducem o viaţă activă de credinţă. Permanenţa credinţei noastre este 
condiţia unirii noastre. 

O unire cu Hristos printr-o credinţă vie este durabilă; orice altă 
unire trebuie să piară. Domnul Hristos este Acela care ne-a ales mai 
întâi, plătind un preţ infinit pentru răscumpărarea noastră; adevăratul 
credincios Îl alege pe Hristos ca fiind primul, ultimul şi cel mai bun în 
toate. Dar această unire costă ceva. Este o unire de totală dependenţă 
în care trebuie să intre o ființă mândră. Toţi cei care alcătuiesc această 
unire trebuie să simtă nevoia după sângele ispăşitor al Domnului 
Hristos. Ei trebuie să experimenteze o schimbare a inimii. Ei trebuie 
să-şi supună întreaga lor voinţă, voii lui Dumnezeu. Va fi o luptă cu 
obstacolele interne şi externe. Trebuie să aibă loc o lucrare dureroasă 
de desprindere, ca şi o lucrare de ataşament. Mândria, egoismul, 
vanitatea, spiritul lumesc — păcatul sub toate formele lui — trebuie 
să fie biruite, dacă vrem să intrăm în unire cu Hristos. Motivul pentru 
care mulţi găsesc viaţa creştină aşa de deplorabilă, de grea, motivul 
pentru care ei sunt aşa de nestatornici, atât de schimbători, este acela 
că încearcă să se alăture lui Hristos fără ca mai întâi să se despartă 
de aceşti idoli pe care îi iubesc. 

După ce unirea cu Hristos s-a format, ea poate fi păstrată numai 
printr-o zeloasă rugăciune şi un efort neobosit. Noi trebuie să rezis- 
tăm, trebuie să dăm dovadă de renunțare de sine, trebuie să cucerim 
eul. Prin harul lui Hristos, prin curaj, credinţă şi veghere, noi putem 
câştiga biruinţa. 

Credincioşii devin una cu Hristos, dar o mlădiţă nu poate să fie 
susținută de către o altă mlădiţă. Hrana trebuie să fie obţinută printr- 
o legătură vitală cu via. Noi trebuie să ne simţim complet dependenţi 
de Hristos. Trebuie să trăim prin credinţă în Fiul lui Dumnezeu. 
Aceasta este însemnătatea poruncii: „Rămâneţi în Mine“. Viaţa pe 
care o trăim în trup nu trebuie trăită după voia oamenilor, nu pentru 
a place vrăjmaşului lui Dumnezeu, ci pentru a sluji şi a-L onora pe 
EI, care ne-a iubit şi S-a dat pe Sine pentru noi. Numai o simplă 
acceptare a acestei uniri, în timp ce sentimentele noastre nu sunt 
despărțite de lume, de plăcerile şi viaţa ei desfrânată, nu face decât 
să încurajeze inima la neascultare. 

Regretabil, dar, ca popor noi suntem lipsiți de credinţă şi iubire. 
Eforturile noastre sunt prea slabe pentru timpul primejdios în care 
trăim. Mândria şi îngăduinţa de sine, lipsa de respect şi nelegiuirea, 
de care suntem înconjurați, au influenţă asupra noastră. Puţini îşi dau 
seama de importanţa de a ne feri, pe cât este posibil, de toate tovără- 
şiile ce nu sunt prietene cu viaţa religioasă. Puţini sunt aceia care, în 
alegerea anturajului, fac din prosperitatea lor spirituală primul lucru 
pe care îl iau în consideraţie. 

Părinţii se îngrămădesc cu familiile lor în oraşe, pentru că gân- 
desc că aici le este mai uşor să obțină mijloace de trai decât la 
ţară. Copiii, neavând ce face atunci când nu sunt la şcoală, capătă o 
educaţie a străzii. Datorită unor tovărăşii rele, ajung să-şi formeze 
obiceiuri vicioase şi destrăbălate. Părinţii văd toate acestea; dar se 
cere sacrificiu pentru a le corecta abaterile şi ei stau acolo unde se 
află, până când Satana obţine un control deplin asupra copiilor lor. 
Mai bine să sacrifici orice consideraţie lumească decât să pui în 
primejdie sufletele preţioase care ţi-au fost încredințate. Ei vor fi 
asaltaţi de ispite şi trebuie învăţaţi să le facă faţă; dar este de datoria 
ta să pui capăt oricărei influenţe, să renunți la orice obicei, să rupi 
orice legătură ce te reţine de la o consacrare liberă şi deschisă, a ta 
şi a familiei tale, lui Dumnezeu. 

În loc să vă grămădiţi în oraşe, căutaţi pentru copiii voştri un loc 
cât mai retras cu putinţă, apărat de ispite, şi acolo instruiţi-i şi educați- 
i pentru a fi de folos. Profetul Ezechiel enumeră astfel cauzele ce 
au dus la păcatul Sodomei şi la nimicirea ei: „Era îngâmfată, trăia 
în belşug şi într-o linişte nepăsătoare, ca şi fiicele ei, şi nu sprijinea 
mâna celui nenorocit şi celui lipsit“. Toţi aceia care vor scăpa de 
soarta Sodomei trebuie să se ferească de comportarea care a adus 
judecăţile lui Dumnezeu asupra cetăţii nelegiuite. 

Fraţii mei, voi nesocotiţi cele mai sacre cerinţe ale lui Dumnezeu 
prin neglijenţa de a vă consacra Lui, pe voi şi copiii voştri. Mulţi 
dintre voi staţi într-o falsă siguranţă, absorbiți de interese egoiste şi 
atraşi de comori pământeşti. Nu vă temeţi de rău. Primejdia pare 
că este departe. Dar vă veţi înşela, vă veţi amăgi, spre ruina voastră 
veşnică, dacă nu vă treziţi şi, cu pocăință şi profundă umilinţă, nu 
vă veţi întoarce la Domnul. 

Din nou şi din nou vi s-a adresat glasul din cer. Veţi asculta 
această voce? Veţi da ascultare sfatului martorului credincios, pentru 

a căuta aurul curăţit prin foc, hainele albe şi alifia pentru ochi? Aurul 
este credinţa şi iubirea, hainele albe sunt neprihănirea Domnului 
Hristos, alifia pentru ochi este acel discernământ spiritual care vă 
va face în stare să vedeţi vicleniile lui Satana şi să le ocoliţi, să 
descoperiţi păcatul şi să-l urâţi, să vedeţi adevărul şi să ascultați de 
el. 

Letargia mortală a lumii vă paralizează simțurile. Păcatul nu mai 
apare deloc respingător, pentru că sunteți orbiți de Satana. Judecățile 
lui Dumnezeu sunt revărsate în curând asupra pământului. „Scapă-ţi 
viața“ este avertizarea din partea îngerilor lui Dumnezeu. Alte voci 
se aud spunând: „Nu te neliniști; nu există nici un motiv pentru o 
alarmă deosebită.“ Aceia din Sion care sunt trândavi strigă „Pace şi 
siguranţă“, în timp ce cerurile declară că o nimicire rapidă este pe 
punctul să vină asupra călcătorilor legii. Tânărul, frivolul şi iubitorul 
de plăceri consideră aceste avertizări ca fiind nişte poveşti şi se 
întorc de la ele cu ironie. Părinţi sunt înclinați să creadă că copiii 
lor gândesc cum se cuvine cu privire la aceasta şi cu toţi dorm şi 
lenevesc. Aşa a fost la nimicirea lumii din vechime şi când Sodoma şi 
Gomora au fost nimicite prin foc. Cu o noapte înainte de distrugerea 
lor, cetăţile din câmpie erau dezlănţuite în plăceri. Lot era luat în 
râs pentru temerile şi avertizările lui. Dar aceşti batjocoritori au fost 
cei care au pierit în flăcări. Chiar în noaptea aceea, uşa milei a fost 
închisă pentru totdeauna pentru locuitorii nelegiuiţi şi nepăsători ai 
Sodomei. 

Dumnezeu este Acela care ţine în mâinile Lui destinul sufletelor. 
EI nu va fi totdeauna batjocorit. El nu va fi luat totdeauna în râs. 
Judecăţile Lui sunt deja în lume. Uragane teribile şi îngrozitoare 
lasă în urma lor distrugere şi moarte. Focul devastator face una cu 
pământul pădurile nelocuite şi oraşele supraaglomerate. Furtuni şi 
naufragii îi aşteaptă pe aceia care călătoresc pe adâncurile de ape. 
Accidente şi calamităţi îi ameninţă pe toţi cei care călătoresc pe 
uscat. Uragane, cutremure, sabie şi foamete urmează în succesiuni 
rapide; cu toate acestea, inimile oamenilor sunt împietrite. Ei nu 
recunosc vocea de avertizare a lui Dumnezeu. Nu fug către unicul 
refugiu în faţa furtunii ce se strânge. 

Mulţi dintre cei care au fost aşezaţi pe muntele Sionului, spre a 
veghea cu un ochi de vultur apropierea primejdiei şi a avertiza, dorm 
ei înşişi. Chiar aceia care trebuie să fie cei mai activi şi mai vigilenţi 

în acest ceas al primejdiei îşi neglijează datoria şi aduc asupra lor 
sângele sufletelor ce pier. 

Fraţii mei, feriţi-vă de inima rea a necredinţei. Cuvântul lui 
Dumnezeu este clar şi minuţios în ceea ce priveşte restricţiile lui; 
EI intervine în dorinţa de satisfacere egoistă a plăcerilor tale şi de 
aceea nu-l asculţi. Mărturiile Spiritului Său îţi atrag atenţia la Sfin- 
tele Scripturi, scoțând în evidenţă defectele tale de caracter şi îți 
mustră păcatele; de aceea nu-i dai ascultare. Şi pentru a justifica 
comportarea ta firească, iubitoare de plăceri, începi să te îndoieşti 
dacă mărturiile sunt de la Dumnezeu. Dacă ai fi ascultat de învăţă- 
turile lor, ai fi fost sigur de originea lor divină. Nu uita, necredinţa 
ta nu afectează veridicitatea lor. Dacă sunt de la Dumnezeu, ele 
vor rezista. Aceia care încearcă să slăbească credinţa poporului lui 
Dumnezeu în aceste mărturii, care există în biserică de mai bine de 
treizeci şi şase de ani, luptă împotriva lui Dumnezeu. 

Nu instrumentul este acela pe care îl dispreţuieşti şi-l insulţi, ci, 
Dumnezeu, care v-a vorbit prin aceste avertizări şi mustrări. 

În instrucţiunile pe care Mântuitorul nostru le-a dat ucenicilor 
Săi sunt cuvinte de mustrare care ni se aplică în special nouă: „Luaţi 
seama la voi înşivă, ca nu cumva să vi se îngreuneze inimile cu 
îmbuibare de mâncare şi băutură şi cu îngrijorările vieţii acesteia, şi 
astfel ziua aceea să vină fără veste asupra voastră.“ Vegheaţi, rugați- 
vă, lucraţi — aceasta este adevărata viaţă a credinţei. „Rugaţi-vă 
neîncetat“, adică fiţi totdeauna în spiritul rugăciunii şi atunci veţi fi 
gata pentru venirea Domnului vostru. 

Veghetorul este răspunzător pentru starea poporului. Dacă des- 
chizi uşa mândriei, a invidiei, îndoielii şi altor păcate, va fi luptă, 
ură şi tot felul de fapte rele. Isus, cel blând şi smerit, cere să intre ca 
oaspete al tău; dar ţie îţi este teamă să-L laşi să intre. El ne-a vorbit 
atât în Vechiul, cât şi în Noul Testament; El ne vorbeşte încă prin 
Duhul Său şi prin providenţa Sa. Învățăturile Lui sunt menite să-i 
facă pe oameni credincioşi faţă de Dumnezeu şi sinceri faţă de ei 
înşişi. 

Isus a luat asupra Sa natura omului pentru ca să dea un exemplu 
pentru omenire, un exemplu complet, desăvârşit. El Îşi propune să 
ne facă asemenea Lui, credincioşi, corecţi în toate lucrurile, simţă- 
mintele şi gândurile — credincioşi în inimă, suflet şi viaţă. Aceasta 
înseamnă creştinism. Natura noastră căzută trebuie să fie curăţită, 

înnobilată şi consacrată prin ascultarea de adevăr. Credința creştină 
nu se va armoniza niciodată cu principiile omeneşti; integritatea 
creştină se opune tuturor înşelăciunilor şi pretențiilor. Omul care 
nutreşte cel mai mult iubirea lui Hristos în suflet, care reflectă cel 
mai desăvârşit chipul Mântuitorului, este în faţa lui Dumnezeu omul 
cel mai credincios, cel mai nobil şi cel mai onorabil de pe pământ. 

„Vă îndemn, fraţilor, pentru Numele Domnului nostru Isus Hris- 
tos, să aveţi toţi acelaşi fel de vorbire, să n-aveţi dezbinări între voi, 
ci să fiţi uniţi în chip desăvârşit într-un gând şi o simţire“. 

Unirea este tărie; divizarea este slăbiciune. Când aceia care 
cred adevărul prezent sunt uniţi, exercită o influenţă foarte mare. 
Satana înţelege foarte bine acest lucru. El n-a fost niciodată mai 
hotărât ca acum să facă fără de efect adevărul lui Dumnezeu, cauzând 
amărăciune şi disensiuni printre poporul lui Dumnezeu. 

Lumea este împotriva noastră, bisericile populare sunt împo- 
triva noastră, legile ţării vor fi în curând împotriva noastră. Dacă a 
fost vreodată un timp când poporul lui Dumnezeu să fie strâns unit, 
atunci timpul acesta este acum. Dumnezeu ne-a încredinţat adevă- 
ruri speciale pentru acest timp ca ele să fie făcute cunoscute lumii. 
Ultima solie de har este vestită acum. Avem de a face cu bărbaţi 
şi femei care stau în faţa judecății. Cât de atenţi ar trebui să fim ca 
în fiecare cuvânt şi faptă să urmărim îndeaproape Modelul, pentru 
ca exemplul nostru să poată conduce pe oameni la Hristos. Cu câtă 
grijă ar trebui să căutăm să prezentăm adevărul, pentru ca ceilalți, 
privind frumuseţea şi simplitatea lui să fie conduşi să-l primească. 
Dacă vieţile şi caracterele noastre mărturisesc despre puterea lui 
sfinţitoare, atunci vom fi o lumină continuă pentru alţii — epistole 
vii, cunoscute şi citite de toţi oamenii. Nu ne putem îngădui acum 
să dăm loc lui Satana, nutrind dezbinarea, discordia şi cearta. 

Unirea şi iubirea ce trebuie să existe între ucenicii Săi au consti- 
tuit obiectul ultimei rugăciuni a Mântuitorului nostru mai înainte de 
crucificarea Sa. Cu agonia crucii înaintea Sa, El nu s-a rugat pentru 
EI, ci pentru aceia pe care avea să-i lase să ducă mai departe lucrarea 
Sa pe pământ. Îi aşteptau cele mai severe încercări, dar Isus a văzut 
că cea mai mare primejdie avea să vină din partea unui spirit de 
amărăciune şi discordie. De aceea, El S-a rugat: „Sfinţeşte-i prin 
adevărul Tău; Cuvântul Tău este adevărul. Cum m-ai trimis Tu pe 
Mine în lume, aşa i-am trimis şi Eu pe ei în lume. Şi Eu Însumi mă 

sfințesc pentru ei, ca şi ei să fie sfințiți prin adevăr. Şi Mă rog nu 
numai pentru ei, ci şi pentru cei ce vor crede în Mine prin Cuvântul 
lor. Mă rog ca toți să fie una, cum Tu, Tată, eşti în Mine, şi Eu în 
Tine; ca şi ei să fie una în noi, pentru ca lumea să creadă că Tu M-ai 
trimis“. 

Această rugăciune a Domnului Hristos îi cuprinde pe toţi urmaşii 
Săi până la încheierea timpului. Mântuitorul nostru a prevăzut încer- 
cările şi primejdiile poporului Său; El nu este neatent la discuţiile şi 
dezbinările ce tulbură şi slăbesc biserica. El priveşte asupra noastră 
cu un interes profund şi cu o compasiune mult mai plină de iubire 
decât aceea care mişcă inima unui părinte pământesc faţă de copilul 
său îndărătnic şi năpăstuit. El ne invită să învăţăm de la El. El cere 
încrederea noastră. El ne invită să ne deschidem inimile pentru a 
primi iubirea Sa. El S-a angajat să fie ajutorul nostru. 

Când S-a înălţat la cer, Domnul Hristos a lăsat lucrarea Sa de pe 
pământ în mâinile slujitorilor Săi, a subpăstorilor. „Şi El a dat pe 
unii apostoli; pe alţii prooroci; pe alţii evanghelişti; pe alţii păstori şi 
învăţători, pentru desăvârşirea sfinţilor; în vederea lucrării de slujire, 
pentru zidirea trupului lui Hristos, până vom ajunge toţi la unirea 
credinţei şi a cunoştinţei Fiului lui Dumnezeu la starea de om mare, 
la înălţimea staturii plinătăţii lui Hristos“. 

Trimiţând pe slujitorii Săi, Mântuitorul nostru a dat daruri oame- 
nilor pentru ca prin ele să transmită lumii cuvintele vieţii veşnice. 
Acesta este mijlocul pe care Dumnezeu I-a rânduit pentru desăvârşi- 
rea sfinţilor în cunoaştere şi adevărata sfințire. Lucrarea slujitorilor 
lui Dumnezeu nu este numai aceea de a propovădui adevărul; ei tre- 
buie să vegheze asupra sufletelor ca unii care au să dea socoteală lui 
Dumnezeu. Ei trebuie să certe, să mustre, să îndemne cu îndelungă 
răbdare şi învăţătură. 

Toţi aceia care au beneficiat de lucrarea slujitorului lui Dumne- 
zeu, după capacitatea şi darurile lui, să se unească cu el îşi să lucreze 
împreună pentru mântuirea sufletelor. Aceasta este lucrarea tuturor 
adevăraţilor credincioşi, pastori şi membri deopotrivă. Ei trebuie 
să ţină totdeauna înaintea lor marele obiectiv, fiecare căutând să-şi 
împlinească cum se cuvine funcţia pe care o are în biserică, şi să 
lucreze împreună în ordine, armonie şi iubire. 

Nu există nimic egoist sau îngust în religia lui Hristos. Principiile 
ei sunt uşor de făcut cunoscut şi dinamice. Ea este prezentată de 

Domnul Hristos fiind o lumină strălucitoare, ca sarea ce conservă şi 
ca aluatul care transformă. Cu zel, seriozitate şi consacrare, slujitorii 
lui Dumnezeu vor căuta să răspândească pretutindeni cunoştinţa 
adevărului; cu toate acestea ei, nu vor neglija lucrarea pentru întărirea 
şi unitatea bisericii. Ei vor veghea cu grijă ca nu cumva să se ofere 
ocazia pentru dezbinare şi divizări. 

În ultimul timp, s-au ridicat printre noi oameni ce mărturisesc 
a fi slujitori ai lui Dumnezeu, dar a căror lucrare se opune acelei 
unităţi pe care Domnul Hristos a stabilit-o în biserică. Ei au planuri 
şi metode originale de lucru. Ei doresc să introducă schimbări în 
biserică, schimbări care să corespundă cu ideile lor de progres, şi 
îşi imaginează că în felul acesta se vor obţine rezultate mari. Aceşti 
oameni au nevoie să fie învăţăcei mai degrabă decât învăţători în 
şcoala lui Hristos. Ei sunt totdeauna neliniştiţi, aspirând să realizeze 
o mare lucrare, să facă ceva care să le aducă onoare. Ei trebuie să 
înveţe că cea mai de folos dintre toate lecțiile este lecţia umilinţei şi 
a credinţei în Isus Hristos. Unii privesc la cei împreună lucrători cu 
ei, şi în mod nerăbdător, se străduiesc să scoată în evidenţă greşelile 
lor, când ar trebui mai degrabă să caute cu ardoare să-şi pregătească 
propriile lor suflete pentru marele conflict din faţa lor. Mântuitorul 
i-a îndemnat: „Învăţaţi de la Mine, căci Eu sunt blând şi smerit cu 
inima“. 

Învăţătorii adevărului, misionarii, slujbaşii bisericii pot face o 
bună lucrare pentru Domnul, dacă îşi vor curăţi sufletele prin asculta- 
rea de adevăr. Fiecare creştin viu, activ, va fi un lucrător dezinteresat 
pentru Dumnezeu. Domnul ne-a dat o cunoaştere a voii Sale pentru 
ca să devenim canale de lumină pentru alţii. Dacă Hristos locuieşte 
în noi, atunci nu putem să nu lucrăm pentru El. Este imposibil să 
ne bucurăm de favoarea lui Dumnezeu şi de binecuvântarea iubirii 
Mântuitorului şi totuşi să fim indiferenți faţă de primejdia acelora 
care pier în păcatele lor. „Dacă aduceţi multă roadă, prin aceasta 
Tatăl meu va fi proslăvit“. 

Pavel le cere efesenilor să păstreze unitatea şi iubirea: „Vă sfă- 
tuiesc dar eu, cel întemnițat pentru Domnul, să vă purtaţi într-un 
chip vrednic de chemarea pe care aţi primit-o, în toată smerenia, cu 
blândeţe, cu îndelungă răbdare, îngăduiţi-vă unii pe alţii în dragoste 
şi căutaţi să păstraţi unirea Duhului, prin legătura păcii. Este un 
singur trup, un singur Duh, după cum şi voi aţi fost chemaţi la o 

singură nădejde a chemării voastre. Este un singur Domn, o singură 
credinţă, un singur botez. Este un singur Dumnezeu şi Tată al tuturor, 
care este mai presus de toţi, care lucrează prin toţi şi care este în 
toți“. 

Apostolul îi îndeamnă pe fraţii săi să manifeste în viaţa lor pu- 
terea adevărului. Prin bunătate şi smerenie, îndelungă răbdare şi 
iubire, ei trebuie să exemplifice caracterul lui Hristos şi binecuvân- 
tarea mântuirii Sale. Nu există decât un singur trup, un singur Duh, 
un singur Domn şi o singură credinţă. Ca membri ai trupului lui 
Hristos, toţi credincioşii sunt animați de acelaşi spirit şi de aceeaşi 
nădejde. Divergenţele în biserică dezonorează religia lui Hristos îna- 
intea lumii şi dau ocazie vrăjmaşilor adevărului să-şi îndreptăţească 
purtarea. Sfaturile lui Pavel n-au fost scrise numai pentru biserica 
din timpul său. Planul, lui Dumnezeu a fost ca ele să ajungă până la 
noi. Ce facem noi pentru a păstra unitatea prin legătura păcii? 

Când Duhul Sfânt a fost revărsat asupra primei biserici, fraţii se 
iubeau unii pe alţii. „Ei... frângeau pâinea acasă, şi luau hrana cu 
bucurie şi curăţie de inimă. Ei lăudau pe Dumnezeu şi erau plăcuţi 
înaintea întregului norod. Şi Domnul adăuga în fiecare zi la numărul 
lor pe cei ce erau mântuiţi“. Acei creştini ai bisericii primare erau 
puţini la număr, fără avere sau onoare, şi cu toate acestea, au exercitat 
o puternică influenţă. Lumina lumii strălucea prin ei şi prin viaţa lor. 
Oriunde era cunoscută doctrina şi caracterul lor, ei erau o teroare 
pentru făcătorii de rele. Din cauza aceasta erau urâţi de către cei răi 
şi persecutați până la moarte. 

Standardul sfinţeniei este şi astăzi acelaşi ca şi în zilele apos- 
tolilor. Nici făgăduinţele şi nici cerinţele lui Dumnezeu nu şi-au 
pierdut puterea. Dar care este starea celor ce mărturisesc a fi po- 
porul lui Dumnezeu, atunci când este comparată cu prima biserică 
creştină? Unde este Spiritul şi puterea lui Dumnezeu care au însoţit 
atunci predicarea Evangheliei? Vai, „cum s-a înnegrit aurul şi cum 
s-a schimbat aurul cel curat!“ 

Domnul a sădit biserica Sa ca pe o vie într-un pământ rodnic. Cu 
o grijă plină de gingăşie, El a hrănit-o şi a îngrijit-o ca să poată aduce 
roade ale neprihănirii. Limbajul său este: „Ce aş mai fi putut face 
viei Mele şi nu i-am făcut“? Dar această vie sădită de Dumnezeu 
s-a aplecat spre pământ şi şi-a încâlcit cârceii în jurul sprijinitorilor 
omeneşti. Mlădiţele ei se întind pretutindeni, dar ea aduce rodul unei 

viţe degenerate. Stăpânul viei declară: „Când Mă aşteptam să facă 
struguri buni, ea a făcut struguri sălbatici“. 

Domnul a revărsat mari binecuvântări asupra bisericii Sale. Drep- 
tatea cere ca ea să întoarcă aceste talente cu dobândă. În măsura în 
care comorile adevărului ce i-au fost încredințate spre păstrare au 
crescut, au crescut şi obligaţiile ei. Dar, în loc să dezvolte aceste 
daruri şi să le ducă la desăvârşire, ea s-a îndepărtat mult de ceea 
ce a realizat în prima ei experienţă. Schimbarea survenită în starea 
ei spirituală s-a făcut în mod treptat şi aproape imperceptibil. În 
timp ce a început să caute lauda şi prietenia lumii, credinţa ei s-a 
micşorat, zelul său a slăbit, consacrarea sa caldă a dat locul unui for- 
malism mort. Fiecare pas de înaintare făcut spre lume a fost un pas 
de înstrăinare faţă de Dumnezeu. Pe măsură ce mândria şi ambiția 
lumească au fost nutrite, spiritul lui Hristos s-a îndepărtat şi spiritul 
de întrecere, de ceartă, a venit să tulbure şi să slăbească biserica. 

Pavel le scria fraţilor săi din Corint: „Pentru că tot lumești sunteţi. 
În adevăr, când între voi sunt zavistii, certuri şi dezbinări, nu sunteţi 
voi lumești şi nu trăiţi voi în felul celorlalţi oameni?“ Este imposibil 
pentru minţile care sunt abătute de invidie şi luptă să înţeleagă pro- 
fundele adevăruri spirituale ale Cuvântului lui Dumnezeu. „Omul 
firesc nu primeşte lucrurile Duhului lui Dumnezeu, căci pentru el, 
sunt o nebunie; şi nici nu le poate înţelege, pentru că trebuie jude- 
cate duhovniceşte“. Nu putem înţelege sau aprecia cum se cuvine 
descoperirea divină fără ajutorul acelui Spirit prin care a fost dat 
cuvântul. 

Aceia care sunt numiţi să păzească interesele spirituale ale bise- 
ricii trebuie să fie atenţi să dea un exemplu bun, să nu dea niciodată 
vreo ocazie de gelozie, invidie sau suspiciune, ci să se manifeste tot- 
deauna acelaşi spirit de iubire, respect şi curtoazie pe care ei doresc 
să-l încurajeze la fraţii lor. O ascultare sârguincioasă trebuie să fie 
acordată sfaturilor Cuvântului lui Dumnezeu. Fiecare manifestare de 
neînțelegere sau lipsă de bunăvoință să fie ţinută sub control; orice 
rădăcină de amărăciune să fie îndepărtată. Când se iscă necazuri 
între fraţi, regula Mântuitorului trebuie să fie urmată cu stricteţe. 
Trebuie depus orice efort pentru a se realiza o împăcare; dar dacă 
persistă cu încăpățânare în discordie, trebuie să fie puşi deoparte 
până când se pot armoniza. 

Când încercările vin asupra bisericii, fiecare membru să-şi exa- 
mineze inima şi să vadă dacă motivul, necazului nu este cumva 
înăuntrul nostru. Biserica poate fi tulburată şi pacea ei sacrificată 
din cauza mândriei spirituale, a unei dorinţe dictatoriale, ambiţioase 
după onoruri sau poziţii, din cauza lipsei controlului de sine, a sa- 
tisfacerii pasiunilor sau a prejudecăţii, a instabilității sau lipsei de 
judecată, 

Dificultăţile sunt adesea cauzate de colportorii de bârfeli, ale 
căror aluzii şi şoapte otrăvesc mintea celor încrezători şi despart 
astfel pe cei mai buni prieteni. Intriganţii sunt ajutaţi în lucrarea lor 
rea de mulţi din cei ce stau cu urechile deschise şi cu o inimă rea 
spun: „Spuneţi... şi la rândul nostru vom spune şi noi!“ Acest păcat 
nu trebuie tolerat printre urmaşii lui Hristos. Nici un părinte creştin 
n-ar trebui să îngăduie ca bârfirea să se repete în cercul familiei sau 
să se facă aprecieri care îi defăimează pe membrii bisericii. 

Creştinii ar trebui să considere ca o datorie religioasă să reprime 
orice spirit de invidie sau întrecere. Ei trebuie să se bucure de repu- 
taţia deosebită sau de prosperitatea fraţilor lor, chiar şi atunci când 
propriul lor caracter sau realizări par să fie lăsate în umbră. Mândria 
şi ambiția nutrite în inima lui Lucifer au fost acelea care l-au dat 
afară din cer. Aceste rele sunt profund înrădăcinate în natura noastră 
căzută şi, dacă nu vor fi smulse, vor înăbuşi orice însuşire bună şi 
nobilă şi vor aduce ca roade funeste invidia şi cearta. 

Noi trebuie să căutăm mai degrabă adevărata bunătate, decât 
măreţia. Aceia care au gândul lui Hristos vor avea păreri smerite 
despre ei. Ei vor lucra pentru curăţia şi prosperitatea bisericii şi vor 
fi gata mai degrabă să sacrifice propriile lor interese şi dorinţe decât 
să aducă neînţelegeri între frații lor. 

Satana caută mereu să producă neîncredere, înstrăinare şi răutate 
în mijlocul poporului lui Dumnezeu. Noi vom fi totdeauna ispitiţi să 
considerăm că drepturile noastre sunt nesocotite, când, de fapt, nu 
există nici un motiv real pentru asemenea simţăminte. Cei a căror 
iubire de sine este mai mare decât iubirea pentru Hristos şi cauza Sa 
vor aşeza pe primul plan interesele lor şi vor recurge la orice mijloc 
posibil pentru a le apăra şi menţine. Atunci când se consideră jigniţi 
de fraţi, unii vor merge chiar la judecată, în loc să urmeze regula 
Mântuitorului. Mulţi care par creştini conştiincioşi sunt împiedicaţi, 
de mândrie şi de o prea bună părere despre ei, să meargă personal 

la cei despre care ei cred că sunt greşiţi, ca să discute problema în 
spiritul lui Hristos şi să se roage unii pentru alţii. Lupta, vrajba, cearta 
şi mergerea la tribunal pentru judecată între fraţi sunt o dezonoare 
pentru cauza adevărului. Oricine ia o asemenea atitudine expune 
biserica la batjocura vrăjmaşilor ei şi face ca puterile întunericului 
să triumfe. Ei străpung din nou rănile Domnului Hristos şi-L expun 
oprobriului public. Ignorând autoritatea bisericii, ei manifestă dispreţ 
faţă de Dumnezeu, care a dat bisericii autoritatea. 

Pavel le scrie galatenilor: „Şi schilodească-se odată cei ce vă 
tulbură! Fraţilor, voi aţi fost chemaţi la slobozenie. Numai nu faceţi 
din slobozenie o pricină ca să trăiţi pentru firea pământească, ci 
slujiţi-vă unii altora în dragoste. Căci toată Legea se cuprinde într-o 
singură poruncă: «Să iubeşti pe aproapele tău ca pe tine însuţi.» 
Dar dacă vă muşcaţi şi vă mâncaţi unii pe alţii, luaţi seama să nu 
fiu nimiciţi unii de alţii. Zic dar: umblaţi cârmuiţi de Duhul, şi nu 
împliniţi poftele firii pământeşti“. 

Învăţătorii falşi au adus galatenilor învățături potrivnice Evan- 
gheliei lui Hristos. Pavel a căutat să expună şi să corecteze aceste 
rătăciri. El a dorit foarte mult ca aceşti învăţători falşi să fie înlăturați 
din biserică, dar influenţa lor afectase atât de mulţi credincioşi, încât 
era hazardant să iei vreo măsură împotriva lor. Exista primejdia să se 
dea loc la certuri şi dezbinare, care ar fi fost dezastruoase pentru inte- 
resele spirituale ale bisericii. De aceea, el a căutat să imprime fraţilor 
săi importanţa de a încerca să se ajute unul pe altul în dragoste. El 
a declarat că toate cuvintele Legii prezintă faptul că datoria faţă de 
aproapele nostru trebuie împlinită în dragoste, în relaţiile noastre 
unul cu celălalt. El i-a avertizat că, dacă se complac în ură şi ceartă, 
împărțindu-se în grupări, muşcându-se ca animalele şi mâncându-se 
unii pe alţii, ei vor aduce asupra lor nefericire acum, iar în viitor 
ruină. Nu există decât o singură cale pentru a preveni aceste rele 
teribile, şi aceasta era aşa cum le cerea apostolul, să umble cârmuiţi 
de Duhul. Prin rugăciune stăruitoare să caute călăuzirea Duhului, 
care avea să-i conducă la iubire şi unitate. 

O casă dezbinată împotriva ei nu poate sta în picioare. Când 
creştinii se luptă între ei, Satana vine şi ia totul sub controlul său. De 
câte ori n-a reuşit el să distrugă pacea şi armonia în comunităţi! Câte 
lupte violente, câtă amărăciune, câtă ură n-au pornit de la lucruri de 

mică importanţă! Câte speranţe n-au fost distruse, câte familii n-au 
fost despărțite şi răvăşite din cauza neînțelegerilor şi a luptelor! 

Pavel le cere fraţilor săi să fie atenţi ca nu cumva, încercând să 
corecteze greşelile altora, să comită ei înşişi păcate la fel de grele. 
EI îi avertizează cu privire la faptul că ura, spiritul de competiţie, 
mânia, luptele, răzvrătirile, rătăcirile şi invidia sunt şi ele tot fapte 
ale firii pământeşti ca şi cum adulterul, senzualitatea, beţia şi crima, 
şi în mod sigur vor închide uşa cerului înaintea celui vinovat. 

Domnul Hristos declară: „Dar pentru oricine va face să păcă- 
tuiască pe unul din aceşti micuţi, care cred în Mine, ar fi mai de 
folos să 1 se atârne de gât o piatră mare de moară, şi să fie înecat 
în adâncul mării“. Oricine înşeală în mod premeditat sau, printr-un 
exemplu rău, duce pe căi greşite pe un ucenic al Domnului Hristos 
se face vinovat de un păcat mare. Oricine va face din el un obiect de 
defăimare sau batjocură insultă pe Domnul Isus Hristos. Mântuitorul 
nostru reţine fiecare rău ce se face urmaşilor Săi. 

Cum au fost pedepsiţi cei din vechime care şi-au bătut joc de 
ceea ce Dumnezeu a ales ca sfânt pentru El? Belşaţar şi cei o mie 
de mai mari ai lui au profanat vasele de aur ale lui Iehova şi au 
adus închinare idolilor Babilonului. Dar Dumnezeu, pe care el L-a 
sfidat, era martor al acestei scene nesfinte. În mijlocul bucuriei lor 
profanatoare, o mână fără viaţă a scris nişte litere misterioase pe 
zidul palatului. Plin de groază, împăratul şi curtenii lui şi-au auzit 
pronunţată sentinţa de către slujitorul Celui Prea Înalt. 

Aceia care se complac să rostească cuvinte de calomnie şi neade- 
văruri împotriva slujitorilor Domnului să nu uite că Dumnezeu este 
martor al faptelor lor. Atingerea lor profanatoare nu întinează nişte 
vase neînsufleţite, ci caracterele acelora pe care El i-a răscumpărat cu 
sângele Său. Mâna care a scris literele pe zidurile palatului lui Bel- 
şaţar ţine un raport fidel al fiecărui act de nedreptate sau persecuție 
făcut împotriva poporului lui Dumnezeu. 

Istoria sacră prezintă exemple izbitoare ale grijii pline de gelozie 
a lui Dumnezeu faţă de cel mai slab dintre copiii Săi. În timpul călă- 
toriei poporului Israel în pustie, cei obosiţi şi slabi care rămâneau în 
urma poporului erau atacați şi ucişi de amaleciţii cruzi şi laşi. După 
aceea, Israel a luptat împotriva amaleciţilor şi i-a înfrânt. „Domnul a 
zis lui Moise: «Scrie lucrul acesta în carte, şi spune lui Iosua că vei 
şterge pomenirea lui Amalec de sub ceruri»“. Din nou a fost dată 

însărcinarea lui Moise, chiar înainte de moartea sa, ca să nu fie uitată 
de cei ce aveau să vină după el: „Adu-ţi aminte ce ţi-a făcut Amalec 
pe drum, la ieşirea voastră din Egipt; cum te-au întâlnit pe drum, şi 
fără nici o teamă de Dumnezeu, s-a aruncat asupra ta pe dinapoi, 
asupra tuturor celor ce se târau la coadă, când erai obosit şi sleit de 
puteri... Să ştergi pomenirea lui Amalec de sub ceruri; să nu uiţi 
lucrul acesta“. 

Dacă astfel a pedepsit Dumnezeu cruzimea unei naţiuni păgâne, 
cum va privi El pe cei care, mărturisind a fi poporul Său, fac război 
fraţilor lui care sunt lucrători istoviţi şi obosiţi ai cauzei Sale? Satana 
are mare putere asupra acelora care se supun controlului său. Marii 
preoţi şi bătrânii norodului — învățătorii religioşi ai poporului — 
au fost aceia care au incitat gloata ucigaşă din sala de judecată şi 
până la Golgota. Şi astăzi, printre cei ce mărturisesc a fi urmaşi ai 
Domnului Hristos, sunt inimi inspirate de acelaşi spirit care au cerut 
crucificarea Mântuitorului nostru. Lucrătorii celui rău să nu uite că 
deasupra tuturor faptelor există un martor, un Dumnezeu sfânt care 
urăşte păcatul. El va aduce la judecată toate faptele lor, chiar şi cele 
mai ascunse. 

„Noi, care suntem tari, suntem datori să răbdăm slăbiciunile 
celor slabi şi să nu ne plăcem nouă înşine. Fiecare din noi să placă 
aproapelui, în ce este bine, în vederea zidirii altora. Căci şi Hristos 
nu Şi-a plăcut Lui Însuşi“. După cum Domnul a avut milă de noi şi 
ne-a ajutat în slăbiciunile şi păcătoşenia noastră, tot astfel ar trebui 
să avem milă şi să-i ajutăm pe alţii. Mulţi sunt atât de deranjaţi, de 
încurcaţi de îndoieli, împovărau de infirmităţi, slabi în credinţă şi 
neînstare să priceapă pe cel nevăzut; dar un prieten pe care îl pot 
vedea, venind la ei în locul Domnului Hristos, poate fi ca o verigă 
care să lege credinţa tremurătoare de Dumnezeu. O, aceasta este o 
lucrare binecuvântată! Fie ca mândria şi egoismul să nu ne împiedice 
să facem binele pe care îl putem face, dacă vom lucra în Numele lui 
Hristos şi cu un spirit iubitor şi blând. 

„Fraţilor, chiar dacă un om ar cădea deodată în vreo greşeală, voi 
care sunteţi duhovniceşti, să-l ridicaţi cu duhul blândeţii. Şi ia seama 
la tine însuţi, ca să nu fii ispitit şi tu. Purtaţi-vă sarcinile unii altora, 
şi veţi împlini astfel legea lui Hristos“. Aici ni se pune din nou, în 
mod clar, în faţă datoria pe care o avem de împlinit. Cum pot cei 
ce mărturisesc a fi urmaşi ai Domnului Hristos să privească atât de 

uşuratic aceste porunci inspirate? Nu demult, am primit o scrisoare 
în care se descria împrejurarea în care un frate care a fost indiscret. 
Deşi lucrul acesta s-a petrecut cu ani în urmă, şi era o problemă 
foarte mică, nu merita să te mai gândeşti la ea, autoarea scrisorii 
declara că faptul acesta i-a distrus pentru totdeauna încrederea în 
fratele acela. Dacă viața acelei surori — atunci când o cercetezi 
— n-ar avea greşeli mari, ar fi într-adevăr o minune, căci natura 
omenească este foarte slabă. Am avut şi încă am comuniune cu frați 
şi surori care s-au făcut vinovaţi de păcate grele şi care chiar şi acum 
nu văd păcatele lor aşa cum le vede Dumnezeu. Dacă Domnul le 
suportă pe aceste persoane, noi de ce n-am putea face acest lucru? 
Cu toate acestea, El încă face ca Spiritul Său să le mişte inimile 
astfel încât păcatul să le apară aşa cum i-a apărut lui Pavel, deosebit 
de urât. 

Ne cunoaştem prea puţin inima şi avem un simţământ slab al 
nevoii noastre de mila lui Dumnezeu. De aceea nutrim atât de puţin 
dorinţa după acea plăcută împreună simţire pe care Domnul Isus o 
manifestă faţă de noi şi pe care şi noi ar trebui s-o arătăm unul faţă de 
altul. Nu trebuie să uităm că fraţii noştri sunt muritori slabi şi greşiţi, 
asemenea nouă. Să presupunem că un frate, datorită nevegherii, a 
fost biruit de ispită şi, în ciuda comportamentului său general, a făcut 
unele greşeli. Ce atitudine va trebui să avem faţă de el? Învăţăm 
din Biblie că oameni pe care Dumnezeu 1-a folosit pentru a face 
o lucrare mare şi bună au comis păcate grave. Dumnezeu nu le-a 
lăsat nemustrate şi nici nu i-a lepădat pe aceşti slujitori ai Săi. Când 
aceştia s-au pocăit, El, milostiv, i-a iertat şi le-a descoperit prezenţa 
Sa şi a lucrat prin ei. De aceea, muritorii săraci şi slabi să înţeleagă 
cât de mare este nevoia lor de mila şi îndelunga răbdare din partea 
lui Dumnezeu şi a fraților lui. Aceştia să fie atenţi cum judecă şi 
condamnă pe alţii. Noi trebuie să dăm ascultare sfatului apostolului: 
„Voi, care sunteţi duhovniceşti, să-l ridicaţi cu duhul blândeţii. Şi 
ia seama la tine însuţi, ca să nu fii ispitit şi tu“. Putem să cădem, să 
cedăm ispitei şi să avem nevoie cu toţii de răbdare, şi îngăduinţă, 
pe care trebuie să le exercităm faţă de cel vinovat. „Cu ce judecată 
judecaţi, veţi fi judecaţi; şi cu ce măsură măsuraţi, vi se va măsura“. 

Apostolul adaugă o avertizare pentru cel ce este independent şi 
plin de încredere în sine: „Dacă vreunul crede că este ceva, măcar că 
nu este nimic, se înşeală singur... căci fiecare îşi va purta sarcina lui 

însuşi“. Cel care se consideră singur superior fraţilor săi în judecată şi 
experienţă şi disprețuiește sfatul şi mustrarea lor demonstrează prin 
aceasta că se află într-o primejdie înşelătoare. Inima este înşelătoare. 
El ar trebui să-şi testeze caracterul şi viaţa prin standardul Bibliei. 
Cuvântul lui Dumnezeu revarsă o lumină fără greş asupra căii vieţii 
omului. În ciuda multor influenţe care se ridică pentru a abate şi 
îndepărta mintea, cei care în mod cinstit Îl caută pe Dumnezeu 
pentru înţelepciune vor fi călăuziţi pe drumul cel drept. Fiecare om 
trebuie, în final, să stea sau să cadă pentru sine, nu în funcţie de 
opinia grupului sau partidei ce-l susţine sau i se opune, nu după 
judecata vreunui om, ci în armonie cu caracterul său real înaintea lui 
Dumnezeu. Biserica poate avertiza, sfătui şi mustra, dar ea nu poate 
obliga pe nimeni să urmeze un drum bun, drept. Oricine persistă în 
nesocotirea Cuvântului lui Dumnezeu trebuie să-şi poarte propria sa 
povară, va răspunde înaintea lui Dumnezeu pentru sine şi va suferi 
consecinţele propriului său curs al vieţii. 

În Cuvântul Său, Domnul ne-a dat instrucțiuni categorice, infaili- 
bile, prin ascultarea cărora putem păstra unirea şi armonia în biserică. 
Fraţi şi surori, daţi voi ascultare acestor instrucţiuni, acestor sfaturi 
inspirate? Vă străduiți să împliniţi rugăciunea Domnului Hristos, 
ca urmaşii Săi să fie una? „Dumnezeul răbdării şi al mângâierii să 
vă facă să aveţi aceleaşi simţăminte, unii faţă de alţii, după pilda 
lui Hristos Isus, pentru ca toţi împreună, cu o inimă şi cu o gură, să 
slăviţi pe Dumnezeu. ... Încolo, fraţilor, fiţi sănătoşi; desăvârşiţi, 
îmbărbătaţi-vă, fiţi cu un cuget, trăiţi în pace, şi Dumnezeul dragostei 
şi al păcii va fi cu voi“. 

Sunt multe lucruri care au nevoie să fie corectate în Conferinţa 
Columbia de Sud şi Conferinţa Pacificului de Nord.* Creatorul a 
aşteptat ca fraţii de acolo să aducă roade în armonie cu lumina şi 
privilegiile ce le-au fost date, dar, din acest punct de vedere, El a fost 
dezamăgit. El le-a dat toate avantajele; dar ei n-au crescut în blândeţe, 
evlavie şi bunătate. Ei n-au urmat acel drum al vieţii, n-au dat pe faţă 
acel caracter, n-au exercitat acea influenţă prin care să-L onoreze în 
cel mai înalt grad pe Creatorul lor, care să-i înnobileze şi să-i facă o 
binecuvântare pentru aproapele lor. Egoismul există în inima lor. Le 
place să aibă propriile lor drumuri şi să caute comoditatea, onoarea 
şi bogăţia, propria lor plăcere, în formele ei cele mai grosiere sau 
mai rafinate. Dacă urmăm cursul vieţii acestei lumi şi tendinţa minţii 
noastre, va fi oare lucrarea aceea spre cel mai mare bine al nostru? 
Oare Dumnezeu, care ne-a creat, nu are ceva mai bun pentru noi? 

„Urmaţi, dar pilda lui Dumnezeu ca nişte copii prea iubiţi“. 
Creştinii trebuie să fie asemenea lui Hristos. Ei trebuie să aibă acelaşi 
spirit, să exercite aceeaşi influenţă, să aibă aceeaşi desăvârşită morală 
pe care o are El. Inima idolatră şi stricată trebuie să se pocăiască 
şi să se întoarcă la Dumnezeu. Acei care sunt mândri şi plini de 
îndreptăţire de sine trebuie să se umilească şi să devină răbdători, 
blânzi şi smeriţi cu inima. Cei lumești trebuie să aibă cârceii inimii 
îndepărtați din gunoiul lumii, în jurul căruia ei se agaţă, şi să se 
înfăşoare în jurul lui Dumnezeu; ei trebuie să devină spirituali. Cel 
necinstit şi nevrednic de încredere trebuie să devină drept şi adevărat. 
Ambiţiosul şi cel lacom trebuie să se ascundă în Hristos şi să caute 
slava Sa, şi nu a lor. Ei trebuie să dispreţuiască propria lor sfințire şi 
să-şi strângă o comoară în cer. Cei ce nu se roagă trebuie să simtă 
nevoia atât a rugăciunii în taină, cât şi în familie, şi trebuie să înalțe 
rugăciunile lor înaintea lui Dumnezeu cu o mare ardoare. 

Ca închinători ai adevărului şi viului Dumnezeu, noi trebuie să 
aducem roade corespunzătoare luminii şi privilegiilor de care ne 
bucurăm. Mulţi se închină la idoli, în loc să se închine Domnului 

cerului şi al pământului. Orice iubeşte omul şi în ce se încrede, în loc 
să-L iubească pe Domnul şi să se încreadă în totul în El, devine un 
idol şi este astfel înregistrat în cărțile cerului. Chiar binecuvântările 
sunt adesea transformate într-un blestem. Simpatiile inimii omeneşti, 
întărite prin exercitare, sunt uneori pervertite până când devin o cursă. 
Dacă cineva este mustrat, vor fi totdeauna unii care vor simpatiza 
cu el. Ei uită cu totul răul făcut cauzei lui Dumnezeu prin influenţa 
rea a aceluia ale cărui viaţă şi caracter nu se aseamănă în nici un 
fel cu acelea ale Modelului nostru. Dumnezeu trimite pe slujitorii 
Săi cu o solie către poporul care mărturiseşte a fi urmaşul Domnului 
Hristos; dar unii sunt numai cu numele copii ai lui Dumnezeu şi 
aceştia resping avertizarea. 

Într-un mod minunat, Dumnezeu a înzestrat pe om cu puterea 
de a gândi, de a raţiona. EI, care a făcut ca pomul să poată ţine 
povara fructelor lui bune, l-a făcut pe om capabil să poarte roadele 
preţioase ale neprihănirii. El l-a aşezat pe om în grădina Sa şi, cu 
multă gingăşie, S-a îngrijit de el şi a aşteptat ca acesta să aducă 
roade. În parabola smochinului, Domnul Hristos a spus: „lată că 
sunt trei ani de când vin şi caut rod în smochinul acesta“. Timp 
de mai bine de doi ani, Proprietarul a aşteptat roadele pe care era 
îndreptăţit să le aştepte de la aceste Conferinţe. Dar cum au fost 
răsplătite aşteptările Sale? Cât de nerăbdători urmărim noi un pom 
sau o plantă favorită, aşteptând ca ea să răsplătească grija pe care 
i-am purtat-o, producând boboci, flori şi roade, şi cât de dezamăgiţi 
suntem când nu găsim decât frunze! Cu o cât mai mare nerăbdare şi 
cu un interes plin de iubire aşteaptă Tatăl ceresc creşterea spirituală 
a acelora pe care El i-a făcut după chipul şi asemănarea Sa şi pentru 
care El a fost gata să dea pe Fiul Său, ca ei să fie înălţaţi, înnobilaţi 
şi glorificaţi! 

Domnul are instrumentele Sale alese care să-i întâmpine pe oa- 
meni în rătăcirile şi apostazia lor. Solii Săi sunt trimişi să dea o 
mărturie clară, care să-i trezească din starea lor de adormire, şi să 
deschidă cuvintele preţioase ale vieţii, Sfintele Scripturi, spre înţe- 
legerea lor. Aceşti oameni nu trebuie să fie numai predicatori, ci 
slujitori, purtători de lumină, veghetori credincioşi, care vor vedea 
ameninţarea primejdiei şi avertizează poporul. Ei trebuie să se ase- 
mene Domnului Hristos în zelul lor, în tactul lor serios, în eforturile 
lor personale — în concluzie, în toată slujirea lor. Ei trebuie să aibă 

o legătură vitală cu Dumnezeu şi trebuie să devină atât de familiari 
cu profeţiile şi lecţiile practice ale Vechiului şi Noului Testament, 
încât să poată scoate din comoara Cuvântului lui Dumnezeu lucruri 
vechi şi noi. 

Unii dintre aceşti slujitori fac greşeli în pregătirea predicilor lor. 
Ei aranjează orice amănunt cu o aşa exactitate, încât nu-l mai lasă 
lui Dumnezeu nici un loc pentru a conduce şi inspira mintea lor. 
Fiecare punct este stabilit, aşa stereotip cum este, şi nu pot să se 
despartă de planul predicii pe care l-au făcut. Acest fel de a fi, dacă 
este continuat, îi va face să devină înguşti, limitați în vederile lor 
şi, nu peste mult timp îi va lăsa fără energie şi viaţă, aşa cum sunt 
dealurile Gilboa, fără rouă şi ploaie. Ei trebuie să-şi deschidă sufletul 
şi să lase ca Duhul Sfânt să-i ia în stăpânire şi să le impresioneze 
mintea. Când totul este stabilit mai dinainte, şi îşi dau seama că nu 
pot să se abată de la aceste predici scrise mai dinainte, efectul este 
oarecum puţin mai bun decât acela care este produs prin citirea unei 
predici scrise. 

Dumnezeu doreşte ca slujitorii Săi să fie în totul dependenţi de EI, 
dar, în acelaşi timp, ei trebuie să fie în totul plini de fapte bune. Nici 
un subiect nu poate să fie prezentat înaintea tuturor comunităţilor 
în acelaşi fel. Duhul lui Dumnezeu, dacă I se îngăduie să-Şi facă 
lucrarea, va impresiona mintea cu idei menite să facă faţă cazurilor 
acelora care au nevoie de ajutor. Dar acele predici formale, slabe, 
ale multora dintre cei ce urcă la amvon au în ele puţin din puterea 
plină de viaţă a Duhului Sfânt. Obiceiul de a ţine astfel de predici va 
distruge în mod efectiv raţiunea de a fi a slujitorului şi capacitățile 
lui. Acesta este unul din motivele pentru care eforturile lucrătorilor 
din ___ şi din __ n-au avut mai mult succes. Dumnezeu are prea 
puţin de făcut în ceea ce priveşte impresionarea minţii acestora la 
amvon. 

O altă cauză a insuccesului în aceste conferinţe este aceea că 
poporul la care este trimis solul lui Dumnezeu doreşte ca ideile 
lui să fie modelate după ale lor şi să pună în gura lui cuvintele pe 
care acesta să le rostească. Veghetorii lui Dumnezeu n-ar trebui să 
caute cum să placă oamenilor şi nici să asculte cuvintele lor şi apoi 
să le rostească; ci trebuie să asculte ce spune Domnul, care este 
Cuvântul Său pentru popor. Dacă se sprijină pe vorbiri pregătite cu 
ani în urmă, ei nu vor satisface nevoile ocaziei respective. Inimile lor 

trebuie să fie deschise, astfel încât Domnul să le poată impresiona 
mintea, şi numai după aceea vor fi în stare să le dea oamenilor căldura 
adevărului preţios al Cerului. Lui Dumnezeu nu-l plac slujitorii aceia 
înguşti, care consacră puterile date lor de Dumnezeu pentru lucruri 
de mică importanţă şi dau greş în a creşte în cunoaşterea divină până 
la înălţimea staturii plinătăţii lui Isus Hristos. El doreşte ca slujitorii 
Săi să aibă o gândire profundă şi un adevărat curaj moral. Astfel 
de oameni vor fi pregătiţi să facă faţă opoziţiei şi să treacă cu bine 
dificultăţile, conducând turma lui Dumnezeu, în loc să fie conduşi 
de ea. 

În activitatea veghetorilor este prea puţin din puterea Duhului 
lui Dumnezeu. Duhul Sfânt, care a caracterizat acea întâlnire minu- 
nată din Ziua Cincizecimii, aşteaptă să-şi manifeste puterea asupra 
oamenilor care stau acum între vii şi morţi ca ambasadori sau trimişi 
ai lui Dumnezeu. Puterea care i-a trezit pe oameni atât de tare în 
mişcarea de la 1844 se va manifesta iarăşi. Întreita solie îngerească 
va merge înainte nu într-un ton şoptit, ci cu voce tare. 

Mulţi dintre cei ce mărturisesc a avea o mare lumină umblă în 
licărirea focului aprins de ei. Au nevoie ca buzele lor să fie a-tinse cu 
cărbunele de pe altar, ca să poată transmite adevărul ca nişte oameni 
inspirați. Prea mulţi se urcă la amvon ţinând nişte predici mecanice, 
care n-au în ele nici o lumină din ceruri. 

Este prea mult din eu şi prea puţin din Hristos în slujirea tuturor 
denominaţiunilor. Domnul foloseşte oameni umili pentru a face cu- 
noscute soliile Sale. Dacă Domnul Hristos ar fi venit în măreţia unui 
împărat, cu pompă, la care să ia parte oameni mari ai omenirii, atunci 
mulţi L-ar fi primit. Dar Isus din Nazaret n-a uluit sentimentele cu 
desfăşurarea gloriei, făcând din aceasta baza respectului lor. El a ve- 
nit ca un om umil, ca să fie Învățătorul, Exemplul şi Răscumpărătorul 
neamului omenesc. Dacă El ar fi încurajat o manifestare pompoasă, 
dacă ar fi venit urmat de un alai de oameni mari ai pământului, cum 
ar fi putut să îi înveţe pe oameni ce înseamnă umilinţa? Cum ar fi 
putut să prezinte astfel de adevăruri arzătoare, ca în Predica Sa de 
pe Munte? Exemplul Său a fost de o aşa manieră, încât El a dorit ca 
toți urmaşii Săi să-l imite. Unde avea să fie speranţa celor smeriţi 
cu inima din această viaţă, dacă El ar fi venit într-un mod înălţat 
şi ar fi fost ca un împărat pe pământ? Isus cunoştea nevoile lumii 
mai bine decât le ştiau ei înşişi. El n-a venit ca un înger, îmbrăcat în 

armura cerului, ci ca un om. Totuşi, combinate cu umilinţa Sa, au 
fost o putere şi o grandoare inerente care le-au inspirat oamenilor 
venerație în timp ce-L iubeau. Deşi avea o astfel de frumuseţe, o 
astfel de înfăţişare modestă, El a umblat printre ei cu demnitatea 
şi puterea unui împărat înnăscut. Oamenii erau uimiţi, înmărmuriţi 
chiar. Ei au încercat să analizeze şi să înţeleagă ceea ce avea loc; dar, 
nefiind dispuşi să renunţe la ideile lor, au căzut pradă îndoielilor, 
agăţându-se de vechea aşteptare a unui Mântuitor care să vină într-o 
măreție pământească. 

Când Domnul Isus a rostit Predica de pe Munte, ucenicii erau 
strânşi în jurul Lui şi mulțimile, pline de o intensă curiozitate, se 
îmbulzeau să ajungă cât mai aproape de El. Se aştepta ceva mai mult 
decât obişnuit. Feţe nerăbdătoare şi atitudini ce trădau dorinţa de a 
asculta erau dovezi ale unui interes profund. Atenţia tuturor părea că 
este pironită asupra vorbitorului. Ochii Săi erau luminaţi de o iubire 
ce nu se poate exprima în cuvinte şi amprenta cerului de pe chipul 
Său dădea însemnătate fiecărui cuvânt rostit. Îngerii cerului se aflau 
în mulțimea ascultătorilor. Acolo se afla, de asemenea, şi vrăjmaşul 
sufletelor cu îngerii lui cei răi, pregătiţi să contracareze, pe cât era 
posibil, influenţa Învăţătorului ceresc. 

Adevărurile rostite acolo s-au transmis peste veacuri şi au fost o 
lumină în mijlocul întunericului general şi al ereziei. Mulţi au găsit 
în ele ceea ce sufletele lor aveau cea mai mare nevoie — o temelie 
sigură a credinţei şi practicii. Dar în aceste cuvinte rostite de cel 
mai mare Învățător pe care L-a cunoscut lumea vreodată, nu există 
nici o etalare a elocvenţei omeneşti. Limbajul este simplu şi clar, 
gândurile şi sentimentele sunt marcate de cea mai mare simplitate. 
Săracul, cel neînvăţat, spiritul cel mai simplu, cel mai naiv, toţi le 
puteau înţelege. Domnul cerului Se adresa plin de milă şi bunătate 
sufletelor pe care venise să le mântuiască. El îi învăţa ca Unul care 
are autoritate, rostind cuvintele vieţii veşnice. 

Toţi pot să copieze Modelul cât mai exact cu putinţă. În timp ce 
nu pot avea puterea cunoștinței pe care o avea Isus, ei pot să fie aşa 
de legaţi de Izvorul tăriei, încât Isus să poată locui în ei şi ei în El, şi 
în felul acesta spiritul Său şi puterea Sa să se manifeste în ei. 

„Umblaţi în lumină, după cum EI Însuşi este lumină.“ Egoismul 
şi ceea ce este lumesc ne despart de Dumnezeu. Soliule cerului au 
un caracter care trezeşte împotrivire. Martorii cei credincioşi pentru 

Hristos şi pentru adevăr vor mustra păcatul. Cuvintele lor vor fi 
asemenea unui ciocan care sfărâmă inima de cremene, asemenea 
unui foc care consumă orice impuritate. Există o continuă nevoie de 
solii de avertizare hotărâte şi serioase. Dumnezeu va avea oameni 
care să fie credincioşi datoriei lor. La timpul potrivit, El trimite pe 
solii Săi credincioşi să facă o lucrare asemenea lucrării lui Ilie. 


Slujitori ca educatori 


Starea lucrurilor în __este o problemă care trezeşte un profund 
regret. Ceea ce Domnul a binevoit să-mi arate a fost de un caracter 
care mi-a produs durere. Oricine va lucra aici sau în __, după aceea, 
va avea de făcut o lucrare cât un munte şi va trebui să poarte o grea 
povară din cauza faptului că lucrarea n-a fost făcută cu credincioşie, 
ci a fost lăsată neterminată. Şi lucrul acesta este mult mai dureros, 
pentru că insuccesul nu se datorează în totul celor lumești sau lipsei 
de iubire faţă de Domnul Isus Hristos şi faţă de adevăr din partea 
poporului, ci, în mare parte, vina este la uşa slujitorilor care, atunci 
când au lucrat printre ei, nu şi-au îndeplinit în mod vădit datoria. Ei 
n-au avut un spirit misionar, n-au simţit marea nevoie a unei depline 
educaţii a poporului în toate ramurile lucrării, în toate locurile în 
care adevărul a câştigat teren. Lucrarea făcută în mod desăvârşit 
pentru un suflet are rezultate pentru mai multe suflete. Dar slujitorii 
n-au înţeles lucrul acesta şi nu i-au educat pe credincioşii care, la 
rândul lor, vor sta tari în apărarea adevărului şi vor educa şi pe alţii. 
Acest fel de a lucra, neglijent, slab, gata de a face compromis, nu 
este plăcut lui Dumnezeu. 

Unui slujitor poate că-i place să predice, căci este partea plăcută 
a lucrării şi este, comparativ, cea mai uşoară; dar nici un slujitor nu 
trebuie măsurat după capacitatea sa de vorbitor. Cea mai grea parte 
a lucrării vine după ce coboară de la amvon, când trebuie să ude 
sămânţa pe care a semănat-o. Interesul trezit trebuie să fie urmat 
de o lucrare personală — vizitând, ţinând lecturi biblice, învățând 
cum să cercetezi Scripturile, rugându-te în familii şi cu cei ce simt 
această nevoie, căutând să adânceşti impresia făcută asupra inimii şi 
a conştiinţei. 

Sunt mulţi aceia care nu au nici o dorinţă de a se cunoaşte cu 
vecinii lor necredincioşi şi cu aceia cu care ei vin în contact, şi aceştia 

nu consideră că este de datoria lor să înfrângă această lipsă de tragere 
de inimă. Adevărul pe care ei îl fac cunoscut, cum şi iubirea lui Isus 
ar trebui să aibă mare putere şi să-i ajute să biruie acest simţământ. 
Ei nu trebuie să uite că vor sta chiar în faţa acestor oameni, bărbaţi şi 
femei, în ziua judecății. Au lăsat ei nespuse cuvinte ce ar fi trebuit să 
fie rostite? Au ei un suficient interes pentru suflete, să le avertizeze, 
să insiste pe lângă ele, să se roage pentru ele, să facă orice efort 
posibil pentru a le câştiga la Hristos? Au unit ei discernământul cu 
zelul, ascultând de îndrumarea apostolului: „Căutaţi să mântuiţi pe 
unii, smulgându-i din foc; de alţii iarăşi fie-vă milă cu frică, urând 
până şi cămaşa mânjită de carne“? 

Este o lucrare plină de zel ce trebuie să fie făcută de toți aceia 
care vor fi plini de succes în lucrarea slujirii lor. Vă implor, scumpi 
fraţi, slujitori ai lui Hristos, să nu daţi greş în datoria voastră de a 
educa poporul ca să lucreze în mod inteligent şi a susţine cauza lui 
Dumnezeu în diferitele ei compartimente. Domnul Hristos a fost un 
educator şi slujitorii Lui, care ÎL reprezintă, trebuie să fie educatori. 
Când neglijează să înveţe poporul cu privire la obligaţiile lor faţă 
de Dumnezeu în ceea ce priveşte zecimea şi darurile, ei neglijează 
o parte importantă a lucrării pe care Domnul lor le-a lăsat-o să o 
facă şi în dreptul numelui lor din cărțile cerului este scris: „Slujitor 
necredincios“. Biserica ajunge la concluzia că, dacă aceste lucruri ar 
fi esenţiale, slujitorul pe care Dumnezeu l-a trimis ca să le prezinte 
adevărul le-ar fi spus lucrul acesta; şi astfel ei se simt în siguranţă şi 
liniştiţi în timp ce neglijează datoriile ce le revin. Ei merg contrar 
cerinţelor exprese ale lui Dumnezeu şi, ca rezultat, devin fără viaţă 
şi ineficienţi. Ei nu exercită o influenţă mântuitoare asupra lumii, 
şi pe unii ca aceştia Domnul Hristos îi aseamănă cu sarea care şi-a 
pierdut puterea de a săra. 

Grupe de păzitori ai Sabatului pot fi înfiinţate în multe locuri. 
Adesea, ele nu vor fi grupe mari; dar ele nu trebuie să fie neglijate, nu 
trebuie să fie lăsate să moară din lipsă de efort personal şi de instruire. 
Lucrarea nu trebuie părăsită prematur. Asiguraţi-vă de faptul că toți 
sunt cunoscători ai adevărului, bine fixaţi în adevăr şi interesaţi în 
orice ramură a lucrării, mai înainte de a-i părăsi pentru un alt câmp. 
Şi atunci, asemenea apostolului Pavel, vizitează-i din când în când 
pentru a vedea ce fac. Lucrarea slabă pe care o fac mulţi dintre cei 

ce pretind că sunt însărcinaţi de Dumnezeu să predice Cuvântul Său 
îi face până şi pe îngeri să plângă. 

Cauza lui Dumnezeu trebuie să fie într-o stare sănătoasă în fie- 
care câmp şi ea va fi, dacă slujitorii se vor încrede în Dumnezeu şi nu 
vor îngădui ca ceva sau cineva să se interpună între ei şi lucrarea lor. 
Lucrătorii sunt mult mai necesari decât cei ce sunt numai pastori; 
dar cele două slujbe trebuie să fie unite. S-a dovedit în câmpurile 
misionare că, indiferent care este talentul predicatorului, dacă partea 
care cere ca el să fie un bun lucrător este neglijată, dacă poporul 
nu este învăţat cum să lucreze, cum să conducă adunări, cum să-şi 
îndeplinească partea în lucrarea misionară, cum să aibă succes în 
câştigarea oamenilor, lucrarea acestora va fi — aproape — un eşec. 
Este mult de făcut în lucrarea Şcolii de Sabat, de asemenea şi în 
aducerea poporului în a-şi da seama de obligaţiile lor şi de a-şi aduce 
la îndeplinire partea lor. Dumnezeu îi cheamă la lucru pentru El şi 
slujitorii trebuie să le canalizeze eforturile. 

Un fapt trist, dar evident, este acela că lucrarea în aceste câmpuri 
ar trebui să fie cu ani mai avansată faţă de cum este acum. Neglijenţa 
din partea slujitorilor a descurajat poporul şi lipsa de interes, de 
sacrificiu de sine, şi aprecierea lucrării din partea poporului i-a 
descurajat pe slujitori. „Cu doi ani în urmă“- stă scris în raportul 
din Cartea Cerului. Acest popor ar fi putut face mai mult pentru 
înaintarea cauzei adevărului şi pentru aducerea sufletelor la Hristos 
în diferite localităţi, şi în acelaşi timp, ei înşişi ar fi crescut în har şi 
în cunoaşterea adevărului, dacă ar fi folosit ocaziile şi ar fi folosit 
bine toate privilegiile avute, umblând, nu murmurând şi plângând, 
ci plini de credinţă şi curaj. Numai veşnicia va putea arăta cât de 
mult s-a pierdut în timpul acestor ani — câte suflete au fost lăsate să 
piară datorită acestor stări de lucruri. Pierderea este prea mare ca să 
fie socotită. Dumnezeu a fost insultat. Drumul urmat a adus asupra 
lucrării lui Dumnezeu o rană care va cere ani ca să fie vindecată; 
şi dacă greşelile care au fost făcute nu sunt văzute şi nu are loc o 
pocăință, ele vor fi cu siguranţă repetate. 

Când mi-am dat seama de aceste lucruri, o povară grea a venit 
asupra mea şi somnul mi-a pierit. La un moment dat, am avut sim- 
țământul că inima mi se va frânge şi n-am putut face altceva decât 
să mă rog, în timp ce am lăsat frâu liber suferinţei mele, plângând 
tare. O, am fost aşa de supărată, mi-a părut aşa rău de Mântuitorul 

meu! Căutarea de către El a roadelor pe ramurile pline de frunze 
ale smochinului şi dezamăgirea Sa, negăsind altceva decât „numai 
frunziş“, îmi apar atât de viu în faţa ochilor. Simt că nu pot să admit 
lucrul acesta. În nici un chip nu mă pot împăca cu anii de neglijare 
din trecut a datoriei din partea slujitorilor şi a poporului. Mi-e teamă 
că blestemul rostit asupra smochinului ar putea să fie soarta aces- 
tor neglijenţi. Neglijarea teribilă de a face lucrarea şi de a împlini 
misiunea pe care Dumnezeu le-a încredinţat-o atrage după sine o 
pierdere pe care nimeni dintre noi nu-şi poate permite să o susţină. 
Înseamnă asumarea unui risc prea groaznic spre a fi contemplat şi 
prea teribil ca să te aventurezi în aşa ceva, în orice timp al istoriei 
noastre religioase, dar în mod deosebit acum, când timpul rămas 
este atât de scurt şi când este atât de mult de făcut în această zi de 
pregătire a lui Dumnezeu. Tot 

cerul este angajat cu mult zel în mântuirea oamenilor; lumină de 
la Dumnezeu se revarsă asupra poporului Său, arătându-le care le 
este datoria, astfel încât nimeni să nu fie nevoit să greşească sau să 
se abată de la calea cea dreaptă. Dar Dumnezeu nu trimite lumina şi 
adevărul Său pentru a fi puţin prețuit sau luat în bătaie de joc. Dacă 
poporul este neglijent, atunci ei sunt de două ori vinovaţi înaintea 
Lui. 

Pe când intra călare în Ierusalim, pe creasta Muntelui Măslinilor, 
Domnul Hristos a izbucnit într-o durere ce n-a mai putut fi stăpânită, 
exclamând printre suspine, în timp ce privea asupra Ierusalimului: 
„Dacă ai fi cunoscut şi tu, măcar în această zi, lucrurile care puteau 
să-ţi dea pacea! Dar acum, ele sunt ascunse de ochii tăi!“ El a plâns 
nu pentru Sine, ci pentru dispreţuitorii harului Său, ai îndelungii 
Lui răbdări şi ai iertării Sale. Atitudinea manifestată de locuitorii 
cu inima împietrită şi nepocăiţi ai cetăţii blestemate este asemănă- 
toare cu atitudinea bisericilor şi a oamenilor, luaţi în mod individual, 
faţă de Domnul Hristos din timpul de faţă. Ei neglijează cerinţele 
Lui şi dispreţuiesc îndurarea Lui. Există o formă de evlavie, există 
o închinare ceremonială, sunt rugăciuni care se înalţă în plus; dar 
adevărata putere lipseşte. Inima nu este înmuiată de har, ci este rece 
şi nesimţitoare. Mulţi, asemenea iudeilor, sunt orbi de necredinţă şi 
nu cunosc timpul cercării lor. În ceea ce priveşte adevărul, ei au avut 
orice avantaj; Dumnezeu a apelat la ei ani de zile prin avertizări, 
mustrări, corectări şi învățături în neprihănire; dar îndrumările spe- 

ciale au fost date numai ca să fie desconsiderate şi aşezate pe acelaşi 
plan cu lucrurile de rând. 


Datoria de a mustra pe iubitorii de bani 


Mulţi dintre cei care se numără printre cei credincioşi nu sunt în 
realitate cu ei în credinţă şi principii. Ei fac exact ceea ce Isus le-a 
spus să nu facă — aleargă să strângă comori pe pământ. Domnul 
Hristos a spus: „Nu vă strângeţi comori pe pământ... ci strângeţi-vă 
comori în cer... Pentru că unde este comoara voastră, acolo va fi şi 
inima voastră“. Aici este o primejdie care îi ameninţă pe creştini. Ei 
nu sunt ascultători faţă de instrucțiunile Domnului Hristos. Ei nu dau 
pe faţă o credinţă reală şi încredere în Dumnezeu. Pentru a câştiga 
avere, bogății, ei acumulează poveri şi griji, până când mintea le 
este aproape cu totul acaparată de ele. Sunt nerăbdători să câştige şi 
sunt totdeauna neliniştiţi, temându-se să nu piardă. Cu cât au mai 
mulţi bani şi mai mult pământ, cu atât sunt mai doritori de a avea 
mai mult. „Ei sunt beţi; dar nu de vin; se clatină, dar nu din pricina 
băuturilor tari“. Ei sunt suprasaturaţi de grijile acestei vieţi, care îi 
afectează atât de mult, cum băutura tare afectează pe beţiv. Sunt 
atât de orbi de egoism, încât lucrează zi şi noapte pentru a strânge 
comori care pier. Interesele lor veşnice sunt neglijate; ei nu au timp 
să ia aminte la aceste lucruri. Marile probleme ale adevărului nu 
sunt păstrate în minte, aşa cum sunt ele evidenţiate de cuvintele, 
planurile şi modul lor de a acţiona. Ce dacă sufletele din jurul lor 
pier în păcatele lor? Acestea nu au pentru ei aceeaşi importanţă ca şi 
comorile lor pământeşti. Sufletele pentru care a murit Hristos pot să 
moară, afundându-se în ruină; ei nu au timp să le salveze. Făcând 
planuri pentru câştiguri pământeşti, ei dau pe faţă iscusinţă şi talent; 
dar aceste calităţi preţioase nu sunt consacrate pentru câştigarea 
sufletelor la Hristos, pentru zidirea împărăției Răscumpărătorului. 
Nu sunt oare sentimentele acestor persoane pervertite? Nu sunt 
ei îmbătaţi de băutura îmbătătoare a cupei lumeşti? Nu este oare 
raţiunea dată la o parte şi scopurile şi planurile egoiste n-au devenit 
ele oare o putere conducătoare? Lucrarea de pregătire pentru a 
rezista în ziua cea mare a Domnului şi a folosi capacităţile date lor 
de Dumnezeu, pentru a ajuta şi pregăti un popor pentru ziua aceea, 
este considerată ca fiind prea slabă şi nesatisfăcătoare. 

Mântuitorul lumii a prezentat cea mai profitabilă lucrare, în care 
se pot angaja bogat şi sărac, învăţat şi neînvăţat. Toţi pot, în deplină 
siguranţă, să-şi strângă „o comoară în ceruri“, care nu se pierde. 
Aceasta înseamnă să-şi investească puterile în partea cea dreaptă. 
Înseamnă să-şi pună talentele la schimbător. 

Isus ilustrează învăţătura Sa prin cazul unui fermier pe care Dum- 
nezeu l-a favorizat foarte mult. Domnul i-a binecuvântat ogorul, l-a 
făcut să dea roade din belşug, oferindu-i ocazia să-şi arate dispoziţia 
de a-i ajuta şi pe alţii, care n-au fost aşa de mult binecuvântaţi. Dar 
când el a aflat că ogorul lui a produs atât de mult, mult mai mult 
decât se aştepta, în loc să facă planuri cum să-i ajute pe cei săraci să 
iasă din nevoile lor, el a început să facă planuri pentru a folosi totul 
pentru sine. Văzând cum darurile cerului se revarsă în hambarele 
lui, el nu şi-a revărsat sufletul în mulţumire pentru dărnicia Dătăto- 
rului şi nici n-a considerat că această mare binecuvântare i-a adus 
şi răspunderi mai mari. În egoismul cel mai pur al naturii sale, el 
şi-a pus întrebarea: „Ce voi face: Fiindcă nu mai am loc unde să-mi 
strâng rodurile!“ Sfătuindu-se cu propria sa inimă lacomă, el a spus: 
„lată ce voi face: îmi voi strica grânarele, şi voi zidi altele mai mari; 
acolo voi strânge toate rodurile şi toate bunătăţile mele; şi voi zice 
sufletului meu: «Suflete, ai multe bunătăţi strânse pentru mulţi ani; 
odihneşte-te, mănâncă, bea şi veseleşte-te!»" Mijloacele unei bucurii 
reale şi ale înălţării sufletului sunt: activitatea, controlul de sine, 
scopuri sfinte; dar tot ce şi-a propus acest om să facă cu belşugul pe 
care Dumnezeu i l-a dat a fost spre degradarea sufletului şi care a 
fost rezultatul? „Dar Dumnezeu i-a zis: «Nebunule! Chiar în noaptea 
aceasta ți se va cere înapoi sufletul. Şi lucrurile pe care le-ai pregătit, 
ale cui vor fi?» Tot aşa este şi cu cel ce îşi adună comori pentru el şi 
nu se îmbogăţeşte faţă de Dumnezeu.“ 

Acest sărman om bogat avea o mare comoară pământească, dar 
era lipsit de adevăratele bogății. Cât de mulţi sunt astăzi condamnaţi 
pentru un motiv asemănător! Râurile mântuirii sunt revărsate asupra 
noastră de la tronul lui Dumnezeu. Binecuvântări temporare sunt 
date, dar ele nu sunt folosite pentru binecuvântarea omenirii sau 
pentru slava lui Dumnezeu. Domnul este Binefăcătorul nostru plin 
de har. El a adus lumină şi a adus nemurirea la lumină, prin Isus 
Hristos. Da! Prin Isus Hristos vin toate binecuvântările noastre. O, 
dacă fiecare limbă ar recunoaşte pe marele Dătător! Fie ca fiecare 

voce, în tonuri clare şi vesele, să vestească vestea cea bună că, prin 
Isus Hristos, viitorul, viaţa veşnică, este deschis înaintea noastră şi 
invitaţiile sunt adresate tuturor ca să accepte acest mare dar. Toate 
comorile cerului sunt puse la dispoziţia noastră, aşteptând să fie 
cerute de noi. Putem fi oare surprinşi de faptul că acest sărman 
om bogat a fost numit nebun pentru că a întors spatele bogățiilor 
veşnice, darului nepreţuit al vieţii veşnice, greutăţii gloriei eterne şi 
s-a mulţumit cu comorile preţioase ale acestui pământ? 

Dumnezeu îi pune pe oameni la încercare, pe unii într-un fel, 
pe alţii în alt fel. Pe unii îi încearcă, revărsând asupra lor bogatele 
Lui binecuvântări, iar pe alţii reţinând aceste binecuvântări de la ei. 
El îi încearcă pe cei bogaţi să vadă dacă ÎI vor iubi pe Dumnezeu, 
Dătătorul, şi pe aproapele lor ca pe ei înşişi. Când omul foloseşte 
cum trebuie aceste binecuvântări, Dumnezeu este mulţumit. El poate 
atunci să-i încredinţeze răspunderi mai mari. Domnul dă pe faţă 
prețuirea de către om a timpului şi veşniciei, a pământului şi a 
cerului. El ne-a avertizat: „Când cresc bogățiile, nu vă lipiţi inima 
de ele“. Ele au valoare numai atunci când sunt folosite pentru binele 
altora şi pentru slava lui Dumnezeu; dar nici o comoară pământească 
nu trebuie să fie partea ta, dumnezeul tău sau mântuitorul tău. 

Fraţii mei, lumea nu va crede niciodată faptul că sunteţi sinceri 
în credinţa voastră, până când nu veţi avea mai puţine de spus despre 
lucrurile trecătoare şi mai multe despre realităţile lumii veşnice. 
Domnul vine; dar mulţi dintre cei care mărturisesc credinţa nu-şi 
dau seama că evenimentul acesta este aproape. Ei nu-şi pot prinde 
puternic credinţa, de scopurile descoperite ale lui Dumnezeu. Pentru 
unii, pasiunea pentru „a face bani“ a devenit o preocupare mai presus 
de orice altceva şi bogăţiile pământeşti au pus în umbră comoara ce- 
rească. Lucrurile veşnice au pierit din minte ca fiind lucruri de mică 
importanţă, în timp ce cele lumeşti au venit ca un potop. Întrebarea 
cea mare care se pune este: Cum să fac bani? Oamenii sunt plini de 
viaţă la orice speranţă de câştig. Fi încearcă mii de planuri şi scheme, 
printre care şi diferite invenţii şi drepturile ce decurg din brevetarea 
acestora. Unii scormonesc pământul după metale preţioase, alţii se 
ocupă cu speculaţiile la bursă, iar alţii lucrează pământul; dar toţi 
au în vedere un singur lucru, şi anume acela de a face bani. Devin 
tulburaţi şi chiar nebuni în alergarea după bogăţie; cu toate acestea, 
ei refuză să vadă avantajele moştenirii veşnice. 


61] 


[262] 


248 Mărturii pentru comunitate vol.5 


Când a fost pe pământ, Domnul Hristos a venit în contact cu unii 
a căror imaginaţie era înfierbântată de speranţa unui câștig lumesc. Ei 
nu stau niciodată locului, ci caută mereu ceva nou, iar aşteptările lor 
extravagante se trezesc numai pentru a fi dezamăgiţi. Isus a cunoscut 
dorinţele inimii omeneşti, care sunt aceleaşi în toate veacurile; şi El 
le atrage atenţia numai la bogăţiile veşnice. „Împărăţia cerurilor“, 
spunea EI, „se mai aseamănă cu o comoară ascunsă într-o țarină. 
Omul care o găseşte, o ascunde; şi, de bucuria ei, se duce şi vinde 
tot ce are, şi cumpără țarina aceea“. El le-a vorbit oamenilor despre 
o comoară ce nu poate fi evaluată şi care este la îndemâna tuturor. 
EI a venit pe pământ ca să conducă mintea oamenilor în căutarea lor 
după această comoară. Drumul este marcat; chiar şi cei mai săraci 
care Îl urmează vor fi mai bogaţi decât cei mai bogaţi oameni de pe 
pământ care nu-L cunosc pe Isus şi vor fi făcuţi nespus de bogaţi, 
împărțind fericirea lor cu alţii. 

„Nu vă strângeţi comori pe pământ, unde le mănâncă moliile 
şi rugina, şi unde le sapă şi le fură hoţii; ci strângeţi-vă comori în 
cer, unde nu le mănâncă moliile şi rugina şi unde hoţii nu le sapă, 
nici nu le fură.“ Aceia care fac lucrul acesta nu vor suferi pagubă. 
Comoara strânsă în ceruri este sigură; şi este pusă în contul nostru, 
căci Domnul Isus a spus: „Strângeţi-vă comori în cer“. Oamenii pot 
semăna aici, dar vor secera în veşnicie. 

Această comoară veşnică este aceea pe care slujitorii Domnului 
Hristos trebuie s-o prezinte oriunde merg. Ei trebuie să-i someze 
pe oameni să devină înţelepţi spre mântuire. Nu trebuie să îngăduie 
ca acei credincioşi ipocriţi şi iubitori de lume să influenţeze cursul 
vieţii lor şi să le slăbească credinţa. Nu este misiunea lor aceea de 
a-i ajuta pe oameni sau comunităţi să născocească planuri şi căi 
spre a economisi bani, făcând planuri înguste şi limitând eforturile 
pentru cauza lui Dumnezeu. În loc să facă lucrul acesta, ei trebuie 
să-i înveţe pe oameni cum să lucreze în mod dezinteresat, devenind 
astfel bogaţi faţă de Dumnezeu. Ei trebuie să-şi educe mintea pentru 
a estima în mod drept lucrurile veşnice şi să pună pe primul plan 
Împărăţia lui Dumnezeu. 

În aceste două câmpuri este nevoie de Calebi. În aceste Con- 
ferinţe, nu trebuie să acţioneze nişte copii, ci bărbaţi înţelepţi şi 
capabili să poarte sarcini, făcând ca vocea lor să se audă mai presus 
de vocile celor necredincioşi care prezintă numai obiecţiuni, îndoială 

şi critici. Un creştin nedezvoltat, pitic în ceea ce priveşte creşterea 
religioasă, lipsit de înţelepciune de sus, nu este pregătit pentru a 
face faţă teribilelor conflicte prin care biserica este adesea chemată 
să treacă. „Pe zidurile tale, lerusalime, am pus nişte străjeri, care 
nu vor tăcea niciodată, nici zi, nici noapte.“ Dacă slujitorul nu va 
rosti fără teamă adevărul, dacă el nu va avea un ochi numai pentru 
slava lui Dumnezeu şi nu va lucra sub conducerea marelui Căpitan 
al mântuirii sale, dacă nu va merge înainte, indiferent de critică şi 
necontaminat de aplauze, va fi socotit ca un veghetor necredincios. 

Sunt unii în ___ care trebuie să fie bărbaţi, şi nu băieţi, să aibă 
un caracter ceresc în locul unui caracter pământesc şi senzual; dar 
viziunea lor spirituală a devenit întunecoasă, obscură; iubirea cea 
mare a Mântuitorului nu le-a încântat sufletele. El are multe lucruri 
să vă spună, dar acum nu le puteţi suporta. În ceea ce priveşte creş- 
terea, sunteţi copii şi nu puteţi înţelege tainele lui Dumnezeu. Când 
Dumnezeu ridică oameni care să facă lucrarea Lui, ei sunt necre- 
dincioşi faţă de încrederea ce le-a fost acordată dacă îngăduie ca 
mărturia lor să fie modelată pentru a plăcea minţilor celor necon- 
sacraţi. El va pregăti oameni pentru aceste timpuri. Ei vor fi umili, 
oameni temători de Dumnezeu, nu conservativi, nu oameni care să 
facă politică; ci oameni care au o independenţă morală şi care vor 
merge mai departe în temere de Dumnezeu. Ei vor fi amabili, nobili, 
curtenitori; ŞI totuşi ei nu vor fi clintiţi de pe drumul cel drept, ci vor 
vesti adevărul în neprihănire, fie că oamenii îl vor asculta, fie că nu-l 
vor asculta. 

Mi-a fost arătat că cei care cunosc adevărul şi totuşi îngăduie ca 
toate puterile lor să fie absorbite în urmărirea intereselor lumeşti sunt 
necredincioşi. Prin faptele lor bune, ei nu lasă ca lumina adevărului 
să lumineze şi pe alţii. Aproape toate capacitățile lor sunt folosite 
pentru a deveni oameni energici, iscusiţi ai acestei lumi. Ei uită că 
talentele lor le-au fost date de Dumnezeu ca să fie folosite pentru 
înaintarea cauzei Sale. Dacă ei ar fi credincioşi faţă de datoria pe 
care o au, rezultatul ar fi o mare câştigare de suflete pentru Domnul; 
dar mulţi se pierd din cauza neglijenţei lor. 

Dumnezeu îi cheamă pe aceia care cunosc voia Lui să fie îm- 
plinitori ai Cuvântului Său. Slăbiciunea, a face ceva cu jumătate 
de inimă şi nehotărârea cheamă atacurile lui Satana; şi aceia care 
îngăduie acestor trăsături de caracter să se dezvolte vor fi doborâţi, 
fără a putea fi ajutaţi, de valurile agitate ale ispitelor. Fiecăruia dintre 
cei care mărturisesc Numele lui Hristos i se cere să crească până la 
statura plinătăţii lui Hristos, Capul cel viu al creştinului. 

Noi avem cu toţii nevoie de un ghid când trecem în viaţă prin 
multe locuri strâmte, tot aşa cum marinarii au nevoie de un pilot când 
trec prin zone cu bancuri de nisip sau pe fluvii cu stânci sub apă; şi 
unde poate fi găsit acest pilot? Vă îndreptăm, scumpi fraţi, la Biblie. 
Inspirată de Dumnezeu, scrisă de oameni sfinţi, ea scoate în evidenţă, 
cu multă claritate şi precizie, atât îndatoririle celor tineri, cât şi ale 
celor bătrâni. Ea înalţă mintea, înmoaie inima şi împarte bucurie şi 
fericire sfântă spiritului. Biblia prezintă un standard desăvârşit al 
caracterului; ea este un ghid infailibil în toate împrejurările, până la 
sfârşitul călătoriei vieţii acesteia. Primeşte-o ca pe sfătuitorul tău, ca 
regulă a vieţii voastre zilnice. 

Fiecare mijloc al harului trebuie să fie folosit în mod inteligent, 
pentru ca iubirea lui Dumnezeu să poată fi din abundență, mai mult 
şi tot mai mult în suflet, aşa încât „să deosebiți lucrurile alese, pentru 
ca să fiţi curaţi şi să nu vă poticniţi până în ziua venirii lui Hristos, 
plini de roada neprihănirii, prin Isus Hristos“. Viaţa voastră creştină 


250 


Dezvoltarea creştină 251 


trebuie să ia forme viguroase şi puternice. Voi puteţi atinge înaltul 
standard pus înaintea voastră în Scriptură şi trebuie să faceţi lucrul 
acesta dacă vreţi să fiţi copii ai lui Dumnezeu. Voi nu puteţi sta pe 
loc; trebuie ori să înaintați, ori să daţi înapoi! Trebuie să aveţi o 
cunoaştere spirituală, ca „să puteţi pricepe împreună cu toți sfinții, 
care este lărgimea, lungimea, adâncimea şi înălțimea; şi să cunoaşteţi 
dragostea lui Hristos, care întrece orice cunoştinţă, ca să ajungeţi 
plini de toată plinătatea lui Dumnezeu“. 

Mulţi dintre cei care au o cunoaştere inteligentă a adevărului, şi 
sunt în stare să-l apere cu argumente, nu fac nimic pentru zidirea 
Împărăției lui Hristos. Ne întâlnim cu ei din când în când; dar nu 
aduc nici o mărturie proaspătă a experienţei lor personale în viaţa de 
creştin; nu relatează nici o biruinţă nouă, câştigată în lupta sfântă. 
În loc de aceasta, observi aceeaşi veche rutină, aceleaşi expresii în 
rugăciune şi predică. 

Rugăciunile lor nu au nici o notă nouă; ei nu exprimă o pricepere 
mai mare în lucrurile lui Dumnezeu, nici un zel mai mare sau o 
credinţă mai vie. Astfel de persoane nu sunt plante vii în grădina 
Domnului, care să dea lăstari noi, frunze noi şi parfumul plăcut al 
unei vieţi sfinte. Ei nu sunt creştini care cresc. Ei au vederi şi pla- 
nuri limitate şi nu există nici o dezvoltare a minţii, nici o adăugare 
valoroasă la comorile cunoaşterii creştine. Puterile lor n-au fost fo- 
losite în această direcţie. Ei n-au învăţat să vadă oamenii şi lucrurile 
aşa cum le vede Dumnezeu şi, în multe cazuri, simpatii nesfințite 
au adus vătămare sufletelor şi mare pagubă lucrării lui Dumnezeu. 
Stagnarea spirituală ce predomină este teribilă. Mulți duc o viaţă 
creştină formală şi pretind că păcatele lor au fost iertate, pe când ei 
sunt tot atât de lipsiţi de o reală cunoaştere a lui Hristos, aşa cum 
este păcătosul. 

Fraţilor, vreţi să aveţi o viaţă creştină limitată sau vreţi să faceţi 
progrese sănătoase în viaţa divină? Acolo unde este o viaţă spirituală 
sănătoasă, acolo este creştere, dezvoltare. Copilul lui Dumnezeu 
creşte până la statura plinătăţi de bărbat sau femeie în Isus Hristos. 
Nu există nici o limită în dezvoltarea sa. Când iubirea lui Dumnezeu 
este un principiu viu în suflet, atunci nu sunt păreri înguste, limitate; 
există iubire şi credincioşie în avertizări şi mustrări; există o lucrare 
plină de zel şi o dispoziţie de a purta poveri şi a-şi asuma răspunderi. 

Unii nu sunt dispuşi să facă o lucrare plină de lepădare de sine. 
Atunci când sunt chemaţi să poarte răspunderi, dau pe faţă o reală 
nelinişte. „De ce este nevoie“, spun ei, „de o creştere a cunoaşterii 
şi a experienței?“ Aceasta explică totul. Ei au simţământul că sunt 
„bogaţi, că s-au îmbogăţit şi nu duc lipsă de nimic“, în timp ce cerul îi 
declară săraci, nenorociţi, orbi şi goi. Acestora, Martorul Credincios 
le spune: „Te sfătuiesc să cumperi de la Mine aur curăţit prin foc, 
ca să te îmbogăţegşti, şi haine albe ca să te îmbraci cu ele, şi să nu 
ți se vadă ruşinea goliciunii tale; şi doftorie pentru ochi, ca să-ți 
ungi ochii şi să vezi“. Chiar această mulţumire de sine arată că ai 
nevoie de toate. Tu eşti bolnav spiritual şi ai nevoie de Domnul Isus 
ca medic al tău. 

În Sfintele Scripturi, stau ascunse de ochii cercetătorului super- 
ficial mii de perle ale adevărului. Mina adevărului nu se epuizează 
niciodată. Cu cât studiaţi Scripturile mai mult cu inimi umile, cu atât 
mai mare va fi interesul vostru şi cu atât mai mult veţi simţi nevoia 
să exclamaţi împreună cu Pavel: „O, adâncul bogăției, înţelepciunii 
şi ştiinţei lui Dumnezeu! Cât de nepătrunse sunt judecăţile Lui şi cât 
de neînţelese sunt căile Lui!“ 

În fiecare zi poţi învăţa ceva nou din Sfintele Scripturi. 
Cercetează-le aşa cum ai căuta o comoară ascunsă, căci ele conţin 
cuvintele vieţii veşnice. Roagă-te pentru înţelepciune şi pricepere, 
pentru a înţelege aceste scrieri sfinte. Dacă vei face lucrul acesta, 
vei găsi noi străluciri în Cuvântul lui Dumnezeu; vei simţi atunci că 
al primit o nouă şi prețioasă lumină cu privire la subiectele legate de 
adevăr, iar Scripturile vor primi mereu o nouă valoare în aprecierile 
voastre. 

„Ziua cea mare a Domnului este aproape, este aproape şi vine 
în grabă mare!“ Isus zice: „lată, Eu vin curând“. Noi trebuie să 
păstrăm totdeauna în minte aceste cuvinte şi să acţionăm ca şi cum, 
într-adevăr, credem că venirea Domnului este aproape şi că suntem 
peregrini şi străini pe acest pământ. Energiile vitale ale bisericii 
lui Dumnezeu trebuie să fie puse la lucru pentru atingerea marelui 
obiectiv al autorefacerii; fiecare membru trebuie să fie un instrument 
activ pentru Dumnezeu. „Căci prin EI, şi unii, şi alţii avem intrare 
la Tatăl, într-un Duh. Aşadar, voi nu mai sunteţi nici străini, nici 
oaspeţi ai casei; ci sunteţi împreună cetăţeni cu sfinţii, oameni din 
casa lui Dumnezeu, fiind zidiţi pe temelia apostolilor şi proorocilor, 

piatra din capul unghiului fiind Isus Hristos. În EI toată clădirea, 
bine închegată, creşte ca să fie un Templu sfânt în Domnul. Şi prin 
EI, şi voi sunteţi zidiţi împreună, ca să fiți un lăcaş al lui Dumnezeu 
prin Duhul“. Aceasta este o lucrare specială, care trebuie să fie dusă 
mai departe în armonie, în unitatea Spiritului şi în legătura păcii. 
Nici un loc nu trebuie să se dea criticii, îndoielilor şi necredinţei. 

Conferinţele Columbia de Sud şi Pacificul de Nord** sunt cu ani 
în urmă. Unii, care ar fi trebuit să fie puternic şi bine fixaţi în Hristos, 
sunt ca nişte prunci în înţelegerea şi cunoaşterea experimentală a 
lucrărilor Duhului lui Dumnezeu. După ani de experienţă, ei nu sunt 
în stare să înţeleagă decât numai primele principii ale acelui mare 
sistem al credinţei şi doctrinei ce constituie religia creştină. Ei nu 
înţeleg acea desăvârşire a caracterului care va primi lauda: „Bine, 
rob bun“. 

Fraţilor, datoria voastră, fericirea, utilitatea voastră viitoare şi 
mântuirea voastră vă cheamă să rupeţi legăturile afecţiunilor voastre 
de tot ceea ce este pământesc şi stricat. Există o simpatie nesfințită 
care se împărtăşeşte de natura sentimentalismului bolnăvicios şi care 
este pământească, senzuală. Nu puţin efort se cere pentru unii dintre 
voi pentru a birui aceasta şi a schimba cursul vieţii voastre, pentru că 
nu v-aţi pus în legătură cu 'Tăria lui Israel, şi astfel aţi devenit slabi în 
toate capacităţile voastre. Acum, voi sunteţi chemaţi puternic să fiți 
silitori în folosirea oricărui mijloc al harului, ca să fiţi transformați 
în caracter şi să puteţi creşte până la statura plinătăţii de bărbaţi şi 
femei în Isus Hristos. 

Avem de câştigat mari biruinţe, dar un cer de pierdut dacă nu 
le câştigăm. Inima firească trebuie să fie crucificată; căci tendinţa 
ei este spre corupţia morală şi sfârşitul va fi, deci, moartea. Nu- 
mai influenţele dătătoare de viaţă ale Evangheliei pot ajuta sufletul. 
Rugaţi-vă ca energiile puternice ale Duhului Sfânt, cu toată puterea 
lor reînviorătoare, întăritoare şi transformatoare, să poată cădea ase- 
menea unui şoc electric asupra sufletului lovit de paralizie, făcând ca 
fiecare nerv să vibreze de o viaţă nouă, readucând pe om de la starea 
lui moartă, firească, senzuală, la o sănătoasă stare spirituală. Veţi 
deveni astfel părtaşi de natură divină, scăpând de stricăciunea care 
este în lume prin pofte; şi astfel, în sufletele voastre se va reflecta 
chipul Său, prin rănile căruia sunteţi tămăduiţi. 

Zecimi şi daruri 


Domnul cere ca noi să-l dăm înapoi zecimile şi darurile, o parte 
din bunurile pe care El ni le-a împrumutat. El primeşte aceste daruri 
ca un act de smerită ascultare din partea noastră şi o recunoaştere 
plină de mulţumire a obligaţiilor noastre faţă de EI, pentru toate 
binecuvântările de care ne bucurăm. Deci, să le oferim cu bucurie, 
spunând împreună ca David: „Totul vine de la Tine, şi din mâna 
Ta primim ce-şi aducem“. A reţine mai mult decât se cuvine duce 
la sărăcie. Dumnezeu îi va suporta mult timp pe unii, Îi va testa 
şi va dovedi totul; dar blestemul Său îi va urmări cu siguranţă pe 
cei ce mărturisesc adevărul, dar sunt egoişti şi lumeşti. Dumnezeu 
cunoaşte inima; fiecare gând şi fiecare plan sunt descoperite ochilor 
Săi. El spune: „Căci voi cinsti pe cine Mă cinsteşte, dar cei ce Mă 
dispreţuiesc, vor fi dispreţuiţi““. EI ştie pe cine să binecuvânteze şi 
peste cine să vină blestemul Său. El nu face nici o greşeală, căci 
îngerii ţin un raport al tuturor faptelor şi cuvintelor noastre. 

Când poporul lui Dumnezeu era pe punctul să construiască sanc- 
tuarul din pustie, au fost necesare pregătiri foarte mari. Materiale 
costisitoare au fost strânse şi printre ele au fost cantităţi mari de aur 
şi argint. Ca proprietar de drept al tuturor comorilor lor, Domnul 
cerea de la poporul Său aceste daruri; dar El le-a acceptat numai pe 
acelea care au fost date de bunăvoie. Poporul a oferit cu tragere de 
inimă, până când s-a spus lui Moise: „Poporul aduce mult mai mult 
decât trebuie pentru facerea lucrărilor, pe care a poruncit Domnul 
să le facem“. Şi s-a vestit în toată tabăra: „Nimeni, fie bărbat, fie 
femeie, să nu mai aducă daruri pentru sfântul locaş. Au oprit astfel 
pe popor să mai aducă daruri, materialul adus era de ajuns pentru 
toate lucrările care trebuia făcute, ba încă mai şi prisosea“. 

Dacă unii oameni cu idei înguste ar fi fost acolo, şi-ar fi deschis 
ochii cu groază. Asemenea lui luda, ei ar fi întrebat: „Ce rost are ri- 
sipa aceasta?“ „De ce nu facem totul într-un mod cât mai economic?“ 
Dar sanctuarul nu era destinat să onoreze pe om, ci pe Dumnezeul 
cerului. El a dat porunci precise cu privire la modul cum trebuia 
făcute toate. Poporul trebuia să fie învăţat că El era o Fiinţă plină de 
măreție şi maiestate şi că trebuia să fie adorat, să I se aducă închinare 
cu respect şi teamă. 

Casa în care Dumnezeu este adorat trebuie să fie în armonie cu 
caracterul şi maiestatea Sa. Sunt comunităţi mici care vor fi totdea- 
una mici pentru că şi-au pus interesele lor proprii mai presus de 
interesele cauzei lui Dumnezeu. În timp ce au case mari şi comode 
şi îşi îmbunătăţesc mereu condiţiile locului în care stau, ei sunt mul- 
țumiţi să aibă cel mai nepotrivit loc unde să se închine lui Dumnezeu 
şi unde trebuie să locuiască prezenţa Lui cea sfântă. Ei se miră că 
Iosif şi Maria au fost obligaţi să găsească adăpost într-un staul şi că 
Mântuitorul S-a născut acolo, dar sunt dispuşi să cheltuiască o mare 
parte din banii lor pentru ei înşişi, în timp ce casa de rugăciune este 
în mod ruşinos neglijată. Cât de des spun ei: „N-a venit timpul să 
fie construită Casa Domnului“. Dar Cuvântul Domnului adresat lor 
este: „Este timpul ca tu, da, tu, să locuieşti într-o casă acoperită, şi 
această casă să stea în paragină?“ 

Casa în care Domnul Isus Hristos trebuie să Se întâlnească cu po- 
porul Său trebuie să fie curată şi atractivă. Dacă sunt doar câţiva cre- 
dincioşi într-un loc, ridicaţi o casă curată, dar umilă, şi, consacrând-o 
lui Dumnezeu, invitaţi-L pe Isus să vină ca oaspete al vostru. Cum 
priveşte El asupra poporului Său, când ei au tot confortul pe care 
inima şi-l poate dori, dar sunt dispuşi să se întâlnească, pentru a se 
închina Lui, într-o magazie sau într-o clădire izolată, mizerabilă, sau 
într-un apartament ieftin şi părăsit? Tu lucrezi pentru prietenii tăi, 
cheltuieşti mijloace pentru a face ca totul în jurul lor să fie cât mai 
atractiv cu putinţă; dar Isus, Cel care a dat totul pentru tine, chiar 
şi preţioasa Sa viaţă — EI, care este maiestatea Cerului, Împăratul 
împăraţilor şi Domnul domnilor — este „favorizat“ cu un loc pe 
pământ care nu este decât puţin mai bun decât ieslea care a fost 
prima Sa casă. Să nu privim la aceste lucruri aşa cum le priveşte 
Dumnezeu? Să nu ne cercetăm noi oare motivele şi să vedem ce fel 
de credinţă avem? 

„Dumnezeu iubeşte pe dătătorul voios“, şi aceia care-L iubesc 
vor dărui cu generozitate şi bucuroşi, contribuind astfel la înaintarea 
cauzei Sale şi promovarea slavei Sale. Domnul nu cere niciodată 
poporului Său să ofere mai mult decât se poate, dar este bucuros să 
accepte şi să binecuvânteze darurile lor de mulţumire în armonie cu 
capacităţile lor. Fie ca ascultarea de bunăvoie şi iubirea curată să 
unească pe altar toate darurile pe care le facem lui Dumnezeu; căci 
Lui Îi plac astfel de daruri, în timp ce acelea care sunt oferite fără 

plăcere sunt o ofensă. Când comunităţi sau persoane individuale nu 
aduc din inimă darurile lor, ci vor limita costul ducerii mai departe a 
lucrării lui Dumnezeu, măsurând-o după vederile lor înguste, ei arată 
în mod categoric că nu au o legătură vie cu Dumnezeu. Ei sunt în 
dezacord cu planul şi felul Său de lucrare şi El nu-i va binecuvânta. 

Noi suntem ziditori pentru Dumnezeu şi trebuie să zidim pe 
temelia pe care El a pregătit-o pentru noi. Nici un om nu trebuie 
să zidească pe propria lui temelie, independent de planul pe care 
l-a făcut Dumnezeu. Sunt oameni pe care Dumnezeu i-a ridicat ca 
sfătuitori, oameni pe care El i-a învăţat şi ale căror inimă, suflet şi 
viaţă sunt pentru lucrare. Aceşti oameni trebuie să se bucure de o 
înaltă apreciere, datorită lucrării lor. Sunt unii care vor dori să urmeze 
propriile lor concepţii imature; dar ei trebuie să înveţe să primească 
sfat şi să lucreze în armonie cu fraţii lor sau, de nu, vor semăna 
îndoială şi discordie, aşa încât nu se vor îngriji de seceriş. Este 
voia lui Dumnezeu ca aceia care sunt angajaţi în lucrarea Sa să fie 
supuşi unii altora. Adorarea Sa trebuie să fie condusă cu consecvență, 
unitate şi o judecată sănătoasă. Dumnezeu este ajutorul nostru unic 
şi suficient. Legile care guvernează pe poporul Său, principiile lor de 
gândire şi acţiune sunt primite de la EI, prin Cuvântul şi Spiritul Său. 
Când Cuvântul Său este iubit şi ascultat, copiii Săi umblă în lumină 
şi nu este nici o pricină de poticnire în ei. Ei nu acceptă standardul 
scăzut al lumii, ci lucrează de pe poziţia Bibliei. 

Egoismul ce există în poporul lui Dumnezeu este foarte ofensator 
pentru El. Scripturile denunţă lăcomia ca fiind idolatrie. „Nici un 
lacom“, spune Pavel, „care este un închinător la idoli, n-are parte de 
moştenire în Împărăţia lui Hristos şi a lui Dumnezeu.“ Necazul cu 
mulţi este acela că au prea puţină credinţă. Asemenea bogatului din 
parabolă, ei doresc să vadă rezervele îngrămădindu-se în grânare. 
Lumea însă trebuie avertizată şi Dumnezeu doreşte ca noi să ne 
angajăm cu totul în lucrarea Sa; dar oamenii au aşa de mult de făcut 
pentru a realiza planurile lor de câştigare de bani, încât nu au timp să 
împingă înainte triumful crucii lui Hristos. Ei nu au nici timp şi nici 
dispoziţie pentru a pune intelectul, tactica şi energia lor în lucrarea 
lui Dumnezeu. 

Fraţi şi surori, aş dori să trezesc în mintea voastră dezgustul faţă 
de ideile voastre înguste din prezent pentru cauza şi lucrarea lui 
Dumnezeu. Doresc să înţelegeţi marele sacrificiu pe care Domnul 

Hristos l-a făcut pentru voi atunci când S-a făcut sărac, pentru ca 
prin sărăcia Lui voi să puteți intra în posesia bogățiilor veşnice. O, 
nu faceți ca îngerii să plângă din cauza indiferenței voastre față de 
greutatea veşnică de slavă care este la îndemâna voastră. Treziți- 
vă din letargia voastră; treziți fiecare capacitate pe care v-a dat-o 
Dumnezeu şi lucraţi pentru sufletele prețioase pentru care a murit 
Hristos. Aceste suflete, dacă sunt aduse în staulul lui Hristos, vor trăi 
în decursul veacurilor nesfârşite. Veţi plănui voi oare să faceți cât se 
poate de puțin pentru mântuirea lor, în vreme ce, asemenea omului 
cu un singur talant, vă investiţi mijloacele în pământ? Asemenea 
servului necredincios, acuzi tu oare pe Dumnezeu că seceră de unde 
nu a semănat şi strânge de unde n-a vânturat? 

Tot ceea ce eşti şi ai Îi aparţine lui Dumnezeu. Atunci, nu trebuie 
să spui din inimă: „Lotul vine de la Tine, şi din mâna Ta primim ce- 
Ti aducem'?. „Cinsteşte pe Domnul cu averile tale, şi cu cele dintâi 
roade din tot venitul tău.“ Pavel îi îndeamnă pe fraţii corinteni la 
binefacere creştină: „După cum sporiţi în toate lucrurile: în credinţă, 
în cuvânt, în cunoştinţă, în orice râvnă şi în dragostea voastră pentru 
noi, căutaţi să sporiţi şi în această binefacere“. În Epistola sa către 
Timotei, el spune: „Îndeamnă pe bogaţii veacului acestuia să nu se 
îngâmfe şi să nu-şi pună nădejdea în nişte bogății nestatornice, ci în 
Dumnezeu, care ne dă toate lucrurile din belşug, ca să ne bucurăm 
de ele. Îndeamnă-i să facă bine, să fie bogaţi în fapte bune, să fie 
darnici, gata să simtă împreună cu alţii, aşa ca să-şi câştige pentru 
vremea viitoare drept comoară o bună temelie, pentru ca să apuce 
adevărata viaţă“. 

Dărnicia nu este chiar aşa de naturală pentru noi, încât să câşti- 
găm această virtute aşa, din întâmplare. Ea trebuie să fie cultivată. 
Trebuie să hotărâm în mod deliberat că vom onora pe Dumnezeu 
cu toată averea noastră; şi apoi, trebuie să nu lăsăm ca ceva să ne 
ispitească să-L jefuim de zecimile şi darurile pe care I le datorăm. 
Noi trebuie să fim inteligenţi, sistematici şi să continuăm faptele de 
binefacere faţă de oameni şi exprimarea mulţumirii noastre faţă de 
Dumnezeu, pentru bunătatea Sa faţă de noi. Aceasta este o datorie 
prea sfântă pentru a fi lăsată la voia întâmplării sau controlată de sen- 
timente sau impulsuri. Noi trebuie să rezervăm cu regularitate ceva 
pentru cauza lui Dumnezeu, pentru ca El să nu fie jefuit de partea pe 
care o cere. Când ÎI jefuim pe Dumnezeu, ne jefuim pe noi înşine. 

Noi renunţăm la comoara cerului de dragul de a avea mai mult aici, 
pe pământ. Aceasta este o pierdere pe care nu ne putem permite să o 
susţinem. Dacă trăim în aşa fel, încât să putem avea binecuvântarea 
lui Dumnezeu, atunci vom avea mâna Sa binecuvântată şi prosperă 
cu noi, în problemele noastre trecătoare; dar, dacă mâna Sa este 
împotriva noastră, atunci El poate să înfrângă planurile noastre şi să 
facă să se împrăştie mult mai repede decât putem strânge. 

Mi-a fost arătat că situaţia din aceste două Conferinţe este, într- 
adevăr, neplăcută; dar Dumnezeu are multe suflete preţioase aici, 
pentru care manifestă o grijă plină de gelozie, şi nu va permite să fie 
înşelate şi duse în rătăcire. 


Credincioşie în lucrarea lui Dumnezeu 


Există talente preţioase în comunităţile din regiunile Oregon 
şi Washington; şi dacă ele ar fi fost dezvoltate printr-o activitate 
bine dirijată, acum ar fi suficienţi lucrători în aceste Conferinţe. O 
biserică vie este totdeauna o biserică lucrătoare. Adevărul este o 
putere şi aceia care văd forţa lui îl vor apăra cu îndrăzneală, fără să 
se teamă. Adevărul trebuie să fie priceput cu mintea, primit în inimă 
şi principiile lui introduse în caracter; apoi trebuie să se depună un 
efort continuu pentru a-i convinge şi pe alții să-l primească, căci 
Dumnezeu îi face responsabili pe oameni pentru modul în care 
folosesc lumina ce le-a fost dată. 

Dumnezeu cheamă tot poporul Său să-şi dezvolte capacităţile ce 
i-au fost date. Puterile mintale trebuie să fie dezvoltate în cel mai 
înalt grad; ele trebuie să fie întărite şi înnobilate, ocupându-se de 
adevărurile spirituale. Dacă minţii i se îngăduie să se ocupe aproape 
cu totul cu lucruri uşuratice şi cu problemele obişnuite ale vieţii de 
fiecare zi, ea va deveni, în armonie cu una din legile ei neschimbate, 
slabă şi uşuratică, frivolă şi lipsită de putere spirituală. 

Timpurile care vor pune la probă sufletele oamenilor sunt chiar în 
faţa noastră şi cei care sunt slabi în credinţă nu vor rezista încercării 
din acele zile primejdioase. Marile adevăruri ale descoperirilor lui 
Dumnezeu trebuie să fie studiate cu grijă, căci noi avem cu toţii 
nevoie de o inteligentă cunoaştere a Cuvântului lui Dumnezeu. Prin 
studierea Bibliei şi o zilnică comuniune cu Isus, vom ajunge să 
avem vederi clare şi bine conturate cu privire la responsabilitatea 
individuală şi cu privire la tăria de a rezista în ziua încercării şi 
ispitei. Acela a cărui viaţă este unită cu Hristos prin legături ce 
nu se văd va fi păstrat de puterea lui Dumnezeu, prin credinţă spre 
mântuire. 

Trebuie să ne gândim mai mult la lucrurile lui Dumnezeu şi 
mai puţin la problemele trecătoare. Cel lumesc, dacă îşi va folosi 
mintea în direcția amintită mai sus, va deveni tot atât de obişnuit 
cu Cuvântul lui Dumnezeu cum este în prezent cu lucrurile lumești. 

„Cercetaţi Scripturile“, spunea Domnul Hristos, „pentru că soco- 
tiţi că în ele aveţi viaţa veşnică, dar tocmai ele mărturisesc despre 
Mine.“ Creştinului i se cere să fie silitor în cercetarea Scripturilor, 
să citească mereu şi mereu adevărurile Cuvântului lui Dumnezeu. 
Ignorarea cu bună ştiinţă a acestui subiect pune în primejdie viaţa 
şi caracterul creştinului. Ea întunecă înţelegerea şi corupe cele mai 
nobile puteri. Aceasta este ceea ce aduce confuzie în viaţa noastră. 
Poporul nostru are nevoie să înţeleagă vocea lui Dumnezeu; are 
nevoie să aibă o cunoaştere sistematică a principiilor adevărului 
revelat, care-i va pregăti pe copiii lui Dumnezeu pentru ceea ce va 
veni asupra pământului şi-i va proteja să nu fie duşi în rătăcire de 
orice vânt de învăţătură. 

În curând, în lume vor avea loc mari schimbări şi toţi vor avea 
nevoie de o cunoaştere practică a lucrurilor lui Dumnezeu. Este 
lucrarea lui Satana aceea de a înmuia inima poporului lui Dumnezeu 
şi de a-i zdruncina credinţa. El încearcă pe toate căile să strecoare 
îndoieli şi să ridice semne de întrebare cu privire la poziţia, credinţa 
şi planurile oamenilor asupra cărora Dumnezeu a aşezat povara unei 
lucrări speciale şi care aduc la îndeplinire cu zel această lucrare. 
Deşi poate să fie mereu înfrânt, cu toate acestea, el îşi reînnoieşte 
atacurile, lucrând prin aceia care mărturisesc a fi umili şi temători 
de Dumnezeu şi care, după cât se pare, sunt interesaţi sau cred în 
adevărul prezent. Apărătorii adevărului se aşteaptă la o opoziţie 
aprigă şi crudă din partea vrăjmaşilor lor declaraţi, dar aceasta este 
mult mai puţin primejdioasă decât îndoielile exprimate în taină de 
aceia care se simt liberi să ridice semne de întrebare şi să găsească 
greşeli la ceea ce fac slujitorii lui Dumnezeu. Unii ca aceştia pot 
părea nişte oameni umili; dar se înşeală singuri şi îi înşeală şi pe alţii. 
În inima lor, aceştia sunt invidioşi şi bănuitori. Ei zdruncină credinţa 
poporului în aceia în care ei ar trebui să aibă încredere, cei pe care 
Dumnezeu i-a ales să facă lucrarea Sa; şi atunci când sunt mustraţi 
pentru atitudinea lor, consideră aceasta ca un atac la persoană. În 
timp ce spun că fac lucrarea lui Dumnezeu, în realitate, ei dau ajutor 
vrăjmaşului. 

Fraţilor, niciodată să nu îngăduiţi ca ideile cuiva să vă zdruncine 
credinţa cu privire la ordinea şi armonia care trebuie să existe în 
biserică. Mulţi dintre voi nu văd în mod clar lucrurile. Instrucţiunile 
cu privire la ordinea în serviciul de la sanctuar au fost scrise şi 

transmise pentru ca din ele să înveţe toţi cei care vor trăi pe pământ. 
Au fost aleşi oameni care să facă diferite părți ale lucrării de aşezare 
şi de strângere a cortului întâlnirii, iar dacă cineva se abătea în 
mod neglijent de la slujba lui şi punea mâna să facă lucrarea ce 
era încredinţată altuia, el trebuia să fie omorât. Noi slujim astăzi 
aceluiaşi Dumnezeu. Dar pedeapsa cu moartea a fost abolită; dacă n- 
ar fi fost desfiinţată, n-ar fi acum atât de multă neglijenţă şi dezordine 
în lucrarea pentru cauza Sa. Dumnezeul cerului este un Dumnezeu al 
ordinii şi de aceea le pretinde tuturor urmaşilor Săi să aibă rânduieli 
şi reguli şi să păstreze ordinea. Toți trebuie să înţeleagă în mod 
desăvârşit lucrarea lui Dumnezeu. 

Este un lucru nesigur să nutreşti îndoială în inimă, chiar şi pentru 
un moment. Seminţelor îndoielii pe care faraon le-a semănat atunci 
când a respins prima minune, li s-a îngăduit să crească şi ele au 
produs un seceriş atât de bogat, încât toate minunile săvârşite după 
aceea nu l-au putut convinge de faptul că poziţia sa era greşită. El a 
mers mai departe pe drumul lui, de la un anumit grad de neîncredere 
la altul, până când inima 1 s-a împietrit din ce în ce mai mult, până 
când a fost chemat să privească faţa rece, moartă, a primului său 
născut. 

Dumnezeu este la lucru şi noi nu facem nici jumătate din ceea 
ce trebuie făcut pentru a pregăti un popor care să stea în ziua în care 
Fiul omului Se va arăta. Vai de omul acela care va căuta chiar şi în 
cel mai mic grad să împiedice lucrarea pe care Dumnezeu o face. 
Noi trebuie să lucrăm pentru alţii; trebuie să încercăm să slăbim 
încrederea fraţilor noştri în comorile lor pământeşti; căci mulţi îşi 
vor vinde dreptul lor de întâi născuţi pentru viaţa veşnică în favoarea 
avantajelor lumești. Este cu mult mai bine să-i încurajăm să-şi facă 
o comoară în ceruri decât să-i auzim lamentându-se şi spunând: 
„Oamenii aceştia cer bani şi iau bani şi astfel se îmbogăţesc.“ Cât de 
plăcute sunt aceste cuvinte pentru cei lumeşti! Cum le mai întăresc 
ele curajul de a reţine de la Dumnezeu partea ce Îi aparţine şi care 
trebuie să-l fie înapoiată în zecimi şi daruri! Blestemul lui Dumnezeu 
va zăcea asupra acelora care nu-l dau ceea ce este al Lui. Să lucrăm 
în armonie cu Dumnezeu. Slujitorii Lui au o solie de dat celor ce 
iubesc banii; de ce să nu dea ei o bună şi puternică mărturie, aducând 
toate zecimile în tezaur, când Domnul Însuşi le-a dat exemplu? 

Religia lui Hristos supune spiritul egoist şi transformă mintea şi 
afecțiunile; ea aruncă în ţărână mândria oamenilor pentru ca numai 
Dumnezeu să fie înălţat. Aceasta este ceea ce-i lipseşte fratelui A. El 
are nevoie de o credinţă practică în Dumnezeu. El are nevoie să vadă 
şi să simtă măreţia de a sluji lui Hristos; are nevoie de principiul şi 
standardul creştin; are nevoie să-şi umple mintea cu făgăduinţele 
preţioase, avertizările, sfaturile şi amenințările Cuvântului lui Dum- 
nezeu; are nevoie să vadă importanţa faptului de a avea credinţă 
şi fapte corespunzătoare, pentru ca ele să poată reprezenta în mod 
demn, acasă şi în biserică, în afacerile lui, curăţia şi caracterul înalt 
al religiei. El trebuie să fie în legătură cu Hristos ca să poată avea 
putere spirituală. Legătura lui cu lumea şi cu influenţele vrăjmaşe 
spiritului adevărului are o putere mai mare asupra lui decât spiritul 
lui Hristos. Aici este primejdia; în cele din urmă, el va suferi nau- 
fragiul credinţei, dacă nu-şi schimbă cursul vieţii şi nu va avea o 
legătură fermă cu Izvorul luminii. 

Dacă interesul lui pentru lucrurile spirituale ar fi tot atât de 
mare cum este pentru cele lumești, consacrarea faţă de Dumnezeu 
ar fi totală; el s-ar arăta ca un adevărat discipol al lui Hristos şi 
Dumnezeu ar accepta şi ar folosi talentele care în prezent sunt cu 
totul folosite în serviciul lumii. Aceeaşi capacitate care este folosită 
în prezent pentru strângerea de averi este cerută pentru cauza lui 
Dumnezeu. Sunt necesari administratori în fiecare ramură a lucrării 
Sale, pentru ca aceasta să fie adusă la îndeplinire cu energie şi în 
ordine. Dacă un om are tact, este harnic şi plin de entuziasm, va 
avea succes în afacerile trecătoare şi aceleaşi calităţi, consacrate 
lucrării lui Dumnezeu, se vor dovedi de o îndoită eficienţă; căci 
puterea divină va fi combinată cu efortul omenesc. Cele mai bune 
planuri, în probleme temporare sau spirituale, se vor dovedi un eşec 
dacă executarea lor este încredinţată unor mâini fără experienţă şi 
incapabile. 

Aceia care-şi îngroapă talanţii în această lume nu sunt plăcuţi lui 
Dumnezeu. Toate puterile lor sunt consacrate strângerii de averi şi 
dorinţa aceasta de acumulare devine o pasiune. Fratele A. este un 
om activ şi el se mândreşte cu faptul că aduce la îndeplinire proiecte 
omeneşti. Dacă acelaşi interes, acelaşi tact şi aceeaşi ambiţie ar fi 
exercitate în lucrările Domnului, câte rezultate mari şi mai nobile nu 
s-ar realiza! Educaţia obţinută în afacerile lumeşti nu va fi de nici un 

ajutor în viaţa veşnică, pentru că în ceruri nu vor fi făcute asemenea 
afaceri, asemenea lucruri. Dacă însă capacităţile pe care Dumnezeu 
le-a dat sunt folosite spre slava Sa, pentru zidirea Împărăției Sale, se 
capătă o educaţie ce va fi luată în ceruri. 

Care este poziţia noastră în lumea aceasta? Noi suntem în timpul 
aşteptării. Dar perioada aceasta de timp nu trebuie cheltuită într-o 
închinare abstractă. Aşteptând, veghind şi lucrând în mod vigilent, 
toate acestea trebuie să fie continuate. Viaţa noastră nu trebuie să 
fie numai agitaţie, alergare şi întocmire de planuri în legătură cu 
lucrurile acestei lumi, cu preţul neglijării evlaviei personale şi a 
slujirii pe care Dumnezeu o cere. În timp ce nu trebuie să fim leneşi 
în lucrările sau afacerile noastre, trebuie să fim fierbinţi în spiritul 
nostru, slujind Domnului. Lampa sufletului trebuie să fie pregătită şi 
trebuie să avem uleiul harului în vase împreună cu lămpile noastre. 
Trebuie să se dea pe faţă precauţie pentru a preveni declinul spiritual, 
ca nu cumva ziua Domnului să ne surprindă asemenea unui hoţ. Ziua 
aceea nu trebuie să fie considerată a fi prea departe; ea este aproape 
şi nici un om nu poate spune, nici chiar în inima sa, cu atât mai puţin 
prin faptele sale: „Domnul meu întârzie să vină“, căci, făcând astfel, 
el va fi socotit asemenea celor ipocriţi şi necredincioşi. 

Am văzut că poporul lui Dumnezeu este în mare primejdie; mulţi 
dintre ei sunt preocupaţi de cele pământeşti; interesele şi afecțiunile 
lor sunt concentrate spre cele ale lumii acesteia. Exemplul lor nu 
este cel bun. Lumea este înşelată de drumul urmat de mulţi dintre cei 
care mărturisesc marile şi nobilele adevăruri. Răspunderea noastră 
este în armonie cu lumina dată, cu harul şi darurile revărsate. Asupra 
lucrătorilor ale căror talente, mijloace, ocazii oferite şi capacităţi 
sunt cele mai mari, zace cea mai grea răspundere. Dumnezeu îl 
cheamă pe fratele A. să-şi schimbe cursul vieţii sale, să-şi folosească 
talentele spre slava lui Dumnezeu, în loc să şi le degradeze prin 
urmărirea unor interese lumeşti, murdare. Acum este ziua sa, în care 
1 se mai acordă încredere; în curând va veni ziua socotelilor pentru 
el. 

Fratele A. mi-a fost prezentat ca reprezentând o clasă de oameni 
care sunt într-o poziție asemănătoare. Ei n-au fost niciodată indife- 
renți faţă de cele mai mici avantaje lumești. Prin afaceri inteligente, 
tact şi investiții pline de succes, adunând puţin câte puțin, ei au 
strâns avere. Făcând lucrul acesta, ei şi-au educat capacitățile într-un 


[277] 


[278] 


264 Mărturii pentru comunitate vol.5 


mod nepotrivit în raport cu dezvoltarea caracterului creştin. Viața 
lor nu Îi reprezintă în nici un fel pe Hristos; căci ei iubesc lumea şi 
câştigurile ei mai mult decât ÎI iubesc pe Dumnezeu sau adevărul. 
„Dacă iubeşte cineva lumea, dragostea Tatălui nu este în el“. 

Toate capacitățile pe care le au oamenii Îi aparțin lui Dumnezeu. 
Conformarea şi ataşarea de cele lumeşti sunt în mod categoric in- 
terzise în Cuvântul Său. Când puterea transformatoare a harului lui 
Dumnezeu este simțită lucrând asupra inimii, aceasta va face ca un 
om, care până acum a fost lumesc, să meargă pe căile bunătății. Cei 
care au în inimă hotărârea de a-şi strânge o comoară aici, în lumea 
aceasta, „cad în ispită, în laţ şi în multe pofte nesăbuite şi vătămă- 
toare, care cufundă pe oameni în prăpăd şi pierzare. Căci iubirea de 
bani este rădăcina tuturor relelor; şi unii, care au umblat după ea, 
au rătăcit de la credinţă; şi s-au străpuns singuri cu o mulţime de 
chinuri“. 

Fiecare membru al bisericii trebuie să simtă că are obligaţia 
sfântă să păzească cu stricteţe interesele cauzei lui Dumnezeu. Mem- 
brii bisericii sunt răspunzători pentru starea ei frământată şi descura- 
jată, prin care sunt dezonorate cele mai sacre adevăruri încredințate 
omului. Nu există nici o scuză pentru această stare de lucruri. Isus a 
deschis fiecăruia o cale prin care pot fi obținute înţelepciunea, harul 
şi puterea. El este exemplul nostru în toate lucrurile şi nimic nu va 
abate mintea de la principalul obiectiv al vieţii, care este acela de a 
avea pe Hristos în suflet, topind şi supunând inima. Când acesta este 
cazul, fiecare membru al bisericii, fiecare mărturisitor al adevărului 
va fi asemenea lui Hristos în caracter, în cuvinte şi în fapte. 

Unii care au fost canale de lumină, ale căror inimi s-au bucurat de 
preţioasa lumină a adevărului, au lepădat acest adevăr, asemănându- 
se lumii. În felul acesta, ei au pierdut spiritul sacrificiului de sine 
şi puterea adevărului şi au depins pentru fericirea lor de lucrurile 
nesigure ale lumii. Aceştia sunt în mare primejdie. Bucurându-se 
cândva de lumină, ei vor fi lăsaţi într-un întuneric total, în afară 
de cazul în care vor strânge degrabă razele ce încă mai strălucesc 
asupra lor şi se vor întoarce la Domnul în pocăință şi mărturisire. 
Noi trăim o zi primejdioasă, când rătăcirea şi înşelăciunea îi cuprind 
pe oameni. Cine va avertiza lumea, cine le va arăta o cale mai bună, 
dacă nu aceia care au avut lumina adevărului şi au fost sfințiți prin 
ea şi care vor lăsa ca lumina lor să lumineze, pentru ca şi alţii, 

văzând faptele lor bune, să-l dea slavă lui Dumnezeu? Aş dori să 
pot imprima asupra tuturor primejdia în care se află, de a pierde 
cerul. Una este să te alături bisericii şi cu totul alt lucru este legătura 
cu Hristos. Nu toate numele trecute în registrele comunităţilor sunt 
trecute şi în cartea vieţii Mielului. Mulţi, deşi par a fi credincioşi 
sinceri, nu păstrează o legătură vie cu Hristos. Ei s-au înscris, şi-au 
trecut numele în registru, dar lucrarea lăuntrică a harului nu este 
adusă la îndeplinire în biserică. Ca rezultat al acestei situaţii, ei nu 
sunt fericiţi şi le este greu să-l slujească lui Dumnezeu. 

„Cu ce judecată judecaţi, veţi fi judecaţi.“ Aduceţi-vă aminte că 
fraţii voştri sunt creaturi slabe, asemenea vouă, şi privesc la greşelile 
şi rătăcirile lor cu aceeaşi milă şi îngăduinţă pe care aţi dori ca ei 
să le manifeste faţă de voi. Ei nu trebuie să fie urmăriţi şi defectele 
lor n-ar trebui trâmbiţate, pentru ca lumea să jubileze la aflarea 
lor. Aceia care îndrăznesc să facă acest lucru s-au urcat pe scaunul 
de judecată şi s-au făcut singuri judecători, în timp ce au neglijat 
grădina propriilor lor inimi şi au îngăduit buruienilor otrăvitoare să 
aibă întâietate în dezvoltarea lor. 

Fiecare dintre noi avem pe rol un dosar la tribunalul cerului. Ca- 
racterul este cântărit în balanţa Sanctuarului şi trebuie să fie dorinţa 
arzândă a tuturor, de a umbla în umilinţă şi cu multă grijă, ca nu 
cumva, neglijând să lase ca lumina lor să lumineze lumea, să cadă 
din harul lui Dumnezeu şi să piardă tot ce este de valoare. Toate 
neînțelegerile, toate deosebirile şi găsirea de greşeli trebuie date la 
o parte, împreună cu orice vorbire de rău şi amărăciune; bunătatea, 
dragostea şi împreuna simţire unul faţă de altul trebuie să fie nutrite, 
pentru ca rugăciunea Domnului Hristos ca urmaşii Săi să fie una, 
aşa cum El este una cu Tatăl, să fie ascultată. Armonia şi unitatea 
bisericii sunt scrisorile de acreditare pe care aceştia le prezintă lumii, 
că Isus este Fiul lui Dumnezeu. O reală convertire va duce totdeauna 
la o adevărată iubire pentru Isus şi pentru toţi aceia pentru care a 
murit El. 

Cei care fac tot ce pot pentru Dumnezeu, care sunt credincioşi 
şi zeloşi în a face bine celor din jur vor primi binecuvântarea lui 
Dumnezeu asupra eforturilor lor. Un om poate face o slujire efec- 
tivă pentru Dumnezeu, deşi el nu este capul sau inima trupului lui 
Hristos. Slujirea reprezentată în Cuvântul lui Dumnezeu prin mână 
sau picior, chiar aşa umile cum sunt, nu este lipsită de importanţă. 

Nu măreţia lucrării, ci iubirea cu care este făcută, motivul care de- 
termină acţiunea, aceasta determină valoarea ei. Există o lucrare 
de făcut pentru vecinii noştri şi pentru aceia cu care ne asociem. 
Nu avem libertatea de a înceta lucrarea noastră plină de răbdare şi 
cu rugăciune pentru suflete, atâta vreme cât mai sunt unii în afara 
corăbiei siguranţei. În acest război nu există excepţii. Suntem ostaşi 
ai lui Hristos şi avem obligaţia de a veghea, ca nu cumva vrăjmaşul 
să câştige teren şi să-şi asigure pentru slujba sa suflete pe care le 
putem câştiga pentru Hristos. 

Ziua încrederii şi a responsabilităţii este a noastră; avem o lu- 
crare de făcut pentru Dumnezeu. Comunitatea din___devine, în mod 
treptat, rece şi nereligioasă. Este mult de făcut pentru membrii ei 
în mod individual. O mare lumină a strălucit pe calea lor. Pentru 
aceasta, ei vor fi făcuţi răspunzători. Domnul Hristos a spus: „Voi 
sunteţi lumina lumii; voi sunteţi sarea pământului“. Ei au nevoie 
de o profundă lucrare a harului în inimile lor. Trebuie să aibă loc o 
schimbare mai înainte ca Dumnezeu să-i binecuvânteze. Sunt foarte 
mulţi mărturisitori formali. O năzuinţă egoistă spre câştig eclipsează 
moştenirea cerească. Dacă Împărăţia cerului are întâietate, nobila 
integritate va străluci în viaţă şi în caracter. De aceasta are nevoie 
fratele A, ca să exercite o influenţă spre bine. Lui îi place să umble 
cu banii şi să-i vadă cum se adună, folosindu-i într-un fel sau altul. 
Mintea şi sentimentele sale sunt absorbite în proiecte lumești. El 
este beat de grijile acestei vieţi; adică este atât de prins în afaceri, 
încât nu mai poate să se gândească în mod raţional şi inteligent la 
lucrurile lui Dumnezeu. Viziunea sa este întunecată de iubirea de 
bani. Adevărul trebuie să pătrundă adânc în inima sa şi să aducă 
roade în viaţa sa particulară şi publică. 

Fratele A. s-a scuzat că n-a studiat Scripturile pentru că era om 
de afaceri. Dar pentru unul care este presat de problemele şi grijile 
afacerilor, Scripturile vor fi o sursă de tărie şi siguranţă. Un astfel 
de om are o mai mare nevoie de lumina ce vine din Cuvântul lui 
Dumnezeu, de sfaturile şi avertizările lui, decât dacă n-ar fi fost 
aşezat într-o poziţie aşa de primejdioasă. Dacă fratele A. ar da pe 
faţă în lucrurile lui Dumnezeu aceeaşi prudenţă şi acelaşi tact pe 
care le are în afaceri, ar avea rezultate binecuvântate. Dacă el crede 
că Dumnezeu este mulţumit de el în timp ce îşi foloseşte talentul şi 
energia aproape în întregime slujirii lui Mamona, el se înşeală teribil. 

Domnul Hristos spunea: „Nimeni nu poate sluji la doi stăpâni, căci 
sau va urt pe unul şi va iubi pe celălalt; sau va ţinea la unul, şi va 
nesocoti pe celălalt: Nu puteţi sluji lui Dumnezeu şi lui Mamona“. 
Dacă fratele A. continuă să subordoneze lucrurile veşnice intereselor 
acestei lumi, pasiunea sa pentru strângerea de averi va creşte în mod 
sigur, până când va domina principiul şi va fi atât de orbit de bunurile 
acestei lumi, încât nu va fi în stare să deosebească ceea ce este sfânt 
de ceea ce este profan. 

Fratele A. are o puternică influenţă asupra minţii fraţilor lui; 
în mare măsură, ei văd lucrurile prin prisma vederilor sale. El are 
nevoie să-şi îmbunătăţească sănătatea sa spirituală şi să fie înţelept 
în lucrurile lui Dumnezeu. El ar trebui să înceapă să manifeste 
interes şi consacrare în lucrurile cereşti şi să-şi educe în aşa fel 
puterile, încât ele să fie puse în slujba cauzei lui Dumnezeu. El are 
nevoie de armura neprihănirii cu care să stingă săgețile arzătoare ale 
vrăjmaşului. El nu va putea obţine mântuirea, decât dacă are loc o 
schimbare hotărâtă în obiectivele şi scopurile vieţii sale şi dacă va 
manifesta în mod continuu în viaţa sa lucrurile spirituale. 

Dumnezeu îi cheamă în mod individual pe membrii comunități- 
lor din aceste două Conferinţe să se trezească şi să se convertească. 
Fraţilor, atitudinea voastră lumească, neîncrederea şi murmurarea 
v-au aşezat într-o astfel de poziţie, încât va fi nespus de dificil pen- 
tru oricine să lucreze printre voi. În timp ce preşedintele vostru îşi 
neglijează lucrarea şi nu-şi îndeplineşte datoria, atitudinea voastră 
n-a fost aceea care să-l încurajeze. Cel care are autoritate trebuie 
să-şi îndeplinească obligațiile ca un om al lui Dumnezeu, mustrând, 
îndemnând, încurajând după cum este cazul, indiferent dacă voi pri- 
miţi sau respingeţi mărturia lui. Dar el s-a descurajat repede şi v-a 
lăsat fără ajutorul pe care un slujitor credincios al Domnului Hris- 
tos trebuie să-l dea. El a greşit, neţinând pasul cu ocaziile deschise 
de providenţa lui Dumnezeu, nearătându-vă datoria ce vă revine 
şi neînvăţându-vă cele cu privire la cerinţele timpului; dar negli- 
jenţa slujitorului nu trebuie să vă descurajeze şi să vă facă să vă 
scuzaţi pentru neglijarea datoriei. Este nevoie de mai multă energie 
şi credincioşie din partea voastră. 

Făgăduind, dar neîmplinind 


Unii din voi vă împiedicaţi de angajamentele voastre. Duhul 
Domnului a venit în adunarea din _ ca răspuns la rugăciune şi, 
în timp ce inimile voastre erau înmuiate sub influenţa Lui, v-aţi 
luat în mod solemn un angajament. În timp ce torentele mântuirii se 
revarsă asupra inimilor voastre, aveţi sentimentul că trebuie să urmaţi 
exemplul Lui, care mergea din loc în loc făcând bine şi care Şi-a dat 
cu bucurie viaţa ca să răscumpere pe om din păcat şi degradare. Sub 
influenţa inspiratoare a cerului, aţi văzut că egoismul şi caracterul 
lumesc n-au fost în conformitate cu caracterul creştin şi că nu puteţi 
trăi pentru voi înşivă şi să fiţi totuşi asemenea Domnului Hristos. Dar 
când influenţa iubirii şi a milei Sale abundente n-a fost simțită într-un 
mod atât de marcant în inimile voastre, voi v-aţi retras angajamentele 
solemne şi Dumnezeu şi-a îndepărtat binecuvântarea Sa de la voi. 

Necazuri au venit asupra unora. Recoltele lor au fost proaste, aşa 
că nu şi-au putut onora angajamentul; iar alţii au ajuns în situaţii 
neplăcute. Apoi, desigur, nu se putea aştepta ca ei să plătească ceea 
ce au făgăduit. Dar dacă nu murmurau şi nu-şi întorceau inimile de 
la ceea ce au făgăduit, Dumnezeu ar fi lucrat în favoarea lor şi ar fi 
deschis căi prin care fiecare ar fi putut să împlinească angajamentul 
luat. Ei n-au aşteptat în credinţă, bazându-se pe Dumnezeu ca să 
deschidă căi, astfel încât să-şi poată împlini angajamentele luate. 
Unii au avut mijloace la îndemâna lor; şi dacă ar fi avut aceeaşi 
dispoziţie ca atunci când au făgăduit solemn şi dacă I-ar fi dat lui 
Dumnezeu zecimea şi darurile pe care El le-a împrumutat în scopul 
acesta, ei ar fi fost binecuvântaţi. Dar Satana a venit cu ispitele lui 
şi a făcut pe unii să pună sub semnul întrebării motivele şi spiritul 
care l-au inspirat pe slujitorul lui Dumnezeu în prezentarea apelului 
pentru strângerea de mijloace. Unii au avut sentimentul că au fost 
înşelaţi şi escrocaţi. În sinea lor, ei au respins angajamentul lor 
solemn şi tot ce au făcut după aceea a fost făcut cu reţinere, şi din 
cauza aceasta n-au fost binecuvântaţi. 

În parabola talanţilor, omul căruia i s-a încredinţat un talant a 
dat pe faţă un spirit de invidie şi împotrivire şi a ascuns banii, pentru 
ca stăpânul său să nu aibă nici un profit de la el. Când stăpânul i-a 
cerut socoteală de isprăvnicia sa, el şi-a scuzat neglijenţa, aruncând 
vina asupra stăpânului său: „Doamne, am ştiut (el mărturisea că 

îl cunoaşte pe stăpânul său ) că eşti un om aspru, care seceri de 
unde n-ai semănat şi strângi de unde n-ai vânturat; mi-a fost teamă 
(pentru că toate aceste îmbunătăţiri nu trebuie să le fac eu, dar tu mi 
le pretinzi), şi m-am dus de ţi-am ascuns talantul în pământ; iată-ţi ce 
este al tău!“ Stăpânul său i-a răspuns: „Rob viclean şi leneş! Ai ştiut 
că secer de unde n-am semănat, şi că strâng de unde n-am vânturat; 
prin urmare, se cădea ca tu să-mi fi dat banii la zarafi şi, la venirea 
mea, eu mi-aş fi luat înapoi cu dobândă ce este al meu. Luaţi-i dar 
talantul şi daţi-l celui ce are zece talanţi. Pentru că celui ce are i 
se va da, şi va avea de prisos (căci am încredere în el, ştiind că va 
folosi bine ce 1-a fost încredinţat); dar de la cel ce n-are (care s-a 
temut să se încreadă în Mine) se va lua şi ce are. (ÎL voi deposeda de 
ceea ce pretinde că este al lui; el va pierde orice drept de a se avea 
încredere în el; îi voi lua talanţii şi îi voi da aceluia care îi va pune 
la schimbător, înmulţindu-i.) Iar pe robul acela netrebnic, aruncaţi-l 
în întunericul de afară; acolo va fi plânsul şi scrâşnirea dinţilor“. 

Spiritul manifestat de fraţi cu privire la angajamentul lor solemn 
a fost foarte ofensator pentru Dumnezeu. Dacă ar fi văzut cauza lui 
Dumnezeu prosperând în câmpurile în care s-a intrat deja, ei ar fi 
avut cu totul alte sentimente. Nici o înşelăciune nu s-a folosit în cazul 
lor şi acuzaţia de înşelăciune pe care ei au adus-o a fost împotriva 
Duhului Sfânt al lui Dumnezeu, şi nu asupra slujitorului pe care El 
l-a trimis. Dacă ar fi luat poziţia cea bună în această problemă, dacă 
ar fi nutrit spiritul care l-a inspirat să facă acea făgăduinţă solemnă, 
fratele A. n-ar fi avut o atitudine atât de nebinevoitoare să investească 
în cauza lui Dumnezeu. Dar el s-a gândit cât de mult putea face cu 
aceste mijloace dacă le investea în afaceri lumești. Avariţia, spiritul 
lumesc şi lăcomia sunt defecte de caracter care se opun exercitării 
dărniciei creştine. Apostolul spune: „Să nu fiţi iubitori de bani“. 
Mulţumiţi-vă cu ce aveţi, căci El Însuşi a zis: „Nicidecum n-am să 
te las, cu nici un chip nu te voi părăsi“. 

Era clar că mulţi dintre cei ce au făcut o juruinţă solemnă n-au 
credinţă şi nu consideră că sunt greşiţi. Ei vorbesc despre ea, se 
ocupă de ea, până când li se pare că devine o realitate. Consideră că 
nu trebuie să ajute Conferinţa Generală, susţinând că ei trebuie să 
aibă mijloace pe care să le folosească în câmpul lor. Domnul a lucrat 
pentru ei după credinţa lor limitată. Satana, care le-a ţinut mintea în 
înşelăciune, i-a făcut să creadă că au făcut un lucru generos atunci 


[283] 


[284] 


[285] 


270 Mărturii pentru comunitate vol.5 


când au trimis mijloace Conferinţei Generale, când, cercetând lucru- 
rile, realitatea ne arată că ei încă mai au mult de înapoiat Conferinţei 
din suma ce s-a cheltuit cu trimiterea de lucrători şi ajutarea lor în 
diferite feluri pentru ca să înceapă lucrarea şi s-o ducă mai departe. 
Şi totuşi, aceste persoane au fost supărate, nemulţumite şi nefericite 
şi au apostaziat, s-au îndepărtat de Dumnezeu, pentru că au gândit 
că fac lucruri aşa de mari. Aceasta nu face decât să ne arate ce 
înşelăciune teribilă poate să vină asupra minţii atunci când aceasta 
nu este sub controlul deosebit al Duhului lui Dumnezeu. Îndoiala, 
suspiciunile şi prejudecățile lor cu privire la Conferinţa Generală au 
fost inspirate de Satana. Cauza lui Dumnezeu este aceeaşi în lumea 
întreagă. Fiecare ramură a lucrării Îl are în centru pe Hristos. Nici o 
parte a câmpului nu este independentă de restul lucrării. 

Scumpi fraţi, voi i-ați îngăduit lui Satana să intre în inima voastră 
şi el nu o va părăsi niciodată pe deplin, până când nu vă pocăiţi 
de îndoielile rele şi de neîmplinirea făgăduinţelor voastre solemne. 
Solul lui Dumnezeu a fost insultat şi acuzat că pune asupra poporului 
greutăţi excesiv de mari. Dumnezeu a fost nemulţumit de fratele 
B. pentru că el n-a dat o mărturie hotărâtă împotriva a tot felul de 
lucruri de felul acesta şi nu v-a arătat păcatul vostru aşa cum era el 
în realitate. 

„Dacă ai făcut o juruinţă lui Dumnezeu, nu zăbovi s-o împlineşti, 
căci Lui nu-l plac cei fără minte; de aceea împlineşte juruinţa pe 
care ai făcut-o. Mai bine să nu faci nici o juruinţă, decât să faci o 
juruinţă şi să n-o împlineşti. Nu lăsa gura să te bage în păcat şi nu 
zice înaintea trimisului lui Dumnezeu: «M-am pripit». Pentru ce să 
Se mânie Dumnezeu din pricina cuvintelor tale, şi să nimicească 
lucrarea mâinilor tale?“ 

Problema este prezentată aici în adevărata ei lumină. Lucrarea ta 
a fost făcută înaintea îngerului lui Dumnezeu. Cuvintele tale nu au 
fost auzite numai de oameni, ci şi de îngerul lui Dumnezeu, şi te mai 
întrebi de ce S-a supărat Dumnezeu pe tine? Te mai miri de faptul 
că El nu te-a binecuvântat şi nu te-a făcut în stare să-ţi împlineşti 
juruinţa? Când ai bombănit şi ai murmurat şi ţi-ai retras juruinţele, 
când ai considerat că slujitorii lui Dumnezeu te-au înşelat şi au 
obținut prin stoarcere juruinţele tale, ceea ce nu era drept, vrăjmaşul 
a jubilat. Dacă ai putea vedea situaţia ta aşa cum este, n-ai mai face 
nimic asemănător ca scuză pentru starea în care eşti. Fii atent să 

nu rosteşti un cuvânt care să scadă influența solilor lui Dumnezeu. 
Poate că uneori au fost prea multe solicitări pentru obținerea de 
mijloace. Dar când lumina şi dragostea lui Isus iluminează inimile 
urmaşilor Săi, nu va fi nici o ocazie, nu va exista nici o situaţie 
în care să se solicite, să se cerşească banii sau slujirea lor. Când 
ei devin una cu Isus şi îşi dau seama că nu sunt ai lor, că au fost 
cumpăraţi cu un preţ şi sunt proprietatea Domnului, şi că tot ceea 
ce au le este numai încredinţat lor, ca administratori, atunci, cu o 
inimă plină de bucurie, întorc lui Dumnezeu ceea ce este al Lui. 
Domnul nu va accepta o jertfă, un dar care nu este făcut de bunăvoie, 
ci murmurând. Cu sentimentele pe care le aveţi acum, nu va fi nici 
o virtute în a continua să faceţi juruinţe. Când vă veţi reveni din 
această cursă a vrăjmaşului, când veţi reface breşa care s-a făcut şi 
vă veţi da seama că nevoile lucrării lui Dumnezeu continuă să existe, 
aşa cum binecuvântările sale continuă să fie date fiilor oamenilor, 
atunci faptele voastre vor fi pe măsura credinţei şi veţi primi o bogată 
binecuvântare din partea Domnului. 

Influenţa necredinţei 


Comunitatea din __a apostaziat, s-a îndepărtat mult de Dum- 
nezeu. Nu mai este deloc o stare de sănătoasă prosperitate acolo. 
Fiecare membru al comunităţii are propriile lui poveri şi descurajări 
de purtat, dar ar fi trebuit să poarte toate acestea şi să-şi păstreze 
viu sufletul înaintea lui Dumnezeu, fără să slăbească pe alții din 
comunitate. El ar fi întărit comunitatea, în loc să o slăbească. Fratele 
C. n-a luat poziţia de a întări propria sa credinţă sau pe aceea a co- 
munităţii. El a continuat să acţioneze de partea vrăjmaşului, pentru a 
demoraliza şi descuraja. Satana încurajează continuu la necredinţă. 
El notează greşelile şi scăderile celor ce mărturisesc că sunt urmaşi 
ai lui Hristos şi reproşează în mod dispreţuitor îngerilor lui Dum- 
nezeu pentru ele. El este un acuzator al fraţilor şi va influenţa pe 
cât mai mulţi cu putinţă să facă acelaşi lucru. Aceia care îşi asumă 
sarcina de a se uita în grădina vecinului, în loc să privească propria 
lor bucată de pământ, vor găsi propriile lor grădini atât de pline de 
bălării, încât fiecare plantă prețioasă va fi sufocată. 

Fratele C. nu este într-o poziţie în care să fie lumina lumii. O, nu; 
el este un fiu al întunericului. Veşnicia va arăta faptul că cuvintele 
lui nechibzuite au plantat seminţele ridicării de întrebări, îndoielii 
şi căutării de greşeli în multe minţi şi că influenţa sa a îndepărtat 
multe suflete de la adevăr. El a admis astfel să devină un canal al 
întunericului, să transmită neîncredere şi descurajare asupra minţii. 
Lui Dumnezeu nu-l place de el. Sufletul său a devenit din ce în ce 
mai puţin sensibil faţă de influenţa Duhului lui Dumnezeu. Nu are 
decât puţină credinţă; şi cum poate să fie altfel, când, prin cuvintele 
sale, el nu face altceva decât să se întărească în necredinţă? În timp 
ce sugerează îndoială, în loc să lase ca razele preţioase ale luminii 
să strălucească asupra altora, el dă ajutor vrăjmaşului în lucrarea 
acestuia. Acest spirit îl face să fie aproape un necredincios; şi dacă 
nu va face o întoarcere sinceră, cinstită, va deveni un necredincios. 

Fratele C. este nechibzuit în cuvinte şi acţiuni. Cuvinte fără 
rost, pentru care va trebui să dea socoteală în ziua cea mare a lui 

Dumnezeu, sunt aproape continuu pe buzele lui. El se aşează pe 
terenul lui Satana şi, ca rezultat, nu are Spiritul lui Hristos. El va 
vedea uneori că a făcut o mare greşeală, că pierde clipe preţioase, 
de aur, pe care ar fi putut să le folosească pentru curățirea propriei 
sale inimi. El culege defectele altora, în timp ce trăieşte în aceleaşi 
greşeli; aceasta înseamnă să mori de foame în sens spiritual. Orice 
reînviorare aduce în biserică persoane care nu sunt convertite în mod 
real. Ei ţin adevărul, dar numai cu numele, fără să fie sfințiți prin 
influenţa lui cea dulce. Fiind lipsiţi de har, ei sunt egoişti, împietriţi 
şi neînduplecaţi. Pe astfel de persoane nu te poţi bizui niciodată. Ei 
vor face şi vor spune totdeauna lucruri care sunt contrare credinţei 
noastre. Comunitatea care are o astfel de povară asupra ei merită 
să fie compătimită. Lumea este în opoziţie cu biserica şi Satana şi 
îngerii lui sunt în continuu război cu ea. De aceea, defectele acestor 
membri nevrednici sunt ţinute ostentativ înaintea acelora care sunt 
tari în credinţă. 

Cei care cred adevărul trebuie să fie hotărâți să ajute, şi nu să 
fie o piedică pentru cei puţini din __, care se luptă cu descurajarea. 
Membrii bisericii ar trebui să aibă grijă, cu gelozie, ca vrăjmaşii 
credinţei noastre să nu aibă cumva ocazia să triumfe asupra stării lor 
de decădere şi lipsită de viaţă. Unii şi-au irosit influenţa, când, cu 
puţină lepădare de sine, cu seriozitate şi zel, ar fi putut să fie o putere 
de partea binelui. Acest zel nu va veni fără efort, fără o luptă sinceră. 
Dacă numai trei suflete credincioase ar rămâne în comunitatea __, 
acestea vor fi, dacă sunt legate de Dumnezeu,canale vii de lumină, şi 
El va adăuga atunci altele la numărul lor. Dumnezeu a ridicat stegari 
în __. Unii s-au mutat, alţii au murit, dar alţii au murit din punct de 
vedere spiritual; slujirea lor este închinată lui Satana. Ei nu-şi dau 
seama că acel „curând“ vine când rapoartele lor din cărțile cerului 
vor fi puse în balanţă şi când lucrarea fiecărui om va fi dată pe faţă, 
arătându-se aşa cum este. 

Să nu uităm că fiecare trebuie să fie judecat după faptele lui. 
Când, în ziua socotelilor finale, raportul vieţii tale va fi deschis 
înaintea ta, cum vei sta atunci, fratele meu care te îndoieşti şi îi acuzi 
pe fraţi? „Cuvintele voastre sunt aspre împotriva Mea, zice Domnul. 
Şi mai întrebaţi: «Ce-am spus noi împotriva Ta?» Aţi zis: «Degeaba 
slujim lui Dumnezeu; şi ce am câştigat dacă am păzit poruncile 
Lui şi am umblat trişti înaintea Domnului oştirilor».“ Acesta a fost 

limbajul vorbirii tale; căci „din prisosul inimii vorbeşte gura“. In 
funcţie de cuvintele tale vei fi îndreptăţit sau condamnat. Acuzarea 
fraților este lucrarea în care Satana s-a angajat de la căderea sa. Ai 
descurajat comunitatea, care şi aşa avea puţin curaj. Ai prezentat 
adevărul într-o lumină ce este neplăcută aproape din toate punctele 
de vedere, împotriva căreia se pot ridica obiecţiuni. Aceasta este 
lucrarea pe care o face Satana. Nu ai de ce să fii mândru de cuvintele 
tale; căci ele vor aduce nedumerire, ruşine şi disperare, în ziua când 
fiecare om va primi după faptele făcute în trup. 

Soţia ta a auzit expresiile tale, expresii ale întunericului, până 
când a ajuns să fie modelată, în mare măsură, după ideile tale. Te- 
merea de Domnul este aproape cu totul înlăturată de la amândoi. 
Voi semănaţi acum seminţele necredinţei şi ele vor aduce în curând 
un rod bogat, secerând ceea ce nu vă va aduce nici o satisfacţie. 
V-aţi pus la dispoziţia vrăjmaşului, pentru a fi instrumentul lui în 
ducerea sufletelor la îndoială şi necredinţă. Toată lucrarea voastră 
a fost aceea de a împrăştia sufletele de la Hristos. Voi vă făliți cu 
asprimea voastră, cu talentul vostru de a produce confuzie. Consi- 
deraţi acest lucru ca fiind o dovadă de inteligenţă; dar este acelaşi 
fel de inteligenţă pe care o are şi prinţul întunericului şi veţi primi 
aceeaşi răsplată pe care el o va avea pentru intensa lui activitate şi 
ascuţime a minţii. Tendinţa acestui veac este spre necredinţă, spre a 
trata cu uşurinţă evlavia şi adevărata religie. Acesta este planul lui 
Satana, şi atunci când îţi supui puterile necredinţei, eşti dus în robie 
de înşelăciunile lui, pentru a face lucrarea lui. 

Soţia ta va avea o luptă grea de dus pentru a birui înşelăciunile 
vrăjmaşului, pentru a birui propriile ei defecte de caracter şi a aduce 
toate puterile ei în supunere de voinţa lui Dumnezeu, fixându-şi bine 
piciorul pe platforma adevărului veşnic. Din fire nu este evlavioasă 
şi tu ai pus în faţa ei lucruri într-o lumină atât de neclară, încât 
este lăsată în nesiguranţă, fără o ancoră. Ea nu găseşte o adevărată 
mulţumire în credinţă şi nădejde pentru că nu are o cunoaştere 
inteligentă a adevărului. Este foarte mult afectată de atmosfera de 
necredinţă pe care o respiră şi, dacă va fi pierdută, sângele ei va fi 
pe hainele tale. 

Tu faci tot atât de sigur lucrarea lui Satana cum o face în mod 
deschis oricare din agenţii lui. Îndoielile pe care le-ai adus în multe 

minți vor da roade. Secerişul tău este copt pentru strângerea finală a 

roadelor. Vei fi atunci mândru de ele? [289] 
Te poți întoarce la Dumnezeu; poți găsi linişte şi odihnă la El. 

Dar te-ai învățat atât de mult să critici, să întorci şi să răsuceşti totul 

într-o lumină falsă, încât se cere o rugăciune fierbinte şi o continuă 

veghere pentru a înfrânge obiceiul care a devenit a doua ta natură. 

Inima mea tânjeşte după tine şi familia ta. Domnul este nemulţumit 

de tine; El este zilnic îndurerat. Tu trebuie să fii pe deplin convertit, 

un om transformat, sau, de nu, nu vei avea niciodată darul vieţii 

veşnice. 

Fratele D. mi-a fost prezentat ca făcând o lucrare pe care, în ziua 
Judecăţii, va dori să nu o fi făcut niciodată. El nu este corect în toate 
punctele de credinţă şi în mod încăpățânat îşi menţine poziţiile lui 
greşite. El este un acuzator al fraţilor. Nu numai că gândeşte rău 
despre aceia pe care Dumnezeu i-a ales ca lucrători în lucrarea Sa, 
dar spune şi altora aceste gânduri rele ale lui. Nu s-a conformat 
regulii biblice şi n-a discutat cu fraţii din poziţii de răspundere; cu 
toate acestea, el găseşte greşeli la toţi. 

Scuza ce se aduce în dreptul său este: „O, fratele D. este un om 
aşa de bun! Este un model de amabilitate şi bunăvoință şi este gata să 
ajute oriunde“. Fratele D. are trăsături de caracter deosebite. Nu are 
o prea mare iscusinţă ca predicator, dar poate fi un lucrător zelos şi 
credincios. Vrăjmaşul şi-a făcut loc în inima lui datorită părerii bune 
despre el însuşi. N-ar trebui să aibă despre el păreri mai bune decât 
s-ar cuveni, n-ar fi trebuit să îndrăznească să folosească reputaţia 
fraţilor lui, aşa cum a făcut. Prin dispoziţia lui de a strânge şi apoi de 
a duce mai departe rapoarte neadevărate, el s-a interpus între oameni 
şi solia pe care Dumnezeu le-a dat-o slujitorilor Săi să le-o transmită, 
pentru a-i pregăti să stea în ziua cea mare a Domnului. Trăsăturile 
lui bune de caracter l-au făcut şi mai primejdios, căci astfel a avut 
influenţă. Oamenii au considerat că ceea ce a spus este chiar aşa. 
Dacă ar fi fost o persoană imorală sau certăreaţă, n-ar fi reuşit să 
câştige încrederea atât de multor persoane. 

Modul de lucru al fratelui D. face ca atitudinea sa să îndrep- 
tăţească să fie condamnat, căci este o mare ofensă la adresa lui 
Dumnezeu. Dacă el şi-ar fi manifestat simţămintele în mod deschis, 
dacă ar fi spus în public ceea ce spunea în particular, nimeni nu 
s-ar fi gândit să-l trimită să lucreze în cadrul Conferinţei. În timp ce 
lucrează sub auspiciile ei, fraţii au tot dreptul să considere că părerile 
lui sunt corecte. Şi în felul acesta, influenţa lui a fost o putere spre 
rău. Sunt unii care n-ar fi avut niciodată suspiciuni în dreptul fraţilor 
lor sau n-ar fi gândit rău despre ei, dacă n-ar fi fost cuvintele rostite 

de fratele D. El a călăuzit mințile pe un drum care, dacă este urmat, 
va sfârşi în răzvrătire şi pierderea sufletului. El trebuie să dea masca 
la o parte; aceasta este lucrarea pe care bunul nostru frate trebuie să 
o facă. 

Domnul mi-a arătat acest lucru în adevărata lui lumină. Inima 
fratelui D. nu stă bine. Ea este plină de amărăciune, mânie, gelozie 
şi bănuieli rele şi are nevoie să fie curățită. Dacă el nu-şi schimbă în 
totul comportarea, în curând va fi un om pierdut. Fa-cerea de bine, 
sau dragostea, „este îndelung răbdătoare, este plină de bunătate; 
dragostea nu pizmuieşte; dragostea nu se laudă, nu se umflă de 
mândrie, nu se poartă necuviincios, nu caută folosul său, nu se mânie, 
nu se gândeşte la rău, nu se bucură de nelegiuire, ci se bucură de 
adevăr, acoperă totul, crede totul, nădăjduieşte totul, suferă totul“. 

Să presupunem că fratele D. îi convinge pe oameni să pună 
sub semnul întrebării şi să respingă mărturiile pe care Domnul le-a 
dat poporului Său în ultimii treizeci şi opt de ani; să presupunem 
că-i face să creadă că cei din fruntea acestei lucrări sunt vicleni şi 
înşelători, necinstiţi, angajaţi în a înşela pe oameni. Ce lucrare mare 
şi bună a făcut el? Este aceeaşi lucrare pe care au făcut-o Core, Datan 
şi Abiram; şi pentru toţi aceia pe care i-a influenţat, rezultatul va 
fi dezastruos. El a crezut că nu greşeşte. Dar poartă această lucrare 
semnătura cerului? Nu! Fratele D. a nutrit un spirit de neprihănire 
de sine, care aproape că l-a ruinat. El trebuie să se considere egal cu 
fraţii săi; şi dacă are dificultăţi cu privire la comportamentul lor, să 
le arate în ce constă păcatul lor. 

Când Satana s-a răzvrătit în ceruri, el n-a adus plângerile sale 
înaintea lui Dumnezeu şi a Domnului Hristos, ci s-a amestecat printre 
îngeri, care îl credeau desăvârşit,şi le-a spus că Dumnezeu i-a făcut 
o nedreptate atunci când L-a preferat pe Domnul Hristos, şi nu 
pe el. Rezultatul acestei false prezentări a fost acela că, datorită 
simpatiei pe care o aveau pentru el, o treime dintre îngeri şi-au 
pierdut nevinovăția, poziţia înaltă şi căminul lor fericit. Satana îi 
instigă pe oameni să continue aici, pe pământ, aceeaşi lucrare a 
geloziei şi a bănuielilor rele pe care el a început-o în ceruri. 

Când Domnul Isus era pe pământ, iudeii au acţionat totdeauna ca 
nişte spioni pe urmele Lui. Ei au strâns orice raport fals şi L-au acu- 
zat de crimă, una după alta. Ei se străduiau continuu să-i îndepărteze 
pe oameni de El. Era atitudinea lor dreaptă? Dacă era, atunci fratele 

D. n-a păcătuit, pentru că a făcut o lucrare asemănătoare. Acum, el 
poate să se smulgă din capcana vrăjmaşului; poate să biruie acest 
spirit care-l face să se înalțe mai presus de fraţii săi. Să caute umi- 
linţa şi să înveţe să preţuiască pe alţii mai presus de el. Dacă va lucra 
în credincioşie şi armonie cu planul lui Dumnezeu, va auzi cuvintele: 
„Bine,rob bun şi credincios“, rostite de buzele Domnului. Dar dacă 
refuză lucrarea slujitorilor lui Dumnezeu, dacă alege să meargă pe 
propriul său drum şi să se sprijine pe înţelegerea sa, cu siguranţă că 
va suferi naufragiu. Dumnezeu n-a trecut pe lângă poporul Său ca să 
aleagă un om solitar aici şi altul dincolo, ca fiind singurii vrednici 
să le încredinţeze adevărul Său. El nu dă unui singur om o nouă lu- 
mină, contrar credinţei stabilite a întregului corp al bisericii. În orice 
reformă s-au ridicat oameni care au avut asemenea pretenţii. Pavel a 
avertizat biserica din timpul său: „Se vor scula din mijlocul vostru 
oameni, care vor învăţa lucruri stricăcioase, ca să tragă pe ucenici de 
partea lor“. Cel mai mare rău făcut poporului lui Dumnezeu vine de 
la aceia care, ieşind din mijlocul lor, rostesc cuvinte „stricăcioase“. 
Prin ei se vorbeşte de rău calea adevărului. 

Nimeni să nu se încreadă în sine ca şi când Dumnezeu le-a dat 
o lumină specială, mai presus de fraţii săi. Domnul Hristos este 
prezentat ca lumină în poporul Său. Credincioşii sunt prezentaţi ca 
fiind „zidiţi pe temelia apostolilor şi proorocilor, piatra din capul 
unghiului fiind Isus Hristos. În El toată clădirea, bine închegată, 
creşte ca să fie un Templu sfânt în Domnul“. „Vă sfătuiesc dar 
eu“, spune apostolul Pavel, „cel întemnițat pentru Domnul, să vă 
purtaţi într-un chip vrednic de chemarea pe care aţi primit-o, cu toată 
smerenia şi blândeţea, cu îndelungă răbdare; îngăduiţi-vă unii pe alţii 
în dragoste şi căutaţi să păstraţi unirea Duhului, prin legătura păcii. 
Este un singur trup, un singur Duh, după cum şi voi aţi fost chemaţi 
la o singură nădejde a chemării voastre. Este un singur Domn, o 
singură credinţă, un singur botez. Este un singur Dumnezeu şi Tată 
al tuturor, care este mai pe sus de toţi, care lucrează prin toţi şi care 
este în toţi“. 

Ceea ce fratele D. numeşte lumină este în aparenţă ceva inofen- 
siv; nu arată că cineva ar putea să fie vătămat de ea. Dar, fraţilor, ea 
face parte din planul lui Satana, este pana lui de despicat. Lucrul 
acesta a fost încercat mereu şi mereu. Cineva acceptă unele idei noi 
şi originale, care nu par a intra în conflict cu adevărul. El vorbeşte 

despre ele şi se ocupă de ele până când i se pare şi lui că sunt în- 
veşmântate cu frumuseţe şi importanţă, pentru că Satana are putere 
să dea această aparenţă. În cele din urmă, ele devin un subiect ce 
absoarbe totul, singurul punct mare în jurul căruia se concentrează 
totul; şi adevărul din inimă este scos din rădăcină. 

De îndată ce ideile acestea ciudate au luat naştere în mintea 
lui, fratele D. a început să-şi piardă credinţa şi să pună sub semnul 
întrebării lucrarea Duhului Sfânt, care S-a manifestat în mijlocul 
nostru timp de mulţi ani. El nu este omul care să primească ceea ce 
crede a fi o lumină specială fără să o spună şi altora; de aceea, nu 
este un lucru sigur a-i da ocazia să aibă influenţa care să-l facă în 
stare să zdruncine şi alte minţi. Este o uşă deschisă prin care Satana 
va da buzna cu multe erezii, pentru a abate mintea de la importanţa 
adevărului pentru timpul acesta. Fraţilor, ca trimis al lui Hristos, vă 
avertizez să vă păziţi de aceste lucruri lăturalnice, a căror tendinţă 
este aceea de a abate mintea de la adevăr. Erezia nu este niciodată 
nevătămătoare. Ea niciodată nu sfinţeşte, ci totdeauna aduce confuzie 
şi discuţii. Ea este totdeauna primejdioasă. Vrăjmaşul are o mare 
putere asupra minţii care nu este bine fortificată prin rugăciune şi 
fixată în adevărul Bibliei. 

Sunt mii de ispite deghizate, pregătite pentru aceia care au lumina 
adevărului şi singura siguranţă pentru oricare dintre noi este de a nu 
primi nici o doctrină, nici o nouă interpretare a Scripturilor, fără ca 
mai întâi să o prezentăm fraţilor cu experienţă. Aşază-o înaintea lor 
într-un spirit umil, dispus să fie învăţat, şi cu rugăciuni călduroase; 
dacă ei nu văd nici o lumină în ea, supune-te judecății lor; căci „în 
marele număr al sfetnicilor ai biruinţă“. 

Satana a văzut în fratele D. trăsături de caracter de pe urma 
cărora poate să aibă un avantaj. „Vine stăpânitorul lumii acesteia“, 
spunea Domnul Hristos. „EI n-are nimic în Mine.“ Dar, în timp ce 
pare foarte umil, fratele D. are o părere prea înaltă despre el. Ani 
de zile el a întreţinut sentimentul că fraţii săi nu-l apreciază şi a 
împărtăşit şi altora aceste sentimente, iar Satana a găsit în el înălţare 
de sine, la care a putut face apel cu succes. 

Acesta este un timp de acută primejdie pentru fratele D., precum 
şi pentru mulţi alţii. Îngerii lui Dumnezeu veghează asupra acestor 
suflete cu un profund interes, iar Satana şi îngerii săi sunt foarte 
nerăbdători să vadă cum vor izbuti planurile lor. Aceasta este o 

criză în viaţa fratelui D. El va lua aici hotărâri pentru prezent şi 
veşnicie. Dumnezeu îl iubeşte, iar această experienţă poate fi de o 
mare valoare pentru el. Dacă îşi predă pe deplin inima lui Dumnezeu 
şi acceptă tot adevărul, va fi un lucrător neobosit; Dumnezeu va lucra 
prin el, şi el va putea să facă mult bine. Dar fratele D. trebuie să 
lucreze în armonie cu fraţii săi. Trebuie să-şi biruie sensibilitatea şi 
să înveţe să îndure greutăţi, ca un bun ostaş al crucii lui Isus. 

Satana este mereu la lucru, dar puţini sunt aceia care au vreo 
idee cu privire la activitatea şi subtilitatea lui. Poporul lui Dumnezeu 
trebuie să fie pregătit pentru a se împotrivi vicleniei vrăjmaşului. 
De această rezistenţă se teme Satana. El îşi cunoaşte mai bine decât 
noi limitele puterii şi cât de uşor poate fi biruit dacă îi rezistăm şi-l 
înfruntăm. Prin tărie divină, chiar şi cel mai slab sfânt este mai mult 
decât un oponent pentru el şi toţi îngerii lui, iar dacă este pus la 
probă, va putea să demonstreze puterea lui superioară. De aceea, 
Satana păşeşte fără zgomot, mişcarea lui este prudentă, iar armele 
mascate. El nu se aventurează să se prezinte deschis, ca nu cumva 
să trezească energiile adormite ale creştinului, şi acesta să-l prezinte 
în rugăciune lui Dumnezeu. 

Vrăjmaşul se pregăteşte pentru ultima sa campanie împotriva 
bisericii. El s-a ascuns atât de bine, încât mulţi cu greu cred că există, 
cu mult mai puţin pot fi convinşi despre uluitoarea lui activitate şi 
putere. Într-o mare măsură, ei au uitat raportul din trecutul lui; şi 
atunci când el face o altă mişcare de înaintare, ei nu-l recunosc ca 
fiind vrăjmaşul lor, şarpele acela bătrân, ci îl consideră prieten, unul 
care face o lucrare bună. Mândrindu-se cu independenţa lor, ei, sub 
influenţa lui încântătoare şi vrăjită, vor da ascultare celor mai rele 
impulsiuni ale inimii omeneşti şi totuşi vor crede că Dumnezeu îi 
conduce. Dacă ochii lor ar putea fi deschişi să-l vadă pe conducătorul 
lor, ei vor vedea că nu slujesc lui Dumnezeu,ci vrăjmaşului a toată 
neprihănirea. Vor vedea că independenţa cu care se mândresc este, 
de fapt, una dintre cele mai grele robii pe care Satana o poate aduce 
asupra unei minţi neechilibrate. 

Omul este robul lui Satana şi, în mod natural, este înclinat să 
urmeze sugestiile lui şi să facă ceea ce el îi porunceşte. În el însuşi 
nare nici o putere de a opune o rezistenţă eficientă păcatului. Numai 
dacă Hristos locuieşte în el printr-o credinţă vie, care să-i influenţeze 
dorinţele şi să-l întărească cu putere de sus, numai astfel omul se 

poate aventura să stea în faţa unui vrăjmaş aşa de teribil. Orice alte 
mijloace de apărare sunt zadarnice. Numai prin Hristos se poate 
limita puterea lui Satana. Acesta este un adevăr foarte important, pe 
care toţi ar trebui să-l înţeleagă. Satana este ocupat în fiecare clipă, 
mergând încoace şi încolo, în sus şi în jos pe pământ, căutând pe 
cine să înghită. Dar rugăciunea plină de zel a credinţei va zădărnici 
cele mai puternice eforturi ale sale. Apoi, luaţi şi „scutul credinţei“, 
fraţilor, „cu care veţi putea stinge toate săgețile arzătoare ale celui 
rău“. 

Cei mai răi vrăjmaşi pe care îi avem sunt aceia care încearcă 
să distrugă influenţa veghetorilor de pe zidurile Sionului. Satana 
lucrează prin agenţii săi. El face un efort deosebit în direcţia aceasta. 
EI lucrează după un plan bine stabilit şi agenţii lui lucrează de comun 
acord cu el. O linie a necredinţei se întinde peste continent şi este în 
legătură cu biserica lui Dumnezeu. Influenţa ei s-a exercitat pentru 
a submina încrederea în lucrarea Duhului lui Dumnezeu. Acest 
element se află şi aici şi lucrează în tăcere. Fii atent ca nu cumva 
să dai ajutor vrăjmaşului lui Dumnezeu şi al omului, împrăştiind 
rapoarte false, prin critică şi o opoziţie hotărâtă. 

Prin mijloace înşelătoare şi canale nevăzute, Satana lucrează 
să-şi întărească autoritatea şi să pună obstacole în calea poporului 
lui Dumnezeu, pentru ca sufletele să nu poată fi eliberate de sub 
puterea sa şi strânse sub steagul lui Hristos. Prin înşelăciunile sale, 
el caută să ispitească sufletele, îndepărtându-le de Hristos, şi aceia 
care nu sunt bine fixaţi în adevăr vor fi în mod sigur prinşi în cursele 
sale. Pe aceia pe care nu-i poate determina să păcătuiască, el îi va 
persecuta, aşa cum iudeii au făcut cu Domnul Hristos. 

Obiectivul lui Satana este acela de a-L dezonora pe Dumnezeu 
şi lucrează cu orice element nesfânt pentru a împlini acest plan. 
Oamenii pe care el îi face instrumente ale sale pentru a face această 
lucrare sunt orbiţi şi nu văd ce fac, până când vor ajunge atât de 
vinovaţi, încât vor crede că este zadarnic să încerce să-şi revină şi 
de aceea riscă totul şi îşi continuă viaţa de păcat până la sfârşit, un 
sfârşit amar. 

Satana speră să implice rămăşiţa poporului lui Dumnezeu în 
ruina generală ce stă să vină asupra pământului. Pe măsură ce venirea 
Domnului se apropie, el va fi mai categoric şi mai hotărât în eforturile 
sale pentru a-i înfrânge. Bărbaţi şi femei se vor ridica, pretinzând 

că au o lumină nouă sau nişte descoperiri noi, cu tendinţa de a 
zdruncina credinţa în vechile semne de hotar. Învățăturile lor nu vor 
suporta proba Cuvântului lui Dumnezeu; şi cu toate acestea, suflete 
vor fi înşelate. Veşti neadevărate vor fi purtate dintr-o parte în alta 
şi unii vor fi prinşi în cursa aceasta. Ei vor crede aceste zvonuri 
şi, la rândul lor, le vor repeta, şi în felul acesta se va forma un lanţ 
ce-i va lega de arhiînşelătorul. Acest sfârşit nu va fi manifestat 
totdeauna într-o sfidare deschisă a soliilor pe care Dumnezeu le 
trimite, dar o necredinţă categorică este exprimată în multe feluri. 
Fiecare declaraţie falsă care este făcută hrăneşte şi întăreşte această 
necredinţă, iar prin aceste mijloace, multe suflete vor fi îndreptate 
într-o direcţie greşită. 

Nu putem fi prea veghetori împotriva oricărei forme de erezii, 
căci Satana caută mereu să-i îndepărteze pe oameni de la adevăr. El 
îi umple cu idei ale propriilor lor sentimente de mulţumire de sine şi 
îi convinge, aşa cum l-a convins pe fratele D., că originalitatea este 
un dar foarte râvnit. Fratele D. are nevoie să înveţe mult mai bine 
adevărul. Satana a profitat de ignoranţa lui în această direcţie şi de 
aici vine primejdia. Un om a fost tras la o parte, un om care este greu 
de convins, o dată ce a pus picioarele pe un drum greşit; şi mulţi 
dintre cei care cred că nu fac altceva decât să urmeze pe acest om, 
cum el urmează Domnului Hristos, sunt trădaţi, atunci când urmează 
pe acela care a întors spatele Mântuitorului său. 

Mândria locuieşte în inima fratelui D. şi va fi foarte greu pentru 
el să se supună; dar dacă nu se supune total Domnului Hristos, 
vrăjmaşul va continua să lucreze prin el. Şi dacă el nu ia imediat o 
hotărâre categorică de a rămâne lângă Dumnezeu, mă tem că n-o va 
mai putea lua niciodată. 

Comunitățile din__şi_ şi-au asumat o grea răspundere. Rezulta- 
tul complet al lucrării pe care ele au făcut-o nu va fi cunoscut decât 
la judecata finală. Fraţilor, aveţi nevoie de o înţelepciune cerească, 
căci păcatul are multe feţe. Lipsa unei viziuni spirituale va face să 
vă poticniţi asemenea unui orb. Dacă aţi fi avut o ţintă unică, aţi fi 
fost în cadrul Conferinţei un element de o extraordinară putere. Dar 
chiar lucrul de care mă temeam s-a întâmplat. A existat o lucrare ce 
trebuia făcută, dar care a rămas nefăcută. Unde sunt grupele pe care 
le-am văzut ridicându-se ca rezultat al efortului bine direcționat şi 
casele de rugăciune care ar fi trebuit să fie construite? Necredinţa 

noastră a ţinut în loc lucrarea. Comparativ, voi înşivă n-aţi făcut 
NIMIC, iar când cineva dorea să lucreze, îi baraţi drumul, aşa încât să 
nu poată lucra cu succes. 

Unii sunt înceţi, foarte înceţi, şi se mândresc cu acest lucru. Dar 
această inutilitate leneşă este un defect de caracter cu care nimeni 
nu se poate lăuda. Ia o hotărâre categorică pentru a fi prompt şi, cu 
ajutorul lui Dumnezeu, vei izbuti. 

Consacrarea ta să fie desăvârşită; leagă avutul şi prietenii de 
altarul lui Dumnezeu, iar când inima este pregătită să primească 
influenţa cerească, raze luminoase de la tronul lui Dumnezeu vor 
străluci în sufletul tău, trezind la viaţă toate energiile tale adormite. 

Unii oameni nu au nici o fermitate a caracterului. Ei sunt aseme- 
nea unui bulgăre de chit, ce poate fi modelat în orice formă. Ei nu 
au o formă definită şi constantă şi nu sunt de nici un folos practic în 
lume. Această slăbiciune, această indecizie şi ineficienţă trebuie să 
fie biruite. Există o fermitate de nebiruit a caracterului adevăratului 
creştin care nu poate fi modelat sau supus de împrejurări adverse. 
Oamenii trebuie să aibă coloana vertebrală dreaptă — în ceea ce 
priveşte morala — o integritate ce nu poate fi flatată, mituită sau 
înspăimântată. 

Mă tem foarte mult pentru biserică. Aşa cum spune şi Pavel: 
„Dar mă tem ca, după cum şarpele a amăgit pe Eva cu şiretlicul lui, 
tot aşa şi gândurile voastre să nu se strice de la curăţia şi credincioşia 
care este faţă de Hristos“. Pavel explică apoi că, datorită învățăturilor 
corupte, vrăjmaşul va asalta credinţa bisericii. „Oamenii aceştia sunt 
nişte apostoli mincinoşi, nişte lucrători înşelători““,spune el, „care 
se prefac în apostoli ai lui Hristos. Şi nu este de mirare, căci chiar 
Satana se preface într-un înger de lumină. Nu este mare lucru dar, 
dacă şi slujitorii lui se prefac în slujitori ai neprihănirii.“ 

Cu cât învăţăm mai mult cu privire la primele zile ale bisericii 
creştine şi vedem astfel cu câtă subulitate lucrează Satana pentru 
a slăbi şi a nimici, cu atât vom fi mai bine pregătiţi să rezistăm 
înşelăciunilor lui şi să facem faţă primejdiilor ce vor veni. Suntem 
în timpul când vor predomina necazuri aşa cum lumea n-a văzut 
niciodată. „Vai de voi,pământ şi mare! Căci diavolul s-a pogorât 
la voi, cuprins de o mânie mare, fiindcă ştie că are puţină vreme.“ 
Dar Dumnezeu a aşezat graniţe pe care Satana nu le poate trece. 
Credinţa noastră cea sfântă este această graniţă sau barieră; şi dacă 

ne zidim în credinţă, vom fi păstraţi în siguranţă de Cel puternic. 

„Fiindcă ai păzit cuvântul răbdării Mele, te voi păzi şi Eu de ceasul 

încercării, care are să vină peste lumea întreagă, ca să încerce pe 
[298] locuitorii pământului.“ 


Criticarea pastorilor 


O greşeală generează altă greşeală. Fraţii noştri trebuie să înveţe 
să se mişte în mod inteligent, şi nu din impuls. Sentimentul nu trebuie 
să fie un criteriu. O neglijare a datoriei, îngăduinţa unei simpatii 
necuvenite vor fi urmate de o neglijare a consideraţiei ce în mod 
cuvenit trebuie să se dea acelora care lucrează pentru a zidi, a întări 
cauza lui Dumnezeu. Isus spunea: „Eu am venit în Numele Tatălui 
Meu, şi nu Mă primiţi; dacă va veni un altul, în numele lui însuşi, 
pe acela îl veţi primi“. 

Mulţi nu privesc predicarea ca fiind mijlocul stabilit de Dumne- 
zeu pentru instruirea poporului Său şi de aceea ea trebuie să aibă 
totdeauna o înaltă consideraţie. Ei nu simt că predica este Cuvântul 
Domnului ce lise adresează şi nu-L apreciază după valoarea adevă- 
rurilor rostite; ci îl judecă aşa ca şi când ar fi vorbirea unui avocat la 
bară — după iscusinţa argumentaţiei prezentate şi după puterea şi 
frumuseţea limbajului. Pastorul nu este infailibil, dar Dumnezeu l-a 
onorat, făcându-l mesagerul Său. Dacă îl ascultați ca şi când n-ar fi 
chemat şi însărcinat de sus, atunci nu veţi respecta cuvintele lui şi 
nici nu le veţi primi ca fiind solia lui Dumnezeu. Sufletele voastre nu 
se vor hrăni atunci cu mana cerului; se vor ridica îndoieli cu privire 
la unele lucruri care nu plac inimii fireşti şi veţi judeca predica aşa 
cum judecaţi unele remarci ale unui lector sau vorbitor politic. De 
îndată ce întâlnirea s-a terminat, sunteţi pregătiţi cu unele observaţii 
sau remarci sarcastice,arătând astfel că solia, oricât de adevărată şi 
necesară ar fi ea, nu v-a fost de folos. N-aţi mâncat-o; v-aţi format 
obiceiul să criticaţi şi să găsiţi greşeli şi astfel strângeţi şi alegeţi şi 
poate că respingeţi chiar lucrurile de care aveţi nevoie cel mai mult. 

Se manifestă foarte puţin respect pentru lucrurile sfinte atât în 
Conferinţa Columbia de Sud, cât şi în Conferinţa Pacificului de 
Nord. Instrumentele lui Dumnezeu întărite prin binecuvântare sunt 
aproape cu totul pierdute din vedere. Dumnezeu n-a instituit o nouă 
metodă de a ajunge la fiii oamenilor. Dacă ei se rup de instrumentele 
numite de Dumnezeu să le mustre păcatele,să le corecteze greşelile 

şi să le arate calea datoriei, atunci nu mai există nici o cale prin care 
cerul să comunice cu ei. Sunt lăsaţi în întuneric, prinşi în cursă şi 
luaţi de vrăjmaş. 

Slujitorului lui Dumnezeu i se porunceşte: „Strigă în gura mare, 
nu te opri! Înalţă-ţi glasul ca o trâmbiţă şi vesteşte poporului Meu 
nelegiuirea lui, casei lui Iacov păcatele ei“. 

Domnul spune despre aceşti oameni: „În toate zilele Mă întreabă 
şi vor să afle căile Mele, ca un neam care ar fi înfăptuit neprihănirea“. 
Aici este un popor care se înşeală singur, care are o neprihănire a lui 
şi este mulţumit de el; slujitorului lui Dumnezeu i se porunceşte să 
strige tare şi să le arate nelegiuirea lor. În toate veacurile, această 
lucrare a fost făcută pentru poporul lui Dumnezeu şi este necesară 
acum mai mult decât oricând. 

Cuvântul Domnului a venit la Ilie; el n-a căutat să fie solul lui 
Dumnezeu, dar Cuvântul a venit la el. Dumnezeu are totdeauna oa- 
meni cărora le încredinţează solia Sa. Duhul Său le mişcă inimile şi 
îi constrânge să vorbească. Stimulaţi printr-un zel sfânt şi motivaţi 
puternic de un impuls divin, ei păşesc să-şi aducă la îndeplinire dato- 
ria fără să calculeze la rece consecinţele faptului că spun poporului 
cuvintele primite de la Domnul. Dar slujitorul lui Dumnezeu este, 
nu peste mult timp, conştient de faptul că a riscat ceva. El personal şi 
mesajul său au devenit subiecte de critică. Felul său de a fi, viaţa sa, 
avutul său, toate sunt cercetate şi comentate. Solia sa este disecată 
şi respinsă în cel mai îngust şi nesfinţit spirit pe care oamenii, în 
judecata lor limitată, îl consideră potrivit. Şi-a făcut oare solia aceea 
lucrarea pe care Dumnezeu a dorit să o facă? Nu; în mod vădit, a dat 
greş pentru că inimile ascultătorilor erau nesfinţite. 

Dacă faţa slujitorului lui Dumnezeu nu este ca de cremene, dacă 
el nu are o credinţă şi un curaj de neînfrânt, dacă inima lui nu este 
întărită printr-o continuă comuniune cu Dumnezeu, va începe să- 
şi modeleze mărturia în aşa fel,încât să placă urechilor şi inimilor 
nesfinţite ale acelora cărora se adresează. În strădania de a evita să 
mai fie criticat,el se desparte de Dumnezeu şi pierde astfel sentimen- 
tul favorii divine şi mărturia lui devine blândă şi lipsită de viaţă. El 
află astfel că, în ceea ce-l priveşte, curajul şi credinţa au dispărut 
şi lucrarea lui este fără putere. Lumea este plină de măgulitori şi 
ipocriţi care au cedat în faţa dorinţei de a plăcea; dar cei credincioşi, 
care nu caută interesul lor, ci iubesc pe fraţii lor prea mult ca să 

sufere păcatul în viaţa lor, sunt într-adevăr puţini. 

Este scopul hotărât al lui Satana acela de a tăia orice comuniune 
dintre Dumnezeu şi poporul Său, pentru ca el să-şi poată folosi 
cursele lui înşelătoare, fără să-i avertizeze nimeni de primejdie. Dacă 
îi poate face pe oameni să nu aibă încredere în sol sau să nu alăture 
nici o sfinţenie soliei, el ştie atunci că ei nu se vor simţi obligaţi să 
asculte de Cuvântul lui Dumnezeu adresat lor. Şi când lumina este 
dată la o parte ca fiind întuneric, Satana are atunci lucrurile aşa cum 
doreşte el. 

Dumnezeul nostru este un Dumnezeu gelos; cu El nu te poți juca. 
Lui, care a făcut toate lucrurile după sfatul propriei Sale voințe, I-a 
plăcut să-i aşeze pe oameni în diferite împrejurări, să aşeze asupra 
lor îndatoriri şi obligaţii adecvate timpului şi condiţiilor în care 
trăiesc. Dacă vor aprecia lumina ce le-a fost dată, atunci capacitățile 
lor vor fi foarte mult dezvoltate şi înnobilate şi o mai largă înţelegere 
a adevărului va fi deschisă înaintea lor. Taina lucrurilor veşnice şi în 
mod deosebit harul minunat al lui Dumnezeu, manifestat în planul de 
mântuire, vor fi desfăşurate minţii lor, pentru că lucrurile spirituale 
sunt înţelese în mod spiritual. 

Nu trebuie să uităm niciodată că Domnul Hristos ne învaţă prin 
slujitorii Săi. Poate exista convertire şi fără mijlocirea unei predici. 
În situaţia în care persoanele sunt în aşa fel aşezate, încât sunt lipsite 
de orice mijloc al harului, atunci Duhul lui Dumnezeu lucrează 
asupra lor şi-i convinge de adevăr prin studierea Cuvântului; dar 
mijlocul folosit de Dumnezeu pentru salvarea sufletelor este prin 
„nebunia propovăduirii crucii“. Deşi sunt oameni şi se confruntă cu 
slăbiciunile neamului omenesc, sunt totuşi solii lui Dumnezeu; şi 
scumpul nostru Mântuitor este întristat când se realizează atât de 
puţin prin lucrarea lor. Fiecare slujitor al lui Dumnezeu care merge 
în marele câmp al secerişului ar trebui să-şi onoreze slujba. Ar trebui 
nu numai să caute să-i aducă pe oameni la cunoaşterea adevărului, ci 
ar trebui să lucreze aşa cum a lucrat Pavel. „Sfătuim pe orice om, şi 
învăţăm pe orice om cu toată înţelepciunea“, pentru ca „să înfăţişăm 
pe orice om, desăvârşit în Hristos“. 

Omul trebuie să fie privit şi onorat numai ca ambasador al lui 
Dumnezeu. A aduce laude omului este un lucru neplăcut lui Dum- 
nezeu. Solia pe care el o aduce trebuie să fie supusă probei Sfintelor 
Scripturi. „La lege şi la mărturie! Căci dacă nu vor vorbi aşa, nu 


[301] 


[302] 


288 Mărturii pentru comunitate vol.5 


vor mai răsări zorile pentru poporul acesta“. Dar Cuvântul lui Dum- 
nezeu nu trebuie judecat după un standard omenesc. Se va vedea 
că cei a căror minte este modelată după cele pământeşti, cei care 
au o experienţă creştină limitată şi nu cunosc decât foarte puţin din 
lucrurile lui Dumnezeu sunt cei care au cel mai puţin respect pen- 
tru slujitorii lui Dumnezeu şi pentru solia pe care El le porunceşte 
să o transmită. Aceştia ascultă o vorbire cercetătoare de inimi şi 
merg apoi la casele lor, pregătiţi să o judece, şi impresia vorbirii 
dispare imediat din mintea lor, ca roua dimineţii înaintea soarelui. 
Dacă predica are un caracter emoţional, ea va afecta sentimentele, 
dar nu inima şi conştiinţa. O astfel de predică nu va aduce un bine 
durabil, ci adesea ea câştigă inimile oamenilor, face apel la simpatia 
lor pentru omul de care le place. Ei uită că Dumnezeu a zis: „Nu vă 
încredeţi dar în om, în ale cărui nări nu este decât suflare“. 

Isus aşteaptă cu o dorinţă aprinsă să prezinte înaintea poporului 
Său slava ce va însoţi a doua Sa venire şi să-i conducă mai departe 
la contemplarea frumuseţii binecuvântării. Sunt lucruri minunate 
care să fie descoperite. O viaţă lungă de rugăciune şi studiere va lăsa 
încă foarte multe lucruri neexplorate şi neexplicate. Dar ceea ce nu 
ştim cum va fi descoperit atunci. Lucrarea de instruire ce a început 
aici va fi continuată în toată veşnicia. Mielul, în timp ce conduce 
pe cei mântuiţi la Izvorul apei vieţii, va împărtăşi cunoştinţe bogate 
şi profunde. El va face cunoscut taine ale lucrării providenţei lui 
Dumnezeu care n-au fost niciodată înţelese mai înainte. 

Noi nu-L vom găsi niciodată pe Dumnezeu prin cercetare. El nu 
prezintă planurile Sale înaintea unei minţi curioase şi iscoditoare. 
Nu trebuie să încercăm să ridicăm cu o mână îndrăzneață cortina 
înapoia căreia El Şi-a acoperit maiestatea. Apostolul exclamă: „Cât 
de nepătrunse sunt judecăţile Lui, şi cât de neînţelese sunt căile Lui!“ 
Este o dovadă a milei Sale faptul că puterea Sa este ascunsă privirii 
noastre, că El este învăluit în nori teribili de taine şi întuneric; căci 
a ridica cortina ce ascunde prezenţa divină înseamnă moarte. Nici 
o minte muritoare nu poate pătrunde taina în care Cel Atotputernic 
locuieşte şi lucrează. Noi nu putem înţelege mai mult din relaţia 
Lui cu noi şi motivele ce-L determină la aceasta decât consideră El 
că este necesar să descopere. El orânduieşte totul în neprihănire şi 
noi nu trebuie să fim nemulţumiţi şi neîncrezători, ci să ne plecăm 
într-o supunere plină de respect. El ne va descoperi din planurile 

Sale atât cât va fi spre binele nostru să cunoaştem; şi dincolo de 
aceasta, trebuie să ne încredem în mâna cea atotputernică, în inima 
plină de iubire. 

Starea comunităţii din __ este departe de ceea ce ar trebui să fie. 
Dacă nu va avea loc o categorică schimbare, ea se va ofili şi va muri. 
Există multă căutare de greşeli; mulţi cedează în faţa îndoielii şi a 
necredinţei. Aceia care vorbesc despre credinţă şi care o cultivă vor 
avea credinţă; dar aceia care nutresc şi exprimă îndoială, vor avea 
îndoieli. 

S-a dat pe faţă necredinţă din partea pastorilor. Ei n-au pus în 
inima ascultătorilor nevoia credincioşiei. N-au educat biserica în 
toate punctele adevărului şi datoriei şi nici n-au lucrat cu zel pentru 
a-i aduce într-un sistem de lucru şi să-i intereseze în orice ramură 
a lucrării lui Dumnezeu. Mi-a fost arătat că, dacă ar fi fost educată 
cum ar fi trebuit, biserica ar fi fost mult mai departe decât în prezent. 
Neglijenţa din partea pastorilor a făcut ca poporul să fie nepăsător 
şi necredincios. Ei nu au simţământul responsabilităţii proprii şi au 
găsit scuze în faptul că pastorii n-au făcut lucrarea pe care trebuia s-o 
facă. Dar Dumnezeu nu-i scuză. Dacă n-ar fi avut Biblia, dacă n-ar 
fi fost avertizaţi şi imploraţi de cer să-şi aducă aminte de îndatoririle 
lor, atunci ar fi fost mai puţin vinovaţi. Dar Domnul le-a dat sfaturi 
şi învățături; datoria fiecăruia a fost făcută aşa de clară, încât nimeni 
să nu facă nici o greşeală. 

Dumnezeu dă lumină care să îi călăuzească pe cei care, în mod 
cinstit, doresc lumină şi adevăr; dar nu este planul Său să îndepărteze 
toate cauzele îndoielii şi ale semnelor de întrebare. El dă suficiente 
dovezi pe care să ne întemeiem credinţa şi apoi le cere oamenilor să 
accepte aceste dovezi şi să exercite astfel credinţa. 

Acela care va studia Biblia într-un spirit umil şi dispus a fi 
învăţat va găsi că ea este un ghid sigur ce scoate în evidenţă calea 
vieții cu o exactitate neîndoielnică. Dar ce folos are, fraţi şi surori, 
studiul Bibliei, dacă nu puneţi în practică adevărurile pe care ea le 
învaţă? Această carte sfântă nu conţine nimic ce nu este esenţial; 
nu descoperă nimic ce nu are legătură cu viaţa noastră actuală. 
Cu cât este mai profundă iubirea noastră pentru Isus, cu atât vom 

aprecia mai mult acest cuvânt, care este vocea lui Dumnezeu ce ni 
se adresează. 

Comunitatea din __stă pe terenul fermecat al lui Satana şi este 
nevoie de o convertire temeinică. Este nevoie de un efort personal. 
Bogatele făgăduinţe ale Bibliei sunt pentru cei care îşi iau zilnic 
crucea cu lepădare de sine. Oricine are o dorinţă sinceră de a fi 
învățăcel în şcoala lui Hristos va cultiva o dispoziţie spirituală şi 
se va pune la dispoziţia oricărui mijloc al harului, dar în această 
comunitate, ocaziile şi privilegiile au fost desconsiderate. Cineva 
poate să nu spună decât câteva cuvinte în public şi să nu facă decât 
puţin în via Domnului, dar el are datoria să spună ceva şi să fie un 
lucrător interesat în lucrarea pe care o face. Fiecare membru trebuie 
să ajute la întărirea şi susținerea comunităţii; dar, în multe cazuri, nu 
sunt decât câţiva care au spiritul credincioşiei care l-a caracterizat 
pe Caleb din vechime şi acestora li se permite să poarte poveri şi să 
aibă răspunderi, în vreme ce toţi ceilalţi se eschivează de la purtarea 
oricărei griji. 

Caleb a fost credincios şi statornic. Nu era lăudăros, n-a făcut 
paradă de meritele şi de faptele sale bune; dar influenţa sa a fost 
totdeauna de partea cea dreaptă. Şi care i-a fost răsplata? Când a 
făcut cunoscut judecăţile Sale împotriva oamenilor care au refuzat să 
asculte de glasul Său, Domnul a spus: „Pentru că robul Meu, Caleb, 
a fost însuflețit de un alt duh, şi a urmat în totul calea Mea, îl voi face 
să intre în ţara în care s-a dus, şi urmaşii lui o vor stăpâni“. În timp 
ce laşii şi murmurătorii au pierit în pustie, credinciosul Caleb a avut 
un cămin în Canaanul făgăduit. „Voi cinsti pe cine Mă cinsteşte“, 
spune Domnul. 

Ana s-a rugat şi a crezut; şi l-a dat pe Samuel, fiul ei, Dumneze- 
ului lui Israel ca pe cea mai prețioasă comoară — un om folositor, 
cu un caracter bine format, unul care a fost tare ca o stâncă, atunci 
când erau în joc principiile sfinte. 

La Iope era o femeie numită Dorca, ale cărei degete iscusite erau 
mai active decât limba. Ea ştia cine avea nevoie de haine în care să se 
simtă bine şi cine avea nevoie de simpatie şi slujea cu plăcere pentru 
satisfacerea nevoilor ambelor categorii de oameni. lar când Dorca 
a murit, membrii comunităţii din lope şi-au dat seama de pierderea 
pe care au suferit-o. Nu este de mirare că plângeau şi se lamentau şi 
lacrimile lor fierbinţi cădeau pe chipul ţărânii neînsufleţite. Ea a fost 

de o aşa mare valoare, încât, prin puterea lui Dumnezeu, a fost adusă 
înapoi din ţara sau de pe tărâmul vrăjmaşului, pentru ca iscusinţa şi 
energia ei să poată încă să fie o binecuvântare pentru alţii. 

O asemenea credincioşie, plină de răbdare, rugăciune şi perse- 
verenţă, aşa cum au avut-o aceşti sfinţi ai lui Dumnezeu, este rară; 
şi totuşi biserica nu poate prospera fără ea. Este nevoie de ea în 
comunitate, în Şcoala de Sabat şi în societate. Mulţi aduc în relațiile 
din comunitate trăsăturile lor naturale de caracter, nesupuse; şi într- 
un moment de criză, atunci când este nevoie de un spirit puternic 
care să fie de ajutor, ei cedează descuraţării şi aduc o povară asupra 
bisericii; şi din nefericire, ei nu văd că lucrul acesta este rău. Ca- 
uza lui Dumnezeu n-are nevoie de asemenea persoane, căci ele nu 
sunt vrednice de încredere; dar totdeauna este nevoie de lucrători 
statornici, temători de Dumnezeu, care nu vor ceda în ziua încercării. 

Sunt unii în comunitatea din __ care vor crea necazuri, căci vo- 
inţa lor n-a fost adusă niciodată în armonie cu voinţa lui Dumnezeu. 
Fratele E. va fi o mare piedică pentru această comunitate. Atunci 
când are supremație, este satisfăcut; dar când nu poate să fie primul, 
este totdeauna de partea cea rea. El acţionează din impuls. Nu va 
trage în mod egal la jug, ci va ridica probleme şi va lua atitudini 
potrivnice, pentru că în firea lui este un căutător de greşeli şi un 
acuzator al fraţilor săi. În timp ce pretinde că este foarte zelos pentru 
adevăr, se îndepărtează de corpul bisericii; nu este puternic în ceea 
ce priveşte forţa morală, care să fie înrădăcinată şi întemeiată în 
adevăr. Principiile cele sfinte ale adevărului nu au ajuns să fie făcute 
o parte a naturii sale. În el nu se poate avea încredere; nu este plăcut 
lui Dumnezeu. 

Fratele şi sora E. n-au acordat consideraţia cuvenită instrucțiuni- 
lor Cuvântului lui Dumnezeu în instruirea copiilor lor. Acestor copii 
li s-a îngăduit să controleze căminul în mare măsură şi veneau şi 
plecau când doreau. Dacă nu vor fi puşi sub o cu totul altă influenţă, 
ei se vor afla în rândurile vrăjmaşului, luptându-se împotriva ordinii, 
a disciplinei şi a ascultării. Copiii lăsaţi astfel de capul lor nu sunt 
fericiţi; şi acolo unde autoritatea părintească este desconsiderată, 
autoritatea lui Dumnezeu nu va fi respectată. 

Lucrarea părinţilor este solemnă şi sfântă; dar mulţi nu-şi dau 
seama de acest lucru, pentru că sunt orbiţi de vrăjmaşul a toată nepri- 
hănirea. Copiilor li se permite să crească nedisciplinaţi, necurtenitori, 

încrezători în sine, nemulţumitori, obraznici şi nesfinţi, pe când o 
atitudine fermă, hotărâtă, în care dreptatea şi mila sunt amestecate 
cu răbdarea şi controlul de sine, va produce rezultate minunate. 

Fratele E. trebuie să beneficieze de harul transformator. Nu este 
NICI O Siguranţă pentru el, atâta vreme cât îşi menţine defectele 
de caracter; trebuie să se războiască mereu împotriva lor. Dacă el 
nu va trăi o viaţă de veghere, o viaţă de rugăciune, nu va ajunge 
să fie echilibrat şi există primejdia ca adevărul să fie împiedicat, 
reprezentat greşit şi adus în situaţia de a fi vorbit de rău din cauza 
influenţei lui. El trebuie să fie atent; dacă nu, va trezi în cei nelegiuiţi 
prejudecăți ce nu vor putea fi niciodată înlăturate. 

Există în natura omenească o tendinţă de a merge de la o extremă 
la alta. Mulţi sunt fanatici. Ei sunt consumaţi de un zel arzător care 
este luat drept religie, dar caracterul este adevărata probă a uceniciei. 
Au ei blândeţea Domnului Hristos? Au ei umilinţa Lui şi bunăvoința 
lui plăcută? Este templul sufletului golit de mândrie, de aroganță, 
egoism şi critică? Dacă nu, înseamnă că ei nu ştiu de ce spirit sunt 
stăpâniţi. Ei nu-şi dau seama că adevăratul creştinism constă în a 
aduce multă roadă spre slava lui Dumnezeu. 

Alţii merg în extremă în ceea ce priveşte conformarea faţă de 
lume. Nu există o linie clară, distinctă, de despărţire între ei şi cei 
lumeşti. În primul caz oamenii sunt duşi departe de adevăr de către 
un spirit aspru, critic, gata să condamne, şi prin aceasta ei sunt 
determinaţi să tragă concluzia că cei ce mărturisesc a fi creştini 
sunt fără principii şi nu cunosc nimic despre o schimbare a inimii 
sau a caracterului. „Tot aşa să lumineze şi lumina voastră înaintea 
oamenilor, ca ei să vadă faptele voastre bune, şi să slăvească pe 
Tatăl vostru care este în ceruri“ — acestea sunt cuvintele Domnului 
Hristos. 

Sunt mulţi aceia care nu au înţeles ceea ce constituie un caracter 
creştin; şi viaţa lor este un reproş pentru cauza adevărului. Dacă ar fi 
pe deplin convertiți, n-ar aduce ca roade spini şi mărăcini, ci ciorchini 
bogaţi ai roadelor preţioase ale Duhului — „dragostea, bucuria, 
pacea, îndelunga răbdare, bunătatea, facerea de bine, credincioşia, 
blândeţea, înfrânarea poftelor“. Marea primejdie este aceea de a 
neglija lucrarea din inimă. Mulţi se simt bine, mulţumiţi de ei înşişi; 
se gândesc că este de ajuns o păzire formală a Legii divine, în timp 

ce nu cunosc harul lui Hristos, iar El nu locuieşte în inimă printr-o 
credinţă vie. 

„Despărţiţi de Mine“, spunea Domnul Hristos, „nu puteţi face 
nimic“, dar cu harul divin lucrând prin eforturile omeneşti, noi putem 
face toate lucrurile. Răbdarea şi blândeţea Sa vor cuprinde carac- 
terul întreg, transmițând o prețioasă strălucire care va face clară şi 
luminoasă calea spre ceruri. Privind şi imitând viaţa Sa, noi vom fi 
reînnoiţi după chipul Său. Slava cerului va străluci în viaţa noastră şi 
va fi reflectată asupra altora. La tronul harului putem găsi ajutorul de 
care avem nevoie şi care să ne facă în stare să trăim astfel. Aceasta 
este adevărata sfințire. Şi ce altă poziţie mai înaltă pot să dorească 
muritorii, decât aceea de a fi legaţi de Hristos aşa cum mlădiţa este 
legată de viţă? 

Am văzut un tablou reprezentând un tăuraş stând între un plug 
şi un altar, cu inscripţia „gata şi pentru una, şi pentru alta“ — dispus 
să transpire şi să obosească pe brazdă sau să sângereze pe altarul de 
jertfă. Aceasta este poziţia pe care copiii lui Dumnezeu trebuie s-o 
aibă — dispuşi să meargă acolo unde sunt chemaţi, să dea dovadă 
de lepădare de sine şi de sacrificiu pentru cauza adevărului. Biserica 
creştină a fost întemeiată pe principiul sacrificiului. „Dacă voieşte 
cineva să vină după Mine“, spune Domnul Hristos, „să se lepede 
de sine, să-şi ia crucea în fiecare zi, şi să Mă urmeze.“ El cere 
întreaga inimă, întreaga afecţiune. Manifestarea zelului, a seriozităţii 
şi a unei munci neegoiste, pe care urmaşii Săi devotați au dat-o 
lumii, trebuie să aprindă zelul nostru şi să ne conducă la imitarea 
exemplului lor. Adevărata religie dă zel şi stabilitate țintei modelării 
caracterului după chipul divin şi ne face în stare să socotim toate 
lucrurile ca o pierdere „faţă de preţul nespus de mare al cunoaşterii 
lui Hristos“. Această unitate a scopului se va dovedi a fi un element 
de o extraordinară putere. 

Avem un adevăr mult mai mare şi mai solemn decât a fost dat 
vreodată celor muritori şi suntem răspunzători pentru felul în care 
tratăm acest adevăr. Fiecare dintre voi ar trebui să aibă în atenţie 
lucrarea de câştigare de suflete. Ar trebui să demonstrăm puterea 
adevărului asupra inimii şi caracterului nostru, în timp ce facem 
tot ce putem pentru a câştiga şi pe alţii ca să-l primească. A aduce 
pe păcătos la Hristos înseamnă a înălța, a face demn şi a înnobila 
întregul caracter şi a-l face o binecuvântare în cămin, în societate 

şi în biserică. Nu este aceasta o lucrare demnă de cele mai nobile 
puteri ale noastre? 

Persoanele care au puţine talente, dacă sunt credincioase în a- 
şi păstra inimile în iubire faţă de Dumnezeu, pot să câştige multe 
suflete la Hristos. Holan Page era un biet mecanic, cu o iscusinţă 
obişnuită şi o educaţie limitată; dar el a făcut din înaintarea cauzei 
lui Dumnezeu preocuparea sa principală şi eforturile sale au fost 
încununate cu un deosebit succes. El a lucrat pentru salvarea se- 
menilor lui prin convorbiri personale şi prin rugăciuni stăruitoare. 
El a înfiinţat adunări de rugăciune, a organizat şcoli de duminică şi 
a distribuit broşuri şi alte materiale religioase. Pe patul de moarte, 
cu umbra veşniciei pe faţa sa, el a putut să spună: „Ştiu că totul se 
datoreşte harului lui Dumnezeu, şi nu vreunui merit a ceea ce am 
făcut eu; dar consider că am dovada faptului că mai bine de o sută de 
suflete au fost convertite la Dumnezeu prin lucrarea mea personală.“ 

Fiecare membru al bisericii ar trebui să fie instruit într-un sistem 
regulat de lucru. Tuturor li se cere să facă ceva pentru Domnul. Ei 
pot să trezească interesul oamenilor pentru lectură; pot discuta şi se 
pot ruga împreună cu ei. Pastorul care va educa, va organiza şi va 
conduce o armată de lucrători eficienţi va avea aici cuceriri glorioase 
şi o bogată răsplată îl aşteaptă — atunci când, în jurul marelui tron 
alb, el se va întâlni cu aceia care au fost mântuiţi prin influenţa lui. 


Fă ceva, fă acum, cu toată puterea ta; 
Până şi aripa unui înger va ajunge 
Nefolositoare dacă se va odihni mult timp; 
Şi chiar Dumnezeu, de-ar fi inactiv, 
N-ar mai fi o binecuvântare. 


După ce credincioşii din comunitatea din__ au cunoscut adevă- 
rul, ei ar fi putut fi rodnici în fapte bune şi ar fi avut o influenţă care 
i-ar fi făcut o putere de partea cea bună, dacă manifestarea lor ar fi 
fost bucuroasă, plină de zel şi iubire. Dar ei au fost indiferenți, au 
devenit reci şi morţi. Unii au luat parte la întâlniri sociale, unde au 
dus cu ei mai degrabă atmosfera pământului decât aceea a cerului. 
Biserica n-a fost gata să răspundă la eforturile care s-au făcut pentru 
ei. În starea lor prezentă, ei nu pot vedea nevoia de conlucrare din 
partea lor. Lipsa de zel şi consacrare i-a descurajat pe pastori. În loc 


[309] 


296 Mărturii pentru comunitate vol.5 


de această nepăsare, ar fi trebuit să fie un simţământ de responsa- 
bilitate individuală. Această comunitate nu va prospera niciodată, 
dacă membrii nu vor începe lucrarea de reformă în propriile lor 
inimi. Mulţi dintre cei care mărturisesc credinţa sunt foarte uşor 
de satisfăcut; dacă ajung la câteva puncte de renunțare de sine şi 
reformă, atunci ei nu mai văd necesitatea de a merge mai departe. 
De ce se rămâne la ceea ce nu este curat? Nu există un loc de oprire 
pentru noi aici, de partea aceasta a cerului. Nici unul dintre noi n-ar 
trebui să fie mulţumit cu realizările spirituale prezente. Nimeni nu 
este la înălţimea ocaziilor sale, decât numai dacă poate să arate un 
continuu progres. El trebuie să urce continuu. 

Este privilegiul fiecărui creştin acela de a creşte până când va 
ajunge la înălțimea staturii plinătăţii de om în Isus Hristos. 

Cât de mult au nevoie scumpii noştri fraţi din___ de învăţătură 
în legătură cu evlavia personală; cât de mult au nevoie de o lucrare 
pastorală! Dar ei nu lucrează la fel de bine cum ştiu că ar trebui. 
Dumnezeu vă va pune la probă, fraţilor, şi unii se vor dovedi a 
fi pleavă, iar alţii boabe preţioase de grâu. Nu vă supuneţi puterii 
ispititorului. EI va veni ca un om puternic înarmat, dar nu trebuie să-i 
daţi nici un câştig de cauză. Întăriţi-vă pentru împlinirea datoriei şi 
luptaţi-vă pentru orice petic de teren. În loc să vă retrageţi, înaintați; 
în loc să deveniți slabi şi lipsiți de viaţă, însufleţiţi-vă pentru conflict. 
Dumnezeu vă cheamă să vă angajaţi cu toate puterile împotriva 
păcatului, sub orice formă ar fi. Luaţi asupra voastră toată armătura 
lui Dumnezeu şi aţintiţi-vă privirea la căpitanul mântuirii noastre; 
căci în faţă stă primejdia. Nu vă înrolați sub un steag fals, ci priviţi la 
steagul credinţei noastre sfinte şi să fiţi găsiţi acolo unde sunt aceste 
valuri, chiar dacă aceasta ar fi în toiul luptei. În curând războiul se 
va sfârşi şi biruinţa va fi câştigată; şi dacă veți fi credincioşi, veţi 
ieşi mai mult decât biruitori prin El, care v-a iubit. Răsplata cea 
prețioasă, greutatea veşnică de slavă va fi a voastră. 


Păcatul nemulțumirii 


Dragi prieteni: Mi-a fost arătat că voi, ca familie, trăiţi o neferi- 
cire mare şi fără sens. Dumnezeu n-a dorit să fiţi aşa de nenorociţi; 
dar voi v-aţi îndepărtat mintea de la Isus şi aţi concentrat-o prea mult 
asupra voastră. Marele păcat al familiei voastre este acela al unei 
nemulțumiri inutile cu privire la providenţa lui Dumnezeu; din acest 
punct de vedere, neascultarea voastră este, într-adevăr, alarmantă. 
Aţi exagerat micile dificultăţi şi aţi vorbit prea mult despre lucruri ce 
descurajează. Aveţi un obicei, acela de a îmbrăca totul în doliu, şi v- 
aţi făcut singuri nefericiţi fără motiv. Murmurările voastre continue 
vă despart de Dumnezeu. 

Voi trebuie să vă ţineţi departe de terenul fermecat al lui Sa- 
tana şi să nu îngăduiţi minţii să se abată de la credincioşia faţă de 
Dumnezeu. Prin Domnul Hristos, puteţi şi trebuie să fiţi fericiţi şi să 
vă formaţi obiceiul controlului de sine. Chiar şi gândurile voastre 
trebuie să fie aduse în supunere faţă de voia lui Dumnezeu şi senti- 
mentele voastre aduse sub controlul raţiunii şi al religiei. Imaginaţia 
nu v-a fost dată pentru a-i îngădui să alerge în dezordine şi să aibă 
propriul ei drum, fără vreun efort de a o reţine sau disciplina. Dacă 
gândurile sunt rele, atunci şi simţămintele vor fi rele, şi gândurile 
şi sentimentele combinate fac caracterul moral. Când aţi hotărât că, 
fiind creştini, nu vi se cere să vă controlaţi gândurile şi sentimen- 
tele, de fapt le aduceţi sub influenţa îngerilor răi şi invitaţi prezenţa 
şi controlul lor. Dacă vă supuneţi impresiilor voastre şi îngăduiţi 
gândurilor voastre să alerge pe calea suspiciunii, îndoielii şi nemul- 
țumirii, atunci veţi fi printre cei mai nefericiţi dintre muritori şi viaţa 
voastră se va dovedi a fi un eşec. 

Scumpă soră F., tu ai o imaginaţie bolnăvicioasă şi Îl dezonorezi 
astfel pe Dumnezeu, îngăduind sentimentelor să aibă un control 
desăvârşit asupra raţiunii şi judecății tale. Tu ai o voinţă hotărâtă, 
care face ca mintea să reacționeze asupra corpului, dezechilibrând 
circulaţia şi producând congestie în anumite organe; şi astfel sacrifici 
sănătatea sentimentelor tale. 

Faci o greşeală, care, dacă nu este corectată, nu se va sfârşi numai 
cu distrugerea fericirii tale. Îţi faci în mod sigur rău, nu numai ţie, ci 
şi altor membri ai familiei şi în mod deosebit mamei tale. Ea este 
foarte nervoasă şi foarte sensibilă. Dacă unul dintre copiii săi suferă, 
ea devine nesigură şi aproape tulburată. Mintea sa se dezechilibrează 
din cauza acceselor frecvente de isterie la care este obligată să asiste 
şi, astfel, o mare nefericire este adusă celor din jurul tău. Cu toate 
acestea, tu eşti în stare să-ţi controlezi imaginaţia şi să birui aceste 
atacuri nervoase. Ai puterea voinţei şi trebuie s-o aduci în ajutorul 
tău. Tu n-ai făcut lucrul acesta, ci ai lăsat ca imaginaţia ta foarte 
excitată să controleze raţiunea. Prin aceasta, L-ai supărat pe Duhul 
lui Dumnezeu. 

Dacă n-ai avea nici o putere asupra sentimentelor tale, lucrul 
acesta n-ar fi păcat; dar aceasta nu înseamnă că trebuie să te supui 
vrăjmaşului. Voința ta are nevoie să fie sfinţită şi supusă, în loc să 
fie în opoziţie faţă de aceea a lui Dumnezeu. 

Scumpii mei prieteni, în loc de a lupta împotriva bolii, voi o 
minimalizaţi şi vă supuneţi puterii ei. Trebuie să evitaţi folosirea 
medicamentelor şi să păziţi legile sănătăţii. În ceea ce priveşte viaţa 
voastră, ar trebui să mâncaţi o hrană simplă, pregătită într-un mod 
simplu, şi să faceţi mai multe exerciţii fizice. Fiecare membru al 
familiei are nevoie să beneficieze de reforma sănătăţii. Dar medica- 
mentele ar trebui să fie pentru totdeauna abandonate, căci nu vindecă 
nici o boală, ci slăbesc corpul, făcându-l mai sensibil la îmbolnăviri. 

Omul a fost aşezat într-o lume a durerii, a grijii şi a nesiguranţei. 
A fost aşezat aici pentru a fi testat, aşa cum au fost Adam şi Eva, ca 
să poată dezvolta un caracter drept şi să aducă armonie într-un climat 
de discordie şi confuzie. Avem foarte multe lucruri esenţiale de făcut 
pentru fericirea noastră şi a altora. Şi sunt foarte multe lucruri de 
care ne putem bucura. Prin Hristos, suntem aduşi în legătură cu 
Dumnezeu. Harul şi mila Sa ne aşează sub o obligaţie continuă; 
simţindu-ne nevrednici de favorurile Sale, noi trebuie să apreciem 
chiar şi pe cele mai mici dintre ele. 

Pentru tot ceea ce aveţi şi sunteţi, dragi prieteni, sunteţi datori 
lui Dumnezeu. El v-a dat puteri care, într-o anumită măsură, sunt 
asemenea acelora pe care chiar El le are; şi trebuie să lucraţi în mod 
serios pentru a dezvolta aceste puteri, şi aceasta nu pentru a plăcea 
şi a înălța eul, ci pentru slava Lui. Voi nu aţi folosit privilegiile avute 

pentru a avea de la ele cele mai bune realizări. Trebuie să vă educați 
pentru a purta răspunderi. Intelectul trebuie cultivat; dacă este lăsat 
să ruginească din cauza inactivităţii, el se va pipernici. 

Pământul acesta este al Domnului. Aici se poate vedea că natura 
animată şi neanimată ascultă de voia Sa. Dumnezeu l-a creat pe om 
ca o fiinţă superioară; numai el este făcut după chipul lui Dumnezeu 
şi este capabil să fie părtaş de natură divină, să conlucreze cu Crea- 
torul Său şi să aducă la îndeplinire planurile Sale; şi, de asemenea, 
numai el este în război cu planurile lui Dumnezeu. 

Cât de minunat, cu ce uluitoare frumuseţe a fost modelat orice lu- 
cru din natură! Pretutindeni, vedem lucrurile desăvârşite ale Marelui 
Maestru Artist. Cerurile spun slava Lui; şi pământul, care este făcut 
pentru fericirea omului, ne vorbeşte despre iubirea Lui neegalată. 
Suprafaţa lui nu este o câmpie monotonă, ci munţi înalți şi vechi 
se ridică pentru a diversifica peisajul. Sunt izvoare limpezi şi văi 
fertile, locuri frumoase, râuri largi şi oceane nesfârşite. Dumnezeu 
trimite roua şi ploaia pentru a împrospăta pământul însetat. Brizele 
care aduc sănătate, curăţind şi răcorind atmosfera, sunt controlate 
de înţelepciunea Sa. El a aşezat soarele pe cer pentru a marca ziua 
şi noaptea şi prin razele lui vesele dă pământului căldură şi lumină, 
făcând să se dezvolte vegetaţia. 

Vă atrag atenţia la aceste binecuvântări primite din mâna gene- 
roasă a lui Dumnezeu. Fie ca prospeţimea strălucitoare a fiecărei 
dimineţi să trezească în inimile voastre laudă pentru aceste dovezi 
ale grijii Sale iubitoare. Dar, în timp ce bunul nostru Tată ceresc ne-a 
dat atât de multe lucruri care să ne facă fericiţi, El ne-a dat, de ase- 
menea, binecuvântări ce nu se văd. El înţelege nevoile omului căzut 
ŞI, în timp ce ne-a dat avantaje, pe de o parte, pe de altă parte sunt şi 
necazuri care sunt destinate să ne stimuleze să folosim iscusinţa pe 
care ne-a dat-o El. Acestea dezvoltă perseverenţă, curaj şi hărnicie 
plină de răbdare. 

Sunt rele pe care omul le poate micşora, dar nu le poate nici- 
odată îndepărta. El trebuie să înfrângă obstacolele şi să acţioneze 
asupra celor din jur, şi nu să fie modelat de acestea. El are loc să-şi 
folosească talentele pentru a scoate ordine şi armonie din confuzie. 
În această lucrare, poate să aibă ajutor divin, dacă cere acest lucru. 
Nu este lăsat să se lupte cu ispitele şi încercările numai în puterea 
lui. Ajutorul se află la Acela care este puternic. Isus a părăsit curţile 

regeşti ale cerului, a suferit şi a murit într-o lume degradată de păcat, 
ca să-l poată învăţa pe om cum să treacă prin încercările vieţii şi să 
biruie ispitele ei. Aici avem un model pentru noi. 

În timp ce ţi se arată ajutorul pe care L-a dat Tatăl nostru crea- 
turilor Sale, nu te simţi mustrată pentru nemulţumirile tale lipsite 
de recunoştinţă? De un număr de ani, ţi-a dat o fiică, şi soră, până 
când ai început s-o consideri ca fiind a ta şi că ai un drept asupra 
acestui dar bun. Dumnezeu a auzit murmurările tale. Dacă vedeai un 
nor, se pare că uitai că soarele străluceşte totdeauna; şi astfel, nori şi 
întuneric erau totdeauna în jurul tău. Dumnezeu ţi-a trimis suferinţa; 
EI ţi-a luat comoara, ca să poţi face deosebire între prosperitate şi 
adevăratul necaz. Dar nu ţi-ai supus inima înaintea Lui şi nu te-ai 
pocăit de marele păcat al nerecunoştinţei, care te-a despărţit de iu- 
birea Lui. Asemenea lui lov, simţi că ai motiv să fii supărată şi că 
nu vei fi mângâiată. A fost lucrul acesta rezonabil? Ştii că moartea 
este o putere căreia nimeni nu-i poate rezista; dar tu ţi-ai făcut viaţa 
aproape inutilă prin necazul tău. Simţămintele tale au fost aproape 
o răzvrătire împotriva lui Dumnezeu. V-am văzut pe toţi insistând 
asupra pierderii suferite, manifestându-vă în mod nereţinut senti- 
mentele voastre agitate, până când demonstraţia voastră zgomotoasă 
de durere i-a făcut pe îngeri să-şi ascundă feţele şi să se retragă din 
faţa acestei scene. 

În timp ce îţi manifeşti în felul acesta sentimentele, nu ţi-ai 
amintit de faptul că ai un Tată în cer, care a dat pe singurul Său Fiu 
să moară pentru noi, pentru ca moartea să nu fie un somn veşnic? Îţi 
aduci oare aminte că Domnul vieţii şi al slavei a trecut prin mormânt 
şi l-a făcut să strălucească cu prezenţa Sa? Ucenicului iubit îi spunea: 
„Ferice de acum încolo de morţii care mor în Domnul!“ „Da“, zice 
Duhul, „ei se vor odihni de ostenelile lor, căci faptele lor îi urmează.“ 
Apostolul ştia foarte bine despre ceea ce vorbea atunci când a spus 
aceste cuvinte; dar când tu dai drumul unei dureri necontrolate, este 
oare comportarea ta consecventă cu mângâierea pe care o exprimă 
ele? 

Domnul este milostiv, plin de bunătate şi credincios. El a îngăduit 
ca unul din cei ai casei tale, care era cel mai nevinovat şi cel mai 
bine pregătit, să se odihnească de primejdule zilelor din urmă. O! 
nu-ţi închide sufletul faţă de cânt şi bucurie, jelind ca şi când n-ar 
fi nici o înviere! Lăudat să fie Dumnezeu căci pentru ea nu mai 

există moarte, nu mai există încercare, nu mai există durere. Ea se [314] 
odihneşte în Isus, până când Dătătorul vieţii va chema pe sfinţi Săi 
care dorm, la o glorioasă nemurire. 

Sora F. are o lucrare de făcut, prin harul lui Dumnezeu, aceea de 
a-şi controla sentimentele. Ea ştie că nu se află în ceruri, ci într-o 
lume în care moartea domneşte şi cei iubiţi ai noştri pot fi luaţi şi duşi 
de la noi în orice moment. Ea ar trebui să aibă simţământul că marea 
povară a vieţii este aceea de a ne pregăti pentru o lume mai bună. 
Dacă s-a prins bine şi drept de viaţa veşnică, acest lucru o va ajuta 
să trăiască în lumea aceasta şi să poarte cu nobleţe poverile vieţii, o 
va ajuta să-şi îndeplinească îndatoririle cu un spirit de lepădare şi 
sacrificiu de sine. 

Ca familie, aţi vorbit despre lucrurile întunericului şi v-aţi plâns, 
până când aţi fost schimbaţi în acelaşi chip. Se pare că acţionaţi 
asupra simpatiei unuia şi a altuia şi treziţi excitări nervoase, până 
când ajungeţi să aveţi şi voi înşivă un timp întunecat, trist şi depri- 
mant. Aţi ţinut servicii de jale, dar acestea nu i-au atras pe îngeri 
în jurul vostru. Dacă nu vă schimbaţi comportarea, Dumnezeu va 
veni ceva mai aproape şi Se va ocupa de voi, judecându-vă. Nu 
este oare timpul să ţineţi adunări de mulţumire în familia voastră şi 
să povestiţi cu bucurie despre binecuvântările ce au fost revărsate 
asupra voastră? 

Puterea adevărului trebuie să fie îndestulătoare pentru a susţine 
şi consola în orice necaz. Religia lui Hristos îşi descoperă adevărata 
ei valoare în aceea că face în stare pe cel ce o are de a triumfa asupra 
suferinţei. Ea aduce apetitul, pasiunile şi emoţiile sub controlul raţiu- 
nii şi conştiinţei şi canalizează gândurile pe un făgaş sănătos. Apoi 
limba nu va fi lăsată să-L dezonoreze pe Dumnezeu prin expresiile 
nemulțumirii păcătoase. 

Creatorul nostru are, şi pe bună dreptate, dreptul de a face cu 
creaturile mâinilor Sale aşa cum alege EI să facă. Are dreptul să 
cârmuiască aşa cum voieşte El, şi nu aşa cum alege omul. Dar nu 
este un judecător sever, un creditor aspru şi exigent. El este chiar 
izvorul iubirii, Dătătorul unor nenumărate binecuvântări. Veţi fi 
profund îndureraţi dacă nesocotiţi o aşa iubire şi nu lăsaţi ca lauda 
şi recunoştinţa să ţâşnească din inimile voastre pentru bunătatea cea 
minunată a lui Dumnezeu. Noi nu merităm toate aceste binefaceri; 
dar ele ne sunt date continuu, în ciuda nevredniciei noastre şi a crudei [315] 

noastre nerecunoştinţe. Deci, nu te mai lamenta ca şi când ai fi un 
rob sub un stăpân aspru. Isus este bun. Lăudaţi-L! Lăudaţi-L pe El, 
care este sănătatea înfăţişării voastre, Dumnezeul vostru! 


„„Lăudaţi pe Domnul“ 


„Tot ce are suflare să laude pe Domnul.“ S-a gândit vreunul 
dintre noi aşa cum se cuvine pentru cât de multe lucruri trebuie să 
fim recunoscători? Ne amintim de faptul că îndurările lui Dumnezeu 
se înnoiesc în fiecare dimineaţă şi credincioşia Lui ţine în veci? 
Recunoaştem dependenţa noastră de El şi ne exprimăm recunoştinţa 
pentru toate darurile Sale? Sau, din contră, prea adesea uităm că 
orice ni se dă bun şi „orice dar desăvârşit este de sus, pogorându-se 
de la Tatăl luminilor, în care nu este nici schimbare, nici umbră de 
mutare“? 

De câte ori aceia care sunt sănătoşi uită de îndurările minunate 
care le sunt date continuu, zi de zi, an după an? Ei nu aduc nici un 
cuvânt de laudă la adresa lui Dumnezeu pentru toate binefacerile 
Sale. Dar atunci când vine suferinţa, îşi aduc aminte de Dumnezeu. 
Dorinţa puternică de refacere a sănătăţii conduce la rugăciune stă- 
ruitoare, şi lucrul acesta este drept. Dumnezeu este refugiul nostru 
atât când suntem bolnavi, cât şi atunci când suntem sănătoşi. Dar 
mulţi nu lasă cazurile lor în seama Lui; ei încurajează slăbiciunea 
şi boala, îngrijorându-se. Dacă ar înceta să se plângă şi s-ar ridica 
mai presus de deprimare şi tristeţe, atunci vindecarea ar fi mult mai 
sigură. Ei trebuie să-şi aducă aminte cu multă recunoştinţă cât de 
mult s-au bucurat de binecuvântarea sănătăţii, iar dacă acest preţios 
bine le va fi redat, ei n-ar trebui să uite că au obligaţii reînnoite faţă 
de Creatorul lor. Când cei zece leproşi au fost vindecaţi, numai unul 
s-a întors să caute şi să găsească pe Isus şi să-l dea slavă. Să nu fim 
ca cei nouă leproşi nechibzuiţi, ale căror inimi au fost neatinse de 
mila lui Dumnezeu. 

Dumnezeu este dragoste. El are grijă de creaturile cărora El 
le-a dat viaţă. „Cum se îndură un tată de copiii lui, aşa Se îndură 
Domnul de oricine se teme de El.“ „Vedeți ce dragoste ne-a arătat 
Tatăl, să ne numim copii ai lui Dumnezeu! Şi suntem. Lumea nu 
ne cunoaşte, pentru că nu L-a cunoscut nici pe El.“ Ce privilegiu 
preţios este acesta, să fim fii şi fiice ale Celui Prea Înalt, moştenitori 

ai lui Dumnezeu şi împreună moştenitori cu Isus Hristos! De aceea, 
să nu jelim şi să nu ne întristăm, pentru că în această viaţă nu suntem 
scutiţi de dezamăgiri şi suferinţe. Dacă, în providenţa lui Dumnezeu, 
suntem chemaţi să trecem prin încercări şi să ne acceptăm crucea şi 
să bem cupa amară, să ne amintim că mâna Tatălui este aceea care o 
ține la buzele noastre. Să ne încredem în El în întunericul nopţii şi în 
lumina zilei. Nu putem crede noi oare că El ne poate da tot ce este 
spre binele nostru? „EI, care n-a cruțat nici chiar pe Fiul Său, ci L-a 
dat pentru noi toţi, cum nu ne va da fără plată, împreună cu EI, toate 
lucrurile?“ Chiar în noaptea suferinţei, cum putem refuza să înălţăm 
inima şi glasul în laude pline de recunoştinţă, când ne amintim de 
iubirea exprimată faţă de noi pe crucea Golgotei? 

Ce subiect de meditaţie este jertfa pe care Domnul Isus o face 
pentru păcătoşi pierduţi! „Dar El era străpuns pentru păcatele noas- 
tre, zdrobit pentru fărădelegile noastre. Pedeapsa, care ne dă pacea, 
a căzut peste EI, şi prin rănile Lui suntem tămăduiţi.“ Cum vom 
aprecia binecuvântările care au fost puse astfel la dispoziţia noastră? 
Putea oare Domnul Hristos să sufere mai mult? Putea El oare să ne 
asigure binecuvântări mai abundente? Nu se va topi până şi cea mai 
împietrită inimă, atunci când ne amintim că de dragul nostru El a 
părăsit fericirea şi slava cerului şi a îndurat sărăcia şi ruşinea, cruzi- 
mea suferinţei şi o moarte teribilă? Dacă El nu ne-ar fi deschis, prin 
moartea şi învierea Sa, uşa speranţei, n-am fi cunoscut nimic altceva 
decât groaza întunericului şi mizeria disperării. În starea noastră 
prezentă, aşa favorizați şi binecuvântaţi cum suntem, nu ne putem da 
seama din ce adâncuri am fost scăpaţi. Noi nu putem măsura cât de 
mult mai profunde ar fi fost suferinţele noastre, cât de mult mai mari 
ar fi fost durerile noastre, dacă Domnul Hristos nu ne-ar fi cuprins 
cu braţul omenesc al simpatiei şi iubirii Sale şi nu ne-ar fi înălţat. 

Noi ne putem bucura în nădejde. Mijlocitorul nostru este în 
Sanctuarul ceresc, pledând în favoarea noastră. Prin meritele Sale, 
noi avem iertare şi pace. El a murit ca să ne poată spăla păcatele, 
să ne îmbrace cu neprihănirea Sa şi să ne facă gata pentru societa- 
tea cerului, unde putem locui totdeauna în lumină. Scumpe frate, 
scumpă soră, când Satana vă umple mintea cu deznădejde, tristeţe şi 
îndoială, rezistaţi sugestiilor lui. Spune-i despre sângele lui Isus care 
ne curăţeşte de orice păcat. Singur nu te poţi salva de sub puterea 
ispititorului, dar el tremură şi fuge atunci când sunt implorate meri- 

tele acelui sânge preţios. Apoi nu vei accepta plin de recunoştinţă 
binecuvântările pe care Isus le revarsă? Nu vei bea cupa mântuirii pe 
care ţi-o întinde El şi nu vei chema Numele Domnului? Nu da pe faţă 
neîncredere în El, în Acela care te-a chemat din întuneric la lumina 
Sa minunată! Nu întrista nici chiar pentru un singur moment inima 
milostivă a Mântuitorului, prin necredinţă. El veghează cu cel mai 
mare interes progresul tău pe calea spre ceruri; El vede eforturile tale 
pline de zel; reţine căderile şi revenirile tale, speranţele şi temerile 
tale, luptele şi biruinţele tale. 

Oare toate exerciţiile noastre devoţionale să constea numai în 
a cere şi a primi? Să ne gândim oare totdeauna la nevoile noastre 
şi niciodată la ceea ce primim? Să fim oare primitori ai milei Sale 
şi niciodată să nu-L lăudăm pentru ce a făcut El pentru noi? Noi 
nu ne rugăm prea mult, dar suntem prea zgârciţi pentru a-l aduce 
mulţumiri. Dacă iubirea plină de bunătate a lui Dumnezeu cere 
mai multă mulţumire, recunoştinţă şi laudă, noi ar trebui să avem 
mai multă putere în rugăciune. Vom abunda mai mult şi tot mai 
mult în iubirea lui Dumnezeu şi vom avea mai multă laudă să- 
Į aducem. Voi, cei care vă plângeţi că Dumnezeu nu vă ascultă 
rugăciunile, schimbaţi ordinea prezentă a lucrurilor şi amestecați 
lauda cu cererile voastre. Atunci când vă veţi gândi la bunătatea şi 
mila Sa, veţi constata că El va lua în considerare nevoile voastre. 

Rugaţi-vă, rugaţi-vă cu ardoare şi fără încetare, dar nu uitaţi să 
aduceţi laude. Este de datoria fiecărui copil al lui Dumnezeu să-l 
apere caracterul. Voi puteţi să preamăriţi pe Domnul; puteţi să arătaţi 
puterea harului Său susţinător. Sunt mulţimi care nu apreciază marea 
iubire a lui Dumnezeu şi nici divina împreună simțire a lui Isus. Mii 
privesc chiar cu dispreţ harul nemăsurat arătat în planul de mântuire. 
Nu toţi aceia care sunt părtaşi al acestui mare plan de mântuire sunt 
clari în această problemă. Ei nu cultivă inimi recunoscătoare. Dar 
tema răscumpărării este una la care îngerii doresc să privească; ea va 
fi ştiinţa şi cântecul celor răscumpăraţi, în decursul veacurilor fără 
sfârşit ale veşniciilor. Nu merită acum o analiză şi o studiere atentă? 
Să nu lăudăm oare pe Dumnezeu cu inima, cu sufletul şi cu vocea 
„pentru minunile Lui faţă de fiii oamenilor?“ 

Lăudați pe Domnul în adunarea copiilor Săi. Când Cuvântul 
Domnului s-a adresat evreilor din vechime, porunca era: „ŞI tot 
poporul să răspundă: «Amin». Când chivotul legământului a fost 

adus în cetatea lui David şi un psalm de bucurie şi triumf a fost 
cântat, „şi tot poporul a zis: «Amin!»*, era o dovadă a faptului că 
ei au înţeles cuvântul rostit şi s-au alăturat în închinarea adusă lui 
Dumnezeu. 

Există prea mult formalism în serviciile noastre religioase. Dom- 
nul doreşte ca slujitorii Săi care predică Cuvântul să fie plini de 
energie prin Duhul Său cel Sfânt, iar poporul care aude să nu stea 
într-o indiferenţă somnolentă sau cu o privire absentă, nedând nici 
un răspuns la ceea ce s-a spus. Impresia care se face astfel celui 
necredincios nu este decât nefavorabilă pentru religia lui Hristos. 
Aceşti pretinşi creştini nepăsători şi întunecaţi nu sunt lipsiţi de am- 
biţie şi zel atunci când sunt angajaţi în afaceri lumeşti; dar lucrurile 
de importanţă veşnică nu-i mişcă profund. Vocea lui Dumnezeu prin 
solii Săi poate să fie un cântec plăcut, dar avertizările Sale sacre, 
mustrările şi încurajările i-au paralizat. Adevărurile Cuvântului lui 
Dumnezeu sunt rostite în urechi de plumb şi la inimi împietrite şi 
neimpresionabile. Trebuie să fie comunităţi trezite, active, pentru a-i 
încuraja şi susţine pe slujitorii lui Hristos şi a-i ajuta în lucrarea de 
salvare de suflete. Acolo unde comunităţile umblă în lumină, acolo 
va fi bucurie şi răspunsuri din inimă şi cuvinte pline de laudă şi 
bucurie. 

Dumnezeul nostru, Creatorul cerurilor şi al pământului, declară: 
„Cine aduce mulţumiri ca jertfă, acela Mă proslăveşte“. Tot cerul 
este unit în a aduce laudă lui Dumnezeu. Să învăţăm acum cântecul 
îngerilor, ca să-l putem cânta atunci când ne vom alătura oştuirilor 
strălucitoare. Să spunem şi noi împreună cu psalmistul: „Voi lăuda 
pe Domnul cât voi trăi, voi lăuda pe Dumnezeul meu cât voi fi“. „Te 
laudă, popoarele, Dumnezeule, toate popoarele Te laudă“. 


Responsabilitatea părinţilor 


Părinţi sunt în mare măsură răspunzători pentru modelarea dată 
caracterelor copiilor lor. Ei trebuie să ţintească la simetrie şi pro- 
porţii. Există puţine minţi bine echilibrate pentru că părinţii sunt în 
mod dăunător neglijenţi faţă de datoria pe care o au, de a stimula 
trăsăturile slabe şi de a le reprima pe cele rele. Ei nu-şi amintesc că 
se află sub cele mai solemne obligaţii de a veghea tendinţele fiecărui 
copil, aceasta fiind datoria lor, de a-şi instrui copiii să-şi formeze 
obiceiuri corecte şi căi drepte de gândire. 

Uneori, părinţii aşteaptă de la Domnul să facă lucrarea pe care 
El le-a dat-o lor s-o facă. În loc să-i ţină în frâu şi să-i controleze 
pe copii aşa cum ar trebui, ei îi mângâie, îi răsfaţă şi le satisfac 
capriciile şi mofturile. Când părăsesc căminele, aceşti copii pleacă 
cu caractere deformate de egoism, cu un apetit nestăpânit, cu o voinţă 
puternică; ei sunt lipsiţi de curtoazie sau respect pentru părinţii lor 
şi nu iubesc adevărul religios sau închinarea la Dumnezeu. Ei au 
crescut cu trăsături de caracter ce sunt un blestem pentru toată viaţa, 
atât pentru ei, cât şi pentru alţii. Căminul ajunge să fie orice în afară 
de un cămin fericit, dacă faptele rele de neînțelegere, egoism, invidie, 
pasiuni nesfinte şi încăpățânare ţâfnoasă sunt lăsate să înflorească în 
grădina neglijată a sufletului. 

Părinţii nu trebuie să dea pe faţă nici un fel de părtinire, ci 
trebuie să-i trateze pe toţi copiii lor cu tandreţe, aducându-și aminte 
că ei sunt cumpăraţi cu sângele Domnului Hristos. Copiii îşi imită 
părinţii; de aceea, ar trebui să se aibă o mare grijă pentru a le fi 
modele corecte. 

Părinţii care sunt buni şi politicoşi în cămin, dar şi categorici 
şi hotărâți în acelaşi timp, vor vedea aceleaşi trăsături de caracter 
manifestate în copiii lor. Dacă sunt drepţi, cinstiţi şi onorabili, copiii 
lor vor fi exact la fel, asemănându-se lor în aceste particularităţi. 
Dacă sunt respectuoşi şi se închină lui Dumnezeu, copiii lor, instruiți 
în acelaşi fel, de asemenea, nu vor uita să-l slujească. 

Adesea, se întâmplă că părinții nu sunt atenți, n-au grijă să-i 
înconjoare pe copiii lor cu influențe drepte. Atunci când îşi aleg un 
cămin, ei se gândesc mai mult la interesele lor lumeşti decât la o 
atmosferă morală şi socială, şi astfel copiii îşi formează prietenii ce 
sunt nefavorabile înălţării evlaviei şi formării unui caracter drept. 
Apoi părinţii îngăduie lumii să le ocupe timpul, puterea şi gândirea; 
şi când vine Sabatul, ei sunt atât de extenuaţi, încât nu au ce să-l dea 
lui Dumnezeu în ziua Lui cea sfântă, nici o dulce evlavie care să le 
binecuvânteze căminul şi să facă Sabatul o plăcere pentru copiii lor. 
Ei sunt foarte rar vizitaţi de un pastor, pentru că se aşează în afara 
privilegiilor religioase. O apatie se furişează peste suflet. Copiii sunt 
contaminaţi prin legături rele şi iubirea sufletului, pe care o simțeau 
cândva, moare şi este uitată. 

Părinţi care îi denunţaţi pe canaaniţi pentru că îşi jertfeau copiii 
lui Moloh, voi ce faceţi? Faceţi cele mai costisitoare daruri zeului 
vostru Mamona; şi apoi, când copiii voştri cresc neiubiţi şi neiubitori 
în caracter, când dau pe faţă o hotărâtă lipsă de respect şi o tendinţă 
spre necredinţă, acuzaţi credinţa pe care o mărturisiţi pentru că nu a 
fost în stare să-i salveze. Culegeţi ceea ce aţi semănat — rezultatul 
iubirii egoiste, o iubire a lumii şi neglijarea mijloacelor harului. V-aţi 
mutat familiile în locurile ispitei şi chivotul lui Dumnezeu, slava şi 
apărarea voastră, nu l-aţi considerat a fi esenţial; şi Domnul n-a făcut 
o minune pentru a vă scăpa copiii de ispită. 

Voi, care mărturisiţi că Î iubiţi pe Dumnezeu,luaţi-L pe Isus cu 
voi oriunde mergeţi şi, asemenea patriarhilor din vechime, ridicaţi 
un altar Domnului oriunde vă ridicaţi cortul. Este necesară o reformă 
în această privinţă, o reformă profundă şi cuprinzătoare. Părinţii au 
nevoie de această reformă; pastorii au nevoie să facă reformă. Ei au 
nevoie de Dumnezeu în familiile lor. Trebuie să zidească locurile 
pustii din Sion, să-i pună porţile şi să facă ziduri puternice pentru 
apărarea poporului. 

Există o lucrare plină de zel ce trebuie făcută în veacul acesta, 
iar părinţii trebuie să-şi educe copiii să fie şi ei părtaşi la aceasta. 
Cuvintele lui Mardoheu, adresate Esterei, se pot aplica bărbaţilor şi 
tinerilor de astăzi: „Şi cine ştie dacă nu pentru o vreme ca aceasta ai 
ajuns la împărăție“. Tinerii trebuie să câştige tărie şi caracter, ca să 
poată fi de folos. Daniel şi Iosif au fost tineri cu principii ferme, pe 
care Dumnezeu a putut să-i folosească pentru a aduce la îndeplinire 

planurile Sale. Reţineţi istoria lor şi vedeţi cum Dumnezeu a lucrat 
pentru ei. Iosif s-a confruntat cu diferite experienţe, experienţe ce 
i-au testat curajul şi verticalitatea, cinstea sa până la capăt. După ce 
a fost vândut în Egipt, la început a fost favorizat şi 1 s-au încredinţat 
mari răspunderi; dar deodată, fără vreo greşeală din partea sa, a fost 
acuzat pe nedrept şi aruncat în închisoare. Dar nu s-a descurajat. El 
s-a încrezut în Dumnezeu, iar scopul inimii sale şi curăţia motivelor 
sale s-au văzut. Ochiul lui Dumnezeu era asupra lui, o mână divină îl 
conducea şi îl vedem în curând ieşind din închisoare pentru a împărți 
cu faraon tronul Egiptului. 

Viaţa atât de încercată a lui Iosif n-a fost un accident; ea a fost po- 
runcită de Providenţă. Dar cum a fost el făcut în stare să realizeze un 
astfel de record al tăriei de caracter, al cinstei şi înţelepciunii? Acesta 
a fost rezultatul unei educaţii atente în anii copilăriei. El a ţinut cont 
mai degrabă de datorie decât de înclinații; curăţia şi încrederea sim- 
plă a băiatului au dat roade în faptele bărbatului. Talentele cele mai 
strălucitoare sunt fără valoare, dacă nu sunt dezvoltate; obiceiul 
vredniciei şi forţa caracterului trebuie să fie câştigate prin cultivarea 
acestora. Un înalt caracter moral şi calităţi intelectuale minunate nu 
sunt rezultatul întâmplării. Dumnezeu dă ocaziile; succesul depinde 
de modul în care le-am folosit. Deschiderea Providenţei trebuie să 
fie repede sesizată şi folosită cu nerăbdare. 

Tineri, dacă vreţi să fiţi puternici, dacă doriţi să aveţi integritatea 
şi înțelepciunea lui Iosif sau Daniel, studiaţi Scripturile. Părinţi, 
dacă vă veţi educa copiii să-l slujească lui Dumnezeu şi să facă 
binele în lume, faceţi ca Biblia să fie manualul vostru. Ea prezintă 
vicleniile lui Satana. Ea este marele înălţător al neamului omenesc, 
cel ce mustră şi corectează relele morale, detectorul care ne face în 
stare să deosebim adevărul de minciună. Orice altceva s-ar preda 
în familie sau la şcoală, Biblia, ca marele educator, trebuie să aibă 
primul loc. Dacă i se acordă acest loc, Dumnezeu este onorat şi El va 
lucra pentru tine, în convertirea copiilor tăi. În această Sfântă Carte 
este o mină bogată de adevăr şi frumuseţe şi părinţii trebuie să se 
condamne pe ei înşişi, dacă nu o fac să fie foarte interesantă pentru 
copiii lor. 

Pentru mulţi, educaţia înseamnă o cunoaştere obţinută din cărţi; 
dar „frica de Domnul este începutul înţelepciunii“. Adevăratul obiec- 
tiv al educaţiei este acela de a reface chipul lui Dumnezeu în suflet. 

Prima şi cea mai prețioasă cunoaştere este cunoaşterea lui Hristos, 
şi părinţii care sunt înţelepţi vor ţine acest lucru totdeauna înaintea 
minţii copiilor lor. Dacă o mână sau un picior s-ar fractura, părinţii 
vor încerca orice mijloc pe care iubirea sau înţelepciunea îl poate 
sugera pentru vindecarea membrului afectat, făcându-l sănătos şi 
atrăgător. Şi este numai drept să facă aşa; este datoria lor. Dar Dom- 
nul cere ca un tact mult mai mare, răbdare şi eforturi perseverente 
să fie folosite pentru vindecarea sufletului vătămat. Acel tată care 
nu este pentru copiii săi un învăţător creştin, un conducător şi un 
prieten, legându-i de inima sa prin legăturile puternice ale iubirii 
sfinţite — o iubire ce-şi are temelia în îndeplinirea cu credincioşie a 
îndatoririlor -, este nevrednic de acest nume. 

Părinții au de îndeplinit o lucrare mare şi plină de răspundere şi 
se pot întreba: „Cine poate să facă această lucrare?“ Dar Dumnezeu 
a făgăduit să le dea înţelepciune acelora care o cer în credinţă şi 
El va face exact aşa cum a spus că va face. Mama lui Augustin s-a 
rugat pentru convertirea fiului său. N-a văzut nici o dovadă că Duhul 
lui Dumnezeu impresiona inima lui, dar ea nu s-a descurajat. A pus 
degetul pe textele Scripturii, prezentând lui Dumnezeu propriile Lui 
cuvinte,şi a cerut şi a insistat cum numai o mamă poate face acest 
lucru. 

Profunda ei umilinţă, insistența ei plină de zel şi credinţa ei 
neşovăielnică au triumfat şi Domnul a răspuns dorinţei inimii ei. 
Astăzi,El este tot atât de pregătit să asculte cererile poporului Său. 
„Nu, mâna Domnului nu este prea scurtă ca să mântuiască, nici 
urechea Lui prea tare ca să audă“. Dacă părinţii creştini Îl caută în 
mod serios, El le va umple gura cu argumente şi, pentru Numele 
Său, El va lucra cu putere în locul lor, pentru convertirea copiilor lor. 


Instruirea copiilor 


Stimate frate şi stimată soră G.: Sunt tulburată în legătură cu 
cazul vostru. Văd primejdii de care, după cât se pare, voi niciodată 
nu v-aţi dat seama. V-aţi gândit în mod serios şi cu rugăciune la 
datoria pe care o aveţi faţă de copiii pe care v-aţi luat răspunderea de 
a-i aduce pe lume? V-aţi gândit dacă aceşti copii primesc de la voi 
o educaţie şi o disciplină care să-i facă să-L onoreze pe Creatorul 
lor în zilele tinereţii lor? V-aţi gândit la faptul că, dacă daţi greş în 
a-i învăţa să vă respecte, ca tată şi mamă, şi să se supună autorităţii 
voastre, îi educați pentru a-L dezonora pe Dumnezeu? De fiecare 
dată când le îngăduiţi să calce în picioare autoritatea voastră şi voinţa 
lor să vă controleze, voi hrăniţi un defect pe care îl vor purta cu ei în 
toată experienţa vieţii lor, dacă vor fi înclinați spre cele religioase, şi 
îi va învăţa să nesocotească şi să calce în picioare autoritatea divină. 

Întrebarea la care trebuie să răspundeţi este: „Îmi cresc eu oare 
copiii, pentru a întări influenţa şi a umple rândurile puterilor în- 
tunericului sau îi cresc pentru Hristos?“ Dacă nu vă determinaţi 
copiii şi nu le modelaţi caracterele pentru a răspunde cerinţelor lui 
Dumnezeu, atunci, cu cât vor fi mai puţini copii care să sufere din 
cauza educaţiei voastre defectuoase, cu atât va fi mai bine pentru 
voi, părinţii lor, şi pentru societate. Dacă copiii nu pot fi educați 
şi disciplinaţi din pruncie de către o mamă înţeleaptă şi cu jude- 
cată, conştientă şi inteligentă şi care îşi conduce casa în temere de 
Domnul, modelându-le caracterele pentru a corespunde standardului 
neprihănirii, atunci este păcat să înmulţeşti numărul familiei tale. 
Dumnezeu ţi-a dat rațiune şi El îţi cere să o foloseşti. 

Trebuie să vă simţiţi obligaţi ca, prin eforturi pline de răbdare 
şi prin rugăciuni serioase şi fierbinţi, să formaţi astfel caracterele 
copiilor voştri pentru a-i face o binecuvântare în cămin, o binecuvân- 
tare în biserică şi o binecuvântare în societate. Nu vei primi nici un 
credit pentru lucrarea ta dacă le îngădui copiilor tăi să fie controlaţi 
de vrăjmaşul a toată neprihănirea; răsplata este promisă pentru o 
conştiincioasă formare a caracterelor lor după modelul divin. Dacă 


311 


312 Mărturii pentru comunitate vol.5 


neglijaţi această lucrare, care este atât de importantă prin rezultatele 
ei, deoarece pentru prezent este mai agreabil pentru voi să faceţi aşa, 
şi copiii voştri cresc deformaţi din punct de vedere moral, picioarele 
lor fiind pe drumul cel larg al morţii, poate Dumnezeu să spună în 
dreptul lucrării voastre: „Bine rob bun şi credincios“? Acei care nu 
se pot informa, care nu lucrează în mod inteligent şi cu toate puterile 
lor pentru a-şi aduce copiii la Hristos ar trebui să ia hotărârea să 
nu-şi asume răspunderea de a deveni părinți. 

Mamele trebuie să fie dispuse şi chiar nerăbdătoare să se pre- 
gătească pentru importanta lor lucrare de a dezvolta şi a modela 
caracterele copiilor lor, călăuzindu-i, instruindu-i şi ținând în frâu 
persoanele nevârstnice date în grija lor. Taţii şi mamele trebuie să fie 
uniţi în această lucrare. Slăbiciunea în a cere ascultare şi falsa iubire 
şi simpatie — falsa noţiune că a hrăni, şi nu a restrânge, este înţelep- 
ciune — constituie un sistem de educaţie ce îi întristează pe îngeri, 
dar îl încântă pe Satana, căci aduce sute şi mii de copii în rândurile 
lui. De aceea, el orbeşte ochii părinţilor, le amorţeşte sensibilităţile 
şi face ca mintea să le fie confuză. Ei văd că fiii şi fiicele lor nu sunt 
plăcuţi, atrăgători, ascultători şi gata să-şi asume răspunderi; totuşi 
ceea ce copiii aceştia acumulează în căminele lor le otrăveşte viaţa, 
le umple inima de necazuri şi îi adaugă astfel la numărul pe care 
Satana îl foloseşte pentru a aduce sufletele la nimicire. 

O! Când vor fi părinţii înţelepţi? Când vor vedea ei şi când îşi vor 
da seama de caracterul lucrării lor în neglijarea de a cere ascultare 
şi respect în armonie cu instrucţiunile Cuvântului lui Dumnezeu? 
Rezultatele acestei educaţii neglijate sunt văzute în copii atunci 
când păşesc în lume şi îşi ocupă locul ca bărbaţi conducători sau 
capi ai propriilor lor familii. Ei perpetuează greşelile părinților lor. 
Trăsăturile defectuoase ale caracterului lor au un anume scop şi ei 
transmit şi altora gusturile rele, obiceiurile şi comportamentele ce 
au fost îngăduite să se dezvolte în propriile lor caractere. Astfel, ei 
devin un blestem în loc să fie o binecuvântare pentru societate. 

Pentru că bărbaţii şi femeile nu ascultă de Dumnezeu, ci aleg mai 
degrabă propriul lor drum şi urmează închipuirea lor perverttă, lui 
Satana 1 se permite să-şi înfigă steagul drăcesc în familiile lor, să-şi 
facă simțită puterea prin prunci, copii şi tineri. Vocea şi voinţa lui 
sunt exprimate prin voinţa nesupusă, ţesută în caracterele copiilor, şi 
prin ei el exercită o putere care controlează şi aduce la îndeplinire 

planurile sale. Dumnezeu este dezonorat prin manifestarea tempe- 
ramentelor care exclud respectul faţă de Dumnezeu şi determină 
ascultarea de sugestiile lui Satana. Păcatul comis de părinţi, prin 
aceea că i-au îngăduit lui Satana să-şi exercite puterea şi influenţa, 
este de neimaginat. Ei seamănă seminţe care vor produce spini şi 
mărăcini, care vor înăbuşi orice plantă cerească, şi numai judecata 
divină va arăta roadele secerişului. Dar cât de trist este gândul că, 
atunci când viaţa şi greşelile ei sunt văzute în lumina veşniciei, va fi 
prea târziu să mai fie de vreun folos. 

Neglijarea totală a instruirii copiilor pentru Dumnezeu a perpe- 
tuat răul şi a aruncat în rândurile vrăjmaşului pe mulţi care, cu o grijă 
înţeleaptă, ar fi putut fi conlucrători cu Domnul Hristos. Idei false 
şi o afecţiune prostească şi greşit canalizată au hrănit trăsăturile de 
caracter care i-au făcut pe copii nefericiţi şi neiubiţi, au amărât viaţa 
părinților şi au extins influenţa lor rea de la o generaţie la alta. Orice 
copil căruia 1 se permite să aibă drumul lui va dezonora pe Dumne- 
zeu şi va aduce ruşine tatălui şi mamei sale. Lumina a strălucit din 
Cuvântul lui Dumnezeu şi din mărturia Duhului Său,aşa că nimeni 
nu trebuie să greşească în ceea ce priveşte datoria lui. Dumnezeu le 
cere părinţilor să-şi crească copiii spre a-L recunoaşte şi a-l respecta 
cerinţele; ei trebuie să-i instruiască pe cei mici, ca membri mai tineri 
ai familiei Domnului, ca să aibă caractere frumoase şi temperamente 
plăcute, ca să poată fi pregătiţi, gata să strălucească în curţile cereşti. 
Neglijându-şi datoria şi îngăduindu-le copiilor să persiste în cele 
rele, părinţii le închid porţile cetăţii lui Dumnezeu. 

Aceste lucruri trebuie să fie clare pentru părinţi; ei trebuie să se 
trezească şi să se ocupe de lucrarea neglijată multă vreme. Părinţii 
care mărturisesc că Îl iubesc pe Dumnezeu nu fac voia Lui. Pentru 
că ei nu îi ţin în frâu şi nu îi conduc aşa cum se cuvine pe copiii lor, 
mii cresc cu caractere deformate, cu o morală scăzută şi cu puţină 
educaţie în îndatoririle practice ale vieţii. Ei sunt lăsaţi să facă ce 
vor cu impulsurile lor, cu timpul şi puterile lor intelectuale. 

Pierderea pentru cauza lui Dumnezeu prin aceste talente negli- 
jate stă la uşa taţilor şi mamelor; şi ce scuză Îi vor prezenta ei lui 
Dumnezeu, ai cărui slujitori sunt, ei, care sunt însărcinaţi cu datoria 
sfântă de a pregăti sufletele pe care le au în grijă pentru a-şi dezvolta 
puterile spre slava Creatorului lor? 

Scumpul meu frate şi scumpa mea soră, fie ca Domnul să vă 
deschidă ochii şi să vă activeze mintea, ca să puteţi vedea şi să vă 
puteţi reveni din căderea voastră. Voi nu sunteţi ai voştri, trăind 
numai cu un singur ochi la slava lui Dumnezeu. Voi daţi pe faţă 
puţină putere pentru a lupta pentru Hristos în apărarea adevărului, 
dat sfinţilor o dată pentru totdeauna. V-aţi neglijat datoria în familie 
şi aţi dovedit că tinerii care v-au fost încredinţaţi nu sunt în siguranţă. 
Astfel priveşte Dumnezeu asupra lucrării voastre în cămin; aşa este 
scris în cărțile cerului. Poate că aţi adus pe mulţi la Isus; dar lipsa de 
curaj moral v-a făcut să fiţi necredincioşi în orice poziţie v-aţi afla. 

Greşelile în sistemul vostru deslânat de conducere a familiei 
sunt descoperite în caracterele copiilor voştri. Nu v-aţi educat pe 
voi înşivă astfel încât să urmaţi instrucţiunile date în Cuvântul lui 
Dumnezeu. Răul rezultat din eşecul în împlinirea îndatoririlor voas- 
tre devine serios şi profund. Sora G. nu are o influenţă bună. Ea este 
sub influenţa voinţei puternice a copiilor,care au o gândire rea şi pe 
care i-a răsfăţat spre pierzarea lor. 

Voi amândoi ar fi trebuit să vă învăţaţi copiii chiar din pruncie,ca 
să nu ajungă să vă controleze şi ca voia voastră să fie ascultată. Dacă 
sora G. ar fi primit educaţia potrivită în copilărie, dacă ar fi fost 
educată şi disciplinată în armonie cu Cuvântul lui Dumnezeu, ar 
fi avut un caracter modelat cu totul altfel şi ar fi înţeles mai bine 
răspunderile ce-i reveneau. Ea ar fi ştiut cum să-şi instruiască copiii, 
în aşa fel încât căile lor să fie plăcute lui Dumnezeu. Dar defectele ce 
au rezultat din educaţia ei greşită sunt reproduse în copiii ei; şi care 
va fi natura lucrării lor, dacă vreodată vor avea de condus propriile 
familii? Fiica cea mai mare poate că are câteva cunoştinţe despre 
îndatoririle casnice, dar în afară de acestea, ea nu este decât o novice. 

Cu o conducere fermă, înţeleaptă, aceşti copii ar fi putut să fie 
membri folositori ai societăţii; dar aşa cum sunt acum, ei sunt un 
blestem, un reproş pentru credinţa noastră. Ei sunt încrezuţi, ugura- 
tici, încăpăţânaţi şi extravaganţi. Nu au decât puţin respect pentru 
părinţii lor şi conştiinţa lor este departe de a fi sensibilă. Ei au avut 
drumul lor şi dorinţele lor au fost impuse părinţilor, până acolo că 
este aproape imposibil ca sensibilităţile lor morale să se mai tre- 
zească. Tendinţele naturale ale părinţilor, în mod deosebit acelea 
condamnabile, s-au dezvoltat puternic în copiii lor. Întreaga familie, 
părinţi şi copii, sunt sub dezaprobarea cerului; şi nici unul dintre ei 

nu poate spera să intre în locuinţele cereşti ale binecuvântărilor, doar 
dacă îşi vor împlini răspunderile neglijate de mult timp şi, în spiritul 
lui Hristos, vor zidi caractere pe care Dumnezeu le poate aproba. 

Părinţii sunt răspunzători pentru lucrarea ce iese din mâinile lor. 
Ei ar trebui să aibă înţelepciune şi fermitate pentru a-şi face lucrarea 
cu credincioşie şi într-un spirit bun. Ei trebuie să-şi instruiască copiii, 
pentru ca aceştia să fie de folos, dezvoltându-şi talentele date lor de 
Dumnezeu. Un eşec în a face acest lucru nu va fi trecut cu vederea, 
ci din el se va face o problemă de punere sub disciplină a bisericii, 
căci lucrul acesta va aduce blestemul lui Dumnezeu asupra părinţilor 
şi un reproş, încercări dureroase şi dificultăţi pentru biserică. O lepră 
morală, contagioasă, care poluează corpul şi sufletul tinerilor, rezultă 
adesea dintr-un eşec de a-i disciplina şi ține pe tineri sub control; 
este timpul să se facă ceva pentru a contracara ravagiile ei. 

Biblia prezintă sfaturi directe cu privire la lucrarea de educare a 
copiilor: „Ascultă, Israele, Domnul Dumnezeul nostru este singurul 
Domn. Să iubeşti pe Domnul, Dumnezeul tău, cu toată inima ta, cu 
tot sufletul tău şi cu toată puterea ta. Şi poruncile acestea, pe care 
ți le dau astăzi, să le ai în inima ta“. Părinţii, ei înşişi, trebuie să fie 
legaţi cu Dumnezeu; ei trebuie să aibă temerea de El înaintea lor şi 
să aibă o cunoaştere a voinţei Sale. Apoi... vine lucrarea lor: „Să 
le întipăreşti în mintea copiilor tăi, şi să vorbeşti de ele când vei fi 
acasă, când vei fi în călătorie, când te vei culca şi când te vei scula. 
Să le legi ca un semn de aducere aminte la mâini şi să-ţi fie ca nişte 
fruntarii între ochi. Să le scrii pe uşiorii casei tale şi pe porțile tale“. 

Domnul i-a poruncit lui Israel să nu încheie legături de căsătorie 
cu naţiunile idolatre din jurul lor. „Să nu te încuscreşti cu popoarele 
acestea, să nu măriţi pe fetele tale după fiii lor, şi să nu iei pe fetele 
lor de neveste pentru fiii tăi; căci ar abate de la Mine pe fiii tăi şi ai 
sluji astfel altor dumnezei; Domnul S-ar aprinde de mânie împotriva 
voastră şi te-ar nimici îndată. Căci tu eşti un popor sfânt pentru 
Domnul, Dumnezeul tău; Domnul Dumnezeul tău te-a ales, ca să 
fii un popor al Lui dintre toate popoarele de pe faţa pământului. Nu 
doar pentru că întreceţi la număr pe toate celelalte popoare S-a alipit 
Domnul de voi şi v-a ales, căci voi sunteţi cel mai mic dintre toate 
popoarele. Ci, pentru că Domnul vă iubeşte, pentru că a dorit să ţină 
jurământul care l-a făcut părinţilor voştri“. 


[328] 


[329] 


316 Mărturii pentru comunitate vol.5 


Avem aici îndemnuri pozitive, care au ajuns până în vremea 
noastră. Dumnezeu ne vorbeşte în aceste zile de pe urmă şi El va fi 
înţeles şi ascultat. Dumnezeu i-a vorbit lui Israel prin slujitorii Lui: 
„Cartea aceasta a legii să nu se depărteze de gura ta; cugetă asupra 
ei zi şi noapte, căutând să faci tot ce este scris în ea; căci atunci vei 
izbândi în toate lucrările tale şi atunci vei lucra cu înţelepciune“. 
„Legea Domnului este desăvârşită şi înviorează sufletul; mărturia 
Domnului este adevărată şi dă înţelepciune celui neştiutor.“ „Desco- 
perirea cuvintelor Tale dă lumină, dă pricepere celor fără răutate.“ 
„Cuvântul Tău este o candelă pentru picioarele mele, şi o lumină pe 
cărarea mea.“ 

Aici, învăţăturile părinţilor sunt prezentate în mod clar. Cuvân- 
tul lui Dumnezeu trebuie să fie sfătuitorul lor zilnic. El dă astfel 
de învățături, încât părinţii nu trebuie să greşească în legătură cu 
educaţia copiilor lor; dar El nu admite nici o indiferenţă sau negli- 
jenţă. Legea lui Dumnezeu trebuie să fie ţinută mereu înaintea minţii 
copiilor ca marele standard moral. Atunci când se ridică, atunci 
când se aşează, când pleacă sau când vin, această lege trebuie să fie 
dată ca învăţătură, ea fiind marea regulă a vieţii, iar principiile ei 
trebuie să fie întreţesute în toată experienţa lor. Ei trebuie învăţaţi să 
fie cinstiţi, sinceri, cumpătaţi, economi şi harnici şi să-L iubească 
pe Dumnezeu din toată inima lor. Aceasta îi face să fie în grija şi 
mustrarea Domnului. Aceasta le pune picioarele pe calea datoriei şi 
a siguranţei. 

Tinerii sunt ignoranţi şi fără experienţă şi iubirea faţă de Biblie 
şi de adevărurile ei sacre nu vin de la sine. Dacă nu se depun eforturi 
„până la sânge“ pentru a ridica în jurul lor bariere,pentru a-i ocroti 
de înşelătoriile lui Satana, ei vor fi supuşi ispitelor lui şi făcuţi robi ai 
lui şi ai voinţei lui. În primii ani, copiii trebuie învăţaţi să cunoască 
cerinţele Legii lui Dumnezeu şi credinţa în Isus, Răscumpărătorul 
nostru, pentru curățirea de petele păcatului. Aceasta trebuie învăţat 
zi de zi, prin cuvânt şi exemplu. 

O solemnă responsabilitate zace asupra părinţilor şi cum poate 
Dumnezeu să-i binecuvânteze, când ei îşi neglijează datoria? Copiii 
pot fi modelaţi când sunt tineri. Dar anii când inimile copiilor sunt 
sensibile şi susceptibile la influenţa adevărului trec şi se foloseşte 
puţin timp pentru cultura lor morală. Lecţiile preţioase ale adevărului 
şi datoriei ar trebui să fie imprimate zilnic în inimile lor. Ei trebuie 

să aibă o cunoaştere a lui Dumnezeu în lucrările creaţiunii Sale; 
aceasta va fi de o mai mare valoare pentru ei decât orice cunoaştere 
acumulată din cărţi. 

„Omul nu trăieşte numai cu pâine, ci cu orice cuvânt care iese din 
gura lui Dumnezeu.“ Sunt cuvintele Mântuitorului nostru. Greşelile 
în doctrină se multiplică şi se împletesc cu subtilităţi de şarpe în jurul 
sentimentelor oamenilor. N-a fost nici o doctrină a Bibliei care să nu 
fi fost negată. Marile adevăruri profetice, arătând poziţia noastră în 
istoria lumii, au fost văduvite de frumuseţea şi puterea lor de către 
cler, care caută să transforme aceste adevăruri foarte importante în 
unele întunecoase şi de neînțeles. În multe cazuri, copiii sunt duşi 
departe de vechile semne de hotar. Domnul i-a poruncit poporului 
Său Israel: „Când fiul tău te va întreba într-o zi: «Ce înseamnă 
învăţăturile acestea, legile acestea şi poruncile acestea, pe care vi 
le-a dat Domnul, Dumnezeul vostru?» Să răspunzi fiului tău: «Noi 
eram robi ai lui Faraon în Egipt, şi Domnul ne-a scos din Egipt cu 
mâna Lui cea puternică. Domnul a făcut sub ochii noştri minuni şi 
semne mari şi nenorocite împotriva Egiptului, împotriva lui Faraon 
şi împotriva întregii lui case; şi ne-a scos de acolo ca să ne aducă 
în ţara pe care o jurase părinţilor noştri că ne-o va da. Domnul ne-a 
poruncit atunci să îndeplinim toate aceste legi şi să ne temem de 
Domnul Dumnezeul nostru, ca să fim totdeauna fericiţi şi să ne ţină 
în viaţă, cum face astăzi. Vom avea parte de îndurarea Lui, dacă 
vom împlini cu scumpătate toate aceste porunci înaintea Domnului, 
Dumnezeului nostru, cum ne-a poruncit El».“ 

Avem principii pe care nu trebuie să le privim cu indiferenţă. 
Aceia care au văzut adevărul, au simţit importanţa lui şi au avut o 
experienţă în lucrurile lui Dumnezeu trebuie să-i înveţe o doctrină 
sănătoasă pe copiii lor. Lor trebuie să li se facă cunoştinţă cu ma- 
rii stâlpi ai credinţei noastre, motivele noastre pentru care suntem 
adventişti de ziua a şaptea, de ce suntem chemaţi aşa cum au fost 
chemaţi copiii lui Israel, a fi un popor deosebit, o naţiune sfântă, 
separată şi distinctă de toți ceilalţi oameni de pe faţa pământului. 
Aceste lucruri trebuie să li se explice copiilor într-un limbaj simplu, 
uşor de înţeles; şi pe măsură ce anii se adună, lecţiile date să fie 
potrivite cu creşterea capacităţii lor, până când temelia adevărului a 
fost aşezată în mod clar şi profund. 

Părinţi, voi mărturisiţi că sunteţi copii ai lui Dumnezeu. Sunteţi 
voi nişte copii ascultători? Faceţi voi voia Tatălui vostru ceresc? 
Urmaţi voi îndrumările Lui sau umblaţi în lumina scânteilor propriei 
voastre lumini? Lucraţi zilnic pentru a triumfa asupra vrăjmaşului şi 
a vă salva copiii de înşelăciunile lui? Le prezentaţi voi adevărurile 
preţioase ale Cuvântului lui Dumnezeu, explicându-le motivele cre- 
dinţei noastre, pentru ca picioarele lor tinere să fie fixate pe platforma 
adevărului? 

Biblia, cu preţioasele ei giuvaiere ale adevărului, n-a fost scrisă 
numai pentru cei învăţaţi. Din contră, ea a fost destinată oamenilor 
obişnuiţi şi interpretarea dată de oamenii obişnuiţi, atunci când sunt 
ajutaţi de Duhul Sfânt, se armonizează cel mai bine cu adevărul 
aşa cum este el în Isus Hristos. Marile adevăruri necesare pentru 
mântuire sunt clare ca ziua la amiază şi nimeni nu va greşi şi nu va 
rătăci, cu excepţia acelora care urmează propria lor judecată, în loc 
de voia lui Dumnezeu, descoperită aşa de clar. 


Îngăduinţa creştină 


Scumpe frate şi scumpă soră H: În privinţa actualei legături pe 
care o aveţi cu biserica, vă sfătuiesc să faceţi tot ce puteţi ca să 
ajungeţi în armonie cu fraţii voştri. Cultivaţi un spirit de bunătate şi 
înţelegere şi nici un spirit de răzbunare să nu fie în mintea şi inima 
voastră. Nu avem decât puţin timp în această lume şi de aceea să 
lucrăm pentru prezent şi veşnicie. Fiţi silitori şi faceţi ca alegerea şi 
chemarea voastră să fie sigură. Vedeţi să nu faceţi nici o greşeală cu 
privire la partea voastră pentru o casă în Împărăţia Domnului Hristos. 
Dacă numele vostru este scris în cartea vieţii Mielului, atunci toate 
vor fi bine cu voi. Fiţi gata şi nerăbdători să vă mărturisiţi greşelile 
şi părăsiţi-le, pentru ca greşelile şi păcatele voastre să poată merge 
mai înainte la judecată şi să fie şterse. 

Cred că faceţi progrese; dar faceţi ca lucrarea să fie mai profundă, 
mai completă, mai plină de zel. Nu lăsaţi nimic nefăcut din ceea 
ce puteţi face. Umblaţi smeriţi cu Dumnezeu, puneţi-vă inima în 
ordine, biruiţi eul, aveţi grijă să evitaţi orice înşelăciune a lui Satana. 
Când inima este în armonie cu Isus, când, în cuvinte, spirit şi com- 
portament, copiaţi Modelul, atunci manierele voastre vor fi rafinate 
şi elevate, convingându-i pe toţi că în voi a avut loc o schimbare 
radicală. Veţi fi atunci numărați printre urmaşii virtuoşi şi temători 
de Dumnezeu ai Domnului Hristos. 

Fratele meu, tu ai un raport pătat. Atât Dumnezeu, cât şi sufletul 
tău ştiu bine lucrul acesta. Dar nimeni nu se va bucura mai mult 
ca mine să te văd mergând pe calea pe care Domnul Hristos a um- 
blat şi să te întâlnesc în Împărăţia lui Dumnezeu. Este dificil să ne 
înţelegem pe noi înşine, să ne cunoaştem bine propriile noastre ca- 
ractere. Cuvântul lui Dumnezeu este clar, dar adesea există o eroare 
în a-l aplica în dreptul tău. Există posibilitatea unei auto înşelări, 
gândindu-te că avertizările ei nu sunt pentru tine. „Inima este nespus 
de înşelătoare, şi de deznădăjduit de rea. Cine poate s-o cunoască?“ 
Lauda de sine poate fi interpretată ca emoție şi zel creştin. Iubirea 

de sine şi încrederea în sine ne pot asigura că suntem drepţi, pe când 
noi suntem departe de a împlini cerinţele Cuvântului lui Dumnezeu. 

Biblia este completă, clară şi explicită; caracterul adevăratului 
ucenic al lui Hristos se caracterizează prin corectitudine. Noi trebuie 
să cercetăm Scripturile cu inimi umilite, tremurând în faţa Cuvântu- 
lui lui Dumnezeu, dacă vrem să nu fim înşelaţi în vreun fel cu privire 
la adevăratul nostru caracter. Trebuie depus un efort perseverent 
pentru a birui egoismul şi încrederea în sine. Cercetarea de sine 
trebuie să fie profundă, căci astfel nu va fi nici o primejdie de a ne 
înşela singuri. Puţină catehizare a eului la anumite ocazii speciale 
nu este suficientă. Examinează zilnic temelia speranţei tale şi vezi 
dacă eşti, într-adevăr, în dragostea lui Hristos. Ocupă-te în mod sin- 
cer de inima ta, pentru că nu-ţi poți permite nici un risc. Socoteşte 
costul de a fi un creştin sincer şi apoi încinge-ţi armătura. Studiază 
Modelul; priveşte la Isus şi fii asemenea Lui. Pacea şi liniştea minţii 
tale, nădejdea cu privire la mântuirea veşnică depind de credincioşia 
în această lucrare. Ca şi creştini, noi suntem mai puţin sinceri în 
cercetarea de sine decât în orice altceva; deci, nu este de mirare că 
noi facem un progres aşa de mic în înţelegerea eului. 

Îţi scriu aceste lucruri pentru că doresc să fii mântuit. Nu vreau să 
te descurajez, ci să te îndemn la un efort viguros şi plin de zel. Iubirea 
de sine te va îndemna să faci o lucrare superficială de examinare 
de sine; dar nu lăsa ca o încredere deşartă să te înșele, făcându-te 
să pierzi viaţa veşnică. Nu zidi pe greşelile şi înțelegerile greşite 
ale altora, ci între Dumnezeu şi sufletul tău rezolvaţi importanta 
întrebare de care atârnă destinul tău veşnic. 

„Omul se uită la ceea ce izbeşte ochii, dar Domnul Se uită la 
inimă“, la inima omenească, cu emoţiile ei contradictorii de bucurie 
şi durere, inima hoinară şi încăpăţânată, care este lăcaşul unor atât 
de mari necurăţii şi înşelăciuni. El cunoaşte motivele, intenţiile şi 
scopurile ei. Mergi la El cu sufletul pătat, aşa cum este. Asemenea 
psalmistului, deschide-ţi larg camerele spre ochiul atoatevăzător, 
exclamând: „Cercetează-mă, Dumnezeule, şi cunoaşte-mi inima! 
Încearcă-mă şi cunoaşte-mi gândurile. Vezi dacă sunt pe o cale rea, 
şi du-mă pe calea veşniciei“. Supuneţi inima ca să fie curăţită şi 
purificată, apoi vei putea deveni părtaş de natură divină, scăpând 
astfel de stricăciunea care este în lume prin pofte. Atunci vei putea 
„fi totdeauna gata să răspunzi oricui vă va cere socoteală de nădejdea 

care este în voi; dar cu blândeţe şi teamă“. Pacea lui Hristos va fi cu 
tine. Numele tău va sta înscris în cartea vieţii; titlul tău la moştenirea 
cerească va purta semnătura regală, pe care nimeni de pe pământ nu 
îndrăzneşte să o pună sub semnul întrebării. Nimeni nu poate să-ţi 
bareze drumul spre porţile cetăţii lui Dumnezeu, ci vei avea intrare 
liberă înaintea prezenţei divine şi în templul lui Dumnezeu de sus. 

Câteva cuvinte apasă mai mult asupra minţii mele. Doresc să fii 
unit cu biserica, nu pentru că eu îi consider perfecţi pe toţi membrii 
bisericii. Dumnezeu are suflete preţioase în biserica Sa; există,de 
asemenea, oameni, bărbaţi şi femei, care sunt asemenea neghinei 
printre grâu. Dar Domnul nu vă dă vouă, şi nimănui altcuiva, dreptul 
de a spune cine este neghină şi cine este grâu. Putem vedea şi 
condamna greşelile altora, în timp ce noi înşine avem greşeli mai 
mari, de care nu ne-am dat niciodată seama, dar care sunt în mod 
clar văzute de alţii. Dumnezeu îţi cere să dai lumii şi bisericii un 
exemplu bun, o viaţă care să reprezinte pe Hristos. Sunt îndatoriri 
care trebuie aduse la îndeplinire şi răspunderi de purtat. Lumea nu 
are destui creştini sinceri; biserica are nevoie de ei; societatea nu se 
poate dispensa de ei. Rugăciunea Domnului Hristos pentru ucenicii 
Săi a fost: „Nu Te rog să-i iei din lume, ci să-i păzeşti de cel rău“. 
Isus ştie că în lume suntem expuşi ispitirilor ei, dar El ne iubeşte şi 
ne va da har ca să triumfăm asupra influențelor ei corupte. El doreşte 
să avem un caracter desăvârşit, pentru ca îndărătnicia noastră să nu 
dea loc la diformităţi morale în alţii. 

Vezi că fraţii tăi nu cresc ca să ajungă la standardul Bibliei, că au 
defecte, şi astfel te ocupi de aceste defecte. Te hrăneşti cu ele, în loc 
să te hrăneşti cu Hristos şi, privind la EI, să te schimbi după chipul 
Său. Nu critica pe nimeni; nu pune în contrast conduita ta corectă 
cu deficienţele altora. Poţi fi în primejdia de a dori să-i corectezi 
pe alţii şi să-i faci să-şi recunoască greşelile. Nu face lucrul acesta. 
Aceasta nu este lucrarea pe care ţi-a dat-o Dumnezeu să o faci. El nu 
te-a făcut un cârpaci al bisericii. Sunt multe lucruri pe care le vezi în 
lumina Bibliei. Dar, deşi poate ai dreptate în unele puncte, nu lăsa 
impresia că poziţia ta este totdeauna corectă, căci în multe puncte 
ideile tale sunt deformate şi nu vor suporta critica. 

Nu căuta să înalţi eul, ci învaţă în şcoala lui Hristos blândeţea 
şi umilinţa inimii. Ştii cum era caracterul lui Petru, cât de izbitor 
s-au dezvoltat trăsăturile lui deosebite de caracter. Mai înainte de 

marea sa cădere, el era totdeauna primul şi poruncitor, vorbind în 
mod nerecomandabil sub impulsul momentului. El era totdeauna 
gata să-i corecteze pe alţii şi să exprime ceea ce gândea, mai înainte 
să aibă o înţelegere clară cu privire la sine sau la ce trebuie să spună. 
Dar Petru s-a convertit şi era cu totul diferit de Petru cel impulsiv şi 
pripit. 

EI şi-a păstrat zelul de mai înainte, dar harul Domnului Hristos i 
l-a dirijat. În loc să mai fie impulsiv, plin de încredere în sine şi să 
se înalțe pe sine, era calm, stăpân pe sine şi dispus să fie învăţat. El 
putea astfel să pască atât mieii, cât şi oile turmei lui Hristos. 

Tu, fratele meu, ai o mare lucrare de făcut pentru tine zi de zi. 
Tu trebuie să faci un efort continuu pentru a ţine în frâu obiceiu- 
rile stricate şi tendinţele rele. Acestea cresc, se dezvoltă o dată cu 
creşterea ta şi numai Isus poate să te întărească pentru a le birui 
pe deplin. Trebuie să te consideri ca un lucrător al lui Hristos şi să 
cauţi să fii asemenea Lui în caracter. Încearcă să te faci plăcut celor- 
lalţi. Chiar în relaţiile tale de afaceri, fii curtenitor, bun şi răbdător, 
dând pe faţă blândeţea lui Isus şi faptul că spiritul Său te conduce. 
Tu eşti legat de oameni şi trebuie să fii răbdător, bun şi milos. Ai 
nevoie să nutreşti amabilitate şi să-ţi supui egoismul. Întrebarea ta 
să fie: „Ce pot face pentru alții?“ Dacă inima ta doreşte să le facă 
bine, chiar dacă aceasta îţi produce deranj, vei avea binecuvântarea 
lui Dumnezeu. Iubirea, ridicându-se mai presus de sfera pasiunilor 
şi impulsurilor, devine spirituală şi se face cunoscută în cuvinte şi 
fapte. Un creştin trebuie să aibă o bunătate şi o iubire sfinţite, în 
care nu există nerăbdare şi nervozitate; manierele necioplite, aspre, 
trebuie să fie înmuiate, netezite prin harul Domnului Hristos. 

O, fratele şi sora mea, educaţi-vă în şcoala lui Hristos! Lăsaţi 
ca spiritul de controversă să înceteze în cămin şi în biserică. Lăsaţi 
ca inimile voastre să fie atrase, apropiate în iubire faţă de poporul 
lui Dumnezeu. Inimile care sunt pline de iubirea lui Hristos nu pot 
niciodată să stea departe unele de altele. Religia este iubire şi un 
cămin creştin este un cămin în care domneşte iubirea şi unde aceasta 
îşi găseşte expresia în cuvinte şi acţiuni ale unei bunătăţi serioase, 
amabile şi ale unei curtoazii nobile. Să nu se rostească nici un cuvânt 
aspru. Altarul familial să fie făcut plăcut şi interesant. Fii un creştin 
nobil, fratele meu; căci aceeaşi atmosferă care caracterizează viaţa 
familiei va fi adusă şi în biserică. Lipsa curtoaziei, un moment de 

irascibilitate, un singur cuvânt aspru, neatent, îţi vor păta reputaţia 
şi pot închide uşa spre inimi, aşa încât niciodată să nu mai ajungi la 
ele. 

Acum ţi-am pus înainte primejdiile ce te pândesc şi vreau să-ţi 
spun că sunt biruinţe preţioase pe care le poţi câştiga. Nu putem 
vedea niciodată Împărăţia lui Dumnezeu, decât numai dacă avem 
gândul şi spiritul Domnului Hristos. Deci, copiază Modelul în cămin, 
la muncă şi în biserică. Nu încerca să-i înveţi pe alţii şi nici să vezi 
cât de aproape poţi veni de ei, cât de deplin poţi fi în armonie cu 
ei. În timp ce faci tot ce poţi pentru a perfecta un caracter creştin, 
predă-ţi inima lui Dumnezeu pentru El, pentru a o modela după buna 


Lui găsire cu cale. El te va ajuta; eu ştiu că El va face acest lucru. 


Fie ca Dumnezeu să te binecuvânteze, să binecuvânteze pe scumpii 
tăi copii; şi vreau să mă întâlnesc cu voi toţi în jurul tronului mare şi 
alb. Aceasta este ruga mea. 

Scumpul meu frate I: De când te-am întâlnit la adunarea de 
tabără din Maine, am simţit că nu este prea târziu să-ţi pui inima şi 
casa în ordine. Eu ştiu că ai fost impresionat de Duhul lui Dumnezeu; 
întrebarea care se pune acum este: „Ca răspuns la această invitaţie 
la pocăință, îți vei supune cu bucurie inima lui Dumnezeu?“ Cazul 
tău mi-a fost prezentat în viziune; dar, în timp ce erai pe deplin sub 
controlul vrăjmaşului sufletelor, n-am avut curajul să-ţi trimit solia 
ce mi-a fost dată din partea Domnului. M-am temut că ai să-ţi baţi 
joc de ea şi că Duhul Sfânt va fi întristat şi va pleca pentru ultima 
dată. Dar acum mă simt îndemnată să-ţi trimit această mărturie, care 
se va dovedi a fi pentru tine o mireasmă de viaţă spre viaţă sau de 
moarte spre moarte. 

Dacă eşti hotărât să alegi mai degrabă întunericul decât lumina, 
să-i slujeşti lui Mamona, mai degrabă decât Domnului Hristos, atunci 
nu citi această mărturie. Dar dacă într-adevăr vrei să faci voia lui 
Dumnezeu şi eşti dispus să fii mântuit pe calea Sa deosebită stabilită 
pentru aceasta, atunci citeşte-o; dar nu o citi pentru a o critica, nici 
pentru a o deforma, a-ţi bate joc de ea sau a o dispreţui; căci, în cazul 
acesta, ea va fi pentru tine o mireasmă de moarte spre moarte şi o 
mărturie împotriva ta în ziua judecății. Mai înainte de a citi această 
solie de avertizare, mergi singur înaintea lui Dumnezeu şi cere-l să 
îndepărteze de la tine spiritul de sfidare, de răzvrătire şi necredinţă 
şi să topească şi să supună inima ta de piatră. 

Noi nu înţelegem măreţia şi maiestatea lui Dumnezeu şi nici 
nu ne amintim de distanţa de nemăsurat dintre Creator şi creaturile 
modelate de mâinile Sale. Cel care stă în ceruri, ţinând în mâinile 
Sale sceptrul Universului, nu judecă după standardele noastre limi- 
tate şi nici nu socoteşte după modul nostru de a socoti. Greşim dacă 
gândim că ceea ce este mare pentru noi trebuie să fie mare şi pentru 
Dumnezeu şi ceea ce este mic pentru noi trebuie să fie mic şi pentru 
EI. El n-ar fi cu nimic mai presus de noi, dacă ar avea numai aceeaşi 
putere ca a noastră. 

Dumnezeu nu consideră toate păcatele ca fiind de aceeaşi gra- 
vitate; sunt grade de vinovăţie după estimările Sale, la fel ca şi în 
acelea ale omului, cu limitele lui. Dar oricât de neînsemnat ar părea 
răul acesta sau acela în ochii oamenilor, nici un păcat nu este mic 
înaintea lui Dumnezeu. Păcatele asupra cărora oamenii sunt dispuşi 
să privească şi să le socotească a fi mici pot să fie unele pe care Dum- 
nezeu le socoteşte ca fiind crime mari. Beţivul este disprețuit şi se 
spune că păcatul său îl va exclude din ceruri, în timp ce mândria, ego- 
ismul şi lăcomia trec nemustrate. Dar pentru Dumnezeu,acestea sunt 
păcate în mod deosebit jignitoare. El „stă împotriva celor mândri“, 
iar Pavel ne spune că lăcomia este idolatrie. Aceia care sunt profund 
cunoscători ai condamnării idolatriei în Cuvântul lui Dumnezeu vor 
înţelege imediat cât de gravă este vinovăția acestui păcat. 

Dumnezeu vorbeşte prin profetul Său: „Să se lase cel rău de 
calea lui, şi omul nelegiuit să se lase de gândurile lui, să se întoarcă 
la Domnul, care va avea milă de el, la Dumnezeul nostru, care nu 
oboseşte iertând. Căci gândurile Mele nu sunt gândurile voastre, şi 
căile voastre nu sunt căile Mele, zice Domnul. Ci, cât sunt de sus 
cerurile faţă de pământ, atât de sus sunt căile Mele faţă de căile 
voastre şi gândurile Mele faţă de gândurile voastre“. Avem nevoie 
de un discernământ clar, ca să măsurăm păcatul după măsurătoa- 
rea Domnului, şi nu după a noastră. Să nu ne luăm ca regulă de 
comportare părerile oamenilor, ci Cuvântul divin. 

Noi ne aflăm pe marele câmp de bătălie al vieţii şi niciodată să 
nu uităm că suntem în mod personal răspunzători pentru problema 
pentru care ne luptăm; pentru că, dacă Noe, Iov şi Daniel ar fi „în 
mijlocul ei, ei n-ar scăpa nici pe fiu, nici pe fiică“ prin neprihănirea 
lor. Tu, fratele meu, nu te-ai gândit la acest lucru. Dar ţi-ai îndreptăţit 
purtarea pentru că ai crezut că fraţii nu fac ce este bine. Uneori,ai 
acţionat asemenea unui copil favorit şi răsfăţat şi ai rostit cuvinte 
de necredinţă şi îndoială pentru a-i necăji pe alţii; dar se merită 
acest lucru? Este ceva în familia ta, în biserică sau în lume care să 
îndreptăţească indiferența ta faţă de cerinţele lui Dumnezeu? Va fi 
oare de vreun folos oricare din scuzele tale, când vei sta faţă în faţă 
cu Judecătorul întregului pământ? Cât de nebunească şi păcătoasă va 
apărea atitudinea ta egoistă şi avară! Cât de nejustificat ţi se va părea 
să laşi ca opiniile lumegşti şi câştigul lumesc să întunece răsplata 

ce va fi acordată celui credincios — o veşnicie de binecuvântări în 
Paradisul lui Dumnezeu! 

Când te aflai într-o grea suferinţă fizică şi iscusinţa omenească 
nu te putea ajuta, Domnul Şi-a făcut milă de tine şi în mod milostiv 
a îndepărtat boala. Satana a încercat să te facă să suferi, să te ruineze 
şi chiar să-ți ia viaţa; dar Mântuitorul tău te-a ocrotit din nou,ca nu 
cumva să fii rupt în două când inima ta era plină de frenezie fanatică 
şi limba ta rostea cuvinte de amărăciune şi necredinţă împotriva 
Bibliei şi împotriva adevărului pe care l-ai apărat cândva. Când 
Satana a protestat în cazul tău, pretinzând că eşti al lui, Domnul 
Hristos l-a respins pe vrăjmaşul tău crud şi rău cu cuvintele: „Eu 
nu Mi-am retras Duhul Meu de la el. Mai are încă doi paşi de 
făcut înainte să treacă peste graniţa milei şi iubirii Mele. O, Satano, 
Domnul să te mustre!“ 

Am fost dusă înapoi în viaţa ta şi mi-ai fost arătat când adevărul 
a găsit un răspuns în inima ta. Duhul lui Dumnezeu te-a convins de 
mersul vieţii pe care trebuie să-l urmezi şi ai avut o luptă dârză cu eul. 
Ai fost un om aspru, viclean. Nu ai făcut altora aşa cum ai fi dorit ca 
ei să-ţi facă ţie, dar ai profitat de ei ori de câte ori ai putut. Ai o luptă 
aprigă şi severă de dus pentru a-ţi supune eul şi a-ţi înfrânge mânia; 
numai prin harul lui Dumnezeu s-a putut realiza această lucrare. În 
loc să faci o reformă deplină, te-ai alăturat bisericii cu un caracter 
cârpit, care nu va rezista ispitei. Tu n-ai început prin a căuta pe 
Dumnezeu cu o inimă zdrobită şi pocăită şi să îndrepţi răul în bine. 
Dacă ai fi făcut astfel, nu te-ai fi împiedicat şi n-ai fi căzut în capcana 
vrăjmaşului. A fost un amestec de egoism în motivele tale, pe care 
tu însuţi nu l-ai văzut aşa de clar. Argumentele scoase din interesele 
lumești, poziţia socială şi moralitatea comparativă te-au influenţat 
şi te-au hotărât să nu faci o lucrare plină de zel, serioasă, înaintea 
lui Dumnezeu şi a oamenilor. Umblarea după standardele lumești, 
aceasta a dăunat sincerităţii şi purității caracterului tău creştin, iar tu 
nu ai adus roade vrednice de pocăință. 

Zacheu a declarat: „Dacă am năpăstuit pe cineva cu ceva, îi dau 
înapoi împătrit“. Puteai, cel puţin, să faci eforturi pentru a-ţi corecta 
nedreptăţile făcute concetăţenilor tăi. Nu poţi îndrepta fiecare caz, 
pentru că unii pe care i-ai rănit au mers în mormintele lor, şi socoteala 
stă scrisă în dreptul tău. În aceste cazuri,tot ce poţi face mai bine 

este să aduci o jertfă pentru păcat pe altarul Domnului şi El o va 
primi şi te va ierta. Dar, acolo unde poţi, trebuie să repari răul făcut. 

Dacă cei necredincioşi, cu care eşti asociat, ar vedea în tine 
puterea transformatoare a adevărului,ar avea un argument în favoarea 
creştinismului, pe care nu l-ar putea combate. În felul acesta, poţi 
reflecta o lumină clară, pătrunzătoare, asupra lumii; dar, în loc să 
faci astfel, tu te-ai amestecat cu lumea şi ai fost îmbibat de spiritul 
ei. Fratele meu, tu trebuie să te naşti din nou. Numai o formă de 
creştinism nu are nici cea mai mică valoare. Ea este lipsită de puterea 
mântuitoare, neavând în ea nici o putere reformatoare. O religie 
care se rezumă numai la adorarea Sabatului nu trimite nici o rază 
de lumină asupra altora. Te somez să-ţi cercetezi mai îndeaproape 
inima. Ai un spirit combativ, certăreţ, şi, în loc să reprimi acest spirit, 
îl promovezi. Tu trebuie să faci o schimbare hotărâtă şi să cultivi 
blândeţea, credinţa, umilinţa şi iubirea. Sufletul tău este în pericol; 
cu siguranţă vei fi supus înşelăciunilor puternice ale lui Satana, dacă 
nu te opreşti acolo unde eşti şi nu te împotriveşti curentului lumesc 
şi ambiţiei. Legătura ta cu lumea trebuie să fie schimbată şi trebuie 
să aibă loc o hotărâtă separare de ea. Poziţia pe care o ocupi, şi care 
ține în mod continuu uşile ispitelor deschise înaintea ta, trebuie să 
fie abandonată. Evită politica; evită discordia, lupta. Fereşte-te de 
fiecare slujbă care ar încuraja acele trăsături în caracterul tău, care 
au nevoie să fie doborâte şi înfrânte. 

Fratele meu, trebuie să faci un efort puternic, hotărât, dacă nu, nu 
vei fi niciodată în stare să părăseşti lucrările întunericului. Satana te 
priveşte ca fiind al lui. Când asculţi mărturiile slujitorilor Domnului, 
ca de exemplu la ultima adunare de tabără, eşti profund convins. 
Dar tu nu răspunzi influenţei Duhului lui Dumnezeu; şi în vreme 
ce te amesteci cu cele lumești, bei din spiritul lor şi eşti dus la fund 
de curentul lumesc, neavând puterea morală de a rezista influenţei 
ei. Tu devii una cu cel ce iubeşte lumea şi spiritul tău este mai rău 
decât al lor, căci alegerea ta este voluntară. lubeşti lauda din partea 
oamenilor şi averile lumești mai presus de Isus. Iubirea lui Mamona 
a fost ţesută în fiecare fibră a fiinţei tale şi a devenit copleşitoare. 
Dezrădăcinarea ei este la fel ca scoaterea ochiului drept sau tăierea 
mâinii drepte. Dar îţi vorbesc ca una care cunoaşte. Dacă nu vei birui 
această intensă iubire de bani, lucrul acesta te va costa mântuirea 

sufletului şi atunci ar fi fost mai bine pentru tine dacă nu te-ai fi 
născut niciodată. 

„Nu poţi sluji şi lui Dumnezeu, şi lui Mamona.“ În măsura în 
care iubeşti şi nutreşti spiritul lumii,vei avea un spirit de sfidare, vei 
ridica semne de întrebare şi vei găsi greşeli la aceia care îți aduc 
solia adevărului. Îţi vei bate joc de adevăr şi vei deveni un martor 
fals, un acuzator al fraţilor. Talentele ce ţi-au fost date de Dumnezeu 
să fie dezvoltate spre slava Sa vor fi, în mod activ, folosite împotriva 
lucrării şi cauzei Sale. Nu există nici o armonie între Hristos şi 
Belial. Tu ai ales deja prietenia lumii, de aceea eşti în mod hotărât 
de partea lui Satana. Inima firească este în vrăjmăşie împotriva lui 
Dumnezeu şi ea va rezista celei mai clare dovezi a adevărului. Cei 
răi nu vor suporta lumina care condamnă mersul rău al acţiunilor lor. 

Tu ţi-ai deschis inima îndoielii şi scepticismului, dar nu vei fi 
niciodată în stare să fii un necredincios cinstit. Te vei mândri cu 
faptul că nu crezi în Biblie; dar te vei înşela singur totdeauna, căci 
tu ştii mai bine lucrul acesta. 

Te implor să faci o zeloasă lucrare pentru viaţa veşnică. Rupe 
cursa ispitelor lui Satana; acţionează împotriva planurilor lui. lată 
care trebuie să fie limbajul sufletului tău: „Nu este nimic în Univers 
de care mă tem atât de mult, decât de faptul de a nu-mi cunoaşte 
toate îndatoririle sau, cunoscându-le, să dau greş în a le aduce la în- 
deplinire.“ „Staţi pentru Hristos, erau cuvintele sfinţilor muribunzi. 
Da, Frate I., stai pentru Isus! Pentru a face acest lucru, se cere totul. 
Trebuie să-ţi schimbi poziţia în lume; dar un nume, o distincţie, o 
slujbă sunt pentru tine o cursă, punându-ţi în primejdie sufletul. O 
înţelepciune calculată, lumească, încearcă mereu să te îndepărteze de 
Mântuitorul. Un necredincios îndrăzneţ, sfidător şi blasfemiator va 
căuta să zdrobească Evanghelia ta, nu numai din sufletul tău, ci din 
lume. Dar stai tare pentru Hristos! În prezenţa rudelor şi prietenilor 
tăi, în toate legăturile tale de afaceri, în tovărăşiile tale cu lumea, 
oriunde şi oricând, în orice împrejurări, ia poziţie pentru Isus. 


Iubirea între fraţi 


Scumpi fraţi şi surori din __:; Mintea mea a fost foarte mult 
tulburată în legătură cu starea voastră. N-am putut să dorm şi m-am 
sculat la orele douăsprezece noaptea, pentru a scrie lui J. şi vouă, 
ca biserică. Eu nu ştiu care ar fi putut să fie starea lui J. în prezent, 
dacă aţi fi avut o atitudine dreaptă, creştinească faţă de el, o astfel 
de atitudine pe care fiecare copil al lui Dumnezeu trebuie s-o aibă 
într-un asemenea caz. Unii dintre voi nu veţi fi în stare să înţelegeţi 
cuvintele mele, pentru că propria voastră atitudine, v-a aşezat acolo 
unde nu puteţi avea un discernământ spiritual. Voi aţi îngăduit ca 
simţăminte puternice să pună stăpânire pe inimile voastre şi să se 
manifeste împotriva lui şi v-aţi îndreptăţit, tratându-l cu indiferenţă 
şi chiar cu dispreţ. Aţi crezut că, datorită necredinţei şi purtării 
sale rele, făcea rău comunităţii şi punea în pericol sufletele şi de 
aceea nu trebuie să aveţi comuniune cu el. Dar vreţi ca, în lumina 
marelui standard al neprihănirii lui Dumnezeu, să examinaţi în mod 
critic fiecare cuvânt şi act al vostru, ca să vă puteţi aminti şi să 
comparaţi acestea cu viaţa Domnului Hristos? Dacă aţi făcut voia lui 
Dumnezeu, atunci lumina şi aprobarea Sa vor însoţi eforturile voastre 
şi prosperitatea vă va însoţi. Aş dori ca membrii acestei comunităţi, 
prospere cândva, să înceapă fiecare să construiască alături de el şi 
nu împotriva sa. Când îşi vor vedea cursul vieţii lor în adevărata 
lumină, vor cunoaşte faptul că şi ei au făcut o greşeală foarte mare 
atunci când au îngăduit spiritului lor critic, fariseic, să controleze 
limba lor şi să se dezvolte singur în tratamentul aplicat de ei fraţilor 
lor. Această asprime necreştină L-a exclus pe Isus din comunitate şi 
a adus un spirit de neînțelegere. S-a nutrit o dispoziţie de a judeca şi 
condamna, o ură pentru aceia care nu văd lucrurile aşa cum le vedeţi 
voi. Chiar dacă fraţii voştri spun şi fac multe lucruri care într-adevăr 
vă vatămă, oare pentru aceasta trebuie să-i dai la o parte şi să spui: 
„Eu sunt mai sfânt decât tine“? 

„După roadele lor îi veţi cunoaşte.“ Domnul Hristos n-a fost 
descoperit în comportamentul vostru faţă de unii care erau mult mai 

aproape de Împărăţia cerurilor decât voi. Domnul v-a arătat greşelile 
voastre faţă de copiii Săi, nevoia voastră de milă şi iubire, hotărârea 
voastră de a controla mintea şi a-i face să vadă lucrurile aşa cum 
le vedeţi voi. Şi atunci când lumina va ajunge la voi, ce atitudine 
veţi lua? Veţi admite simplu că aţi greşit sau vă veţi mărturisi sincer 
greşelile şi vă veţi umili inimile voastre mândre înaintea lui Dum- 
nezeu? Aţi dat la o parte căile voastre şi acceptaţi învăţăturile lui 
Dumnezeu? Mergeţi la cei pe care i-aţi lovit şi rănit şi să spuneţi: 
„Am fost greşit; am păcătuit împotriva ta. lartă-mă. Am dat greş; am 
lucrat după capul meu. Am avut zel, dar nu în armonie cu cunoaşte- 
rea. A fost mai degrabă spiritul lui Iehu decât blândeţea şi smerenia 
lui Hristos. Cuvântul lui Dumnezeu sfătuieşte: «Mărturisiţi-vă unii 
altora păcatele, şi rugaţi-vă unii pentru alţii, ca să fiţi vindecaţi.» Vrei 
să te rogi pentru mine ca Dumnezeu să mă ierte pentru necazurile şi 
durerile pe care ţi le-am pricinuit?“ 

Dacă voi, care v-aţi angajat în această lucrare de lovire şi con- 
damnare, nu v-aţi pocăit în mod sincer, atunci lumina, pacea şi iubi- 
rea nu vor veni în sufletele voastre. Atunci când sunteţi atenţi, buni 
şi miloşi faţă de fraţii voştri, în aceeaşi măsură în care aţi fost aspri, 
neiertători şi asupritori, vă veţi mărturisi greşelile şi, pe cât este 
posibil, veţi repara răul făcut; şi când veţi face tot ce stă în puterea 
voastră, Îi puteţi cere lui Dumnezeu să facă pentru voi ceea ce este 
imposibil — să vindece rănile pe care le-aţi făcut, să vă ierte şi să 
şteargă păcatul. Când este o atât de mare şovăială în a mărturisi răul 
ce este arătat clar şi deschis celor greşiţi, aceasta arată că ei sunt 
controlaţi mai degrabă de natura lor neîmblânzită şi nesfinţită decât 
de spiritul Evangheliei lui Hristos. 

Dacă Dumnezeu a vorbit vreodată prin mine, atunci aveţi cea 
mai serioasă lucrare de făcut, ca, printr-o pocăință plină de zel, să 
arătaţi celor greşiţi elementul satanic din caracterul vostru, nu numai 
răceala şi indiferența, ci şi neglijenţa şi disprețul. Dacă ei sunt într- 
adevăr în întuneric, făcând lucruri care pun în primejdie sufletele 
lor, atunci voi trebuie să manifestaţi cel mai mare interes faţă de 
ei. Arătaţi-le că, în timp ce veţi fi credincioşi principiului şi nu vă 
veţi abate de la ceea ce este drept, voi îl iubiţi. Faceţi-i să cunoască, 
prin cuvintele şi faptele voastre, că nu aveţi un spirit de răzbunare şi 
contraatacare, ci că, de dragul lor, vă veţi sacrifica sentimentele şi vă 
veţi supune eul. Reprezentaţi-L pe Isus, Modelul nostru; manifestaţi 

spiritul Său întotdeauna şi în orice împrejurare şi să fie în voi gândul 
care era în Hristos Isus. Căile voastre n-au fost căile lui Dumnezeu; 
voia voastră n-a fost voia lui Dumnezeu. Preţioasa plantă a iubirii n-a 
fost cultivată şi udată de roua harului. Iubirea de sine, îndreptățirea 
de sine şi mulţumirea de sine au exercitat o putere controlatoare. 

Ce a făcut Isus pentru voi şi ce anume face El în mod continuu 
pentru fiecare dintre voi, în mod individual? Ce aveţi şi care să nu 
fie primit? Domnul Isus Hristos a spus: „Eu sunt viţa, voi sunteţi 
mlădiţele. Cine rămâne în Mine, şi în cine rămân Eu, aduce multă 
roadă; căci despărțiți de Mine, nu puteţi face nimic“. „Pe orice 
mlădiţă, care este în Mine şi n-aduce roadă, El o taie; şi pe orice 
mlădiţă care aduce roadă, o curăţeşte, ca să aducă şi mai multă 
roadă.“ Mlădiţele nu susţin viţa, ci viţa susţine şi hrăneşte mlădiţele. 
Nu biserica ÎI susţine pe Hristos, ci Domnul Hristos, prin puterea Sa 
vitală, susţine biserica. Nu este suficient să fii o mlădiţă; noi trebuie 
să fim mlădiţe aducătoare de roade. „Cine rămâne în Mine, şi în 
cine rămân Eu, aduce multă roadă.“ Dar dacă fructele produse sunt 
acelea din mărăcini, este evident că nu suntem mlădiţe ale viței celei 
vii. 

Viaţa este disciplină. În timp ce sunt în lume, creştinii se vor 
întâlni cu influenţe adverse. Vor avea loc provocări, pentru a pune 
la probă temperamentul; şi numai făcând faţă acestora într-un spirit 
bun, numai aşa se dezvoltă harul creştin. Dacă jignirile şi insultele 
sunt suportate cu blândeţe, dacă cuvintelor insultătoare li se dau 
răspunsuri prietenoase, iar actelor de agresiune li se răspunde prin 
bunătate, aceasta este o dovadă că Duhul Domnului Hristos locuieşte 
în inimă, că seva de la viţa cea vie urcă în mlădiţă. Noi suntem în 
şcoala lui Hristos în această viaţă, unde trebuie să învăţăm să fim 
blânzi şi smeriţi cu inima; şi în ziua socotelilor finale, vom vedea 
că toate obstacolele pe care le-am întâmpinat, toate greutăţile şi 
toate supărările pe care suntem chemaţi să le suportăm sunt lecţii 
practice ale aplicării principiilor vieţuirii creştine. Dacă sunt trecute 
cu bine, ele dezvoltă un caracter asemenea lui Hristos şi îl deosebesc 
pe creştin de cei lumești. 

Există un înalt standard pe care trebuie să-l atingem, dacă vrem 
să fim copii ai lui Dumnezeu, nobili, curaţi, sfinţi şi nepătaţi; şi un 
proces de curăţire este necesar, dacă vrem să atingem acest standard. 
Cum s-ar realiza această curăţire dacă n-am avea de întâmpinat 

nici o dificultate, nici un obstacol de trecut, nimic care să facă apel 
la răbdare şi rezistenţă? Aceste încercări nu sunt cele mai mici 
binecuvântări în experienţa noastră. Ele sunt destinate să ne facă să 
avem îndrăzneală, să fim hotărâți să avem succes. Noi trebuie să le 
folosim ca mijloace ale lui Dumnezeu pentru a câştiga o biruinţă 
hotărâtă asupra eului, în loc să le îngăduim să ne împiedice, să ne 
apese şi să ne distrugă. 

Caracterul va fi pus la probă. Hristos va fi descoperit în noi, dacă 
suntem, într-adevăr, mlădiţe ale viei celei vii. Vom fi răbdători, buni 
şi iertători, vom fi bucuroşi în mijlocul necazurilor şi iritării. Zi după 
zi şi an de an, vom birui eul şi vom creşte până la un eroism nobil. 
Aceasta este sarcina ce ne revine; dar ea nu poate să fie împlinită 
fără un ajutor continuu din partea lui Isus, o hotărâre categorică, 
un scop neşovăielnic, o continuă veghere şi o neîncetată rugăciune. 
Fiecare are o luptă personală de dus. Fiecare trebuie să-şi câştige 
propriul său drum prin lupte şi descurajări. Cei care renunţă la luptă 
pierd tăria şi bucuria victoriei. Nimeni, nici chiar Dumnezeu, nu ne 
poate duce în ceruri dacă noi nu facem efortul necesar. Noi trebuie 
să punem expresia fericirii în viaţa noastră. Noi trebuie să înlăturăm 
trăsăturile naturale neplăcute, care ne împiedică să fim asemenea 
lui Isus. În timp ce Dumnezeu lucrează în noi voinţa şi înfăptuirea 
după buna Sa găsire cu cale, noi trebuie să lucrăm în armonie cu 
El. Religia lui Hristos transformă inima. Ea face din cel lumesc un 
om a cărui minte este îndreptată spre cele cereşti. Sub influenţa ei, 
egoistul devine altruist pentru că acesta este caracterul Domnului 
Hristos. Cel necinstit, cel ce se gândeşte numai la rău devine drept, 
în aşa fel încât este a doua natură a sa să facă altora ceea ce el ar dori 
ca alţii să-i facă lui. Cel destrăbălat este schimbat de la necurăţie la 
curăţie. El îşi formează obiceiuri corecte, pentru că Evanghelia lui 
Hristos a devenit pentru el un miros de viaţă spre viaţă. 

Acum, în vreme ce timpul de probă încă se mai prelungeşte, 
nu este potrivit ca cineva să rostească judecăţi asupra altora şi să 
privească la el ca fiind un om model. Hristos este Modelul nostru; 
imitaţi-L pe El, aşezaţi-vă picioarele pe urmele paşilor Lui. Trebuie 
să credeţi în mod susţinut fiecare punct al adevărului prezent. Dar 
dacă nu practicaţi aceste adevăruri, ele nu vor avea nici o valoare 
pentru voi. Noi nu trebuie să-i condamnăm pe alţii; nu aceasta este 
lucrarea noastră; ci trebuie să ne iubim unii pe alţii şi să ne rugăm 

unul pentru celălalt. Când vedem pe cineva greşind, abătându-se 
de la adevăr, noi trebuie să plângem pentru el, aşa cum Domnul 
Hristos a plâns pentru Ierusalim. Să vedem ce spune Tatăl vostru 
ceresc despre cei greşiţi: „Fraţilor, dacă s-a rătăcit vreunul dintre 
voi de la adevăr, şi-l întoarce un altul, să ştiţi că cine întoarce pe 
un păcătos de la rătăcirea căii lui, va mântui un suflet de la moarte, 
şi va acoperi o sumedenie de păcate“. Ce mare lucrare misionară 
este aceasta! O, cât de mare asemănare cu Hristos este necesară, în 
loc ca bieţii muritori şovăielnici să-i acuze mereu şi să-i condamne 
pe aceia care nu corespund în mod exact gândirii lor! Să nu uităm 
că Domnul Hristos ne cunoaşte în mod individual pe fiecare şi este 
mişcat, simțind slăbiciunile noastre. El cunoaşte nevoile fiecăreia din 
creaturile Sale şi citeşte durerea ascunsă, nerostită, a fiecărei inimi. 
Dacă unul dintre cei mici, pentru care El a murit, este rănit, El vede 
lucrul acesta şi îl trage la răspundere pe cel care a produs această 
rană. Isus este Păstorul Cel bun. El poartă de grijă oilor Sale slabe, 
bolnave şi rătăcite. Le ştie pe toate pe nume. Necazurile fiecărei 
oi şi fiecărui miel din turma Sa Îi ating inima Sa plină de iubire şi 
simpatie şi strigătul după ajutor ajunge la urechea Sa. Unul dintre 
cele mai mari păcate ale păstorilor lui Israel este înfăţişat astfel de 
către profet: „Nu întăriţi pe cele slabe, nu vindecaţi pe cea bolnavă, 
nu legaţi pe cea rănită; n-aduceţi înapoi pe cea rătăcită, nu căutaţi 
pe cea pierdută, ci le stăpâniţi cu asuprire şi cu asprime. Astfel, ele 
s-au risipit, pentru că n-aveau păstor; au ajuns pradă tuturor fiarelor 
câmpului, şi s-au risipit. Turma Mea rătăceşte pe toţi munţii şi pe 
toate dealurile înalte, oile Mele sunt risipite pe toată faţa ţării şi 
nimeni nu îngrijeşte de ele, nici nu le caută“. 

Isus îngrijeşte de fiecare ca şi când n-ar mai fi o altă persoană pe 
faţa pământului. Ca unul care face parte din Dumnezeire, El exercită 
o mare putere în favoarea noastră, în timp ce, ca Fratele nostru mai 
mare, El simte toate durerile noastre. Maiestatea cerului nu Se ţine 
deoparte de neamul omenesc degradat şi păcătos. Noi nu avem un 
Mare Preot care este aşa de sus, aşa de înălţat, încât să nu ne bage în 
seamă sau să nu simpatizeze cu noi, ci unul care în toate lucrurile a 
fost ispitit ca şi noi, dar fără păcat. 

Cât de diferit de acest spirit este sentimentul de indiferenţă şi 
sfidare manifestat de către unii din __ faţă de J. şi aceia care au 
fost afectaţi de influenţa sa. Dacă a fost vreodată nevoie de harul 

transformator al lui Dumnezeu, atunci acesta este necesar în această 
comunitate. În judecarea şi condamnarea unui frate, ei şi-au asumat 
o lucrare pe care Dumnezeu n-a pus-o niciodată în mâinile lor. 
O împietrire a inimii, un spirit de critică şi de condamnare, ce va 
distruge individualitatea şi independenţa, au fost ţesute în experienţa 
lor creştină şi au pierdut din inimile lor iubirea lui Isus. Grăbiţi-vă, 
fraţilor, să scoateţi aceste lucruri din sufletul vostru, mai înainte 
de a se spune în ceruri: „Cine este nedrept, să fie nedrept şi mai 
departe; cine este întinat, să se întineze şi mai departe; cine este fără 
prihană să trăiască şi mai departe fără prihană. Şi cine este sfânt, să 
se sfinţească şi mai departe“. 

Veţi avea multe necazuri de înfruntat în viaţa voastră de creştini 
în legătură cu biserica, dar nu încercaţi prea tare să-i modelaţi pe 
fraţii voştri. Dacă vedeţi că ei nu corespund cerinţelor Cuvântului lui 
Dumnezeu, nu-i condamnaţi; dacă vă provoacă, nu răspundeţi. Când 
se spun lucruri care vă exasperează, păstraţi-vă în linişte sufletul, 
ca să nu se necăjească. Voi vedeţi multe lucruri care par rele la 
alţii şi vreţi să le corectaţi. În propria voastră putere începeţi să 
lucraţi pentru o reformă, dar nu faceţi acest lucru în modul cel drept. 
Trebuie să lucraţi pentru cei greşiţi cu o inimă supusă, înmuiată de 
Duhul lui Dumnezeu, şi lăsaţi ca Domnul să lucreze prin voi, ca un 
instrument al Lui. Aşezaţi-vă poverile voastre asupra lui Isus. Aveţi 
simţământul că Domnul trebuie să ia cazul acela în care Satana se 
luptă pentru a pune stăpânire asupra vreunui suflet, dar trebuie să 
faceţi ceea ce puteţi, în umilinţă şi blândețe, şi să puneţi, lucrurile 
încâlcite şi problemele complicate în mâinile lui Dumnezeu. Urmaţi 
îndrumările din Cuvântul Său şi lăsaţi rezolvarea problemei pe seama 
înţelepciunii Sale. Făcând tot ce puteţi pentru a-i salva pe fraţii voştri, 
nu vă mai îngrijoraţi, vedeţi-vă liniștiți de alte probleme presante. 
Aceasta nu mai este de acum problema voastră, ci a lui Dumnezeu. 

Nu tăiaţi prin nerăbdare nodul dificultăţilor, făcând astfel lucru- 
rile fără speranţă. Lăsaţi pe Dumnezeu să descurce, în locul vostru, 
firele încurcate. El este destul de înţelept să rezolve complicațiile 
din viaţa voastră. El are iscusinţă şi tact. Noi nu putem să vedem 
totdeauna planurile Lui; trebuie să aşteptăm cu răbdare desfăşurarea 
lor, şi nu să le stricăm şi să le nimicim. El ni le va descoperi atunci 
când va crede de cuviinţă. Căutaţi unitatea; cultivați iubirea şi su- 
punerea faţă de Domnul Hristos în toate lucrurile. El este izvorul 

unităţii şi tăriei; dar voi n-aţi căutat unitatea creştină, ca să puteţi 
lega inimile împreună în dragoste. 

Este de lucru pentru voi în biserică şi în afara ei. „Dacă aduceţi 
multă roadă, prin aceasta Tatăl Meu va fi proslăvit.““ Roadele pe care 


le aducem sunt singurul test al caracterului pomului înaintea lumii. 


Aceasta este dovada uceniciei noastre. Dacă faptele noastre sunt 
de un asemenea caracter ca ale mlădiţelor butucului de viţă, şi noi 
aducem ca roadă ciorchini bogaţi de roade preţioase, atunci purtăm 
în faţa lumii semnul lui Dumnezeu de fii şi fiice ale Sale. Noi suntem 
epistole vii, cunoscute şi citite de toţi oamenii. 

Acum, mi-e teamă că nu veţi face lucrarea pe care trebuie să o 
faceţi, de a răscumpăra trecutul şi a deveni mlădiţe vii, purtătoare de 
roade. Dacă veţi face aşa cum doreşte Dumnezeu, binecuvântarea 
Sa va veni asupra comunităţii. Nu v-aţi umilit destul pentru a putea 
face o lucrare completă şi a avea gândul Duhului lui Dumnezeu. S-a 
dat pe faţă îndreptăţire de sine, mulţumire de sine şi auto-apărare, în 
loc de umilinţă, căinţă şi pocăință. Trebuie să înlăturați orice piedică 
şi să faceţi „cărări drepte cu picioarele voastre, pentru ca cei ce 
şchiopătează să nu se abată din cale“. Nu este prea târziu pentru 
ca ceea ce este rău să fie îndreptat; dar nu trebuie să consideraţi că 
sunteţi sănătoşi şi nu aveţi nevoie de un medic, căci aveţi nevoie de 
ajutor. Când veniţi la Isus cu inima frântă, El vă va ajuta şi vă va 
binecuvânta şi veţi merge înainte în lucrarea Domnului cu curaj şi 
energie. Cea mai bună dovadă că sunteţi în Hristos sunt roadele pe 
care le aduceţi. Dacă nu sunteţi pe deplin uniţi cu El, lumina voastră 
şi privilegiile avute vă vor condamna şi vă vor ruina. 

Răscumpăraţi vremea 


Scumpe frate J.: M-am sculat la orele douăsprezece noaptea ca 
să-ţi scriu, pentru că mintea mea este apăsată. Sunt tulburată din 
cauza ta; aceasta pentru că ştii că ne aflăm la încheierea istoriei 
pământului şi raportul vieţii tale nu este de aşa natură ca să-ţi facă 
plăcere să te întâlneşti cu el în ziua cea mare, când fiecare om va 
primi răsplata după faptele sale. 

Poate că ai simţământul că alţii au făcut ce este rău, dar eu ştiu 
tot aşa de bine ca şi tine că în biserică nu s-a manifestat un spirit 
asemenea lui Hristos. Dar lucrul acesta îți va fi de vreun folos în ziua 
judecății? Două rele pot face unul drept? Deşi unul, doi sau trei din 
biserică au făcut ce este rău, aceasta nu va îndepărta şi nu va scuza 
păcatul tău. Indiferent de drumul pe care apucă alţii, lucrarea ta este 
aceea de a pune în rânduială propria ta inimă. Dumnezeu are drept 
asupra ta, pe care nici o împrejurare n-ar trebui să te facă să-l uiţi 
sau să-l neglijezi, pentru că fiecare suflet este preţios înaintea Lui. 

Inima mea este atrasă de aceia care s-au poticnit de muntele 
întunecat al necredinţei şi vreau să-i ajut. Există un material bun în 
comunitatea din__, dar membrii n-au fost transformați de Duhul lui 
Dumnezeu şi n-au fost aduşi în situaţia în care lumina lor să poată 
lumina în lume. Unii, cu cele mai bune motive şi având capacităţi 
de un foarte mare folos, au dat complet greş în timpul de încercare 
prin care a trecut comunitatea, din cauza lipsei iubirii şi milei, ce 
se găsesc în măsură bogată în inima lui Hristos. Ei văd pe cineva 
care a greşit; în loc să-l ajute, îl ţin la distanţă. Ei sunt înclinați să 
facă aluzii neplăcute şi să atingă puncte sensibile, când ar putea să 
le evite. Eul apare şi se impune şi ei produc astfel dureri şi trezesc 
simţăminte rele. Oricât de curate ar fi intenţiile lor, eforturile lor de 
a face binele rezultă aproape totdeauna într-un eşec, dacă nu rănesc, 
ca acum, pentru că lipseşte mila şi împreuna simţire a lui Isus. Ei ar 
fi putut să fie buni chirurgi, dar nu sunt decât nişte biete infirmiere. 
Nu au tactul acela care se naşte din iubire. Dacă l-ar avea, ar şti 
cum să rostească cuvinte potrivite şi să facă un lucru bun, la timpul 

potrivit şi în locul potrivit. Alţii pot să nu aibă dorinţa sinceră de a 
face ceea ce este drept, să n-aibă un interes profund pentru cauza lui 
Dumnezeu; ei s-ar putea să nu fie credincioşi şi loiali, simpatia lor 
să nu fie mai profundă, iubirea lor să nu fie mai caldă; şi cu toate 
acestea, datorită tactului şi amabilităţii lor, să aibă un succes mult 
mai mare în recâştigarea celor greşiţi. 

Domnul va fi bucuros ca toţi copiii Săi să fie mai atenţi, mai 
binevoitori de cum sunt acum, mai plini de milă şi mai de ajutor 
unul altuia. Când iubirea lui Hristos este în inimă, fiecare va fi foarte 
grijuliu cu privire la interesele altora. Frate nu va profita de frate 
într-o tranzacţie de afaceri. Unul nu va cere o dobândă exagerată 
pentru că vede pe fratele său că este la strâmtoare, când are nevoie de 
ajutor. Aceia care vor profita de nevoile altor persoane se dovedesc 
în mod categoric că nu sunt călăuziţi de principiile Evangheliei lui 
Hristos. Comportarea lor este scrisă în cărțile cerului ca înşelăciune 
şi necinste; şi oriunde aceste principii sunt conducătoare, binecu- 
vântările lui Dumnezeu nu vor veni în inimă. Astfel de persoane 
sunt mai degrabă sub influenţa marelui vrăjmaş decât a Duhului 
lui Dumnezeu. Dar cei care în final vor moşteni Împărăţia cerului 
trebuie să fie transformați prin harul divin. Ei trebuie să fie cu inima 
şi viaţa curată şi să aibă caractere echilibrate. 

Te consider, fratele meu, într-o mare primejdie. Comoara ta este 
aici, pe pământ, iar inima ta este acolo unde este şi comoara ta. Dar 
toate mijloacele pe care le-ai strâns, chiar dacă ar fi milioane, nu 
vor fi de ajuns pentru a plăti răscumpărarea sufletului tău. Deci, nu 
rămâne în nepocăinţă şi necredinţă şi, în cazul tău, în respingerea 
planurilor binevoitoare ale lui Dumnezeu; nu forţa lucrurile ca din 
mâna Lui şovăitoare să vină distrugerea averii tale sau boala asupra 
persoanei tale. 

Cât de mulţi sunt aceia care au acum o comportare ce, în scurtă 
vreme, îi va duce exact la o astfel de revărsare a judecăților! Ei tră- 
iesc, zi de zi, săptămână după săptămână şi an după an, numai pentru 
propriile lor interese egoiste. Influenţa şi mijloacele lor, acumulate 
datorită iscusinţei şi tactului date lor de Dumnezeu, sunt folosite 
numai pentru ei şi familiile lor, fără să se gândească la milostivul lor 
Binefăcător. 

Nimic nu este lăsat să se întoarcă la Dătător. Într-adevăr, ei au 
ajuns să privească viaţa şi talentele ce le-au fost încredințate ca fiind 

ale lor; iar dacă Îi dau ceva înapoi lui Dumnezeu, partea aceea pe 
care El le-o cere în mod drept, ei cred că au aşezat pe Creatorul lor 
sub obligaţia sau autoritatea lor. În cele din urmă, răbdarea Sa cu 
aceşti slujitori necredincioşi este epuizată; şi El aduce tot egoismul 
lor, toate planurile lor lumești la o încheiere abruptă, arătându-le că, 
în timp ce au strâns numai pentru slava lor, El le poate împrăștia; şi 
ei sunt neputincioşi în a-l rezista. 

Frate J., mă adresez astăzi ție ca pionier al speranţei. Dar vei 
ajunge să înţelegi că soarele tău a trecut dincolo de amiază, cu câtva 
timp în urmă, şi că acum se îndreaptă rapid spre apus? Seara a venit. 
Nu vezi alungirea umbrelor? Nu mai ai decât puţin timp în care să 
lucrezi pentru tine, pentru omenire şi pentru Domnul. Este o lucrare 
specială ce trebuie făcută pentru propriul tău suflet, dacă vrei să 
fii numărat vreodată cu cei biruitori. Cum stă raportul vieţii tale? 
Mijloceşte oare Isus în zadar pentru tine? Să fie El oare dezamăgit 
de tine? Unii dintre tovarăşii tăi, care stau alături de tine, au fost 
deja îndepărtați. Veşnicia va descoperi dacă au fost falimentari în 
ceea ce priveşte credinţa, şi au dat greş în a-şi asigura viaţa veşnică, 
sau dacă au fost bogaţi în cele ale lui Dumnezeu şi moştenitori ai 
unei „tot mai mult o greutate veşnică de slavă“. Nu consideri că 
îndelunga răbdare a lui Dumnezeu faţă de tine te cheamă la pocăință 
şi umilinţă de suflet înaintea Lui? 

Sunt şi alte consideraţii cu greutate în afară de mântuirea ta, 
care-ţi cer atenţia. Aşa târziu cum este acum, când soarele tău este 
aproape să coboare dincolo de dealurile din apus, mai ai încă o mare 
lucrare de făcut pentru copiii tăi, care au îngăduit ca iubirea de lume 
să-1 despartă de Dumnezeu. Ai, de asemenea, rude, vecini şi prieteni 
nemântuiţi. Dacă exemplul tău ar fi fost în armonie cu lumina ce 
ţi-a fost dată, dacă ai fi fost silitor ca să lucrezi la mântuirea acestor 
suflete preţioase, tot aşa cum ai fost ca să-ţi aduni comori pământeşti, 
dacă ţi-ai fi folosit mijloacele şi influenţa, înţelepciunea şi tactul tău, 
într-un efort de a strânge pe aceşti rătăciţi în staulul lui Hristos — 
dacă aceasta ar fi fost lucrarea vieţii tale, ţi-ai fi asigurat un seceriş 
de suflete şi ţi-ai fi atras o bogată răsplătire în ziua cea mare a 
lui Dumnezeu. Ai fi clădit astfel pe temelia cea adevărată dintr-un 
material valoros şi nepieritor; dar, în loc să faci lucrul acesta, ai 
clădit lemn, fân şi paie, care vor fi arse atunci când lucrarea fiecărui 
om va fi probată, pentru a se vedea ce este. 

Viaţa ta a fost un eşec. Ai fost o piatră de poticnire pentru 
păcătoşi. Ei au spus despre tine: „Dacă religia pe care o mărturiseşte 
acest om este adevărată, atunci el de ce este aşa de doritor după 
lumea aceasta? De ce nu arată în propria sa comportare spiritul lui 
Hristos?“ Grăbeşte-te, fratele meu, până când nu este prea târziu, să 
dai la o parte această piatră de poticnire din calea păcătoşilor. Poţi 
privi cu plăcere la viaţa ta sau asupra influenţei pe care ai exercitat- 
o? Vrei să-ţi reconsideri căile? Vrei să faci acum eforturi pentru a 
intra într-o bună şi dreaptă legătură cu Dumnezeu? Nu cred că inima 
ta nu este impresionabilă şi eu ştiu că iubirea plină de bunătate şi 
milă a lui Dumnezeu este minunată. Ai puţin timp de probă. Vrei 
să-l foloseşti acum, în timp ce Isus pledează cu sângele Său înaintea 
Tatălui? El ţi-a păstrat viaţa în mod îndurător; dar ai fost asemenea 
smochinului neroditor, care, an după an, n-a făcut roade, ci doar 
frunze; cât vei mai continua să-L dezamăgeşti pe Domnul? Vrei 
să-L obligi să spună: „De acum încolo în veac să nu mai dea rod din 
tine“ sau „Taie-l. La ce să mai cuprindă şi pământul degeaba?“ O, 
nu aştepta ca Domnul să ridice mâna împotriva ta şi să-ţi împrăştie 
averea pe care ai strâns-o. Nu uita că toată averea ta nu-ţi va da nici 
o clipă de siguranţă plăcută şi pace pe patul de moarte. 

Vă îndemn cu toată seriozitatea cu privire la nevoia de a vă 
întoarce imediat la Domnul. Vă implor să dezamăgiţi pe vrăjmaş. 
Rupeţi-vă de cruda lui putere. Căutaţi în timpul vieţii ce v-a mai 
rămas, să aveţi în ceruri un raport al vieţii voastre cu totul diferit, de 
care să nu vă fie ruşine când se vor deschide cărţile şi Judecătorul 
va pronunţa judecata asupra acelora care au neglijat această mare 
mântuire. 

Pavel îi îndeamnă pe fraţii săi efeseni să răscumpere timpul, 
pentru că zilele sunt rele. Acest îndemn este foarte potrivit pentru 
tine. Într-un sens, este imposibil să răscumperi timpul; pentru că, 
o dată trecut, este pentru totdeauna dus. Dar eşti chemat să faci 
reformă, să fii zelos în fapte bune, în aceeaşi măsură în care ţi-ai 
neglijat datoria. Fă o întoarcere totală. Dublează-ţi silinţa ca să fii 
sigur de chemarea şi alegerea ta. Păzeşte poruncile lui Dumnezeu, 
trăieşte-le şi păzeşte Legea Sa ca pe lumina ochilor tăi. Foloseşte 
fiecare clipă la maxim, ca să lucrezi pentru interesul tău veşnic şi 
pentru mântuirea sufletelor din jurul tău. Făcând astfel, poţi să te 
salvezi atât pe tine, cât şi pe aceia care sunt mai mult sau mai puţin 

influenţaţi de exemplul tău. Acestea sunt motivele care ar trebui să 
fie pe drept luate în consideraţie. 

Trezeşte-te! Trezeşte-te! Ai o lucrare de făcut şi soarele tău se 
grăbeşte spre apus. Puterile îţi slăbesc; dar tot ce este în tine, fiecare 
parte a capacităţii tale, Îi aparţine lui Dumnezeu şi trebuie să fie 
folosit în mod dezinteresat şi cu zel în slujba Lui. Lucrează câtă 
vreme soarele mai întârzie pe cer; căci „vine noaptea, când nimeni 
nu mai poate lucra“. 

Vino, frate, vino aşa cum eşti, păcătos şi murdar. Aşează povara 
vinovăţiei tale asupra lui Isus şi, prin credinţă, fă apel la meritele 
Lui. Vino acum, în timp ce mila încă mai întârzie; vino cu mărturi- 
sire, vino cu sufletul pocăit şi Dumnezeu te va ierta din abundență. 
Nu îndrăzni să desconsideri o altă ocazie. Ascultă vocea milei ce 
apelează la tine acum, ca să te ridici din morţi pentru ca Hristos 
să-ţi poată da lumină. Acum, fiecare clipă pare să se lege în mod 
direct de destinul lumii nevăzute. De aceea, nu lăsa ca mândria şi 
necredinţa să te ducă departe şi tot mai departe în respingerea milei 
oferite. Dacă vei face acest lucru, atunci vei fi lăsat ca în final să te 
lamentezi, spunând: „Secerişul a trecut, vara s-a isprăvit şi noi tot 
nu suntem mântuiți“. 

Aşteaptă în profundă umilinţă înaintea lui Dumnezeu. Din cea- 
sul acesta, hotărăşte-te să fii al Domnului, făcându-ţi toată datoria, 
încrezându-te în mod implicit în lucrarea cea mare de ispăşire. Fă 
acest lucru şi nu vei avea de ce să te temi. Pentru restul călătoriei 
vieţii tale, fii liniştit şi fericit şi te vei asigura atunci că viaţa va 
dăinui atâta vreme cât va trăi Dumnezeu. 

Am scris aceste lucruri pentru că am fost îndemnată de Duhul 
lui Dumnezeu să fac lucrul acesta şi pentru că am un profund interes 
pentru tine. Nici pentru un singur moment să nu laşi ca simţămintele 
tale să se ridice împotriva mea; căci am fost determinată să fac 
lucrul acesta de iubirea pe care o am pentru sufletul tău. Noi ne-am 
bucurat de multe ocazii preţioase ca să ne închinăm lui Dumnezeu, 
atunci când inimile erau pline de bucurie datorită plăcutelor Lui 
binecuvântări. Sunt aceste ocazii pentru totdeauna trecute? Poate 
că nu ne vom mai întâlni vreodată în viaţa aceasta, dar să nu ne 
întâlnim atunci când cei răscumpăraţi se vor aduna în jurul marelui 
tron alb? 


Fabricarea vinului şi a cidrului 


Scumpi fraţi şi surori din comunitatea __: Mi-a fost arătat că voi, 
ca biserică, nu creşteţi în harul şi cunoştinţa adevărului. Nu există 
acea consacrare faţă de Dumnezeu, acea devoțiune pentru slujirea 
Sa şi acea lucrare dezinteresată pentru susţinerea cauzei Sale care să 
facă din voi o comunitate prosperă şi sănătoasă. Voi nu sunteţi supuşi 
unii altora. Sunt prea mulţi printre voi care au propriile lor idei pe 
care le menţin, propriile lor planuri egoiste de adus la îndeplinire, 
şi în numărul acelora sunt şi unii care ocupă locuri de frunte în 
comunitate. 

Fratele K. nu are nici măcar un singur ochi îndreptat spre slava 
lui Dumnezeu; el nu priveşte lucrurile dintr-un punct de vedere drept. 
El ascultă sugestiile lui Satana şi ia aminte numai la sfatul judecății 
lui nesfinţite şi din fiecare cuvânt el ia numai ce se potriveşte cu 
Justificarea comportării lui greşite. Se înşeală singur, nu vede că se 
îndepărtează astfel de Duhul lui Dumnezeu. Când a păşit pe drumul 
său, el n-a cunoscut primejdiile şi nici nu şi-a dat seama unde îl va 
duce. Toți aceia care merg în acelaşi fel ar face bine să-şi întoarcă 
imediat paşii pe calea cea sigură. 

Trăim într-un timp al necumpătării şi preocuparea de a satisface 
apetitul după băutură, după cidru, este o ofensă la adresa lui Dum- 
nezeu. Împreună cu alţii, te-ai angajat în această lucrare pentru că 
nu ai urmat lumina. Dacă ai fi rămas în lumină, n-ai fi făcut, n-ai 
fi putut face acest lucru. Fiecare dintre voi care aţi avut o parte în 
această lucrare veţi ajunge sub condamnarea lui Dumnezeu, dacă nu 
veţi face o totală schimbare în afacerile voastre. Aveţi nevoie să fiți 
zeloşi. Aveţi nevoie să începeţi imediat lucrarea, pentru a vă scuti 
sufletele de condamnare. 

Unii dintre voi din __ daţi pe faţă un zel minunat în denunţarea 
cluburilor panglicilor roşii. Atâta vreme cât aţi fost motivaţi de 
dorinţa de a condamna răul din aceste societăţi, aveaţi dreptate să 
procedaţi astfel; dar când aţi acţionat ca şi când ar fi fost o crimă 
să vorbeşti în favoarea lor, să le arăţi puţină bunăvoință, voi aţi dus 

lucrurile la extrem. Trebuie să fiţi consecvenţi în toate lucrurile. Aţi 
nutrit ură chiar pentru numele de „Clubul panglicilor roşii“, ceea 
ce nu poartă amprenta Duhului lui Hristos, şi sentimentele tale de 
amărăciune nu te-au ajutat nici pe tine, nici pe altcineva. 

Aţi luat Mărturiile date în legătură cu problema implicării oame- 
nilor noştri în societăţile de temperanţă ca fiind în detrimentul inte- 
resului lor spiritual şi, pervertindu-le, le-aţi folosit pentru a oprima 
şi împovăra sufletele. Datorită acestui tratament aplicat luminii ce 
v-a fost dată, aţi adus o faimă proastă asupra lucrării mele. Nu era 
deloc necesar acest lucru şi unii dintre voi trebuie să îndreptaţi acest 
lucru. Voi faceţi pat de fier pentru alţii; dacă sunt prea scurţi, îi veţi 
întinde; dacă sunt prea lungi, va trebui să îi tăiaţi. „Nu judecaţi, ca 
să nu fiţi judecaţi“. 

După ce aţi luat o poziţie hotărâtă în opoziţie cu o participare 
activă la lucrarea societăţilor de temperanţă, aţi fi putut încă avea 
o influenţă spre bine asupra altora, dacă aţi fi acţionat în mod con- 
ştient în armonie cu credinţa cea sfântă pe care o mărturiseaţi; dar, 
angajându-vă în fabricarea cidrului, i-aţi stricat foarte mult influenţa 
ŞI, ceea ce este şi mai rău, aţi adus ruşine asupra adevărului şi chiar 
sufletele voastre au fost rănite. Aţi ridicat o barieră între voi şi cauza 
cumpătării. Comportamentul vostru i-a făcut pe cei necredincioşi să 
pună sub semnul întrebării principiile voastre. Voi nu faceţi cărări 
drepte cu picioarele voastre şi cei ce şchiopătează se opresc şi se 
poticnesc de voi, spre pierzare. 

Nu văd cum, în lumina Legii lui Dumnezeu, creştinii pot în mod 
conştient să se angajeze în cultivarea de hamei sau în fabricarea 
vinului sau a cidrului pentru a fi comercializat. Toate aceste articole 
pot fi bine folosite, dovedindu-se a fi o binecuvântare, sau pot fi 
folosite în mod greşit şi să se dovedească a fi o ispită şi o cursă. 
Cidrul şi vinul pot fi conservate atunci când sunt proaspete şi păstrate 
dulci mult timp, iar dacă sunt folosite într-o stare nefermentată, nu 
vor afecta raţiunea. Dar aceia care fabrică cidrul din mere pentru a 
fi vândut la piaţă nu sunt atenţi în ceea ce priveşte starea fructelor 
folosite şi, în multe cazuri, sucul este extras din mere stricate. Aceia 
care nu se gândesc să folosească merele stricate în alt fel vor bea 
cidrul făcut din aceste mere şi îl vor considera o delicatesă, un lux; 
dar microscopul va arăta faptul că această băutură plăcută este nepo- 
trivită pentru stomacul omenesc, chiar şi atunci când este proaspăt 

stors. Dacă este fiert şi se înlătură impurităţile, atunci este mai puţin 
condamnabil. 

I-am auzit adesea pe oameni spunând: „Oh, acesta nu este de- 
cât cidru dulce; este nevătămător şi chiar sănătos.“ Mai mulți litri, 
poate galoane, sunt duşi acasă. Pentru câteva zile, el este dulce; apoi 
începe fermentarea. Gustul acela înţepător îl face mai acceptabil 
pentru cerul gurii sau gustul multora şi cei cărora le place vinul 
dulce sau cidrul nu pot să admită că băutura lor preferată devine 
tare sau acră. Unele persoane se pot îmbăta tot aşa de bine cu vin 
şi cidru, cum se îmbată cu băuturi tari şi cea mai rea stare de beţie 
este produsă de aceste aşa-zise băuturi. Pasiunile sunt mult mai per- 
verse; transformarea caracterului este mai mare, mai categorică şi 
mai încăpăţânată. Câţiva litri de cidru sau vin pot să trezească gustul 
pentru băuturi mai tari şi, în multe cazuri, aceia care au devenit 
alcoolici confirmaţi au pus în felul acesta temelia obiceiului de a 
bea. Pentru unele persoane, nu este nicidecum sigur să aibă în casă 
vin sau cidru. Ei au moştenit un apetit pentru stimulente, iar Satana 
îi solicită mereu să îl satisfacă. Dacă se supun ispitelor sale, nu se 
vor opri; strigătul apetitului după satisfacerea poftei de băutură este 
îndeplinit spre ruina lor. Creierul este umbrit şi amorţit; raţiunea nu 
mai ţine deloc frânele, ci ele sunt aşezate pe gâtul plăcerii. Imorali- 
tatea, adulterul şi vicii de aproape orice tip sunt comise ca urmare a 
satisfacerii apetitului după vin şi cidru. Un mărturisitor al religiei 
care iubeşte aceşti stimulenţi şi se obişnuieşte cu folosirea lor nu 
va creşte niciodată în har. El devine necioplit şi senzual; pasiunile 
animalice controlează puterile cele înalte ale minţii şi virtutea nu 
este iubită. 

Băutura moderată este şcoala în care oamenii primesc o educaţie 
pentru cariera de beţiv. Aşa treptat îi îndepărtează Satana pe oameni 
de bastionul cumpătării, aşa de înşelător îşi exercită influenţa inofen- 
sivul vin şi cidru asupra gustului, încât se intră pe calea beţiei fără 
să se bănuiască acest lucru. Gustul pentru stimulenţi este cultivat; 
sistemul nervos este tulburat; Satana ţine mintea într-o nelinişte 
înfrigurată; sărmana victimă, imaginându-şi că este într-o perfectă 
siguranţă, merge înainte şi tot înainte, până când orice barieră este 
doborâtă, fiecare principiu este sacrificat. Cele mai puternice hotă- 
râri sunt subminate; şi interesele eterne nu sunt destul de puternice 
pentru a păstra apetitul stricat sub controlul raţiunii. 

Unii nu sunt niciodată într-adevăr beţi, dar sunt totdeauna sub 
influenţa cidrului sau a vinului fermentat. Ei sunt febrili, raţiunea 
le este dezechilibrată; nu sunt realmente în delir, dar sunt într-o 
stare foarte rea, căci toate puterile nobile ale minţii sunt pervertite. O 
tendinţă spre diferite boli, ca de exemplu dropică, dureri ale ficatului, 
tremurul nervos şi o afluenţă a sângelui spre cap, rezultă din folosirea 
obişnuită a cidrului acru. Prin folosirea lui, mulţi aduc asupra lor 
o boală permanentă. Unii mor de tuberculoză sau cad sub puterea 
paraliziei numai din cauza aceasta. Unii suferă de dispepsie. Fiecare 
funcţie vitală este amorţită şi medicii le spun că au probleme cu 
ficatul, pe când, dacă ar vărsa butoiul cu cidru şi nu l-ar mai umple 
niciodată, forțele vieţii de care s-a abuzat şi-ar recăpăta vigoarea. 

Folosirea cidrului duce la folosirea unor băuturi mai tari. 

Stomacul îşi pierde vigoarea lui naturală şi este nevoie de ceva 
mai tare pentru a-l trezi la acţiune. Cu o ocazie, când călătoream 
împreună cu soţul meu, am fost obligaţi să aşteptăm trenul în gară 
mai multe ore. În acest timp, un fermier buhăit, cu faţa roşie, a intrat 
în restaurantul de lângă noi şi, cu voce tare, răguşită, a întrebat: 
„Aveţi rachiu clasa întâia?“ I s-a răspuns afirmativ şi acesta a cerut o 
jumătate de pahar. „Aveţi sos de ardei iute?“ „Da“, a fost răspunsul. 
„Bine, adu două linguri pline“. Apoi a mai comandat două linguri 
pline cu alcool, pe care le-a adăugat compoziţiei de mai înainte, şi 
a terminat prin a comanda o doză bună de piper negru. Cel care 
prepara această băutură a întrebat: „Ce veţi face cu acest amestec?“ 
El a răspuns: „Am să-l beau“, şi punând paharul la buze, a băut 
toată această compoziţie ce ardea ca focul. Omul acesta a folosit 
stimulenţi, până când şi-a slăbit pereţii sensibili ai stomacului. 

Mulţi dintre cei care citesc aceste rânduri vor spune, râzând 
de avertizarea cu privire la primejdia folosirii acestor băuturi: „Cu 
siguranţă că puţinul vin sau cidru pe care-l folosesc nu-mi poate 
face rău“. Satana i-a însemnat pe unii ca aceştia ca fiind prada sa; 
el îi conduce pas cu pas, iar ei nu-şi dau seama, până când lanţurile 
obiceiului şi ale apetitului sunt prea puternice pentru a mai fi rupte. 
Vedem puterea pe care o are pofta după băuturi alcoolice asupra 
oamenilor; vedem cum mulţi oameni, de toate profesiunile şi cu 
mari răspunderi, oameni într-o poziţie înaltă, talente eminente cu 
realizări mari, cu simţăminte deosebite şi cu nervi tari, cu bune puteri 
intelectuale, sacrifică totul pentru a-şi satisface apetitul, şi aceasta 

până ce sunt reduşi la nivelul brutelor; şi în foarte multe cazuri, 
drumul căderii lor a început cu folosirea vinului sau a cidrului. 

Când bărbaţi şi femei inteligenţi, care mărturisesc că sunt creş- 
tini, susţin că nu este nici un rău să fabrici vin sau cidru pentru 
piaţă, pentru că atunci când nu este fermentat nu îmbată, mă întristez 
în inima mea. Eu ştiu că mai este şi faţa cealaltă a acestui subiect 
asupra căruia ei refuză să privească; aceasta pentru că egoismul 
le-a închis ochii faţă de relele teribile ce pot rezulta din folosirea 
acestor stimulente. Nu văd cum fraţii noştri se pot abţine de la orice 
aparenţă rea şi totuşi să se angajeze în mare măsură în cultivarea 
hameiului, ştiind la ce se foloseşte. Aceia care ajută la producerea 
acestor băuturi ce încurajează apetitul după stimulente mai tari vor 
fi răsplătiți după faptele lor. Ei sunt călcători ai Legii lui Dumnezeu 
şi vor fi pedepsiţi pentru păcatele pe care le-au săvârşit, precum şi 
pentru acelea pe care alţii le-au săvârşit, fiind influenţaţi de ei, prin 
ispitele pe care le-au pus înaintea lor. 

Fie ca toţi aceia care mărturisesc a crede adevărul pentru acest 
timp şi vor să fie reformatori să acţioneze în armonie cu credinţa 
lor. Dacă cineva, al cărui nume este scris în registrul comunităţii, 
fabrică vin sau cidru pentru piaţă, să se lucreze cu el în mod sin- 
cer şi, dacă continuă să practice acest lucru, trebuie să fie pus sub 
dezaprobarea bisericii. Cei care nu vor fi convinşi să nu mai facă 
lucrul acesta nu sunt vrednici să ocupe un loc şi să aibă un nume 
în poporul lui Dumnezeu. Noi trebuie să fim urmaşii Domnului 
Hristos şi să punem inimile şi influenţa noastră împotriva practicilor 
rele. Cum ne vom simţi, în ziua în care judecăţile lui Dumnezeu 
vor fi revărsate, să întâlnim oameni care au devenit beţivi datorită 
influenţei noastre? Trăim în antitipica zi a ispăşirii şi cazul nostru 
trebuie să vină în curând înaintea lui Dumnezeu. Cum vom sta în 
curţile cerului, dacă comportamentul nostru a încurajat la folosirea 
stimulentelor care pervertesc raţiunea şi distrug virtutea, curăţia şi 
iubirea de Dumnezeu? 

Un învăţător al legii L-a întrebat pe Isus: „<Învăţătorule, ce să 
fac ca să moştenesc viaţa veşnică?» Isus i-a zis: «Ce este scris în 
Lege? Cum citeşti în ea?» El a răspuns: «Să iubeşti pe Domnul, 
Dumnezeul tău, cu toată inima ta, cu tot sufletul tău, cu toată puterea 
ta şi cu tot cugetul tău; şi pe aproapele tău ca pe tine însuţi». «Bine 
al răspuns», i-a zis Isus; «fă aşa, şi vei avea viaţa veşnică»“. Viaţa 


[360] 


346 Mărturii pentru comunitate vol.5 


veşnică este premiul pus în joc şi Domnul Hristos ne spune cum 
o putem câştiga. El ne îndreaptă la cuvântul scris: „Cum citeşti?“ 
Acolo ne este arătată calea; noi trebuie să-L iubim pe Dumnezeu 
mai presus de orice şi pe aproapele nostru ca pe noi înşine. Dar dacă 
iubim pe aproapele nostru ca pe noi înşine, atunci nu vom aduce la 
piaţă nimic care să fie o cursă pentru el. 

A iubi pe Dumnezeu şi pe om, aceasta este toată datoria noastră 
de creştin. 

Legea iubirii este scrisă pe tablele sufletului, Duhul lui Dumne- 
zeu locuieşte în el şi caracterul Său se manifestă în fapte bune. Isus 
S-a făcut sărac pentru ca prin sărăcia Lui noi să ne putem îmbogăţi. 
Ce sacrificii suntem dispuşi să facem de dragul Lui? Am tezaurizat 
noi iubirea Lui în inimile noastre? Iubim noi pe aproapele nostru aşa 
cum ne iubeşte Domnul Hristos pe noi? Dacă avem această iubire 
pentru suflete, ea ne va face să fim foarte atenţi, ca nu cumva, prin 
cuvintele, prin faptele sau influenţa noastră, în vreun fel oarecare, 
să aşezăm ispita înaintea acelora care au puţină putere morală. Noi 
nu vom blama pe cel slab şi suferind, aşa cum făceau mereu fariseii, 
ci ne vom strădui să îndepărtăm orice piatră de poticnire din calea 
fraților noştri, ca nu cumva cel ce şchiopătează să fie abătut din cale. 

Ca popor, noi mărturisim că suntem reformatori purtători de 
lumină în lume, santinele credincioase pentru Dumnezeu, păzind 
fiecare cale prin care Satana ar putea veni cu ispitele sale ca să 
pervertească apetitul. Exemplul şi influenţa noastră trebuie să fie 
o putere de partea reformei. Noi trebuie să ne abţinem de la orice 
practică ce ar slăbi conştiinţa sau ar încuraja ispita. Nu trebuie să-i 
deschidem vreo uşă lui Satana, care să-i ofere acces la mintea unei 
fiinţe omeneşti create după chipul lui Dumnezeu. Dacă toți ar fi 
vigilenţi şi credincioşi în păzirea deschiderilor făcute de folosirea 
moderată a aşa-numitelor băuturi nevătămătoare, ca vinul şi cidrul, 
atunci calea spre beţie ar fi închisă. În fiecare comunitate este nevoie 
de o atitudine şi o voinţă hotărâtă de a nu atinge, a nu gusta şi a 
nu umbla cu aceste băuturi şi atunci reforma în ceea ce priveşte 
cumpătarea va fi puternică, permanentă şi în mod deplin. 

Iubirea de bani îi va duce pe oameni la violarea conştiinţei. Poate 
că acei bani pot fi aduşi în tezaurul Domnului, dar El nu va primi 
nici o astfel de jertfă; aceasta este o ofensă pentru El. Banii aceia 
au fost obţinuţi prin călcarea Legii Sale, care cere ca omul să-şi 

iubească aproapele ca pe sine însuşi. Nu este nici o scuză pentru 
călcătorul legii să spună că, dacă el nu face vin şi cidru, fac alţii şi 
aproapele poate tot atât de bine să devină un beţiv. Pentru că cineva 
pune sticla la buzele aproapelui său, îşi va permite creştinul să-şi 
păteze hainele cu sângele sufletelor şi să stârnească astfel blestemul 
pronunţat asupra acelora care pun această ispită în calea celor greşiţi? 
Isus îi cheamă pe urmaşii Săi să stea sub steagul Său şi să ajute la 
nimicirea lucrării diavolului. 

Răscumpărătorul lumii, care cunoaşte bine starea societăţii din 
zilele din urmă, prezintă mâncarea şi băutura ca fiind păcatele ce 
condamnă veacul acesta. El ne spune că aşa cum era în zilele lui 
Noe, tot aşa va fi şi când va veni Fiul omului. „Mâncau, beau, se 
însurau şi se măritau, până în ziua când a intrat Noe în corabie şi 
n-au ştiut nimic, până când a venit potopul şi i-a luat pe toţi, tot 
aşa va fi la venirea Fiului omului.“ Exact asemenea stări de lucruri 
vor exista în zilele din urmă, şi aceia care cred şi primesc aceste 
avertizări vor fi foarte atenţi să nu cumva să ia o poziţie care să-i 
aducă sub condamnare. 

Fraţilor, să privim această problemă în lumina Sfintelor Scrip- 
turi şi să exercităm o hotărâtă influenţă de partea temperanţei în 
toate lucrurile. Merele şi perele sunt daruri ale lui Dumnezeu; ele 
pot fi folosite în mod minunat ca articole sănătoase de hrană sau 
se poate abuza de ele, folosindu-le în mod greşit. Dumnezeu deja 
distruge viile şi recolta de mere, din cauza practicilor păcătoase ale 
oamenilor. Noi stăm înaintea oamenilor ca reformatori; să nu le dăm 
NICI O ocazie celor necredincioşi să reproşeze ceva credinţei noastre. 
Domnul Hristos a spus: „Voi sunteţi sarea pământului“, „lumina 
lumii“. Să arătăm că inimile şi conştiinţa noastră sunt sub influenţa 
transformatoare a harului divin şi că viaţa noastră este guvernată de 
principiile curate ale Legii lui Dumnezeu, chiar dacă aceste principii 
cer sacrificarea intereselor temporare. 

Iubită soră L.: Am auzit de planul tău de a te căsători cu unul 
care nu are aceeaşi credinţă ca tine, şi mă tem că n-ai cântărit cu 
grijă această importantă problemă. Mai înainte de a face un pas care 
îți va influenţa viitorul, te somez să acorzi acestui subiect o atenţie 
deosebită, cu multă rugăciune. Se va dovedi această nouă legătură 
sursa unei adevărate fericiri? Te va ajuta pentru tine în viaţa de 
creştin? Va fi plăcut acest lucru înaintea lui Dumnezeu? Exemplul 
tău va fi sigur de urmat şi de alții? 

Mai înainte de a accepta o cerere în căsătorie, fiecare femeie ar 
trebui să se întrebe dacă acela cu care este gata să-şi unească destinul 
este vrednic. Care este raportul din trecut al vieţii sale? Este viaţa sa 
curată? Are iubirea pe care el o exprimă un caracter nobil şi elevat 
sau este numai o atracţie sentimentală? Are el trăsături de caracter 
care o vor face fericită? Poate să găsească ea o adevărată pace şi 
bucurie în această afecţiune? I se va îngădui oare să-şi păstreze 
individualitatea sau judecata şi conştiinţa ei va trebui să fie supuse 
sub controlul soţului ei? Ca ucenic al Domnului Hristos, ea nu mai 
este a ei; a fost cumpărată cu un preţ. Poate ea să onoreze cerinţele 
Mântuitorului ca fiind o valoare supremă? Vor fi păstrate corpul şi 
sufletul, gândurile şi planurile curate şi sfinte? Aceste întrebări au o 
importanţă vitală pentru binele fiecărei femei care intră în relaţia de 
căsătorie. 

Este nevoie de religie în cămin. Numai aceasta poate preveni 
greşelile dureroase care atât de adesea produc amărăciuni vieţii de 
familie. Numai acolo unde domneşte Hristos poate să existe o iubire 
profundă, adevărată şi neegoistă. Atunci suflet va fi unit cu suflet şi 
cele două vieţi vor fi unite în armonie. Îngerii lui Dumnezeu vor fi 
atunci oaspeţi ai căminului şi vegherea lor sfântă va aureola sala de 
căsătorie. Atunci senzualitatea înjositoare va fi izgonită, gândurile 
vor fi înălțate spre Dumnezeu; către El se va înălța atunci devoţiunea 
inimii. 

Inima tânjeşte după iubirea omenească, dar această iubire nu este 
destul de puternică sau destul de prețioasă pentru a lua locul iubirii 
Domnului Hristos. Numai în Mântuitorul ei poate soţia să găsească 
înţelepciune, tărie şi har pentru a face faţă grijilor, răspunderilor şi 
necazurilor vieţii. Fie ca femeile să se predea lui Hristos mai înainte 
de a se lega de un prieten omenesc şi să nu intre în nici o relaţie 
care este în conflict cu credinţa ei. Aceia care vor găsi adevărata 
fericire trebuie să aibă binecuvântarea cerului asupra a tot ce au sau 
tot ce fac. Neascultarea de Dumnezeu este aceea care umple atâtea 
inimi şi cămine cu nenorocire. Sora mea, dacă vrei să nu ai un cămin 
deasupra căruia umbrele să nu se ridice niciodată, atunci nu te uni 
cu unul care este vrăjmaşul lui Dumnezeu. 

Ca una care aştept să mă întâlnesc cu aceste cuvinte în ziua 
judecății, te implor să chibzuieşti bine asupra pasului pe care plănu- 
ieşti să-l faci. Întreabă-te: „Oare un soţ necredincios nu va îndepărta 
gândurile mele de Isus? El este mai mult un iubitor de plăceri decât 
un iubitor de Dumnezeu; nu mă va face el să iubesc lucrurile pe care 
le iubeşte el?“ Calea spre viaţa veşnică este aspră şi abruptă. Nu lua 
nici O greutate în plus care să-ţi întârzie progresul. Ai prea puţină 
putere spirituală şi, în loc de lucruri care să te împiedice, ai nevoie 
de ajutor. 

Domnul le-a poruncit israeliților să nu se căsătorească cu cei 
sau cele din naţiunile idolatre din jurul lor. „Să nu te încuscreşti cu 
popoarele acestea, să nu măriţi pe fetele tale după fiii lor şi să nu 
iei pe fetele lor de neveste după fiii tăi“. Este dat şi motivul pentru 
care nu trebuie să facă acest lucru. Înţelepciunea Infinită, prevăzând 
rezultatul unor asemenea uniri, declară: „Căci ar abate de la Mine pe 
fiii tăi şi ar sluji astfel altor dumnezei; Domnul s-ar aprinde de mânie 
împotriva voastră şi te-ar nimici îndată.“ „Căci tu eşti un popor sfânt 
pentru Domnul, Dumnezeul tău; Domnul Dumnezeul tău te-a ales ca 


să fii un popor al Lui dintre toate popoarele de pe faţa pământului.“ 


„Să ştii dar că Domnul, Dumnezeul tău, este singurul Dumnezeu. 
El este un Dumnezeu credincios şi Îşi ţine legământul şi îndurarea 
până la al miilea neam de oameni faţă de cei ce-L iubesc şi păzesc 
poruncile Lui. Dar răsplăteşte îndată pe cei ce-L urăsc, şi-i pierde; 
nu dă nici o păsuire celui ce-L urăşte, ci-i răsplăteşte îndată.“ 

În Noul Testament găsim interdicții asemănătoare cu privire 
la căsătoria creştinilor cu cei nesfinţi. Apostolul Pavel,în prima sa 

Epistolă către Corinteni, declară: „O femeie măritată este legată de 
lege câtă vreme îi trăieşte bărbatul; dar dacă-i moare bărbatul,este 
slobodă să se mărite cu cine vrea; numai în Domnul“. Din nou, 
în cea de-a doua sa Epistolă, el scrie: „Nu vă înjugaţi la un jug 
nepotrivit cu cei necredincioşi. Căci ce legătură este între neprihănire 
şi fărădelege? Sau cum poate sta împreună lumina cu întunericul? 
Ce înţelegere poate fi între Hristos şi Belial? Sau ce legătură are 
cel credincios cu cel necredincios? Cum se împacă Templul lui 
Dumnezeu cu idolii? Căci noi suntem templul Dumnezeului celui 
viu cum a zis Dumnezeu: Eu voi locui şi voi umbla în mijlocul lor; 
Eu voi fi Dumnezeul lor şi ei vor fi poporul Meu! De aceea: Ieşiţi 
din mijlocul lor şi despărțiţi-vă de ei, zice Domnul; nu vă atingeţi 
de ce este necurat şi vă voi primi. Eu vă voi fi Tată şi voi îmi veţi fi 
fii şi fiice, zice Domnul Cel Atotputernic“. 

Sora mea, îndrăzneşti oare să nesocoteşti aceste îndrumări clare 
şi pozitive? Ca un copil al lui Dumnezeu, un supus al împărăției Sale, 
cumpărat cu sângele Său, cum te poţi lega de unul care nu recunoaşte 
cerinţele Lui, care nu este controlat de Duhul Său? Poruncile pe care 
le-am citat nu sunt cuvintele unui om, ci ale lui Dumnezeu. Deşi 
tovarăşul pe care l-ai ales poate fi valoros din toate celelalte puncte 
de vedere (dar nu este), totuşi n-a acceptat adevărul pentru acest 
timp; el este un necredincios şi eşti oprită de cer să te uneşti cu 
el. Nu poţi, fără să-ţi prigoneşti propriul tău suflet, să desconsideri 
această poruncă divină. 

Vreau să te avertizez de primejdie mai înainte de a fi prea târziu. 
Tu asculţi cuvintele liniştitoare, plăcute, şi eşti făcută să crezi că 
toate lucrurile vor fi bune; dar nu citeşti motivele ce determină aceste 
vorbe plăcute. Nu poţi vedea adâncimile nelegiuirii ascunse în inimă. 
Nu poţi privi în spatele scenei, să distingi cursele pe care Satana 
le pregăteşte pentru sufletul tău. El te va face să urmezi un astfel 
de drum,încât să poată obţine cu uşurinţă acces,astfel ca săgeata 
ispitei sale să-şi atingă ţinta. Nu-i da nici cel mai mic avantaj. În 
timp ce Dumnezeu impresionează mintea slujitorilor Săi, Satana 
lucrează prin fiii neascultării. Nu este nici o armonie între Hristos şi 
Belial. Aceştia doi nu se pot armoniza. A te lega cu un necredincios 
înseamnă să te aşezi pe terenul lui Satana. Întristezi pe Duhul lui 
Dumnezeu şi pierzi protecţia Sa. Îţi poţi permite să ai astfel de forţe 
teribile împotriva ta în ducerea bătăliei pentru viaţa veşnică? 

Tu poți spune: „Dar am făgăduit! Ce să fac, să-mi iau cuvântul 
înapoi?“ Răspund: Dacă ai făcut o făgăduinţă contrară Sfintei Scrip- 
turi, în mod sigur retrage-o fără întârziere şi cu umilință înaintea 
lui Dumnezeu, pocăieşte-te de nebunia dragostei care te-a făcut să 
faci o făgăduinţă atât de pripită. Este mult mai bine să retragi o 
asemenea făgăduinţă, în temere de Dumnezeu, decât să o păstrezi, şi 
prin aceasta să-L dezonorezi pe Creatorul tău. 

Nu uita, ai un cer de câştigat şi o cale deschisă spre pierzare de 
evitat. Dumnezeu înţelege exact ceea ce spune. Când EI le-a interzis 
primilor noştri părinți să mănânce din fructele pomului cunoştin- 
tei, neascultarea lor a deschis porţile potopului de necazuri pentru 
întreaga omenire. Dacă umblăm împotriva voinţei lui Dumnezeu, 
El va merge împotriva noastră. Singura noastră umblare sigură este 
aceea de a asculta de toate cerinţele Lui, coste aceasta oricât ar costa. 
Toate sunt întemeiate pe o infinită iubire şi înţelepciune. 

Spiritul unui intens comportament lumesc ce există acum, dis- 
poziţia de a nu recunoaşte o cerinţă mai înaltă, alta decât aceea a 
satisfacerii propriilor dorinţe, constituie unul din semnele zilelor din 
urmă. „Cum s-a întâmplat în zilele lui Noe“, a spus Domnul Hristos, 
„aidoma se va întâmpla şi la venirea Fiului omului. Ei mâncau şi 
beau, se însurau şi se măritau, până în ziua când a intrat Noe în 
corabie şi n-au ştiut nimic, până când a venit potopul şi i-a luat pe 
toţi.“ Oamenii din această generaţie se însoară şi se mărită cu aceeaşi 
nepăsătoare desconsiderare a cerinţelor lui Dumnezeu, aşa cum s-a 
dat pe faţă şi în zilele lui Noe. Există în lumea creştină o indife- 
renţă uimitoare şi alarmantă cu privire la învăţăturile Cuvântului lui 
Dumnezeu cu privire la căsătoria credincioşilor cu cei necredincioşi. 
Mulţi dintre cei ce mărturisesc că-L iubesc şi se tem de Dumnezeu 
aleg mai degrabă să urmeze tendinţele propriilor minţi decât să pri- 
mească sfatul Înţelepciunii Infinite. Într-o problemă care priveşte în 
mod vital fericirea şi bunăstarea ambelor părţi în lumea aceasta şi 
în cea următoare, raţiunea, judecata şi temerea de Dumnezeu sunt 
date la o parte şi impulsului orb, hotărârii încăpăţânate li se îngăduie 
să aibă controlul. Bărbaţi şi femei, care de altfel sunt sensibili şi 
conştiincioşi, îşi astupă urechile la sfat; sunt surzi la apelurile şi 
îndemnurile prietenilor,+ rudelor şi ale slujitorilor lui Dumnezeu. 
Exprimarea unei îngrijorări sau a unei avertizări este privită ca un 
amestec necuvenit şi chiar şi prietenul care este destul de credincios 

ca să rostească o mustrare este tratat ca un vrăjmaş. Toate acestea 
sunt aşa cum a dorit Satana. El şi-a ţesut vraja în jurul sufletului care 
a fost vrăjit şi prostit. Rațiunea a lăsat să-i cadă frânele controlului 
de sine pe gâtul plăcerilor, pasiunile nesfinte au pus stăpânire pe 
el, până când, poate prea târziu, victima se trezeşte la o viaţă de 
mizerie şi sclavie. Acesta nu este un tablou creionat de imaginaţie, ci 
o prezentare faptică. Dumnezeu nu poate aproba o unire pe care El a 
interzis-o în mod expres. Timp de ani de zile,am primit scrisori de 
la diferite persoane care au întemeiat căsătorii nefericite şi relatările 
revoltătoare prezentate deschis înaintea mea sunt suficiente să facă 
să mă doară inima. Nu este un lucru uşor să hotărăşti ce sfat se poate 
da acestor nefericiţi sau cum poate să fie uşurată situaţia lor; dar 
experienţa lor tristă trebuie să fie o avertizare pentru alţii. 

În acest veac al lumii, pe măsură ce scenele istoriei pământului se 
vor închide în curând, şi noi suntem aproape să intrăm într-un timp 
de strâmtorare cum n-a mai fost niciodată, cu cât sunt încheiate mai 
puţine căsătorii, cu atât va fi mai bine pentru toţi, atât pentru bărbaţi, 
cât şi pentru femei. Mai presus de orice, când Satana lucrează cu 
toată puterea înşelăciunii şi a nelegiuirii în cei ce pier, creştinii să fie 
atenţi în ceea ce priveşte legătura lor cu cei necredincioşi. Dumnezeu 
a vorbit. Toți cei care se tem de El se vor supune înţeleptelor Lui 
porunci. Sentimentele noastre, impulsurile şi afecțiunile noastre 
trebuie să se îndrepte spre cer, şi nu spre cele de pe pământ, nu către 
ceea ce este jos, nu către canalul josnic al gândurilor şi satisfacerii 
pornirilor senzuale. Acum este timpul când fiecare suflet să stea ca 
în prezenţa unui Dumnezeu care cercetează inima. 

Scumpa mea soră, ca ucenic al Domnului Isus, trebuie să te 
întrebi care va fi influenţa pasului pe care eşti gata să-l faci, şi aceasta 
nu numai asupra ta, ci şi asupra altora. Urmaşii Domnului Hristos 
trebuie să fie conlucrători cu Stăpânul lor; ei trebuie să fie „fără 
prihană şi curaţi, copii ai lui Dumnezeu fără vină în mijlocul unui 
neam ticălos şi stricat, în care“, spunea apostolul Pavel, „străluciți 
ca nişte lumini în lume“. Noi trebuie să primim razele strălucitoare 
ale Soarelui Neprihănirii şi prin faptele noastre bune să le lăsăm să 
strălucească mai departe asupra altora, în raze clare, sigure, niciodată 
schimbătoare, niciodată întunecându-se. Nu putem fi siguri că nu 
facem nici un rău celor din jurul nostru, decât numai dacă exercităm 
o influenţă pozitivă asupra lor, care să-i ducă spre cer. 

„Voi sunteți martorii mei“, a spus Domnul Isus, şi la fiecare act 
al vieții noastre ar trebui să ne întrebăm: Cum va afecta comporta- 
mentul nostru interesele împărăției Răscumpărătorului? Dacă sunteți 
într-adevăr ucenici ai Domnului Hristos, atunci veţi alege să umblaţi 
pe urmele paşilor Lui, oricât de dureros poate fi acest lucru pentru 
sentimentele voastre fireşti. Pavel spunea: „În ce mă priveşte, departe 
de mine gândul să mă laud cu altceva decât cu crucea Domnului 
nostru Isus Hristos, prin care lumea este răstignită faţă de mine, şi 
eu faţă de lume!“ Soră L., tu ai nevoie să stai la picioarele Dom- 
nului Isus şi să înveţi de la El, aşa cum a făcut Maria în vechime. 
Dumnezeu cere de la tine o predare totală a voinţei, a planurilor şi 
scopurilor tale. Isus este conducătorul tău; la El trebuie să priveşti şi 
în El trebuie să te încrezi şi nu trebuie să îngădui ca ceva să te abată 
de la o viaţă de consacrare pe care o datorezi lui Dumnezeu. Vorbirea 
ta trebuie să fie vorbirea cerului, de unde ÎL aştepţi pe Mântuitorul 
tău. Evlavia ta trebuie să fie de o aşa natură, încât să se facă singură 
simțită de către toţi cei din sfera ta de influenţă. Dumnezeu îţi cere 
ca în fiecare act al vieţii să te fereşti de orice aparenţă rea. Faci lucrul 
acesta? Te afli sub cea mai sacră obligaţie, de a nu minimaliza sau 
compromite credinţa ta sfântă, unindu-te cu vrăjmaşii Domnului. 
Dacă eşti ispitită să desconsideri poruncile Cuvântului Său numai 
pentru faptul că şi alţii au făcut acest lucru, nu uita că exemplul tău 
va exercita, de asemenea, o influenţă. Şi alţii vor face ce ai făcut tu 
şi în felul acesta răul se va extinde. În timp ce mărturiseşti că eşti un 
copil al lui Dumnezeu, dacă vei îndepărta cerinţele Sale, va rezulta o 
infinită vătămare pentru aceia care au privit la tine pentru călăuzire. 

Mântuirea sufletelor va fi scopul permanent al acelora care sunt 
în Hristos Isus. Dar ce ai făcut pentru a aduce laudă Lui, Aceluia care 
te-a chemat din întuneric? „Deşteaptă-te, tu care dormi, scoală-te 
din morţi, şi Hristos te va lumina.“ Scutură-te de această nebunie 
fatală ce-ţi amorţeşte simţurile şi-ţi paralizează energiile sufletului. 

Înaintea noastră sunt puse cele mai puternice stimulente pentru 
credincioşie, motivaţia cea mai înaltă şi răsplata cea mai glorioasă. 
Creştinii trebuie să fie reprezentanţi ai Domnului Hristos, fii şi fiice 
ale lui Dumnezeu. Ei sunt pietrele Lui preţioase, comoara Sa de- 
osebită. Despre toţi aceia care îşi vor păstra neclintită credinţa, El 
declară: „Ei vor umbla împreună cu Mine, îmbrăcaţi în alb, fiindcă 
sunt vrednici“. Aceia care ajung la porțile binecuvântărilor veşnice 

nu vor considera că vreun sacrificiu pe care l-au făcut a fost prea 
mare. 

Dumnezeu să te ajute să treci cu bine proba şi să-ţi păstrezi 
integritatea. Prinde-te prin credinţă de Isus. Nu-L dezamăgi pe Răs- 
cumpărătorul tău. 

St. Helena, California, 13 febr. 1885. 


Susținerea misiunilor în oraşe 


Stimate frate M.: Cu câteva zile în urmă, am primit o scrisoare 
adresată de tine fratelui N., în care ridici obiecţiuni foarte serioase 
cu privire la susținerea misiunii din __de Conferinţa ta şi spui că 
şi alte Conferinţe din tot câmpul ar trebui să aibă un interes egal în 
această misiune. Dar dacă aceste Conferinţe nu au în prezent misiuni 
importante de susţinut în oraşele din cadrul propriilor lor frontiere, 
nu există oare locuri în care astfel de misiuni să fie înfiinţate? Dacă 
Conferinţa ta este rugată sa ia misiunea __ în grija sa şi să se ocupe de 
ea sub supravegherea Conferinţei Generale, oamenii de răspundere 
trebuie să simtă că aceasta este o dovadă că fraţii lor au încredere în 
ei şi să se spună: „Da, acceptăm această sfântă însărcinare. Vom face 
tot ce stă în puterea noastră pentru ca misiunea să fie un succes şi să 
arătăm că fraţii noştri n-au greşit atunci când ne-au acordat această 
încredere. Vom cere înţelepciune de la Dumnezeu şi vom practica 
lepădarea de sine şi o strictă economie, dacă aceasta va fi necesar“. 
Dumnezeu vă va susţine în îndeplinirea cu bucuria acestei îndatoriri 
şi o va face o binecuvântare pentru voi, mai degrabă decât o povară 
sau o piedică în calea lucrării din statul vostru. 

Marele oraş este în întuneric şi apostazie şi l-am lăsat aşa atât de 
mult timp. Va ierta Dumnezeu această neglijenţă din partea noastră? 
Ce socoteală vom da pentru bărbaţii şi femeile care au murit fără 
să audă chemarea adevărului prezent, pe care l-ar fi primit dacă 
lumina le-ar fi fost adusă? Duhul meu este tulburat de faptul că 
lucrarea în __ a fost amânată aşa de mult. Lucrarea care se face 
acum trebuia să fi fost făcută cu ani de zile în urmă şi ar fi putut să 
fie adusă la îndeplinire cu mult mai puţini bani, timp şi muncă. Cu 
toate acestea, ea nu trebuie să fie lăsată nefăcută acum. Un început 
mic a fost făcut, cu un plan foarte economic,şi s-a realizat mult mai 
mult decât au fost aşteptările, având în vedere înlesnirile oferite. Dar 
trebuie să fie furnizate posibilităţile mai bune. Trebuie să existe un 
loc unde oamenii să poată auzi adevărul. Trebuie să existe mijloace 
pentru susținerea lucrătorilor din acest câmp misionar, nu în huzur 

şi lux, ci într-un mod simplu şi confortabil. Ei sunt instrumentele lui 
Dumnezeu şi nimic nu trebuie spus sau făcut pentru a-i descuraja. 
Din contră, mâinile lor să fie întărite şi inimile lor încurajate. 

Există destule mijloace în Conferinţa ta pentru a duce mai de- 
parte cu succes această lucrare; să fie oare lăsat prinţul întunericului 
să stăpânească nestingherit marile oraşe, numai pentru faptul că 
susţinerea misiunilor costă ceva? Aceia care doresc să-L urmeze pe 
Domnul Hristos să pornească la lucru, chiar dacă va trebui să facă 
lucrul acesta peste capul pastorilor sau al preşedintelui. Aceia care 
într-o asemenea lucrare vor zice: „Ie rog să mă scuzi“, să fie atenţi 
ca nu cumva să fie eliminaţi pentru prezent şi veşnicie. Creştinii care 
îşi iubesc îndatoririle ridică orice greutate, oricât de mică, pe care 
pot s-o ridice şi apoi privesc la Dumnezeu pentru mai multă putere. 
EI va lucra prin eforturile bărbaţilor şi femeilor treji, meticuloşi, şi 
va face ceea ce ei nu pot face. Lumină nouă şi putere le vor fi date 
pe măsură ce folosesc ceea ce au. O nouă fervoare şi un nou zel vor 
mişca comunitatea, pe măsură ce văd că se realizează ceva. 

Ne bucurăm în spirit, contemplând ce se poate face; dar roşim 
înaintea Făcătorului nostru la gândul că s-a înfăptuit atât de puţin. 
Pastorii au neglijat răspunderile pe care li le-a dat Dumnezeu şi, de 
neiertat, au încurajat laşitatea, trândăvia şi lăcomia. Ei nu şi-au dat 
seama de măreţia şi importanţa lucrării. Este nevoie de oameni ai 
căror ochi sunt unşi să vadă şi să înţeleagă planurile cerului. Apoi, 
standardul evlaviei va fi ridicat şi vor fi misionari adevăraţi,care vor fi 
gata să facă sacrificii de dragul adevărului. În biserica lui Dumnezeu 
nu este loc pentru egoism şi iubirea de trândăvie; ci bărbaţi şi femei 
sunt chemaţi să facă eforturi pentru a înfige stindardul adevărului în 
marile noastre oraşe, pe marile magistrale ale călătorilor. 

O lume trebuie să fie avertizată şi, în umilinţă, ar trebui să lucrăm 
după capacităţile date nouă de Dumnezeu. Fiecare stat să se ridice la 
lucru. Ce drept au oare cei cu idei înguste şi neconsacrate să spună 
ce să facă şi ce să nu facă Conferinţa lor? Misiunea din __ nu va fi 
lăsată în totul numai în seama statului vostru; dar dacă Conferinţa 
voastră are inimă pentru lucrare, ea poate să susţină două astfel de 
misiuni şi nu va simţi povara. Veniţi, fraţilor, treziţi-vă la acţiune. 
Timpul pierdut prin neglijenţa voastră şi datorită lipsei de curaj este 
pierdut pentru totdeauna. Pastorii să acţioneze ca şi când ceva este de 
făcut şi oamenii cu inima largă, care ÎL iubesc pe Dumnezeu şi păzesc 

poruncile Lui, se vor angaja la lucru, cu sprijinul Domnului. În felul 
acesta,biserica va fi disciplinată pentru eforturile viitoare; pentru că 
facerea de bine, bunătatea lor nu trebuie să înceteze niciodată. 

Frate M., ca preşedinte al Conferinţei___, ai arătat, prin modul 
în care, în general, ai administrat Conferinţa, că nu eşti vrednic de 
încrederea ce ţi-a fost acordată. Ai dovedit că eşti conservator, că 
ideile tale sunt înguste. N-ai făcut nici jumătate din ceea ce trebuia 
făcut, dacă ai fi avut un adevărat spirit al lucrării. Ar fi trebuit să 
fu mult mai capabil şi cu experienţă de cum eşti acum,să fii mult 
mai bine pregătit să administrezi cu succes această lucrare sacră — 
o lucrare care avea să-ţi dea, în modul cel mai puternic, dreptul la 
încrederea generală a poporului nostru. Dar, asemenea altor fraţi 
pastori din statul nostru, ai dat greş în a înainta pe măsura deschiderii 
posibilităților oferite de providenţa lui Dumnezeu; n-ai arătat că 
Duhul Sfânt a impresionat profund inima ta, astfel încât Dumnezeu 
să poată vorbi poporului prin tine. Dacă în această criză faci totul 
pentru a întări îndoiala şi neîncrederea în comunităţile din statul tău, 
ceea ce ar reţine poporul să se angajeze cu toată inima în această 
lucrare, Dumnezeu te va face răspunzător pentru toate acestea. Ţi-a 
dat oare Dumnezeu dovezi de netăgăduit că fraţii din statul tău sunt 
exceptaţi de la responsabilitatea de a-şi pune braţele, în sprijinul 
oraşului__, aşa cum Şi-a pus Domnul Hristos braţele Sale în sprijinul 
lor? Dacă ai fi stat în lumină, ai fi încurajat această misiune prin 
credinţa ta. 

Ai nevoie să bei profund din izvoarele cerului şi ale mântuirii, 
mai înainte de a putea conduce pe alţii la Fântâna apelor vii. Având 
răspunderea de preşedinte al unei Conferinţe, cu experienţa şi influ- 
enţa pe care o conferă acest post, în loc să-i descurajezi pe oameni, 
ar fi trebuit să-i îndemni să depună noi eforturi, să poarte răspunderi 
mai grele. Sunt îndatoriri speciale ce le revin bărbaţilor în poziţii de 
răspundere; sunt eforturi chinuitoare de făcut, care ar fi convenabil 
să fie neglijate. Dar când păstorii îşi neglijează datoria, Domnul să 
Se îngrijească şi să aibă milă de sărmanele oi. 

Lucrarea ta, fratele meu, nu demonstrează că ţi-ai dat seama că 
obligaţiile tale sunt sacre şi grele. Mi-a fost arătat că eşti capabil 
să faci o lucrare mult mai bună decât aceea pe care ai făcut-o şi că 
Dumnezeu o cere din mâinile tale. El cere integritate şi credincioşie. 
Lucrarea de mântuire a sufletelor este cea mai nobilă lucrare ce a fost 

încredințată cândva omului muritor; şi nu trebuie ca nimic şi nimeni 
să se aşeze între tine şi această lucrare sfântă şi să absoarbă mintea 
şi să încurce judecata. Cineva care se află în poziţia de răspundere pe 
care o ai tu trebuie să facă din interesele veşnice prima prioritate,iar 
problemele trecătoare să fie pe planul doi ca importanţă. Tu eşti un 
trimis al Domnului Hristos; şi trebuie să încurajezi pe aceia ce sunt 
sub răspunderea ta să caute cele mai înalte realizări spirituale, să 
trăiască o viaţă mai sfântă şi mai curată. În eforturile tale de a salva 
suflete de la pierzare şi de a zidi biserica pe adevăr şi neprihănire, 
trebuie să foloseşti tact, înţelepciune şi putere şi este privilegiul 
tău să le ai printr-o continuă comuniune cu Dumnezeu. Dumnezeu 
cere aceasta de la tine şi de la fiecare pastor angajat în lucrarea 
Sa. Trebuie să-ţi manifeşti credincioşia faţă de Răscumpărătorul 
tău crucificat, acționând ca şi când îţi dai seama că ai o îndatorire 
solemnă, aceea de a prezenta pe fiecare om desăvârşit în Hristos 
Isus, să nu-i lipsească nimic. 

În cazul tău, s-ar fi putut realiza mult mai mult printr-o vieţuire 
sfântă, prin rugăciune stăruitoare şi printr-o împlinire atentă a fiecărei 
îndatoriri. Ai fi putut face mai mult printr-o credincioasă avertizare şi 
mustrare şi prin apeluri pline de afecţiune. Nu este nevoie numai de 
puterea creierului, ci şi de puterea inimii. Adevărul prezentat aşa cum 
este el în Hristos va avea efect. Ție îţi lipseşte o religie entuziastă 
şi activă în cămin. Interesele egoiste ţi-au întunecat mintea şi ți-au 
pervertit judecata şi cuvintele lui Dumnezeu n-au fost împlinite. Ai 
nevoie să-ţi despovărezi sufletul de grijile lumești şi de afaceri şi să 
ai ochi numai pentru slava lui Dumnezeu. 

Destinul veşnic al tuturor se va decide în curând. Din Illinois, 
Wisconsin, lowa şi din alte Conferinţe, zeci de pastori vor merge 
înainte cu un zel arzător de a transmite ultima solie de avertizare. 
Şi într-un timp ca acesta, preşedinţii Conferinţelor noastre vor sta 
oare ţepeni în hamuri şi vor refuza povara cea grea? Vor exercita 
ei, prin scris şi verbal, o influenţă pentru a descuraja pe aceia care 
doresc să lucreze? Orice atitudine din partea lor care va încuraja 
indolenţa şi necredinţa este criminală în cel mai înalt grad. Ei trebuie 
să încurajeze poporul să fie silitor pentru cauza lui Dumnezeu, să facă 
orice efort pentru salvarea sufletelor; dar nu trebuie să lase niciodată 
nici cea mai slabă impresie în mintea lor că fac un sacrificiu prea 
mare pentru cauza lui Dumnezeu sau că se cere prea mult de la 

ei, mai mult decât este rezonabil. În lupta aceasta a cerului, ceva 
trebuie riscat. Acum este timpul să lucrezi, să întâmpini dificultăţi şi 
primejdii. Providența divină spune: „Mergeţi înainte“, şi nu înapoi, 
în Egipt; şi în loc să pregătească o mărturie care să placă oamenilor, 
pastorii ar trebui să caute să-i trezească pe aceia care dorm. 

Am desluşit din scrisoarea ta, frate M., o urmă de necredinţă, o 
lipsă de judecată şi discernământ. Poziţia ta confirmă mărturia pe 
care am avut-o, şi anume că modelezi Conferinţa într-un spirit îngust 
ŞI Că te-ai aşezat în calea înaintării pentru că n-ai înălţat standardul 
adevărului. Am să citez aici câteva paragrafe din această mărturie, 
care a fost scrisă cu ocazia Conferinţei generale din Battle Creek, în 
noiembrie 1883. 

„Convorbirea noastră cu privire la misiunea din __ a lăsat o 
impresie neplăcută asupra minţii mele. Nu mă considera severă în 
remarcile mele cu privire la această misiune. Ai vorbit cu o mare 
satisfacţie cu privire la felul în care această lucrare a fost dusă mai 
departe. Ai spus că fratele O. şi cei asociaţi cu el erau dispuşi să 
facă orice pentru a merge mai departe; că ei au o cameră mică într-o 
mansardă,unde îşi pregătesc hrana, şi că fac o lucrare bună în modul 
cel mai economic. Ideile tale cu privire la acest subiect nu sunt 
corecte. Lumina pe care ne-a dat-o Dumnezeu, mult mai prețioasă 
decât aurul şi argintul, trebuie să fie dusă mai departe într-un mod 
care să dea personalitate lucrării. Fraţii care sunt în legătură cu 
această misiune nu sunt lipsiţi de infirmităţile neamului omenesc; şi 
dacă nu vor da atenţie sănătăţii lor, atunci lucrarea lor va fi în mare 
măsură stânjenită. Aceia care stau în fruntea lucrării din Conferinţă 
n-ar trebui să facă să existe o astfel de stare de lucruri. Ei trebuie 
să înveţe poporul să dea din mijloacele lor, ca nici o lipsă, nici o 
neplăcere să nu fie experimentată de lucrători. Fiind slujitori ai lui 
Dumnezeu,asupra lor apasă responsabilitatea să vadă că nu doar 
unul sau doi trebuie să facă toate sacrificiile, iar alţii să ia partea 
uşoară, mâncând, bând şi îmbrăcându-se, fără să se gândească la 
misiunea noastră sacră sau la datoria pe care o au. 

Mi-a fost arătat, frate M., că nu ai o vedere corectă cu privire 
la lucrare, că nu-ţi dai seama de importanţa ei. Tu ai dat greş în 
a-i educa pe oameni în adevăratul spirit al sacrificiului de sine şi al 
devoţiunii. Te-ai temut să le ceri celor bogaţi să-şi facă datoria; şi 
atunci când ai făcut un efort slab în direcţia cea bună şi ei au început 

să se scuze şi să găsească mici greşeli în dreptul altora, în ceea ce 
priveşte administrarea lucrării, ai gândit cumva că aveau dreptate. 
Acest subterfugiu, care a dezvoltat în ei îndoiala şi necredinţa, a 
avut efect asupra propriei tale inimi şi ei au considerat aceasta ca o 
justificare şi au învăţat astfel cum să trateze eforturile tale. Când au 
încurajat îndoiala cu privire la Mărturii, tu n-ai făcut ceea ce trebuia 
pentru a scoate din rădăcină acest sentiment. Ar fi trebuit să le arăţi 
că Satana culege totdeauna slăbiciuni, întrebări, acuzaţii şi reproşuri 
neadevărate aduse fraţilor şi că este nesigur să te afli într-o asemenea 
poziţie.“ 

„Fratele meu, tu nu i-ai încurajat pe oameni să se consacre slujirii. 
În loc să faci ca cheltuielile pentru lucrare să scadă cât mai mult, este 
datoria ta să faci ca mintea oamenilor să înţeleagă că vrednic este 
lucrătorul de plata sa“. „Comunitățile au nevoie să fie impresionate 
că este datoria lor să se ocupe în mod cinstit de cauza lui Dumnezeu, 
neîngăduind ca vina josnică de a jefui pe Dumnezeu de zecimi şi 
daruri să stea asupra lor. Când se fac înțelegerile cu lucrătorii cauzei 
Sale, aceştia să nu fie forţaţi să accepte salarii mici pe motivul că nu 
sunt bani în tezaur. Mulţi au fost înşelaţi în felul acesta, neprimind ce 
li se cuvenea de drept, şi aceasta este o atitudine tot aşa de criminală 
înaintea lui Dumnezeu ca şi a aceluia care reţine plata muncii celor 
care sunt angajaţi în oricare altă întreprindere sau afacere. 

Există oameni capabili care ar dori să meargă şi să lucreze în 
multe din Conferinţele noastre; dar nu au curaj pentru că trebuie să 
aibă mijloace pentru susţinerea familiilor lor. Este cel mai rău fel 
de a conduce, acela de a îngădui Conferinţei să stea fără să lucreze 
sau să nu-şi rezolve în mod cinstit datoriile. Este foarte mult de 
făcut în direcţia aceasta; şi ori de câte ori este făcut lucrul acesta, lui 
Dumnezeu nu-l place. 

Dacă preşedinţii şi alţi lucrători ai Conferinţelor noastre imprimă 
în mintea oamenilor gravitatea crimei de a jefui pe Dumnezeu şi 
dacă ei au un adevărat spirit de devoțiune şi simt povara lucrării, 
Dumnezeu va face ca munca lor să fie o binecuvântare pentru oameni 
şi se vor vedea roadele eforturilor lor. În mare măsură,slujitorii au 
dat greş în datoria lor de a lucra în felul acesta în comunităţi. Există o 
importantă lucrare de făcut, pe lângă aceea de a predica. Dacă această 
lucrare ar fi fost făcută, aşa cum a plănuit Dumnezeu că trebuie să 
fie făcută, ar fi fost mult mai mulţi lucrători în câmp decât acum. Şi 

dacă pastorii şi-ar fi făcut datoria în educarea fiecărui membru, fie el 
bogat sau sărac, să dea lui Dumnezeu pe măsura prosperității dată de 
Acesta, tezaurul ar fi plin şi s-ar putea plăti în mod cinstit datoriile 
faţă de lucrători; şi lucrul acesta va face foarte mult pentru înaintarea 
lucrării misionare în tot teritoriul cuprins în graniţele lor. Dumnezeu 
mi-a arătat că multe suflete sunt în primejdia de a se ruina veşnic 
datorită neglijenţei şi atitudinii lumeşti: şi veghetorii sunt vinovaţi 
pentru că şi-au neglijat datoria. Acesta este unul dintre lucrurile de 
care Satana se bucură foarte mult. 

Toate ramurile lucrării cad în sarcina pastorilor. Nu este în planul 
lui Dumnezeu ca cineva să vină în urma lor şi să termine lucrarea pe 
care ei au început-o şi n-au terminat-o. Nu este datoria Conferinţei 
să cheltuiască cu angajarea altor lucrători pentru a rezolva lucrurile 
lăsate neterminate de lucrătorii neglijenţi. Este de datoria preşedin- 
telui Conferinţei să supravegheze pe lucrători şi lucrarea lor şi să-i 
înveţe să fie credincioşi în aceste lucruri; căci nici o biserică nu 
poate prospera dacă ÎI jefuieşte pe Dumnezeu. Lipsa spiritualităţii 
din comunităţile noastre este în mod frecvent rezultatul unei alar- 
mante predominări a egoismului. Egoismul, urmărirea intereselor şi 
planurilor lumeşti se interpun între suflet şi Dumnezeu. Oamenii se 
prind de această lume, părând a se teme că, dacă s-ar desprinde de 
ea, Dumnezeu nu va avea grijă de ei. Şi astfel, ei încearcă să aibă 
grijă de ei înşişi; ei sunt neliniştiţi, tulburaţi, necăjiţi, ocupându-se 
mai departe de întinsele lor ferme şi sporindu-şi mereu averile. 

Cuvântul lui Dumnezeu vorbeşte despre plata lucrătorilor ... 
«pe care le-aţi oprit-o, prin înşelăciune». Acest lucru este în general 
înţeles ca aplicându-se celor bogaţi, care folosesc muncitori angajaţi 
şi cărora nu le plătesc munca, dar are şi o însemnătate mai largă 
decât aceasta. Ea se aplică cu multă putere şi acelora care au fost 
iluminaţi de Duhul lui Dumnezeu şi totuşi lucrează după acelaşi 
principiu, aşa că, angajând slujitori,îi chinuiesc,dându-le preţul cel 
mai mic.“ 

Te avertizez în mod solemn să nu stai într-o poziţie asemănă- 
toare aceleia a iscoadelor necredincioase, care s-au suit să vadă ţara 
făgăduită. Când aceste iscoade s-au întors din cercetare, adunarea 
poporului Israel nutrea mari speranţe şi aştepta cu o mare nerăbdare. 
Vestea întoarcerii lor a fost transmisă de la o seminţe la alta şi a 
fost salutată cu bucurie. Poporul a ieşit să-i întâmpine pe soli, care 

au îndurat oboseala călătoriei, pe drumurile pline de praf şi sub un 
soare arzător. Aceşti soli aduceau cu ei mostre de fructe, arătând 
fertilitatea solului. Adunarea s-a bucurat că aveau să intre în posesia 
unui pământ aşa de bun; şi oamenii ascultau atenţi în timp ce raportul 
îi era prezentat lui Moise, ca să nu le scape nici un cuvânt. „Ne-am 
dus în ţara în care ne-ai trimis. Cu adevărat, este o ţară“, au spus 
iscoadele, „în care curge lapte şi miere şi iată-i roadele“. Poporul 
era entuziast; vor asculta cu dor şi nerăbdare voia Domnului şi se 
vor sui îndată să ia ţara în stăpânire. 

Dar iscoadele au continuat: „Dar poporul care locuieşte în ţara 
aceasta este puternic, cetăţile sunt întărite şi foarte mari. Ba încă am 
văzut acolo şi pe fiii lui Anac“. Acum scena s-a schimbat. Nădejdea 
şi curajul au dat loc la o disperare laşă, în timp ce iscoadele dădeau 
pe faţă sentimentele inimii lor necredincioase, care erau pline de 
descurajare inspirată de Satana. Necredinţa lor a aruncat o umbră 
întunecoasă asupra adunării şi puterea lui Dumnezeu, manifestată 
atât de adesea în favoarea poporului ales, a fost uitată. 

Poporul era distrus în dezamăgirea şi disperarea lui. Un bocet al 
agoniei s-a ridicat şi s-a amestecat cu murmurul cauzat de ei. Caleb 
a înţeles situaţia şi, plin de îndrăzneală, a luat poziţie în apărarea 
Cuvântului lui Dumnezeu, făcând tot cea stat în puterea lui pentru 
a contracara influenţa rea a tovarăşilor lui necredincioşi. Pentru un 
moment poporul a făcut linişte, ca să asculte cuvintele lui de nădejde 
şi curaj cu privire la ţara aceea bună. El n-a contrazis ceea ce se 
spusese mai înainte; zidurile erau înalte, iar canaaniţii puternici. 
„Haidem să ne suim şi să punem mâna pe ţară, căci vom fi biruitori“. 
Dar zece dintre iscoade l-au întrerupt şi au înfăţişat obstacolele 
în culori mai întunecate decât prima dată. „Nu putem să ne suim 
împotriva poporului acestuia, căci este mai tare decât noi!... Toți 
acei pe care i-am văzut acolo sunt oameni de statură înaltă. Apoi am 
mai văzut în ea pe uriaşi, pe copiii lui Anac, care se trag din neamul 
uriaşilor; înaintea noastră şi faţă de ei, parcă eram nişte lăcuste.“ 

„Toată adunarea a ridicat glasul şi a început să ţipe. Şi poporul 
a plâns în noaptea aceea.“Bărbaţii care au avut atât de mult de-a 
face cu perversitatea lui Israel ştiau foarte bine care avea să fie 
scena următoare. Revolta şi rebeliunea deschisă au urmat imediat; 
căci Satana pusese deplină stăpânire pe ei, iar poporul părea că este 
lipsit de rațiune. Ei îi blestemau pe Moise şi pe Aaron, uitând că 

Dumnezeu aude vorbirea lor răutăcioasă şi că, învăluit în stâlpul de 
nor, Îngerul prezenţei Sale era martor al groaznicei lor revărsări de 
mânie. „De ce n-om fi murit noi în ţara Egiptului sau de ce n-om 
fi murit noi în pustia aceasta? Pentru ce ne duce Domnul în ţara 
aceasta, în care vom cădea ucişi de sabie, iar nevestele noastre şi 
copilaşii noştri vor fi de jaf? Nu este oare mai bine să ne întoarcem 
în Egipt?“ 

În umilinţă şi necaz, Moise şi Aaron au „căzut cu faţa la pământ, 
în faţa întregii adunări a copiilor lui Israel care era strânsă laolaltă“, 
neştiind ce să facă pentru a-i întoarce de la planul lor nechibzuit 
şi pătimaş. Caleb şi Iosua au încercat să liniştească mulţimea. Cu 
hainele sfâşiate în semn de durere şi indignare, au sărit în mijlocul 
poporului şi vocile lor răsunătoare se auzeau peste furtuna vaietelor 
şi durerea răzvrătirii. „Ţara pe care am străbătut-o noi s-o iscodim 
este o ţară foarte bună, minunată. Dacă Domnul va fi binevoitor cu 
noi, ne va duce în ţara aceasta şi ne-o va da; este o ţară în care curge 
lapte şi miere. Numai nu vă răzvrătiți împotriva Domnului şi nu vă 
temeţi de oamenii din ţara aceea, căci îi vom mânca. Ei nu mai au 
nici un sprijin. Domnul este cu noi, nu vă temeţi de ei.“ 

Raportul fals al iscoadelor necredincioase a fost pe deplin ac- 
ceptat şi, prin el, întreaga adunare a fost înşelată, aşa cum a vrut 
Satana; şi vocea lui Dumnezeu, prin slujitorii Săi credincioşi,a fost 
desconsiderată. 'Trădătorii şi-au făcut lucrarea. Toată adunarea, cu 
un singur glas, a strigat pentru uciderea cu pietre a lui Caleb şi Iosua. 

Acum, în această situaţie, Dumnezeul Cel Atotputernic S-a des- 
coperit spre tulburarea poporului Său neascultător şi murmurător. 
„Slava Domnului s-a arătat peste cortul întâlnirii, înaintea tuturor co- 
piilor lui Israel.“ Ce povară a fost pusă asupra lui Moise şi Aaron şi 
cât de serioasă era mijlocirea lor pentru ca Dumnezeu să nu distrugă 
pe poporul Său! Moise a cerut înaintea Domnului minunata mani- 
festare a puterii divine care a făcut din numele lui Israel o groază 
pentru vrăjmaşii lor, ca vrăjmaşii lui Dumnezeu şi ai poporului Său 
să nu aibă ocazia să triumfe şi să spună: „Domnul n-avea putere să 
ducă pe poporul acesta în ţara pe care jurase că i-o va da; de aceea 
l-a omorât în pustie“. Domnul a ascultat rugăciunea lui Moise; dar 
El a declarat că aceia care s-au răsculat împotriva Lui, după ce au 
fost martori ai puterii şi slavei Sale, vor cădea în pustie: ei nu vor 
vedea niciodată ţara ce le fusese făgăduită ca moştenire. Dar despre 


[378] 


[379] 


364 Mărturii pentru comunitate vol.5 


Caleb, El a zis: „lar pentru că robul Meu Caleb a fost însufleţit de 
un alt duh şi a urmat în totul calea Mea, îl voi face să intre în ţara în 
care s-a dus şi urmaşii lui o vor stăpâni.“ 

Credinţa în Dumnezeu i-a dat curaj lui Caleb, l-a făcut să nu-i fie 
teamă de om, nici chiar de puternicii uriaşi, fiii lui Anac, şi l-a făcut 
în stare să stea cu îndrăzneală şi neclintit în apărarea dreptăţii. Din 
aceeaşi sursă înaltă, puternicul general al armatelor cerului, fiecare 
adevărat ostaş al crucii lui Hristos trebuie să primească tărie şi curaj 
pentru a birui obstacolele ce adesea par de neînfrânt. Legea lui Dum- 
nezeu este făcută fără valoare; şi cei care îşi vor face datoria trebuie 
să fie întotdeauna gata să rostească cuvintele pe care Dumnezeu li le 
dă, şi nu cuvinte de îndoială, descurajare şi disperare. 

Frate M., deşi poate că eşti susţinut de mulţi, aşa cum au fost 
şi iscoadele necredincioase, cu toate acestea, sentimentele din scri- 
soarea ta nu sunt inspirate de Duhul lui Dumnezeu. Fii atent ca nu 
cumva cuvintele şi spiritul tău să fie asemenea lor, iar lucrarea ta 
să fie la fel de rea. Într-o vreme ca aceasta, nu trebuie să nutrim 
vreun gând şi nici să rostim vreun cuvânt de necredinţă şi nici să 
se încurajeze vreun act de slujire de sine. Acest lucru a fost făcut 
în Conferinţele din Columbia de Sud şi Pacificul de Nord; şi în 
timp ce ne găseam acolo, am simţit într-o măsură oarecare durerea, 
ruşinea şi descurajarea pe care Moise şi Aaron, Caleb şi Iosua le-au 
experimentat. Noi am încercat să îndreptăm curgerea curentului în 
direcţie opusă; dar lucrul acesta s-a făcut cu preţul unei munci severe 
şi al unei mari nelinişti şi supărări. Şi lucrarea reformei în aceste 
Conferinţe de-abia a început. Este o lucrare care cere timp pentru 
a birui necredinţa, neîncrederea şi suspiciunea adunate de ani de 
zile. Satana a avut în mare măsură succes în a-şi aduce la îndeplinire 
scopurile sale în aceste Conferinţe, pentru că a găsit persoane pe 
care a putut să le folosească drept instrumente ale sale. 

Frate M., de dragul Domnului Hristos şi de dragul adevărului, 
nu lăsa lucrarea din Conferinţa ta într-o astfel de situaţie, căci va 
fi imposibil pentru cel ce va veni după tine să pună lucrurile în 
rânduială. Oamenii au o vedere îngustă şi limitată a lucrării; a fost 
încurajat egoismul, iar comportarea lumească a fost nemustrată. Te 
somez să faci tot ce stă în puterea ta pentru a şterge direcţia aceasta 
greşită pe care ai dat-o Conferinţei, să remediezi efectele rele şi 
neglijarea datoriei şi în felul acesta să pregăteşti câmpul pentru un 

alt lucrător. Dacă nu faci lucrul acesta, Dumnezeu să aibă milă de 
lucrătorul care va veni după tine. 

Preşedinţii de Conferinţe ar trebui să fie oameni ai lucrării lui 
Dumnezeu în care să se poată avea toată încrederea. Ei trebuie 
să fie oameni integri, altruişti, consacraţi, lucrători creştini. Dacă 
sunt deficienţi în acestea, comunităţile care se află în grija lor nu 
vor prospera. Ei, chiar mai mult decât alți slujitori ai Domnului 
Hristos, ar trebui să fie un exemplu de vieţuire sfântă şi de consacrare 
neegoistă a intereselor cauzei lui Dumnezeu, pentru ca cei care 
privesc la ei pentru exemplu să nu fie înşelaţi. Dar în unele cazuri 
ei încearcă să slujească atât lui Dumnezeu, cât şi lui Mamona. Ei 
nu dau pe faţă lepădare de sine şi nu poartă o povară pentru suflete. 
Conştiinţa lor nu este sensibilă. Când cauza lui Dumnezeu suferă, 
sufletul lor nu este rănit. Ei pun sub semnul întrebării în inimile lor 
şi se îndoiesc de Mărturiile Spiritului lui Dumnezeu. Ei personal nu 
poartă crucea lui Hristos; nu cunosc căldura iubirii lui Isus. Nu sunt 
păstori credincioşi ai turmei peste care au fost făcuţi supraveghetori; 
raportul vieţii lor nu este unul de care să se bucure atunci când vor 
sta înaintea lui în ziua lui Dumnezeu. 

Cât de mult se cere de la un slujitor al lui Dumnezeu în lucrarea 
sa de veghere asupra sufletelor, dacă trebuie să dea o socoteală! Ce 
consacrare, ce unitate şi unicitate a scopului, ce evlavie trebuie să 
fie văzute în viaţa şi caracterul lor! Cât de mult se pierde prin lipsă 
de tact şi iscusinţă în prezentarea adevărului în viaţa şi caracterul 
lor, cât de mult se pierde printr-o purtare neatentă, o vorbire aspră 
şi o comportare lumească, ce în nici un caz nu reprezintă pe Isus şi 
nici atmosfera cerului. Lucrarea noastră este aproape să se încheie. 
În curând se va spune în ceruri: „Cine este nedrept, să fie nedrept 
şi mai departe; cine este întinat, să se întineze şi mai departe; cine 
este fără prihană să trăiască şi mai departe fără prihană. Şi cine 
este sfânt, să se sfințească şi mai departe“. În acest timp solemn, 
biserica este chemată să fie vigilentă datorită activităţii intense a 
lui Satana. Acţiunile lui se văd pretutindeni, şi cu toate acestea, 
pastorii şi credincioşii procedează ca şi când ar fi în necunoştinţă 
de şiretlicurile lui şi paralizaţi de puterea lui. Fie ca fiecare membru 
al bisericii să se trezească. Fie ca fiecare lucrător să nu uite că via 
pe care o lucrează nu este a lui, ci aparţine Domnului său, care a 
plecat într-o călătorie lungă şi în lipsa Sa i-a însărcinat pe slujitorii 

Săi să se îngrijească de interesele Sale; să nu uite, de asemenea, că, 
dacă este necredincios în lucrarea ce i s-a încredinţat, va trebui să 
dea socoteală Domnului Său atunci când Se va întoarce. 

În timp ce acela care se îndoiește vorbeşte despre imposibilităţi, 
în timp ce tremură la gândul zidurilor înalte şi la uriaşii cei puter- 
nici, Calebii cei credincioşi, care au „un alt spirit“, să iasă înainte. 
Adevărul lui Dumnezeu,care aduce mântuire, va merge înainte la 
oameni, dacă pastorii şi cei ce mărturisesc a crede nu vor bara dru- 
mul, aşa cum au făcut iscoadele necredincioase. Lucrarea noastră 
este agresivă. Ceva trebuie făcut pentru a avertiza lumea; şi să nu fie 
auzit nici un glas care să încurajeze interesele egoiste în câmpurile 
misionare neglijate. Noi trebuie să ne angajăm în lucrare cu inima, 
cu sufletul şi cu vocea; atât puterile mintale, cât şi cele fizice trebuie 
să fie trezite. Întregul cer este interesat în lucrarea noastră şi îngerii 
lui Dumnezeu sunt ruşinaţi de slabele noastre eforturi. 

Sunt alarmată de indiferența din comunitățile noastre. Asemenea 
lui Meroza, ei nu au venit în ajutorul Domnului. Membrii au fost 
inactivi. Şi-au încrucişat mâinile, considerând că răspunderea stă nu- 
mai asupra pastorilor. Dar fiecărui om Dumnezeu 1-a dat o lucrare de 
făcut; nu lucrarea sa în lanul de porumb sau de grâu, ci o lucrare seri- 
oasă, perseverentă,pentru mântuirea sufletelor. Ferească Dumnezeu, 
frate M., ca tu sau oricare alt slujitor al Evangheliei să stingeţi chiar 
şi o părticică din spiritul de lucru ce există acum. N-ar trebui mai 
degrabă să-l stimulezi prin cuvintele tale pline de zel? Domnul ne-a 
făcut depozitarii Legii Sale; El ne-a încredinţat adevărul cel sacru 
ŞI veşnic, care trebuie să fie dus altora prin avertizări credincioase, 
mustrări şi încurajări. Cu ajutorul şoselelor şi liniilor navale, suntem 
legaţi cu orice parte a lumii şi avem astfel acces la orice naţiune 
cu solia adevărului. Să semănăm sămânţa adevărului pe lângă toate 
apele; căci nu ştim care va aduce rod, aceasta sau aceea, sau dacă 
amândouă vor fi la fel de roditoare. Pavel poate să semene şi Apolo 
să ude; dar Dumnezeu este Acela care face să crească. 

„Tot aşa să lumineze şi lumina voastră înaintea oamenilor, ca ei 
să vadă faptele voastre bune, şi să slăvească pe Tatăl vostru, care este 
în ceruri.“ Nu puneţi lumina voastră sub obroc, ci într-un sfeşnic, ca 
să dea lumină tuturor celor din casă. „Voi nu sunteţi ai voştri, căci 
aţi fost cumpăraţi cu un preţ“, cu chiar sângele preţios al Fiului lui 
Dumnezeu. Noi nu avem nici un drept să trăim numai pentru noi. 

Fiecare slujitor al Evangheliei ar trebui să fie un misionar consa- 
crat; fiecare membru laic, un lucrător, folosind talentele, influenţa şi 
mijloacele sale în slujba Domnului său; căci bunăvoința activă este 
un principiu activ al creştinismului. Exercitarea acestui principiu 
este cel care aduce snopi Domnului secerişului, în timp ce lipsa lui 
constituie un obstacol în calea lucrării lui Dumnezeu şi barează calea 
pentru salvarea sufletelor. 

Slujitorii Evangheliei au neglijat să întărească dăruirea pentru 
Evanghelie. Subiectul zecimii şi al darurilor nu s-a tratat aşa cum ar 
fi trebuit. Oamenii nu sunt în mod natural înclinați să fie darnici, ci 
să fie Josnici şi avari şi să trăiască numai pentru ei. Şi Satana este 
totdeauna gata să prezinte avantajele ce pot fi câştigate, folosind toate 
mijloacele lor în scopuri egoiste, lumești; el este bucuros atunci când 
îi poate influenţa să ocolească datoriile ce le revin şi să jefuiască pe 
Dumnezeu de zecimi şi daruri. Dar nimeni nu este scuzat în această 
problemă. „Fiecare din voi să pună deoparte acasă, ce va putea, după 
câştigul lui.“ Cel bogat şi cel sărac, tineri şi tinere care au salarii — 
toți trebuie să pună deoparte o sumă; căci Dumnezeu le cere acest 
lucru. Prosperitatea spirituală a fiecărui membru al bisericii depinde 
de efortul personal şi de o strictă credincioşie faţă de Dumnezeu. 
Apostolul Pavel spune: „Îndeamnă pe bogaţii veacului acestuia să nu 
se îngâmfe, să nu-şi pună nădejdea în nişte bogății nestatornice, ci în 
Dumnezeu, care ne dă toate lucrurile din belşug, ca să ne bucurăm 
de ele. Îndeamnă-i să facă bine, să fie bogaţi în fapte bune, să fie 
darnici, gata să simtă împreună cu alţii, aşa ca să-şi strângă pentru 
vremea viitoare drept comoară o bună temelie pentru ca să apuce 
adevărata viaţă“. Toate sunt cerute pentru a arăta un profund interes 
pentru cauza lui Dumnezeu în diferitele ei ramuri şi încercări foarte 
amănunțite şi neaşteptate vor veni asupra lor, spre a vedea cine este 
vrednic să primească sigiliul viului Dumnezeu. 

Toţi trebuie să simtă că ei nu sunt proprietari, ci slujitori, şi că 
vine timpul când va trebui să dea socoteală de modul în care au folo- 
sit banii Domnului. Împreună cu David, ei trebuie să spună: „lotul 
vine de la Tine, şi din mâna Ta primim ce-Ţi aducem“. Trebuie să fie 
înfiinţate şcoli în diferite locuri, publicaţiile trebuie să fie înmulțite, 
case de rugăciune trebuie să fie ridicate în marile oraşe şi lucrători 
trebuie trimişi, nu numai în oraşe, ci şi la drumuri şi la garduri. 
Şi acum, fraţii mei care credeţi adevărul, este ocazia voastră. Noi 

stăm, aşa cum suntem, la graniţa vieţii veşnice. Aşteptăm glorioasa 
revenire a Domnului nostru; noaptea aproape a trecut; vine ziua. 
Când ne vom da seama de măreţia planului de mântuire, vom fi mult 
mai curajoşi, gata de sacrificiu de sine şi consacrare de cum suntem 
acum. 

Este o mare lucrare de făcut pentru noi, mai înainte ca succesul 
să încoroneze eforturile noastre. Trebuie să aibă loc o reformă hotă- 
râtă în căminele şi comunităţile noastre. Părinţii trebuie să lucreze 
pentru salvarea copiilor lor. Dumnezeu va conlucra cu eforturile 
noastre atunci când din partea noastră facem tot ceea ce I-a plăcut 
să pună asupra noastră şi ceea ce ne-a pregătit să facem; dar datorită 
necredinţei, atitudinii lumești şi a leneviei noastre, sufletele din um- 
bra caselor noastre,cumpărate cu preţ de sânge, mor în păcatele lor 
şi mor neavertizate. Este oare Satana totdeauna triumfător? O, nu! 
Lumina reflectată de la crucea de pe Calvar arată că trebuie făcută o 
lucrare mai mare decât aceea pe care ochii noştri au văzut-o până 
acum. 

Îngerul al treilea, zburând prin mijlocul cerului, vestind poruncile 
lui Dumnezeu şi mărturia lui Isus, reprezintă lucrarea noastră. Solia 
nu pierde nimic din puterea ei în zborul îngerului, pentru că loan o 
vede crescând în tărie, până când întregul pământ este luminat de 
slava ei. Drumul copiilor lui Dumnezeu care păzesc poruncile Lui 
este înainte şi tot înainte. Solia adevărului pe care o ducem trebuie 
să meargă la naţiuni, limbi şi popoare. În curând,ea va fi vestită cu 
voce tare şi pământul va fi luminat de slava ei. Ne pregătim noi oare 
pentru această mare revărsare a Duhului lui Dumnezeu? 

Instrumente omeneşti trebuie să fie folosite în această lucrare. 
Zelul şi energia trebuie să fie intensificate; talentele care ruginesc 
din cauza inactivităţii trebuie să fie puse la lucru. Vocea care va 
spune: „Aşteptaţi; nu îngăduiţi să purtaţi poveri ce v-au fost impuse“ 
este vocea iscoadelor laşe. Noi dorim acum Calebi care să meargă 
înaintea căpeteniilor lui Israel şi, cu cuvinte curajoase, să prezinte 
un raport puternic în favoarea unei acţiuni imediate. Când oamenii 
egoişti, iubitori de tihnă şi loviți de panică, temându-se de uriaşii cei 
puternici şi de zidurile înalte, vociferează în favoarea retragerii, fie 
ca vocea Calebilor să fie auzită, chiar dacă cei laşi stau cu pietre în 
mâini, gata să-i doboare pentru mărturia lor credincioasă. 

Oare noi nu putem discerne semnele timpului? Nu 

vedem cât de zelos este Satana la lucru, legând neghina în snopi, 
unind elementele împărăției sale pentru a putea câştiga controlul 
asupra lumii? Această lucrare de strângere şi legare a neghinei merge 
înainte mult mai rapid decât ne putem imagina. Satana se opune 
şi ridică orice obstacol în calea înaintării adevărului. El caută să 
creeze diversitate de opinii şi să încurajeze atitudinea lumească 
şi avariţia. El lucrează cu subtilitatea şarpelui, şi când vede că se 
poate, acţionează cu ferocitatea leului. Ruina sufletelor este marea sa 
plăcere, distrugerea lor, singura lui preocupare; şi să ne purtăm noi 
oare ca şi când am fi paralizaţi? Oare cei care mărturisesc a crede 
adevărul vor asculta ispitele vicleanului vrăjmaş şi îşi vor permite 
să fie egoişti şi înguşti, iar interesele lor lumeşti să se amestece cu 
eforturile pentru salvarea sufletelor? 

Toţi aceia care vor intra vreodată pe porţile cerului vor intra 
ca biruitori. Când cei mântuiţi vor înconjura tronul lui Dumnezeu, 
cu ramuri de palmier în mâini şi coroane pe frunţile lor, se va şti 
atunci ce biruinţe s-au câştigat. Se va vedea cum a fost exercitată 
puterea lui Satana asupra minţii, cum a legat de el suflete care se 
amăgeau singure că făceau voia lui Dumnezeu. Se va vedea atunci 
că puterea şi amăgirea sa n-ar fi rezistat cu succes, dacă puterea 
divină n-ar fi fost combinată cu efortul uman. Omul trebuie să fie, 
de asemenea, biruitor asupra sa; temperamentul său, înclinațiile şi 
spiritul trebuie să fie aduse în supunere faţă de voia lui Dumnezeu. 
Dar neprihănirea şi tăria Domnului Hristos sunt la dispoziţia tuturor 
acelora care apelează la meritele Lui. 

Deci, să lăsăm ca eforturi serioase şi hotărâte să se facă pentru a-l 
înfrânge pe groaznicul vrăjmaş. Avem nevoie de întreaga armătură a 
neprihănirii. Timpul se scurge şi ne apropiem cu repeziciune de în- 
cheierea timpului nostru de probă. Vor rămâne numele noastre scrise 
în cartea vieţii Mielului sau vom fi găsiţi printre cei necredincioşi? 
Suntem noi din numărul acelora care se vor strânge în jurul marelui 
tron alb, cântând imnul celor mântuiţi? În mulţimea aceea nu va fi 
nimeni rece sau formal. Fiecare suflet este plin de zel, fiecare inimă 
plină de mulţumire, de recunoştinţă pentru iubirea cea minunată a 
lui Dumnezeu şi harul copleşitor care ne-a făcut în stare,ca popor la 
Său, să biruim în lupta împotriva păcatului. Şi cu o voce tare, ei vor 
cânta: „Mântuirea este a Dumnezeului nostru, care şade pe scaunul 
de domnie, şi a Mielului“. 

Adevăratul spirit misionar este spiritul Domnului Hristos. Răs- 
cumpărătorul omenirii a fost marele model misionar. Mulţi dintre 
urmaşii Săi au lucrat în mod serios şi cu lepădare de sine pentru ca- 
uza salvării neamului omenesc; dar munca nici unui om nu se poate 
compara cu spiritul de lepădare de sine, de sacrificiu şi bunătate al 
Modelului nostru. 

Iubirea pe care Domnul Hristos a manifestat-o faţă de noi este 
fără egal. Cât de serios a lucrat El! De câte ori nu era singur în 
rugăciune fierbinte, pe coasta muntelui sau în locuri retrase, în vreo 
grădină, revărsându-Şi cererile cu strigăt puternic şi lacrimi! Cât 
de perseverent Şi-a prezentat cererile în favoarea celor păcătoşi! 
Chiar pe cruce fiind,El a uitat propriile Sale suferinţe, dintr-o iubire 
profundă pentru aceia pe care a venit să-i salveze. Cât de rece este 
iubirea noastră, cât de slab interesul nostru, atunci când îl comparăm 
cu iubirea şi interesul manifestat de Mântuitorul nostru! Domnul 
Isus S-a dat pe Sine Însuşi pentru a răscumpăra neamul omenesc; şi 
cu toate acestea, cât de repede ne scuzăm atunci când trebuie să-l 
dăm tot ce avem lui Isus! Mântuitorul nostru a fost supus la o muncă 
istovitoare, ruşine şi suferinţă. El a fost respins, batjocorit, luat în 
bătaie de joc, în timp ce era angajat în marea lucrare pe care a venit 
s-o facă aici, pe pământ. 

Vă întrebaţi voi, fraţii şi surorile mele, ce model să copiem? Eu 
nu vă îndrept la oamenii cei mari şi buni, ci la Răscumpărătorul 
lumii. Dacă vrem să avem adevăratul spirit misionar, atunci trebuie 
să privim la Autorul şi Desăvârşitorul credinţei noastre, să studiem 
caracterul Său, să cultivăm spiritul umilinţei şi al blândeţii Sale şi să 
mergem pe urmele paşilor Săi. 

Mulți consideră că spiritul misionar, calificarea pentru lucrarea 
misionară, este un dar special sau o înzestrare revărsată asupra sluji- 
torilor Evangheliei şi a câtorva membri ai bisericii; ceilalți trebuie 
să fie simpli spectatori. Niciodată n-a fost o greşeală mai mare ca 
aceasta. Fiecare creştin adevărat va avea un spirit misionar, pentru că 

a fi creştin înseamnă a fi asemenea Domnului Hristos. Nici un om nu 
trebuie să trăiască numai pentru el, şi „dacă n-are cineva Duhul lui 
Hristos, nu este al Lui“. Toţi aceia care au gustat din puterile lumii 
viitoare, fie el tânăr sau bătrân, învăţat sau neînvăţat, vor fi mişcaţi de 
spiritul care L-a pus în mişcare pe Domnul Hristos. Primul impuls 
al unei inimi renăscute este acela de a-i aduce, de asemenea, pe 
alții la Mântuitorul. Aceia care nu au această dorinţă dau dovadă 
că şi-au pierdut dragostea dintâi; aceştia trebuie să-şi examineze 
îndeaproape inimile în lumina Cuvântului lui Dumnezeu şi să caute 
în mod serios un nou botez al Spiritului lui Hristos; ei trebuie să 
se roage pentru o mai profundă înţelegere a acelei minunate iubiri 
pe care a manifestat-o Domnul Isus pentru noi, părăsind împărăția 
slavei şi venind la o lume căzută pentru a o salva de la pieire. 

Există o lucrare pentru fiecare dintre noi în via Domnului. Noi 
nu trebuie să căutăm acea poziţie care să ne ofere cea mai mare 
satisfacţie sau cel mai mare câştig. Adevărata religie este liberă de 
egoism. Spiritul misionar este spiritul sacrificiului de sine. Noi tre- 
buie să lucrăm oriunde şi pretutindeni, după cea mai bună capacitate 
a noastră, pentru cauza Stăpânului nostru. 

De îndată ce o persoană este într-adevăr convertită la adevăr, 
în inima aceea va izvorî o puternică dorinţă de a merge şi a spune 
unor prieteni sau vecini despre lumina prețioasă ce străluceşte de pe 
paginile sfinte. Într-o muncă neegoistă pentru salvarea altora, este 
o epistolă vie, cunoscută şi citită de toţi oamenii. Viaţa sa arată că 
acel om a fost convertit la Hristos şi a devenit colaborator cu El. 

Ca o clasă, adventiştii de ziua a şaptea sunt un popor generos şi 
cu inima caldă. În vestirea adevărului pentru acest timp, putem să ne 
sprijinim pe simpatia lor puternică şi promptă. Când este prezentat 
un obiectiv potrivit pentru dărnicia lor, apelând la judecata şi con- 
ştiinţa lor, secere un răspuns din toată inima. Prin darurile pentru 
susţinerea cauzei lui Dumnezeu, ei dovedesc dacă cred că ea este 
cauza adevărului. Există, în adevăr, excepţii printre noi. Nu toţi cei 
care mărturisesc că acceptă adevărul sunt şi credincioşi serioşi şi sin- 
ceri. Dar acelaşi lucru a fost adevărat şi în zilele Domnului Hristos. 
Chiar printre apostoli a fost un Iuda; dar aceasta n-a dovedit că toţi 
au acelaşi caracter. Nu avem nici un motiv de descurajare, atâta timp 
cât ştim că sunt mulţi credincioşi devotați cauzei adevărului şi gata 
să facă sacrificii nobile pentru înaintarea lui. Dar există încă o mare 


[387] 


[388] 


372 Mărturii pentru comunitate vol.5 


lipsă, o mare nevoie printre noi. Există prea puțin spirit misionar. 
Toți lucrătorii misionari ar trebui să aibă acel profund interes pen- 
tru sufletele concetățenilor lor, care să unească inimă cu inimă, în 
simpatie şi în iubirea lui Isus. Ei trebuie să mijlocească în mod zelos 
pentru ajutor divin şi să lucreze în mod înţelept pentru a câştiga 
suflete la Hristos. Un efort rece, fără viaţă, nu va realiza nimic. Este 
nevoie ca spiritul lui Hristos să vină asupra fiilor profeților. Atunci 
ei vor manifesta o astfel de iubire pentru sufletele oamenilor, aşa 
cum a exemplificat Domnul Isus în viaţa Sa. 

Motivul pentru care nu există în biserică un mai profund zel 
religios şi nici o dragoste caldă unul pentru celălalt este acela că 
spiritul misionar a murit. Acum se vorbeşte puţin despre revenirea 
Domnului Hristos, care a fost cândva tema gândirii şi a conversaţiei. 
Există o inexplicabilă lipsă de tragere de inimă, o crescândă antipatie 
pentru discuţii religioase; în locul lor, se dă ocazie la vorbărie fără 
rost, uşuratică, chiar de către cei care mărturisesc că sunt urmaşi al 
Domnului Hristos. 

Fraţii şi surorile mele, doriţi să rupeţi vraja care vă ţine? Vrei 
să vă treziţi din această lenevie ce se aseamănă cu toropeala morţii? 
Mergeţi, porniţi la lucru, fie că simţiţi că vă place, fie că nu. Angajaţi- 
vă în eforturi personale pentru a aduce suflete la Isus şi la cunoaşterea 
adevărului. Într-o astfel de activitate veţi găsi atât un stimulent, 
cât şi un tonic; ea va fi atât spre trezire, cât şi un întăritor. Prin 
folosire, puterile voastre spirituale vor deveni mai viguroase, astfel 
încât să puteţi lucra propria voastră mântuire cu mai mult succes. 
Letargia morţii este asupra multora dintre cei ce mărturisesc pe 
Hristos. Faceţi orice efort posibil pentru a-i trezi. Avertizaţi, stăruiţi, 
mustraţi. Rugaţi-vă ca iubirea înduplecătoare a lui Dumnezeu să 
înmoaie natura lor cuprinsă de ghețari. Deşi poate că ei refuză să 
asculte, munca voastră nu se va pierde. În efortul de a-i binecuvânta 
pe alţii, sufletele voastre vor fi binecuvântate. 

Noi avem teoria adevărului şi acum trebuie să căutăm foarte 
serios puterea lui sfinţitoare. Nu pot să am linişte în acest timp de 
primejdii. Este un timp al ispitei, un timp al descurajării. Fiecare 
este asaltat de vicleniile lui Satana şi trebuie să ne unim pentru a 
rezista puterii lui. Trebuie să fim un gând, vorbind aceleaşi lucruri, 
şi cu un singur glas să slăvim pe Dumnezeu. Apoi putem cu succes 

să ne lărgim planurile şi, prin efort misionar plin de grijă, să folosim 
fiecare talent de care dispunem în diferitele departamente ale lucrării. 

Lumina adevărului îşi revarsă razele ei strălucitoare asupra lu- 
mii prin eforturile misionare. Presa este un instrument prin care se 
ajunge la mulţi oameni la care altfel ar fi imposibil să se ajungă 
prin efortul pastoral. O mare lucrare se poate face prezentându-le 
oamenilor Biblia exact aşa cum citim în ea. Duceţi Cuvântul lui 
Dumnezeu la uşa fiecărui om, imprimaţi declaraţiile ei clare în con- 
ştiinţa fiecărui om, repetaţi tuturor porunca Mântuitorului: „Cercetaţi 
Scripturile“. Sfătuiţi-i să primească Biblia, aşa cum este, să implore 
iluminarea divină şi apoi, când lumina străluceşte, să accepte cu 
bucurie preţioasele ei raze şi să aştepte consecinţele fără teamă. 

Legea lui Dumnezeu călcată în picioare trebuie să fie înălţată 
înaintea oamenilor; de îndată ce ei se întorc cu ardoare şi respect 
către Sfânta Scriptură, lumina din ceruri le va descoperi lucrurile 
minunate ale Legii lui Dumnezeu. Marile adevăruri, care au fost mult 
timp întunecate de superstiții şi învățături false, vor străluci de pe 
paginile Cuvântului sacru. Descoperirile vii îşi revarsă comorile lor 
vechi şi noi, aducând lumină şi bucurie tuturor celor ce le primesc. 
Mulți sunt treziţi din somnolenţa lor. Ei se ridică asemenea celor 
ce se scoală din morţi şi primesc lumină şi viaţă, pe care numai 
Domnul Isus le poate da. Adevăruri care s-au dovedit a fi prea 
puternice pentru giganţi intelectuali sunt înţelese de către „prunci“ 
în Isus Hristos. Acestora le este descoperit în mod clar ceea ce a 
fost acoperit perceperii spirituale a celor mai învăţaţi comentatori ai 
Cuvântului, pentru că,asemenea Saducheilor din vechime, ei erau 
necunoscători ai Scripturilor şi ai puterii lui Dumnezeu. 

Aceia care studiază Biblia cu o dorinţă sinceră de a cunoaşte şi 
a face voia lui Dumnezeu vor deveni înţelepţi în vederea mântui- 
rii. Şcoala de Sabat este o ramură importantă a lucrării misionare, 
nu numai pentru faptul că dă tinerilor şi bătrânilor o cunoaştere a 
Cuvântului lui Dumnezeu, ci pentru că trezeşte în ei iubire pentru 
adevărurile sfinte şi dorinţa de a le studia pentru ei înşişi; mai presus 
de toate, îi învaţă să-şi rânduiască viaţa prin învăţăturile sfinte ale 
Scripturii. 

Toţi aceia care primesc Cuvântul lui Dumnezeu şi-l iau ca regulă 
de viaţă sunt aduşi într-o strânsă legătură unul cu altul. Biblia este 
ceea ce-i uneşte. Dar compania lor nu va fi căutată sau dorită de către 

aceia care nu se pleacă înaintea Cuvântului Sfânt ca fiind ghidul 
unic şi fără greşeală. Ei nu vor fi uniţi, nici în credinţă şi nici în 
practică. Nu poate să fie nici o armonie între ei;sunt de neîmpăcat. 
Ca adventiști de ziua a şaptea, apelăm pentru obiceiuri şi tradiţie 
la un clar „aşa zice Domnul“. Şi pentru acest motiv, noi nu suntem 
şi nici nu putem fi în armonie cu mulţimea care învaţă şi urmează 
învăţăturile şi poruncile oamenilor. 

Toţi cei care sunt născuţi din Dumnezeu vor deveni conlucrători 
cu Hristos: Unii ca aceştia sunt sarea pământului. „Dar dacă sarea 
îşi pierde gustul, prin ce îşi va căpăta iarăşi puterea de a săra?“ 
Dacă religia pe care o mărturisim dă greş în a ne reînnoi inimile 
şi a ne sfinţi vieţile, cum va exercita ea o putere salvatoare asupra 
celor necredincioşi? „Atunci ea nu mai este bună de nimic decât 
să fie lepădată afară şi călcată în picioare de oameni“. Acea religie 
care nu va exercita o putere regeneratoare asupra lumii n-are nici o 
valoare. Nu ne putem încrede în ea pentru mântuirea noastră. Cu cât 
ne lepădăm mai repede de ea, cu atât mai bine, căci este fără putere 
şi falsă. 

Noi trebuie să slujim sub conducerea marelui nostru Conducător, 
să acţionăm împotriva oricărei influenţe împotrivitoare, să fim con- 
lucrători împreună cu Dumnezeu. Lucrarea ce ne-a fost încredinţată 
este aceea de a semăna sămânţa Evangheliei pe lângă toate apele. 
În această lucrare,fiecare trebuie să-şi facă partea. Harul felurit al 
Domnului Hristos ce ne-a fost dat ne face slujitori ai talentelor pe 
care trebuie să le înmulţim punându-le la schimbător, ca atunci când 
Stăpânul va chema, să poată primi cu dobândă ceea ce este al Său. 


Tinerii ca misionari 


Tinerii care doresc să intre în câmp ca pastori ai Evangheliei 
sau colportori trebuie mai întâi să primească o educaţie intelectuală 
corespunzătoare şi o pregătire specială pentru chemarea lor. Cei 
care sunt needucaţi, neinstruiţi şi necizelaţi nu sunt pregătiți să 
intre într-un câmp în care influenţele puternice ale talentului şi 
educaţiei combat adevărurile Cuvântului lui Dumnezeu. Ei nici nu 
pot înfrunta cu succes formele străine ale crezurilor religioase şi 
filozofice combinate şi care cer, pentru a le demasca, o cunoaştere 
atât a adevărului ştiinţific, cât şi religios. 

În mod deosebit, cei care au în vedere lucrarea de pastoraţie ar 
trebui să simtă importanţa metodei scripturistice de instruire în vede- 
rea slujirii. Ei trebuie să intre în lucrare cu toată inima şi, în timp ce 
studiază în şcoli, ar trebui să înveţe de la Marele Învățător blândeţea 
şi umilinţa lui Hristos. Un Dumnezeu păstrător al legământului a 
făgăduit că, răspunzând rugăciunii, Duhul Său Se va revărsa asupra 
acelora care învaţă în şcoala lui Hristos, astfel încât ei să devină 
slujitori ai neprihănirii. 

Există o lucrare grea ce trebuie făcută, aceea de a disloca ereziile 
şi învăţătura falsă, astfel încât adevărul biblic şi religia Bibliei să- 
şi găsească loc în inimă. Înfiinţarea colegiilor în mijlocul nostru 
a fost un mijloc rânduit de Dumnezeu pentru educarea tinerilor şi 
tinerelor pentru diferite departamente ale lucrării misionare. Este 
voia lui Dumnezeu ca ei să trimită nu numai câţiva lucrători, ci mult 
mai mulţi. Dar Satana, hotărât să răstoarne acest plan, şi-a câştigat 
adesea chiar pe cei pe care Dumnezeu dorea să-i pregătească pentru 
locuri în care să fie de folos în lucrarea Sa. Sunt mulţi aceia care 
ar lucra dacă ar fi puşi în slujbă şi care şi-ar salva sufletele lucrând 
astfel. Biserica trebuie să simtă marea responsabilitate pe care şi-a 
asumat-o pentru reținerea luminii adevărului şi restrângerea harului 
lui Dumnezeu în cadrul limitelor ei 

înguste, când bani şi influenţă ar putea fi folosite fără reţinere 
pentru a aduce în câmpul misionar persoane competente. 

Sute de tineri ar trebui să fie pregătiţi pentru a îndeplini o parte 
în lucrarea de răspândire a seminţei adevărului pe lângă toate apele. 
Avem nevoie de oameni care să ducă mai departe triumful crucii; 
oameni care să persevereze dacă ajung în descurajare şi lipsuri; care 
să aibă zel, hotărâre şi credinţă ce sunt indispensabile în câmpurile 
misionare. 

Comunitățile noastre sunt chemate să se ţină de această lucrare 
cu un zel mult mai mare decât a fost manifestat până acum. Fiecare 
comunitate ar trebui să ia măsuri speciale pentru misionarii ei, aju- 
tând astfel la împlinirea marii porunci: „Duceţi-vă în toată lumea şi 
propovăduiţi Evanghelia la orice făptură“. Fraţii mei, noi am greşit şi 
am păcătuit, încercând prea puţin. Ar trebui să fie mai mulţi lucrători 
în câmpurile misionare străine. Între voi sunt unii care,fără a se trudi 
şi fără ca în mod deliberat să înveţe o limbă străină, s-ar putea pregăti 
pentru a vesti adevărul altor naţiuni. În biserica primară, misionarii 
erau în mod miraculos înzestrați cu cunoaşterea limbilor în care 
erau chemaţi să predice bogăţiile insondabile ale lui Hristos. Şi dacă 
Dumnezeu a fost gata să-i ajute atunci pe slujitorii Săi, să ne îndoim 
noi oare că binecuvântările Sale se vor revărsa asupra eforturilor 
noastre de a-i pregăti pe aceia care în mod natural posedă o cu- 
noaştere a limbilor străine şi care, cu încurajarea cuvenită,vor duce 
concetăţenilor lor solia adevărului? Noi am fi putut avea mai mulţi 
lucrători în câmpurile misionare străine, dacă aceia care, intrând în 
aceste câmpuri,ar fi folosit orice talent cu care au fost înzestrați. Dar 
unii au o dispoziţie de a respinge, de a refuza ajutorul, dacă el nu se 
armonizează cu ideile şi planurile lor. Şi care este rezultatul? Dacă 
misionarii noştri ar trebui să fie înlocuiţi din cauza bolii sau morţii 
din câmpurile lor de lucru, unde sunt oamenii pe care i-au educat ca 
să le ia locul? 

Nici unul din misionarii noştri nu şi-a asigurat conlucrarea fiecă- 
rui talent existent. În felul acesta, s-a pierdut mult timp. Ne bucurăm 
de lucrarea bună care a fost făcută în câmpurile externe; dar dacă 
s-ar fi adoptat alte planuri, atunci s-ar fi putut realiza de zece ori, 
da, de douăzeci de ori mai mult; o jertfă, un dar acceptabil ar fi fost 
prezentat lui Isus de multe suflete răscumpărate din robia erorilor 
sau apostaziei. 

Fiecare dintre cei care primesc lumina adevărului ar trebui să fie 
învăţaţi să ducă şi altora lumina. Misionarii noştri din ţări străine 

trebuie să primească cu recunoștință orice ajutor, orice înlesnire ce 
le este oferită. Ei trebuie să fie dispuşi să-şi asume un risc, să în- 
drăznească să facă ceva. Nu este un lucru plăcut lui Dumnezeu acela 
de a nu folosi ocaziile prezente de a face bine, în speranţa realizării 
unei lucrări mai mari în viitor. Fiecare trebuie să urmeze călăuzirii 
Providenţei,şi nu să urmeze interesele proprii şi să se încreadă în 
totul în propria lui judecată. Unii pot să fie astfel alcătuiţi,încât să 
vadă un eşec acolo unde Dumnezeu are în vedere succesul; ei pot 
vedea numai uriaşi şi cetăţi întărite, acolo unde alţii, cu o viziune mai 
clară, văd pe Dumnezeu şi pe îngeri gata să dea biruinţă adevărului 
Său. 

În unele cazuri,poate fi necesar ca tinerii să înveţe limbi străine. 
Ei pot face acest lucru cu cel mai mare succes dacă se asociază 
cu oamenii şi consacră o parte din fiecare zi studierii acelei limbi 
străine. Totuşi, acest lucru ar trebui să fie făcut numai ca un pas 
pregătitor necesar educării unora ce se găsesc în câmpul misionar 
şi care, cu instruirea cuvenită,pot deveni lucrători. Este esenţial ca 
în lucrare să fie introduşi aceia care pot vorbi oamenilor de diferite 
naţionalităţi în limba lor maternă. Este o sarcină grea pentru un om 
de vârstă mijlocie să înveţe o limbă străină şi, cu toate eforturile lui, 
va fi aproape imposibil să o vorbească aşa de cursiv şi corect, astfel 
încât să poată fi un lucrător plin de succes. 

Nu ne putem îngădui să lipsim misiunile din patrie de influenţa 
pastorilor de vârstă mijlocie şi mai în vârstă şi să-i trimitem în 
câmpuri îndepărtate, spre a se angaja într-o lucrare pentru care nu 
sunt calificaţi şi pentru care oricâtă instruire li s-ar face nu vor fi în 
stare să o adopte. Oamenii trimişi în felul acesta lasă în urma lor 
locuri goale pe care lucrătorii lipsiţi de experienţă nu le pot suplini. 

Dar biserica trebuie să cerceteze, să vadă dacă tinerilor li se pot 
încredința răspunderi mari în ceea ce priveşte înfiinţarea şi admi- 
nistrarea, conducerea unei misiuni externe. Răspunsul meu este: 
Dumnezeu doreşte ca ei să fie astfel instruiți în colegii şi asoci- 
aţi în lucrare cu bărbaţi cu experienţă, încât să fie pregătiţi pentru 
conducerea departamentelor necesare în această lucrare. Trebuie 
să avem încredere în tinerii noştri. Ei trebuie să fie primii în orice 
lucrare care cere muncă istovitoare şi sacrificiu, în timp ce slujitorii 
Domnului Hristos supraîmpovăraţi să fie folosiţi ca sfătuitori, pentru 
a încuraja şi binecuvânta pe aceia care dau cele mai grele lovituri 

pentru Dumnezeu. Providența a pus pe aceşti părinţi cu experienţă 
în poziţii grele de răspundere la o vârstă timpurie, când nici puterile 
fizice şi nici cele intelectuale nu erau pe deplin dezvoltate. Mărimea 
deosebită a încrederii ce le-a fost acordată le-a trezit energiile şi 
munca lor activă în lucrare a fost de ajutor atât pentru dezvoltarea 
intelectuală, cât şi pentru cea fizică. 

Este nevoie de tineri. Dumnezeu îi cheamă în câmpurile misio- 
nare. Fiind, în mod comparativ, liberi de griji şi răspunderi, ei sunt 
într-o situaţie mult mai avantajoasă pentru a se angaja în lucrare 
decât sunt aceia care trebuie să se îngrijească de instruirea lor şi să 
susţină o familie mare. Mai mult, tinerii pot mult mai repede să se 
adapteze unui climat nou, unei societăţi noi, şi pot suporta mai bine 
greutăţile şi neajunsurile. Cu tact şi perseverenţă, ei pot ajunge la 
oameni acolo unde se găsesc ei. 

Tăria vine prin experienţă. Toţi aceia care folosesc capacităţile pe 
care Dumnezeu li le-a dat vor dezvolta capacitatea de a se consacra 
în slujba Sa. Aceia care nu fac nimic pentru cauza lui Dumnezeu 
vor da greş în a creşte în harul şi cunoştinţa adevărului. Un om care 
va sta şi va refuza să-şi folosească membrele în curând va pierde 
puterea de a le folosi. Tot astfel, creştinul care nu va folosi puterile 
date lui de Dumnezeu nu numai că nu va creşte în Hristos, dar va 
pierde puterea pe care o are deja; el va deveni un paralitic spiritual. 
Cei care, din iubire pentru Dumnezeu şi pentru concetăţenii lor, se 
străduiesc să-i ajute pe alţii vor fi bine fixaţi, întăriţi şi întemeiaţi în 
adevăr. Adevăratul creştin lucrează pentru Dumnezeu nu din impuls, 
ci din principiu; nu pentru o zi sau pentru o lună, ci pentru toată 
viaţa lui. 

Cum poate să strălucească lumina noastră în lume decât numai 
prin trăirea statornică a vieţii de creştin? Cum va cunoaşte lumea că 
aparţinem lui Hristos, dacă nu facem nimic pentru El? Mântuitorul 
nostru a spus că „îi veţi cunoaşte după roadele lor“ şi, de asemenea: 
„Cine nu este cu Mine, este împotriva Mea“. Nu există nici un teren 
neutru între aceia care lucrează cu toată puterea şi capacitatea lor 
pentru Hristos şi aceia care lucrează pentru vrăjmaşii sufletelor. 
Oricine stă ca un leneş în via Domnului nu numai că nu face nimic, 
ci este o piedică pentru aceia care doresc să lucreze. Satana găseşte 
de lucru pentru toţi cei care nu se străduiesc în mod serios să-şi 
asigure propria mântuire şi mântuirea altora. 

Biserica lui Hristos poate foarte bine să fie comparată cu o ar- 
mată. Viața fiecărui ostaş este o viață de muncă istovitoare, greutăți 
şi primejdii. De jur împrejur sunt vrăjmaşi vigilenți, conduşi de prin- 
tul întunericului, care niciodată nu dormitează şi nici nu dezertează 
de la postul lui. Ori de câte ori un creştin nu este în gardă, acest 
adversar puternic dezlănțuie imediat un atac violent. Dacă membrii 
bisericii nu vor fi atenți şi vigilenți, ei vor fi biruiți prin şiretlicurile 
lui. 

Ce s-ar întâmpla dacă jumătate dintre ostaşii unei armate ar le- 
nevi sau ar dormi atunci când li se poruncegşte să fie de gardă, să 
fie la datorie? Rezultatul ar fi înfrângerea, captivitatea sau moar- 
tea. Dacă unii ar scăpa din mâinile vrăjmaşului, ei ar fi considerați 
vrednici de răsplată? Nu! Ei vor fi imediat condamnați la moarte. Şi 
dacă biserica lui Hristos este neglijentă sau necredincioasă, aceasta 
va atrage după sine consecințe mult mai importante. O armată de 
creştini doarme — ce poate fi mai teribil decât lucrul acesta? Ce 
succes ar putea să aibă ea în lupta cu lumea, care este sub controlul 
prințului întunericului? Acei care în ziua bătăliei stau în spate în 
mod indiferent, ca şi când n-ar avea nici un interes şi n-ar simți nici 
o răspundere în legătură cu ceea ce constituie obiectul luptei, ar 
face mai bine sau să-şi schimbe felul de purtare, sau să părăsească 
imediat rândurile. 

Domnul cheamă slujitori ai Evangheliei. Cine va răspunde? Nu 
toţi cei care intră în armată trebuie să fie generali, căpitani, sergenţi 
sau chiar caporali. Nu toţi au grija şi răspunderea conducătorilor. 
Mai există şi alte lucruri grele, de altă natură,care trebuie să fie 
făcute. Unii trebuie să sape tranşee şi să construiască fortificaţii; 
alţii trebuie să stea ca santinele; iar alţii să ducă mesaje. În timp ce 
sunt puţini ofiţeri, este nevoie de mulţi soldaţi care să formeze masa 
oştirii; cu toate acestea,succesul depinde de credincioşia fiecărui 
ostaş. Laşitatea sau trădarea unui om poate aduce dezastrul asupra 
întregii armate. 

Este o lucrare serioasă, arzătoare, pe care trebuie s-o facem în 
mod individual, dacă vom lupta lupta cea bună a credinţei. Interesele 
eterne sunt în joc. Trebuie să îmbrăcăm întreaga armură a neprihă- 
nirii, trebuie să rezistăm diavolului şi avem făgăduinţa sigură că el 
va fi pus pe fugă. Biserica trebuie să ducă o luptă agresivă, să facă 
cuceriri pentru Hristos, să salveze suflete de sub puterea vrăjmaşului. 

Dumnezeu şi sfinţii îngeri sunt angajaţi în acest război. Să fim deci 
plăcuţi Lui, Aceluia care ne-a chemat la oaste. 

Toţi pot face ceva în această lucrare. Nimeni nu va fi considerat 
nevinovat înaintea lui Dumnezeu, în afară de faptul că a lucrat cu 
zel şi neegoist pentru salvarea sufletelor. Biserica trebuie să-i înveţe 
pe tineri, prin Cuvânt şi exemplu, să fie lucrători ai lui Hristos. Sunt 
mulţi cei care se plâng de îndoielile lor, care se lamentează de faptul 
Că n-au nici o siguranţă în ceea ce priveşte legătura lor cu Dumnezeu. 
Adesea aceasta se atribuie faptului că ei nu fac nimic pentru cauza 
lui Dumnezeu. Fie ca aceştia să caute în mod serios să ajute şi să fie 
o binecuvântare pentru alţii, şi atunci, îndoielile şi deznădejdea vor 
dispărea. 

Mulţi dintre cei care mărturisesc că sunt urmaşi ai Domnului 
Hristos vorbesc şi acţionează ca şi când numele lor ar fi fost o mare 
onoare pentru cauza lui Dumnezeu, în timp ce nu duc nici o povară 
şi nu câştigă nici un suflet pentru adevăr. Astfel de persoane trăiesc 
ca şi când Dumnezeu n-ar cere nimic de la ei. Dacă ei continuă în 
felul acesta, vor afla în cele din urmă că n-au nimic a cere de la 
Dumnezeu. 

Cel care a dat „fiecărui om lucrul său“, după capacitatea sa, nu 
va lăsa niciodată nerăsplătit pe cel care îşi îndeplineşte cu credin- 
cioşie datoria. Fiecare act de loialitate şi credinţă va fi încoronat cu 
dovezi deosebite ale aprobării şi bunăvoinţei lui Dumnezeu. Fiecărui 
lucrător îi este dată făgăduinţa: „Cel ce umblă plângând, când aruncă 
sămânţa, se întoarce cu veselie, când îşi strânge snopii“. 


Importanţa lucrării de colportaj 


O lucrare mult mai eficientă decât aceea făcută până acum poate 
să fie făcută în lucrarea de colportaj. Colportorul nu trebuie să fie 
satisfăcut decât atunci când progresează continuu. El trebuie să 
facă o pregătire temeinică, dar nu trebuie să fie mulţumit doar cu o 
retorică a cuvintelor; el trebuie să-l dea Domnului ocazia de a lucra 
cu eforturile sale şi de a-i impresiona mintea. Iubirea lui Isus locuind 
în inimă îl va face în stare să aducă la existenţă mijloace pentru a 
avea acces la indivizi şi familu. 

Colportorii au nevoie de o cultură proprie şi de maniere elegante, 
nu de manierele afectate şi artificiale ale lumii, ci de maniere plăcute, 
care sunt rezultatul natural al bunătăţii inimii şi o dorinţă de a urma 
exemplul Domnului Hristos. Ei trebuie să cultive obiceiuri serioase, 
responsabile — obiceiul hărniciei şi al discreţiei -, să caute onoarea 
lui Dumnezeu, făcând tot ce stă în puterea lor pentru a realiza aceasta. 
Domnul Isus a făcut un sacrificiu infinit pentru a-i aşeza într-o relaţie 
dreaptă cu Dumnezeu şi cu aproapele lor, iar ajutorul divin combinat 
cu efortul omenesc îi va face în stare să atingă un standard înalt, să 
exceleze. Colportorul trebuie să fie cast, asemenea lui Iosif, blând, 
asemenea lui Moise, şi cumpătat, asemenea lui Daniel; atunci o 
putere îl va însoţi oriunde va merge. 

Dacă urmează un drum rău, dacă spune neadevăruri sau practică 
înşelăciunea, colportorul pierde respectul de sine. Poate că el nu este 
conştient de faptul că Dumnezeu îl vede, că este la curent cu orice 
tranzacţie, că îngerii sfinţi îi cântăresc motivele şi îi ascultă cuvintele 
şi că răsplata lui va fi după faptele sale; dar dacă era posibil să-şi 
ascundă faptele rele de cercetarea omenească şi divină, faptul că 
el cunoaşte acest lucru este degradant pentru mintea şi caracterul 
său. O singură faptă nu determină caracterul, dar înlătură bariera 
şi următoarea ispită este mult mai repede primită, până când, în 
cele din urmă, se formează un obicei, acela de a ocoli adevărul, a fi 
necinstit în afaceri, şi în omul acela nu mai poţi avea încredere. 

Sunt prea mulţi în biserică şi în familie care nu prea îşi dau 

seama de nestatornicia lor bătătoare la ochi. Sunt tineri care par 
a fi ceea ce nu sunt. Ei par cinstiţi şi sinceri; dar sunt asemenea 
mormintelor văruite, frumoase pe dinafară, dar stricate pe dinăuntru. 
Inima este murdară, mânjită de păcat; şi astfel, raportul rămâne în 
curţile cereşti. Un proces se desfăşoară în mintea care i-a făcut 
împietriţi, trecând peste conştiinţă. Dar dacă, în final, caracterele lor, 
cântărite în balanţa sanctuarului, sunt găsite cu lipsă în marea zi a lui 
Dumnezeu, aceasta va fi o nenorocire de care ei nu-şi pot da seama 
acum. Adevărul, adevărul preţios şi nemăsluit, trebuie să fie o parte 
a caracterului. 

Orice cale ar fi aleasă, cărarea vieţii este plină de primejdii. Dacă 
lucrătorii din orice ramură a lucrării devin leneşi şi neatenţi în ceea 
ce priveşte interesele lor veşnice, vor avea pierderi mari. Ispititorul 
va avea intrare la ei. El va întinde plase pentru picioarele lor şi îi 
va duce pe căi nesigure. Numai cei ale căror inimi sunt pline de 
principii curate sunt în siguranţă. Asemenea lui David, ei se vor 
ruga: „Paşii mei stau neclintiţi pe cărările Tale, şi nu mi se clatină 
picioarele“. O luptă continuă trebuie să fie dusă cu egoismul şi 
stricăciunea inimii omeneşti. Adesea,se pare că cei răi prosperă pe 
calea lor; dar aceia care uită pe Dumnezeu chiar şi numai pentru 
o oră, sau pentru o clipă, sunt pe o cale primejdioasă. Poate că ei 
nu-şi dau seama de primejdii; dar, mai înainte ca să-şi dea seama, 
obiceiul, asemenea unei legături de oţel, îi ţine în stăpânirea răului 
cu care s-au amestecat. Dumnezeu dispreţuieşte comportarea lor şi 
binecuvântarea Lui nu-i va însoţi. 

Am văzut că tinerii se angajează în această lucrare fără să aibă o 
legătură cu cerul. Ei se aşează în calea ispitei pentru a-şi arăta curajul, 
bravând. Râd de nebunia celorlalţi. Cunosc drumul cel drept; ştiu 
cum să se comporte. Cât de uşor pot rezista ispitelor! Cât de zadarnic 
este să te gândeşti la căderea lor! Dar ei nu fac din Dumnezeu 
apărarea lor. Satana are pentru ei o cursă perfidă şi ei devin acum 
obiectul batjocurii celor neghiobi. 

Marele nostru adversar are agenţi care pândesc ocazia de a nimici 
suflete, aşa cum un leu îşi urmăreşte prada. Tineri, feriţi-vă de ei; 
căci, în timp ce par prietenii voştri, ei vor introduce pe ascuns căi şi 
practici rele. Ei te vor lăuda cu buzele lor şi se vor oferi să te ajute 
şi să te conducă; dar paşii lor conduc în iad. Dacă asculţi sfaturile 
lor, aceasta ar putea să fie punctul de cotitură al vieţii tale. O singură 

siguranţă îndepărtată din conştiinţă, îngăduirea unui singur obicei 
rău, o singură neglijare a înaltei cerinţe a datoriei pot fi începutul unui 
drum al înşelăciunii, care te va duce în rândul acelora care slujesc 
lui Satana, în vreme ce declari tot timpul că iubeşti pe Dumnezeu şi 
cauza Sa. Un moment de nechibzuinţă, un singur pas greşit, poate 
să îndrepte întregul curs al vieţii tale într-o direcţie greşită. Şi poate 
că n-ai să ştii niciodată ceea ce a cauzat ruina ta, până când nu se 
va pronunţa sentinţa: „Depărtaţi-vă de la Mine, voi toţi care lucraţi 
fărădelege“. 

Unii tineri ştiu că ceea ce am spus descrie corect situaţia lor. 
Căile lor nu sunt ascunse de Domnul,deşi ele pot fi ascunse de cei 
mai buni prieteni ai lor, chiar de taţii şi mamele lor. Am puţină 
speranţă că unii dintre aceştia îşi vor schimba vreodată atitudinea 
ipocrită şi înşelătoare. Alţii care au greşit caută să se răscumpere 
pe ei înşişi. Fie ca scumpul nostru Isus să-i ajute să-şi facă faţa 
ca de cremene împotriva tuturor neadevărurilor şi laudelor acelora 
care le vor slăbi dorinţa lor de a face bine sau a acelora care ar 
strecura îndoieli sau sentimente de necredinţă pentru a le zdruncina 
credinţa în adevăr. Tinerii mei prieteni,nu petreceţi nici o oră în 
tovărăşia acelora care vă vor face nedemni de lucrarea curată şi 
sfântă a lui Dumnezeu! Nu faceţi înaintea străinilor ce n-aţi face 
înaintea tatălui şi mamei voastre sau de care vă veţi ruşina înaintea 
Domnului Hristos şi a sfinţilor Săi îngeri. 

Unii pot crede că aceste avertismente nu sunt necesare pentru 
păzitorii Sabatului, dar aceia la care se aplică ştiu ceea ce vreau să 
spun. Vă spun,tinerilor, fiţi atenţi; căci nu puteţi face nimic fără să 
fie descoperit ochilor îngerilor şi lui Dumnezeu. Nu puteţi face o 
lucrare rea şi alţii să nu fie afectaţi de ea. În timp ce comportamentul 
nostru descoperă ce fel de material este folosit în zidirea propriilor 
voastre caractere, el are, de asemenea, o puternică influenţă asupra 
altora. Niciodată să nu pierdeţi din vedere faptul că aparţineţi lui 
Dumnezeu, că El v-a răscumpărat cu un preţ şi voi trebuie să-l daţi 
socoteală de toate talentele pe care vi le-a încredinţat. Nici un om 
ale cărui mâini sunt mânjite de păcat sau a cărui inimă nu stă bine cu 
Dumnezeu n-ar trebui să aibă vreo parte în lucrarea de colportaj, căci 
astfel de persoane vor dezonora cu siguranţă cauza adevărului. Cei 
care sunt lucrători în câmpurile misionare au nevoie ca Dumnezeu 
să-i călăuzească. Fi trebuie să fie atenţi să înceapă bine şi apoi să se 

țină bine, liniştit şi ferm de calea dreaptă. Ei trebuie să fie hotărâți, 
căci Satana este ferm şi perseverent în eforturile sale de a-i dobori. 

S-a făcut o greşeală atunci când s-au solicitat abonamente pentru 
revistele noastre numai pentru câteva săptămâni, când printr-un efort 
cuvenit s-ar fi obţinut abonamente pentru un timp mai îndelungat. Un 
abonament pe timp de un an este mult mai valoros decât mai multe 
abonamente pe un timp mai scurt. Când o revistă este luată numai 
pentru câteva luni, interesul se sfârşeşte adesea cu abonamentul pe 
timp scurt. Puţini sunt aceia care îşi reînnoiesc abonamentele pe un 
timp mai lung şi astfel este o mare cheltuială de timp, care aduce 
rezultate mici, pe când, cu puţin tact şi perseverenţă, s-ar putea obţine 
un abonament pe un an de zile. Fraţilor, țintiți prea jos; sunteţi prea 
înguşti în planurile voastre. Voi nu puneţi în lucrarea voastră tot 
tactul şi toată perseverenţa care sunt necesare. Sunt mult mai multe 
dificultăţi în această lucrare decât în alte ramuri de activitate; dar 
lecţiile ce vor fi învăţate, tactul şi disciplina ce vor fi câştigate vă 
vor face capabili pentru alte câmpuri în care să fiţi de folos şi unde 
puteţi sluji sufletelor. Cei care îşi învaţă foarte slab lecţiile, care 
sunt neatenţi şi prea repeziţi în abordarea oamenilor vor da pe faţă 
aceleaşi defecte de comportare, aceeaşi lipsă de tact şi pricepere 
în modul de procedare cu mintea, dacă unii ca aceştia ar intra în 
lucrare. 

În timp ce abonamentele scurte sunt acceptate, unii nu vor face 
eforturile necesare pentru a le obţine pe termen mai lung. Colportorii 
nu trebuie să meargă pe teren într-un mod neglijent şi nepăsător. 
Ei trebuie să simtă că sunt lucrătorii lui Dumnezeu şi că iubirea 
de suflete îi va determina să facă orice efort pentru a lumina pe 
bărbaţi şi femei cu privire la adevăr. Providența şi harul, mijloacele 
şi sfârşitul sunt strâns legate. Când lucrătorii Lui fac tot ce pot mai 
bine, Dumnezeu face pentru ei ceea ce nu pot face pentru ei înşişi; 
dar nimeni să nu se aştepte să aibă succes în mod independent, 
prin propria lui strădanie. Trebuie să fie activitate unită cu o fermă 
încredere în Dumnezeu. 

Economia este necesară în orice departament al lucrării Domnu- 
lui. Tendinţa naturală a tineretului din veacul acesta este să neglijeze 
şi să dispreţuiască economia şi să o confunde cu zgârcenia şi cu 
îngustimea. Dar economia este în armonie cu cele mai largi şi mai 
generoase vederi şi simţăminte; nu poate exista o adevărată genero- 

zitate acolo unde ea nu este practicată. Nimeni nu trebuie să creadă 
că este sub demnitatea lui să studieze cum să facă economie şi cele 
mai bune mijloace de a avea grijă de firimituri. După ce a săvârşit o 
remarcabilă minune, Domnul Hristos a spus: „Strângeţ firimiturile 
care au rămas, ca să nu se piardă nimic.“ 

O sumă destul de bună poate fi cheltuită cu plata notei de ho- 
tel,care nu este deloc necesară. Cauza lui Dumnezeu era aşa de 
aproape de inima pionierilor acestei solii, încât rareori luau masa 
la un hotel sau restaurant, chiar dacă costul nu era decât douăzeci 
şi cinci de cenți de fiecare. Dar tinerii şi tinerele nu sunt educați 
să facă economie şi pretutindeni risipa urmează risipei. În unele 
familii,există o risipă atât de mare,cât ar putea să hrănească o altă 
familie, dacă s-ar practica o economie înţeleaptă. Dacă, în timp ce 
călătoresc, tinerii noştri ar ţine o socoteală exactă a banilor pe care 
îi cheltuiesc punct cu punct, ochii le vor fi larg deschişi pentru a 
vedea cum se scurg banii. În timp ce nu li se cere să se lipsească de 
o hrană caldă, aşa cum făceau primii lucrători atunci când călătoreau 
dintr-un loc în altul, pot învăţa să-şi satisfacă nevoile reale cu mai 
puţină cheltuială decât cred acum că este necesar. Sunt persoane 
care practică lepădarea de sine cu scopul de a da cauzei lucrării lui 
Dumnezeu mijloacele materiale necesare; aşa că lucrătorii cauzei lui 
Dumnezeu să practice, de asemenea, lepădarea de sine, limitându-şi 
cheltuielile cât mai mult cu putinţă. Ar fi bine ca toţi lucrătorii noştri 
să studieze istoria misionarilor valdenzi şi să imite exemplul lor de 
sacrificiu şi lepădare de sine. 

Avem o mare lucrare de făcut pentru Domnul, aceea de a des- 
chide Cuvântul lui Dumnezeu acelora care se află în rătăcirea întune- 
ricului. Prietenii mei tineri, acţionaţi ca şi când aţi avea o însărcinare 
sfântă. Voi trebuie să fiți cercetători ai Bibliei, totdeauna gata de a 
răspunde fiecărui om care vă întreabă în legătură cu speranţa care 
este în voi. Prin adevărata demnitate creştină, dovediţi că ştiţi că 
aveţi un adevăr pe care poporul este interesat să-l audă. Dacă este 
adus în inimă, acest adevăr se va manifesta în înfăţişare şi compor- 
tament, în calm, o nobilă stăpânire de sine şi pace, pe care numai 
creştinii le pot avea. 

Aceia care au o adevărată umilinţă şi ale căror minţi s-au dezvol- 
tat datorită adevărurilor desfăşurate în Evanghelie vor avea o influ- 
enţă ce va fi simțită. Ele vor impresiona mintea şi inima şi vor fi 

respectate de către un mare număr, chiar de aceia care n-au nici o 
simpatie faţă de credinţa lor. Cu adevărurile Bibliei şi valoroasele 
noastre reviste vor avea succes, căci Domnul va deschide căi în faţa 
lor. Dar a forţa ducerea revistelor noastre la oameni prin mijlocirea 
darurilor şi premiilor nu are o influenţă permanentă spre bine. Dacă 
lucrătorii noştri vor merge înainte, sprijinindu-se pe adevărurile Bi- 
bliei, cu iubirea lui Hristos pentru suflete în inimi, vor realiza mai 
mult în obținerea unor abonamente permanente decât depinzând de 
premii şi preţuri mici. Importanţa acordată acestor tentaţii pentru a 
lua revista dă impresia că ea nu are un merit real, o valoare reală. Re- 
zultatele ar fi mai bune dacă revista ar fi făcută mai atractivă şi dacă 
banii cheltuiţi pentru premii ar fi rezervaţi pentru a distribui câteva 
exemplare gratis. Când sunt oferite premii, unii pot fi determinaţi 
să cumpere revista, pe care altfel n-ar lua-o, iar alţii vor refuza să 
se aboneze deoarece consideră că aceasta este o speculație. Dacă 
colportorul va prezenta meritele revistei, cu inima înălţată în rugă la 
Dumnezeu pentru succes, şi va depinde mai puţin de premii, se va 
realiza mult mai mult. 

În veacul acesta, ceea ce este trivial este lăudat şi înălţat. Se cere 
tot ceea ce face senzaţie şi se vinde. 

Ţara este invadată de publicaţii în totul fără valoare şi care au 
fost scrise numai pentru a face bani, în vreme ce adevăratele cărți 
de valoare rămân nevândute şi necitite. Aceia care mânuiesc această 
literatură de senzaţie pot avea salarii mai mari, dar pierd ocazia 
prețioasă de a face bine. Sunt bătălii de purtat pentru a atrage atenţia 
bărbaţilor şi femeilor şi a-i interesa în citirea cărților cu adevărat de 
valoare şi care au Biblia ca temelie a lor; şi va mai fi încă o sarcină 
mult mai mare, aceea de a găsi lucrători conştiincioşi, temători de 
Dumnezeu, care vor intra în câmp să colporteze cu aceste cărţi cu 
scopul de a răspândi lumina. 

Lucrătorul care are cauza lui Dumnezeu pe inima lui nu va insista 
să primească un salariu mai mare. El nu va spune, aşa cum au făcut 
unii dintre tinerii noştri, că, dacă nu poate avea o înfăţişare elegantă 
şi nu va sta la cele mai bune hoteluri, nu va lucra. Colportorul nu 
are nevoie de o înfăţişare fără cusur sau de o vorbire de filfizon 
sau clovn, ci acea cinste şi integritate de caracter care se reflectă în 
înfăţişare. Bunătatea şi amabilitatea îşi lasă amprenta asupra feţei 

şi ochiul experimentat nu vede nici o înşelăciune, nu observă nici o 
ținută plină de îngâmfare. 

Mulţi au intrat în câmp ca colportori pentru care singurele mij- 
loace de succes sunt premiile. Ca lucrători, ei nu au nici un merit 
real. Ei nu au nici o experienţă în ceea ce priveşte religia practică; au 
aceleaşi greşeli, aceleaşi încercări şi aceleaşi cedări în faţa plăcerilor 
egoiste ce i-au caracterizat mai înainte de a pretinde că sunt creştini. 
Despre ei, se poate spune că Dumnezeu nu este în gândurile lor, 
că El n-are un loc sigur şi permanent în inimile lor. În caracterul şi 
comportarea lor este josnicie, deşertăciune lumească şi înjosire, care 
dau mărturie împotriva lor că merg pe calea aleasă de inima lor şi 
după cum văd ochii lor. Ei nu vor practica lepădarea de sine, dar sunt 
hotărâți să se bucure de viaţă. Pentru ei, comoara cerului n-are nici 
o atracţie; toate gusturile lor sunt pentru cele de jos,şi nu pentru cele 
de sus. Prieteni şi rude nu pot să ridice astfel de persoane, pentru că 
ei n-au gândul acela de a dispreţui răul şi a alege binele. 

Cu cât ne încredem mai puţin în aceste persoane, care nu sunt 
puţine, cu atât mai bine va apărea lucrarea adevărului prezent în ochii 
lumii. Fraţii noştri trebuie să dea pe faţă discernământ în selectarea 
colportorilor, afară de cazulcă şi-au pus în minte să facă cumva ca 
adevărul să fie greşit înţeles şi greşit reprezentat. Ei trebuie să le dea 
adevăraţilor lucrători salarii bune; dar suma nu trebuie să fie mărită 
pentru a cumpăra pe colportori, pentru că acest procedeu îi răneşte. 
Aceasta îi face egoişti şi cheltuitori. Căutaţi să-i impresionați cu 
spiritul lucrării adevăratului misionar şi cu calificarea necesară care 
să le asigure succesul. Iubirea lui Isus în suflet îl va conduce pe 
colportor să simtă că este un privilegiu să lucreze pentru răspândirea 
luminii. El va studia, va plănui şi se va ruga pentru această problemă. 

Este nevoie de tineri maturi în gândire, care apreciază facultă- 
tile intelectuale pe care li le-a dat Dumnezeu şi care le cultivă cu 
cea mai mare grijă. Folosirea acestor capacităţi le dezvoltă şi, dacă 
nu este neglijată cultivarea inimii, caracterul va fi bine echilibrat. 
Mijloacele de îmbunătăţire sunt la îndemâna tuturor. Aşa că nimeni 
să nu dezamăgească pe Domnul, atunci când vine să caute roade, 
prezentând numai frunze. Un scop ferm, sfințit prin harul lui Hris- 
tos, va face minuni. Isus şi îngerii cei sfinţi vor face ca eforturile 
oamenilor inteligenţi şi temători de Dumnezeu să aibă succes. În 
mod liniştit, modest, cu o inimă plină de iubire să caute să câştige 

minţile să cerceteze adevărul, angajându-se atunci când pot în studi- 
erea Bibliei. Făcând astfel,ei vor semăna sămânţa adevărului de-a 
lungul apelor, aducând laude Aceluia care i-a chemat din întuneric 
la lumina Lui minunată. Aceia care fac această lucrare din motive 
drepte, curate, fac o importantă lucrare de slujire. Ei nu vor da pe 
faţă nici o slăbiciune, nici un caracter nestatornic. Intelectul lor se 
dezvoltă, manierele lor devin mai curate. Ei nu vor pune nici o pie- 
dică în calea dezvoltării lor, ci în fiecare zi vor fi pregătiţi pentru a 
face o lucrare bună. 

Mulţi dintre lucrătorii din câmpul colportajului nu fac nici un 
sacrificiu. Ca grupă, ei au mai puţin spirit misionar decât lucrătorii 
altor denominaţiuni. Când calea este în totul pregătită pentru ei, 
când pot să ceară cele mai mari salarii, atunci sunt dispuşi să intre 
în câmp. Colportorii sunt ademeniţi cu multe lucruri atrăgătoare 
pentru a prezenta cărți populare; le sunt oferite salarii mari şi mulţi 
refuză să lucreze pentru salarii mai mici pentru a răspândi cărți ce 
prezintă adevărul prezent. De aceea, aceste oferte au fost mărite 
pentru a corespunde cu ale altor editori şi, ca rezultat, cheltuielile cu 
aducerea publicaţiilor noastre înaintea oamenilor sunt mari; mulţi 
dintre colportori îşi obţin uşor banii şi îi cheltuiesc tot atât de uşor. 

Printre cei care mărturisesc adevărul prezent nu este un spirit 
misionar care să corespundă cu credinţa noastră. Lipseşte inelul 
de aur curat din caracter. Viaţa creştină înseamnă mult mai mult 
decât consideră ei. Ea nu constă numai în bunătate, răbdare, blândeţe 
şi amabilitate. Aceste daruri sunt esenţiale; dar este, de asemenea, 
nevoie de curaj, de forță, de energie şi perseverenţă. Mulţi dintre cei 
ce se angajează în lucrarea de colportaj sunt slabi, fără vigoare, fără 
curaj şi se descurajează foarte uşor. Acestora le lipseşte puterea de a 
merge cu elan înainte. Ei nu au acele trăsături pozitive de caracter 
care dau bărbaţilor puterea de a face ceva — spiritul şi energia ce 
aprind entuziasmul. Colportorul este angajat într-o lucrare onorabilă 
şi n-ar trebui să acţioneze ca şi când i-ar fi ruşine să facă acest lucru. 
Dacă vrea ca succesul să-i însoţească eforturile, atunci el trebuie să 
fie curajos şi plin de speranţă. 

Virtuţile active trebuie să fie cultivate tot atât de mult ca şi cele 
pasive. Creştinul, în timp ce este totdeauna gata să dea acel răspuns 
blând care să potolească mânia, trebuie să aibă curajul unui erou 
pentru a rezista răului. Cu acea dragoste care suferă totul, el trebuie 


Importanţa lucrării de colportaj 389 


să aibă tăria de caracter care va face ca influenţa lui să fie o putere po- 
zitivă spre bine. Credinţa trebuie să fie lucrată în caracter. Principiile 
lui trebuie să fie ferme; el trebuie să aibă un spirit nobil, mai presus 
de orice bănuială de ticăloşie. Colportorul nu trebuie să fie plin de el, 
întovărăşindu-se cu alţi oameni, nu trebuie să atragă atenţia asupra 
lui, vorbind despre el într-un mod lăudăros; căci,comportându-se 
astfel, el va face ca persoanele inteligente şi sensibile să fie dezgus- 
tate. El nu trebuie să fie egoist în obiceiurile lui şi nici arogant sau 
să domine prin manierele lui. Foarte mulți au hotărât în mintea lor 
că nu găsesc timp să citească nici una din cele zece mii de cărți ce 
se publică şi sunt aduse pe piaţă. Şi în multe cazuri când colportorul 
îşi face cunoscută lucrarea, uşa inimii se închide cu hotărâre; de 
aici,marea nevoie de a-şi face lucrarea cu tact şi într-un spirit umil şi 
cu rugăciune. El trebuie să cunoască Cuvântul lui Dumnezeu şi să 
aibă pregătite cuvinte cu care să desfăşoare adevărurile preţioase şi 
să acorde o mare valoare materialului de citit pe care îl poartă. 

Bine ar fi ca fiecare să simtă o personală răspundere în această 
lucrare. E bine să se caute,să se vadă cum să se câştige cel mai bine 
atenţia, pentru că modul în care este prezentat adevărul poate decide 
destinul unui suflet. Dacă el face o impresie favorabilă, influenţa 
lui poate să fie pentru acel suflet un miros de viaţă spre viaţă; şi o 
persoană luminată cu privire la adevăr poate să lumineze pe mulţi 
alții. De aceea este primejdios să faci în mod neglijent, cu nebăgare 
de seamă,lucrarea ce are de-a face cu minţile oamenilor. 

Lucrarea de colportaj este mijlocul lui Dumnezeu de a ajunge la 
mulţi, care, altfel, n-ar fi impresionați de adevăr. Lucrarea este bună, 
obiectivul ei este înalt şi în acelaşi timp înălţător; şi trebuie să fie 
o demnitate corespunzătoare a comportamentului. Colportorul va 
întâlni oameni de diferite mentalități. El va întâlni pe cei care sunt 
ignoranţi şi decăzuţi şi care nu pot aprecia nimic ce nu le aduce bani. 
Aceştia vor fi abuzivi, dar el nu trebuie să ia seama la ei. Amabilitatea 
nu trebuie să-l părăsească niciodată; el trebuie să primească orice 
necaz cu optimism şi speranţă. El va întâlni pe cei care sunt lipsiţi, 
deznădăjduiţi, suferind şi cu spiritul rănit. El va avea multe ocazii de 
a vorbi cu aceştia, rostind cuvinte de încurajare, speranţă şi credinţă. 
El poate să fie, dacă vrea, un izvor de apă care să învioreze pe alţii; 
dar pentru a face acest lucru, el însuşi trebuie să scoată apă din 
Fântâna adevărului cel viu. 

Lucrarea de colportaj este mai importantă decât au considerat-o 
mulţi şi trebuie multă grijă şi înţelepciune în selectarea lucrătorilor, 
ca şi în alegerea oamenilor pentru lucrarea de slujire. Tinerii pot fi 
instruiți să facă mult mai bine lucrarea decât a fost făcută şi cu o 
plată mult mai mică decât au primit mulți. 

Înălţaţi standardul şi lăsaţi ca cei cu lepădare de sine şi sacrificiu 
de sine, care iubesc pe Dumnezeu şi omenirea, să se alăture armatei 
lucrătorilor. Lăsaţi ca aceştia să vină fără să aştepte o lucrare uşoară, 
ci să fie viteji şi curajoşi în greutăţi şi insuccese. Să vină cei care 
pot să prezinte un raport bun despre publicaţiile noastre, pentru că 
ei personal apreciază valoarea lor. 

Domnul să ajute pe fiecare să-şi dezvolte în cel mai înalt grad 
talentele ce i-au fost date în grijă. Cei care lucrează pentru cauza 
aceasta nu studiază Sfânta Scriptură aşa cum ar trebui. Dacă ar face 
lucrul acesta, învăţăturile practice ar avea o influenţă pozitivă asupra 
vieţii lor. Oricare ar fi lucrarea pe care o faceţi, scumpi fraţi şi stimate 
surori, faceţi-o ca pentru Domnul; şi faceţi-o cât puteţi mai bine. Nu 
treceţi cu vederea ocaziile de aur prezente şi nu lăsaţi ca viaţa voastră 
să se dovedească a fi un eşec, în timp ce leneviţi,visând la o viaţă 
uşoară, la plăceri şi un succes într-o lucrare pentru care Dumnezeu 
nu v-a pregătit niciodată. Faceţi această lucrare chiar dacă trebuie s-o 
faceţi în mijlocul primejdulor şi greutăților din câmpul misionar; dar, 
vă implor, nu vă plângeţi de greutăţi şi de sacrificiul de sine. Priviţi 
la valdenzi. Vedeţi ce planuri au făcut pentru ca lumina Evangheliei 
să poată lumina în minţile întunecate. Noi n-ar trebui să lucrăm, 
aşteptând să primim răsplata în viaţa aceasta, ci având ochii fixaţi în 
mod neclintit la premiul de la sfârşitul alergării. Este nevoie acum 
de bărbaţi şi femei care sunt tot aşa de credincioşi faţă de datoria lor 
ca şi acul magnetic spre pol, bărbaţi şi femei care vor lucra fără ca 
drumul lor să fie neted şi orice obstacol înlăturat. 

Am descris ce şi cum trebuie să fie colportorii; şi fie ca Dom- 
nul să le deschidă mintea pentru a înţelege acest subiect în toată 
lungimea şi lărgimea lui şi să realizeze faptul că au datoria de a re- 
prezenta caracterul Domnului Hristos prin răbdarea lor, prin curajul 
şi statornicia integrităţii. Să-şi aducă aminte că ei pot să se lepede 
de EI printr-un caracter destrăbălat, slab şi nehotărât. Tineri, dacă 
luaţi aceste principii cu voi în lucrarea de colportaj, veți fi respectaţi; 
şi mulţi vor crede adevărul pe care îl susţineţi, pentru că vă trăiţi 

credinţa, pentru că viaţa voastră de fiecare zi este ca o lumină strălu- 
citoare pusă într-un sfeşnic, care dă lumină pentru toţi cei aflaţi în [407] 
casă. Chiar vrăjmaşii voştri, atâta vreme cât se războiesc împotriva 
învăţăturii voastre, vă vor respecta; şi când aţi câştigat atât de mult, 
cuvintele voastre simple vor avea putere şi vor aduce convingere în 

inimi. 

Sunt şi vor fi întotdeauna multe necazuri legate de Casa de Edi- 
tură din Battle Creek. Instituţiile înfiinţate acolo sunt instrumen- 
tele lui Dumnezeu pentru aducerea la îndeplinire a lucrării Sale pe 
pământ. Pentru acest motiv,Satana este pe teren, punându-și la lucru 
ingeniozitatea pentru a stânjeni şi împiedica. El vine la oameni cu 
ispitele lui legate de aceste instituţii, fie că sunt în poziţii de răspun- 
dere sau fac lucrul cel mai umil, şi dacă este posibil să-i prindă astfel 
în laţ cu născocirile lui, ca să piardă legătura lor cu Dumnezeu, să 
devină confuzi în judecata lor şi să nu mai fie în stare să deosebească 
binele de rău. El ştie că în mod sigur va veni timpul când spiritul care 
a controlat viaţa se va manifesta;şi este bucuros să mărturisească 
împotriva lor, că aceştia nu sunt conlucrători împreună cu Hristos. 

Mulţi dintre aceia care au crescut, ajungând la anii şi statura 
bărbăţiei, sunt deficitari în elemente ce constituie un caracter nobil 
şi bărbătesc. Dumnezeu nu-i consideră bărbaţi. Ei nu sunt vrednici 
de încredere. Unii dintre aceştia sunt legaţi de instituţiile noastre. 
Ei au influenţă; dar ea este periculoasă, pentru că rareori este de 
partea cea dreaptă. În timp ce mărturisesc a fi evlavioşi, exemplul 
lor tinde în mod permanent să încurajeze nelegiuirea. Scepticismul 
este întreţesut în gândurile lor şi exprimat în cuvintele lor, iar pu- 
terile lor sunt folosite pentru pervertirea neprihănirii, adevărului şi 
dreptăţii. Minţile lor sunt controlate de Satana şi el lucrează prin ei 
pentru a demoraliza şi a aduce confuzie. Cu cât sunt mai plăcute 
şi mai atractive manierele lor, cu atât mai bogat sunt înzestrați cu 
talente sclipitoare, cu atât sunt instrumente mai eficiente în mâinile 
vrăjmaşului a toată neprihănirea, pentru a demoraliza pe toţi aceia 
care intră sub influenţa lor. Se va vedea că este o sarcină grea şi 
lipsită de recunoaştere aceea de a ţine acestea spre a deveni o putere 
conducătoare şi a nu aduce la îndeplinire propriile lor planuri pentru 
încurajarea dezordinii şi principiilor imorale dezlânate. 

Tinerii expuşi influenţei lor nu sunt niciodată siguri, decât atunci 
când cei în a căror grijă se găsesc exercită cea mai mare atenţie şi 

chiar ei înşişi au formate principii drepte şi hotărâte. Dar este trist 
că în veacul acesta sunt mulţi tineri care se supun foarte repede 
influenţei lui Satana, dar opun rezistenţă Duhului lui Dumnezeu; şi 
în multe cazuri, obiceiurile rele au devenit aşa de bine fixate, încât 
şi cele mai mari eforturi din partea conducătorilor lor nu vor avea ca 
rezultat modelarea caracterelor lor în direcţia cea bună. 

Aceia care sunt în poziţii de încredere în Casa de Editură au o 
grea răspundere de purtat şi nu sunt potriviţi pentru aceste locuri, 
decât dacă zi după zi câştigă o experienţă creştină mai profundă şi 
mai de încredere. Interesele veşnice ar trebui să aibă prioritate şi 
orice influenţă care îi va ajuta să ducă o viaţă divină trebuie să fie 
binevenită. Bărbaţii cărora Dumnezeu le-a dat sarcina problemelor 
legate de afacerile ce sunt legate de lucrarea Sa trebuie să fie nişte 
oameni spirituali. Ei n-ar trebui să neglijeze participarea la serviciile 
religioase şi nici să considere ca o povară a vorbi adesea unul cu 
altul despre viaţa şi experienţa lor religioasă. Dumnezeu va asculta 
rugăciunile lor; ele vor fi înscrise în cartea Sa de aducere aminte; şi 
EI îi va răsplăti pe cei credincioşi ai Săi şi „voi avea milă de ei, cum 
are milă un om de fiul său, care-i slujeşte“. 

Cei care se află la conducerea lucrării de publicaţii nu trebuie să 
uite că ei sunt un exemplu pentru mulţi; trebuie să fie credincioşi 
în adorarea publică a lui Dumnezeu, exact aşa cum doresc să fie 
toţi lucrătorii din toate departamentele instituţiei, credincioşi şi con- 
ştiincioşi. Dacă ei sunt văzuţi în Casa de rugăciune numai în mod 
ocazional, alţii vor găsi scuze pentru propriile lor neglijenţe. Aceşti 
oameni de afaceri pot vorbi oricând în mod curgător şi inteligent în 
probleme de afaceri, arătând că ei nu şi-au folosit în zadar puterile în 
această direcţie. Ei au pus tact, silinţă şi cunoaştere în lucrul lor; dar 
cât de important este faptul că inima şi mintea sunt instruite pentru 
o slujire credincioasă în lucrarea şi adorarea lui Dumnezeu, pentru 
ca ei să poată fi în stare să arate drumul mântuirii prin Isus Hristos 
într-un limbaj elocvent în simplitatea lui. Ei trebuie să fie oameni 
ai rugăciunii zeloase şi ai sprijinirii nezdruncinate în Dumnezeu; 
oameni care, asemenea lui Avraam, vor porunci casei lor după ei 
şi care vor manifesta un interes special în binele spiritual al tuturor 
acelora care sunt legaţi de această instituţie. 

Aceia care fac pe Isus Hristos primul din toate lucrurile sunt 
vrednici de încredere. Ei nu se vor încrede în ei înşişi şi nici nu 

vor confunda sau amesteca interesele religioase cu afacerile. A în- 
credinţat Dumnezeu oamenilor responsabilităţi sfinte? Atunci El 
îi va face să simtă propria lor slăbiciune şi dependenţa lor de El. 
Nu este sigur ca oamenii să se bazeze pe propria lor înţelegere; de 
aceea, ei trebuie să caute zilnic tărie şi înţelepciune de sus. Dum- 
nezeu trebuie să fie prezent în toate gândurile lor; şi atunci, toate 
vicleşugurile şi şiretenia şarpelui celui vechi nu pot să-l trădeze 
într-o păcătoasă neglijare a datoriei. Ei vor întâmpina împotrivirile 
cu argumentul simplu pe care l-a folosit Domnul Hristos: „Stă scris“ 
sau cu mustrarea: „Înapoia mea, Satano“. 

În avertizarea „vegheaţi şi rugaţi-vă“, Domnul Isus a arătat sin- 
gura cale sigură. Este nevoie de veghere. Inimile noastre sunt în- 
şelătoare; suntem înconjurați de slăbiciunile şi păcatele neamului 
omenesc şi Satana urmăreşte să distrugă. Noi poate că nu veghem, 
dar adversarul nostru nu este niciodată leneş. Cunoscând această 
neobosită vigilenţă, să nu dormim, aşa cum fac alţii, ci „fiţi înţelepţi, 
şi vegheaţi“. Spiritul şi influenţa lumii trebuie să fie înfruntate, dar 
nu trebuie să li se permită să pună stăpânire pe minte şi inimă. 

Omul de afaceri activ, fiind în contact cu lumea, va avea încercări, 
necazuri şi o grijă neliniştită. El va afla că există tendinţa de a lăsa 
ca gândurile şi planurile lumeşti să ia conducerea şi că se cere efort 
şi o disciplină a minţii şi a sufletului pentru a menţine un spirit de 
devoțiune. 

Dar harul divin aşteaptă să fie cerut şi marea sa nevoie este 
argumentul puternic ce va avea întâietate înaintea lui Dumnezeu. 
Pentru aceşti oameni, Domnul Isus a luat măsuri speciale. El îi invită: 
„Veniţi la Mine toţi cei trudiţi şi împovăraţi şi Eu vă voi da odihnă. 
Luaţi jugul Meu asupra voastră şi învăţaţi de la Mine, căci Eu sunt 
blând şi smerit cu inima; Şi veţi găsi odihnă pentru sufletele voastre. 
Căci jugul Meu este bun şi sarcina Mea este uşoară“. Aceia care au 
comuniune cu Dumnezeu au o continuă odihnă şi pace. Atunci de 
ce mergem singuri, desconsiderând compania Sa? De ce nu-L luăm 
cu noi în toate comitetele noastre? De ce nu venim la El cu toate 
nedumeririle noastre şi să punem la probă tăria făgăduinţelor Lui? 

Duhul Sfânt iluminează întunericul nostru, informează necunoaş- 
terea noastră şi ne înţelege şi ne ajută în multiplele noastre nevoi. 
Dar mintea trebuie să urmeze continuu pe Dumnezeu. Dacă se în- 
găduie ca răceala şi spiritul lumesc să pătrundă înăuntru, atunci nu 

vom avea nici inimă ca să ne rugăm, nici curajul de a privi în sus 
la El, care este izvorul tăriei şi al înţelepciunii. Atunci, rugaţi-vă 
neîncetat, scumpi fraţi şi surori, înălţând mâini sfinte, fără mânie 
şi îndoială. Înălţaţi cererile voastre la tronul harului şi sprijiniţi-vă 
pe Dumnezeu oră de oră şi clipă de clipă. Faptul de a fi în slujba 
Domnului Hristos reglementează toate relaţiile noastre cu ceilalți 
oameni şi vă face viaţa roditoare, plină de fapte bune. 

Să nu-şi închipuie nimeni că egoismul, aprecierea şi satisfacerea 
plăcerilor sunt compatibile cu spiritul lui Hristos. Asupra fiecărei 
femei sau fiecărui bărbat convertit stă o responsabilitate pe care nu 
putem s-o preţuim în mod drept. Lozincile şi căile lumii n-ar trebui 
adoptate de către fiii şi fiicele Împăratului ceresc. „Prea iubiţilor, 
acum suntem copii ai lui Dumnezeu. Şi ce vom fi nu s-a arătat încă. 
Dar ştim că atunci când Se va arăta El, vom fi ca El; pentru că ÎI vom 
vedea aşa cum este. Oricine are nădejdea aceasta în EI, se curăţeşte, 
după cum El este curat.“ Dar lumea nu ne cunoaşte, pentru că nu 
L-a cunoscut nici pe Hristos, Domnul nostru. 

În birourile Review sunt necesari directori comerciali care să 
reprezinte în mod corect pe Domnul Isus şi planul de mântuire. Dum- 
nezeu este nemulţumit atunci când ei îşi folosesc toate puterile în 
acţiuni omeneşti sau chiar în afaceri legate de lucrarea de publicaţii 
şi nu fac nimic pentru întărirea bisericii Sale, pentru zidirea Împără- 
tiei Sale. A lucra pentru Dumnezeu şi pentru mântuirea sufletelor 
este cea mai înaltă şi cea mai nobilă chemare pe care au avut-o sau o 
pot avea vreodată oamenii. Pierderea sau câştigul în această lucrare 
este de mare importanţă. Căci rezultatele nu se sfârşesc cu această 
viață şi merg până în veşnicii. 

Fraţilor, indiferent de lucrarea în care vă angajaţi, indiferent de 
departamentul lucrării în care vă este dat să lucraţi, aduceţi cu voi 
religia voastră. Dumnezeu şi cerul nu trebuie excluşi din experienţa 
şi munca vieţii. Lucrătorii din această branşă a lui Dumnezeu trebuie 
să aibă grijă să nu devină oameni unilaterali, lăsând ca în caracterele 
lor să apară numai elementele lumești. În trecut, au avut loc eşecuri 
categorice din partea oamenilor legaţi de Casa de Editură. Ei n-au 
fost oameni spirituali; influenţa lor n-a tins să ducă spre Canaanul 
ceresc, ci înapoi, spre Egipt. 

Fratele P. a fost binecuvântat cu capacităţi care, dacă ar fi fost 
consacrate lui Dumnezeu, l-ar fi ajutat să facă mult bine. El are o 


[411] 


[412] 


396 Mărturii pentru comunitate vol.5 


minte ascuţită. Înţelege teoria adevărului şi cerinţele Legii lui Dum- 
nezeu; dar n-a învăţat în şcoala lui Hristos blândeţea şi smerenia care 
îl puteau face un om sigur, pentru a sta într-o poziţie de încredere. El 
a fost cântărit în balanţa sanctuarului şi găsit cu lipsă. A avut mare 
lumină de avertizări şi mustrări; dar nu le-a dat atenţie; n-a văzut 
nici chiar necesitatea schimbării modului său de a acţiona. Exemplul 
său înaintea acelora care lucrau la editură n-a fost în armonie cu 
mărturisirea sa de credinţă. El n-a manifestat un scop stabil; a fost 
un om copilăros şi influenţa lui a avut tendinţa de a îndepărta de 
Hristos spre conformare cu lumea. 

Crucea Domnului Hristos a fost prezentată fratelui P.; dar el s-a 
îndepărtat de la ea, căci implică mai degrabă ruşine şi reproş decât 
onoarea şi laudele lumii. Din nou şi din nou, Domnul Isus a adresat 
chemarea: Luaţi crucea şi urmaţi-Mi, astfel veţi fi ucenicii Mei. Dar 
alte voci chemau în direcţia mândriei şi ambiţiei lumești; şi el a 
ascultat de aceste voci pentru că sunetul lor este mult mai plăcut 
inimii fireşti. El s-a întors de la Isus, a divorţat de Dumnezeu şi a 
îmbrăţişat lumea. A fost chemat să-L reprezinte pe Hristos şi să fie o 
lumină strălucitoare în lume, dar a trădat datoria sa sfântă. Lumea s-a 
interpus între sufletul său şi Isus şi el a avut o experienţă lumească, 
când, de fapt, ar fi trebuit să câştige o experienţă de un caracter 
cu totul opus. El a fost în mod categoric lumesc în gusturile şi 
părerile sale şi, în consecinţă, nu a fost în stare să înţeleagă lucrurile 
spirituale. 

Succesul fratelui P. în lucrarea de slujire şi, de asemenea, în 
poziţia sa de încredere în departamentul publicaţii depinde de carac- 
terul pe care îl va avea. Eforturi chinuitoare şi perseverente au fost 
necesare pentru ca prin venirile şi plecările în faţa conlucrătorilor 
săi să nu fie dat nici un exemplu rău. Planul pe care el ar fi trebuit 
să-l adopte, mersul acţiunilor pe care el ar fi trebuit să-l urmeze sunt 
clar arătate în Cuvântul lui Dumnezeu. Dacă el ar fi dat ascultare 
acelui cuvânt, ar fi fost lumină pe cărarea sa, călăuzindu-i picioarele 
lipsite de experienţă pe un drum sigur. Mărturiile Duhului lui Dum- 
nezeu i-au fost trimise mereu şi mereu, arătându-i unde s-a abătut 
de la drumul dat celor răscumpăraţi ai Domnului, avertizându-l şi 
implorându-l să schimbe cursul umblării lui. Dar propriile lui căi 
au părut drepte în ochii săi; şi el şi-a urmat înclinațiile şi n-a dat 
ascultare luminii ce i-a fost dată. El nu a fost un sfătuitor sigur. N-a 

fost un om sigur, pentru că ducea oile în rătăcire. A rostit predici 
excelente; dar, în afara amvonului, el nu aplică principiile pe care le 
predică. O astfel de lucrare este o ofensă la adresa lui Dumnezeu. 

Unirea fratelui P. cu lumea s-a dovedit a fi o cursă pentru el şi 
pentru alţii. O, cât de mulţi s-au poticnit de asemenea vieţi ca aceasta! 
Ei au impresia că atunci când au făcut primii paşi spre convertire 
— pocăință, credinţă şi botez — este tot ceea ce se cere de la ei. 
Dar aceasta este o greşeală fatală. Lupta grea pentru cucerirea eului, 
pentru sfințire şi cer, este lupta unei vieţi întregi. Nu există nici o 
scutire în acest război; efortul trebuie să fie continuu şi perseverent. 
Integritatea creştină trebuie să fie căutată cu o energie de neîmpăcat 
şi menţinută cu stabilitatea hotărâtă a scopului. 

O adevărată experienţă creştină se desfăşoară şi se intensifică. 
Un progres continuu, o creştere a cunoștinței şi puterii în Cuvântul 
lui Dumnezeu este rezultatul natural al unei legături vitale cu Dum- 
nezeu. Lumina iubirii divine va creşte în strălucire până la miezul 
zilei. A fost privilegiul fratelui P. de a avea o astfel de experienţă ca 
aceasta; dar el n-a avut uleiul harului în vas şi lumina lui s-a întune- 
cat din ce în ce mai mult. Dacă nu face cât mai curând o schimbare 
hotărâtă, el se va afla acolo unde nici o avertizare sau implorare nu 
va mai ajunge vreodată la el. Lumina lui se va stinge în întuneric şi 
el va fi lăsat în disperare. 


Importanţa economiei 


Fratele R. este foarte priceput în a face comerţ pentru unele 
ramuri ale lucrării, ceea ce îl va face în stare să servească în mod 
acceptabil Casa de Editură; dar el nu s-a educat şi disciplinat pe 
sine pentru a fi un director eficient. Sub administraţia sa au avut 
loc neglijări grave; a fost dezordine şi dezorganizare,care va trebui 
să fie imediat corectate. Sunt multe lucruri mici legate de lucrarea 
sa care n-au primit atenţia cuvenită şi, în consecinţă, sunt pierderi. 
Pierderile şi risipa sunt îngăduinţe ce ar trebui evitate. 

Am trecut prin întreprindere şi mi-a fost arătat cum privesc înge- 
rii lui Dumnezeu asupra lucrării făcute în diferitele compartimente. 
În unele, starea de lucruri este mai bună decât în altele; dar în toate 
sunt nereguli ce trebuie să fie remediate. Pierderi, pierderi, sunt vă- 
zute în multe departamente. Modul nepăsător, indiferent, al lucrării 

are ca rezultat pierderi pentru întreprindere, şi aceasta este o ofensă 
la adresa lui Dumnezeu. Este trist că trebuie să fie astfel. Isus ne-a 
dat lecţii de economie: „Strângeţi firimiturile“, spune EI, „ca să nu 
se piardă nimic“. Ar fi fost mai bine să nu-şi fi asumat atât de multe 
şi largi iniţiative, dacă prin acestea au fost lăsate deoparte atât de 
multe probleme mici; pentru că lucrurile mici sunt ca şuruburile mici 
care ţin maşina să nu se desfacă în bucăţi. Cuvântul lui Dumnezeu 
explică datoria; el dă regula unei slujiri credincioase: „Cine este 
credincios în cele mai mici lucruri, este credincios şi în cele mari; 
şi cine este nedrept în cele mai mici lucruri, este nedrept şi în cele 
mari“. 

Mi-a fost arătat că, pe lângă ajutorul existent acum în între- 
prindere, oameni competenţi ar trebui să fie angajaţi să asiste în 
administrarea diferitelor departamente ale lucrării. Ar trebui să fie 
angajaţi oameni care au experienţă în afaceri şi care sunt administra- 
tori înţelepţi. Ar fi fost mai bine ca mai demult, cu ani în urmă, să fi 
fost angajaţi oameni care erau administratori conştiincioşi — oameni 
care să fi învăţat conştiinciozitatea, promptitudinea şi economia — 
chiar dacă ar fi fost necesar să fie plătite salarii duble maiştrilor de 
echipe. Fratele R. este deficitar la acest capitol; el nu are o metodă 
fericită de a îndrepta relele. Se angajează să facă acest lucru, dar 
foarte multe lucruri care ar trebui să fie imediat schimbate sunt cu 
totul neglijate. Casei de editură i-a lipsit un economist, un om de 
afaceri conştiincios. Se pierde de trei ori mai mult aşa, decât dacă 
s-ar fi cerut să se plătească cel mai talentat şi cel mai experimentat 
om pentru această lucrare. 

Se pierde foarte mult prin lipsa unei persoane competente, un om 
eficient, capabil şi practic, pentru a supraveghea diferitele secţii ale 
editurii. Este nevoie de un tipograf practic, care să recunoască fiecare 
fază de lucru. Sunt unii care înţeleg tipăritul, dar care nu sunt buni 
conducători. Alţii fac tot ce pot mai bine, totuşi sunt fără experienţă 
şi nu înţeleg lucrarea de tipărire. Ideile lor sunt adesea înguste. Ei 
nu ştiu cum să facă faţă cerinţelor lucrării; şi, ca o consecinţă, nu 
sunt în stare să socotească avantajele şi dezavantajele dezvoltării 
lucrării lor. Ei sunt, de asemenea, predispuşi să judece greşit, să 
facă socoteli greşite şi să aprecieze incorect. Au avut loc pierderi 
ca urmare a faptului că nu s-a apreciat cum se cuvine şi nu s-au 
folosit ocaziile de a împinge înainte lucrarea de publicaţii. Într- 

o instituţie ca aceasta, se pot pierde mii de dolari prin calculele 
făcute de persoane incompetente. Fratele P. are capacitatea, în unele 
privinţe, să înţeleagă şi să preţuiască aşa cum se cuvine interesele 
lucrării de publicaţii, dar influenţa lui a adus pagube instituţiei. 

Trebuie să fie cineva să vadă că tinerii, atunci când intră în 
instituţie să înveţe meserie, au o atenţie smerită şi promptă. Pentru 
această lucrare trebuie să fie angajat un om care este capabil să-i 
înveţe pe alţii, să fie răbdător, bun şi cu putere de discernământ. 
Dacă un singur om nu este suficient pentru această lucrare, să mai fie 
angajaţi şi alţii. Dacă ea este făcută cu credincioşie, ar scuti instituţia 
de salariul a trei oameni. Aceşti tineri îşi formează obiceiuri care 
vor influenţa întreaga lor experienţă. Ei sunt într-o şcoală; şi dacă nu 
sunt lăsaţi să-şi adune cunoştinţele cum pot mai bine, defecte vizibile 
vor fi văzute în toată viaţa lor. Baza conştiinciozităţii, a cinstei şi 
integrităţii trebuie să fie pusă în tineri. Formarea unor obiceiuri 
corecte la tineri este de cea mai mare importanţă. Dacă, în loc de 
a fi instruiți să asculte de legi şi rânduieli, să-şi formeze obiceiul 
punctualităţii, al conştiinciozităţii, curăţiei, ordinii şi economiei, li 
se îngăduie să-şi formeze obiceiuri dezordonate, stricate, ei vor fi 
predispuşi să menţină aceste obiceiuri rele toată viaţa. Ei pot avea 
talente pentru a face ca lucrarea lor să aibă succes, dar trebuie să 
fie învăţaţi importanţa faptului de a folosi cum se cuvine puterile. 
Ei trebuie să fie, de asemenea, învăţaţi să fie economi, să strângă 
firimiturile, ca nimic să nu se piardă. 

Bărbaţii în poziţii de răspundere nu trebuie să ia asupra lor mai 
mult decât pot face cu congştiinciozitate, cu promptitudine şi bine; 
căci dacă vor avea tineri în subordinea lor pentru a le forma obiceiuri 
bune, ei trebuie să fie un bun exemplu. O mare răspundere zace 
asupra acestor oameni din conducere în ceea ce priveşte modelarea 
caracterului. Prin principiile lor şi prin modul lor de a lucra, dau 
exemplu celor tineri. Ei pot considera că, prin instruirea pe care o 
fac atât cu privire la lucrul lor, cât şi în ceea ce priveşte educaţia lor 
religioasă, îi ajută pe aceşti tineri să-şi formeze caracterul. Cuvântul 
de ordine este progresul. Tinerii trebuie să fie învăţaţi să ţintească 
spre perfecţiune în toate ramurile lucrării pe care o fac. Dacă sunt 
persoane în fruntea oricărui birou sau oricărei secţii care nu sunt 
sârguincioşi în folosirea timpului lor şi neatenţi la influenţa lor, ei 
vor modela pe alţii în acelaşi fel. Dacă aceştia nu se schimbă după ce 

au fost mustraţi, atunci să fie concediaţi şi să se aducă persoane mai 
competente, chiar dacă este necesar să încercăm acest lucru mereu şi 
mereu. Lucrătorii trebuie să fie mult mai eficienţi şi mai credincioşi 
decât sunt în prezent. 

Prima impresie, prima disciplinare a acestor tineri lucrători tre- 
buie să fie de o calitate înaltă, căci caracterele lor se modelează 
pentru timp şi veşnicie. Cei care răspund de aceştia să nu uite că 
au o mare şi solemnă responsabilitate. Ei trebuie să modeleze lutul 
cât este moale, mai înainte de a se întări şi a deveni insensibil la 
modelare; fie ca ei să instruiască „copăcelul“ mai înainte să devină 
un stejar strâmb, noduros şi cu ramurile încâlcite; fie ca ei să direc- 
ționeze cursul râuleţului mai înainte să devină un râu umflat de ape. 
Dacă sunt lăsaţi să aleagă propria lor pensiune şi pe tovarășii lor, unii 
vor alege ceea ce este bun, iar alţii vor alege tovărăşii nepotrivite. 
Dacă elementul religios nu este implicat în educaţia lor, ei vor fi cu 
uşurinţă supuşi ispitei, iar caracterele lor vor fi predispuse să devină 
strâmte şi unilaterale. Tânărul care dă pe faţă respect pentru lucrurile 
sfinte învaţă aceste lecţii în familie, mai înainte ca lumea să-şi pună 
amprenta asupra sufletului — imaginea păcatului, a înşelăciunii şi 
necinstei. Iubirea lui Dumnezeu se învaţă la altarul familial al tatălui 
şi al mamei chiar din copilărie. 

Lipsa unei influenţe religioase este cu tristeţe simțită în instituţie; 
ar trebui să fie o mai mare evlavie, mai multă spiritualitate, mai multă 
religie practică. Lucrarea omenească făcută aici de către bărbaţi şi 
femei temători de Dumnezeu ar trebui să fie însoţită de cele mai bune 
rezultate. Comportarea fratelui R. nu este plăcută lui Dumnezeu. 
Un om în poziţia sa ar trebui să fie evlavios; el ar trebui să fie 
printre primii în probleme religioase. Singura lui siguranţă este în 
menţinerea unei legături, unei comuniuni vii cu Dumnezeu, simțind 
dependenţa lui de El. Fără aceasta, el nu va îndreptăţi poziţia sa şi 
nici nu va exercita o bună influenţă în întreprindere şi asupra acelora 
cu care îl aduc în contact afacerile lui. 

Am văzut, de asemenea, că trebuie să fie o cercetare amănunţită 
a modului de comportare în întreprindere, atât cu fraţii, cât şi cu cei 
necredincioşi. Bunăvoinţa, cinstea, adevărul şi pacea sunt roadele 
ce ar trebui să fie văzute acolo. Motivele şi acţiunile ar trebui să 
fie examinate îndeaproape şi comparate cu Legea lui Dumnezeu; 
căci această Lege este singura Lege infailibilă prin care putem regle- 

menta comportarea, singurul cod de onoare pe care ne putem baza 
în relațiile dintre om şi om. 


Unitatea lucrării 


Domnul doreşte să existe unitate printre cei care conduc lucrarea 
lui Dumnezeu în diferite părţi ale câmpului. Cei care conduc lucrarea 
Sa pe Coasta Pacificului şi cei care sunt angajaţi în lucrarea Sa pe 
partea de răsărit a câmpului Rocky Mountains trebuie să aibă acelaşi 
gând şi să judece la fel — o inimă, în planuri şi în acţiuni. El nu vrea 
ca vreunul din aceste întreprinderi să gândească că este o virtute 
să fie diferit de fraţii lui de la cealaltă Casă de editură. Ar trebui 
să fie un schimb de păreri, un schimb de planuri şi idei între ele; 
şi dacă se sugerează aducerea unor îmbunătăţiri de către oricare 
din aceste Case de Editură, administratorii, lucrătorii să analizeze 
propunerea şi să adopte îmbunătăţiri ale planurilor şi metodelor de 
lucru. În ambele Case de Editură sunt foarte multe îmbunătăţiri de 
făcut şi directorii, conducătorii au mult de învăţat. Şi lecţia care 
îşi va lăsa cel mai hotărât amprenta asupra dezvoltării lucrării este 
aceea de a învăţa mai puţin din propria lor pricepere şi mai mult 
din blândeţea şi smerenia Domnului Hristos. Fie ca nici unul din 
cele două întreprinderi să nu fie egoist, aşa cum n-a fost Domnul 
Hristos, încât să menţină planurile lui de a avea, spre mulţumirea 
lor, indiferent de consecinţe. 

Cei care sunt legaţi de instituţia noastră de publicaţii din Battle 
Creek nu sunt ceea ce ar trebui să fie, nici ceea ce puteau să fie. Ei 
gândesc că gusturile, obiceiurile şi părerile lor sunt corecte. Sunt 
într-o continuă primejdie de a deveni înguşti în ideile lor şi geloşi pe 
Editura Pacific Press şi să stea în poziţia de a critica şi a avea simţă- 
minte de superioritate. Acestui simţământ 1 s-a permis să crească, să 
mânjească şi să stânjenească propriile lor interese şi, de asemenea, 
interesele lucrării de pe coasta Pacificului; toate acestea pentru că 
sentimente egoiste au controlat şi au împiedicat un discernământ 
clar cu privire la ceea ce este spre binele lor şi pentru înaintarea 
şi dezvoltarea cauzei lui Dumnezeu. Acest simţământ de separare 
este contrar spiritului Domnului Hristos. Lui Dumnezeu Îi displace 
acest lucru; El doreşte ca fiecare fărâmă din acest spirit să fie biruită. 
Cauza lui Dumnezeu este una; via Domnului este un singur câmp 

mare, cu slujitori ai lui Dumnezeu angajaţi în diferite părți şi ramuri 
ale lucrării. Nu trebuie să fie nici un alt scop decât acela de a lucra 
în mod dezinteresat pentru a-i avertiza pe cei nepăsători şi a-i salva 
pe cei pierduţi. 

Oamenii care sunt legaţi de lucrarea lui Dumnezeu în Casele de 
Editură, sanatoriu şi colegiu pot fi consideraţi a fi oameni siguri de 
încredere numai dacă asimilează caracterul Domnului Hristos. Dar 
mulţi au moştenit trăsături de caracter care nu reprezintă în nici un 
fel Modelul divin. Sunt mulţi aceia care au unele defecte de caracter 
moştenite prin naştere şi pe care nu le-au biruit, ci le-au cultivat ca şi 
când ar fi fost aur curat şi le-au adus în experienţa lor religioasă. În 
multe cazuri, aceste trăsături de caracter sunt menținute toată viaţa. 
Pentru un timp,s-ar putea ca nici un rău deosebit să nu se vadă ca 
rezultat al acestora; dar aluatul este la lucru, şi când apare o ocazie 
favorabilă, răul se manifestă. 

Unii dintre aceşti oameni cu diformităţi însemnate de caracter 
au păreri puternice, hotărâte, pe care nu le părăsesc atunci când le 
cere exemplul Domnului Hristos de a renunţa în favoarea altora, a 
căror iubire pentru cauza adevărului este tot atât de profundă ca şi 
a lor. Astfel de persoane au nevoie să cultive trăsături de caracter 
opuse şi să înveţe să preţuiască pe alţii mai presus de ei înşişi. Când 
aceştia vin în legătură cu o importantă întreprindere, unde urmează 
să se aducă la îndeplinire planuri mari, ei trebuie să fie foarte atenţi 
ca nu cumva propriile lor idei şi trăsături specifice de caracter să 
aibă o influenţă nefavorabilă asupra dezvoltării ei. Domnul a văzut 
primejdia care ar rezulta din controlul pe care îl exercită hotărârile 
şi planurile unui singur om şi în Cuvântul Său inspirat noi suntem 
chemaţi să ne supunem unii altora şi să preţuim pe alţii mai presus de 
noi înşine. Când trebuie să fie făcute planuri ce vor afecta lucrarea lui 
Dumnezeu, ele trebuie să fie aduse înaintea comitetului compus din 
oameni aleşi şi cu experienţă; căci armonia efortului este esenţială 
în toate aceste întreprinderi. 

Oameni cu temperamente diferite şi caractere defectuoase pot 
vedea greşeli la alţii, dar se pare că nu cunosc propriile lor rătăciri; şi 
dacă sunt lăsaţi să-şi aducă la îndeplinire planurile fără să se consulte 
cu alţii, ei ar putea face greşeli amare. Ideile lor trebuie să devină 
mai largi. În firea omenească obişnuită există egoism şi ambiţie, 
ce mânjesc lucrarea lui Dumnezeu. Interesele egoiste trebuie să fie 

părăsite. Nu trebuie să fie nici o dorinţă de a fi primul, nici o atitudine 
de distanţare de lucrătorii lui Dumnezeu, vorbind şi scriind într-o 
manieră bigotă şi care n-a fost supusă în umilinţă comitetului, pentru 
o cercetare critică şi cu rugăciune. 

Lumea viitoare este foarte aproape, cu deznodămintele ei ne- 
stricăcioase şi solemne — aşa de aproape, şi este o aşa de mare 
lucrare de făcut, aşa de multe şi importante decizii de luat; şi totuşi, 
în comitetele noastre, opinii preconcepute, idei şi planuri egoiste, 
trăsături rele de caracter primite prin naştere sunt târâte după voi şi li 
se îngăduie să aibă influenţă. Trebuie să aveţi totdeauna simţământul 
că este păcat să te mişti din impuls. Nu trebuie să abuzaţi de puterea 
voastră, folosind-o pentru a aduce la îndeplinire scopurile voastre, 
indiferent de consecinţa asupra altora, numai pentru faptul că sunteţi 
într-o poziţie care face posibil acest lucru; ci voi trebuie să folosiţi 
puterea ce v-a fost dată ca o răspundere solemnă, amintindu-vă de 
faptul că sunteţi slujitori ai Dumnezeului Celui Prea Înalt şi că vă 
veţi întâlni în ziua judecății cu orice hotărâre pe care o luaţi. Dacă 
acţiunile voastre sunt neegoiste şi pentru slava lui Dumnezeu, ele 
vor suporta atunci încercarea cea grea. Ambiţia înseamnă moarte 
spirituală, geniul greşeşte, lenevia indolentă este criminală; dar viaţa 
în care fiecare principiu drept este respectat va avea succes. 

Mulţi din comitetul vostru nu poartă amprenta cerului. Voi nu 
veniţi la ei ca la nişte oameni care au fost şi sunt în comuniune cu 
Dumnezeu şi care au gândul Său şi iubirea plină de înţelegere şi 
compătimire, ci la nişte oameni cu hotărârea categorică de a aduce 
la îndeplinire planurile voastre,pe care să le rezolve aşa cum gândiţi 
voi. În fiecare departament al lucrării este esenţial să ai gândul şi 
spiritul lui Hristos. Voi sunteţi lucrătorii lui Hristos; şi trebuie să 
daţi pe faţă amabilitate şi bun simţ, altfel nu Îl puteţi reprezenta pe 
Hristos. 

Toţi aceia care sunt angajaţi în instituţiile noastre ar trebui să-şi 
dea seama că ei vor fi o binecuvântare sau un blestem. Dacă ei vor fi 
o binecuvântare, trebuie să-şi reînnoiască zilnic tăria lor spirituală; 
trebuie să fie părtaşi la natura divină, scăpând de stricăciunea care 
este în lume prin pofte. 

Printre grijile vieții active, uneori este dificil să desluşim propriile 
noastre motive, dar se fac zilnic progrese fie spre bine, fie spre rău. 
Fie că ne place, fie că nu, o înălţare a simţămintelor personale va 

ajunge să ne controleze acţiunile; lucrurile simţuri-lor vor ajunge să 
ne întunece viziunea. Mi-a fost arătat că Isus ne iubeşte; dar El este 
întristat atunci când vede o astfel de lipsă de discernământ înţelept, 
de adaptabilitate la lucrare şi de înţelepciune de a ajunge la inima 
oamenilor şi de a intra în sentimentele altora. În timp ce trebuie să 
ne păzim împotriva primejdiei constante de a lua aminte la vrăjmaşii 
Domnului Hristos şi a ajunge să fim corupți de ei, trebuie să avem 
grijă să nu ne înstrăinăm, să nu ne ţinem departe de aceia pe care 
Domnul îi consideră ca fiind ai Lui. „Ori de câte ori aţi făcut aceste 
lucruri unuia dintre aceşti foarte neînsemnaţi fraţi ai Mei, spune 
EI, Mie Mi le-aţi făcut.“ Dacă cu hotărâre zeloasă, plină de iubire, 
folosim orice ocazie pentru a ajuta şi a pune pe picioare pe aceia care 
s-au poticnit şi au căzut, atunci n-am trăit în zadar. Comportarea 
noastră nu trebuie să fie aspră, autoritară şi dictatorială, ci viaţa 
noastră trebuie parfumată cu farmecul ascuns al Domnului Hristos. 

Tatăl nostru ceresc cere de la slujitorii Săi în măsura în care El 
le-a încredinţat, şi cerinţele Lui sunt înțelepte şi drepte. El nu va 
accepta de la noi mai puţin decât cere; toate cererile Lui îndreptăţite 
trebuie să fie pe deplin împlinite sau, de nu, ele vor da mărturie 
împotriva noastră că am fost cântăriţi şi găsiți cu lipsă. Dar Domnul 
Isus urmăreşte eforturile noastre cu cel mai profund interes. El ştie că 
oameni cu toate slăbiciunile naturii umane fac lucrarea Lui şi notează 
căderile şi descurajările cu cea mai delicată milă. Dar eşecurile şi 
defectele pot fi mult mai puţine decât sunt. Dacă ne vom mişca în 
armonie cu cerul, îngerii slujitori vor lucra cu noi şi vor încununa cu 
succes eforturile noastre. 

Aceasta este marea zi a pregătirii şi lucrarea solemnă ce are 
loc în sanctuarul de sus trebuie să fie păstrată vie înaintea minţilor 
celor angajaţi în diferitele voastre instituţii. Interesul pentru afaceri 
nu trebuie să fie lăsat să absoarbă în aşa grad mintea,încât lucrarea 
adusă la îndeplinire în ceruri şi care priveşte pe fiecare om să fie 
luată în mod uşuratic. Scenele solemne ale judecății, marea zi a 
ispăşirii ar trebui să fie păstrate înaintea poporului şi imprimate în 
conştiinţa lor în mod serios şi cu putere. Subiectul sanctuarului ne 
va da păreri corecte asupra importanţei lucrării pentru acest timp. O 
apreciere cuvenită a lui va duce pe lucrătorii din Casele de editură să 
manifeste o mai mare energie şi zel, pentru a face ca lucrarea să aibă 
succes. Nimeni nu trebuie să devină nepăsător şi orb faţă de nevoile 


Lucrarea de publicaţii 405 


cauzei lui Dumnezeu şi primejdiile care însoțesc fiecare suflet; dar 
fiecare trebuie să caute să fie un canal de lumină. 

În toate instituţiile noastre există prea mult eu, prea mult egoism 
şi mult prea puţin din Hristos. Toți ochii trebuie să se îndrepte spre 
Răscumpărătorul nostru, toate caracterele trebuie să devină aseme- 
nea caracterului Său. El este Modelul pe care trebuie să-l copiem, 
dacă vrem să avem o minte echilibrată şi caractere armonioase. Viaţa 
Lui a fost ca grădina Domnului în care creşte orice copac care este 
plăcut la privit şi bun la mâncat. În timp ce cuprinde în sufletul Său 
toate trăsăturile plăcute de caracter, sensibilitatea Lui, amabilitatea şi 
iubirea Lui L-au adus într-o apropiată simpatie cu neamul omenesc. 
El era Creatorul tuturor lucrurilor, susținând lumile prin puterea Sa 
infinită. Îngerii erau gata să-I aducă închinare şi să asculte de voia 
Lui. Cu toate acestea,El poate asculta gânguritul pruncului, primind 
lauda buzelor lui. El i-a luat pe copilaşi în braţele Sale şi i-a strâns 
la inima Lui mare şi iubitoare. Ei se simțeau bine acasă, în prezenţa 
Lui, şi şovăiau să părăsească braţele Sale. El n-a privit la dezamăgi- 
rile şi nenorocirile neamului omenesc ca fiind numai nişte fleacuri, 
ci inima Sa a fost totdeauna sensibilă la suferinţele acelora pe care a 
venit să-i salveze. 

Lumea a pierdut modelul originar al bunătăţii şi s-a scufundat în 
apostazie generală şi corupţie morală; viaţa lui Isus a fost o viaţă de 
eforturi obositoare şi lepădare de sine pentru a-l aduce pe om înapoi 
la starea de la început, umplându-l cu duhul bunăvoinţei divine şi al 
iubirii neegoiste. În timp ce era în lume, El nu era din lume. Pentru 
El era un chin continuu să fie adus mereu în legătură cu vrăjmaşul, 
cu depravarea şi necurăţia pe care Satana le-a adus în lume; dar El 
a avut o lucrare de făcut, aceea de a-i aduce pe oameni în armonie 
cu planul divin şi pământul în legătură cu cerul şi n-a socotit nici 
un sacrificiu ca fiind prea mare pentru împlinirea acestui obiectiv. 
EI „a fost ispitit în toate lucrurile ca şi noi, dar fără păcat“. Satana 
a stat gata să-L asalteze la fiecare pas, aruncând asupra Lui cele 
mai furioase ispite, şi cu toate acestea, „EI n-a făcut păcat şi în 
gura Lui nu s-a găsit vicleşug“. „EI... a fost ispitit în ceea cea 
suferit“, a suferit în raport cu perfecțiunea sfinţeniei Sale. Dar prinţul 
întunericului n-a găsit nimic în EI; nici un singur gând sau sentiment 
n-a răspuns ispitei. 

Învățătura Sa cădea ca ploaia; Vorbirea Sa picura ca roua. În 
caracterul Domnului Hristos erau împletite o aşa măreție, pe care 
Dumnezeu n-a desfăşurat-o niciodată mai înainte în faţa omului că- 
zut, şi o aşa blândeţe, cum omul n-a dat niciodată pe faţă. Niciodată 
mai înainte n-a umblat printre oameni cineva aşa de nobil, aşa de cu- 
rat, aşa de binevoitor, atât de conştient de natura Sa divină; şi totuşi 
aşa de simplu, aşa de plin de planuri şi dorinţe de a face bine ome- 
nirii. În timp ce avea scârbă de păcat, El plângea plin de împreună 
simţire cu cel păcătos. El nu Şi-a plăcut Sieşi. Maiestatea Cerului 
S-a îmbrăcat în natura neamului omenesc. Acesta este caracterul 
Domnului Hristos. Păşim noi în urma paşilor Săi? O, Mântuitorul 
meu, cât de puţin Te reprezintă cei ce mărturisesc că sunt urmaşii 
Tăi! 

Cei angajaţi în diferitele noastre instituţii — Case de editură, 
şcoli, instituţii medicale — ar trebui să aibă o legătură vie cu Dumne- 
zeu. În mod deosebit, este foarte important ca aceia care deţin slujba 
de manageri ai acestor mari ramuri ale lucrării să fie oameni care fac 
din Împărăţia lui Dumnezeu şi neprihănirea Sa prima preocupare. 
Ei nu sunt potriviţi pentru aceste poziţii de încredere, decât dacă 
primesc sfatul lui Dumnezeu şi aduc roade spre slava Sa. Ei trebuie 
să urmeze un curs al vieţii care să-L onoreze pe Creatorul lor, să-i 
înnobileze şi să fie o binecuvântare pentru aproapele lor. Toţi au 
trăsături naturale de caracter care trebuie cultivate sau înăbuşite, în 
măsura în care vor ajuta sau împiedica obţinerea unei creşteri în har, 
a unei profunde experienţe religioase. 

Aceia care sunt angajaţi în lucrarea lui Dumnezeu nu pot să 
slujească în mod acceptabil cauza Sa decât dacă folosesc cât se 
poate mai bine privilegiile religioase de care se bucură. Noi suntem 
ca nişte pomi sădiţi în grădina Domnului; şi El vine la noi căutând 
roadele pe care are dreptul să le aştepte. Ochii Lui sunt asupra 
fiecăruia dintre noi; El ne citeşte inimile şi ne înţelege viaţa. Aceasta 
este o cercetare solemnă, căci are ca obiect datoria şi destinul; şi 
cu ce interes este ea condusă! De aceea, fiecare dintre cei cărora 
li s-au încredinţat răspunderi sfinte să se întrebe: „Cum stau eu în 
faţa ochiului cercetător al lui Dumnezeu? Este inima mea curată de 
orice întinăciune? Sau curtea templului Său este aşa de pângărită, 
aşa de plină de vânzători şi cumpărători, încât Domnul Isus nu mai 
are loc?“ Larma afacerilor, dacă continuă, va usca spiritualitatea şi 
va lăsa spiritul fără Hristos. Deşi ei pot să mărturisească adevărul, 
totuşi, dacă oamenii trăiesc zi de zi fără o legătură vie cu Dumnezeu, 
vor fi duşi să facă lucruri ciudate; se vor lua hotărâri care nu sunt 
în armonie cu voia lui Dumnezeu. Nu există nici o siguranţă pentru 
fraţii noştri conducători, dacă vor merge înainte după propriile lor 
impulsuri. Nu vor trage atunci cu Hristos şi astfel nu se vor mişca 
în armonie cu El. Nu vor fi în stare să vadă şi să înţeleagă nevoile 

cauzei lui Dumnezeu şi Satana îi va influenţa să ia atitudini care îi 
vor încurca şi împiedica. 

Fraţii mei, cultivați voi evlavia? Este proeminentă iubirea pentru 
lucrurile religioase? 'Trăiţi voi prin credinţă şi biruiţi lumea? Luaţi 
voi parte la închinarea publică adusă lui Dumnezeu? Se aud vocile 
voastre în rugăciune şi în întâlnirile publice? Este altarul familial 
bine fixat? Vă strângeţi voi copiii laolaltă, dimineaţa şi seara, şi îi 
prezentaţi lui Dumnezeu cauza lor? Îi învăţaţi cum să devină urmaşi 
ai Mielului? Familiile voastre, dacă nu sunt religioase, mărturisesc 
despre neglijenţa şi necredincioşia voastră! Dacă, în timp ce sunteţi 
legaţi de cauza cea sfântă a lui Dumnezeu, copiii voştri sunt leneşi, 
nerespectuoşi şi nu au nici o iubire pentru adunările religioase sau 
adevărurile sfinte, faptul acesta este un lucru trist. O astfel de familie 
exercită o influenţă împotriva lui Hristos şi împotriva adevărului; 
şi Domnul spune că „Cine nu este cu Mine, este împotriva Mea“. 
Neglijarea religiei în familie, neglijarea instruirii copiilor voştri este 
lucrul cel mai neplăcut lui Dumnezeu. Dacă unul din copiii voştri 
s-ar afla în mijlocul unui râu, luptându-se cu valurile, şi în primejdia 
de a se îneca, ce agitaţie ar fi! Ce eforturi s-ar face, ce rugăciuni s-ar 
înălța, ce entuziasm s-ar manifesta pentru a salva o viaţă omenească! 
Dar aici este vorba de copiii voştri care sunt fără Hristos, cu sufletele 
nesalvate. Poate că ei sunt chiar obraznici şi necurtenitori, un reproş 
pentru numele de adventist. Ei pier fără speranţă şi fără Dumnezeu 
în lume şi voi sunteţi nepăsători şi indiferenți. 

Ce exemplu le daţi copiilor voştri? Ce rânduială, ce fel de ordine 
aveţi în casă? Copiii voştri ar trebui să fie educați să fie buni, atenţi 
cu ceilalţi, generoşi, uşor de conlucrat cu ei şi, mai presus de orice, 
să respecte lucrurile religioase şi să aibă sentimentul importanţei 
cerinţelor lui Dumnezeu. Ei trebuie să fie învăţaţi să respecte ora de 
rugăciune; trebuie să li se ceară să se scoale în fiecare dimineaţă, 
astfel încât să fie prezenţi la rugăciunea de dimineaţă a familiei. 

Taţii şi mamele care fac din Dumnezeu primul lucru în casa lor, 
care îşi învaţă copiii că teama de Domnul este începutul înţelepciu- 
nii, glorificându-L pe Dumnezeu înaintea îngerilor şi a oamenilor, 
prezintă lumii o bună ordine şi disciplină familială, o familie care 
iubeşte şi ascultă pe Dumnezeu, în loc să se răzvrătească împotriva 
Lui. Domnul Hristos nu este un străin în casele lor; Numele Său este 
numele familiei, respectat şi glorificat. Îngerii se simt bine într-un 

cămin în care Dumnezeu domneşte în mod suprem şi copiii sunt 
învăţaţi să aibă respect faţă de religie, de Biblie şi Creatorul lor. 
Astfel de familii pot să ceară împlinirea făgăduinţei: „Căci voi cinsti 
pe cine Mă cinstește“. Într-un astfel de cămin, tatăl pleacă la în- 
datoririle lui zilnice cu un spirit uşurat şi supus prin convorbirea 
cu Dumnezeu. El este un creştin, nu numai în mărturisirea sa de 
credinţă, ci şi în lucrul său, în toate relaţiile sale de afaceri. Îşi face 
lucrul cu credincioşie, ştiind că ochiul lui Dumnezeu este asupra lui. 

În biserică, vocea sa se face auzită. El are de exprimat cuvinte 
de mulţumire şi încurajare, căci este un creştin ce se dezvoltă, având 
în fiecare zi o nouă experienţă. Este un lucrător activ, gata să dea 
ajutor în comunitate, lucrând pentru slava lui Dumnezeu şi mântu- 
irea aproapelui lui. El s-ar simţi condamnat şi vinovat înaintea lui 
Dumnezeu dacă ar neglija să ia parte la adunările publice de adorare 
a lui Dumnezeu, dând astfel greş în a folosi privilegiile care să-l facă 
în stare să slujească mai bine şi mai eficient pentru cauza adevărului. 

Dumnezeu nu este glorificat atunci când oamenii de afaceri ne- 
glijează interesele lor veşnice, care sunt mult mai durabile, mult mai 
nobile şi mai înălțate decât cele trecătoare. Unde ar trebui să fie 
exercitat tactul cel mai mare şi iscusinţa cea mai puternică, dacă 
nu asupra acelor lucruri care sunt nepieritoare, durând cât veşni- 
cia? Fraţilor, dezvoltați talentul vostru în direcţia slujirii Domnului; 
manifestaţi acelaşi tact şi aceeaşi iscusinţă în lucrarea de zidire a 
cauzei Domnului Hristos, cum faceţi în lucrările şi acţiunile voastre 
lumești. 

Există, şi-mi pare rău să spun acest lucru, o mare lipsă de zel 
şi interes în lucrările spirituale din partea capilor multor familii. 
Sunt unii care rareori se află în casa de rugăciune. Ei prezintă o 
scuză pentru absenţa lor, apoi alta şi încă una; dar adevăratul motiv 
este acela că inimile lor nu au această înclinaţie religioasă. Nu este 
cultivat un spirit de devoțiune în familie. Copiii nu sunt crescuţi în 
învăţătura şi mustrarea Domnului. Aceşti oameni nu sunt ceea ce 
Dumnezeu ar vrea ca ei să fie. Ei nu sunt într-o legătură vie cu EI; nu 
sunt decât oameni de afaceri. Ei nu au un spirit împăciuitor; este o 
aşa lipsă de blândeţe, de bunătate şi amabilitate în comportamentul 
lor pentru că motivele lor sunt greşit fondate şi binele pe care îl au 
în realitate este vorbit de rău. Dacă ei ar putea să-şi dea seama cât 

de ofensatoare este comportarea lor înaintea lui Dumnezeu, atunci 
ar face o schimbare. 

Lucrarea lui Dumnezeu trebuie să fie dusă mai departe de oameni 
care au zilnic o experienţă vie în religia Domnului Hristos. „Căci, 
despărțiți de Mine, nu puteţi face nimic.“ Nici unul dintre voi nu este 
scutit de ispită. Toți aceia care sunt legaţi de instituţiile noastre, de 
Conferinţele noastre şi de acţiunile noastre misionare trebuie să aibă 
totdeauna certitudinea că au un vrăjmaş puternic, al cărui obiectiv 
continuu este acela să-i despartă de Domnul Hristos, tăria lor. Cu 
cât comportă mai multă responsabilitate poziţia pe care o ocupă, cu 
atât mai sălbatice vor fi atacurile lui Satana; căci el ştie că, dacă îi 
poate determina să apuce pe un drum îndoielnic, şi alţii le vor urma 
exemplul. Dar aceia care învaţă continuu în şcoala lui Hristos vor fi 
în stare să urmeze cursul clar, echilibrat al drumului lor şi eforturile 
lui Satana de a-i scoate din echilibru vor fi zadarnice. Ispitirea nu 
înseamnă păcat. Isus a fost sfânt şi curat; şi cu toate acestea,a fost 
ispitit în toate lucrurile ca şi noi, dar cu o putere şi o tărie pe care 
omul nu va fi niciodată chemat să le îndure. În rezistenţa Sa plină de 
succes, El ne-a lăsat un exemplu strălucit, pentru ca şi noi să călcăm 
pe urmele Lui. Dacă ne încredem în noi înşine sau în neprihănirea 
noastră, vom fi lăsaţi să cădem sub puterea ispitei; dar dacă privim 
la Isus şi ne încredem în El, chemăm în ajutorul nostru o putere care 
a biruit pe vrăjmaş pe câmpul de bătaie, şi cu fiecare ispitire, El va 
găsi o cale de scăpare. Când Satana vine ca un potop, noi trebuie 
să întâmpinăm ispitirile sale cu sabia Duhului şi Isus va fi ajutorul 
nostru şi va ridica pentru noi un steag împotriva lui. Tatăl minciunii 
se clatină şi tremură atunci când adevărul lui Dumnezeu, care este o 
putere ce arde, îi este spus în faţă. 

Satana face orice efort pentru a duce pe oameni departe de Dum- 
nezeu; şi el are succes în planurile sale atunci când viaţa religioasă 
este înecată în grijile afacerilor, când el poate să le absoarbă minţile 
în afaceri, încât să nu-şi mai poată găsi timp să studieze din Biblie, 
să se roage în taină şi să aducă totdeauna daruri de mulţumire şi 
laudă arzând pe altarul de jertfă, dimineaţa şi seara. Cât de puţini 
îşi dau seama de vicleniile arhiamăgitorului! Cât de mulţi ignoră 
înşelăciunile lui! Când fraţii noştri lipsesc deliberat de la serviciile 
divine, când Dumnezeu nu este luat în consideraţie şi nu este ve- 
nerat, când El nu este ales ca sfătuitor al lor şi turnul lor puternic 

de apărare, cât de curând vin gândurile fireşti şi necredința cea rea, 
iar încrederea sterilă şi filozofia deşartă iau locul credinţei umile şi 
pline de încredere. 

Adesea, ispitele sunt nutrite şi considerate ca fiind voia Adevă- 
ratului Păstor, pentru că oamenii s-au despărțit de Isus. Ei nu pot fi 
siguri nici un moment, decât dacă principiile cele drepte sunt nutrite 
în inimă şi aduse în orice tranzacţie de afaceri. 

„Dacă vreunuia dintre voi îi lipseşte înţelepciunea, s-o ceară de 
la Dumnezeu, care dă tuturor cu mână largă şi fără mustrare şi ea 
îi va fi dată.“O astfel de făgăduinţă este mult mai valoroasă decât 
aurul sau argintul. Dacă cu o inimă umilă cauţi călăuzirea divină în 
orice necaz şi situaţie încurcată, Cuvântul Său este chezaş că ți se 
va da un răspuns binevoitor. Şi Cuvântul Său nu rămâne niciodată 
neîmplinit. Cerul şi pământul pot trece, dar Cuvântul Lui nu va trece 
niciodată. Încrede-te în Domnul şi nu vei fi niciodată dezorientat sau 
făcut de ruşine. „Mai bine este să cauţi un adăpost în Domnul, decât 
să te încrezi în om ; mai bine este să cauţi un adăpost în Domnul 
decât să te încrezi în cei mari.“ 

Oricare ar fi poziţia pe care o putem ocupa în viaţă, oricare ar fi 
ocupaţia noastră, trebuie să fim destul de umili pentru a ne da seama 
de nevoia de ajutor pe care o avem. Trebuie în mod implicit să ne 
sprijinim pe învăţăturile Cuvântului lui Dumnezeu, recunoscând în 
toate lucrurile Providența Sa, şi să fim credincioşi în revărsarea su- 
fletului în rugăciune. Bazaţi-vă pe propria voastră înţelegere, scumpi 
fraţi, atunci când vă faceţi drum prin viaţă, şi veţi culege necazuri 
şi dezamăgire. Încredeţi-vă în Domnul din toată inima voastră şi 
EI vă va călăuzi paşii cu înţelepciune şi interesele voastre vor fi 
sigure atât pentru viaţa aceasta, cât şi pentru viaţa veşnică. Aveţi 
nevoie de lumină şi cunoaştere. Veţi primi sfat fie de la Dumnezeu, 
fie de la propria voastră inimă. Veţi umbla în lumina scânteilor sur- 
celelor aprinse de voi sau veţi strânge lumină divină de la Soarele 
Neprihănirii. 

Nu acţionaţi din motive tactice. Marea primejdie a oamenilor 
noştri de afaceri şi a acelora din poziţii de răspundere este aceea că 
ei se vor întoarce de la Hristos pentru a-şi asigura ajutor în altă parte. 
Petru n-ar fi fost lăsat să dea pe faţă o aşa slăbiciune şi nebunie, 
dacă n-ar fi căutat să folosească tactica sau diplomaţia pentru a evita 
reproşul, batjocura, persecuția şi abuzul. Cele mai mari speranţe 

ale sale erau concentrate în Hristos; dar atunci când L-a văzut în 
umilință, necredinţa a pus stăpânire pe el şi a fost întreținută. El a 
căzut sub puterea ispitei şi, în loc să dea pe faţă credincioşie în timp 
de criză, s-a lepădat cu răutate de Domnul său. 

Din dorinţa de a avea bani, mulţi se despart de Dumnezeu şi 
nesocotesc interesele lor veşnice. Ei merg pe acelaşi drum ca omul 
intrigant, lumesc, dar Dumnezeu nu este prezent într-o astfel de com- 
portare, ea este o ofensă pentru El. El doreşte ca ei să fie iscusiţi în a 
face planuri şi a le executa; dar toate problemele de afaceri trebuie 
să fie făcute în armonie cu marea Lege Morală a lui Dumnezeu. 
Principiile iubirii faţă de Dumnezeu şi de aproapele nostru trebuie 
să fie aduse la îndeplinire în toate actele vieţii de fiecare zi, atât în 
cele mai mici sau neînsemnate, cât şi în cele mai mari. Trebuie să 
existe un spirit de a face ceva mai mult decât numai de a da zecime 
din izmă, mărar şi chimen; problemele mai grele ale legii, judecata, 
mila şi iubirea lui Dumnezeu, nu trebuie să fie neglijate; căci carac- 
terul personal al fiecăruia care este legat de lucrare îşi lasă amprenta 
asupra ei. 

Sunt bărbaţi şi femei care au lăsat totul pentru Hristos. Interesele 
lor temporare, plăcerea, bucuria lor în societate, familie şi prieteni, 
toate sunt pentru ei de o mai mică importanţă decât interesele Îm- 
părăţiei lui Dumnezeu. Ei n-au făcut din casele şi pământul lor, din 
rude şi prieteni, oricât de scumpi le-ar fi, primii în ceea ce priveşte 
ataşamentul, dragostea lor şi cauza lui Dumnezeu în al doilea rând. 
Şi cei care fac lucrul acesta, care îşi consacră viaţa lor înaintării ade- 
vărului, pentru a aduce mulţi fii şi fiice la Dumnezeu, au făgăduinţa 
că vor avea însutit în această viaţă şi în lumea viitoare, viaţa veşnică. 
Aceia care lucrează dintr-un motiv nobil şi din motive neegoiste se 
vor consacra lui Dumnezeu corp, suflet şi spirit. Ei nu se vor înălța 
pe ei înşişi; nu se vor simţi în stare să-şi asume responsabilităţi; dar 
ei nu vor refuza să poarte răspunderi, căci nu vor avea dorinţa să 
facă tot ce sunt în stare să facă. Aceştia nu vor căuta propriile lor 
interese materiale; pentru ei, problema este: care este datoria? 

Cu cât este mai mare responsabilitatea, cu atât mai important 
este ca influenţa să fie cea bună. Fiecare om pe care Dumnezeu l-a 
ales să facă o lucrare specială devine o ţintă a lui Satana. Ispitele 
presează puternic şi rapid asupra lui; căci vrăjmaşul nostru vigilent 


Afacerile şi religia 413 


ştie că un astfel de curs al lucrurilor are o influenţă modelatoare 
asupra altora. 

Noi suntem în mijlocul pericolelor din zilele din urmă şi Satana 
a coborât cu o mânie mare, cunoscând că mai are puţină vreme. El 
lucrează cu toată înşelăciunea şi necinstea; dar cerul este deschis 
fiecăruia care face din Dumnezeu încrederea sa. Singura siguranţă 
pentru fiecare dintre noi este aceea de a ne prinde de Isus şi a nu lăsa 
ca ceva să despartă sufletul de Puternicul Ajutor. 

Aceia care au numai o formă de evlavie şi care totuşi sunt legaţi 
de cauza lui Dumnezeu în relaţiile de afaceri trebuie să fie de temut. 
Ei cu siguranţă vor trăda încrederea lor. Vor fi biruiţi de înşelăciu- 
nile ispititorului şi vor pune în pericol cauza lui Dumnezeu. Vor 
exista ispite care să îngăduie eului să preia controlul; se va trezi un 
spirit arogant, critic, şi în multe cazuri, vor lipsi împreuna simţire 
şi consideraţia pentru aceia care au nevoie să fie trataţi cu o grijă 
atentă. 

„Ce seamănă omul, aceea va şi secera.“ Care va fi secerişul nostru 
pentru prezent şi veşnicie? Fiecărui om Domnul i-a dat lucrarea 
în armonie cu capacităţile sale. Semănăm noi sămânţa adevărului 
şi a neprihănirii sau aceea a necredinţei, a nemulțumirii, bănuieli 
rele şi iubirea de lume? Acela care împrăştie seminţe rele poate să 
înţeleagă natura lucrării sale, să se pocăiască şi să fie iertat. Dar 
iertarea Domnului nu schimbă caracterul seminţelor semănate şi nu 
face din spini şi mărăcini grâu preţios. El însuşi poate fi mântuit, 
dar ca prin foc; dar când timpul pentru seceriş a venit, vor fi numai 
seminţe otrăvite acolo unde ar fi trebuit să fie lanuri de grâu. Ceea ce 
a fost semănat într-o condamnabilă nepăsare îşi va face lucrarea ei 
de moarte. Acest gând face ca inima să mă doară şi să mă umple de 
tristeţe. Dacă toţi aceia care mărturisesc a crede adevărul vor semăna 
seminţele preţioase ale bunătăţii, iubirii, credinţei şi curajului şi vor 
cânta lui Dumnezeu în inimile lor pe măsură ce călătoresc pe drumul 
ce duce în sus, spre ceruri, vor beneficia de lumina razelor Soarelui 
Neprihănirii şi în ziua marelui seceriş se vor bucura de o răsplătire 
veşnică. 

Stimate frate şi iubită soră P: Sufletul meu este nespus de întris- 
tat văzând cazul vostru. Noaptea trecută mintea mea a fost foarte 
apăsată. Am visat că stăteam de vorbă împreună. Frate P., despărțirea 
ta de Dumnezeu a fost aşa de clară şi ai fost aşa de orb cu privire la 
adevărata ta ambiţie, încât părea ca şi când ai spune unui orb „vezi“, 
să cauţi să-ţi cunoşti adevărata ta stare. 

N-am putut să dorm de la orele trei din noapte şi am cerut lui 
Dumnezeu o măsură mai mare din Duhul Său. M-am întrebat mereu 
şi mereu: Cine este vrednic de aceste lucruri? Nu pot să am pace când 
Dumnezeu mi-a dat lumină. Eu trebuie să vorbesc; şi totuşi fac lucrul 
acesta tremurând, temându-mă ca nu cumva solia să fie respinsă şi 
sufletele cărora le este adresată să fie cuprinse de întuneric mai des 
decât mai înainte ca lumina să le fie adusă. A trebuit să vin mai 
aproape de Domnul Isus. Mi-am pus mâna în mâna Sa cu cea mai 
fierbinte rugăciune: „Condu-mă, călăuzeşte-mă; nu am înţelepciunea 
de a merge singur“. Domnul Isus îmi părea foarte aproape; şi sunt 
profund impresionată, că El este gata să facă o asemenea lucrare 
deosebită pentru poporul Său, în mod special pentru cei care lucrează 
în Cuvânt şi învăţătură. El este binevoitor să vă ajute pe amândoi, 
dacă veţi primi ajutor pe calea stabilită de El, dar nu vă pot adresa 
nici un cuvânt de încurajare atâta vreme cât rămâneţi în poziţia 
actuală. Cuvintele Domnului Hristos adresate fariseilor: „Şi nu vreţi 
să veniţi la Mine, ca să aveţi viaţă“, sunt valabile şi pentru voi. 

Aş dori să pot face ceva ca să vă ajut; dar cât timp rămâneți pe 
făgaşul acesta lumesc pe care v-aţi situat, ce pot să fac pentru voi? 
Voi iubiţi lumea şi lumea vă iubeşte, pentru că, în ceea ce priveşte 
evlavia practică, nu există nici o deosebire între voi şi cele lumești. În 
ochii lumii voi sunteţi agreabili, pricepuţi, eleganţi şi buni, găsind în 
voi amândoi ceea ce place. Oamenii v-au lăudat şi v-au spus lucruri 
plăcute şi în felul acesta au avut o influenţă asupra voastră care să 
vă liniştească şi să vă mângâie; şi voi, la rândul vostru, i-ați liniştit 
şi i-aţi mângâiat în indiferența lor nepăsătoare faţă de cerinţele lui 

Dumnezeu. I-aţi încurajat în mândria şi iubirea lor de plăceri; căci 
acţiunile voastre au spus păcătosului: „Mă voi simţi bine cu tine“. 
Prin amestecarea cu cele lumeşti, judecata voastră s-a pervertit; şi 
păcatele pe care Dumnezeu le priveşte cu scârbă sunt fără putere şi 
nevătămătoare în ochii lor. 

Mă tem foarte mult de faptul că, datorită propriei voastre nepri- 
hăniri, ridicaţi în jurul sufletelor voastre bariere pe care nimeni nu le 
mai poate doborî. Voi n-aţi fost mai aproape de Dumnezeu, n-aţi mai 
săvârşit lucrările Lui, n-aţi fost mai plini de Duhul Său decât adepţii 
celorlalte biserici cu numele. Voi nu aţi avut un real simţământ al 
sfinţeniei Sabatului şi Dumnezeu n-a primit păzirea de către voi a 
zilei Sale sfinte. Nu aveţi o adevărată consacrare, n-aveţi o evlavie 
sinceră. Dumnezeu n-a fost onorat de nici unul dintre voi; nu L-aţi 
cunoscut în mod practic. Aţi umblat singuri, separați de El, atâta 
vreme cât El este aproape un străin pentru voi. Lucrurile spirituale 
sunt înţelese spiritual; dar voi aţi cultivat atât de mult gusturile şi 
obiceiurile lumești, încât nu va fi uşor să vă îndreptaţi mintea într-o 
direcţie opusă. 

Veţi considera că „Vorbirea aceasta este prea de tot; cine poate 
s-o sufere?“ Dar lumea nu-l poate înţelege pe poporul lui Dumnezeu. 
Nu există nici o armonie între copiii luminii şi copiii întunericului. 
Pavel întreabă: „Ce înţelegere poate fi între Hristos şi Belial? Sau 
ce legătură are cel credincios cu cel necredincios? Cum se împacă 
Templul lui Dumnezeu cu idolii? Căci noi suntem Templul Dum- 
nezeului celui viu, cum a zis Dumnezeu: Eu voi locui şi voi umbla 
în mijlocul lor; Eu voi fi Dumnezeul lor şi ei vor fi poporul Meu! 
De aceea: leşiţi din mijlocul lor şi despărțiţi-vă de ei, zice Domnul; 
nu vă atingeţi de ce este necurat şi vă voi primi. Eu vă voi fi tată 
şi voi Îmi veţi fi fii şi fiice, zice Domnul Cel Atotputernic“. Ioan 
mărturiseşte: „Prea iubiţilor, acum suntem copii ai lui Dumnezeu. 
Şi ce vom fi nu s-a arătat încă. Dar ştim că atunci când Se va arăta 
EI, vom fi ca El; pentru că ÎI vom vedea aşa cum este. Oricine are 
nădejdea aceasta în El, se curăţeşte după cum EI este curat.“ „Nu 
ştiţi că prietenia lumii este vrăjmăşie cu Dumnezeu?“ 

întreabă Iacov. „Aşa că cine vrea să fie prieten cu lumea se face 
vrăjmaş cu Dumnezeu.“ 

Domnul Isus le-a spus ucenicilor Săi: „Dacă Mă iubiţi, veţi 
păzi poruncile Mele. Şi Eu voi ruga pe Tatăl, şi El vă va da un 

alt Mângâietor, care să rămână cu voi în veac; şi anume, Duhul 
adevărului, pe care lumea nu-L poate primi, pentru că nu-L vede şi 
nu-L cunoaşte; dar voi Îl cunoaşteţi, căci rămâne cu voi, şi va fi în 
voi“. „Cine are poruncile Mele şi le păzeşte, acela Mă iubeşte; şi 
cine Mă iubeşte, va fi iubit de Tatăl Meu. Eu îl voi iubi, şi Mă voi 
arăta lui“. Iuda, nu Iscarioteanul, I-a zis: „Doamne, cum se face că 
Te vei arăta nouă şi nu lumii?“ Drept răspuns, Isus i-a zis: „Dacă Mă 
iubeşte cineva, va păzi cuvântul Meu, şi Tatăl Meu îl va iubi. Noi 
vom veni la el, şi vom locui împreună cu el. Cine nu Mă iubeşte, nu 
păzeşte cuvintele Mele“. 

Cuvintele Domnului Hristos n-au găsit nici un răspuns în inimile 
voastre, căci sunteţi orbi şi v-aţi împietrit inimile. În cărţile din ceruri 
sunteţi amândoi criticaţi ca fiind din lume. Uneori, inimile voastre 
sunt tulburate, dar nu destul de mult pentru a vă duce la pocăință şi la 
schimbarea cursului acţiunilor vieţii. Lumea stăpâneşte afecțiunile 
voastre şi obiceiurile ei vă sunt mai plăcute decât ascultarea de 
Învățătorul Ceresc. 

Exemplul pe care îl daţi copiilor voştri nu este deloc în armonie 
cu adevărul pe care mărturisiţi că-l iubiţi. Adevărul nu vă sfințește 
NICI pe voi şi nici pe ei. Voi iubiţi plăcerile egoiste; şi lecţiile pe care 
le daţi copiilor voştri, atât prin învăţătură, cât şi prin exemplu, n-au 
promovat umilinţa, blândeţea şi o dispoziţie asemenea Domnului 
Hristos. Voi îi modelaţi după felul lumii. Când Domnul Isus va 
deschide înaintea voastră rapoartele cerului, acolo unde cuvintele şi 
acţiunile voastre de zi cu zi au fost înregistrate cu credincioşie, veţi 
vedea că pentru voi amândoi viaţa a fost un teribil eşec. 

Ce consecinţe au avut asupra voastră recentele voastre suferinţe, 
nu pot să spun; dar dacă au avut puterea să vă facă să deschideţi ochii 
şi să convingă de vinovăţie sufletele voastre, atunci cu siguranţă veţi 
lua o atitudine care să facă vizibil lucrul acesta. Fără o convertire 
deplină, nu veţi primi niciodată coroana vieţii veşnice, iar copiii 
voştri nu vor avea niciodată parte cu mulţimea celor ce au fost 
spălaţi în sângele Domnului, dacă nu ajung mai întâi să uite lecţia pe 
care i-ați învăţat şi care a devenit o parte a vieţii şi caracterului lor. 
Exemplul vostru i-a făcut să creadă că religia este asemenea unei 
haine care poate fi îmbrăcată şi dezbrăcată după cum cer ocaziile sau 
interesele; şi dacă nu va avea loc o schimbare categorică în influenţa 
manifestată asupra lor, aceste idei delăsătoare cu privire la cerinţele 


Inclinaţia lumească, o cursă 417 


lui Dumnezeu se vor prinde de ei. Ei nu ştiu ce înseamnă o vieţuire 
creştină; n-au învăţat ce înseamnă să trăieşti adevărul şi să porți 
crucea. 

„Dacă vă urăşte lumea“, spunea Domnul Hristos, „ştiţi că pe 
Mine M-a urât înaintea voastră.“ Voi aţi întreţinut ideea că lumea 
este împotriva noastră ca popor, pentru că nu suntem sociabili, sun- 
tem prea simpli în îmbrăcăminte şi prea stricţi în ceea ce priveşte 
distracţiile, retrăgându-ne prea mult faţă de ei atât în ceea ce pri- 
veşte practica, cât şi în ceea ce priveşte doctrina. Voi aţi crezut că, 
dacă am fi mai puţin exclusivişti şi dacă ne-am amesteca mai mult 
cu lumea, opiniile şi impresiile lor despre noi ar fi în mare măsură 
modificate. Dar nici o greşeală mai mare nu poate afecta gândirea 
omenească. Domnul Hristos a spus: „Dacă aţi fi din lume, lumea 
ar iubi ce este al ei; dar, pentru că nu sunteţi din lume şi pentru că 
v-am ales din mijlocul lumii, de aceea vă urăşte lumea. Aduceţi-vă 
aminte de vorba pe care v-am spus-o: «Robul nu este mai mare decât 
stăpânul Său! Dacă M-au prigonit pe Mine, şi pe voi vă vor prigoni; 
dacă au păzit Cuvântul Meu, şi pe al vostru îl vor păzi. Dar vă vor 
face toate aceste lucruri pentru Numele Meu, pentru că ei nu cunosc 
pe Cel ce M-a trimis»“. 

Acestea sunt cuvintele Aceluia despre care până şi vrăjmaşii Lui 
au fost nevoiţi să admită: „Niciodată n-a vorbit vreun om ca omul 
acesta“. Cuvintele oamenilor exprimă gândurile lor omeneşti; dar 
acelea ale Domnului Hristos sunt duh şi viaţă. „Dacă rămâneţi în 
Cuvântul Meu“, a spus EI, „sunteţi în adevăr ucenicii Mei“.,„Cine 
este din Dumnezeu, ascultă cuvintele lui Dumnezeu“, dar aceste 
cuvinte divine nu găsesc nici un loc în inima aceluia care este din 
lume şi iubeşte plăcerile ei. 

Dumnezeu ne-a dat direcţii precise, astfel încât nimeni să nu 
greşească. „Omul nu trăieşte numai cu pâine“, spune El, „ci cu orice 
cuvânt care iese din gura lui Dumnezeu“. Adevărul dat prin inspiraţie 
este „de folos ca să înveţe, să mustre, să îndrepte, să dea înţelepciune 
în neprihănire“. Nu printr-un singur cuvânt, nu prin multe cuvinte, ci 
prin orice cuvânt care iese din gura lui Dumnezeu vor trăi oamenii. 
Voi nu puteţi nesocoti nici chiar un singur cuvânt, o singură poruncă 
sau dispoziţie pe care El a dat-o, oricât de neînsemnată, de neglijabilă 
vi s-ar părea, şi totuşi să fiţi în siguranţă. „Aşa că, oricine va strica 
una din cele mai mici din aceste porunci şi va învăţa pe oameni aşa, 

va fi chemat cel mai mic în Împărăţia cerurilor, dar oricine le va păzi 
şi va învăţa şi pe alţii să le păzească, va fi chemat mare în Împărăţia 
cerurilor.“ Deci, oricine va călca cu bună ştiinţă o poruncă nu va 
putea să ţină vreuna din ele în spirit şi adevăr. Poate pretinde că, 
cu excepţia a ceea ce el consideră a fi o mică deviere, le păstrează 
pe toate; şi totuşi, dacă el calcă una singură de bunăvoie, se face 
vinovat de toate. 

Frate şi soră P., în timp ce mărturisiţi că sunteţi creştini, rețineți o 
parte din preţ. Voi aţi jefuit pe Dumnezeu în gândire şi evlavie. L-aţi 
jefuit de talentele şi influenţa voastră. Înclinaţiile voastre au fost o 
cursă pentru voi. N-aţi umblat în lumina pe care Dumnezeu v-a dat-o 
în mod milostiv în mărturii; şi aţi făcut lucruri care, fără pocăință 
şi reformă din partea voastră, vă vor exclude din ceruri. Dacă aţi 
fi ascultat mustrările care v-au fost adresate prin Duhul Sfânt, aţi 
fi acum puternici în Dumnezeu şi mult mai avansați în experienţa 
creştină şi ați fi avut un cu totul alt raport în cărțile din ceruri. 

„Pe cine Mă nesocoteşte“, spune Domnul Hristos, „şi nu primeşte 
cuvintele Mele, are cine-l osândi: Cuvântul, pe care l-am vestit Eu, 
acela îl va osândi în ziua de apoi.“ În ziua aceea, ce ruşine şi ce 
confuzie vor fi pe faţa acelora care au avut o astfel de lumină şi 
astfel de privilegii, care au avut mântuirea adusă la îndemâna lor 
prin infinita jertfă a Fiului lui Dumnezeu, şi totuşi nu s-au folosit de 
aceste daruri preţioase. 

Prin Cuvântul Său, Dumnezeu ne arată mereu calea cea dreaptă, 
chiar calea cea înaltă şi glorioasă a celor drepţi. Cei care călătoresc 
pe această cale nu merg în întuneric, căci ea este luminată de Soarele 
Neprihănirii; dar voi aţi respins-o pentru că era prea departe de lume. 
Iubirea de sine şi ambiția egoistă nu pot să treacă pe poarta cea 
strâmtă şi să meargă pe drumul cel îngust ce duce în sus. 

Se va afla, în ziua răsplătirii finale, că Dumnezeu cunoaşte pe 
fiecare pe nume. Există un martor nevăzut al fiecărei acţiuni din 
viaţă. „Ştiu faptele tale“, spune Acela care umblă „în mijlocul celor 
şapte sfeşnice de aur“. Se ştie ce ocazii au fost desconsiderate, cât de 
neobosite au fost eforturile Bunului Păstor de a-i căuta pe aceia care 
rătăceau pe căi strâmbe, pentru a-i aduce înapoi pe calea siguranţei 
şi a păcii. Din nou şi din nou, El a făcut ca lumina adevărului Său să 
strălucească pe calea lor pentru ca ei să poată vedea primejdia şi să 
scape. Dar ei merg înainte şi tot înainte, pe calea cea largă, glumind 

şi bătându-şi joc, până când, în cele din urmă, timpul lor de probă 
se va încheia. Căile lui Dumnezeu sunt drepte şi egale; şi atunci 
când se pronunţă sentinţa împotriva acelora care sunt găsiţi în lipsă, 
fiecare gură va amuţi. 

Cât de diferit ar fi acum pentru voi amândoi dacă aţi aprecia 
corect laudele şi onoarea ce vin de la oameni! Voi amândoi însetaţi 
mai mult după laudele lumii decât după apa vieţii. Ideea de a fi 
considerat important printre oamenii acestei lumi v-a îmbătat; cu- 
vintele lor de apreciere v-au înşelat. Când acordaţi adevărata valoare 
lucrurilor veşnice, atunci prietenia şi respectul celor bogaţi şi învăţaţi 
nu au nici o influenţă asupra voastră. Mândria, sub orice formă s-ar 
manifesta, nu se va mai afla în inima voastră. Dar v-aţi adăpat atât 
de mult din izvoarele tulburi ale lumii, încât nu vedeţi o cale mai 
bună de a trăi. 

Din nou şi din nou El Şi-a întins mâna pentru a vă salva, arătându- 
vă datoriile şi obligaţiile. Aceste datorii se schimbă o dată cu creşte- 
rea luminii. Când lumina străluceşte, manifestându-se şi mustrând 
ereziile ce nu erau descoperite, trebuie să existe o schimbare cores- 
punzătoare în viaţă şi caracter. Greşelile care sunt rezultatul natural 
al orbirii minţii, atunci când sunt scoase în evidenţă, nu mai sunt de- 
loc păcate ale ignoranței sau greşeli de judecată; dar dacă nu există 
reforme hotărâte în armonie cu lumina dată, atunci devin păcate 
neruşinate. Întunericul moral ce vă înconjoară va deveni mult mai 
des; inima voastră va deveni mai împietrită şi tot mai împietrită şi 
vol veți fi atunci mai neplăcuţi înaintea lui Dumnezeu. Nu vă daţi 
seama de marele pericol în care vă aflaţi, de primejdia ca, în cazul 
vostru, lumina să fie acoperită complet de întuneric. Când lumina 
este primită şi se acţionează în armonie cu ea, atunci veţi fi crucifi- 
caţi faţă de păcat, fiind într-adevăr morţi faţă de lume, şi exemplul 
vostru va fi mai degrabă de partea lepădării de sine decât de aceea 
de satisfacere egoistă de sine. 

Frate şi soră P.: Dacă aţi fi ascultat Mărturiile Duhului lui Dum- 
nezeu, acum aţi fi umblat în lumină, în armonie cu poporul lui Dum- 
nezeu; dar necredinţa voastră v-a îndepărtat de ceea ce este bine. 
Sora P. nu s-a împotrivit Mărturiilor, dar nici n-a manifestat încredere 
în ele, ca fiind din partea Domnului, nici nu a ascultat de ele. Îi place 
ca soțul ei să fie lăudat şi onorat; aceasta îi satisface mândria, care 
nu este nicidecum mică. Fiecare dintre voi vă puteţi întreba pe bună 

dreptate: „De ce sunt aşa de zăbavnic să ies din lume şi să primesc 
pe Hristos ca parte a mea? De ce să iubesc şi să onorez pe aceia pe 
care îi ştiu că nu Îl iubesc pe Dumnezeu şi nici nu respectă cerinţele 
Lui? De ce aş dori să păstrez prietenia cu vrăjmaşii Domnului meu? 
De ce să le urmez obiceiurile sau să fiu influenţat de părerile lor?“ 
Scumpii mei prieteni, voi nu puteţi să slujiţi şi lui Dumnezeu, şi lui 
Mamona. Trebuie să faceţi o predare fără rezervă sau, de nu, în viito- 
rul nu prea îndepărtat, lumina ce străluceşte asupra căii voastre se va 
stinge în întunericul disperării. Voi vă aflaţi pe terenul vrăjmaşului. 
V-aţi aşezat de bunăvoie acolo şi Domnul nu vă va ocroti împotriva 
asalturilor lui. 

În starea voastră prezentă, faceţi mai mult rău decât bine; pentru 
că aveţi o formă de evlavie şi mărturisiţi a crede adevărul, în timp 
ce cuvintele şi faptele voastre spun: „Căci largă este poarta, lată 
este calea ce duce la viaţă şi mulţi sunt cei ce intră pe ea“. Dacă 
viața voastră este o mărturisire a Domnului Hristos, atunci pe bună 
dreptate putem spune că lumea a mers după El. Mărturisirea ta de 
credinţă poate să fie dreaptă, dar dai tu pe faţă umilinţă şi iubire, 
blândeţe şi evlavie? „Pe orişicine Mă va mărturisi înaintea oame- 
nilor“, printr-o viaţă sfântă şi evlavioasă, „îl va mărturisi şi Fiul 
omului înaintea îngerilor lui Dumnezeu.“ Nimeni nu poate mărturisi 
pe Hristos, dacă nu are gândul şi spiritul lui Hristos; el nu poate să 
transmită ceea ce nu are. Viaţa zilnică trebuie să fie o expresie a 
puterii sfinţitoare a adevărului şi dovada faptului că Hristos locuieşte 
în suflet prin credinţă. Tot ceea ce este opus roadelor Duhului Sfânt 
sau lucrării lui Dumnezeu de a separa pe poporul Său de lume este 
o lepădare a Domnului Hristos. lar cuvintele Sale sunt categorice: 
„Dar cine se va lepăda de Mine înaintea oamenilor, va fi lepădat şi 
el înaintea îngerilor lui Dumnezeu“. 

Noi putem să tăgăduim pe Domnul Hristos prin purtarea noastră 
şi prin mândria înfăţişării noastre. Voi aveţi un cerc de prieteni care 
sunt o cursă atât pentru voi, cât şi pentru copiii voştri. Voi iubiți 
compania lor. Prin asocierea cu ei, sunteţi influenţaţi să vă îmbrăcaţi, 
voi şi copiii voştri, după moda acelora care nu se tem deloc de 
Dumnezeu. În felul acesta, arătaţi că sunteţi prieteni cu lumea. „Cine 
vorbeşte mult nu se poate să nu păcătuiască.““ Aceste legături ale tale 
cu aceşti prieteni te fac să mergi în cămăruţa ta şi să ceri iubire şi har 
divin sau îţi îndepărtează mintea de Dumnezeu? Şi scumpii tăi copii 

— cum îi influenţează faptul că voi neglijaţi interesele lor veşnice? 
Exemplul vostru i-a încurajat să se grăbească în călăuzirea pe drumul 
vieţii cu o nechibzuită înfumurare sau cu o oarbă încredere în sine, 
neavând nici un principiu religios fix care să-i călăuzească. Ei nu 
au nici o consideraţie conştientă faţă de Sabat sau pentru cerinţele 
lui Dumnezeu în orice lucru; nu iubesc îndatoririle creştine şi se 
îndepărtează mai mult şi tot mai mult de Izvorul luminii, al păcii şi 
al bucuriei. 

Fără credinţă este cu neputinţă să fim plăcuţi lui Dumnezeu; 
„tot ce nu vine din încredințare este păcat“. Credinţa care se cere 
nu este numai o simplă primire a doctrinei, ci este credinţa care 
lucrează prin dragoste şi curăţeşte sufletul. Umilinţa, blândeţea şi 
ascultarea nu înseamnă credinţă, ci ele sunt roadele credinţei. Aceste 
daruri trebuie însă să le obţii învățând în şcoala lui Hristos. Voi 
nu cunoaşteţi sentimentele şi principiile cerului; limbajul lui este 
aproape o limbă ciudată pentru voi amândoi. Duhul lui Dumnezeu 
mijloceşte încă în favoarea voastră; dar eu am îndoieli serioase, 
dureroase chiar, cu privire la faptul că veţi da ascultare vocii care 
apelează la voi de ani de zile. Sper că veţi asculta şi vă veţi întoarce 
ŞI veți trăi. 

Aveţi oare simțământul că este un sacrificiu prea mare acela de a 
da săraca şi nevrednica voastră persoană lui Isus? Veţi alege robia 
fără speranţă a păcatului şi a morţii, mai degrabă decât să aveţi viaţa 
despărțită de lume şi unită cu Hristos prin legăturile iubirii? Isus 
trăieşte încă pentru a mijloci pentru noi. Pentru aceasta ar trebui să-l 
aducem recunoştinţa inimilor noastre zilnic. Cel care îşi dă seama de 
vinovăția şi neputinţa sa poate să vină aşa cum este şi să primească 
binecuvântarea lui Dumnezeu. Făgăduinţa îi aparţine, dacă o va 
prinde prin credinţă. Dar acela care în ochii lui este bogat, onorabil 
şi neprihănit, care vede aşa cum vede lumea şi numeşte răul bine şi 
binele rău, nu poate cere şi primi, pentru că el nu simte nevoia. El 
are simţământul că este plin; de aceea va fi gol. 

Dacă v-aţi alarma pentru sufletele voastre, dacă aţi căuta pe 
Dumnezeu în mod stăruitor, El S-ar lăsa găsit de voi; dar El nu va 
accepta o pocăință cu jumătate de inimă. Dacă vei renunţa la păcatele 
tale, El este totdeauna gata să ierte. Vrei să te predai chiar acum 
Lui? Vrei să priveşti la Calvar şi să te întrebi: „A făcut Domnul Isus 
Hristos acest sacrificiu pentru mine? A îndurat El umilinţa, ruşinea 

şi batjocura, a suferit El moartea cea crudă pe cruce pentru că a dorit 
să mă salveze de suferinţele vinovăţiei şi de groaza disperării şi să 
mă facă nespus de fericit în Împărăţia Sa?“ Priveşte la El, care a 
fost străpuns de păcatele tale, şi hotărăşte: „Domnul va avea slujirea 
vieţii mele. Nu mă voi mai uni deloc cu vrăjmaşii Săi; nu-mi voi 
mai întrebuința influenţa pentru o răzvrătire împotriva guvernării 
Sale. Tot ce am şi tot ce sunt este prea puţin pentru a-l consacra 
Lui, care m-a iubit atât de mult, încât Şi-a dat viaţa pentru mine — 
întreaga Sa persoană divină pentru un aşa păcătos, un aşa rătăcit.“ 
Desparte-te de lume, fii cu totul de partea Domnului, du lupta până 
la porți şi vei obţine biruinţe glorioase. 

Binecuvântat este acela care ascultă cuvintele vieţii veşnice. 
Călăuzit de „Duhul Adevărului“, el va fi condus în tot adevărul. Nu 
va fi atunci iubit, onorat şi lăudat de lume, dar va fi preţios înaintea 
cerului. „Vedeţi ce dragoste ne-a arătat Tatăl; să ne numim copii ai 
lui Dumnezeu! Şi suntem. Lumea nu ne cunoaşte, pentru că nu L-a 
cunoscut nici pe El.“ 


Responsabilităţile medicului 


„Frica de Domnul este începutul ştiinţei.“ Profesioniştii, oricare 
ar fi chemarea lor, au nevoie de înţelepciune divină. Dar medicul are 
în mod special nevoie de această înţelepciune în lucrarea pe care o 
are de făcut, cu tot felul de oameni şi boli. El ocupă o poziţie chiar 
mai plină de responsabilitate decât aceea a unui slujitor al Evanghe- 
hei. El este chemat să fie un conlucrător cu Hristos şi are nevoie 
de principii religioase puternice şi o legătură strânsă cu Dumnezeul 
înţelepciunii. Dacă cere sfat de la Dumnezeu, va avea pe Marele 
Vindecător lucrând alături de eforturile lui şi se va mişca cu cea mai 
mare precauţie, ca nu cumva, printr-un tratament greşit, să aducă 
vătămare uneia dintre creaturile lui Dumnezeu. El va trebui să fie 
ferm ca o stâncă la principii şi cu toate acestea bun şi amabil cu 
toţi. El va trebui să simtă responsabilitatea poziţiei sale şi activitatea 
lui practică va arăta că este determinat la aceasta de motive curate, 
neegoiste, şi o dorinţă de a pune în practică învăţătura Domnului 
Hristos în toate lucrurile. Un astfel de medic va avea o demnitate 
de origine divină şi va fi un instrument puternic spre bine în lume. 
Deşi poate că nu va fi apreciat de către aceia care nu au nici o legă- 
tură cu Dumnezeu, cu toate acestea, va fi onorat de cer. Înaintea lui 
Dumnezeu va fi mai preţios decât aurul, chiar decât aurul de Ofir. 

Medicul trebuie să fie în mod strict un om cumpătat. Suferințele 
fizice ale neamului omenesc sunt nenumărate, iar el trebuie să se 
ocupe de aceste boli, în diferitele lor forme. El ştie că mare parte 
din suferinţa pe care caută s-o aline este rezultatul necumpătării şi 
al altor forme de îngăduinţe egoiste. Este chemat să îngrijească de 
tineri, de oameni în prima parte a vieţii lor şi la o vârstă matură, care 
s-au îmbolnăvit datorită tutunului. Dacă este un medic inteligent, 
va fi capabil să meargă pe urmele bolii până la cauzele ei; dar dacă 
nu este liber de patima fumatului, atunci va ezita să pună degetul 
pe focarul de infecţie şi să arate cu credincioşie pacientului cauza 
suferinţei sale. El nu va putea să le recomande tinerilor necesitatea de 
a birui obiceiul mai înainte ca acesta să se fixeze. Dacă el personal 

foloseşte tutunul, cum va putea să le prezinte tinerilor lipsiți de 
experienţă efectele lui dăunătoare,nu numai asupra lor, ci şi asupra 
celor din jurul lor? 

În veacul acesta, folosirea tutunului este aproape universală. 
Femei şi copii suferă din cauza atmosferei poluate de ţigări sau pipe 
sau de respiraţia dezgustătoare a fumătorilor. Cei care trăiesc în 
această atmosferă vor fi totdeauna suferinzi şi medicul, care este şi 
el un fumător, prescrie totdeauna medicamente pentru tratarea unor 
boli care pot foarte bine să fie remediate prin părăsirea obiceiului de 
a fuma. 

Medicii nu-şi pot îndeplini cu credincioşie îndatoririle faţă de 
Dumnezeu sau faţă de aproapele lor atâta timp cât se închină unui 
idol sub forma tutunului. Cât de neplăcută şi dăunătoare este pentru 
bolnav respiraţia fumătorului! Cât se feresc ei de el! Cât de nepotrivit 
este pentru cei care au absolvit şcolile medicale, şi susţin că sunt 
capabili să slujească omenirii suferinde, să ducă cu ei mereu acest 
narcotic otrăvitor în camerele de suferinţă ale pacienţilor lor! Şi cu 
toate acestea, mulţi mestecă tutun şi fumează până ce sângele se 
strică şi sistemul nervos este subminat. În mod deosebit, acest lucru 
este neplăcut înaintea lui Dumnezeu în dreptul medicilor care sunt 
capabili să facă un mare bine, care mărturisesc a crede adevărul lui 
Dumnezeu pentru acest timp, ca să-şi permită să aibă acest obicei 
dezgustător. Cuvintele apostolului Pavel li se pot aplica şi lor: „Deci, 
fiindcă avem astfel de făgăduinţe prea iubiţilor, să ne curăţim de 
orice întinăciune a cărnii şi a duhului şi să ne ducem sfinţirea până 
la capăt, în frica de Dumnezeu.“ „Vă îndemn dar, fraţilor, pentru 
îndurarea lui Dumnezeu, să aduceţi trupurile voastre ca o jertfă vie, 
sfântă, plăcută lui Dumnezeu; aceasta va fi din partea voastră o 
slujbă duhovnicească“. 

Fumătorii nu pot să fie acceptaţi ca lucrători pentru cauza cum- 
pătării, căci lucrul acesta nu este în armonie cu pretenţiile lor că sunt 
oameni cumpătaţi. Cum pot ei să vorbească celui care îşi distruge 
mintea şi viaţa folosind băuturi alcoolice, când buzunarele lor sunt 
pline de tutun şi abia aşteaptă să fie liberi să mestece tutun şi să 
fumeze şi să scuipe apoi peste tot? Cum pot, cu un oarecare grad de 
consecvență, să pledeze pentru reforme morale înaintea comitetelor 
pentru promovarea sănătăţii şi de pe platforma temperanţei, în vreme 
ce ei personal se află sub influenţa tutunului? Dacă vor să aibă putere 

pentru a influenţa oamenii să înfrângă iubirea lor pentru stimulenţi, 
atunci cuvintele lor trebuie să vină dintr-o respiraţie curată şi de pe 
buze curate. 

Dintre toţi oamenii din lume, medicii şi pastorii trebuie să aibă 
obiceiuri stricte de cumpătare. Binele societăţii cere o totală absti- 
nenţă din partea lor, pentru că influenţa lor vorbeşte mereu pentru 
sau împotriva reformei morale şi pentru dezvoltarea societăţii. Este 
un păcat voit din partea acelora care nu cunosc legile sănătăţii sau 
sunt indiferenți faţă de ele, căci ei sunt priviţi ca fiind mai înţelepţi 
decât alţi oameni. Acest lucru este în mod deosebit adevărat cu pri- 
vire la medic, căruia îi este încredinţată viaţa oamenilor. De la el se 
aşteaptă să nu aibă nici un obicei care să slăbească forţele vieţii. 

Cum poate un pastor sau un doctor care fumează să-şi crească 
copiii în învăţătura şi mustrarea Domnului? Cum poate el să deza- 
probe la copilul său ceea ce el îşi permite? Dacă face lucrarea ce i-a 
fost încredinţată lui de către Conducătorul Universului, el va protesta 
împotriva nelegiuirii sub orice formă şi în orice grad s-ar manifesta; 
îşi va exercita autoritatea şi influenţa de partea lepădării de sine, 
a unei ascultări stricte şi drepte de cerinţele lui Dumnezeu. Va fi 
(inta sa aceea de a-şi aşeza copiii în condiţiile cele mai favorabile 
pentru a le asigura fericirea în această viaţă şi un cămin în cetatea 
lui Dumnezeu? Cum 

poate el să facă lucrul acesta în vreme ce cedează satisfacerii ape- 
titului? Cum poate el să aşeze picioarele altora pe scara progresului, 
în vreme ce el personal merge pe calea ce duce în jos? 

Mântuitorul nostru ne-a dat un exemplu de lepădare de sine. În 
rugăciunea Sa pentru ucenici, El a spus: „Şi Eu Însumi Mă sfinţesc 
pentru ei, ca şi ei să fie sfinţiţi prin adevăr“. Dacă un om care 
îşi asumă o mare şi gravă responsabilitate ca aceea a unui medic 
păcătuieşte împotriva lui prin faptul că nu se conformează legilor, va 
culege roadele propriilor sale fapte şi hotărâri, împotriva cărora nu se 
poate face recurs. Cauza produce efectul; şi în multe cazuri, medicul, 
care trebuie să aibă o minte clară şi ascuţită şi nervi tari, ca să fie în 
stare să discearnă, să înţeleagă şi să acţioneze repede şi cu precizie, 
are nervii deranjaţi şi creierul înceţoşat de droguri. Capacităţile sale 
de a face bine sunt slăbite. El va conduce pe alţii pe calea pe care 
umblă picioarele sale. Sute de oameni vor urma exemplul unui medic 
necumpătat, având simţământul că sunt în siguranţă făcând ceea ce 

face medicul. Şi în ziua cea mare a lui Dumnezeu, el va sta în faţa 
raportului vieţii sale şi i se va cere să dea socoteală de tot binele pe 
care l-ar fi putut face, dar nu l-a făcut pentru că faptele sale făcute în 
mod voluntar au slăbit puterile sale fizice şi mintea prin satisfacerea 
îngăduinţelor egoiste. 

Întrebarea nu este ce face lumea, ci ce fac profesioniștii în legă- 
tură cu larga răspândire a flagelului predominant al folosirii tutunu- 
lui. Vor fi în stare oare bărbaţii cărora Dumnezeu le-a dat inteligenţă 
şi care sunt în poziţii de încredere sacră să fie credincioşi în a urma 
în mod inteligent raţiunea? Vor fi aceşti oameni, care au în grija lor 
persoane pe care influenţa lor îi va conduce într-o direcţie bună sau 
rea, responsabili să fie modele? Vor învăţa ei, prin cuvânt şi exemplu, 
ascultarea de legile care guvernează natura? Dacă nu pun în practică 
cunoştinţele pe care le au cu privire la legile ce guvernează chiar 
fiinţa lor, dacă preferă plăcerea prezentă de a se bucura de sănătatea 
minţii şi a corpului, atunci ei nu sunt potriviţi pentru a li se încredința 
viaţa altora. Ei au datoria de a sta în demnitatea bărbăţiei dată de 
Dumnezeu, liberi de sclavia oricărui apetit sau pasiuni. Cel care mes- 
tecă tutun sau îl fumează aduce vătămare nu numai lui, ci şi tuturor 
acelora care vin în sfera influenţei lui. Dacă este necesar să se facă 
apel la un medic, atunci cei care sunt dedaţi folosirii tutunului să nu 
fie acceptaţi. Unul ca acesta nu va putea să fie un bun sfătuitor. Dacă 
boala îşi are cauza în folosirea tutunului, el va fi ispitit să nu spună 
adevărul şi să atribuie boala unei alte cauze decât cea adevărată; căci 
cum va putea el să se condamne singur în practica lui zilnică? 

Există multe căi de a practica arta vindecării, dar este o singură 
cale pe care cerul o aprobă. Remediile lui Dumnezeu sunt agenţii cei 
simpli ai naturii care nu vor pune prea mult la încercare şi nu vor slăbi 
organismul prin propriile lor puteri. Aerul curat şi apa, curăţenia, 
o dietă potrivită, curăţia vieţii şi o încredere fermă în Dumnezeu 
sunt remedii din lipsa cărora mor mii de oameni, şi totuşi, aceste 
remedii devin demodate,pentru că folosirea lor îndemânatică cere o 
muncă pe care oamenii nu o apreciază. Aerul proaspăt, exerciţiul, 
apa curată şi curăţenia sunt mijloace plăcute, la îndemâna tuturor şi 
care necesită cheltuieli mici; dar medicamentele sunt scumpe, atât 
în ceea ce priveşte cheltuirea mijloacelor, cum şi în efectele produse 
asupra corpului. 

Lucrarea medicului creştin nu se termină o dată cu vindecarea 
bolilor corpului; eforturile sale ar trebui să fie extinse şi la bolile 
minţii, la mântuirea sufletului. Poate că nu este de datoria lui, decât 
atunci când i se cere, să prezinte în mod teoretic puncte de credinţă; 
dar el poate să-i îndrepte pe pacienţii săi la Hristos. Lecţiile prezen- 
tate de divinul Învățător sunt totdeauna potrivite. El trebuie să atragă 
atenţia celor nemulţumiţi la dovezile totdeauna proaspete ale iubirii 
şi grijii lui Dumnezeu, la înţelepciunea şi bunătatea Sa manifestate în 
lucrările creaţiunii Sale. Mintea poate fi condusă atunci de la natură 
la Dumnezeul naturii şi fixată în cer, care a fost pregătit pentru aceia 
care-L iubesc. 

Medicul trebuie să ştie cum să se roage. În multe cazuri, el trebuie 
să mărească suferinţa pentru a salva viaţa; şi pacientul, creştin sau 
necreştin,simte cea mai mare siguranţă dacă ştie că medicul său se 
teme de Dumnezeu. Rugăciunea va da celui suferind o încredere 
puternică; şi în multe cazuri, dacă suferinţele lor sunt aduse înaintea 
Marelui Vindecător cu o încredere plină de umilinţă, aceasta va face 
pentru ei mai mult decât toate medicamentele ce pot fi administrate. 

Satana este cauza bolilor şi medicul este avertizat împotriva 
puterii şi lucrării sale. Bolile mintale abundă pretutindeni. Nouă 
zecimi din bolile de care suferă oamenii îşi au cauza aici. Poate că 
necazul existent în unele familii este asemenea unui cancer, care 
mănâncă totul şi slăbeşte forţele vieţii. Remuşcarea pentru păcatul 
săvârşit subminează uneori constituţia fizică şi produce dezechilibru 
mintal. Există, de asemenea, doctrine greşite, ca aceea a unui iad 
cu un foc ce arde veşnic şi chinurile nesfârşite ale celor nelegiuiţi, 
care, prezentând păreri exagerate şi deformate despre caracterul lui 
Dumnezeu, au produs acelaşi rezultat asupra minţilor sensibile. Cei 
necredincioşi au folosit foarte mult aceste cazuri nefericite, atribuind 
religiei bolile mintale; dar lucrul acesta este cea mai grosolană 
calomnie cu care nu vor fi bucuroşi să se întâlnească odată. Religia 
lui Hristos, departe de a fi cauza nebuniei, este unul dintre cele mai 
eficiente remedii; căci ea este un potenţial liniştitor al nervilor. 

Medicul are nevoie mai mult decât numai de înţelepciune şi pu- 
tere omenească, ca să ştie cum să trateze multe cazuri încurcate de 
boli mintale şi ale inimii cu care se confruntă. Dacă este necunoscă- 
tor în ceea ce priveşte puterea harului divin, el nu va putea să-i ajute 
pe cei suferinzi, ci va agrava necazurile. Dar, dacă se prinde bine de 

Dumnezeu, va fi în stare să ajute minţile bolnave şi rătăcite. El va 
fi în stare să-i îndrepte pe pacienţi la Hristos şi să-i înveţe să aducă 
toate grijile şi dificultăţile lor la marele Purtător de Poveri. 

Există o legătură stabilită de cer între păcat şi boală. Nici un 
medic nu-şi poate practica lucrarea o lună de zile fără să vadă ilustrat 
lucrul acesta. El poate ignora faptul; mintea lui poate să fie aşa de 
ocupată cu alte probleme, încât atenţia să nu-i fie atrasă asupra lui; 
dar dacă va observa şi va fi cinstit, nu va putea să nu recunoască 
faptul că păcatul şi boala au unul faţă de celălalt relaţia existentă 
între cauză şi efect. Medicul trebuie să fie ager pentru a vedea lucrul 
acesta şi să acţioneze în consecinţă. Când a câştigat încrederea celor 
suferinzi, alinându-le durerile şi aducându-i înapoi de pe margi- 
nea mormântului, îi poate învăţa că boala este rezultatul păcatului 
şi, de asemenea, că vrăjmaşul cel căzut este acela care caută să-i 
ademenească la practici distrugătoare de sănătate şi suflet. 

El poate să le impresioneze mintea cu necesitatea lepădării de 
sine şi ascultarea de legile vieţii şi ale sănătăţii. În mod deosebit, 
în mintea celor tineri poate să inspire principii drepte. Dumnezeu 
iubeşte creaturile Sale cu o dragoste care este atât gingaşă, cât şi 
puternică. El a stabilit legile naturii, dar legile Sale nu sunt pretenţii 
arbitrare. Fiecare „să nu“, atât din legea morală, cât şi din legile 
fizice, conţine sau implică o făgăduinţă. Dacă ea este ascultată, 
atunci binecuvântarea va însoţi paşii noştri; dacă nu este ascultată, 
rezultatul este primejdia şi nefericirea. Legile lui Dumnezeu sunt 
destinate să-i aducă pe oameni mai aproape de EI. El îi va mântui, 
îi va salva de la rău şi-i va duce la bine dacă se vor lăsa conduşi, 
dar El niciodată nu-i va forţa. Noi nu putem înţelege planurile lui 
Dumnezeu, dar trebuie să ne încredem în El şi să ne arătăm credinţa 
prin faptele noastre. 

Medicii care ÎL iubesc şi se tem de Dumnezeu sunt puţini atunci 
când îi comparăm cu cei necredincioşi şi în mod deschis nereligioşi 
şi primii trebuie să fie sprijiniți în ceea ce priveşte preferința faţă 
de cei din ultima clasă. Putem foarte bine să nu avem încredere în 
medicii neevlavioşi. O uşă a ispitei le este deschisă, un diavol viclean 
le va sugera gânduri şi acţiuni josnice şi numai puterea harului divin 
este aceea care poate să potolească tumultul pasiunii şi să fortifice 
împotriva păcatului. Pentru cei care sunt corupți din punct de vedere 
moral, ocaziile de a corupe minţile curate nu lipsesc. Dar cum va 

apărea medicul imoral în ziua cea mare a lui Dumnezeu? În timp ce 
mărturisea că se îngrijeşte de bolnavi, el a trădat încrederea sacră. 
El a degradat atât sufletul, cât şi corpul creaturilor lui Dumnezeu şi 
a pus picioarele lor pe calea ce duce la pierzare. Ce teribil este să 
încredinţăm pe cei iubiţi ai noştri în mâinile unui om necurat, care 
poate să otrăvească ceea ce este moral şi să ruineze sufletul! Cât de 
neavenit este medicul neevlavios la patul muribundului! 

Medicul este adus aproape zilnic faţă în faţă cu moartea. El 
merge, adesea, pe marginea mormântului. În multe cazuri, obişnu- 
irea cu scenele de suferinţă şi moarte are ca rezultat neglijenţa şi 
indiferența faţă de vrăjmaşul omenirii şi nepăsare în tratarea bol- 
navului. Astfel de medici se pare că nu au nici un fel de simpatie 
gingaşă. Ei sunt aspri şi nepoliticoşi, imprevizibili şi bolnavul se 
teme de apropierea lui. Astfel de oameni, oricât de mari ar fi cunoş- 
tinţa şi iscusinţa lor,nu pot face decât puţin bine celor suferinzi; dar 
dacă iubirea şi simpatia pe care le-a manifestat Domnul Isus faţă de 
cei bolnavi sunt combinate cu cunoştinţa medicului, chiar şi numai 
prezenţa lui va fi o binecuvântare. El nu va privi la pacientul său ca 
la o bucată a mecanismului uman, ci ca la un suflet care va fi salvat 
sau pierdut. 

Îndatoririle medicului sunt grele. Puţini îşi dau seama de încor- 
darea mintală şi fizică la care este supus. Fiecare energie şi fiecare 
capacitate trebuie să fie înregistrate cu cea mai mare şi mai intensă 
nelinişte în bătălia cu suferinţa şi moartea. Adesea, el ştie că o sin- 
gură mişcare a mâinii, chiar şi numai un fir de păr într-o direcţie 
greşită, poate să trimită un suflet nepregăut în veşnicie. 

Cu atât mai mult are nevoie medicul credincios de simpatia şi 
rugăciunile poporului lui Dumnezeu. Cerinţele lui în direcţia aceasta 
nu sunt inferioare acelora ale celui mai devotat slujitor al Evangheliei 
sau misionar. Lipsit, aşa este adesea, de odihna şi somnul necesar, şi 
chiar de privilegiile religioase ale Sabatului, el are nevoie de o dublă 
porţie de har, de o aprovizionare zilnică, proaspătă, sau, de nu, el va 
pierde legătura cu Dumnezeu şi va fi în primejdia scufundării mai 
adânc în întunericul spiritual decât alţi oameni de alte profesiuni. Şi 
totuşi, adesea, el este făcut să primească reproşuri nemeritate şi este 
lăsat să stea singur, supus ispitelor teribile ale lui Satana, simțindu-se 
greşit înţeles, trădat de către prietenii săi. 

Mulţi, cunoscând cât de chinuitoare sunt îndatoririle medicilor 
şi cât de puţine ocazii au de a fi eliberaţi de aceste griji, chiar în 
ziua Sabatului, nu vor mai alege această profesiune ca o lucrare a 
vieţii. Dar marele vrăjmaş caută mereu să distrugă lucrarea mâinilor 
lui Dumnezeu şi oameni de cultură şi inteligenţi sunt chemaţi să 
combată puterea sa crudă. Este nevoie de mai mulţi oameni cinstiţi, 
drepţi, care să se devoteze acestei profesiuni. Eforturi chinuitoare 
trebuie să fie făcute pentru a convinge oameni potriviţi să se pregă- 
tească pentru această lucrare. Caracterele lor trebuie să fie bazate pe 
principiile largi ale Cuvântului lui Dumnezeu — să aibă o energie, o 
forţă şi perseverenţă motivate, care să-i facă în stare să atingă un înalt 
standard prin excelenţă. Dar nu toţi pot fi medici de succes. Mulţi nu 
au fost pregătiţi din toate punctele de vedere atunci când au început 
să-şi exercite aceste îndatoriri profesionale. Ei nu au cunoştinţele 
necesare; nu au nici tact şi nici iscusinţă, grijă şi inteligenţa necesară 
pentru asigurarea succesului. 

Un medic poate să facă o lucrare mult mai bună dacă are putere 
fizică. Dacă este slab, nu poate să îndure oboseala muncii proprie 
chemării sale. Un om care are o constituţie slabă, care este dispeptic 
sau care nu are un control de sine total nu este pregătit să se ocupe 
de tot felul de boli. Trebuie să se aibă mare grijă pentru a nu încuraja 
persoane care ar putea fi de folos în unele posturi ce comportă o 
responsabilitate mai mică, să studieze medicina care cere mult timp 
şi mijloace, atunci când nu există o speranţă raţională că vor reuşi. 

Unii au fost aleşi ca fiind oameni care ar putea fi folositori ca 
medici şi au fost încurajați să urmeze cursurile şcolii de medicină. 
Dar unii care şi-au început studiile în aceste şcoli medicale ca fiind 
creştini n-au păstrat aşa cum se cuvine legea divină; au sacrificat 
principiile şi au pierdut legătura cu Dumnezeu. Ei au considerat 
că singuri nu vor putea să ţină porunca a patra a Decalogului şi 
să facă faţă batjocurii şi bătăi de joc a celor ambiţioşi, iubitori de 
lume, superficiali, sceptici şi necredincioşi. Ei n-au fost pregătiți 
să întâmpine acest fel de persecuție. Au fost ambiţioşi să urce mai 
sus şi tot mai sus în lume şi s-au poticnit de munţii întunecaţi ai 
necredinţei, devenind nevrednici, de încredere. Ispite de tot felul s-au 
deschis înaintea lor şi ei n-au avut tăria să reziste. Unii dintre aceştia 
au devenit necinstiţi, intriganţi şi sunt vinovaţi de păcate grave. 

În veacul acesta, este primejdios pentru fiecare persoană care va 
studia medicina. Adesea, profesorii lui sunt oameni înţelepţi în felul 
lumii, iar colegii, studenţi necredincioşi, care n-au nici o legătură cu 
Dumnezeu, şi există primejdia de a fi influenţat de aceste persoane 
nereligioase cu care se asociază. Cu toate acestea, unii şi-au făcut 
studiile medicale şi au rămas credincioşi principiului. Ei n-au mers 
la studii în Sabat şi au dovedit că oamenii se pot pregăti pentru 
obligaţiile unui medic fără să dezamăgească aşteptările acelora care 
le oferă mijloacele pentru a obţine o educaţie. Asemenea lui Daniel, 
ei L-au onorat pe Dumnezeu şi El i-a ocrotit. Daniel s-a hotărât în 
inima sa să nu adopte obiceiurile de la curtea imperială; el nu va 
mânca din mâncarea împăratului şi nu va bea din vinul lui. El a 
privit la Dumnezeu pentru tărie şi har şi Dumnezeu i-a dat înţelep- 
ciune, iscusinţă şi cunoaştere mai presus de astrologii, ghicitorii şi 
magicienii împărăției. Pentru el s-a împlinit făgăduinţa: „Căci voi 
cinsti pe cine Mă cinsteşte“. 

Tânărul medic are acces la Dumnezeul lui Daniel. Prin harul şi 
puterea divină, el poate deveni tot aşa de eficient în lucrarea chemării 
sale cum a fost şi Daniel în înalta sa poziţie. Dar este o greşeală 
să faci din pregătirea ştiinţifică un lucru cu totul important, în timp 
ce principiile religioase care stau la temelia unei practici de succes 
sunt neglijate. Mulţi care dispreţuiesc gândul că au nevoie să se 
sprijine pe Isus pentru înţelepciune în lucrarea lor sunt lăudaţi ca 
fiind oameni iscusiţi în profesia lor. Dar dacă aceşti oameni, care 
îşi pun încrederea în cunoştinţele lor ştiinţifice,ar fi iluminaţi de 
lumina cerului, cu cât mai mare ar putea fi realizarea lor! Cu cât 
mai tare ar fi puterile lor şi cu cât mai multă încredere ar putea ei să 
se ocupe de cazurile dificile! Omul care este într-o strânsă legătură 
cu Marele Medic al sufletului şi al trupului are resursele cerului şi 
ale pământului la dispoziţia sa şi poate lucra cu o înţelepciune şi o 
precizie ce nu dau greş, pe care oamenii neevlavioşi nu le pot avea. 

Aceia cărora le este încredinţată îngrijirea bolnavului, medici 
sau asistente medicale, să nu uite că lucrarea lor trebuie să reziste 
cercetării ochiului pătrunzător al lui lehova. Nu există nici un câmp 
misionar mai important decât acela ocupat de medicul credincios 
şi temător de Dumnezeu. Nu există nici un domeniu în care un om 
poate să realizeze un bine mai mare sau să câştige mai multe pietre 
preţioase care să strălucească în coroana bucuriei lui. El poate duce 

cu el harul Domnului Hristos, asemenea unui parfum plăcut, în toate 
camerele bolnavilor în care intră. Poate să poarte cu el adevăratul 
balsam vindecător pentru sufletul bolnav de păcat. Poate să îndrepte 
pe cel bolnav şi muribund spre 

Mielul lui Dumnezeu, care ridică păcatul lumii. El nu va asculta 
sugestia că este primejdios să le vorbeşti despre interesele lor veşnice 
acelora a căror viaţă este în pericol, ca să nu le faci mai rău; căci în 
nouă cazuri din zece, cunoaşterea Mântuitorului ce iartă păcatul le 
va face mai bine, atât la minte, cât şi la corp. Isus poate să limiteze 
puterea lui Satana. El este medicul în care sufletul bolnav de păcat 
se poate încrede pentru a vindeca atât bolile trupului, cât şi ale 
sufletului. 

Cel superficial şi cu gânduri rele în această profesiune va căuta 
să trezească prejudecăţi împotriva celui care în mod credincios îşi 
aduce la îndeplinire îndatoririle profesionale şi să umple calea sa cu 
obstacole; dar aceste încercări nu vor face decât să pună în evidenţă 
aurul curat al caracterului. Deşi viaţa lui poate să fie grea şi o viaţă de 
lepădare de sine, iar după părerea lumii poate să fie un eşec, înaintea 
cerului ea va fi un succes şi el va fi aşezat în rândul oamenilor nobili 
al lui Dumnezeu. „Cei înţelepţi vor străluci ca strălucirea soarelui 
şi cei ce vor învăţa pe mulţi să umble în neprihănire vor străluci ca 
stelele, în veac şi în veci de veci.“ 

„ŞI balaurul, mâniat pe femeie, s-a dus să facă război cu rămăşiţa 
seminţei ei, care păzesc poruncile lui Dumnezeu şi ţin mărturia lui 
Isus Hristos.“ În viitorul apropiat, vom vedea împlinirea acestor 
cuvinte, având în vedere că bisericile protestante se unesc cu lumea 
şi cu puterea papală împotriva păzitorilor poruncilor. Acelaşi spirit 
care i-a motivat pe adepţii papalității din veacurile trecute îi va face 
şi pe protestanți să urmeze un drum asemănător faţă de aceia care 
îşi vor păstra credincioşia lor faţă de Dumnezeu. 

Biserica şi statul fac acum pregătiri pentru conflictul viitor. Pro- 
testanţii lucrează acum pe ascuns pentru a aduce duminica în faţă, 
aşa cum au făcut romaniştii. Pretutindeni, papalitatea îşi strânge 
structurile ei mari şi impunătoare în adâncimi tainice, de unde ve- 
chile lor persecuții vor fi repetate. Şi se pregăteşte drumul pentru 
manifestare pe scară mare, a acelor minuni mincinoase, prin care, 
dacă va fi posibil, Satana va înşela chiar şi pe cei aleşi. 

Decretul care va trebui să fie dat împotriva poporului lui Dum- 
nezeu va fi la fel ca acela dat de Ahaşveroş împotriva iudeilor, pe 
timpul Esterei. Edictul persan a fost dat din cauza răutăţii lui Haman 
împotriva lui Mardoheu. Nu pentru că Mardoheu i-ar fi făcut vreun 
rău, ci pentru că a refuzat să i se închine, să-i aducă respectul care 
Į se cuvine numai lui Dumnezeu. Hotărârea împăratului împotriva 
iudeilor a fost obţinută printr-un pretext fals, prin greşita prezentare a 
acestui popor deosebit. Satana a pus la cale acest plan pentru a şterge 
de pe faţa pământului pe aceia care păstrau cunoştinţa adevăratului 
Dumnezeu. Dar complotul lui a fost înfrânt de către o contraputere 
care domneşte printre fiii oamenilor. Îngeri care excelează în putere 
au fost însărcinaţi să apere pe poporul lui Dumnezeu şi comploturile 
adversarilor lor s-au întors asupra capului lor. Lumea protestantă de 
astăzi vede în mica grupă a păzitorilor Sabatului un Mardoheu la 
poartă. Caracterul şi comportarea sa, care exprimă respect faţă de 
Legea lui Dumnezeu, sunt o continuă mustrare pentru cei care au 
dat la o parte temerea de Dumnezeu şi calcă în picioare Sabatul Său; 

acest intrus nepoftit trebuie — prin unele mijloace — să fie înlăturat 
din cale. 

Aceeaşi minte diabolică ce a complotat împotriva celor credin- 
cioşi din veacurile trecute caută încă să extermine de pe pământ 
pe cei care se tem de Dumnezeu şi ascultă de Legea Sa. Satana va 
stârni indignare împotriva umilei minorităţi care în mod conştient 
refuză să accepte obiceiurile populare şi tradiţiile. Oameni în poziţii 
înalte şi cu reputaţie se vor uni cu cei nelegiuiţi şi stricaţi, pentru a se 
sfătui împotriva poporului lui Dumnezeu. Bogăția, geniul, educaţia 
se vor strânge pentru a-i acoperi cu dispreţ. Conducători, persecutori, 
slujitori ai altarelor şi membri ai bisericii vor conspira împotriva lor. 
Prin cuvânt şi prin scris, prin fanfaronadă, ameninţări şi batjocură, 
ei vor căuta să le nimicească credinţa. Printr-o falsă reprezentare şi 
apeluri mânioase, ei vor stârni mânia poporului. Neavând un „aşa 
zice Scriptura“, pentru a aduce ca argument împotriva apărătorilor 
Sabatului biblic, ei vor recurge la acţiuni opresive pentru a suplini 
această lipsă. Pentru a-şi asigura popularitate şi sprijin, legislatorii 
se vor supune cerinţei pentru o lege duminicală. Aceia care se tem 
de Dumnezeu nu pot să accepte o instituţie care violează o poruncă 
a Decalogului. Pe acest câmp de luptă se va da ultima mare bătălie 
dintre adevăr şi minciună. Şi noi nu suntem lăsaţi în îndoială cu 
privire la această problemă. Acum, ca şi în zilele lui Mardoheu, 
Domnul va apăra adevărul şi poporul Său. 

Prin decretul ce impune instituţia papalității care violează Legea 
lui Dumnezeu, națiunea noastră se va rupe cu totul de neprihănire. 
Când protestantismul va întinde mâna peste abis, pentru a prinde 
mâna puterii romane, când ea va întinde mâna peste abis pentru a da 
mâna cu spiritismul, când, sub influenţa acestor întreite uniri, țara 
noastră va respinge orice principiu al Constituţiei, ca o conducere 
protestantă şi republicană, şi va face legi pentru propagarea falsurilor 
şi înşelăciunilor papale, putem cunoaşte că a venit timpul pentru 
lucrarea prin minuni a lui Satana şi că sfârşitul este aproape. 

După cum apropierea armatelor romane a fost un semn pentru 
ucenici cu privire la iminenta distrugere a Ierusalimului, tot astfel 
se poate ca această apostazie să fie un semn al faptului că limita 
îndelungii răbdări a lui Dumnezeu a ajuns la capăt, că măsura nele- 
giuirii naţiunii noastre s-a umplut şi că îngerul milei este gata să-şi ia 
zborul, pentru a nu se mai întoarce niciodată. Poporul lui Dumnezeu 

va fi atunci aruncat în acele scene chinuitoare şi nefericite, pe care 
profeţii le-au descris ca fiind timpul strâmtorării lui Iacov. Strigătul 
celor credincioşi şi persecutați se înalţă spre ceruri. Şi după cum 
sângele lui Abel strigă din pământ, sunt de asemenea voci care strigă 
la Dumnezeu din mormintele martirilor, din cimitirele mărilor, din 
peşterile munţilor, de sub arcadele pieţelor: „Până când, Stăpâne, Tu, 
care eşti sfânt şi adevărat, zăboveşti să judeci şi să răzbuni sângele 
nostru asupra locuitorilor pământului?“ 

Domnul Îşi face lucrarea Sa. Tot cerul este în mişcare. Judecata 
întregului pământ se va face în curând pentru a răzbuna autoritatea 
Sa insultată. Semnul eliberării va fi pus asupra oamenilor care păzesc 
poruncile lui Dumnezeu, onorează legea şi care refuză semnul fiarei 
sau al chipului ei. 

Dumnezeu a descoperit ceea ce va avea loc în ultimele zile, pen- 
tru ca poporul Său să poată fi pregătit să reziste împotriva furtunii 
opoziţiei şi a mâniei. Cei care au fost avertizaţi cu privire la eveni- 
mentele din faţa lor nu trebuie să aştepte venirea furtunii cu calm, 
mângâindu-se singuri cu faptul că Domnul îi va ocroti pe cei credin- 
cioşi ai Săi în ziua necazului. Noi trebuie să fim ca nişte oameni care 
aşteaptă pe Domnul lor, nu într-o aşteptare leneşă, ci într-o lucrare 
plină de zel şi cu o credinţă neşovăielnică. Nu este acum timpul 
să îngăduim ca minţile noastre să fie absorbite de lucruri de mică 
importanţă. În timp ce oamenii dorm, Satana este activ, aranjând 
în aşa fel lucrurile, încât poporul lui Dumnezeu să nu se bucure de 
milă şi dreptate. Mişcarea duminicală îşi face acum drum prin întu- 
neric. Conducătorii ascund adevărata problemă şi mulţi dintre cei 
care sunt uniţi în această mişcare nu văd încotro tinde curentul din 
subteran. Declaraţiile lui sunt blânde şi în aparenţă creştine, dar când 
va vorbi, va da pe faţă spiritul balaurului. Avem datoria să facem tot 
ce ne stă în putere pentru a evita primejdia ce ameninţă. Trebuie să 
ne străduim să dezarmăm prejudecățile, aşezându-ne într-o lumină 
cuvenită înaintea oamenilor. Trebuie să discutăm cu ei adevărata 
problemă, în felul acesta ridicând cel mai eficient protest împotriva 
măsurilor de restrângere a libertăţii de conştiinţă. Noi trebuie să 
cercetăm Scripturile şi să fim în stare să dăm socoteală de credinţa 
noastră. Profetul spune: „Cei răi vor face răul şi nici unul din cei răi 
nu va înţelege, dar cei pricepuţi vor înţelege“. 

Cei care au acces la Dumnezeu prin Domnul Hristos au o lucrare 
importantă înaintea lor. Acum este timpul să punem mâna, să ne 
prindem de braţul tăriei noastre. Rugăciunea lui David trebuie să fie 
rugăciunea pastorilor şi a membrilor laici: „Este vremea ca Domnul 
să lucreze; căci ei calcă Legea Ta“. Slujitorii Domnului să plângă 
între tindă şi altar şi să spună: „Doamne, îndură-Te de poporul Tău! 
Nu da de ocară moştenirea Ta“. Dumnezeu a lucrat totdeauna pentru 
poporul Său în situaţia lor cea mai critică, atunci când se părea că nu 
mai este nici o speranţă ca ruina să fie evitată. Planurile oamenilor 
răi, vrăjmaşii bisericii, sunt supuse puterii Sale şi providenţei Sale 
cârmuitoare! 

El poate mişca inimile oamenilor de stat; mânia celor turbulenţi 
şi nemulţumiţi, celor că urăsc pe Dumnezeu, adevărul şi poporul Său 
poate să fie potolită, aşa cum se potolesc apele dacă El le poruncește 
să se liniştească. Rugăciunea mişcă braţul Celui Atotputernic. EI, 
care face stelele să meargă în ordine pe bolta cerului, al cărui glas 
controlează valurile adâncimilor de ape, acelaşi Creator infinit va 
lucra în favoarea poporului Său, dacă Îl cheamă în credinţă. El va 
ține în frâu forţele întunericului până când avertizarea este dată lumii 
şi toţi cei ce o vor asculta vor fi pregătiţi pentru luptă. 

„Omul Te laudă chiar şi în mânia lui“, spune psalmistul; „când 
Te îmbraci cu toată urgia Ta.“ Mijloacele lui Dumnezeu de a proba 
adevărul vor fi în funcţiune şi vor constitui un subiect de cercetare 
şi discuţie, chiar dacă lucrul acesta se face prin disprețul aruncat 
asupra lui. Mintea, gândurile oamenilor trebuie să fie trezite. Fiecare 
controversă, fiecare reproş, fiecare calomnie, toate vor fi mijloacele 
lui Dumnezeu de a provoca cercetarea şi trezirea minţii, care altfel 
ar rămâne dormitând. 

Aşa a fost în istoria trecută a poporului lui Dumnezeu. Refuzând 
să se închine chipului cel mare de aur pe care l-a înălţat Nebu- 
cadneţar, cei trei evrei au fost aruncaţi într-un cuptor aprins. Dar 
Dumnezeu i-a ocrotit pe slujitorii Săi în mijlocul flăcănilor şi, astfel, 
încercarea de a impune idolatria a avut ca rezultat aducerea cunoaşte- 
rii adevăratului Dumnezeu înaintea adunării prinților şi mai marilor 
din vasta împărăție a Babilonului. 

Tot astfel a fost şi atunci când s-a dat decretul care interzicea 
rugăciunea către vreun alt dumnezeu, afară de împărat. În timp ce 
Daniel, după obiceiul lui, îşi înălța rugăciunile de trei ori pe zi către 

Dumnezeul cerului, atenția prinților şi a conducătorilor a fost atrasă 
asupra acestui caz. El a avut ocazia să vorbească despre el, să arate 
care este adevăratul Dumnezeu şi să prezinte motivul pentru care 
numai El trebuie să primească închinare şi datoria de a-l aduce 
laude şi închinare. Iar eliberarea lui Daniel din groapa leilor a fost 
o altă dovadă că Fiinţa căruia el se închina era viul şi adevăratul 
Dumnezeu. 

Tot astfel, întemnițarea lui Petru adus Evanghelia înaintea îm- 
păraţilor, prinților şi conducătorilor, care altfel n-ar fi avut această 
lumină. Eforturile făcute pentru a împiedica progresul adevărului 
vor servi la extinderea lui. Adevărul desăvârşit este mai clar văzut 
din orice punct din care poate fi văzut. Erorile, abaterile cer să-şi 
ascundă identitatea, să fie mascate. Ele se îmbracă chiar în hainele 
îngerilor şi fiecare manifestare a caracterului adevărat scade şansele 
lor de succes. 

Poporul pe care Dumnezeu l-a făcut depozitarul legii Sale nu 
trebuie să îngăduie ca lumina lor să fie ascunsă. Adevărul trebuie 
să fie vestit în locurile întunecoase ale pământului. Obstacolele 
trebuie să fie înfruntate şi depăşite. O mare lucrare trebuie făcută,şi 
această lucrare a fost încredinţată acelora care cunosc adevărul. Ei 
ar trebui acum să-L implore pe Dumnezeu să-i ajute. Spiritul iubirii 
Domnului Hristos trebuie să fie răspândit în inimile lor. Spiritul 
Domnului Hristos trebuie să fie revărsat asupra lor şi ei trebuie să fie 
gata să stea în ziua judecății. În timp ce se consacră lui Dumnezeu, 
o putere convingătoare va însoţi eforturile lor de a prezenta altora 
adevărul şi lumina lor va găsi acces în multe inimi. Noi nu trebuie 
să mai dormim pe terenul vrăjit al lui Satana, ci să chemăm la 
acţiune toate resursele noastre şi să ne folosim de orice avantaje 
pe care Providența ni le-a furnizat. Ultima avertizare trebuie să fie 
proclamată „înaintea multor oameni, naţiuni, limbi şi popoare“; şi 
făgăduinţa este făcută: „Iată că Eu sunt cu voi în toate zilele, până la 
sfârşitul veacului“. 

Domnul a chemat pe poporul Său Israel şi l-a separat de lume, 
pentru a-i putea încredința o răspundere sacră. El i-a făcut depozitarii 
Legii Sale şi a intenţionat ca prin ei să păstreze printre oameni 
cunoaşterea Sa. Prin ei, lumina cerului trebuia să strălucească în 
locurile întunecoase ale pământului şi o voce trebuia să fie auzită 
apelând la toţi oamenii, chemându-i să se întoarcă de la idolatria 
lor şi să slujească viului şi adevăratului Dumnezeu. Dacă ar fi fost 
credincioşi însărcinării şi încrederii acordate, evreii ar fi fost o putere 
în lume. Dumnezeu ar fi fost apărarea lor şi El voia să-i înalțe mai 
presus de toate celelalte naţiuni. Lumina şi adevărul Său aveau să fie 
descoperite prin ei şi ar fi stat sub înţeleapta şi sfânta Lui conducere, 
ca un exemplu al superiorității guvernării Sale faţă de orice formă 
de idolatrie. 

Dar ei n-au păstrat legământul lor cu Dumnezeu. Au urmat prac- 
ticile idolatre ale altor naţiuni,şi în loc să facă numele Creatorului 
lor o laudă pe pământ, comportarea lor L-a făcut de ocară printre 
neamuri. Cu toate acestea, scopul lui Dumnezeu trebuia să fie împli- 
nit. Cunoaşterea voii Sale trebuie să fie răspândită pe tot pământul. 
Dumnezeu a adus mâna asupritorilor asupra poporului Său şi aceştia 
i-au împrăştiat printre neamuri ca robi. În necazul lor, mulţi dintre 
ei s-au pocăit de nelegiuirile lor şi au căutat pe Domnul. Împrăştiaţi 
printre toate naţiunile păgâne, ei au răspândit peste tot cunoaşterea 
adevăratului Dumnezeu. Principule legii divine au venit în conflict 
cu obiceiurile şi practicile naţiunilor. Idolatrii s-au străduit să ni- 
micească adevărata credinţă. Domnul, în providenţa Sa, a adus pe 
slujitorii Săi, Daniel, Neemia şi Ezra, faţă în faţă cu împărați şi con- 
ducători, pentru ca aceşti idolatri să poată avea ocazia să primească 
lumina. Astfel, lucrarea pe care Dumnezeu a dat-o poporului Său 
să o facă în timp de prosperitate, în cuprinsul propriilor lor graniţe, 
dar care a fost neglijată din cauza necredinţei lor, a fost adusă la 
îndeplinire în captivitate, prin grele încercări şi greutăţi. 

Dumnezeu a chemat biserica Sa de astăzi, aşa cum a chemat şi 
pe Israelul din vechime, să fie o lumină pe pământ. Prin adevărul 
Său puternic şi pătrunzător, soliile celor trei îngeri, i-a separat pe 
copiii Săi de celelalte biserici şi de lume, pentru a le aduce într-o 
sacră apropiere de El. El i-a făcut depozitarii Legii Sale şi le-a în- 
credinţat marile adevăruri ale profeţiei pentru acest timp. Asemenea 
descoperirilor sfinte încredințate vechiului Israel, acestea constituie 
o încredere sacră pentru a fi transmise lumii. Cei trei îngeri din 
Apocalipsa 14 reprezintă poporul care primeşte lumina solilor lui 
Dumnezeu şi merge înainte ca instrumente ale Sale, pentru a face să 
răsune avertizarea în toată lungimea şi lăţimea pământului. Domnul 
Hristos declară urmaşilor Săi: „Voi sunteţi lumina lumii“. Fiecă- 
rui suflet care primeşte pe Hristos şi crucea Golgotei, El îi spune: 
„Iată valoarea unui suflet. Duceţi-vă în toată lumea şi propovăduiţi 
Evanghelia la orice făptură“. Nimic nu trebuie să fie îngăduit să îm- 
piedice lucrarea. Este cea mai importantă lucrare pentru acest timp; 
ea trebuie să meargă până în veşnicie. Iubirea pe care a manifestat-o 
Domnul Isus pentru sufletele oamenilor, prin sacrificiul pe care El 
l-a făcut pentru răscumpărarea lor, va pune în mişcare pe toţi urmaşii 
Săi. 

Dar foarte puţini dintre cei care au primit lumina fac lucrarea ce a 
fost încredinţată în mâinile lor. Sunt puţini oameni de o credincioşie 
neşovăielnică, ce nu tind spre lenevie şi comoditate, dar care îşi fac 
drum spre oriunde pot găsi o deschidere pentru a face să înainteze 
lumina adevărului şi a apăra legea cea sfântă a lui Dumnezeu. Dar 
păcatele care controlează lumea au intrat în biserică şi în inimile ace- 
lora care pretind a fi poporul deosebit al lui Dumnezeu. Mulţi dintre 
cei care au primit lumina exercită o influenţă care linişteşte temerile 
cu privire la cele lumeşti la cei creştini numai cu numele. Există 
iubitori ai lumii chiar printre cei care mărturisesc a fi aşteptători ai 
Domnului Hristos. Există dorinţă după bogăţie şi onoare. Domnul 
Hristos descrie această clasă atunci când declară că ziua Domnului 
va veni ca un hoţ asupra tuturor acelora care locuiesc pe suprafaţa 
pământului. Lumea aceasta este căminul lor. Ei fac din ea o afacere, 
pentru strângerea de bogății pământeşti. Ei îşi înalţă locuinţe costi- 
sitoare şi le mobilează cu lucruri foarte scumpe; găsesc plăcere în 
îmbrăcăminte şi satisfacerea apetitului. Lucrurile lumii sunt idolii 
lor. Acestea se interpun între suflet şi Domnul Hristos, iar realităţile 

solemne şi teribile ce se îngrămădesc asupra noastră nu sunt văzute 
decât foarte neclar şi recunoscute în mod slab. Aceeaşi neascultare şi 
aceeaşi decădere ce au fost văzute în biserica iudaică au caracterizat 
în mare măsură pe oamenii care au avut această mare lumină din 
ceruri în ultimele solii de avertizare. Asemenea lor, ne vom irosi 
şi noi ocaziile şi privilegiile, până când Dumnezeu va îngădui ca 
opresiunea şi persecuția să vină asupra noastră. Să fie oare lucrarea 
ce trebuie să fie adusă la îndeplinire în pace şi prosperitate relativă, 
lăsată nefăcută până când va trebui să fie făcută în zile întunecoase 
şi sub presiunea încercărilor şi a persecuției? 

Există o teribilă cantitate de vină pentru care biserica este răspun- 
zătoare. De ce oare cei care au lumina nu fac eforturi serioase pentru 
a duce şi altora lumina aceasta? Ei văd că sfârşitul este aproape. Văd 
zilnic mulţimi care calcă Legea lui Dumnezeu; şi ei ştiu că aceste 
suflete nu pot fi mântuite păcătuind. Cu toate acestea,ei au un interes 
mai mare pentru afacerile lor, fermele lor, casele şi mărfurile lor, 
îmbrăcămintea lor, mesele lor, decât faţă de sufletele bărbaţilor şi 
femeilor pe care va trebui să-i întâlnească faţă-n faţă în ziua judecății. 
Poporul care pretinde că ascultă adevărul doarme. Ei nu se vor simţi 
bine aşa cum s-ar simţi dacă ar fi treji. Iubirea faţă de adevăr moare, 
dispare din inima lor. Exemplul lor nu convinge lumea că au adevă- 
rul înaintea altor oameni de pe pământ. Chiar atunci când ar trebui 
să fie tari în Dumnezeu, având o experienţă zilnică, o experienţă vie, 
ei sunt slabi, nesiguri, sprijinindu-se pe pastori pentru ajutor, când 
ei ar trebui să slujească altora cu mintea, sufletul, vocea şi scrisul, 
cu timpul şi banii lor. 

Fraţi şi surori, mulţi dintre voi se scuză când este vorba de lucru, 
invocând neputinţa de a lucra pentru alţii. Dar te-a făcut oare Dum- 
nezeu aşa de incapabil? N-a fost oare această neputinţă produsă de 
inactivitatea voastră şi continuată de alegerea voastră liber consim- 
țită? Nu ţi-a dat oare Dumnezeu măcar un singur talant pe care să-l 
pui la schimbător, nu pentru propria voastră comoditate şi satisfacţie, 
ci pentru El? Aţi înţeles care vă sunt obligaţiile, ca slujitori angajaţi 
ai Lui, ca să-l aduceţi un câştig printr-o înţeleaptă şi iscusită folosire 
a acestui capital ce v-a fost încredinţat? N-aţi neglijat oare ocaziile 
de a dezvolta puterile până la capăt? Este prea adevărat că puţini 
au avut un real simţământ al responsabilităţii lor faţă de Dumnezeu. 
Iubirea, judecata, memoria, prudenţa, tactul, energia şi orice altă 

capacitate au fost folosite pentru ei. Voi aţi manifestat o mai mare 
înţelepciune în slujba celui rău decât pentru cauza lui Dumnezeu. V- 
aţi pervertit, v-aţi slăbit, ba mai mult chiar, v-aţi subestimat puterile, 
prin intensa activitate în îndeletnicirile lumegşti, neglijând lucrarea 
lui Dumnezeu. 

Voi vă liniştiţi conştiinţa, spunând că nu puteţi să anulaţi trecutul 
ŞI Să câştigaţi vigoarea, puterea şi iscusinţa pe care aţi fi putut să le 
aveţi dacă v-aţi fi folosit puterile aşa cum a cerut Dumnezeu. Dar 
nu uitaţi că El vă consideră răspunzători pentru lucrarea făcută în 
mod neglijent sau lăsată nefăcută din cauza necredincioşiei voastre. 
Cu cât îți foloseşti mai mult puterile pentru Domnul, cu atât devii 
mai capabil, mai iscusit. Cu cât este mai strâns contactul vostru cu 
Izvorul luminii şi al puterii, cu atât mai mare va fi lumina care va fi 
revărsată asupra voastră şi mai mare va fi puterea voastră pe care s-o 
folosiţi pentru Dumnezeu. Şi pentru toate ce aţi fi putut să aveţi, dar 
n-aţi obţinut prin „devoţiunea“ voastră faţă de lume, sunteţi făcuţi 
răspunzători. Când devii un urmaş al Domnului Hristos,te legi să-l 
slujeşti Lui şi numai Lui, şi El făgăduieşte să fie cu tine şi să te 
binecuvânteze, să te reînvioreze cu lumina Lui, să-ţi dea pace şi să 
facă să te bucuri de şi în lucrarea Sa. Ai dat greş cumva să te bucuri 
de aceste binecuvântări? Atunci fii sigur că lucrul acesta se datoreşte 
propriei tale comportări. 

Pentru a scăpa de încorporare în timpul războiului, au fost oa- 
meni care şi-au provocat boli, alţii s-au mutilat singuri pentru a putea 
fi consideraţi inapţi pentru armată. Aici avem o ilustrare a atitudinii 
pe care mulţi au manifestat-o în legătura lor cu cauza lui Dumnezeu. 
Ei şi-au mutilat puterile, atât fizice, cât şi mintale, astfel încât nu mai 
sunt în stare să facă lucrarea de care este atât de mult nevoie. 

Să presupunem că o sumă de bani a fost aşezată în mâinile 
tale pentru a o investi în anumite scopuri; îi poţi arunca şi apoi să 
declari că nu eşti răspunzător pentru modul cum i-ai folosit? Simţi 
astfel că ai scăpat de o mare grijă? Şi totuşi, asta faci cu darurile lui 
Dumnezeu. A te scuza că nu lucrezi pentru alţii din cauză că nu eşti 
capabil, în vreme ce eşti absorbit cu totul în planuri şi lucrări lumeşti, 
este o bătaie de joc la adresa lui Dumnezeu. Mulţimi merg în jos spre 
ruină; cei care au primit lumină şi adevăr nu sunt decât o mână care 
să oprească oştile celui rău; şi totuşi, această mică grupă îşi consacră 
energiile la nimic altceva decât de a învăţa cum să salveze suflete de 

la moarte. Este oare de mirare că biserica este slabă şi ineficientă, 
că Dumnezeu nu poate face decât puţin pentru cei ce mărturisesc că 
sunt copiii Lui? Ei se aşează acolo unde este imposibil pentru El să 
lucreze cu ei şi pentru ei. Îndrăzneşti oare să continui să dispreţuieşti 
şi să nu asculţi cerinţele Lui? Vei continua oare să-ţi baţi joc de 
cele mai sacre răspunderi? Vei spune, asemenea lui Cain: „Sunt eu 
păzitorul fratelui meu?“ 

Să nu uiţi că responsabilitatea ta este măsurată, nu prin resursele 
şi capacităţile tale prezente, ci după puterile cu care ai fost înzestrat 
de la început şi ocaziile de a le folosi. Întrebarea pe care fiecare tre- 
buie să şi-o pună nu este dacă acum este fără experienţă şi nepotrivit 
a lucra pentru cauza lui Dumnezeu, ci cum şi de ce este în starea 
aceasta şi cum poate să fie remediată. Dumnezeu nu ne va înzestra 
în mod supranatural cu acele calităţi ce ne lipsesc; ci, în timp ce 
exercităm capacităţile pe care le avem, El va lucra cu noi şi pentru 
noi pentru a dezvolta şi întări orice capacitate; energiile noastre ce 
dormitează vor fi trezite şi puterile care mult timp au fost paralizate 
vor primi o nouă viaţă. 

Atâta vreme cât suntem în lume, trebuie să avem de-a face cu 
lucrurile lumii. Totdeauna va fi nevoie să ne implicăm într-o tranzac- 
ție temporală sau în afaceri secundare; dar acestea nu trebuie să 
ne absoarbă cu totul. Apostolul Pavel ne-a dat o regulă sigură: „În 
sârguinţă fiţi fără preget. Fiți plini de râvnă cu duhul. Slujiţi Dom- 
nului!“ Îndatoririle umile, obişnuite ale vieţii trebuie să fie toate 
îndeplinite cu credincioşie; „din inimă“, spune apostolul, „ca pentru 
Domnul“. Oricare ar fi locul nostru de muncă, fie în gospodărie, 
la lucrul câmpului sau la îndeletniciri intelectuale, noi trebuie să 
le îndeplinim spre slava lui Dumnezeu, atâta vreme cât facem din 
Domnul Hristos primul, cel din urmă şi cel mai bun în toate. Dar pe 
lângă aceste lucrări lumești, fiecărui urmaş al Domnului Hristos îi 
este dată o lucrare specială pentru zidirea împărăției Sale — o lu- 
crare care cere eforturi personale pentru salvarea oamenilor. Aceasta 
nu este o lucrare care să fie îndeplinită numai o dată pe săptămână, 
la locaşul de închinare, ci în tot timpul şi în orice loc. 

Oricine este legat de biserică face din acest act un legământ so- 
lemn de a lucra pentru interesul bisericii şi a păstra acest interes mai 
presus de orice consideraţie lumească. Este lucrarea sa să păstreze o 
legătură vie cu Dumnezeu, să se angajeze cu trup şi suflet în marele 

plan al răscumpărării şi să arate, în viaţa şi caracterul său, desăvârşi- 
rea poruncilor lui Dumnezeu în contrast cu obiceiurile şi învăţăturile 
lumii. Fiecare suflet care a mărturisit pe Hristos s-a angajat să facă 
şi să fie un lucrător ce este posibil ca să devină spiritual, activ, zelos 
şi eficient în lucrarea Domnului său. Domnul Hristos aşteaptă de la 
fiecare om să-şi facă datoria; să fie aceasta deviza printre toţi urmaşii 
Săi. 

Nu trebuie să aşteptăm să fim solicitaţi pentru a transmite lumina, 
ci să fim insistenţi pentru sfat sau instrucţiuni. Fiecare dintre cei care 
primesc razele Soarelui Neprihănirii trebuie să reflecte strălucirea 
lui pretutindeni în jurul lui. Religia lui trebuie să aibă o influenţă 
pozitivă şi hotărâtă. Rugăciunile şi cererile sale trebuie să fie pline de 
Duhul Sfânt, ca să topească şi să supună sufletul. Domnul Isus spune: 
„Tot aşa să lumineze şi lumina voastră înaintea oamenilor, ca ei să 
vadă faptele voastre bune, şi să slăvească pe Tatăl vostru, care este în 
ceruri“. Ar fi mai bine pentru un om lumesc să nu fi văzut niciodată 
un mărturisitor al religiei decât să ajungă sub influenţa unuia care 
este necunoscător şi neştiutor în ceea ce priveşte puterea sfinţeniei. 
Dacă Hristos ar fi modelul nostru, dacă viaţa Sa ar fi regula vieţii 
noastre, ce zel ar fi manifestat, ce eforturi ar fi făcute, ce dărnicie, 
ce lepădare de sine practicată! Cât de neobosit am lucra! Ce cereri 
stăruitoare pentru înţelepciune şi putere s-ar înălța la Dumnezeu! 
Dacă toţi cei care mărturisesc că sunt copii ai lui Dumnezeu vor 
avea simţământul că este preocuparea principală a vieţii lor aceea 
de a face lucrarea pe care Dumnezeu le-a dat-o să o facă, dacă ei vor 
lucra în mod neegoist pentru cauza Sa, ce schimbare s-ar vedea în 
inimi şi în cămin, în comunităţi, da, chiar în lume! 

Vigilenţă şi credincioşie au fost cerute urmaşilor Domnului Hris- 
tos în fiecare veac; dar acum, pentru că stăm chiar în pragul lumii 
veşnice, păstrând adevărurile, având o lumină aşa de mare, o lucrare 
aşa de importantă, noi trebuie să ne dublăm silinţele. Fiecare trebuie 
să facă tot ce poate, cu toate capacităţile sale. Fratele meu, îți pri- 
mejduieşti propria ta mântuire dacă dai acum înapoi. Dumnezeu te 
va chema să dai socoteală, dacă acum dai greş în lucrarea pe care El 
ţi-a dat-o s-o faci. Cunoşti adevărul? Atunci transmite-l şi altora. 

Ce aş putea spune pentru a trezi comunităţile noastre? Ce pot 
să spun acelora care au jucat un rol important în vestirea ultimei 
solii? „Domnul vine“ ar trebui să fie solia pe care s-o purtăm, nu 

numai pe buzele noastre, ci prin viaţa şi caracterul nostru; dar mulţi 
dintre cei cărora Dumnezeu le-a dat lumină şi cunoştinţă, talanţii 
influenţei şi mijloacelor, sunt oameni care nu iubesc adevărul şi nu-l 
trăiesc. Ei au băut atât de profund din cupa ameţitoare a egoismului 
şi a celor lumești, încât s-au îmbătat de grijile acestei vieţi. Fraţilor, 
dacă continuaţi să fiţi aşa de leneşi, aşa de lumeşti şi egoişti cum 
aţi fost, Dumnezeu cu siguranţă va trece pe lângă voi şi va lua pe 
cei care se îngrijesc mai puţin de ei înşişi, sunt mai puţin ambiţioşi 
după onoarea acestei lumi şi care nu vor ezita să meargă aşa cum a 
făcut Domnul lor, afară din tabără, purtând povara ruşinii. Lucrarea 
va fi dată acelora care o vor primi, acelora care o vor preţui, care 
vor ţine principiile ei în experienţa vieţii de fiecare zi. Dumnezeu va 
alege oameni umili, care caută mai degrabă să glorifice Numele Său 
şi să facă să progreseze cauza Sa decât onoarea şi promovarea lor. 
El va ridica bărbaţi care nu au aşa de multă înţelepciune lumească, 
dar care sunt legaţi de El şi care vor căuta tărie şi sfat de sus. 

Unii dintre conducătorii noştri sunt înclinați să-şi permită să 
aibă spiritul manifestat de apostolul Ioan, atunci când a spus: „În- 
văţătorule, noi am văzut pe un om scoțând draci în Numele Tău; şi 
l-am oprit, pentru că nu venea după noi“. Organizaţia şi disciplina 
sunt esenţiale, dar în prezent există o mare primejdie, aceea a unei 
îndepărtări de simplitatea Evangheliei Domnului Hristos. Noi avem 
nevoie de o mai puţină dependenţă de forme şi ceremonii şi de mai 
multă putere a adevăratei evlavii. Dacă viaţa şi caracterul lor sunt 
exemplare, lăsaţi-i pe toţi cei care vor să lucreze, în orice poziţie. 
Deşi poate că nu se vor conforma în totul exact metodelor noastre, 
să nu se rostească nici un cuvânt de condamnare sau descurajare. 
Când fariseii au dorit ca Isus să-i facă pe copii să tacă, atunci când 
Îi aduceau laude, Mântuitorul a spus: „Vă spun că, dacă vor tăcea 
ei, pietrele vor striga.“ Profeţia trebuie să fie împlinită. Tot astfel, în 
aceste zile, lucrarea trebuie să fie făcută. Sunt multe departamente de 
lucru; fiecare să-şi îndeplinească partea cât mai bine cu putinţă. Un 
om care are un singur talant nu trebuie să-l îngroape în pământ. Dum- 
nezeu a dat fiecăruia lucrarea după capacitatea sa. Acelora cărora li 
s-au încredinţat mari răspunderi şi capacităţi să nu se străduiască să 
aducă la tăcere pe alţii care sunt mai puţin dotați şi cu mai puţină 
experienţă. Oamenii care au un singur talant pot avea intrare la o 
clasă de oameni la care cei cu doi sau cinci talanți nu pot pătrunde. 

Şi cei mari,şi cei mici sunt deopotrivă vase alese să ducă apa vieţii 
sufletelor însetate. Cei care predică Cuvântul să nu-şi pună mâinile 
peste cel mai umil lucrător şi să spună: „Iu trebuie să lucrezi în 
direcţia aceasta sau să nu lucrezi deloc!“ Mâinile jos, fraţilor! Lăsaţi 
pe fiecare să lucreze în sfera lui, cu propria lui armătură, făcând 
ceea ce poate în modul său umil. Întăriţi-i mâinile în această lucrare. 
Acesta nu este un timp în care fariseismul să controleze. Lăsaţi ca 
Dumnezeu să lucreze prin cine doreşte El. Solia trebuie să meargă 
înainte. 

Toţi trebuie să-şi manifeste credincioşia faţă de Dumnezeu printr- 
o înţeleaptă folosire a capitalului ce le-a fost încredinţat, nu numai 
în ceea ce priveşte mijloacele, ci prin orice înzestrare ce duce la 
zidirea împărăției Sale. Satana va folosi orice şiretlic posibil pentru 
a împiedica adevărul să ajungă la cei care sunt îngropaţi în rătăciri; 
dar vocea de avertizare, de stăruinţă arzătoare trebuie să ajungă la 
el. Şi în vreme ce numai puţini sunt angajaţi în această lucrare, mii 
ar trebui să fie interesaţi cu mult mai mult decât ei. Dumnezeu n-a 
intenţionat niciodată ca membrii din biserică să fie scuzaţi ca să nu 
lucreze pentru cauza Sa. „Mergi, du-te şi lucrează în Via Mea“, este 
porunca Domnului către fiecare dintre urmaşii Săi. Atâta vreme cât 
sunt suflete neconvertite în lume, trebuie să se depună cel mai activ, 
cel mai serios şi mai zelos efort pentru mântuirea lor. Cei care au 
primit lumina trebuie să caute să-i lumineze pe aceia care nu o au. 
Dacă membrii bisericii nu se prind bine de această lucrare, ei arată 
prin aceasta că nu au o legătură vie cu Dumnezeu. 

Numele lor sunt reţinute ca slujitori leneşi. Nu puteţi oare să 
înţelegeţi motivul pentru care nu este mai multă spiritualitate în 
comunităţile noastre? Aceasta se datoreşte faptului că nu sunteţi 
colaboratori cu Domnul Hristos. 

Dumnezeu a dat fiecărui om lucrul lui. Fiecare dintre noi să aş- 
teptăm de la Dumnezeu şi El ne va învăţa cum să lucrăm şi pentru ce 
lucrare suntem noi cel mai bine adaptaţi ca s-o ducem la îndeplinire. 
Totuşi, nimeni n-ar trebui să înceapă într-un spirit de independenţă 
să debiteze teorii noi. Lucrătorii trebuie să fie în armonie cu adevărul 
şi cu fraţii lor. Trebuie să existe sfat şi conlucrare. Dar ei nu trebuie 
să aibă sentimentul că la fiecare pas trebuie să aştepte să întrebe pe 
un slujbaş de rang mai înalt dacă să facă lucrul acesta sau acela. Nu 
te uita la om pentru călăuzire, ci spre Dumnezeul lui Israel. 

Lucrarea pe care biserica nu a făcut-o într-un timp de pace şi 
prosperitate va trebui să fie făcută în timpul unei crize teribile, sub 
cele mai descurajatoare şi respingătoare împrejurări. Avertizările 
pe care conformarea faţă de cele lumești le-a adus la tăcere trebuie 
să fie transmise sub cea mai crudă opoziţie din partea vrăjmaşilor 
credinţei. Şi în timpul acela, clasa superficială, conservatoare, a cărei 
influenţă a dat înapoi programul lucrării, va renunţa la credinţă şi 
se va alătura vrăjmaşilor ei recunoscuţi, către care s-a îndreptat de 
mult timp simpatia lor. Aceşti apostaziaţi vor da pe faţă cea mai 
înverşunată vrăjmăşie, făcând tot ce le stă în putere pentru a oprima 
şi a face rău foştilor lor fraţi şi a trezi indignare împotriva lor. Ziua 
aceasta este chiar înaintea noastră. Membrii bisericii vor fi puşi în 
mod individual la probă şi încercaţi. Ei vor fi puşi în împrejurări în 
care vor fi forţaţi să dea mărturie despre adevăr. Mulţi vor fi chemaţi 
să vorbească înaintea consiliilor şi curților de judecată, probabil 
în mod separat şi singuri. Ei au refuzat să treacă prin experienţa 
care putea să-i ajute în această situaţie de criză şi sufletele lor sunt 
împovărate de remuşcări pentru pierderea ocaziilor şi neglijarea 
privilegiilor. 

Fratele şi sora mea, vă implor, gândiţi-vă la aceste lucruri. Fie- 
care dintre voi aveţi o lucrare de făcut. Necredincioşia şi neglijenţa 
voastră sunt înregistrate împotriva voastră în cărţile cerului. Voi 

v-aţi redus puterile şi v-aţi micşorat capacităţile. Vă lipsesc 
experienţa şi eficienţa, pe care aţi fi putut să le aveţi. Dar mai înainte 
de a fi prea târziu,vă somez să vă treziţi. Nu mai întârziaţi deloc. Ziua 
aproape a trecut. Soarele în apus este gata să dispară definitiv din 
faţa noastră. Totuşi, în timp ce sângele Domnului Hristos pledează 
încă, puteţi primi iertare. Faceţi apel la orice energie a sufletului, 
folosiţi cele câteva ore ce au mai rămas pentru a munci cu zel pentru 
Dumnezeu şi pentru aproapele nostru. 

Inima mea este mişcată până în profunzime. Cuvintele nu pot 
exprima simţămintele mele când pledez pentru sufletele ce pier. 
Trebuie să pledez oare în zadar? Ca trimis al Domnului Hristos,aş 
dori să vă treziţi şi să lucraţi aşa cum n-aţi lucrat niciodată până 
acum. Datoria voastră nu poate să fie trecută asupra altuia. Nimeni 
altul, ci numai voi puteţi să vă faceţi lucrarea. Dacă voi reţineţi 
lumina, cineva trebuie să fie lăsat în întuneric, prin neglijenţa voastră. 

Veşnicia se întinde înaintea noastră. Cortina este aproape să fie 
ridicată. Noi, care ocupăm această solemnă şi responsabilă poziție, 
ce facem, ce gândim de ne agăţăm de iubirea noastră egoistă după 
comoditate, în vreme ce sufletele pier în jurul nostru? Au devenit 
oare inimile noastre aşa de împietrite? Nu putem simţi sau înţelege 
că avem o lucrare de făcut pentru mântuirea altora? Fraţilor, suntem 
noi dintre aceia care, având ochi, nu văd, având urechi, nu aud, este 
oare în zadar faptul că Dumnezeu v-a făcut cunoscută voia Sa? Este 
oare în zadar că El v-a trimis avertizare după avertizare? Credeţi 
voi în cele spuse de declaraţia adevărului veşnic cu privire la ceea 
ce este gata să vină asupra pământului, credeţi voi că judecăţile lui 
Dumnezeu stau asupra oamenilor, şi totuşi puteţi sta liniștiți, leneşi, 
nepăsători şi iubitori de plăceri? 

Acum nu este timpul ca poporul lui Dumnezeu să-şi fixeze pa- 
siuni sau să-şi strângă comori în această lume. Timpul nu este prea 
departe, când, asemenea primilor ucenici, vom fi forţaţi să ne refu- 
giem în locuri pustii şi izolate. După cum asediul Ierusalimului de 
către armatele romane a fost un semnal pentru iudeii creştini să fugă, 
tot astfel asumarea puterii de către națiunea noastră prin impunerea 
decretului de impunere a sabatului papal va fi o avertizare pentru 
noi. Atunci va fi timpul să părăsim marile oraşe, să ne pregătim să le 
părăsim pe cele mici pentru locuinţe retrase, în locuri izolate, printre 
munţi. Şi chiar acum, în loc să căutăm aici locuinţe scumpe, noi ar 
trebui să fim pregătiţi să ne mutăm într-o ţară mai bună, chiar în cer. 
În loc să ne cheltuim banii pentru satisfacerea plăcerilor egoiste, ar 
trebui să studiem, să vedem cum să facem economii. Orice talant 
ce ne-a fost împrumutat de Dumnezeu ar trebui să fie folosit pentru 
slava Sa, pentru a avertiza lumea. Dumnezeu are o lucrare pentru 
colaboratorii Săi pe care să o facă în oraşe. Misiunile noastre trebuie 
să fie susţinute; trebuie să fie deschise noi misiuni. Pentru a duce 
mai departe şi cu succes această lucrare, nu se cer cheltuieli mai 
mici. Este nevoie de case de rugăciune în care să poată să fie invi- 
taţi oameni pentru a auzi adevărul pentru timpul acesta. În scopul 
acesta,Dumnezeu le-a încredinţat slujitorilor Săi un capital. Nu în- 
găduiţi ca averile voastre să fie angajate în întreprinderi sau planuri 
lumeşti, astfel încât această lucrare să fie împiedicată. Folosiţi-vă 
mijloacele pentru binele cauzei lui Dumnezeu. Trimiteţi comorile 
voastre în ceruri înaintea voastră. 

Membrii bisericii ar trebui să se consacre, ei şi toate averile 
lor, pe altarul lui Dumnezeu. Acum, ca niciodată mai înainte, se 
aplică îndemnul Mântuitorului: ,„Vindeţi ce aveţi şi daţi milostenie. 
Faceţi rost de pungi care nu se învechesc, o comoară nesecată în 
ceruri, unde nu se apropie hoţul şi unde nu roade molia. Căci unde 
este comoara voastră, acolo este şi inima voastră.“ Aceia care îşi 
investesc mijloacele în case mari, în terenuri, în întreprinderi şi 
acţiuni lumești spun despre acţiunile lor: „Dumnezeu nu le poate 
avea; eu le vreau pentru mine însumi“. Ei au înfăşurat unicul lor 
talant într-un prosop şi l-au ascuns în pământ. Pentru motivul acesta 
este cazul să ne alarmăm. Fraţilor, Dumnezeu nu v-a încredinţat 
mijloace ca să le lăsaţi nefolosite şi nici ca să fie reţinute în mod 
egoist sau să fie ascunse, ci pentru a fi folosite pentru înaintarea 
cauzei Sale, pentru salvarea sufletelor ce pier. Nu este acum timpul 
să investiţi banii Domnului în casele voastre costisitoare şi în marile 
voastre întreprinderi, în timp ce cauza Sa este slăbită şi lăsată să- 
şi cerşească posibilitatea mergerii mai departe pe drumul ei, cu 
trezoreria jumătate goală. Domnul nu lucrează în acest fel. Să nu 
uităm că ziua se apropie foarte repede atunci când se va spune: 
„Dă socoteală de isprăvnicia ta“. Nu puteţi să recunoaşteţi semnele 
timpului? 

Fiecare zi ce trece ne aduce mai aproape de marea şi importanta 
zi. Suntem cu un an mai aproape de ziua judecății, mai aproape de 
veşnicie, decât eram la începutul anului 1884. Ne strângem noi mai 
aproape de Dumnezeu? Veghem noi în vederea rugăciunii? Încă un 
an din timpul nostru de lucru s-a rostogolit în veşnicii. În fiecare zi, 
am fost în legătură cu bărbaţi şi femei care vor sta în faţa judecății. 
Fiecare zi ar fi putut să devină linia de despărțire pentru unele suflete; 
cineva putea să ia hotărârea care să determine viitorul destinului lor. 
Care a fost influenţa noastră asupra acestor împreună călători? Ce 
eforturi am făcut pentru a-i aduce la Hristos? 

Este un lucru solemn acela de a muri, dar un lucru cu mult mai 
solemn este acela de a trăi. Cu fiecare gând, cuvânt şi faptă din viaţa 
noastră ne vom întâlni iarăşi. Ceea ce am făcut din noi în acest timp 
de probă, aceea va trebui să rămânem în toată veşnicia. Moartea 
aduce descompunerea trupului, dar nu poate face nici o schimbare 
în caracter. Venirea Domnului Hristos nu aduce schimbarea carac- 

terului nostru; ea nu face decât să-l fixeze pentru totdeauna spre 
neschimbare. 

Apelez din nou la membrii bisericii să fie creştini asemenea 
Domnului Hristos. Domnul Isus a fost un lucrător, dar nu pentru 
Sine, ci pentru alţii. El a lucrat pentru a binecuvânta şi a salva pe 
cei pierduţi. Dacă sunteţi creştini, atunci veţi imita exemplul Său. El 
a pus temelia şi noi suntem ziditori împreună cu El. Dar ce fel de 
material aducem noi pentru a clădi pe această temelie? „Lucrarea 
fiecăruia va fi dată pe faţă; ziua Domnului o va face cunoscut, căci se 
va descoperi în foc. Şi focul va dovedi cum este lucrarea fiecăruia.“ 
Dacă consacraţi toată tăria şi talentul vostru lucrurilor din lumea 
aceasta, atunci lucrarea vieţii voastre este reprezentată prin lemn, fân 
şi trestie, ce vor fi consumate de focul zilei din urmă. Dacă lucrarea 
neegoistă pentru Hristos şi viaţa veşnică va fi aur, argint şi pietre 
preţioase, ea nu va pieri niciodată. 

Fraţii şi surorile mele, treziţi-vă, vă implor, din somnul morții. 
Este prea târziu pentru a consacra tăria creierului, a oaselor şi a 
muşchilor pentru a ne sluji nouă înşine. Fie ca ziua de pe urmă să 
nu vă găsească lipsiţi de comoara cerului. Căutaţi să aduceţi mai 
departe triumful crucii, căutaţi să luminaţi sufletele, lucraţi pentru 
mântuirea aproapelui vostru şi lucrarea voastră va rezista probei 
focului. 

„Dacă lucrarea zidită de cineva rămâne în picioare, el va primi 
răsplata“. Glorioasă va fi răsplata ce va fi dată atunci când lucră- 
torii credincioşi vor fi strânşi în jurul tronului lui Dumnezeu şi al 
Mielului. Când a privit slava lui Dumnezeu, în starea sa muritoare, 
Ioan a căzut la pământ ca mort; el n-a fost în stare să îndure această 
scenă. Dar când trupul acesta muritor se va îmbrăca în nemurire, cei 
răscumpăraţi vor fi asemenea lui Isus, pentru că ÎI vor vedea aşa cum 
este. Ei stau înaintea tronului, aceasta însemnând că sunt acceptaţi. 
Acum ei pot privi asupra slavei neumbrite a tronului lui Dumnezeu. 
Au fost părtaşi cu Isus la suferinţele Lui, au fost lucrători împreună 
cu El în cadrul planului de mântuire şi acum sunt părtaşi împreună 
cu EI la bucuria de a privi sufletele salvate prin ei, ca instrumente ale 
lui Dumnezeu, pentru a-L lăuda pe Dumnezeu în decursul întregii 
veşnicii. 

Dacă vălul care desparte lumea vizibilă de cea invizibilă ar 
putea să fie ridicat şi poporul lui Dumnezeu să poată privi marea 
luptă ce are loc între Domnul Hristos şi îngerii Săi şi Satana şi 
îngerii cei răi cu privire la răscumpărarea omului; dacă ei ar putea să 
înţeleagă lucrarea minunată a lui Dumnezeu pentru răscumpărarea 
sufletelor din robia păcatului şi continua exercitare a puterii Sale 
pentru ocrotirea lor de răutatea celui rău, atunci ei ar fi mai bine 
pregătiţi pentru a se opune înşelăciunilor lui Satana. Mintea lor ar fi 
solemnizată, având în vedere vasta extindere şi importanţă a planului 
de mântuire şi a măreției lucrării dinaintea lor, ca împreună lucrători 
cu Domnul Hristos. Ei vor fi umili, dar încurajați că tot cerul este 
interesat în mântuirea lor. 

O ilustrație mai puternică şi mai impresionantă a lucrării lui 
Satana şi a lucrării Domnului Hristos şi a puterii Mijlocitorului 
nostru de a înfrânge pe acuzatorul poporului Său este dată în profeția 
lui Zaharia. În viziune sfântă, profetul priveşte pe Iosua, marele preot, 
„îmbrăcat în haine murdare“, stând înaintea îngerului Domnului, 
implorând mila lui Dumnezeu în favoarea poporului Său care se 
află într-o profundă suferinţă. Satana stătea la dreapta sa, să 1 se 
împotrivească. Deoarece Israel fusese poporul ales să păstreze pe 
pământ cunoaşterea lui Dumnezeu, ei au fost, chiar de la începutul 
existenţei lor ca naţiune, ţinta specială a vrăjmăşiei lui Satana, şi 
el a hotărât să determine nimicirea lor. El nu putea să le facă nici 
un rău atâta timp cât ascultau de Dumnezeu; de aceea, şi-a folosit 
toată puterea şi viclenia pentru a-i face să păcătuiască. Ademeniţi de 
ispitele sale, ei au călcat în picioare Legea lui Dumnezeu şi astfel au 
fost separați, rupţi de Izvorul tăriei lor şi au fost astfel lăsaţi să devină 
pradă vrăjmaşilor lor păgâni. Au fost duşi în captivitate în Babilon 
şi au rămas acolo mulţi ani. Cu toate acestea, Domnul nu i-a uitat. 
Profeţu Săi au fost trimişi la ei cu mustrări şi avertizări. Poporul a 
fost trezit să-şi vadă vinovăția, s-a umilit înaintea lui Dumnezeu şi 
s-a întors la El cu o adevărată pocăință. Apoi Domnul le-a trimis 

solii de încurajare, declarând că El îi va elibera din captivitate şi îi 
va readuce în graţia Sa. Tocmai acest lucru era hotărât Satana să-l 
evite. O rămăşiţă a lui Israel se întorsese deja în ţara lor şi Satana 
căuta să mişte naţiunile păgâne, care erau instrumente ale lui, pentru 
a-i distruge cu desăvârşire. 

În timp ce Iosua pleda în umilinţă pentru împlinirea făgăduinţelor 
lui Dumnezeu, Satana stătea plin de îndrăzneală în picioare, pentru a 
i se împotrivi. El arăta spre păcatele lui Israel ca un argument pentru 
care poporul acesta nu trebuia să fie readus în graţia lui Dumnezeu. 
EI îi considera ca fiind prada lui şi cerea să fie daţi în mâinile lui 
pentru a fi nimiciţi. 

Marele preot nu se putea apăra pe el însuşi sau pe poporul său de 
acuzaţiile lui Satana. EI nu pretindea că Israel este fără păcat. În hai- 
nele sale murdare, simbolizând păcatele poporului, pe care le purta 
ca reprezentant al lui, el stătea înaintea Îngerului, mărturisind vino- 
văția lor şi totuşi arătând spre pocăinţa şi umilinţa lor, sprijinindu-se 
pe mila Răscumpărătorului iertător al păcatului, cerând în credinţă 
împlinirea făgăduinţelor lui Dumnezeu. 

Apoi Îngerul, care este Hristos în persoană, Mântuitorul celor 
păcătoşi, a adus la tăcere pe acuzatorul poporului Său, declarând: 
„Domnul să te mustre, Satano, Domnul să te mustre, El, care a ales 
Ierusalimul! Nu este el, Iosua, un tăciune scos din foc?“ Israel ră- 
măsese de mult în cuptorul încercărilor, al suferinţei. Din cauza 
păcatelor lor, ei fuseseră aproape consumaţi în flăcările aprinse de 
Satana şi de agenţii lui spre a-i distruge, dar Dumnezeu Şi-a întins 
acum mâna pentru a-i scoate. Mântuitorul nu va lăsa pe poporul 
Său pradă puterii crude a păgânilor. „Trestia frântă n-o va zdrobi şi 
mucul care mai arde încă, nu-l va stinge.“ 

Pentru că mijlocirea lui Iosua a fost acceptată, s-a dat porunca: 
„Dezbrăcaţi-l de hainele murdare de pe el!“ şi lui Iosua Îngerul i-a 
spus: „lată că îndepărtez de la tine nelegiuirea şi te îmbrac cu haine 
de sărbătoare, şi i-au pus o mitră curată pe cap şi l-au îmbrăcat în 
haine.“ Păcatele sale şi cele ale poporului său au fost iertate. Israel 
era îmbrăcat cu „haine de sărbătoare“ — neprihănirea Domnului 
Hristos atribuită lor. Mitra pusă pe capul lui Iosua era cea care 
era purtată de preoţi şi care purta inscripţia: „Sfinţenie Domnului“, 
înţelegându-se prin aceasta că în ciuda păcatelor lui de mai înainte, 


[469] 


[470] 


452 Mărturii pentru comunitate vol.5 


el era acum pregătit să slujească înaintea lui Dumnezeu în sanctuarul 
Său. 

După această solemnă învestire cu demnitatea preoţiei, Îngerul a 
declarat: „Aşa vorbeşte Domnul oştirilor: Dacă vei umbla pe căile 
Mele şi dacă vei păzi poruncile Mele, vei judeca şi casa Mea şi 
vei priveghea asupra curților Mele şi te voi lăsa să intri cu cei ce 
sunt aici.“ El avea să fie aşezat ca judecător sau conducător asupra 
templului şi serviciilor lui; el va umbla chiar din viaţa aceasta printre 
îngerii ce erau prezenţi acolo şi, în final, avea să se alăture mulţimii 
glorificate din jurul tronului lui Dumnezeu. 

„Ascultă dar, Iosua, mare preot, tu şi tovarăşii tăi de slujbă, care 
stau înaintea ta — căci aceştia sunt nişte oameni care vor sluji ca 
semne. lată, voi aduce pe Robul Meu, Odrasla“. Aici ni se prezintă 
nădejdea lui Israel. Prin credinţa în venirea Mântuitorului au primit 
Iosua şi poporul său iertarea. Prin credinţa în Hristos au fost readuşi 
în graţia Domnului Hristos. În virtutea meritelor Sale, dacă aveau 
să umble în căile Sale şi să păzească poruncile Sale, ei aveau să fie 
„oameni care vor sluji ca semne“, onoraţi ca aleşi ai cerului printre 
naţiunile pământului. Domnul Hristos a fost speranţa lor, apărarea 
lor, îndreptăţirea şi răscumpărarea, tot aşa cum El este nădejdea 
bisericii Sale de astăzi. 

După cum Satana acuza pe Iosua şi poporul său, tot aşa în toate 
veacurile el a acuzat pe acela care caută mila şi favoarea lui Dumne- 
zeu. În Apocalipsa, el este acuzat a fi „pârâşul fraţilor noştri“, „care 
zi şi noapte îi pâra înaintea Dumnezeului nostru“. Lupta se repetă cu 
fiecare suflet care este salvat de sub puterea celui rău şi al cărui nume 
este scris în Cartea Vieţii Mielului. Niciodată nu este primit cineva 
din familia lui Satana în familia lui Dumnezeu fără să trezească o 
hotărâtă rezistenţă a celor nelegiuiţi. Acuzaţiile lui Satana împotriva 
acelora care-L caută pe Domnul nu sunt determinate de neplăcerea 
faţă de păcatele lor. El jubilează pentru caracterele lor defectuoase. 
Numai prin călcarea de către ei a Legii lui Dumnezeu poate să ob- 
țină el putere asupra lor. Acuzaţiile lui pornesc numai din vrăjmăşia 
sa împotriva Domnului Hristos. Prin planul de mântuire, Isus rupe 
lanţul lui Satana din jurul familiei omeneşti şi scapă sufletele de sub 
puterea lui. Toată ura şi răutatea arhirebelului este trezită atunci când 
vede dovada supremaţiei Domnului Hristos şi, cu putere diabolică 

şi înşelătoare, el acţionează pentru a abate de la El rămăşiţa fiilor 
oamenilor care au primit mântuirea Sa. 

El duce pe oameni la scepticism, făcându-i să-şi piardă încrede- 
rea în Dumnezeu şi să se despartă de iubirea Lui; el îi ispiteşte să 
calce Legea Sa şi apoi îi pretinde ca fiind robii lui şi contestă dreptul 
Domnului Hristos de a-i smulge din mâinile sale. El ştie că cei care 
caută la Dumnezeu cu stăruinţă iertare şi har le vor obţine; de aceea, 
le prezintă păcatele pentru a-i descuraja. El caută continuu ocazii îm- 
potriva acelora care încearcă să asculte de Dumnezeu. Chiar şi cele 
mai bune şi mai acceptabile servicii el caută să le facă să apară ca 
fiind corupte. Prin nenumărate planuri, dintre cele mai subtile şi mai 
crude, el se străduieşte să se asigure de condamnarea lor. Omul nu 
poate să răspundă singur acestor acuzaţii. În hainele sale mânjite de 
păcat, mărturisindu-şi vinovăția, el stă înaintea lui Dumnezeu. Dar 
Domnul Isus, Avocatul nostru, prezintă o apărare eficientă în dreptul 
tuturor acelora care, prin pocăință şi credinţă,şi-au încredinţat Lui 
fiinţa spre a fi păzită. El pledează pentru cauza lor şi înfrânge pe 
acuzatorul lor prin argumentele puternice ale Golgotei. Desăvârşita 
lui ascultare de Legea lui Dumnezeu, chiar până la moartea Sa pe 
cruce, I-a dat toată puterea în cer şi pe pământ şi pentru omul vinovat 
El cere de la Tatăl Său milă, împăcare. Acuzatorului poporului Său 
El îi spune: „«Domnul să te mustre, Satano!» Aceştia sunt răscum- 
păraţi cu sângele Meu, cărbuni scoşi din foc.“ Aceia care se sprijină 
prin credinţă pe El vor primi asigurarea plină de mângâiere: „lată că 
îndepărtez de la tine nelegiuirea şi te îmbrac cu haine de sărbătoare!“ 
Toţi aceia care s-au îmbrăcat cu haina neprihănirii Domnului Hristos 
vor sta înaintea Lui ca aleşi, credincioşi, devotați şi sinceri. Satana 
nu are nici o putere pentru a-i smulge din mâna Domnului Hristos. 
Nici unui suflet, care în pocăință şi credinţă a cerut protecţia Lui, 
Domnul Hristos nu-i va îngădui să ajungă sub puterea vrăjmaşului. 
Cuvântul Lui este garanţie: „Dacă vor căuta ocrotirea Mea, vor face 
pace cu mine, da, vor face pace cu Mine“. Făgăduinţa făcută lui 
Iosua este valabilă pentru toţi: „Dacă vei păzi poruncile Mele... te 
voi lăsa să intri împreună cu cei ce sunt aici“. Îngerii lui Dumnezeu 
vor merge într-o parte şi alta a lor, chiar în lumea aceasta,şi vor sta 
în final printre îngerii ce înconjoară tronul lui Dumnezeu. 

Faptul că poporul recunoscut al lui Dumnezeu este reprezentat 
ca fiind înaintea Domnului în haine murdare trebuie să conducă 

la umilinţă şi la o profundă cercetare a inimii din partea tuturor 
acelora care mărturisesc Numele Lui. Aceia care într-adevăr şi-au 
curăţit sufletele prin ascultarea de adevăr vor avea cea mai umilă 
părere despre ei. Cu cât văd mai de aproape caracterul nepătat al 
Domnului Hristos, cu atât mai puternică va fi dorinţa lor de a fi 
asemenea chipului Său şi cu atât mai puţin vor vedea în ei curăţie 
şi sfinţenie. Dar în timp ce trebuie să ne dăm seama de starea păcă- 
toşeniei noastre, trebuie să ne sprijinim pe Domnul Hristos ca fiind 
neprihănirea noastră, sfinţenia noastră şi răscumpărarea noastră. Noi 
nu putem răspunde acuzațiilor lui Satana aduse împotriva noastră. 
Numai Domnul Hristos poate face o apărare eficientă în favoarea 
noastră. El este în stare să aducă la tăcere pe acuzator cu argumente 
ce sunt fundamentate nu pe meritele noastre, ci pe ale Sale. 

Cu toate acestea, noi n-ar trebui să fim niciodată mulţumiţi cu 
o viaţă de păcat. Este un adevăr care ar trebui să-i trezească pe 
creştini la un mai mare zel şi stăruinţă în biruirea răului pentru că 
fiecare defect de caracter, fiecare lucru în care ei dau greş în a atinge 
standardul divin este o uşă deschisă prin care Satana poate intra ca să- 
i Ispitească şi să-i distrugă; şi chiar mai mult, fiecare eşec şi defect de 
caracter din partea lor oferă ispititorului şi instrumentelor lui ocazia 
de a aduce reproş Domnului Hristos. Noi trebuie să exercităm orice 
energie a sufletului în lucrarea de biruire şi să privim la Isus pentru 
tăria de a face ceea ce nu putem face singuri. Nici un păcat nu poate 
fi tolerat în aceia care vor umbla cu Domnul Hristos în alb. Hainele 
mânjite trebuie să fie îndepărtate şi haina neprihănirii Domnului 
Hristos trebuie să fie pusă asupra noastră. Prin pocăință şi credinţă, 
noi suntem făcuţi în stare să dăm ascultare tuturor poruncilor lui 
Dumnezeu şi astfel să fim găsiţi fără pată în faţa Lui. Aceia care 
vor obţine aprobarea lui Dumnezeu îşi chinuiesc acum sufletele, 
mărturisindu-şi păcatele şi cerând cu stăruinţă iertare prin Domnul 
Isus, Apărătorul lor. Atenţia este fixată asupra Lui, speranţele lor, 
credinţa lor sunt concentrate asupra Lui şi atunci când se dă porunca: 
„Dezbrăcaţi-l de hainele murdare de pe el şi îmbrăcaţi-l cu haine de 
sărbătoare şi puneţi-i o mitră curată pe cap“, ei sunt pregătiţi să-l 
dea toată slava mântuirii lor. 

Viziunea lui Zaharia cu privire la Iosua şi Înger se aplică cu o de- 
osebită putere la experienţa poporului lui Dumnezeu de la încheierea 
marii zile a ispăşirii. Biserica rămăşiţei va trece prin mari încercări 

şi necazuri. Aceia care ţin poruncile lui Dumnezeu şi au credinţa 
lui Isus vor simţi mânia balaurului şi a oştirii lui. Satana consideră 
pe locuitorii pământului ca fiind supușii lui, el obţinând controlul 
asupra bisericilor apostate; dar iată o mică grupă care se opune şi 
rezistă supremaţiei lui. Dacă ar putea să-i şteargă de pe faţa pămân- 
tului, atunci triumful lui ar fi deplin. După cum a influenţat naţiunile 
păgâne să nimicească pe Israel, tot astfel,în viitorul apropiat,el va 
ridica puterile nelegiuite ale pământului pentru a nimici pe poporul 
lui Dumnezeu. Tuturor li se va cere să dea ascultare decretelor ome- 
neşti pentru violarea legii divine. Aceia care vor rămâne credincioşi 
lui Dumnezeu şi datoriei faţă de El vor fi ameninţaţi şi proscrişi. Ei 
vor fi „daţi în mâinile lor până şi de părinţii, fraţii, rudele şi prietenii 
voştri“. 

Singura lor nădejde este în mila lui Dumnezeu; singurul lor 
refugiu va fi rugăciunea. După cum Iosua pleda înaintea Îngerului, 
tot astfel creştinii bisericii rămăşiţei, cu inimi frânte şi credinţă 
statornică, vor pleda pentru iertare şi eliberare prin Isus Hristos, 
Apărătorul lor. Ei sunt pe deplin conştienţi de păcătoşenia vieţii lor, 
văd slăbiciunea şi nevrednicia lor şi, în timp ce privesc la ei, sunt 
aproape în pragul disperării. Ispititorul stă lângă ei să-i acuze, aşa 
cum a stat să i se împotrivească lui Iosua. El arată spre hainele lor 
mânjite, la caracterele lor pline de defecte. Le prezintă slăbiciunea şi 
nebunia lor, păcatele nerecunoştinţei, neasemănarea lor cu Hristos, 
Răscumpărătorul lor, pe care L-au dezonorat. El se străduieşte să 
înfricoşeze sufletul la gândul că situaţia este fără speranţă, că pata 
necurăţiei nu va putea fi niciodată spălată. Nădăjduieşte ca astfel să 
le distrugă credinţa, pentru ca în acest fel să cedeze ispitelor sale, să 
întoarcă spatele credincioşiei lor faţă de Dumnezeu şi să primească 
semnul fiarei. 

Satana aduce înaintea lui Dumnezeu acuzaţiile sale împotriva 
lor, declarând că datorită păcatelor lor au pierdut protecţia divină, 
pretinzând dreptul de a-i nimici ca pe nişte călcători ai Legii. Cu 
privire la ei, el declară că este numai drept ca şi ei, asemenea lui, 
să fie excluşi de la harul lui Dumnezeu. „Sunt aceştia“, spune el, 
„poporul care urmează să-mi ia locul în ceruri şi locul îngerilor care 
mi s-au alăturat? În timp ce ei mărturisesc că ascultă de Legea lui 
Dumnezeu, păzesc ei preceptele e1? N-au fost iubitori mai mult de ei 
decât de Dumnezeu? Nu şi-au pus interesele mai presus de cele ale 

slujbei lor? N-au iubit ei lucrurile acestei lumi? Priviţi la păcatele 
care le-au marcat viaţa. Priviţi egoismul lor, răutatea şi ura lor unul 
faţă de celălalt.“ 

Din multe puncte de vedere, poporul lui Dumnezeu a fost foarte 
greşit. Satana cunoaşte foarte bine păcatele pe care el i-a ispitit să le 
săvârşească şi el le prezintă în lumina cea mai exagerată, declarând: 
„Mă va alunga Dumnezeu pe mine şi pe îngerii mei din prezenţa Sa 
şi totuşi să-i răsplătească pe aceia care s-au făcut vinovaţi de aceleaşi 
păcate? Doamne, Tu nu poţi face acest lucru şi totuşi să fii drept. 
Tronul Tău nu va sta în neprihănire şi judecată. Dreptatea cere ca 
sentinţa de condamnare să fie pronunţată împotriva lor.“ 

Dar în vreme ce urmaşii Domnului Hristos au păcătuit, ei nu 
s-au lăsat cu totul sub controlul celui rău. Ei au părăsit păcatele şi 
în umilinţă şi pocăință au căutat pe Domnul, iar divinul Apărător 
pledează în favoarea lor. Acela care a fost cel mai mult influenţat de 
către nerecunoştinţa lor, care cunoaşte păcatele lor, dar cunoaşte, de 
asemenea, şi pocăinţa lor, declară: „Domnul să te mustre, Satano! 
Eu Mi-am dat viaţa pentru aceste suflete. Ele sunt săpate pe palmele 
mâinilor Mele.“ 

Atacurile lui Satana sunt puternice, înşelăciunile sale sunt teri- 
bile, dar ochiul Domnului este asupra poporului Său. Suferințele lor 
sunt mari, flăcările cuptorului par să-i consume; dar Domnul Isus 
Hristos îi va scoate ca aurul curăţit prin foc. Firescul lor trebuie să fie 
eliminat, chipul Domnului Hristos să se reflecte în mod desăvârşit; 
necredinţa trebuie să fie biruită; credinţa, nădejdea şi răbdarea să fie 
dezvoltate. 

Poporul lui Dumnezeu suspină şi geme din cauza nelegiuirilor ce 
se săvârşesc pe pământ. Cu lacrimi, ei îi avertizează pe cei nelegiuiţi 
de primejdia în care se află călcând în picioare Legea divină şi, 
cu o nespusă părere de rău, ei se umilesc înaintea Domnului din 
cauza propriilor lor păcate. Cei nelegiuiţi îşi bat joc de pocăinţa lor, 
de apelurile lor solemne şi râd batjocoritor de ceea ce ei numesc 
o slăbiciune a lor. Dar chinul sufletesc şi umilinţa poporului lui 
Dumnezeu sunt o dovadă sigură a faptului că ei îşi recapătă puterea 
şi noblețea caracterului, pierdute ca urmare a păcatului. Datorită 
faptului că se apropie mai mult de Domnul Hristos şi că ochii lor 
sunt îndreptaţi asupra curăţiei Sale desăvârşite, ei pot discerne atât 
de clar păcătoşenia nespusă a păcatului. Pocăinţa şi lepădarea lor 

de sine sunt infinit mai mult primite înaintea lui Dumnezeu decât 
mulţumirea de sine, spiritul trufaş al acelora care nu găsesc vreun 
motiv pentru a se tângui sau regreta, care îşi bat joc de umilinţa 
Domnului Hristos şi care pretind că sunt desăvârşiţi, în timp ce calcă 
legea cea sfântă a lui Dumnezeu. Blândeţea şi smerenia inimii sunt 
condiţii ale puterii şi biruinţei. Cununa de slavă îi aşteaptă pe aceia 
care se pleacă la piciorul crucii. Binecuvântaţi sunt cei ce plâng, căci 
ei vor fi mângâiaţi. 

Cei credincioşi, cei ce se roagă sunt, aşa cum trebuie să fie, 
ascunşi cu Hristos în Dumnezeu. În ceea ce-i priveşte, ei nu ştiu cât 
de sigur sunt ocrotiţi. Determinaţi de Satana, conducătorii acestei 
lumi caută să-i nimicească; dar dacă ochii lor ar putea fi deschişi 
aşa cum au fost ochii slujitorului lui Elisei la Dotan, ei ar vedea pe 
îngerii lui Dumnezeu tăbărâţi în jurul lor, care prin strălucirea şi 
slava lor ţin sub control oştile întunericului. 

În timp ce copiii lui Dumnezeu îşi amărăsc sufletele înaintea Lui, 
rugându-se pentru curăţia inimii, porunca este rostită: „Dezbrăcaţi-i 
de hainele murdare“ şi sunt rostite cuvintele pline de încurajare:, Iată 
că îndepărtez de la tine nelegiuirea şi te îmbrac cu haine de sărbă- 
toare“. Haina fără pată a neprihănirii Domnului Hristos este pusă 
asupra copiilor lui Dumnezeu încercaţi, ispitiţi, dar credincioşi. Ră- 
măşiţa cea desconsiderată este îmbrăcată în veşminte de slavă şi 
niciodată nu vor mai fi mânjiţi de stricăciunea care este în lume. 
Numele lor sunt păstrate în Cartea Vieții Mielului, cuprinşi printre 
credincioşii din toate veacurile. Ei au rezistat vicleşugurilor amăgi- 
torului; n-au fost clintiţi de la datoria lor de către răcnetul balaurului. 
Acum sunt pe veci apăraţi de vicleşugurile ispititorului. Păcatele 
lor sunt aşezate asupra aceluia care este autorul păcatului. Şi rămă- 
şiţa nu numai că este primită şi iertată, ci este şi onorată. „O mitră 
curată“ este pusă pe capul lor. Ei trebuie să fie împărați şi preoţi 
pentru Dumnezeu. În vreme ce Satana acuză şi caută să nimicească 
această grupare, îngerii cei sfinţi, nevăzuţi, merg dintr-o parte în alta, 
punând asupra lor sigiliul viului Dumnezeu. Aceştia sunt cei ce stau 
pe Muntele Sionului cu Mielul, având pe frunţile lor scris Numele 
Tatălui. 

Ei cântă o cântare nouă înaintea tronului, iar cântecul acela nu- 
| poate învăţa nimeni în afară de cei o sută patruzeci şi patru de 
mii, care au fost răscumpăraţi de pe pământ. „Ei urmează pe Miel 

oriunde merge El. Au fost răscumpăraţi dintre oameni, ca cel dintâi 
rod pentru Dumnezeu şi pentru Miel. Şi în gura lor nu s-a găsit 
minciună, căci sunt fără vină înaintea scaunului de domnie a lui 
Dumnezeu.“ 

Acum se ajunge la împlinirea completă a acelor cuvinte rostite 
de înger: „Ascultă dar, Iosua, mare preot, tu şi tovarășii tăi de slujbă, 
care stau înaintea ta, căci aceştia sunt nişte oameni care vor sluji ca 
semne. lată, voi aduce pe Robul Meu, Odrasla.“ Domnul Hristos este 
descoperit ca Răscumpărător şi Eliberator al poporului Său. Acum, 
într-adevăr aceasta este rămăşiţa, „oameni de care să te minunezi“, 
când lacrimile şi umilinţa pelerinajului lor dau loc bucuriei şi onoarei 
de a fi în prezenţa lui Dumnezeu şi a Mielului. „În vremea aceea, 
odrasla Domnului va fi plină de măreție şi slavă şi rodul ţării va fi 
plin de strălucire şi frumuseţe, pentru cei mântuiţi ai lui Israel. Şi 
cel rămas în Sion, cel lăsat în Ierusalim, se va numi «sfânt», oricine 
va fi scris printre cei vii, la Ierusalim.“ 

Iubiţi fraţi şi surori din Healdsburg: Nu uitaţi că cele mai pri- 
mejdioase curse pe care Satana le-a pregătit pentru biserică vor veni 
chiar prin membrii ei care nu iubesc în mod absolut pe Dumnezeu 
sau pe aproapele lor ca pe ei înşişi. Satana se străduieşte continuu să 
se vâre între fraţi. El caută să câştige controlul asupra acelora care 
mărturisesc a crede adevărul, dar care sunt neconvertiţi; şi când îi 
poate influenţa chiar prin natura lor firească, pentru a se uni cu el în 
încercarea de a zădărnici planurile lui Dumnezeu, atunci jubilează. 

Institutul de sănătate, colegiul, slujirea şi societăţile misionare, 
toate acestea sunt instrumente pe care Dumnezeu le foloseşte pentru 
împlinirea lucrării Sale. Dacă Satana poate — pe orice cale — să 
inventeze ceva care să abată talentele şi mijloacele acestor instru- 
mente în altă parte, o va face. Sunt unii care se înşeală singuri. În 
timp ce se laudă că fac lucrarea lui Dumnezeu, ei nu sunt decât 
nişte instrumente în mâinile marelui înşelător şi îi aduc o slujire efi- 
cientă. Feriţi-vă de aceste înşelăciuni. Aduceţi-vă totdeauna aminte 
de datoria pe care o aveţi faţă de mărturisirea voastră creştină ca 
popor ales al lui Dumnezeu; şi feriţi-vă ca nu cumva,în exercitarea 
independenţei voastre personale, influenţa voastră să nu acţioneze 
împotriva planurilor lui Dumnezeu şi, prin înşelăciunile lui Satana, 
să deveniți o piatră de poticnire, aşezată direct în calea acelora care 
sunt slabi şi să-i opriți. Există primejdia să daţi vrăjmaşilor noştri 
ocazia de a rosti blasfemii la adresa lui Dumnezeu şi a îngrămădi 
batjocuri asupra credincioşilor adevărului. 

În mod special, aveţi grijă să nu deveniți o unealtă în mâinile 
vrăjmaşului, pentru a abate minţile bărbaţilor, femeilor şi copiilor de 
la o totală supunere faţă de Dumnezeu şi de la marea lucrare pentru 
acest timp. Feriţi-vă să le daţi speranţe tinerilor, punându-le înainte 
perspectiva câştigului financiar, avantajele unei educaţii minunate 
sau ale unor mari realizări personale. Cuvintele de laudă sunt dulci 
pentru inima neconsacrată şi unii care au impresia că stau neclintiţi 
sunt ameţiţi, fascinaţi şi intoxicaţi de speranţe ce nu se vor realiza 


460 


Unitate şi iubire în biserică 461 


niciodată. O mare greşeală s-a făcut în direcţia aceasta. Toți ar trebui 
să gândească şi să vorbească modest despre propriile lor capacităţi şi 
ar trebui să fie atenţi să nu încurajeze mândria şi prețuirea de sine în 
alții. Dacă nu sunt consacraţi lui Dumnezeu, sunt slabi din punct de 
vedere al puterii morale şi pot fi cu totul greşiţi în prețuirea capacităţii 
omeneşti şi ceea ce constituie fidelitate creştină. Nu prezentaţi nici 
o perspectivă atrăgătoare care să slăbească interesul vreunuia în a 
ridica şi întări o instituţie despre care Dumnezeu a spus că trebuie 
să fie înălţată. 

Fratele A. nu manifestă o judecată bună în toate ocaziile şi 
în toate problemele. El nu este echilibrat şi, dacă nu va umbla în 
umilinţă înaintea lui Dumnezeu, va face greşeli primejdioase. Îi 
lipseşte discernământul şi de aceea judecă greşit caracterul, folosind 
cuvinte bombastice de laudă la adresa unora, care le vor răni sufletul. 
El îi va face să gândească că pot face unele lucruri mari şi, în felul 
acesta, vor neglija îndatoririle modeste ce se află direct pe calea lor. 

Nu pledez pentru inactivitate, dar pledez pentru biruirea acestui 
spirit egoist lumesc. Se poate porni cu încredere orice acţiune care 
va uni interesele membrilor bisericii şi va aduce armonie şi unitate în 
eforturile pentru lucrarea lui Dumnezeu. Dar niciodată, niciodată să 
nu uitaţi că sunteți fie slujitori ai Domnului Hristos, lucrând în mod 
energic pentru unitatea credincioşilor pentru care Domnul Hristos 
S-a rugat că trebuie să existe, fie împotriva Domnului Hristoşi lucraţi 
împotrivaacestei uităţi. 

Aceia care caută să scadă interesul cuiva pentru şcoala de la 
Healdsburg sau pentru lucrarea misionară în oricare dintre ramurile 
ei nu lucrează împreună cu Dumnezeu, ci lucrează sub conducerea 
altui căpitan, al cărui scop este acela de a căuta să slăbească şi să 
distrugă. Fraţi şi surori ai comunităţii din Healdsburg, capacitatea 
voastră de a fi de folos constă în a merge deschis, sincer, în tot ce 
întreprindeţi; cere să fiţi umiliţi, sfinţi şi nepătaţi. Trebuie să fie mai 
puţină mândrie în preocuparea de sine şi importanţa personală. Când 
membrii bisericii sunt îmbrăcaţi în umilinţă, când îndepărtează de 
la ei preocuparea de sine şi încrederea în sine, când caută continuu 
să facă voia lui Dumnezeu — atunci vor lucra împreună în armonie. 
Duhul lui Dumnezeu este unul. 

Criza este chiar înaintea noastră, când fiecare va avea nevoie 
de mare putere de la Dumnezeu pentru a rezista vicleşugurilor lui 

Satana, pentru că înşelăciunile lui vor veni sub orice formă ce poate 
fi concepută. Aceia care şi-au îngăduit să fie obiectul ispitelor lui 
Satana vor fi nepregătiţi să ia poziţia cea nouă. Ideile lor vor fi 
confuze, astfel încât nu vor putea face deosebire între divin şi satanic. 

Va veni o criză în fiecare din instituțiile noastre. Influențe vor 
fi la lucru împotriva lor atât din partea credincioşilor, cât şi din 
partea necredincioşilor. Acum nu trebuie să aibă loc nici o trădare a 
încrederii sau a datoriei sfinte, care să încurajeze înălţarea eului. Noi 
trebuie să veghem mereu asupra vieţii noastre cu o grijă plină de 
gelozie, ca nu cumva să lăsăm o impresie greşită asupra lumii. Spune 
lucrul acesta şi adu-l la îndeplinire: „Eu sunt creştin. Eu nu pot să 
acţionez pe baza a ceea ce spune lumea. Eu trebuie să-L iubesc pe 
Dumnezeu din toată inima şi pe aproapele meu ca pe mine însumi. 
Eu nu mă pot angaja sau să fiu de acord cu orice aranjament care 
ar stânjeni, chiar şi în cea mai mică măsură, posibilitatea de a fi de 
folos, sau ar slăbi influenţa mea, sau ar distruge încrederea cuiva în 
instrumentele folosite de Dumnezeu...“ 

Nu uitaţi că poporul lui Dumnezeu nu este decât o turmă mică în 
comparaţie cu lumea care mărturiseşte că este creştină, dar iubeşte 
păcatul. Trebuie să fie creştini ai Bibliei, exemple de neprihănire 
şi conştiinciozitate în toate lucrurile, pentru tinerii noştri. Orice 
influenţă care îi înconjoară pe tineri ar trebui să aibă un caracter 
sfânt şi să înceapă în propriile noastre familii. Nu trebuie amestecat 
ceea ce este sfânt cu ceea ce este profan. 


Apărând interesele fraţilor 


Prin legământul său baptismal, fiecare membru al bisericii s-a 
angajat solemn să apere interesele fraţilor săi. Toţi vor fi ispitiţi să 
se agaţe de propriile lor planuri şi idei pe care le-au nutrit şi care 
li se par sănătoase; dar ei trebuie să vegheze şi să se roage, să se 
străduiască, cu toată capacitatea lor, să zidească împărăţia lui Hristos 
în lume. Dumnezeu cere fiecărui creştin, atâta cât îi stă în putere, 
să respingă orice influenţă — de la fraţii şi surorile sale — care ar 
avea chiar şi cea mai mică tendinţă de a-i diviza sau de a despărţi 
interesele lor de lucrarea pentru timpul prezent. El nu trebuie să 
aibă grijă numai de propriile sale interese spirituale, ci trebuie să 
manifeste o povară pentru sufletele acelora cu care este în legătură; 

şi, prin Hristos, el ar trebui să aibă o putere constrângătoare asupra 
altor membri ai bisericii. Cuvintele şi comportamentul său trebuie 
să aibă o influenţă care să-i conducă să urmeze exemplul Domnului 
Hristos de lepădare şi sacrificiu de sine şi dragoste pentru alţii. 

Dacă este cineva în comunitate care exercită o influenţă contrară 
iubirii şi bunăvoinţei dezinteresate pe care Domnul Isus o manifestă 
faţă de noi, dacă ei trag separat de fraţii lor, cei credincioşi trebuie 
să se ocupe cu multă înţelepciune de aceste cazuri, lucrând pentru 
sufletele lor şi, cu toate acestea,fiind foarte atenţi ca influenţa lor 
să nu-i atingă şi pe alţii şi ca biserica să nu fie dusă în rătăcire de 
nemulţumirea lor şi de veşti sau rapoarte neadevărate. Unii sunt plini 
de mulţumire de sine. Sunt puţini cei despre care ei gândesc că sunt 
drepţi,căci ei pun la îndoială şi găsesc greşeli în fiecare faptă sau 
lucrare a celorlalţi. Acestor persoane nu trebuie să li se îngăduie să 
pună în primejdie interesele bisericii. Pentru a ridica nivelul moral 
al bisericii,fiecare ar trebui să simtă că este de datoria lui să caute să 
aibă o experienţă personală spirituală, prin practicarea unor principii 
biblice stricte, ca înaintea unui Dumnezeu sfânt. 

Fiecare membru al bisericii să simtă că el însuşi trebuie să fie 
drept înaintea lui Dumnezeu, pentru ca să poată fi sfinţit prin adevăr. 
Apoi el poate să reprezinte altora caracterul creştin şi poate să dea 
exemplu de altruism. Dacă fiecare va face astfel, biserica va creşte 
în spiritualitate şi în graţia lui Dumnezeu. 

Fiecare membru al bisericii ar trebui să simtă că are obligaţia de 
a consacra zecimea sa lui Dumnezeu. Nimeni nu trebuie să urmeze 
ceea ce văd ochii sau înclinația inimilor lor egoiste, jefuindu-L astfel 
pe Dumnezeu. Ei nu trebuie să-şi folosească mijloacele pentru satis- 
facerea deşertăciunii sau pentru oricare altă îngăduinţă egoistă, căci, 
făcând astfel, ei se prind singuri în cursele lui Satana. Dumnezeu 
este dătătorul tactului, al iscusinţei de a strânge avere şi de aceea 
totul trebuie să fie pus pe altarul Său. Cerinţa este: „Cinsteşte pe 
Domnul cu averile tale“. Tendinţa lăcomiei trebuie să fie mereu 
înfrânată, altfel ea va da roade în inimile bărbaţilor şi femeilor şi ei 
vor alerga cu lăcomie după câştig. 

În pustia ispitirii, Satana, vrăjmaşul sufletelor, a prezentat îna- 
intea Domnului Hristos slava acestei lumi şi a spus: „Dacă Te vei 
închina înaintea mea, toată va fi a Ta“. Mântuitorul l-a respins pe 
Satana; dar cât de uşor este sedus omul de către reprezentările ma- 


[481] 


[482] 


464 Mărturii pentru comunitate vol.5 


relui vrăjmaş! Mulţi sunt fascinaţi de atracțiile lumii; ei slujesc lui 
Mamona mai degrabă decât lui Dumnezeu, şi în felul acesta îşi pierd 
sufletul. 

Peste puţin timp,va trebui să-L întâlnim pe Domnul; şi ce ra- 
port vom avea să-l prezentăm cu privire la modul în care am folosit 
timpul, talentele, influenţa noastră şi averea noastră? Lucrarea de 
salvare a sufletelor va fi bucuria noastră. Întreb în mod solemn co- 
munitatea din Healdsburg: Este într-adevăr Dumnezeu printre voi? 
Martorul credincios şi adevărat spune: „Ai în Sardes câteva nume, 
care nu şi-au mânjit hainele. Ei vor umbla împreună cu mine îm- 
brăcaţi în alb, fiindcă sunt vrednici“. Faceţi voi parte dintre aceştia? 
V-aţi păstrat integritatea? Asemenea celor ce se îneacă, v-aţi prins 
de Isus, care este scăparea voastră? ÎL ascultați, trăind pentru EIl, 
iubindu-L? Este fiecare membru curat, sfânt şi nemânjit, unul dintre 
aceia în a căror gură nu s-a găsit vicleşug? Dacă da, atunci sunteţi 
cei mai fericiţi, pentru că, înaintea lui Dumnezeu, voi sunteţi „mai 
rari decât aurul curat şi mai scump decât aurul din Ofir“. În timp 
ce mulțimile sunt devotate lui Mamona şi nu slujesc Sfântului lui 
Israel, sunt puţini aceia care nu şi-au mânjit hainele, ci le-au păs- 
trat nepătate faţă de lume; şi aceşti puţini vor fi la putere. Această 
clasă va avea credinţa care lucrează prin dragoste şi curăţă sufletele. 
Ei vor exemplifica principiile creştinismului nobil. Ei vor căuta o 
legătură personală cu Izvorul luminii şi se vor strădui să realizeze 
o dezvoltare continuă,cultivându-şi la maximum fiecare capacitate. 
Dumnezeu doreşte ca să aduceţi în viaţa voastră cea mai neclintită 
onestitate şi integritate; aceasta vă va deosebi înaintea lumii ca nişte 
copii ai Celui prea Înalt. Domnul Isus a fost calm şi blând, fără 
să piardă controlul de sine, chiar şi atunci când se afla în furtuna 
dezlănţuită, în mijlocul celor mai înverşunate elemente ale opoziţiei. 

Dumnezeu vă spune vouă, celor ce aveţi o mare lumină: „Veniţi 
mai sus“. Apropiaţi-vă mai mult de Dumnezeu şi de cer. Mergeţi 
înainte. Aveţi nevoie de credinţă, de o iubire neprefăcută pentru fraţii 
voştri şi un profund interes pentru ei. Dumnezeu v-a încredinţat 
o responsabilitate sacră. Există un câmp misionar pentru fiecare 
membru al bisericii, în care el poate să exercite o influenţă spre bine. 

Colegiul nostru nu este ceea ce ar trebui să fie şi nici nu va fi 
vreodată, dacă fraţii şi surorile noastre nu vor simţi că aceasta este o 
datorie sfântă ce le-a fost încredinţată. Dacă ei vor înălța standardul 

spiritualităţii în biserică, dacă vor da un exemplu de integritate în 
tot ceea ce întreprind, dacă toţi vor cultiva evlavia şi demnitatea 
creştină, atunci influenţa colegiului va fi larg răspândită şi o lumină 
va merge înaintea lui cu mari binecuvântări. Am văzut că, dacă acest 
colegiu este condus aşa cum trebuie, mulţi tineri vor porni de la el 
ca să fie lucrători activi pentru cauza lui Dumnezeu. Dar toţi să ia 
aminte ca nu cumva,prin cuvânt sau faptă, să lase o influenţă rea 
împotriva ei sau împotriva adevărului, printr-o viaţă neconsacrată, 
prin bănuieli rele sau prin rapoarte sau veşti rele; căci Dumnezeu 
le va pune cu siguranţă aceasta în seamă. Colegiul va fi totdeauna 
obligat să se lupte cu greutăţile,pentru că unora le lipseşte credinţa 
şi nu sunt controlaţi de gândul Domnului Hristos. Dacă Satana poate 
găsi printre noi persoane care vor căuta tot ceea ce este rău, care vor 
vorbi în mod defăimător despre instituţiile noastre, culegând orice 
neplăcere care are loc, oricât ar fi de mică, atunci el este mulţumit. 
El nu-şi va înceta eforturile de a-i face pe oameni să nu aprecieze 
colegiul pentru că nu corespunde în orice lucru ideilor lor. Dacă 
vede că tinerii pot să beneficieze, atunci el mai degrabă va folosi 
orice influenţă asupra bisericii pentru a descuraja decât a întări. 
Nimeni nu trebuie să nege că aceste influenţe nu se află numai în 
Healdsburg, ci şi în alte părți; şi dacă Satana nu le foloseşte, atunci 
el va folosi alte influenţe în acelaşi scop. „Dar vai de acela prin 
care vin prilejurile de păcătuire“, căci ar fi „mai de folos pentru 
el să i se lege o piatră de moară de gât şi să fie aruncat în mare.“ 
Dumnezeu are mijloacele Lui de lucru. Oamenii nu pot totdeauna să 
le recunoască şi, dând aşa de multă importanţă propriilor lor eforturi, 
ei nu numai că nu dau Domnului nici o posibilitate de lucru, dar 
sunt găsiţi lucrând împotriva Lui. „Astfel dar, cine crede că stă în 
picioare, să ia aminte să nu cadă.“ „Voi deci, prea iubiţilor, ştiind mai 
dinainte aceste lucruri, păziţi-vă ca nu cumva să vă lăsaţi târâţi de 
rătăcirile acestor nelegiuiţi şi să vă pierdeţi tăria; ci creşteţi în harul 
şi în cunoştinţa Domnului şi Mântuitorului nostru Isus Hristos.“ 
Ne apropiem de timpul sfârşitului. Încercările vor fi mai abun- 
dente din partea celor din afară, dar ele să nu vină dinăuntrul bisericii. 
Poporul care mărturiseşte pe Dumnezeu să se lepede de sine de dra- 
gul adevărului, de dragul Domnului Hristos. Căci „toţi trebuie să 
ne înfăţişăm înaintea scaunului de judecată al lui Hristos, pentru 
ca fiecare să-şi primească răsplata pentru binele sau răul pe care-l 

va fi făcut când trăia în trup“. Fiecare dintre cei care ÎL iubesc pe 
Dumnezeu va avea spiritul lui Hristos şi o dragoste fierbinte pentru 
fraţii săi. Cu cât inima unui creştin este mai mult în comuniune cu 
Dumnezeu şi cu cât simţămintele lui au mai mult în centrul lor pe 
Isus Hristos, cu atât va fi mai puţin deranjat de asprimea şi greutăţile 
Vieţii acesteia. Aceia care cresc până la statura de bărbaţi şi femei în 
Isus Hristos vor deveni mai mult şi tot mai mult asemenea Domnului 
Hristos în caracter, ridicându-se deasupra dispoziţiei de a murmura 
şi de a fi nemulţumiţi. Ei vor dispreţui faptul de a fi căutători de 
greşeli. 

Biserica de astăzi trebuie să aibă credinţa ce a fost dată sfinţilor 
o dată pentru totdeauna, care îi va face în stare să spună cu îndrăz- 
neală: „Dumnezeu este ajutorul meu“. „Pot totul în Hristos care mă 
întăreşte.“ Domnul ne îndeamnă să ne ridicăm şi să mergem înainte. 
Ori de câte ori membrii bisericii, în orice perioadă de timp,şi-au 
părăsit păcatele şi au crezut şi au umblat în adevăr, au fost onoraţi 
de Dumnezeu. În credinţă şi într-o ascultare plină de umilinţă este o 
putere în faţa căreia lumea nu poate rezista. Porunca dată de Dum- 
nezeu, în providenţa Sa, în legătură cu poporul Său este progresul — 
o continuă înaintare în desăvârşirea caracterului, pe calea sfințirii, 
ridicându-se mai sus şi tot mai sus, într-o lumină clară şi cunoaştere 
a iubirii lui Dumnezeu, până la sfârşitul timpului. Oh, de ce învăţăm 
noi oare totdeauna numai primele principii ale învăţăturii Domnului 
Hristos? 

Dumnezeu are binecuvântări bogate pentru biserică, dacă mem- 
brii ei vor căuta cu ardoare să se trezească din această periculoasă 
încropeală. O religie a deşertăciunii, cuvinte lipsite de putere, un 
caracter lipsit de putere morală — acestea sunt punctele ce se des- 
prind din acest mesaj solemn,adresat de către martorul credincios 
comunităţilor, avertizându-le împotriva mândriei, spiritului lumesc, 
formalismului şi mulţumirii de sine. Celui ce zice „sunt bogat, m-am 
îmbogăţit şi nu duc lipsă de nimic“, Domnul cerului îi declară: „Nu 
ştii că eşti ticălos, nenorocit, sărac, orb şi gol“. Dar celor smeriţi, 
celor ce suferă, celor credincioşi, răbdători, care sunt conştienţi de 
slăbiciunile şi lipsurile lor, le sunt adresate cuvintele de încurajare: 
„lată, Eu stau la uşă şi bat. Dacă aude cineva glasul Meu şi deschide 
uşa, voi intra la el, voi cina cu el şi el cu Mine“. Martorul credincios 
şi adevărat le spune tuturor: „Ştiu faptele tale“. Această cercetare 

atentă este asupra bisericilor din California. Nimic nu scapă privirii 
Sale cercetătoare: greşelile şi erorile lor, neglijenţele şi căderea lor, 
îndepărtarea lor păcătoasă de la adevăr, decăderea şi lipsurile — căci 
„totul este gol şi descoperit înaintea ochilor Aceluia cu care avem a 
face“. 

Eu sper şi mă rog ca voi să umblaţi în toată smerenia cugetului,ca 
să puteţi fi o binecuvântare unul pentru celălalt. „Încă puţină, foarte 
puţină vreme“ şi „Cel ce vine va veni şi nu va zăbovi.“ Lămpile 
pentru nuntă trebuie să fie pregătite şi să ardă. Domnul nostru întârzie 
datorită îndelungii Lui răbdări faţă de noi „şi doreşte ca nici unul 
să nu piară, ci toţi să vină la pocăință“. Dar când vom sta pe marea 
de cristal cu toţi cei mântuiţi, cu harpe de aur şi coroane de slavă, 
având înaintea noastră imensitatea veşniciei, atunci vom vedea cât 
de scurtă a fost aşteptarea perioadei de probă. „Ferice de robii aceia, 
pe care stăpânul îi va găsi veghind la venirea lui.“ 

Trăim într-un timp în care toţi trebuie să asculte în mod deosebit 
porunca Mântuitorului: „Vegheaţi şi rugaţi-vă ca să nu cădeţi în 
ispită“. Fiecare trebuie să fie credincios faţă de Dumnezeu, crezând 
adevărul şi crescând în lucrul şi cunoştinţa Domnului Isus Hristos. 
Invitaţia Mântuitorului este: „Învăţaţi de la Mine, căci Eu sunt blând 
şi smerit cu inima; şi veţi găsi odihnă pentru sufletele voastre“. 
Domnul este binevoitor să ne ajute, să ne întărească şi să ne binecu- 
vânteze; dar noi trebuie să trecem prin procesul curăţiru,până când 
toate necurăţiile din caracterul nostru sunt arse şi îndepărtate. Fie- 
care membru al bisericii va fi supus focului purificator al cuptorului, 
nu pentru a fi nimicit, ci pentru a fi curăţit. 

Domnul a lucrat printre noi, dar Satana s-a vârât singur, pentru 
a aduce fanatism. Mai sunt, de asemenea, şi alte rele care trebuie 
să fie evitate. Unii sunt în primejdia de a fi mulţumiţi cu o privire 
fugară asupra luminii şi iubirii lui Dumnezeu, încetând astfel să mai 
progreseze. Vegherea şi rugăciunea n-au fost menținute. Chiar atunci 
când se spune: „Acesta este Templul Domnului“, atunci ispitele şi 
întunericul se strâng în jurul sufletului -spiritul lumesc, egoismul 
şi înălţarea de sine. Este nevoie ca Domnul să transmită personal 
sufletului propriile Sale idei. Ce gând! În locul ideilor şi planurilor 
noastre sărace, pământeşti, înguste, Domnul ne va transmite propriile 
Sale idei, gândurile Sale nobile, largi, cuprinzătoare, care conduc 
totdeauna spre cer. 

Aici este primejdia de a da greş în a merge înainte,,,spre ţintă, 
pentru premiul chemării cereşti a lui Dumnezeu, în Hristos Isus“. V- 
a dat Dumnezeu lumină? Atunci sunteţi răspunzători pentru această 
lumină; nu numai atunci când razele ei strălucesc asupra voastră, ci 
pentru tot ce ea v-a descoperit în trecut. Voi trebuie să vă supuneţi 
zilnic voinţa lui Dumnezeu; trebuie să umblaţi în lumină şi să aş- 
teptaţi mai multă lumină; căci lumina ce vine de la scumpul nostru 
Mântuitor trebuie să lumineze mai departe, în raze tot mai clare şi 
mai distincte, în mijlocul întunericului moral, crescând mai mult şi 
tot mai mult în strălucire până la miezul zilei. 

Oare toţi membrii comunităţii voastre caută să strângă mana 
proaspătă în fiecare dimineaţă şi seară? Căutaţi voi iluminarea di- 
vină? Sau inventaţi mijloace prin care să vă glorificaţi singuri? lubiţi 
şi slujiți voi cu tot sufletul, cu toată puterea, gândirea şi tăria lui Dum- 
nezeu, binecuvântându-i pe ceilalţi din jurul vostru, conducându-i 
la Lumina lumii? Sunteţi voi mulţumiţi cu binecuvântările primite 
în trecut? Umblaţi voi cum a umblat Hristos, lucrând aşa cum a 
lucrat El? Îl faceţi cunoscut lumii prin cuvintele şi lucrarea voastră? 
Sunteţi voi asemenea unor copii ascultători, trăind o viaţă curată şi 
sfântă? Domnul Hristos trebuie să fie adus în viaţa voastră, doar El 
vă poate vindeca de invidie, de vorbirea de rău împotriva fraţilor 
voştri. Numai El poate să vă scape de spiritul mulţumirii de sine, 
pe care unii dintre voi îl cultivați spre paguba voastră spirituală. 
Numai Domnul Isus poate să vă facă să simţiţi slăbiciunea voastră, 
neştiinţa sau ignoranţa, natura voastră stricată. Numai El vă poate 
face curaţi, vă poate pacifica, vă poate pregăti pentru locuinţele celor 
binecuvântaţi. 

„Cu Dumnezeu vom face isprăvi mari.“ Cât bine puteţi face, 
dacă sunteţi credincioşi faţă de Dumnezeu şi fraţii voştri, reprimând 
orice gând rău, orice sentiment de invidie şi importanţă de sine. 
Viaţa voastră să fie o slujire plină de bunătate faţă de alţii. Nu ştiţi 
cât de curând veţi fi chemaţi să depuneţi armura. Moartea poate să 
vă ia deodată, fără să mai aveţi timp să vă pregătiţi pentru ultima 
voastră schimbare, fără nici o putere fizică sau mintală de a vă mai 
fixa gândurile la Dumnezeu şi a face pace cu El. Unii vor cunoaşte 
cât de curând din experienţă cât de zadarnic este ajutorul omului, 
cât de fără valoare este importanţa de sine, neprihănirea proprie, a 
mulţumirii de sine, care i-a satisfăcut, le-a fost pe plac. 

Mă simt îndemnată de Duhul Domnului să vă spun că acum, 
astăzi, avem privilegiul încrederii şi binecuvântării. Vă veţi folosi 
de el? Lucraţi voi pentru slava lui Dumnezeu sau pentru propriile 
voastre interese? Păstraţi înaintea ochilor minţii voastre perspectivele 
strălucite ale lucrului lumesc, prin care puteţi obţine satisfacerea 
eului şi câştig financiar? Dacă aşa stau lucrurile, veţi fi amarnic 
dezamăgiţi. Dar dacă vă străduiţi să trăiţi o viaţă curată şi sfântă şi 
învăţaţi zilnic în şcoala lui Isus lecțiile pe care El v-a invitat să le 
învăţaţi, să fiți blânzi şi smeriţi cu inima, atunci veţi avea o pace pe 
care nici o împrejurare din lumea aceasta n-o poate schimba. 

O viaţă în Hristos este o viaţă de linişte. Tulburarea, nemulţu- 
mirea şi neliniştea dau pe faţă lipsa Mântuitorului. Dacă Isus este 
adus în viaţă, acea viaţă va fi plină cu fapte bune şi nobile pentru 
Domnul. Vei uita atunci să-ţi slujeşti ție însuţi şi vei fi mai aproape 
şi tot mai aproape de Mântuitorul. Caracterul tău va fi asemenea 
caracterului Domnului Hristos şi toţi cei din jurul tău vor cunoaşte 
că ai fost cu Isus şi că ai învăţat de la El. Fiecare are cu el izvorul 
propriei sale fericiri sau nenorociri. Dacă vrea, se poate ridica mai 
presus de simţămintele josnice, sentimentele care formează expe- 
rienţa multora; dar atâta vreme cât este plin de sine, Domnul nu 
poate face nimic pentru el. Satana va prezenta proiecte ambiţioase, 
care ameţesc simţurile, dar noi trebuie să avem totdeauna înaintea 
noastră „premiul chemării cereşti a lui Dumnezeu, în Isus Hristos“. 
Faceţi toate faptele bune pe care le puteţi face în această viaţă. „Cei 
înţelepţi vor străluci ca strălucirea cerului şi cei ce vor învăţa pe 
mulţi să umble în neprihănire vor străluci ca stelele, în veac şi în 
veci de veci.“ 

Dacă vieţile noastre sunt pline de parfumul sfânt, dacă Îl onorăm 
pe Dumnezeu, având gânduri bune faţă de alţii şi făcând fapte bune 
pentru a fi o binecuvântare pentru alţii, atunci nu are nici o impor- 
tanţă dacă locuim într-o colibă sau într-un palat. Împrejurările au 
puţin de-a face cu experienţele sufletului. Spiritul nutrit este cel care 
dă culoare tuturor acţiunilor noastre. Un om care este în pace cu 
Dumnezeu şi cu semenii lui nu poate ajunge nenorocit. În inima sa 
nu se va găsi invidie; bănuiala rea nu-şi va găsi locul acolo; ura nu 
poate exista. Inima care este în armonie cu Dumnezeu se va înălța 
mai presus de necazurile şi încercările acestei vieţi. Dar inima în 
care nu este pacea lui Hristos este nefericită, plină de nemulţumire; 

persoana respectivă vede defecte în toţi şi-n toate şi va aduce discor- 
die până şi în muzica cea mai cerească. O viaţă trăită în mod egoist 
este o viaţă trăită rău. Aceia ale căror inimi sunt pline cu iubirea 
de ei înşişi vor împrăştia gânduri rele despre fraţii lor şi vor vorbi 
împotriva slujitorilor lui Dumnezeu. Pasiunile păstrate fierbinți şi 
pătimaşe datorită îndemnurilor lui Satana sunt o fântână amară, din 
care vor curge totdeauna izvoare amare pentru a otrăvi viaţa altora. 

Fie ca toţi aceia care pretind că ÎI urmează pe Hristos să-i apre- 
cieze mai mult pe ceilalți şi mai puţin pe ei înşişi. Strângeţi-vă 
laolaltă, strângeţi-vă laolaltă! În unire există tărie şi biruinţă; în di- 
scordie şi despărțire, slăbiciune şi înfrângere. Aceste cuvinte mi-au 
fost spuse din ceruri. Ca trimisă a lui Dumnezeu, eu vi le adresez 
vouă. 

Fiecare să caute să răspundă rugăciunii Domnului Hristos: „Ca 
toţi să fie una, cum Tu, Tată, eşti în Mine şi Eu în Tine“. O, ce unitate 
este aceasta! „Prin aceasta vor cunoaşte toţi că sunteţi ucenicii Mei, 
dacă veţi avea dragoste unii pentru alţii.“ 

Când moartea ia pe unul dintre noi, ce reținem oare despre modul 
în care a fost tratat? Oare tablourile din sala memoriei sunt plăcute,ca 
să reflectăm la ele? Sunt amintiri ale unor cuvinte pline de bunătate, 
pline de simpatie,spuse la timpul cuvenit? Au îndepărtat oare fraţii 
săi bănuielile rele ale intriganţilor indiscreţi? Au apărat ei cauza 
sa? Au fost ei credincioşi faţă de porunca inspirată: „Să îmbărbătaţi 
pe cei deznădăjduiţi; să sprijiniți pe cei slabi, să fiţi răbdători cu 
toţii“. „De multe ori tu ai învăţat pe alții şi ai întărit mâinile slăbite.“ 
„Întăriţi mâinile slăbănogite şi întăriţi genunchii care se clatină. 
Spuneţi celor slabi de inimă: Fiţi tari şi nu vă temeţi.“ 

Când cel cu care am fost asociaţi în comunitate este mort, când 
ştim că raportul lui din cărțile cerului s-a pecetluit şi că el trebuie 
să stea în faţa acestui raport în ziua judecății, care sunt gândurile 
fraților săi cu privire la purtarea lor faţă de el? Care a fost influenţa 
lor asupra lui? Cât de clar vine acum în minte orice cuvânt aspru, 
orice faptă nechibzuită faţă de el! Cât de cu totul altfel s-ar comporta 
ei, dacă ar mai avea o altă ocazie! 

Apostolul Pavel Îi mulţumeşte lui Dumnezeu pentru mângâierea 
pe care i-a dat-o în necaz, spunând: „Binecuvântat să fie... Dumne- 
zeul oricărei mângâieri, care ne mângâie în toate necazurile noastre, 
pentru ca, prin mângâierea cu care noi înşine suntem mângâiaţi de 

Dumnezeu, să putem mângâia pe cei ce se află în vreun necaz“. 
Aşa cum simțea Pavel mângâierea şi căldura iubirii lui Dumnezeu 
pătrunzând în sufletul său, el le reflecta,binecuvântându-i pe alţii. Să 
ne revizuim astfel comportarea, încât tablourile ce atârnă pe pereţii 
memoriei noastre să nu fie de un asemenea caracter, încât să nu ne 
putem uita la ele. 

După ce vor muri cei cu care am fost asociaţi, nu va mai exista 
niciodată o ocazie de a retrage orice cuvânt pe care l-am spus sau 
de a şterge din memorie orice impresie neplăcută. Atunci, să luăm 
aminte la căile noastre,ca să nu-L ofensăm pe Dumnezeu cu scuzele 
noastre. Răceala şi orice neînțelegere să fie date la o parte. Inima 
să se topească în bunătate înaintea lui Dumnezeu, asemenea unui 
foc sfânt care consumă tot gunoiul ce s-a îngrămădit la uşa inimii, şi 
să-L lăsăm pe Isus să intre; atunci iubirea Lui îi va cuprinde şi pe 
alţii prin noi, în cuvinte, gânduri şi fapte pline de iubire. Apoi, dacă 
moartea ne va despărţi de prietenii noştri, şi nu-i vom mai întâlni 
până când vom sta la bara de judecată a lui Dumnezeu, să nu ne fie 
ruşine atunci când va apărea raportul vieţii noastre. 

Când moartea face ca ochii să se închidă, când mâinile sunt în- 
crucişate pe pieptul fără viaţă, cât de repede se schimbă simţămintele 
acelea de neînțelegere sau discordie! Nu mai există nici o părere 
de rău, nici o amărăciune; disprețul şi relele sunt uitate şi iertate. 
Câte cuvinte plăcute nu sunt rostite despre cei morţi! Câte lucruri 
bune din viaţa lor nu sunt aduse acum în minte! Laude şi elogii sunt 
rostite cu dărnicie; dar ele cad acum în urechi ce nu mai aud şi în 
inimi ce nu mai simt. Dacă aceste cuvinte ar fi fost rostite atunci 
când spiritul obosit avea aşa de multă nevoie de ele, atunci când 
urechea putea auzi şi inima putea simţi, ce tablou plăcut ar fi lăsat 
lucrul acesta în memorie! Cât de mulţi,dintre cei care stau tăcuţi şi 
copleşiţi de durere lângă cel mort, nu-şi amintesc cu ruşine şi durere 
de cuvintele şi faptele care au adus întristare inimii care acum stă 
liniştită, fără viaţă! Să aducem acum în viaţa noastră toată frumuse- 
tea, toată dragostea şi toată bunătatea de care suntem capabili. Să 
gândim acum profund, să fim recunoscători, răbdători şi iertători în 
relaţiile noastre unul cu celălalt. Gândurile şi simţămintele noastre 
exprimate în jurul celor muribunzi şi al celor morți să fie aduse în 
legăturile zilnice cu fraţii şi surorile noastre cât suntem în viaţă. 


[490] 


[491] 


[492] 


Purtarea în casa lui Dumnezeu 


Pentru sufletul umil şi credincios, Casa lui Dumnezeu de pe 
pământ este poarta cerului. Cântecul de laudă, rugăciunea, cuvintele 
rostite de reprezentanţii Domnului Hristos sunt instrumentele rân- 
duite de Dumnezeu ca să pregătească un popor pentru biserica de 
sus, pentru a avea o închinare aleasă, în care nu poate intra nimic ce 
întinează. 

De la sfinţenia ce a fost atribuită sanctuarului pământesc, creş- 
tinii pot învăţa cum ar trebui să privească locul în care Domnul Se 
întâlneşte cu poporul Său. A avut loc o mare schimbare, şi nu spre 
mai bine, ci spre mai rău, în obiceiurile şi deprinderile oamenilor în 
legătură cu închinarea religioasă. Lucrurile preţioase, sfinte, care ne 
leagă de Dumnezeu îşi pierd foarte repede controlul asupra minţii şi 
inimii noastre şi sunt coborâte la nivelul lucrurilor obişnuite. Res- 
pectul pe care oamenii l-au avut din vechime pentru sanctuarul în 
care se întâlneau cu Dumnezeu în cadrul serviciilor sfinte a dispărut 
în mare măsură. Cu toate acestea, Dumnezeu în persoană a poruncit 
tot ce avea legătură cu serviciul Său, înălţându-l cu mult mai presus 
de orice este de natură trecătoare. 

Casa este sanctuar pentru familie, iar cămăruţa sau dumbrava 
sunt locurile cele mai retrase pentru închinare sau rugăciune per- 
sonală; dar Casa de rugăciune este sanctuarul pentru comunitate. 
Trebuie să existe reguli cu privire la timpul, locul şi modul de în- 
chinare sau serviciul divin. Nimic din ceea ce este sacru, nimic din 
ceea ce aparţine adorării lui Dumnezeu n-ar trebui să fie tratat cu 
neglijenţă sau indiferenţă. Ca să poată face cea mai bună lucrare 
pentru a aduce laudă lui Dumnezeu, când se strâng laolaltă, oamenii 
trebuie să facă deosebire între ce este sfânt şi ce este obişnuit, de 
rând. Cei care au idei largi, gânduri şi aspirații nobile, sunt aceia 
care se asociază, se adună laolaltă, în ceea ce priveşte toate gândurile 
cu privire la lucrurile divine. Fericiţi sunt aceia care au un sanctuar, 
fie el mare sau modest, în oraş sau printre crestele aspre ale munţilor, 
în coliba umilă sau în pustie. 

Dacă este tot ceea ce pot să aibă mai bun pentru Domnul, El va 
sfinţi locul cu prezenţa Sa şi el va fi sfânt pentru Domnul oştirilor. 

Când intră în locul de întâlnire, închinătorii trebuie să facă lucrul 
acesta ţinând seama că este sfânt, să meargă liniștiți la locurile lor. 
Dacă în încăpere este o sobă, nu este potrivit să se îngrămădească 
în jurul ei, într-o atitudine indolentă, neglijentă. Vorbirea obişnuită, 
şoapta şi râsul n-ar trebui să fie îngăduite în Casa de rugăciune, fie 
înainte, fie după serviciul divin. O evlavie fierbinte, activă, ar trebui 
să-i caracterizeze pe cei ce vin să se închine. 

Dacă unii trebuie să mai aştepte câteva minute înainte ca aduna- 
rea să înceapă, aceştia să păstreze un adevărat spirit de devoțiune, 
printr-o meditaţie tăcută, având inima înălţată la Dumnezeu în ru- 
găciune, pentru ca serviciul divin să poată fi în mod special benefic 
pentru inimile lor şi să ducă la convingerea şi convertirea altor su- 
flete. Ei nu trebuie să uite că soli cereşti sunt prezenţi în acea casă. 
Cu toţii pierdem mult din dulcea comuniune cu Dumnezeu prin neas- 
tâmpărul nostru, prin faptul că nu încurajăm momente de rugăciune 
şi meditaţie. Este nevoie ca starea spirituală să fie adesea revizuită, 
iar mintea şi inima atrase către Soarele Neprihănirii. Dacă, atunci 
când intră în Casa de rugăciune, oamenii au cu adevărat respect pen- 
tru Domnul şi sunt conştienţi că se află în prezenţa lui Dumnezeu, 
atunci în tăcere va fi o plăcută elocvenţă. 

Şoapta, râsul şi vorbirea din locurile obişnuite de afaceri nu pot 
fi admise în casa în care Dumnezeu este adorat. Mintea trebuie să fie 
pregătită pentru a asculta Cuvântul lui Dumnezeu, cu toată greutatea 
lui, ca acesta să impresioneze inima în mod corespunzător. 

Când intră, pastorul trebuie să o aibă o expresie demnă şi so- 
lemnă. El trebuie să se plece în rugăciune tăcută de îndată ce urcă la 
amvon Şi să ceară în mod serios ajutorul lui Dumnezeu. Ce impresie 
va face lucrul acesta? Poporul trebuie să manifeste solemnitate şi 
venerație. Pastorul lor este în comuniune cu Dumnezeu. El se con- 
sacră lui Dumnezeu mai înainte ca să îndrăznească să stea înaintea 
poporului. Solemnitatea este asupra tuturor şi îngerii lui Dumnezeu 
sunt totuşi foarte aproape. De asemenea, toţi din adunare care se 
tem de Dumnezeu ar trebui să plece capul uniţi într-o rugăciune 
tăcută împreună cu el, ca Dumnezeu să binecuvânteze întâlnirea cu 
prezenţa Lui şi să dea putere adevărului Său, vestit de buze ome- 
neşti. Când întâlnirea este deschisă prin rugăciune, fiecare genunchi 

trebuie să se plece în prezența Celui Sfânt şi fiecare inimă ar tre- 
bui să se înalțe la Dumnezeu într-o devoțiune tăcută. Rugăciunile 
închinătorilor vor fi auzite şi prezentarea Cuvântului se va dovedi 
eficientă. Atitudinea lipsită de viață a închinătorilor din Casa lui 
Dumnezeu este unul din marile motive pentru care pastorul nu este 
mai productiv, mai eficient în bine. Melodia cântecului, revărsată 
din multe inimi în exprimări clare, este unul din instrumentele lui 
Dumnezeu în lucrarea de salvare de suflete. Toate serviciile trebuie 
să fie conduse cu solemnitate şi teamă sfântă, ca în prezența vizibilă 
a Domnului celor adunaţi. 

Când cuvântul este rostit, trebuie să nu uitaţi, fraţilor, să auziţi 
vocea lui Dumnezeu prin slujitorul Său delegat pentru acest lucru. 
Ascultaţi cu atenţie. Nu fiţi absenţi nici chiar pentru o clipă, pentru 
că prin această somnolenţă puteţi pierde chiar acele cuvinte de 
care aveţi nevoie cel mai mult, chiar acele cuvinte care, dacă sunt 
ascultate, vor salva picioarele noastre de a nu rătăci pe cărări greşite. 
Satana şi îngerii săi sunt foarte ocupați, creând o stare de paralizie 
a simţurilor, astfel ca avertizările şi mustrările să nu fie auzite; sau, 
dacă sunt auzite, ele să nu aibă efect asupra inimii şi astfel să nu 
producă o reformă în viaţa lor. Uneori, un copil poate să atragă 
atenţia ascultătorilor, pentru ca sămânţa cea prețioasă să nu cadă pe 
pământ bun şi astfel să nu aducă roade. Uneori, tinerii şi tinerele au 
un aşa de puţin respect pentru Casa de rugăciune a lui Dumnezeu, 
prin faptul că vorbesc continuu unul cu altul în timpul predici. 
Dacă ar putea să-i vadă pe îngerii lui Dumnezeu privind la ei şi 
înregistrând comportarea lor, ar fi cuprinși de ruşine şi de dezgust 
faţă de ei înşişi. Dumnezeu doreşte ascultători atenţi. În timp ce 
oamenii dormeau, Satana şi-a semănat neghina. 

Când este rostită binecuvântarea, toţi trebuie să fie liniștiți, ca 
şi când le-ar fi teamă ca nu cumva să piardă pacea lui Hristos. 
Toţi trebuie să iasă fără să glumească sau să vorbească tare, având 
sentimentul că se află în prezenţa lui Dumnezeu, că ochii Lui sunt 
asupra lor şi că ei ar trebui să se poarte ca în prezenţa Sa vizibilă. 
Să nu se oprească nimeni pe intervalele de trecere pentru a întâlni 
pe cineva sau pentru a mai bârfi, blocând astfel ieşirea celorlalţi. În 
incinta Casei de rugăciune trebuie să se manifeste un respect sacru. 
Nu trebuie să fie un loc de vizite şi de întâlnire cu prietenii, nici un 
loc în care se prezintă gânduri obişnuite sau tranzacţii comerciale. 

Acestea trebuie să fie lăsate în afara Casei de rugăciune. Dumnezeu 
şi îngerii au fost dezonoraţi de neglijenţa, zgomotul, râsul şi mersul 
târşâit al picioarelor auzit în unele locuri. 

Părinţi, înălţaţi standardul creştinismului în minţile copiilor voş- 
tri; ajutaţi-i să ţeasă pe Isus în experienţa lor; învăţaţi-i să aibă cel 
mai mare respect pentru Casa lui Dumnezeu şi să înţeleagă că, atunci 
când intră în Casa Domnului, acest lucru trebuie să se facă având 
inimile înmuiate şi supuse de astfel de gânduri ca acestea: „Dumne- 
zeu este aici; aceasta este Casa Sa. Eu trebuie să am gânduri curate 
şi motive sfinte. Nu trebuie să am nici un fel de mândrie, invidie, 
gelozie, vorbire de rău, ură sau decepţie în inima mea, pentru că vin 
înaintea unui Dumnezeu sfânt. Aici este locul în care Dumnezeu Se 
întâlneşte cu poporul Său şi-l binecuvântează. Cel prea înalt şi sfânt, 
care locuieşte în veşnicie, priveşte asupra mea, îmi cercetează inima, 
îmi citeşte până şi cele mai tainice gânduri şi fapte ale vieţii mele.“ 

Fraţilor, nu veţi consacra voi oare acestui subiect puţină gândire, 
căutând să reţineţi cum trebuie să vă comportaţi în Casa Domnu- 
lui şi ce efort să faceţi, prin învăţătură şi exemplu, pentru a cultiva 
respectul în copiii voştri? Voi puneţi o mare răspundere asupra pas- 
torului şi îl consideraţi răspunzător pentru sufletele copiilor voştri; 
dar nu sesizaţi propria voastră responsabilitate, ca părinţi şi instruc- 
tori, şi, asemenea lui Avraam, să porunciţi casei voastre după voi, 
să păzească rânduielile Domnului. Fiii şi fiicele voastre sunt corupți 
datorită exemplului vostru, dar şi datorită delăsării în ceea ce priveşte 
principiile; în ciuda acestei lipse de instruire din familie, aşteptaţi ca 
pastorul să contracareze activitatea voastră zilnică şi să împlinească 
minunata realizare a instruirii inimilor Şi vieţii lor în ceea ce priveşte 
virtutea şi pietatea. După ce pastorul a făcut tot ce a putut pentru 
comunitate, printr-o mustrare credincioasă şi afectuoasă, o disciplină 
plină de răbdare şi de rugăciune fierbinte, pentru a îndrepta şi mântui 
sufletul, şi dacă, cu toate acestea,el nu are succes, adesea taţii şi ma- 
mele îl condamnă pentru faptul că copiii lor nu sunt convertiți, când 
situaţia aceasta poate fi din cauza propriei lor neglijenţe. Povara stă 
asupra părinţilor. Îşi vor asuma ei lucrarea pe care Dumnezeu le-a 
încredinţat-o şi o vor împlini cu credincioşie? Vor merge ei înainte şi 
în sus, lucrând în mod umil, răbdător şi perseverent pentru a atinge 
standardul înalt şi a-i aduce şi pe copiii lor împreună cu ei? Nu 
este de mirare că comunităţile noastre sunt slabe şi nu au o evlavie 

profundă, fierbinte. Practicile şi obiceiurile noastre prezente, care 
dezarmează pe Dumnezeu şi coboară ceea ce este sacru şi ceresc 
la nivelul a ceea ce este obişnuit, sunt împotriva noastră. Noi avem 
un adevăr sacru, sfințitor; şi dacă practicile şi obiceiurile noastre nu 
sunt în armonie cu adevărul, atunci păcătuim împotriva marii lumini 
şi suntem vinovaţi în aceeaşi măsură. Va fi mult mai uşor pentru 
păgâni în ziua dreptei răsplătiri a lui Dumnezeu, decât pentru noi. 

O lucrare mult mai mare trebuie făcută decât aceea pe care o 
facem astăzi, pentru a reflecta lumina adevărului. Dumnezeu aşteaptă 
de la noi să aducem multe roade. El aşteaptă zel şi o credincioşie mai 
mare, eforturi mai simţite şi serioase din partea membrilor bisericii, 
în mod individual, pentru vecinii lor şi pentru aceia care sunt departe 
de Hristos. Părinţii trebuie să-şi înceapă lucrarea, având un plan înalt 
de acţiune. Toți aceia care poartă Numele lui Hristos trebuie să se 
îmbrace cu toată armura şi să se roage fierbinte, să avertizeze şi să 
caute să smulgă suflete din păcat. Conduceţi-i la Casa de rugăciune 
pe toţi cei care vor să asculte adevărul. Noi trebuie să facem mai 
mult pentru a smulge suflete din foc. 

Este prea adevărat faptul că respectul pentru Casa lui Dumnezeu 
aproape a pierit. Lucrurile şi locurile sfinte nu mai sunt recunoscute; 
ceea ce este sfânt şi înălţat nu mai este apreciat. Nu este oare o 
cauză pentru lipsa unei evlavii fierbinţi în familiile voastre, pentru 
faptul că stindardul înalt al religiei este lăsat să se târască prin praf? 
Dumnezeu a dat poporului Său din vechime porunci şi reguli perfecte 
şi exacte. S-a schimbat oare caracterul Său? Nu este El Dumnezeul 
cel mare şi puternic care conduce din cerurile cerurilor? Nu ar fi oare 
bine pentru noi ca adesea să citim instrucţiunile date personal de 
Dumnezeu evreilor, pentru ca noi, care avem lumina cea glorioasă 
a adevărului strălucind peste noi, să urmăm şi noi exemplul lor în 
ceea ce priveşte respectul în Casa Domnului? Avem o abundență de 
motive pentru a menţine un spirit fierbinte şi devotat în închinarea 
pe care o aducem lui Dumnezeu. Noi avem motive să fim chiar mai 
serioşi, mai prezenţi şi mai respectuoşi în închinarea noastră decât au 
fost iudeii. Dar un vrăjmaş a fost la lucru pentru a distruge credinţa 
noastră — sfinţenia închinării creştine. 

Locul închinat lui Dumnezeu n-ar trebui să fie un loc în care 
să se încheie tranzacţii comerciale, lumeşti. Dacă copiii se adună 
să se închine lui Dumnezeu într-un loc care în cursul săptămânii 

este folosit ca şcoală, ca o sală de clasă sau magazie, ei ar fi mai 
mult decât nişte fiinţe umane dacă, amestecate cu gândurile lor 
devoționale, n-ar avea şi gânduri despre lecțiile lor sau alte lucruri 
care s-au petrecut în cursul săptămânii. Prin educația şi instruirea 
tinerilor trebuie să se înalțe lucrurile sfinte şi să se încurajeze o 
devoțiune pură pentru Dumnezeu şi Casa Sa. Mulți dintre aceia 
care mărturisesc fi copii ai Împăratului ceresc nu au o adevărată 
apreciere a sfințeniei lucrurilor veşnice. Aproape toți au nevoie să 
fie învățați cum să se comporte în Casa lui Dumnezeu. Părinții nu 
trebuie numai să învețe, ci şi să comande copiilor lor să intre în 
sanctuar cu sobrietate şi respect. 

Gustul moral al închinătorilor în Sanctuarul cel sfânt al lui Dum- 
nezeu trebuie să fie înalt, curăţit, sfinţit. Această problemă a fost, 
din nefericire, neglijată. Importanţa ei a fost trecută cu vederea şi, 
ca rezultat, dezordinea şi lipsa respectului au devenit predominante, 
iar Dumnezeu a fost dezonorat. Când conducătorii bisericii, pastorii 
şi membrii, taţii şi mamele n-au avut gânduri înalte cu privire la 
această problemă, ce putem aştepta de la nişte copii fără experienţă? 
Ei sunt adesea găsiţi în grupe, departe de părinţi, care de fapt ar 
trebui să aibă grijă de ei. Cu toate acestea,ei se află în prezenţa lui 
Dumnezeu şi ochii Lui privesc asupra lor, sunt uşuratici şi neserioşi, 
şoptesc între ei şi râd, sunt nerespectuoşi şi neatenţi. Ei sunt foarte 
rar învăţaţi că slujitorul Evangheliei este solul lui Dumnezeu şi că 
solia pe care el o aduce este unul din instrumentele lui Dumnezeu 
pentru salvarea sufletelor şi că, pentru toţi aceia care au privilegiul 
de a fi aduşi în legătură cu el, aceasta va fi un miros de viaţă spre 
viaţă sau de moarte spre moarte. 

Minţile delicate şi sensibile ale tinerilor îşi formează aprecierea 
cu privire la lucrarea slujitorilor lui Dumnezeu, după felul în care 
părinţii tratează această problemă. Mulţi capi de familie fac din 
serviciul divin un subiect de critică atunci când ajung acasă,fiind de 
acord cu câteva lucruri şi condamnând altele. În felul acesta, solia 
lui Dumnezeu adresată oamenilor este criticată, pusă sub semnul 
întrebării şi făcută subiect de neseriozitate. Ce impresie se face astfel 
asupra tinerilor prin aceste comentarii uşuratice şi nerespectuoase, 
numai cărțile cerului pot să descopere acest lucru. Copiii văd şi 
înţeleg aceste lucruri cu mult mai repede decât sunt părinţii capabili 
să gândească. Simţurile lor morale primesc o predispoziţie greşită,pe 

care timpul nu o va putea niciodată schimba pe deplin. Părinţii se 
lamentează din cauza împietririi inimii copiilor lor şi a greutăţii în 
trezirea sensibilităţii morale pentru a răspunde cerinţelor lui Dumne- 
zeu. Dar în cărţile din ceruri se înregistrează şi se poate urmări fără 
greş adevărata cauză a acestei situaţii. Părinţii nu erau convertiți. Ei 
nu erau în armonie cu cerul sau cu lucrarea cerului. Ideile lor mici, 
obişnuite, cu privire la sfinţenia slujirii şi a sanctuarului lui Dum- 
nezeu au fost ţesute în educaţia copiilor lor. Este o problemă dacă 
cineva, care de ani de zile a fost sub această influenţă vătămătoare în 
educaţia din cămin, va avea vreodată un respect sensibil şi înalt cu 
privire la slujitorii lui Dumnezeu şi la instrumentele pe care El le-a 
stabilit pentru salvarea sufletelor. Despre aceste lucruri trebuie să se 
vorbească cu respect, cu un limbaj corect şi cu o deosebită sensibi- 
litate, pentru ca să poţi arăta tuturor acelora cu care te asociezi că 
primeşti solia slujitorilor lui Dumnezeu ca un mesaj personal pentru 
tine, de la Dumnezeu. 

Părinţi, aveţi grijă ce fel de exemplu şi ce idei le transmiteţi co- 
piilor voştri. Mintea lor este elastică şi impresiile se formează foarte 
repede, uşor. Cu privire la serviciile de la sanctuar, dacă vorbitorul 
are o lipsă, un defect, temeţi-vă să-l faceţi cunoscut. Vorbiţi numai 
de lucrarea bună pe care o face, de ideile bune pe care le prezintă şi 
pe care voi trebuie să le ascultați ca venind prin instrumentul folosit 
de Dumnezeu. Se poate vedea foarte repede de ce copiii sunt aşa de 
puţin impresionați de prezentarea Cuvântului şi de ce au un aşa de 
puţin respect pentru Casa lui Dumnezeu. Educaţia lor a fost defici- 
tară din acest punct de vedere. Părinţii lor au nevoie de o comuniune 
zilnică cu Dumnezeu. Propriile lor idei trebuie să fie purificate şi 
înnobilate; buzele lor au nevoie să fie atinse cu un cărbune de pe 
altar; apoi obiceiurile lor de acasă vor face o impresie bună asupra 
minţii şi caracterului copiilor lor. Standardul religios va fi atunci 
foarte mult înălţat. Astfel de părinţi vor face o mare lucrare pentru 
Dumnezeu. Ei vor avea mai puţin din ceea ce este lumesc, mai puţină 
senzualitate şi mai multă eleganţă şi credincioşie în cămin. Viaţa lor 
va fi învestită cu o solemnitate la care ei nici n-au gândit. Serviciul 
divin şi de închinare şi adorare la adresa lui Dumnezeu nu va fi tratat 
ca fiind obişnuit. 

Mă întristez adesea şi sufăr când intru în casa unde este adorat 
Dumnezeu şi văd îmbrăcămintea dezordonată, atât a bărbaţilor,cât 

şi a femeilor. Dacă inima şi caracterul erau arătate prin înfăţişarea 
exterioară, atunci cu certitudine că nimic nu putea fi ceresc la ei. Ei 
nu au o adevărată idee cu privire la ordine, curăţenie şi un compor- 
tament plăcut, pe care Dumnezeu le cere de la toţi cei care vin în 
prezenţa Lui ca să I se închine. Ce impresie fac aceste lucruri asupra 
necredincioşilor şi asupra tinerilor, care sunt atât de ageri în a judeca 
şi a trage propriile lor concluzii? 

În mintea multora nu sunt mai multe gânduri sacre legate de Casa 
lui Dumnezeu, decât de locurile cele mai obişnuite. Unii vor intra 
în Casa de rugăciune cu pălăria pe cap şi în haine pătate, murdare. 
Aceştia nu-şi dau seama că urmează să se întâlnească cu Dumnezeu 
şi cu îngerii Săi cei sfinţi. Ar trebui să aibă loc o schimbare radicală 
în această problemă,în toate comunităţile noastre. Chiar şi pastorii 
au nevoie ca ideile lor să fie mai înalte, să aibă o sensibilitate mai 
mare faţă de acest lucru. Aceasta este o latură a lucrării care a 
fost, din nefericire, neglijată. Datorită lipsei de respect în atitudine, 
îmbrăcăminte şi comportament, cum şi a lipsei unui cadru mintal 
adecvat închinării, adesea, Dumnezeu Şi-a întors faţa de la aceia 
care s-au adunat să I se închine. 

Toţi trebuie să fie învăţaţi să aibă îmbrăcămintea simplă, de bun 
gust, curată şi în ordine, dar să nu poarte acele podoabe exterioare 
care sunt cu totul nepotrivite în Sanctuar. Nu trebuie să aibă loc nici 
o etalare a podoabelor şi îmbrăcămintei; căci aceasta încurajează 
lipsa de respect. Atenţia oamenilor este adesea atrasă la articolul 
acela sau acesta fin de îmbrăcăminte şi astfel îşi fac loc gânduri care 
n-ar trebui să aibă vreun loc în inimile celor ce vin să se închine. 
Dumnezeu trebuie să fie subiectul meditaţiei şi obiectul adorării; 
căci tot ceea ce atrage mintea de la solemnitatea serviciului divin 
este o ofensă pentru El. Parada de funde, panglici, dantele şi pene, 
ornamente sau podoabe de aur şi argint este o specie de idolatrie 
şi este cu totul nepotrivită pentru serviciul divin al lui Dumnezeu, 
ocazie în care ochii fiecărui închinător trebuie să fie numai la slava 
Sa. Toate problemele în legătură cu îmbrăcămintea ar trebui să fie 
tratate cu stricteţe, urmând îndeaproape rânduiala biblică. Moda 
a fost zeiţa care a dominat lumea de afară şi adesea se strecoară 
singură în biserică. Aceasta trebuie să facă din Cuvântul lui Dumne- 
zeu standardul pe care trebuie să-l urmeze şi părinţii trebuie să se 
gândească în mod inteligent la acest subiect. Când ei îşi văd copiii 

înclinați să urmeze moda lumii, ar trebui, asemenea lui Avraam, să 
poruncească în mod categoric casei lor după ei. În loc să-i uniţi cu 
lumea, legaţi-i de Dumnezeu. Nimic să nu deformeze Sanctuarul 
lui Dumnezeu prin îmbrăcămintea sau prin podoaba îmbrăcămintei 
lor. Dumnezeu şi îngerii sunt acolo. Sfântul lui Israel a vorbit prin 
apostolul Său: „Podoaba voastră să nu fie podoaba de afară, care stă 
în împletirea părului, în purtarea de scule de aur sau în îmbrăcarea 
hainelor, ci să fie omul ascuns al inimii, în curăţia nepieritoare a unui 
duh blând şi liniştit,care este de mare preţ înaintea lui Dumnezeu.“ 

Când o comunitate nou înfiinţată a rămas neinstruită cu privire 
la aceste probleme, pastorul şi-a neglijat datoria şi va trebui să dea 
socoteală înaintea lui Dumnezeu pentru impresiile pe care el le-a 
îngăduit să predomine. Dacă nu se vor imprima în mintea oamenilor 
idei corecte cu privire la adevărata închinare şi adevăratul respect, 
atunci va avea loc o tendinţă crescândă de a aşeza ceea ce este sacru 
şi veşnic la acelaşi nivel cu lucrurile obişnuite şi cei ce mărturisesc 
adevărul vor fi o ofensă la adresa lui Dumnezeu şi o dezonoare 
pentru Dumnezeu. Ei nu vor putea niciodată, cu ideile lor necultivate, 
să aprecieze un cer curat şi sfânt şi să fie pregătiţi să se alăture 
închinătorilor din curţile cereşti, unde totul este curăţie şi desăvârşire 
şi unde fiecare fiinţă are un desăvârşit respect pentru Dumnezeu şi 
sfinţenia Lui. 

Pavel descrie lucrarea trimişilor lui Dumnezeu ca fiind aceea 
prin care fiecare om va fi înfăţişat desăvârşit în Hristos Isus. Aceia 
care îmbrăţişează adevărul de origine cerească trebuie să fie curăţiţi, 
înnobilaţi şi sfinţiţi prin el. Se va cere un efort cu totul deosebit pen- 
tru a atinge standardul pus de Dumnezeu pentru o reală şi adevărată 
stare de om mare. Piatra neregulată scoasă din carieră trebuie să fie 
cizelată, părțile ei grosolane trebuie să fie lustruite. Veacul acesta 
este renumit pentru lucrarea de suprafaţă, pentru metode uşoare, 
pentru o sfinţenie lăudăroasă, diferite de standardul caracterului pe 
care l-a înălţat Dumnezeu. Toate scurtăturile, toată învăţătura care 
nu reuşeşte să înalțe Legea lui Dumnezeu ca standard al caracterului 
religios sunt false. Desăvârşirea caracterului este lucrarea unei vieţi, 
nerealizată de aceia care nu sunt dispuşi să se străduiască pentru 
calea stabilită de Dumnezeu, făcând paşi înceţi şi trudnici. Noi nu 
ne putem permite să facem vreo greşeală în această problemă, dacă 

dorim ca zi de zi să creştem până vom ajunge asemenea Domnului 
Hristos, Căpetenia noastră. [501] 

Stimate frate şi iubită soră B.: Mi s-a arătat despre voi amândoi 
că sunteţi în primejdie din punct de vedere spiritual, că părăsiți calea 
cea dreaptă şi vă îndreptaţi spre una largă. Sora B. spunea multe 
lucruri, nimicuri, fleacuri, puţin aici, puţin acolo, care erau asemenea 
seminţelor semănate, şi cu siguranţă că secerişul va veni. Ea încuraja 
necredinţa, spunându-i soţului ei că drumul pe care mergeau era 
prea îngust şi prea neînsemnat. Ea considera calităţile soţului ei ca 
fiind mai înalte şi că ele ar trebui să fie exercitate într-un mod mai 
larg şi mai influent. Fratele B. gândea la fel; de fapt, el a fost acela 
care a făcut-o pe soţia lui să gândească astfel. Voi amândoi ţineaţi 
steagul pe care era scris: „Poruncile lui Dumnezeu şi credinţa lui 
Isus“; dar atunci când întâlneaţi în drumul vostru oameni despre 
care gândeaţi că au popularitate, coboraţi steagul, îl ţineaţi la spate, 
spunând: „Dacă lăsăm să se cunoască faptul că suntem adventişti de 
ziua a şaptea, atunci influenţa noastră se va sfârşi şi vom pierde multe 
avantaje“. Am văzut stindardul adevărului târât după voi. Atunci s-a 
ridicat întrebarea: De ce îl mai duceţi? Putem crede că ceea ce vedem 
este adevărul, dar nu vrem ca educatorii şi studenţii să ştie că purtăm 
cu noi acest drapel nepopular. În grupul nostru erau cei care nu 
erau satisfăcuţi cu aceste sugestii,dar, în slăbiciunea lor, ei se lăsau 
influenţaţi de voi, în loc să lase ca lumina lor să lumineze,ţinând sus 
stindardul lor. Ei au ascuns steagul şi au mers înainte, temându-se să 
lase ca lumina care le-a fost dată de cer să lumineze înaintea tuturor. 

Am văzut pe cineva apropiindu-se de voi cu paşi hotărâți şi 
cu înfăţişare tristă. El a spus: „Nimeni să nu vă ia coroana!“ Aţi 
uitat oare umilinţa îndurată de Fiul lui Dumnezeu,venind în lumea 
noastră, cum a suferit El abuzul, insulta, ura, batjocura, ruşinea şi 
trădarea, cum a îndurat atacurile supraomenegşti ale lui Satana, din 
grădina Ghetsemani? Aţi uitat oare strigătul sălbatic al mulţimii: 
„Răstigneşte-L, răstigneşte-L“ şi cum a murit ca un răufăcător? 
Este oare slujitorul mai mare decât Stăpânul? Urmaşii Domnului 
Isus nu vor fi populari, dar vor fi asemenea Domnului lor, blânzi şi 

smeriţi cu inima. Voi căutaţi să vă urcați pe scaunul sau locul cel 
mai înalt, dar vă veţi afla, în final, pe locul cel mai de jos. Dacă voi 
căutaţi să faceţi ce este drept, să iubiţi mila şi să umblaţi smeriţi cu 
Dumnezeu, veţi fi părtaşi cu Domnul Hristos la suferinţele Lui şi 
veţi fi părtaşi împreună cu El la slava Sa, în împărăţia Sa. Domnul 
v-a binecuvântat, dar cât de puţin aţi apreciat voi iubirea Lui plină 
de bunătate! Cât de puţine laude a primit El de pe buzele voastre! 
Puteţi face o mică lucrare pentru Domnul, dar nu ţinând ca ideile 
voastre să fie supreme. Trebuie să învăţaţi în şcoala lui Hristos, altfel 
nu veţi fi niciodată calificaţi pentru a intra pe porţi în cetatea lui 
Dumnezeu şi nu veţi fi încoronați în slavă, cinste şi nemurire. 

Satana lucrează pe multe căi acolo unde nu este recunoscut, lu- 
crează chiar prin bărbaţi şi femei care ocupă poziţii de răspundere. 
EI va sugera minţilor lor anumite greşeli posibile în gândire, acţiune 
şi vorbire, care vor da loc la îndoieli şi vor duce la neîncredere, acolo 
unde ei cred că există garanţia siguranţei. El va lucra prin elementele 
nemulţumite, pentru a-i face să fie activi. Va exista dorinţa după 
mărire şi onoare. Invidia va fi activată în minţile în care nu presupui 
că ar exista şi împrejurările nu vor lipsi spre a le chema la acţiune. Se 
vor ridica îndoieli şi vor fi oferite făgăduinţe măgulitoare de câştig, 
cu condiţia ca crucea Golgotei să nu fie făcută aşa de proeminentă. 
Satana îi va ispiti pe unii să creadă că credinţa noastră este un obsta- 
col în calea unui mare progres şi barează drumul spre obţinerea unei 
mari poziţii în lume şi pentru a chema bărbaţi şi femei însemnați. 

În prima sa manifestare a nemulțumirii, Satana a fost foarte şiret. 
A pretins că doreşte să aducă o mai bună ordine a lucrurilor, să facă 
mari progrese. El a îndepărtat perechea sfântă de Dumnezeu, i-a 
determinat să nu se mai supună poruncilor Sale, în acelaşi punct 
unde mii sunt astăzi ispitiţi şi cad; aceasta datorită deşertăciunii 
imaginaţiei lor. Adevărata cunoaştere este de natură divină. Satana 
a pus în mintea primilor noştri părinţi dorinţa după o cunoaştere 
speculativă, prin care a declarat că vor ajunge la o mare dezvoltare, 
un mare progres în starea lor; dar pentru a câştiga acest lucru, ei 
trebuie să meargă pe un drum contrar voinţei sfinte a lui Dumnezeu; 
căci Dumnezeu nu-i va duce pe cele mai înalte culmi ale măreției. 
Nu era planul lui Dumnezeu ca ei să obțină cunoaşterea ce îşi avea 
temelia în neascultare. Acesta era un câmp pe care el îl deschide şi 
pentru lumea de astăzi, prin ispitele lui. 

Voi prezentaţi ideea că educaţia trebuie să fie o lucrare indepen- 
dentă. Acest amestec de probleme religioase, învățături biblice şi 
educaţie ştiinţifică îl consideraţi ca o scădere, un neajuns în lucrarea 
voastră educaţională şi ca o piedică în lucrarea de a-i conduce pe 
studenţi la cel mai înalt grad de cunoaştere ştiinţifică. 

Marele motiv pentru care atât de puţini dintre marii bărbaţi ai 
lumii şi din aceia care au studii superioare sunt făcuţi să asculte de 
poruncile lui Dumnezeu este acela că au separat educaţia de religie, 
gândind că fiecare trebuie să ocupe un câmp separat de activitate. 
Dumnezeu a prezentat un câmp de activitate destul de larg, pentru a 
desăvârşi cunoaşterea în dreptul tuturor acelora care aveau să intre 
în el. Această cunoaştere avea să fie obţinută prin călăuzire divină; 
ea a fost legată de legea de neschimbat a lui Iehova şi rezultatul avea 
să fie o desăvârşită binecuvântare. 

Dumnezeu n-a creat răul, El nu a făcut decât binele, care era 
asemenea Lui. Dar Satana nu avea să fie mulţumit să cunoască 
voia lui Dumnezeu şi să o îndeplinească. El şi-a împins curiozitatea 
până la ceea ce Dumnezeu a considerat că nu trebuie să ştie. Răul, 
păcatul şi moartea n-au fost create de Dumnezeu; ele sunt rezultatul 
neascultării, care îşi are originea în Satana. Dar acum, cunoaşterea 
răului a fost adusă în lume prin şiretenia lui Satana. Acestea sunt 
lecţii foarte grele şi plătite scump; dar oamenii le vor învăţa şi 
mulţi nu vor fi niciodată convinşi că este o binecuvântare să nu 
cunoască anumite probleme care apar din dorinţe nesatisfăcute şi 
scopuri nesfinte. Fiii şi fiicele lui Adam sunt la fel de curioşi şi 
de încrezuţi cum era Eva în căutarea cunoaşterii interzise. Ei au 
câştigat o experienţă, o cunoaştere pe care Dumnezeu n-a intenţionat 
niciodată să o aibă, şi rezultatul va fi aşa cum a fost pentru primii 
noştri părinţi — pierderea Edenului, căminul lor. Când vor învăţa 
fiinţele omeneşti ceea ce este atât de categoric demonstrat înaintea 
lor? 

Istoria trecutului descoperă un diavol activ, care lucrează. El 
nu poate nicidecum să fie leneş, aşa cum nu este nici nevătămător, 
inofensiv. Satana s-a bizuit numai pe un pom pentru a pune în pericol 
siguranţa lui Adam şi a Evei. El a plănuit să atragă perechea sfântă 
la acel singur pom, pentru ca ei să facă chiar acel lucru despre care 
Dumnezeu a poruncit să nu-l facă — şi anume să mănânce din 
pomul cunoștinței. Nu era nici o primejdie dacă se apropiau de 

oricare alt pom. Cât de admirabilă a fost vorbirea lui! El s-a folosit 
chiar de argumentele pe care le foloseşte şi astăzi — linguşirea, 
invidia, neîncrederea şi necredinţa. Dacă Satana a fost atât de giret la 
început, cum trebuie să fie acum, după ce a câştigat o experienţă în 
timpul acestor mii de ani? Cu toate acestea, Dumnezeu, sfinţii îngeri 
şi toţi aceia care ascultă de toată voia exprimată a lui Dumnezeu 
sunt mai înţelepţi decât el. Subtilităţile lui Satana nu vor lenevi, dar 
înţelepciunea dată oamenilor, prin legătura cea vie cu Izvorul luminii 
şi al cunoaşterii divine, va fi proporţională cu arta şi viclenia sa. 
Dacă oamenii vor rezista păcatului pe care Adam nu l-a biruit 
şi dacă, în tăria lui Isus, ascultă de toate cerinţele lui Dumnezeu 
pentru că sunt neprihăniţi, atunci ei niciodată nu vor avea această 
cunoaştere neplăcută. Dumnezeu n-a plănuit niciodată ca oamenii 
să aibă această cunoaştere care vine din neascultare şi care, pusă în 
practică, sfârşeşte în moarte veşnică. Când oamenii, aproape în mod 
invariabil, aleg cunoaşterea pe care o prezintă Satana; când gustul lor 
este atât de pervertit, încât doresc cu nerăbdare această cunoaştere, 
ca şi când ea ar fi o fântână a supremei înţelepciunii, atunci ei dau 
dovadă că sunt despărțiți de Dumnezeu şi răsculați împotriva Lui. 

Scumpă soră C.: Dacă Dumnezeu, în providenţa Sa, a înfiinţat 
o şcoală în poporul nostru, la __, şi dacă, în loc să-ţi trimiţi fiica 
ta acolo unde ar putea fi în societatea şi sub influenţa acelora care 
iubesc adevărul, tu o duci la Seminarul __, unde va fi asociată cu 
o clasă lumească ce nu are nici un respect pentru Dumnezeu şi 
legea Sa, te întreb cum mai aştepţi ca Domnul să lucreze pentru 
a contracara influenţa rea care, probabil, o înconjoară şi pe care, 
în mod liber, tu ai ales-o! Va trimite El oare pe îngerii Săi să facă 
lucrarea pe care trebuia s-o faci tu? Dumnezeu nu lucrează astfel; El 
aşteaptă de la noi să urmăm lumina pe care a dat-o în Cuvântul Său. 

Când Dumnezeu era gata să lovească pe primii născuţi din Egipt, 
le-a poruncit israeliților să-şi strângă copiii dintre egipteni, să-i ducă 
în propriile lor locuinţe şi să ungă uşiorii caselor cu sânge, pentru ca 
îngerul nimicitor să le poată vedea şi să treacă mai departe, ocolind 
căminele lor. Era lucrarea părinţilor aceea de a strânge pe copii în 
casele lor. Aceasta este lucrarea lor, aceasta este lucrarea mea şi 
lucrarea fiecărei mame care crede adevărul. Îngerul trebuie să aplice 
un semn pe fruntea tuturor acelora care sunt despărțiți de păcat şi 
păcătoşi, iar îngerul nimicitor va trece să nimicească cu desăvârşire 
atât pe cei bătrâni, cât şi pe cei tineri care nu vor avea acel semn. 

Lui Dumnezeu nu-i plac neatenţia şi purtarea noastră uşuratică 
cu binecuvântările Sale, pe care le avem la îndemână. De asemenea, 
Lui nici nu-l place să ne aşezăm copiii în societatea lumească, 
pentru că aceasta se potriveşte cel mai bine cu gusturile şi înclinațiile 
lor. Dacă copiii voştri trebuie să fie salvaţi, atunci voi trebuie să 
vă faceţi lucrarea cu credincioşie. Dumnezeu n-a fost pe deplin 
mulţumit de atitudinea voastră cu privire la asocierea cu cei lumeşti 
şi acum primejdia este dată pe faţă. De asemenea, voi aţi încurajat 
citirea cărților de poveşti; acestea şi revistele cu seriale, aflându-se 
pe mesele voastre, au educat gustul fiicei voastre,până când a ajuns 
într-un fel de beţie mintală şi are nevoie de o putere mai mare, o 
voinţă mai fermă decât a ei, pentru a o controla. 

Vrăjmaşul şi-a făcut drum spre fiica voastră, până când mrejele 
lui au prins-o asemenea unor benzi de oţel şi va cere un efort pu- 
ternic şi perseverent pentru a o salva. Dacă vreţi să aveţi succes în 
cazul acesta, atunci nu trebuie să existe o lucrare făcută numai pe 
jumătate. Obiceiurile practicate ani de zile nu pot fi rupte aşa de uşor. 
Ea ar trebui să fie dusă în locul acela unde se exercită continuu o 
influenţă sigură, fermă şi statornică. Vă sfătuiesc să o daţi la colegiul 
din__ ; lăsaţi-o să aibă disciplina de la internat. Ea trebuia să fi fost 
acolo de ani de zile. Internatul este condus după un plan bun. Acest 
cămin poate să nu răspundă înclinațiilor unora, datorită faptului că 
ei au fost educați cu teorii false, prin satisfacerea plăcerilor egoiste 
şi îngăduinţă faţă de propriile slăbiciuni,şi toate practicile şi obice- 
iurile lor au fost canalizate în mod greşit. Dar, scumpa mea soră, 
noi ne apropiem de sfârşitul timpului şi ceea ce ne trebuie acum nu 
este satisfacerea gusturilor şi practicilor lumii, ci să avem gândul 
lui Dumnezeu; vezi ce spune Scriptura şi apoi umblă în armonie cu 
lumina pe care Dumnezeu ne-a dat-o. Înclinaţiile, obiceiurile şi prac- 
ticile noastre nu trebuie să aibă preferinţe. Cuvântul lui Dumnezeu 
este standardul nostru. 

În ceea ce priveşte sănătatea fiicei tale, obiceiurile bune îi vor 
asigura sănătatea, în timp ce obiceiurile rele o vor ruina pentru viaţa 
aceasta, iar pentru viitor, o vor lipsi de viaţa veşnică. Este un cer de 
câştigat, o pierdere de evitat; şi atunci când, în temere de Dumnezeu, 
ai făcut tot ce ai putut în dreptul tău, poţi aştepta ca Domnul să-Şi 
facă partea Lui. O acţiune categorică, hotărâtă, acum, poate salva un 
suflet de la moarte. 

Fiica ta are nevoie de o influenţă puternică pentru a se opune 
societăţii pe care o iubeşte. Este nevoie de eforturi hotărâte pentru 
a o vindeca de tulburările sale mintale, aşa cum este nevoie pentru 
vindecarea unui beţiv de dorinţa lui nesatisfăcută după băuturi alco- 
olice. Tu ai o lucrare de făcut, pe care nimeni altul nu o poate face 
pentru tine. Vei neglija, nu vei reuşi să împlineşti acest lucru sau, în 
Numele lui Isus Hristos, te vei ocupa de copilul tău ca de un suflet 
ce se află în primejdia unei ruine veşnice? Dacă ea ar fi un copil 
care Îl iubeşte pe Dumnezeu, unul care poate să exercite controlul 
de sine, atunci primejdia n-ar fi aşa de mare. Dar ei nu-i place să 
se gândească la Dumnezeu, la obligaţiile ei sau la cer. Persistă să 
aibă propriile ei drumuri. Nu caută zilnic tărie de la Dumnezeu, ca 

să poată rezista ispitei. Vrei deci s-o pui în legătură cu influențele 
ce sunt calculate să-i ducă gândurile departe de Dumnezeu, departe 
de adevăr şi de neprihănire? Dacă da, atunci aşează-o în câmpul de 
luptă al vrăjmaşului, fără nici o putere de a rezista puterii lui sau de 
a birui ispitele lui. 

Dacă ea ar fi situată acolo unde se află influenţe cereşti şi divine, 
sensibilitățile ei morale, care acum sunt paralizate, pot fi trezite, iar 
gândurile şi planurile ei, prin binecuvântarea lui Dumnezeu, pot fi 
schimbate ca să curgă prin canalul ceresc şi să fie refăcute. Dar 
acum ea este în primejdie datorită stricăciunii lăuntrice şi a ispitei 
din exterior. Satana joacă partida vieţii pentru sufletul ei şi foloseşte 
orice avantaj pentru a câştiga această partidă. 

În visele mele, am vorbit cu tine aşa cum am scris aici. Inima 
mea se simte atrasă cu putere de tine. Chinuitor şi greu, aşa cum 
este cazul tău, nu te descuraja. Ai nevoie de optimism şi hotărâre. 
Caută ajutorul lui Dumnezeu. El este prietenul tău. Nu eşti niciodată 
singură. Biblia este sfătuitorul tău, o lumină pentru cei care sunt în 
întuneric. Fii tare în ceasul încercării, căci vei avea noi încercări de 
înfruntat. Dar prinde-te de Isus şi fă din El tăria ta. 


Primejdii care îi confruntă pe tineri 


Frate D.: Rugăciunile mele se înalţă la Dumnezeu pentru tine şi 
iubirea pe care ţi-o port mă face să-ţi scriu din nou. Mă simt profund 
întristată de cazul tău, nu pentru că te privesc ca fiind persecutat, ci 
ca un om care este înşelat, greşit îndrumat, care nu are în sufletul său 
asemănarea cu Hristos şi care se înşeală singur, spre ruina lui sigură. 

Dacă ai în inima ta cauza lui Dumnezeu, vei vedea că fraţii tăi 
nu şi-au făcut decât datoria în acţiunile lor faţă de tine. Tu vorbeşti 
despre mergerea la __ şi a arăta că poţi fi om. Cei care au răspunderi 
în instituţie nu cer de la tine decât să te porţi ca un om drept acolo 
unde te afli, să nu ajungi să te degradezi singur, prin asocierea cu 
cei păcătoşi şi prin unirea cu ei în obiceiuri şi practici rele. Nu te 
mai simpatiza pe tine însuţi şi nu uita de Răscumpărătorul lumii. 
Gândeşte-te la sacrificiul infinit pe care El l-a făcut în favoarea 
omului şi apoi gândeşte-te la dezamăgirea Lui pentru că, după ce a 
făcut un astfel de sacrificiu în favoarea omului, acesta a ales să se 
alieze cu cei care Îl urăsc pe Hristos şi neprihănirea şi să devină una 
cu ei în satisfacerea apetitului pervertit, aducând astfel ruina veşnică 
asupra sa. 

Dar m-ai auzit pe mine spunând toate aceste lucruri; ai citit ce 
ţi-am scris, dar, cu toate acestea, ele nu ţi-au influenţat inima şi viaţa. 
Şi-ai ridicat inima împotriva binelui şi ai deschis-o pentru ceea ce 
este rău. Te-ai aşezat singur pe calea vrăjmaşului şi nu te-ai prins de 
Dumnezeu, ca să te facă în stare să rezişti ispitirilor lui Satana. Să 
presupunem că rupi orice legătură cu__, printr-un spirit răzbunător, 
pentru că fraţii tăi ţi-au spus adevărul; pe cine va vătăma: pe tine sau 
pe ei? Îi vei supăra făcând astfel, dar lucrarea va merge înainte exact 
în acelaşi fel. Dumnezeu ridică lucrători din toate părțile; El nu este 
dependent de tine sau de vreun alt om pentru a-Şi face lucrarea. Dacă 
inima ta nu este curată, dacă mâinile tale nu sunt curate înaintea Lui, 
El nu poate lucra cu tine. El vrea să ai adevărul în inimă şi în viaţă 
şi să se întâlnească în caracterul tău. 

Te sfătuiesc să te umileşti în inima ta şi să-ţi mărturiseşti gre- 
şelile. Nu uita cumplita însărcinare pe care David i-a dat-o lui So- 
lomon,pe patul de moarte. „Eu merg pe calea pe care merge toată 
lumea. Întăreşte-te şi fii om! Păzeşte poruncile Domnului, Dumne- 
zeului tău, umblând în căile Lui şi păzind legile Lui, poruncile Lui, 
hotărârile Lui şi învăţăturile Lui, după cum este scris în legea lui 
Moise, ca să izbuteşti în tot ce vei face şi ori încotro te vei întoarce.“ 
Pune acest sfat la inimă. Nimeni să nu te amăgească să faci ce este 
rău. În timp ce este ruşinos să păcătuieşti, să ştii că nu este ruşinos, 
ci mai degrabă este o onoare ca cineva să-şi mărturisească păcatele. 
Păstrează-ţi adevărata personalitate şi cultivă în mod deosebit dem- 
nitatea. Dă la o parte mândria, îngâmfarea şi falsa demnitate, căci 
consecinţele lor sunt teribile. 

Nu cântecul zgomotos, compania chefliilor sau băuturile alco- 
olice pot să te facă om înaintea lui Dumnezeu sau să-ţi veselească 
inima în vreme de suferinţă sau necaz. Numai adevărata religie poate 
fi plăcerea şi mângâierea ta. Educaţia pe care ai primit-o în instituţie 
n-a fost mai rigidă şi mai severă decât ţi-a poruncit Cuvântul lui 
Dumnezeu. Vei numi oare pe Dumnezeu nedrept? Îi vei spune oare 
în faţă că este arbitrar, pentru că declară că cei ce fac răul vor fi 
despărțiți de prezenţa Sa? 

Cât de clar este tabloul pe care îl găsim în Cuvântul lui Dumne- 
zeu despre modul în care Se poartă Dumnezeu cu omul care acceptă 
invitaţia Sa la nuntă, dar care nu îmbracă haina de nuntă care a fost 
pregătită pentru el, haina neprihănirii Domnului Hristos! Omul con- 
sideră că hainele sale mânjite sunt destul de bune pentru a veni în 
prezenţa lui Dumnezeu, a Domnului Hristos. Dar el a fost aruncat 
afară ca unul care L-a insultat pe Domnul Său şi a abuzat de iubirea 
Lui plină de bunătate. 

Fratele meu, neprihănirea ta nu va fi suficientă. Tu trebuie să te 
îmbraci în haina îndreptățurii Domnului Hristos. Nu uita încercarea 
severă pe care Domnul Hristos a îndurat-o în pustia ispitirii, în ceea 
ce priveşte apetitul. El a fost istovit, slăbit de acel post lung, pentru 
tine şi pentru mine; a luptat şi l-a biruit pe Satana, ca să ne poată oferi 
opoziţie avantajoasă, dându-ne tărie divină pentru a birui apetitul şi 
orice pasiune nesfântă. 

Te rog să priveşti această problemă aşa cum este ea. Atunci când 
te uneşti cu cei care Îl dispreţuiesc pe Dumnezeu, bând bere, vin 

sau băuturi tari, imaginează-ţi-L pe Domnul Isus stând înaintea ta, 
suferind cele mai puternice dureri din cauza foamei, ca să poată 
frânge puterea lui Satana şi să facă posibil ca omul să biruiască spre 
binele său. Adu-ţi aminte că atunci când împreună cu cei care sunt 
fără Dumnezeu, care resping adevărul şi resping mântuirea, ridici 
cana cu bere spumoasă, Isus este acolo şi priveşte la tine, chiar acel 
Isus pe care tu Îl consideri Mântuitorul tău, în care ţi-ai concentrat 
nădejdea vieţii veşnice. O, cum poţi, cum poţi să fii aşa de slab să 
înţelegi şi să nu vezi influenţa acestor lucruri asupra ta şi asupra 
altora! Tu ai călcat cel mai solemn legământ şi apoi vorbeşti că eşti 
persecutat. 

Când cei care se simt obligaţi să facă ceva pentru a frânge puterea 
lui Satana, pe care acesta o exercită asupra tinerilor noştri, cum poţi 
sta înaintea lor sfidător, fără nici o părere de rău pentru comportarea 
ta? Îţi spun cu durere că, dacă nu-ţi schimbi obiceiurile, nu te mai 
pot ţine în lucrarea lui Dumnezeu ca traducător. Cum priveşte oare 
Mântuitorul, care Şi-a dat viaţa pentru tine, această atitudine a ta? Şi 
totuşi tu consideri că eşti persecutat. „Căci toţi trebuie să ne înfăţişăm 
înaintea scaunului de judecată al lui Hristos, pentru ca fiecare să-şi 
primească răsplata după binele sau răul pe care-l va fi făcut când 
trăia în trup.“ Când stai înaintea acestui mare şi înfricoşat tribunal, 
ştiind că împotriva deciziilor lui, care nu pot fi greşit interpretate 
sau greşit înţelese, nu se poate face recurs,atunci vei fi fără cuvânt. 
Nu vei avea nimic de spus în apărarea umblării tale. Vei fi vinovat, 
condamnat şi fără speranţă, afară de cazul în care îndepărtezi acum 
păcatele din viaţa ta, cu o lucrare de pocăință serioasă, şi te îmbraci 
în haina neprihänirii Domnului Hristos. 

Ce altă atitudine putea fi luată faţă de tine decât aceea care a fost 
luată? Am cele mai profunde sentimente de părere de rău şi iubire 
pentru tine, dar nu voi rosti niciodată cuvinte de falsă simpatie, care 
să te susțină în răzvrătirea ta şi în sfidarea acelora pe care Dumnezeu 
i-a aşezat în poziţii de răspundere în lucrarea Sa. Am prea multă 
consideraţie pentru tine ca să-ţi spun, aşa cum în mod sigur alţii 
au făcut-o, că-ţi va fi bine dacă iei o asemenea poziţie, o asemenea 
atitudine, bătându-ţi joc de anii tăi, de vârsta ta, deformând chipul 
moral al lui Dumnezeu în sufletul tău, înşelând propria ta inimă, 
deformându-L pe Acela care te-a răscumpărat cu preţul sângelui 
Său. 

Domnul Hristos a spus: „Celui ce va birui, îi voi da să şadă cu 
Mine pe scaunul Meu de domnie, după cum şi Eu am biruit şi am 
şezut cu Tatăl Meu pe scaunul Lui de domnie.“ Eşti biruitor sau eşti 
biruit de plăcerile, apetitul şi pasiunile tale? 

Pentru a avea încredere totală în traducerea lucrărilor noastre, 
pentru a mânui lucrurile sfinte, nu trebuie oare să ai o deplină le- 
gătură cu Dumnezeu şi o desăvârşită consacrare în slujba Sa? Nu 
trebuie să te afli acolo unde îngerii cei sfinţi pot să-ţi slujească, 
dându-ţi înţelepciune şi cunoştinţe, aşa cum Dumnezeu i-a dat lui 
Daniel, ca să te inspire, să-ţi dea idei corecte, ca să poţi traduce 
corect aceste lucrări? Dacă alegi să-ţi deschizi inima în faţa sugestii- 
lor lui Satana, dacă alegi societatea vrăjmaşilor lui Hristos, aştepţi 
oare ca Dumnezeu să facă o minune, nelăsându-te să te supui puterii 
lui Satana? Îngerii cei răi se strâng în jurul tău, dar ei sunt oaspeţi 
invitaţi. Ei fac propuneri, iar tu le accepţi. Până când nu eşti hotărât 
să asculţi de voia lui Dumnezeu, nu poţi să te bucuri de călăuzirea 
Lui. 

Isus aşteaptă de la toţi cei care pretind că sunt ostaşi ai Săi să 
facă slujba pentru El. El aşteaptă de la tine să-l recunoşti pe vrăjmaş 
şi să-i rezişti, nu să-l inviţi să aibă încrederea ta şi să trădezi astfel 
încrederea cea sfântă. Domnul te-a aşezat într-o poziţie în care poţi 
să fii înălţat şi înnobilat şi să obţii marea capacitate necesară pentru 
lucrarea Sa. Dacă nu obţii aceste calificări, atunci singurul vinovat 
eşti tu. 

Există trei căi prin care Domnul ne călăuzeşte şi ne face capabili 
să putem călăuzi şi noi pe alţii. Cât de mult cunoaştem glasul Său, 
deosebindu-l de acela al unui străin? Domnul ne descoperă voia Sa 
în Cuvântul Său, în Sfânta Scriptură. Glasul Său este, de asemenea, 
descoperit în lucrările Sale providenţiale şi va fi recunoscut, dacă 
noi nu ne despărțim sufletele de Domnul, mergând pe căile noastre, 
făcând lucruri după propria noastră voinţă şi dând curs îndemnurilor 
inimii nesfinţite, până când simţurile devin atât de confuze, încât 
lucrurile cele veşnice nu mai sunt desluşite, iar glasul lui Satana aşa 
de mascat, încât va fi primit ca fiind glasul lui Dumnezeu. 

O altă cale prin care glasul lui Dumnezeu este auzit sunt apelurile 
Duhului Său Cel Sfânt, impresionând inima şi marcând caracterul. 
Dacă ai îndoieli cu privire la vreun subiect, atunci, în primul rând, 
consultă Cuvântul Scripturii. Dacă într-adevăr ai început viaţa de 


Primejdii care îi confruntă pe tineri 493 


credinţă şi te-ai consacrat lui Dumnezeu ca să fii în totul al Lui, El 
te-a luat să te modeleze şi să-ţi dea formă în armonie cu planurile şi 
scopurile Sale, ca să poţi fi un vas de cinste. Tu trebuie să ai o dorinţă 
zeloasă pentru a fi maleabil în mâinile Sale şi să-L urmezi oriunde 
te va conduce. Atunci, te încrezi în El ca să realizeze planurile Sale, 
dar, în acelaşi timp, conlucrezi cu EI, la propria ta mântuire, cu teamă 
şi cutremur. Tu, fratele meu, vei găsi că este dificil; pentru că n-ai 
învăţat din experienţă să cunoşti glasul Păstorului cel Bun, aceasta 
te va duce la îndoială şi te va pune în primejdie. Tu trebuie însă să 
fii în stare să deosebeşti glasul Său. 


Exercitarea voinţei 


Adevărata religie are de-a face cu voinţa. Voința este puterea 
ce guvernează natura omului, aducând toate celelalte facultăţi sub 
stăpânirea ei. Voința nu este gustul sau înclinația, ci este puterea de 
decizie care lucrează în fiii oamenilor, spre ascultarea sau neasculta- 
rea de Dumnezeu. 

Eşti un tânăr inteligent; doreşti să-ți trăieşti viaţa în aşa fel, încât 
să te pregăteşti pentru cer. Adesea eşti descurajat, găsindu-te la un 
moment dat slab din punct de vedere moral, sclav al îndoielilor şi 
stăpânit de practici şi obiceiuri ale vechii tale vieţi de păcat. Găseşti 
că natura ta emoţională este necredincioasă faţă de tine, faţă de 
cele mai bune hotărâri ale tale. Nimic nu pare adevărat. Propria ta 
instabilitate te duce să te îndoieşti de sinceritatea acelora care doresc 
să-ţi facă bine. Cu cât te lupţi mai mult cu îndoiala, cu atât mai mult 
totul pare ireal, până când se pare că nu este nicăieri un teren solid, 
sigur pentru tine. Făgăduinţele tale par asemenea unor funii de nisip 
şi priveşti în aceeaşi lumină ireală cuvintele şi lucrările acelora în 
care ar trebui să te încrezi. 

Vei fi totdeauna într-o continuă primejdie, până când vei înţelege 
adevărata putere, adevărata forţă a voinţei. Poţi crede şi poţi făgădui 
orice, toate lucrurile, dar făgăduinţele tale sau credinţa ta nu au 
nici o valoare, până când nu-ţi vei pune voinţa de partea adevărului 
şi a acţiunii. Dacă lupţi lupta credinţei cu toată puterea, vei birui. 
Nu te poţi încrede în sentimentele, în impresiile şi emoţiile tale, 
pentru că ele nu sunt vrednice de încredere, în mod deosebit datorită 
ideilor tale pervertite; iar cunoaşterea făgăduinţelor tale călcate şi 

legămintelor tale nerespectate îţi slăbeşte încrederea în tine însuţi, 
cum şi credinţa altora în tine. 

Dar nu trebuie să ajungi la disperare. Trebuie să fii hotărât să 
crezi, deşi nimic nu ţi se pare real şi adevărat. Nu este nevoie să-ţi 
spun eu că tu singur te-ai adus în această situaţie de neinvidiat. Tre- 
buie să-ţi recâştigi încrederea în Dumnezeu şi în fraţii tăi. Depinde 
de tine să-ţi supui propria voinţă, voinţei lui Isus Hristos; şi făcând 
lucrul acesta, Dumnezeu te va lua imediat în stăpânire şi va lucra 
în tine şi voinţa, şi înfăptuirea, după buna Lui plăcere. Întreaga ta 
natură va fi adusă atunci sub controlul Duhului lui Hristos şi chiar 
gândurile tale vor fi supuse Lui. Tu nu-ţi poţi controla, nu-ţi poţi 
stăpâni impulsurile şi emoţiile aşa cum ai dori; dar îţi poţi controla 
voinţa şi poţi să faci o schimbare totală în viaţa ta. Supunându-ţi 
voinţa lui Hristos, atunci viaţa ta va fi ascunsă cu Hristos în Dum- 
nezeu şi aliată cu puterea care este mai presus de toate domniile şi 
puterile. Atunci vei avea tărie de la Dumnezeu, care te va ţine strâns 
în tăria Lui; şi o lumină nouă, chiar lumina unei credinţe vii, va 
străluci asupra ta. Dar voinţa ta trebuie că conlucreze cu voinţa lui 
Dumnezeu, şi nu cu voinţa acelor prieteni prin care Satana lucrează 
mereu pentru a te prinde în cursă şi a te nimici. 

N-ar trebui oare să te aşezi, fără întârziere,într-o dreaptă legătură 
cu Hristos? Nu vei spune: „Îmi voi supune voinţa lui Isus şi voi face 
lucrul acesta chiar acum“, şi din acest moment să fii cu totul de partea 
Domnului? Nu mai da atenţie obiceiurilor, dorințelor, apetitului şi 
pasiunilor. Nu-i da nici o şansă lui Satana, ci spune-i: „Eşti un ipocrit 
ticălos!“ Închide uşa, astfel încât Satana să nu te mai acuze şi să te 
descurajeze. Spune: „Eu voi crede; cred că Dumnezeu este ajutorul 
meu“, şi vei constata că eşti biruitor în Dumnezeu. Păstrând cu tărie 
voinţa de partea Domnului, fiecare emoție va fi adusă roabă ascultării 
de voinţa Domnului Isus. Vei constata atunci că picioarele tale stau 
pe stânca cea tare. Aceasta va cere adesea fiecare părticică a puterii 
voinţei pe care o ai; dar Dumnezeu este Acela care lucrează pentru 
tine şi vei ieşi din acest proces modelator un vas de cinste. 

Vorbeşte cu şi despre credinţă. Stai şi rămâi de partea lui Dum- 
nezeu. Nu-ţi pune piciorul pe terenul vrăjmaşului şi atunci Domnul 
va fi ajutorul tău. El va face pentru tine ceea ce tu singur nu poţi 
face. Rezultatul va fi acela că vei deveni asemenea „unui cedru din 
Liban“. Viaţa ta va fi o viaţă nobilă şi faptele tale vor fi săvârşite în 

Dumnezeu. Va fi atunci în tine o putere, un zel şi o simplitate care te 
vor face un instrument lustruit în mâinile lui Dumnezeu. 

Ai nevoie să bei zilnic din fântâna adevărului, ca să înţelegi 
secretul plăcerii şi bucuriei în Domnul. Dar nu trebuie să uiţi că 
voinţa ta este izvorul tuturor acţiunilor tale. Această voinţă, care 
formează un important factor în caracterul omului, a fost, la căderea 
în păcat,supusă controlului şi stăpânirii lui Satana; şi de atunci, 
el lucrează totdeauna în om şi voinţa, şi înfăptuirea,după cum are 
plăcerea, dar spre ruina şi mizeria totală a omului. Dar sacrificiul 
infinit al lui Dumnezeu, prin faptul că L-a dat pe Domnul Isus, Fiul 
Său cel iubit, spre a deveni o jertfă pentru păcat, ÎI face în stare să 
spună, fără să calce vreun principiu al guvernării Sale: „Supune-te 
Mie; dă-Mi Mie voinţa ta; ia-o de sub controlul lui Satana şi atunci 
am să o iau Eu în stăpânire. Apoi voi putea lucra în tine şi voinţa, şi 
înfăptuirea, după buna Mea plăcere.“ Când El îţi dă gândul, voinţa 
ta devine asemenea voinţei Sale şi caracterul tău este transformat 
spre a fi asemenea caracterului Domnului Hristos. Este scopul tău 
să faci voia lui Dumnezeu? Doreşti să asculţi de Sfânta Scriptură? 
„Dacă voieşte cineva să vină după Mine, să se lepede de sine, să-şi 
ia crucea şi să Mă urmeze.“ 

Nu există altceva mai de preţ decât să-L urmezi pe Domnul Hris- 
tos, atunci când refuzi să-ţi satisfaci înclinațiile şi te hotărăşti să 
asculți de Dumnezeu. Nici simţămintele şi nici emoţiile tale nu fac 
din tine un copil al lui Dumnezeu, ci împlinirea voinţei lui Dum- 
nezeu. O viaţă în care să fii de folos îţi stă înainte, dacă voinţa ta 
va deveni voinţa lui Dumnezeu. Apoi poţi sta în plinătatea bărbă- 
ției, a maturității date de Dumnezeu, ca un exemplu de fapte bune. 
Atunci vei ajuta la menţinerea regulilor de disciplină, în loc să ajuţi 
la dărâmarea lor. Atunci vei ajuta la păstrarea ordinii, în loc să dis- 
preţuieşti şi să îndemni la dezordine, chiar prin felul tău de viaţă. 
Îţi spun, în temere de Dumnezeu: Ştiu ce vei putea fi dacă îţi aşezi 
voinţa de partea lui Dumnezeu. „Noi suntem împreună lucrători 
cu Dumnezeu.“ Poţi să-ţi aduci la îndeplinire lucrările tale pentru 
prezent şi veşnicie în aşa fel, încât să reziste probei judecății. Vrei 
să încerci? Nu vrei să faci acum o schimbare categorică, sinceră? 
Tu eşti obiectul iubirii şi mijlocirii Domnului Hristos. Nu vrei să 
te supui acum lui Dumnezeu şi să-i ajuţi pe cei care sunt aşezaţi 

ca santinele, să păzească interesele lucrării Sale, în loc să le aduci 
durere şi descurajare? 


Lectura potrivită pentru copii 


Scumpe frate E.: Tocmai am citit Review and Herald şi am văzut 
articolul tău, în care dai o listă de cărţi bune pentru tinerii noştri. 
Am fost foarte surprinsă când am citit recomandarea unor astfel de 
cărți, cum ar fi: Colba unchiului Tom şi Robinson Crusoe. Eşti în 
primejdia de a deveni oarecum neglijent în ceea ce scrii. Ar fi bine să 
gândeşti şi să studiezi cu atenţie tot ceea ce trebuie să fie imortalizat 
în scris. Sunt într-adevăr alarmată să constat că vederea, concepţia 
ta spirituală cu privire la problema alegerii şi recomandării cărților 
pentru lectura tinerilor noştri nu este clară. Eu ştiu că recomandarea 
în revistele noastre a unor astfel de cărți ce orbesc şi sucesc minţile, 
cum este Coliba unchiului Tom „va justifica în multe minţi citirea 
şi a altora care nu sunt altceva decât ficțiuni. Această recomandare 
va determina o lucrare apăsătoare pentru aceia care se străduiesc 
să-i facă pe tineri să renunţe la citirea de literatură de ficţiune. Am 
văzut în repetate rânduri consecinţele rele care apar în urma citirii 
unor astfel de cărţi, ca acelea pe care le-ai recomandat, şi am un 
articol gata pregătit, în care îi avertizez pe tinerii noştri asupra acestei 
probleme. 

Fii atent, fratele meu, să nu te îndepărtezi de cercetarea Scriptu- 
rilor. Mi-a fost descoperit că, prin cumpărarea şi vânzarea cărților 
de poveşti, fraţii noştri sunt atraşi în cursă de Satana. Aceasta îi face 
pe copiii noştri să cheltuiască banii pe acele cărți care le înfierbântă 
imaginaţia şi-i face incapabili să-şi îndeplinească îndatoririle reale 
ale vieţii practice. Poţi fi sigur că această recomandare a voastră va 
fi luată în consideraţie. Tinerii n-au nevoie de o astfel de aprobare 
sau o astfel de libertate, căci gustul şi înclinațiile lor sunt îndreptate 
în această direcţie. Dar sper ca astfel de recomandări să nu mai 
apară niciodată. Probabil că te-ai îndepărtat de Domnul Isus şi de 
învăţăturile Lui şi nu-ţi dai seama de lucrul acesta. 

Este lucrarea lui Satana să le prezinte tinerilor noştri, în ziare 
şi cărţi, poveşti ce fascinează simţurile, în felul acesta distrugându- 
le gustul pentru Cuvântul lui Dumnezeu. Scumpul meu frate, nu 

pune tot ceea ce-ţi vine în minte în paginile revistei Review and 
Herald, ci scrie cu multă grijă. Dacă Spiritul Domnului Hristos 
te inspiră să scrii, atunci foloseşte-ţi pana simțind povara pentru 
suflete, plângând între tindă şi altar şi strigând: „Doamne, îndură-Te 
de poporul Tău! Nu da de ocară moştenirea Ta.“ Dar dacă numai 
propriile tale simţăminte şi mintea ta activă te îndeamnă să scrii, 
atunci reţine-te, până când Duhul Domnului te presează şi te inspiră. 
Să nu crezi că, dacă urmezi un anume drum în viaţă şi faci anumite 
lucruri, înseamnă că ele sunt bune şi că trebuie să le prezinţi şi 
altora ca o regulă sau ca un ghid. Nu este cel mai bun lucru pentru 
tine să te simţi liber să spui ce crezi tu cu privire la aceste lucruri, 
recomandând cărți care nu te îndeamnă spre spiritualitate sau evlavie. 
Dacă îți imaginezi că o astfel de lectură va dezvolta principii ferme, 
nemânjite, te înşeli. Domnul să te ajute să umbli cu multă atenţie şi 
în umilinţă şi nu publica în reviste declaraţii ce duc pe căi greşite; 
căci ele vor fi considerate ca fiind aprobate de poporul nostru. Astfel, 
tu îi împovărezi pe alţii, care trebuie să contracareze influenţa acestor 
sentimente. 

Fratele meu, vei fi în siguranţă dacă vei umbla în umilinţă cu 
Dumnezeu. 'Tremur atunci când citesc multele tale articole care 
dau sfaturi şi fac reguli pentru alţi slujitori ai Evangheliei. Nu este 
potrivit, nu este bine pentru tine să ai atâtea de spus în această 
direcţie. Dacă devii mulţumit de tine şi plin de încredere în tine, cu 
siguranţă că Domnul te va lăsa să faci unele greşeli. Ai nevoie să-ţi 
păzeşti sufletul foarte atent şi să cauţi să ai o experienţă zilnică şi 
vie în lucrurile lui Dumnezeu. Trebuie să-ţi ţii eul ascuns şi lasă-L 
pe Domnul Isus Hristos să apară. Hristos este tăria ta, scutul tău; tu 
eşti un om slab, supus greşelii, şi ai nevoie să fii foarte atent, ca nu 
cumva să te împiedici şi să cazi. Te somez să ai grijă ca nu cumva, 
prin cuvânt sau faptă, să pătezi lucrarea cea sfântă a lui Dumnezeu. 

Am fost foarte recunoscătoare că poţi să acţionezi ca o parte 
a acestei mari lucrări. Isus te iubeşte şi El va lucra împreună cu 
eforturile tale, dacă ai o legătură vie cu Dumnezeu. Dar trebuie să 
trăieşti o viaţă de veghere şi rugăciune. Nu deveni nepăsător. Nu te 
despărţi de Isus, ci adu-L în experienţa vieţii tale de fiecare zi. Nu 
lucra pentru tine şi pentru alţii prin mărturisiri şi sfaturi neglijente; ci 
trebuie să ştii că, dacă nu-L primeşti pe Domnul Hristos în inima ta, 
dacă ochii tăi nu sunt aţintiţi numai la slava lui Dumnezeu, mândria 

va pune stăpânire pe inima ta, prețuirea de sine va predomina şi, 
mai înainte de a fi conştient de acest lucru, vei ajunge să umbli în 
mod nepăsător: „Croiţi cărări drepte cu picioarele voastre, pentru 
ca cel ce şchiopătează să nu se abată din cale, ci mai degrabă să fie 
vindecat.“ 

Sunt mulţi tineri pe care Dumnezeu i-a înzestrat cu calităţi su- 
perioare. El le-a dat cele mai bune talente; dar puterile lor au fost 
vlăguite, mintea lor a devenit confuză şi slabă şi ani de zile ei n-au 
crescut în har şi în cunoaşterea temeiurilor credinţei noastre, pentru 
că şi-au satisfăcut gustul de a citi poveşti. Ei au o dificultate tot 
atât de mare de a-şi controla apetitul sau plăcerea pentru o astfel de 
lectură superficială, după cum are beţivul de a-şi stăpâni pofta după 
băuturi alcoolice. Aceştia pot să fie astăzi legaţi de casele noastre de 
editură şi să fie lucrători eficienţi, să ţină registrele, să pregătească 
material pentru tipărit, să facă corectură; dar talentele lor au fost per- 
vertite până acolo că au devenit dispeptici mintal şi, în consecinţă, 
nu sunt capabili să ocupe o poziţie de răspundere în nici un loc. 
Imaginaţia le este bolnavă. Ei trăiesc o viaţă ireală. Nu sunt pregătiţi, 
nu sunt capabili pentru împlinirea îndatoririlor practice ale vieţii; 
şi ceea ce este cel mai trist şi descurajator este faptul că au pierdut 
orice plăcere pentru o lectură bună. Au ajuns orbiţi şi fermecaţi de 
o astfel de hrană pentru minte, cum sunt poveştile foarte captivante 
cuprinse în cartea Coliba unchiului Tom. Cartea aceasta a făcut mult 
bine, la vremea ei, acelora care au avut nevoie de o trezire în legătură 
cu ideile lor greşite cu privire la sclavie; dar noi ne aflăm acum pe 
pragul lumii veşnice, unde astfel de povestiri nu sunt necesare în 
pregătirea pentru viaţa veşnică. 

Singura speranţă pentru oricare dintre noi este aceea de a fi 
pe deplin convertiți şi familiarizați cu adevărul, aşa cum este el 
descoperit în Cuvântul lui Dumnezeu, ca să putem fi în stare să dăm 
fiecărui om care ne cere socoteală despre credinţa care este în noi, 
dar cu blândeţe şi teamă sfântă. 

Efortul deosebit al pastorilor şi lucrătorilor din rândurile noastre 
pentru acest timp ar trebui să fie acela de a îndepărta atenţia tinerilor 
de la toate povestirile palpitante, către cuvântul temeinic al profe- 
tiei. Atenţia fiecărui suflet care se străduieşte, se luptă pentru viaţa 
veşnică trebuie să se concentreze asupra Bibliei. 

Pentru mine este extrem de curios, având în vedere tot ce am scris 
cu privire la povestirile palpitante, să văd o recomandare din pana 
ta pentru citirea cărţilor Robinson Crusoe, Coliba unchiului Tom şi 
Fabulele lui Esop. Fratele meu, faci o greşeală scriind articolul acela. 
Dacă aceste cărţi se află printre acelea pe care le ai spre vânzare, te 
rog să nu le mai oferi tinerilor noştri niciodată. Este de datoria ta să 
le atragi atenţia la Biblie; nu deveni ispititorul lor, oferindu-le cărți 
de poveşti şi romane atractive, care le vor îndepărta mintea de la 
studierea Sfintelor Scripturi. Noi înşine trebuie să bem din apa vieţii, 
altfel vom fi mereu în situaţia de a modela pentru noi rezervoare 
sparte care nu pot păstra apa. 

Sunt o serie de căi şi planuri pe care le are Satana pentru a se 
furişa în mintea nehotărâtă a tinerilor; dacă sufletul nu este categoric 
şi pe deplin fixat în Dumnezeu şi dacă, în mod conştient, nu-şi ţin 
mintea ocupată cu studierea Scripturilor pentru a fi bine întemeiat 
în credinţa noastră, atunci ei vor fi în mod sigur prinşi în cursă. Nu 
putem să fim, nici chiar pentru un singur moment, lipsiţi de vigilenţă. 
Nu ne putem îngădui să acţionăm din impuls. Trebuie să punem o 
strajă în jurul minţii noastre şi a minţii copiilor noştri, pentru ca ei 
să nu fie ademeniţi de ispitele lui Satana. 

Noi suntem în ziua cea mare a ispăşirii şi lucrarea cea sfântă 
a Domnului Hristos pentru poporul lui Dumnezeu, ce continuă în 
prezent în sanctuarul ceresc, ar trebui să constituie studiul nostru 
permanent. Noi ar trebui să-i învăţăm pe copiii noştri ce înseamnă 
Ziua Ispăşirii şi că ea era un timp special pentru o deplină umilinţă 
şi mărturisire a păcatelor înaintea lui Dumnezeu. Antitipica zi a 
ispăşirii trebuie să aibă acelaşi caracter. Toți cei care învaţă adevărul 
prin cuvânt şi exemplu vor da un sunet clar din trâmbiţă. Ai nevoie ca 
totdeauna să cultivi spiritualitatea, pentru că nu este ceva natural să 
ai înclinații cereşti. Marea lucrare ce stă înaintea noastră este aceea 
de a-i conduce pe oameni departe de obiceiurile şi practicile lumii, 
a-i duce mai sus şi tot mai sus, la o viaţă de spiritualitate, evlavie 
şi o zeloasă lucrare pentru Dumnezeu. Este lucrarea ta aceea de a 
vesti întreita solie îngerească, de a trâmbiţa ultima notă de avertizare 
adresată lumii. Fie ca Domnul să te binecuvânteze cu discernământ 
spiritual. Scriu aceasta din iubire, văzând primejdia în care te afli. 
Te rog, analizează cu multă atenţie şi rugăciune aceste lucruri. 


Sfaturi pentru cei tineri 


Studenţilor institutului Sant Lancaster doresc să le spun: 
„Apropiaţi-vă de Dumnezeu şi El Se va apropia de voi“. Nicio- 
dată să nu vă ruşinaţi de credinţa voastră; niciodată să nu fiţi găsiţi 
de partea vrăjmaşului. „Voi sunteţi lumina lumii.“ Credinţa voas- 
tră trebuie să fie recunoscută ca fiind un adevăr preţios, adevăr pe 
care toţi trebuie să-l aibă, dacă vor să fie mântuiţi. Ca popor, noi 
suntem o minoritate. Nu suntem populari. Vrăjmaşii noştri ne vor 
urmări să ne facă rău, să ne trădeze şi să ne ruineze sufletele. Ei 
nu vor aprecia motivele noastre. Ei vor interpreta greşit felul nostru 
fierbinte şi dorinţa noastră puternică de a face ca şi alţii să vadă şi 
să înţeleagă adevărul, pentru ca şi ei să facă voia lui Dumnezeu, 
ascultând de toate poruncile Lui. Dar trebuie să luptăm lupta cea 
bună a credinţei şi să fim găsiţi „tari, neclintiţi, sporind totdeauna în 
lucrul Domnului.“ 

Cu sentimente de o tristeţe de nedescris şi uneori aproape cu dis- 
perare analizez starea tinerilor şi văd cât de dificil este să-i încurajezi 
să obţină o educaţie, pentru care ştiu că Dumnezeu le-a încredinţat 
cu dărnicie aptitudini. Fără educaţie, ei vor fi neputincioşi şi inefi- 
cienţi în orice poziţie s-ar afla. Dar în obţinerea acestei educaţii, ei 
vor fi expuşi primejdiilor şi ispitirilor. Satana va căuta să folosească 
în slujba lui capacităţile lor cultivate. 

Unii îşi folosesc puterile în scopuri rele. Otrava subtilă a senzu- 
alităţii circulă prin venele lor şi găseşte foarte puţină rezistenţă în 
calea ei. Ea este fascinantă, fermecătoare. Mintea care, cu atenţia 
cuvenită pentru integritatea morală, poate fi cultivată în cel mai înalt 
grad şi pentru măiestrie literară este adesea degradată prin satisface- 
rea plăcerilor. Morala înaltă şi sfinţenia practică n-au nici un farmec 
pentru aceste suflete amăgite; şi este aproape imposibil să-i deter- 
mini, prin cuvânt sau exemplu, să se opună eforturilor lui Satana de 
a le corupe şi ruina sufletele. Dacă aceşti tineri şi aceste tinere nu 
sunt dispuşi să înveţe, dispuşi să se lase sfătuiţi de cei cu experienţă, 
cu siguranţă că vicleşugurile lui Satana îi vor înstrăina. Şi dacă aceia 

care îi învaţă nu cresc în mod sigur, ferm, în har şi în cunoaşterea 
adevărului şi într-un real discernământ spiritual, prin exemplul lor şi 
prin ideile greşite care se avansează, ei vor fi în primejdie de a ajuta 
în mod inconştient pe vrăjmaş în lucrarea lui, făcând sufletele să 
privească ceea ce este de cel mai mare bine pentru ei ca aducându-le 
cel mai neînsemnat bine şi deci să fie cel mai puţin benefic pentru 
sufletele lor. 

Nici unul dintre planurile alcătuite şi aduse la îndeplinire pentru 
educaţia tinerilor noştri nu are o viziune largă. Ei nu trebuie să aibă 
o educaţie unilaterală, ci toate puterile lor trebuie să primească o 
atenţie egală. Filozofia morală, studiul Sfintelor Scripturi şi educaţia 
fizică trebuie să fie combinate cu studiile care se fac de obicei în 
şcoli. Fiecare putere — fizică, mintală şi morală — are nevoie să 
fie instruită, disciplinată şi dezvoltată, astfel încât să poată aduce 
cea mai înaltă slujire; căci dacă nu sunt toate dezvoltate să lucreze 
în mod egal, o aptitudine, un dar nu poate să facă în mod complet 
lucrarea fără să suprasolicite o parte a maşinăriei corpului omenesc. 

S-a spus şi s-a scris foarte mult cu privire la importanţa instruirii 
minţii pentru înalta sa lucrare. Aceasta a dus uneori la ideea că, dacă 
intelectul este educat să depună cele mai mari puteri ale lui, aceasta 
va întări natura fizică şi morală, ceea ce va duce la dezvoltarea 
întregii fiinţe umane. Timpul şi experienţa au dovedit că aceasta 
este o greşeală. Am văzut bărbaţi şi femei care au absolvit colegiul, 
dar care nu erau deloc pregătiţi să folosească aşa cum se cuvine 
minunatul organism fizic cu care i-a înzestrat Dumnezeu. Întregul 
corp este destinat să acţioneze, şi nu să fie inactiv. Dacă puterile 
fizice şi cele mintale nu sunt folosite în mod egal, atunci se pune 
o povară prea mare asupra acestora din urmă. Dacă fiecare parte a 
maşinăriei umane nu-şi îndeplineşte sarcina ce i-a fost dată, atunci 
puterile intelectuale nu pot fi folosite la întreaga lor capacitate pentru 
nici o perioadă de timp. Puterile naturale trebuie să fie guvernate de 
legile naturale, iar capacităţile lor trebuie să fie educate să lucreze în 
mod armonios şi de comun acord cu aceste legi. Profesorii din şcolile 
noastre nu pot să nu ţină seama de vreuna din aceste particularităţi 
fără să se sustragă de la împlinirea responsabilităţii ce le revine. 
Mândria îi poate duce să caute atingerea unui standard lumesc, 
mai înalt, de realizări intelectuale, ca studenţii să facă o impresie 
strălucită; dar când se ajunge la realizările concrete, solide — ceea 

ce este esenţial pentru bărbaţi şi femei şi care să-i pregătească pentru 
orice situaţie de criză în viaţa practică -, astfel de studenţi sunt numai 
în parte pregătiţi pentru a face viaţa un succes. Educaţia lor deficitară 
duce adesea la eşecuri în orice ramură de activitate sau de afaceri 
s-ar angaja. 

Exerciţiile fizice în sălile de sport pot, în unele cazuri, să consti- 
tuie un avantaj. Ele sunt folosite pentru a suplini lipsa unei instruiri 
fizice folositoare şi au devenit ceva popular sau obişnuit în institu- 
tiile de educaţie; dar ele nu rămân fără consecinţe. Dacă nu sunt 
reglementate cu atenţie, fac mai mult rău decât bine. Unii au suferit 
toată viaţa din cauza accidentelor pe care le-au avut în aceste săli de 
sport. Educaţia manuală, legată de şcolile noastre, dacă este condusă 
în mod drept, va lua în mare măsură locul sălilor de sport. 

Profesorii ar trebui să dea o mai mare atenţie influențelor fi- 
zice, mintale şi morale din şcolile noastre. Deşi studiul ştiinţei îi 
poate conduce pe studenţi la obţinerea unei înalte realizări literare, 
acest lucru nu conferă o educaţie deplină, perfectă. Când se acordă 
o atenţie specială dezvoltării complete a fiecărei puteri morale şi 
fizice pe care le-a dat Dumnezeu, atunci studenţii nu vor părăsi co- 
legiile socotindu-se educați, în timp ce sunt ignoranţi cu privire la 
cunoştinţa pe care trebuie s-o aibă pentru viaţa practică şi pentru 
dezvoltarea deplină a caracterului. 

Mă doare inima când văd aceste deficienţe; căci rezultatele nu 
pot fi decât pierderea sănătăţii, diminuarea capacităţii de concen- 
trare, lipsa posibilității de adaptare la acel fel de activitate, care este 
esenţială succesului în viaţă. Ziarele sunt pline de relatări despre 
fraude şi delapidări sau abuz de încredere, de mizerie în familii, 
bărbaţi fugind cu soțiile altor bărbaţi şi soţii fugind cu bărbaţii altor 
neveste — toate acestea se întâmplă deoarece aceşti oameni n-au 
fost instruiți să muncească cu hărnicie, n-au învăţat niciodată cum 
să economisească timpul sau să-şi folosească toate capacităţile în 
modul cel mai bun, pentru a avea un cămin fericit. 

O, dacă aş putea să trezesc pe fiecare profesor din ţara noastră 
în legătură cu acest subiect! Ei au o lucrare de făcut, aceea de a 
lărgi şi înălța lucrarea lor educaţională. Există o perioadă de timp 
chiar înaintea noastră, când stările de lucruri din lume vor deveni 
disperate, când adevărata religie, care cere ascultare de un „Aşa zice 
Domnul“, va dispărea aproape cu totul. Tineretul nostru ar trebui să 

fie învățat că faptele rele nu sunt uitate sau trecute cu vederea pentru 
că Dumnezeu nu-i pedepseşte imediat şi cu cea mai mare indignare 
pe cei ce săvârşesc nelegiuirea. Dumnezeu ţine o socoteală sau Se 
socoteşte cu naţiunile. În decursul fiecărui veac al istoriei acestei 
lumi, lucrătorii cei răi şi-au adunat mânie pentru ziua mâniei; şi 
când timpul va fi venit, şi nelegiuirea îşi va fi atins limitele îndurării 
lui Dumnezeu, îndelunga Lui răbdare se va sfârşi. Când cifrele din 
cărțile cerului vor marca împlinirea sumei nelegiuirii, mânia va veni 
neamestecată cu milă şi atunci se va vedea ce teribil este să epuizezi 
răbdarea divină. La această criză se va ajunge atunci când naţiunile 
pământului se vor uni pentru a lepăda Legea lui Dumnezeu. 

Vor veni zile când cei neprihăniţi vor fi treziţi spre a avea zel 
pentru Dumnezeu din cauza nelegiuirii ce abundă. Nimic altceva în 
afară de puterea divină nu poate să se opună aroganţei lui Satana, 
unite cu cei răi; dar în ceasul celei mai mari primejdii pentru biserică, 
rugăciunile cele mai fierbinţi vor fi înălțate în sprijinul ei de către 
rămăşiţa credincioasă şi Dumnezeu va asculta şi va răspunde la timp, 
atunci când vinovăția celor nelegiuiţi a atins punctul ei culminant. 
EI „va face dreptate aleşilor Lui, care strigă zi şi noapte către EI, 
măcar că zăboveşte faţă de ei“. Ei vor fi zeloşi pentru onoarea lui 
Dumnezeu; ei vor fi zeloşi în rugăciune şi credinţa lor va deveni 
puternică. 

Există prea puţin zel printre studenţi. Ei trebuie să facă eforturi 
mult mai serioase. Aceasta cere multă muncă pentru a şti cum să 
studiezi. Fiecare student trebuie să cultive obiceiul hărniciei, să se 
asigure că toate lucrurile care ies din mâna lui sunt foarte bune. El 
ar trebui să aplice personal cuvintele apostolului Pavel adresate lui 
Timotei: „Până voi veni, ia seama bine la citire, la îndemnare şi la 
învăţătura pe care o dai altora. Nu fi nepăsător de darul care este în 
tine, care ţi-a fost dat prin proorocie, cu punerea mâinilor de către 
ceata prezbiterilor. Pune-ţi pe inimă aceste lucruri, îndeletniceşte-te 
în totul cu ele, pentru ca înaintarea ta să fie văzută de toţi. Fii cu 
luare aminte asupra ta însuţi şi asupra învăţăturii pe care o dai altora: 
stăruieşte în aceste lucruri, căci dacă vei face aşa ceva, te vei mântui 
pe tine însuţi şi pe cei ce te ascultă.“ 

Datoria celor în vârstă şi a celor tineri trebuie să fie prezentată 
într-un limbaj simplu şi pozitiv, pentru că este menirea noastră să 
demonstrăm contrariul, în aceste timpuri primejdioase, când se pare 

că adevărul trebuie să fie copleşit de neadevăr şi de înşelăciunile sata- 
nice. În timpul de probă şi de încercare, scutul Celui Atotputernic va 
fi întins asupra acelora pe care Dumnezeu i-a făcut depozitarii Legii 
Sale. Când legiuitorii vor renunţa la principiile protestantismului şi 
vor da mâna cu catolicismul, atunci Dumnezeu va interveni într-un 
mod minunat în favoarea onoarei Sale şi pentru salvarea poporului 
Său. 

Principiile necesare pentru cultivarea tinerilor noştri trebuie să 
fie păstrate înaintea lor în educaţia zilnică, astfel încât, atunci când 
decretul care va fi dat va cere ca toţi să se închine fiarei şi chipului 
ei, aceşti tineri să poată lua hotărârea cea dreaptă şi să aibă tăria 
de a rezista, fără să oscileze încrederea în poruncile lui Dumnezeu 
şi credinţa lui Isus, chiar în timpul când Legea lui Dumnezeu va fi 
înlăturată de către lumea religioasă. Cei care acum se clatină şi sunt 
ispitiţi să calce pe urmele celor apostaziaţi, care s-au îndepărtat de 
credinţă „ca să se alipească de duhuri înşelătoare şi de învăţătura 
dracilor“, vor fi găsiţi cu siguranţă de partea acelora care au lepădat 
Legea lui Dumnezeu, în afară de cazul că şi-au fixat picioarele bine 
în credinţa dată sfinţilor o dată pentru totdeauna. 

Dacă trăim în mijlocul acestor timpuri înfricoşător de periculoase 
descrise de Cuvântul lui Dumnezeu, să nu ne trezim noi oare la 
realităţile situaţiei existente? De ce tăcem? De ce oare nu acordăm 
atenţie lucrurilor care sunt de cel mai mare interes pentru fiecare 
dintre noi? Biblia ar trebui să fie comoara noastră cea mai scumpă 
şi ar trebui să fie studiată în mod sincer şi cu interes şi împărtăşită 
cu zel şi altora. Cum poate această uimitoare indiferenţă să mai 
continue în viaţa acelora care au avut lumină şi cunoştinţă? 

Profeţia şi istoria ar trebui să formeze o parte a studiilor din 
şcolile noastre şi toţi aceia care acceptă să fie educatori ar trebui 
să râvnească mai mult şi tot mai mult la voinţa descoperită a lui 
Dumnezeu. În simplitate, ei ar trebui să înveţe pe studenţi. Ei ar 
trebui să desfăşoare Scripturile şi să arate prin viaţa şi caracterul 
lor valoarea religiei Bibliei şi frumuseţea sfinţeniei; dar niciodată, 
nici Chiar pentru un singur moment, să nu se lase impresia asupra 
nimănui că ar fi spre câştigul său de a ascunde credinţa şi doctrina 
sau învăţăturile sale de cei necredincioşi din lume, temându-se că 
nu va mai fi aşa de onorat, dacă principiile sale vor fi cunoscute. 

Nu este timpul să ne fie ruşine de credinţa noastră. Noi suntem o 
privelişte pentru lume, îngeri şi oameni. Universul întreg priveşte cu 
un interes de nedescris să vadă încheierea marii lupte dintre Hristos 
şi Satana. Într-un astfel de timp ca acesta, chiar acum, când marea 
lucrare de judecare a celor vii este gata să înceapă, să îngăduim 
noi oare ambiţiei nesfinţite să pună stăpânire pe inimă? Ce poate fi 
acum mai de preţ pentru noi decât de a fi găsiţi credincioşi faţă de 
Dumnezeul cerului? Ce poate fi de o reală valoare aici, în această 
lume, când ne găsim chiar la hotarul lumii veşnice? Ce altă educaţie 
putem să le dăm elevilor din şcolile noastre, educaţie ce este atât de 
necesară, decât cunoaşterea a „ceea ce spune Scriptura“? 


Exemple eroice de credincioşie faţă de Dumnezeu 


Iosif, atunci când a fost onorat de egipteni, nu şi-a ascuns cre- 
dincioşia faţă de Dumnezeu. 

Ilie, în mijlocul apostaziei generale, n-a căutat să ascundă faptul 
că Îi slujea Dumnezeului cerului. Profeţii lui Baal erau în număr 
de patru sute cincizeci, preoţii lui patru sute, iar închinătorii lui 
erau mii; cu toate acestea, Ilie n-a lăsat să se înţeleagă că era de 
partea populară. El a stat cu măreție singur. Muntele era plin de 
oameni ce aşteptau cu nerăbdare. Împăratul a venit cu mare pompă, 
iar oamenii idolatri, încrezători în triumful lor, i-au adresat un bun 
venit. Dar Dumnezeu fusese foarte mult dezonorat. Un om, un singur 
om, a apărut pentru a apăra onoarea lui Dumnezeu. Cu un ton clar, 
asemenea unei trâmbiţe, Ilie s-a adresat mulţimii celei mari: „Până 
când vreţi să şchiopătaţi de amândouă picioarele? Dacă Domnul este 
Dumnezeu, mergeţi după El; iar dacă este Baal, mergeţi după Baal!“ 
Rezultatul a fost că Domnul Dumnezeu, care conduce cerurile, a 
fost apărat şi închinătorii lui Baal ucişi. Unde sunt solii de astăzi? 

Istoria lui Daniel este remarcabilă. El şi-a trăit principiile şi 
credinţa împotriva unei mari opoziții. El a fost condamnat la moarte 
pentru că n-a vrut să se abată nici măcar cu o iotă de la credincioşia 
sa faţă de Dumnezeu, şi aceasta chiar în faţa decretului imperial. 
Astăzi, s-ar putea numi superneprihănire dacă ai îngenunchea să te 
rogi de trei ori pe zi, aşa cum făcea el, ştiind că ochii iscoditori îl 
urmăreau şi că vrăjmaşii săi erau gata să-l acuze de neloialitate faţă 
de împărat; dar Daniel nu a îngăduit nici unei puteri pământeşti să 

se aşeze între el şi Dumnezeul său, aceasta chiar şi cu perspectiva 
morţii în groapa cu lei. Deşi Dumnezeu n-a intervenit ca Daniel să 
nu fie aruncat în groapa cu lei, un înger a coborât împreună cu el şi 
a închis gura leilor, care nu i-au mai făcut nici un rău, şi dimineaţa, 
când l-a strigat regele, el a răspuns: „Dumnezeul meu a trimis pe 
îngerul Său şi a închis gura leilor ca să nu mă sfâşie; pentru că 
am fost găsit nevinovat înaintea Lui. Şi nici înaintea ta, împărate, 
n-am făcut nimic rău.“ El a fost un nobil şi neclintit slujitor al lui 
Dumnezeu. 

Nimic nu se câştigă prin laşitate sau temându-ne să recunoaştem 
că suntem poporul care păstrează poruncile lui Dumnezeu. Ascun- 
derea luminii, ca şi când ne-am ruşina de credinţa noastră, va avea 
ca rezultat numai dezastru. Dumnezeu nu ne va lăsa în voia propriei 
noastre slăbiciuni. Şi ferească Dumnezeu să refuzăm să lăsăm lu- 
mina noastră să strălucească în orice loc în care El ne poate chema. 
Dacă ne aventurăm să mergem înainte singuri, urmând propriile 
noastre idei şi planuri şi să-L lăsăm pe Isus în urmă, să nu ne aştep- 
tăm să câştigăm putere, curaj sau tărie spirituală. Dumnezeu a avut 
eroii Săi morali şi El îi are şi astăzi — aceia care nu se ruşinează a fi 
poporul Lui deosebit. Planurile şi voinţa lor sunt toate subordonate 
Legii lui Dumnezeu. lubirea lui Isus i-a făcut să nu considere viaţa 
ca fiindu-le scumpă. Lucrarea lor a fost aceea de a lua lumina din 
Cuvântul lui Dumnezeu şi a o lăsa să lumineze în lume în raze clare 
şi statornice. „Credincioşie faţă de Dumnezeu“ este motoul lor. 


Un pastor educat 


Comerciantul, tâmplarul, fermierul şi avocatul trebuie să înveţe 
să profeseze. La început, din lipsă de cunoaştere, ei fac o lucrare 
imperfectă; dar, pe măsură ce îşi continuă cu răbdare vocaţia, devin 
maeştri în diferitele lor profesii. Fără o strânsă implicare a minţii, 
a inimii Şi a tuturor puterilor fiinţei sale, pastorul nu va fi decât un 
eşec. El poate fi predicator, dar, de asemenea, trebuie să fie pregătit 
să acţioneze ca un pastor. Studiul nu trebuie să înceteze niciodată; 
el trebuie continuat de-a lungul întregii perioade a activităţii sale, 
indiferent cât de calificat crede el că este. 

Timpul cere un pastor inteligent şi educat, şi nu un novice. În- 
văţăturile false se înmulţesc. Lumea devine mai educată, ajungând 

la un înalt nivel al realizărilor literare; iar păcatul, necredinţa şi 
necredincioşia devin mai îndrăzneţe, mai sfidătoare, pe măsură ce 
cunoaşterea şi sensibilitatea intelectuală sunt obţinute. Această stare 
de lucruri cere folosirea fiecărei puteri intelectuale; căci mintea as- 
cuţită, aflată sub controlul lui Satana, este aceea cu care pastorul 
va trebui să se confrunte. El trebuie să fie bine echilibrat, datorită 
principiilor religioase, crescând în harul şi cunoştinţa Domnului şi 
Mântuitorului nostru Isus Hristos. Prea multă lucrare a fost făcută la 
întâmplare, iar mintea n-a fost folosită la deplina ei capacitate. Va 
trebui ca pastorii noştri să apere adevărul împotriva celor apostaziaţi, 
dar şi să cerceteze dovezile biblice împreună cu aceia care apără 
erori, aparent, vrednice de încredere. Adevărul trebuie să fie pus 
în contrast cu susţinerile îndrăzneţe. Pastorii noştri trebuie să fie 
bărbaţi în totul consacraţi lui Dumnezeu şi să nu fie oameni cu o 
cultură mediocră; mintea lor trebuie să strălucească de zel religios, 
strângând raze de lumină din ceruri şi făcându-le să lumineze în 
întunericul care îi înconjoară pe oameni. 

Viciul şi crima, nedreptatea de toate felurile sunt în continuă 
creştere. Puterea pătrunzătoare a adevărului biblic trebuie să arate 
contrastul dintre adevăr şi minciună. Se cere un mai mare grad de 
pregătire pentru a face o bună lucrare pentru Domnul. Dar dacă 
pastorul se sprijină numai pe cunoştinţa pe care a căpătat-o şi nu 
simte nevoia de o zilnică iluminare divină, atunci educaţia câştigată 
este numai o pricină de poticnire pentru cei păcătoşi. Avem nevoie 
ca Dumnezeul întregii neprihăniri să fie adus în întreaga noastră ac- 
tivitate, în toată experienţa noastră; atunci, fiecare iotă a cunoștinței 
obţinute este o putere spre bine şi va ajuta în dezvoltarea capacităţii 
şi a caracterului asemenea Domnului Hristos. Aceasta este religie. 


Spirit lumesc 


Dragă frate F.: Este timpul să ne examinăm îndeaproape inimile, 
spre a vedea dacă suntem sau nu în credinţă şi în iubirea lui Dum- 
nezeu. Dacă nu are loc o trezire în mijlocul nostru, care avem o aşa 
de mare lumină şi atât de multe privilegii, atunci ne vom cufunda în 
ruină şi soarta noastră va fi mai rea decât aceea a cetăților Horazim 
şi Betsaida, căci, aşa cum a spus Domnul Isus despre aceste cetăţi, 
„Căci, dacă ar fi fost făcute în Tir şi Sidon minunile care au fost 
făcute în voi, de mult s-ar fi pocăit, cu sac şi cenuşă“. 

Este mai mult decât sosit timpul să fii mai profund şi mai zelos 
pentru sufletul tău şi al copiilor tăi. Chemarea ta în Hristos cere acest 
lucru. Sufletul meu este apăsat de durere, inima mea este bolnavă 
şi tristă când văd starea în care te afli; căci ştiu că, dacă nu eşti 
un om transformat, atunci reazemul tău va fi mereu schimbător. O, 
„căutaţi pe Domnul câtă vreme se poate găsi; chemaţi-L, câtă vreme 
este aproape“. Te implor să-ţi umileşti inima înaintea lui Dumnezeu 
şi niciodată, niciodată să nu încetezi efortul acesta, până când nu 
ajungi un om cu totul diferit. Simt un interes profund faţă de starea 
ta spirituală şi doresc să te văd străduindu-te, în mod serios, pentru 
propria ta mântuire şi pentru aceea a scumpilor tăi copii, care sunt 
educați aşa cum Elisei şi-a condus şi educat copiii. Fă ca toată 
influenţa ta să fie de partea Domnului. Copiii tăi să vadă că nu eşti 
o creatură a impulsului, şi un om al principiilor neşovăielnice. Ei 
vor urma exemplul pe care tu îl dai. Până când voi vedea la tine o 
schimbare înspre bine, eu voi continua să intervin pe lângă tine şi să 
te sfătuiesc. 

Ne apropiem de încheierea timpului. Noi dorim nu numai să 
învăţăm pe alţii adevărul prezent de la amvon, ci să-l trăim şi dincolo 
de amvon. Examinează îndeaproape temelia speranţei mântuirii tale. 
Tu eşti un vestitor al adevărului, un veghetor pe zidurile Sionului; nu 
poţi să îţi conduci afacerile în domeniul mineritului sau mobiliare şi, 
în acelaşi timp, să faci în mod eficient lucrarea cea sfântă, aşezată în 
mâinile tale. Acolo unde oamenii sunt în criză, acolo unde lucrurile 

veşnice sunt în joc, interesul nu poate să fie împărţit, şi aceasta în 
siguranţă. Acest lucru este în mod deosebit valabil în cazul tău. În 
timp ce erai angajat în această afacere, n-ai cultivat evlavia cu toată 
inima. Ai avut o dorinţă puternică de a obţine mijloace financiare şi 
ai vorbit foarte mult despre avantajele ce pot fi câştigate investind 
în terenuri în__. Din nou ai fost angajat să arăţi avantajele acestor 
afaceri; şi aceasta în timp ce erai un slujitor al Domnului Hristos, în- 
tărit prin binecuvântare, legat să-ţi consacri sufletul, corpul şi spiritul 
lucrării de salvare de suflete. În acelaşi timp,tu primeai bani pentru 
susţinerea ta şi a familiei tale. Vorbirea ta era calculată să atragă 
atenţia şi banii poporului nostru departe de instituţiile noastre şi de 
la lucrarea de promovare a împărăției Răscumpărătorului pe pământ. 
Tendinţa a fost de a trezi în inimă dorinţa de a investi mijloacele 
lor acolo unde îi asigurai că, într-un timp scurt, le vor dubla şi îi 
amăgeai cu perspectiva că pot să ajute cauza lui Dumnezeu mult 
mai mult făcând astfel. Poate că nu cu bună ştiinţă i-ai sfătuit să-şi 
retragă mijloacele din lucrarea lui Dumnezeu; dar unii nu au bani pe 
care să-i investească, cu excepţia celor investiţi în instituţiile noastre, 
ŞI ei i-au retras de la acestea pentru a-i investi după sugestiile tale. 
Într-un anumit sens, noi suntem păzitorii fraţilor noştri. Suntem 
în mod individual legaţi de sufletele care pot, prin meritele Domnului 
Hristos, să caute slava, onoarea şi nemurirea. Curăţia, sinceritatea, 
zelul, consecvenţa şi evlavia lor sunt afectate de cuvintele noastre, 
de faptele, comportamentul, rugăciunile şi credincioşia noastră în 
îndeplinirea datoriei. Domnul Hristos le-a spus ucenicilor Săi: „Voi 
sunteţi lumina lumii“. Slujitorii Domnului Hristos trebuie să înveţe 
atât în biserică, cât şi individual faptul că o mărturisire de credinţă, 
chiar şi cea a adventiştilor de ziua a şaptea, dacă nu porneşte dintr- 
o evlavie sinceră, din toată inima, nu are nici o putere. Lumina 
religioasă trebuie să strălucească în raze clare şi statornice, de la 
biserică şi, în mod deosebit, de la pastori. Ea nu trebuie să ardă în 
ocazii speciale şi apoi să se micşoreze, să licărească aşa ca şi când 
s-ar stinge. Desăvârşirea Domnului Hristos va străluci totdeauna 
în caracterul adevăraţilor credincioşi şi ei vor împodobi învăţătura 
Mântuitorului nostru. În felul acesta, sunt descoperite desăvârşirea 
şi puterea Evangheliei. Fiecărui membru al bisericii 1 se cere să fie 
într-o vie legătură cu Izvorul a toată lumina şi să fie un lucrător 

spiritual, făcându-şi partea prin fapte bune, pentru a reflecta lumina 
asupra lumii. 

În mod deosebit, pastorul ar trebui să se abțină de la orice amestec 
în cele lumești şi să se lege de Izvorul a toată puterea, ca să poată 
reprezenta în mod corect ceea ce înseamnă a fi un creştin. El trebuie 
să se desprindă de orice ar putea, într-un fel oarecare, să abată mintea 
de la Dumnezeu şi marea lucrare pentru acest timp. Domnul Hristos 
aşteaptă de la el, ca slujitor angajat al Său, să fie asemenea Lui 
în minte, în gând, în Cuvânt şi acțiune. El aşteaptă ca fiecare om 
care deschide Scriptura înaintea altora să lucreze plin de atenţie 
şi inteligenţă, fără să-şi folosească în mod neînţelept puterile sau 
într-un mod care să rănească sau să le încredinţeze sarcini prea grele, 
astfel încât să fie pregătit pentru a face fapte bune pentru Domnul. 
Fiecare suflet este chemat la o muncă activă în unul din diferitele 
departamente ale lucrării şi Păstorul va conduce şi va călăuzi turma. 

Limba pastorului nu trebuie să fie folosită pentru a spune oame- 
nilor care este calea cea mai bună de a-şi îngriji mijloacele de pe 
pământ; el trebuie să le spună cum să investească în siguranţă în 
banca cerului. Fie ca Domnul să vă dea discernământ spiritual — 
aceasta este rugăciunea mea; căci cu siguranţă vei suferi naufragiul 
credinţei, în afară de cazul în care ajungi să ai o stare spirituală 
diferită. Ai nevoie de puterea de convertire a lui Dumnezeu; şi dacă 
nu te schimbi, cu siguranţă te vei îndepărta de adevăr. Dar, deşi 
poţi să câştigi toată lumea, va fi o slabă mângâiere pentru pierderea 
mântuirii. Domnul să te ajute, fratele meu, să-ţi vii cât mai repede în 
fire şi să acţionezi asemenea unui om care are o minte echilibrată. 
Ai putea să-ţi faci lucrul cu inima şi cu buzele sfinţite şi să umbli 
smerit cu Dumnezeul tău. 

Stimaţi fraţi şi stimate surori din Oakland: Mintea mea mă în- 
deamnă să vă scriu. Din nou şi din nou m-am descoperit vorbindu-vă 
în visele mele şi de fiecare dată eraţi în necaz. Dar orice se va în- 
tâmpla, să nu vă slăbească curajul moral şi cauza religiei voastre să 
nu degenereze într-o formă fără viaţă. Isus cel iubitor este gata să 
vă binecuvânteze din abundență; dar noi avem nevoie să obţinem 
o experienţă a credinţei, în rugăciune stăruitoare şi bucurându-ne 
în iubirea lui Dumnezeu. Să fie oare vreunul dintre voi cântărit în 
balanţa cerului şi găsit cu lipsă? Noi trebuie să veghem asupra noas- 
tră, să veghem asupra celor mai neînsemnate îndemnuri nesfinte ale 
naturii noastre, ca să nu devenim trădători faţă de înaltele răspunderi 
pe care Dumnezeu le-a pus asupra noastră, ca instrumente omeneşti 
ale Sale. 

Trebuie să studiem avertizările şi pedepsele pe care El le-a dat 
poporului Său în veacurile trecute. Noi nu ducem lipsă de lumină. 
Ştim ce lucruri trebuie să evităm şi ce ne-a cerut El să păzim; astfel 
Că, dacă nu căutăm să cunoaştem şi să facem ce este drept, aceasta se 
datorează săvârşirii răului, care se potriveşte mai bine naturii noastre 
decât facerea binelui. 

Întotdeauna vor fi necredincioşi care aşteaptă să fie duşi mai 
departe de credinţa altora. Ei nu au nici o cunoştinţă practică a 
adevărului şi, în consecinţă, n-au simţit puterea lui sfinţitoare asupra 
propriilor lor suflete. Ar trebui ca fiecare membru al bisericii, în 
linişte şi cu stăruinţă, să-şi cerceteze propria-i inimă şi să vadă 
dacă viaţa şi caracterul său sunt în armonie cu marele standard al 
neprihănirii lui Dumnezeu. 

Dumnezeu a făcut lucruri mari pentru voi în California, în mod 
deosebit în Oakland; dar El ar avea plăcerea să facă mult mai mult 
dacă veţi face ca faptele să corespundă cu credinţa voastră. Dum- 
nezeu nu onorează niciodată necredinţa cu mari binecuvântări. Re- 
vedeţi ceea ce Dumnezeu a făcut şi să ştiţi că, de fapt, este numai 
începutul a ceea ce El este dispus să facă. 

Noi trebuie să acordăm Scripturilor o valoare mult mai mare 
decât aceea pe care o dăm, căci în ea este descoperită oamenilor 
voinţa lui Dumnezeu. Nu este suficient numai să fii de acord cu 
faptul că Cuvântul lui Dumnezeu este vrednic de încredere, ci tre- 
buie să cercetăm Scripturile pentru a învăţa ce conţin. Primim noi 
Biblia ca fiind „descoperirea“ lui Dumnezeu? Este tot atât de real o 
comunicare divină, ca şi când am auzi cuvintele ei în mod efectiv. 
Noi nu-i cunoaştem valoarea, pentru că nu ascultăm de sfaturile ei. 

Îngerii răi sunt la lucru de jur împrejurul nostru, dar, pentru că 
noi nu vedem prezenţa lor cu vederea noastră naturală, nu apreciem 
aşa cum ar trebui realitatea existenţei lor, după cum este prezentată 
în Cuvântul lui Dumnezeu. Dacă toate lucrurile scrise în Sfânta 
Scriptură ar fi fost uşor de înţeles, omul, cercetând paginile ei, s-ar 
fi înălţat în mândrie şi mulţumire de sine. Nu este niciodată cel mai 
bine pentru cineva să creadă că înţelege fiecare fază a adevărului 
pentru că el nu înţelege tot. De aceea, nici un om să nu se laude 
că înţelege corect toată Scriptura şi să creadă că este de datoria lui 
să-i facă pe toţi ceilalți să înţeleagă exact aşa cum înţelege el. Să 
lăsăm ca mândria intelectuală să fie dată la o parte. Îmi ridic vocea 
ca avertizare împotriva oricărui fel de mândrie spirituală. Ea există 
din abundență în biserică, astăzi. 

Când adevărul pe care noi îl împărtăşim acum a fost pentru prima 
dată văzut şi înţeles ca fiind adevăr biblic, cât de străin părea el şi cât 
de puternică era opoziţia pe care trebuia s-o înfruntăm, atunci când 
îl prezentam pentru prima dată poporului; dar cât de zeloşi şi sinceri 
erau lucrătorii ascultători şi iubitori ai adevărului! Noi suntem, într- 
adevăr, un popor deosebit. Eram puţini la număr, fără avere, fără 
înţelepciune lumească; şi cu toate acestea,noi credeam în Dumnezeu, 
eram puternici şi aveam succes, eram o teroare pentru cei ce făceau 
răul. Iubirea noastră unul pentru celălalt era statornică; nu era uşor 
de zdruncinat. Apoi, puterea lui Dumnezeu se manifesta printre noi, 
bolnavi erau vindecaţi, exista mult calm, bucurie sfântă şi înţelegere. 
Dar, pe măsură ce lumina a început să crească, biserica n-a înaintat 
în mod proporţional. Aurul cel curat a început în mod treptat să 
se întunece, răceala şi formalismul au pătruns în biserică, pentru 
a-i slăbi energiile. Mulțimea privilegiilor şi ocaziilor n-au condus 
pe poporul lui Dumnezeu înainte şi în sus, la curăţie şi sfințire. O 
folosire credincioasă a talentelor pe care ni le-a dat Dumnezeu va 

face să sporească mult aceste daruri. Cui i s-a dat mult, i se va cere 
mult. Doar cei care primesc cu credincioşie şi preţuiesc lumina pe 
care le-a încredinţat-o Dumnezeu şi care adoptă o poziţie înaltă şi 
nobilă, cu lepădare de sine şi sacrificiu de sine, numai aceia vor fi 
canale de lumină pentru lume. Însă cei care nu înaintează, aceia nu 
se dezvoltă şi dau înapoi, chiar dacă s-ar afla la graniţele Canaanului 
ceresc. Mi-a fost arătat că în nici un fel credinţa şi faptele noastre nu 
corespund cu lumina adevărului ce ne-a fost dată. Noi nu trebuie să 
avem o credinţă şovăitoare, ci acea credinţă desăvârşită care lucrează 
din iubire şi purifică sufletul. Dumnezeu vă cheamă pe voi, cei din 
California, să veniţi într-o mai strânsă legătură cu El. 

Un lucru va trebui să fie avut în vedere, şi anume independenţa 
individuală. Ca soldaţi ai oștirii Domnului Hristos, trebuie să fie o 
acţiune armonioasă a diferitelor departamente ale lucrării. 

Nimeni nu are dreptul să înceapă ceva pe propria răspundere şi 
să avanseze idei în paginile revistelor noastre cu privire la doctrinele 
Bibliei, când se ştie că alţii dintre noi au opinii diferite cu privire 
la subiectul respectiv şi că faptul acesta va da loc la controverse. 
Adventiştii de ziua întâia au făcut lucrul acesta. Fiecare a urmat 
propria sa judecată independentă şi a căutat să prezinte idei originale, 
până acolo că nu există nici o acţiune armonioasă, unitară între ei, 
cu excepţia, poate, a opoziţiei faţă de adventiştii de ziua a şaptea. 
Noi nu trebuie să urmăm exemplul lor. Fiecare lucrător trebuie să 
acţioneze ţinând seama de ceilalţi. Urmaşii Domnului Isus Hristos 
nu vor acţiona în mod independent unul de celălalt. Tăria noastră 
trebuie să fie în Dumnezeu şi folosită în acţiuni nobile, unite. Ea nu 
trebuie să fie risipită în mişcări lipsite de importanţă. 

În unire este tărie. Trebuie să existe unitate între casele noastre 
de editură şi celelalte instituţii. Dacă această unitate există, atunci 
ele vor fi o putere. Nu trebuie să existe ceartă sau dezacorduri între 
lucrători. Lucrarea este una, supravegheată de un singur conducător. 
Eforturi ocazionale şi spasmodice nu au făcut decât rău. Oricât de 
energice ar putea fi ele, sunt de mică valoare; pentru că, în mod sigur, 
reacţia nu va întârzia să vină. Noi trebuie să cultivăm o perseve- 
renţă fermă, cercetând continuu spre a cunoaşte şi a face voia lui 
Dumnezeu. 

Noi trebuie să cunoaştem ce trebuie să facem pentru a fi mân- 
tuiţi. Fraţii şi surorile mele, să nu fim purtaţi de curentele populare. 

Lucrarea noastră este aceea de a ne separa de lume. Aceasta este 
singura cale pe care putem merge cu Dumnezeu, aşa cum a făcut 
Enoh. Influențe divine lucrau împreună cu eforturile lui omeneşti. 
Asemenea lui, şi noi suntem chemaţi să avem o credință puternică, 
vie şi lucrătoare, şi aceasta este singura cale prin care putem să fim 
lucrători împreună cu Dumnezeu. Noi trebuie să ştim ce schimbări 
morale trebuie neapărat să facem în caracterele noastre, prin harul 
Domnului Hristos, pentru a fi pregătiţi pentru locaşurile de sus. Vă 
spun în temere de Dumnezeu: suntem în primejdia de a trăi aseme- 
nea iudeilor — lipsiţi de iubirea lui Dumnezeu şi ignoranţi în ceea 
ce priveşte puterea Sa, în timp ce lumina adevărului străluceşte în 
jurul nostru. 

De zece mii de ori zece mii, noi putem mărturisi că ascultăm de 
lege şi de Evanghelie şi totuşi să trăim în nelegiuire. Oamenii le pot 
prezenta cerinţele adevărului într-un mod clar, şi cu toate acestea, 
propriile lor inimi să fie fireşti. Păcatul poate fi iubit şi practicat 
în secret. Adevărul lui Dumnezeu poate să nu fie adevăr pentru ei, 
pentru că inimile lor n-au fost sfinţite de El. Iubirea Mântuitorului 
nu poate exercita nici o putere convingătoare asupra pasiunilor lor 
josnice. Ştim din istoria trecutului că oamenii pot să stea în poziţii 
sfinte şi totuşi să mânuiască în mod înşelător adevărul lui Dumnezeu. 
Ei nu pot înălța mâini sfinte înaintea lui Dumnezeu „fără mânie şi 
îndoială“. Aceasta pentru că Dumnezeu nu are nici un control asupra 
minţii lor. Adevărul n-a fost niciodată lipit de inimile lor. „Căci prin 
credinţa din inimă se capătă neprihănirea.“ „Să iubeşti pe Domnul, 
Dumnezeul tău, cu toată inima ta, cu tot sufletul tău şi cu tot cugetul 
tău“. Faci tu lucrul acesta? Mulţi nu fac şi n-au făcut niciodată acest 
lucru. Convertirea lor a fost superficială. 

„Dacă deci“, spune apostolul, „aţi înviat împreună cu Hristos, 
să umblaţi după lucrurile de sus, unde Hristos şade la dreapta lui 
Dumnezeu, gândiţi-vă la lucrurile de sus, nu la cele de pe pământ.“ 
Inima este citadela omului. Din ea ies problemele vieţii şi ale morţii. 
Până când inima nu este curăţită, o persoană nu este pregătită să 
aibă vreo parte în comuniunea sfinţilor. Nu îi cunoaşte oare Cel 
care cercetează inimile pe cei care se complac în păcat, fără să 
le pese de sufletul lor? N-a fost oare nici un martor al celor mai 
tainice lucruri din viaţa fiecăruia? Am fost obligată să aud cuvintele 
rostite de unii bărbaţi, femei şi fete — cuvinte de flatare, cuvinte 

care să înşele şi să îngâmfe. Satana foloseşte toate aceste mijloace 
ca să distrugă suflete. Unii dintre voi aţi fost astfel instrumentele 
lui; şi dacă aşa stau lucrurile, atunci trebuie să staţi în faţa acestor 
lucruri în ziua judecății. Îngerul spune acestei categorii de oameni: 
„Inimile lor n-au fost niciodată date lui Dumnezeu. Hristos nu este 
în ei. Adevărul nu este acolo. Locul lui este ocupat de păcat, de 
înşelăciune şi neadevăruri. Cuvântul lui Dumnezeu nu este crezut şi 
nu este trăit.“ 

Activitatea prezentă a lui Satana asupra inimii, asupra bisericilor 
şi asupra naţiunilor trebuie să dea fiori fiecărui cercetător al profeţi- 
ilor. Sfârşitul este aproape. Fie ca toate comunităţile noastre să se 
trezească. Să lăsăm ca puterea de convertire a lui Dumnezeu să fie 
experimentată în inimile membrilor în mod individual şi atunci vom 
vedea prezentă lucrarea Duhului lui Dumnezeu. Iertarea păcatelor 
nu este singurul rezultat al morţii Domnului Hristos. El a făcut acest 
sacrificiu infinit nu numai ca păcatul să poată fi îndepărtat, ci ca 
natura umană să poată fi refăcută, reînfrumuseţată, reconstruită din 
ruina ei şi făcută să stea în prezenţa lui Dumnezeu. 

Noi ne vom demonstra credinţa prin fapte. Ar trebui să dăm pe 
faţă mai multă preocupare şi nerăbdare pentru o mai mare măsură din 
spiritul Domnului Hristos; căci în aceasta va sta tăria bisericii. Satana 
este acela care se luptă să tragă deoparte pe copiii lui Dumnezeu. 
Iubire, o, cât de puţină iubire avem — iubire pentru Dumnezeu şi 
unul pentru celălalt! Cuvântul şi duhul adevărului, locuind în inimi, 
ne vor separa de lume. Principiile de neschimbat ale adevărului şi 
iubirii vor lega inimă de inimă şi tăria unirii va fi în armonie cu 
măsura harului şi a adevărului de care ne-am bucurat. Va fi bine 
pentru fiecare dintre noi să ţinem sus oglinda, Legea morală a lui 
Dumnezeu, şi să vedem în ea reflectarea propriului Său caracter. 
Să fim atenţi să nu neglijăm semnalele de primejdie şi avertizare 
ce ne sunt date în Cuvântul Său. Dacă nu se dă ascultare acestor 
avertismente şi dacă defectele de caracter nu sunt biruite, atunci 
aceste defecte îi vor birui pe aceia care le au şi vor cădea în rătăcire, 
apostazie şi păcat pe faţă. Mintea care nu este înălţată până la cel 
mai înalt standard, cu timpul, va pierde puterea de a reţine, de a 
păstra ceea ce s-a câştigat cândva. „Astfel dar, cine crede că stă în 
picioare, să ia seama să nu cadă.“ „Voi deci, prea iubiţilor, ştiind mai 
dinainte aceste lucruri, păziţi-vă ca nu cumva să vă lăsaţi târâţi de 

rătăcirile acestor nelegiuiţi şi să vă pierdeţi tăria, ci creşteţi în harul 
şi în cunoştinţa Domnului şi Mântuitorului nostru Isus Hristos.“ 

Dumnezeu şi-a ales un popor în aceste timpuri de pe urmă, pe 
care l-a făcut depozitarul Legii Sale, şi acest popor va avea totdea- 
una sarcini neplăcute de împlinit. „Ştiu faptele tale, osteneala ta şi 
răbdarea ta, şi că nu poţi suferi pe cei răi; că ai pus la încercare pe 
cei ce zic că sunt apostoli şi nu sunt şi i-ai găsit mincinoşi. Ştiu că ai 
răbdare şi că ai suferit din pricina Numelui Meu, şi că n-ai obosit.“ 
Se cere multă inteligenţă şi o luptă continuă pentru a ţine răul afară 
din comunităţile noastre. Trebuie să se exercite o disciplină aspră, 
imparțială; căci unii care au o formă de religie vor căuta să sublini- 
eze credinţa altora şi vor căuta în mod personal să lucreze pentru a 
se înălța pe ei înşişi. 

Domnul Isus Hristos, pe Muntele Măslinilor, a declarat în mod 
clar că, din cauza „înmulţirii fărădelegii, dragostea celor mai mulţi 
se va răci“. El vorbeşte aici despre o clasă de credincioşi care au 
căzut de la o înaltă stare de spiritualitate. Fie ca astfel de declaraţii 
să ne revină în minte cu o putere solemnă şi cercetătoare a inimilor 
noastre. Unde este zelul, devoţiunea noastră faţă de Dumnezeu, acea 
armonie sau conformare cu măreţia adevărului pe care pretindem 
că îl credem? Iubirea faţă de lume, iubirea pentru unele păcate ce 
ne sunt scumpe, a dezobişnuit inima de dragostea de rugăciune şi 
de meditaţie la lucrurile sacre. O serie de servicii religioase formale 
sunt păstrate; dar unde este iubirea pentru Isus? Spiritualitatea moare. 
Oare această toropeală, această jalnică deteriorare să fie permanentă? 
Lampa adevărului pâlpâie şi este gata să se stingă pentru că nu este 
reumplută cu uleiul harului? 

Aş dori ca fiecare pastor şi fiecare lucrător să poată vedea această 
problemă aşa cum mi-a fost prezentată mie. Mulţumirea de sine şi 
autosuficienţa omoară viaţa spirituală. Eul este înălţat; despre eu se 
vorbeşte. O, dacă eul acesta ar putea muri! „Eu mor zilnic“, spunea 
apostolul Pavel. Când această mândră şi îndrăzneață mulţumire de 
sine şi această vanitoasă neprihănire personală pătrund în suflet, nu 
mai este loc pentru Isus. Lui I se dă atunci un loc inferior, în vreme 
ce eul se umflă, plin de importanţă, şi se umple întregul templu al 
sufletului. Acesta este motivul pentru care Domnul poate să facă 
prea puţin pentru noi. Dacă El ar lucra cu eforturile noastre, atunci 
instrumentul şi-ar însuşi toată slava isteţimii sale şi se va felicita 

singur, spunând asemenea fariseului: „Eu postesc de două ori pe 
săptămână, dau zeciuială din toate veniturile mele.“ Când eul va fi 
ascuns în Hristos, el nu va fi adus aşa de des la suprafaţă. N-ar trebui 
să avem gândul Duhului lui Dumnezeu? N-ar trebui să ne ocupăm 
mai mult de evlavia practică şi mai puţin de argumentele mecanice? 

Slujitorii Domnului Hristos ar trebui să trăiască la fel ca în 
prezenţa Lui şi a îngerilor. Ei ar trebui să caute să înţeleagă cerinţele 
timpului nostru şi să se pregătească să le facă faţă. Satana ne atacă 
mereu pe căi noi şi neîncercate până acum şi atunci de ce oare ofiţerii 
din oştirea lui Dumnezeu să fie aşa de incapabili? De ce oare lasă ei 
necultivate capacităţile lor naturale? Este o mare lucrare de făcut şi, 
dacă nu este nici o dorinţă de acţiune armonioasă pentru a face acest 
lucru, aceasta se datoreşte iubirii şi preţuirii de sine. Numai atunci 
când suntem atenţi să aducem la îndeplinire poruncile Domnului 
fără a ne lăsa identitatea şi amprenta asupra lucrării, atunci muncim 
eficient şi armonios. „Strânşi laolaltă“, „strânşi laolaltă“, spunea 
îngerul. 

Vă somez pe voi, cei care slujiţi în lucrurile sfinte, să vă ocupați 
mai mult de religia practică. Cât de rar sunt văzute o conştiinţă sen- 
sibilă, o reală părere de rău şi durere a sufletului, pornită din inimă, 
şi convingere de păcat. Aceasta se datorează faptului că nu există o 
lucrare profundă, a Duhului lui Dumnezeu printre noi. Mântuitorul 
nostru este scara pe care a văzut-o Iacov, a cărei bază se sprijinea 
pe pământ şi al cărei vârf atingea cerurile cele înalte. Aceasta arată 
care este metoda stabilită pentru mântuire. Dacă vreunul dintre noi 
va fi în cele din urmă mântuit, el va fi mântuit prinzându-se de Isus 
aşa cum ne ţinem de treptele unei scări. Pentru cel credincios, Isus 
este făcut înţelepciune, neprihănire, sfințire şi răscumpărare. Nimeni 
să nu-şi imagineze că este un lucru uşor să biruiască vrăjmaşul şi 
că va fi purtat spre slăvi, spre o moştenire nestricăcioasă, fără nici 
un efort din partea lui. Să te uiţi înapoi înseamnă să ameţeşti; să nu 
te mai ţii înseamnă să pieri. Puţini sunt aceia care apreciază impor- 
tanţa străduinţei permanente de a birui. Ei slăbesc stăruința lor şi, ca 
rezultat, devin egoişti şi cedează în faţa comodităţii. Nu se consideră 
că vigilenţa spirituală este esenţială. Ardoarea, seriozitatea în efortul 
omenesc nu sunt aduse în viaţa creştină. 

Vor fi unele căderi teribile ale acelora care gândesc că stau ne- 
clintiţi numai pentru că au adevărul, deşi nu-l au aşa cum era el în 

Isus Hristos. Un moment de neatenţie poate să scufunde un suflet 
într-o inevitabilă ruină. Un păcat făptuit duce la altul, iar al doilea 
pregăteşte calea pentru al treilea şi aşa mai departe. Ca soli credin- 
cioşi ai lui Dumnezeu, noi trebuie să strigăm mereu la El, pentru a fi 
păstraţi prin puterea Lui. Dacă ne abatem chiar şi cu un singur pas 
de la datorie, suntem în primejdia de a continua să mergem pe un 
drum al păcatului, care se va sfârşi în pieire. Există totuşi speranţă 
pentru fiecare dintre noi; dar aceasta numai într-un singur fel, şi 
anume legându-ne de Hristos şi folosind fiecare energie pentru a 
ajunge la desăvârşirea caracterului Său. 

Acea religie care face din păcat o problemă minoră, ocupându- 
se de iubirea lui Dumnezeu faţă de păcătos indiferent de acţiunile 
acestuia, îl încurajează pe păcătos să creadă că Dumnezeu îl va primi, 
chiar dacă el continuă să păcătuiască. Aceasta este ceea ce fac unii 
dintre cei care mărturisesc a crede adevărul prezent. Adevărul este 
ținut departe de viaţă şi acesta este motivul pentru care nu este nici 
o putere de convingere şi convertire a sufletelor. 

Dumnezeu mi-a arătat că adevărul, aşa cum este el în Hristos, 
n-a fost adus niciodată în viaţa unora din California. Ei nu au religia 
Bibliei. Ei n-au fost niciodată convertiți; şi dacă inimile lor nu vor 
fi sfinţite prin adevărul pe care ei l-au primit, ei vor fi strâns legaţi 
împreună cu neghina; pentru că nu aduc nici un fel de roade pentru 
a demonstra că sunt ramuri ale Viţei celei vii. 

„Căutaţi pe Domnul câtă vreme se poate găsi; chemaţi-L câtă 
vreme este aproape. Să se lase cel rău de calea lui, şi omul nelegiuit 
să se lase de gândurile lui, să se întoarcă la Domnul care va avea 
milă de el, la Dumnezeul nostru, care nu obosegşte iertând.“ Viaţa 
multora arată că ei nu au o legătură vie cu Dumnezeu şi se mişcă 
în direcţia lumii. În realitate, ei nu au nici o parte cu Isus Hristos. 
Iubesc distracţiile şi sunt plini de planuri, speranţe şi ambiţii egoiste. 
Ei slujesc vrăjmaşului sub masca pretinsei slujiri lui Dumnezeu. Ei 
sunt în robia unui supraveghetor tiran şi această robie şi-au ales-o 
singuri, făcându-se astfel de bună voie robi ai lui Satana. 

Ideea falsă, întreţinută de mulți, că restricţiile în educarea copiilor 
sunt vătămătoare ruinează mii şi mii de vieţi. Satana va pune în mod 
sigur stăpânire pe copii, dacă nu se află în paza şi ocrotirea voastră. 
Nu încurajați asocierea lor cu cei necredincioşi. Atrageţi-i departe de 

aceştia. leşiţi, depărtaţi-vă voi înşivă de unii ca aceştia şi arătaţi-le 
astfel că sunteţi de partea lui Dumnezeu. 

Vor înălța oare cei care pretind a fi copii ai Celui Prea Înalt 
standardul nu numai atunci când sunt laolaltă în adunările voastre, 
ci tot timpul? Să nu fie oare de partea Domnului şi să-l slujească 
cu toată inima? Dacă veţi face cum au făcut copiii lui Israel, dând 
uitării cerinţele exprese ale lui Dumnezeu, atunci cu siguranţă că 
veţi avea parte de judecăţile Sale; dar dacă daţi la o parte păcatul şi 
exercitaţi o credinţă vie, atunci cele mai bogate binecuvântări ale 
cerului vor fi ale voastre. 

(Basel, Elveţia, 1 martie 1887) 


O slujbă duhovnicească 


„Aduceţi trupurile voastre ca o jertfă vie, sfântă, plăcută lui 
Dumnezeu: aceasta va fi din partea voastră o slujbă duhovnicească.“ 

În timpul vechiului Israel, preoţii examinau în mod sever orice 
jertfă ce era adusă ca sacrificiu. Dacă era descoperit vreun defect, 
animalul era refuzat, căci Domnul poruncise că jertfa trebuia să fie 
„fără cusur“. Noi 

trebuie să aducem trupurile noastre ca o jertfă vie lui Dumnezeu 
şi n-ar trebui să căutăm să facem ca jertfele noastre să fie, pe cât este 
posibil, cât mai desăvârşite? Dumnezeu ne-a dat toate instrucțiunile 
necesare pentru binele nostru fizic, intelectual şi moral; şi este de 
datoria fiecăruia dintre noi să aducem obiceiurile şi practicile vieţii 
noastre în orice privinţă în armonie cu standardul divin. Va fi oare 
Domnul mulţumit cu orice este mai puţin decât tot ceea ce este 
mai bun şi pe care putem să I-l oferim? „Să iubeşti pe Domnul 
Dumnezeul tău cu toată inima ta“. Dacă ÎL iubeşti cu toată inima 
ta, atunci vei dori să-l aduci cea mai bună slujire a vieţii tale şi vei 
căuta să aduci orice putere a fiinţei tale în armonie cu legile care îți 
dezvoltă capacitatea de a face voia Sa. 

Fiecare capacitate a fiinţei noastre ne-a fost dată ca să putem 
aduce o slujbă care să fie acceptată de Domnul nostru. Când, prin pă- 
cat, noi am pervertit darurile lui Dumnezeu şi ne-am vândut puterile 
prinţului întunericului, Domnul Hristos a plătit pentru noi preţul răs- 
cumpărării, chiar sângele Său preţios. „EI a murit pentru toţi, pentru 
ca cei ce trăiesc să nu mai trăiască pentru ei înşişi, ci pentru Cel ce a 
murit şi a înviat pentru ei.“ Voi nu trebuie să urmaţi obiceiurile lumii. 
„Să nu vă potriviţi chipului veacului acestuia, ci să vă prefaceţi prin 
înnoirea minţii voastre.“ 

Scumpă soră G.: Inima mea este plină de iubire şi simpatie faţă 
de tine. Starea prezentă de lucruri din familia ta este în mod sigur 
rezultatul punerii în practică a ideilor tale greşite şi încă nu s-a sfârşit 
acest lucru. Tu n-ai văzut primejdia asocierii atât de mult cu rudele 
tale. Ei au avut o influenţă mult mai mare asupra ta şi asupra celor 
ai tăi decât ai avut tu asupra lor. Faptul că ei sunt rudele tale nu i-a 
făcut să fie mai puţin o piedică în calea bunăstării tale spirituale şi 
mai puţin călcători ai Legii celei sfinte a lui Dumnezeu. Atitudinea 
lor este în totul tot aşa de ofensatoare la adresa lui Dumnezeu ca 
şi aceea a oricăror altora care refuză lumina şi adevărul şi care nu 
vor asculta de nici un argument adus în favoarea ei. Mintea ta a fost 
influenţată în mod negativ şi la fel au fost şi acţiunile tale. Dumnezeu 
a luat toate măsurile ca să aducă mântuirea la îndemâna noastră, dar 
El nu ne-o va acorda împotriva voinţei noastre. El a pus nişte condiţii 
în Cuvântul Său şi noi ar trebui ca, în mod sârguincios, interesaţi 
în inima şi mintea noastră, să ne luăm sarcina de a învăţa aceste 
condiţii, ca nu cumva să facem unele greşeli şi astfel să dăm greş în 
a ne asigura dreptul la locuinţele de sus. 

Noi nu putem sluji lui Dumnezeu şi lumii în acelaşi timp. Noi nu 
putem să ne concentrăm sentimentele asupra rudelor noastre lumești, 
care nu au nici o dorinţă de a cunoaşte adevărul. Putem căuta pe 
orice cale, în timp ce suntem asociaţi cu ei, să lăsăm ca lumina 
noastră să lumineze; dar cuvintele, comportamentul, obiceiurile şi 
practicile noastre n-ar trebui în nici un caz să fie modelate după ideile 
şi obiceiurile lor. Noi trebuie să înfăţişăm adevărul în toate legăturile 
noastre cu ei. Dacă nu putem face lucrul acesta, cu cât avem mai 
puţine legături cu ei, cu atât va fi mai bine pentru spiritualitatea 
noastră. Dacă ne aşezăm şi noi printre asociaţii a căror influenţă ne 
face să uităm ispita, devenim prea slabi în ceea ce priveşte puterea 
morală de a rezista. Noi ajungem să ne împărtăşim de spiritul lor, să 
nutrim ideile tovarăşilor noştri şi să aşezăm lucrurile sfinte şi veşnice 

mai prejos de ideile prietenilor noştri. Pe scurt, suntem influenţaţi 
după cum doreşte vrăjmaşul a toată neprihănirea. 

Tinerii, dacă sunt aduşi sub această influenţă, sunt mult mai uşor 
afectaţi decât cei mai în vârstă. Orice lucru le impresionează mintea: 
înfăţişarea pe care o văd, vocile pe care le aud, locurile pe care le 
vizitează, cei în compania cărora se află, cărțile pe care le citesc. 
Este imposibil să îţi dai seama cât de importante sunt, atât pentru 
lumea aceasta, cât şi pentru cea viitoare, tovărăşiile pe care le alegem 
pentru noi, dar în mod deosebit pentru copiii noştri. 

Primii ani ai vieţii sunt mai importanţi decât oricare altă perioadă. 
Un progres hotărât va fi făcut fie într-o direcţie bună, fie în una 
rea. Pe de o parte se pot obţine o mulţime de realizări, iar pe de 
alta, orice măsură a unei cunoașteri solide, valoroase pentru viaţa 
practică, ajungând să cunoaştem pe Dumnezeu şi învățând cum 
să întărim fiecare capacitate pe care Dumnezeu ne-a încredinţat-o. 
Atât pentru prezent, cât şi pentru binele nostru veşnic, este vitală 
cunoaşterea adevărului divin aşa cum este el descoperit în Cuvântul 
lui Dumnezeu. 

Trăim într-un timp când tot ce este fals şi superficial este înălţat 
mai presus de ceea ce este real, natural şi durabil. Mintea trebuie să 
fie păstrată liberă de tot ceea ce ar putea să o ducă în direcţii greşite. 
Ea n-ar trebui să fie împovărată cu poveşti fără nici o valoare, care 
nu întăresc puterile mintale. Gândurile vor fi de aceeaşi natură ca 
şi hrana pe care o dăm minţii. Timpul consacrat lucrurilor nefolosi- 
toare, fără importanţă, ar putea fi mai bine folosit, meditând la tainele 
minunate ale planului de mântuire şi în folosirea fiecărei puteri date 
de Dumnezeu pentru a învăţa căile Lui, pentru ca picioarele noastre 
să nu se poticnească pe muntele cel negru al necredinţei sau să se 
abată de la calea sfinţeniei, care a fost întinsă înaintea noastră prin 
sacrificiul infinit al răscumpărării adus de Domnul ca să umblăm pe 
ea. 'Tăria intelectului, cunoştinţa substanţială câştigată sunt realizări 
pe care aurul din Ofir nu le poate cumpăra. Preţul lor este mai presus 
de aur sau argint. De obicei, tinerii nu preferă acest fel de educaţie. 
Ei îşi stimulează dorinţele, ceea ce le place sau nu le place, prefe- 
rinţele şi înclinațiile; dar dacă părinţii înţeleg corect ce anume cere 
Dumnezeu de la ei, dacă înţeleg corect adevărul şi influenţele priete- 
nilor din jurul copiilor lor, atunci vor simţi răspunderea dată lor de 

Dumnezeu pentru a călăuzi cu fermitate pe tinerii fără experienţă pe 
calea cea dreaptă, ştiind că ceea ce vor semăna aceea vor şi culege. 

Dacă glasul meu ar putea să ajungă la părinţii din întreaga ţară, 
i-aş avertiza să nu cedeze dorințelor copiilor lor atunci când îşi 
aleg prietenii sau tovarăşii. Părinţii acordă puţină atenţie faptului 
că tinerii primesc mult mai repede impresiile vătămătoare decât 
impresiile divine; de aceea, tovarăşii lor ar trebui să fie dintre cei 
ce sunt în favoarea creşterii în har şi pentru adevărul descoperit în 
Cuvântul lui Dumnezeu şi care trebuie să fie fixat în inimă. Dacă 
copiii sunt în tovărăşia acelora care vorbesc numai despre lucrurile 
neimportante, lumeşti, atunci mintea lor va ajunge la acelaşi nivel. 
Dacă ei aud că principiile religiei sunt ponegrite şi credinţa noastră 
desconsiderată, dacă obiecţiuni glumeţe, ironice, cu privire la adevăr 
ajung la urechile lor, aceste lucruri se vor strânge înaintea lor şi le 
vor modela caracterele. Dacă mintea lor este plină cu poveşti, fie ele 
adevărate sau neadevărate, atunci nu va mai fi loc pentru informaţii 
folositoare, pentru cunoştinţe ştiinţifice care ar trebui să-i preocupe. 
Ce dezastru a produs această plăcere, după o lectură uşuratică în 
minte! Cum a distrus ea principiile sincerităţii şi ale adevăratei 
evlavii, care stau la temelia unui caracter armonios! Aceasta este 
asemenea unei otrăvi lente introduse în sistemul corpului nostru şi 
care, mai curând sau mai târziu, îşi va face efectul ei amar. Când 
ceva rău şi greşit impresionează mintea în tinereţe, se face un semn, 
dar nu pe nisip, ci pe o stâncă ce durează. 

Prieteniile copiilor voştri sunt de aşa natură, încât îi îndepărtează 
de orice influenţă care ar interveni şi i-ar face să renunţe la obiceiu- 
rile lor distrugătoare de sănătate. Ei sunt neliniştiţi, agitaţi, atunci 
când nu pot să aibă propriul lor drum. Sfatul unor creştini le este 
neplăcut. Ei merg pe drumul spre ruină şi orice influenţă care caută 
să-i conducă într-o direcţie opusă trezeşte în inimă cele mai rele 
impulsuri. Ei sunt creaturi ale împrejurărilor. Formarea acestor legă- 
turi timpurii, care sunt nefavorabile unor impresii religioase, a avut 
o puternică influenţă stăpânitoare asupra lor la fiecare pas. Tinerii 
să fie aşezaţi în cele mai favorabile împrejurări posibile; pentru că 
prietenii pe care şi-i fac, principiile pe care le adoptă, obiceiurile 
pe care şi le formează vor avea un cuvânt greu de spus dacă vor 
fi de folos aici, cum şi cu privire la interesele lor viitoare, veşnice, 
şi aceasta cu o certitudine ce este infailibilă. Părinții nu trebuie să 

cedeze în faţa înclinațiilor copiilor lor, ci ei ar trebui să urmeze calea 
clară a datoriei pe care Dumnezeu a însemnat-o, reţinându-i cu bu- 
nătate, interzicându-le, cu fermitate şi hotărâre, şi totuşi cu dragoste, 
dorinţele lor rele şi, cu un efort zelos, cu rugăciune şi perseverenţă, 
călăuzindu-le paşii departe de cele lumești, spre ceruri. Copiii n-ar 
trebui lăsaţi să meargă pe orice cale ar fi înclinați şi pe drumuri ce le 
sunt deschise în orice parte, îndepărtându-i astfel de calea dreaptă. 
Nimeni nu este într-o primejdie aşa de mare ca cei care nu sunt con- 
ştienţi de primejdie şi sunt neliniştiţi şi rebeli faţă de orice avertizare 
şi sfat. 

Sora mea, pentru că am văzut primejdia în care te afli, de aceea 
ţi-am scris acum în acest fel. Poate că sunt mulţi cei care te laudă şi 
se bucură de ospitalitatea ta, fără să caute să împartă o binecuvântare 
printr-un sfat bun, dar eu trebuie să te avertizez cu privire la primejdia 
nevăzută, care va pune în pericol fericirea ta prezentă şi veşnică. 
Ne apropiem de timpuri furtunoase şi dorim să studiem adevărata 
temelie a credinţei noastre. Avem nevoie să cercetăm cartea Legii, 
spre a vedea dacă titlul nostru la moştenirea nepieritoare este fără 
pată. 

Poporul nostru a fost considerat ca fiind prea neînsemnat pentru 
a fi vrednic de luat în seamă, dar o schimbare trebuie să aibă loc. 
Lumea creştină acţionează astfel, încât în mod necesar va aduce 
poporul păzitor al poruncilor lui Dumnezeu în atenţie. Există o con- 
tinuă subminare a adevărurilor lui Dumnezeu prin teorie şi învățături 
false de origine omenească. Se fac mişcări pentru a înrobi conştiinţa 
acelora care vor fi credincioşi lui Dumnezeu. Puterile celor ce fac 
legi vor fi împotriva poporului lui Dumnezeu. Fiecare suflet va fi 
probat. O, dacă am fi, ca popor, înţelepţi pentru noi şi, prin învăţă- 
tură şi exemplu, să împărțim această înţelepciune cu copiii noştri! 
Fiecare poziţie a credinţei noastre va fi cercetată; şi dacă nu suntem 
cercetători scrupuloşi ai Bibliei, înţelepciunea marilor oameni ai 
lumii ne va duce pe calea pierzării. 

Lumea este ocupată, este neliniştită şi osândită. Răul este urmat 
cu zel, ca şi când acesta ar fi neprihănire, rătăcirile ca şi când ar 
fi adevăr şi păcatul ca şi când ar fi sfinţenie. Întunericul acoperă 
pământul şi negură mare popoarele. Şi oare poporul lui Dumnezeu 
să fie adormit în astfel de timpuri? Oare acei care au adevărul să 
doarmă ca şi când ar fi paralizaţi? Necredincioşii declară că, dacă ei 

ar crede ceea ce mărturisesc creştinii, ar fi mult mai zeloşi decât sunt 
aceştia. Dacă noi credem că sfârşitul tuturor lucrurilor este aproape, 
atunci „ce fel de oameni ar trebui să fiţi voi, printr-o purtare sfântă 
şi evlavioasă?* 

Fiecare suflet care crede realmente în adevăr va avea fapte co- 
respunzătoare. Toți vor fi zeloşi, solemni şi neobosiţi în eforturile 
lor de a câştiga suflete pentru Hristos. Dacă adevărul este plantat 
adânc mai întâi în sufletele lor, atunci ei vor căuta să-l planteze şi 
în inimile altora. Adevărul este păstrat mult prea mult în curtea de 
afară. Aduceţi-l în templul lăuntric al sufletului, întronaţi-l în inimă 
şi lăsaţi-l să controleze viaţa. Cuvântul lui Dumnezeu trebuie să fie 
studiat şi ascultat şi atunci inima va găsi odihnă, pace şi bucurie, iar 
aspiraţiile vor tinde spre cer; dar atunci când adevărul este ţinut în 
afara vieţii, în curtea de afară, inima nu este încălzită de focul viu, 
arzător, al bunătăţiui lui Dumnezeu. 

Religia lui Isus este rezervată de mulţi pentru anumite zile sau 
Ocazii, iar în restul timpului este lăsată la o parte şi neglijată. Princi- 
piul statornic al adevărului nu este numai pentru câteva ore în Sabat 
sau câteva acte de binefacere, ci el trebuie să fie adus în inimă, să 
purifice şi să sfinţească pe deplin caracterul. Dacă este un moment 
când omul să fie singur, fără această lumină şi tărie specială din 
ceruri, atunci el se poate dispensa de adevărul lui Dumnezeu. Biblia, 
Cuvântul curat şi sfânt al lui Dumnezeu, trebuie să fie sfătuitorul şi 
călăuza sa, puterea ce controlează viaţa. Ea ne oferă lecţiile ei, dacă 
le vom primi în inimă. 

Avraam a fost un om favorizat de Dumnezeu. Domnul a spus: 
„Căci Eu îl cunosc şi ştiu că are să poruncească fiilor lui şi casei 
lui după el să ţină calea Domnului, făcând ce este drept şi bine.“ 
Avraam a fost onorat de Dumnezeu pentru că a cultivat religia în 
familie. 

Dumnezeu este Acela care a spus: „Căci Eu îl cunosc şi ştiu 
că el va PORUNCI“ — el nu va trăda în nici un fel răspunderea 
sfântă, şi nici nu se va supune nimănui altcuiva, decât numai lui 
Dumnezeu; există o lege şi Avraam o va păstra; nici un sentiment 
nu va întuneca simţul său de dreptate şi nu se va interpune între 
Dumnezeu şi sufletele supuşilor Săi; acel fel de îngăduinţă care este 
deosebit de aspră nu va duce pe Avraam pe căi greşite. 

Atât părinții, cât şi copiii Îi aparțin lui Dumnezeu gi trebuie 
conduşi de El. Avraam şi-a condus casa prin îmbinarea afecțiunii cu 
autoritatea. Cuvântul lui Dumnezeu ne-a dat reguli după care să ne 
călăuzim. Aceste reguli formează standardul de la care nu ne putem 
abate, dacă dorim să păzim calea Domnului. Voința lui Dumnezeu 
trebuie să fie supremă. Întrebarea pentru noi nu este: Ce fac alții? Ce 
vor crede rudele mele sau ce vor spune dacă voi urma calea aceasta? 
Ci, mai degrabă: Ce a spus Dumnezeu? Nici un părinte sau copil nu 
poate prospera cu adevărat decât dacă urmează calea Domnului. 

Sunt plină de mulțumire pentru că ai fii nobili, care caută să um- 
ble pe căile Domnului; dar sper că vei înțelege mai clar calea datoriei 
cu privire la tovarășii lor. Acest lucru va fi hotărâtor şi te va face să 
creşti în spiritualitate sau, dacă dai înapoi, să te piperniceşti în ceea 
ce priveşte viaţa ta religioasă. Îndemnurile serioase ale conştiinţei 
trebuie să fie ascultate, chiar dacă lucrul acesta este dificil; aceasta 
te va ajuta să câştigi în ceea ce priveşte puterea morală. Îndatori- 
rile sunt adesea cruci pe care trebuie să le ridicăm. Rugăciunea şi 
lauda la adresa lui Dumnezeu nu sunt totdeauna oferite fără o luptă. 
Lepădarea de sine şi purtarea crucii sunt situate chiar pe calea pe 
care trebuie să mergem, dacă vrem să ajungem la porţile cetăţii lui 
Dumnezeu. Domnul Isus a deschis calea; vrem să-L urmăm? 

Noi trebuie să fim lucrători împreună cu Dumnezeu, şi aceasta 
nu numai pentru mântuirea noastră, ci făcând tot ce putem pentru 
salvarea altora. În felul acesta, devenim parteneri în marele plan al 
mântuirii şi vom fi în curând „părtaşi în marea şi veşnica greutate de 
slavă. Dumnezeu vă cheamă să faceţi drum spre ţintă, pentru premiul 
chemării cereşti a lui Dumnezeu, în Hristos Isus“. Fie ca Domnul să 
te binecuvânteze, aceasta este ruga mea. Dar nu uita: dacă eşti unit 
cu Hristos, trebuie să fii conlucrător cu El. Evlavia şi îndatoririle 
noastre religioase se vor limita numai la interesele noastre, în afară 
de faptul că ne împărtăşim zilnic de spiritul lui Hristos. Interesul 
pentru sufletele altora este menit să lărgească, să adâncească şi să 
dea stabilitate caracterului creştin. 

Domnul vine. Ne apropiem de casă şi dorim să sorbim adânc 
din atmosfera cerului, ca să ne identificăm cu Mântuitorul în toate 
planurile Sale. Atunci vom fi înălţaţi şi făcuţi în stare să ridicăm şi 
pe alţii şi vom fi astfel eficienţi în fapte bune. 

Din timp în timp, am fost îndemnată de Duhul Domnului să dau 
mărturie cu privire la necesitatea de a procura cele mai bune talente 
pentru a lucra în diferite instituţii şi în alte departamente ale cauzei 
lui Dumnezeu. Până acum, nu s-a acordat suficientă atenţie pentru 
obţinerea celor mai bune capacităţi pentru toate departamentele 
lucrării noastre. Aceia care poartă răspunderi trebuie să fie oameni 
instruiți pentru lucrare, oameni pe care Dumnezeu îi poate educa şi 
pe care îi poate onora cu înţelepciune şi înţelegere, aşa cum a făcut 
cu Daniel. Ei trebuie să fie oameni care gândesc, oameni care să 
poarte pecetea lui Dumnezeu şi să progreseze continuu în sfinţenie, 
în demnitate morală şi în înţelegerea lucrării lor. Ei trebuie să fie 
oameni ai rugăciunii, oameni care se vor sui pe munte şi vor vedea 
slava lui Dumnezeu şi demnitatea fiinţelor cereşti pe care EI le-a 
însărcinat să aibă grijă de lucrarea Sa. Atunci, asemenea lui Moise, 
vor urma exemplul ce le-a fost dat pe munte; şi vor avea grijă să 
obţină şi să aducă în legătură cu lucrarea cele mai bune talentele 
care pot fi obţinute. Dacă aceştia sunt oameni care lucrează cu o 
inteligenţă sfințită, dacă dau ascultare glasului lui Dumnezeu şi 
caută să-l prindă fiecare rază de lumină din cer, atunci, asemenea 
soarelui, vor urma un drum de la care nu se vor abate şi vor creşte în 
înţelepciune şi în harul lui Dumnezeu. 

Departamentul publicaţii este o ramură importantă a lucrării lui 
Dumnezeu şi tot ce are legătură cu ea ar trebui să simtă că este che- 
mat de Dumnezeu şi că tot cerul este interesat în această lucrare. În 
mod deosebit, cei care au de spus un cuvânt în administrarea lucrării 
ar trebui să aibă o minte cu un orizont larg şi o judecată sfinţită. Ei 
n-ar trebui să irosească banii Domnului datorită nechibzuinţei sau 
a lipsei de tact în afaceri; de asemenea, ei n-ar trebui să facă greşe- 
ala de a limita lucrarea prin adoptarea unor planuri înguste şi prin 
încredințarea lucrării în mâinile unor oameni cu puţină iscusinţă. 

Mi-a fost prezentat, în diferite rânduri, faptul că toate instituţiile 
noastre ar trebui să fie conduse de oameni spirituali, care nu aduc pro- 

priile lor idei şi planuri defectuoase în lucrarea lor de administrare. 
Această lucrare n-ar trebui să fie lăsată pe seama oamenilor care vor 
amesteca cele sfinte cu cele profane şi care vor considera lucrarea 
lui Dumnezeu ca fiind cam la acelaşi nivel cu lucrurile pământeşti 
şi astfel să fie administrate aproximativ în acelaşi fel în care au fost 
obişnuiţi să administreze propriile lor afaceri trecătoare. Până când 
nu vor putea fi legaţi de lucrarea instituţiilor noastre numai cei care 
au un orizont larg al minţii şi care pot face planuri în armonie cu 
creşterea lucrării şi cu caracterul ei înălţat, până atunci, tendinţa va 
fi aceea de a restrânge tot ce se întreprinde şi astfel Dumnezeu va 
fi dezonorat. O, dacă toţi cei care poartă răspunderi în legătură cu 
lucrarea lui Dumnezeu se vor ridica să trăiască şi să lucreze într-o 
atmosferă mai înaltă şi mai sfântă, unde, de fapt, ar trebui să fie 
fiecare creştin adevărat! Dacă vor face lucrul acesta, atunci, atât ei, 
cât şi lucrarea pe care o reprezintă vor fi mai înălța şi îmbrăcaţi 
cu o demnitate sfântă şi vor impune respect tuturor celor ce sunt în 
legătură cu Dumnezeu. 

Printre cei care sunt angajaţi în instituţiile noastre au fost oameni 
care n-au cerut sfat de la Dumnezeu, care nu s-au conformat marilor 
principii ale adevărului pe care Dumnezeu le-a aşezat în Cuvântul 
Său şi care, în consecinţă, au dat pe faţă defecte serioase de caracter. 
Ca rezultat, cea mai mare lucrare ce a fost încredinţată vreodată 
muritorilor a avut de suferit datorită unei defectuoase administrări a 
omului; pe când, dacă rânduielile cerului ar fi fost făcute principii 
călăuzitoare, atunci ar fi avut loc o mai mare apropiere de desăvârşire 
în toate departamentele lucrării. 

Cei care sunt aşezaţi în poziţii de conducere trebuie să fie oameni 
cu o viziune suficient de largă a minţii, pentru a aprecia persoanele 
cultivate din punct de vedere intelectual şi a le recompensa în mod 
proporţional cu răspunderile pe care le au. Este adevărat că cei care 
se angajează în lucrarea lui Dumnezeu n-ar trebui să facă lucrul 
acesta numai pentru salariul pe care îl primesc, ci mai degrabă 
pentru onoarea lui Dumnezeu, pentru înaintarea cauzei Sale, pentru 
obţinerea acelor bogății care nu pier. În acelaşi timp, n-ar trebui să 
aşteptăm ca cei care sunt capabili să facă lucrul cu profesionalism şi 
în mod desăvârşit, lucrare care cere gândire şi eforturi lăudabile, să 
nu primească o recompensă mai mare decât acei lucrători care sunt 
mai puţin iscusiţi. Trebuie să se facă o reală preţuire a talentului. Cei 

care nu pot aprecia o lucrare bună şi o reală capacitate sau iscusinţă 
n-ar trebui să fie administratori ai instituţiilor noastre. Căci influenţa 
lor va tinde să mărginească lucrarea şi să o aducă la un nivel scăzut. 

Dacă instituţiile noastre ar fi tot atât de prospere cum doreşte şi 
este planul lui Dumnezeu să fie, atunci ar fi mai multă chibzuinţă şi 
rugăciuni mai pline de ardoare, amestecate cu zel şi căldură spiritu- 
ală. Prin folosirea în lucrare a lucrătorilor buni, dar care necesită mai 
multe mijloace financiare, se va obţine, în final, o economie. Este 
esenţial ca economia să fie exercitată în tot ce este posibil. Dar se 
vor înregistra pierderi dacă se economisesc mijloace financiare, ca 
să se trimită în lucrare oameni care se mulţumesc cu un salariu mai 
mic, dar care muncesc pe măsura acestora. Lucrarea va regresa, iar 
cauza lui Dumnezeu va fi dezonorată. Fraţilor, puteţi să economisiţi 
cât veţi dori în afacerile voastre personale, în construirea caselor 
voastre, în aranjarea hainelor voastre, în procurarea de hrană şi, în 
general, în ceea ce priveşte cheltuielile voastre; dar nu faceţi ca 
această economie să apese asupra lucrării lui Dumnezeu, astfel încât 
să-i împiedice pe oamenii iscusiţi, care sunt adevărate valori morale, 
să se angajeze în ea. 

La jocurile olimpice asupra cărora apostolul Pavel ne atrage 
atenţia, celor care sunt angajaţi în întrecere li se cerea să facă o 
pregătire desăvârşită. Timp de luni de zile, ei erau instruiți de dife- 
riţi maeştri în exerciţii fizice, calculate să aducă putere şi vigoare 
trupului. Ei erau limitați la o hrană care să le menţină corpul în 
cea mai bună formă de sănătate, iar îmbrăcămintea lor era astfel 
făcută, încât să lase organele şi muşchii liberi, nestingheriţi. Dacă 
cei care erau angajaţi într-o alergare pentru o onoare pământească 
erau obligaţi să se supună la o disciplină atât de severă pentru a avea 
succes, cu cât mai necesar este pentru cei care sunt angajaţi în lucra- 
rea lui Dumnezeu să fie pregătiţi şi disciplinaţi în mod desăvârşit, 
dacă doresc să aibă succes. Pregătirea lor trebuie să fie mult mai 
profundă, mai serioasă, eforturile lor zeloase şi cu lepădare de sine 
cu mult mai mari decât erau acelea ale celor ce aspirau la onorurile 
lumești, după cum lucrurile cereşti sunt mult mai valoroase decât 
cele lumeşti. Atât mintea, cât şi muşchii trebuie să fie instruiți prin 
eforturile cele mai sârguincioase şi perseverente. Calea spre succes 
nu este o cale liniştită, netedă, pe care suntem purtaţi în limuzine, ci 

este o cale gloduroasă, plină cu obstacole care pot fi trecute numai 
printr-o muncă plină de răbdare. 

Fraţii mei, nici jumătate din grija ce trebuia avută n-a fost folosită 
pentru a imprima în cei care pot lucra pentru cauza lui Dumnezeu 
importanţa calificării lor pentru lucrare; dar dacă ei vor fi instruiți 
de către profesori înţelepţi şi consacraţi şi conduşi de Duhul lui 
Dumnezeu, nu numai că vor fi în stare să facă ei înşişi lucruri bune, 
ci vor modela în mod corect şi pe alţii, care ar putea lucra cu ei. Ar 
trebui, deci, ca în permanenţă să studieze şi să înveţe cum pot deveni 
mai inteligenţi în lucrarea în care sunt angajaţi. Nimeni n-ar trebui 
să rămână inactiv şi trândav; ci toţi ar trebui să caute să se înalțe şi 
să se înnobileze, ca nu cumva, prin înţelegerea lor insuficientă, să 
nu-şi dea seama de caracterul înalt al lucrării şi s-o coboare, încât să 
corespundă propriului lor standard, nedesăvârşit. 

Am văzut că era o mare nepricepere în ţinerea contabilităţii în 
multe departamente ale lucrării lui Dumnezeu. Contabilitatea este 
şi va fi totdeauna o parte importantă a lucrării; şi avem o mare 
nevoie în instituţiile noastre şi în toate ramurile lucrării misionare 
de cei care au devenit experţi în acest domeniu. Este o lucrare care 
cere studiu pentru a fi făcută cu corectitudine, promptitudine şi fără 
grabă sau prea mare încercare; dar instruirea de persoane competente 
pentru această lucrare a fost în mod ruşinos neglijată. Este ruşinos 
să laşi ca o lucrare de o importanţă aşa de mare ca a noastră să 
fie făcută într-un mod defectuos şi incorect. Dumnezeu doreşte o 
lucrare perfectă, atât cât este posibil pentru fiinţele omeneşti. Este o 
dezonoare pentru adevărul cel sfânt şi Autorul lui să facem lucrarea 
Sa, oricum. Am văzut că, dacă lucrătorii din instituţiile noastre nu 
vor fi supuşi autorităţii lui Dumnezeu, atunci va fi o lipsă de armonie 
şi unitate de acţiune printre ei. Dacă toţi vor asculta de poruncile 
Lui, Domnul va sta atunci ca un comandant invizibil; dar trebuie să 
fie, de asemenea, un cap, un conducător vizibil, care să se teamă de 
Dumnezeu. Domnul nu va accepta niciodată o grupare de lucrători 
neglijenţi şi dezordonaţi şi nici nu se va angaja să conducă înainte 
şi în sus pe înălțimile nobile ale biruinţei sigure pe aceia care sunt 
neascultători şi îndărătnici. Progresul sufletului spre înainte şi în sus 
arată faptul că Domnul Hristos este Cel care conduce în inima sa. 
Inima prin care El transmite în jur pacea şi bucuria Sa, precum şi 
roadele binecuvântate ale iubirii Sale, devine templul şi tronul Său. 

„Voi sunteţi prietenii Mei“, spunea Domnul Hristos, „dacă faceţi ce 
vă poruncesc Eu.“ 

Instituţiile noastre sunt cu mult sub ceea ce doreşte Dumnezeu 
să fie, pentru că mulţi dintre cei legaţi de ele nu sunt în comuniune 
cu El. Ei nu sunt oameni care să se dezvolte, să crească. Ei nu învaţă 
în mod continuu de la Isus; de aceea nu devin tot mai eficienţi. Dacă 
s-ar apropia de EI şi ar căuta ajutorul Său, El ar umbla şi ar vorbi cu 
ei, ar fi sfătuitorul lor în toate lucrurile şi le-ar da, aşa cum i-a dat şi 
lui Daniel, înţelepciune şi înţelegere cerească. 

Cu ani în urmă, am văzut că poporul nostru nu avea suficiente 
cunoştinţe pentru a ocupa poziţii de răspundere în lucrarea lui Dum- 
nezeu. Fiecare membru al bisericii ar trebui să facă eforturi spre a 
se califica pentru a lucra pentru Domnul. Fiecăruia i-a fost dată o 
lucrare după capacitatea sa. Chiar acum, în cel de-al unsprezecelea 
ceas, noi ar trebui să pornim să-i educăm pe oamenii ce se dovedesc 
a fi iscusiţi pentru lucrare, pentru ca să poată, în timp ce ocupă poziţii 
de încredere, să-i instruiască, prin cuvânt şi exemplu, pe toţi aceia 
cu care lucrează. 

Printr-o ambiţie egoistă, unii au reţinut pentru ei cunoştinţa pe 
care o puteau împărţi cu alţii. Alţii nu s-au îngrijit sau n-au dorit 
să ia asupra lor povara de a educa pe cineva. Şi totuşi, aceasta ar fi 
fost cea mai bună lucrare pe care o puteau face pentru Isus. Domnul 
Hristos a spus: „Voi sunteţi lumina lumii“ şi de aceea noi trebuie să 
lăsăm ca lumina noastră să lumineze înaintea oamenilor. 

Dacă toate câte le-a spus Domnul cu privire la aceste lucruri ar 
fi fost ascultate, instituţiile noastre ar ocupa astăzi un loc mult mai 
înalt şi mai sfânt decât îl ocupă acum. Dar oamenii au fost mulţumiţi 
cu realizări mărunte. Ei n-au căutat cu toată puterea să se ridice în 
ceea ce priveşte capacităţile lor mintale, morale şi fizice. Ei n-au 
avut simţământul că Dumnezeu le cere aceasta; n-au înţeles faptul 
că Domnul Hristos a murit pentru ca ei să poată face această lucrare. 
Drept urmare, sunt cu mult în urmă, în ceea ce priveşte inteligenţa 
şi capacitatea de a gândi şi a plănui, faţă de cum ar fi trebuit să fie. 
Ei ar fi putut să adauge virtute la virtute şi cunoştinţă la cunoştinţă, 
devenind astfel puternici în Domnul. Dar n-au făcut acest lucru. De 
aceea, fiecare să meargă acum la lucru cu o hotărâre fermă de a se 
ridica. Nevoia prezentă a cauzei lui Dumnezeu nu constă atât de mult 
în numărul lucrătorilor, ci în calitatea, în iscusinţa şi consacrarea lor. 


Instituţiile noastre din Battle Creek 


Relele apărute din concentrarea atâtor responsabilităţi în Battle 
Creek n-au fost puţine. Primejduile sunt multe pentru că cei necon- 
sacraţi nu fac decât să aştepte până ce o schimbare a împrejurărilor 
îi va încuraja să-şi pună toată influenţa lor de partea răului. Dacă 
toţi cei care au legătură cu instituţiile noastre ar fi fost devotați şi 
spirituali, sprijinindu-se mai mult pe Dumnezeu decât pe ei înşişi, 
ar fi fost o mai mare prosperitate decât am văzut până acum. Dar 
în timp ce există o astfel de lipsă categorică de încredere umilă şi o 
lipsă totală de dependenţă de Dumnezeu, nu putem fi siguri de nimic. 
Astăzi avem mare nevoie de bărbaţi botezați cu Duhul Sfânt al lui 
Dumnezeu — bărbaţi care umblă cu Dumnezeu aşa cum a făcut 
Enoh. Noi nu dorim oameni care să fie atât de înguşti în gândire, 
încât să circumscrie lucrarea, în loc să o lărgească, sau care urmăresc 
motoul: „Religia este religie; afacerile sunt afaceri“. Avem nevoie 
de vizionari, care pot să se implice în situaţii şi probleme şi care pot 
să raţioneze de la cauză la efect. 


Colegiul 


Profesorii din colegiul nostru ar trebui să fie bărbaţi şi femei cu 
minţi echilibrate, care au o puternică influenţă morală, care ştiu cum 
să se poarte cu înţelepciune cu intelectul şi care au adevăratul spirit 
misionar. Dacă totul ar fi fost astfel, povara care apasă acum asupra 
preşedintelui ar fi uşurată şi primejdia de a se epuiza mai înainte de 
vreme ar fi evitată. Dar tocmai această înţelepciune lipseşte. 

Nu este de dorit să se fixeze taxe şcolare prea mici. Ar fi suficient 
ca ele să facă faţă cheltuielilor, chiar dacă colegiul nu are un suport 
prea larg. Cei care, într-adevăr, preţuiesc avantajele ce pot fi obţinute 
acolo vor face eforturi suplimentare pentru a le obţine. Cea mai mare 
parte a acelora care vor fi determinaţi să vină datorită taxelor mici nu 
vor fi de folos celorlalți studenţi sau bisericii. Cu cât este mai mare 


533 


534 Mărturii pentru comunitate vol.5 


numărul studenţilor, cu atât mai mari trebuie să fie tactul, iscusinţa 
şi atenţia în conducerea lor. 

Când colegiul a început să funcţioneze, a existat un fond ce a fost 
la administraţia Review and Herald pentru ajutorarea acelora care 
doresc să-şi facă o educaţie, dar nu au mijloacele necesare. Acest 
fond a fost folosit de mai mulţi studenţi, care, în felul acesta, au avut 
un început bun şi au putut câştiga suficient pentru a putea să dea 
înapoi suma pe care au primit-o, pentru ca şi alţii să poată beneficia 
de ea. 

Acum trebuie să se ia unele măsuri pentru menţinerea unui astfel 
de fond, din care să fie împrumutaţi studenţii săraci, dar silitori, 
care doresc să se pregătească pentru lucrarea misionară. Printre noi 
sunt persoane iscusite şi care pot să facă un serviciu bun cauzei lui 
Dumnezeu, dar care ar trebui să fie căutaţi şi încurajați. Când vreunul 
dintre aceştia este prea sărac pentru a putea să se bucure de avantajele 
colegiului, comunităţile ar trebui să simtă că este privilegiul lor să 
achite cheltuielile necesare. Tinerilor trebuie să li se spună clar în 
faţă că, atât cât este posibil, trebuie să muncească pentru a face faţă 
cheltuielilor. Ceea ce costă puţin va fi puţin apreciat; ceea ce are 
un preţ apropiat de valoarea lui reală va fi apreciat pe măsură. Dar 
comunităţile ar trebui să simtă că au o răspundere solemnă cu privire 
la instruirea tinerilor şi educarea persoanelor mai în vârstă, pentru 
a se angaja în efortul misionar. Atunci când văd în mijlocul lor pe 
cineva care promite a fi un lucrător bun, de folos, dar care nu poate 
să-şi plătească singur educaţia, fraţii din comunitatea respectivă să-şi 
asume responsabilitatea de a-i trimite la colegiu pentru a fi instruiți 
şi pentru a se dezvolta. 


Calitățile administratorilor 


Trebuie să aibă loc o deplină reformă din partea oamenilor care 
sunt în prezent legaţi de instituţiile noastre importante. Ei au unele 
trăsături de caracter valoroase, în timp ce, din nefericire, le lipsesc 
altele. Caracterul lor are nevoie să fie modelat în mod diferit, să fie 
asemenea caracterului Domnului Hristos. Ei trebuie să-şi amintească 
cu toţii că n-au atins încă perfecțiunea, că lucrarea de edificare a 
caracterului nu este terminată. Dacă vor umbla în orice rază de 
lumină pe care Dumnezeu a dat-o, dacă se vor compara cu viaţa şi 

caracterul Domnului Hristos, ei vor putea să vadă unde au greşit 
în împlinirea cerinţelor legii sfinte a lui Dumnezeu şi vor căuta 
să fie desăvârşiţi în sfera lor, aşa cum Dumnezeu în ceruri este 
desăvârşit în sfera Lui. Dacă aceşti oameni ar fi ajuns să-şi dea seama 
de importanţa acestor lucruri, ei ar fi fost astăzi mult mai departe 
decât sunt în prezent, mult mai bine calificaţi să ocupe locurile de 
răspundere. În timpul acestor ore de probă, ei trebuie să lucreze la 
desăvârşirea caracterului. Ei trebuie să înveţe zilnic de la Hristos. 
Sunt legaţi de lucrarea lui Dumnezeu, nu pentru că sunt oameni 
desăvârşiţi, care nu greşesc şi nu au defecte de caracter, ci pentru că, 
în ciuda acestor defecte, Dumnezeu aşteaptă de la ei să înveţe şi să 
studieze mereu cum pot să copieze Modelul. 

Domnul Isus i-a legat pe Ioan, Petru şi Iuda de El în timpul 
lucrării Sale, făcându-i conlucrători cu EI; dar, în acelaşi timp, ei 
trebuia să înveţe continuu lecţiile date de Domnul Hristos. Ei trebuia 
să adune din învăţăturile Lui divine instrucţiuni care să corecteze 
ideile lor greşite cu privire la ceea ce constituie un caracter creştin. 
Ioan şi Petru nu erau oameni perfecţi, dar au folosit fiecare ocazie 
pe care au avut-o pentru a învăţa. Petru n-a învăţat să nu se mai 
încreadă în sine, să fie invidios, mândru de sine, până când nu a fost 
biruit de ispitele diavolului şi s-a lepădat de Domnul său. Iuda a 
avut aceeaşi ocazie pe care au avut-o aceşti ucenici, de a prinde şi 
reţine lecţiile pe care Domnul Hristos i-a învăţat, dar el n-a apreciat 
valoarea lor. El doar le-a auzit, nu le-a şi împlinit. Rezultatul s-a 
văzut în vânzarea Domnului său. 

Oamenii pe care Dumnezeu i-a legat de instituţiile Sale nu trebuie 
să simtă că, din moment ce se află în poziţii de răspundere, nu 
mai au nevoie să crească, să se dezvolte. Dacă ei trebuie să fie 
oameni reprezentativi, păzitori ai celei mai sfinte lucrări încredințate 
vreodată muritorilor, atunci ei trebuie să ia poziţie de învăţăcei. 

Ei nu trebuie să aibă simţământul mulţumirii de sine sau al 
îngâmfării. Ar trebui ca totdeauna să fie conştienţi de faptul că se află 
pe un teren sfânt. Îngerii lui Dumnezeu sunt gata să le slujească, iar 
ei trebuie să fie mereu gata să primească lumina şi influenţa cerului. 
Astfel, nu sunt mai potriviţi pentru lucrare decât cei necredincioşi. 

Dacă viaţa şi caracterul oamenilor legaţi de lucrarea noastră din 
Battle Creek ar fi fost transformate pentru ca ei să poată avea o 
influenţă bună, care să fie de folos acelora care sunt sub controlul 

lor, atunci situaţia ar fi mult mai încurajatoare. Ori de câte ori se 
angajează oameni, trebuie să se aibă în vedere capacitatea lor, căci 
am motive să spun că mulţi au nevoie să se dezvolte mult mai înainte 
ca să fie calificaţi să-şi ocupe poziţiile în mod acceptabil. Poate că se 
cred competenţi să dea sfaturi, dar ei înşişi au nevoie de sfaturi de la 
Cel care nu greşeşte, în înţelepciunea Sa. Interese mari şi importante 
sunt în primejdia de a fi deformate şi vor ieşi din mâna lor imperfecte. 
Dacă toţi şi-ar da seama mai mult de ignoranţa lor şi ar depinde mai 
puţin de ei înşişi, ar putea învăţa de la Marele Învățător blândeţea şi 
smerenia inimii. 

Dumnezeu observă tot ce se întâmplă în instituțiile din Battle 
Creek. „Doamne, Tu mă vezi“ — ar trebui să fie prezent totdeauna 
în minte acest lucru. Toţi cei care poartă răspunderi în aceste insti- 
tuţii ar trebui să fie curtenitori şi buni. Un sentiment al prezenţei 
continue a Domnului Hristos va preveni violarea drepturilor altora, 
un lucru aşa de obişnuit în practicile din lumea noastră, dar care este 
o ofensă pentru Dumnezeu. Iubirea lui Isus trebuie să fie încorporată 
în viaţa lucrătorilor din mai multe departamente ale lucrării, pentru 
ca dreptatea să poată fi făcută nu numai în ceea ce priveşte lucrarea, 
ci şi unul faţă de altul. 

Fraţii mei, prima lucrare este aceea de a vă asigura binecuvânta- 
rea lui Dumnezeu în propriile voastre inimi. Apoi, aduceţi această 
binecuvântare în căminele voastre, daţi la o parte din viaţa voastră 
critica, biruiţi căile voastre istovitoare şi lăsaţi ca un spirit de bucurie 
şi bunătate să predomine. Atmosfera din căminele voastre va fi dusă 
împreună cu voi la locul de muncă. Oriunde domneşte iubirea lui 
Isus, acolo este o blândeţe plină de milă şi multă atenţie faţă de alţii. 
Lucrarea cea mai prețioasă în care se pot angaja fraţii mei este aceea 
de a cultiva un caracter asemenea Domnului Hristos. 

Mi-a fost arătat că cei care conduc instituţiile noastre ar trebui 
să aibă întotdeauna în minte că există un Director-şef, şi Acesta este 
Dumnezeul cerului. Trebuie să existe o cinste desăvârşită în toate 
tranzacţiile de afaceri, din fiecare departament al lucrării. Trebuie 
să existe fermitate în păstrarea ordinii, dar împreună simţire, milă 
şi îngăduinţă, care să fie amestecate cu fermitate. Dreptatea are o 
soră geamănă — iubirea. Ele trebuie să stea una lângă cealaltă. 
Biblia trebuie să fie călăuza noastră. Nu poate să fie o decepţie mai 
mare decât ca un om să creadă că el poate să găsească un ghid mai 

bun decât Cuvântul lui Dumnezeu, atunci când se află în dificultate. 
Cuvântul binecuvântat trebuie să fie o candelă pentru picioarele 
noastre. Preceptele Bibliei trebuie să fie puse în practică în viaţa de 
toate zilele. 


[560] 

Aceia care formează consiliile noastre au nevoie să stea zilnic la 
picioarele Domnului Hristos şi să înveţe în şcoala Sa să fie blânzi şi 
smeriţi cu inima. Cum ei înşişi nu sunt decât oameni slabi şi greşiţi, 
ar trebui să nutrească sentimente de bunătate şi milă pentru alţii care 
poate au greşit. Ei nu sunt pregătiţi să procedeze în mod drept, să 
iubească mila şi să exercite adevărata curtoazie care a caracterizat 
viaţa Domnului Hristos, în afară de cazul că ajung să-şi dea seama 
de nevoia de a fi una cu El. Cei care poartă răspundere ar trebui 
ca totdeauna să-şi dea seama că sunt sub supravegherea ochiului 
lui Dumnezeu şi să acţioneze având un permanent simţământ al 
faptului că, fiind oameni trecători, nedesăvârşiţi, pot face greşeli 
în întocmirea planurilor, în afară de faptul că sunt strâns legaţi de 
Dumnezeu şi caută să îndepărteze şi să remedieze orice defect din 
caracterul lor. Standardul divin trebuie să fie împlinit. 

Toţi cei care sunt membri ai comitetului au nevoie să caute, într- 
un mod foarte sincer şi zelos, înţelepciunea care vine de sus. Harul 
transformator al lui Hristos ar trebui să fie simţit în orice şedinţă de 
comitet. Atunci, influenţa Duhului lui Hristos asupra inimii celor 
prezenţi îşi va pune o bună şi dreaptă amprentă asupra lucrării lor. 
Ea va linişti, va pondera acţiunile tumultoase şi va îndepărta efectele 
nesfinte ale celor lumești, care îi fac pe oameni să fie aspri, critici, 
aroganţi şi gata să acuze. 

Când aceste consilii se întrunesc, se înalţă în câteva cuvinte o 
rugăciune formală, dar inimile celor prezenţi nu sunt aduse în ar- 
monie cu Dumnezeu prin rugăciuni şi cereri stăruitoare, înălțate cu 
credinţă vie şi într-un spirit umil şi plin de căinţă. Dacă membrii 
consiliilor de administraţie se despart ei înşişi de Dumnezeul înţe- 
lepciunii şi al puterii, atunci nu pot să păstreze acea înaltă integritate 
a sufletului pe care Dumnezeu o cere în relaţiile cu aproapele lor. 
Fără înţelepciune divină, spiritul lor va fi amestecat în hotărârile pe 
care le iau. Dacă aceşti oameni nu sunt în legătură cu Dumnezeu, 
Satana va fi cu siguranţă prezent în consiliile lor şi se va folosi de 

starea lor de neconsacrare. Vor fi făcute acte de nedreptate, pentru 
că nu Dumnezeu este cel care prezidează. Spiritul lui Hristos trebuie 
să fie o putere permanentă, care are sub control inima şi mintea. 

Ar trebui să luaţi pe Domnul cu voi în fiecare din consiliile 
voastre. Dacă sunteţi conştienţi de prezenţa Lui în adunările voastre, 
atunci veţi trata fiecare tranzacţie în mod conştient şi cu rugăciune. 
Fiecare motiv neprincipial va fi respins şi onestitatea va caracteriza 
toate deciziile pe care le veţi lua, atât în problemele mici, cât şi în 
cele mari. Caută mai întâi sfat la Dumnezeu, căci lucrul acesta este 
necesar ca să vă puteţi sfătui împreună cum se cuvine. 

Trebuie să vegheaţi ca nu cumva preocupările multiple ale vieţii 
să vă ducă la neglijarea rugăciunii, tocmai atunci când aveţi cea 
mai mare nevoie de puterea pe care numai rugăciunea v-o poate da. 
Evlavia este în primejdie de a fi scoasă din suflet datorită preocupării 
exagerate cu afacerile sau cu treburile vieţii. Este un mare rău să 
hpseşti sufletul de tăria şi înţelepciunea cerului care aşteaptă să le 
cereţi. Aveţi nevoie de iluminarea pe care numai singur Dumnezeu 
o poate da. Nimeni nu este potrivit să-şi rezolve problemele sau 
afacerile, afară de faptul că are această înţelepciune. 

De când a luat fiinţă Publishing Asociation, din când în când a 
fost dată lumina atunci când s-au ivit probleme şi adesea Domnul 
a prezentat principii, care a trebuit să fie aduse la îndeplinire de 
toți lucrătorii. La începutul experienţei acestei lucrări, răspunderile 
serioase au stat asupra acelora din poziţii de încredere care au fost 
mereu în atenţia noastră şi am căutat pe Domnul de trei şi chiar de 
cinci ori pe zi, ca să ne dea înţelepciune cerească, să putem păzi cu 
sfinţenie interesele cauzei lui Dumnezeu şi ale poporului Său ales. 

Este cea mai mare nebunie aceea de a lăsa pe Domnul în afara 
consiliilor voastre şi să vă puneţi încrederea în înţelepciunea oame- 
nilor. În poziţiile de încredere în care sunteţi, într-un sens special, 
sunteţi lumina lumii. Ar trebui să aveţi o dorinţă puternică de a vă 
pune în legătură cu Dumnezeul înţelepciunii, al luminii şi al cu- 
noaşterii, ca să puteţi fi canale de lumină. Interesele importante care 
au legătură cu progresul şi prosperitatea cauzei adevărului prezent 
trebuie să fie luate în consideraţie. Deci, nu puteţi să luaţi hotărâri 
drepte, să faceţi planuri înțelepte şi să daţi sfaturi înțelepte, dacă nu 
sunteţi legaţi de Izvorul a toată înţelepciunea şi neprihănirea. S-a 
trecut prea uşor peste problemele care trebuie rezolvate în aceste 

consilii. Vorbire obişnuită, remarci generale, comentarii făcute cu 
privire la ceea ce fac alţii au avut locul lor în aceste întâlniri impor- 
tante. Ar trebui să nu uitaţi că Dumnezeul cel veşnic este martor 
la toate aceste întâlniri. Ochiul atotvăzător al lui lehova cântăreşte 
fiecare hotărâre pe care o luăm şi o compară cu Legea Sa cea sfântă, 
marele standard al neprihănirii. Consilierii ar trebui să fie oameni ai 
rugăciunii, oameni ai credinţei, liberi de orice egoism, oameni care 
nu vor îndrăzni să se bizuie pe propria lor înţelepciune omenească, 
ci care se vor ruga cu stăruinţă pentru lumină, ca fiind modul cel mai 
bun de a conduce lucrările ce le-au fost încredințate. 


Metode lumeşti 


Metodele pe care oamenii de afaceri ai lumii le folosesc nu sunt 
metodele ce trebuie să fie alese şi folosite de oamenii din instituţiile 
noastre. Metodele egoiste nu sunt concepute de cer, ci sunt pămân- 
teşti. În această lume, principiul călăuzitor este acela că „scopul 
scuză mijloacele“; şi lucrul acesta poate fi urmărit în toate ramurile 
afacerilor. Există o influenţă ce controlează fiecare clasă socială, în 
marile consilii ale naţiunilor şi oriunde Spiritul Domnului Hristos nu 
este un principiu conducător. Prudenţa şi atenţia, tactul şi iscusinţa ar 
trebui să fie cultivate de toţi cei care lucrează în instituţia noastră de 
publicaţii, în colegiul şi sanatoriul nostru. Dar legile dreptăţii şi ale 
neprihănirii nu trebuie să fie date la o parte şi n-ar trebui să primeze 
principiul ca fiecare să facă din ramura lucrării sale un succes, fără să 
țină seama de celelalte ramuri ale lucrării. Interesele tuturor ar trebui 
să fie urmărite îndeaproape, pentru ca drepturile nimănui să nu fie 
încălcate. În lume, zeul negoţului este prea adesea zeul înşelăciunii, 
dar lucrul acesta nu trebuie să se întâmple cu cei care se ocupă de 
lucrarea Domnului. Standardul lumii nu trebuie să fie standardul 
celor care sunt legaţi de lucrurile sfinte. 

Când mi-au fost prezentate scenele judecății, cărţile în care erau 
înregistrate faptele oamenilor descopereau că modul de a acţiona 
al unora dintre cei care pretindeau că sunt evlavioşi din instituțiile 
noastre era, de fapt, după standardele lumii, şi nu în strictă armonie 
cu marele standard de neprihănire al lui Dumnezeu. Mi-au fost pre- 
zentate, în detaliu, relaţiile dintre oameni, felul în care se comportau 
unii cu alţii, în mod deosebit cei care au legătură cu lucrarea lui 

Dumnezeu. Am văzut că nu trebuie să fie relaţii încordate, de adver- 
sitate, între fraţii care reprezintă instituţiile importante, diferite poate 
în caracter, dar care sunt ramuri ale aceleiaşi lucrări. Un spirit nobil, 
generos, asemenea Domnului Hristos, ar trebui să fie totdeauna men- 
ținut de către aceştia. Spiritul avariţiei ar trebui să nu aibă nici un 
loc în tranzacţiile lor. Cauza lui Dumnezeu nu poate progresa prin 
nici o acţiune contrară spiritului şi caracterului Domnului Hristos. 
Un comportament egoist din partea cuiva va provoca o atitudine ase- 
mănătoare din partea celorlalţi, dar atitudinea generoasă şi adevărata 
curtoazie vor trezi — ca răspuns — un spirit asemănător, care va 
plăcea Tatălui nostru ceresc. 

Metodele lumeşti nu trebuie confundate cu prudenţa, deşi se 
întâmplă adesea. Ea este o formă de egoism, indiferent de cauza 
pentru care este folosită. Discreţia şi judecata sănătoasă nu sunt 
niciodată înguste în lucrările lor. Mintea care este călăuzită de ele 
are idei lesne de înţeles şi nu devine îngustă, unilaterală. Ea priveşte 
lucrurile din toate punctele de vedere. Dar metodele lumeşti au o 
viziune scurtă. Ele nu pot vedea decât obiectul cel mai apropiat, dar 
nu pot descoperi pe cele ce sunt mai la distanţă. Totdeauna vânează 
ocazii pentru a câştiga avantaje. Aceia care urmează calea metodelor 
lumeşti zidesc pentru ei, scoțând temelia sau fundaţia clădirii altui 
om. Orice lucru trebuie să fie zidit pe o temelie dreaptă, pentru a 
rezista. 


Drepturi de autor pentru cărţi 


Cei care lucrează cu mintea au un capital dat de Dumnezeu. 
Rodul studiilor lor aparţine lui Dumnezeu, şi nu omului. Dacă lucră- 
torul dă cu credincioşie angajatului său timp pentru care îl plăteşte, 
atunci acesta nu mai poate avea nici o altă pretenţie. Şi dacă, prin 
silinţă şi o strictă economisire a timpului, pregăteşte şi alte mate- 
riale valoroase pentru publicare, poate să le folosească după cum 
consideră el că vor servi cel mai bine cauza lui Dumnezeu. Dacă dă 
totul pentru o mică sumă, ca drept de autor, el a făcut o lucrare bună 
pentru cei care editează cărțile şi n-ar trebui să i se ceară mai mult. 
Dumnezeu n-a dat comitetului pentru publicaţii răspunderea de a fi 
conştiinţă pentru alţii. Ei să nu caute cu încăpățânare să-i forţeze pe 
oameni să se supună condiţiilor puse de ei. 

Autorii răspund în faţa lui Dumnezeu pentru modul în care îşi 
folosesc aptitudinile. Vor fi foarte multe solicitări financiare. Există 
câmpuri misionare în care trebuie să se pătrundă, şi aceasta înseamnă 
multă cheltuială. Aceia pe care Dumnezeu i-a înzestrat cu diferite 
talente trebuie să le folosească în funcţie de capacitatea lor, căci ei 
trebuie să-şi împlinească partea în ducerea mai departe a acestor 
interese. Când 

membrii comitetului iau asupra lor sarcina de a cere ca toate 
profiturile obţinute din vânzarea cărţilor noastre denominaţionale să 
meargă la Casa de Editură şi la reprezentanţii ei şi ca autorii, după 
ce au fost plătiţi pentru timpul şi cheltuielile necesare scrierii unei 
cărţi, să renunţe la pretenţia de a avea o parte din aceste profituri, ei 
îşi asumă o răspundere pe care n-o pot aduce la îndeplinire. Aceşti 
scriitori de cărţi au un interes tot atât de mare pentru cauza lui 
Dumnezeu ca şi membrii consiliului de administraţie. Unii dintre ei 
au avut o legătură cu lucrarea chiar de la începutul ei. 

Mi s-a arătat că au fost oameni săraci care se întreţineau numai 
din lucrarea minţii lor; de asemenea, că sunt oameni de afaceri care 
au legătură cu instituţiile noastre, dar care n-au crescut în colabo- 
rarea cu ele şi nici n-au beneficiat de toate instrucțiunile pe care 
Dumnezeu le-a dat din timp în timp cu privire la lucrarea lor admi- 
nistrativă. Ei n-au introdus adevărata religie, spiritul lui Hristos, în 
lucrările sau afacerile lor. Publishing Association n-ar trebui, deci, 
să ajungă să fie o putere care controlează totul. Talentul personal 
şi drepturile individuale trebuie să fie respectate. Dacă s-ar face 
aranjamente ca toate rezultatele talentelor individuale să fie investite 
în editura Publishing Association, atunci ar fi paralizate alte interese 
importante. 

Fiecărui om, Dumnezeu i-a dat lucrarea sa. Unora le-a dat talanţii 
mijloacelor financiare şi ai influenţei; şi cei care au interesul cauzei 
lui Dumnezeu pe inimă vor înţelege glasul Său, spunându-le ce au de 
făcut. Ei vor avea povara de a duce lucrarea acolo unde este nevoie 
să fie dusă. 

De multe ori mi s-a arătat că a existat un spirit îngust, negeneros 
faţă de fratele H., chiar de la începutul lucrării sale în Battle Creek. 
Îmi pare rău că trebuie să arăt care este motivul. Aceasta s-a datorat 
faptului că el a mers acolo ca străin şi sărac. Pentru că era sărac, 
el a fost aşezat într-o poziţie neplăcută şi făcut să-şi simtă sărăcia. 

Oamenii din instituţiile noastre au crezut că pot să-l facă să accepte 
condiţiile lor şi astfel el a avut o perioadă foarte neplăcută. Sunt 
capitole triste în experienţa lui care n-ar fi intrat în istorie dacă fraţii 
lui ar fi fost buni şi s-ar fi purtat cu el aşa cum S-ar fi purtat Domnul 
Hristos. Cauza Domnului ar trebui să fie totdeauna ferită chiar şi de 
cele mai mici nedreptăţi şi nici un act legat de ea n-ar trebui să aibă 
nici cel mai mic grad de opresiune sau zgârcenie. 

Domnul ocroteşte interesele fiecărui om. El a fost totdeauna pri- 
etenul omului sărac. Există cea mai minunată foamete după o iubire 
asemenea Domnului Hristos în aproape toate inimile celor care mâ- 
nuiesc lucrurile sfinte. Vreau să le spun fraţilor mei de pretutindeni: 
Cultivaţi iubirea lui Hristos! Ea va ţâşni din sufletele creştinilor 
asemenea unor izvoare în pustie, reîmprospătând, înfrumuseţând 
şi aducând veselie, pace şi bucurie în propria lor viaţă şi în vie- 
tile altora. „Nimeni nu trăieşte pentru sine!“ Dacă este manifestată 
chiar şi cea mai mică opresiune faţă de cei săraci sau o atitudine 
nedreaptă faţă de ei, în lucrurile mici sau mari, Dumnezeu îl va trage 
la răspundere pe opresor. 

Nu căuta să stabileşti condiţii care nu sunt drepte şi frumoase, fie 
cu fratele J., cu profesorul H. sau cu oricare alt lucrător intelectual. 
Nu le cereţi şi nici nu-i forţaţi să accepte termenii acelora care nu 
ştiu ce înseamnă să scrii cărţi. Aceşti oameni au o conştiinţă şi sunt 
răspunzători în faţa lui Dumnezeu pentru capitalul încredinţat lor şi 
modul în care îl folosesc; voi nu trebuie să fiţi conştiinţă pentru ei. 
Aceştia doresc să aibă privilegiul de a investi mijloacele care au fost 
strânse printr-o muncă grea, acolo unde şi când va arăta Duhul lui 
Dumnezeu. 

Fraţii mei, trebuie să vă reamintiți că lucrarea lui Dumnezeu 
cuprinde mai mult decât numai Casa de editură din Battle Creek 
şi celelalte instituţii înfiinţate acolo. Nimeni nu cunoaşte mai bine 
decât fratele J. cum a luat fiinţă această instituţie. El a fost legat 
de lucrarea de publicaţii chiar de la începutul ei — atunci când era 
apăsată de greutăţi; când hrana de pe mesele noastre putea cu greu 
să facă faţă nevoilor naturale, şi aceasta datorită lepădării de sine 
ce a trebuit să fie practicată în mâncare şi îmbrăcăminte, cum şi din 
salariile noastre, pentru ca revista să poată continua să existe. Acest 
lucru a fost, în mod pozitiv, necesar atunci, şi cei care au trecut prin 

experiența aceea vor fi gata ca în condiții asemănătoare să facă la 
fel. 

Nu este potrivit ca acei care n-au nici o experiență în asemenea 
încercări, ci au intrat în lucrare când era prosperă, să ceară lucră- 
torilor de la începuturile lucrării să se supună condițiilor în care 
ei nu văd nici o dreptate. Fratele J. iubeşte cauza lui Dumnezeu şi 
îşi va investi mijloacele pentru înaintarea ei oriunde vede şi crede 
el că este necesar. Deci, lăsaţi povara aceasta de a primi şi folosi 
aceste mijloace asupra acelora cărora le aparţin, asupra bărbaţilor 
cărora Dumnezeu le-a încredinţat talente, influenţă şi iscusinţă. Ei 
sunt răspunzători faţă de Dumnezeu pentru acestea. Nici Casa de 
editură şi nici principalii ei lucrători n-ar trebui să-şi asume dirijarea 
acestor autori. 

Dacă membrii consiliului vor putea să-i determine pe fraţii H. 
şi J. să le accepte condiţiile, nu vor avea aceşti scriitori sentimentul 
că s-a procedat nedrept cu ei? Nu se va deschide oare înaintea lor 
o uşă a ispitirii, care va stânjeni simpatia şi armonia acţiunii? Dacă 
administratorii vor smulge toate profiturile, aceasta nu va fi bine 
pentru cauza lui Dumnezeu, ci va produce un lanţ de rele ce vor fi 
dezastruoase pentru Casa de editură. Se va încuraja astfel spiritul de 
intoleranţă, care se manifestă deja într-o măsură oarecare în consiliile 
lor. Satana doreşte ca un spirit îngust, orgolios, pe care Dumnezeu 
nu-l poate aproba, să pună stăpânire pe oamenii care sunt în legătură 
cu solia cea sfântă a adevărului. 

Aceleaşi principii care se aplică lucrării din instituţiile noastre 
din Battle Creek se aplică, de asemenea, şi câmpului misionar gene- 
ral. Următoarele extrase sunt dintr-o scrisoare scrisă fratelui K., în 8 
noiembrie 1880 : 

„Există un câmp larg pentru lucrători, dar mulţi se ridică mai 
presus de simplitatea lucrării. Acum este timpul să lucreze şi să 
acționeze după sfatul înţelept al lui Dumnezeu. Dacă legi persoane 
neconsacrate de misiunile şi lucrarea Şcolii de Sabat, atunci lucrarea 
va ajunge să fie numai o formă. Lucrătorii din orice parte a câmpului 
trebuie să studieze, pentru a şti cum să lucreze în mod eficient şi în 
simplitatea Domnului Hristos şi cum să plănuiască şi să ajungă la 
inimi în modul cel mai cu succes. 

Noi suntem în primejdia de a ne întinde pe un teritoriu mult mai 
mare şi a începe mai multe întreprinderi decât putem cuprinde în 

mod potrivit. Există primejdia de a neglija unele părți importante 
ale lucrării, dând prea multă atenţie altora. A te angaja într-o lucrare 
atât de mare, în care nimic nu poate fi făcut în mod perfect, nu este 
un plan bun. Noi trebuie să mergem înainte, dar nu aşa de departe, 
mai presus de simplitatea lucrării, căci va fi imposibil să ai grijă 
de toate întreprinderile, fără să sacrifici cele mai bune ajutoare pe 
care le avem pentru a menţine lucrurile în bună funcţiune. Viaţa şi 
sănătatea trebuie să fie avute în vedere. 

În timp ce putem fi totdeauna gata să urmăm providenţa deschi- 
zătoare de drumuri a lui Dumnezeu, noi n-ar trebui să facem planuri 
mai mari decât avem posibilitatea şi mijloacele de a le aduce la 
îndeplinire cu succes. Trebuie să păstrăm un interes mereu crescând 
pentru întreprinderile ce au fost deja înfiinţate. 

În timp ce planuri mari şi câmpuri întinse se deschid continuu, 
trebuie să existe o vedere mai largă cu privire la alegerea şi instruirea 
lucrătorilor care trebuie să lucreze pentru a aduce suflete la adevăr. 
Tinerii noştri pastori trebuie să fie încurajați să se prindă de lucrare 
cu energie şi să fie educați să o ducă mai departe cu simplitate şi în 
mod desăvârşit. Sunt uimită să văd cât de puţini dintre tinerii noştri 
pastori sunt apreciaţi şi încurajați. Şi cu toate acestea, unii dintre ei 
se prind de lucrare şi fac totul cu un interes neegoist. 

Comportarea, procedeele înguste şi necinstite n-ar trebui să aibă 
un cuvânt de spus în alegerea şi instalarea lucrătorilor, fie în po- 
ziţii înalte, fie mai de jos. Trebuie să fie mai mult din procedeele 
Domnului Hristos şi mai puţin din ale eului. Criticarea aspră trebuie 
să fie înăbuşită. Simpatia, compasiunea şi iubirea ar trebui să fie 
cultivate de către fiecare lucrător. Dacă Isus Hristos nu vine să ia în 
stăpânire inima, dacă eul nu este supus şi Hristos înălţat, noi nu vom 
prospera ca popor. Vă implor, fraţii mei, să lucraţi în totul numai 
pentru Dumnezeu; nu faceţi prea multe planuri, ci străduiți-vă să 
duceţi lucrarea mai departe cu multă atenţie şi aşa de desăvârşit, 
încât să dureze.“ 

Scumpă soră şi stimate frate L.: Inima mea este împovărată cu 
privire la voi. Aveţi nevoie de harul convertitor al lui Dumnezeu în 
inimile voastre. Aveţi nevoie de spiritul lui Isus. Ar trebui să învăţaţi 
blândeţea şi smerenia inimii în şcoala lui Hristos. Voi nu aveţi 
simţământul nevoii unei evlavii lăuntrice profunde, şi în privinţa 
aceasta vă înşelaţi singuri. Voi amânaţi hotărârile pe care trebuie 
să le luaţi de îndată, atât pentru binele vostru, cât şi pentru binele 
altora. Dumnezeu cere fiecărui om să-şi facă datoria. El cere întreaga 
inimă, toată afecțiunea voastră. El nu doreşte ca noi să mărturisim o 
cunoaştere a Domnului Hristos şi a adevărului, şi cu toate acestea să 
nu aducem roade. Pentru mic sau mare, învăţat sau neînvăţat, bogat 
sau sărac, cerința este aceeaşi. 

Fiecare este chemat să acţioneze în armonie cu iscusinţa pe 
care 1-a dat-o Dumnezeu. Trebuie să-şi îndeplinească slujba în mod 
credincios; dacă nu, îşi va păta conştiinţa şi îşi va pune sufletul în 
pericol. Nimeni nu-şi poate permite să piardă cerul. Să nu uităm 
cuvintele Domnului Hristos adresate urmaşilor Săi: „Voi sunteţi lu- 
mina lumii“. Dumnezeu depinde de aceia care cunosc calea, pentru 
a o arăta şi altora. El le-a încredinţat oamenilor comorile adevărului 
Său. Avem nevoie de credinţa, nădejdea şi încrederea în Dumnezeu. 
Harul lăuntric va fi manifestat în acţiuni exterioare. Avem nevoie de 
acel spirit care să arate altora că noi am învăţat în şcoala lui Hristos 
şi că urmăm exemplul ce ne-a fost dat. Avem nevoie de o inimă care 
să nu se îngâmfe până la deşertăciune şi o minte care să nu fie preo- 
cupată numai de ea. Fiecare ar trebui să aibă o dorinţă constantă de 
a-i binecuvânta pe alţii. Dumnezeu ţine seama de eforturile noastre 
umile şi ele sunt preţioase înaintea Lui. Voi amândoi aveţi nevoie 
de evlavie în cămin, de acea mulţumire plăcută, satisfăcută, fără 
găsirea de greşeli, fără certuri sau severitate. Bunătatea şi iubirea să 
fie regula căminului vostru. Tot ceea ce nu lasă ca lumina adevărului 
să strălucească în căminul vostru dezonorează pe Mântuitorul. 

Adevărul, aşa cum este el în Hristos, face mult pentru cel ce l-a 
primit, şi nu numai pentru el, ci şi pentru toți aceia care sunt aduşi 
în sfera influenţei sale. Sufletul cu adevărat convertit este iluminat 
de sus şi Hristos este în acel suflet „un izvor de apă, care va ţâşni în 
viaţa veşnică“. Cuvintele, motivele şi acţiunile sale pot fi interpretate 
greşit sau falsificate; dar el nu-şi va face probleme pentru aceasta 
pentru că la mijloc sunt interese mai mari. El nu ia în consideraţie 
comoditatea, bunăstarea prezentă; nu are ambiția să se desfăşoare, 
să se fălească; nu doreşte laudele oamenilor. Nădejdea lui este în 
ceruri şi el ţine drumul drept, având ochii aţintiţi la Isus. El face 
ceea ce este drept pentru că este drept şi pentru faptul că numai 
aceia care fac ce este drept vor intra în Împărăţia lui Dumnezeu. 
Este bun şi smerit şi se gândeşte şi la fericirea altora. El niciodată nu 
spune: „Sunt eu păzitorul fratelui meu?“, ci îl iubeşte pe aproapele 
său ca pe sine însuşi. Modul său de comportare nu este aspru şi 
dictatorial, asemenea celor necredincioşi, ci reflectă lumina cerului 
asupra oamenilor. El este un soldat loial şi îndrăzneţ al crucii lui 
Hristos, ţinând sus cuvântul vieţii. Pe măsură ce creşte în influenţă, 
prejudecățile împotriva lui dispar, evlavia sa este recunoscută şi 
principiile sale biblice sunt respectate. 

Aşa stau lucrurile cu fiecare credincios care este cu adevărat 
convertit. El aduce roade preţioase şi, făcând astfel, umblă cu Hristos, 
vorbeşte cum a vorbit EI, lucrează cum a lucrat EI, iar adevărul, aşa 
cum este el în Isus, face prin el o bună impresie în căminul său, 
printre vecini şi în biserică. El este ziditor al unui caracter pentru 
veşnicie, în timp ce-şi lucrează propria sa mântuire, dar cu frică 
şi cutremur. El exemplifică în faţa lumii principiile valoroase ale 
adevărului, arătând ce va face adevărul pentru viaţa şi caracterul 
adevăratului creştin. El îşi aduce, fără să-şi dea seama, partea lui 
în lucrarea sublimă a Domnului Hristos de răscumpărare a lumii, 
o lucrare care, în caracterul şi influenţa ei, este mult cuprinzătoare, 
subminând temelia falsei religii şi a falsei ştiinţe. 

Mă simt obligată să scriu astfel pentru că ştiu că fraţii voştri 
nu vă vor spune niciodată aceste lucruri. Nu doresc ca tu sau soţia 
ta să pierdeţi locuinţele cereşti; căci ele înseamnă totul pentru noi 
şi trebuie să folosim energie şi zel pe măsura valorii obiectivului 
urmărit. Viaţa veşnică merită un efort perseverent şi neobosit. 

Domnul doreşte ca tu şi familia ta să fiţi creştini în adevăratul 
sens al cuvântului şi să arătaţi în caracterele voastre puterea sfin- 
țitoare a adevărului. Dacă v-aţi format astfel de caractere, faptele 
şi lucrările voastre vor sta în faţa testului judecății; dacă focul zilei 
din urmă ar aprinde faptele voastre aşa cum sunt acum, ele se vor 
dovedi a fi numai fân, lemn şi paie. Să nu consideraţi acest lucru 
ca fiind ceva aspru; el este adevărat. Eul a fost amestecat în toată 
lucrarea voastră. Nu vreţi să vă ridicaţi la un standard înalt? Este 
ca şi când aţi învăţa primele principii a ceea ce constituie adevărul 
creştin. Domnul Hristos 1-a spus apostolului Petru: „Şi după ce te vei 
întoarce la Dumnezeu, să întăreşti pe fraţii tăi.“ Şi tu, de asemenea, 
trebuie să fii convertit mai înainte de a face o lucrare acceptată de 
Domnul. 

Fratele meu, dacă vrei, poţi fi un bărbat puternic în Domnul. 
Talentele şi iscusinţa pe care Dumnezeu ţi le-a încredinţat spre 
păstrare să fie sfințite în slujba Sa. Dar dacă nu supui totul lui 
Hristos, iscusinţa ta se va dovedi a fi primejdioasă atât pentru tine, 
cât şi pentru alţii, făcându-i să meargă despărțiți de adevăr şi departe 
de Hristos. 

Membrii comunităţii din ____ trebuie să facă mai mult pentru 
ei. Trebuie să aibă un zel puternic pentru Hristos, trebuie să fie mai 
umili, mai răbdători, mai buni, mai dispuşi a învăţa, mai asemenea 
Domnului Hristos în toate privinţele. În caracterul lor, ar trebui să 
manifeste faţă de lume puterea sfinţitoare a harului. Ferească Dum- 
nezeu ca tu, prin cuvânt sau exemplu, să barezi calea pentru această 
lucrare esenţială. Vrei să lucrezi cu Isus? Vrei să fii credincios Dom- 
nului care te-a răscumpărat? Vrei să laşi la o parte toate lucrurile de 
mică importanţă? Tu trebuie să fii botezat într-o credinţă mai mare, 
o iubire mai mare. Ai nevoie de un mai mare respect pentru lucrurile 
de o importanţă veşnică. Îmi este imposibil să întipăresc în mintea ta 
şi să te fac să înţelegi mai mult întinderea şi puterea influenţei care 
se revarsă din exemplul unei evlavii personale şi din manifestarea, 
prin biserică, a influenţei sfinţitoare a adevărului asupra caracterului. 

În __ s-ar putea realiza mult mai mult cu ocazia apelului anual 
pentru fonduri,* dacă biserica ar lua o atitudine corectă în faţa lui 
Dumnezeu, dacă fiecare membru ar căuta să-şi pună inima şi casa 
în ordine. Vorbiţi mai puţin şi lăsaţi adevărata evlavie interioară să 
lumineze prin fapte bune. Fiţi buni; cultivați iubirea şi blândeţea. 

Rugaţi-vă mai mult; citiți Biblia mai mult. Fiţi ucenici sârguincioşi 
în şcoala Domnului Hristos. Atunci membrii bisericii nu vor căuta 
greşeli la fraţii şi la surorile lor; aceasta este lucrarea lui Satana. 
Sper că veţi fi întăriţi şi întemeiaţi în credinţă. Cu siguranţă 
că lucrarea va merge înainte, indiferent dacă veţi înainta sau nu o 
dată cu ea. Ea va fi biruitoare. Dar întrebarea este: Vom fi biruitori 
împreună cu ea? Fie ca Dumnezeu să vă ajute pe amândoi să simțiți 
nevoia de o lucrare completă a harului în inima voastră. Aduceţi-vă 
aminte că Domnul Isus v-a cumpărat cu jertfa vieţii Sale. „Voi nu 
sunteţi ai voştri. Căci aţi fost cumpăraţi cu un preţ. Proslăviţi dar pe 
Dumnezeu în trupul şi în duhul vostru, care sunt ale lui Dumnezeu“. 


Un vis impresionant 


Scumpe frate M.: Noaptea trecută am avut un vis impresionant. 
Se făcea că te afli pe un vas puternic, navigând pe o apă foarte agitată. 
Uneori valurile te purtau până sus, în vârful lor, şi erai ud până la 
piele. Ai spus: „Am să plec de pe acest vas căci se scufundă.“ „Nu“, 
a spus cineva care părea să fie căpitanul vaporului, „acest vas va 
ajunge în port. El nu se va scufunda niciodată.“ Dar tu ai răspuns: 
„Am să fiu aruncat peste bord. Nu sunt nici căpitan, nici marinar, 
cui îi pasă de mine? Am să-mi încerc şansa cu vasul pe care îl vezi 
acolo.“ Căpitanul a spus: „N-am să te las să mergi acolo, căci ştiu că 
acel vas se va lovi de stânci mai înainte de a ajunge în port.“. Tu ţi-ai 
ridicat capul şi ai spus în mod categoric: „Acest vas va naufragia; 
pot vedea acest lucru cât se poate de clar.“ Căpitanul te-a privit cu 
ochii lui pătrunzători şi a spus cu hotărâre: „Nu-ţi voi îngădui să-ţi 
pierzi viaţa luând acel vapor. Scândurile din care este făcută corabia 
sunt mâncate de carii şi este o ambarcaţiune înşelătoare. Dacă ai 
avea mai multă cunoştinţă, ai putea face deosebire între ceea ce este 
fals şi ceea ce este autentic, între ceea ce este sfânt şi ceea ce este 
sortit unei ruine totale.“ 

M-am trezit, dar acest vis m-a făcut să-ţi scriu. Am fost profund 
tulburată în legătură cu unele din aceste lucruri când am primit o 
scrisoare în care se spunea că „te afli într-o mare ispită şi încercare“. 
Ce înseamnă aceasta, frate M.? Te ispiteşte din nou Satana? Îngăduie 
oare Dumnezeu să fii adus în acelaşi loc în care ai căzut mai înainte? 
Vei îngădui acum oare necredinţei să pună stăpânire pe sufletul 
tău? Oare vei cădea de fiecare dată, aşa cum au făcut copiii lui 
Israel? Dumnezeu să te ajute să rezişti celui rău şi să ieşi din fiecare 
încercare a credinţei tale mai puternic! 

Ai grijă cum te mişti. Fă-ţi cărări drepte pentru picioarele tale. 
Închide uşa necredinţei şi fă din Dumnezeu tăria ta. Dacă eşti în 
încurcătură, stai liniştit, nu face nici o mişcare în întuneric. Mă 
preocupă profund sufletul tău. Aceasta poate fi ultima încercare 
pe care Dumnezeu ţi-o mai oferă. Nu face nici un pas pe drumul 

ce coboară spre pierzare. Aşteaptă şi Dumnezeu te va ajuta. Fii 
răbdător şi lumina cea clară îşi va face apariţia. Dacă cedez în faţa 
impresiilor, îţi vei pierde sufletul, şi sufletul este de mare valoare 
pentru Dumnezeu. 

Pe când scriam la primul volum al cărții Marea Luptă, faptul 
acesta mă făcea să am un simţământ de profundă solemnitate pe 
măsură ce revedeam aceste importante subiecte — creaţiunea şi 
evenimentele de la căderea lui Satana şi până la căderea lui Adam. 
Domnul părea să fie foarte aproape de mine în timp ce scriam şi sunt 
profund mişcată când contemplu această luptă, de la începuturile ei 
şi până în prezent. Lucrările puterilor întunericului sunt în mod clar 
prezentate înaintea minţii mele. Timpurile cele mai pline de încercări 
stau înaintea noastră; şi Satana, îmbrăcat în haine îngereşti,va veni 
la suflete cu ispitele lui aşa cum a venit la Domnul Hristos în pustie. 
EI va cita Scripturile şi, dacă viaţa noastră nu este ascunsă cu Hristos 
în Dumnezeu, atunci cu siguranţă că el va lega sufletele noastre de 
necredinţă. 

Timpul este foarte scurt şi tot ce este de făcut trebuie făcut repede. 
Îngerii ţin cele patru vânturi şi Satana profită de fiecare dintre cei 
care nu sunt pe deplin întemeiaţi în adevăr. Fiecare suflet trebuie 
să fie încercat. Fiecare defect de caracter, dacă nu este biruit prin 
ajutorul Duhului Sfânt, va deveni în mod sigur un mijloc de nimicire. 
Simt ca niciodată mai înainte nevoia ca poporul nostru să fie întărit 
de spiritul adevărului, căci înşelăciunile lui Satana vor prinde în 
cursă fiecare suflet care n-a făcut din Dumnezeu tăria lui. Domnul 
are o foarte mare lucrare de făcut; şi dacă facem ceea ce El ne-a 
încredinţat, El va conlucra cu eforturile noastre. 

Aceia care sunt chemaţi de Dumnezeu să lucreze prin cuvânt 
şi învăţătură trebuie să fie totdeauna dispuşi să înveţe. Ei trebuie 
să caute mereu să se dezvolte, ca să poată să fie exemple pentru 
turma lui Dumnezeu şi să facă bine tuturor acelora cu care vin 
în contact. Aceia care nu au simţământul importanţei înaintării, 
a autodezvoltării, nu vor creşte în harul şi cunoştinţa Domnului 
Hristos. 

Tot cerul este interesat în înaintarea lucrării în această lume, 
care trebuie să pregătească bărbaţi şi femei pentru viaţa veşnică 
viitoare. Este planul lui Dumnezeu ca instrumente omeneşti să aibă 
marea onoare de a acţiona ca împreună lucrători cu Isus Hristos în 
salvarea sufletelor. Cuvântul lui Dumnezeu descoperă în mod clar că 
este privilegiul instrumentului din această mare lucrare să înţeleagă 
că există Cineva la dreapta sa, gata să-l ajute în fiecare încercare 
sinceră de a atinge cele mai înalte culmi morale şi spirituale în 
lucrarea Domnului. Acesta va fi cazul cu toţi aceia care simt nevoia 
după ajutor. Ei trebuie să privească asupra lucrării lui Dumnezeu 
ca fiind sacră şi sfântă şi ar trebui să-l aducă în fiecare zi jertfe de 
bucurie şi mulţumire, în schimbul harului Său, prin care sunt făcuţi 
în stare să înainteze, să crească în viaţa divină. Lucrătorul ar trebui 
să aibă totdeauna o părere umilă despre el, având în vedere faptul 
că a pierdut multe ocazii din cauza lipsei de sârguinţă şi apreciere a 
lucrării. El n-ar trebui să se descurajeze, ci să-şi reînvioreze mereu 
eforturile ca să răscumpere vremea. 

Oameni pe care Dumnezeu i-a ales să fie slujitorii Săi ar trebui 
să se pregătească pentru lucrare printr-o cercetare a inimii ŞI printr-o 
strânsă legătură cu Răscumpărătorul lumii. Dacă nu au succes în 
câştigarea de suflete,nu stau bine cu Dumnezeu. În general, există 
prea multă ignoranță printre cei care predică Cuvântul. Ei nu sunt 
calificaţi pentru această lucrare printr-o deplină înţelegere a Scrip- 
turilor. Ei nu au simţământul importanţei adevărului pentru acest 
timp şi de aceea adevărul nu este pentru ei o realitate vie. Dacă şi-ar 

umili sufletele înaintea lui Dumnezeu, dacă ar umbla în armonie cu 
Scripturile, în toată umilinţa sufletului, atunci ar avea vederi mult 
mai clare cu privire la modelul pe care trebuie să-l urmeze; dar ei dau 
greş şi nu-şi ţin ochii atenţie la Autorul şi Desăvârşitorul credinţei 
noastre. 

Nu este necesar ca cineva să trebuiască să se supună ispitirilor 
lui Satana şi astfel să-şi etaleze cunoştinţa şi să întristeze pe Duhul 
Sfânt. S-a luat orice măsură în Cuvântul lui Dumnezeu prin care toţi 
pot avea ajutor divin în strădania lor de a birui. Dacă păstrează şi au 
pe Isus înaintea lor, atunci ei vor fi schimbaţi după chipul Său. Toți 
acei credincioşi în care locuieşte Hristos duc cu ei, în lucrarea lor, o 
putere ce-i face să aibă succes. Ei vor creşte mereu, devenind din ce 
în ce mai eficienţi în lucrarea lor şi binecuvântarea lui Dumnezeu, 
manifestată în prosperitatea lucrării, va da mărturie că sunt într- 
adevăr lucrători împreună cu Hristos. Dar oricât de mult ar înainta 
cineva în viaţa spirituală, el nu va ajunge niciodată la un punct în 
care să nu mai aibă nevoie de o silitoare cercetare a Scripturilor, 
pentru că în ele se găsesc dovezile credinţei noastre. Toate punctele 
de doctrină, chiar dacă au fost acceptate ca adevăr, trebuie să fie duse 
la lege şi la mărturie. Dacă nu pot să răspundă acestui test, atunci 
„nu este nici o lumină în ele“. 

Marele plan al mântuirii, aşa cum este el descoperit în lucrarea 
de încheiere a acestor zile de pe urmă, ar trebui să fie cercetat în- 
deaproape. Scenele legate de Sanctuarul de sus ar trebui să facă o 
astfel de impresie asupra minţii şi a inimii tuturor, încât să poată fi 
în stare ca, la rândul lor, să-i impresioneze pe alţii. Toţi au nevoie 
să devină mult mai inteligenţi cu privire la lucrarea de ispăşire care 
continuă în Sanctuarul de sus. Când acest mare adevăr este văzut şi 
înţeles, cei care îl adoptă vor lucra în armonie cu Domnul Hristos, 
pentru a pregăti un popor care să stea în marea zi a lui Dumnezeu, 
iar eforturile vor fi încununate de succes. Prin studiu, contemplare 
şi rugăciune, poporul lui Dumnezeu va fi înălţat mai presus de ceea 
ce este obişnuit, gânduri şi simţăminte omeneşti vor fi aduse în ar- 
monie cu Hristos şi cu marea Sa lucrare de curăţire a Sanctuarului 
de sus de păcatele poporului. Credinţa lor va merge cu El în Sanc- 
tuar, iar închinătorii de pe pământ vor revedea cu grijă viaţa lor şi 
îşi vor compara caracterele cu marele standard al neprihănirii. Vor 
vedea propriile lor defecte; de asemenea, vor vedea că trebuie să 

aibă ajutorul Duhului lui Dumnezeu, dacă doresc să fie calificaţi 
pentru marea şi solemna lucrare pentru acest timp, care este aşezată 
asupra trimişilor lui Dumnezeu. 

Domnul Hristos a spus: „Adevărat, adevărat vă spun că, dacă nu 
mâncaţi trupul Fiului omului, şi dacă nu beţi sângele Lui, n-aveţi 
viaţa în voi înşivă. Cine mănâncă trupul Meu şi bea sângele Meu, 
are viaţă veşnică; şi Eu îl voi învia în ziua de apoi. Căci trupul 
Meu este cu adevărat o hrană, şi sângele Meu este cu adevărat o 
băutură. Cine mănâncă trupul Meu şi bea sângele Meu, rămâne în 
Mine, şi Eu rămân în el. După cum Tatăl, care este viu, M-a trimis 
pe Mine, şi Eu trăiesc prin Tatăl, tot aşa, cine Mă mănâncă pe Mine, 
va trăi şi el prin Mine.“ Cât de mulți dintre aceia care lucrează 
cu cuvântul şi doctrina mănâncă trupul lui Hristos şi beau sângele 
Său? Cât de mulţi pot înţelege această taină? Mântuitorul personal 
explică această problemă: „Duhul este acela care dă viaţă, carnea nu 
foloseşte la nimic. Cuvintele pe care vi le-am spus Eu sunt duh şi 
viaţă“. Cuvântul lui Dumnezeu trebuie să fie întreţesut cu caracterul 
viu al acelora care îl cred. Singura credinţă vitală este aceea care 
primeşte şi asimilează adevărul, până când devine o parte a fiinţei 
şi a motivului puterii, vieţii şi acţiunii. Isus este numit Cuvântul lui 
Dumnezeu. El a acceptat legea Tatălui Său, a împlinit principiile 
ei binefăcătoare asupra inimii. loan spune: „Şi Cuvântul S-a făcut 
trup, şi a locuit printre noi, plin de har şi de adevăr. Şi noi am privit 
slava Lui, o slavă întocmai ca slava singurului născut din Tatăl.“ 
Urmaşii Domnului Hristos trebuie să fie părtaşi ai experienţei Sale. 
Ei trebuie făcuţi asemenea Lui prin puterea lui Hristos şi să reflecte 
atributele divine. Trebuie să mănânce trupul şi să bea sângele Fiului 
lui Dumnezeu sau nu va fi nici o viaţă în ei. Spiritul şi lucrarea 
Domnului Hristos trebuie să devină spiritul şi lucrarea discipolilor 
Săi. 

Nu este suficient să predici adevărul; el trebuie să fie adus în 
viaţă. Hristos trebuie să locuiască în noi şi noi în El, pentru a face lu- 
crarea lui Dumnezeu. Fiecare trebuie să aibă o experienţă personală 
şi să depună eforturi personale pentru a ajunge la suflete. Dumnezeu 
cere fiecăruia să folosească toate puterile în lucrare şi, printr-un 
efort continuu, să-şi desăvârşească educaţia, pentru ca lucrarea să fie 
acceptată. El aşteaptă ca fiecare să aducă harul lui Hristos în inima 
sa, pentru ca el să poată fi o lumină strălucitoare care să lumineze în 

lume. Dacă lucrătorii lui Dumnezeu îşi vor instrui toate puterile în 
mod serios, atunci vor putea să lucreze în mod conştient, cu toată 
înţelepciunea, şi Dumnezeu va răspunde cu siguranţă eforturilor de 
a înălța, a curăţi şi a salva pe aproapele lor. Toţi lucrătorii trebuie să 
folosească tact şi să aducă darurile lor sub controlul influenţei Du- 
hului lui Dumnezeu. Ei trebuie să-şi facă o preocupare în studierea 
Cuvântului Său şi să audă glasul lui Dumnezeu, adresându-se prin 
descoperirile Sale vii de mustrare, instruire sau încurajare, şi Duhul 
Său îi va întări, astfel încât ei, ca lucrători ai lui Dumnezeu, să poată 
înainta în experienţa religioasă. În felul acesta, vor fi conduşi pas cu 
pas spre înălțimi mai mari, iar bucuria lor va fi deplină. 

În timp ce sunt angajaţi în lucrarea pe care Dumnezeu le-a dat 
s-o facă, ei nu vor găsi timp şi nu vor avea plăcerea să se glorifice pe 
ei înşişi; ŞI nici nu vor găsi timp să murmure sau să se plângă pentru 
că sentimentele lor sunt fixate asupra lucrurilor de sus, şi nu asupra 
lucrurilor pământeşti. Inima, sufletul şi trupul vor fi atunci angajate 
în lucrarea Domnului. Ei nu vor lucra în mod egoist, ci vor da pe 
faţă lepădare de sine de dragul Domnului Hristos. Vor înălța crucea 
Lui, pentru că sunt adevărații Lui ucenici. Se vor hrăni zi de zi cu 
adevărurile preţioase ale Cuvântului lui Dumnezeu şi vor fi astfel 
întăriţi pentru împlinirea datoriei şi întăriţi pentru încercări. În felul 
acesta, vor deveni bărbaţi şi femei puternici, bine dezvoltați în Isus 
Hristos. Ei vor fi atunci adevăraţi fii şi fiice ale Împăratului ceresc. 
Măreţia adevărului pe care îl iubesc şi la care meditează va lărgi 
orizontul minţii, va întări judecata şi va înălța caracterul. Ei nu vor 
fi începători, fără experienţă, în marea lucrare de salvare de suflete, 
căci lucrează cu înţelepciunea primită de la Dumnezeu. Nu vor mai fi 
pigmei în viaţa religioasă, ci vor creşte în Hristos, Conducătorul lor 
cel viu, până la plinătatea staturii de bărbaţi şi femei în Isus Hristos. 
Conflictele cu vrăjmaşii adevărului nu vor face decât să le întărească 
speranţele şi vor obţine biruinţe preţioase, pentru că ei cheamă în 
ajutorul lor pe puternicul Dumnezeu, care nu dezamăgeşte niciodată 
pe umilul căutător. Dacă eforturile lor sunt încununate de succes, 
toată slava va fi dată lui Dumnezeu. Cerul va veni foarte aproape de 
ei în simpatie şi conlucrare. Ei devin într-adevăr un spectacol pentru 
lume, îngeri şi oameni. Ei sunt caractere deosebite datorită curăţiei 
inimii şi vieţii lor, tăriei scopului sau planurilor lor, fermităţii şi 

capacității lor de a fi folositori cauzei lui Dumnezeu. Ei formează 
nobilimea lui Dumnezeu. 

În viața religioasă a fiecărui suflet care în final va fi biruitor, 
vor fi momente teribile de nedumeriri şi încercări; dar cunoaşterea 
Scripturilor îl va face în stare să-şi aducă aminte de făgăduinţele 
încurajatoare ale lui Dumnezeu, care îi vor mângâia inima şi îi vor 
întări credinţa în puterea Celui Atotputernic. El citeşte: „Să nu vă 
părăsiţi încrederea, pe care o aşteaptă o mare răsplătire.“ „Pentru că 
încercarea credinţei voastre, cu mult mai scumpă decât aurul care 
piere şi care totuşi este cercat prin foc, să aibă ca urmare lauda, 
slava şi cinstea, la arătarea lui Isus Hristos, pe care voi ÎL iubiţi fără 
să-L vedeţi, şi să vă bucuraţi cu o bucurie negrăită şi strălucită.“ 
Încercările credinţei sunt mult mai preţioase ca aurul. Toţi trebuie să 
înveţe că aceasta este o parte a disciplinei în şcoala lui Hristos, care 
este esenţială în purificarea şi curățirea lor de zgura celor pământeşti. 
Ei trebuie să îndure cu tărie şi curaj batjocura, disprețul şi atacurile 
vrăjmaşilor şi să biruiască toate obstacolele pe care Satana le poate 
pune în calea lor. El va încerca să-i facă să neglijeze rugăciunea 
şi să-i descurajeze în ceea ce priveşte studierea Scripturilor şi va 
arunca umbra lui plină de ură peste calea lor, pentru a ascunde pe 
Hristos şi atracţia cerului de privirile lor. 

Nimeni nu trebuie să meargă sfiindu-se şi tremurând, într-o con- 
tinuă îndoială, semănând calea cu nemulțumiri; ci toţi ar trebui să 
privească la Dumnezeu şi să vadă bunătatea Lui şi să se bucure de 
iubirea Lui. Concentraţi-vă toate puterile şi priviţi în sus, nu în Jos, 
la dificultăţile voastre; şi atunci nu veţi cădea pe cale. În curând 
veţi vedea pe Isus în spatele norului, întinzând mâna pentru a vă 
ajuta; şi tot ce veţi avea de făcut este să întindeţi mâna într-o credinţă 
simplă şi să-L lăsaţi să vă conducă. Pe măsură ce deveniți astfel mai 
plini de încredere, prin credinţă în Isus, veţi deveni plini de speranţă. 
Lumina, strălucind de la crucea Calvarului, vă va descoperi prețuirea 
pe care Dumnezeu o are faţă de suflet şi, apreciind această preţuire, 
veţi căuta să reflectaţi lumina în lume. Un nume mare între oameni 
este asemenea literelor scrise pe nisip, dar un caracter fără pată va 
dura toată veşnicia. Dumnezeu vă dă inteligenţă şi o minte care 
gândeşte, prin care puteţi prinde făgăduinţele Lui; şi Isus este gata 
să vă ajute în formarea unui caracter puternic şi armonios. Cei care 
au un astfel de caracter nu vor ajunge niciodată descurajaţi pentru că 

nu au succes în afacerile lumești. Ei sunt „lumina lumii“. Satana nu 
poate distruge şi nici să facă fără efect lumina ce străluceşte de la ei. 

Dumnezeu a dat fiecăruia o lucrare de făcut. Nu face parte din 
planul Său ca sufletele să fie susţinute în lupta vieţii de simpatia 
şi laudele omeneşti; dar El înţelege ca ei să iasă afară din tabără, 
să poarte batjocura şi să lupte lupta cea bună a credinţei şi să stea 
în tăria Sa în orice situaţii dificile. Dumnezeu ne-a deschis toate 
comorile cerului prin darul cel preţios al Fiului Său, care este în mod 
desăvârşit capabil să înalțe, să înnobileze şi să ne facă în stare, prin 
desăvârşirea caracterului Său, să fim de folos în această viaţă, cum 
şi pentru un cer sfânt. El a venit în lumea noastră şi a trăit aşa cum 
le cere urmaşilor Săi să trăiască. Viaţa Lui a fost o viaţă de lepădare 
de sine şi un continuu sacrificiu de sine. Dacă încurajăm egoismul, 
lenevia şi satisfacerea înclinațiilor şi nu depunem cele mai puternice 
eforturi pentru a conlucra cu Dumnezeu în minunata lucrare de a 
ne înălța, înnobila şi curăţi, ca să putem deveni fii şi fiice ale lui 
Dumnezeu, atunci nu îndeplinim cerinţele Sale. Susţinem astfel o 
continuă pierdere în această viaţă şi, în cele din urmă, vom pierde 
viaţa veşnică. Dumnezeu doreşte să lucraţi, nu în mod dispreţuitor 
şi nici descurajaţi, ci cu cea mai puternică credinţă şi speranţă, cu 
bucurie şi veselie, cu pace şi fericire. Cercetând Scripturile şi văzând 
infinita bunăvoință a Tatălui în dăruirea lui Isus Hristos lumii, pentru 
ca toţi cei care cred în El să poată avea viaţa veşnică, atunci fiecare 
putere a fiinţei noastre va fi chemată să lucreze şi Îi va aduce laudă, 
onoare şi slavă pentru iubirea Lui nemăsurată pentru fiii oamenilor. 

Avem o lucrare de făcut de care numai puţini îşi dau seama. 
Aceasta este lucrarea de a duce adevărul tuturor naţiunilor. Există 
un câmp larg pentru lucrători atât în ţările străine, cât şi în America. 
Dumnezeu cheamă oameni care sunt devotați, curaţi, cu inima largă 
şi mintea deschisă şi umiliţi să intre în aceste câmpuri. Cât de puţini 
sunt aceia care au vreun simţământ al acestei mari lucrări! Trebuie 
să ne ridicăm şi să lucrăm dintr-o poziţie mai înaltă decât am făcut 
până acum. 

Cei care îmbrăţişează acum adevărul au toate avantajele, în mod 
deosebit prin acumularea luminii şi a cunoştinţei prezente în publi- 
caţiile noastre. Experienţa bogată şi variată a trecutului ar trebui să 
fie apreciată acum la adevărata ei valoare. Noi ştim cât de greu a 
mers lucrarea la început, câte obstacole s-au ridicat înaintea ei, cât 
de puţine posibilităţi erau la dispoziţia pionierilor acestei cauze a 
lui Dumnezeu, pentru a le folosi în înaintarea ei; dar acum totul s-a 
schimbat şi lumina cea clară străluceşte. Dacă creştinismul primar 
a putut intra în inimile tuturor acelora care au mărturisit a crede 
adevărul, el le va aduce o nouă viaţă şi o nouă putere. Poporul care 
este în întuneric va vedea atunci care este contrastul dintre adevăr şi 
minciună, între învăţăturile Cuvântului lui Dumnezeu şi poveştile 
superstiţiei. 

S-au făcut greşeli pentru că nu s-a căutat să se ajungă cu adevărul 
la slujitorii altarelor şi la cei din înalta societate. Oamenii care nu au 
credinţa noastră au fost deja prea mult ocoliţi. Chiar dacă nu trebuie 
să ne asociem cu ei, pentru a nu fi modelaţi de ei, totuşi, pretutindeni 
sunt oameni sinceri pentru care trebuie să lucrăm cu multă atenţie, în 
mod înţelept şi inteligent, plini de iubire pentru sufletele lor. Trebuie 
să se constituie un fond pentru educarea bărbaţilor şi femeilor care 
să lucreze pentru cei din înalta societate, precum şi în alte ţări. 
Am vorbit prea mult despre a ne cobori la nivelul celor de jos. 
Dumnezeu caută oameni talentaţi, care să poată cântări argumentele, 
oameni care să sape după adevăr ca după o comoară ascunsă. Aceşti 

oameni vor fi în stare să ajungă nu numai la oamenii obişnuiţi, ci 
şi la cei dintr-o stare socială mai bună. Astfel de oameni vor fi 
totdeauna cercetători ai Bibliei, totdeauna vii, conştienţi de sfinţenia 
responsabilităţilor ce stau asupra lor. Ei vor dovedi din plin acest 
fapt în lucrarea lor. 

Avem prea puţine talente în diferitele ramuri ale cauzei lui Dum- 
nezeu. Noi întreprinderi trebuie să fie puse pe picioare. Avem nevoie 
de capacitatea de a face planuri prin care sufletele care sunt în întune- 
ricul rătăcirii să poată să fie contactate. Avem nevoie de inteligenţa 
diferitelor minţi, dar nu trebuie să le găsim greşeli doar pentru că 
ideile lor nu se prea potrivesc cu ale noastre. Trebuie să avem planuri 
largi pentru educarea lucrătorilor, spre a şti cum să facă cunoscut 
adevărul. Cei care cred şi iubesc adevărul au acţionat în mod nobil, 
dând din mijloacele lor pentru susţinerea diferitelor ei acţiuni,dar 
este o mare lipsă de lucrători capabili. Nu este înţelept să cheltuim 
mereu mijloace pentru a deschide noi câmpuri care n-au fost testate, 
în timp ce s-a făcut atât de puţin pentru pregătirea lucrătorilor care 
să meargă acolo. Lucrarea lui Dumnezeu nu trebuie să fie stingherită 
din lipsa de instrumente care să o aducă la îndeplinire. El cheamă 
oameni cultivați, care sunt cercetători ai Bibliei, care iubesc adevărul 
pe care-l prezintă altora şi care aduc acest adevăr în propria lor viaţă 
şi în propriile lor caractere. Avem nevoie de oameni care ÎL iubesc 
pe Isus şi se prind de EI şi care apreciază sacrificiul infinit făcut în 
favoarea omenirii căzute. Avem nevoie de buze atinse de focul cel 
sfânt, inimi nepătate de mânjitura păcatului. Cei a căror evlavie este 
superficială şi care au marea ambiţie de a fi consideraţi primii şi cei 
mai buni, nu sunt oameni pentru timpul acesta. Cei care se gândesc 
mai mult la calea lor decât la lucrare nu sunt de dorit. 

Membrii comunităţilor noastre nu primesc acel fel de instruire 
care să-i ajute să umble în umilinţa inimii, să dea la o parte mân- 
dria de a face caz de cele exterioare şi să lucreze pentru podoaba 
lăuntrică. 

Eficienţa bisericii este dată de zelul, curăţia, lepădarea de sine 
şi lucrarea inteligentă a slujitorilor Evangheliei. Un spirit misionar 
activ ar trebui să-i caracterizeze pe membrii ei în mod individual. 
Trebuie să aibă o evlavie profundă, o credinţă puternică şi orizonturi 
largi. Ei trebuie să facă mai mult în ceea ce priveşte efortul personal. 
Ceea ce ne trebuie nouă este o religie vie. O persoană cu o largă 

viziune privitoare la datorie, al cărei suflet este în armonie cu Dum- 
nezeu şi plin de zel pentru Hristos, va exercita o puternică influenţă 
spre bine. Nu se adapă din apele de jos ale izvorului, care sunt tulburi 
şi poluate, ci din apele curate de sus, de la obârşia izvorului; această 
persoană poate să transmită un spirit nou şi o nouă putere bisericii. 
Pe măsură ce presiunea din afară creşte, Dumnezeu doreşte ca bise- 
rica Sa să fie vitalizată, prin adevărurile solemne pe care credincioşii 
le cred. Duhul Sfânt din ceruri, lucrând împreună cu fiii şi fiicele 
lui Dumnezeu, va înfrânge obstacolele şi va păstra poziţiile înain- 
tate împotriva vrăjmaşului. Dumnezeu are mari biruinţe rezervate 
pentru poporul Său, iubitor al adevărului şi păstrător al poruncilor 
lui Dumnezeu. Holdele sunt albe deja, gata pentru seceriş. Avem 
lumină, o zestre bogată şi glorioasă din ceruri în adevărul ce ne este 
pus în mâini; dar bărbaţii şi femeile n-au fost educate şi disciplinate 
să lucreze în câmpurile ce se coc repede şi sunt gata de seceriş. 

Dumnezeu ştie cu ce credincioşie şi spirit de consacrare îşi 
îndeplineşte fiecare misiunea. Nu este nici un loc pentru trândăvie în 
această mare lucrare, nici un loc pentru îngăduinţe egoiste sau pentru 
cei care sunt incapabili să facă din această viaţă un succes, în orice ar 
fi chemaţi să facă, nici un loc pentru oamenii cu inima împărțită, care 
nu au un spirit cald, plin de zel, gata să îndure greutăţi, împotrivire, 
reproşuri sau chiar moartea de dragul Domnului Hristos. Slujirea 
creştină nu este un loc pentru cei trândavi. Există o categorie de 
oameni care se apucă să predice, dar care sunt neglijenţi, incoerenţi, 
nepăsători şi lipsiţi de respect. Unii ca aceştia ar face mai bine să 
lucreze pământul decât să-i înveţe pe alţii adevărurile sacre ale lui 
Dumnezeu. 

Tinerii trebuie să poarte, în curând, povara pe care au purtat-o cei 
mai bătrâni. Am pierdut timp neglijând să aducem bărbaţi tineri în 
prima linie şi să le dăm o educaţie mai înaltă şi mai solidă. Lucrarea 
înaintează mereu şi noi trebuie să dăm ascultare poruncii: „Mergeţi 
înainte“. Pot face mult bine acei tineri care sunt bine întemeiaţi pe 
adevăr, care fac totdeauna ce este corect, în ciuda influențelor rele 
din jurul lor, care umblă cu Dumnezeu, care se roagă mult şi care 
depun cele mai stăruitoare eforturi pentru a aduna toată lumina pe 
care pot s-o strângă. Lucrătorii trebuie să fie pregătiţi să folosească 
cele mai înalte energii morale şi mintale cu care natura, cultura şi 
harul lui Dumnezeu i-a înzestrat; dar succesul va fi proporțional cu 

gradul de consacrare şi de sacrificiu de sine cu care este adusă la 
îndeplinire lucrarea, mai degrabă decât de zestrea naturală care a 
fost obţinută. Eforturile cele mai zeloase şi perseverente de a obţine 
calificări spre a putea fi de folos sunt necesare; dar, dacă Dumnezeu 
nu lucrează cu eforturile omeneşti, nu puteţi face nimic. Harul divin 
este marele element al puterii mântuitoare; fără El, toate eforturile 
omeneşti sunt zadarnice; conlucrarea Lui este necesară chiar şi în 
cazul celor mai puternice şi mai zeloase eforturi pentru implantarea 
adevărului. 

Cauza lui Dumnezeu are nevoie de învăţători de un înalt standard 
moral şi cărora să li se încredinţeze educarea altora, bărbaţi care sunt 
sănătoşi în credinţă şi au tact şi răbdare, care umblă cu Dumnezeu 
şi se abţin de la orice aparenţă rea, care stau atât de strâns legaţi 
de Dumnezeu, încât pot fi canale de lumină — pe scurt, creştini 
gentlemani. Impresia bună, făcută de un asemenea om, nu se va 
şterge niciodată şi instruirea astfel obținută va dura toată veşnicia. 
Ceea ce este neglijat în acest proces de instruire va rămâne probabil 
nefăcut. Cine îşi va asuma această lucrare? Am dori să fie tineri 
puternici, întemeiaţi şi împuterniciţi în adevăr, care au o legătură 
aşa de vie cu Dumnezeu, încât pot, dacă sunt sfătuiţi de fraţii noştri 
conducători, să intre în cele mai înalte colegii din ţara noastră, unde 
vor putea să aibă un câmp mai larg de studiu şi observare. Asocierea 
cu diferite curente de gândire, ocazia de a se familiariza cu lucrările 
şi metodele teologiei, aşa cum este ea prezentată în institutele de în- 
văţământ de frunte, vor fi de o mare valoare pentru astfel de lucrători, 
pregătindu-i să lucreze cu clasele educate şi pentru a se confrunta 
cu ereziile ce predomină în timpul nostru. Aceasta a fost şi metoda 
folosită de valdenzii din vremurile trecute; şi, dacă sunt credincioşi 
lui Dumnezeu, tinerii noştri, asemenea tinerilor valdenzi, vor putea 
face o lucrare bună, semănând în alte minţi sămânţa adevărului, în 
timp ce îşi fac studiile. 

„Întăriţi-vă şi fiţi oameni.“ Întrebaţi-L pe EI, care a suferit ocara, 
insulta şi batjocura pentru voi: „Doamne, ce vrei să fac?“ Nimeni nu 
este prea educat pentru a deveni un umil ucenic al Domnului Hristos. 
Cei care simt ca un privilegiu faptul de a consacra ceea ce este mai 
bun în viaţă şi învaţă de la El, de la care, de fapt, le-au primit, nu vor 
precupeţi nici muncă obositoare, nici sacrificiu pentru a-l înapoia 
lui Dumnezeu, într-o slujire de excepţie, talentele cu care El i-a 

înzestrat. În marea bătălie a vieţii, mulţi lucrători pierd din vedere 
caracterul solemn şi sacru al misiunii lor. Blestemul de moarte al 
păcatului continuă să orbească şi să deformeze chipul moral al lui 
Dumnezeu din ei, pentru că ei nu lucrează aşa cum a lucrat Hristos. 

Vedem nevoia de a încuraja cele mai înalte idei privind educaţia 
şi de a angaja mai mulţi oameni educați în lucrarea slujirii. Cei care 
nu obţin adevărata educaţie înainte să intre în lucrarea lui Dumnezeu 
nu sunt competenţi să accepte încrederea aceasta sfântă şi să ducă 
mai departe lucrarea de reformă. Cu toate acestea, toţi trebuie să 
continue educaţia după ce s-au angajat în lucrare. Trebuie să aibă 
Cuvântul lui Dumnezeu în ei. Avem nevoie de o cultivare mai mare, 
de rafinament şi nobleţe a sufletului lucrătorilor noştri. O astfel de 
dezvoltare, ca aceasta, va aduce roade în veşnicie. 

„V-am scris, părinţilor, fiindcă aţi cunoscut pe Cel ce este de 
la început. V-am scris, tinerilor, fiindcă sunteţi tari, şi Cuvântul lui 
Dumnezeu rămâne în voi şi aţi biruit pe cel rău“. Apostolul leagă 
aici experienţa părinților de aceea a tinerilor, la fel cum există o 
legătură între ucenicii mai vârstnici ai acestei cauze a lui Dumnezeu 
şi cei care sunt mai tineri, care n-au avut experienţa evenimentelor 
de la începuturile acestei solii. Cei care erau tineri atunci când 
solia a început va trebui să fie educați de către bătrânii purtători ai 
stindardului. Aceşti învăţători trebuie să-şi dea seama că nu se pot 
face prea multe eforturi pentru pregătirea oamenilor pentru sfânta 
lor chemare şi răspundere, atâta timp cât lucrătorii sunt incapabili să 
țină stindardul sus. Şi cu toate acestea, aceia care au luptat atât de 
mult în bătălii pot avea încă biruinţă. Ei cunosc atât de bine vicleniile 
lui Satana, încât nu vor fi cu uşurinţă mişcaţi de pe vechile cărări. 
Aceştia îşi aduc aminte de zilele de demult. Ei Îl cunosc pe Cel 
care este de la început. Pot fi mereu purtători de lumină, martori 
credincioşi pentru Dumnezeu, epistole vii, cunoscute şi citite de toți 
oamenii. 

Să-i mulţumim, deci, lui Dumnezeu că au mai rămas câţiva, aşa 
cum era şi loan, pentru a povesti experienţa lor de la începuturile 
acestei solii şi pentru primirea a ceea ce noi astăzi păstrăm ca fiind 
ceva scump. Dar, unul după altul, ei cad la posturile lor şi este numai 
înţelept să pregătim pe alţii care să preia lucrarea de acolo de unde 
au lăsat-o ei. 

Trebuie făcute eforturi pentru a-i pregăti pe tineri pentru lucrare. 


Ei trebuie să iasă în faţă, să ridice poverile şi responsabilităţile. Cei 
care acum sunt tineri trebuie să devină bărbaţi puternici. Trebuie să 
fie capabili să plănuiască şi să sfătuiască. Cuvântul lui Dumnezeu, 
locuind în ei, îi va face curaţi şi îi va umple de credinţă, nădejde, curaj 
şi devoțiune. Lucrarea este acum mult întârziată, pentru că oamenii 
poartă răspunderi pentru care n-au fost pregătiţi. Oare această mare 
lipsă să continue şi să crească? Oare aceste mari răspunderi să cadă 
din mâinile lucrătorilor în vârstă şi cu experienţă, în mâinile acelora 
care nu sunt capabili să se administreze nici pe ei? Nu neglijăm 
noi cumva o lucrare foarte importantă, prin faptul că nu reuşim 
să-i educăm şi să-i instruim pe tinerii noştri să ocupe poziţii de 
încredere? 

Lucrătorii să fie educați, dar, în acelaşi timp, să fie blânzi şi 
smeriţi cu inima. Să înălţăm lucrarea până la cele mai înalte stan- 
darde posibile, amintindu-ne totdeauna că, dacă ne facem partea, 
Dumnezeu cu siguranţă o va face pe a Sa. 

Stimate frate şi scumpă soră N.: Deşi nu mi-aţi confirmat că aţi 
primit ultima mea scrisoare, mă simt îndemnată să vă scriu iarăşi. 
V-am arătat primejdia în care vă găsiţi şi nu pot să mă abțin să nu im- 
prim în mintea voastră nevoia de a umbla în umilinţă cu Dumnezeu. 
Veţi fi în siguranţă atâta timp cât veţi avea o părere umilă despre voi. 
Dar ştiu că sufletele voastre sunt în primejdie. Voi căutaţi o cale mai 
largă pe care să mergeţi decât calea umilă a sfinţeniei, drumul împă- 
rătesc ce duce la cetatea lui Dumnezeu. Aveţi prea mult din voi şi 
prea puţin din smerenia şi blândeţea Domnului Hristos. Elementele 
discordante din natura voastră sunt larg dezvoltate. Pasiuni nestă- 
pânite vă controlează viaţa. Mândria şi vanitatea caută supremație. 
Ştiu că vrăjmaşul vă ispiteşte în mod serios. Unica voastră siguranţă 
constă într-o totală conformare faţă de voinţa lui Dumnezeu. Su- 
punerea este necesară; o consacrare totală faţă de Domnul Hristos 
este singura voastră speranţă de mântuire. Dacă umblaţi în umilinţa 
inimii şi a minţii înaintea Domnului, atunci El poate conlucra cu 
eforturile voastre şi tăria Lui va fi făcută desăvârşită în slăbiciunea 
voastră. Hristos este Mântuitorul vostru. El a spus spre binele vostru 
şi al meu: „Fără Mine nu puteţi face nimic.“ O, veţi ajunge să aveţi 
mai mult din Domnul Isus şi mai puţin din voi? 

Frate N., din firea ta nu eşti evlavios şi de aceea trebuie să faci 
mereu eforturi pentru a cultiva credinţa. Îţi este mai uşor să-L scoţi 
pe Hristos din experienţa ta. Domnul ţi-a dat binecuvântarea Sa în 
trecut şi cât de dulce a fost lucrul acesta pentru sufletul tău. Ce 

mângâiere, ce curaj ţi-a dat aceasta! Pasiunea ta este sporirea 
educaţiei, dar îţi spun adevărul că, dacă educaţia nu este echilibrată 
cu principii religioase, va fi o putere spre rău. 

Eu nu sunt dispusă să privesc în mod pasiv şi să văd cum mergi, 
aşa cum au mers şi alţii, într-o falsă amăgire, şi anume că adventiștii 
de ziua a şaptea sunt prea înguşti în ideile lor, că merg pe un drum 
prea obscur; că au nevoie de o mai mare notorietate, să devină ci- 
neva; că profesorii din şcolile noastre trebuie să-şi dedice puterile 

intelectuale în mod exclusiv ştiinţei şi să nu includă, într-o măsură 
aşa de mare, religia în educaţia lor. Când sămânţa aceasta este semă- 
nată în inimile studenţilor, ea va dezvolta cu rapiditate un seceriş pe 
care nu vei reuşi să-l strângi. 

Ne aflăm, ca să zic aşa, chiar la graniţa lumii veşnice, şi dacă 
faci în această şcoală lucrarea pentru care ea a fost înfiinţată, atunci 
trebuie să faci, în mare măsură, educaţia din Biblie. Nu trebuie să 
fie luate ca model alte şcoli din ţara noastră. 

Mi-a fost arătat că eşti fermecat de acel sistem de educaţie în care 
elementul religios este exclus aproape în întregime. În ţara noastră 
există numeroase şcoli de acest fel, la care studenţii pot merge dacă 
doresc o astfel de educaţie, dar această şcoală trebuie să aibă un 
caracter diferit — ea trebuie să aibă amprenta lui Dumnezeu în orice 
departament. 

Domnul Isus şi dragostea Lui ar trebui să se regăsească în toată 
educaţia ce se face, ca fiind cea mai bună cunoştinţă pe care studenţii 
o pot primi. „Începutul înţelepciunii este frica de Domnul.“ Dacă 
directorul, în proiectele sale ambiţioase, se îndepărtează de Izvorul a 
toată înţelepciunea şi gândeşte că religia Bibliei îi va reteza aripile, 
va ajunge să constate că el nu valorează mai mult decât un balon de 
săpun. Deci, pentru mântuirea ta, adu-L pe Prinţul vieţii în fiecare 
plan al tău, în fiecare organizaţie. Nu poţi avea prea mult din Isus 
sau din istoria Scripturii în şcoala ta. 

Avem noi adevărul? Trăim noi în perioada de încheiere a istoriei 
acestui pământ? Este Domnul Hristos la uşă? Sunt întrebări la care 
noi toţi trebuie să răspundem. Educaţia trebuie să fie întotdeauna de 
o factură înaltă şi sfântă şi nevoia ei se simte mai imperios necesară 
acum decât a fost vreodată mai înainte. Mutarea celor credincioşi 
din această lume se va realiza în curând. Atunci, de ce oare n-am 
folosi toate energiile minţii şi ale sufletului într-o totală consacrare 
faţă de Dumnezeu? 

Niciodată să nu vă ascundeţi drapelul, niciodată să nu puneţi 
lumina sub obroc sau sub pat, ci puneţi-o într-un sfeşnic, ca să dea 
lumină pentru toţi aceia care sunt în casă. Aţi fost, tu şi profesorii 
tăi din__ „atenţi la ocaziile pe care le-aţi avut de a lumina pe alţii? 
Aţi căutat înţelepciunea de a face tot binele pe care îl puteaţi face? 
Aţi încercat să atrageţi atenţia celor cu care aţi făcut cunoştinţă la 
adevărurile Bibliei? N-aţi pus stindardul la spate, pentru că vă era 


[588] 


[589] 


566 Mărturii pentru comunitate vol.5 


ruşine să fiţi priviţi ca un popor deosebit al lui Dumnezeu? „Pentru 
că de oricine se va ruşina de Mine şi de cuvintele Mele... Se va 
ruşina şi Fiul omului, când va veni în slava Tatălui Său, împreună cu 
sfinţii îngeri.“ Dacă te-ai hrăni zilnic cu Hristos, atunci ai putea fi 
un adevărat educator. 

Fratele meu, există primejdia să încerci să comunici prea mult în 
acelaşi timp. Nu ţi se cere să vorbeşti mult sau despre subiecte ce nu 
vor fi înţelese sau apreciate de oamenii de rând. Există o primejdie 
în insistența ta asupra temelor ce se află chiar în vârful scării, pe 
când cei pe care îi instruieşti au nevoie să fie învăţaţi cum să urce 
cu succes primele trepte. Vorbeşti despre lucruri pe care aceia care 
nu cunosc credinţa noastră nu le pot înţelege; de aceea vorbirile 
tale nu sunt interesante. Ele nu constituie hrană pentru cei cărora te 
adresezi. 

Domnul Isus a fost cel mai mare educator pe care l-a cunoscut 
vreodată lumea. În comparaţie cu cunoştinţa Sa, cele mai înalte 
cunoştinţe omeneşti sunt o nebunie. Dar învăţăturile Sale erau aşa de 
simple, încât toţi le înțelegeau, atât cei învăţaţi, cât şi cei neînvăţaţi. 
El n-a făcut nici un efort să arate cunoaşterea Sa profundă, pentru 
că ei n-ar fi putut înţelege. Se pare că tu crezi că vorbirile tale lungi 
au o influenţă deosebită pentru a-i modela şi forma pe ascultătorii 
tăi aşa cum doreşti tu, dar cu siguranţă greşeşti. Ai avea o mai mare 
influenţă dacă ai vorbi mai puţin şi te-ai ruga mai mult; Dumnezeu 
trebuie să fie Izvorul, sursa tăriei tale. 

Vorbirile tale lungi cu privire la educaţia în ceea ce priveşte 
ştiinţa sunt dureroase pentru îngerii lui Dumnezeu, care sunt mereu 
interesaţi să îndrepte gândurile şi afecțiunile spre lucrurile cereşti. 
Suflete pier în vreme ce neglijezi să lucrezi cu talentele care ţi-au 
fost date, aşa cum ţi-a dat exemplu Domnul Hristos. Sufletele se 
vor pierde cu vorbirile tale lungi, care nu-L au în centru pe Domnul 
Hristos. Propriul tău suflet este pipernicit şi neputincios, schilod în 
ceea ce priveşte cunoaşterea Domnului Hristos. Pierzi foarte mult 
pentru că eşti orbit de spiritul şi obiceiurile unei educaţii care nu te 
va mântui. Tinerii au nevoie de munca ta. Dacă ai fi un om convertit, 
ai învăţa zilnic lecţiile din şcoala Domnului Hristos, şi atunci lucrul 
tău ar putea să fie un miros de viaţă spre viaţă. După aceea, vei 
putea lucra cu răbdare şi iubire şi în puterea lui Dumnezeu pentru 
sufletele celor tineri care sunt expuse ispitei. Consacră o parte din 


Ambiţie nesfântă 567 


timpul tău, pe care îl consumi cu vorbiri lungi, lucrării personale 
pentru cei tineri care au nevoie de ajutorul tău. Învaţă-i că cerinţele 
lui Dumnezeu sunt şi pentru ei. Roagă-te împreună cu ei. Mulţi sunt 
legaţi de obiceiuri rele, cu legături tot aşa de puternice ca şi oţelul. 
Săracele victime sunt fascinate de farmecele lui Satana şi nu sunt 
în stare să le rupă şi să se bucure de libertatea dată de Dumnezeu. 
Ei au pierdut ani; să piardă oare şi anul în care de-abia au intrat? Se 
va trezi directorul şcolii la un simţământ al responsabilităţi şi să-şi 
consacre mintea şi inima salvării studenţilor? Dacă nu, atunci lasă ca 
altul să-ţi ia locul. Cheltuielile nu trebuie să crească mereu şi mereu, 
în timp ce nimic sau aproape nimic nu se face pentru atingerea țintei 
pentru care şcoala a fost adusă la existenţă. 

Să fie oare puterile minţii şi ale sufletului folosite greşit? Să fie 
oare pierdute ocaziile? Forma şi rutina să meargă înainte zi după zi, 
fără să se câştige ceva? O, treziţi-vă, profesori şi elevi, mai înainte 
de a fi prea târziu! Treziţi-vă mai înainte de a auzi, de pe buze palide 
şi în agonie, îngrozitoarele tânguiri: „Secerişul a trecut, vara s-a 
ISprăvit, şi noi tot nu suntem mântuiţi.“ 

Sunt oare darurile şi talentele fiecărui educator dezvoltate pentru 
cel mai mare bine al elevilor? Cine veghează şi aşteaptă un moment 
favorabil să rostească cuvinte pline de bunătate şi dragoste? Cui îi 
place să spună istoria Aceluia care a iubit atât de mult lumea, că 
Şi-a dat viaţa ca să-i răscumpere pe cei pierduţi şi pe păcătoşii care 
pier? Instruiţi-i pe tineri, modelaţi-le caracterul, educați, educați, 
educați pentru viitor, pentru viaţa veşnică. Să nu ai simţământul că 
lucrarea ta ca profesor este împlinită, dacă nu-ţi poţi conduce elevii 
să crească în Isus şi în iubirea pentru El. Fie ca iubirea Domnului Isus 
Hristos să umple sufletele voastre şi apoi, în mod inconştient, o veți 
transmite şi altora. Dacă voi, ca instructori, vă consacraţi fără rezervă 
Domnului Isus, pentru ca El să fie acela care conduce, călăuzeşte şi 
controlează, atunci nu veţi da greş. Învăţaţi-i pe studenţii voştri că a 
fi creştin este cea mai mare lucrare ce le stă înainte. Îndepărtează de 
la tine întrebările, îndoielile şi necredinţa. În modul tău de a preda 
nu trebuie să existe asprime. Nu fi prea sever, ci cultivă simpatia 
plină de bunătate şi iubire. Fii vesel. Nu fi dojenitor, nu condamna 
prea aspru; fii ferm, fii cu un orizont larg, fii asemenea Domnului 
Hristos, plin de milă şi curtenitor, căci „ce seamănă omul aceea va 
ŞI secera“. 

Nu vă pot spune dorinţa puternică a sufletului meu ca voi toţi 
să-L căutaţi pe Domnul cu mai mult zel, cât timp se mai poate găsi. 
Noi suntem în ajunul pregătirii zilei lui Dumnezeu. Nimic să nu 
fie considerat ca fiind atât de valoros sau important încât să atragă 
mintea de la lucrarea de pregătire a zilei celei mari a judecății. 
Fiți gata! Nu lăsaţi ca necredinţa rece să vă ţină sufletele departe de 
Dumnezeu, ci lăsaţi ca iubirea Lui să ardă pe altarul inimilor voastre. 


Apariţia răului 


Mă simt obligată să mă adresez celor care sunt angajaţi în a vesti 
lumii ultima solie de avertizare. Dacă cei pentru care lucrează văd şi 
acceptă adevărul, aceasta depinde foarte mult de fiecare lucrător. Po- 
runca lui Dumnezeu este aceasta: „Curăţiţi-vă, cei ce purtaţi vasele 
Domnului“, iar Pavel îi cerea lui Timotei: „Fii cu luare aminte asupra 
ta însuţi şi asupra învățăturii“. Lucrarea trebuie să înceapă cu lucră- 
torul; el trebuie să fie unit cu Domnul Hristos, aşa cum mlădiţa este 
unită cu butucul viței. „Eu sunt viţa“, spune Domnul Hristos, „voi 
sunteţi mlădiţele“. Aici este reprezentată cea mai strânsă legătură 
posibilă. Rămurica fără frunze este altoită pe trunchiul înfloritor al 
viței şi ea va deveni o mlădiţă vie, trăgând sevă şi hrană din butucul 
viței. Fibră cu fibră, nervură cu nervură, butaşul atârnă, până când 
înfloreşte şi face roade. Rămurica uscată, fără sevă, îl reprezintă pe 
păcătos. Atunci când este unit cu Hristos, suflet este unit cu suflet, 
ceea ce este slab şi trecător cu ceea ce este sfânt şi infinit, iar omul 
devine atunci una cu Hristos. 

„Căci despărțiți de Mine“, a spus Domnul Isus, „nu puteţi face 
nimic.“ Suntem noi cei care pretindem că suntem împreună lucrători 
cu Hristos, uniţi cu El? Rămânem noi cu Hristos? Suntem noi una 
cu El? Solia pe care o avem de dus este o solie mondială. Ea trebuie 
dusă înaintea tuturor naţiunilor, limbilor şi popoarelor. Domnul nu 
ne cere să mergem şi să ducem mai departe această solie, fără să ne 
dea harul şi puterea Sa de a o prezenta oamenilor într-un mod care să 
corespundă cu importanţa ei. Marea întrebare pentru noi astăzi este: 
Ducem noi lumii această solie solemnă a adevărului într-un mod în 
care să arate importanţa ei? Domnul va lucra cu lucrătorii, dacă ei 
vor face din Hristos unicul lor sprijin. El nu S-a gândit niciodată ca 
misionarii Săi să lucreze fără harul Său şi lipsiţi de puterea Sa. 

Domnul Hristos ne-a ales din lume ca să putem fi un popor 
deosebit şi sfânt. „EI S-a dat pe Sine Însuşi pentru noi, ca să ne 
răscumpere din orice fărădelege, şi să-Şi curăţească un norod care 
să fie al Lui, plin de râvnă pentru fapte bune.“ Lucrătorii lui Dum- 

nezeu trebuie să fie oameni ai rugăciunii, cercetători sârguincioşi al 
Sfintelor Scripturi, o lumină şi o tărie pentru alţii. Dumnezeul nostru 
este un Dumnezeu gelos; şi El ne cere să I ne închinăm în spirit 
şi în adevăr, în frumuseţea sfinţeniei. Psalmistul spune: „Dacă aş 
fi cugetat lucruri nelegiuite în inima mea, nu m-ar fi ascultat Dom- 
nul.“ Ca lucrători, noi trebuie să luăm aminte la căile noastre. Dacă 
psalmistul n-ar fi fost ascultat atunci când cugeta lucruri nelegiuite 
în inima lui, cum vor putea rugăciunile oamenilor să fie ascultate 
acum, când nelegiuirea este în cugetele lor? 

După trecerea timpului de la 1844, fanatismul a pătruns în rându- 
rile adventiştilor. Dumnezeu a trimis solia Lui de avertizare pentru a 
se opune răului ce-şi făcuse apariţia. Era o prea mare familiaritate 
între unii bărbaţi şi femei. Le-am înfăţişat standardul sfânt al ade- 
vărului pe care trebuie să-l atingem şi curăţia comportamentului pe 
care trebuie s-o menţinem pentru a primi aprobarea lui Dumnezeu 
şi a fi fără pată sau zbârcitură ori altceva de felul acesta. Cele mai 
solemne condamnări au fost adresate de Dumnezeu acelor bărbaţi 
şi femei ale căror gânduri alergau pe căi necurate, în vreme ce pre- 
tindeau că sunt în mod special favorizați de Dumnezeu; dar solia pe 
care Dumnezeu le-a adresat-o a fost nesocotită şi respinsă. Ei s-au 
întors spre mine şi au spus: „Dumnezeu a vorbit numai prin tine, nu 
şi prin noi?“ Ei nu şi-au îndreptat căile şi Domnul i-a lăsat în voia 
lor, să meargă înainte, până când întinăciunea a marcat viaţa lor. 

Noi nu suntem nici acum în afara primejdiei. Fiecare suflet care 
se angajează să ducă lumii solia de avertizare va fi puternic ispitit 
să urmeze un astfel de drum al vieţii care să nege credinţa lui. Este 
planul lui Satana să-i facă pe lucrătorii slabi în ceea ce priveşte 
rugăciunea, slabi în putere, slabi în influenţa lor, aceasta datorită 
defectelor lor de caracter. Ca lucrători, noi trebuie să fim uniți şi 
să respingem, să condamnăm tot ceea ce pare a fi cea mai slabă 
apariţie a răului în legăturile noastre unii cu alţii. Credinţa noastră 
este sfântă, lucrarea noastră este aceea de a apăra onoarea Legii lui 
Dumnezeu, şi nu de a coborî pe cineva, a-l aduce la un nivel scăzut 
în gândire şi comportament. 

Există o platformă înaltă pe care să stăm. Noi trebuie să credem 
şi să-l învăţăm pe alţii adevărul aşa cum este el în Hristos. Sfinţirea 
inimii nu va duce niciodată la acţiuni necurate. Dacă cineva care 
pretinde că îl învaţă pe altul adevărul este înclinat să fie mai mult în 


Apariţia răului 571 


compania tinerelor sau chiar a femeilor măritate, dacă pune mâna 
pe ele sau discută adesea cu ele într-un mod foarte familiar, teme-te 
de el. Principiile curate ale adevărului nu sunt întreţesute în sufletul 
său. Unii ca aceştia nu sunt în Hristos şi Hristos nu locuieşte în 
el. Ei au nevoie de o convertire deplină mai înainte ca Dumnezeu 
să poată accepta lucrarea lor. Adevărul de origine cerească nu îl 
degradează niciodată pe cel care îl primeşte, niciodată nu-l conduce 
la cea mai mică familiaritate necuvenită; din contră, el îl sfințește 
pe cel credincios, sensibilizează gustul, îl înalţă, îl înnobilează şi-l 
aduce într-o strânsă comuniune cu Isus. El îl face să ia aminte la 
porunca apostolului Pavel, de a se abţine de la orice aparenţă rea, ca 
nu cumva „binele vostru să fie vorbit de rău“. 

Acesta este un subiect căruia trebuie să-i dăm atenţie. Noi trebuie 
să ne punem în gardă împotriva păcatelor acestui veac degenerat. 
Noi trebuie să stăm la distanţă de tot ceea ce miroase a familiarism 
necuvenit. Dumnezeu condamnă acest lucru. Acesta este un teren 
interzis, pe care este nesigur să punem piciorul. Fiecare cuvânt şi 
fiecare acţiune trebuie să tindă să înalțe, să cizeleze şi să înnobileze 
caracterul. Este păcat să nu gândim în acest fel aceste probleme. 
Apostolul Pavel îl îndemna pe Timotei să dea dovadă de sârguinţă 
şi desăvârşire în lucrarea slujirii lui şi îi cerea să mediteze la acele 
lucruri care erau curate şi perfecte, pentru ca folosul obţinut astfel 
de el să fie cunoscut de toţi. De acelaşi sfat au mare nevoie tinerii 
din veacul acesta. O analiză profundă, serioasă, este esenţială. Dacă 
oamenii ar gândi mai mult şi ar acţiona mai puţin în mod impul- 
siv, atunci ar avea un succes mai mare în munca lor. Noi mânuim 
subiecte de o importanţă profundă şi nu ne putem permite să intro- 
ducem în lucrare propriile noastre defecte de caracter. Noi vrem să 
reprezentăm caracterul Domnului Hristos. 

Avem o mare lucrare de făcut, şi anume să-i înălţăm pe oameni şi 
să-i câştigăm la Hristos, să-i îndrumăm să aleagă şi să caute cu mult 
zel să fie părtaşi naturii divine, scăpând de stricăciunea care este 
în lume prin poftă. Fiecare gând, fiecare cuvânt şi fiecare acţiune a 
lucrătorilor trebuie să aibă un caracter înalt, în armonie cu adevărul 
sacru pe care ei îl susţin. Se poate ca bărbaţii şi femeile să fie, din 
necesităţi practice, mai mult sau mai puţin împreună în importantele 
noastre câmpuri misionare. Dacă aşa stau lucrurile, ei nu pot să fie 
prea circumspecţi. Bărbaţii căsătoriţi să fie rezervaţi şi în gardă, ca 

nimic rău să nu se spună, pe drept cuvânt, despre ei. Trăim într-un 
veac când nelegiuirea abundă şi un adevăr rostit fără multă atenție sau 
o acțiune necuvenită poate să aducă multă vătămare unuia care dă 
pe față această slăbiciune. Lucrătorii să păstreze barierele rezervei; 
să nu se întâmple nimic de care vrăjmaşul să profite. Dacă încep 
să aibă sentimente afective unul faţă de celălalt, dându-și o atenţie 
deosebită şi flatându-se unul pe celălalt, Dumnezeu Îşi va retrage 
Duhul Său. 

Dacă bărbaţii căsătoriţi intră în lucrare, lăsându-şi soțiile acasă să 
aibă grijă de copii, acestea au de făcut o lucrare tot atât de importantă 
ca şi soţii lor. Deşi unul este în câmpul misionar, iar celălalt este 
misionar în cămin, grijile, necazurile şi poverile mamei le întrec în 
mod frecvent pe acelea ale tatălui. Lucrarea ei este o lucrare solemnă 
şi importantă, aceea de a modela mintea şi de a forma caracterele 
copiilor săi, de a-i instrui să fie de folos aici şi de a-i pregăti pentru 
viitor, pentru viaţa veşnică. Soţul din câmpul misionar poate primi 
onoare de la oameni, în vreme ce munca cea grea şi obositoare din 
cămin să nu primească nici o recunoaştere omenească. Dar dacă 
soţia lucrează în interesul cel mai bun al familiei sale, căutând să 
modeleze caracterele copiilor după Modelul divin, îngerul raportor 
scrie numele ei ca al unuia dintre cei mai mari misionari ai lumii. 
Dumnezeu nu vede lucrurile aşa cum le vede, în viziunea lui, un 
om trecător. Deci, cât de atent trebuie să fie soţul, şi părintele, ca să 
menţină loialitatea faţă de legământul său conjugal! Cât de atent ar 
trebui să fie în caracterul său, ca nu cumva să încurajeze simţăminte 
la tinerele fete, şi chiar la femei căsătorite, care nu sunt în armonie 
cu standardul înalt şi sfânt al poruncilor lui Dumnezeu! Domnul 
Hristos a arătat că aceste porunci sunt foarte largi, mergând până la 
gândurile, intenţiile şi scopurile inimii. Aici, mulţi se fac vinovaţi. 
Imaginaţia inimii lor nu este sfântă,aşa cum cere Dumnezeu; şi oricât 
de înaltă ar fi chemarea lor, oricât de talentaţi ar putea fi, Dumnezeu 
va scrie în dreptul numelui lor nelegiuire şi îi va socoti mult mai 
vinovaţi, meritând osânda mai mult decât cei care au mai puţin talent, 
mai puţină lumină, mai puţină influenţă. 

Mă doare atunci când văd oameni care sunt lăudaţi, măguliţi sau 
mângâiaţi. Dumnezeu mi-a descoperit faptul că unii care primesc 
asemenea atenţii sunt nevrednici să ia Numele Său pe buzele lor; cu 
toate acestea,sunt înălţaţi până la cer în aprecierea fiinţelor trecătoare, 

care nu citesc decât înfăţişarea exterioară. Surorile mele, niciodată nu 
mângâiaţi, nu măguliţi pe săracii oameni slabi şi supuşi greşelii, fie 
ei tineri sau în vârstă, căsătoriţi sau necăsătoriți. Voi nu le cunoaşteţi 
slăbiciunile şi nu ştiţi că tocmai aceste atenţii şi aceste laude ce se 
revarsă din belşug la adresa lor pot fi spre ruina lor. Sunt alarmată 
de miopia, de lipsa de înţelepciune pe care le dau pe faţă mulţi, din 
acest punct de vedere. 

Bărbaţii care fac lucrarea lui Dumnezeu şi care Îl au pe Isus 
Hristos în inimile lor nu vor cobori standardul moralității, ci vor 
căuta totdeauna să-l ţină sus. Ei nu vor găsi plăcere în a fi măguliţi 
sau mângâiaţi de către femei. Bărbaţii, singuri sau căsătoriţi, trebuie 
să spună: „Jos mâinile! Nu voi oferi nici cea mai mică ocazie ca 
numele meu bun să fie vorbit de rău. Bunul meu nume este pentru 
mine de o valoare mult mai mare decât aurul şi argintul. Lăsați- 
mă să-l păstrez nepătat. Dacă bărbaţii supun încercării acest nume, 
aceasta se va datora nu faptului că eu le-am oferit ocazia să facă 
lucrul acesta, ci pentru aceleaşi motive pentru care ei au vorbit 
de rău pe Domnul Hristos, pentru că ei urăsc puritatea şi sfinţenia 
caracterului Său, deoarece EI era o permanentă mustrare pentru ei.“ 

Aş dori să pot să imprim în fiecare lucrător pentru cauza lui 
Dumnezeu nevoia cea mare pentru o continuă şi zeloasă viaţă de 
rugăciune. Ei nu pot să stea continuu pe genunchi, dar pot să-şi înalțe 
inimile spre Dumnezeu. Acesta este modul în care Enoh a umblat cu 
Dumnezeu. Fii atent, ca nu cumva mulţumirea de sine să pună stăpâ- 
nire pe tine şi să dai afară pe Isus Hristos şi să lucrezi mai degrabă în 
propria ta putere decât în spiritul şi tăria Domnului. Nu irosi clipele 
de aur în conversații frivole. Când te întorci de la lucrarea misionară, 
nu te lăuda, ci înalţă-L pe Hristos; înalţă crucea Golgotei. Nu îngă- 
dui nimănui să te laude, să te linguşească, să se prindă de mâinile 
tale, ca şi când n-ar mai vrea să le dea drumul. Teme-te de orice 
manifestare de genul acesta. Când persoane tinere sau căsătorite dau 
pe faţă dispoziţia de a-şi deschide faţă de tine secrete din familia lor, 
fereşte-te. Când exprimă dorinţa unei simpatii, atunci trebuie să ştii 
că este cazul să manifeşti o mare prudenţă. Cei care sunt plini de 
Duhul lui Dumnezeu şi care umblă cu Dumnezeu nu vor alerga după 
simpatii. Ei au o comuniune care satisface orice dorinţă a minţii şi 
inimii. Bărbaţii căsătoriţi care acceptă atenţii, laude şi linguşeli din 

partea femeilor să fie siguri că iubirea şi simpatia de acest gen nu 
sunt vrednice de obţinut. 

Femeile sunt prea adesea ispititoare. Sub un pretext sau altul, ele 
atrag atenţia bărbaţilor căsătoriţi sau necăsătoriți, până când aceştia 
ajung să calce Legea lui Dumnezeu, până când capacitatea lor de a 
fi de folos este ruinată şi sufletele lor sunt în primejdie. Istoria lui 
Iosif a fost raportată pentru binele tuturor acelora care sunt ispitiţi, 
asemenea lui. În ceea ce priveşte principiul, el a fost hotărât ca o 
stâncă şi a răspuns ispititorului: „Cum aş putea să fac eu un rău atât 
de mare şi să păcătuiesc împotriva lui Dumnezeu?“ O putere morală 
ca a lui este ceea ce ne trebuie astăzi. Dacă femeile şi-ar înălța 
viaţa şi ar deveni lucrători împreună cu Hristos, atunci primejdia 
influenţei lor ar fi mai mică; dar cu sentimentele lor prezente în ceea 
ce priveşte nepreocuparea lor faţă de răspunderile căminului şi având 
în vedere şi cerinţele lui Dumnezeu faţă de ele, influenţa lor este 
adesea puternică în direcţia cea rea, puterile lor sunt pipernicite şi 
lucrarea lor nu poartă amprenta divină. Ele nu sunt misionare nici în 
cămin şi nici în afara căminului; şi adesea, căminul, preţiosul cămin, 
este lăsat în paragină. 

Fiecare dintre cei care mărturisesc pe Hristos să caute să biru- 
iască orice lipsă de bărbăţie, orice slăbiciune şi nebunie. Unii bărbaţi 
nu ajung niciodată să crească până la plinătatea staturii de bărbaţi în 
Isus Hristos. Ei sunt copilăroşi şi îngăduitori cu ei înşişi. O evlavie 
plină de umilinţă ar corecta toate acestea. Adevărata religie, religia 
curată, nu are nici o caracteristică copilăroasă sau a îngăduinţei de 
sine. Ea este onorabilă în cel mai înalt grad. Deci, nimeni dintre 
aceia care sunt înscrişi ca soldaţi ai lui Hristos să nu fie gata să 
cedeze, să cadă în ziua încercării. Toţi trebuie să simtă că ei au o 
lucrare serioasă de făcut, aceea de a ridica, de a înălța pe semenii săi. 
Nimeni nu are dreptul să se oprească din lupta de a face virtutea de 
dorit şi viciul de urât. Nu există odihnă pentru creştinii vii de această 
parte a vieţii veşnice. A asculta de Legea lui Dumnezeu înseamnă a 
face ce este drept şi numai drept. Aceasta este bărbăţia creştină. Dar 
mulţi au nevoie să înveţe adesea lecţii din viaţa Domnului Hristos, 
care este Autorul şi Desăvârşitorul credinţei noastre. „Uitaţi-vă dar 
cu luare aminte la Cel ce a suferit din partea păcătoşilor o împotrivire 
aşa de mare faţă de Sine, pentru ca nu cumva să vă pierdeţi inima şi 
să cădeţi de oboseală în sufletele voastre. Voi nu v-aţi împotrivit încă 

până la sânge, în lupta împotriva păcatului.“ Trebuie să manifestați 
o creştere în harul creştin. Dând pe față blândeţe chiar când este 
provocat şi crescând departe de ceea ce este pământesc, decăzut şi 
dând dovadă că Mântuitorul este prezent în tine, atunci fiecare gând, 
fiecare cuvânt şi fiecare faptă îi atrage pe oameni mai degrabă la 
Hristos decât spre tine. Este foarte mult lucru de făcut şi mai este 
numai puţin timp pentru a-l face. Lucrarea vieţii tale să fie aceea de 
a-i inspira pe toţi cu gândul că au o lucrare de făcut pentru Hristos. 
Oriunde sunt datorii de împlinit pe care alţii nu le înţeleg pentru că 
nu doresc să vadă, să înţeleagă lucrarea vieţii lor, să o accepte şi să 
o îndeplinească. 

Standardul moralității nu este înălţat destul de sus în mijlocul po- 
porului lui Dumnezeu. Mulţi dintre cei care mărturisesc că păstrează 
poruncile lui Dumnezeu, şi care stau în apărarea lor, le calcă. 

Ispitele se prezintă singure în aşa fel, încât cei ispitiţi gândesc 
că au o scuză pentru a păcătui. Cei care intră în câmpul misionar ar 
trebui să fie bărbaţi şi femei care umblă şi vorbesc cu Dumnezeu. 
Cei care stau ca pastori la amvonul sfânt trebuie să fie oameni 
cu o reputaţie fără reproş. Viaţa lor trebuie să fie fără pată, mai 
presus de orice ar mirosi a necurăţie. Nu vă puneţi reputaţia în 
primejdie, mergând în întâmpinarea ispitei. Dacă o femeie uită să-ţi 
mai dea drumul mâinii, retrage-o repede şi salveaz-o de la păcat. 
Dacă ea manifestă sentimente necurate şi se plânge că soţul ei n- 
o iubeşte şi nu simpatizează cu ea, nu căuta să suplineşti această 
lipsă. Atitudinea ta sigură şi înţeleaptă într-un asemenea caz este 
aceea de a-ţi păstra simpatia pentru tine. Asemenea cazuri sunt 
numeroase. Îndreaptă aceste suflete către Cel ce poartă poverile, 
singurul şi adevăratul Sfătuitor. Dacă ea L-a ales pe Hristos ca 
tovarăş, El îi va da har să suporte această neglijare fără să murmure; 
între timp, ar trebui ca, în mod inteligent şi cu stăruinţă, să facă tot 
ce îi stă în putere pentru a-L lega pe soţul ei de ea printr-o strictă 
fidelitate faţă de el şi credincioşie în a-şi face căminul atractiv şi 
fericit. Dacă toate eforturile ei sunt zadarnice şi neapreciate, ea va 
avea totuşi simpatia şi ajutorul binecuvântatului Răscumpărător. El 
o va ajuta să-şi poarte toate poverile şi s-o mângâie în dezamăgirile 
ei. Ea manifestă neîncrederea în Domnul Isus atunci când caută 
lucruri omeneşti pentru a suplini locul pe care Domnul Hristos 
este totdeauna gata să-l umple. Prin murmurarea ei, ea păcătuieşte 

împotriva lui Dumnezeu. Ea ar face bine să-şi examineze inima 
în mod critic, pentru a vedea dacă nu cumva păcatul este ascuns 
în suflet. Inima, care în felul acesta caută simpatie omenească şi 
acceptă atenţiile interzise din partea oricui, nu este curată şi fără 
greşeli înaintea lui Dumnezeu. 

Biblia prezintă multe ilustraţii izbitoare ale influenţei puternice 
a femeilor a căror minte este stăpânită de cel rău. Când Balaam a 
fost chemat să blesteme pe Israel, nu i s-a permis să facă acest lucru; 
pentru că Domnul „nu vede nici o fărădelege în Iacov. Nu vede nici o 
răutate în Israel.“ Dar Balaam, care se supusese deja ispitei, a devenit 
acum în totul un agent al lui Satana; şi el era hotărât să împlinească 
în mod indirect ceea ce Dumnezeu nu i-a îngăduit să facă în mod 
direct. El a pus dintr-o dată un laţ prin care Israel să fie fermecat de 
frumuseţea femeilor moabite, care să-i facă să păcătuiască împotriva 
Legii lui Dumnezeu. Forţele aveau să fie foarte mult slăbite şi vrăj- 
maşii lor nu mai aveau să se teamă de puterea lor, pentru că prezenţa 
Domnului oştirilor n-a fost cu armatele lor. Aceasta ar trebui să fie 
o zi de avertizare pentru copiii lui Dumnezeu că trăiesc în timpul 
din urmă. Dacă ei caută neprihănirea şi adevărata sfinţenie, dacă ţin 
toate poruncile lui Dumnezeu, lui Satana şi agenţilor lui nu li se va 
îngădui să-i biruiască. Toată opoziţia celor mai înverşunaţi vrăjmaşi 
ai lor se va dovedi neputincioasă şi nu vor putea nimici sau smulge 
via plantată chiar de Dumnezeu. Satana a înţeles ceea ce Balaam a 
învăţat printr-o experienţă tristă, şi anume că împotriva lui Iacov nu 
are putere nici o vrajă şi nici descântecul împotriva lui Israel, atâta 
vreme cât nelegiuirea nu este cultivată printre ei; de aceea, puterea 
şi influenţa lui vor fi totdeauna folosite pentru a distruge unitatea lor 
şi a mânji curăţia caracterului lor. Cursele lui sunt întinse în mii de 
căi pentru a slăbi puterea lor spre bine. 

Din nou pun înaintea voastră nevoia curăţiei oricărui gând, ori- 
cărui cuvânt, oricărei acţiuni. Noi avem o răspundere personală faţă 
de Dumnezeu, o lucrare individuală de făcut, pe care nimeni n-o 
poate face pentru sau în locul nostru, şi anume lucrarea de a face 
lumea mai bună prin cuvânt, prin efort personal şi prin exemplu. În 
vreme ce ar trebui să cultivăm sociabilitatea, ea să nu fie numai un 
amuzament, ci să aibă un scop. Sunt suflete de salvat. Apropiaţi-vă 
de ele printr-un efort personal. Deschideţi uşile pentru cei interesaţi. 
Dacă sunt plini de greşeli, căutaţi să corectaţi aceste greşeli, nu staţi 

departe de ei, ci veniţi lângă ei. Aduceţi-i în casa voastră; invitaţi-i 
la altarul familial din casa voastră. Există o lucrare de care au nevoie 
mii de oameni. În fiecare pom din grădina lui Satana atârnă ispita, 
fructe otrăvite şi un vai este rostit în dreptul fiecăruia dintre cei care 
rup şi mănâncă. Să nu uităm ce anume cere Dumnezeu de la noi, 
adică să facem calea spre ceruri clară, strălucitoare şi atractivă, ca 
să putem smulge şi îndepărta suflete de farmecele distrugătoare ale 
lui Satana. 

Dumnezeu ne-a dat raţiunea pentru a fi folosită în scopuri nobile. 
Noi suntem candidaţi la viaţa veşnică. Este o perioadă prea solemnă 
pentru fiecare dintre noi ca să ne mişcăm în nesiguranţă. Relaţiile 
noastre cu alţii trebuie să fie caracterizate de sobrietate şi îndreptate 
spre cer. Conversaţiile noastre trebuie să fie despre lucrurile cereşti. 
„Atunci cei ce se tem de Domnul au vorbit adesea unul cu altul; 
Domnul a luat aminte la lucrul acesta, şi o carte de aducere aminte a 
fost scrisă înaintea Lui; pentru cei ce se tem de Domnul şi cinstesc 
Numele Lui. Ei vor fi ai Mei, zice Domnul oştirilor, Îmi vor fi o 
comoară deosebită, în ziua pe care o pregătesc Eu. Voi avea milă de 
ei, cum are milă un om de fiul său, care-i slujeşte.“ 

Ce este mai de preţ pentru a captiva mintea, decât planul de mân- 
tuire? Acesta este un subiect inepuizabil. A iubi pe Isus, mântuirea 
oferită omului căzut prin iubirea Sa infinită, prin sfinţenia inimii 
Sale, adevărurile preţioase şi mântuitoare pentru aceste zile de pe 
urmă, harul lui Dumnezeu — acestea sunt subiecte care pot anima 
sufletul şi-i pot face pe cei cu inima curată să simtă bucuria pe care 
ucenicii au simţit-o atunci când Isus a venit şi a mers cu ei pe drumul 
spre Emaus. Cei care şi-au concentrat afecțiunile asupra Domnului 
Hristos vor stimula acest fel de asociere sfântă şi vor strânge tărie 
divină printr-o astfel de legătură; dar acela care nu are nici o dorinţă 
pentru acest fel de discuţii şi căruia îi place cel mai mult să vor- 
bească despre probleme sentimentale, despre fleacuri, s-a îndepărtat 
de Dumnezeu şi a ajuns mort faţă de aspirații sfinte şi nobile. Ceea 
ce este senzual şi pământesc este interpretat de unii ca aceştia ca 
fiind ceresc. Când discuţiile au un caracter frivol şi de nemulţumire, 
umblând după aprecierea şi simpatia omenească, acestea izvorăsc 
dintr-un sentimentalism bolnăvicios şi nici tinerii, nici cei cu părul 
alb nu sunt în siguranţă. Când adevărul lui Dumnezeu este un prin- 
cipiu stabil în inimă, acesta va fi asemenea unui izvor de apă vie. 

Încercări se pot face pentru a-l înăbuşi, dar el va izbucni în altă parte. 
El este acolo şi nu poate fi înăbuşit. Adevărul din inimă este un izvor 
de viaţă. El răcoreşte pe cel obosit şi înăbuşă, stăpâneşte gândurile 
şi cuvintele rele. 

Nu sunt destule cele ce au loc în jurul nostru ca să ne arate 
primejdiile care ne asaltează pe cale? Oriunde am privi, vedem 
naufragiul omenesc, altare familiale neglijate, familii destrămate. 
Există o stranie abandonare a principiului; o cădere a standardului 
moralității; păcatele se înmulţesc cu repeziciune, ceea ce a făcut ca 
judecăţile lui Dumnezeu să fie revărsate asupra pământului la potop 
şi cazul nimicirii Sodomei prin foc. Ne apropiem de sfârşit. Dumne- 
zeu a suportat mult timp perversitatea omenirii, dar pedepsirea lor 
nu este nicidecum nesigură. Cei care mărturisesc a fi lumina lumii 
să se depărteze de orice nelegiuire. Noi vedem astăzi manifestarea 
aceluiaşi spirit împotriva adevărului care a fost văzut şi în timpul 
Domnului Hristos. Căci, hpsindu-le argumentele biblice, cei care 
dau la o parte Legea lui Dumnezeu vor fabrica argumente false, 
care să-i susțină şi să-i înşele pe lucrători. Ei au făcut lucrul acesta 
Răscumpărătorului omenirii, vor face lucrul acesta şi urmaşilor Săi. 
Presupunerea că noi nu avem nici cea mai mică temelie a credinţei 
noastre va fi prezentată ca fiind adevărată. 

Dumnezeu a binecuvântat poporul Său păzitor al poruncilor Sale 
şi toată opoziţia şi falsurile ce pot fi aduse împotriva lor nu vor face 
decât să întărească pe aceia care stau hotărâți în apărarea credinţei 
care a fost dată sfinţilor o dată pentru totdeauna. Dar dacă cei care 
mărturisesc a fi depozitarii adevărului lui Dumnezeu devin călcători 
ai acestei Legi, protecţia Sa va fi retrasă şi mulţi vor cădea din cauza 
perversităţii şi a destrăbălării. Atunci, într-adevăr, nu vom fi în stare 
să stăm în faţa vrăjmaşilor noştri. Dar, dacă poporul Său rămâne 
despărţit de lume, ca o naţiune care trăieşte în neprihănire, atunci 
Dumnezeu va fi apărarea lor şi nici o armă îndreptată împotriva lor 
nu Va reuşi să-i atingă. 

Având în vedere primejdiile acestui timp, noi, ca popor al lui 
Dumnezeu, păzitor al poruncilor Lui, vom îndepărta oare dintre noi 
orice păcat, orice nelegiuire şi orice perversitate? Femeile care măr- 
turisesc adevărul să nu aibă oare un control strict asupra lor, ca să nu 
îngăduie nici cea mai mică familiaritate? Ele pot închide uşile ispitei 
dacă vor avea întotdeauna o rezervă strictă şi un comportament co- 

rect. Bărbaţii să găsească un exemplu în viaţa lui Iosif şi să stea ferm 
la principii, oricât ar fi ispita de puternică. Noi dorim să fim puternici 
pentru ceea ce este drept. Cei din jurul nostru sunt slabi din punct de 
vedere al puterii morale. Ei au nevoie să fie în compania acelora care 
sunt hotărâți şi ale căror inimi sunt strâns legate cu inima Domnului 
Hristos. Principiile fiecăruia vor fi puse la probă. Dar sunt şi dintre 
aceia care merg spre ispită asemenea unui nebun la casa de corecție. 
Ei invită vrăjmaşul să-i ispitească. Se descurajează, slăbesc în ceea 
ce priveşte puterea morală, iar rezultatul sunt ruşinea şi confuzia. 

Înaintea unui Dumnezeu sfânt, sunt de condamnat aceia care 
mărturisesc a sta în apărarea Legii Sale şi cu toate acestea violează 
preceptele ei. Ei aduc un reproş asupra cauzei preţioase a lui Dumne- 
zeu şi dau împotrivitorilor adevărului ocazia de a triumfa. Niciodată 
n-ar trebui ca semnul de deosebire dintre urmaşii Domnului Isus şi 
urmaşii lui Satana să fie şters. Există o linie clară, trasată chiar de 
Dumnezeu, între lume şi biserică, între păzitorii poruncilor şi căl- 
cătorii ei. Ei nu se amestecă laolaltă. Ei sunt tot aşa de deosebiți ca 
şi miezul zilei faţă de miezul nopţii — deosebiți în ceea ce priveşte 
gustul, scopurile, căile pe care le urmează şi caracterele lor. Dacă 
cultivăm iubirea şi temerea de Dumnezeu, atunci vom evita chiar şi 
cea mai mică apropiere de nelegiuire. 

Fie ca Domnul să atragă suflete la EI şi să le dea în mod indivi- 
dual un simţământ al responsabilităţii lor sacre de a forma astfel de 
caractere, încât Domnului Hristos să nu-I fie ruşine să-i numească 
fraţi. Ridicaţi standardul şi apoi binecuvântarea cerului va fi rostită 
asupra voastră în ziua aceea, în care fiecare om va primi o răsplată 
după faptele pe care le-a făcut în trup. 

Cei care lucrează pentru Dumnezeu trebuie să trăiască frumos, ca 
în faţa Sa, şi să se dezvolte în mod continuu în caracter, în adevărata 
virtute şi în evlavie. Mintea şi inima lor trebuie să fie atât de pline de 
Spiritul lui Dumnezeu şi aşa de pătrunse de sfinţenia soliei pe care o 
au de vestit, încât fiecare gând, fiecare acţiune, fiecare motiv să fie 
mai presus de cele pământeşti, de cele senzuale. Fericirea lor nu va 
consta în satisfacerea a ceea ce este interzis şi egoist, ci în Isus şi în 
iubirea Lui. 

Rugăciunea mea este: „O, Doamne, unge ochii poporului Tău, 
ca ei să poată face deosebire între păcat şi sfinţenie, între pângărire 
şi neprihănire şi să poată, în final, să fie biruitori.“ 

Domnul Hristos a venit să aducă mântuirea şi să o pună la dis- 
poziţia tuturor. Pe crucea Golgotei, El a plătit preţul infinit pentru o 
lume pierdută. Lepădarea de Sine şi sacrificiul de Sine, lucrul Său 
neegoist, umilinţa Sa şi, mai presus de tot şi toate, oferirea vieţii Sale 
dau mărturie despre profunzimea iubirii Sale pentru omul căzut. El 
a venit pe pământ să caute şi să mântuiască ce era pierdut. Misiunea 
Sa a fost în folosul celor păcătoşi, păcătoşi de toate gradele, din 
orice limbă şi din orice norod. El a plătit preţul pentru toţi, ca să-i 
răscumpere şi să-i aducă în unire şi în simpatie cu Sine. N-a fost 
trecut cu vederea nici cel mai păcătos om; El a lucrat în mod deosebit 
pentru aceia care aveau cea mai mare nevoie de mântuirea pe care El 
a venit s-o aducă. Cu cât era mai mare nevoia lor de reformă, cu atât 
mai profund era interesul Său, mai mare simpatia Sa şi mai zeloasă 
munca Sa. Inima Sa mare şi plină de iubire a fost răscolită până în 
profunzimi pentru cei ale căror condiţii erau fără speranţă şi care 
aveau cel mai mult nevoie de harul Său transformator. 

În parabola cu oaia pierdută, este reprezentată iubirea minunată 
a Domnului Hristos pentru cei greşiţi, pentru cei rătăcitori. El n-a 
ales să rămână cu cei care au acceptat mântuirea Sa, depunând toate 
eforturile pentru ei, primind recunoştinţa şi dragostea lor. Adevăra- 
tul păstor lasă oile turmei care îl iubesc şi merge în pustie, îndură 
greutăţi şi stă în faţa primejdiei şi a morţii, căutând şi salvând oaia 
care s-a rătăcit de turmă şi care ar pieri dacă nu este căutată şi adusă 
înapoi. Când, după o cercetare stăruitoare, oaia pierdută a fost găsită, 
păstorul, deşi suferind de oboseală, durere şi foame, nu o lasă în 
slăbiciunea ei să-l urmeze, nu o mână de la spate, ci, oh, ce iubire 
minunată!Cu multă blândeţe, o cuprinde în braţe şi, aşezând-o pe 
umeri, o aduce înapoi la staul. Apoi îi cheamă pe vecini să se bucure 
împreună cu el pentru că a găsit oaia pierdută. 

Parabola fiului risipitor şi aceea a banului pierdut ne învaţă ace- 
eaşi lecţie. Fiecare suflet, care în mod deosebit este în primejdia de 
a cădea în ispită, Îi provoacă dureri inimii Domnului Hristos şi face 

apel la cea mai mare şi cea mai delicată simpatie a Lui şi la cea 
mai zeloasă şi mai sinceră lucrare. Pentru fiecare păcătos care se 
întoarce, este mai mare bucurie în ceruri decât pentru cei nouăzeci 
şi nouă care n-au nevoie de pocăință. 

Aceste lecţii sunt pentru binele şi folosul nostru. Domnul Hristos 
S-a alăturat ucenicilor, ca ei să conlucreze cu El în lucrarea Sa, ca 
ei să se iubească unul pe altul aşa cum i-a iubit El pe ei. Agonia 
pe care a îndurat-o pe cruce dă mărturie despre valoarea pe care 
a atribuit-o sufletului omenesc. Toți cei care acceptă această mare 
mântuire se angajează să fie conlucrători cu El. Nimeni nu trebuie să 
se considere favorizat special al cerului şi să-şi concentreze atenţia 
şi interesele asupra lui însuşi. Toţi aceia care s-au înrolat în slujba 
Domnului Hristos trebuie să lucreze aşa cum a lucrat El şi trebuie 
să-i iubească pe cei ce sunt în ignoranță şi păcat, aşa cum i-a iubit 
EI. 

Dar printre noi, ca popor, au fost oameni cărora le-au lipsit sim- 
patia şi iubirea profundă, pline de zel fierbinte, pentru cel ispitit şi 
rătăcit. Mulţi au dat pe faţă o mare răceală şi o neglijenţă păcătoasă 
în felul în care L-au reprezentat pe Hristos, trecând pe partea cea- 
laltă, ţinându-se cât se poate de departe de cei care aveau cel mai 
mult nevoie de ajutor. Proaspătul convertit trece adesea prin conflicte 
teribile cu obiceiurile formate sau unele forme speciale de ispite şi, 
fiind biruit de acele pasiuni, se face vinovat de imprudenţă sau de un 
real rău. Apoi este vorba de energia, tactul şi înţelepciunea care se 
cer de la fraţii săi ca să poată fi readus la o deplină sănătate spirituală. 
În asemenea cazuri, se aplică instrucţiunile lui Dumnezeu: „Fraţilor, 
chiar dacă un om ar cădea deodată în vreo greşeală, voi, care sunteţi 
duhovniceşti, să-l ridicaţi cu duhul blândeţii. Şi ia seama la tine 
însuţi ca să nu fii ispitit şi tu.“ „Noi, care suntem tari, suntem datori 
să răbdăm slăbiciunile celor slabi şi să nu ne plăcem nouă înşine.“ 
Dar cât de puţin din blândeţea plină de milă a Domnului Hristos dau 
pe faţă cei ce mărturisesc că sunt urmaşii Săi! Când cineva greşeşte, 
prea adesea ceilalți se simt liberi să facă în aşa fel, încât situaţia să 
pară cât mai rea cu putinţă. Cei care, probabil, sunt în totul la fel de 
vinovaţi de păcate tot aşa de grele, dar în altă direcţie, îl vor trata 
pe fratele lor cu o severitate crudă. Greşelile săvârşite din neştiinţă, 
neatenţie sau slăbiciune sunt exagerate, prezentându-le ca fiind pă- 
cate săvârşite cu premeditare. Văzând suflete care se îndepărtează, 

se rătăcesc, unii încrucişează braţele şi spun: „V-am spus că aşa se 
va întâmpla. Ştiam că nu poţi avea încredere în el“. În felul acesta, ei 
se aşează în atitudinea şi dispoziţia lui Satana, jubilând că bănuielile 
rele s-au dovedit a fi corecte. 

Trebuie să ne aşteptăm să întâlnim şi să suportăm marile im- 
perfecţiuni ale celor tineri şi fără experienţă. Domnul Hristos ne 
cere să căutăm să readucem pe unii ca aceştia în spiritul blândeţii şi 
EI ne face răspunzători pentru atitudinea noastră, care-i va duce la 
descurajare, la disperare şi ruină. Dacă nu cultivăm zilnic planta cea 
prețioasă a iubirii, suntem în primejdia de a deveni înguşti, antipatici, 
bigoţi, critici, considerându-ne neprihăniţi, în timp ce noi suntem de- 
parte de a fi aprobaţi de Dumnezeu. Unii sunt necurtenitori, repeziţi 
şi aspri. Ei sunt asemenea ghimpilor castanelor — înţeapă ori de câte 
ori i-ai atins. Unii ca aceştia fac un rău incalculabil, reprezentând 
greşit pe Mântuitorul nostru iubitor. 

Noi trebuie să ajungem la un standard mai înalt sau, dacă nu 
reuşim, nu suntem vrednici să purtăm numele de creştin. Noi trebuie 
să cultivăm spiritul în care a lucrat Domnul Hristos pentru salvarea 
celor păcătoşi. Ei sunt tot aşa de scumpi pentru El cum Îi suntem şi 
noi. Sunt la fel de capabili să fie trofee ale harului Său şi moştenitori 
ai Împărăției Sale. Dar ei sunt supuşi unui vrăjmaş viclean, expuşi 
primejdiei şi, fără harul mântuitor al Domnului Hristos, unei ruini 
sigure. Dacă vedem aceste probleme în adevărata lor lumină, zelul 
nostru va fi trezit, iar eforturile noastre zeloase şi pline de sacrificiu 
de sine vor fi multiplicate, ca să putem veni aproape de aceia care au 
nevoie de ajutorul nostru, de rugăciunile, simpatia şi iubirea noastră. 

Fie ca cei care au fost neglijenţi în această lucrare să-şi privească 
datoria în lumina marii porunci: „Să iubeşti pe aproapele tău ca pe 
tine însuți“. Această obligaţie stă asupra tuturor. Tuturor li se cere 
să lucreze pentru împuţinarea bolilor şi înmulţirea binecuvântări- 
lor aproapelui lor. Dacă suntem puternici să rezistăm ispitei, avem 
marea obligaţie să-i ajutăm pe cei slabi şi gata să cedeze. Dacă 
avem cunoştinţe, atunci ar trebui să-i învăţăm pe cei neştiutori. Dacă 
Dumnezeu ne-a binecuvântat cu bunurile acestei lumi, este de da- 
toria noastră să-i ajutăm pe cei săraci. Noi trebuie să lucrăm pentru 
binele altora. Fie ca toţi din sfera influenţei noastre să fie părtaşi ai 
capacităţilor excelente pe care le avem. Nimeni să nu fie mulţumit 

să se hrănească din pâinea vieţii, fără să facă parte din ea şi celor 
din jurul lor. 

Numai cei care trăiesc pentru Hristos şi onorează Numele Lui 
sunt credincioşi Domnului lor, în căutarea a ceea ce este pierdut. 
O reală evlavie va manifesta cu siguranţă profunda dorinţă şi o 
muncă plină de zel a Mântuitorului de a-i salva pe aceia pentru 
care a murit. Dacă inimile noastre sunt înmuiate şi supuse de harul 
Domnului Hristos şi strălucesc de sentimentul bunătăţii şi iubirii lui 
Dumnezeu, atunci va fi o revărsare a iubirii, simpatiei şi bunătăţii 
spre alţii. Adevărul exemplificat în viaţă îşi va exercita puterea, 
asemenea aluatului ascuns în făină, asupra tuturor acelora cu care 
este adus în contact. 

Dumnezeu a rânduit că, pentru a creşte în harul şi cunoştinţa 
Domnului Hristos, oamenii trebuie să urmeze exemplul Său şi să 
lucreze aşa cum a lucrat El. Aceasta va cere adesea o luptă pentru 
a ne controla şi stăpâni sentimentele şi a ne reţine de a vorbi încât 
să-i descurajăm pe cei care lucrează sub imperiul ispitei. O viaţă 
zilnică de rugăciune şi laudă la adresa lui Dumnezeu, o viaţă care 
revarsă lumină asupra căii altora nu poate să fie menţinută fără efor- 
turi serioase. Dar astfel de eforturi vor da roade preţioase, fiind o 
binecuvântare nu numai pentru primitor, ci şi pentru cel care dă. 
Spiritul unei munci neegoiste în favoarea altora dă caracterului pro- 
funzime, stabilitate şi frumuseţe asemeni celui al Domnului Hristos, 
aducând pace şi fericire posesorului. Aspiraţiile sunt înălțate. Nu 
există loc pentru trândăvie sau egoism. Cei care exercită harul creştin 
vor creşte. Ei vor avea tendoane şi muşchi spirituali şi vor fi puter- 
nici să lucreze pentru Dumnezeu. Ei vor avea o înţelegere spirituală 
clară, o credinţă fermă, crescândă, şi în viaţa lor va prima puterea 
rugăciunii. Cei care veghează asupra sufletelor, care se consacră în 
totul mântuirii celor greşiţi, lucrează în mod sigur pentru propria lor 
mântuire. 

Dar cât a fost de neglijată această lucrare! Dacă gândurile şi 
sentimentele ar fi fost date în întregime lui Dumnezeu, credeţi voi că 
sufletele care sunt în rătăcire, sub ispitirile lui Satana, ar fi fost aşa de 
neglijate şi lăsate în neştiinţă? N-ar fi fost făcute eforturi mai mari, 
în spiritul iubirii şi al simplităţii Domnului Hristos, pentru a salva 
aceste suflete? Toţi cei care sunt pe deplin consacraţi lui Dumnezeu 
se vor angaja cu cel mai mare zel în lucrarea pentru care El a făcut 

cel mai mult, pentru care a făcut un sacrificiu infinit — lucrarea de 
salvare a sufletelor. Aceasta este lucrarea specială ce trebuie nutrită 
şi susținută, şi care niciodată nu trebuie lăsată să lâncezească. 

Dumnezeu îi cheamă pe cei din poporul Său să se ridice şi 
să iasă din atmosfera rece, îngheţată, în care au trăit, să scuture 
impresiile şi ideile care le-au îngheţat impulsurile de iubire şi le-au 
ținut într-o inactivitate egoistă. El îi somează să se ridice de la nivelul 
lor pământesc, scăzut, şi să respire în atmosfera clară şi însorită a 
cerului. 

Întâlnirile noastre de închinare ar trebui să fie ocazii sfinte, pre- 
țioase. Întâlnirile pentru rugăciune nu sunt locuri în care fraţii să 
se cenzureze şi să se condamne unii pe alţii, unde să se rostească 
cuvinte lipsite de bunătate şi vorbiri tari, necruțătoare. Domnul Hris- 
tos ar fi alungat din acele adunări în care se manifestă acest spirit şi 
Satana ar veni să preia conducerea. Nimic din ceea ce are izul unui 
spirit necreştin, neiubitor, n-ar trebui să fie îngăduit să intre; căci 
nu ne adunăm noi oare pentru a căuta milă şi iertare de la Domnul? 
Iar Mântuitorul a spus în mod clar: „Cu ce judecată judecaţi, veţi 
fi judecaţi; şi cu ce măsură măsuraţi, vi se va măsura“. Cine poate 
sta înaintea lui Dumnezeu şi să susţină că are un caracter nepătat 
şi o viaţă nemânjită? Deci cum îndrăzneşte cineva să-i critice şi 
să-i condamne pe fraţii lui? Cei care pot nădăjdui să fie mântuiţi 
numai prin meritele Domnului Hristos, care trebuie să caute iertare 
în virtutea sângelui Său, sunt sub cea mai puternică obligaţie de a 
exercita iubire, milă şi iertare faţă de semenii lor, păcătoşi ca şi ei. 

Fraţilor, dacă nu vă educați singuri să respectaţi locul de închi- 
nare, nu veţi primi nici o binecuvântare din partea lui Dumnezeu. 
Te poţi închina Lui ca formă, dar nu va fi nici un serviciu spiritual. 
„Căci acolo unde sunt doi sau trei adunaţi în Numele Meu“, spune 
Domnul Hristos, „sunt şi Eu în mijlocul lor.“ Toţi trebuie să simtă că 
sunt în prezenţa divină şi, în loc să se ocupe de greşelile şi ereziile 
altora, îşi vor cerceta în mod sârguincios propriile lor inimi. Dacă ai 
de făcut mărturisiri ale propriilor păcate, atunci fă-ţi datoria şi lasă-i 
şi pe alţii să şi le facă pe ale lor. 

Atunci când îngădui ca asprimea caracterului tău să se manifeste 
într-un spirit sever, nemilos, nu faci decât să-i îndepărtezi pe cei pe 
care ar trebui să-i câştigi. Asprimea ta distruge iubirea lor pentru 
strângerea laolaltă şi, prea adesea, aceasta are ca rezultat îndepărtarea 

lor de adevăr. Trebuie să fii conştient de faptul că tu însuţi te afli 
sub mustrarea lui Dumnezeu. În timp ce tu îi condamni pe alţii, 
Domnul te condamnă pe tine. Ai o datorie pe care trebuie să o aduci 
la îndeplinire, aceea de a mărturisi propria ta comportare necreştină. 
Domnul să mişte inima fiecărui membru al bisericii, până când harul 
Său transformator se va manifesta în viaţă şi caracter. Atunci când 
vă veţi aduna împreună, veţi face acest lucru nu pentru a vă critica 
unul pe altul, ci pentru a vesti despre Isus şi iubirea Lui. 

Întâlnirile noastre trebuie să fie făcute foarte interesante. Ele 
trebuie să fie cuprinse de atingerea cerului. Să nu fie vorbiri lungi şi 
uscate şi rugăciuni formale numai de dragul de a ocupa timp. Toţi 
trebuie să fie gata să-şi aducă partea lor de contribuţie cu promptitu- 
dine, şi atunci când datoria lor s-a împlinit, pot să încheie întâlnirea. 
În acest fel, se va păstra interesul până la sfârşit. Aceasta înseamnă 
să-l aduci lui Dumnezeu o închinare care să fie primită. Serviciul 
divin trebuie să fie făcut interesant şi atractiv şi nu trebuie îngăduit să 
degenereze într-o formă seacă. Noi trebuie să trăim pentru Domnul 
Hristos clipă de clipă, oră de oră şi zi de zi; atunci Domnul Hristos 
va locui în noi, iar când ne va strânge laolaltă, iubirea Lui va fi în 
inimile noastre, curgând asemenea unui izvor în deşert, reîmprospă- 
tând totul şi făcându-i pe cei care sunt gata să piară doritori să bea 
din apa vieţii. 

Noi nu trebuie să depindem de doi sau trei membri care să 
lucreze pentru întreaga comunitate. Trebuie în mod individual să 
avem o credinţă puternică, activă, ducând mai departe lucrarea pe 
care Dumnezeu ne-a lăsat-o s-o facem. Trebuie să existe un interes 
viu pentru a întreba pe Dumnezeu: „Ce vrei să fac? Cum să-mi aduc 
la îndeplinire lucrarea pentru prezent şi veșnicie?“ Noi ar trebui în 
mod individual să folosim toate puterile noastre pentru a cerceta 
adevărul, folosind fiecare mijloc ce ne stă la îndemână şi care ne 
va ajuta în cercetarea cu sârguinţă şi rugăciune a Scripturilor; apoi 
trebuie să fim sfinţiţi prin adevăr, ca să putem salva suflete. 

Un efort serios ar trebui să fie făcut de orice comunitate pentru 
a îndepărta din mijlocul lor vorbirea de rău şi spiritul înclinat spre 
critică, acestea fiind printre păcatele aducătoare de cele mai mari rele 
în biserică. Severitatea şi găsirea de greşeli trebuie să fie mustrate 
ca fiind lucrarea lui Satana. Iubirea reciprocă şi încrederea trebuie 
să fie încurajate şi întărite printre membrii bisericii. În temere de 


[609] 


[610] 


[611] 


586 Mărturii pentru comunitate vol.5 


Dumnezeu şi cu iubire pentru fraţi, să ne astupăm urechile faţă 
de bârfă şi critică. Îndreptaţi-i pe cei bârfitori, pe aceşti flecari, la 
învăţăturile Cuvântului lui Dumnezeu. 

Îndemnaţi-i să asculte de Sfânta Scriptură şi să aducă plângerile 
direct la aceia despre care cred că sunt greşiţi. Această acţiune unită 
va aduce un potop de lumină în biserică şi va închide uşa unui potop 
de rele. În felul acesta, Dumnezeu va fi glorificat şi multe suflete vor 
fi salvate. 

Mustrarea adresată de Martorul Credincios bisericii din Sardes 
este: „Ştiu... că-ţi merge numele că trăieşti, dar eşti mort. Veghează 
şi întăreşte ce rămâne, care e pe moarte, căci n-am găsit faptele tale 
desăvârşite înaintea Dumnezeului Meu. Adu-ţi aminte dar cum ai 
primit şi auzit! Ține, şi pocăieşte-te.“* Păcatul pus în mod deosebit în 
seama acestei biserici era acela că membrii ei n-au întărit lucrurile 
care rămân şi care sunt gata să moară. Ni se aplică oare şi nouă 
această avertizare? Să ne cercetăm noi înşine inimile în lumina 
Cuvântului lui Dumnezeu şi prima noastră lucrare să fie aceea de a 
le pune în ordine cu ajutorul Domnul Hristos. 

Dumnezeu Şi-a făcut partea Sa de lucru pentru mântuirea oame- 
nilor şi acum El cheamă biserica la conlucrare. Există, de o parte, 
sângele Domnului Hristos, Cuvântul adevărului şi Duhul Sfânt, şi de 
partea cealaltă, sunt sufletele care pier. Fiecare urmaş al Domnului 
Hristos are partea sa de lucru, de a-i aduna pe oameni să primească 
binecuvântările cerului care le sunt rezervate. Să ne examinăm în 
mod atent fiecare dintre noi şi să vedem dacă am făcut această lu- 
crare. Să ne cercetăm motivele şi fiecare acţiune a vieţii noastre. 
Nu sunt oare multe tablouri neplăcute ce atârnă în sala memoriei 
noastre? Voi aţi avut adesea nevoie de iertarea Domnului Isus. Aţi 
fost totdeauna dependenţi de iubirea şi mila Sa. Şi cu toate acestea, 
n-aţi dat greş în a manifesta faţă de alţii spiritul pe care l-a mani- 
festat Domnul Hristos faţă de voi? Aţi simţit povara pentru acela 
pe care l-aţi văzut aventurându-se pe căi nepermise? L-aţi mustrat 
cu blândeţe? Aţi plâns pentru el şi v-aţi rugat cu el şi pentru el? Aţi 
arătat voi, prin cuvinte şi acte de bunătate, că îl iubiţi şi doriți să 
fie salvat? Asociindu-vă cu cei care erau greşiţi şi care se clătinau 
sub povara propriilor lor infirmităţi, în ceea ce priveşte dispoziţia 
şi obiceiurile lor rele, i-ați lăsat totuşi singuri să ducă bătălia, când, 
de fapt, aţi fi putut să le daţi ajutor? N-aţi trecut pe lângă cei foarte 

greu ispitiţi, pe cealaltă parte a drumului, în vreme ce lumea era gata 
să le dea atenţie şi să le arate simpatie şi să-i prindă astfel în plasa 
lui Satana? N-aţi fost voi asemenea lui Cain, gata să spuneţi: „Sunt 
eu păzitorul fratelui meu?“ Cum trebuie oare să considere marele 
Conducător al bisericii lucrarea vieţii tale? El, pentru care fiecare 
suflet este preţios, pentru că este răscumpărat în sângele Său. Deci, 
cum va privi Domnul Hristos asupra indiferenţei voastre faţă de 
cei care s-au îndepărtat şi au rătăcit de la calea cea dreaptă? Nu vă 
temeţi de faptul că El vă va părăsi aşa cum 1-aţi părăsit voi pe unii 
ca aceştia? Fiţi siguri de faptul că EI, care este adevăratul veghetor 
asupra casei Domnului, a înregistrat orice neglijenţă. 

N-au fost oare Domnul Hristos şi iubirea Sa ţinute în afara vieţii 
voastre, până când formalismul a luat locul unei slujiri a inimii? 
Unde este zelul fierbinte al inimii, pe care îl simţeaţi cândva la 
auzirea Numelui lui Isus? În prospeţimea consacrării voastre de la 
început, cât de fierbinte era iubirea voastră pentru suflete! Absența 
acelei iubiri v-a făcut reci, critici şi rigizi. Căutaţi să o recâştigaţi şi 
după aceea lucraţi pentru a aduce suflete la Hristos. Dacă refuzaţi să 
faceţi acest lucru, alţii, care au avut mai puţină lumină şi experienţă 
şi mai puţine ocazii, vor veni şi vă vor lua locul şi vor face ceea ce 
voi aţi neglijat să faceţi. Căci lucrarea trebuie făcută pentru a-l salva 
pe cel ispitit, pe cel încercat, pe cel ce piere. Domnul Hristos oferă 
bisericii slujirea Sa. Cine o va accepta? 

Dumnezeu n-a fost neatent faţă de faptele bune, faptele de lepă- 
dare de sine ale bisericii din trecut. Toate acestea sunt înregistrate 
sus. Dar nu sunt suficiente. Nu salvează biserica atunci când ea 
încetează să-şi îndeplinească misiunea. Dacă neglijenţa crudă şi 
indiferentă manifestate în trecut nu vor înceta, biserica, în loc să 
meargă din putere în putere, va continua să degenereze în slăbiciune 
şi formalism. Să lăsăm oare ca lucrurile să rămână astfel? Oare 
amorţirea aceasta şi deteriorarea jalnică a iubirii şi a zelului spiritual 
să fie lăsate să continue? Este oare aceasta condiţia în care Domnul 
Hristos trebuie să-Şi găsească biserica? 

Fraţilor, lămpile voastre vor pâlpâi şi vor deveni mai slabe, până 
când se vor stinge, dacă nu faceţi eforturi hotărâte pentru reformă. 
„Adu-ţi aminte de unde ai căzut; pocăieşte-te, şi întoarce-te la faptele 
tale dintâi.“ Ocazia prezentată acum poate fi scurtă. Dacă acest 
privilegiu al harului şi al pocăinţei trece fără să fie folosit, avertizarea 

este dată: „Altfel, voi veni la tine şi-ţi voi lua sfeşnicul din locul lui, 
dacă nu te pocăieşti.“ Aceste cuvinte sunt rostite de buzele Celui 
îndelung răbdător şi iertător. Ele sunt o avertizare solemnă adresată 
comunităţilor şi persoanelor în mod individual, prin care veghetorul 
care nu doarme niciodată cercetează cursul acţiunilor lor. Numai 
datorită răbdării Lui minunate ei nu sunt tăiaţi asemenea unor poveri 
pământeşti. Dar Duhul Său nu se va mai lupta mult. Răbdarea Sa nu 
va mai aştepta mult timp. 

Credinţa voastră trebuie să fie ceva mai mult decât a fost sau, de 
nu, veţi fi cântăriţi în balanţă şi găsiţi prea uşori. În ziua de pe urmă, 
hotărârea finală a judecătorului a toată lumea va îndrepta interesele 
şi munca noastră practică spre cei în nevoie, oprimaţi şi ispitiţi. Nu-i 
poţi ignora totdeauna pe aceştia, trecând pe partea cealaltă a străzii, 
şi totuşi să-ţi găseşti intrarea, ca păcătos răscumpărat, în cetatea lui 
Dumnezeu. „Adevărat vă spun că ori de câte ori aţi făcut aceste 
lucruri unuia dintre aceşti foarte neînsemnaţi fraţi ai Mei“, spune 
Domnul Hristos, „Mie Mi le-aţi făcut.“ 

Nu este încă prea târziu pentru a răscumpăra neglijenţele din 
trecut. Să aibă loc o reînviorare a iubirii dintâi, a primului zel. Căutaţi 
pe cei pe care i-aţi alungat, legaţi prin mărturisiri rănile pe care le-aţi 
făcut. Veniţi aproape de inima cea mare a iubirii mângâietoare şi 
lăsaţi ca acel curent al împreunei simţiri divine să curgă din inima 
voastră în inimile altora. Lăsaţi ca blândeţea şi mila pe care Isus 
le-a dat pe faţă în viaţa Sa prețioasă să fie un exemplu pentru voi 
despre felul în care ar trebui să-i tratăm pe concetăţenii noştri, în mod 
deosebit pe cei care sunt fraţii noştri în Hristos. Mulţi au slăbit şi s-au 
descurajat în lupta cea mare a vieţii, pe când un cuvânt binevoitor de 
salut şi încurajare i-ar fi întărit ca să biruiască. Niciodată, niciodată 
să nu ajungeţi nesimţitori, reci, lipsiţi de simpatie şi critici. Nu 
pierdeţi niciodată ocazia de a spune un cuvânt de încurajare care 
să inspire nădejde. Nu putem spune cât de larg cuprinzătoare pot 
fi cuvintele noastre de bunătate, eforturile noastre asemănătoare cu 
cele ale Domnului Hristos pentru a uşura unele poveri. Cei greşiţi 
nu pot fi recâştigaţi pe nici o altă cale, decât în spiritul blândeţii, al 
bunătăţii şi al iubirii pline de delicateţe. 


Aşa cum eşti deplin răscumpărat, 
N-ai vrea ca şi un înger să-l conduci 

Pe cel lovit de greul lui păcat 

Spre locul dintre cele două cruci? 
Te sfătuiesc să mergi acum la el, 

Iar mâna lui în mâna ta s-o pui 
Şi să-i vorbeşti plăcut în aşa fel, 


Ca Domnul tău să fie Domnul lui. 


Să nu încerci dispreţ sau remuşcări, 
Ci în iubire să-l susții mereu, 
Căci dacă-i porţi din ale lui poveri, 


Va şti curând ce bun e Dumnezeu. 


Să nu contezi pe tine, căci şi tu 

Eşti slab, fragil, sfios şi păcătos; 
Păcatului întruna spune-i nu, 

Prin harul şi iubirea lui Hristos. 

Acolo unde este Duhul lui Dumnezeu, acolo este blândeţe, răb- 
dare, bunătate şi îndelungă răbdare. Un adevărat ucenic al Domnului 
Hristos va căuta să imite Modelul. El va căuta să facă voia lui Dum- 
nezeu pe pământ, aşa cum se face şi în ceruri. Cei ale căror inimi 
sunt încă mânjite de păcat nu pot fi zeloşi pentru fapte bune. Ei nu 
reuşesc să ţină primele patru porunci ale Decalogului, care definesc 
datoriile omului faţă de Dumnezeu; şi nici pe ultimele, care definesc 
datoria omului faţă de aproapele. Inimile lor sunt pline de egoism şi 
sunt totdeauna gata să găsească greşeli la alţii, care sunt mai buni 
decât ei. Ei pun mâinile pe o lucrare pe care Dumnezeu nu le-a dat-o, 
dar lasă nefăcută lucrarea pe care El le-a lăsat-o s-o facă; să ia seama 
la ei înşişi, ca nu cumva să răsară vreo rădăcină de amărăciune, care 
să aducă necazuri bisericii, tulburând-o şi mânjind-o. Ei îşi îndreaptă 
ochii în jur, spre a veghea ca nu cumva caracterele altora să nu fie 
bune, pe când ochii lor ar trebui să privească înăuntrul lor, pentru a 
cerceta în amănunţime şi în mod critic propriile lor acţiuni. Dacă îşi 
golesc inima de eu, de invidie, de bănuieli rele şi răutate, nu se vor 
aşeza pe scaunul judecătorului, pronunţând sentinţe asupra altora, 
care înaintea lui Dumnezeu sunt mai buni decât ei. 

Acela care vrea să-i schimbe pe alţii trebuie mai întâi să se 
schimbe pe el. Trebuie să primească spiritul Domnului său şi să fie 
binevoitor, asemenea Lui, să sufere ocara şi să practice renunţarea 
de sine. În comparaţie cu valoarea unui suflet, lumea întreagă este 
fără însemnătate. O dorinţă de a exercita autoritatea, dacă va domni 
peste moştenirea Domnului, se va dovedi a fi, dacă se îngăduie acest 
lucru, o pierdere de suflete. Cei care ÎI iubesc pe Isus cu adevărat 
vor căuta să-şi armonizeze viaţa cu Modelul şi vor lucra în spiritul 
Lui pentru salvarea altora. 

Pentru a-i asigura omului mântuirea veşnică, Domnul Hristos 
a părăsit curțile regale ale cerului şi a venit aici, pe acest pământ, 
a îndurat agonia păcatului şi a ruşinii în locul omului şi a murit ca 
să-l facă liber. Având în vedere preţul acesta infinit plătit pentru 

mântuirea omului, cum de îndrăznesc cei care mărturisesc Numele 
lui Hristos să trateze cu indiferenţă pe unul dintre cei mai mici ai 
Săi? Cât de atenţi ar trebui să fie fraţii şi surorile din biserică la orice 
cuvânt şi orice faptă, ca nu cumva să vatăme uleiul şi vinul! Cu câtă 
răbdare şi afecţiune ar trebui să se ocupe ei de cei pe care Domnul 
i-a răscumpărat cu sângele Său! Cu câtă credincioşie, seriozitate şi 
zel ar trebui să lucreze pentru a-i înălța pe cei abătuţi şi descurajaţi! 
Cu câtă milă ar trebui să-l trateze pe acela care încearcă să asculte 
de adevăr, dar n-are nici o încurajare în cămin şi trebuie să respire 
mereu atmosfera necredinţei şi a întunericului! 


Tratarea celor greşiţi 


Dacă se consideră că un frate a greşit, frații şi surorile lui n-ar 
trebui să şoptească printre ei şi să discute în legătură cu lucrul acesta, 
mărind aceste presupuse greşeli şi căderi. O mare parte din această 
lucrare este făcută şi rezultatul este că neplăcerea lui Dumnezeu este 
asupra acelora care fac lucrul acesta şi Satana jubilează pentru că 
poate să slăbească şi să necăjească pe cei care trebuie să fie puternici 
pentru Domnul. Lumea vede slăbiciunea lor şi judecă această clasă 
de oameni şi adevărul pe care ei mărturisesc că-l iubesc după roadele 
pe care aceştia le aduc în viaţa lor. 

„Doamne, cine va locui în cortul Tău? Cine va locui pe muntele 
Tău cel sfânt? Cel ce umblă în neprihănire, cel ce face voia lui 
Dumnezeu şi spune adevărul din inimă. Acela nu cleveteşte cu limba 
lui, nu face rău semenului său şi nu aruncă ocara asupra aproapelui 
său. El priveşte cu dispreţ pe cel vrednic de disprețuit, dar cinsteşte 
pe cei ce se tem de Domnul. El nu-şi ia vorba înapoi, dacă face 
un jurământ în paguba lui. El nu-şi dă banii cu dobândă şi nu ia 
mită împotriva celui nevinovat. Cel ce se poartă aşa nu se clatină 
niciodată.“ De aici, clevetitorii sunt excluşi, nu pot locui în cortul lui 
Dumnezeu şi pe muntele cel sfânt al Sionului. Cel care aduce ocara 
asupra ucenicului Său nu poate primi aprobarea lui Dumnezeu. 

Câţi pastori, în vreme ce sunt angajaţi într-o lucrare bună, în care 
suflete sunt întoarse la Dumnezeu şi la adevăr, sunt trimişi să meargă 
pentru a aplana unele neînţelegeri între fraţi, care ei înşişi sunt cu 
totul greşiţi şi care au un spirit greşit şi arogant? 

Această lucrare de a retrage oameni din câmpul lor de lucru s-a 
repetat mereu şi mereu pe parcursul dezvoltării cauzei lui Dumne- 
zeu. Este planul marelui vrăjmaş al oamenilor acela de a stânjeni 
lucrarea lui Dumnezeu. Când sufletele care sunt pe punctul de a 
lua o hotărâre în favoarea adevărului sunt lăsate în stăpânirea unei 
influenţe nefavorabile, ei pierd interesul şi este foarte rar cazul când 
o impresie atât de puternică poate să fie făcută asupra lor. Satana 
născoceşte mereu câte ceva pentru a-i chema pe pastori din câmpul 
lor de lucru în momentul acesta crucial, pentru ca rezultatele muncii 
lor să fie irosite. 

Există în biserică oameni, bărbaţi şi femei, neconsacraţi, necon- 
vertiţi, care se gândesc mai mult la menţinerea propriei lor demnități, 
a propriilor lor opinii decât la ceea ce fac pentru salvarea semenilor 
lor şi Satana lucrează prin şi asupra acestora, producând greutăţi 
care consumă timpul şi munca pastorului, iar ca rezultat al acestui 
lucru, multe suflete sunt pierdute. 

În timp ce membrii comunităţii sunt împărţiţi în ceea ce priveşte 
sentimentele lor, inimile lor sunt tari şi neimpresionabile. Eforturile 
pastorului sunt asemenea unor lovituri pe un fier rece şi fiecare grup 
devine mai fixat în poziţia lui decât mai înainte. Pastorul este astfel 
pus într-o situaţie de neinvidiat; căci, deşi el a gândit totdeauna în 
mod înţelept, hotărârea lui poate să nu fie pe placul cuiva şi, în felul 
acesta, spiritul partizan este întărit. 

Dacă pastorul se împacă mai bine cu o familie, alţii cu siguranţă 
că vor fi geloşi, ca nu cumva el să-şi facă impresii nefavorabile 
despre ei. Dacă el dă un sfat, unii vor spune: „Cineva a vorbit cu 
el“, şi cuvintele lui nu au nici o greutate în ochii lor. În felul acesta, 
sufletele sunt înarmate cu neîncredere şi bănuieli rele, iar pastorul 
este lăsat la mila prejudecăţilor şi geloziei. Prea adesea, el lasă 
problema într-o stare mai rea de cum a găsit-o. Dacă ar fi refuzat 
categoric să asculte declaraţiile unilaterale, nuanţate şi subiective 
ale unora, dacă ar fi dat un sfat în armonie cu regula biblică şi ar fi 
spus asemenea lui Neemia: „Am o mare lucrare de făcut şi nu pot să 
mă cobor“, atunci comunitatea ar fi fost într-o stare mult mai bună. 

Pastorii şi membrii laici ai bisericii sunt neplăcuţi lui Dumnezeu 
atunci când le îngăduie unor persoane să le spună căderile şi greşelile 
fraților lor. Ei n-ar trebui să asculte, ci să întrebe: „Ai urmat cu 
stricteţe sfaturile Mântuitorului tău? Te-ai dus la cel greşit, l-ai luat 

deoparte şi i-ai arătat unde a greşit? A refuzat el oare să te asculte? 
Atunci ai luat în mod grijuliu şi cu rugăciune pe alţi doi sau trei 
şi aţi lucrat astfel cu el cu multă gingăşie, cu umilinţă şi blândeţe, 
inima voastră vibrând de iubire pentru acest suflet?“ Dacă poruncile 
Căpitanului mântuirii noastre au fost urmate cu stricteţe, în ceea ce 
priveşte modul în care trebuie trataţi cei care au greşit, atunci trebuie 
să fie făcut un pas mai departe, şi anume spune-l bisericii şi să fie 
luate măsuri în cazul respectiv după cum spun Scripturile. Atunci 
cerul va ratifica hotărârea luată de comunitate de a-i ridica celui 
greşit calitatea de membru al bisericii, dacă nu se pocăieşte. Dacă 
aceşti paşi n-au fost făcuţi, închide-ţi urechile şi nu asculta plângerile 
semenului tău. Dacă nu sunt fraţi şi surori care să procedeze astfel, 
atunci limbile rele vor înceta în curând să mai vorbească; pentru 
că nu vor găsi teren favorabil în care să lucreze, muşcându-se şi 
devorându-se unul pe altul. 


Alegerea conducătorilor 


Apostolul Pavel îi scria lui Tit: „Te-am lăsat în Creta să pui în 
rânduială ce mai rămâne de rânduit şi să aşezi prezbiteri în fiecare 
cetate, după cum ţi-am poruncit: Dacă este cineva fără prihană, 
bărbat al unei singure neveste, având copii credincioşi, care să nu fie 
învinuit de destrăbălare sau neascultare. Căci episcopul, ca econom 
al lui Dumnezeu, trebuie să fie fără prihană.“ Ar trebui ca toţi pastorii 
să asculte aceste cuvinte şi să nu se grăbească să-i pună pe oameni în 
slujbe, fără o cuvenită şi atentă cercetare şi multă rugăciune, pentru 
ca Dumnezeu să desemneze, prin Duhul Său cel Sfânt, pe acela pe 
care El îl acceptă. 

Apostolul inspirat spune: „Să nu-ți pui mâinile peste nimeni cu 
grabă“. În unele din comunităţile noastre, lucrarea de organizare şi 
întărire prin binecuvântare a prezbiterilor a fost prematură; rânduie- 
lile Bibliei au fost nesocotite şi, în consecinţă, necazuri supărătoare 
au fost aduse asupra bisericii. Nu trebuie să fie o grabă aşa de mare 
în alegerea conducătorilor ca bărbaţi întăriți prin binecuvântare, care 
în nici un caz nu sunt potriviţi pentru o lucrare atât de plină de 
responsabilitate — bărbaţi care au nevoie să fie convertiți, înălţaţi, 
înnobilaţi şi curăţiţi mai înainte de a ocupa o slujbă în lucrarea lui 
Dumnezeu. 

Plasa Evangheliei strânge şi bun, şi rău. Se cere timp să se poată 
dezvolta caracterul; trebuie timp pentru a şti ce sunt în realitate 
aceşti bărbaţi. De asemenea, să se ia în consideraţie şi familia ace- 
luia căruia se intenţionează să i se dea o slujbă în comunitate. Este el 
supus? Poate acel bărbat să-şi ţină în supunere şi cu onoare propria 
lui casă? Ce caracter au copiii lui? Vor face ei onoare tatălui lor? 
Dacă acesta nu are tact, înţelepciune sau putere a evlaviei în cămin, 
în administrarea propriei lui familii, este drept să tragem concluzia 
că aceleaşi defecte vor fi aduse şi în comunitate şi aceeaşi adminis- 
trație nesfântă se va vedea şi acolo. Va fi mult mai bine ca bărbatul 
respectiv să fie cercetat mai înainte de a fi pus într-o slujbă decât 
după aceea. Ar fi mai bine să vă rugaţi şi să vă sfătuiţi mai înainte de 
a lua o hotărâre decisivă, decât să lucraţi după aceea pentru a corecta 
consecinţele unei hotărâri greşite. 

În unele comunităţi, conducătorul nu are calificările necesare 
pentru a-i instrui pe membrii comunităţii să lucreze în via Domnului. 
N-au fost folosite tactul şi judecata pentru a păstra un interes viu în 
lucrarea lui Dumnezeu. Conducătorul este moale şi plictisitor; vor- 
beşte prea mult şi face rugăciuni prea lungi în adunările publice. El 
nu are acea legătură vie cu Dumnezeu, care i-ar putea da o experienţă 
nouă, proaspătă. 

Conducătorii comunităţilor din orice loc ar trebui să fie sinceri, 
plini de zel şi de interese neegoiste, bărbaţi ai lui Dumnezeu care 
pot să modeleze lucrarea cum se cuvine. Ei ar trebui să-şi înalțe 
cererile la Dumnezeu în credinţă. Ei îşi pot consacra tot timpul 
pe care-l doresc rugăciunii personale în cămăruţă, dar,în public, 
rugăciunile şi mărturia lor să fie scurte şi la subiect. Rugăciunile 
lungi, uscate, precum şi predicile lungi ar trebui să fie evitate. Dacă 
fraţii şi surorile vor avea de spus ceva care ar trezi şi ar întări pe 
alții, lucrul acesta trebuie să fie mai întâi în inimile lor. Ei trebuie 
să fie zilnic legaţi de Dumnezeu, aprovizionându-se din depozitul 
Său inepuizabil, scoțând de acolo lucruri vechi şi noi. Dacă propriul 
lor suflet a fost reînsuflețit de Duhul lui Dumnezeu, ei vor bucura, 
întări şi încuraja pe alţii. Dar dacă n-au băut ei înşişi din izvorul viu 
al mântuirii, nu vor şti cum să-i conducă pe alţii acolo. 

Necesitatea unei religii practice trebuie să le fie imprimată ace- 
lora care acceptă teoria adevărului. Pastorii trebuie să-şi păstreze 
propria lor fiinţă în iubirea lui Dumnezeu şi apoi să transmită şi 

altora nevoia unei consacrări personale, a unei convertiri personale. 
Toţi trebuie să capete o experienţă personală; ei trebuie să-L aibă pe 
Hristos în inimă, Spiritul Său să le controleze sentimentele sau, de 
nu, mărturisirea lor de credinţă nu va avea nici o valoare şi starea lor 
va fi cu mult mai rea decât dacă n-ar fi auzit niciodată adevărul. 

Astfel de aranjamente trebuie făcute pentru grupe mici care 
acceptă adevărul şi care vor asigura prosperitatea comunităţii şi a 
bisericii. Cineva să fie numit să conducă pentru o săptămână sau o 
lună, apoi un altul pentru câteva săptămâni; şi în felul acesta, diferite 
persoane pot fi înrolate în lucrare, iar după o încercare corespunză- 
toare, cineva să fie ales prin votul comunităţii spre a fi recunoscut 
drept conducător, dar niciodată să nu fie, totuşi, ales pentru mai mult 
de un an. Apoi poate fi ales un altul sau unul poate să fie reales dacă 
lucrarea şi slujirea lui s-au dovedit a fi o binecuvântare pentru bise- 
rică. Acelaşi principiu ar trebui să fie urmat în alegerea bărbaţilor 
pentru poziţii de răspundere, ca de exemplu în birourile Conferinţei. 
Bărbaţi care n-au fost puşi la probă n-ar trebui să fie aleşi ca pre- 
şedinţi de Conferinţă. Mulţi dau greş în a folosi un discernământ 
cuvenit în aceste probleme importante, în care sunt cuprinse interese 
veşnice. 

Noi mărturisim a fi depozitari ai Legii lui Dumnezeu; pretindem 
că avem o mare lumină şi că tindem spre un standard mai înalt 
decât al altor oameni de pe pământ; de aceea, trebuie să dăm pe 
faţă o mai mare desăvârşire de caracter şi o consacrare mai plină de 
zel. Solia cea mai solemnă a fost încredinţată celor care au primit 
lucrarea adevărului prezent. Lumina noastră ar trebui să strălucească 
pe calea celor care sunt în întuneric. Ca membri ai bisericii vizibile 
şi lucrători în via Domnului, toţi cei care mărturisesc a fi creştini ar 
trebui să facă tot ce le stă în putere pentru a păstra pacea, armonia şi 
iubirea în biserică. Să reținem rugăciunea Domnului Hristos: „Mă 
rog ca toţi să fie una, cum Tu, Tată, eşti în Mine, şi Eu în Tine; ca 
toți să fie una în Noi, pentru ca lumea să creadă că Tu M-ai trimis“. 
Unitatea bisericii este dovada convingătoare că Dumnezeu L-a trimis 
pe Domnul Isus în lume ca Răscumpărător. Acesta este un argument 
pe care cei lumeşti nu-l pot combate. De aceea, Satana lucrează 
continuu să împiedice, să strice această unire şi armonie, pentru ca 
cei necredincioşi, văzându-i pe cei care părăsesc biserica, văzând 
cearta şi lupta dintre cei care se numesc creştini, să se dezguste de 

religie şi să fie întăriţi în necredinţa lor. Dumnezeu este dezonorat 
de cei care mărturisesc adevărul,în timp ce sunt în dezacord şi în 
vrăjmăşie unul cu altul. Satana este marele acuzator al fraţilor şi toți 
cei care se angajează în această lucrare sunt înrolați în slujba sa. 

Noi mărturisim că avem mai mult adevăr decât alte denomina- 
iuni; şi cu toate acestea, dacă acest fapt nu duce la o mai mare 
consacrare, la o viaţă mai pură şi mai sfântă, atunci la ce ne foloseşte 
aceasta? Ar fi mai bine pentru noi să nu fi văzut niciodată lumina 
adevărului decât să-l mărturisim, dar să nu fim sfinţiţi prin el. 

Pentru a determina cât de importante sunt interesele cuprinse în 
convertirea sufletului de la apostazie la adevăr, trebuie să apreciem 
valoarea nemuririi; trebuie să ne dăm seama cât de groaznice sunt 
durerile morţii a doua; trebuie să înţelegem câtă onoare şi slavă îi 
aşteaptă pe cei răscumpăraţi şi să înţelegem ce înseamnă a trăi în 
prezenţa Lui, care a murit ca să-l înalțe şi să-l înnobileze pe om şi să 
dea biruitorului o diademă regală. 

Valoarea unui suflet nu poate fi pe deplin preţuită de mintea 
limitată. Cât de recunoscători vor fi cei răscumpăraţi şi glorificaţi, 
amintindu-şi de cei care au fost instrumente în mântuirea lor! Ni- 
meni nu va regreta atunci eforturile renunţării de sine şi munca 
perseverentă, îngăduinţa, îndelunga lui răbdare, inima sinceră şi do- 
rinţa fierbinte a inimii pentru suflete care s-ar fi putut să fie pierdute, 
dacă ei şi-ar fi neglijat datoria sau ar fi obosit în facerea binelui. 

Acum, cei care sunt îmbrăcaţi în haine albe sunt strânşi în staulul 
Marelui Păstor. Lucrătorul credincios şi sufletul mântuit prin munca 
sa sunt salutaţi de către Miel în mijlocul tronului şi sunt conduşi 
la pomul vieţii şi la izvoarele apelor vieţii. Cu ce bucurie priveşte 
slujitorul Domnului Hristos la cei răscumpăraţi, care sunt făcuţi 
să împărtăşească slava Răscumpărătorului! Cu cât mai preţios este 
cerul pentru cei ce au fost credincioşi în lucrarea mântuirii sufletelor! 
„Cei înţelepţi vor străluci ca strălucirea cerului şi cei ce vor învăţa 
pe mulţi să umble în neprihănire vor străluci ca stelele, în veac şi în 
veci de veci.“ 


O scrisoare 


Scumpe frate O.: Am primit scrisoarea ta şi nu este necesar să-ţi 
spun despre tristeţea inimii mele cu privire la schimbarea bruscă pe 
care ai făcut-o recent. Privind asupra vieţii tale de până acum, îmi 
amintesc de experienţa ta din Colorado, de umbra ta pe acea stâncă, 
de unde părea imposibil de coborât, şi refacerea ta parţială în ceea ce 
priveşte credinţa, de ispitele tale datorită speranţelor false şi speranţa 
ta ambițioasă, de dezamăgirea ta, de atitudinea lăudabilă de a tăcea, 
de rugăciunile şi simpatia poporului lui Dumnezeu care s-au înălţat 
la cer pentru tine şi insistenţele mele continue: „Nu-l lăsaţi singur, ci 
faceţi eforturi pentru a-l salva. Este prins în cursă, a pierdut legătura 
lui strânsă cu Dumnezeu.“ 

Îmi aduc aminte ultima dată când am călătorit împreună cu 
soţia ta, înainte să moară. Povara ei era pentru tine şi pentru copiii 
ei. Ea mi-a spus că tremură pentru viitor, din cauza copiilor ei şi 
a scepticismului soţului ei. „Dacă voi muri“, spunea ea, „şi el va 
abandona credinţa şi-i va face pe copiii mei să renunţe la Sabat, cât de 
groaznic va fi lucrul acesta, după ce el a primit o lumină atât de mare 
şi atât de multe dovezi! Pentru acest motiv eu m-am prins de viaţă. 
EI nu are acea lucrare lăuntrică a sufletului de care să se ancoreze 
atunci când vin ispitele. O, soră White, pentru soţul meu şi pentru 
copiii mei mă prind eu de viaţă. Şi doresc să-ţi spun chiar acum 
că-mi pare foarte rău că n-am primit într-un spirit diferit mărturia 
care ne-a fost adresată, mie şi soţului meu. Văd acum că solia era 
pentru noi, era exact ceea ce ne trebuia; dacă am fi acceptat-o,ne-ar 
fi situat pe amândoi într-o poziţie mai bună, mult mai bună din punct 
de vedere spiritual de cum am fost pentru un timp. Amândoi am 
avut un spirit mândru şi din acel moment am simţit că trebuie să te 
ocolesc, pentru că am crezut că nu mai aveai încredere în noi. Dar în 
timpul ultimelor luni, toate acestea au dispărut şi am simţit aceeaşi 
încredere, aceeaşi strânsă simpatie şi dragoste faţă de tine, pe care 
le-am avut în trecut; dar ştiu că soţul meu nu simte la fel şi este 
zadarnic să mai vorbesc despre aceste lucruri cu el. Sunt prea slabă 

ca să pot pune problemele înaintea lui aşa cum sunt ele în mintea 
mea, iar el este prea fix în ideile şi sentimentele lui; dar doresc să-ţi 
spun că eu am încredere deplină în Mărturii şi în lucrarea ta şi am 
dorit de mult timp să am o ocazie să-ţi spun aceste lucruri, şi acum 
m-am despovărat. Să mă ierţi pentru simţămintele şi cuvintele rostite 
împotriva ta. Eu am întristat pe Duhul lui Dumnezeu şi uneori am 
avut simţământul că El m-a lepădat; dar acum nu mai am aceste 
sentimente şi nici nu le-am mai avut de câtva timp. Nu mi-am dat 
niciodată seama până acum câteva săptămâni de primejdia de a vorbi 
cu necredinţă. Mă tem foarte mult pentru soţul meu, căci el dă pe 
faţă necredinţă; şi mi-e teamă că va renunţa la tot şi va deveni un 
necredincios. O, cât aş dori să-l pot ajuta!“ 

Frate O., când mi-ai spus că soţia ta a murit necrezând în Mărturii, 
nu te-am contrazis; dar m-am gândit că nu mi-ai spus adevărul. După 
aceea, am văzut că eşti într-un mare întuneric, căci am o scrisoare 
pe care ea mi-a trimis-o, în care îmi spune că are o deplină încredere 
în Mărturii şi ştia că ele au dreptate în privinţa ta şi a ei. Am luat 
parte la întâlnirea în tabăra din__ şi acolo erai şi tu prezent. Atunci 
al avut o experienţă care ar fi putut să Se dovedească o valoare 
durabilă pentru tine, dacă ai fi rămas umil înaintea lui Dumnezeu 
ca la data aceea. Atunci ţi-ai umilit inima şi în genunchi mi-ai cerut 
să te iert pentru lucrurile pe care le-ai spus despre mine şi lucrarea 
mea. Tu ai spus: „N-ai idee cât de rău am vorbit despre tine!“ Te 
asigur că te iert, tot aşa cum sper că Domnul Isus mă va ierta pe 
mine de păcatele şi greşelile mele. Ai declarat acolo, în prezenţa 
multora, că ai spus multe lucruri care m-au rănit; tot ceea ce pot să 
spun şi să te asigur este că te-am iertat fără rezerve, căci ele n-au 
fost rostite împotriva mea. Nici unul dintre lucrurile acelea n-au 
fost împotriva mea; eu n-am fost altceva decât un slujitor ce poartă 
solia pe care Dumnezeu mi-a dat-o. Nu sunt eu aceea împotriva 
căreia te-ai ridicat, ci era solia pe care Dumnezeu ţi-a trimis-o prin 
instrumentul acesta umil. Pe Domnul Hristos L-ai rănit,şi nu pe 
mine. „Nu doresc să-mi mărturiseşti mie“, am zis eu. „Pune toate 
lucrurile în rânduială între tine şi Dumnezeu, şi atunci toate vor fi 
în bună rânduială între tine şi mine.“ Unele expresii care ţi-au fost 
scrise le-ai luat într-o lumină cu mult mai puternică. Şi după ce le-ai 
citit din nou cu atenţie, ai spus că ele nu-ţi mai par ca înainte şi totul 
s-a rezolvat. După această întâlnire, ai declarat că ai sentimentul 

că niciodată mai înainte n-ai ştiut care a fost schimbarea, dar că ai 
fost născut din nou, convertit, realmente, pentru prima dată. Puteai 
spune că-i iubeşti pe fraţii tăi, că inima ta era uşurată şi fericită; ai 
văzut sfinţenia lucrării aşa cum n-ai văzut-o niciodată mai înainte 
şi scrisorile tale exprimau schimbarea profundă lucrată în tine de 
Duhul Sfânt al lui Dumnezeu. 

Cu toate acestea, ştii că vei fi adus din nou pe acelaşi teren şi 
testat chiar în acele puncte în care ai căzut mai înainte. Aşa a făcut 
Domnul pentru copiii lui Israel; aşa a făcut El cu poporul Său din 
toate veacurile. El le va demonstra că îi va proba cu privire la cele 
în care au căzut mai înainte, şi dacă vor cădea şi a doua oară, îi va 
supune din nou aceleiaşi probe. 

Mă doare inima de fiecare dată când mă gândesc la tine; sufletul 
meu este într-adevăr întristat. Fiecare suflet este preţios pentru că a 
fost cumpărat cu sângele preţios al Domnului Hristos. Uneori mă 
gândesc că noi nu preţuim la adevărata lui valoare sângele răscumpă- 
rător al Domnului Isus pentru mântuirea noastră. Când iau seama la 
preţul infinit plătit pentru răscumpărarea oamenilor, a omului în mod 
individual, mă gândesc: „Ce s-ar fi întâmplat dacă omul ar fi fost 
pentru totdeauna pierdut? Ce s-ar fi întâmplat dacă el ar refuza să fie 
un învățăcel în şcoala lui Hristos, dând greş în practicarea blândeţii, 
smereniei, şi n-ar fi purtat jugul lui Hristos?“ Aceasta, fratele meu, 
a fost marea ta greşeală. Dacă ai fi ascultat mai puţin de propriile 
tale sfaturi şi ai fi făcut din Isus Sfătuitorul tău, acum ai fi fost tare 
în harul şi cunoştinţa lui Isus Hristos. O, cât de multă nevoie ai de 
modelarea divină a caracterului tău! 

Vom da socoteală pentru multe lucruri, luând în consideraţie 
avantajele şi cunoaşterea noastră înaltă, pentru că vom fi judecaţi 
după lumina şi privilegiile pe care ni le-a acordat Domnul. Noi 
nu putem spune că suntem mai puţin favorizați în ceea ce priveşte 
lumina decât acei oameni care au fost timp de veacuri o uimire şi 
o mustrare pentru lume. Noi nu putem aştepta ca judecata să fie 
rostită în favoarea noastră, pentru că, la fel ca şi la Capernaum, am 
fost ridicaţi la ceruri. Domnul a lucrat în favoarea poporului Său, 
păzitor al poruncilor Lui. Lumina care s-a reflectat din ceruri asupra 
noastră n-a fost dată Sodomei şi Gomorei, altfel ele ar fi rămas până 
în zilele noastre; şi dacă lucrările minunate şi cunoaşterea harului 
care a fost manifestat faţă de acest popor ar fi fost făcute cunoscut 

naţiunilor aflate în întuneric, nu ştim cât de departe ar fi ajuns acel 
popor acum. Noi nu putem şti dacă va fi mai uşor pentru ei în ziua 
Judecăţii decât pentru aceia care au avut o lumină clară a adevărului, 
strălucind asupra lor, cum aţi avut voi, dar care, datorită unor cauze 
ce nu se pot explica, s-au îndepărtat de porunca cea sfântă ce le-a 
fost dată. Nu putem decât să arătăm spre cazul tău cu durere, aşa ca 
o rază de avertizare: „Astfel dar, cine crede că stă în picioare, să ia 
aminte să nu cadă.“ 

Domnul nu vede cum vede omul. Gândurile şi căile Sale nu sunt 
aşa cum gândesc oamenii orbi şi egoişti că sunt sau ar dori să fie. 
Domnul priveşte la inimă şi lucrează în şi cu creaturile Sale şi voinţa, 
şi înfăptuirea în tot ceea ce porunceşte, afară de faptul că ei resping 
sfatul Său şi refuză să asculte de poruncile Sale. 

Cea mai mare parte a vieţii tale a fost folosită pentru prezentarea 
învățăturilor pe care, în ultima parte a vieţii tale, tu le-ai respins şi le- 
ai condamnat. Care este lucrarea cea adevărată? Care este cea falsă? 
Ne putem încrede în judecata ta? Ne putem sprijini pe interpretarea 
Scripturilor dată de tine? Nu putem. Vom fi în primejdia de a fi greşit 
înţeleşi. Tu nu poţi acum sau în oricare perioadă a vieţii tale să simţi 
că ai picioarele pe o stâncă solidă. N-am putut să nu mă gândesc 
la viitorul tău. Pentru mine, adevărul este o realitate vie. Eu ştiu că 
el este adevăr. Cuvântul lui Dumnezeu este sigur. „La Lege şi la 
mărturie! Căci dacă nu vor vorbi aşa, nu vor mai răsări zorile pentru 
poporul acesta“. Vei lăsa ca lumina ta să dispară în întuneric? 

Scriu acum mai pe deplin volumul Tragedia Veacurilor, con- 
ținând istoria căderii lui Satana şi intrarea păcatului în lumea noastră; 
şi pot avea un simţământ mult mai viu al acestei mari lupte dintre 
Hristos, Prinţul luminii, şi Satana, prinţul întunericului, decât am 
avut vreodată înainte. Văzând diferitele viclenii pe care Satana le 
pune la cale pentru a-l ruina pe omul păcătos şi a-l face asemenea lui, 
un călcător al Legii celei sfinte a lui Dumnezeu, aş dori ca îngerii lui 
Dumnezeu să poată veni pe pământ şi să prezinte această problemă 
în marea sa importanţă. Apoi am un sentiment atât de intens pentru 
sufletul care de bună voie se depărtează de lumina, cunoaşterea şi 
ascultarea de Legea cea sfântă a lui Dumnezeu. După cum Adam şi 
Eva au crezut minciuna lui Satana: „Veţi fi ca Dumnezeu“, tot astfel 
aceste suflete nădăjduiesc ca prin neascultare să se ridice la înălțimi 
mai mari, să câştige o poziţie cu care să se poată mândri. Sunt foarte 

mâhnită că, în timp ce ceilalţi dorm, eu am petrecut ore în rugăciune, 
ca Dumnezeu să lucreze cu o mare putere pentru a sparge această 
înşelăciune asupra minţii oamenilor, conducându-i în simplitate la 
crucea Golgotei. Apoi m-am liniştit la gândul că toate aceste suflete 
sunt răscumpărate prin sângele Domnului Hristos. Noi putem avea 
dragoste pentru aceste suflete, dar Golgota dă mărturie despre cât 
le iubeşte Dumnezeu. Lucrarea nu este a noastră, ci a Domnului. 
Noi nu suntem decât instrumente în mâinile Sale pentru a împlini 
voia Sa, şi nu voia noastră. Privim la aceia care se împotrivesc cu 
totul Duhului harului şi tremurăm pentru ei. Ne pare rău şi suntem 
dezamăgiţi că ei se dovedesc necredincioşi faţă de Dumnezeu şi 
adevărul Său; dar simţim o şi mai profundă părere de rău atunci 
când ne gândim la Domnul Isus, care i-a răscumpărat cu propriul 
Său sânge. Putem da tot ce avem pentru mântuirea unui singur om, 
dar ne dăm seama că nu putem face acest lucru. Am putea să ne dăm 
şi Viaţa pentru a mântui un singur suflet pentru viaţa veşnică, dar 
chiar şi acest sacrificiu ar fi inutil. Singurul şi marele sacrificiu este 
făcut în viaţa, lucrarea şi moartea Domnului Hristos. O, dacă mintea 
noastră ar putea să contemple măreţia acelui sacrificiu! Atunci am 
putea înţelege mai bine măreţia salvării, a mântuirii. 

Şi acum, frate O., tu, care ai avut o lumină aşa de mare, o astfel 
de abundență de dovezi cu privire la adevărul biblic, tu nu mergi 
înainte şi în sus cu aceia care vor triumfa, în cele din urmă, o dată 
cu adevărul. Acum eşti de partea marelui răzvrătit, lepădându-te de 
Legea lui Dumnezeu; şi el va duce şi pe alţii pe aceeaşi cale a călcării 
sfintei Legi a lui Dumnezeu şi a batjocurii credinţei noastre. Când 
judecata va începe şi fiecare va fi judecat după acele lucruri scrise 
în cărţi, cum se va prezenta atunci cazul tău? Vei privi la unul şi la 
altul, care ar fi umblat pe calea poruncilor lui Dumnezeu, dacă nu 
i-ai fi înconjurat cu o atmosferă de necredinţă, dacă n-ai fi pervertit 
Scripturile, interpretând greşit însemnătatea lor, şi nu i-ai dus departe 
de o strictă ascultare de Legea cea sfântă a lui Dumnezeu. Atunci 
poţi privi la aceste feţe cu plăcere? Vei auzi vocea Marelui Judecător 
spunând: „Cine va cere aceasta din mâinile tale?“ 

Actuala ta soţie n-a avut o profundă experienţă religioasă de 
renunțare de sine în comunicarea cu Dumnezeu, în credinţa adevăru- 
lui. Ea poate foarte uşor să fie condusă de la ascultare de Dumnezeu 
la neascultare. Copiii tăi vor fi acolo unde îi conduce tatăl lor; şi 

dacă ceva din providența deosebită a lui Dumnezeu nu-i va salva, 
neascultarea şi călcarea Legii lui Dumnezeu vor fi puse asupra ta. 
Judecătorul a tot pământul te confruntă cu Legea aceea sfântă de ale 
cărei cerinţe nu eşti în necunoştinţă. Caracterul tău şi caracterele 
soţiei şi copiilor tăi sunt judecate după standardul sfânt al neprihă- 
nirii. Tu i-ai făcut să fie călcători ai Legii lui Dumnezeu şi ea pune 
asupra ta ruina lor. Prin diferite şiretlicuri, cu care Satana este foarte 
obişnuit, tu ai lucrat pentru prezent şi veşnicie, încercând să faci 
pe alţii să te considere un om cinstit, atunci când ai părăsit lumina 
adevărului. Oare eşti astfel? Nu, categoric nu! Este o înşelăciune, 
o teribilă înşelăciune. Ce-I vei spune lui Dumnezeu în acea zi? Vei 
avea atunci o teribilă ameninţare şi teamă de Creatorul tău. Vei căuta 
să schiţezi unele scuze pentru comportarea ta, dar totul se va părea 
că te evită. Vei sta atunci vinovat şi condamnat. Poate că te vei 
supăra pe mine pentru că pun problema în felul acesta, dar aceasta 
este situaţia şi aşa va fi cu orice călcător al Legii celei sfinte a lui 
Dumnezeu. 

Păstrează totdeauna înaintea ta acest adevăr: „Oricine sunt, orice 
voi face, Tu, Dumnezeule, mă vezi“. Nici cel mai mic detaliu al 
comportării tale nu poate scăpa neobservat de Cel care spune: „Ştiu 
faptele tale“. Profunzimile fiecărei inimi sunt deschise ochiului 
cercetător al lui Dumnezeu. Fiecare acţiune, fiecare plan, fiecare 
cuvânt, toate sunt notate în mod deosebit, ca şi când tot Universul lui 
Dumnezeu ar fi o singură persoană şi toată vegherea şi cercetarea lui 
Dumnezeu ar fi fost folosite pentru comportamentul lui. Să călcăm 
atunci chiar şi numai o singură poruncă a Legii Sale şi să învăţăm 
şi pe alţii să facă la fel, prin eschivare, prin declaraţii, prin falsităţi 
chiar înaintea Dătătorului Legii? Vom brava noi sentinţa chiar în faţa 
Judecătorului? În aceasta este o greutate care pare să întreacă chiar 
şi cele mai rele presupuneri ale omului. Ştiu, fratele meu, pe cine 
aştept să întâlnesc în ziua judecății, aşa că nu vei avea scuze pentru 
necredincioşia de la sfârşitul vieţii tale. 

O, dacă aş putea să prezint înaintea ta şi înaintea altora dintre 
fraţii mei necesitatea unui sentimental prezenţei continue a lui Dum- 
nezeu, care ar pune astfel de restricţii în viaţa ta, încât poziţia ta 
morală şi religioasă înaintea oamenilor ar fi cu totul diferită. Noi 
trebuie să atingem un standard înalt. Fiecare suflet, plecând şi ve- 
nind, în toate tranzacţiile de afaceri, în tot timpul şi în tot locul, când 

va acţiona, va fi conştient că se mişcă sub ochiul cercetător al lui 
Dumnezeu şi al îngerilor cereşti şi că Fiinţa care va judeca lucrarea 
fiecărui om pentru veşnicie îl însoţeşte la fiecare pas, observând 
toate acţiunile lui şi cercetând toate motivele lui. O conştienţă a 
prezenţei lui Dumnezeu şi primejdia violării preceptelor Sale vor 
pune stăpânire pe întreaga ta fiinţă. Ce schimbare se va vedea atunci 
în om, în societate, câte rele nu vor fi evitate! Va exista exclamaţia 
din partea tuturor oamenilor de toate rangurile şi din toate veacurile: 
„Cum aş putea să fac eu un rău atât de mare să păcătuiesc împotriva 
lui Dumnezeu?“ 

Cine va intra pe porți în cetate? „Ferice de cine îşi spală hainele 
ca să aibă drept la pomul vieţii, şi să intre pe porţi în cetate“. Eu te 
iubesc aşa cum o iubesc pe soţia ta şi pe copiii tăi nevinovaţi şi de 
aceea mă adresez acum ţie. Analizează cu atenţie calea pe care te 
îndrepţi. Am mai multe de spus, dar nu acum. Te rog să fii amabil 
să-mi răspunzi şi să-mi înapoiezi scrisoarea în care era prezentat 
visul, aşa cum te-am rugat. 

A voastră, cu durere, milă şi dragoste. 

20 aprilie 1888 . 

Scumpe frate P.: Am înţeles din scrisoarea ta că eşti într-o stare 
de necredinţă, întrebându-te dacă mai este sau nu nădejde în cazul 
tău. Ca trimis al Domnului Hristos, doresc să-ţi spun: „Ai nădejde în 
Dumnezeu“. El „a iubit atât de mult lumea, că a dat pe singurul Lui 
Fiu, pentru ca oricine crede în El să nu piară, ci să aibă viaţă veşnică“. 
Nu poţi să te încurajezi cu această făgăduinţă plină de milă? Satana 
poate să-ţi spună că eşti un păcătos; dar poţi să-i răspunzi: „Este 
adevărat, sunt un păcătos, dar «O, adevărat şi cu totul vrednic de 
primit este cuvântul care zice: Hristos Isus a venit în lume ca să 
mântuiască pe cei păcătoşi». 

Domnul Isus a spus: „N-am venit să chem la pocăință pe cei 
neprihăniţi, ci pe cei păcătoşi“. Şi de asemenea: „Tot aşa, vă spun 
că va fi mai multă bucurie în cer pentru un singur păcătos care 
se pocăieşte, decât pentru nouăzeci şi nouă de oameni neprihăniţi 
care n-au nevoie de pocăință.“ Nu crezi aceste cuvinte preţioase? 
Nu le vei primi în inima ta? „Căutaţi pe Domnul câte vreme Se 
poate găsi; chemaţi-L câte vreme este aproape. Să se lase cel rău 
de calea lui, şi omul nelegiuit să se lase de gândurile lui, să se 
întoarcă la Domnul care va avea milă de el, la Dumnezeul nostru 
care nu oboseşte iertând.“ Nu este oare această făgăduinţă atât de 
largă, de profundă şi de plină? Poţi cere ceva mai mult? Nu vei 
îngădui oare Domnului chiar acum şi aici să înalțe un standard pentru 
tine împotriva vrăjmaşului? Satana este gata să fure binecuvântata 
asigurare a lui Dumnezeu. El doreşte să ia orice licărire de speranţă 
din suflet; dar nu trebuie să-i îngădui să facă lucrul acesta. Exercitaţi 
credinţa, luptaţi-vă lupta cea bună a credinţei; luptaţi-vă cu aceste 
îndoieli; familiarizaţi-vă cu făgăduinţele Lui. 

„Când zic celui neprihănit că va trăi negreşit, dacă se încrede în 
neprihănirea lui şi săvârşeşte nelegiuirea, atunci toată neprihănirea 
lui se va uita şi el va muri din pricina nelegiuirii pe care a săvârşit-o. 
Dimpotrivă, când zic celui rău: «Vei muri», dacă se întoarce de la 
păcatul lui şi face ce este bine şi plăcut... el va trăi negreşit şi nu va 

muri. Toate păcatele pe care le-a săvârşit se vor uita; a făcut ce este 
bine şi plăcut şi va trăi negreşit.“ 

„Eu cuce voi întâmpina pe Domnul şi cu ce mă voi pleca înaintea 
Dumnezeului Celui Prea Înalt? Îl voi întâmpina cu arderi de tot, cu 
viței de un an? Dar primeşte Domnul oare mii de berbeci şi zeci de 
mii de râuri de untdelemn? Să dau eu pentru fărădelegile mele pe 
întâiul născut, rodul trupului meu pentru păcatul sufletului meu? Ți 
s-a arătat omule ce este bine, şi ce alta cere Domnul de la tine, decât 
să faci dreptate, să iubeşti mila şi să umbli smerit cu Dumnezeul 
tău.“ Când Satana vine să te ispitească să abandonezi orice speranţă, 
îndreaptă-l la aceste cuvinte, roagă-te împreună cu David: „Nu-Ţi 
aduce aminte de greşelile din tinereţea mea, nici de fărădelegile 
mele, ci adu-Ţi aminte de mine după îndurarea Ta, pentru bunătatea 
Ta, Doamne! Domnul este bun şi drept; de aceea arată El păcătoşilor 
calea. El face pe cei smeriţi să umble în tot ce este drept, El învaţă 
pe cei smeriţi calea Sa“. 

„Veniţi totuşi să ne judecăm, zice Domnul. De vor fi păcatele 
voastre cum e cârmâzul, se vor face albe ca zăpada; de vor fi roşii ca 
purpura, se vor face ca lâna. De veţi voi şi veţi asculta, veţi mânca 
cele mai bune roade ale ţării; dar dacă nu veţi voi şi nu veţi asculta, 
de sabie veţi fi înghiţiţi, căci gura Domnului a vorbit.“ Aici sunt 
făgăduinţe clare şi bine definite, bogate şi din belşug; dar ele sunt 
condiţionate. Dacă te supui condiţiilor, atunci cum te poţi încrede în 
Domnul că EI Îşi va împlini cuvântul? Să lăsăm ca aceste făgăduinţe 
binecuvântate puse în rama credinţei să fie în sala memoriei. Nici 
una dintre ele nu va rămâne neîmplinită. Dumnezeu va împlini tot 
ce a rostit. El este credincios să-Şi ţină făgăduinţa. 

Lucrarea pe care o ai de făcut în dreptul tău este clar arătată 
înaintea ta: „Spălaţi-vă şi curăţiţi-vă! Luaţi dinaintea ochilor Mei 
faptele rele pe care le-aţi făcut! Încetaţi să mai faceţi răul. Învăţaţi-vă 
să faceţi binele, căutaţi dreptatea, ocrotiţi pe cel asuprit, faceţi drep- 
tate orfanului, apăraţi pe văduvă“. „Dacă dă înapoi zălogul, întoarce 
ce a răpit, urmează învăţăturile care dau viaţă şi nu săvârşeşte nici o 
nelegiuire, va trăi negreşit, şi nu va muri.“ Domnul declară: „Copiii 
poporului Meu zic: «Calea Domnului nu este dreaptă.» „Ascultaţi 
dar, casa lui Israel! Nu este calea Mea dreaptă? Oare nu mai degrabă 
căile voastre nu sunt drepte?“ „Doresc Eu moartea păcătosului? zice 
Domnul, Dumnezeu; nu doresc Eu mai degrabă să se întoarcă de la 

căile lui rele şi să trăiască?“ „De aceea vă voi judeca pe fiecare după 
căile lui, casă a lui Israel, zice Domnul, Dumnezeu. Întoarceţi-vă ŞI 
abateţi-vă de la toate fărădelegile voastre, pentru ca să nu vă ducă 
nelegiuirea la pieire. Lepădaţi de la voi toate fărădelegile, prin care 
aţi păcătuit, faceţi-vă rost de o inimă nouă şi un duh nou. Pentru ce 
vreţi să muriţi, casă a lui Israel? Căci Eu nu doresc moartea celui ce 
moare, zice Domnul, Dumnezeu. Întoarceţi-vă dar la Dumnezeu, şi 
veţi trăi.“ 

Domnul Îşi descoperă aici în mod clar voia Sa cu privire la va- 
loarea celui păcătos. Şi atitudinea pe care mulți o iau, exprimând 
îndoială şi necredinţă cu privire la faptul dacă Domnul îi va mântui, 
se răsfrânge asupra caracterului lui Dumnezeu. Cei care se plâng de 
severitatea Sa spun categoric: „Calea Domnului nu este dreaptă“. 
Dar,în mod clar, El aruncă înapoi asupra păcătosului această acuza- 
ție, spunând: „Oare nu mai degrabă căile voastre nu sunt drepte?“ 
Caracterul lui Dumnezeu este în totul apărat prin cuvintele Scrip- 
turii pe care vi le-am prezentat. Domnul va primi pe păcătos când 
acesta se pocăieşte şi-şi părăseşte păcatele, astfel ca Dumnezeu să 
poată conlucra cu eforturile lui în a urmări perfecțiunea caracterului. 
Făgăduinţele nu sunt şi da, şi nu, ci dacă omul se supune condiții- 
lor, atunci ele sunt, în Hristos, „da“; de aceea şi „Amin“, pe care-l 
spunem noi prin EI, este spre slava lui Dumnezeu. Prin sacrificarea 
Fiului Său pentru păcatele lumii, Dumnezeu a avut drept scop ca 
omul să poată fi mântuit, nu în călcarea Legii lui Dumnezeu şi în 
nelegiuire, ci în lepădarea păcatului, spălându-şi hainele caracterului, 
făcându-le albe în sângele Mielului. El Îşi propune să ia de la om lu- 
crul acela ofensator pe care îl urăşte, dar omul trebuie să conlucreze 
cu Dumnezeu în această lucrare. Păcatul trebuie abandonat, părăsit, 
urât, iar neprihănirea Domnului Hristos primită prin credinţă. În 
felul acesta, divinul va conlucra cu umanul. 

Noi ar trebui să fim atenţi ca nu cumva să dăm loc la îndoială şi 
necredinţă şi, în atitudinea noastră de disperare, să ne plângem de 
Dumnezeu şi astfel să-L reprezentăm greşit în faţa lumii. Aceasta 
înseamnă să ne aşezăm de partea lui Satana în această problemă. 
„Sărace suflete“, spune el, „mi-e milă de voi, plângând sub apăsarea 
păcatului; dar Dumnezeu n-are nici un pic de milă. Tânjeşti după 
câteva raze de speranţă, dar Dumnezeu te lasă să pieri şi găseşte 
chiar plăcere în mizeria ta.“ Este o înşelăciune teribilă. Nu-ţi pleca 

urechea să-l asculţi pe ispititor, ci spune: Isus a murit ca eu să pot 
trăi. El mă iubeşte şi nu doreşte să pier. Eu am un Tată ceresc plin 
de milă; şi, deşi am abuzat de iubirea Lui, deşi binecuvântările pe 
care El, în mod binevoitor, mi le-a dat au fost irosite, mă voi ridica 
şi voi merge la El şi-l voi spune: „Am păcătuit... şi nu mai sunt 
vrednic să mă chem fiul tău; fă-mă ca pe unul dintre argaţii Tăi.“ 
Parabola spune cum va fi primit fiul risipitor. „Când era încă departe, 
tatăl său l-a văzut şi i s-a făcut milă de el, a alergat de a căzut pe 
grumazul lui, şi l-a sărutat mult“. Astfel, Biblia reprezintă dispoziţia 
lui Dumnezeu de a primi pe păcătosul pocăit, pe păcătosul care se 
întoarce. 

Dar nici chiar această problemă aşa de sensibilă şi mişcătoare nu 
reuşeşte să exprime infinita compasiune a Tatălui ceresc. Domnul 
declară prin profet: „Te iubesc cu o iubire veşnică; de aceea îţi 
păstrez bunătatea Mea“. În timp ce păcătosul era încă departe de 
casa Tatălui său, irosindu-şi averea într-o ţară străină, inima Tatălui 
era plină de o dorinţă de bine pentru el. Fiecare dorinţă trezită în 
suflet de a ne întoarce la Dumnezeu nu este decât intervenţia sigură 
a Duhului Său, curtenitoare, stăruitoare, atrăgând pe cel rătăcitor la 
inima plină de iubire a Tatălui. 

Cu bogatele binecuvântări ale Bibliei înaintea ta, mai poţi încă 
să laşi loc îndoielii? Poţi crede oare că, atunci când sărmanul păcă- 
tos doreşte să se întoarcă şi să-şi dorească să părăsească păcatele, 
Domnul, într-un mod aspru, îl opreşte, îi interzice să vină în pocăință 
la picioarele Sale? Îndepărtează asemenea gânduri! Nimic nu poate 
fi mai dezonorant pentru Dumnezeu decât aceste idei. Nimic nu-ţi 
poate vătăma mai mult sufletul decât nutrirea unor astfel de gânduri 
despre Tatăl nostru ceresc. Întreaga noastră viaţă spirituală va prinde 
o notă de deznădejde dintr-o astfel de concepţie despre Dumnezeu. 
Aceste idei descurajează toate eforturile de a-L căuta pe Dumnezeu 
sau de a-l servi. Noi nu trebuie să ne gândim la Dumnezeu numai ca 
la un judecător pregătit să pronunţe sentinţa împotriva noastră. El 
urăşte păcatul; dar, din iubire pentru păcătos, El S-a dat pe Sine în 
persoana Domnului Hristos, pentru ca toţi să poate fi mântuiţi şi să 
se bucure de o veşnică binecuvântare în Împărăţia slavei. 

Domnul în persoană declară că Satana a prezentat în mod rău- 
tăcios caracterul Său. El S-a făcut cunoscut personal ca fiind „un 
Dumnezeu plin de îndurare şi milostiv, încet la mânie, plin de bună- 

tate şi credincioşie, care Îşi ţine dragostea până la mii de neamuri, 
iartă fărădelegea, răzvrăurea şi păcatul“. Ce limbaj mai puternic şi 
mai gingaş, în acelaşi timp, s-ar fi putut folosi decât acela pe care El 
a ales să-l folosească şi prin care să-Şi exprime iubirea faţă de noi? 
El declară: „Poate o femeie să uite copilul pe care-l alăptează şi să 
n-aibă milă de rodul pântecului ei? Dar chiar dacă l-ar uita, totuşi 
Eu nu te voi uita cu nici un chip“. 

În planul de mântuire, „bunătatea şi credincioşia se întâlnesc, 
dreptatea şi pacea se sărută“. Dumnezeul Cel Atotputernic şi Atotîn- 
țelept, El,care locuieşte într-o lumină de care nu te poţi apropia, este 
plin de iubire, plin de bunătate. De aceea, daţi-l slavă lui Dumnezeu, 
voi, cei care vă îndoiţi şi tremuraţi; căci Isus trăieşte să mijlocească 
pentru voi. Daţi slavă lui Dumnezeu pentru darul scumpului Său Fiu 
şi pentru că El n-a murit în zadar pentru noi. 

Frate P., ai întrebat dacă nu cumva ai săvârşit păcatul de neiertat 
în viaţa de până acum sau în continuare. lată răspunsul meu: Nu văd 
nici cea mai mică dovadă a faptului că acesta este cazul tău. De fapt, 
ce este păcatul împotriva Duhului Sfânt? Este atunci când, în mod 
voit, atribuim lui Satana lucrarea Duhului Sfânt. De exemplu, să pre- 
supunem că cineva este martor al unei lucrări speciale a Duhului lui 
Dumnezeu. El are dovada convingătoare că lucrarea este în armonie 
cu Scriptura, şi Duhul dă mărturie împreună cu duhul său că lucrarea 
aceea era de la Dumnezeu. Cu toate acestea, mai târziu, el cade în 
ispită, mândrie, încredere în sine sau alte trăsături rele de caracter 
îl iau sub control; respingând toate dovezile caracterului ei divin, 
el declară că ceea ce a recunoscut mai înainte a fi puterea Duhului 
Sfânt acum spune că, de fapt, era puterea lui Satana. Prin mijlocirea 
Duhului Sfânt, Dumnezeu lucrează asupra inimii omeneşti; şi atunci 
când oamenii,în mod voit, resping Duhul şi-L declară ca nefiind 
de la Dumnezeu, ei taie canalul de legătură prin care Dumnezeu 
poate comunica cu ei. Negând dovada pe care Dumnezeu a avut 
plăcerea să le-o dea, ei închid în afara lor lumina care a strălucit 
în inimile lor, şi ca rezultat, sunt lăsaţi în întuneric. În felul acesta, 
cuvintele Domnului sunt verificate: „Dacă lumina care este în tine 
este întuneric, cât de mare trebuie să fie întunericul acesta!“ Pentru 
un timp, persoanele care au săvârşit acest păcat pot părea a fi copii ai 
lui Dumnezeu; dar când vin împrejurări care să dezvolte caracterul 

şi să dea pe faţă spiritul lor, atunci se va vedea că sunt pe terenul 
vrăjmaşului, stând sub steagul lui negru. 

Fratele meu, Duhul Sfânt te invită azi. Vino cu toată inima la 
Hristos! Pocăieşte-te de păcatele tale, mărturiseşte totul lui Dumne- 
zeu, părăseşte orice nelegiuire şi poţi să-ţi apropii toate făgăduinţele 
Sale. „Priviţi la Mine şi veţi trăi“ este invitaţia Sa plină de har. 

Va veni ziua când teribila ameninţare a mâniei lui Dumnezeu va 
fi rostită împotriva tuturor celor care au persistat în necredincioşie 
faţă de El. Aceasta va fi atunci când Dumnezeu va trebui să rostească 
şi să facă lucruri teribile în neprihănire împotriva călcătorilor Legii 
Sale. Dar nu este necesar ca tu să te afli printre cei care vor ajunge 
sub mânia lui Dumnezeu. Acum este ziua mântuirii. Lumina de pe 
crucea Golgotei străluceşte cu putere în raze clare şi strălucitoare, 
descoperindu-L pe Isus, jertfa noastră pentru păcat. În timp ce citeşti 
făgăduinţele pe care le-am pus înaintea ta, adu-ţi aminte că ele sunt 
expresia inexprimabilă a iubirii şi milei. Inima cea mare a Iubirii 
infinite este atrasă spre păcătos cu o milă neţărmurită. „În care 
avem răscumpărarea, prin sângele Lui,iertarea păcatelor“. Da, numai 
crezând că Dumnezeu este un ajutor pentru tine. El doreşte să refacă 
chipul Său moral în om. Pe măsură ce te apropii de EI, mărturisindu- 
ți păcatele în pocăință, El Se va apropia de tine cu milă şi iertare. 
Noi datorăm totul Domnului. El este autorul mântuirii noastre. În 
timp ce lucrezi mântuirea ta cu frică şi cutremur, „Dumnezeu este 
Acela care lucrează în voi şi vă dă, după plăcerea Lui, şi voinţa, şi 
înfăptuirea.“ 

„Cine îşi ascunde fărădelegile nu propăşeşte, dar cine le mărturi- 
seşte şi se lasă de ele capătă îndurare“ (Proverbe 28, 13). 

Condițiile pentru a obţine mila lui Dumnezeu sunt simple, drepte 
şi rezonabile. Domnul nu ne cere să facem lucruri grele pentru a 
primi iertarea păcatelor. Nu trebuie să facem pelerinaje lungi şi 
obositoare sau să executăm penitenţe dureroase, pentru a ne încre- 
dinţa viaţa Dumnezeului cerurilor sau a ne ispăşi nelegiuirea; dar cel 
care îşi mărturiseşte şi îşi părăseşte păcatele va avea parte de milă. 
Aceasta este o făgăduinţă prețioasă, dată omului căzut pentru a-l 
încuraja să se încreadă în Dumnezeul iubirii şi să caute viaţa veşnică 
în Împărăţia Sa. 

Citim că Daniel, profetul lui Dumnezeu, a fost un om „preaiubit 
al cerului“. El a avut o poziţie înaltă la curtea Babilonului şi L-a 
slujit şi onorat pe Dumnezeu atât în timp de prosperitate, cât şi în 
încercări. Cu toate acestea, el s-a umilit şi a mărturisit păcatele sale şi 
ale poporului său. Cu o profundă durere în inima sa, el a recunoscut: 
„Noi am păcătuit, am săvârşit nelegiuire, am fost răi şi îndărătnici, 
ne-am abătut de la poruncile şi orânduirile Tale, n-am ascultat de 
robii Tăi prooroci, care au vestit în Numele Tău împăraţilor noştri, 
căpeteniilor noastre, părinților noştri şi către tot poporul ţării. Tu, 
Doamne, eşti drept, iar nouă tuturor ni se cuvine astăzi să ni se 
umple faţa de ruşine, nouă, tuturor oamenilor lui Iuda, locuitorilor 
Ierusalimului şi întregului Israel, fie ei aproape, fie departe, în toate 
ţările în care i-ai izgonit, din pricina fărădelegilor de care s-au făcut 
vinovaţi faţă de Tine“ (Daniel 9, 5-7). 

Daniel n-a căutat să se scuze,pe el sau pe popor, înaintea lui 
Dumnezeu; ci, în umilinţă şi cu o pocăință din suflet, el a mărturisit 
pe deplin nelegiuirile lor, apărând modul în care Dumnezeu S-a 
purtat cu o naţiune care a întors spatele cerinţelor Lui şi n-a dorit să 
se folosească de chemările Lui stăruitoare. 

Este o mare nevoie de o astfel de pocăință sinceră şi mărturisire 
din inimă. Aceia care nu-şi umilesc sufletele înaintea lui Dumnezeu, 


610 


Mărturisirea primită 611 


recunoscându-şi vina, n-au împlinit încă prima condiție a acceptării, 
a primirii. Dacă n-am experimentat, n-am trăit acea pocăință de care 
nu trebuie să ne pară rău şi nu ne-am mărturisit păcatele cu o reală 
umilință a sufletului şi cu zdrobire a inimii, dezgustați de nelegiuirile 
noastre, atunci n-am căutat niciodată cu adevărat iertarea păcatelor; 
şi dacă n-am căutat niciodată, n-am găsit niciodată pacea lui Dumne- 
zeu. Singurul motiv pentru care poate n-am primit iertarea păcatelor 
din trecut este acela că noi nu suntem dispuşi să ne umilim inimile 
mândre şi să ne supunem condiţiilor Cuvântului adevărului. Există 
instrucţiuni explicite cu privire la această problemă. Mărturisirea 
păcatului, în public sau în particular, ar trebui să fie din inimă şi 
exprimată liber. Nu trebuie să fie impusă păcătosului. Ea nu trebuie 
făcută într-un mod superficial şi nepăsător sau forţată din partea 
acelora care n-au sentimentul real al caracterului respingător al pă- 
catului. Mărturisirea care este amestecată cu lacrimi şi părere de rău, 
care este revărsarea lăuntrică a sufletului, îşi găseşte drumul spre 
Dumnezeul milei infinite. Psalmistul spune: „Domnul este aproape 
de cei cu inima înfrântă şi mântuieşte pe cei cu duhul zdrobit“. 
Sunt prea multe mărturisiri ca acelea ale lui faraon, când acesta 
suferea din cauza judecăților lui Dumnezeu. El îşi recunoştea păcatul, 
dar numai pentru a scăpa de pedeapsă, ca aceasta să nu mai continue, 
dar, de îndată ce plăgile se opreau, el se reîntorcea la atitudinea 
lui sfidătoare împotriva cerului. Mărturisirea lui Balaam a avut un 
caracter asemănător. Îngrozit de îngerul care stătea în calea sa cu 
sabia scoasă, el şi-a recunoscut vina; dacă nu, şi-ar fi pierdut viaţa. 
N-a existat o adevărată pocăință pentru păcat, nici părere de rău, nici 
o schimbare a planului său, nici o scârbă faţă de ceea ce este rău 
şi nici o virtute în mărturisirea sa. Iuda Iscarioteanul, după ce L-a 
vândut pe Domnul său, s-a întors la preoţi, exclamând: „Am păcătuit, 
căci am vândut sânge nevinovat“. Dar mărturisirea sa nu a fost de 
un asemenea caracter care să o recomande milei lui Dumnezeu. El 
a fost forţat de vinovăția sufletului său printr-un simţământ teribil 
de condamnare şi o teribilă aşteptare a judecății. Consecințele care 
aveau să urmeze în cazul său au determinat recunoaşterea marelui 
său păcat. El n-a simţit o durere profundă în suflet pentru că L-a 
dat pe Fiul lui Dumnezeu să fie batjocorit, biciuit şi crucificat, că 
el L-a trădat pe Cel sfânt al lui Israel în mâinile oamenilor răi şi 

fără scrupule. Mărturisirea sa a fost determinată numai de o inimă 
egoistă şi întunecată. 

După ce au mâncat din fructele pomului oprit, Adam şi Eva au 
fost plini de un simţământ de ruşine şi teroare. La început, singurul 
lor gând a fost acela de a vedea cum să-şi scuze păcatul înaintea lui 
Dumnezeu şi să scape astfel de îngrozitoarea sentinţă de condamnare 
la moarte. Când Domnul i-a întrebat cu privire la păcatul lor, Adam 
a răspuns, dând vina în parte pe Dumnezeu şi în parte pe tovarăşa 
sa: „Femeia pe care mi-ai dat-o ca să fie lângă mine, ea mi-a dat 
din pom şi am mâncat“. Femeia a aruncat vina asupra şarpelui, 
spunând: „Şarpele m-a amăgit şi am mâncat din pom“. De ce ai 
făcut şarpele? De ce i-ai îngăduit să intre în Eden? Acestea erau 
întrebările implicate în scuzarea păcatului lor. În felul acesta, Îl 
acuzau pe Dumnezeu ca fiind responsabil de căderea lor. Spiritul 
de îndreptăţire de sine îşi avea originea în tatăl minciunilor şi a fost 
manifestat de toţi fiii şi fiicele lui Adam. Mărturisirile de felul acesta 
nu sunt inspirate de Spiritul divin şi nu vor fi acceptate înaintea lui 
Dumnezeu. Adevărata pocăință va duce pe om să-şi poarte vinovăția 
şi să recunoască fără şiretenie şi ipocrizie. Asemenea sărmanului 
vameş, fără să-şi ridice ochii spre ceruri, el îşi va bate pieptul şi 
va striga: „Doamne, fii milostiv mie, păcătosul“, şi aceia care îşi 
recunosc vinovăția vor fi îndreptăţiţi pentru că Domnul Isus va pleda 
cu sângele Său în favoarea sufletului pocăit. 

Nu este o degradare pentru om să se plece înaintea Creatorului 
său, să-şi mărturisească păcatele şi să ceară iertare prin meritele 
Mântuitorului crucificat şi înviat. Este nobil să-ţi recunoşti greşe- 
ala înaintea lui Isus, pe care L-ai rănit prin nelegiuire şi răzvrătire. 
Aceasta te înalţă înaintea oamenilor şi înaintea îngerilor; căci „ori- 
cine se va smeri, va fi înălțat“. Dar acela care se pleacă înaintea 
omului căzut şi îşi deschide cu frică gândurile şi închipuirile inimii 
sale se dezonorează singur prin înjosirea bărbăţiei sale şi degradarea 
oricărui instinct nobil al sufletului său. În mărturisirea păcatelor vie- 
ţii unui om corupt, băutor de vin şi imoral, standardul caracterului 
său este înjosit şi el este, în consecinţă, mărginit. Dumnezeu este 
degradat în gândirea sa, făcându-L. asemenea omului păcătos, căci 
preotul stă ca un reprezentant al lui Dumnezeu. Această degradantă 
mărturisire a unui om, făcută unui alt om căzut, contribuie foarte 

mult la dezvoltarea răului care perverteşte lumea şi o face gata pentru 
distrugerea finală. 

Apostolul spune: „Mărturisiţi-vă unii altora păcatele şi rugaţi-vă 
unii pentru alţii, ca să fiţi vindecaţi“. Acest text al Scripturii a fost 
interpretat ca susţinând practica mergerii la preot pentru absolvirea 
de păcat; dar nu are o asemenea aplicaţie. Mărturisiţi-vă păcatele 
lui Dumnezeu, singurul care le poate ierta, şi greşelile unii altora. 
Dacă ai ofensat pe aproapele sau pe fratele tău, trebuie să recunoşti 
că ai făcut acest rău, iar el are datoria să te ierte. Apoi trebuie să 
cauţi iertare de la Dumnezeu, pentru că fratele pe care l-ai rănit 
este proprietatea lui Dumnezeu; rănindu-l pe el, de fapt ai păcătuit 
împotriva Creatorului şi Răscumpărătorului. Cazul nu este deloc 
adus înaintea preotului, ci înaintea singurului Mijlocitor, Marele 
nostru Preot, care „în toate lucrurile a fost ispitit ca şi noi, dar fără 
păcat“ şi care „are milă de slăbiciunile noastre“. De aceea este în 
stare să ne curăţească de orice întinăciune. 

Când a păcătuit împotriva lui Urie şi a soţiei sale, David I-a cerut 
iertare lui Dumnezeu. El a declarat: „Împotriva Ta, numai împotriva 
Ta am păcătuit şi am făcut ce este rău împotriva Ta“. Orice rău făcut 
altora se întoarce de la cei vătămaţi la Dumnezeu. De aceea David nu 
căuta iertarea de la un preot, ci de la Creatorul omului. El s-a rugat: 
„Ai milă de mine, Dumnezeule, în bunătatea Ta! După îndurarea Ta 
cea mare, şterge fărădelegile mele!“ 

Adevărata mărturisire are totdeauna un anume caracter şi recu- 
noaşte păcatele pe nume. Ele pot fi de aşa natură, încât să fie aduse 
numai înaintea lui Dumnezeu, dar pot fi şi rele făcute care trebuie 
mărturisite înaintea persoanelor care au fost vătămate sau pot avea 
un caracter general şi atunci trebuie cunoscute de întreaga adunare 
sau comunitate a credincioşilor. Dar orice mărturisire trebuie să fie 
specificată şi la subiect, recunoscând pe nume păcatele de care eşti 
vinovat. 

Când a fost oprimat de amoniţi, poporul Israel I-a cerut lui Dum- 
nezeu ceea ce constituie o ilustrare a caracterului categoric al adevă- 
ratei mărturisiri. „Copiii lui Israel au strigat către Domnul şi au zis: 
«Am păcătuit împotriva Ta, căci am părăsit pe Dumnezeul nostru şi 
am slujit Baalilor». Domnul a zis poporului Israel: «Nu v-am izbăvit 
Eu de egipteni, de amoniţi, de fiii lui Anac şi de filisteni?... dar voi 
M-ayi părăsit şi ați slujit altor dumnezei. De aceea nu vă voi mai 

izbăvi. Duceţi-vă şi chemaţi pe dumnezeii pe care i-aţi ales; ei să vă 
izbăvească în vremea strâmtorării voastre». Copiii lui Israel au spus 
Domnului: «Am păcătuit, fă-ne ce-Ţi va plăcea. Numai izbăveşte-ne 
astăzi». Apoi ei au început să acţioneze în armonie cu mărturisirea 
şi rugăciunea lor: „Şi au scos dumnezeii străini din mijlocul lor, şi 
au slujit Domnului“. Şi inima cea mare şi plină de iubire a Domnului 
„S-a îndurat de suferinţele lui Israel“. 

Mărturisirea nu va fi primită de Dumnezeu fără o sinceră pocă- 
inţă şi o reformă. Trebuie să existe o schimbare hotărâtă în viaţă; 
tot ceea ce constituie o ofensă la adresa lui Dumnezeu trebuie să 
fie îndepărtat. Acesta va fi rezultatul unei adevărate păreri de rău 
faţă de păcat. Pavel spune, vorbind de lucrarea de pocăință: „Căci 
uite, tocmai întristarea aceasta a voastră după voia lui Dumnezeu, ce 
frământare a trezit în voi! Ce cuvinte de dezvinovăţire! Ce mânie! 
Ce frică! Ce dorinţă aprinsă! Ce râvnă! Ce pedeapsă! În toate voi aţi 
arătat că sunteţi curaţi în privinţa aceasta“. 

În zilele lui Samuel, israeliţii s-au îndepărtat de Dumnezeu. Ei 
sufereau consecinţele păcatului, pentru că ei au păcătuit în ce priveşte 
credinţa lor în Dumnezeu, au pierdut puterea de discernământ şi 
înţelepciunea de a conduce națiunea şi au pierdut încrederea în 
capacitatea Lui de a apăra şi de a reabilita cauza Sa. Ei au întors 
spatele Marelui Conducător al Universului şi au dorit să fie conduşi 
aşa cum erau şi celelalte naţiuni din jurul lor. Mai înainte de a 
găsi pacea, ei au făcut următoarea mărturisire: „La toate păcatele 
noastre am mai adăugat şi pe acela de a cere un împărat pentru noi“. 
Chiar acel păcat de care ei erau acuzaţi trebuia să fie mărturisit. 
Nerecunoştinţa lor le apăsa sufletul şi i-a despărțit de Dumnezeu. 

Când păcatul a slăbit sensibilitatea morală,cel ce făptuieşte răul 
nu vede defectele din caracterul său şi nici nu-şi dă seama de enor- 
mitatea răului pe care l-a înfăptuit; şi dacă nu se supune puterii 
convingătoare a Duhului Sfânt, el rămâne într-o orbire parțială faţă 
de păcatul său. Mărturisirile sale nu sunt sincere şi nu sunt serioase. 
Pentru fiecare recunoaştere a vinovăţiei sale, el adaugă în apărarea 
sa o scuză pentru atitudinea sa, declarând că, dacă nu erau anumite 
împrejurări, el n-ar fi făcut lucrul acesta sau acela, pentru care este 
mustrat. Dar exemplele din Cuvântul lui Dumnezeu cu privire la o 
reală pocăință şi umilinţă descoperă spiritul mărturisirii în care nu 
există scuză pentru păcat sau încercare de îndreptăţire de sine. 

Pavel nu caută să se acopere; el înfăţişează păcatul în cele mai 
întunecate culori, fără a încerca să-şi uşureze vinovăția. El spune: 
„Am aruncat în temniţă pe mulţi sfinţi, căci am primit puterea aceasta 
de la preoţii cei mai de seamă şi, când erau osândiţi la moarte, îmi 
dădeam şi eu votul împotriva lor. I-am pedepsit adesea în toate 
sinagogile şi îmi dădeam toată silinţa ca să-i fac să hulească. În 
pornirea mea nebună împotriva lor, îi prigoneam până şi în cetățile 
străine“. El n-a ezitat să declare că „Hristos Isus a venit în lume ca 
să mântuiască pe cei păcătoşi, dintre care cel dintâi sunt eu“. 

Inima umilă şi frântă, supusă printr-o pocăință reală, va aprecia 
ceva din iubirea lui Dumnezeu şi din preţul Golgotei; şi aşa cum 
un fiu se destăinuie tatălui său iubitor, tot astfel un adevărat păcătos 
pocăit aduce toate păcatele sale înaintea lui Dumnezeu. Şi este scris: 
„Dacă ne mărturisim păcatele, El este credincios şi drept ca să ne 
ierte păcatele şi să ne curăţească de orice nelegiuire“. 

Stimate frate şi iubită soră din___: Am auzit de lucrarea cea 
bună care se desfăşoară printre voi, şi lucrul acesta mi-a bucurat 
inima. De când am venit la Battle Creek, mintea mea s-a ocupat 
foarte mult de biserica de aici. În timpul săptămânii de rugăciune, 
Domnul a lucrat pentru noi şi în toate instituţiile noastre a fost un 
interes continuu, bine echilibrat şi stabil. 

La colegiu s-au ţinut adunări cu un succes remarcabil. Au avut 
loc mai multe convertiri printre studenţii din lume. Aceste convertiri 
au fost cele mai izbitoare, pentru că aceste persoane nu au avut o 
experienţă religioasă înainte de a veni la colegiu şi unii dintre ei erau 
hotărâți să nu se aşeze pe traiectul canalului de lumină, nedorind 
să participe la întâlniri. Dar ei au participat, au fost convinşi de 
Duhul cel Sfânt al Domnului şi au fost convertiți în mod profund. 
Ei mărturisesc că niciodată în viaţa lor n-au fost aşa de fericiţi ca 
acum. Mai mulţi dintre ei au mers acasă pentru a petrece sărbătorile. 
Părinţii lor nu sunt profesori de religie şi, desigur, credinţa lor va fi 
în mod sever încercată. Dar am primit scrisori bune, spunând că ei 
îşi asumă noile lor responsabilităţi, încercând să le arate prietenilor 
lor că noua credinţă pe care au primit-o nu 1-a făcut fanatici sau 
extremiști, ci creştini bine echilibraţi, mai buni din toate punctele 
de vedere decât înainte de convertirea lor; că ei au principiile unei 
credinţe curate, iubirea pentru Dumnezeu şi pentru aproapele lor, 
şi le manifestă printr-o viaţă bine ordonată şi o purtare evlavioasă. 
Această lucrare bună din colegiu a fost un izvor de mare bucurie 
pentru noi toţi. 

Am avut întâlniri în cursul dimineţii, pentru ajutoarele de la 
sanatoriu, timp de trei săptămâni, de la ora patru la cinci şi jumătate. 
Am vorbit cu această ocazie cu bune rezultate. De multe ori am 
vorbit, de asemenea, pacienţilor. 

Am avut întâlniri cu lucrătorii de la Review and Herald la ora 
prânzului. Aici, Domnul este în mod vizibil la lucru. Oameni care au 
mărturisit adevărul de ani, dar care totuşi se pare că niciodată n-au 

avut căldură sufletească,au fost vizitaţi de Duhul Domnului şi trebuie 
să le auzi mărturiile, rostite din inimă, despre iubirea prețioasă a lui 
Dumnezeu. Unii dintre ei spun că niciodată n-au mai fost convertiți 
mai înainte. 

Adunările s-au ţinut la tabernacol de două ori pe zi, timp de două 
săptămâni, şi solia prezentată a pus stăpânire pe inimi. Mărturiile 
prezentate au avut un bun ecou. Sunt recunoscătoare Domnului pen- 
tru această lucrare bună. Am avut, de asemenea, şi unele adunări 
speciale la tabernacol. Această biserică fiind mare, după ce i-am 
invitat pe oameni în faţă pentru rugăciune, în Sabat după-amiază, în 
ultimul Sabat din anul cel vechi, i-am invitat pe aceia care simțeau 
nevoia să facă mărturisiri să meargă într-una dintre încăperile anexe 
şi acolo li s-a oferit o ocazie specială pentru a face lucrul acesta. 
Am vorbit despre capitolul doi din cartea proorocului Maleahi: „Se 
cade să înşele un om pe Dumnezeu? Aduceţi însă la casa vistieriei 
toate zeciuielile, ca să fie hrană în casa Mea; puneţi-Mă astfel la 
încercare, zice Domnul oştirilor, şi veţi vedea dacă nu vă voi des- 
chide zăgazurile cerurilor; şi dacă nu voi turna peste voi belşug de 
binecuvântare“. Multe mărturisiri s-au făcut în legătură cu această 
problemă. 

Unii nu s-au comportat în mod cinstit cu vecinii lor. Şi-au mărtu- 
risit aceste păcate şi au restituit ceea ce trebuia. În cursul săptămânii 
următoare, unii dintre aceia care nu se purtaseră în mod drept cu 
ceea ce aparţinea lui Dumnezeu, şi în consecinţă s-au separat de EI, 
au început să dea înapoi ceea ce reţinuseră. Un frate nu mai dăduse 
zecimea de doi ani de zile. El i-a dat secretarului Conferinţei nota 
cu zecimea reţinută, la care s-a adăugat dobânda, ajungând la suma 
de 571,50 de dolari. I-am mulţumit lui Dumnezeu că fratele a avut 
curaj să facă lucrul acesta. Un altul a dat nota sa cu 300 de dolari. 
Un alt om, care apostaziase atât de mult, încât era puţină speranţă 
ca să-şi mai întoarcă vreodată picioarele pe calea neprihănirii, a dat 
nota sa de 1.000 de dolari. Am propus atunci ca aceste sume reţi- 
nute mult timp din zecime şi daruri să fie alocate misiunii Europei 
Centrale. Astfel că acestea şi sumele donate cu ocazia sărbătorii naş- 
terii Domnului,aproape 6.000 de dolari,au intrat în tezaurul bisericii 
din această comunitate, pentru a fi trimise misionarilor lucrării lui 
Dumnezeu. 

Sufletul care trăieşte prin credinţă în Domnul Hristos nu doreşte 
un dar mai bun şi mai mare decât de a şti şi a face voia lui Dumnezeu. 
Este voia lui Dumnezeu ca ea, credinţa în Domnul Hristos, să fie 
făcută desăvârşită prin fapte. El leagă mântuirea şi viaţa veşnică a 
acelora care cred în aceste fapte şi, prin ele, oferă lumina adevărului 
care să meargă în toate ţările şi popoarele lumii. Acesta este rodul 
lucrării Duhului Sfânt. 

Adevărul a pus stăpânire pe inimi. Nu este un impuls de moment, 
ci o adevărată şi reală întoarcere spre Domnul. Voința pervertită a 
oamenilor este adusă în supunere faţă de voinţa lui Dumnezeu. A 
jefui pe Dumnezeu în zecimi şi daruri este o violare a unei porunci 
clare a lui Iehova, care produce cele mai profunde vătămări acelora 
care fac lucrul acesta — îi lipseşte de binecuvântarea lui Dumnezeu, 
care este promisă acelora care procedează cinstit cu El. 

Am descoperit în experienţa noastră faptul că, dacă Satana nu 
poate ţine sufletele legate în gheaţa indiferenţei, el va încerca să-i 
împingă în focul fanatismului. Când Duhul Domnului vine peste 
poporul Său, vrăjmaşul prinde ocazia de a lucra şi el, căutând să 
modeleze lucrarea lui Dumnezeu prin trăsăturile de caracter deose- 
bite şi nesfinţite ale unora care sunt în legătură cu această lucrare. 
În acest fel, există totdeauna o lucrare după propriile lor planuri, o 
lucrare pe care Dumnezeu nu a inspirat-o. 

Dar, de când a început lucrarea aici, în Battle Creek, n-a fost 
nici un fanatism. Am simţit nevoia de a-l ocoli din toate punctele 
de vedere, şi aceasta cu cea mai mare grijă; căci vrăjmaşul este 
foarte bucuros dacă poate duce persoane la extreme. El poate astfel 
să vatăme mai mult decât dacă n-ar fi fost nici un fel de trezire 
religioasă. Noi ştim că, până acum, nu s-a făcut nici un efort religios 
fără ca Satana să nu încerce să facă totul pentru a se introduce; şi în 
aceste zile de pe urmă, el va face această lucrare ca niciodată până 
acum. El vede că timpul său este scurt şi va lucra cu toată capacitatea 
înşelăciunii nelegiuite pe care o are, de a amesteca erezia şi păreri 
incorecte în lucrarea lui Dumnezeu şi de a-i împinge pe oameni 
în poziţii false. În multe din trezirile noastre religioase, s-au făcut 
greşeli în legătură cu mărturisirile. În vreme ce mărturisirea este 
bună pentru suflet, este nevoie să ne mişcăm cu înţelepciune. 

Mi-a fost arătat că multe, foarte multe mărturisiri n-ar fi trebuit să 
fie rostite vreodată în auzul martorilor; căci rezultatul este acela pe 


Idei greşite cu privire la mărturisire 619 


care judecata limitată a fiinţelor trecătoare nu l-a anticipat. Semințele 
răului sunt semănate astfel în mintea şi inima acelora care le aud, şi 
atunci când sunt ispitiţi, aceste seminţe vor răsări şi vor aduce roade 
şi aceeaşi tristă experienţă se va repeta, pentru că cei ispitiţi cred 
că aceste păcate nu pot fi chiar aşa de grozave; căci n-au fost oare 
săvârşite de cei care au făcut mărturisiri? Oare nu fac şi creştinii mai 
vechi astfel de lucruri? În acest fel, mărturisirea făcută în public, în 
comunitate, a acestor păcate tainice se va dovedi a fi un miros de 
moarte spre moarte, în loc de a fi spre viaţă. 

Nu trebuie să aibă loc nici o mişcare nepăsătoare, pe scară mare, 
în această privinţă, pentru că lucrarea lui Dumnezeu poate să fie de- 
zonorată în ochii celor necredincioşi. Dacă ei aud mărturisirile unui 
comportament decăzut al acelora care mărturisesc că sunt urmaşi 
ai Domnului Hristos, este adus astfel un reproş asupra cauzei Sale. 
Dacă Satana poate, prin orice mijloc, să răspândească impresia că 
adventiştii de ziua a şaptea sunt în toate lucrurile o pleavă a societă- 
tii, el o va face cu plăcere. Ferească Dumnezeu să aibă ocazia să facă 
lucrul acesta! Dumnezeu va fi mai bine glorificat dacă vom mărturisi 
în taină, numai lui Isus, stricăciunea moştenită a inimii, decât dacă 
am deschide adâncimile ei omului trecător şi greşit care nu poate 
să judece în mod drept, decât numai dacă inima sa este continuu 
îmbibată cu Duhul lui Dumnezeu. Dumnezeu cunoaşte inima, chiar 
orice taină a sufletului; de aceea, nu turna în urechi omeneşti ceea 
ce numai singur Dumnezeu trebuie să audă. 

Sunt unele mărturisiri care trebuie aduse numai înaintea câtorva 
oameni şi recunoscute de păcătoşi în cea mai profundă umilinţă. 
Problema nu trebuie dirijată în aşa fel, încât viciul să fie transformat 
în virtute şi păcătosul să fie mândru de relele făptuite de el. Dacă 
există lucruri de o natură dezagreabilă, care nu trebuie să vină îna- 
intea bisericii, atunci să fie aduse numai înaintea câtorva persoane 
alese ca să le asculte şi nu supuneţi lucrarea lui Dumnezeu unei 
ruşini publice, făcând publică ipocrizia ce există în biserică. Acest 
lucru va arunca un blam asupra acelora care încearcă să fie aseme- 
nea Domnului Hristos în caracter. Aceste lucruri trebuie luate în 
consideraţie. 

Apoi sunt mărturisiri pe care Domnul ne-a cerut să le facem 
unii altora. Dacă ai făcut rău aproapelui tău prin cuvânt sau faptă, 
în primul rând trebuie să te împaci cu el mai înainte ca închinarea 

ta să fie primită de cer. Mărturiseşte aceluia pe care l-ai vătămat, 
restituie, dacă este ceva de restituit, aducând astfel roade vrednice 
de pocăință. Dacă cineva are sentimente de amărăciune, de mândrie 
sau răutate împotriva acestui frate, să meargă la el în mod individual, 
să-i mărturisească păcatul şi să caute iertare. 

Din felul Domnului Hristos de a proceda cu cei greşiţi, putem 
învăţa lecţii care să ne fie de folos şi care se aplică în mod egal şi 
acestei lucrări de mărturisire. El ne cere să mergem la cel care a 
căzut în ispită şi să lucrăm cu el. Dacă nu este posibil să-l ajutăm 
din cauza întunericului din mintea sa şi a despărțirii de Dumnezeu, 
trebuie să încercăm din nou, luând cu noi alţi doi sau trei fraţi. Dacă 
ceea ce este rău nu s-a îndreptat, atunci şi numai atunci trebuie să-l 
spunem bisericii. Este mult mai bine dacă relele pot fi îndreptate 
şi vătămările făcute vindecate, fără a mai aduce problema înaintea 
întregii biserici. Comunitatea nu trebuie să fie locul în care să se 
facă orice fel de plângeri sau mărturisiri. 

Pe de altă parte, recunosc primejdia ispitei de a ascunde păcatul 
sau de a face compromis cu el şi astfel să acţionezi în mod ipocrit. 
Însă fii sigur că mărturisirea acoperă pe deplin influenţa răului co- 
mis, pentru ca nici o datorie faţă de Dumnezeu, faţă de aproapele 
tău sau faţă de biserică să nu rămână nefăcută, şi apoi poţi să te 
prinzi cu încredere de Hristos, aşteptând binecuvântările Lui. Dar 
întrebarea cum şi cui trebuie mărturisite păcatele este o problemă 
care cere un studiu atent şi cu rugăciune. Noi trebuie să abordăm 
această problemă din toate punctele de vedere, cântărind-o înaintea 
lui Dumnezeu şi căutând iluminare divină. Noi trebuie să analizăm, 
să vedem dacă mărturisirea publică a păcatelor de care ne facem 
vinovaţi va face bine sau va face rău. Va aduce lucrul acesta laude 
lui Dumnezeu, care ne-a chemat din întuneric la lumina Sa minu- 
nată? Va ajuta lucrul acesta la purificarea minţii poporului Său sau 
relatarea publică a înşelăciunilor practicate prin negarea adevăru- 
lui va avea o influenţă care va contamina şi alte minţi şi va nimici 
încrederea în noi? 

Oamenii nu au de la Dumnezeu înţelepciune şi o continuă ilu- 
minare din Izvorul a toată puterea numai ca să se asigure de faptul 
că pot să se călăuzească după impresii şi impulsuri. Din experienţa 
mea am văzut acest lucru, dar spre distrugerea nu doar a acelora 
care acționau pe baza acestui principiu, ci şi a multor altora care 

veneau sub influenţa lor. Rezultatul acestei lucrări sub imperiul im- 
pulsurilor era extravaganţa cea mai sălbatică. A urmat o decădere a 
credinţei, iar necredinţa şi scepticismul au devenit puternice, până la 
extrem, în frământările religioase. Lucrarea ce nu este realizată în 
şi cu Dumnezeu se sfârşeşte imediat ce momentele emoţionale au 
trecut. 

În ceea ce face Dumnezeu este putere şi permanenţă, fie că 
lucrează prin instrumente omeneşti sau în alt mod. Progresul şi 
desăvârşirea lucrării harului în inimă nu depind de emoție sau o 
demonstrare extravagantă. Inimile care sunt sub influenţa Duhului lui 
Dumnezeu vor fi într-o dulce armonie cu voinţa Sa. Mi-a fost arătat 
că, atunci când Dumnezeu lucrează prin Duhul Său cel Sfânt, nu va 
fi nimic în lucrările Lui care să degradeze poporul lui Dumnezeu în 
faţa lumii, ci din contră, îl va înălța. Religia Domnului Hristos nu-i 
face pe cei care o mărturisesc mai neciopliţi şi aspri. Supuşii harului 
nu sunt de nevătămat, ci sunt totdeauna dispuşi să înveţe de la Isus 
şi să se sfătuiască unul cu altul. 

Ce învăţăm de la Marele Învățător al adevărului va fi durabil; nu 
va mirosi a mulţumire de sine, ci va duce la umilinţă şi blândeţe; 
iar lucrarea pe care o facem va fi sănătoasă, curată şi înnobilatoare, 
pentru că este făcută în şi cu Dumnezeu. Aceia care lucrează astfel 
vor semăna în căminul lor viaţă, iar în asocierea lor cu oamenii, vor 
arăta că au gândul lui Hristos. Har şi adevăr vor domni în inimile 
lor, inspirându-le şi curăţindu-le motivele şi controlându-le acţiunile 
exterioare. 

Sper că nimeni nu va crede că ei vor câştiga favoarea lui Dumne- 
zeu prin mărturisirea păcatelor sau că există o virtute specială în a te 
mărturisi unei fiinţe omeneşti. Trebuie să existe în experienţa aceea 
credinţă, care lucrează prin faptele iubirii şi purifică sufletul. Iubirea 
lui Hristos va supune înclinațiile firii. Adevărul nu numai că poartă 
în el dovada originii sale divine, dar dovedeşte că, prin harul Duhului 
lui Dumnezeu, este eficient în curățirea sufletului. Domnul doreşte 
să venim la El zilnic,cu toate necazurile noastre şi cu mărturisirea 
păcatelor noastre, şi El ne poate da odihnă în purtarea jugului Său şi 
a poverii Sale. Duhul Său cel Sfânt, cu influenţa Lui plină de har, va 
umple sufletul şi fiecare gând va fi adus în supunere şi ascultare de 
Hristos. 

Acum mi-e teamă că, dintr-o greşeală din partea ta, binecuvânta- 
rea lui Dumnezeu care a venit asupra voastră în __ se va transforma 
într-un blestem; că veţi îmbrăţişa unele idei false şi veţi ajunge astfel, 
în câteva luni, într-o stare mai rea decât înainte de această lucrare de 
reînviorare. Dacă nu vă păziţi sufletele, veţi apărea în cea mai rea 
lumină posibilă în faţa celor necredincioşi. Dumnezeu nu va fi glori- 
ficat cu acest mod de slujire. Fiţi atenţi, nu duceţi lucrurile la extrem 
şi nu aduceţi reproşul asupra cauzei lui Dumnezeu. Eşecurile pe care 
le suferă mulţi se datorează faptului că,după ce au fost binecuvântaţi 
de Dumnezeu, ei n-au căutat ca, în umilinţa lui Hristos, să fie o 
binecuvântare pentru alţii. Pentru că acum cuvintele vieţii veşnice 
au fost semănate în inimile voastre, vă implor să umblaţi smeriţi cu 
Dumnezeu, să faceţi faptele Domnului Hristos şi să aduceţi mult mai 
multă roadă spre neprihănire. Sper şi mă rog să acţionaţi asemenea 
fiilor şi fiicelor Celui Prea Înalt şi să nu deveniți extremiști sau să 
faceţi ceva care să întineze Duhul lui Dumnezeu. 

Nu priviţi la oameni şi nici nu vă puneţi nădejdea în ei, consi- 
derând că sunt infailibili, ci priviţi mereu numai la Isus. Nu spuneţi 
nimic care va arunca un reproş asupra credinţei voastre. Mărturisiţi- 
vă păcatele ascunse numai lui Dumnezeu. Lăsaţi ca inimile voastre 
rătăcitoare să se întoarcă la El, care ştie exact şi în mod desăvârşit 
cum să trateze cazul vostru. Dacă v-aţi purtat cum nu se cuvine cu 
semenul vostru, recunoaşteţi-vă păcatul şi faceţi roade vrednice de 
lucrul acesta, restituind ceea ce trebuie. Apoi cereţi binecuvântarea. 
Veniţi la Dumnezeu aşa cum sunteţi şi lăsaţi ca El să vă vindece 
rănile. Aduceţi cazul vostru înaintea tronului harului; lăsaţi ca lucra- 
rea aceasta să fie o lucrare completă, deplină. Fiţi sinceri în relațiile 
voastre cu Dumnezeu şi cu voi înşivă. Dacă veniţi la El cu o inimă 
smerită, El vă va da biruinţă. Apoi puteţi să daţi o mărturie plăcută a 
libertății, aducând laude Lui, Aceluia care v-a chemat din întuneric 
la lumina Sa minunată. El nu va înţelege sau judeca greşit. Semenii 
voştri nu vă pot absolvi de păcat sau curăţi de nelegiuire. Isus este 
singurul care vă poate da pacea. El vă iubeşte şi S-a dat pe Sine 
pentru voi. Inima Sa mare, plină de iubire, are „milă de slăbiciunile 
noastre“. Ce păcate sunt oare prea mari ca El să nu le poată ierta? 
Ce suflet este aşa de întunecat şi apăsat de păcat, ca El să nu-l poată 
mântui? El este binevoitor, nu caută merite la noi, ci, datorită bună- 
tăui Lui nemărginite, ne vindecă în rătăcirile noastre şi ne iubeşte 

necondiţionat, şi aceasta în vreme ce noi eram încă păcătoşi. El este 
„încet la mânie şi plin de bunătate“. Are o „îndelungă răbdare pentru 
Vol şi doreşte ca nici unul să nu piară, ci toţi să vină la pocăință“. 

Nu căutaţi să obţineţi o biruinţă la o cotă înaltă de excitare, ci 
mergeţi să lucraţi pentru alţii şi învăţaţi-i cu multă răbdare. Acum 
veţi fi înclinați să credeţi că fiecare are o mulţime de rele de mărturisit 
şi veţi fi în primejdia de a face din aceasta un punct de atac. Voi doriţi 
să-l aduceţi pe fiecare pe acelaşi teren pe care voi vă aflaţi şi veţi 
simţi că nu se poate face nimic până când n-au trecut toţi prin aceeaşi 
lucrare, de mărturisire. Nu veţi fi dispuşi să-i ajutaţi din nou pe alții, 
având Duhul lui Dumnezeu asupra voastră şi inimile înmuiate şi 
supuse unei lucrări serioase de curăţire. Veţi fi în marea primejdie de 
a aduce vătămare lucrării lui Dumnezeu, exercitând propriul vostru 
spirit. Dacă lucraţi pentru suflete cu umilinţă, cu o dependenţă plină 
de încredere în Dumnezeu, dacă radiaţiile Spiritului Său se reflectă 
de la tine într-un caracter asemenea Domnului Hristos, dacă simpatia, 
bunătatea, răbdarea şi iubirea sunt principii stabile în viaţa voastră, 
atunci veţi fi o binecuvântare pentru toţi din jurul vostru. Voi nu veţi 
critica pe alţii şi nici nu veţi manifesta un spirit aspru, necruţător, 
faţă de ei; nu veţi avea simţământul că ideile lor trebuie făcute ca să 
răspundă standardului vostru; dar iubirea lui Isus şi roadele veşnice 
ale neprihănirii se vor manifesta în voi. 

„Roada Duhului, dimpotrivă, este: dragostea, bucuria, pacea, în- 
delunga răbdare, bunătatea, facerea de bine, credincioşia, blândeţea, 
înfrânarea poftelor... Cei ce sunt ai lui Hristos Isus şi-au răstignit 
firea pământească împreună cu patimile şi poftele ei. Dacă trăim 
prin Duhul, să şi umblăm prin Duhul. Să nu umblăm după o slavă 
deşartă, întărâtându-ne unii pe alţii şi pizmuindu-ne unii pe alţii“. 

Vrăjmaşul va căuta să se introducă chiar şi în mijlocul exerciţiilor 
voastre religioase. Fiecare cale de acces trebuie să fie păzită cu 
credincioşie; dacă nu, egoismul şi mândria vor ajunge să fie ţesute 
în lucrarea voastră. Dacă eul a fost cu adevărat crucificat, cu toate 
pasiunile şi plăcerile lui, rodul acestei realităţi se va vedea în fapte 
bune, spre slava lui Dumnezeu. Vă somez, în temere de Dumnezeu, 
nu lăsaţi ca lucrarea voastră să degenereze. Fiţi creştini consecvenţi, 
echilibraţi. Când inima şi-a dat afecțiunile ei lui Hristos, atunci 
lucrurile vechi s-au dus, toate lucrurile au devenit noi. 

Religia noastră trebuie să fie inteligentă. Înţelepciunea de sus 
trebuie să ne întărească, să ne fixeze, să ne înrădăcineze. Noi trebuie 
să mergem înainte şi Dumnezeu încă ne va mai descoperi slava Sa, 
aşa cum nu face faţă de lume. 

[651] Battle Creek , Michigan, 6 ianuarie 1889. 


Prezenţa lui Dumnezeu, o realitate 


Scumpe frate Q.: Sunt bucuroasă că astăzi eşti în____. Dacă fo- 
loseşti bine încrederea de care te bucuri, atunci vei fi omul potrivit 
la locul potrivit. Păstrează eul în afara preocupărilor tale; el să nu 
ajungă să mărginească lucrarea, deşi aceasta va fi natural. Umblă 
umil cu Dumnezeu. Să lucrăm pentru Domnul cu o energie dezinte- 
resată, păstrând înaintea noastră un sentiment al prezenţei constante 
a lui Dumnezeu. Să ne gândim la Moise, câtă rezistenţă şi câtă răb- 
dare au caracterizat viaţa lui. Pavel, în Epistola sa către Evrei, spune: 
„Pentru că a rămas neclintit, ca şi cum ar fi văzut pe Cel ce este 
nevăzut“. Caracterul pe care Pavel îl atribuie astfel lui Moise nu în- 
seamnă numai o rezistenţă pasivă împotriva răului, ci o perseverenţă 
în ceea ce este drept. El a păstrat totdeauna pe Domnul înaintea sa şi 
Domnul a fost totdeauna la dreapta sa, ca să-l ajute. 

Moise a avut un sentiment profund al prezenţei personale a lui 
Dumnezeu. El nu numai că a privit de-a lungul veacurilor la Domnul 
Hristos, ca Acesta să Se manifeste în trup, dar L-a văzut pe Hristos 
în mod special însoţindu-i pe copiii lui Israel în toate călătoriile 
lor. Pentru el, Dumnezeu era ceva real, era totdeauna prezent în 
gândurile sale. Când era înţeles greşit, când era chemat să facă faţă 
primejdiei şi să poarte ocara de dragul lui Hristos, el a îndurat fără 
să se răzbune. Moise a crezut în Dumnezeu ca unul de care el avea 
nevoie şi care urma să-l ajute. Pentru el, Dumnezeu era un ajutor 
prezent. 

O mare parte din credința pe care o vedem este numai o credință 
cu numele; credința reală, plină de încredere şi perseverență, este 
rară. Moise ştia, din proprie experiență, că făgăduințele lui Dum- 
nezeu vor fi o răsplată a acelora care ÎI caută în mod stăruitor. EI 
a avut respect față de recompensa de răsplătire. Aici avem un alt 
punct cu privire la credința pe care dorim s-o studiem; Dumnezeu va 
răsplăti pe omul credinței şi al ascultării. Dacă această credință este 
adusă în experiența vieții, ea va face pe oricine se teme şi-L iubeşte 

pe Dumnezeu să îndure încercările. Moise a fost plin de încredere în 
Dumnezeu pentru că a avut credinţa necesară. 

EI a avut nevoie de ajutor şi s-a rugat pentru aceasta, s-a prins 
de el prin credinţă şi a ţesut în experienţa lui credinţa că Dumnezeu 
îi poartă de grijă. El a crezut că Dumnezeu îi conduce viaţa în mod 
deosebit. El L-a văzut şi L-a recunoscut pe Dumnezeu în fiecare 
detaliu al vieţii sale şi a simţit că se află sub ochii Celui Atotvăzător, 
Aceluia care cântăreşte motivele, Aceluia care încearcă inima. El 
a privit la Dumnezeu şi s-a încrezut în El pentru tăria de a-l purta 
şi păstra necorupt prin orice formă a ispitei. El ştia că i s-a dat o 
lucrare specială de făcut şi dorea să facă tot posibilul ca lucrarea 
aceea să fie un succes total. Dar el ştia că nu putea face lucrul acesta 
fără ajutor divin, pentru că avea de-a face cu un popor încăpățânat. 
Prezenţa lui Dumnezeu era suficientă să-l facă să treacă cu bine prin 
situaţiile cele mai dificile în care putea fi pus un om. 

Moise nu numai că se gândea la Dumnezeu; el L-a şi văzut. 
Dumnezeu era pentru el o viziune continuă. El n-a pierdut niciodată 
din vedere faţa Lui. L-a văzut pe Isus ca Mântuitor al său şi a crezut 
că meritele Mântuitorului îi vor fi atribuite şi lui. Pentru Moise, 
această credinţă nu era un fel de ghicire; ea era o realitate. De acest 
fel de credinţă avem noi nevoie, credinţă care să treacă testul cu bine. 
O, cât de adesea cădem în faţa ispitei, şi aceasta pentru că nu avem 
ochii aţintiţi la Isus! Credinţa noastră nu este constantă pentru că, 
datorită cedării în faţa comodităţii, păcătuim şi apoi nu mai putem 
suporta să-L „vedem pe Cel care este nevăzut“ (Evrei 11,27). 

Fratele meu, fă din Domnul Hristos tovarăşul tău zilnic, în fiecare 
oră, şi nu te vei plânge că nu ai credinţă. Contemplă pe Isus. Priveşte 
caracterul Său. Vorbeşte cu El. Cu cât vei înălța mai puţin eul, cu atât 
mai mult vei vedea în Isus pe Cel înălţat. Dumnezeu are pentru tine 
o lucrare de făcut. Păstrează totdeauna pe Domnul înaintea ta. Frate 
şi soră Q, mergeţi mai sus şi tot mai sus, pentru a vedea mai clar 
caracterul Domnului Hristos. Când Moise s-a rugat: „Arată-mi slava 
Ta“ , Domnul nu l-a mustrat, ci a răspuns rugăciunii lui. Dumnezeu 
a declarat slujitorului Său: „Voi face să treacă pe dinaintea ta toată 
frumuseţea Mea şi voi chema Numele Domnului înaintea ta“. Noi 
ne păstrăm departe de Dumnezeu şi de aceea nu vedem descoperirea 
puterii Sale. 

Prezenţa Domnului Hristos în sala de clasă 


Fratele meu, sora mea, Domnul să vă dea la amândoi înţelep- 
ciune, ca să puteţi şti cum să vă folosiţi mintea. Domnul să vă înveţe 
ce lucruri mari poate El să facă dacă veţi crede. Aduceţi pe Isus cu 
voi, ca tovarăş al vostru, în sala de clasă. Păstraţi-L înaintea voastră 
atunci când vorbiţi, pentru ca bunătatea să pornească de pe buzele 
voastre. Nu permiteţi nimănui să vă modeleze această problemă. 
Permiteţi-le copiilor care se află sub grija voastră să aibă indivi- 
dualitate, tot la fel ca şi voi. Încercaţi totdeauna să-i călăuziţi, dar 
niciodată să-i conduceţi. 

Am văzut unele lucruri aici, în Elveţia, care cred că merită să fie 
imitate. Profesorii din şcoli ies adesea în natură cu elevii lor şi, în 
timp ce aceştia se joacă, ei îi învaţă cum să se recreeze şi sunt gata 
să intervină pentru a putea corecta orice comportare dezordonată 
sau orice lucru rău. Uneori, îşi iau elevii afară, în natură, şi merg 
împreună cu ei mult timp pe jos. Îmi place lucrul acesta; cred că, 
făcând astfel, există mai puţine ocazii pentru copii să cadă în ispită. 
Profesorii par să se implice în distracţiile copiilor şi să facă ordine 
în ele. În nici un caz nu pot să fiu de acord cu ideea că elevii trebuie 
să simtă că sunt priviţi continuu cu neîncredere şi nu se pot purta 
ca nişte copii. Dar este bine ca profesorii să se prindă în jocurile 
copiilor, să fie una cu ei şi să le arate că doresc ca ei să fie fericiţi; 
aceasta le va da copiilor încredere. Ei trebuie să fie controlaţi cu 
iubire, dar nu urmărindu-i în timpul meselor şi al distracţiilor lor cu 
o severitate aspră şi rigidă. 

Daţi-mi voie să spun că aceia care n-au fost ei înşişi niciodată 
copii nu sunt, de obicei, cei mai indicaţi să călăuzească în mod 
înţelept mintea diferită a copiilor şi tinerilor. Ei sunt în stare să facă 
o lege, de la care nu se poate face apel. Profesorii nu trebuie să uite 
că şi ei au fost odată copii. 

Trebuie să-şi adapteze lecţiile la mintea lor, situându-se astfel 
într-o relaţie de simpatie cu ei; apoi copiii pot fi instruiți şi vor putea 
să le fie de folos atât prin cuvânt, cât şi prin exemplu. 

Fie ca Duhul lui Isus să vină şi să vă modeleze inimile, să vă 
formeze caracterele pentru a vă înălța şi înnobila sufletele. Domnul 
Hristos le-a spus ucenicilor Săi: „Adevărat vă spun că, dacă nu vă 
veţi întoarce la Dumnezeu, şi nu vă veţi face ca nişte copilaşi, cu 

nici un chip nu veţi intra în Împărăţia cerurilor“ (Matei 18, 3). Este 
nevoie să daţi la o parte aceste rânduieli de fier, să coborâţi de pe 
aceste picioroange, la simplitatea şi umilinţa unui copil. O, dacă o 
parte din spiritul de severitate s-ar putea schimba într-un spirit de 
iubire, atunci fericirea şi lumina soarelui pot lua locul descurajării şi 
al durerii. 


Natura şi influenţa Mărturiilor 


Pe măsură ce timpul se apropie şi lucrarea de vestire a ultimei 
avertizări adresate lumii se extinde, este foarte important ca aceia 
care primesc adevărul prezent să aibă o clară înţelegere a naturii şi 
influenţei Mărturiilor pe care Dumnezeu, în providenţa Sa, le-a legat 
de lucrarea soliei îngerului al treilea, chiar de la începuturile ei. În 
paginile ce urmează, sunt redate paragrafe din ceea ce am scris în 
ultimii patruzeci de ani, cu referire la experienţa mea de la început în 
această lucrare specială, prezentând,de asemenea, ceea ce Dumnezeu 
mi-a descoperit cu privire la natura şi importanţa Mărturiilor, modul 
în care sunt date şi cum trebuie să fie privite. 

„Nu mult după 1844, am primit prima mea viziune. Eram în 
vizită la o scumpă soră în Hristos, a cărei inimă era legată de a mea. 
Cinci dintre noi, toate femei, am îngenuncheat liniştit la altarul fami- 
lial. În timp ce mă rugam, puterea lui Dumnezeu a venit asupra mea 
aşa cum n-am simţit-o niciodată mai înainte. Am avut simţământul 
că sunt înconjurată de lumină şi că mă înalţ mai sus şi tot mai sus de 
la pământ“ [Testimonies 1:58;]. La data aceea,am văzut experienţa 
credincioşilor adventişti, venirea Domnului Hristos şi răsplata dată 
celor credincioşi. 

„În a doua viziune, care a urmat imediat după prima, mi s-au 
arătat încercările prin care trebuia să trec şi că aveam datoria să merg 
şi să spun şi altora ce-mi descoperise Dumnezeu. Mi-a fost arătat că 
lucrarea mea va fi întâmpinată cu o mare apostazie şi că inima îmi va 
fi sfâşiată de suferinţă, dar că harul lui Dumnezeu va fi îndestulător şi 
mă va susţine în toate aceste încercări. Învățătura din această viziune 
m-a tulburat nespus de mult, căci îmi arăta datoria pe care o aveam, 
de a merge în mijlocul poporului şi a prezenta adevărul. 

O mare teamă ce mă apăsa a fost aceea că, dacă ascult chemarea 
datoriei şi merg, declarându-mă favorizată de Cel Prea Înalt cu vi- 
ziuni şi descoperiri pentru poporul lui Dumnezeu, aş putea să cad 
în păcatul înălțării de sine şi să mă înalt mai presus de poziţia ce 
este numai drept pentru mine să o ocup, aducând în felul acesta asu- 

pra mea neplăcerea lui Dumnezeu şi pierzându-mi astfel mântuirea. 
Aveam în faţa mea numeroase cazuri asemănătoare, şi o strângere 
de inimă în faţa calvarului chinuitor. 

Acum mă rog fierbinte ca, dacă totuşi trebuie să merg şi să spun 
ceea ce mi-a arătat Domnul, să fiu ferită de o înălţare necuvenită. 
Îngerul a spus: «Rugăciunile tale au fost ascultate şi vei primi răs- 
puns la ele. Dacă acest rău de care te temi te ameninţă, mâna lui 
Dumnezeu va fi întinsă ca să te salveze; prin suferinţă, El te va atrage 
la Sine şi te va păstra în umilinţă. Transmite solia cu credincioşie. 
Suferă până la sfârşit şi vei mânca din fructele pomului vieţii şi vei 
bea din apa vieţii». [Testimonies 1:62,64,65;]. 

La data aceea, era fanatism printre aceia care fuseseră credincioşi 
ai primei solii îngereşti. Greşeli serioase în doctrină şi practică erau 
nutrite şi unii erau chiar gata să-i condamne pe toţi aceia care nu 
vor accepta părerile lor. Dumnezeu mi-a descoperit în viziune aceste 
greşeli şi m-a trimis la aceşti copii greşiţi să le spun; dar, în aducerea 
la îndeplinire a acestei îndatoriri, m-am confruntat cu o puternică 
împotrivire şi ocară. 

„Pentru mine era o cruce grea aceea de a le spune celor greşiţi 
ce mi-a fost arătat cu privire la ei. Acest lucru mi-a produs o mare 
tristeţe, şi anume de a vedea pe alţii necăjiţi sau întristaţi. Şi când 
eram obligată să rostesc solia, adesea o mai îndulceam şi o făceam 
să pară cât mai favorabilă cu putinţă pentru persoana respectivă şi 
apoi mergeam şi plângeam în agonia sufletului meu. Priveam la 
aceia care nu aveau să poarte de grijă decât numai fiinţei lor şi mă 
gândeam că, dacă aş fi în locul lor, n-aş murmura. Era foarte greu să 
transmiţi Mărturiile clare şi tăioase care-mi erau date de Dumnezeu. 
Am urmărit cu nerăbdare rezultatul şi dacă persoanele mustrate se 
ridicau împotriva mustrării şi după aceea se opuneau adevărului. 
Astfel de întrebări se ridicau în mintea mea: Am transmis eu solia 
aşa cum trebuia? N-ar exista vreo cale pentru a-i salva? Apoi, asupra 
sufletului meu apăsa o astfel de tristeţe, încât adesea simţeam că 
moartea ar fi un sol bine venit, iar mormântul, un loc scump de 
odihnă. 

Nu mi-am dat seama de primejdia şi de păcatul unei astfel stări de 
lucruri, până când, într-o viziune, am fost dusă în prezenţa Domnului 
Isus. El a privit la mine încruntat şi Şi-a întors faţa de la mine. 
Nu este posibil să descriu groaza şi agonia pe care le-am simţit 

atunci. Am căzut cu faţa la pământ înaintea Lui, dar n-am avut 
putere să rostesc nici un cuvânt. O, cât aş fi dorit să mă ascund de 
acea încruntare îngrozitoare! Apoi, am putut să-mi dau seama, într-o 
măsură oarecare, ce fel de simţăminte vor avea cei pierduţi şi care îi 
vor face să strige atunci: «Munţilor şi stâncilor, cădeţi peste noi şi 
ascundeţi-ne de faţa Celui ce şade pe scaunul de domnie şi de mânia 
Mielului» (Apocalipsa 6, 16). 

Imediat, un înger mi-a spus să mă ridic şi priveliştea care mi-a 
izbit ochii cu greu poate fi descrisă. Înaintea mea era o grupă de 
oameni cu părul şi hainele sfâşiate şi a căror înfăţişare era întruchi- 
parea disperării şi a groazei. Ei s-au apropiat de mine şi şi-au frecat 
hainele de ale mele. Când m-am uitat la hainele mele, am văzut 
că erau pătate de sânge. Din nou am căzut ca moartă la picioarele 
îngerului meu însoțitor. N-am putut rosti nici o scuză şi aş fi dorit 
să fiu departe de acel loc sfânt. Îngerul m-a ridicat în picioare şi 
mi-a zis: «Nu acesta este cazul tău acum, dar scena aceasta a fost 
trecută pe dinaintea ochilor tăi pentru a şti care va fi situaţia ta dacă 
neglijezi să spui altora ce ţi-a descoperit Domnul» [Testimonies 
1:73,74;]. Cu această avertizare solemnă înaintea mea, am plecat să 
le spun oamenilor cuvintele de mustrare şi învăţătură pe care mi le-a 
dat Dumnezeu. 


Mărturii personale 


Solule care mi-au fost date pentru diferite persoane le-am scris 
adesea pentru ei; în multe cazuri, am făcut lucrul acesta la cererea 
lor expresă. Pe măsură ce lucrarea mea se extindea, lucrul acesta a 
devenit o parte importantă şi obositoare a muncii mele. Mai înainte 
de publicarea Mărturiei 15, multe cereri pentru mărturiile scrise mi- 
au fost adresate de către aceia pe care i-am sfătuit sau mustrat; dar eu 
mă aflam într-o stare de mare slăbiciune datorită muncii epuizante 
şi m-am dat înapoi de la datorie, în mod deosebit de când am ştiut 
că multe dintre aceste persoane erau foarte nevrednice şi se părea că 
există puţină speranţă ca avertizările date să lucreze vreo schimbare 
hotărâtă în ei. La data aceea, am fost mult încurajată de următorul 
vis: 

„O persoană mi-a adus un material alb şi mi-a cerut să croiesc 
din el haine pentru persoane de toate măsurile şi de toate felurile 

de caracter şi împrejurări ale vieţii. Mi s-a spus să le croiesc şi să 
le agăţ, să fie terminate atunci când se va adresa chemarea. Am 
avut impresia că mulţi dintre cei pentru care mi s-a cerut să croiesc 
haine erau nevrednici. Am întrebat dacă aceea era ultima bucată de 
material pe care trebuie s-o croiesc şi mi s-a spus că nu era ultima; 
că, de îndată ce terminam această bucată, mai erau şi altele pe care 
trebuia să le iau. M-am simţit descurajată de cantitatea de lucru ce 
stătea înaintea mea şi am spus că am croit haine pentru alţii timp 
de mai bine de douăzeci de ani şi munca mea nu a fost apreciată 
şi nici n-am văzut că lucrul meu a realizat prea mult. Am vorbit 
cu persoana care mi-a adus pânza despre o anume femeie în mod 
deosebit, pentru care mi s-a spus să croiesc o haină. Am spus că 
ea nu va aprecia haina şi deci va fi o pierdere de timp şi material 
pentru a i-o prezenta. Ea era foarte săracă, cu un intelect inferior şi 
dezordonată în obiceiuri şi în curând le va murdări. 

Persoana a răspuns: «Croieşte haine. Aceasta este datoria ta. 
Pierderea nu este a ta, ci a mea. Domnul nu Se va uita la ce se uită 
omul». El aşează înainte lucrarea care doreşte să fie făcută şi «nu 
ştii ce va izbuti, aceasta sau aceea». 

Apoi mi-am ţinut mâinile în sus, bătătorite, aşa cum erau din 
cauza îndelungatei folosiri a foarfecelor, şi am spus că nu pot decât 
să mă cutremur la gândul continuării acestui fel de lucrare. Persoana 
a repetat din nou: 

«Croieşte haine. Eliberarea ta n-a venit încă». 

Cu simţămintele unei mari oboseli, m-am ridicat ca să încep să 
lucrez. Înaintea mea stătea o foarfecă nouă, lustruită, pe care am 
început s-o folosesc. Deodată, sentimentul oboselii şi al descuraţării 
m-a părăsit, foarfeca părea că taie singură şi am croit haină după 
haină, cu mai multă uşurinţă decât până acum.“ [Testimonies 2:10- 
12] 

Sunt multe vise care îşi au originea în lucrurile obişnuite ale 
vieţii, cu care însă Duhul lui Dumnezeu nu are nimic de-a face. 
„Sunt, de asemenea, vise false, ca şi viziuni false, care sunt inspirate 
de duhul lui Satana. Dar visele de la Domnul sunt clasate în Cuvântul 
lui Dumnezeu la un loc cu viziunile şi sunt tot atât de adevărate roade 
ale Spiritului Profetic ca şi viziunile. Asemenea vise, având în vedere 
persoanele care le au şi împrejurările în care sunt date conţin în ele 
însele dovada autenticităţii lor.“ [Testimonies 1:569-1867]. 

De când avertizările şi învăţăturile date în mărturii pentru cazuri 
individuale şi care se aplică cu putere multor oameni, care n-au 
fost în mod special evidenţiate în felul acesta, mi se pare că este de 
datoria mea să public mărturiile personale pentru binele bisericii. 
În Mărturia numărul 15, vorbind despre necesitatea de a face acest 
lucru, am spus: „Nu cunosc o altă cale mai bună pentru a prezenta 
poziţia mea cu privire la primejdia generală şi a poziţiilor greşite, 
precum şi datoria pe care o au toţi cei care Îl iubesc pe Dumnezeu şi 
țin poruncile Lui, decât făcând public aceste mărturii. Poate că nu 
este o altă cale mai directă şi mai puternică de a prezenta ceea ce 
Domnul mi-a arătat.“ | Testimonies 2:9-1868] 

Într-o viziune ce mi-a fost dată la 12 iunie 1868, mi-a fost arătat 
ceea ce îndreptăţeşte pe deplin atitudinea mea de publicare a mărtu- 
riilor personale. „Când Domnul scoate în evidenţă cazuri individuale 
şi numeşte greşelile lor, alţii, care n-au fost arătaţi în viziune, în mod 
frecvent consideră că ei sunt drepţi sau aproape drepţi. Dacă unul 
este mustrat pentru un rău deosebit, fraţii şi surorile ar trebuie să 
se examineze cu atenţie, spre a vedea unde au căzut şi în ce anume 
se fac şi ei vinovaţi de acelaşi păcat. Ei trebuie să aibă spiritul unei 
unite mărturisiri. Dacă alţii simt că sunt drepţi, aceasta nu-i face să 
fie astfel. Dumnezeu priveşte la inimă. El pune la probă, testează 
sufletele în acest fel. În mustrarea relelor unora, El intenţionează să 
corecteze pe mulţi. Dar, dacă ei dau greş în a primi mustrarea, ca 
nefiind pentru ei, şi se mângâie singuri că Dumnezeu a trecut peste 
greşelile lor numai pentru că nu i-a scos în mod personal în evidenţă, 
ei se înşeală singuri şi vor fi lăsaţi afară în întuneric, în propriile lor 
căi, spre a urma închipuirea inimilor lor. 

Mulţi se înşeală singuri cu privire la adevărata lor stare înaintea 
lui Dumnezeu. El foloseşte căi şi mijloace care slujesc cel mai bine 
scopului Său, cum şi pentru a dovedi ceea ce este în inimile celor ce 
mărturisesc că sunt urmaşi ai Săi. El face clar relele unora, pentru 
ca alţii să poată astfel să fie avertizaţi şi să se teamă şi să ocolească 
acele greşeli. Printr-o cercetare de sine, ei pot afla că şi ei fac aceleaşi 
lucruri pe care Dumnezeu le condamnă la alţii. Dacă doresc într- 
adevăr să-l slujească lui Dumnezeu, temându-se să nu-L jignească, 
atunci ei nu vor aştepta ca mai întâi păcatele lor să fie arătate, ca apoi 
să mărturisească şi cu o pocăință plină de umilinţă să se întoarcă 
la Domnul. Ei vor părăsi, vor abandona lucrurile care nu Îi plac lui 

Dumnezeu, în armonie cu lumina dată altora. Dacă, din contră, aceia 
care nu sunt drepţi înaintea lui Dumnezeu văd că se fac vinovaţi 
de aceleaşi păcate care au fost mustrate la alţii, şi cu toate acestea 
continuă în aceleaşi comportamente necredincioase, pentru că n-au 
fost nominalizați în mod special, ei îşi pun în primejdie propriile 
lor suflete şi vor fi făcuţi robi de către Satana, după cum vrea el.“ 
[Testimonies 2:112-113 — 1868] 

„Mi-a fost arătat că, în înţelepciunea lui Dumnezeu, nu toate 
păcatele şi greşelile tuturor vor fi date la iveală... Toţi cei vinovaţi 
sunt atenţionaţi în aceste mărturii individuale, deşi poate că numele 
lor n-au fost adăugate la mărturiile speciale; şi dacă persoanele trec 
peste acestea şi-şi acoperă păcatele pentru că numele lor nu au fost 
în mod special amintite, ei nu vor prospera în cele ale lui Dumnezeu. 
Nu pot înainta într-o viaţă divină, ci vor deveni tot mai întunecaţi, 
până când lumina cerului va fi în întregime retrasă.“ [Testimonies 
2:447 — 1870] 

Într-o viziune ce mi-a fost dată acum douăzeci de ani, „mi s-a 
arătat atunci să aduc nişte principii generale, în vorbire şi în scris, 
ŞI, în acelaşi timp, să atrag atenţia asupra primejdiilor, greşelilor şi 
păcatelor unor persoane, pentru ca toţi să poată fi avertizaţi, mustraţi 
şi sfătuiţi. Am văzut că toţi ar trebui să-şi cerceteze inimile şi să 
trăiască cu multă atenţie, ca să vadă dacă nu cumva au făcut şi ei 
aceleaşi greşeli pentru care alţii au fost corectaţi şi dacă nu cumva 
avertizările date pentru alţii se aplică şi în cazul lor. Dacă da, ar 
trebui să simtă că sfatul şi mustrările au fost date în mod special 
pentru ei şi ar trebui să le aplice ca şi când le-ar fi fost adresate în 
mod special. Dumnezeu a fixat testul credinţei pentru toţi aceia care 
pretind că sunt urmaşi ai Domnului Hristos. El va pune la probă 
sinceritatea rugăciunilor tuturor acelora care pretind că doresc cu 
multă ardoare să ştie care le este datoria. Le va arăta în mod clar 
care este aceasta. Va da tuturor ocazie să dezvolte ceea ce se află în 
inimile lor.“ [Testimonies 2:687-1871] 


Obiectul Mărturiilor 


„În timpurile din vechime, Dumnezeu le-a vorbit oamenilor prin 
profeţi şi apostoli. In aceste zile, El le vorbeşte prin mărturiile Duhu- 
lui Sfânt. N-a fost niciodată un timp în care Dumnezeu să instruiască 

poporul Său mai puternic de cum o face acum, în legătură cu voinţa 
Sa şi drumul sau comportarea pe care El ar dori ca ei să o aibă.“ 
[Testimonies 4: 147,148 — 1876] 

„Domnul a văzut că este potrivit să-mi arate într-o viziune nevo- 
ile şi greşelile poporului Său. A fost un lucru dureros pentru mine, 
dar, cu credincioşie, am pus înaintea celor vinovaţi greşelile lor şi 
mijloacele de remediere... Astfel că Duhul lui Dumnezeu a ros- 
tit avertizări şi judecăţi, fără a reţine, totuşi, făgăduinţa plăcută a 
milei.... 

Păcătoşii pocăiţi n-au nici un motiv de disperare pentru că li se 
aduce aminte de păcatele lor şi sunt avertizaţi de primejdiile care îi 
pândesc. Chiar şi aceste eforturi făcute pentru ei arată cât de mult îi 
iubeşte Dumnezeu şi doreşte să-i salveze. Ei nu au de făcut decât să 
urmeze sfatul Său şi să facă voia Sa, pentru a moşteni viaţa veşnică. 
Dumnezeu aşează păcatele poporului Său greşit înaintea lor, pentru 
ca ei să vadă toată grozăvia lor în lumina adevărului divin. Apoi 
este de datoria lor să renunţe pentru totdeauna la ele. Dacă cei din 
poporul lui Dumnezeu vor recunoaşte modul în care El S-a purtat cu 
ei şi vor accepta învăţăturile Sale, ei vor găsi o cale dreaptă pentru 
picioarele lor şi o lumină care să-i călăuzească prin întuneric şi 
descurajare.“ [Testimonies 4:14,15 — 1876] 

„Avertizări şi mustrări nu sunt adresate celor greşiţi din mijlo- 
cul adventiştilor de ziua a şaptea pentru că viaţa lor este mult mai 
vrednică de mustrare decât viaţa celor ce mărturisesc că sunt creştini 
din bisericile cu numele, nici pentru faptul că exemplul şi faptele lor 
sunt mai rele decât acelea ale adventiştilor care nu vor da ascultare 
cerinţelor Legii lui Dumnezeu, ci pentru că ei au o mare lumină şi 
pentru că, prin mărturisirea lor, au luat poziţia de popor deosebit 
al lui Dumnezeu, un popor ales, având Legea lui Dumnezeu scrisă 
în inimile lor. Ei declară credincioşia lor faţă de Dumnezeul ceru- 
lui, dând ascultare legilor guvernării Sale. Sunt reprezentanţii lui 
Dumnezeu pe pământ. Orice păcat existent îi separă de Dumnezeu 
şi, într-un mod special, dezonorează Numele Său, dând vrăjmaşilor 
Legii Sale sfinte ocazia de a arunca ocara asupra cauzei Sale, a popo- 
rului Său, pe care EI l-a numit o generaţie aleasă, o preoţie sfântă şi 
un neam sfânt, un popor deosebit, pentru ca ei să-l aducă laude Lui, 
Aceluia care i-a chemat de la întuneric la lumina Sa minunată... 

Domnul mustră şi ceartă pe copiii Săi care mărturisesc că ţin 
Legea Sa. El le scoate în evidenţă păcatele şi prezintă în mod deschis 
nelegiuirea lor, pentru că doreşte să înlăture orice păcat şi orice 
nelegiuire, ca ei să poată desăvârși sfinţenia lor în temere de El... 
Dumnezeu îi mustră, îi dojeneşte şi îi ceartă, pentru ca ei să poată 
fi curăuiţi, sfinţiţi, înălţaţi şi, în cele din urmă, luaţi la tronul Său.“ 
[Testimonies 2:452,453-1870] 

„Am privit peste Mărturiile date pentru păzitori Sabatului şi 
sunt uimită de mila lui Dumnezeu şi de grija Sa pentru poporul Său 
— le-a dat multe avertizări, scoțând în evidenţă primejdiile existente 
şi prezentându-le poziţia înaltă pe care El doreşte ca ei să o ocupe. 
Dacă ei vor rămâne în iubirea Sa şi se vor despărţi de lume, El va 
face ca binecuvântările Lui deosebite să vină asupra lor şi lumina 
Sa să strălucească în jurul lor. Influenţa lor spre bine trebuie să fie 
simțită în fiecare ramură a lucrării şi în fiecare parte a câmpului 
Evangheliei. Dar, dacă ei nu se vor supune gândului lui Dumnezeu, 
dacă vor continua să aibă un sentiment atât de mic despre caracterul 
înalt al lucrării,aşa cum au avut în trecut, influenţa şi exemplul lor 
se vor dovedi a fi un blestem groaznic. Ei nu vor face decât să aducă 
vătămare şi numai vătămare. Sângele sufletelor preţioase va fi găsit 
pe hainele lor. 

Mărturiile de avertizare au fost repetate. Întreb: Cine le-a dat 
ascultare? Cine s-a pocăit de păcate şi idolatrie şi a alergat spre ţintă 
pentru premiul chemării cereşti a lui Dumnezeu, în Hristos Isus? ... 
Am aşteptat cu nerăbdare, sperând că Dumnezeu va pune Duhul Său 
asupra unora şi-i va folosi ca instrumente ale neprihănirii pentru a 
trezi şi a pune ordine în biserica Sa. Am ajuns aproape la disperare, 
văzând, an după an, o mai mare îndepărtare de acea simplitate pe care 
Dumnezeu mi-a arătat-o că ar trebui să caracterizeze viaţa urmaşilor 
Săi. Interesul şi devoţiunea pentru cauza lui Dumnezeu s-au micşorat 
tot mai mult. Întreb: Cum au căutat aceia care mărturisesc a avea 
încredere în mărturii să trăiască în armonie cu lumina primită? Cum 
au privit ei avertizările ce le-au fost date? În ce fel au dat ei ascultare 
instrucţiunilor sau învățăturilor pe care le-au primit?“ [Testimonies 
2:483,484 — 1870] 

Nu pentru a lua locul Bibliei 


Următorul paragraf, dintr-o mărturie publicată în 1876, ne va 
dovedi că Mărturiile n-au fost date pentru a lua locul Bibliei: 

„Fratele R. va aduce confuzie în minte, căutând să arate că 
lumina pe care Dumnezeu mi-a dat-o mie prin Mărturii este un 
adaus la Cuvântul lui Dumnezeu, dar astfel el prezintă problema într- 
o lumină falsă. Dumnezeu a considerat ca prin această problemă să 
îndrepte mintea copiilor Săi la Cuvântul Său, ca aceştia să-l înţeleagă 
mai bine.“ [Testimonies 4:246-1876]. „Cuvântul lui Dumnezeu este 
suficient pentru a lumina până şi cele mai întunecate minţi şi poate 
fi înţeles de cei care vor acest lucru. Dar, cu toate acestea, unii care 
mărturisesc că studiază Cuvântul lui Dumnezeu, trăiesc, de fapt, 
într-o directă opoziţie cu învăţăturile cele mai clare. Apoi, pentru 
a-i lăsa pe oameni, bărbaţi şi femei, fără scuze, Dumnezeu a dat 
mărturii clare şi la subiect, aducându-i înapoi la Cuvântul pe care 
ei au neglijat să-l urmeze.“ [Testimonies 2:455-1870]. „Cuvântul 
lui Dumnezeu abundă în principii generale, pentru formarea unor 
obiceiuri corecte de vieţuire, şi mărturiile generale şi personale au 
fost calculate să le atragă atenţia în mod special la aceste principii.“ 
[Testimonies 4:323 — 1879]. 

La 30 aprilie 1871, această problemă mi-a fost prezentată într-un 
vis. Se făcea că luam parte la o adunare importantă, împreună cu o 
mare mulțime de oameni. „Mulţi erau plecați înaintea lui Dumnezeu 
în rugăciune stăruitoare şi se părea că sunt apăsați. Ei Îl rugau pe 
Domnul pentru o lumină specială. Câțiva păreau că sunt în agonie 
sufletească; sentimentele lor erau foarte intense; cu lacrimi strigau 
tare după ajutor şi lumină. Fraţii noştri cei mai de frunte erau anga- 
jați în această scenă foarte impresionantă. Fratele S. era întins pe 
duşumea, după toate aparențele, într-o profundă durere. Soţia sa se 
afla în mijlocul unui grup de batjocoritori indiferenți. Ea privea ca şi 
când dorea ca toţi să înţeleagă că ea îşi bătea joc de toţi aceia care 
se umileau în felul acesta. 

Am visat că Duhul Domnului a venit peste mine şi m-am ridicat 
în mijlocul strigătelor şi al rugăciunilor şi am zis: «Duhul Domnului 
Dumnezeu este asupra mea. Mă simt îndemnată să vă spun că trebuie 
să începeţi să lucraţi individual, pentru voi înşivă. Voi priviţi la 
Dumnezeu şi doriţi ca El să facă pentru voi lucrarea pe care a lăsat-o 

să o faceţi voi. Dacă veţi face pentru voi înşivă lucrarea pe care ştiţi 
că trebuie să o faceţi, atunci Dumnezeu vă va ajuta când veţi avea 
nevoie de ajutor. Aţi lăsat nefăcute chiar lucrările pe care Dumnezeu 
vi le-a lăsat vouă să le îndepliniţi. ÎI chemaţi pe Dumnezeu ca El să 
vă facă lucrarea. Dacă aţi fi urmat lumina pe care v-a dat-o, atunci 
El ar fi făcut ca o lumină şi mai mare să strălucească asupra voastră; 
dar în vreme ce voi neglijaţi sfaturile, avertizările şi mustrările care 
au fost date, cum mai aşteptaţi ca Dumnezeu să vă dea mai multă 
lumină şi mai multe binecuvântări pentru a le neglija şi dispreţui? 
Dumnezeu nu este asemenea omului; cu El nu putem glumi». 

Am luat Biblia, preţioasa Biblie, şi am înconjurat-o cu mai multe 
Mărturii pentru comunitate, date pentru poporul lui Dumnezeu. Aici, 
am spus eu, se întâlnesc aproape toate cazurile. Sunt arătate păcatele 
ce trebuie evitate. Sfatul pe care ei îl doresc poate fi găsit aici, dat 
pentru alte cazuri care sunt asemenea acestora. Dumnezeu a avut 
plăcerea să-ţi dea învăţătură peste învăţătură, sfat peste sfat. Dar nu 
sunt mulţi dintre voi care cunosc într-adevăr ce conţin Mărturiile. 
Tu nu eşti familiarizat cu Scripturile. Dacă ai fi făcut din Cuvântul 
lui Dumnezeu studiul tău, cu dorinţa de a atinge standardul Bibliei 
şi a obţine perfecțiunea divină, n-ai fi avut nevoie de Mărturii. Dar 
pentru că ai neglijat să faci personal cunoştinţă cu Cartea inspirată a 
lui Dumnezeu, de aceea EI a căutat să ajungă la tine prin Mărturii 
simple şi directe, atrăgându-ţi atenţia asupra cuvintelor inspiraţiei, 
pe care ai neglijat să le asculţi şi care te somează să-ţi modelezi viaţa 
în armonie cu învăţăturile ei curate şi înălţătoare. 

Domnul Îşi propune să te avertizeze, să te mustre, să te sfătuiască 
prin mărturiile date şi să imprime în mintea ta importanţa adevărului 
Cuvântului Său. Mărturiile scrise nu sunt menite să aducă lumină 
nouă, ci să imprime în mod viu în inimă adevărurile inspiraţiei 
descoperite deja. Datoria omului faţă de Dumnezeu şi faţă de semenii 
săi a fost în mod clar arătată în Cuvântul lui Dumnezeu; cu toate 
acestea, puţini dintre voi sunteţi ascultători faţă de lumina dată. 
Nici un adevăr în plus nu este adus, dar Dumnezeu, prin Mărturii, 
a simplificat marile adevăruri date deja, în modul ales de El de a le 
aduce înaintea poporului, pentru a trezi şi impresiona mintea cu ele, 
pentru ca toţi să fie lăsaţi fără scuze. 

Mândria, iubirea de sine, egoismul, ura, invidia şi gelozia au 
întunecat puterile perceptive, iar adevărul, care v-ar fi făcut înţelepţi 

în vederea mântuirii, şi-a pierdut puterea de a încânta şi controla 
mintea. Chiar principiile esenţiale ale sfinţeniei nu sunt înţelese 
pentru că nu este o foame şi o sete după cunoaşterea Bibliei, după 
curăţia inimii şi sfinţenia vieţii. Mărturiile nu trebuie să minimalizeze 
Cuvântul lui Dumnezeu, ci să-l înalțe şi să-i atragă mintea la el, 
pentru ca frumuseţea simplă a adevărului să-i poată impresiona pe 
toţi. 

Am spus mai departe: După cum Cuvântul lui Dumnezeu este 
înconjurat cu aceste cărți şi broşuri, tot astfel Dumnezeu te-a în- 
conjurat cu mustrări, sfaturi şi încurajări. Aici plângeţi înaintea lui 
Dumnezeu, în chinul sufletului, pentru mai multă lumină. Sunt au- 
torizată de Dumnezeu să vă spun că nici o altă rază de lumină din 
Mărturii nu va străluci asupra cărării voastre până când nu veţi folosi 
în mod practic lumina primită deja. Domnul v-a înconjurat cu un zid 
de lumină; dar voi nu aţi apreciat lumina; aţi călcat-o în picioare. În 
vreme ce unii au disprețuit lumina, alţii au neglijat-o sau au urmat-o, 
dar în mod indiferent. Puţini au fost aceia care şi-au pus inima să 
asculte de lumina pe care Dumnezeu a avut plăcerea să le-o dea. 

Unii dintre cei care au primit avertizări speciale prin Mărturii au 
uitat în câteva săptămâni de mustrările date. Mărturiile unora au fost 
repetate de mai multe ori, dar ei nu s-au gândit la ele ca fiind suficient 
de importante pentru a fi ascultate cu grijă. Pentru ei, ele au fost ca 
nişte poveşti născocite, nişte fleacuri. Dacă ar fi luat în consideraţie 
lumina primită, atunci ar fi evitat pierderile şi încercările despre care 
ei cred că sunt aspre şi grele. Ei nu trebuie să se supravegheze decât 
pe ei înşişi. Şi-au aşezat pe grumaz un jug pe care îl găsesc chinuitor 
la purtat. Acesta nu este jugul pe care Domnul Hristos l-a pus asupra 
lor. Grija şi iubirea lui Dumnezeu au fost exercitate în folosul lor; 
dar egoismul lor, răul, sufletele necredincioase nu pot să deosebească 
bunătatea şi mila Sa. Ei aleargă înainte în propria lor înţelepciune 
până când, copleşiţi de încercări şi încurcaţi de nedumeriri, sunt 
prinşi în cursă de Satana. Însă, atunci când strângi razele de lumină 
pe care Dumnezeu le-a dat în trecut, El va da mai multă lumină. 

Pe aceştia îi îndrum spre vechiul Israel. Dumnezeu le-a dat isra- 
eliţilor Legea Sa, dar ei nu au ascultat-o. Apoi El le-a dat ceremonii 
şi rânduieli prin care, aducându-le la îndeplinire, ÎL puteau păstra pe 
Dumnezeu în amintirea şi în mintea lor. Ei erau aşa de înclinați să-L 
uite pe El şi cerinţele Lui faţă de ei, încât a fost necesar să le ţină 

mintea în alertă pentru a-şi da seama de obligaţia pe care o au de a 
asculta şi onora pe Creatorul lor. Dacă ei ar fi fost credincioşi şi ar fi 
iubit ascultarea de poruncile lui Dumnezeu, mulţimea ceremoniilor 
şi a rânduielilor n-ar fi fost necesară. 

Dacă poporul care mărturiseşte că este acum comoara deosebită 
a lui Dumnezeu ar fi ascultat cerinţele Lui, aşa cum sunt arătate în 
Cuvântul Lui, atunci n-ar fi fost date Mărturiile speciale spre a-i trezi 
la datoria pe care o au şi spre a imprima asupra lor conştienţa păcă- 
toşeniei lor şi primejdia teribilă de a neglija ascultarea de Cuvântul 
lui Dumnezeu. Conştiinţa le-a fost întunecată pentru că lumina a 
fost dată deoparte, neglijată şi desconsiderată.. . 

Cineva care stătea lângă mine a spus: «Dumnezeu te-a ridicat 
ŞI ţi-a dat cuvinte pe care să le adresezi oamenilor şi care să atingă 
inimi aşa cum n-a dat la nimeni. El a modelat mărturiile tale pen- 
tru a corespunde cazurilor care au nevoie de ajutor. Trebuie să stai 
nemişcată în faţa batjocurii, a dispreţului, ocării şi criticii. Pentru a 
fi instrumentul special al lui Dumnezeu, nu trebuie să te sprijini pe 
nimeni, Ci să te prinzi numai de El şi, asemenea viţei-de-vie care se 
agaţă, să laşi ca lujerii căţărători să se împletească în jurul Lui. El te 
va face un mijloc prin care să transmiţi lumina Sa oamenilor. Zilnic 
trebuie să strângi putere de la Dumnezeu, ca să fii întărită, şi tot ceea 
ce este în jurul tău să nu întunece lumina pe care El a îngăduit-o să 
lumineze asupra poporului Său prin tine. Este obiectivul special al 
lui Satana să împiedice această lumină să ajungă la poporul lui Dum- 
nezeu, care are o aşa de mare nevoie de ea în mijlocul primejdulor 
zilelor din urmă. 

Succesul tău stă în simplitatea ta. De îndată ce te îndepărtezi 
şi-ţi modelezi mărturia pentru a corespunde minţii cuiva, puterea ta 
s-a dus. Aproape totul în acest veac este o aparenţă înşelătoare, ceva 
ireal. Lumea este plină de mărturii date pentru a plăcea şi fermeca 
pentru un moment şi pentru a înălța eul. Mărturia ta are un caracter 
deosebit. Ea trebuie să coboare în lucrurile de amănunt ale vieţii, 
păstrând credinţa cea slabă să nu moară şi prezentând credincioşilor 
nevoia de a străluci ca nişte lumini în lume. 

Dumnezeu ţi-a dat mărturiile pentru a aşeza înaintea celui apos- 
taziat şi păcătos adevărata lui stare şi imensa pierdere pe care el 
o întreţine printr-o continuă viaţă de păcat. Dumnezeu a întipărit 
lucrul acesta în tine, desfăşurându-l înaintea ochilor tăi aşa cum n-a 

făcut cu nimeni care este astăzi în viaţă, şi în armonie cu lumina pe 
care ţi-a dat-o El, te va face răspunzătoare. „Lucrul acesta nu se va 
face nici prin putere, nici prin tărie, ci prin Duhul Meu, zice Dom- 
nul oştirilor“. „Înalţă-ţi glasul ca o trâmbiţă şi vesteşte poporului 
Meu nelegiuirea lui, şi casei lui Iacov păcatele ei“.»“ [Testimonies 
2:604-608 — 1871]. 


Folosirea greşită a „Mărturiilor““ 


Unii dintre cei care cred în Mărturii au greşit, impunându-le 
altora în mod necuvenit. În volumul 1, numărul 8, este o mărturie cu 
privire la acest lucru: „Au fost unii în __ care erau copii ai lui Dum- 
nezeu şi, cu toate acestea, se îndoiau de Mărturii. Alţii nu manifestau 
nici O opoziție, dar, cu toate acestea, nu îndrăzneau să ia o poziţie 
hotărâtă cu privire la ele. Unii erau sceptici şi aveau suficiente mo- 
tive să fie astfel. Viziuni false şi acţiuni fanatice, precum şi roadele 
jalnice ce au urmat au avut o influenţă asupra cauzei din__, pentru a 
face mintea sceptică la tot ce poartă numele de viziuni. Toate aceste 
lucruri ar trebui să fie luate în consideraţie şi înţelepciunea să fie 
exercitată. Nu trebuie să condamnaţi pe cei care n-au văzut niciodată 
pe cineva în timpul viziunii şi care n-au avut niciodată o cunoaştere 
personală a influenţei viziunilor. Unii ca aceştia nu vor fi niciodată 
lipsiți de beneficiile şi privilegiile bisericii, dacă viaţa lor creştină 
este de altfel corectă... 

Mi-a fost arătat că unii pot primi viziunile publicate, judecând 
copacul după roadele lui. Alţii sunt însă asemenea lui Toma necre- 
dinciosul; ei nu pot crede Mărturiile publicate şi nici să primească 
dovada prin mustrările adresate altora, ci trebuie să vadă şi să aibă ei 
înşişi această dovadă. Unii ca aceştia nu trebuie lăsaţi la o parte, ci 
îndelunga răbdare şi dragostea frăţească ar trebui să fie manifestate 
faţă de ei, până când îşi vor găsi drumul şi se vor hotărî fie pentru, 
fie împotrivă. Dar dacă ei luptă împotriva viziunilor despre care 
n-au nici o cunoştinţă, dacă se împotrivesc atât de mult, încât ajung 
să se opună unui lucru în care n-au experienţă deloc, ... atunci 
biserica poate să-şi dea seama că ei n-au dreptate.“ [Testimonies 
1:328-1862]. 

Unii dintre fraţii noştri au experienţă îndelungată în ceea ce 
priveşte adevărul şi timp de ani de zile s-au obişnuit cu mine şi 

lucrarea mea. Ei au dovedit că au încredere în Mărturii şi au declarat 
credinţa în ele. Au simțit influenţa puternică a Duhului lui Dumnezeu 
odihnindu-se asupra lor, pentru a da mărturie cu privire la încrederea 
pe care trebuie s-o avem în ele. Mi-a fost arătat că,atunci când sunt 
mustraţi prin Mărturii, unii se vor ridica împotriva lor şi vor lucra 
în ascuns pentru a micşora influenţa lor; ei ar trebui să fie trataţi 
cu toată credincioşia; pentru că atitudinea lor pune în primejdie pe 
aceia cărora le lipseşte experienţa. [Testimonies 1:328]. 

Primul număr publicat din Mărturii conţine o avertizare împo- 
triva folosirii incorecte a luminii date astfel poporului lui Dumnezeu 
[Testimonies 1:119;].Am declarat atunci că unii au apucat pe un 
drum neînţelept; când au vorbit despre credinţa lor cu cei necredin- 
CIOŞI şi când s-a cerut să se aducă dovezi, ei au citat din scrierile 
mele, în loc să meargă la Biblie pentru dovezi. Mi-a fost arătat că 
acest fel de comportament era nepotrivit şi că va produce prejudecăţi 
celor necredincioşi împotriva adevărului. Mărturiile nu vor avea nici 
o greutate în ochii acelora care nu ştiu nimic despre spiritul lor. În 
asemenea cazuri, nu trebuie să se facă referire la ele. 

Alte avertizări cu privire la folosirea Mărturiilor au fost date din 
când în când după cum urmează: 

„Unii dintre pastori sunt cu mult în urmă. Ei mărturisesc a crede 
mărturiile aduse, iar alţii aduc vătămare, făcându-le regulă de fier 
pentru aceia care n-au avut o experienţă cu referire la ele, dar au 
dat greş în a le aduce ei înşişi la îndeplinire. Ei au primit mărturii 
în repetate rânduri, dar le-au desconsiderat în întregime. O astfel de 
atitudine nu este consecventă.“ [Testimonies 1:369-1863]. 

„Am văzut că mulţi au profitat de ceea ce a arătat Dumnezeu cu 
privire la păcatele şi relele altora. Ei au luat însemnătatea extremă 
a ceea ce a fost arătat în viziune şi apoi au insistat asupra ei, până 
când a apărut tendinţa de a slăbi credinţa multora în ceea ce a arătat 
Dumnezeu şi, de asemenea, de a descuraja şi a face ca biserica să-şi 
piardă elanul.“ [Testimonies 1:166-1857]. 

Vrăjmaşul va pune mâna pe tot ce poate folosi pentru nimicirea 
sufletului. „Mărturiile au fost date spre binele persoanelor care ocupă 
poziţii importante. Ele încep prin a ridica povara şi a-şi face partea 
în legătură cu lucrarea lui Dumnezeu. Dar Satana îi urmăreşte cu 
ispitele lui şi, în cele din urmă, sunt biruiţi. În timp ce şi alţii privesc 
la cursul greşit al vieţii lor, Satana le sugerează că trebuie să fie o 

greşeală în mărturiile date acelor persoane, altfel aceşti oameni nu s- 
ar fi dovedit nevrednici să poarte o parte din lucrarea lui Dumnezeu.“ 

În felul acesta, îndoiala cu privire la lumina dată de Dumnezeu 
a fost semănată. „Ceea ce se poate spune despre oamenii aflaţi în 
anumite situaţii nu se poate spune despre ei în alte împrejurări. 
Oamenii sunt slabi în ce priveşte puterea morală şi aşa de egoişti, 
aşa de mulţumiţi de ei înşişi şi aşa de mândri, încât Dumnezeu nu 
poate lucra cu ei şi astfel sunt lăsaţi să se mişte asemenea orbilor şi 
să dea pe faţă o aşa de mare slăbiciune şi nebunie, încât mulţi sunt 
uimiţi de faptul că astfel de persoane au fost acceptate şi recunoscute 
ca fiind vrednice de a avea vreo legătură cu lucrarea lui Dumnezeu. 
Aceasta este exact ceea ce a urmărit Satana. Acesta a fost scopul 
lui chiar de când i-a ispitit în mod special de la început, pentru a fi 
un reproş la adresa cauzei lui Dumnezeu şi să arunce blamul asupra 
Mărturiilor. Dacă ei ar fi rămas acolo unde influenţa lor n-ar fi fost 
în mod special simțită asupra cauzei lui Dumnezeu, Satana nu i-ar 
fi asaltat atât de teribil, căci nu şi-ar fi împlinit scopul, folosindu-i 
ca instrumente cu care să facă o lucrare deosebită.“ [Testimonies 
3:469,470-1875]. 


Să fie judecate după roadele lor 


Mărturiile să fie judecate după roadele lor. Care este spiritul 
învăţăturii lor? Care a fost rezultatul influenţei lor? „Toţi cei care 
doresc să facă astfel pot să cunoască personal roadele acestor viziuni. 
Timp de şaptesprezece ani, Dumnezeu a găsit potrivit să le lase 
să supravieţuiască şi să fie întărite împotriva forţelor lui Satana 
şi influenţei instrumentelor omeneşti care l-au ajutat pe Satana în 
lucrarea sa.“ [Testimonies 1:330-1862]. 

„Ori Dumnezeu învaţă biserica Sa, mustrând relele şi întărind 
credinţa, ori El nu este Dumnezeu. Această lucrare este sau nu este 
de la Dumnezeu. Dumnezeu nu face nimic împreună cu Satana. 
Lucrarea mea... poartă sau pecetea lui Dumnezeu, sau pecetea 
vrăjmaşului. Nu există un drum de mijloc în această problemă. 
Mărturiile sunt ori de la Duhul lui Dumnezeu, ori de la diavol.“ 
[Testimonies 4:230]. 

Cum Domnul S-a manifestat prin Spiritul Profeției, „trecutul, 
prezentul şi viitorul mi-au trecut pe dinainte. Mi-au fost arătate 

feţe pe care nu le-am mai văzut niciodată şi, după ani de zile, am 
ştiut unde le-am văzut. Am fost trezită din somn, având un viu 
sentiment al subiectelor prezentate minţii mele mai înainte; şi la 
miezul nopţii am scris scrisori care au traversat continentul şi, sosind 
într-un moment de criză, au salvat cauza lui Dumnezeu de la un 
mare dezastru. Aceasta a fost lucrarea mea timp de mulţi ani de 
zile. O putere mi-a poruncit să mustru şi să condamn greşelile la 
care nu m-am gândit. Este oare această lucrare, din ultimii treizeci 
şi şase de ani, de sus sau din abis?“ [Mărturia nr.31, Testimonies 
5:60,61-1882]. 

Domnul Hristos i-a avertizat pe ucenicii Săi: „Păziţi-vă de proo- 
roci mincinoşi. Ei vin la voi îmbrăcaţi în haine de oi, dar pe dinăuntru 
sunt nişte lupi răpitori. Îi veţi cunoaşte după roadele lor. Culeg oa- 
menii struguri din spini sau smochine din mărăcini? Tot aşa, orice 
pom face roade bune, dar pomul rău face roade rele. Pomul bun nu 
poate face roade rele, nici pomul rău nu poate face roade bune. Orice 
pom care nu face roade bune este tăiat şi aruncat în foc. Aşa că după 
roadele lor îi veţi cunoaşte“. Aici este un test şi toţi pot să-l aplice, 
dacă doresc. Cei care într-adevăr doresc să cunoască adevărul vor 
găsi suficiente dovezi pentru a crede. 


Indoieli cu privire la „Mărturii“ 


„Planul lui Satana este acela de a slăbi credinţa poporului lui 
Dumnezeu în Mărturii.“ „Satana ştie cum să întreprindă aceste ata- 
curi. El lucrează asupra minţii, ca să trezească gelozia şi nemulţu- 
mirea faţă de cei din fruntea lucrării. Darurile sunt apoi puse sub 
semnul întrebării; apoi,desigur, ele nu au decât puţină greutate, iar 
instrucţiunile date prin viziune sunt desconsiderate.“ „Apoi urmează 
scepticismul cu privire la punctele vitale ale credinţei noastre, stâlpii 
poziţiilor noastre, apoi îndoiala cu privire la Sfintele Scripturi şi 
mersul înapoi spre pierzare. Când Mărturiile care au fost crezute 
cândva sunt puse la îndoială şi înlăturate,Satana ştie că cei înşelaţi 
nu se vor opri aici; el îşi redublează eforturile, până când îi va lansa 
într-o răzvrătire deschisă, care va deveni incurabilă şi va sfârşi în 
distrugere.“ [Testimonies 4:21 1; Testimonies 1:236;]. „Prin îngădu- 
irea îndoielii şi necredinţei cu privire la lucrarea lui Dumnezeu şi 
nutrirea simţămintelor de neîncredere şi gelozie crudă, se pregătesc 

pentru o înşelăciune completă. Ei se ridică cu simţăminte amare 
împotriva unora care îndrăznesc să vorbească despre greşelile şi 
păcatele lor.“ [Testimonies 3:238;]. 

O mărturie pentru anumiţi tineri, publicată mai întâi în 1880, 
vorbeşte despre lucrul acesta după cum urmează: „Un scepticism 
predominant creşte continuu cu referire la Mărturiile Duhului lui 
Dumnezeu şi aceşti tineri încurajează punerea sub semnul întrebării 
şi îndoiala, în loc să le înlăture,pentru că ei nu cunosc spiritul puterii 
şi forţei Mărturulor.“ [Testimonies 4:427;]. 

„Mi-a fost arătat că mulţi au o aşa de puţină spiritualitate, încât 
nu înţeleg valoarea Mărturiilor sau a obiectivului lor real. Ei vorbesc 
în mod uşuratic despre Mărturiile date de Dumnezeu pentru binele 
poporului Său şi trec judecata asupra lor, spunându-şi părerea şi 
criticând aceasta sau aceea, când ar fi trebuit mai bine să-şi pună 
mâinile la gură şi să se plece în praf; căci ei nu pot aprecia spiritul 
Mărturiilor, pentru că ştiu atât de puţin despre Duhul lui Dumnezeu.“ 
[Testimonies 4:443;]. 

„Există unii în__ care niciodată nu s-au supus pe deplin mus- 
trărilor. Ei au apucat un drum ales de ei înşişi. Totdeauna, într-o 
măsură mai mică sau mai mare, au exercitat o influenţă împotriva 
acelora care s-au ridicat să apere ceea ce este drept şi să mustre 
ce este rău. Influenţa acestor persoane asupra persoanelor care vin 
aici şi care sunt aduşi în legătură cu ei este foarte rea. Ele umplu 
mintea acestor noi veniţi cu întrebări şi îndoieli referitoare la Măr- 
turiile Duhului lui Dumnezeu. Ei fac comentarii sau interpretări 
false asupra Mărturiilor; şi în loc să-i conducă pe oameni să devină 
mai consacraţi lui Dumnezeu şi să asculte de vocea bisericii, ei îi 
învaţă să fie independenţi şi să nu ia aminte la opiniile şi judecata 
altora. Influenţa acestei categorii a lucrat în mod secret. Unii sunt 
inconştienţi în legătură cu răul pe care îl fac; dar ei înşişi fiind ne- 
consacraţi, mândri şi răzvrătiți, îi conduc, la rândul lor, şi pe alţii 
pe o cale greşită. O atmosferă otrăvitoare este inspirată de la aceşti 
neconsacraţi. Sângele sufletelor se află pe hainele unora ca aceştia şi 
Domnul Hristos le va spune în ziua socotelilor finale: «Depărtaţi-vă 
de la Mine, voi toţi care lucraţi fărădelege». Ei vor fi surprinşi; dar 
aşa-zisa lor viaţă creştină n-a fost decât o înşelăciune.“ [Testimonies 
4:513,514-1880]. 

„Unii îşi exprimă părerile că mărturia sorei White nu poate fi 
vrednică de încredere. Aceasta doresc mulţi neconsacraţi. Mărturiile 
de mustrare au verificat vanitatea şi mândria lor; dar, dacă îndrăz- 
neau, puteau merge oricât de departe în ceea ce priveşte moda şi 
mândria. Dumnezeu va da tuturor acelora o ocazie pentru a se con- 
trola ei înşişi şi a dezvolta adevăratul lor caracter.“ [Testimonies 
3:313-1873]. 

„Am văzut că motivul pentru care viziunile n-au fost mai frec- 
vente în ultimul timp se datorează faptului că biserica nu le-a apre- 
ciat. Biserica aproape că şi-a pierdut spiritualitatea şi credinţa, iar 
mustrările şi avertizările n-au avut decât un mic efect. Mulţi din- 
tre cei care au mărturisit credinţa în ele nu le-au dat ascultare.“ 
[Testimonies 1:119-1855]. 

„Dacă vă pierdeţi încrederea în Mărturii, atunci vă veţi îndepărta 
de adevărul Bibliei. M-am temut că mulţi le vor pune sub semnul 
întrebării ŞI, în durerea mea pentru sufletele voastre, v-am avertizat. 
Câţi vor asculta această avertizare? Cum voi aveţi acum Mărturiile, 
dacă vreuna dintre aceste avertizări se va intersecta cu drumul vostru, 
corectându-vă greşelile, vă veţi simţi voi oare liberi să acceptaţi sau 
să respingeţi o parte din ea sau în totul? Ceea ce sunteţi cel mai 
puţin înclinați să primiţi este de fapt partea de care aveţi cel mai 
mult nevoie.“ [Mărturia nr. 31, Testimonies 5:98-1882]. 

„Fraţii mei, feriţi-vă de inima rea a necredinţei. Cuvântul lui 
Dumnezeu este clar şi amănunţit în ceea ce priveşte restricţiile lui; 
el intervine în dorinţa de satisfacere egoistă a plăcerilor tale şi de 
aceea nu-i dai ascultare. Mărturiile Duhului Său îţi atrag atenţia 
la Sfintele Scripturi, scoțând în evidenţă defectele tale de caracter 
şi mustrându-ţi păcatele; de aceea nu-i dai ascultare. Şi pentru a 
justifica comportarea ta firească, iubitoare de plăceri, începi să te 
întrebi dacă Mărturiile sunt de la Dumnezeu. Dacă ai fi ascultat 
învăţăturile lor, ai fi fost sigur de originea lor divină. şine minte: 
îndoiala ta nu va afecta veridicitatea lor. Dacă sunt de la Dumnezeu, 
ele vor rezista.“ [Mărturia nr. 31, Testimonies 5:234;]. 

„Mi-a fost arătat că necredinţa în mărturiile de avertizare, încu- 
rajare şi mustrare îndepărtează lumina de la poporul lui Dumnezeu. 
Necredinţa le închide ochii, aşa că sunt ignoranţi în ceea ce priveşte 
adevărata lor stare.“ „Ei cred că mărturia Duhului lui Dumnezeu de 
a mustra este importantă sau că aceasta nu-i mustră pe ei. Unii ca 

aceştia au cea mai mare nevoie de harul lui Dumnezeu şi de discer- 
nământ spiritual, ca să-şi poată descoperi lipsurile în cunoaşterea 
spirituală.“ [Testimonies 3:255,253,254-1873]. 

„Mulți care au apostaziat de la adevăr declară că motivul acestei 
atitudini a lor este faptul că nu au credinţă în Mărturii... Acum, 
întrebarea este dacă îşi vor părăsi idolii pe care Dumnezeu îi con- 
damnă sau vor continua în atitudinea lor rea, de îngăduinţă faţă de 
slăbiciunile lor şi respingere a luminii pe care Dumnezeu le-a dat-o, 
mustrând tocmai acele lucruri în care ei se complăceau. Întrebarea 
ce trebuie rezolvată cu ei este: Să dau dovadă de lepădare de sine şi 
să primesc ca de la Dumnezeu Mărturiile care mustră păcatele mele 
sau să resping Mărturiile pentru că ele mustră păcatele mele? 

În multe cazuri, Mărturiile sunt în totul primite, păcatul şi în- 
găduinţa faţă de slăbiciuni îndepărtate şi reforma începe imediat 
în armonie cu lumina dată de Dumnezeu. În alte situaţii, îngădu- 
inţe păcătoase sunt nutrite, Mărturiile sunt lepădate şi multe scuze 
adevărate sunt oferite altora ca motiv pentru refuzul de a le primi. 
Adevăratul motiv însă nu este spus. Este o lipsă de curaj moral — a 
voinţei întărite şi controlate de Duhul lui Dumnezeu, de a renunţa la 
obiceiurile vătămătoare.“ [Testimonies 4:32-1876]. 

„Satana are capacitatea de a inspira îndoială şi de a născoci obiec- 
țiuni cu privire la mărturiile pe care Dumnezeu le trimite şi mulți 
gândesc că este o virtute, un semn de inteligenţă să fie necredincioşi 
şi să ridice semne de întrebare şi ambiguităţi. Aceia care doresc să 
se îndoiască vor avea destule motive de îndoială. Dumnezeu nu-Şi 
propune să îndepărteze toate ocaziile de necredinţă. El dă dovada 
care ar trebui cercetată cu multă grijă şi cu un spirit plin de umilinţă 
şi un spirit gata de a fi învăţat şi toţi trebuie să hotărască după greu- 
tatea dovezii.“ [Testimonies 3:255-1873]. „Dumnezeu dă suficiente 
dovezi sufletului sincer pentru a crede; dar cel care întoarce spatele 
greutăţii dovezii, pentru că sunt câteva lucruri pe care el nu le poate 
clarifica cu înţelegerea lui mărginită, va fi lăsat în atmosfera rece, 
îngheţată, a necredinţei şi îndoielilor ce ridică întrebări şi va ajunge 
la naufragiul credinţei.“ [Testimonies 4:232,233-1876]. 

Datoria de a mustra 


„Dacă relele sunt vădite în mijlocul poporului Său şi dacă sluji- 
torii lui Dumnezeu trec indiferenți pe lângă ele, atunci, în mod real, 
ei îl susţin şi îl îndreptăţesc pe cel păcătos şi sunt tot aşa de vinovaţi 
şi vor avea parte tot aşa de sigur de dezaprobarea lui Dumnezeu, 
pentru că vor fi făcuţi răspunzători pentru păcatele celor vinovaţi. În 
viziune, mi-au fost arătate multe situaţii în care neplăcerea lui Dum- 
nezeu a fost atrasă datorită neglijării slujitorilor Săi de a trata relele 
şi păcatele existente între ei. Cei care au scuzat aceste rele au fost 
învăţaţi de către oameni să fie foarte amabili şi drăguţ în atitudinea 
lor, numai pentru faptul că au evitat să se achite de o datorie clară şi 
scripturistică. Sarcina nu era plăcută pentru sentimentele lor şi de 
aceea au evitat-o.“ [Testimonies 3:266-1873]. 

Mărturia cercetătoare a lui Dumnezeu „îi va alege pe aceia din 
Israel care au luptat vreodată cu mijloacele rânduite de Dumnezeu 
să ţină în afara bisericii corupţia şi stricăciunea. Răul trebuie numit 
rău. Păcatele grozave trebuie să fie spuse pe nume. Tot poporul lui 
Dumnezeu trebuie să vină mai aproape de El... Atunci ei vor vedea 
păcatul în adevărata lui lumină şi îşi vor da seama cât de ofensator 
este el înaintea lui Dumnezeu.“ [Testimonies 3:324-1873]. „Mărturia 
directă şi clară trebuie să fie vie în biserică sau, de nu, blestemul lui 
Dumnezeu va sta asupra poporului Său tot aşa de categoric cum a stat 
asupra Israelului din vechime din cauza păcatelor lor.“ [Testimonies 
3:269-1873]. 

„Niciodată n-a fost nevoie de avertizări şi mustrări credincioase 
aşa cum este acum, în acest timp. Satana s-a coborât cu putere 
mare, ştiind că timpul său este scurt. El a umplut lumea cu poveşti 
închipuite care plac, iar poporului lui Dumnezeu îi place să i se 
spună lucruri liniştitoare, care să nu-l tulbure... Mi-a fost arătat că 
poporul lui Dumnezeu trebuie să facă eforturi mai categorice, mai 
hotărâte, pentru a împinge înapoi întunericul ce vine. Astăzi, mai 
mult decât oricând mai înainte, este nevoie de lucrarea mai strânsă a 
Duhului lui Dumnezeu“ [Testimonies 3:327,328-1873]. 

Când, în tinereţea mea, am acceptat lucrarea pe care mi-a dat- 
o Dumnezeu s-o fac, o dată cu ea am primit făgăduinţa că am să 
primesc un ajutor special din partea marelui şi puternicului Ajutor. 
Mi-a fost dată, de asemenea, solemna însărcinare de a transmite cu 

credincioşie solia Domnului, fără să fac vreo deosebire între prieteni 
şi vrăjmaşi. Când este vorba de Dumnezeu, nu trebuie căutat la faţa 
omului. Fie că trebuie să te ocupi de bogaţi sau de neştiutori, nu 
trebuie să aibă loc nici o trădare a încrederii sfinte din partea solului 
lui Dumnezeu. 

„Nimeni să nu nutrească gândul că regret sau că retractez vreuna 
din mărturiile clare pe care le-am transmis unor persoane în mod 
individual sau poporului. Dacă am greşit pe undeva, atunci am greşit 
că n-am mustrat păcatul mai categoric şi mai ferm. Unii fraţi şi-au 
luat responsabilitatea de a critica lucrarea mea şi de a propune o 
cale mai uşoară de a corecta relele. Acestor persoane le spun: Eu 
am urmat calea Domnului, şi nu căile voastre. Ceea ce am spus şi 
am scris în Mărturii sau în mustrările date n-a fost exprimat prea 
deschis... 

Cei care, într-o formă sau alta, slăbesc forţa mustrărilor puternice 
pe care Dumnezeu mi le-a dat să le rostesc trebuie să răspundă în ziua 
judecății pentru lucrarea lor... Acelora care şi-au luat răspunderea 
să mă mustre şi, în judecata lor mărginită, să propună o cale care li 
se pare mai înţeleaptă, le spun din nou: nu accept eforturile voastre. 
Lăsaţi-mă cu Dumnezeu şi lăsaţi-L să mă înveţe. Voi lua cuvintele 
Domnului şi am să le transmit poporului. Nu mă aştept ca toţi să 
primească mustrările şi să facă o reformă în viaţa lor, dar trebuie să- 
mi împlinesc datoria faţă de toţi la fel. Voi umbla în umilinţă înaintea 
lui Dumnezeu, făcându-mi lucrarea pentru prezent şi veşnicie. 

Dumnezeu n-a dat fraţilor mei lucrarea pe care mi-a dat-o mie. 
Mi s-a reproşat că modul meu de a transmite mustrările în public i-a 
făcut pe alţii să fie tăioşi, critici şi aspri. Dacă lucrurile stau astfel, 
atunci aceştia trebuie să-şi rezolve problema cu Dumnezeu. Dacă 
alții îşi asumă o responsabilitate pe care Dumnezeu nu le-a dat-o; 
dacă ei nesocotesc învăţătura pe care El le-a transmis-o tot mereu, 
prin instrumentul umil pe care l-a ales, de a fi buni, răbdători şi 
îngăduitori, atunci ei singuri trebuie să răspundă pentru urmări. Cu 
o inimă plină de durere, mi-am adus la îndeplinire datoria neplăcută 
faţă de scumpii mei prieteni, neîndrăznind să-mi plac mie însumi, 
nereţinând mustrările, chiar şi atunci când era vorba de soţul meu; 
şi nu voi fi mai puţin credincioasă în avertizarea altora, fie că vor 
auzi sau nu. Când le vorbesc oamenilor, rostesc multe cuvinte pe 
care nu le-am gândit mai dinainte. Duhul Domnului vine adesea 

asupra mea. Simt că sunt purtată, dusă departe de mine; viaţa şi 
caracterul diferitelor persoane îmi sunt prezentate clar în minte. Văd 
greşelile lor şi primejdiile în care se află şi mă simt obligată să 
vorbesc despre cele ce sunt aduse înaintea mea. Nu îndrăznesc să mă 
împotrivesc Duhului lui Dumnezeu.“ [Mărturia nr.3 1, Testimonies 
5:19-20-1882]. 


Respingerea mustrării 


„Mulţi dispreţuiesc şi desconsideră mustrarea credincioasă dată 
de Dumnezeu în Mărturii. Mi-a fost arătat că unii din zilele acestea 
au mers aşa de departe, încât au ars cuvintele scrise de mustrare şi 
avertizare, aşa cum a făcut împăratul cel nelegiuit al lui Israel. Dar 
împotrivirea faţă de amenințările lui Dumnezeu nu va împiedica 
împlinirea lor. A sfida cuvintele Domnului, rostite prin instrumentul 
ales de EI, nu va face decât să provoace mânia Sa şi, în cele din urmă, 
să aducă ruina asupra celui vinovat. Indignarea se stârneşte adesea 
în inima păcătosului împotriva instrumentului pe care Dumnezeu 
l-a ales ca să transmită prin el mustrările Lui. Totdeauna a fost aşa 
şi acelaşi spirit există şi astăzi, şi anume acela care a persecutat şi 
a întemnițat pe Ieremia pentru că a ascultat Cuvântul Domnului.“ 
[Testimonies 4:180-1876]. 

De la începutul lucrării mele, fiind chemată să aduc o mărturie 
clară şi precisă, să mustru relele şi să nu le cruţ, au fost dintre 
aceia care au stat în opoziţie, împotrivindu-se mărturiei mele, şi au 
venit în urma mea şi au vorbit lucruri blânde, îndulcite, pentru a 
reprezenta greşit şi a distruge influenţa lucrării mele. Domnul, mă 
va împuternici să aduc mustrări, şi atunci, vor exista persoane care 
se vor interpune între mine şi popor, pentru a face ca mărturia mea 
să nu aibă efect. 

„În aproape fiecare caz unde mustrarea este necesară, vor fi unii 
care vor trece în întregime cu vederea faptul că Duhul Domnului a 
fost întristat, iar cauza Sa va fi acoperită cu reproşuri. Aceştia îi vor 
compătimi pe cei care merită să fie mustraţi, pentru că simţămintele 
personale au fost rănite. Toate aceste simpatii nesfinţite îi aşează pe 
simpatizanți acolo unde sunt părtaşi la vinovăția celui mustrat. În 
nouă cazuri din zece, dacă cel mustrat a fost lăsat sub un simţământ 
al greşelilor lui, el ar putea să fie ajutat să le vadă şi astfel să se 

schimbe. Dar simpatizanţii intriganţi şi nesfinţiţi dau un înţeles 
cu totul greşit motivelor celui mustrat şi naturii mustrării, iar prin 
simpatizarea cu cel mustrat, îl fac pe cel în cauză să simtă că a fost, de 
fapt, nedreptăţit; şi sentimentele sale s-au ridicat răzvrătit împotriva 
aceluia care nu şi-a făcut decât datoria. Aceia care şi-au împlinit cu 
credincioşie datoria neplăcută, cu un simţământ al răspunderii faţă 
de Dumnezeu, vor primi binecuvântarea Sa.“ [Testimonies 3:359- 
1875]. 

„Sunt unii, în aceste zile de pe urmă, care vor striga: «Spuneţi-ne 
lucruri plăcute, profetizaţi amăgiri, înşelăciuni». Dar nu aceasta este 
lucrarea mea. Dumnezeu m-a pus ca un mustrător al poporului Său; 
şi tot aşa de sigur cum a pus asupra mea povara cea grea, El va face 
responsabili pe cei cărora solia le este adresată pentru modul în care 
au tratat-o. Cu Dumnezeu nu se poate glumi şi cei care dispreţuiesc 
lucrarea Sa vor fi răsplătiți după faptele lor. Nu eu mi-am ales această 
lucrare neplăcută. Aceasta nu este o lucrare care să-mi aducă favoruri 
sau laudele oamenilor. Este o lucrare pe care numai puţini o vor 
aprecia. Dar cei care caută să facă munca mea de două ori mai grea, 
prin prezentarea greşită a ei, printr-o geloasă bănuială şi necredinţă, 
creând astfel prejudecăţi în mintea altora împotriva Mărturiilor pe 
care Dumnezeu mi le-a dat şi limitându-mi astfel lucrarea, au de 
rezolvat problema cu Dumnezeu, în timp ce eu voi merge înainte, 
în măsura în care Providența şi fraţii mei îmi vor deschide calea 
înaintea mea. În Numele şi în puterea Răscumpărătorului meu, voi 
face ce voi putea... Datoria mea nu este aceea de a-mi plăcea mie 
însămi, ci de a face voia Tatălui meu ceresc, care mi-a încredinţat 
lucrarea pe care o fac.“ [Testimonies 4:23 1,232-1876]. 

Dacă Dumnezeu mi-a dat o solie pe care trebuie să o transmit 
poporului Său, aceia care mă vor împiedica în lucrare şi vor slăbi 
credinţa poporului în adevărul ei nu luptă împotriva instrumentului, 
ci împotriva lui Dumnezeu. „Nu instrumentul este acela pe care 
voi îl dispreţuiţi şi insultaţi, ci Dumnezeu, care v-a vorbit în aceste 
avertizări şi mustrări.“ „Cu greu este posibil ca oamenii să aducă 
o mai mare insultă la adresa lui Dumnezeu, decât să dispreţuiască 
şi să respingă instrumentele pe care El le-a rânduit să-i conducă.“ 
[Mărturia nr. 31, Testimonies 5:235; Testimonies 3:355;] 

Neglijarea ,„„Mărturiilor““ 


Nu numai aceia care resping în mod făţiş Mărturiile, ci şi cei 
care nutresc îndoieli cu privire la ele sunt pe un teren primejdios. A 
desconsidera lumina înseamnă a o respinge. 

„Unii dintre voi recunosc în mod verbal mustrările, dar nu le 
primesc în inimă. Voi mergeţi înainte ca şi până acum, fiind numai 
puţin susceptibili la influenţa Duhului lui Dumnezeu, devenind tot 
mai orbi, având mai puţină înţelepciune, mai puţină stăpânire de sine, 
având mai puţină putere morală, mai puţin zel şi mai puţină plăcere 
pentru exerciţii religioase; şi dacă nu vă veţi converti, în cele din 
urmă veţi renunţa cu totul la Dumnezeu. Voi n-aţi făcut o schimbare 
hotărâtă în viaţa voastră de când v-a fost adresată mustrarea, pentru 
că n-aţi văzut şi nu v-aţi dat seama de defectele voastre de caracter 
şi de marele contrast dintre viaţa voastră şi viaţa Domnului Hristos. 
Ce importanţă au rugăciunile voastre, atâta vreme cât se găseşte 
nelegiuire în inimile voastre? Dacă nu faceţi o schimbare hotărâtă, 
veţi ajunge,nu după mult timp, obosiţi, sătui de mustrare, aşa cum au 
fost copiii lui Israel; şi, asemenea lor, veţi apostazia, vă veţi înstrăina 
de Dumnezeu.“ [Testimonies 4:332-1879]. 

„Mulți merg în mod direct contra luminii pe care Dumnezeu a 
dat-o poporului Său, pentru că ei nu citesc cărțile care conţin lumina 
şi cunoştinţa despre avertismente, mustrări şi înştiinţări. Interesul 
faţă de lume, iubirea pentru modă şi lipsa religiozităţii au întors 
atenţia de la lumina lui Dumnezeu, dată în mod atât de milostiv, 
în timp ce cărţile şi revistele care conţin erori circulă pretutindeni 
în toată ţara. Scepticismul şi necredinţa se dezvoltă pretutindeni. 
Lumina atât de prețioasă, venind de la tronul lui Dumnezeu, este 
ascunsă sub obroc. Dumnezeu va face răspunzător pe poporul Său 
pentru această neglijenţă. Trebuie să I se dea socoteală pentru fiecare 
rază de lumină pe care El a lăsat-o să lumineze pe cărarea noastră, 
fie că a fost folosită pentru înaintarea noastră în lucrurile cereşti, fie 
că a fost respinsă pentru că a fost mai plăcut să urmeze înclinațiile 
inimii.“ 

„Volumele Spiritului Profetic [ciclul Marea Luptă] şi de aseme- 
nea Mărturiile ar trebui să fie duse în fiecare familie de păzitori ai 
Sabatului şi frații ar trebui să cunoască valoarea lor şi să fie sfătuiți 
să le citească. N-a fost planul cel mai înţelept acela de a avea aceste 

cărți într-un număr mic şi numai câte un set într-o comunitate. Ele 
trebuie să se afle în biblioteca fiecărei familii şi să fie citite iarăşi şi 
iarăşi. Ele să fie ţinute acolo unde pot fi citite de mulţi“ [Testimonies 
4:391,390-1880]. 

Pastorii şi membrii să nu uite că adevărul Evangheliei împietreşte 
atunci când nu mântuieşte. Respingerea luminii îi ţine pe oameni 
captivi, îi leagă cu lanţurile întunericului şi ale necredinţei. „Sufletul 
care refuză să asculte invitaţia milei, şi face aceasta zi după zi, în 
curând va auzi cele mai urgente apeluri fără acea emoție care să-i 
mişte sufletul. Ca împreună lucrători cu Dumnezeu, avem nevoie de 
cea mai fierbinte evlavie şi mai puţină înălţare de sine. Cu cât este 
eul mai înălţat, cu atât mai mică va fi credinţa în Mărturiile Duhului 
lui Dumnezeu... Cei care se încred cu totul în ei înşişi vor vedea din 
ce în ce mai puţin pe Dumnezeu în Mărturiile Spiritului Profetic.“ 
[Mărturia nr.3, Testimonies 5:134-1882;]. 


Cum să primeşti mustrarea 


„Cei care sunt mustraţi de Duhul lui Dumnezeu n-ar trebui să 
se ridice împotriva umilului instrument. Este Dumnezeu, şi nu un 
muritor supus greşelii, Acela care a vorbit pentru a-i salva de la 
ruină.“ [Testimonies 3:257-1873]. Firui omeneşti nu-i place să fie 
mustrată, să primească mustrarea şi nici nu este posibil pentru inima 
omului, neluminată de Duhul lui Dumnezeu, să-şi dea seama de 
necesitatea de a mustra sau de a binecuvânta. Când omul se supune 
ispitei şi se complace în păcat, mintea lui devine întunecată. Simţul 
moral este pervertit. Avertizările conştiinţei sunt desconsiderate şi 
vocea ei se aude din ce în ce mai slab. Treptat, el pierde puterea 
de a face deosebire între bine şi rău, până când nu mai are nici un 
simţământ al adevăratei lui stări înaintea lui Dumnezeu. El poate să 
păzească forma religiei şi în mod zelos să păstreze taina ei, în timp 
ce este lipsit de spiritul ei. Starea sa este aceea descrisă de Martorul 
credincios: „Pentru că zici: «Sunt bogat, m-am îmbogăţit, şi nu duc 
lipsă de nimic»; şi nu ştii că eşti ticălos, nenorocit, sărac, orb şi 
gol“. Când Duhul lui Dumnezeu, prin solia de mustrare, declară că 
aceasta este condiţia sa, el nu poate vedea că solia este adevărată. El 
trebuie să respingă avertizarea din cauza aceasta? NU! Dumnezeu a 
dat suficiente dovezi, ca toţi cei care doresc să facă astfel să poată 

să-şi înţeleagă singuri problema în legătură cu caracterul Mărturiilor; 
ŞI, recunoscându-le ca fiind de la Dumnezeu, este de datoria lor să 
accepte mustrarea, chiar dacă nu văd starea păcătoasă a umblării 
lor. Dacă îşi dau seama pe deplin de starea lor, atunci de ce să mai 
fie nevoie de mustrare? Dar pentru că nu o cunosc, Dumnezeu, în 
mila Sa, o aşează înaintea lor, astfel încât să se poată pocăi şi să 
facă o reformă în viaţa lor, mai înainte de a fi prea târziu. „Cei care 
dispreţuiesc avertizările vor fi lăsaţi în întuneric pentru a se înşela 
singuri. Dar cei care i-au dat ascultare şi, în mod zelos, au început 
să se despartă de păcatele lor, pentru a avea parte de harul de care 
au nevoie, vor deschide porţile inimilor lor, astfel încât scumpul lor 
Mântuitor să intre şi să locuiască cu ei“ [Testimonies 3:257-1873] 
„Cei care sunt cel mai strâns legaţi de Dumnezeu sunt aceia care 
Îi cunosc vocea atunci când le vorbeşte. Cei care sunt spirituali 
recunosc lucrurile spirituale. Unii ca aceştia vor fi recunoscători 
pentru faptul că Domnul le-a arătat greşelile.“ [Mărturia nr. 31, 
Testimonies 5:134;]. 

„David a învăţat înţelepciunea din modul în care Dumnezeu S-a 
purtat cu el şi s-a plecat în umilinţă sub pedeapsa Celui Prea Înalt. 
Portretul fidel al adevăratei sale stări, aşa cum a înfăţişat-o profetul 
Natan, l-a făcut pe David să-şi cunoască propriile sale păcate şi l-a 
ajutat să se depărteze de ele. El a acceptat în mod smerit sfatul şi s-a 
umilit înaintea lui Dumnezeu. «Legea Domnului», exclamă el, «este 
desăvârşită şi înviorează sufletul».“ [Testimonies 4:14,15-1876]. 

„Dacă aţi fi scutiţi de pedeapsa de care sunt toţi părtaşi, atunci 
n-aţi fi... fii.“ Domnul nostru a spus: „Eu mustru şi pedepsesc pe 
toţi aceia pe care-i iubesc. Fii plin de râvnă dar, şi pocăieşte-te“. 
„Pentru prezent, nici o pedeapsă nu pare să fie primită cu bucurie, ci 
cu întristare; cu toate acestea, după aceea se văd roadele aducătoare 
de pace ale neprihănirii, pentru aceia care le exercită.“ Deşi discipli- 
narea este amară, ea a fost lăsată de un Tată blând şi iubitor, „ca să 
putem fi părtaşi de sfinţenia Lui“. 


O deosebire nejustificată 


Unii au spus că, dacă avertizările, înştiinţările şi mustrările date 
de Domnul prin serva Sa nu vin prin viziuni speciale pentru fiecare 
caz în parte, ele n-ar trebui să aibă o greutate mai mare ca sfaturile 

şi avertizările venite din alte izvoare. În unele cazuri s-a spus că, 
atunci când am dat o mustrare pentru comunităţi sau persoane luate 
în mod individual, eu am fost influenţată să scriu ce am scris de 
către scrisorile primite de la membrii bisericii. Au fost unii care au 
presupus că mărturiile, care se pretind a fi date prin Duhul Sfânt al 
lui Dumnezeu, erau numai expresii ale propriei mele judecăţi, bazate 
pe informaţii adunate din izvoare omeneşti. Această declaraţie este 
complet falsă. Dacă, totuşi, ca răspuns la unele întrebări, declara- 
(ui sau apeluri de la comunităţi sau persoane în mod individual, o 
mărturie este scrisă prezentând lumina pe care Dumnezeu a dat-o 
cu privire la ei, pentru că ea a venit la existenţă astfel, în nici un 
caz nu-şi pierde din valabilitatea sau importanţa ei. Citez câteva 
paragrafe din Mărturia 31, care se ocupă direct cu această problemă: 

„Cum stau lucrurile cu apostolul Pavel? Veştile pe care le-a 
primit de la cei ai Cloei cu privire la starea comunităţii din Corint 
l-au determinat să scrie prima sa epistolă către această biserică. El 
a primit scrisori particulare, prezentând faptele aşa cum erau, şi în 
răspunsul său, Pavel a stabilit nişte principii generale, care, dacă erau 
ascultate, aveau să corecteze relele existente. Cu o mare bunătate şi 
înţelepciune, el i-a îndemnat pe toţi să rostească aceleaşi lucruri şi 
să nu fie nici o disensiune între ei. 

Pavel a fost un apostol inspirat, dar cu toate acestea, Domnul 
nu i-a descoperit totdeauna condiţiile exacte ale poporului Său. Cei 
care erau interesaţi de prosperitatea bisericii şi care au văzut răul 
furişându-se înăuntru i-au prezentat lucrurile, şi din lumina pe care 
o primise mai înainte, el a fost pregătit să judece adevăratul caracter 
al acestor situaţii. Pentru că Domnul nu i-a dat în mod special o 
nouă descoperire pentru timpul acela, cei care căutau într-adevăr 
lumina n-au înlăturat solia lui, ca fiind numai o scrisoare obişnuită. 
Într-adevăr, NU! Domnul i-a arătat greutăţile şi primejdiile care se 
vor ivi în biserică, astfel ca, atunci când ele urmau să aibă loc, să 
ştie cum să le trateze. 

El a fost pus să apere biserica. Trebuia să vegheze asupra suflete- 
lor ca unul care avea să-l dea socoteală lui Dumnezeu de ele, şi dacă 
n-ar fi ţinut seama de veştile primite cu privire la starea de anarhie 
şi disensiuni, mai mult ca sigur că aşa se întâmpla; şi mustrarea pe 
care le-a trimis-o a fost scrisă tot atât de mult sub inspiraţia Duhului 
Sfânt al lui Dumnezeu, cum au fost scrise oricare dintre epistolele 

sale. Dar atunci când aceste mustrări au venit, unii nu s-au lăsat 
îndreptaţi. Ei au spus că nu Dumnezeu le-a vorbit prin Pavel, ci că 
el le-a transmis numai părerea lui ca om, şi au considerat judecata 
lor tot aşa de bună ca şi aceea a lui Pavel. Tot aşa stau lucrurile cu 
mulţi din poporul nostru care s-au îndepărtat mult de vechile semne 
de hotar şi care au urmat propria lor înţelegere.“ [Mărturia nr.3], 
Testimonies 5:65, 66-1882]. 

Când poziția aceasta este adoptată de poporul nostru, atunci aver- 
tizările speciale şi sfaturile lui Dumnezeu prin Spiritul Profetic nu 
pot avea vreo influență asupra lor pentru a reforma viața şi caracterul. 
Domnul nu mi-a dat o viziune pentru a răspunde oricărei situații care 
s-ar putea ivi în diferitele atitudini ale poporului Său, în decursul 
dezvoltării lucrării Sale. Dar El mi-a arătat că a fost modul Său de 
a Se purta cu biserica Sa în veacurile trecute, pentru a impresiona 
mintea slujitorilor Săi aleşi cu nevoile şi primejdiile cauzei Sale şi 
a persoanelor luate în mod individual şi a aşeza asupra lor povara 
sfatului şi a avertizărilor. 

Astfel că, în multe cazuri, Dumnezeu mi-a dat lumină cu privire 
la anumite defecte de caracter ale membrilor bisericii şi primejdiile 
fiecărui membru în parte şi ale lucrării, dacă aceste defecte nu sunt 
înlăturate. În anumite împrejurări, tendinţele rele sunt predispuse 
să se dezvolte, să devină mai puternice şi mai întărite şi să aducă 
vătămare cauzei lui Dumnezeu şi ruină membrilor, personal. Uneori, 
când primejdii deosebite ameninţă cauza lui Dumnezeu sau a unor 
persoane, o comunicare ajunge la mine de la Domnul, printr-un 
vis sau o viziune de noapte, şi aceste cazuri sunt aduse în mod 
viu în mintea mea. Aud această voce spunându-mi: „Scoală-te şi 
scrie; aceste suflete sunt în pericol.“ Eu ascult de îndemnul Duhului 
lui Dumnezeu şi pana mea prezintă adevărata lor stare. În timp 
ce călătoresc şi stau înaintea oamenilor în diferite locuri, Duhul 
Domnului îmi aduce înainte în mod clar cazurile ce mi-au fost 
arătate, reîmprospătând problema ce-mi fusese arătată mai înainte. 

Pentru ultimii patruzeci şi cinci de ani, Domnul mi-a descoperit 
nevoile lucrării Sale şi ale persoanelor luate în mod individual, în 
fiecare fază a experienţei, arătând unde şi cum au greşit în desăvârși- 
rea unui caracter creştin. Istoria sutelor de cazuri prezentate, ceea ce 
aprobă Dumnezeu şi ceea ce condamnă, totul mi-a fost pus în faţă în 
mod clar. Dumnezeu mi-a arătat că un anume stil de viaţă şi îngă- 

duirea anumitor trăsături de caracter vor produce anumite rezultate. 
El m-a instruit şi m-a pregătit să pot vedea primejdia ce ameninţă 
sufletele şi să-i învăţ şi să-i avertizez pe copiii Săi, învăţătură peste 
învăţătură, poruncă peste poruncă, ca să nu fie neştiutori cu privire 
la vicleniile lui Satana şi să poată scăpa de cursele lui. 

Lucrarea pe care Domnul mi-a pus-o în faţă în mod deosebit este 
de a-i îndemna pe tineri şi pe bătrâni, învăţaţi şi neînvăţaţi să cerce- 
teze Scripturile pentru ei, pentru a imprima asupra tuturor faptul că 
studierea Cuvântului lui Dumnezeu va dezvolta mintea şi va întări 
fiecare capacitate, pregătind intelectul să se lupte cu problemele 
adevărului, profunde şi larg cuprinzătoare; pentru a-i asigura pe toţi 
că o cunoaştere clară a Bibliei depăşeşte toate celelalte cunoştinţe 
şi-l face pe om ceea ce Dumnezeu a dorit să fie. „Descoperirea cu- 
vintelor tale dă lumină, dă pricepere celor fără răutate.“ Prin lumina 
primită din studierea Cuvântului Său, cu deosebita cunoaştere dată 
în cazurile individuale din poporul Său, în toate împrejurările şi 
în orice fază a experienţei, pot eu oare să fiu în aceeaşi ignoranță, 
aceeaşi incertitudine intelectuală şi orbire spirituală cum eram la 
începutul experienţei? Oare vor putea spune fraţii mei că sora White 
a fost un cercetător aşa de slab, încât judecata ei în această direcţie 
nu este mai bună acum de cum a fost înainte de a intra în şcoala 
lui Hristos, ca să fie instruită şi formată pentru o lucrare specială? 
Nu sunt eu mai înţeleaptă cu privire la îndatoririle şi primejdiile 
poporului lui Dumnezeu decât sunt cei înaintea cărora aceste lucruri 
n-au fost prezentate niciodată? Eu nu ÎI voi dezonora pe Creatorul 
meu, admițând că toată această lumină şi toată această manifestare a 
puterii Sale teribile în lucrarea şi experienţa mea au fost fără valoare, 
adică nu mi-au educat judecata sau nu m-au pregătit mai bine pentru 
lucrarea Sa. 

Când văd bărbaţi şi femei mergând pe acelaşi drum al vieţii sau 
nutrind aceleaşi trăsături de caracter, care au pus în primejdie alte 
suflete şi astfel au provocat răni lucrării lui Dumnezeu, şi pe care 
Domnul le-a mustrat mereu şi mereu, cum pot să nu fiu alarmată? 
Când văd suflete timide, împovărate de un sentiment de nedesăvâr- 
şire, şi totuşi străduindu-se să facă ceea ce Dumnezeu a spus că este 
drept, şi ştiu că Domnul priveşte jos şi zâmbegşte aprobator în faţa 
eforturilor lor credincioase, atunci cum să nu rostesc un cuvânt de 
încurajare pentru aceste sărmane inimi ce tremură? Să-mi păstrez 

oare liniştea şi pacea numai pentru faptul că fiecare caz, în mod 
individual, nu mi-a fost prezentat în mod direct într-o viziune? 

„Dacă însă străjerul va vedea venind sabia, şi nu va suna din 
trâmbiţă, şi dacă poporul nu va fi înștiințat, şi va veni sabia, şi va răpi 
viața vreunui om, omul acela va pieri din pricina nelegiuirii lui, dar 
voi cere sângele lui din mâna străjerului. Acum, fiul omului, te-am 
pus străjer peste casa lui Israel. Tu trebuie să asculţi Cuvântul care 
iese din gura Mea şi să-i înştiinţezi din partea Mea. Când zic celui 
rău: «Răule, vei muri negreşit!» şi tu nu-i spui, ca să-l întorci de la 
calea lui cea rea, răul acela va muri în nelegiuirea lui, dar sângele 
lui îl voi cere din mâna ta. Dar dacă vei înştiinţa pe cel rău, ca să se 
întoarcă de la calea lui, şi el nu se va întoarce, va muri în nelegiuirea 
lui, dar tu îţi vei mântui sufletul.“ 

Într-un vis recent, am fost adusă înaintea unei mulţimi de oameni; 
unii dintre ei făceau eforturi pentru a schimba impresia uneia dintre 
cele mai solemne mărturii de avertizare pe care le-am dat vreodată. 
Ei au spus: „Noi credem mărturiile sorei White, dar atunci când ea 
ne spune lucruri pe care nu le-a văzut în mod direct în viziune, în 
cazurile speciale în discuţie, cuvintele ei nu sunt mai importante 
decât cuvintele oricărei alte persoane.“ Duhul Domnului a venit 
asupra mea, m-am sculat şi i-am mustrat în Numele Domnului. Am 
repetat în esenţă ceea ce am prezentat mai sus cu privire la cel ce 
veghează. Aceasta,am spus eu, este potrivit pentru cazul tău şi pentru 
mine. 

Acum, dacă aceia cărora le sunt adresate aceste avertizări spun: 
„Aceasta este numai părerea sorei White, eu voi continua să urmez 
propria mea judecată“, şi dacă continuă să facă chiar acele lucruri 
despre care au fost avertizaţi să nu le facă, ei arată că dispreţuiesc 
sfatul lui Dumnezeu şi rezultatul este exact acela pe care Duhul 
lui Dumnezeu mi l-a arătat că va fi o vătămare adusă cauzei lui 
Dumnezeu şi ruinarea lor. Unii care doresc să-şi întărească propria 
lor poziţie vor prezenta citate din mărturii, care, cred ei, le vor susţine 
părerile şi vor considera că le prezintă cele mai profunde înţelesuri; 
dar ceea ce ridică întrebări cu privire la cursul acţiunilor lor, sau 
care nu corespund cu părerile lor, sunt părerile sorei White, spun ei 
atunci, negând originea lor cerească şi punând mărturiile la acelaşi 
nivel cu propria lor judecată. 

Dacă voi, fraţii mei, care mă cunoaşteţi şi cunoaşteţi lucrarea 
mea de mulţi ani, credeţi că sfatul meu nu are o valoare mai mare 
decât sfatul acelora care n-au fost în mod special educați pentru 
această lucrare, atunci nu-mi cereţi să mă unesc cu voi în lucrare; 
căci în timp ce adoptați această poziţie, în mod inevitabil, anulaţi 
influenţa lucrării mele. Dacă vă simţiţi tot atât de siguri când urmaţi 
propriile voastre impulsuri ca şi atunci când urmaţi lumina dată de 
Dumnezeu slujitorului Său delegat pentru aceasta, primejdia este a 
voastră; voi veţi fi condamnaţi pentru că respingeţi lumina pe care 
v-a dat-o cerul. 

În vreme ce eram la „Domnul a venit la mine în viziune de 
noapte şi mi-a adresat cuvinte preţioase de încurajare cu privire la 
lucrarea mea, repetând aceeaşi solie ce-mi fusese dată de mai multe 
ori înainte. Cu privire la cei care au întors spatele luminii date lor, 
El a spus: „Dispreţuind şi respingând mărturia pe care ţi-am dat-o să 
le-o transmiţi, nu pe tine te-au disprețuit, ci pe Mine, Domnul tău.“ 

Dacă cei care sunt încăpăţânaţi şi plini de preţuire de sine merg 
înainte fără să fie controlaţi sau opriţi în drumul lor, atunci care va fi 
starea de lucruri din biserică? Cum vor putea fi corectate relele care 
există la aceşti oameni ambiţioşi şi cu o voinţă puternică? Prin ce 
mijloace va putea Dumnezeu să ajungă la ei? Cum va putea El să facă 
ordine în biserică? Deosebiri de păreri se ridică mereu şi apostazia 
chinuieşte adesea biserica. Când apar disputele sau dezbinările, toate 
părțile susţin că au dreptate şi că au conştiinţa curată; şi aceştia 
nu vor să fie învăţaţi de către cei care au purtat mult timp sarcina 
lucrării şi care au motive să ştie că ei au fost călăuziţi de Domnul. 
Lumina a fost dată pentru a risipi întunericul lor, dar ei au o inimă 
prea mândră ca să o accepte, şi astfel aleg întunericul. Ei dispreţuiesc 
sfatul lui Dumnezeu pentru că nu coincide cu vederile şi planurile 
lor şi nu favorizează trăsăturile rele ale caracterului lor. Lucrarea 
Duhului lui Dumnezeu, care îi poate determina să adopte poziţia cea 
dreaptă, dacă o vor primi, n-a venit într-un fel care să le placă, să le 
laude îndreptățirea de sine. Lumina pe care Dumnezeu a dat-o nu 
este lumină pentru ei şi astfel rătăcesc în întuneric. Ei pretind că nu 
trebuie să aibă mai multă încredere în judecata aceluia care a avut o 
experienţă aşa de lungă, şi pe care Dumnezeu l-a învăţat şi l-a folosit 
să facă o lucrare specială, decât în a oricărei alte persoane. Este oare 
planul lui Dumnezeu ca ei să se comporte astfel sau este lucrarea 

specială a vrăjmaşului a toată neprihănirea, de a ţine sufletele în 
rătăcire, a le lega în înşelăciuni puternice ce nu pot fi frânte, pentru 
că s-au aşezat de bunăvoie în afara mijloacelor pe care Dumnezeu 
le-a rânduit să se ocupe de biserica Sa? 

Mustrări, avertizări şi apeluri de îndreptare din partea Domnului 
au fost date bisericii Sale în toate veacurile. Aceste avertizări au 
fost însă desconsiderate şi respinse în zilele Domnului Hristos de 
către fariseii plini de îndreptăţire de sine, care pretindeau că nu au 
nevoie de nici un fel de astfel de mustrări şi că au fost trataţi în mod 
nedrept. Ei n-au primit Cuvântul Domnului prin slujitorii Săi, pentru 
că nu erau pe placul înclinațiilor lor. Dacă Domnul ar da o viziune, 
chiar înaintea acestei categorii de oameni din zilele noastre, arătând 
astfel greşelile lor, mustrând neprihănirea lor proprie şi condamnând 
păcatele lor, ei s-ar ridica în răzvrătire, asemenea locuitorilor din 
Nazaret, atunci când Domnul Hristos le-a arătat adevărata lor stare. 

Dacă aceste persoane nu-şi umilesc inimile înaintea lui Dumne- 
zeu, dacă primesc sugestiile lui Satana, îndoiala şi necredincioşia 
vor pune stăpânire pe suflet şi vor vedea totul într-o lumină falsă. 
Semințele îndoielii, o dată semănate în inimi, vor aduce un seceriş 
abundent. Ei vor ajunge să nu mai aibă încredere şi nu vor mai crede 
adevărurile care au o frumuseţe deplină pentru alţii, care nu şi-au 
făcut educaţia în necredinţă. Cei care îşi instruiesc mintea pentru 
a prinde tot ce pot folosi ca un cârlig în care să-şi agaţe o îndo- 
ială, şi sugerează aceste gânduri şi altor minţi, vor găsi totdeauna 
ocazii de îndoială. Ei vor pune sub semnul întrebării şi vor critica 
lucrarea şi poziţia altora, criticând fiecare ramură a lucrării în care 
nu sunt implicaţi. Se vor hrăni cu rătăcirile, greşelile şi vinovăția 
altora, „până când“, spune îngerul, „Domnul Isus Se va ridica de 
la lucrarea Sa de mijlocire din Sanctuarul ceresc şi Se va îmbrăca 
cu hainele răzbunării şi-i va surprinde la ospăţul lor nesfânt şi se 
vor trezi nepregătiţi pentru ospăţul nunţii Mielului“. Gusturile lor 
au fost atât de pervertite, încât vor fi înclinați să critice până şi masa 
Domnului din Împărăţia Sa. 

Le-a descoperit oare Dumnezeu unora ca aceştia care se autoîn- 
şală că mustrările sau corectările din partea Lui pot avea greutatea 
cuvenită pentru ei numai dacă vin direct printr-o viziune? M-am 
ocupat de acest punct, pentru că poziţia pe care mulţi o adoptă acum 
în privinţa aceasta este o înşelăciune a lui Satana, spre ruina sufle- 

telor lor. Când el i-a prins în cursă şi i-a slăbit prin sofistăriile lui, 
astfel încât, când sunt mustraţi, rămân insensibili la lucrările Duhului 
Sfânt, triumful lui asupra lor va fi complet. Unii care mărturisesc 
că sunt neprihăniţi Îl vor trăda, asemenea lui Iuda, pe Domnul lor, 
dându-L în mâinile vrăjmaşilor înrăiţi. Aceştia, plini de încredere 
în ei înşişi, hotărâți să aibă propriul lor drum şi să apere propriile 
lor idei, vor merge înainte din rău în mai rău, până când vor urma 
mai degrabă orice cale decât să renunţe la propria lor voinţă. Ei 
vor merge înainte, orbiţi, pe căile răului, dar, asemenea fariseilor 
amăgiţi, atât de tare se înşeală singuri, încât gândesc că Îi fac un 
serviciu lui Dumnezeu. Domnul Hristos ne arată calea pe care vor 
merge unii oameni, atunci când vor avea posibilitatea să-şi dezvolte 
adevăratul lor caracter: „Veţi fi dați în mâinile lor până şi de părinţii, 
fraţii, rudele şi prietenii voştri; şi vor omorî pe mulţi dintre voi.“ 

Dumnezeu mi-a dat o experienţă importantă şi solemnă în le- 
gătură cu lucrarea Sa; şi poţi fi sigur că, atâta vreme cât viaţa mea 
este ocrotită, nu voi înceta să ridic un glas de avertizare aşa cum 
sunt inspirată de Duhul lui Dumnezeu, fie că oamenii vor auzi solia, 
fie că o vor respinge. Eu nu am o înţelepciune deosebită în mine 
însămi; nu sunt decât un instrument în mâinile Domnului, pentru 
a face lucrarea pe care El mi-a încredinţat-o. Instrucţiunile pe care 
le-am dat prin scris sau viu grai au fost o expresie a luminii primite 
de la Dumnezeu. Am încercat să pun înaintea voastră principiile pe 
care Duhul lui Dumnezeu mi le-a imprimat de ani de zile în mintea 
mea, în scrierile mele şi în inima mea. 

Şi acum, fraţilor, vă somez să nu vă aşezaţi între mine şi popor 
şi astfel să îndepărtați lumina pe care Dumnezeu a dorit să le-o 
trimită. Să nu cumva, prin critica voastră, să faceţi fără efect toată 
puterea, toate punctele în discuţie şi puterea Mărturiilor. Nu trebuie 
să consideraţi că le puteţi diseca pentru a răspunde propriilor voastre 
idei, pretinzând că Dumnezeu v-a dat această capacitate de a face 
deosebire între lumina cerului şi ceea ce nu este decât expresia unei 
înţelepciuni omeneşti. Dacă Mărturiile nu glăsuiesc în armonie cu 
Cuvântul lui Dumnezeu, atunci respingeţi-le. Hristos şi Belial nu pot 
fi uniţi. De dragul Domnului Hristos, nu aduceţi confuzie în mintea 
oamenilor prin sofistărie omenească şi scepticism, făcând astfel fără 
efect lucrarea pe care Domnul doreşte să o facă. Din cauza lipsei 
voastre de discernământ spiritual, nu faceţi din această lucrare a lui 

Dumnezeu o piatră de poticnire, de care mulţi se vor poticni şi vor 
[692] cădea, „să fie prinşi în cursă şi luaţi“. 


Rapoarte nefondate 


De mai multe ori în timpul iernii trecute (1888-1889) am întâlnit 
zvonul că, în timpul conferinţei de la Minneapolis, „sora White a 
arătat că judecata de la 1844, care a început cu neprihăniţii ce au 
adormit, acum a trecut la cei vii“. Lucrul acesta nu este adevărat. Un 
zvon asemănător, care a circulat aproape doi ani, şi-a avut originea 
în felul acesta: Într-o scrisoare scrisă din Basel, Elveţia, unui pastor 
din California, am făcut o remarcă esenţială, după cum urmează: 
„Judecata a început de peste patruzeci de ani în cazul celor morţi şi 
noi nu ştim cât de curând va trece la cazurile celor vii.“ Scrisoarea a 
fost citită mai multor persoane, şi ascultătorii neatenţi au spus mai 
departe ce au crezut ei că au auzit. În felul acesta a început toată 
problema. Zvonul de la Minneapolis a pornit de la faptul că cineva 
a înţeles greşit o declaraţie, care avea acelaşi sens ca şi citatul luat 
de altcineva dintr-o scrisoare. Nu există o altă bază pentru nici una 
dintre aceste susţineri. 

În al doilea rând, se mai spune că un pastor, care este în viaţă, a 
fost văzut de mine în viziune ca fiind mântuit în Împărăţia lui Dum- 
nezeu, aceasta însemnând că mântuirea lui este asigurată. Această 
afirmaţie nu este adevărată. Cuvântul lui Dumnezeu prezintă condi- 
tiile mântuirii noastre şi depinde în totul de noi dacă ne vom supune 
acestora, împlinindu-le sau nu. 

loan Descoperitorul spune: „„Iotuşi, ai în Sardes câteva nume, 
care nu şi-au mânjit hainele. Ei vor umbla împreună cu Mine, îmbră- 
caţi în alb, fiindcă sunt vrednici. Cel ce va birui, va fi îmbrăcat astfel 
în haine albe. Nu-i voi şterge nicidecum numele din cartea vieţii şi 
voi mărturisi numele lui înaintea Tatălui Meu şi înaintea îngerilor 
Lui.“ 

„Dar noi, după făgăduinţa Lui, aşteptăm ceruri noi şi un pământ 
nou, în care va locui neprihănirea. De aceea, preaiubiţilor, fiindcă 
aşteptaţi aceste lucruri, siliţi-vă să fiţi găsiţi înaintea Lui fără prihană, 
fără vină şi în pace.“ 

„Voi deci, prea iubiţilor, ştiind mai dinainte aceste lucruri, păziţi- 
vă ca nu cumva să vă lăsaţi târâţi de rătăcirea acestor nelegiuiţi, şi 
să vă pierdeţi tăria.“ „Domnul să vă facă să creşteţi tot mai mult 
în dragoste unii faţă de alții şi faţă de toţi, cum facem şi noi înşine 
pentru voi, ca să vi se întărească inimile şi să fie fără prihană în 
sfinţenie, înaintea lui Dumnezeu, Tatăl nostru, la venirea Domnului 
nostru Isus Hristos împreună cu toţi sfinți Săi.“ „Şi cel neprihănit 
va trăi prin credinţă; dar dacă dă înapoi, sufletul Meu nu găseşte 
plăcerea în el. Noi însă nu suntem din aceia care dau înapoi, ca să se 
piardă, ci din aceia care au credinţă pentru mântuirea sufletului.“ 

Aici avem alegerea Bibliei declarată în mod clar. Aici se arată 
cine anume va fi încoronat în cetatea lui Dumnezeu şi cine nu va 
avea parte cu cei drepţi: „Ferice de cei ce îşi spală hainele, ca să aibă 
drept la pomul vieţii şi să intre pe porţi în cetate.“ 

Al treilea raport declară că, la conferinţa de la Minneapolis, „sora 
White a mărturisit că în unele din declaraţiile sale, făcute cu ocazia 
acelei întâlniri, ea a greşit şi a manifestat un spirit rău“. Această 
declaraţie este complet neîntemeiată. Eu nu puteam să nu transmit 
cu acea ocazie lumina pe care Dumnezeu mi-a dat-o. Aceasta am 
prezentat-o atât în soliile de avertizare şi mustrare, cât şi în cuvintele 
de speranţă şi credinţă. Dar nimic din ceea ce am spus la acea 
întâlnire n-a fost retras sau mărturisit a fi greşit. Eu încă văd lucrurile 
din acelaşi punct de vedere şi am acelaşi gând ca şi la Minneapolis. 
Toate primejdiile pe care le-am văzut atunci, şi care m-au împovărat 
atât de mult, au fost văzute clar după acea întâlnire. Pe măsură ce 
am cunoscut mult mai bine situaţia existentă în comunităţile noastre, 
am înţeles că fiecare avertizare, care a fost dată la Minneapolis, a 
fost necesară. 

Influenţa acestui raport de la Minneapolis a tins să distrugă 
încrederea în toate mustrările transmise de mine poporului. Voi da 
aici un exemplu. 

O soră angajată la una din misiunile noastre a fost mustrată pen- 
tru influenţa ei rea asupra tinerilor cu care venea în legătură. Ea a 
încurajat un spirit de uşurătate, de zeflemea şi frivolitate, care a întris- 
tat şi a făcut pe Duhul lui Dumnezeu să Se retragă, demoralizându-i 
pe lucrători. Când ştirea despre acest lucru a venit printr-o scrisoare 
de la Minneapolis cu privire la poziţia greşită a sorei White, care 
chema la o mărturisire acolo, rudele sorei T. au spus imediat: „Bine, 

dacă sora White a greşit în legătură cu problemele de la conferinţa de 
la Minneapolis, şi a trebuit să mărturisească acest lucru, ea poate că a 
greşit şi în legătură cu solia pe care a transmis-o sorei mele şi trebuie 
din nou să mărturisească.“ Şi în felul acesta au găsit o justificare 
pentru ceea ce era rău în comportarea ei. Totuşi, după data aceea, 
sora T. şi-a recunoscut greşeala pentru care a fost mustrată. Cei care 
au scos şi au răspândit aceste zvonuri au exercitat o influenţă care 
i-a făcut pe cei a căror comportare era rea să fie şi mai îndrăzneţ 
în respingerea mustrării şi astfel sufletele au fost în pericol. Fie ca 
toţi cei care s-au angajat în această lucrare să ia aminte ca nu cumva 
sângele acestor suflete să se afle asupra lor în marea zi a judecății 
finale. 

Cazurile menţionate vor servi spre a arăta cât de puţină încredere 
se poate acorda zvonurilor cu privire la ceea ce am făcut sau am 
învăţat. În timpul activităţii mele în legătură cu lucrarea lui Dumne- 
zeu, nu mi-am făcut o practică din a-mi apăra cauza sau a respinge 
zvonurile ce au fost puse în circulaţie cu privire la mine. A face 
acest lucru înseamnă să-mi ocup timpul şi să-mi neglijez lucrarea pe 
care Dumnezeu m-a chemat s-o fac. Aceste probleme le-am lăsat pe 
seama Lui, a Aceluia care Se îngrijeşte de slujitorii Săi şi de cauza 
Sa. 

Dar vreau să le spun fraţilor mei: Fiţi atenţi cum daţi crezare 
la astfel de lucruri. Mântuitorul le atrăgea atenţia ucenicilor Săi, 
spunând: „Luaţi seama la ce auziţi“. Şi El vorbea despre o anume 
clasă de oameni care aud, dar care nu vor înţelege, ca nu cumva să 
se convertească şi să se vindece. Şi El a spus din nou: „Luaţi seama 
la ce auziţi“. Căci cine este al lui Dumnezeu ascultă cuvintele lui 
Dumnezeu. 

Cei care ascultă cuvintele Domnului Hristos aud şi transmit mai 
departe învăţătura Lui într-o armonie deplină cu spiritul ce era în ei. 
Totdeauna se întâmplă în felul acesta cu aceia care aud Cuvântul lui 
Dumnezeu. Modul în care înţeleg şi îl primesc depinde de spiritul 
care locuieşte în inimile lor. 

Sunt mulţi cei care pun propria lor interpretare în cele ce au auzit, 
făcând ca gândul exprimat să fie cu totul diferit de ceea ce vorbitorul 
s-a străduit să exprime. Unii, auzind prin mijlocul propriilor lor 
prejudecăţi sau presupuneri, înţeleg problema aşa cum doresc ei să 
fie — cam cum s-ar potrivi mai bine scopului lor — şi aşa o transmit 

mai departe. Urmând îndemnurile inimii lor nesfinţite, ei tălmăcesc 
greşit ceea ce, dacă ar fi bine înţeles, ar putea fi un mijloc pentru un 
mare bine. 

Spun acest lucru din nou: o expresie perfect adevărată şi dreaptă 
în sine poate fi în totul răstălmăcită prin transmiterea ei prin mai 
multe minţi curioase, neatente şi chiţibuşare. Persoane bine inten- 
ționate sunt adesea neatente şi fac greşeli foarte dureroase şi este 
puţin probabil că alţii vor transmite mai corect. Cineva care n-a 
înţeles pe deplin ceea ce a vrut să spună vorbitorul repetă o remarcă 
sau o afirmaţie, dându-i propriul său colorit. Aceasta face asupra 
ascultătorului o impresie potrivită cu prejudecățile sau imaginaţia 
sa. El spune acest lucru unui al treilea, care la rândul său mai adaugă 
ceva şi apoi îl dă mai departe; şi mai înainte ca vreunul dintre ei să-şi 
dea seama, ei au îndeplinit scopul lui Satana, de a arunca seminţele 
îndoielii, ale geloziei şi suspiciunii în multe minţi. 

Dacă persoanele ascultă solia de mustrare, avertizare sau încura- 
jare, în timp ce inimile lor sunt pline de prejudecăţi, ei nu vor înţelege 
adevărata importanţă a ceea ce le-a fost trimis să fie o mireasmă de 
viaţă spre viaţă. Satana stă alături ca să prezinte totul într-o lumină 
falsă. Dar sufletele care însetează şi flămânzesc după cunoaşterea 
divină vor auzi bine şi drept şi vor obţine binecuvântarea prețioasă 
pe care Dumnezeu a hotărât să le-o transmită. Mintea lor este sub 
influenţa Duhului Sfânt şi ei aud bine şi corect. 

Când inimile sunt curăţite de egoism şi egocentrism, ele sunt în 
armonie cu solia care le-a fost transmisă de Dumnezeu. Înțelegerea 
este stimulată, sensibilitatea mai purificată. Cei ce se aseamănă se 
apreciază unii pe alţii. „Cine este al lui Dumnezeu ascultă cuvintele 
lui Dumnezeu“. 

Şi acum, tuturor care au o dorinţă după adevăr aş dori să le spun: 
Nu daţi crezare zvonurilor, ca de exemplu: ce a făcut, ce a zis sau ce 
a scris sora White. Dacă doriţi să ştiţi ce a descoperit Domnul prin 
ea, citiţi-i lucrările. Dacă sunt în ele unele probleme de interes cu 
privire la care ea n-a scris, nu prindeţi în grabă acest lucru şi apoi să 
daţi drumul la zvonuri cu privire la ce a spus ea. 


O falsă minune 


Unora le-a fost greu să armonizeze o declaraţie din Mărturii 
pentru Comunitate, vol. 1, p. 292, cu una din Tragedia Veacurilor, 
p.184. Acest pasaj se referă la lucrarea vrăjitorilor de a contraface 
minunea făcută de Aaron, prin care a transformat toiagul în şarpe. 
Mărturia spune: „Vrăjitorii n-au putut să facă toate minunile pe 
care Dumnezeu le-a făcut prin Moise. * Numai câteva dintre ele au 
putut să fie făcute. Toiegele vrăjitorilor s-au prefăcut în şerpi, dar 
toiagul lui Aaron le-a înghiţit pe toate.“ Această ultimă propoziţie, 
care este în discuţie, este în mare măsură aceeaşi ca în textul biblic. 
„Toţi şi-au aruncat toiegele şi s-au prefăcut în şerpi. Dar toiagul lui 
Aaron a înghiţit toiegele lor.“ Declaraţia din Tragedia Veacurilor este: 
„Vrăjitorii au părut că fac câteva lucruri uimitor de asemănătoare cu 
cele pe care Dumnezeu le făcuse prin mâna lui Moise şi Aaron. În 
realitate, ei n-au prefăcut toiegele în şerpi, ci, prin magie, ajutaţi de 
marele înşelător, le-au făcut să apară ca şerpi, contrafăcând lucrarea 
lui Dumnezeu.“ Această declaraţie, în loc să fie în contradicţie cu 
prima, nu este decât o explicaţie a ei. 

În Mărturii nu este o exprimare deplină a gândului pe care am 
dorit să-l transmit. La paginile 258,259 este o propoziţie care ne ajută 
să înţelegem mai bine problema. „Vrăjitorii au săvârşit şi ei semne şi 
minuni, întrucât ei nu lucrau prin propria lor iscusinţă, ci prin puterea 
zeului lor, Satana, care 1-a sprijinit în imitarea lucrării Domnului.“ 
Moise, prin puterea lui Dumnezeu, a schimbat toiagul său într-un 
şarpe viu. Satana, prin vrăjitori, a contrafăcut această minune! El nu 
putea să producă şerpi vii, pentru că nu are putere să creeze şi să dea 
viaţă. Numai Dumnezeu are această putere. Dar totdeauna a făcut 
tot ce a putut pentru a produce ceva fals. Prin puterea sa, lucrând 
prin vrăjitori, el a făcut ca toiegele să ia înfăţişarea şerpilor. 

Declaraţia că ele au devenit şerpi înseamnă, în mod simplu, că 
ele aveau această înfăţişare; aşa credeau faraon şi curtea sa că sunt. 
Nu era nimic în înfăţişarea lor care să-i deosebească de şarpele făcut 
de Moise şi Aaron; dar, în timp ce unul era real, ceilalţi erau falşi. Şi 

Domnul a făcut ca şarpele cel viu să înghită pe cei ce păreau că sunt 
vii. 

Faraon dorea să justifice încăpățânarea lui în a rezista porun- 
cii divine; el căuta scuze pentru a desconsidera minunea pe care 
Dumnezeu a făcut-o prin Moise. Satana i-a dat exact ce dorea. Prin 
lucrarea pe care a săvârşit-o prin vrăjitori, el a făcut să li se pară 
egiptenilor că Moise şi Aaron erau numai magicieni sau vrăjitori şi, 
în consecință, mesajul pe care l-au adus nu putea pretinde respect ca 
venind de la o ființă superioară. 

Nici măcar înghițirea şerpilor falşi n-a fost considerată de faraon 
ca o lucrare specială a puterii lui Dumnezeu, ci doar că a fost adusă 
la îndeplinire printr-o magie superioară celei a slujitorilor săi. În 
acest fel, această contrafacere l-a făcut mai îndrăzneţ în răzvrătirea 
lui, făcându-l să se întărească împotriva convingerii. 

Prin desfăşurarea puterii supranaturale, în transformarea şarpelui 
într-un mediu al lui, Satana 1-a dus la cădere pe Adam şi Eva în Eden. 
Şi acum el va face minuni, atât cât îi va permite puterea pe care o 
are. Sfânta Scriptură spune: „Şi amăgea pe locuitorii pământului 
prin semnele pe care i se dăduse să le facă“, şi nu numai prin acele 
minuni pe care el pretinde că le face. Ceva mai mult decât numai 
înşelăciune este adus în atenţie în textul Scripturii de mai sus. Dar 
este o limită dincolo de care Satana nu poate să mai meargă, şi 
din acest punct încolo, el cheamă înşelăciunea şi contrafacerea în 
ajutorul său pentru lucrarea pe care, fără îndoială, nu are puterea 
să o facă. În zilele din urmă, el va apărea în aşa fel, încât să-i facă 
pe oameni să creadă că este Hristos, venind pentru a doua oară pe 
pământ. Se va preface, într-adevăr, într-un înger de lumină. Dar,în 
timp ce va avea înfăţişarea Domnului Hristos, în toate privinţele, 
atât cât permite înfăţişarea exterioară, el nu-i va înşela decât pe aceia 
care, asemenea lui faraon, caută să se împotrivească adevărului. 


Tainele Bibliei, o dovadă a inspiraţiei ei 


„Poţi spune tu că poţi pătrunde adâncimile lui Dumnezeu? Că 
poţi ajunge la cunoştinţa desăvârşită a Celui Atotputernic? Cât 
cerurile-i de înaltă; ce poţi face? Mai adâncă decât Locuinţa morţilor, 
ce poţi ştii?“ „Căci gândurile Mele nu sunt gândurile voastre, şi căile 
voastre nu sunt căile Mele, zice Domnul. Ci cât sunt de sus cerurile 
faţă de pământ, atât de sus sunt căile Mele faţă de căile voastre şi 
gândurile Mele faţă de gândurile voastre“. „Eu sunt Dumnezeu şi nu 
este altul ca Mine. Eu am vestit de la început ce are să se întâmple 
şi cu mult înainte ce nu este încă împlinit.“ Este imposibil pentru 
minţile mărginite ale oamenilor să înţeleagă pe deplin caracterul sau 
lucrarea Celui Infinit. Pentru intelectul cel mai ascuţit şi mintea cea 
mai puternică şi mai educată, Fiinţa sfântă trebuie să rămână pentru 
totdeauna îmbrăcată în mister. 

Apostolul Pavel exclamă: „O, adâncul bogăției, înţelepciunii şi 
ştiinţei lui Dumnezeu! Cât de nepătrunse sunt judecăţile Lui şi cât 
de neînţelese sunt căile Lui.“ Şi, deşi „norii şi negura Îl înconjoară, 
dreptatea şi judecata sunt temelia scaunului Său de domnie.“ Putem 
înţelege purtarea Lui faţă de noi şi motivele care-L determină să Se 
poarte astfel, în măsura în care reuşim să pricepem iubirea şi mila 
Sa nemărginite, unite cu infinita Sa putere. Noi putem înţelege din 
scopurile şi planurile Sale numai atât cât este spre binele nostru, 
şi dincolo de aceasta, trebuie să ne încredem încă în tăria Celui 
Atotputernic, în iubirea şi înţelepciunea Tatălui şi Stăpânului a toate. 

Cuvântul lui Dumnezeu, asemenea caracterului Autorului Său 
divin, prezintă taine care nu pot fi niciodată înţelese pe deplin de 
fiinţele mărginite. El ne îndreaptă mintea către Creator, care locuieşte 
într-o „lumină de care nu te poţi apropia.“ Ne prezintă planurile Sale, 
care cuprind toate veacurile istoriei omeneşti şi care vor ajunge să se 
împlinească numai în ciclurile nesfârşite ale veşniciei. El ne atrage 
atenţia la subiecte de o infinită profunzime şi importanţă cu privire 
la guvernarea lui Dumnezeu şi destinul omului. 

Intrarea păcatului în lume, întruparea Domnului Hristos, naşterea 
noastră din nou, învierea, precum şi multe alte subiecte prezentate 
în Biblie sunt taine prea adânci pentru ca mintea omenească să le 
explice sau chiar să le înţeleagă pe deplin. Dar Dumnezeu ne-a dat 
în Sfintele Scripturi suficiente dovezi cu privire la caracterul ei divin 
şi nu trebuie să punem la îndoială Cuvântul Său, numai pentru faptul 
că nu putem înţelege tainele providenţei Sale. 

Nu trebuie să se treacă pe lângă acele părți ale Cuvântului Sfânt 
care prezintă aceste mari adevăruri ca şi când n-ar fi de nici un folos 
pentru om. Tot ceea ce Dumnezeu a găsit potrivit să facă cunoscut 
trebuie să acceptăm ca autoritate a Cuvântului Său. Poate să fie 
dată numai o simplă declaraţie a faptelor, fără nici o explicaţie de 
ce sau cum; şi cu toate că nu putem s-o înţelegem, trebuie să fim 
mulţumiţi şi încrezători că este adevărată, pentru că Dumnezeu a 
spus acest lucru. Toată greutatea stă în slăbiciunea şi îngustimea 
minţii omeneşti. 

Apostolul Petru spune că în Scripturi sunt „unele lucruri greu 
de înţeles, pe care cei neştiutori şi nestatornici le răstălmăcesc ca şi 
pe celelalte Scripturi, spre pierzarea lor“. Părţile dificile din Sfânta 
Scriptură au fost prezentate de către sceptici ca un argument îm- 
potriva Bibliei; dar departe de a fi astfel, ele constituie o puternică 
dovadă a inspiraţiei ei divine. Dacă ea n-ar conţine nici o relatare 
despre Dumnezeu, ci numai ceea ce noi putem să înţelegem foarte 
uşor; dacă măreţia şi maiestatea Sa ar putea să fie înţelese de mintea 
mărginită, atunci Biblia n-ar putea purta acreditarea incontestabilă a 
autorităţii divine. Chiar grandoarea şi misterul temelor prezentate ar 
trebui să inspire credinţa în Biblie ca fiind Cuvântul lui Dumnezeu. 

Biblia prezintă adevărul cu o simplitate şi o adaptare la nevoile 
şi năzuinţele inimii omeneşti, fapt ce a uimit şi a fermecat majori- 
tatea minţilor cultivate, în timp ce îi face în stare şi pe cei umili şi 
necultivaţi să înţeleagă calea mântuirii. Şi cu toate acestea, aceste 
adevăruri simple, aşa cum sunt ele prezentate, se ocupă de subiecte 
atât de înalte, atât de larg cuprinzătoare, atât de infinit în afara puterii 
de înţelegere a omului, încât le putem primi numai pentru faptul că 
Dumnezeu le-a rostit. În acest fel, planul de mântuire este prezentat 
deschis în faţa noastră, încât fiecare suflet să poată vedea paşii pe 
care trebuie să-i facă pentru pocăință faţă de Dumnezeu şi credinţă 
faţă de Domnul Isus Hristos, pentru a fi mântuit în modul rânduit 

de Dumnezeu. Cu toate acestea, sub aceste adevăruri, aşa de uşor 
de înţeles, stau taine care sunt un loc de ascuns al slavei Sale — 
taine care copleşesc mintea în cercetările ei, dar inspiră totuşi pe 
cercetătorul sincer al adevărului cu respect şi credinţă. Cu cât se 
cercetează mai mult Biblia, cu atât mai profundă este convingerea 
că ea este Cuvântul viului Dumnezeu şi raţiunea umană se închină 
înaintea maiestăţii revelaţiei divine. 

Sunt binecuvântaţi cu cea mai mare lumină cei care sunt astfel 
dispuşi să accepte descoperirile vii, bazate pe autoritatea lui Dum- 
nezeu. Dacă 

sunt rugaţi să explice anumite declaraţii, ei nu pot decât să răs- 
pundă: „Aşa este prezentat în Scripturi.“ Sunt obligaţi să recunoască 
că nu pot explica lucrarea puterii divine sau manifestarea înţelep- 
ciunii divine. Este ca şi când Domnul a intenţionat să fie aşa, ca să 
fim astfel obligaţi să acceptăm unele lucruri numai prin credinţă. 
Recunoscând, admitem că mintea mărginită este nepotrivită să cu- 
prindă infinitul; omul, cu limitele lui, nu poate înţelege scopurile 
Celui Atotcunoscător. 

Pentru că nu pot să sondeze tainele lui, cei sceptici şi cei ne- 
credincioşi resping Cuvântul lui Dumnezeu; şi nu toţi aceia care 
mărturisesc a crede Biblia sunt scutiţi de ispite în acest punct. Apos- 
tolul spune: „Luaţi seama dar, fraţilor, ca nici unul dintre voi să 
n-aibă o inimă rea şi necredincioasă, care să vă despartă de Dumne- 
zeul cel viu.“ Mintea care a fost educată să critice, să se îndoiască şi 
să cenzureze, pentru că nu poate să cerceteze, să pătrundă în planu- 
rile lui Dumnezeu, trebuie să se ferească, astfel „ca nimeni dintre voi 
să n-aibă o inimă rea“. Este drept să se studieze în mod amănunţit 
învăţăturile Bibliei şi să se cerceteze „lucrurile lui Dumnezeu în 
măsura în care ele sunt descoperite în Scripturi. În timp ce «lucru- 
rile ascunse sunt ale Domnului», «acele lucruri descoperite sunt 
ale noastre şi ale copiilor noştri». Dar este lucrarea lui Satana să 
pervertească puterea de investigare a minţii. O anumită mândrie este 
amestecată cu consideraţia pentru adevărul biblic, aşa că oamenii se 
simt înfrânți şi nerăbdători dacă nu pot explica fiecare parte a Bi- 
bliei, spre satisfacerea lor. Este prea umilitor pentru ei să recunoască 
faptul că nu înţeleg cuvintele inspirate. Ei nu sunt binevoitori să 
aştepte cu răbdare până când Dumnezeu va considera că este potrivit 
să le descopere adevărul. Ei simt că înţelepciunea lor omenească, 

neajutorată,este insuficientă să-i facă în stare să înţeleagă Scriptu- 
rile; şi, nereuşind să facă lucrul acesta, ei neagă, în mod categoric, 
autoritatea ei. Este adevărat că multe teorii şi doctrine populare, care 
se consideră a fi învățături ale Bibliei, n-au nici o bază în Scripturi 
ŞI, într-adevăr, sunt contrare întregului conţinut al inspiraţiei. Aceste 
lucruri au fost o cauză de îndoială şi nedumerire pentru multe minţi. 
Cu toate acestea, ele nu trebuie să fie atribuite Cuvântului lui Dum- 
nezeu, ci perversiunii omului faţă de el. Dar dificultățile din Biblie 
nu se reflectă asupra înţelepciunii lui Dumnezeu; ele nu vor fi cauza 
ruinei acelora care n-ar fi fost distruşi, dacă asemenea dificultăţi n-ar 
fi existat. Dacă n-ar fi fost nici un fel de taine în Biblie, pentru a-i 
face să ridice întrebări, aceleaşi minţi, datorită propriei lor lipse de 
discernământ spiritual, ar fi găsit motive de poticnire în declaraţii 
foarte clare ale lui Dumnezeu. 

Oamenii care îşi imaginează că sunt înzestrați cu puteri intelec- 
tuale de o valoare atât de înaltă, încât pot găsi explicaţii la toate căile 
şi lucrările lui Dumnezeu, caută să înalțe înţelepciunea omenească, 
punând-o pe picior de egalitate cu înţelepciunea divină, şi să slă- 
vească pe om ca pe Dumnezeu. Ei nu fac decât să repete ceea ce 
Satana i-a declarat Evei în Eden: «Veţi fi ca Dumnezeu». Satana a 
căzut din cauza ambiţiei lui de a fi egal cu Dumnezeu. El dorea să 
intre în sfatul şi planurile cerului, de la care a fost exclus din cauza 
neputinței sale ca fiinţă creată de a înţelege înţelepciunea Celui Infi- 
nit. Această mândrie orgolioasă a fost aceea care l-a dus la răzvrătire 
şi, prin aceleaşi mijloace, el caută să aducă ruina omului. 

Sunt taine în Planul de mântuire — umilirea Fiului lui Dum- 
nezeu, să poată fi găsit asemenea oamenilor, iubirea minunată şi 
bunăvoința Tatălui de a da pe Fiul Său — care pentru îngerii cerului 
sunt subiecte de o continuă uimire. Apostolul Petru, vorbind despre 
descoperirile date profeților despre patimile lui Hristos şi slava de 
care aveau să fie urmate, spunea că acestea sunt lucruri «pe care 
chiar îngerii doresc să le privească». Şi acestea vor constitui studiul 
celor răscumpăraţi în decursul veacurilor nesfârşite. În timp ce vor 
contempla lucrarea lui Dumnezeu în creaţiune şi răscumpărare, noi 
adevăruri vor continua să se descopere minţii ce se minunează şi se 
delectează. Pe măsură ce învaţă tot mai mult despre înţelepciunea, 
iubirea şi puterea lui Dumnezeu, mintea lor se va dezvolta continuu 
şi lumina lor va creşte mereu. 

Dacă ar fi fost posibil pentru fiinţele create să înţeleagă pe de- 
plin pe Dumnezeu şi lucrarea Sa, atunci, ajungând la acest punct, 
pentru ei n-ar mai fi fost nici o descoperire a adevărului, nici o creş- 
tere a cunoștinței, nici o continuă dezvoltare a minţii şi a inimii. 
Atunci Dumnezeu n-ar mai fi suprem, iar omul, ajungând la limita 
cunoaşterii şi realizării, ar înceta să mai avanseze. Să-i mulţumim 
lui Dumnezeu că lucrurile nu stau aşa. Dumnezeu este infinit, în El 
sunt «ascunse toate comorile înţelepciunii şi ale ştiinţei». Şi în toată 
veşnicia, oamenii pot fi cercetători care învaţă totdeauna, şi totuşi 
nu epuizează niciodată comorile înţelepciunii Sale, ale bunătăţii şi 
puterii Sale. 

Dumnezeu intenţionează ca, din această viaţă, adevărul să fie 
totdeauna dezvăluit poporului Său. Nu există decât o singură cale 
prin care această cunoaştere să poată fi obținută. Noi putem obţine o 
înţelegere a Cuvântului lui Dumnezeu numai prin iluminarea acelui 
spirit prin care a fost dat Cuvântul: «Nimeni nu cunoaşte lucrurile lui 
Dumnezeu afară de Duhul lui Dumnezeu.» «Căci Duhul cercetează 
totul, chiar şi lucrurile adânci ale lui Dumnezeu.» Şi făgăduinţa Mân- 
tuitorului, făcută urmaşilor Săi, era: «Când va veni Mângâietorul, 
Duhul adevărului, are să vă călăuzească în tot adevărul... Căci El 
va lua din ce este al Meu, şi vă va descoperi». 

Dumnezeu doreşte ca omul să-şi folosească puterile raţiunii; şi 
studiul Bibliei va întări şi va înălța mintea aşa cum nici un alt studiu 
nu o poate face. Este cel mai bun exerciţiu mintal şi spiritual pentru 
fiinţa omenească. Şi totuşi, trebuie să fim atenţi ca nu cumva să 
zeificăm raţiunea, care este supusă slăbiciunii şi neputinței omeneşti. 
Dacă Scripturile n-ar fi acoperite pentru înţelegerea noastră ca de 
nişte nori, astfel încât adevărurile cele mai clare să nu fie înţelese, 
noi am avea acea simplitate a credinţei asemenea unui copil, gata să 
înveţe şi să ceară cu insistenţă ajutorul Duhului Sfânt. Un sentiment 
al puterii şi înţelepciunii lui Dumnezeu, precum şi neputinţa noastră 
de a înţelege măreţia Lui ar trebui să ne inspire umilinţă şi ar trebui să 
deschidem Cuvântul Lui ca şi cum am fi în prezenţa Sa, cu o teamă 
sfântă. Când ne apropiem de Biblie, raţiunea trebuie să recunoască 
o autoritate superioară ei, iar inima şi mintea trebuie să se plece în 
faţa Marelui Eu sunt“. 

Noi vom înainta în adevărata cunoaştere spirituală, numai dacă 
ne dăm seama că trebuie să recunoaştem micimea noastră şi întreaga 

noastră dependenţă de Dumnezeu; dar toţi cei care se apropie de 
Biblie cu un spirit gata de a fi învăţat şi cu spirit de rugăciune, ca 
să studieze cuvintele ei ca fiind Cuvântul lui Dumnezeu, vor primi 
iluminare divină. Sunt multe lucruri ce par dificile sau obscure pe 
care Dumnezeu le va face clare şi simple pentru cei care vor căuta 
în acest fel să le înţeleagă. 

Uneori, se întâmplă ca oameni care au o capacitate intelectuală 
dezvoltată prin educaţie şi cultură să nu reuşească să înţeleagă anu- 
mite pasaje ale Scripturii, pe care alţii, care sunt mai puţin educați, 
a căror înţelegere pare a fi slabă şi a căror minte este neorganizată, 
le vor înţelege, găsind tărie şi mângâiere în ceea ce ceilalţi declară 
că sunt taine sau trec pe lângă ele ca nefiind importante. De ce se 
întâmplă astfel? Mi s-a explicat că aceştia din urmă nu se sprijină pe 
propria lor putere de înţelegere. Ei merg la Izvorul luminii, la Cel 
care a inspirat Scripturile şi, cu o inimă umilită, cer lui Dumnezeu 
înţelepciune şi o vor primi. Sunt mine ale adevărului care pot fi 
descoperite de către cercetătorul zelos. Domnul Hristos a prezentat 
adevărul ca pe o comoară ascunsă într-un ogor. Ea nu se află chiar la 
suprafaţă; noi trebuie să săpăm adânc după ea. Dar succesul nostru 
în aflarea lui nu depinde atât de mult de capacitatea intelectuală, ci 
de umilinţa inimii noastre şi de credinţa care se prinde de ajutorul 
divin. 

Fără călăuzirea Duhului Sfânt, vom fi mereu dispuşi să denatu- 
răm Scripturile sau să le interpretăm greşit. Se citeşte mult Biblia, 
dar, în multe cazuri, nu aduce nici un folos, ci chiar o vătămare 
gravă. Când Cuvântul lui Dumnezeu este deschis fără respect şi fără 
rugăciune, când gândurile şi sentimentele noastre nu sunt îndreptate 
la Dumnezeu sau nu sunt în armonie cu voinţa Sa, atunci mintea este 
cuprinsă de îndoială; şi chiar atunci când se studiază Biblia, scepti- 
cismul se întăreşte. Vrăjmaşul preia controlul asupra gândurilor şi 
sugerează interpretări care nu sunt corecte. 

Ori de câte ori oamenii nu caută ca, în cuvânt şi faptă, să fie în 
armonie cu Dumnezeu, atunci, oricât de învăţaţi ar putea fi, ei sunt 
predispuşi să nu înţeleagă Scripturile şi astfel nu este sigur să ne 
încredem în explicaţiile lor. Când căutăm într-adevăr să facem voia 
lui Dumnezeu, Duhul Sfânt ia preceptele Cuvântului Său şi face din 
ele principii ale vieţii, scriindu-le pe tablele sufletului. Şi numai cei 
care urmează lumina ce le-a fost dată deja, numai aceia pot spera să 

primească mai departe iluminarea Duhului lui Dumnezeu. Lucrul 
acesta este în mod clar prezentat în cuvintele Domnului Hristos: 
„Dacă vrea cineva să facă voia Lui, va ajunge să cunoască dacă 
învăţătura este de la Dumnezeu sau dacă Eu vorbesc de la Mine“. 

Cei care caută în Scriptură să găsească contradicții nu au o în- 
ţelegere spirituală. Având o viziune deformată, ei vor găsi multe 
motive de îndoială şi necredinţă în lucrurile care, în realitate, sunt 
clare şi simple. Dar pentru cei care primesc Cuvântul lui Dumnezeu 
cu respect, căutând să cunoască voinţa Sa ca să asculte de ea, totul 
se schimbă. Ei sunt plini de teamă şi de uimire, pe măsură ce con- 
templează curăţia şi calitatea desăvârşită a adevărurilor descoperite. 
Cine se aseamănă se atrage. Cine se aseamănă se apreciază. Sfinţe- 
nia se întovărăşeşte cu sfinţenia. Credinţa cu credinţa. Pentru inima 
umilă şi mintea sinceră şi cercetătoare, Biblia este plină de lumină 
şi cunoaştere. Cei care se aproprie de Scriptură în acest spirit sunt 
aduşi în comuniune cu profeţii şi apostoli. Spiritul lor asimilează 
pe acela al lui Hristos şi ei tânjesc să devină una cu El. 

Mulţi simt că au o răspundere, şi anume aceea de a explica fi- 
ecare dificultate aparentă din Biblie, pentru a putea face faţă celor 
chiţibuşari, celor ce caută nod în papură, scepticilor şi necredin- 
cioşilor. Dar, încercând să explice ceea ce ei înşişi înţeleg în mod 
imperfect, aceştia sunt în primejdia de a produce confuzie în mintea 
altora în legătură cu punctele clare şi uşor de înţeles. Nu aceasta 
este lucrarea noastră. Nici nu trebuie să ne lamentăm pentru faptul 
că există aceste dificultăţi, ci să le acceptăm ca fiind îngăduite de 
înţelepciunea lui Dumnezeu. Este datoria noastră să primim adevă- 
rul Său,care este clar în toate punctele esenţiale pentru mântuirea 
noastră, şi să practicăm principiile lui în viaţa noastră, învățând şi 
pe alţii atât prin cuvânt, cât şi prin exemplu. În felul acesta, va fi 
clar pentru lume că avem o legătură cu Dumnezeu şi implicit avem 
încredere în Cuvântul Său. O viaţă de sfinţenie — un exemplu zilnic 
de integritate, de blândețe şi iubire neegoistă — va fi o exemplificare 
vie a învăţăturii Cuvântului lui Dumnezeu şi un argument în favoarea 
Bibliei, un argument căruia puţini vor fi în stare să-i reziste. Acesta 
se va dovedi a fi cel mai eficient control al tendinţelor predominante 
ale scepticismului şi necredinţei. 

Prin credinţă, putem să privim spre viaţa veşnică şi să ne prindem 
de făgăduinţa lui Dumnezeu cu privire la dezvoltarea intelectului, 

atitudinile omeneşti să fie unite cu cele divine şi fiecare putere a 
sufletului adusă într-o legătură directă cu Izvorul luminii. Ne putem 
bucura apoi că tot ce ne-a nedumerit cu privire la providenţa lui 
Dumnezeu ne va fi clarificat; lucrurile greu de înţeles vor găsi o 
explicaţie; şi acolo unde mintea noastră mărginită a descoperit numai 
confuzie şi planuri destrămate, vom vedea cea mai frumoasă şi mai 
perfectă armonie. Apostolul Pavel spune: „Acum vedem ca într-o 
oglindă, în chip întunecos; dar atunci vom vedea faţă către faţă. 
Acum cunosc în parte; dar atunci voi cunoaşte deplin, aşa cum am 
fost şi eu cunoscut pe deplin“. 

Petru îi îndeamnă şi el pe frați: „Creşteţi în harul şi în cunoştinţa 
Domnului şi Mântuitorului nostru Isus Hristos“. Ori de câte ori 
cresc în har, cei din poporul lui Dumnezeu vor înţelege Cuvântul 
Său. Ei vor vedea în Cuvântul sacru al lui Dumnezeu o lumină 
nouă şi frumoasă. Acest lucru a fost adevărat în istoria bisericii din 
toate veacurile şi va continua astfel până la sfârşit. Dar cum viaţa 
religioasă decade, a existat totdeauna tendinţa de a nu mai înainta 
în cunoaşterea adevărului. Oamenii se declară mulţumiţi cu lumina 
pe care au primit-o deja din Cuvântul lui Dumnezeu şi descurajează 
orice continuare a cercetării Scripturii. Ei devin conservatori şi caută 
să evite discuţiile. 

Faptul că nu este nici o controversă sau agitaţie în poporul lui 
Dumnezeu n-ar trebuie să fie privit ca fiind o dovadă convingătoare 
a faptului că se ţin strâns de învăţătura sănătoasă. Există motive de 
îngrijorare că nu vor face o deosebire clară între adevăr şi rătăcire. 
Atunci când, cercetând Scripturile, nu se ridică nici o întrebare nouă, 
când nu există nici o deosebire de opinie, care să-i determine pe 
oameni să cerceteze Biblia, spre a fi siguri că au adevărul, vor fi 
mulţi, ca şi în vremurile din vechime, care se vor ţine de tradiţie şi 
se vor închina la ceea ce nu cunosc. 

Mi-a fost arătat că mulţi dintre cei ce mărturisesc a avea o cu- 
noaştere a adevărului prezent nu ştiu ce cred. Ei nu înţeleg dovezile 
credinţei lor. Nu apreciază corect lucrarea din timpul prezent. Când 
timpul încercării va veni, unii oameni, care acum le predică altora, îşi 
vor da seama, examinându-şi poziţiile, că sunt multe lucruri pentru 
care nu pot prezenta nici un argument satisfăcător. Până când nu vor 
fi încercaţi în felul acesta, nu-şi vor da seama de marea lor ignoranță. 
În biserică sunt mulţi care iau de bun faptul că înţeleg ceea ce cred; 

dar până nu începe controversa, nu-şi cunosc slăbiciunea. Când sunt 
despărțiți de cei care au aceeaşi credinţă ca a lor şi obligaţi să-şi 
explice singuri credinţa, vor fi surprinşi să vadă cât de confuze le 
sunt ideile sau ceea ce au acceptat ca adevăr. Este un lucru sigur că 
printre noi a avut loc o îndepărtare de viul Dumnezeu şi o întoarcere 
spre oameni, punând înţelepciunea omenească în locul celei divine. 

Domnul Îşi va trezi poporul; dacă alte mijloace dau greş, atunci 
rătăciri vor veni în mijlocul lor şi-i vor cerne, separând pleava de 
grâu. Domnul îi cheamă pe toţi cei care cred în Cuvântul Său, să se 
trezească din somn. Lumina cea prețioasă a venit, lumina potrivită 
acestui timp. Ea este adevărul biblic, arătând pericolele care ne ame- 
ninţă. Această lumină ar trebui să ne conducă la un studiu stăruitor al 
Scripturilor şi o examinare foarte critică a poziţiei pe care ne situăm. 
Dumnezeu doreşte ca adevărul atât de important să fie cercetat pe 
deplin, cu perseverenţă, cu post şi rugăciune. Credincioşii nu trebuie 
să rămână la presupuneri şi idei definite greşit cu privire la ceea 
ce constituie adevărul. Credinţa lor trebuie să fie fondată ferm pe 
Cuvântul lui Dumnezeu, aşa încât, atunci când timpul încercării va 
veni şi vor fi aduşi în faţa consiliilor ca să răspundă pentru credinţa 
lor, credincioşii vor fi în stare să prezinte un motiv pentru nădejdea 
care este în ei, cu smerenie şi teamă. 

Agitaţi, agitaţi, agitaţi! Subiectele pe care le prezentăm lumii 
trebuie să fie pentru noi o realitate vie. Este important ca, în apă- 
rarea doctrinelor pe care le considerăm principii fundamentale ale 
credinţei, să nu ne îngăduim niciodată să folosim argumente care nu 
sunt în totul sănătoase, temeinice. Acestea pot să aducă la tăcere un 
argument, dar nu vor fi o onoare pentru adevăr. Noi trebuie să pre- 
zentăm argumente temeinice care nu numai că vor reduce la tăcere 
pe oponenți, ci vor suporta şi cea mai atentă şi amănunţită cercetare. 
Cei care s-au format să poarte discuţii sunt într-o mare primejdie, 
aceea de a nu mânui Cuvântul lui Dumnezeu în mod cinstit, drept. În 
înfruntarea unui oponent, trebuie să facem cel mai mare efort pentru 
a prezenta subiectele în discuţie într-un aşa mod, încât să trezească 
convingerea în mintea sa, în loc să caute numai să dea, să transmită 
încrederea celui credincios. 

Oricare ar fi dezvoltarea lor intelectuală, oamenii să nu gân- 
dească nici un moment că nu este nevoie de o continuă şi profundă 
cercetare a Sfintelor Scripturi pentru o mai mare lumină. Ca popor, 

suntem chemaţi în mod personal să cercetăm profeţiile. Noi trebuie 
să veghem cu seriozitate şi zel, ca să putem recunoaşte orice rază 
de lumină pe care Dumnezeu ne-o va trimite. Trebuie să prindem 
primele licăriri ale adevărului; şi prin studiu şi rugăciune, să putem 
obţine o lumină mai clară, care să poată fi adusă înaintea altora. 

Când poporul lui Dumnezeu se simte în largul său şi satisfăcut 
cu iluminarea prezentă, putem fi siguri că El nu-i va favoriza. Este 
voinţa Sa ca ei să se mişte mereu înainte pentru a primi lumina 
ce creşte mereu şi mereu şi care străluceşte pentru ei. Atitudinea 
prezentă a bisericii nu-l este plăcută lui Dumnezeu. S-a ajuns la o 
încredere în sine, care i-a făcut să nu simtă nevoia după mai mult 
adevăr şi după o mai mare lumină. Trăim într-un timp când Satana 
este la lucru atât în stânga, cât şi în dreapta, înaintea şi înapoia 
noastră; cu toate acestea, ca popor, noi dormim. Voia lui Dumnezeu 
este ca o voce, să se audă, spre a trezi pe poporul Său la lucru. 

În loc să-şi deschidă sufletul pentru a primi razele de lumină ale 
cerului, unii lucrează în direcţie opusă. Atât prin scris, cât şi de la om 
la om, au fost prezentate păreri cu privire la inspiraţia Bibliei, care nu 
sunt aprobate de Duhul Sfânt sau Cuvântul lui Dumnezeu. Este sigur 
faptul că nici un om sau grup de oameni n-ar trebui să-şi ia sarcina 
de a avansa teorii în legătură cu subiecte atât de importante, fără un 
clar „aşa zice Domnul“, care să le susţină. Şi atunci când oamenii, 
cuprinşi de slăbiciuni omeneşti, afectaţi într-o măsură mai mică sau 
mai mare de influenţe înconjurătoare şi având şi tendinţe ereditare 
şi cultivate care sunt departe de a-i face înţelepţi sau să le îndrepte 
gândurile spre cer, şi-au asumat sarcina de a denunța Cuvântul lui 
Dumnezeu şi a îndrepta judecata asupra a ceea ce este divin şi ceea 
ce este uman, ei lucrează fără sfatul lui Dumnezeu. Domnul nu putea 
face să prospere o astfel de lucrare. Efectul va fi dezastruos, atât 
pentru cei angajaţi în aceasta, cât şi pentru cei care au acceptat-o 
ca fiind lucrarea lui Dumnezeu. Scepticismul a fost trezit în multe 
minţi de către teorii prezentate ca fiind de natură inspirată. Oameni 
mărginiţi, cu vederi înguste, se consideră competenţi pentru a critica 
Sfintele Scripturi, spunând: „Pasajul acesta este necesar, dar acela 
nu este, şi deci nu este inspirat“. 

Domnul Hristos nu dă nici o astfel de instrucţiune sau învăţătură 
cu privire la Scripturile Vechiului Testament, singura parte a Bibliei 
pe care o aveau oamenii din timpul Său. Învățăturile Sale erau desti- 

nate să le îndrepte mintea către Vechiul Testament şi să aducă într-o 
lumină mai clară marile teme prezentate acolo. Timp de veacuri, 
poporul Israel s-a separat de Dumnezeu şi a pierdut din vedere preţi- 
oasele adevăruri pe care El le-a încredinţat. Aceste adevăruri au fost 
acoperite de superstiții, forme şi ceremonii, care au ascuns adevărata 
lor importanţă. Domnul Hristos a venit ca să înlăture gunoiul care a 
întunecat strălucirea lor. El le-a aşezat ca pe nişte pietre preţioase, 
într-o nouă montură. A arătat că, departe de a desconsidera repetarea 
adevărurilor vechi, dar familiare, El a venit să le arate în adevărata 
lor faţă, frumuseţe şi slavă, care n-au fost niciodată recunoscute de 
oamenii timpului Său. El Însuşi fiind autorul acelor adevăruri desco- 
perite, a putut să le înfăţişeze oamenilor adevărata lor însemnătate, 
eliberându-i de greşita lor interpretare şi de falsele teorii adoptate de 
conducători pentru a se potrivi, a corespunde stării lor neconsacrate, 
lipsei lor de spiritualitate şi de iubire faţă de Dumnezeu. El a dat la 
o parte tot ceea ce a jefuit aceste adevăruri de viaţă şi de puterea lor 
vitală şi le-a redat lumii în toată prospeţimea lor originală şi în toată 
forţa lor. 

Dacă avem Duhul lui Hristos şi dacă suntem lucrători împreună 
cu EI, noi trebuie să ducem mai departe lucrarea pe care El a venit 
să o facă. Adevărurile Bibliei au ajuns din nou întunecate din cauza 
obiceiurilor, tradiţiilor şi învățăturilor false. Învățăturile rătăcite ale 
teologiilor populare au făcut mii şi mii de sceptici şi necredincioşi. 
Sunt rătăciri şi contraziceri pe care mulţi le prezintă ca fiind învăţă- 
turi ale Bibliei, care, în realitate, sunt interpretări false, adoptate în 
decursul veacurilor întunecimii papale. Mulţimi au fost conduse să 
împărtăşească concepţii greşite despre Dumnezeu, după cum iudeii, 
influenţaţi de rătăcirile şi tradițiile timpului lor, au avut o concepţie 
falsă despre Domnul Hristos. „Căci dacă ar fi cunoscut-o, n-ar fi 
răstignit pe Domnul slavei.“ Ne revine nouă datoria de a descoperi 
lumii adevăratul caracter al lui Dumnezeu. În loc de a critica Biblia, 
să căutăm, prin cuvânt şi exemplu, să prezentăm lumii adevărurile 
ei sacre şi dătătoare de viaţă, ca să putem „vesti puterile minunate 
ale Celui ce v-a chemat de la întuneric la lumina Sa minunată“. 

Relele care s-au furişat treptat printre noi au condus pe nesimţite 
oameni şi biserici departe de respectul faţă de Dumnezeu şi au 
împiedicat astfel puterea pe care EI dorea să le-o dea. 

Fraţilor, lăsaţi Cuvântul lui Dumnezeu să rămână aşa cum este 
el. Nici o înţelepciune omenească să nu încerce să slăbească puterea 
unei singure declaraţii a Sfintelor Scripturi. Denunţarea solemnă 
din cartea Apocalipsei ar trebui să ne avertizeze împotriva acestui 
lucru. În Numele Domnului, vă somez: „Scoate-ţi încălțămintele din 
picioare, căci locul pe care calci este un pământ sfânt.“ 


Conflictul care stă să vină 


O mare criză îl aşteaptă pe poporul lui Dumnezeu. O criză aş- 
teaptă lumea. Lupta cea mai însemnată din toate veacurile este chiar 
înaintea noastră. Evenimente despre care, timp de mai bine de pa- 
truzeci de ani, am declarat, în baza autorităţii profetice, că sunt gata 
să vină au loc acum sub ochii noştri. Deja problema unui amen- 
dament la Constituţie, care să restrângă libertatea de conştiinţă, a 
fost supus legislatorilor naţiunii. Problema impunerii păzirii dumi- 
nicii a devenit o problemă de interes şi de importanţă naţională. 
Noi ştim foarte bine care va fi rezultatul acestei mişcări. Dar oare 
suntem gata? Ne-am împlinit noi cu credincioşie datoria pe care 
ne-a încredinţat-o Dumnezeu, de a transmite oamenilor avertizarea 
cu privire la primejdia care stă înaintea noastră? 

Sunt mulţi, chiar dintre cei angajaţi în această mişcare pentru 
impunerea duminicii, care sunt orbi faţă de rezultatele care vor urma 
acestei acţiuni. Ei nu văd că, de fapt, lovesc direct împotriva liber- 
tăţii religioase. Sunt mulţi cei care n-au înţeles niciodată cerinţele 
Sabatului biblic şi temelia falsă pe care stă instituţia duminici. Orice 
mişcare în favoarea unei legislații religioase este în realitate un act 
de concesie făcut papalității, care timp de mulţi ani de zile s-a luptat 
cu încăpățânare împotriva libertății de conştiinţă. Păzirea duminicii 
îşi datorează existenţa unei aşa-numite instituţii creştine a „tainei 
nelegiuirii“ şi impunerea ei va fi o recunoaştere reală a principiilor 
care formează piatra unghiulară a bisericii Romei. Când națiunea 
noastră va renunţa la principiile guvernării sale, astfel încât să pro- 
mulge o lege duminicală, prin acest act, protestantismul va da mâna 
cu papalitatea; nu va fi altceva decât de a da viaţă tiraniei care aş- 
teaptă de mult şi cu nerăbdare ocazia să izbucnească din nou într-un 
despotism activ. 

Mişcarea Naţională de Reformă, exercitând puterea legislaţiei 
religioase, va manifesta, atunci când va fi pe deplin dezvoltată, ace- 
eaşi intoleranţă şi aceleaşi opresiuni care au predominat în veacurile 
trecute. Consilii omeneşti şi-au asumat prerogativele Dumnezeirii, 

sfărâmând sub puterea despotică libertatea de conştiinţă; întemniţa- 
rea, exilul şi moartea au urmat pentru aceia care s-au opus dictaturii 
lor. Dacă papalitatea sau principiile ei vor fi din nou legiferate şi vor 
căpăta putere, focul persecuției va fi reaprins împotriva acelora care 
nu vor sacrifica adevărul şi conştiinţa pentru a da cinste rătăcirilor 
populare. Acest rău este pe punctul de a se realiza. 

Când Dumnezeu ne-a dat lumină, arătând primejdule care ne 
aşteaptă, cum vom sta noi nevinovaţi înaintea Sa, dacă neglijăm să 
depunem orice efort posibil pentru a o aduce înaintea oamenilor? Pu- 
tem fi noi mulţumiţi să-i lăsăm să se confrunte cu această importantă 
problemă neavertizaţi? 

Există înaintea noastră perspectiva unei lupte continue cu riscul 
întemniţării, pierderii proprietăţii şi chiar a vieţii, pentru a apăra 
Legea lui Dumnezeu, care este desfiinţată de legile oamenilor. În 
această situaţie, rânduielile omeneşti vor impune o supunere vizi- 
bilă, deschisă faţă de legile ţării de dragul păcii şi al armoniei. Şi 
sunt unii care vor impune o asemenea atitudine, folosindu-se de 
textul Scripturii: „Oricine să fie supus stăpânirilor celor mai înalte... . 
Stăpânirile care sunt au fost rânduite de Dumnezeu“. 

Dar care a fost atitudinea slujitorilor lui Dumnezeu din veacurile 
trecute? Când ucenicii au propovăduit pe Hristos şi pe El răstignit, 
după înălţarea Sa, autorităţile le-au poruncit să nu mai vorbească şi 
nici să nu mai înveţe în Numele lui Isus. „Judecaţi voi singuri dacă 
este drept înaintea lui Dumnezeu să ascultăm noi mai mult de voi, 
decât de Dumnezeu; căci noi nu putem să nu vorbim despre ce am 
văzut şi am auzit.“ Ei au continuat să predice despre vestea cea bună 
a mântuirii prin Domnul Hristos şi puterea lui Dumnezeu dădea 
mărturie despre solie. Bolnavii erau vindecaţi şi mii se adăugau 
bisericii. „Însă marele preot şi toţi cei ce erau împreună cu el, adică 
partida saducheilor, s-au sculat plini de pizmă, au pus mâinile pe 
apostoli, şi i-au aruncat în temniţa de obşte.“ 

Dar Dumnezeul cerului, puternicul Conducător al Universului, a 
luat această problemă în mâinile Sale; pentru că oamenii se luptau 
împotriva lucrării Sale. El a arătat în mod clar că există un Condu- 
cător mai presus de om, a cărui autoritate trebuie să fie respectată. 
Domnul a trimis pe îngerul Său, noaptea, să deschidă uşile închisorii 
şi a scos afară pe aceşti oameni pe care Dumnezeu i-a însărcinat să 
aducă la îndeplinire lucrarea Sa. Conducătorii au spus: „Nu v-am 

poruncit noi cu tot dinadinsul să nu învăţaţi pe norod în Numele 
acesta?“ Dar solul ceresc trimis de Dumnezeu le-a zis: „Duceţi-vă, 
staţi în templu, şi vestiți norodului toate cuvintele vieţii acesteia“. 

Cei care căutau să-i oblige pe oameni să observe o instituţie a 
papalității au călcat autoritatea lui Dumnezeu, şi fac aceeaşi lucrare 
ca aceea a conducătorilor iudeilor din zilele apostolilor. Când legile 
conducătorilor pământului sunt în opoziţie cu legile Conducătorului 
suprem al Universului, atunci copiii supuşi ai lui Dumnezeu vor 
rămâne credincioşi. 

Noi, ca popor, n-am adus la îndeplinire lucrarea pe care Dumne- 
zeu ne-a încredinţat-o. Noi nu suntem gata pentru problema pe care 
impunerea legii duminicale o va aduce asupra noastră. Aceasta este 
datoria noastră: când vedem semnele apropierii primejdiei, trebuie 
să ne trezim la acţiune. Nimeni să nu stea calm în aşteptarea rău- 
lui, mângâindu-se singuri cu credinţa că această lucrare trebuie să 
meargă înainte, pentru că profeția a arătat acest lucru şi că Domnul 
va fi un scut şi un adăpost pentru poporul Său. Noi nu facem voia 
lui Dumnezeu dacă stăm liniștiți, nefăcând nimic pentru a păstra 
libertatea conştiinţei. Rugăciunea arzătoare, eficientă, ar trebui să se 
înalțe la cer pentru ca această calamitate să poată fi evitată până când 
putem să împlinim lucrarea care a fost atât de mult timp neglijată. Să 
se înalțe cele mai sincere rugăciuni şi apoi să lucrăm în armonie cu 
rugăciunile noastre. S-ar părea că Satana triumfă şi că adevărul este 
copleşit de falsitate şi rătăcire; poporul asupra căruia Dumnezeu Şi-a 
întins scutul şi ţara care a fost un azil pentru slujitorii lui Dumnezeu 
a căror conştiinţă a fost oprimată şi pentru apărătorii adevărului Său 
pot fi puse în primejdie. Dar Dumnezeu doreşte ca noi să ne amintim 
de modul în care S-a purtat cu poporul Său în trecut, pentru a-i salva 
de vrăjmaşii lor. El a ales totdeauna cazurile extreme, atunci când se 
părea că nu mai era nici o posibilitate de eliberare de acţiunile lui 
Satana pentru manifestarea puterii Sale. Nevoia omului este ocazia 
lui Dumnezeu. S-ar putea ca un răgaz să poată fi acordat poporului 
lui Dumnezeu pentru a-l trezi şi a lăsa ca lumina lui să lumineze. 
Dacă prezenţa a zece persoane neprihănite ar fi salvat cetăţile din 
câmpie, nu este oare posibil ca Dumnezeu să răspundă încă la rugă- 
ciunile poporului Său, să țină sub control acţiunile acelora care fac 
ca Legea Sa să nu mai aibă atâta valoare? Să nu ne umilim inimile 

mult mai mult înaintea lui Dumnezeu, să nu ne refugiem la tronul 
milei şi să nu-L rugăm să-Şi descopere puterea Sa cea mare? 

Dacă poporul nostru va continua într-o atitudine de neascultare, 
aşa cum a fost până acum, Dumnezeu nu va putea revărsa asupra lor 
Duhul Său. Ei nu sunt pregătiţi să conlucreze cu El. Nu sunt con- 
ştienţi de situaţia în care se află şi nu-şi dau seama de ameninţarea 
primejdiei. Ei trebuie să fie conştienţi acum, aşa cum n-au fost nici- 
odată, de nevoia de a fi vigilenţi şi nevoia unei acţiuni coordonate. 

Lucrarea deosebită a întreitei solii îngereşti n-a fost înţeleasă în 
adevărata ei importanţă. Domnul doreşte ca poporul Său să fie într-o 
poziţie mult mai înaintată decât aceea în care se află astăzi. Dar acum, 
când a sosit timpul pentru ca ei să pornească la acţiune, trebuie să se 
pregătească. Când Mişcarea pentru Reformă Naţională va începe să 
ceară să se ia măsuri care să restrângă libertatea religioasă, bărbaţii 
noştri de frunte ar trebuie să fie la curent cu situaţia creată şi să 
lucreze cu seriozitate şi zel pentru a contracara aceste eforturi. Nu 
este în planul lui Dumnezeu ca lumina să nu fie dată poporului nostru 
— chiar adevărul prezent de care avem nevoie pentru timpul acesta. 
Nu toţi pastorii noştri care vestesc întreita solie îngerească înţeleg în 
mod real ce constituie acest mesaj: Unii au considerat că Mişcarea de 
Reformă Naţională are o importanţă aşa de mică, încât n-au crezut că 
este necesar să-i acorde o atenţie sporită şi chiar au avut sentimentul 
că, procedând astfel, vor oferi timp pentru problemele deosebite pe 
care le ridică întreita solie îngerească. Domnul să-i ierte pe fraţii 
noştri că au interpretat astfel mesajul special pentru timpul acesta. 

Poporul trebuie să fie trezit cu privire la primejdia timpului de 
faţă. Veghetorii dorm. Noi suntem rămaşi cu ani în urmă. Fie ca 
Veghetorul şef să simtă urgenţa necesităţii de a lua seama la ei 
înşişi. Dacă nu, vor pierde ocaziile ce le-au fost date pentru a vedea 
primejdiile. 

Dacă oamenii din conducerea Conferinţelor noastre nu primesc 
acum solia trimisă lor de Dumnezeu şi nu vor intra în rânduri pentru 
a acţiona, comunităţile vor suferi pierderi mari. Când veghetorul, 
văzând sabia că vine, sună clar din trâmbiţă, atunci oamenii din 
rânduri vor transmite mai departe ecoul acestei avertizări şi astfel toți 
vor avea ocazia să fie gata pentru luptă. Dar prea adesea conducătorii 
au ezitat,părând a spune: „Să nu ne grăbim prea tare. Trebuie să 
fie o greşeală. Trebuie să fim atenţi şi să nu dăm o alarmă falsă“. 

Chiar ezitarea şi nesiguranța din partea lor sunt un strigăt care vrea 
să spună: „Pace şi siguranţă! Nu vă alarmaţi; nu vă neliniştiţi. Mai 
este încă mult, mult mai mult de făcut în cazul acestui amendament 
religios decât se crede. Această agitaţie se va potoli“. În felul acesta, 
ei neagă în mod categoric mesajul trimis de Dumnezeu şi avertizările 
care erau destinate să trezească comunităţile,ca nu cumva acestea să 
nu-şi facă lucrarea. Trâmbiţa veghetorului nu sună clar şi poporul 
nu se pregăteşte de luptă. Veghetorul să fie atent,ca nu cumva, prin 
ezitarea şi întârzierea lui, suflete să fie lăsate să piară şi sângele lor 
să fie cerut din mâna lui. 

Am aşteptat ani de zile ca o lege duminicală să fie promulgată în 
ţara noastră; acum, că mişcarea este chiar asupra noastră, întrebăm: 
„Îşi va face poporul nostru datoria în această problemă? Oare să 
nu asistăm noi încă la înălţarea standardului şi să nu-i chemăm în 
rânduri pe cei care au respect şi preţuiesc libertatea lor religioasă şi 
privilegiile lor? Se apropie foarte repede timpul când cei care aleg 
să asculte mai degrabă de Dumnezeu decât de oameni vor fi făcuţi 
să simtă mâna asupritorului. Să dezaprobăm atunci pe Dumnezeu, 
tăcând, în timp ce Legea Sa cea sfântă este călcată în picioare? 

În timp ce lumea protestantă, prin atitudinea ei, face concesii 
Romei, să ne trezim ca să înţelegem situaţia şi să vedem confruntarea 
dinaintea noastră în adevărata ei importanţă. Veghetorii să ridice 
acum vocea şi să transmită solia care este adevărul prezent pentru 
timpul acesta. Să le arătăm oamenilor unde ne aflăm în prezent 
în istoria profeţiei şi să căutăm să trezim lumea la conştientizarea 
valorii şi privilegiilor libertăţii religioase de care ne-am bucurat atâta 
timp. 

Dumnezeu ne cheamă să ne trezim, pentru că sfârşitul este 
aproape. Fiecare oră care trece este un timp plin de activitate în 
curțile cereşti, pentru a pregăti un popor pe pământ care să aibă o 
parte în marile scene ce vor avea loc în curând. Clipele acestea care 
trec, şi care ni se par că au o atât de puțină valoare pentru noi, sunt 
pline de interese şi valori veşnice. Ele modelează destinele sufletelor, 
fie pentru viaţă veşnică, fie pentru moarte veşnică. Cuvintele rostite 
astăzi în auzul oamenilor, lucrările pe care le facem, spiritul soliei pe 
care o vestim vor fi ori o mireasmă de viaţă spre viaţă, ori de moarte 
spre moarte. 

Fraţii mei, vă daţi seama că atât propria voastră mântuire, cât 

şi destinul altor suflete depind de pregătirea pe care o faceți astăzi 
pentru timpul încercării care stă în fața noastră? Aveţi voi acel zel 
intens, acea evlavie şi acea consacrare care vă vor face în stare să 
rezistaţi? Dacă Dumnezeu mi-a vorbit vreodată, atunci să ştiţi că va 
veni vremea când veţi fi aduşi înaintea consiliilor şi fiecare punct al 
adevărului pe care îl păstraţi va fi foarte sever criticat. Timpul, pe 
care aşa de mulți îl lasă să treacă nefolosit, ar trebui să fie consacrat 
sarcinii pe care Dumnezeu ne-a dat-o spre a ne pregăti pentru criza 
ce se apropie. 

Legea lui Dumnezeu ar trebui să fie onorată şi iubită de adevăra- 
tul popor al Său, mult mai mult decât până acum. Este nevoia cea 
mai urgentă aceea de a impregna porunca Domnului Hristos: «Cer- 
cetaţi Scripturile», în mintea şi inima tuturor credincioşilor, bărbaţi 
şi femei, tineri şi bătrâni. Studiaţi Biblia, aşa cum n-aţi studiat-o 
niciodată până acum. Dacă nu vă veţi ridica la o viaţă a religiei mai 
înaltă şi mai sfântă, nu veţi fi gata pentru a întâmpina pe Domnul. 
Pentru că ne-a fost dată o mare lumină, Dumnezeu aşteaptă un zel 
corespunzător, credincioşie şi consacrare din partea poporului Său. 
Trebuie să fie mai multă spiritualitate, o mai profundă consacrare faţă 
de Dumnezeu şi un zel în lucrarea Sa cum n-a fost încă atins până 
acum. Trebuie petrecut mult timp în rugăciune, pentru ca hainele 
caracterului nostru să poată fi spălate şi albite în sângele Mielului. 

În mod deosebit, cu o credinţă neşovăielnică, ar trebui să căutăm 
pe Dumnezeu, pentru ca har şi putere să fie date acum poporului Său. 
Noi nu credem că a sosit într-adevăr timpul când EI să ne restrângă 
libertatea. Profetul a văzut «patru îngeri, care stăteau în picioare în 
cele patru colţuri ale pământului, ca să nu sufle vânt pe pământ, nici 
pe mare, nici peste vreun copac». Un alt înger, «care se suia dinspre 
răsărit, a strigat cu glas tare la ei: „Nu vătămaţi pământul, nici 
marea, nici copacii, până nu vom pune pecetea pe fruntea slujitorilor 
Dumnezeului nostru“.» Aceasta scoate în evidenţă lucrarea pe care 
o avem de făcut acum. O mare responsabilitate este pusă asupra 
bărbaţilor şi femeilor din întreaga ţară pentru a se ruga, cerându-l lui 
Dumnezeu ca El să ţină în frâu norul răului şi să mai îngăduie câţiva 
ani de har în care ei să lucreze pentru El. Să strigăm la Dumnezeu 
ca îngerii să ţină încă cele patru vânturi, până când vor fi trimişi 
misionari în toate părţile lumii, ca să rostească avertizări împotriva 
celor ce nu ascultă de Legea lui Iehova. 


Revista «American Santinel» şi misiunea ei 


Dumnezeu foloseşte diferite instrumente ca să-Şi pregătească 
poporul pentru a putea rezista în criza cea mare ce ne stă în faţă. El 
vorbeşte prin Cuvântul Său şi prin slujitorii Săi. El trezeşte veghetori 
şi îi trimite cu solii de avertizare, de mustrare şi de instruire, pentru 
ca poporul să poată fi iluminat. Revista Santinel a fost, în planul 
lui Dumnezeu, una din vocile ce dădeau alarma, pentru ca poporul 
să poată auzi, să-şi dea seama de primejdia în care se află şi să 
aducă la îndeplinire lucrarea cerută pentru timpul prezent. Domnul 
doreşte ca poporul Său să asculte tot ce le adresează El. Când lumina 
este prezentată, este de datoria lor nu numai să o primească, ci să 
o şi transmită mai departe, adăugând influenţa lor în favoarea ei, 
pentru ca deplina ei putere să poată fi simțită în biserică şi în lume. 
Revista Santinel este asemenea unei trâmbiţe care dă un sunet sigur 
şi întregul nostru popor ar trebui să o citească cu atenţie, apoi să o 
dea mai departe la unele rude sau prieteni, folosind astfel cel mai 
bine lumina pe care Dumnezeu le-a dat-o. 

Timp de trei ani,avertizările au fost transmise lumii prin co- 
loanele revistei Santinel, dar cei care mărturisesc a crede adevărul 
prezent n-au fost influenţaţi de aceste semnale de primejdie aşa cum 
ar fi trebuit. Dacă fraţii noştri ar fi folosit revista Santinel aşa cum 
s-ar fi cuvenit şi ar fi fost uniţi cu toţii în a o recomanda fiecărei 
Conferinţe şi în fiecare comunitate, aşa cum ar fi dorit Dumnezeu 
să facă; dacă atenţia poporului nostru ar fi fost atrasă asupra acestei 
lucrări esenţiale pentru acest timp; dacă ar fi apreciat lumina pe care 
Dumnezeu a îngăduit-o să lumineze asupra lor în avertizări, sfaturi, 
cum şi descrierea evenimentelor care au loc, atunci noi, ca popor, 
n-am fi aşa de mult în urmă în pregătirea pentru lucrare. A fost o 
surprinzătoare indiferenţă şi inactivitate în acest timp de primejdie. 
Poporul are nevoie de adevărul prezent; şi dacă uimitoarea impor- 
tanţă a mişcărilor acum în desfăşurare, cu privire la amendamentele 
privitoare la religie, ar fi fost înţeleasă de fraţii noştri din fiecare 
comunitate, dacă ei ar fi văzut în aceste mişcări o directă împlinire a 

profeţiei, care-i cheamă să răspundă cerinţelor crizei, atunci ei n-ar 
fi acum într-o astfel de letargie şi un somn ca de moarte. 

Cuvântul lui Dumnezeu nu tace în privinţa acestui timp deosebit 
şi el va fi înţeles de toţi cei care nu se împotrivesc Duhului Său, 
prin hotărârea lor încăpăţânată de a nu-l asculta, de a nu-l primi şi 
de a nu-l împlini. Solile de lumină ale lui Dumnezeu au stat ani 
de zile înaintea noastră; dar au fost influenţe care au lucrat în mod 
indirect, ca să facă fără efect avertizările venite prin revista Santinel 
şi prin «Mărturii», cum şi prin alte mijloace sau instrumente pe care 
Domnul le-a trimis poporului Său. S-ar fi putut face mult mai mult 
cu revista Santinel dacă aceste contrainfluenţe n-ar fi fost la lucru ca 
să împiedice lucrarea ei. Chiar dacă nu s-a spus nimic împotriva ei, 
acţiunile au dat pe faţă indiferența ce este simțită. Şi atâta vreme cât 
cel ce veghează nu dă un semnal clar din trâmbiţă, poporul nu este 
alarmat şi nu priveşte asupra primejdiei. 

Mustrarea lui Dumnezeu este asupra noastră pentru că am ne- 
glijat răspunderile solemne. Binecuvântările Sale au fost retrase, 
pentru că mărturiile pe care El le-a trimis n-au fost ascultate, n-au 
fost primite de cei care mărturisesc a le crede. O, este nevoie de o 
trezire religioasă. Îngerii lui Dumnezeu merg de la comunitate la 
comunitate, aducându-şi la îndeplinire datoria; şi Domnul Hristos 
bate la uşa inimii lor ca să intre. Dar mijloacele pe care Dumnezeu 
le-a prevăzut ca să trezească biserica la un simţământ al lipsei lor de 
spiritualitate n-au fost luate în seamă. Vocea Martorului Credincios 
a fost auzită mustrând, dar n-a fost ascultată. Oamenii au ales să 
urmeze propria lor cale, în loc să urmeze calea lui Dumnezeu, pentru 
că eul n-a fost crucificat înăuntrul lor. În felul acesta, lumina n-a 
avut decât puţin efect asupra minţii şi inimii. 

Se va trezi acum poporul lui Dumnezeu din letargia sa firească? 
Vor folosi ei cât pot mai mult binecuvântările şi avertizările prezente 
şi nu vor îngădui nici unui lucru şi nimănui să se aşeze între ei 
şi lumina pe care Dumnezeu o face să strălucească asupra lor? 
Fiecare lucrător al lui Dumnezeu să înţeleagă situaţia şi să prezinte 
comunităţilor noastre revista Santinel, explicându-le conţinutul ei 
şi făcându-i pe oameni să înţeleagă faptele şi avertizările pe care le 
conţine. Domnul să-i ajute pe toţi să răscumpere vremea. Să nu lăsăm 
ca sentimentele nesfinţite să facă pe vreunul să se împotrivească 
apelurilor Duhului lui Dumnezeu. Nu staţi în calea acestei lumini; 

nu permiteţi să fie desconsiderată sau lăsată la o parte, ca fiind 
nevrednică de atenţie sau credibilitate. 

Dacă aşteptaţi ca lumina să vină într-un fel care să placă oricui, 
aşteptaţi în zadar. Dacă aşteptaţi o chemare mai tare, mai puternică 
şi ocazii mai bune, lumina va fi retrasă şi veți fi lăsaţi în întuneric. 
Înnoiţi fiecare rază de lumină pe care Dumnezeu o trimite. Oame- 
nii care neglijează să asculte chemările Duhului şi ale Cuvântului 
lui Dumnezeu, pentru că ascultarea implică o cruce, îşi vor pierde 
mântuirea. Când cărțile sunt deschise şi atât lucrarea fiecărui om, 
cât şi motivele care l-au determinat să lucreze vor fi cercetate de 
către Judecătorul întregului pământ, vor vedea atunci ce pierdere au 
suferit. Ar trebui ca totdeauna să nutrim temerea de Domnul şi să 
ne dăm seama că, în mod individual, stăm înaintea lui Dumnezeu şi 
a oştilor Lui şi nici un gând, nici un cuvânt şi nici o faptă care au 
legătură cu lucrarea lui Dumnezeu nu vor avea vreo urmă de egoism 
sau indiferenţă. 

Faptul că un număr aşa de mare s-au strâns laolaltă în comu- 
nitatea din Battle Creek şi aşa de multe interese importante s-au 
concentrat acolo face ca biserica din Battle Creek să fie un câmp 
misionar foarte important. Oamenii din toate părțile ţării vin la sana- 
toriu şi mulți tineri din diferite state frecventează colegiul. Câmpul 
acesta cere cei mai devotați şi mai credincioşi lucrători şi folosirea 
celor mai bune metode de lucru, pentru ca o influenţă puternică 
pentru Hristos şi adevăr să fie exercitată mereu. Atunci când lucra- 
rea este condusă aşa cum doreşte Dumnezeu, puterea salvatoare a 
harului lui Dumnezeu va fi manifestată printre cei care cred adevărul 
şi care vor fi o lumină pentru alţii. 

Dar la Battle Creek este o tristă neglijare a multor avantaje ce 
sunt la îndemână pentru a păstra inima lucrării, într-o stare sănă- 
toasă. Bătăile viguroase ale inimii de la centru trebuie să fie simţite 
în toate părţile corpului de credincioşi. Dar dacă inima este bolnavă 
şi slabă în acţiunile ei, atunci toate ramurile lucrării lui Dumnezeu se 
vor slăbi. În mod categoric, este esenţial să existe o putere de lucru 
sănătoasă şi profundă în acest punct central, pentru ca adevărul să fie 
astfel dus în toată lumea. Cunoaşterea acestei ultime avertizări tre- 
buie să fie răspândită prin familiile şi comunităţile de pretutindeni, şi 
aceasta va cere o conducere înţeleaptă atât pentru facerea planurilor, 
cât şi pentru educarea oamenilor care să facă această lucrare. 

Pe măsură ce lucrarea se extinde an de an, nevoia de lucrători 
credincioşi şi cu experienţă devine mai urgentă; şi dacă poporul 
Domnului va umbla în conformitate cu sfatul Său, astfel de lucrători 
se vor dezvolta. În timp ce trebuie să ne sprijinim în mod ferm pe 
Dumnezeu pentru înţelepciune şi putere, El doreşte să ne cultivăm 
capacităţile până la cea mai mare dezvoltare a lor. Pe măsură ce 
lucrătorii dobândesc putere mintală şi spirituală şi ajung să cunoască 
planurile şi modul de lucru ale lui Dumnezeu, ei vor avea o vedere 
mult mai cuprinzătoare a lucrării pentru acest timp şi vor fi mai bine 
calificaţi atât pentru a plănui, cât şi pentru a aduce la îndeplinire 

planurile pentru înaintarea ei. În felul acesta, ei pot să ţină pasul cu 
perspectivele, cu deschiderile providenţei lui Dumnezeu. 

Un efort continuu ar trebui să fie făcut pentru a înrola noi lucră- 
tori. Talentele ar trebui să fie găsite şi apreciate. Persoane evlavioase 
şi capabile ar trebui să fie încurajate pentru a obţine educaţia ne- 
cesară spre a fi pregătiţi şi capabili să ajute în răspândirea luminii 
adevărului. Toţi cei care sunt capabili să facă acest lucru ar trebui să 
fie încurajați de asemenea să se angajeze într-o ramură a lucrării în 
armonie cu capacităţile sale. 

Lucrarea solemnă şi importantă pentru acest timp nu trebuie 
să fie dusă mai departe la împlinire numai prin eforturile câtorva 
oameni aleşi, care au purtat şi până acum răspunderi în lucrare. 
Când cei pe care Dumnezeu 1-a chemat să ajute la îndeplinirea unei 
anumite lucrări au făcut tot ce-au putut pentru dezvoltarea ei, cu 
priceperea pe care El le-a dat-o, Domnul nu va îngădui ca ea să se 
oprească la nivelul acela. În providenţa Sa, El va chema şi va pregăti 
alți lucrători, care, uniţi cu cei dinaintea lor,să poată merge împreună 
înainte şi să înalțe standardul şi mai sus. 

Sunt însă unele minţi care nu cresc o dată cu lucrarea; în loc 
să se adapteze la cerinţele ei din ce în ce mai mari, ei fac ca ea să 
se extindă cu mult sub aceste cerinţe, şi astfel devin incapabili să 
înţeleagă sau să facă faţă exigenţelor timpului. Când oamenii pe care 
Dumnezeu i-a pregătit să poarte răspunderi în lucrarea Lui încep să 
acţioneze puţin diferit, vechii lucrători ar trebui să fie foarte atenţi 
ca activitatea lor să nu o împiedice sau să o îngrădească pe cea a 
acestor ajutoare. Unii poate că nu vor înţelege importanţa anumitor 
măsuri numai pentru faptul că ei nu văd nevoile lucrării în toate 
compartimentele ei, cum şi pentru că ei înşişi nu simt povara pe 
care Dumnezeu a pus-o în mod special asupra altora. Cei care nu 
sunt pregătiţi în mod special să facă o anumită lucrare ar trebui să 
se ferească, pentru ca nu cumva să stea în calea altora şi astfel să-i 
împiedice să aducă la îndeplinire planul lui Dumnezeu. 

Cazul lui David este elocvent. El a dorit să zidească un templu 
Domnului şi a adunat bogate depozite de materiale în scopul acesta. 
Dar Domnul i-a spus că nu el avea să facă această lucrare, ci trebuia 
să i-o lase fiului său Solomon. Marea experienţă a lui David îl va 
face în stare să-l sfătuiască pe Solomon şi să-l încurajeze, dar cel mai 
tânăr trebuia să construiască templul. Mintea obosită, uzată chiar, 

a lucrătorilor mai în vârstă poate că nu va vedea totdeauna măreţia 
lucrării şi nu va fi dispusă să ţină pasul cu deschiderile providenţei 
lui Dumnezeu; de aceea, greutatea răspunsului n-ar trebui să fie 
lăsată în totul asupra lor. S-ar putea ca ei să nu aducă în lucrare toate 
elementele esenţiale pentru înaintarea lucrării, ceea ce ar duce la 
rămânerea ei în urmă. 

Din lipsa unei conduceri înțelepte, lucrarea din Battle Creek şi 
din tot statul Michigan este cu mult în urmă faţă de ceea ce trebuia 
să fie. În timp ce este bine şi chiar necesar pentru noi să înţelegem 
situaţia şi nevoile câmpurilor misionare externe, ar trebui, de ase- 
menea, să înţelegem nevoile lucrării de la uşa noastră. Dacă sunt 
bine folosite, avantajele pe care Dumnezeu le-a pus la îndemâna 
noastră ne vor face în stare să trimitem în câmp un număr mai mare 
de lucrători. Este nevoie de o lucrare viguroasă în comunităţile noas- 
tre. Solia specială, care arată problemele importante ce-şi aşteaptă 
acum rezolvarea, precum şi datoriile şi primejdiile timpului nostru, 
ar trebui să le fie prezentată nu într-un mod lipsit de viaţă, îmblânzit, 
«ci cu demonstrarea Duhului şi a puterii». Răspunderi trebuie să fie 
puse asupra membrilor bisericii. Spiritul misionar trebuie să fie trezit 
ca niciodată mai înainte şi ar trebui să fie angajaţi şi lucrători după 
mărimea nevoilor, care să lucreze ca pastori ai turmei, depunând 
eforturi personale pentru aducerea bisericii la acea stare când viaţa 
şi activitatea spirituală vor fi văzute pretutindeni în graniţele lor. 

Mult talent s-a pierdut pentru cauza lui Dumnezeu deoarece 
oamenii din poziţii de răspundere nu l-au văzut. Viziunea lor n-a 
fost suficient de largă să descopere faptul că lucrarea s-a extins prea 
mult pentru a fi dusă mai departe numai de lucrătorii care erau atunci 
angajaţi. Mult, foarte mult lucru care ar fi trebuit să fie împlinit este 
încă nefăcut pentru că oamenii au ţinut lucrarea în propriile lor mâini, 
în loc să împartă sarcinile unui număr mai mare de lucrători, oameni 
plini de încredere în faptul că Dumnezeu îi va ajuta în eforturile lor. 
Ei au încercat să ducă mai departe toate ramurile lucrării, temându-se 
că alţii vor fi mai puţin eficienţi. Voința şi judecata lor au controlul 
asupra diferitelor ramuri ale lucrării şi, din cauza neputinței lor 
de a înţelege toate nevoile cauzei lui Dumnezeu, în diferitele ei 
compartimente, lucrarea a suferit o mare pierdere. 

Trebuie să învăţăm că, atunci când Dumnezeu alege şi cheamă 
mijloace pentru o anumită lucrare, noi nu trebuie să o lăsăm deoparte 

şi apoi să ne rugăm şi să aşteptăm ca El să facă o minune pentru 
a suplimenta această lipsă. Dacă plugarul nu ară şi nu seamănă, 
Dumnezeu nu va face nici o minune ca să schimbe rezultatele ne- 
glijenţei sale. Timpul secerişului va găsi ogoarele lui pustii, nu va fi 
nici o holdă de grâu de secerat şi nu va fi recoltă care să fie pusă în 
hambar. Dumnezeu dă sămânţa şi ogorul, soarele şi ploaia; şi dacă 
gospodarul va folosi mijloacele ce-i sunt la îndemână, va primi după 
cum a semănat, potrivit muncii sale. 

Sunt legi care guvernează lumea naturii, iar lucrurile spirituale 
sunt şi ele controlate de principii la fel de sigure. Mijloacele pentru 
un anumit scop trebuie folosite, dacă vrem să obţinem rezultate. 
Dumnezeu a dat fiecărui om lucrul său, după capacităţile sale. Tre- 
buie ca, prin educaţie şi practică, oamenii să fie pregătiți să facă 
faţă oricărei situaţii care ar putea să apară. Este necesară o plănuire 
înţeleaptă pentru a aşeza pe fiecare la locul lui, ca astfel să obţină 
experienţă şi să fie capabil să poarte răspunderi. 

Dar, în timp ce educaţia, instruirea şi sfatul celor cu experienţă 
sunt esenţiale, lucrătorii să fie învăţaţi că nu trebuie să se sprijine 
în totul numai pe judecata omenească. Ca instrumente libere ale lui 
Dumnezeu, toţi trebuie să ceară înţelepciune de la El. Când cel ce 
doreşte să înveţe depinde numai de gândirea altuia şi nu merge mai 
departe, el nu vede decât prin ochii omului şi devine astfel numai un 
ecou al celuilalt. Dumnezeu îi tratează pe oameni ca pe nişte fiinţe 
responsabile. El va lucra prin Duhul Său asupra minţii pe care a 
pus-o în om numai dacă omul Îi va da o şansă să lucreze şi atunci 
va recunoaşte modul Său de a lucra cu oamenii. El a intenţionat 
ca fiecare să-şi folosească mintea şi conştiinţa pentru sine. N-a 
fost intenţia lui Dumnezeu ca un om să devină umbra altui om, 
manifestând numai sentimentele altuia. 

Toţi trebuie să-şi iubească fraţii, să-şi respecte şi să-şi stimeze 
conducătorii, dar nu trebuie să facă din aceştia purtătorii lor de po- 
veri. Noi nu trebuie să «turnăm» toate dificultăţile şi problemele sau 
încurcăturile noastre în mintea altora, pentru a-i extenua. «Dacă vre- 
unuia dintre voi îi lipseşte înţelepciunea, s-o ceară de la Dumnezeu, 
care dă tuturor cu mână largă şi fără mustrare, şi ea îi va fi dată. Dar 
s-o ceară cu credinţă, fără să se îndoiască deloc.» Domnul Isus ne 
invită: «Veniţi la Mine toţi cei trudiţi şi împovăraţi şi Eu vă voi da 
odihnă. Luaţi jugul Meu asupra voastră şi învăţaţi de la Mine, căci 

Eu sunt blând şi smerit cu inima, şi veţi găsi odihnă pentru sufletele 
voastre. Căci jugul Meu este bun şi sarcina Mea este uşoară.» 

Temelia creştinismului este Hristos, neprihănirea noastră. Oa- 
menii sunt personal răspunzători înaintea lui Dumnezeu şi fiecare 
trebuie să acţioneze aşa cum îl inspiră Dumnezeu, şi nu aşa cum 
este influenţat de mintea altuia; căci, dacă se urmează un astfel de 
mod de lucru, sufletele nu vor putea fi impresionate şi conduse de 
Duhul marelui EU SUNT. Ei vor fi ţinuţi sub o restrângere care nu 
va îngădui libertatea de acţiune şi de alegere. 

Nu este voia lui Dumnezeu ca aceia din poporul Său din Battle 
Creek să rămână în starea lor prezentă de răceală şi inactivitate 
până când, printr-o mare putere făcătoare de minuni, biserica va fi 
trezită la viaţă şi activitate. Dacă am fi înţelepţi şi am folosi în mod 
inteligent, cu rugăciune şi mulţumire, mijloacele prin care lumina şi 
binecuvântările trebuie să ajungă la poporul lui Dumnezeu, atunci 
nici O putere de pe pământ nu va fi în stare să reţină aceste daruri de 
la noi. Dar dacă respingem mijloacele lui Dumnezeu, nu trebuie să 
privim la El ca să facă o minune pentru a ne da lumină, vigoare şi 
putere, căci lucrul acesta nu se va face niciodată. 

Domnul mi-a arătat că oamenii din posturi de răspundere stau 
în mod direct în calea lucrării Sale, pentru că ei gândesc că lucrarea 
trebuie făcută şi binecuvântarea trebuie să vină într-un anumit fel 
şi nu vor recunoaşte ceea ce vine pe alte căi. Fraţii mei, Domnul să 
pună această problemă înaintea voastră aşa cum este ea. Dumnezeu 
nu lucrează după cum plănuiesc oamenii sau aşa cum vor ei; El 
acţionează în mod tainic pentru a aduce la îndeplinire minunile Sale. 
Nu cumva respingem metodele de lucru ale lui Dumnezeu, pentru că 
ele nu corespund cu ideile noastre? Dumnezeu are canalele Sale de 
lumină chemate pentru această lucrare, dar nu este necesar ca acestea 
să fie mintea unor anumiţi oameni. Când toţi îşi vor ocupa locul ce 
le-a fost dat în lucrarea lui Dumnezeu, căutând cu zel şi seriozitate 
înţelepciune şi călăuzire de la El, atunci se va face un mare pas 
înainte, spre a lăsa lumina să lumineze lumea. Când oamenii vor 
înceta să se aşeze de-a curmezişul, Dumnezeu va lucra printre noi 
aşa cum n-a lucrat niciodată înainte. 

În vreme ce trebuie să fie făcute planuri extinse, trebuie să avem 
o mare grijă ca lucrarea din fiecare departament al lucrării să fie în 
mod armonios unită cu aceea din celălalt departament, făcându-se 


Lucrători ai cauzei lui Dumnezeu 695 


astfel un tot perfect. Dar prea adesea lucrurile s-au petrecut invers şi, 
ca rezultat, lucrarea n-a mers bine. Cineva care are în grijă suprave- 
gherea unei anume ramuri a lucrării îşi amplifică responsabilităuile 
până acolo încât, după părerea lui, un departament este mai presus 
de toate celelalte departamente. Când acest mod de a vedea lucrurile 
este folosit, se exercită o puternică influenţă în a-i face şi pe alţii 
să vadă problema în aceeaşi lumină. Aceasta este firea sau natura 
omenească, dar nu este Spiritul lui Hristos. În măsura în care această 
rânduială este urmată, Domnul Hristos este împins afară din lucrare 
şi eul se manifestă proeminent. 

Principiile care ar trebui să ne pună în mişcare ca lucrători ai 
cauzei lui Dumnezeu sunt prezentate de apostolul Pavel. El spune: 
«Căci noi suntem împreună lucrători cu Dumnezeu». «Orice faceţi, 
să faceţi din toată inima, ca pentru Domnul, nu ca pentru oameni.» 
Iar apostolul Petru îndeamnă: «Fiecare dintre voi să slujească altora 
după darul pe care l-a primit. Dacă vorbeşte cineva, să vorbească 
cuvintele lui Dumnezeu. Dacă slujeşte cineva, să slujească după 
puterea pe care i-o dă Dumnezeu; pentru ca în toate lucrurile să fie 
slăvit Dumnezeu, prin Isus Hristos.» 

Când aceste principii ne controlează inimile, ne vom da seama 
că lucrarea este a lui Dumnezeu, şi nu a noastră; că El manifestă 
aceeaşi grijă pentru fiecare parte a acestui mare tot. Când facem 
din Domnul Hristos şi slava Lui preocuparea principală, iar iubirea 
egoistă faţă de eu este înghițită de iubirea faţă de sufletele pentru 
care a murit Domnul Hristos, atunci nici un suflet nu va fi atât de 
absorbit numai de o singură ramură a lucrării în aşa măsură, încât 
să piardă din vedere importanţa celorlalte. Egoismul este cel care 
îi duce pe oameni să spună că o anumită parte a lucrării, în care ei 
sunt angajaţi, este mai importantă decât toate. 

De asemenea, egoismul este cel care le inspiră lucrătorilor sim- 
țământul că judecata lor trebuie să fie cea mai vrednică de încredere 
şi că metodele lor de lucru sunt cele mai bune sau că este privilegiul 
lor acela ca, într-un fel sau altul, să constrângă conştiinţa altuia. 
Acesta a fost spiritul conducătorilor iudei din zilele Domnului Hris- 
tos. În înălţarea lor de sine, preoţii şi rabinii au introdus reguli atât 
de rigide şi atât de multe forme şi ceremonii, încât au abătut mintea 
poporului de la Dumnezeu şi nu I-au mai lăsat nici o şansă ca să 
lucreze pentru ei. În felul acesta, mila şi iubirea Lui au fost pierdute 

din vedere. Frații mei, nu mergeţi pe aceeaşi cale. Lăsați ca mintea 
oamenilor să se îndrepte spre Dumnezeu. Lăsaţi-l o şansă să lucreze 
pentru cei care ÎI iubesc. Nu puneţi asupra oamenilor reguli şi rân- 
duieli care, dacă sunt urmate, îi vor lăsa la fel de lipsiți de Duhul lui 
Dumnezeu cum erau lipsite de rouă şi ploaie dealurile de la Ghilboa. 

Există o deplorabilă lipsă de spiritualitate în poporul nostru. O 
mare lucrare trebuie făcută pentru ei, mai înainte ca să poată deveni 
ceea ce Domnul Hristos a dorit ca ei să fie — lumina lumii. Ani de 
zile, am simţit un profund chin sufletesc atunci când Domnul mi-a 
arătat câtă nevoie au comunităţile noastre de Isus şi iubirea Sa. A 
existat un spirit de mulţumire de sine şi o înclinaţie spre poziţii de 
frunte şi supremație. Am 

văzut că înălţarea de sine a devenit ceva obişnuit printre adven- 
tiştii de ziua a şaptea şi că, dacă mândria omului nu va putea să fie 
înlăturată şi Hristos să fie înălţat, ca popor, nu vom fi într-o stare mai 
bună pentru a primi pe Domnul Hristos când va veni a doua oară 
decât au fost iudeii când El a venit prima dată. 

Iudeii Îl aşteptau pe Mesia; dar El n-a venit aşa cum au prezis ei 
că va veni, iar dacă El ar fi fost primit ca Cel făgăduit, învățații lor ar 
fi fost obligaţi să recunoască faptul că au greşit. Aceşti conducători 
s-au despărţit de Dumnezeu şi Satana a lucrat asupra minţii lor şi 
i-a determinat să-L respingă pe Mântuitorul. Decât să-şi supună 
mândria opiniilor, mai degrabă au întors inima poporului împotriva 
lui Isus. Istoria lor ar trebui să fie o avertizare solemnă pentru noi. 
Să nu ne aşteptăm niciodată ca, atunci când Domnul are o lumină 
pentru poporul Său, Satana să stea liniştit, calm şi să nu facă nici un 
efort pentru a-i împiedica să o primească. El va lucra asupra minţii 
pentru a trezi neîncredere, gelozie şi necredinţă. Să fim atenţi ca nu 
cumva să respingem, să refuzăm lumina pe care Dumnezeu ne-o 
trimite, pentru faptul că ea nu vine într-un fel în care să ne placă. 
Să nu îndepărtăm binecuvântările lui Dumnezeu de la noi pentru că 
nu ştim timpul cercetării noastre. Dacă sunt unii care nu văd şi nu 
primesc lumina pentru ei, aceştia să nu stea în calea altora. Să nu se 
spună despre acest popor foarte favorizat ceea ce se spunea despre 
iudei atunci când vestea cea bună a Împărăției le-a fost vestită: «Nici 
voi nu intraţi în ea, şi nici pe cei ce vor să intre nu-i lăsaţi să intre». 

În Cuvântul lui Dumnezeu suntem învăţaţi că acesta este timpul, 
mai presus de orice altceva, când putem aştepta lumină din cer. 

Acum, noi trebuie să aşteptăm o reînviorare de la faţa lui Dumnezeu. 
Trebuie să aşteptăm mişcarea sau acţiunea Providenţei, aşa cum 
armata lui Israel era atentă să audă «un vuiet de paşi în vârfurile 
duzilor» — semnul prin care ştiau că cerul va acţiona pentru ei. 

Dumnezeu nu-Şi poate glorifica Numele prin poporul Său, în 
vreme ce acesta se bizuie şi se sprijină pe oameni. Starea lor prezentă 
de slăbiciune va continua până când numai Hristos va fi înălţat; până 
când, împreună cu loan Botezătorul, vor spune dintr-o inimă umilă 
şi plină de respect: «Trebuie ca El să crească, iar eu să mă micşorez». 
Mi-au fost date următoarele cuvinte pe care să le adresez poporului 
lui Dumnezeu: «Înălţaţi-L, înălţaţi-L pe OMUL DE PE CALVAR». 
Oamenii să se dea înapoi, pentru ca toţi să-L poată privi pe El, în 
care sunt concentrate toate speranţele vieţii veşnice. Profetul Isaia 
spune: «Căci un Copil ni s-a născut, un Fiu ni s-a dat, şi domnia va fi 
pusă pe umărul Lui; ÎI vor numi: „Minunat, Sfetnic, Dumnezeu tare, 
Părintele veşniciilor, Domn al păcii“». Biserica şi lumea să privească 
la Răscumpărătorul lor. Fiecare voce să proclame împreună cu loan: 
«Iată Mielul lui Dumnezeu care ridică păcatul lumii». 

Pentru sufletul însetat este deschis un izvor de apă vie. Dumnezeu 
declară: «Căci voi turna ape peste pământul însetat, şi râuri pe 
pământul uscat». Sufletelor care caută cu zel şi sinceritate lumina şi 
primesc cu bucurie fiecare rază de iluminare divină din Cuvântul Său 
sfânt, li se va da lumină. Prin aceste suflete, Dumnezeu va descoperi 
lumina şi puterea care vor lumina întregul pământ cu slava Sa. 

«Binecuvântat să fie Dumnezeu, Tatăl Domnului nostru Isus 
Hristos, care ne-a binecuvântat cu tot felul de binecuvântări duhov- 
niceşti, în locurile cereşti în Hristos. În El, Dumnezeu ne-a ales 
înainte de întemeierea lumii, ca să fim sfinţi şi fără prihană înaintea 
Lui, după ce, în dragostea Lui, ne-a rânduit mai dinainte să fim înfiaţi 
prin Isus Hristos... spre lauda slavei harului Său, pe care ni l-a dat 
în Prea Iubitul Lui. 

În El avem răscumpărarea, prin sângele Lui, iertarea păcatelor, 
după bogăţiile harului Său.» 

«Dumnezeu, care este bogat în îndurare, pentru dragostea cea 
mare cu care ne-a iubit, măcar că eram morţi în greşelile noastre, 
ne-a adus la viaţă împreună cu Hristos. El ne-a înviat împreună, şi 
ne-a pus să şedem împreună în locurile cereşti, în Hristos Isus, ca să 
se arate în veacurile viitoare nemărginita bogăţie a harului Său, în 
bunătatea Lui faţă de noi în Hristos Isus.» 

Acestea sunt cuvintele în care «bătrânul Pavel», întemnițat pentru 
Isus Hristos“, scriind din Roma, din casa în care era întemnițat, s- 
a străduit să pună înaintea fraţilor săi, într-un limbaj în care n-a 
putut să exprime în toată plinătatea „bogățiile necuprinse ale lui 
Dumnezeu“, comoara harului oferit fără plată fiilor oamenilor căzuţi. 
Planul mântuirii a fost întemeiat pe o jertfă, pe un dar. Apostolul 
spunea: „Căci cunoaşteţi harul Domnului nostru Isus Hristos. El, 
măcar că era bogat, s-a făcut sărac pentru voi, pentru ca prin sărăcia 
Lui, voi să vă îmbogăţiţi.“ „Fiindcă atât de mult a iubit Dumnezeu 
lumea, că a dat pe singurul Său Fiu.“ Domnul Hristos „S-a dat pe 
Sine Însuşi pentru noi, ca să ne răscumpere din orice fărădelege.“ 
Şi ca o încoronare a binecuvântării mântuirii, „darul fără plată al lui 
Dumnezeu este viaţa veşnică în Isus Hristos, Domnul nostru.“ 

„După cum este scris: «Lucruri pe care ochii nu le-au văzut, 
urechile nu le-au auzit şi la inima omului nu s-au suit, aşa sunt 
lucrurile pe care le-a pregătit Dumnezeu pentru cei ce-L iubesc.» 
Cu siguranţă că nu este nimeni care, privind bogăţiile harului Său, 

să uite să exclame împreună cu apostolul: „Mulţumiri fie aduse lui 
Dumnezeu, pentru darul Lui nespus de mare.“ 

Cum planul de mântuire începe şi se termină cu un dar, tot aşa 
trebuie să fie dus mai departe. Acelaşi spirit de sacrificiu, care a 
făcut posibilă mântuirea pentru noi, va fi prezent şi în inimile tuturor 
acelora care devin părtaşi ai darului ceresc. Apostolul Petru spune: 
„Ca nişte buni ispravnici ai harului felurit al lui Dumnezeu, fiecare 
dintre voi să slujească altora după darul pe care l-a primit.“ Domnul 
Isus le-a spus ucenicilor Săi atunci când i-a trimis: „Fără plată aţi 
primit, fără plată să daţi.“ Pentru cel care este pe deplin în armonie 
cu Domnul Hristos, nu poate să fie nimic egoist sau exclusivist. Cel 
care bea din apa vieţii va găsi că ea se va preface în el într-un izvor 
de apă, „care va ţâşni în viaţa veşnică“. Duhul Domnului Hristos 
în el este asemenea unui izvor de apă în deşert, curgând pentru a-i 
răcori pe toţi şi făcându-i pe cei care sunt gata să piară să bea cu 
însetare din apa vieţii. Acelaşi duh al iubirii şi al sacrificiului de sine 
care locuia în Hristos l-a constrâns şi pe apostolul Pavel să-şi aducă 
la îndeplinire multiplele lui lucrări. „Eu sunt dator“, spunea el, „şi 
grecilor, şi barbarilor, şi celor învăţaţi, şi celor neînvăţaţi“. „Da, mie, 
care sunt cel mai neînsemnat dintre toţi sfinţii, mi-a fost dat harul 
acesta să vestesc Neamurilor bogăţiile nepătrunse ale lui Hristos.“ 

Domnul Hristos a dorit ca biserica Sa să reflecte în lume plină- 
tatea şi îndestularea pe care le găsim în El. Noi primim mereu din 
bunătatea lui Dumnezeu şi, împărțind şi altora din ele, vom prezenta 
astfel lumii iubirea şi bunătatea Domnului Hristos. În timp ce între- 
gul cer este în misiune, trimițând soli în fiecare parte a pământului, 
pentru a duce mai departe lucrarea de răscumpărare, biserica viu- 
lui Dumnezeu trebuie, de asemenea, să colaboreze cu Hristos. Noi 
suntem membri ai corpului Său spiritual. El este capul, controlând 
toate membrele trupului. Domnul Isus personal, în mila Sa infinită, 
lucrează la inimile oamenilor, făcând transformări spirituale atât de 
uimitoare, încât îngerii privesc la ele cu uimire şi bucurie. Aceeaşi iu- 
bire neegoistă ce-L caracterizează pe Stăpânul nostru este văzută în 
caracterul şi viaţa adevăraţilor Săi urmaşi. Domnul Hristos aşteaptă 
ca oamenii să devină părtaşi naturii Sale divine, în timp ce suntem 
încă pe acest pământ, în felul acesta nu numai că reflectăm slava Sa 
spre lauda lui Dumnezeu, ci şi iluminăm întunericul din lume cu 

razele cerului. În felul acesta vor fi împlinite cuvintele Domnului 
Hristos: „Voi sunteți lumina lumii“. 

„Căci noi suntem împreună lucrători cu Dumnezeu“, „isprav- 
nici ai harului felurit al lui Dumnezeu“. Cunoaşterea harului lui 
Dumnezeu, adevărurile Cuvântului Său şi, de asemenea, darurile 
temporare — timpul şi mijloacele, talentele sau influenţa — toate ne 
sunt încredințate de Dumnezeu pentru a fi folosite spre slava Sa şi 
mântuirea oamenilor. Nimic nu poate fi mai neplăcut lui Dumnezeu, 
care revarsă continuu darurile Sale asupra omului, decât să vadă că 
omul strânge în mod egoist pentru el aceste daruri, nedând înapoi 
nimic Dătătorului. Domnul Isus este astăzi în ceruri, pregătind „lo- 
caşuri pentru cei care-L iubesc“; mai mult decât numai locaşuri, El 
pregăteşte o Împărăţie care urmează să fie a noastră. Dar toţi cei 
care vor moşteni aceste binecuvântări trebuie să fie părtaşi spiritului 
de lepădare de sine şi sacrificiu de sine al Domnului Hristos pentru 
binele altora. 

Niciodată n-a fost o mai mare nevoie în lucrarea lui Dumnezeu 
de o muncă plină de zel, de sacrificiu de sine ca acum, când orele 
încercării se apropie cu repeziciune de încheiere şi ultima solie de 
har trebuie să fie dusă lumii. Sufletul meu este mişcat înăuntrul 
meu, în timp ce strigătul macedonean vine din toate direcțiile, din 
oraşele şi satele ţării noastre, de peste Atlantic şi întinsul Pacific 
şi din insulele mărilor: „Treci... şi ajută-ne!“ Fraţi şi surori, veţi 
răspunde oare acestui strigăt după ajutor, spunând: „Vom face tot ce 
ne stă în putere, trimițând la voi misionari şi bani. Vom manifesta 
lepădare de sine în împotrivirea faţă de apetit. Vom da mijloacele ce 
ne-au fost încredințate cauzei lui Dumnezeu şi ne vom consacra pe 
noi înşine fără rezerve lucrării Sale.“ Nevoile cauzei lui Dumnezeu 
stau înaintea noastră; trezoreriile goale apelează la noi în modul cel 
mai mişcător pentru ajutor. Un dolar astăzi este mult mai valoros 
pentru lucrare decât vor fi zece dolari cândva, în viitor. 

Lucraţi, fraţilor, lucraţi cât timp mai aveţi ocazia, cât încă mai 
este ziuă. Lucraţi, „căci vine noaptea, când nimeni nu mai poate să 
lucreze“. Cât de repede va veni această noapte este imposibil să vă 
spun. Acum este ocazia voastră; folosiţi-o! Dacă sunt unii care nu 
pot face un efort personal în lucrarea misionară, atunci aceştia să 
practice economia şi să dea din câştigurile lor. În felul acesta, ei pot 
contribui cu bani pentru a trimite reviste şi cărți acelora care nu au 

lumina adevărului; ei pot ajuta să se plătească cheltuielile studenților 
care sunt pregătiți pentru lucrarea misionară. Fiecare dolar pe care îl 
poți economisi, să fie investit în banca cerului. 

„Nu vă strângeți comori pe pământ, unde le mănâncă moliile şi 
rugina, şi unde le sapă şi le fură hoţii; ci strângeți-vă comori în cer, 
unde nu le mănâncă moliile şi rugina, şi unde hoţii nu le sapă, nici 
nu le fură. Pentru că unde este comoara voastră, acolo va fi şi inima 
voastră.“ 

Acestea sunt cuvintele Domnului Isus, care vă iubeşte atât de 
mult, încât Şi-a dat viaţa pentru ca să puteţi avea un cămin îm- 
preună cu El, în Împărăţia Sa. Nu dezonoraţi pe Domnul vostru, 
desconsiderând porunca Lui. 

Dumnezeu îi cheamă pe cei care au pământuri şi case, să le 
vândă şi să investească banii acolo unde va fi cea mai mare nevoie 
din câmpul misionar. O dată ce vor fi simţit adevărata satisfacţie 
ce vine procedând astfel, aceştia vor păstra astfel canalul deschis şi 
mijloacele pe care Domnul li le-a încredinţat vor curge continuu în 
trezorerie, pentru ca suflete să poată fi convertite. Aceste suflete, la 
rândul lor, practicând aceeaşi lepădare de sine, economie şi simpli- 
tate, şi toate acestea de dragul Domnului Hristos, în curând Îi vor 
aduce şi ei lui Dumnezeu darurile lor. Prin aceste talente, folosite 
în mod înţelept, şi alte suflete vor fi convertite; şi astfel lucrarea va 
merge înainte, arătând astfel că darurile lui Dumnezeu sunt apreciate. 
Dătătorul este recunoscut şi slava Îi revine Lui datorită credincioşiei 
slujitorilor Săi. 

Când facem aceste apeluri stăruitoare în folosul cauzei lui Dum- 
nezeu şi prezentăm nevoile financiare ale misiunilor noastre, sufle- 
tele conştiente care cred adevărul sunt mişcate profund. Asemenea 
văduvei sărace, pe care Domnul Hristos a lăudat-o, care a pus cei 
doi bănuţi în trezoreria templului, ei dau, în sărăcia lor, cel mai mult, 
după posibilităţile lor. Aceştia se lipsesc adesea chiar de nevoile 
vădite ale vieţii. Dar sunt şi alţi oameni, bărbaţi şi femei, care, având 
case şi pământuri, se prind de comorile lor pământeşti cu o egoistă 
tenacitate şi nu au destulă credinţă în solie şi în Dumnezeu, pentru a 
pune mijloacele lor în lucrarea Sa. Acestora din urmă li se aplică în 
mod special cuvintele Domnului Hristos: „Vindeţi ce aveţi şi daţi 
milostenie“. 

Sunt oameni săraci care mi-au scris, cerându-mi sfat dacă să-şi 
vândă casele şi să dea bani pentru cauza lui Dumnezeu. Ei spun că 
apelurile făcute le-au mişcat sufletele şi doresc să facă ceva pentru 
Domnul, care a făcut totul pentru ei. Unora ca aceştia doresc să le 
spun: „Nu vă simţiţi obligaţi să vă vindeţi acum casele modeste; 
dar mergeţi la Dumnezeu pentru voi înşivă; Domnul vă va auzi cu 
siguranţă rugăciunile sincere pentru înţelepciunea de a înţelege care 
vă este datoria“. Dacă oamenii ar fi căutat mai mult înţelepciune 
cerească, de la Dumnezeu, şi mai puţin înţelepciunea omenească, ar 
fi cu mult mai multă lumină din cer şi Dumnezeu l-ar fi binecuvântat 
pe cercetătorul umilit. Dar le pot spune acelora cărora Dumnezeu le- 
a încredinţat bunuri, care au pământuri şi case: „Începeţi să vindeţi 
şi faceţi milostenii. Nu întârziaţi! Dumnezeu aşteaptă de la voi mai 
mult decât sunteţi voi dispuşi să dați.“ Ne adresăm vouă, care aveţi 
mijloace, să întrebaţi în rugăciuni stăruitoare: Care este, până unde 
se întinde cerința divină asupra mea şi a avutului meu? Este o lucrare 
de făcut acum, şi anume aceea de a pregăti un popor care să stea 
în picioare în ziua Domnului. Mijloacele trebuie să fie investite în 
lucrarea de salvare a oamenilor, care, la rândul lor, vor lucra pentru 
alții. Fiţi prompți în a da lui Dumnezeu ceea ce este al Lui. Unul 
dintre motivele pentru care este o aşa de mare secetă spirituală, o 
lipsă a Duhului lui Dumnezeu, este acela că prea mulţi L-au jefuit 
pe Dumnezeu. 

Avem o lecţie de învăţat din experienţa bisericilor din Macedonia, 
aşa cum descrie Pavel acest lucru. El spune că ei „s-au dat mai întâi 
pe ei înşişi Domnului“. Apoi, erau dornici să dea din avutul lor 
pentru Hristos. „În mijlocul multelor necazuri prin care au trecut, 
bucuria lor peste măsură de mare şi sărăcia lor lucie au dat naştere 
la un belşug de dărnicie din partea lor! Vă mărturisesc că au dat 
de bună voie, după puterea lor şi chiar peste puterile lor. Şi ne-au 
rugat cu mari stăruinţe, pentru harul şi părtăşia la această strângere 
de ajutoare pentru sfinți“. 

Pavel stabileşte o regulă, ca să ştim cum să dăruim pentru cauza 
lui Dumnezeu, şi ne spune că rezultatul va avea legătură atât cu voi, 
cât şi cu Dumnezeu. „Fiecare să dea după cum a hotărât în inima 
lui; nu cu părere de rău, sau de silă, căci pe cine dă cu bucurie, îl 
iubeşte Dumnezeu... Să ştiţi: cine seamănă puţin, puţin va secera; 
dar cine seamănă mult, mult va secera...“ „Şi Dumnezeu poate să 

vă umple cu orice har, pentru ca, având totdeauna în toate lucrurile 
din destul, să prisosiţi în orice faptă bună“. (... Acum acela care 
procură sămânţa semănătorului, atât pentru pâinea voastră, cât şi 
pentru a înmulți sămânţa semănată, va îmbogăţi roadele neprihănirii 
voastre); „în chipul acesta veţi fi îmbogăţiţi în toate privinţele, care, 
prin noi, va face să se aducă mulţumiri lui Dumnezeu“. 

Noi nu trebuie să avem sentimentul că putem face sau da orice ne- 
ar da dreptul la favoarea lui Dumnezeu. Apostolul spune: „Ce ai tu şi 
pe care să nu-l fi primit? Acum, dacă l-ai primit, de ce îţi arogi merite 
ca şi când nu l-ai fi primit?“ Când David şi poporul lui Israel au strâns 
materiale pe care le-au pregătit pentru zidirea templului, împăratul, 
pe când încredința prinților adunării poporului valorile strânse, s-a 
bucurat şi a adus mulţumiri lui Dumnezeu în cuvinte care vor rămâne 
totdeauna în inimile poporului lui Dumnezeu. „David a binecuvântat 
pe Domnul în faţa întregii adunări. El a zis: «Binecuvântat să fii Tu 
din veac în veac, Doamne, Dumnezeul părintelui nostru Israel. A Ta 
este, Doamne, mărirea, puterea şi măreţia, veşnicia şi slava, căci tot 
ce este în cer şi pe pământ este al Tău... În mâna Ta este tăria şi 
puterea, şi mâna Ta poate să mărească şi să întărească toate lucrurile. 
Acum, Dumnezeul nostru, Te lăudăm şi preamărim Numele Tău 
cel slăvit. Căci ce sunt eu şi ce este poporul meu, ca să putem 
să-Ţi aducem daruri de bună voie? Totul vine de la Tine, şi din 
mâna Ta primim ce-Ţi aducem. Înaintea Ta noi suntem nişte străini 
şi locuitori, ca toţi părinţi noştri. Zilele noastre pe pământ sunt 
ca umbra şi fără nici o nădejde. Doamne, Dumnezeul nostru, din 
mâna Ta vin toate aceste bogății, pe care le-am pregătit ca să-Ți 
zidim o casă, Ție, Numelui Tău celui sfânt, şi ale Tale sunt toate. 
Ştiu, Dumnezeule, că Tu cercetezi inima şi că iubeşti curăţia inimii 
mele, şi am văzut acum cu bucurie pe poporul Tău care se află aici, 
aducându-Ţi de bunăvoie darurile lui.»“ 

Dumnezeu a fost Cel care l-a înzestrat pe poporul Său cu bogăţi- 
ile pământului şi Duhul Său i-a făcut binevoitori să aducă preţioasele 
lor daruri pentru templu. Totul se datora Domnului; dacă puterea Sa 
divină nu ar fi mişcat inima poporului, eforturile împăratului ar fi 
fost zadarnice şi templul n-ar fi fost ridicat niciodată. 

Tot ce primesc oamenii din bogăţiile lui Dumnezeu Îi aparţine 
încă lui Dumnezeu. Tot ceea ce El a dat în lucruri de valoare şi fru- 
moase de pe pământ este pus în mâinile noastre, pentru a ne încerca, 

pentru a sonda profunzimile inimii noastre pentru El şi aprecierea 
noastră față de darurile Sale. Fie că este vorba de comorile materi- 
ale sau intelectuale, ele trebuie să fie puse ca daruri de bunăvoie la 
picioarele lui Isus. 

Nimeni nu poate să facă nimic fără binecuvântarea lui Dumne- 
zeu, dar Dumnezeu poate să-Şi facă lucrarea Sa fără ajutorul omului, 
dacă El alege să facă acest lucru. Dar El a dat fiecărui om lucrarea sa 
şi le-a încredinţat oamenilor comorile proprietăţii sau ale intelectului 
ca fiind administratori ai Lui. Prin harul şi generozitatea Sa, tot ce 
I-am oferit lui Dumnezeu El pune în contul nostru, considerându-ne 
ispravnici credincioşi. Dar noi trebuie să ne dăm totdeauna seama 
că acest lucru nu este un merit din partea omului. Toate capacităţile 
lui sunt date de Dumnezeu şi, oricât de mari ar fi, le poate retrage, 
dacă aceste dovezi preţioase ale bunătăţii Sale nu sunt apreciate 
şi nu sunt folosite în mod drept. Îngerii lui Dumnezeu, a căror în- 
ţelegere nu este întunecată de păcat, recunosc că darurile cerului 
sunt date cu intenţia ca ele să-I fie înapoiate, astfel încât aceasta să 
mărească slava marelui Dătător. De stăpânirea lui Dumnezeu este 
legată bunăstarea omului. Slava lui Dumnezeu este dată de bucuria 
şi binecuvântarea tuturor fiinţelor create. Atunci când căutăm să 
promovăm slava Sa, noi avem în vedere cel mai mare bine pe care 
este posibil să-l primim. Fraţi şi surori în Hristos, Dumnezeu ne 
cheamă să consacrăm în lucrarea Sa orice capacitate a noastră, orice 
dar pe care l-am primit de la El. El doreşte să spunem împreună cu 
David: „Totul vine de la Tine, şi din mâna Ta primim ce-i aducem“. 

Mântuitorul spunea: „Şi viaţa veşnică este aceasta: să Te cu- 
noască pe Tine, singurul Dumnezeu adevărat, şi pe Isus Hristos, pe 
care L-ai trimis Tu.“ Şi Dumnezeu declară prin profet: „Înțeleptul să 
nu se laude cu înţelepciunea lui, cel tare să nu se laude cu tăria lui, 
bogatul să nu se laude cu bogăţia lui. Ci cel ce se laudă să se laude 
că are pricepere şi că Mă cunoaşte, că ştie că Eu sunt Domnul, care 
fac minuni, judecată şi dreptate pe pământ! Căci în aceasta găsesc 
plăcere Eu, zice Domnul“. 

Nimeni nu poate să-L cunoască pe Dumnezeu fără ajutor divin. 
Apostolul spune că „lumea, cu înţelepciunea ei, n-a cunoscut pe 
Dumnezeu“. Domnul Hristos „era în lume, şi lumea a fost făcută prin 
EI, dar lumea nu L-a cunoscut“. Domnul Isus le-a spus ucenicilor 
Săi: „Nimeni nu cunoaşte deplin pe Fiul, afară de Tatăl; tot astfel 
nimeni nu cunoaşte deplin de Tatăl, afară de Fiul, şi acela căruia 
vrea Fiul să i-L descopere“. În ultima Sa rugăciune pentru urmaşii 
Săi, mai înainte de a intra în umbrele Ghetsemanilor, Mântuitorul 
Şi-a ridicat ochii spre cer şi, cu milă faţă de ignoranţa oamenilor 
căzuţi, a spus: „Neprihănitule Tată, lumea nu Te-a cunoscut; dar Eu 
Te-am cunoscut şi aceştia au cunoscut că Tu M-ai trimis“. 

„Am făcut cunoscut Numele Tău oamenilor, pe care Mi i-ai dat 
din lume.“ 

De la început Satana şi-a făcut planul să-i facă pe oameni să- 
L uite pe Dumnezeu, pentru a şi-i asigura pentru el. De aceea, a 
căutat să reprezinte greşit caracterul lui Dumnezeu, pentru a-i face 
pe oameni să aibă o concepţie falsă despre El. Creatorul le-a fost 
prezentat ca fiind îmbrăcat cu atributele prinţului întunericului — 
arbitrar, sever şi neiertător — pentru ca El să fie de temut, ocolit şi 
chiar urât de oameni. Satana spera să încâlcească atât de mult mintea 
acelora pe care i-a înşelat, încât ei să nu-L cunoască pe Dumnezeu. 
Apoi el va şterge chipul divin din om şi va imprima propria sa 
înfăţişare asupra sufletului; el îi va umple pe oameni cu duhul său 
şi-i va face robi ai voinţei sale. 

Satana a ispitit-o pe Eva prin falsificarea caracterului lui Dum- 
nezeu, stârnind neîncredere în El şi făcând-o să păcătuiască. Prin 
păcat, mintea primilor părinţi a fost întunecată, natura lor degradată 
şi concepţia lor despre Dumnezeu, modelată de propria lor limitare 
şi egoism. Şi pe măsură ce oamenii deveneau mai îndrăzneţi în ceea 
ce priveşte păcatul, cunoaşterea şi iubirea de Dumnezeu au dispărut 
din mintea şi inima lor. „Măcar că au cunoscut pe Dumnezeu, nu 
L-au proslăvit ca Dumnezeu, nici nu I-au mulţumit, ci s-au dedat la 
gânduri deşarte, şi inima lor fără pricepere s-a întunecat“. 

Uneori, lupta lui Satana pentru controlul asupra familiei ome- 
neşti părea să fie încununată de succes. În timpul veacurilor dinaintea 
primei veniri a Domnului Hristos, lumea părea că este aproape cu 
totul sub stăpânirea prinţului întunericului şi el domnea cu o putere 
teribilă, ca şi când, prin păcatul primilor noştri părinți, împărăţile 
lumii au devenit de drept proprietatea lui. Chiar şi poporul legămân- 
tului, pe care Dumnezeu l-a ales să păstreze în lume cunoaşterea Sa, 
s-a depărtat atât de mult de EI, încât a pierdut adevărata concepţie a 
caracterului lui Hristos. 

Domnul Hristos a venit să arate lumii pe Dumnezeu, ca un Dum- 
nezeu al iubirii, plin de milă, de iubire şi împreună simţire. Întuneri- 
cul dens cu care Satana s-a străduit să înconjoare tronul Dumnezeirii 
a fost risipit de către Răscumpărătorul lumii, şi Tatăl S-a făcut din 
nou cunoscut oamenilor ca lumină a vieţii. 

Când Filip a venit la Isus cu cererea: „Arată-ne pe Tatăl şi ne este 
de ajuns“, Mântuitorul i-a răspuns: „De atâta vreme sunt cu voi, şi 
nu M-ai cunoscut, Filipe? Cine M-a văzut pe Mine, a văzut pe Tatăl. 
Cum zici tu dar: «Arată-ne pe Tatăl?»“ Domnul Hristos Se declară 
pe Sine ca fiind trimis în lume ca un reprezentant al Tatălui. Prin 
caracterul Său nobil în mila şi îndurarea Lui, în iubirea şi bunătatea 
Lui, El stă înaintea noastră ca o personificare a perfecțiunii divine, 
chipul Dumnezeului invizibil. 

Apostolul spune: „Dumnezeu era în Hristos, împăcând lumea 
cu Sine“ .Numai când contemplăm marele plan al mântuirii, numai 
aşa putem să avem o părere dreaptă despre caracterul lui Dumnezeu. 
Lucrarea de creaţiune a fost o manifestare a iubirii Sale; dar darul 
lui Dumnezeu de a salva neamul omenesc vinovat şi ruinat, numai 
acesta descoperă adâncimile profunde ale bunătăţii şi împreunei 
simţiri divine. „Fiindcă atât de mult a iubit Dumnezeu lumea, că a 

dat pe singurul Lui Fiu, pentru ca oricine crede în El să nu piară, ci 
să aibă viață veşnică.“ Când Legea lui Dumnezeu este menținută şi 
dreptatea ei apărată, păcătosul poate fi iertat. Cel mai scump dar pe 
care cerul trebuie să-l reverse a fost revărsat, pentru ca Dumnezeu 
să „fie neprihănit şi totuşi să socotească neprihănit pe cel ce crede în 
Isus“. Prin acest dar, oamenii sunt ridicaţi de la ruina şi degradarea 
păcatului, spre a deveni copii ai lui Dumnezeu. Apostolul Pavel 
spune: „Aţi primit un duh de înfiere, care ne face să strigăm: «Ava! 
adică Tată». 

Fraţilor, împreună cu preaiubitul Ioan, vă invit să „vedeţi ce 
dragoste ne-a arătat Tatăl, să ne numim copii ai lui Dumnezeu“. Ce 
dragoste, ce inegalabilă dragoste ca, păcătoşi şi înstrăinaţi de El, aşa 
cum suntem, să putem fi aduşi înapoi la Dumnezeu şi adoptați în 
familia Sa! Noi 

ne putem adresa astfel Lui cu Numele scump de „Tatăl nostru“, 
care este un semn al sentimentelor noastre faţă de El şi o garanţie a 
atitudinii Sale pline de consideraţie şi gingăşie faţă de noi şi relaţiile 
noastre cu El. Şi Fiului lui Dumnezeu, privind la moştenitorii harului, 
„nu-l este ruşine să ne numească fraţi“. Ei au o relaţie mult mai 
strânsă cu Dumnezeu decât aceea a îngerilor care n-au păcătuit 
niciodată. 

Toată această iubire părintească, ce a venit din generaţie în ge- 
neraţie prin canalele inimii omeneşti, toate izvoarele de gingăşie şi 
bunătate care s-au deschis în sufletele oamenilor nu sunt decât mici 
pâraie faţă de oceanele fără margini, atunci când sunt comparate 
cu iubirea infinită şi inepuizabilă a lui Dumnezeu. Limba nu poate 
să exprime acest lucru. Pana n-o poate înfăţişa. Poţi medita asupra 
acestui lucru în fiecare zi a vieţii tale. Poţi să cercetezi Scripturile 
în mod sincer şi stăruitor pentru a înţelege; poţi să faci apel la toată 
puterea şi capacitatea pe care Dumnezeu ți le-a dat, în străduinţa de 
a înţelege iubirea şi mila Tatălui ceresc; şi totuşi, dincolo de acestea, 
mai există încă o infinită bogăţie. Poţi studia veacuri întregi această 
iubire şi, cu toate acestea, nu vei putea înţelege niciodată pe deplin 
înălţimea, lărgimea, adâncimea şi lungimea iubirii lui Dumnezeu, 
care a dat pe Fiul Său să moară pentru lume. Nici chiar veşnicia 
nu va putea să o descopere pe deplin. Şi totuşi, studiind Biblia şi 
meditând asupra vieţii Domnului Hristos şi a planului de mântuire, 
vom înţelege tot mai mult. Şi va fi partea noastră aceea de a ne da 

seama şi a înțelege binecuvântarea pe care Pavel o dorea pentru 
biserica din Efes, atunci când s-a rugat ca „Dumnezeul Domnului 
nostru Isus Hristos, Tatăl slavei, să vă dea un duh de înțelepciune 
şi de descoperire, în cunoaşterea Lui şi să vă lumineze ochii inimii, 
ca să pricepeţi care este nădejdea chemării Lui, care este bogăţia 
slavei moştenirii Lui în sfinţi şi care este faţă de noi, credincioşii, 
nemărginita mărime a puterii Sale, după lucrarea puterii tăriei Lui“. 

Este intenţia continuă a lui Satana să ţină mintea oamenilor 
ocupată cu acele lucruri care să-i împiedice să capete cunoaşterea 
lui Dumnezeu. El caută să-i ţină ocupați cu lucruri ce vor întuneca 
înţelegerea şi vor descuraja sufletul. Suntem într-o lume a păcatului 
şi a corupţiei, înconjurați de influenţe ce tind să ademenească sau 
să înmoaie inima urmaşilor Domnului Hristos. Mântuitorul a spus: 
„ȘI din pricina înmulțirii fărădelegii, dragostea celor mai mulţi se 
va răci.“ Mulţi îşi fixează ochii asupra nelegiuirii teribile ce există 
în jurul lor, a apostaziei şi slăbiciunii din toate părţile şi vorbesc 
despre aceste lucruri până când inimile lor sunt pline de tristeţe 
şi îndoială. Ei ţin în modul cel mai înalt înaintea minții lucrarea 
meşteşugită a arhiînşelătorului şi se ocupă de laturile descurajatoare 
ale experienţei lor, în vreme ce se pare că se pierde din vedere 
puterea Tatălui ceresc în iubirea Lui fără egal. Toate acestea sunt aşa 
cum le doreşte Satana. Este o greşeală să te gândeşti la vrăjmaşul 
neprihănirii că este îmbrăcat cu o mare putere, în timp ce te ocupi 
prea puţin de iubirea lui Dumnezeu şi de puterea Sa. Noi trebuie 
să vorbim despre atotputernicia Domnului Hristos. Suntem în totul 
lipsiţi de putere pentru a putea scăpa din prinsoarea lui Satana; dar 
Dumnezeu a stabilit o cale de scăpare. Fiul Celui Prea Înalt are 
putere să lupte pentru noi, ca „noi..., prin Acela care ne-a iubit“, să 
putem fi „mai mult decât biruitori“. 

Nu există nici o tărie spirituală, dacă vom continua să ne gândim 
la slăbiciunile şi căderile noastre şi să deplângem puterea lui Satana. 
Acest mare adevăr trebuie să fie fixat ca un principiu viu în mintea 
şi inima noastră — eficienţa darului făcut pentru noi. „EI poate şi va 
mântui în mod desăvârşit pe toţi cei care vin la El“, supunându-se 
condiţiilor arătate în Cuvântul Său. Lucrarea noastră este aceea de a 
ne aşeza voinţa noastră de partea voinţei lui Dumnezeu. Apoi, prin 
sângele ispăşirii, putem deveni părtaşi naturii divine; prin Hristos 
noi suntem copii ai lui Dumnezeu şi avem asigurarea că Dumnezeu 

ne iubeşte aşa cum L-a iubit pe Fiul Său. Noi suntem una cu Isus. 
Mergem acolo unde şi pe calea pe care Domnul ne conduce; El are 
puterea de a risipi umbrele pe care Satana le aruncă deasupra cărării 
noastre; şi în locul întunericului şi al descurajării, soarele slavei Sale 
străluceşte în inimile noastre. 

Speranţa noastră va fi în mod constant întărită prin cunoaşterea 
faptului că Domnul Hristos este neprihănirea noastră. Credinţa noas- 
tră să se sprijine pe această temelie, căci ea va sta pentru totdeauna. 
În loc să ne ocupăm de întunericul lui Satana şi să ne temem de 
puterea lui, noi ar trebui să ne deschidem inimile pentru a primi 
lumina de la Hristos şi să lăsăm ca ea să lumineze lumea, declarând 
că El este totdeauna mai presus de toată puterea lui Satana, că braţul 
Său susţinător îi va sprijini pe toţi aceia care se încred în El. 

Domnul Isus a spus: „Căci Tatăl Însuşi vă iubeşte“. Dacă credinţa 
noastră este fixată asupra lui Dumnezeu, prin Hristos, se va dovedi 
„ca o ancoră a sufletului; o nădejde tare şi neclintită, care pătrunde 
dincolo de perdeaua dinăuntrul Templului, unde Isus a intrat pen- 
tru noi, ca Înaintemergător“. Este adevărat că vor veni dezamăgiri. 
Trebuie să ne aşteptăm la necazuri; dar trebuie să încredinţăm totul, 
mare sau mic, mult sau puţin, lui Dumnezeu. El nu Se va încurca din 
cauza multelor noastre necazuri şi nici nu va fi copleşit de greutatea 
poverilor noastre. Grija lui veghetoare se extinde asupra fiecărei 
case şi cuprinde pe fiecare în mod individual; este ocupat de toate 
problemele, de toate lucrările şi necazurile noastre. El reţine fiecare 
lacrimă; El este mişcat de simţământul neputinței noastre. Toate 
suferinţele şi încercările care vin asupra noastră aici sunt îngăduite, 
pentru a aduce la îndeplinire planurile iubirii Sale faţă de noi, „ca să 
ne facă părtaşi sfinţeniei Lui“ şi să devenim astfel părtaşi ai acelei 
bucurii depline care se găseşte în prezenţa Lui. 

„A căror minte necredincioasă a orbit-o dumnezeul veacului 
acestuia, ca să nu vadă strălucind lumina Evangheliei slavei lui Hris- 
tos, care este chipul lui Dumnezeu“. Dar Biblia a aşezat înaintea 
noastră, în termeni mai puternici,importanţa faptului de a obţine 
cunoaşterea de Dumnezeu. Petru spune: „Harul şi pacea să vă fie în- 
mulţite prin cunoaşterea lui Dumnezeu şi a Domnului Isus Hristos.“ 
„Dumnezeiasca Lui putere ne-a dăruit tot ce priveşte viaţa şi evlavia, 
prin cunoaşterea Celui ce ne-a chemat prin slava şi puterea Lui.“ Şi 

Scriptura ne îndeamnă: „Împrieteneşte-te dar cu Dumnezeu, şi vei 
avea pace.“ 

Dumnezeu ne-a poruncit: „Fiţi sfinţi, căci Eu sunt sfânt“; iar un 
apostol inspirat declară că, fără sfinţenie, „nimeni nu poate vedea 
pe Domnul“. Sfinţenia înseamnă a fi de acord cu Dumnezeu. Prin 
păcat, a fost stricat chipul lui Dumnezeu în om şi aproape că a 
fost şters; este lucrarea Evangheliei aceea de a reface ceea ce a fost 
pierdut; şi noi trebuie să conlucrăm în această lucrare cu instrumentul 
divin. Şi cum putem să fim în armonie cu Dumnezeu, cum vom 
primi asemănarea cu El, dacă nu Îl vom cunoaşte? Pentru această 
cunoaştere a venit Domnul Hristos în lume, pentru a ne-o descoperi. 

Părerile limitate pe care foarte mulţi le-au avut despre caracterul 
înălţat al slujbei Domnului Hristos au făcut ca experienţa lor religi- 
oasă să se îngusteze şi a împiedicat foarte mult progresul lor în viaţa 
spirituală. Printre noi, ca popor, religia personală are un nivel foarte 
scăzut. Există mult formalism, mult automatism, multă religie; dar 
ceva mai profund, ceva mai solid trebuie să fie adus în experienţa 
noastră religioasă. Cu toate posibilităţile pe care le avem, casele de 
editură, şcolile, sanatoriile şi multe, foarte multe alte avantaje, noi ar 
trebui să fim cu mult mai avansați decât suntem în situaţia prezentă. 
În această viaţă, lucrarea creştinului este aceea de a-L reprezenta pe 
Hristos lumii în viaţă şi caracter, prezentându-L pe Isus Hristos, cel 
binecuvântat. Dacă Dumnezeu ne-a dat lumină, ne-a dat-o pentru a 
o face cunoscută şi altora. Dar, în comparaţie cu lumina pe care am 
primit-o şi ocaziile şi privilegiile ce ne-au fost date pentru a ajunge 
la inima oamenilor, rezultatele lucrării noastre, cel puţin până acum, 
au fost foarte mici. Domnul doreşte ca adevărul pe care El l-a adus 
la nivelul înţelegerii noastre să aducă mai multe roade decât s-au dat 
pe faţă până acum. Dar când mintea noastră este plină de întuneric 
şi tristeţe, ocupându-se cu întunericul şi răul din jurul nostru, cum 
am putea să reprezentăm pe scumpul Hristos lumii? Cum va putea 
mărturia noastră să aibă puterea să câştige suflete? Avem nevoie 
să-L cunoaştem pe Dumnezeu şi puterea iubirii Sale, aşa cum sunt 
descoperite în Hristos, printr-o cunoaştere experimentată. Noi tre- 
buie să cercetăm Scripturile cu sârguinţă, cu rugăciune, pentru că 
înţelegerea noastră trebuie să fie trezită de Duhul Sfânt, şi inimile 
noastre să fie înălțate la Dumnezeu în credinţă, speranţă şi o laudă 
continuă. 

Prin meritele Domnului Hristos, prin neprihănirea Sa, care ne 
este acordată prin credință, noi trebuie să tindem spre desăvârşirea 
caracterului creştin. Lucrarea noastră zilnică este prezentată de către 
apostolul: „Să ne uităm țintă la Căpetenia şi Desăvârşirea credinței 
noastre, adică la Isus“. În timp ce facem lucrul acesta, mintea noastră 
devine mai clară şi credinţa noastră mai puternică, iar nădejdea este 
confirmată; noi suntem aşa de absorbiți de priveliştea curăţiei, a 
frumuseţii Sale şi a sacrificiului pe care El l-a făcut pentru a ne 
aduce în armonie cu Dumnezeu, încât nu avem nici o tendinţă de a 
vorbi despre îndoială şi descurajare. 

Manifestarea iubirii lui Dumnezeu, a milei şi a bunătăţii Sale 
şi lucrarea Duhului Sfânt asupra inimii, pentru a o ilumina şi a o 
reînnoi, ne aşează, prin credinţă, într-o legătură atât de strânsă cu 
Domnul Hristos, încât, înțelegând clar caracterul Său, suntem în 
stare să deosebim înşelăciunile iscusite ale lui Satana. Privind la Isus 
şi încrezându-ne în meritele Sale, noi ne apropiem binecuvântările 
luminii, ale păcii şi bucuriei în Duhul Sfânt. Şi având în vedere 
lucruri mari pe care Domnul Hristos le-a făcut pentru noi, suntem 
gata să exclamăm: „Vedeţi ce dragoste ne-a arătat Tatăl, să ne numim 
copii ai lui Dumnezeu“. 

Fraţi şi surori, numai privind la Hristos putem fi schimbaţi. 
Ocupându-ne de iubirea lui Dumnezeu şi a Mântuitorului nostru, 
contemplând desăvârşirea caracterului divin şi dorind, prin credinţă, 
să ne fie atribuită neprihănirea Domnului Hristos, vom fi transfor- 
maţi într-un chip asemenea chipului Său. De aceea, să nu adunăm 
toate imaginile neplăcute — nelegiuirea, corupţia şi dezamăgirea, 
dovezi ale puterii lui Satana — şi să le agăţăm în sălile memoriei 
noastre, să vorbim despre ele şi să ne lamentăm din cauza lor, până 
când sufletele noastre se vor umple de descurajare. Un suflet des- 
curajat este un corp al întunericului; nu numai că personal nu vei 
primi lumina lui Dumnezeu, ci o vei ţine ascunsă de alţii. Satana do- 
reşte să vadă efectele scenelor triumfului său asupra fiinţelor umane, 
făcându-i fără credinţă şi descurajaţi. 

Dar mulţumim lui Dumnezeu că sunt privelişti mai strălucite, 
pe care El ni le-a înfăţişat. Să strângem laolaltă asigurările pline de 
binecuvântare ale iubirii Sale, ca nişte comori preţioase, şi să privim 
mereu la ele. Fiul lui Dumnezeu părăsind tronul Tatălui Său, îmbră- 
când divinitatea sa cu natura umană, ca să-l poată salva pe om de 

sub puterea lui Satana; triumful Său în favoarea noastră, deschizând 
omului cerul, descoperind privirii omeneşti locul prezenței divine în 
care Dumnezeirea Îşi descoperă slava; neamul omenesc căzut este 
ridicat din abisul ruinii în care l-a aruncat păcatul, este adus din nou 
în legătură cu Dumnezeul cel infinit şi, trecând cu bine proba, prin 
credinţa în Răscumpărătorul nostru, a fost îmbrăcat în neprihănirea 
Domnului Hristos şi înălţat la tronul Său — iată tablouri cu care 
Dumnezeu ne îndeamnă să ne veselim cămările sufletului. Şi în timp 
ce „nu ne uităm la lucrurile care se văd, ci la cele ce nu se văd“, vom 
dovedi astfel ca fiind adevărat faptul că „întristările noastre uşoare, 
de o clipă, lucrează pentru noi tot mai mult o greutate veşnică de 
slavă“. 

În ceruri, Dumnezeu este totul în toate. Acolo, sfinţenia domneşte 
în mod absolut, nu există nimic care să strice armonia perfectă cu 
Dumnezeu. Dacă într-adevăr mergem mai departe, spiritul cerului 
va locui aici, în inimile noastre. Dar, dacă nu găsim nici o plăcere 
acum în contemplarea lucrurilor cereşti, dacă nu avem nici un interes 
în a privi caracterul Domnului Hristos, dacă sfinţenia n-are nici o 
atracţie pentru noi, atunci putem fi siguri că speranţa noastră în 
ceea ce priveşte cerul este zadarnică. O conformare desăvârşită 
faţă de voia lui Dumnezeu este ţinta cea înaltă ce trebuie să fie 
continuu înaintea creştinului. El va avea plăcere să vorbească despre 
Dumnezeu, despre Domnul Hristos, despre căminul binecuvântării 
şi al purității, pe care Domnul Hristos l-a pregătit pentru cei ce- 
L iubesc. Contemplarea acestor subiecte atunci când sufletul se 
ospătează cu asigurările binecuvântate ale lui Dumnezeu, apostolul 
o prezintă ca pe o testare a „puterilor veacului viitor“. 

Chiar înaintea noastră stă încleştarea strânsă a marii lupte, când, 
cu „tot felul de minciuni, de semne şi puteri mincinoase şi cu toate 
amăgirile nelegiuirii“, Satana va lucra pentru a prezenta în mod 
greşit caracterul lui Dumnezeu, pentru ca, dacă va fi posibil, „să 
înşele... şi pe cei aleşi“. Dacă a fost vreodată un popor care să 
aibă nevoie de o lumină din cer mereu crescândă, atunci acesta este 
poporul care, în acest timp de primejdie, Dumnezeu l-a chemat să 
fie depozitarul Legii Sale sfinte şi să apere caracterul Său înaintea 
lumii. Acelora cărora le-a fost încredinţată o sarcină aşa de sfântă 
trebuie să fie spirituali, elevaţi şi plini de vitalitate de adevărurile pe 
care mărturisesc că le cred. Niciodată n-a avut biserica o nevoie mai 

urgentă, mai gravă şi niciodată n-a fost Dumnezeu mai doritor ca 
biserica să se bucure de experienţa descrisă în Epistola apostolului 
Pavel către Coloseni, când scria: „Nu încetăm să ne rugăm pentru 
VOI, şi să cerem să vă umpleţi de cunoştinţa voii Lui, în orice fel de 
înţelepciune şi pricepere duhovnicească, pentru ca astfel să vă purtaţi 
într-un chip vrednic de Domnul, ca să-I fiţi plăcuţi în orice lucru; 
aducând roade în tot felul de fapte bune, şi crescând în cunoştinţa 
lui Dumnezeu.“ 

Unirea divinului cu natura umană este unul dintre cele mai preţi- 
oase şi cele mai tainice adevăruri ale planului de mântuire. Despre 
acest lucru a vorbit apostolul Pavel atunci când a spus: „Şi fără 
îndoială mare este taina evlaviei; Dumnezeu a fost arătat în trup“. 

Acest adevăr a fost pentru mulţi un motiv de îndoială şi necre- 
dinţă. Când a venit în lume ca Fiu al lui Dumnezeu şi Fiu al omului, 
Domnul Hristos n-a fost înţeles de oamenii din timpul Său. El S-a 
coborât până acolo, încât a luat asupra Sa natura omenească, pentru 
ca astfel să poată ajunge la neamul omenesc căzut şi să-l ridice. 
Dar mintea oamenilor a fost întunecată de păcat, capacitățile lor 
au fost tocite, iar percepţia lor slăbită, astfel încât să nu mai poată 
deosebi caracterul Său divin sub haina naturii umane. Această lipsă 
de apreciere din partea lor a fost un obstacol în calea lucrării pe 
care El a dorit s-o îndeplinească pentru ei; şi pentru a da putere 
învățăturilor Sale, El a fost adesea în situaţia de a-Şi defini şi a-Şi 
apăra poziţia. Referindu-Se la caracterul Său tainic şi divin, El a 
căutat să conducă mintea oamenilor într-un şir de gânduri, care să fie 
favorabile puterii transformatoare a adevărului. Din nou, El a folosit 
lucrurile din natură, cu care erau obişnuiţi, pentru a ilustra adevărul 
divin. Ogorul inimii a fost astfel pregătit pentru a primi sămânţa cea 
bună. El i-a făcut pe ascultătorii Săi să simtă că interesele Sale sunt 
identice cu ale lor, că inima Lui bate, plină de simpatie, la unison cu 
a lor, atât în bucurii, cât şi în necazuri. În acelaşi timp, ei au văzut în 
El manifestarea puterii şi a măiestriei, care erau cu mult mai presus 
decât cele pe care le aveau cei mai onoraţi rabini ai lor. Învățăturile 
Domnului Hristos erau marcate de simplitate, demnitate şi putere 
necunoscute de ei până acum şi în mod involuntar au exclamat: 
„Niciodată n-a vorbit vreun om ca omul acesta“. Oamenii Îl ascultau 
cu bucurie; dar preoţii şi conducătorii — ei înşişi fiind greşiţi în cele 
ce li s-au încredinţat ca păzitori ai adevărului — Îl urau pe Hristos 
chiar pentru harul descoperit, care a îndepărtat mulțimile de ei spre 

a urma Lumina vieţii. Prin influenţa lor, națiunea iudaică, neputând 
să discearnă caracterul Său divin, a respins pe Răscumpărător. 

Unirea divinului cu natura umană, manifestată în Domnul Hris- 
tos, există de asemenea în Biblie. Adevărurile descoperite sunt toate 
„insuflate de Dumnezeu“; şi cu toate acestea, ele sunt exprimate în 
cuvintele oamenilor şi sunt adaptate nevoilor neamului omenesc. 
Astfel, se poate spune despre Cartea lui Dumnezeu, aşa cum era în 
Hristos, căci „Cuvântul S-a făcut trup, şi a locuit printre noi, plin 
de har şi de adevăr“. Şi faptul acesta, departe de a fi un argument 
împotriva Bibliei, va întări credinţa în ea ca fiind Cuvântul lui Dum- 
nezeu. Cei care se pronunţă în legătură cu inspiraţia Scripturilor, 
acceptând unele părți ale ei ca fiind inspirate, în timp ce resping alte 
părți ale ei ca fiind omeneşti, deci neinspirate, trec cu vederea faptul 
că Domnul Hristos, divinul, S-a făcut părtaş naturii noastre omeneşti, 
să poată veni în legătură cu omenirea. În lucrarea lui Dumnezeu de 
răscumpărare a omului, divinul şi umanul sunt combinate. 

Sunt multe pasaje în Sfânta Scriptură pe care criticii sceptici 
le-au declarat ca nefiind inspirate, dar care, în adaptarea lor plină 
de delicateţe la nevoile oamenilor, sunt mesagerii lui Dumnezeu 
pentru a mângâia pe copiii Săi încrezători. O ilustrație frumoasă 
a acestui lucru s-a întâmplat în istoria apostolului Petru. Petru se 
afla în închisoare, așteptând să fie luat a doua zi şi să fie executat; 
noaptea dormea „între doi ostaşi, legat de mâini cu două lanţuri şi 
nişte păzitori păzeau temniţa la uşă. Şi iată, un înger al Domnului 
a stătut lângă el pe neaşteptate, şi o lumină a strălucit în temniţă. 
Îngerul a deşteptat pe Petru, lovindu-l în coastă, şi i-a zis: «Scoală- 
te, iute». Lanţurile i-au căzut jos de pe mâini.“ Petru, trezindu-se 
imediat, a fost uimit de strălucirea ce inundase celula în care se 
afla şi de frumuseţea solului ceresc. El n-a priceput, dar ştia că este 
liber şi, în uimirea şi bucuria sa, el ar fi ieşit din temniţă neprotejat 
de frigul nopţii. Îngerul Domnului, reţinând toate amănuntele, i-a 
spus cu o grijă gingaşă faţă de nevoia apostolului: „Încinge-te, şi 
leagă-ţi încălţămintele“. Petru s-a supus în mod mecanic; dar era 
atât de copleşit de descoperirea slavei cerului, încât nu s-a gândit 
să-şi ia haina. Atunci îngerul Domnului i s-a adresat, spunându-i: 
„Îmbracă-te cu haina şi vino după mine. Petru a ieşit afară, şi a mers 
după el, fără să ştie dacă ce făcea îngerul este adevărat. I se părea că 
are o vedenie. După ce au trecut de straja întâia şi a doua, au ajuns 

la poarta de fier, care dă în cetate; şi ea li s-a deschis singură. Au 
ieşit şi au trecut într-o uliţă. Îndată, îngerul a plecat de lângă el“. 
Apostolul s-a pomenit singur pe străzile Ierusalimului. „Când şi-a 
venit în fire, Petru a zis: «Acum văd cu adevărat că nu era un vis şi 
NICI O viziune, ci un fapt adevărat. Domnul a trimis pe îngerul Său, şi 
m-a scăpat din mâna lui Irod, şi de la tot ce aştepta poporul iudeu».“ 

Scepticii pot râde în mod batjocoritor la gândul că un înger 
glorios din ceruri a dat atenţie unei probleme aşa de mici, ca aceea 
de a se îngriji de aceste simple şi obişnuite nevoi omeneşti, şi pot 
pune la îndoială inspiraţia acestui raport biblic. Dar, în înţelepciunea 
lui Dumnezeu, aceste lucruri nu au fost raportate în istoria sacră 
pentru binele şi folosul îngerilor, ci al oamenilor, pentru ca, în cazul 
că vor fi aduşi vreodată în încercări, să găsească mângâiere la gândul 
că cerul cunoaşte totul. Domnul Isus a declarat ucenicilor Săi că 
nici o vrabie nu cade la pământ fără ca Tatăl ceresc să ştie acest 
lucru şi că, dacă Dumnezeu poate să ţină minte nevoile tuturor 
păsărelelor de pe cer, va avea mult mai multă grijă pentru aceia care 
pot deveni supuşi ai Împărăției Sale şi, prin credinţă în El, pot deveni 
moştenitori ai nemuririi. O, dacă mintea omenească ar înţelege — în 
măsura în care planul mântuirii poate fi înţeles de minţile mărginite 
— lucrarea Domnului Isus de a lua asupra Sa natura umană şi ceea 
ce trebuie să fie adus la îndeplinire pentru noi prin această minunată 
bunăvoință, atunci inimile oamenilor s-ar topi de mulţumire pentru 
marea iubire a lui Dumnezeu şi în umilinţă ar adora înţelepciunea 
divină care a plănuit, a pus în acţiune taina harului. 


Grija lui Dumnezeu pentru lucrarea sa 


Împrejurările erau dificile şi descurajatoare când Isaia, tânăr 
fiind, a fost chemat la lucrarea de profet. Dezastrul îi ameninţa ţara. 
Prin neascultarea de Legea lui Dumnezeu, poporul lui Iuda a pierdut 
protecţia Sa şi forţele asiriene erau gata să se ridice împotriva lui. 
Dar primejdia din partea vrăjmaşului nu era necazul cel mai mare. 
Ci stricăciunea poporului a produs asupra slujitorului lui Dumnezeu 
cea mai profundă întristare. Prin apostazia şi răzvrătirea lor, iudeii 
invitau judecăţile lui Dumnezeu. Tânărul profet a fost chemat să 
le adreseze o solie de avertizare şi era conştient de faptul că avea 
să întâmpine o rezistenţă îndârjită. El a tremurat când s-a văzut pe 
sine şi s-a gândit la încăpăţânarea şi necredinţa poporului pentru 
care avea să lucreze. Sarcina sa îi părea aproape disperată. Oare, în 
disperarea lui, să renunţe la misiunea ce-i fusese încredinţată lui şi 
să-l lase pe Israel netulburat în idolatria lui? Vor domni, oare, zeii 
Ninivei asupra pământului, sfindându-L pe Dumnezeul cerului? 

Astfel de gânduri se îngrămădeau în mintea sa, în timp ce stă- 
tea sub porticul templului sfânt. Dintr-o dată, s-a părut că poarta 
şi perdeaua dinăuntru a templului sunt ridicate şi date la o parte, 
îngăduindu-i-se să privească înăuntru, în Sfânta Sfintelor, unde nici 
chiar picioarele profetului nu puteau să intre. Acolo, i s-a dat o 
viziune în care lehova stătea pe un tron înalt şi înălţat, în timp ce 
„poalele mantiei Lui umpleau templul“. De fiecare parte, tronul era 
acoperit de serafimi, care cu două aripi zburau, cu două îşi acopereau 
faţa în adorare, iar cu două îşi acopereau picioarele. Aceşti îngeri 
slujitori şi-au înălţat vocile într-o solemnă adorare: „Sfânt, sfânt, 
sfânt este Domnul oştirilor! Tot pământul este plin de mărirea Lui“, 
până când uşiorii uşii de cedru păreau că tremură de sunetul glasului 
care răsuna şi casa s-a umplut de laudele lor. 

Niciodată mai înainte Isaia n-a realizat pe deplin măreţia lui 
Iehova sau desăvârşita Lui sfinţenie. Astfel că el a avut simţământul 
Că, datorită slăbiciunii sale omeneşti şi a nevredniciei sale, va trebui 
să piară în faţa prezenţei divine. „Vai de mine!“ a strigat el „Sunt 

un om cu buze necurate, locuiesc în mijlocul unui popor tot cu buze 
necurate şi am văzut cu ochii mei pe Împăratul, Domnul oştirilor!“ 
Dar un serafim a zburat spre el, ca să-l pregătească pentru marea 
lui misiune. Un cărbune aprins de pe altar a fost atins de buzele lui, 
o dată cu cuvintele: „Iată, atingându-se cărbunele acesta de buzele 
tale, nelegiuirea ta este îndepărtată şi păcatul tău este ispăşit.“ Şi 
atunci, vocea lui Dumnezeu s-a auzit spunând: „Pe cine să trimit, şi 
cine va merge pentru noi?“ Isaia, cu o sfântă încredere, a răspuns: 
„lată-mă, trimite-mă!“ 

Ce dacă puterile pământului se vor ridica împotriva lui Iuda? Ce 
dacă Isaia va fi întâmpinat cu împotrivire şi rezistenţă în misiunea 
lui? El L-a văzut pe Împăratul, Domnul oştirilor; el a auzit cântul 
serafimilor. „Tot pământul este plin de mărirea Lui“; şi profetul a 
fost întărit pentru lucrarea ce-i stătea înainte. El a purtat amintirea 
acestei viziuni în toată lunga şi greaua lui misiune. 

Lui Ezechiel, profetul care a deplâns exilul în ţara haldeilor, 
i-a fost dată o viziune care îl învăţa aceeaşi lecţie a credinţei în 
Dumnezeul Cel Atotputernic al lui Israel. Pe când era pe malurile 
râului Chebar, se părea că un vârtej venea dinspre „miazănoapte, un 
vânt năprasnic, un nor gros şi un snop de foc, care răspândea de jur 
împrejur o lumină strălucitoare, în mijlocul căreia lucea ca o aramă 
lustruită, care ieşea din mijlocul focului“. Nişte roți sau apariţii 
ciudate, întretăindu-se unele cu altele, erau puse în mişcare de patru 
creaturi. Sus, deasupra tuturor acestora, „era ceva ca o piatră de safir, 
în chipul unui scaun de domnie; pe acest chip de scaun de domnie 
se vedea ca un chip de om, care şedea pe el“. „În mijlocul acestor 
făpturi vii era ceva ca nişte cărbuni de foc aprinşi care ardeau; şi 
ceva ca nişte făclii umblau încoace şi încolo printre aceste făpturi vii; 
focul acesta arunca o lumină strălucitoare şi din el ieşeau fulgere“. 
La heruvimi se vedea ceva ca o mână de om sub aripile lor. 

Erau roţi în roţi, într-un aranjament atât de complicat, încât, la 
prima vedere, lui Ezechiel i s-a părut totul confuz, încurcat. Dar 
când s-au mişcat, erau o exactitate plină de frumuseţe şi o armonie 
perfectă. Fiinţele cereşti puneau în mişcare aceste roți şi, mai presus 
de toate, pe tronul glorios de safir stătea Cel veşnic; în timp ce, de jur 
împrejur, tronul era încadrat de un curcubeu, emblema harului şi a 
iubirii. Copleşit de slava deosebită a scenei, Ezechiel a căzut cu faţa 

la pământ, când o voce i-a spus să se ridice şi să asculte Cuvântul 
Domnului. Atunci i-a fost dată o solie de avertizare pentru Israel. 

Ezechiel a primit această viziune într-un timp când mintea îi era 
plină de prevestiri întunecate. El a văzut ţara părinţilor săi părând 
o pustie. Oraşul care odată era animat, plin de oameni, nu mai era 
locuit. Glasul veseliei şi cântecul de laudă nu se mai auzeau între 
zidurile lui. Chiar şi profetul era un străin într-o ţară străină, unde 
ambiţii nestăpânite şi cruzimi sălbatice domneau în mod absolut. 
Ceea ce a auzit şi a văzut el despre tirania şi răutatea omenească 
i-a umplut sufletul de tristeţe şi a plâns amar zi şi noapte. Dar sim- 
bolurile minunate prezentate înaintea sa pe malurile râului Chebar 
i-au descoperit o putere ce guverna şi care era mai puternică decât 
aceea a conducătorilor omeneşti. Mai presus de monarhii mândri şi 
cruzi ai Asiriei şi Babilonului, Dumnezeul milei şi al adevărului era 
întronat. 

Complicatele roţi pe care le-a văzut profetul ca fiind cuprinse 
într-o aşa confuzie erau, de fapt, sub conducerea unei mâini infinite. 
Duhul lui Dumnezeu, descoperit lui ca mişcând şi călăuzind aceste 
roţi, aducea armonie din confuzie; tot astfel, lumea întreagă era sub 
controlul Său. Miriade de fiinţe glorificare erau gata la Cuvântul Său 
să înfrunte şi să aducă ce este bun pentru cei credincioşi ai Săi. 

Într-un fel asemănător, când Dumnezeu era gata să înfăţişeze 
lui Ioan istoria bisericii pentru veacurile viitoare, El i-a dat o asigu- 
rare a interesului Mântuitorului şi a grijii Lui pentru poporul Său, 
descoperindu-i lui loan pe „Cineva care semăna cu Fiul omului“, 
umblând prin mijlocul sfeşnicelor, care simbolizau şapte biserici. 
În timp ce lui loan îi erau arătate ultimele mari lupte ale bisericii 
cu puterile pământeşti, 1 s-a îngăduit să privească biruinţa finală şi 
eliberarea celor credincioşi. El a văzut biserica cuprinsă într-o luptă, 
pe viaţă şi pe moarte, cu fiara şi chipul ei şi adorarea fiarei va fi 
impusă chiar prin pedeapsa cu moartea. Privind înainte şi dincolo 
de fumul şi larma bătăliei, el a privit un grup de oameni pe Muntele 
Sionului împreună cu Mielul, având pe fruntea lor, în loc de semnul 
fiarei, „Numele Său şi Numele Tatălui Său“. Şi el a văzut „ca o 
mare de sticlă amestecată cu foc; şi pe marea de sticlă, cu alăutele 
lui Dumnezeu în mână, stăteau biruitorii fiarei, ai icoanei ei şi ai 
numărului numelui ei, cântând cântarea lui Moise şi a Mielului“. 

Aceste lecții sunt spre folosul nostru. Avem nevoie să ne prindem 
prin credință de Dumnezeu, căci înaintea noastră stă un timp care va 
pune la încercare sufletele oamenilor. Domnul Hristos, pe Muntele 
Măslinilor, a enumerat judecățile teribile care vor preceda cea de-a 
doua venire: „Veţi auzi de războaie şi veşti de războaie: vedeți să nu 
vă înspăimântați, căci toate aceste lucruri trebuie să se întâmple... 
Un neam se va scula împotriva altui neam, şi o împărăție împotriva 
altei împărăţii; şi pe alocurea vor fi cutremure de pământ, foamete şi 
ciumi. Dar toate aceste lucruri nu vor fi decât începutul durerilor.“ 
În timp ce aceste profeţii s-au împlinit în mod parţial la distrugerea 
Ierusalimului, ele au o mai directă aplicare în zilele din urmă. 

Noi stăm în pragul unor evenimente mari şi solemne. Profeţia se 
împlineşte cu repeziciune. Domnul este la uşă. În curând, înaintea 
noastră se va deschide o perioadă de un interes copleşitor pentru toţi 
cei vii. Luptele şi controversele din trecut se vor relua; vor apărea 
noi controverse. Nici nu visăm încă la evenimentele ce urmează 
să aibă loc în lumea noastră. Satana este la lucru prin instrumente 
omeneşti. Cei care fac un efort să schimbe Constituţia şi să promulge 
o lege care să impună păzirea duminicii nu îşi dau seama care vor fi 
rezultatele. O criză stă chiar înaintea noastră. 

Dar slujitorii lui Dumnezeu nu trebuie să se încreadă în ei înşişi 
în această mare criză. Atât în viziunile date lui Isaia şi Ezechiel, 
cât şi în cele date lui Ioan, vedem cât de strâns este legat cerul de 
evenimentele care au loc pe pământ şi cât de mare este grija lui 
Dumnezeu pentru cei care sunt credincioşi faţă de El. Lumea nu 
este fără conducător. Programul evenimentelor care vor veni se află 
în mâinile Domnului. Maiestatea cerului are în sarcina Sa destinul 
naţiunilor, dar şi preocuparea faţă de biserica Sa. 

Noi ne permitem să avem în general prea multe griji, necazuri şi 
nedumeriri în lucrarea Domnului. Oamenii mărginiţi nu sunt lăsaţi 
să poarte sarcina răspunderilor. Avem nevoie să ne încredem în 
Dumnezeu, să credem în El şi să mergem mai departe. Vigilenţa 
neobosită a solilor cereşti şi activitatea neîntreruptă în slujirea lor în 
legătură cu fiinţele de pe pământ ne arată cum mâna lui Dumnezeu 
conduce roată în roată. Învățătorul divin spune fiecărui participant la 
lucrarea Sa, aşa cum i-a spus lui Cir din vechime: „Eu te-am încins, 
înainte ca tu să Mă cunoşti“. 

În viziunea lui Ezechiel, Dumnezeu avea mâna întinsă pe sub 
aripile heruvimilor. Aceasta, pentru a-i învăța pe slujitorii Săi că 
puterea divină este aceea care le dă succes. El va lucra în ei, dacă 
ei vor îndepărta din mijlocul lor nelegiuirea şi vor deveni curați cu 
inima şi în viață. 

Lumina cea strălucitoare, mergând printre creaturile vii cu iu- 
teala fulgerului, reprezintă rapiditatea cu care această lucrare va 
merge în cele din urmă înainte, spre împlinire. Cel care nu doarme, 
care lucrează continuu pentru împlinirea planurilor Sale, poate să 
ducă mai departe marea Sa lucrare, în mod armonios. Ceea ce pare 
ființelor mărginite ca fiind încurcat şi complicat, mâna Domnului 
poate păstra în deplină ordine. El poate să găsească mijloace pentru 
a zădărnici planurile oamenilor răi şi va aduce confuzie în sfaturile 
lor rele împotriva poporului Său. 

Fraţilor, nu este timpul acum pentru a ne plânge şi a dispera. Nu 
este timpul pentru a ceda îndoielii şi necredinţei. Domnul Hristos 
nu este acum un Mântuitor în mormântul lui Iosif, acoperit cu o 
piatră mare şi pecetluit cu sigiliul roman; noi avem un Mântuitor 
înviat. El este Împăratul, Domnul oştirilor. El stă între heruvimi; 
şi printre certurile şi tumultul naţiunilor, El încă mai păzeşte, încă 
mai ocroteşte pe poporul Său. EI, care domneşte în ceruri, este 
Mântuitorul nostru. El cântăreşte fiecare încercare. El veghează 
focul furnalului care trebuie să testeze fiecare suflet. Când citadelele 
împăraţilor vor fi doborâte, când săgețile mâniei lui Dumnezeu vor 
străpunge inimile vrăjmaşilor Săi, poporul Lui va fi în siguranţă în 
mâinile Sale. 


